
1 Injido daptar nenek muyang Isa 

Almasih, keturunan Daud, keturunan 
Abraham. Jak Abraham sampai Daud, 
gelar-gelar nenek muyang Isa sebagai 
reji: 

2 Abraham, Ishak, Yakub, Yehuda rik 
puari-puarini, Peres rik Zerah (emak tian 
gelarni Tamar), Hezron, Ram, Aminadab, 
Nahason, Salmon, Boas (emakni yakdo 
Rahab), Obed (emakni yakdo Rut), Isai, 
rik Raja Daud. 

6Jak Daud sampai pada masa bangsa 
Israel ditokko di Babel tecatat gelar-gelar 
berikut inji: Salomo (emakni yakdo 
bekas kajongni Uria), Rehabeam, Abia, 
Asa, Yosafat, Yoram, Uzia, Yotam, Ahas, 
Hizkia, Manasye, Amon, Yosia, Yekhonya 
rik puari-puarini. 

12 Jak masa bangsa Israel ditokko di 
Babel sampai kelaheran Isa tecatat 
gelar-gelar berikut inji: Yekhonya, 
Sealtiel, Zerubabel, Abihud, Elyakim, 
Azur, Zadok, Akhim, Eliud, Eleazar, 
Matan, Yakub, Yusuf kajongni Maria. Rik 
jak Maria udido laher Isa sai disebut 
Almasih. 

17 Jadi jak Abraham sampai Daud, 
sunyinni wat pak belas keturunan. Jak 
Daud sampai masa bangsa Israel ditokko 
di Babel wat epak belas keturunan 
muneh. Jak masa bangsa Israel ditokko 
mik Babel sampai kelaheran Almasih wat 
pak belas keturunan. 

18 Injuk rejido kisah tentang laher-Ni 
Isa Almasih. Emak-Ni yakdo Maria, 
betunangan jama Yusuf. Kidang 
semakkung tian menikah, ternyata Maria 
radu ngandung. (Yusuf mak pandai 
bahwa Maria ngandung ulihni kuasa-Ni 
Ruh Allah.) 

19 Yusuf, tunanganni udi, yakdo jelma 
sai selalu menaati hukum agama. Jadi 
ia haga mutusko pertunanganni, kidang 
secara hema-hema, in Maria mak dapok 
liom di hadapan umum. 

20 Sementara Yusuf menimbang- 
nimbang hal seno, ia behanipi. Delom 
hanipini ano, ia ngeliak sai malaikat 
Tuhan cawa jama ia, "Yusuf, keturunan 
Daud, dang rabai menikah jama Maria; 
mani sanak sai delom kandunganni ano 
tejadi ulih kuasa Ruh Allah. 

21 Maria haga ngelaherko sai anak 
bakas. Sanak seno haga dikeni gelar Isa, 
mani Ia haga nyelamatko umat-Ni jak 
dusa tian." 

22 Sunyinni seno tejadi injuk reno in 
telaksana api sai dicawako Tuhan liwat 
nabi-Ni, yakdo, 

23"Sai muli haga ngandung rik 
ngelaherko sai anak bakas. Sanak udi 
haga digelarko Imanuel." (Imanuel 
yakdo cawa Ibrani sai retini, "Allah wat 
jejama ram".) 

24 Seraduni Yusuf minjak, ia ngelakuko 
api sai dicawako malaikat Tuhan udi 
jama ia. Ia menikah jama Maria. 

2> Kidang selama Maria makkung 
ngelaherko anakni ano, Yusuf mak 
becampor jama Maria. Rik seraduni 
sanak udi laher, Yusuf ngeni gelar-Ni Isa. 
2 1 Isa dilaherko di kota Betlehem 

di negeri Yudea waktu masa 
pemerintahan Raja Herodes. Pada waktu 
seno pira-pira ahli ilmu bintang jak Timur 
ratong mik Yerusalem. 

2 Tian betanya di dipa-dipa, "Di dipado 
Sanak seno, sai laher untuk jadi raja 
ulun Yahudi? Sekam ngeliak bintang-Ni 
terbit di kebelah timur, rik sekam ratong 
untuk nyumbah Ia." 

3 Waktu Raja Herodes ngedengi hal 
seno, ia tekanjat nihan, reno juga 
sunyinni jelma di Yerusalem. 

“Maka ia ngayun sunyinni imam kepala 
rik guru-guru agama bangsa Yahudi 
ratong bekumpul. Raduni ia betanya 
jama tian, "Di dipado haga laher Raja sai 
dijanjiko Allah?" 

“Tian ngejawab, "Di kota Betlehem di 
negeri Yudea. Mani rejido ditulis ulih sai 
nabi, 

6'Niku Betlehem, di negeri Yehuda, 
niku sekali-kali lain hak sai paling lunik 
di hantara kota-kota utama di Yehuda. 

Mani jak niku haga ratong sai jelma 
sai mimpin sai haga mimpin umat-Ku 
Israel." 

7 Seraduni mansa keterangan udi, 
Herodes ngurau ahli-ahli bintang jak 
Timur ano secara hema-hema. Raduni ia 
betanya jama tian kapan tepatni bintang 
ano mulai keliakan. 

8 Radu jak seno ia ngayun tian mik 
Betlehem jama luhot, "Mikdo, sepokdo 
Sanak udi jama teliti. Rik kik keti ngehalu 
Ia, keni pandai jama nyak, in nyak juga 
mik nyumbah Ia." 

Raduni mikdo tian. Tian ngeliak lagi 
bintang sai tian liak tumbai di kebelah 
timur. Hara riangni tian ngeliak bintang 
udi! Bintang udi ngehena tian, raduni 
taru tepat di atas rang Sanak udi. 

10 (2:9) 

11 Tian kuruk mik delom lamban udi 
rik ngeliak Sanak udi jama Maria, 
emak-Ni. Tian sujud rik nyumbah Sanak 
seno, raduni ngebukak rang harta tian, 
rik mempersembahko jama Ia emas, 
kemiyan, rik mur. 

12 Allah ngingokko tian di delom hanipi 
in dang muloh jama Herodes. Jadi tian 
mulang ngeliu renglaya sai bareh. 

13 Seraduni ahli-ahli bintang udi 
berangkat, malaikat Tuhan ngeliakko diri 
jama Yusuf di delom hanipi. Malaikat udi 
cawa, "Herodes bemaksud nyepok Sanak 
udi untuk ngebunuh Ia. Ulihni seno 
minjakdo, usungdo Sanak seno jejama 
emak-Ni ngungsi mik Mesir. Tinggaldo di 
disan sampai Nyak cawa lagi jama niku." 

14Yusuf minjak, rik bingi seno juga ia 
ngusung Sanak seno jejama emak-Ni 
ngungsi mik Mesir. 

15 Tian tinggal di disan sampai Herodes 
mati. Maka tejadido api sai diucakko 
Tuhan liwat nabi-Ni, reji, "Nyak ngurau 
Anak-Ku jak Mesir." 

16 Waktu Herodes pandai bahwa ahli- 
ahli bintang jak Timur udi ngebuhung, 
ia butong nihan. Raduni ia merintahko 
untuk ngebunuh sunyin sanak bakas sai 
umor rua tahun mik debah di Betlehem 
rik sekitarni. Udi cucok jama keterangan 
sai didapokni jak ahli-ahli bintang udi 
tentang waktuni bintang udi keliakan. 

17 Maka tejadido api sai pernah diucakko 
ulih Nabi Yeremia, yakdo, 

18 "Di Rama kedengian suara bebatui, 
keluhan rik hiwangan. Rahel ngebatui 

anak-anakni; ia mak haga dihibur mani 
tian radu mak ngedok." 

19 Seraduni Herodes mati, waktu Yusuf 
masih di Mesir sai malaikat Tuhan 
ngeliakko dirini luot jama Yusuf di delom 
hanipi. 

20 Malaikat udi cawa, "Jelma-jelma sai 
haga ngebunuh Sanak udi radu mati. 
Ulihni seno minjakdo, akuk Sanak seno 
rik emak-Ni rik mulohdo mik Israel." 

21 Yusuf pun minjak, raduni ngusung 
Sanak seno rik Maria muloh mik Israel. 

22 Kidang kak raduni Yusuf ngedengi 
bahwa Arkelaus, anakni Herodes radu 
ngegantiko bakni jadi raja negeri Yudea. 
Jadi Yusuf rabai mik di dudi. Seraduni 
ia mansa petunjuk Tuhan lebih lanjut 
delom hanipi, ia mik daerah Galilea. 

23 Di dudi ia tinggal di kota sai gelarni 
Nazaret. Injuk reno tejadido api sai 
diucakko ulih nabi-nabi mengenai Sanak 
seno: "Ia haga disebut Ulun Nazaret." 

1 Pada waktu seno ratongdo Yohanes 
Pembaptis di padang heni di Yudea 
rik mulai bekhotbah. 

2 "Betubatdo jak dusa-dusamu," 
cawani, "mani Allah haga geluk merintah 
sebagai Raja!" 

3 Yohanes injido jelma sai dimaksudko 
ulih Nabi Yesaya delom cawa-cawani 
inji, "Wat jelma beseru-seru di padang 
heni, 'Siapkodo renglaya untuk Tuhan; 
ratakodo renglaya bagi Ia.'" 

“Yohanes makai kawai jak bulu unta. 
Ikok tengahni jak bawak, rik kanikanni 
belalang rik madu pulan. 

“Lamon jelma jak Yerusalem, jak 
sunyinni negeri Yudea rik jak daerah- 
daerah di sekitar Way Yordan ratong 
jama Yohanes. 

6Tian ngaku dusa-dusa tian, rik 
Yohanes ngebaptis tian di Way Yordan. 

7 Lamon juga ulun Farisi rik Saduki 
ratong jama Yohanes untuk dibaptis. 
Kidang waktu ia ngeliak tian ratong, ia 
cawa jama tian, "Niku ulun jahat! Sapa 
sai ngucakko bahwa niku dapok luput 
jak hukuman Allah sai haga ratong? 

8 Tunjukkodo jama perbuatanmu bahwa 
niku radu betubat jak dusa-dusamu. 

? Dang nyangko niku dapok lulos jak 
hukuman jama cawa bahwa Abraham 
yakdo nenek muyangmu. Ingok, jak 
batu-batu inji pun, Allah sanggup nyani 
keturunan untuk Abraham! 

10 Kapak radu siap untuk melok batang 
sampai mik bakak-bakakni. Unggal 
batang sai mak ngehasilko uah sai betik 
haga dipelok rik ditokko mik delom apui. 

11 Nyak ngebaptis niku jama way untuk 
nyatako bahwa niku radu betubat jak 
dusa-dusamu; kidang sai haga ratong 
radu jak nyak, haga ngebaptis niku jama 
Ruh Allah rik apui. Ia lebih balak jak 
nyak. Untuk ngusung sepatu-Ni pun 
nyak mak layak. 

12 Di culuk-Ni wat nyu untuk nampi 
sunyinni gandum-Ni sampai mekecah. 
Gandum haga dikumpulko-Ni di delom 
lumbung, kidang sunyinni huok haga 
disuah-Ni di delom apui sai mak dapok 
padam." 

13 Pada waktu seno Isa mik jak Galilea 
mik Way Yordan. Di dudi Ia ratong jama 
Yohanes rik ngilu dibaptis. 

14 Kidang Yohanes nyuba nulak kiluan- 
Ni ano. Yohanes cawa, "Nyakdo sai 
seharusni dibaptis ulih Bapak. Tano 
malah Bapak sai ratong jama nyak." 

1> Kidang Isa ngejawab, "Tagan gaoh 
untuk saat inji. Mani injuk reji neram 
ngelakuko sunyinni sai dikehagako 
Allah." Jadi Yohanes ngebaptis Isa. 

16 Seraduni dibaptis, Isa geluk luah jak 
way seno. Tiba-tiba langit tebukak rik 
Isa ngeliak Ruh Allah regah injuk burung 
merpati mik di atas-Ni. 

17 Radu seno kedengian suara Allah 
ngucakko, "Injido Anak-Ku sai Kukasihi. 
Ia nyenangko hati-Ku." 

4 1 Radu seno Isa dibimbing ulih Ruh 
Allah mik padang gurun untuk 
dicubai ulih iblis. 

2 Epak puluh rani pak puluh bingi 
Isa mak mengan. Raduni Ia ngerasa 
mebetoh. 

3 Iblis ratong rik cawa, "Niku Anak 
Allah, bukan? Nah, kayunko batu-batu 
inji jadi ruti." 

“Isa ngejawab, "Di delom Alkitab 
tetulis: Manusia mak dapok hurik jak 
ruti gaoh, kidang juga jak unggal cawa 
sai diucakko ulih Allah." 

> Radu jak seno iblis ngusung Isa mik 
Yerusalem, kota suci, rik ngepikko Ia di 
atas ubung-ubung Lamban Ibadah. 

6 Raduni iblis cawa jama Ia, "Niku Anak 
Allah, bukan? Kik injuk reno, terjundo 
mik debah; mani di delom Alkitab wat 
tetulis injuk reji, 'Allah haga ngayun 
malaikat-malaikat-Ni ngelindungi Niku, 

tian haga nyambut Niku jama culuk tian, 
in cukut-Mu pun mak nilut batu.'" 

"Isa ngejawab, "Kidang di delom 
Alkitab tetulis juga, 'Dang niku nyubai 
Tuhan Allahmu." 

8 Kak raduni iblis ngusung Isa luot mik 
gunung sai langgar nihan rik nunjukko 
jama Ia sunyinni kerajaan dunia jama 
sunyin kebatinanni. 

3 Raduni iblis cawa jama Isa, "Sunyinni 
inji haga kukeniko jama Niku, kik Niku 
sujud nyumbah nyak." 

10 Īsa ngejawab, "Kisit niku, hai 
Pengguda! Delom Alkitab tetulis: 
Sumbahdo Tuhan, Allahmu, rik layannido 
Ia gaoh!" 

11 Akherni iblis ninggalko Isa, rik 
malaikat-malaikat pun ratong ngelayani 
Ia. 

12 Waktu ngedengi bahwa Yohanes 
dikurukko mik delom bui, Isa nyingker 
mik di Galilea. 

131a ninggalko Nazaret, raduni tinggal 
di Kapernaum di pingger Danau Galilea 
di daerah Zebulon rik Naftali. 

14 Mani Isa ngelakuko hal seno, tejadido 
api sai diucakko Nabi Yesaya: 

15 "Tanoh Zebulon rik tanoh Naftali, 

di renglaya mik danau, seberang Way 
Yordan, Galilea tanoh ulun lain Yahudi! 

16 Bangsa sai hurik di delom kekelaman 
radu ngeliak terang sai cemerlang! Bagi 
sai tinggal delom negeri kekelaman maut 
radu terbit cahaya terang!" 

17 Jak waktu seno Isa mulai ngabarko, 
"Betubatdo jak dusa-dusamu, mani Allah 
haga geluk memerintah sebagai Raja!" 

18 Waktu Isa lagi lapah di pantai Danau 
Galilea, Ia ngeliak rua nelayan, yakdo 
Simon (sai dikeni gelar juga Petrus) jama 
adikni, Andreas. Tian sedang nangkok 
iwa di danau udi jama jala. 

19 Īsa cawa jama tian, "Ija tutuk Nyak. 
Nyak haga ngajar keti ngejala jelma." 

20 Langsung tian ninggalko jala tian 
raduni nutuk Isa. 

21 Īsa lapah terus, raduni ngeliak 
muneh rua jelma muari sai bareh, 
yakdo Yakobus rik Yohanes, anak-anak 
Zebedeus. Tian jejama jama bakni tian 
sedang nguyunko jala delom jukung. Isa 
ngurau tian juga, 

22 rik tian langsung ninggalko jukung 
rik bak tian, raduni nutuk Isa. 

23 Di Galilea, Isa bekeliling di sunyinni 
negeri rik ngajar di lamban-lamban 
ibadah. Ia ngabarko Kabar Betik bahwa 
Allah haga memerintah. Rik Ia juga 
ngunyaiko jelma-jelma sai meruyuh rik 
cacat. 

24 Kabar tentang Isa ano tesiar di 
sunyinni negeri Siria, sehingga lamon 
jelma ratong jama Ia. Tian ngusung 
jelma-jelma sai menderita sunyin macam 
penyakik rik kesusahan. Jelma-jelma sai 
kekurukan ruh jahat, sai sakik ayan, rik 
sai lumpuh, sunyinni dimunyaiko ulih 
Isa. 

25 Lamon nihan jelma sai nutuk Isa 
pada waktu seno. Wat sai ratong jak 
Galilea, wat sai jak Puluh Kota, jak 
Yerusalem, jak Yudea, rik wat muneh sai 
jak negeri di seberang Yordan. 

5 t Waktu Isa ngeliak jelma lamon udi, 

Ia cakak mik atas bukit. Radu jak 
seno Ia mejong, jelma-jelma sai nutuk 
Ia ratong jama Ia, 

2 raduni Ia mulai ngajar tian: 

3 "Bebahagiado jelma sai ngerasa mak 
bedaya rik angkah begantung jama 
Tuhan gaoh; tian anodo anggota umat 
Allah! 

4 Bebahagiado jelma sai besedih hati; 
Allah haga ngehibur tian! 

> Bebahagiado jelma sai rendah hati; 
Allah haga menepati janji-Ni jama tian! 

6 Bebahagiado jelma sai mirak 
ngelakuko kehaga-Ni Allah; Allah haga 
muasko tian! 

7 Bebahagiado jelma sai mengasihi 
jelma bareh; Allah haga mengasihi tian 
juga! 

8 Bebahagiado jelma sai murni hatini; 
tian haga mengenal Allah. 

? Bebahagiado jelma sai ngusung damai 
di hantara manusia; Allah haga ngaku 
tian sebagai anak-anak-Ni! 

10 Bebahagiado jelma sai menderita 
penganiayaan mani ngelakuko kehaga-Ni 
Allah; tian yakdo anggota umat Allah! 

11 Bebahagiado keti kik dikerneh, 
dianiaya, rik difitnah demi Nyak. 

12 Nabi-nabi sai hurik semakkung 
keti pun radu dianiaya injuk reno. 
Besukacitado rik begembirado, mani 
balakdo upah di surga sai disediako 
Tuhan untuk keti." 

13 "Keti yakdo uyah dunia. Kik uyah jadi 
tawar, mungkin kedo diasinko luot? Mak 

ngedok gunani lagi, selain ditokko rik 
diilik-ilikko jelma. 

14 Keti yakdo terang dunia. Kota 
sai rangni di atas bukit mak dapok 
disegokko. 

15 Mak ngedok jelma sai nyalako lampu, 
kak raduni nyalok lampu udi jama 
runcung. Ia malah haga ngepikko lampu 
udi di rangni lampu, in ngeni terang 
jama unggal jelma di delom lamban. 

16 Injuk reno juga terangmu haga 
besinar dihadapni jelma, in tian ngeliak 
perbuatan-perbuatanmu sai betik, raduni 
memuji Bapamu di surga." 

17 "Dang hak nganggap bahwa Nyak 
ratong untuk ngehapusko hukum Musa 
rik ajaran nabi-nabi. Nyak ratong lain 
hak untuk ngehapuskoni, kidang untuk 
nunjukko reti sai setemonni. 

18 Ingokdo! Selama langit rik bumi 
masih wat, sai huruf atau titik sai paling 
lunik pun di delom hukum udi, mak 
dihapusko, kik sunyinni makkung tejadi! 

19 Ulihni seno, sapa sai ngelanggar 
salah sai jak perintah-perintah ano, 
sekalipun sai paling lunik, rik ngajar 
ulun bareh bebuat injuk reno juga, haga 
jadi sai paling lunik di hantara umat 

Allah. Sebalikni, sapa sai ngejalanko 
perintah-perintah seno rik ngajar ulun 
bareh bebuat injuk reno juga, haga jadi 
balak di hantara umat Allah. 

20 Jadi, ingokdo: Keti mak mungkin jadi 
umat Allah, kik mak ngelebihi guru-guru 
agama rik ulun-ulun Farisi delom hal 
ngelakuko kehaga-Ni Allah!" 

21"Keti pandai bahwa jama nenek 
muyang neram wat ajaran injuk reji: 
Dang ngebunuh; sapa sai ngebunuh, 
haga diadili. 

22 Kidang tano Nyak cawa jama niku, 
sapa sai butong jama ulun bareh, haga 
diadili; rik sapa sai memaki ulun bareh, 
haga diadili di hadapan Mahkamah 
Agama. Rik sapa sai ngucakko jama ulun 
bareh, 'Bugu,' patut ditokko mik delom 
apui neraka. 

23 Ulihni seno, kik salah sai di 
hantara keti sedang mempersembahko 
pengenianni jama Allah, raduni ingok 
bahwa wat jelma sai sakik hati jama ia, 

24 hagani ia ninggalko pai 
persembahanni udi di hadap mezbah, 
raduni mik bedamai jama ulun udi. 
Radu jak seno, dapok ia muloh rik 

mempersembahko pengenianni jama 
Allah. 

25 Seandaini wat jelma ngaduko keti 
mik mahkamah, bedamai pai jama ia 
selama masih wat waktu semakkung 
sampai di mahkamah. Kik mawat, ulun 
udi haga nyerahko keti jama hakim, 
sai haga nyerahko keti jama pelisi. Kak 
raduni pelisi haga ngurukko keti mik 
delom bui. 

26 Rik ingokdo: Pasti keti mak dapok 
luah jak bui udi, semakkung sunyinni 
dendamu lunas sama sekali." 

27 "Keti pandai bahwa wat ajaran injuk 
reji: Dang bezinah. 

28 Kidang tano Nyak cawa jama niku: 
sapa sai ngeliak sai bebai jama nafsu 
birahi, jelma udi radu bezinah jama 
bebai udi di delom hatini. 

29 Kik mata kananmu nyebabko niku 
bedusa, cungkildo rik tokko mata anol 
Lebih baik kelebonan salah sai anggota 
badanmu jak sunyinni badanmu ditokko 
mik delom neraka. 

30 Kik culuk kananmu nyebabko niku 
bedusa, pelok rik tokko culuk ano! Lebih 
baik kelebonan kebelah culukmu jak 
sunyinni badanmu kuruk neraka." 


MATIUS 5.31-37 18 


31 "Wat juga ajaran injuk reji: unggal 
jelma sai nyeraiko inggomni, haga 
ngeniko surat cerai jama ia. 

32 Kidang tano Nyak cawa jama niku: 
sapa sai nyeraiko inggomni padahal 
bebai ano mak nyeleweng, nyebabko 
inggomni ano bezinah, kik inggomni 
ano kawin luot. Rik sapa sai kawin jama 
bebai sai diceraiko udi, bezinah juga." 

33 "Keti pandai bahwa jama nenek 
muyang neram wat ajaran injuk reji: 
dang mungker janji. Api sai radu niku 
janjiko jama sumpah di hadapan Allah, 
harus niku ngelakukoni. 

34 Kidang tano Nyak cawa jama niku: 
dang besumpah sama sekali, betik demi 
langit, mani langit yakdo takhta Allah, 

35 maupun demi bumi, mani bumi yakdo 
alas cukut-Ni; atau demi Yerusalem, 
mani senodo kota Raja balak. 

36 Dang juga besumpah demi ulumu, 
mani niku tenggalan mak dapok nyani 
buokmu jadi handak atau halom, walau 
angkah sai lembar. 

37 Ucakko gaoh 'Ya' atau 'Mawat' -- 
lebih jak seno ratongni jak si iblis." 

38 "Keti pandai bahwa wat juga ajaran 
injuk inji: mata ganti mata, ipon ganti 
ipon. 

39 Kidang tano Nyak cawa jama niku: 
dang ngebalos dendam jama jelma sai 
ngelakuko sai jahat jama niku. Sebalikni 
kik ulun nampar biham kananmu, 
taganko ia nampar biham kirimu juga. 

40 Rik kik ulun ngaduko keti jama hakim 
rik nuntut kawaimu, keniko jama ia 
jubahmu juga. 

41 Kik sai jelma sai bekuasa memaksa 
keti mikul barangni sejaoh sai kilometer, 
pikuldo sejaoh rua kilometer. 

42 Kik ulun ngilu sai hal jama niku, 
keniko jama ia. Rik dang juga nulak 
jelma sai haga nginjam sai hal jak niku." 

43 "Keti pandai bahwa wat juga ajaran 
injuk reji: cintaido kantik-kantikmu rik 
nyuohkodo musuh-musuhmu. 

44 Kidang tano Nyak cawa jama niku: 
cintaido musuh-musuhmu, rik duako 
jelma-jelma sai nganiaya keti, 

Pin keti jadi anak-anak Bapamu sai di 
surga. Mani Allah nerbitko matarani-Ni 
untuk jelma sai betik rik untuk jelma sai 
jahat juga. Ia ngeni labung untuk jelma 

sai bebuat benor rik untuk jelma sai 
ngelakuko sai jahat juga. 

46 Mani kik keti mengasihi angkah 
jelma sai mengasihi keti gaoh, untuk api 
Allah haga ngebalos perbuatanmu ano? 
Bukankah unyinni penagih pajak pun 
bebuat injuk reno? 

47 Rik kik keti ngeni salam angkah jama 
kantik-kantikmu gaoh, api istimewani? 
Jelma-jelma sai mak mengenal Allah pun 
bebuat injuk reno! 

48 Bapamu di surga sempurna 
mengasihi sunyinni jelma. Keti haga 
injuk reno muneh." 

1 "Ingokdo, dang keti ngelakuko 

kewajiban agama di hadap umum 
in diliak ulun. Kik keti bebuat sebagai 
reno, keti mak haga dikeni upah ulih-Ni 
Bapamu di surga. 

2 Jadi, kik keti ngeni sedekah jama ulun 
mejerih, dang hak ngegembor-gemborko 
hal seno injuk sai dilakuko ulih ulun-ulun 
munafik. Tian risok ngelakuko ano di 
delom lamban ibadah rik di renglaya, in 
dipuji ulun. Ingokdo, tian radu nerima 
upahni. 

3 Kidang keti, kik keti ngeni sedekah, 
kenikodo hema-hema, sehingga mak 
ngedok sai pandai. 

4Tagando perbuatanmu ano mak 
dipandai ulih sapa pun, kecuali Bapamu 
di surga. Ia ngeliak perbuatanmu sai 
tesegok ano rik haga ngeni upah jama 
niku." 

"Kik keti bedua, dang hak injuk 
jelma-jelma sai gering icak-icak. Tian 
gering bedua sambil cecok di lamban 
ibadah rik di simpang renglaya in diliak 
ulun. Ingokdo, udido upah sai tian radu 
terima. 

6 Kidang kik keti bedua, kurukdo 
delom kamar rik salokko rangok, 
raduni beduado jama Bapamu sai mak 
keliakan ano. Maka Bapamu sai ngeliak 
perbuatanmu sai tesegok haga ngeni 
upah jama niku. 

7 Kik keti bedua, dang hak betele-tele 
sebagai jelma-jelma sai mak mengenal 
Tuhan. Tian nyangko bahwa kiluan tian 
haga didengi mani dua tian sai kejung 
udi. 

8 Dang injuk tian. Bapamu radu pandai 
api sai keti perluko, semakkung keti 
ngilu. 

? Jadi beduado injuk reji, 'Bapa sekam 
di surga: Nikudo Allah sai Esa. Semoga 
Niku disumbah rik dihormati. 

10 Nikudo Raja sekam. Semoga Niku 
memerintah di bumi rik kehaga-Mu 
ditaati injuk di surga. 

11 Keniko pada rani inji kanikan sai 
sekam perluko. 

12 Ampunido sekam jak kesalahan 
sekam, injuk sekam radu ngampuni 
jelma sai besalah jama sekam. 

13 Dang naganko sekam kelebonan 
percaya waktu sekam dicubai kidang 
lepasko sekam jak kuasa si Jahat. 
[Niku Raja sai bekuasa rik mulia untuk 
selama-lamani. Amin. )' 

14 Kik keti ngampuni jelma sai besalah 
jama niku, Bapamu di surga pun haga 
ngampuni kesalahanmu. 

15 Kidang kik keti mak ngampuni 
kesalahan ulun bareh, Bapamu di 
surga juga mawat haga ngampuni 
kesalahanmu." 

16 "Kik keti bepuasa, dang hak pudak 
muram injuk jelma sai gering icak-icak. 
Tian ngubah way pudakni in sunyinni 
ulun pandai bahwa tian bepuasa. 

Ingokdo, udido upah sai tian radu 
terima. 

17 Kidang kik keti bepuasa, basuhdo 
pudakmu rik sualdo buokmu, 

18in mak ngedok sai pandai bahwa 
keti bepuasa, kecuali Bapamu sai 
mak keliakan udi gaoh. la ngeliak 
perbuatanmu sai tesegok ano rik haga 
ngeni upah jama niku." 

19 "Dang hak ngumpulko harta untuk 
dirimu di dunia, di dipa anai-anai rik 
karat dapok nyadangkoni rik maling 
ratong malingni. 

20 Sebalikni, kumpulkodo harta di 
surga, di dipa anai-anai rik karat mak 
dapok nyadangkoni, rik maling mak 
ratong malingni. 

21 Mani di dipa hartamu, di dudi juga 
hatimu!" 

22 "Mata yakdo lampu untuk badan. 
Kik matamu jernih, sunyinni badanmu 
terang benderang. 

23 Kidang kik matamu kabor, sunyinni 
badanmu halom legam. Jadi kik lampu 
di delom dirimu ano kelam, hara kelam 
nihan udi!" 

24 "Mak sai jelma pun dapok beguai 
untuk rua majikan. Mani ia haga lebih 

mengasihi salah sai jak sai bareh. Atau 
ia haga lebih setia jama majikan salah 

sai jak jama sai bareh. Injuk reno juga 

jama keti. Keti mak dapok beguai untuk 
Allah rik untuk harta benda juga. 

25 Ulihni seno ingokdo; dang hak 
khuater tentang hurikmu, yakdo api sai 
haga keti kanik rik inum, atau api sai 
haga keti pakai. Bukankah hurik lebih 
jak kanikan, rik badan lebih jak kawai? 

26 Liakdo burung di udara. Tian mak 
nanom, mak ngegetas, rik mak juga 
ngumpulko hasil tanomanni delom 
lumbung. Meskipun injuk reno Bapamu 
sai di surga memelihara tian! Bukankah 
keti jaoh lebih berega jak burung? 

27 Sapa jak keti sai jama kekhuateranni 
dapok ngejungko umorni walaupun 
cutik? 

28 Mengapi keti khuater tentang 
kawaimu? Perhatiko kumbang-kumbang 
bakung sai tuoh di padang. Kumbang- 
kumbang udi mak beguai rik mak 
nenun; 

29 kidang Raja Salomo sai mebatin 
nihan pun, mak makai kawai sai sehelau 
kumbang-kumbang udi! 

30 Jukuk di padang tuoh rani inji juga 
rik jemoh disuah bela. Kidang Allah 
ngedandani jukuk ano helau nihan. 
Apilagi keti! Kidang keti kurang percaya! 

31 Dang hak khuater rik cawa, 'Api sai 
haga ram kanik,' atau 'api sai haga ram 
inum', atau 'api sai haga ram pakai'? 

32 Hal-hal ano selalu dibedak ulih 
jelma-jelma sai mak mengenal Allah. 
Padahal Bapamu sai di surga pandai 
bahwa keti memerluko sunyinni ano. 

33 Jadi, usahako pai in Allah memerintah 
atas hurikmu rik liakdo kehaga-Ni. Maka 
sunyinni sai bareh haga dikeniko Allah 
juga jama niku. 

34 Mani ulihni seno, dang khuater 
tentang rani jemoh. Mani jemoh wat lagi 
khuaterni tenggalan. Rani inji radu cukup 
kesusahanni, dang ditambah lagi." 

7 1 "Dang hak ngehakimi jelma bareh, 
in keti tenggalan juga dang dihakimi 
ulih Allah. 

2 Mani injuk repa keti ngehakimi jelma 
bareh, injuk reno juga Allah haga 
ngehakimi keti. Rik ukoran sai keti pakai 
untuk ulun bareh, haga dipakai juga ulih 
Allah untuk keti. 


MATIUS 7.3-11 26 


3 Mengapi keti ngeliak secuil kayu delom 
mata puarimu, sedangko balok delom 
matamu tenggalan mak keti perhatiko? 

“Injuk repa keti dapok ngucakko jama 
puarimu, 'Ija kuluahko kayu secuil 
ano jak matamu,' sedangko di delom 
matamu tenggalan wat balok? 

"Hai munafik! Luahko pai balok jak 
matamu tenggalan, ampai niku ngeliak 
jelas, rik dapok ngeluahko secuil kayu 
jak mata puarimu. 

6 Dang keniko barang sai suci jama kaci, 
in kaci udi dang bebalik rik nyerang niku. 
Rik dang keniko mutiara jama babui, in 
babui udi dang ngilik-ngilik mutiara udi." 

7"Kiludo, maka keti haga nerima. 
Sepokdo, maka keti haga mansa. 
Ketukdo, maka rangok haga dibukakko 
untuk niku. 

8 Mani jelma sai ngilu haga nerima; 
jelma sai nyepok haga mansa; rik jelma 
sai mengetuk, haga dibukakko rangok. 

? Di hantara keti api wat bak sai ngeniko 
batu jama anakni, kik ia ngilu ruti? 

10 Atau ngeniko ulai, kik ia ngilu iwa? 

11 Walaupun keti jahat, keti pandai 
juga ngeni sai betik jama anak-anakmu. 
Apilagi Bapamu di surga! Ia lebih lagi 

haga ngeniko sai betik jama jelma sai 
ngilu jama la. 

12 Perlakukodo jelma bareh injuk keti 
mirak diperlakuko ulih tian. Udido inti 
hukum Musa rik ajaran nabi-nabi." 

13 "Kurukdo ngeliu rangok sai pelik, 
mani rangok rik renglaya sai nuju mik 
neraka balak rik berak, rik lamon jelma 
sai ngeliuni. 

14 Kidang pelik rik payahdo rangok 
rik renglaya sai ngusung jelma mik 
jama hurik. Rik angkah cutik jelma sai 
ngehaluni." 

15 "Hati-hatido tehadap nabi-nabi palsu. 
Tian ratong jama keti bekedok biri-biri, 
kidang tian sebenorni injuk serigala sai 
buas. 

16 Keti haga kenal tian jak hasil 
perbuatanni. Semak keruwi mak 
ngeluahko uah anggor, rik semak keruwi 
mak ngehasilko uah ara. 

17 Jak batang sai subor dihasilko uah sai 
betik, rik jak batang sai mak subor uahni 
sai burak. 

18 Batang sai subor mak dapok 
ngehasilko uah sai burak, rik batang sai 
mak subor mak dapok ngehasilko uah 
sai betik. 

19 Unggal batang sai mak ngehasilko 
uah sai betik, dipelok rik disuah. 

20 Injuk reno muneh jama nabi-nabi 
palsu. Keti haga kenal tian jak hasil 
perbuatanni." 

21 "Mawat sunyinni jelma sai ngurau 
Nyak, 'Tuhan, Tuhan,' haga jadi anggota 
umat Allah, kidang angkah jelma-jelma 
sai ngelakuko kehaga-Ni Bapa-Ku sai di 
surga. 

22 Waktu Rani Kiamat lamon jelma 
haga cawa jama Nyak, 'Tuhan, Tuhan, 
bukankah jama gelar-Mu sekam radu 
nyampaiko luhot-Ni Allah? Rik bukankah 
jama gelar Tuhan juga sekam radu 
nguser ruh-ruh jahat rik ngadako lamon 
keajaiban?' 

23 Kidang Nyak haga ngejawab, 'Nyak 
mak pernah kenal keti! Mikdo jak ija, 
keti sai ngelakuko kejahatan!'" 

24 "Nah, jelma sai ngedengi cawa-Ku 
inji, rik nurut, gegoh injuk jelma bijak 
sai ngebangun lambanni di atas batu. 

2> Pada waktu labung ratong, rik way 
banjer ratong rik angin badai memukul 
lamban udi, lamban udi mak rubuh mani 
radu dibangun di atas batu. 

26 Rik jelma sai ngedengi cawa-Ku inji, 
kidang mak nurut, ia gegoh injuk jelma 
bugu sai ngebangun lambanni di atas 
heni. 

27 Pada waktu labung ratong, rik way 
banjer ratong rik angin badai memukul 
lamban udi, lamban udi rubuh. Rik 
cadangni hibat nihan!" 

28 Akherni Isa selesai ngajar, rik 
jelma-jelma sai wat di dudi hiran nihan 
ngedengi ajaran-Ni. 

29 Mani Ia ngajar jama wibawa, mak 
injuk guru-guru agama tian. 

1t Isa regah jak bukit, rik lamon jelma 
nutuk Ia. 

2 Pada waktu seno ratongdo sai jelma 
bepenyakik kusta. Ia belutut di hadapan 
Isa, terus cawa, "Pak, kik Bapak haga, 
Bapak dapok ngunyaiko nyak." 

3Isa nyating jelma udi sambil cawa, 
"Nyak haga. Munyaido!" Waktu seno 
juga penyakikni lebon. 

4 Raduni cawa Isa jama ia, "Ingokdo! 
Dang cerita jama sapa pun. Kidang 
mikdo jama imam, rik ngilu ia untuk 
memastiko niku radu munyai. Radu 
jak seno persembahko kurban sai 
diperintahko Musa, sebagai bukti jama 

jelma-jelma bahwa niku temon-temon 
radu munyai!" 

“Waktu Isa kuruk mik Kapernaum, sai 
perwira Roma ratong ngehadap la, rik 
ngilu tulung jama Ia. 

6 "Bapak," ani perwira udi, "jelma sai 
ngelayani nyak meruyuh di lamban. 
la pedom lumpuh di rang pedom rik 
menderita nihan." 

7 Ani Isa, "Nyak haga mik ngunyaiko 
ia." 

8"Mak perlu Pak," jawab perwira 
udi, "Nyak mak patut nerima Bapak 
di lambanku. Bapak perintahko gaoh. 
Kanah jelma sai ngelayani nyak ano 
munyai. 

? Mani nyak pun haga tunduk jama 
perintah atasan. Rik di debahku wat juga 
prajurit-prajurit sai haga tunduk jama 
perintahku. Kik nyak ngayun sai prajurit, 
'Mik!' ia pun mik. Nyak ngucakko jama 
sai bareh, 'Mik dija!' ia pun ratong; rik kik 
nyak merintahko jelma sai ngebantuku, 
'Sanido inji!' ia pun nyanini." 

10 Waktu Isa ngedengi api sai diucakko 
ulih perwira udi, Ia kagum nihan. Raduni 
Ia cawa jama jelma-jelma sai sedang 
nutuk Ia, "Bukan main jelma inji. Di 

hantara jelma Israel pun makkung 
pernah Nyak ngehalu iman sebalak inji! 

11 Temon! Lamon jelma haga ratong jak 
timur rik barat untuk besenang-senang 
jejama Abraham, Ishak, rik Yakub di 
delom Dunia Ampai Allah. 

12 Padahal jelma-jelma sai seharusni 
jadi umat Allah haga ditokko mik 
kekelaman di luah. Di dudi tian haga 
miwang rik menderita." 

13 Raduni Isa cawa jama perwira udi, 
"Mulangdo, api sai niku percaya ano 
haga tejadi." Rik saat seno juga jelma 
sai ngelayani ia ano munyai. 

141sa mik lamban Petrus. Di dudi Ia 
ngeliak emak mentuha Petrus sedang 
meruyuh di rang pedom. 

15 Isa nyating culukni, raduni ruyuhni 
lebon. Ia minjak rik mulai ngelayani Isa. 

16 Pada waktu mulai dibi, jelma ngusung 
mik jama Isa lamon jelma sai kekurukan 
ruh jahat. Rik jama sepatoh cawa 
gaoh, Isa nguser ruh-ruh jahat udi 
rik ngunyaiko juga sunyinni jelma sai 
meruyuh. 

17 Īsa ngelakuko sunyinni seno, rik 
sunyinni udi tejadido api sai diucakko 
ulih Nabi Yesaya, yakdo, "Ia nanggung 

penderitaan neram rik ngunyaiko 
penyakik neram." 

18 Wat lamon nihan jelma di sekeliling 
Isa. Waktu Isa ngeliak tian sunyinni, 
Ia ngayun jelma-jelma sai nutuk Ia 
nyeberangi danau. 

19 Raduni sai guru agama ratong jama 
Ia rik cawa, "Bapak Guru, nyak haga 
nutuk Bapa mik dipa gaoh!" 

20 Īsa ngejawab, "Serigala wat lubang, 
rik burung ngedok sarang, kidang Anak 
Manusia mak ngedok rang pedom." 

21 Raduni sai jelma sai nutuk Ia sai 
bareh cawa, "Pak, izinko nyak mulang 
pai untuk nguborko bakku." 

22 Kidang Isa ngejawab, "Tutukdo Nyak, 
rik tagando ulun mati nguborko ulun 
matini tenggalan." 

23 Īsa cakak mik jukung rik jelma-jelma 
sai nutuk Ia nutuk jejama Ia. 

24 Tiba-tiba angin badai sai hibat nihan 
melanda danau hingga jukung dipukul 
umbak. Pada waktu seno Isa sedang 
pedom. 

25 Maka jelma-jelma sai nutuk Ia mik 
jama Ia rik ngegurah Ia. "Pak! Tulung! 
Ram celaka!" cawa tian. 

26 "Mengapi keti merabai?" cawa Isa. 
"Keti kurang percaya jama Nyak!" Kak 
raduni Isa cecok rik ngebentak angin 
rik danau udi. Raduni danau udi tenang 
nihan. 

27 Jelma-jelma sai nutuk Isa hiran. Tian 
cawa, "Jelma api Ia inji, sampai angin rik 
umbak pun nutuk perintah-Ni!" 

28 Īsa sampai mik seberang danau di 
daerah Gadara. Di dudi rua jelma sai 
kekurukan ruh jahat ratong jama Ia. 
Kerua jelma udi ganas nihan, sehingga 
mak sai jelma pun bani liu di dudi. 

29 Tian luah jak guha-guha kuboran rik 
mekik, "Anak Allah, haga Niku apiko 
sekam? Api Niku radu haga nyiksa 
sekam walaupun makkung waktuni?" 

30 Mak jaoh jak udi, wat lamon nihan 
babui sedang nyepok kanikan. 

31 Ruh-ruh udi ngilu jama Isa, "Kik 
Niku haga ngayun sekam luah, kayundo 
sekam kuruk mik delom babui-babui 
udi." 

32 "Kisit!" ani Isa. Ruh-ruh jahat udi mik 
jak kerua jelma udi, raduni kuruk mik 
delom babui-babui. Rik babui-babui udi 
pun tegar rik terjun jak pingger rulah 
mik delom danau, raduni tebenam. 

33 Penjaga-penjaga babui udi tegar mik 
kota, rik nyeritako sunyinni kejadian udi, 
juga mengenai api sai tejadi jama kerua 
jelma sai kekurukan ruh jahat udi. 

34 Maka sunyinni jelma sai di kota udi 
pun mik nungga Isa. Waktu tian ngeliak 
Isa, tian ngilu nihan in Ia ninggalko 
daerah tian. 

9 t Īsa cakak mik delom jukung, 
raduni nyeberangi danau, muloh mik 
pekon-Ni. 

2 Di dudi ulun ngusung jama Ia sai 
jelma lumpuh pepedoman di apai. Waktu 
Isa ngeliak hara balak iman jelma udi, Ia 
cawa jama jelma lumpuh udi, "Tabahdo, 
anak-Ku! Dusa-dusamu radu diampuni." 

3 Pira-pira guru agama sai wat di dudi 
cawa delom hati, "Jelma inji ngehina 
Allah!" 

“Isa pandai pikeran tian, jadi Ia cawa, 
"Mengapi pikeranmu sejahat ano? 

> Sepa sai lebih mudah: ngucakko, 
'Dusamu radu diampuni', atau ngucakko, 
'Minjakdo rik lapahdo'? 

6 Kidang tano Nyak haga ngebuktiko 
jama niku bahwa di atas bumi inji Anak 
Manusia bekuasa untuk ngampuni dusa." 

Raduni Isa cawa jama jelma lumpuh udi, 
"Minjak, iwakko apaimu rik mulangdo!" 

7 Jelma lumpuh udi pun minjak rik 
mulang mik lambanni. 

#Waktu jelma-jelma ngeliak kejadian 
udi, tian kerabaian rik memuji Allah, 
mani Allah radu ngeniko kuasa sai reno 
balak jama manusia. 

? Kak raduni Isa ninggalko rang udi. 
Sementara lapah, Ia ngeliak sai jelma 
tukang tagih pajak, gelarni Matius, 
sedang mejong di kantor pajakni. Isa 
cawa jama ia, "Ija nutuk Nyak!" Maka 
Matius cecok rik nutuk Isa. 

10 Waktu Isa sedang mengan di lamban 
Matius, ratongdo lamon tukang tagih 
pajak rik jelma-jelma sai dianggap mak 
betik ulih masyarakat, nutuk mengan 
jama-jama Isa rik jelma-jelma sai nutuk 
Ia. 

11 Wat jelma-jelma Farisi sai ngeliak hal 
seno. Rik tian betanya jama jelma-jelma 
sai nutuk Isa, "Api mani gurumu mengan 
jejama jama tukang tagih pajak rik 
jelma-jelma mak betik?" 

12 Īsa ngedengi pertanyaan tian 
raduni ngejawab, "Jelma sai sihat mak 

memerluko dokter, angkah jelma sai 
meruyuh gaoh. 

13 Selidikido api retini ayat Alkitab 
inji: 'Nyak ngehagako belas kesian, rik 
lain hak kurban binatang'. Mani Nyak 
ratong lain hak untuk ngurau jelma sai 
nganggap dirini radu betik, melainko 
jelma sai dianggap hina." 

14 Radu jak seno jelma-jelma sai nutuk 
Yohanes Pembaptis ratong jama Isa. 
Raduni tian betanya, "Mengapi sekam 
rik ulun-ulun Farisi bepuasa sedang 
jelma-jelma sai nutuk Bapak mawat?" 

15 Isa ngejawab, "Injuk repa pendapat 
keti? Dapok mak kuari-kuari di pesta 
kawin besedih hati kik kemantin masih 
wat jama-jama tian? Tantu mawat! 
Kidang haga ratong waktuni kemantin 
ano diakuk jak tian. Waktu seno ampai 
tian bepuasa. 

16 Mak ngedok jelma sai nambal kawai 
sai radu tuha jama sepotong kain sai 
masih ampai. Mani kain penambal udi 
haga menciut rik nyabikko kawai ano, 
sehingga ngakibatko cabik sai lebih 
balak. 

17 Reno muneh mak ngedok jelma 
sai nuangko anggor ampai mik delom 

kantong bawak sai tuha. Mani kantong 
udi haga pecoh rik cadang, raduni 
anggor tetok. Anggor ampai haga 
dituang mik delom kantong sai ampai 
juga, in rua-ruani tetap betik." 

18 Sementara Isa cawa jama jelma- 
jelma sai nutuk Yohanes Pembaptis, 
ratongdo sai jelma sai mimpin lamban 
ibadah. Ia belutut dihadap Isa rik cawa, 
"Anak bebaiku ampai gaoh mati. Kidang, 
tulung pai ratong untuk nyating in ia 
hurik lagi." 

19 Isa minjak rik jejama jelma-jelma sai 
nutuk Ia mik jama jelma udi. 

20 Di tengah renglaya sai bebai sai 
radu rua belas tahun sakani meruyuh 
ngeluahko rah sai behubungan jama 
mekamakni, ratong ngeredik Isa jak 
kudan. Ia bepiker, "Asal gaoh nyak nilut 
jubah-Ni, nyak haga munyai." Raduni ia 
nilut uncuk jubah Isa. 

21(9:20) 

22 Waktu seno Isa ngerilong rik 
ngeliak bebai ano raduni cawa jama ia, 
"Tabahdo, anak-Ku! Mani niku percaya 
jama Nyak, niku munyai!" Pada waktu 
seno juga bebai seno munyai. 

23 Kak raduni Isa sampai di lamban 
jelma sai mimpin lamban ibadah udi. 
Waktu Ia ngeliak jelma-jelma sai 
main musik perkabungan rik lamon 
jelma-jelma sai ribut-ribut, 

241a cawa jama tian, "Luah niku 
sunyinni! Sanak inji mak mati; ia angkah 
pedom." Tian sunyinni ngelalangko Isa. 

25 Seraduni jelma-jelma udi luah, Isa 
kuruk mik delom kamar sanak udi rik 
nyating culukni. Raduni minjakdo sanak 
bebai udi. 

26 Kabar seno tesebar mik sunyinni 
daerah ano. 

27 Īsa mik jak udi rik di tengah renglaya 
rua jelma buta nutuk Ia. Tian mekik, 
"Anak Daud, kesiando jama sekam!" 

28 Waktu Isa kuruk mik delom lamban, 
kerua jelma buta udi ratong jama Ia. 
Isa betanya jama tian, "Api keti percaya 
bahwa Nyak dapok ngunyaiko keti?" 
"Percaya, Pak!" jawab tian. 

29 Raduni Isa ngejamah mata tian 
sambil cawa, "Mani keti percaya, jadido 
api sai keti harapko." 

30 Maka tian dapok ngeliak. Isa tegas- 
tegas ngingokko tian, in dang ngeni 
pandai hal seno jama sapa pun. 

31 Kidang tian mik rik nyiarko kabar 
tentang Isa mik sunyinni daerah. 

32 Waktu kerua jelma udi mik, sai jelma 
bisu sai dikuasai ruh jahat diusung jama 
Isa. 

33 Isa nguser ruh jahat udi rik pada 
waktu seno juga jelma udi dapok 
cawa luot. Jelma lamon udi hiran rik 
cawa, "Makkung pernah sekam ngeliak 
kejadian gegoh inji di Israel!" 

34 Kidang jelma-jelma Farisi cawa, 
"Kepala ruh-ruh jahatdo sai ngeni Ia 
kuasa untuk nguser ruh-ruh jahat udi." 

35 Injuk rejido Isa mik bekeliling jak sai 
kota mik kota bareh rik jak sai pekon mik 
pekon sai bareh. Ia ngajar di lamban- 
lamban ibadah, rik ngabarko Kabar Betik 
tentang repa Allah memerintah sebagai 
Raja. Ia ngunyaiko jelma-jelma sai 
menderita sunyin macam penyakik rik 
cacat badan. 

36 Waktu Isa ngeliak ulun lamon udi, Ia 
kesian jama tian, mani tian kebingungan 
rik mak bedaya, injuk biri-biri sai mak 
ngedok gembala. 

37 Raduni Isa cawa jama jelma-jelma 
sai nutuk Ia, "Panenni lamon, kidang 
tukang ngakuk uahni angkah cutik. 

38 Ulihni seno ngiludo jama sekedau 
kebun udi in ngirim tukang ngakuk uah 
untuk panenni." 

10 1 Pada suatu rani Isa ngurau 

kerua belas jelma sai nutuk Ia 
bekumpul. Raduni Ia ngeni jama tian 
kuasa untuk nguser ruh-ruh jahat rik 
ngunyaiko sunyin macam penyakik rik 
sunyin macam cacat badan. 

2 Gelar kerua belas rasul udi yakdo: 
mula-mula, Simon (sai disebut juga 
Petrus) jama puarini Andreas, raduni 
Yakobus jama puarini Yohanes, yakdo 
anak-anak Zebedeus. 

3 Kak raduni Filipus rik Bartolomeus, 
jama Tomas, rik Matius, penagih pajak 
rik Yakobus anak Alfeus, rik Tadeus; 

“raduni akherni Simon, si Patriot rik 
Yudas Iskariot sai ngekhianati Isa. 

> Kerua belas rasul udi raduni diutus 
ulih Isa jama mansa petunjuk-petunjuk 
inji, "Dang mik daerah ulun-ulun lain hak 
Yahudi. Dang juga mik kota-kota ulun 
Samaria. 

6 Kidang mikdo jama ulun-ulun Israel, 
khususni jama tian sai sesek. 

7 Keni pandai jama tian bahwa Allah 
haga geluk memerintah sebagai Raja. 

8 Unyaikodo jelma-jelma sai meruyuh; 
hurikko jelma-jelma sai mati; unyaikodo 
jelma-jelma sai bepenyakik kusta, rik 
userdo ruh-ruh jahat. Keti radu nerima 
sunyinni ano jama cuma-cuma. Jadi, 
keniko juga jama cuma-cuma. 

? Dang ngusung duit emas, duit perak, 
ataupun duit tembaga. 

10 Dang juga ngusung kantong sedekah, 
atau rua kawai untuk lapahmu, atau 
sepatu, ataupun tungkok. Mani jelma 
sai beguai, radu seharusni dijamin 
kebutuhanni. 

11 Kik keti sampai di kota atau pekon, 
sepokdo sai jelma sai haga nerima keti. 
Tinggaldo jama ia sampai keti berangkat 
luot. 

12 Waktu keti kuruk lamban, cawakodo, 
'Semoga Tuhan ngeberkati keti." 

13 Kik jelma-jelma di lamban udi nerima 
keti, tagando salammu udi tetap jama 
tian. Kidang kik tian mak nerima keti, 
tarikdo luot salammu ano. 

14 Kik wat lamban atau kota sai mak 
haga nerima keti atau mak haga 
ngedengi keti, tinggalko rang udi rik 
kibasko harbuk jak tapak cukutmu. 

1> Ingokdo! Waktu Rani Kiamat, jelma 
kota Sodom rik Gomora haga lebih 
mudah diampuni Allah, jak jelma-jelma 
di kota ano!" 

16 "Perhatiko inji: Nyak ngutus keti 
sebagai biri-biri sai mak bedaya di 
tengah-tengah serigala ganas. Keti haga 
waspada injuk ulai rik tulus hati injuk 
burung merpati. 

17 Bejaga-jagado, mani keti haga 
ditangkok rik dihadapko mik mahkamah- 
mahkamah. Keti haga disiksa di 
lamban-lamban ibadah. 

18 Keti haga diusung mik hadap 
jelma-jelma sai nguasai rik raja-raja 
mani keti jelma sai nutuk Nyak. Rik 
udido kesempatan bagimu untuk ngeni 
kesaksian tentang Nyak jama tian rik 
jama jelma-jelma sai mak mengenal 
Allah. 

19 Kidang kik keti diusung untuk diadili, 
dang khuater mengenai api sai keti haga 
ucakko, atau injuk repa keti haga cawa. 
Mani api sai keti haga ucakko ano, haga 
dikeni pandai jama niku pada waktuni. 

20 Mani sai cawa pada waktu seno lain 
hak keti, melainko Ruh Bapa sai di surga, 
liwat keti. 

21 Haga tejadi bahwa jelma haga 
nyerahko puarini tenggalan untuk 
dibunuh. Rik ano pun haga tejadi 
hantara bapak jama anakni. Sanak- 
sanak haga ngelawan emak bakni, rik 
nyerahko tian untuk dibunuh. 

22 Keti haga dinyuohko ulih sunyinni 
jelma mani keti jelma sai nutuk Nyak. 
Kidang jelma sai betahan sampai akher 
haga diselamatko. 

23 Kik keti dianiaya di suatu kota, 
tegardo mik kota sai berikut. Nyak ngeni 
pandai jama niku: Semakkung keti 
selesai ngeratongi sunyinni kota-kota 
Israel, Anak Manusia radu ratong. 

24 Murid mak lebih balak jak guruni, rik 
jelma sai ngelayani mak lebih balak jak 
tuanni. 

25 Radu cukup kik sai murid jadi sebagai 
guruni, rik sai jelma sai ngelayani injuk 
tuanni. Kik kepala keluarga radu dikeni 
gelar Beelzebul, apilagi seisi lambanni. 
Tian haga dikeni gelar sai lebih burak 
lagi!" 

26 "Dangdo rabai jama manusia. Mak 
ngedok sai tesegok, sai mak keliakan, 
rik mak ngedok sai dirahasiako sai mak 
haga dibungkar. 

27 Api sai Kuucakko jama niku delom 
kelam hagado keti ulangi di delom terang 
waktu dawah. Rik api sai disesiahko di 
cupingmu, umumko ano seluas-luasni! 

28 Dang hak rabai jama tian sai 
ngebunuh badan, kidang mak bekuasa 
ngebunuh jiwa. Rabaido jama Allah 
sai bekuasa ngebinasako baik badan 
maupun jiwa di delom neraka. 

29 Rua burung pipit dapok dibeli jama 
sai mata duit sai paling lunik. Walaupun 
injuk reno mak ngedok sai burung pun 
tumbak mik tanoh kik mak dikehagako 
Bapamu. 

30 Jumlah buok di ulumu pun radu 
dihitung sunyinni. 

31 Ulihni seno, dang rabai! Keti lebih 
berega jak burung-burung pipit!" 

32 "Sapa sai ngaku dihadap umum 
bahwa ia jelma sai nutuk Nyak, Nyak 
pun haga ngaku ia dihadap Bapa-Ku di 
surga. 

33 Kidang sapa sai menyangkal dihadap 
umum bahwa ia jelma sai nutuk Nyak, 
Nyak pun haga nyangkal ia dihadap 
Bapa-Ku di surga." 

34 "Dang nyangko bahwa Nyak ratong 
ngusung perdamaian mik dunia inji. 


MATIUS 10.35-41 45 


Nyak mak ngusung perdamaian kidang 
perlawanan. 

35 Nyak ratong nyebabko anak bakas 
ngelawan bakni, anak bebai ngelawan 
emakni, rik mantu bebai ngelawan emak 
mentuhani. 

36 Ya, sai haga jadi musuh paling balak, 
yakdo anggota keluarga tenggalan. 

37 Jelma sai mengasihi bakni atau 
emakni lebih jak Nyak mak patut jadi 
jelma sai nutuk Nyak. Injuk reno juga 
jelma sai mengasihi anak bakas atau 
bebai lebih jak Nyak. 

38 Rik jelma sai mak haga memikul 
salibni rik nutuk Nyak mak patut jadi 
jelma sai nutuk Nyak. 

39 Jelma sai mempertahanko hurikni, 
haga kelebonan hurikni, kidang jelma sai 
kelebonan hurikni mani setia jama Nyak, 
haga mansa hurikni." 

40 "Jelma sai nerima keti, nerima Nyak. 
Rik jelma sai nerima Nyak, nerima Ia sai 
ngutus Nyak. 

41 Jelma sai nerima nabi mani ia nabi, 
haga nerima upah sai nabi. Rik sapa sai 
nerima sai jelma betik mani ia mebetik, 
haga nerima upah sai betik. 

42 Sapa sai ngeni nginum, walau cuma 
way ngingi gaoh jama salah sai jelma 
jak jelma hina dina inji, mani ia jelma 
sai nutuk Nyak, percayado ia pasti haga 
nerima upahni!" 

1 1 t Seraduni Isa ngeni petunjuk- 

petunjuk jama kerua belas jelma 
sai nutuk Ia, Ia ninggalko rang udi. Ia 
mik ngajar rik nyiarko luhot jak Allah di 
kota-kota sai redik di dudi. 

2 Yohanes Pembaptis sai sedang 
di penjara ngedengi tentang guaini 
Almasih. Raduni ia ngayun pira-pira 
jelma sai nutuk ia mik jama Isa untuk 
nanyako, 

3"Bapak kedo jelma sai harus ratong 
menurut janji Allah, atau harus kedo 
sekam nunggu jelma bareh?" 

“Isa ngejawab, "Mulohdo jama Yohanes 
rik keni pandai api sai keti dengi rik liak: 

Ulun buta ngeliak, ulun lumpuh lapah, 
ulun bepenyakik kusta munyai; ulun tilu 
ngedengi, ulun mati hurik luot, rik Kabar 
Betik jak Allah diberitako jama ulun-ulun 
mejerih. 

6 Bebahagiado ulun sai mak ngedok 
alasan untuk nulak Nyak!" 

7 Seraduni utusan-utusan Yohanes udi 
mik, Isa mulai cawa jama ulun lamon 
tentang Yohanes, cawa-Ni, "Keti mik di 
padang gurun untuk ngeliak api? Sehelai 
jukuk sai ditiup angin kedo? 

8 Keti mik untuk ngeliak api? Sai jelma 
sai bekawai helau kedo? Jelma-jelma sai 
bekawai injuk reno tinggal di istana! 

? Jadi mengapi keti mik di padang 
gurun? Untuk ngeliak sai nabi kedo? 
Benor, malah lebih jak sai nabi. 

10 Mani Yohanes udido sai dimaksud 
delom ayat Alkitab inji, 'Injido utusan- 
Ku, cawa Allah, Nyak ngutus ia lebih 
mena jak Niku in ia ngebukak renglaya 
untuk-Mu.' 

11 Ingokdo! Di dunia inji mak pernah 
wat jelma sai lebih balak jak Yohanes 
Pembaptis. Kidang injuk reno, jelma sai 
paling lunik jak hantara umat Allah lebih 
balak jak Yohanes. 

12 Radu jak Yohanes ngabarko kabar 
sampai pada saat inji, umat Allah 
ditentang ulih jelma-jelma sai berusaha 
nguasani jama kekerasan. 

13 Sampai ratongni Yohanes, sunyinni 
hukum Musa rik ajaran nabi-nabi 

benubuat tentang hal-hal sai haga 
tejadi. 

14 Rik kik keti haga percaya, Yohanes 
udido Elia, sai ratongni radu dinubuatko. 

15 Kik ngedok cuping, dengiko! 

16 Jama api haga Kubandingko 
jelma-jelma zaman inji? Tian sebagai 
sanak-sanak sai mejong di pasar. 
Sekelompok cawa jama sai bareh, 

17 'Sekam ngemainko lagu riang untuk 
keti, kidang keti mak haga nari! Sekam 
ngenyanyiko lagu perkabungan, rik keti 
mak haga miwang!' 

18 Yohanes ratong -- ia puasa rik mak 
nginum anggor; rik jelma-jelma cawa, 
'Ia kekurukan sitan!’ 

19 Tano Anak Manusia ratong -- Ia 
mengan rik nginum; raduni jelma- 
jelma cawa, 'Liak ulun udi! Rakus, 
pemabuk, kantikni tukang tagih pajak 
rik kantik jelma bedusa.' Meskipun injuk 
reno, kebijaksanaan Allah tebukti jak 
hasil-hasilni." 

20 Raduni Isa mulai ngereneh kota-kota, 
di dipa Ia paling lamon nyani keajaiban. 
Mani jelma-jelma di kota-kota udi mak 
haga betubat jak dusa-dusa tian. 

21 "Celaka niku, Korazim! Rik celaka 
juga niku, Betsaida! Seandaini 
keajaiban-keajaiban sai disani di 
tengah-tengahmu radu dilakuko di Tirus 
rik Sidon, pasti jelma-jelma di disan 
radu saka betubat jak dusa-dusa tian 
rik makai kawai bekabung rik ngepikko 
hambua di atas ulu. 

22 Ingokdo, waktu Rani Kiamat, jelma- 
jelma Tirus rik Sidon haga lebih mudah 
diampuni Allah jak keti! 

23 Rik niku, Kapernaum! Api kedo niku 
haga dilanggarko sampai di surga? 
Mawat! Malah niku haga ditokko di 
neraka! Mani seandaini keajaiban- 
keajaiban sai disani di tengah-tengahmu 
ano radu disani di Sodom, Sodom udi 
masih wat sampai saat inji! 

24 Ingokdo, pada Rani Kiamat, jelma 
Sodom haga lebih mudah diampuni Allah 
jak keti!" 

25 Waktu seno Isa bedua, "Bapa, 
Tuhan sai nguasai langit rik bumi! 
Nyak ngucapko terima kasih jama Niku 
mani sunyinni ano Bapa rahasiako jak 
ulun-ulun sai pandai rik beilmu, kidang 
Bapa tunjukko jama ulun-ulun sai mak 
tepelajar. 

26 Senodo sai nyenangko hati Bapa." 

27 Raduni Isa cawa, "Sunyin hal radu 
diserahko Bapa jama Nyak. Mak sai 
jelma pun mengenal Anak, selain Bapa. 
Mak ngedok juga sai mengenal Bapa 
selain Anak, rik jelma-jelma jama sapa 
Anak udi memperkenalko Bapa. 

28 Ratongdo jama Nyak niku sunyinni 
sai mebuya, rik ngerasako biakni baban; 
Nyak haga nyegarko niku. 

29 Tutukdo perintah-Ku rik belajardo jak 
Nyak. Mani Nyak inji lemoh lembut rik 
rendah hati, maka niku haga ngerasa 
segar. 

30 Mani perintah-perintah-Ku 
nyenangko, rik baban sai Kutanggungko 
atasmu mehampang." 

1 2 'Pada suatu rani Sabat, waktu 

Isa liu di sai kebun gandum, 
jelma-jelma sai nutuk Ia mulai mutil 
gandum, raduni nganikni mani mebetoh. 

2? Waktu ulun-ulun Farisi ngeliak udi, 
tian cawa jama Isa, "Liak! Jelma-jelma 
sai nutuk Niku ngelanggar hukum agama 
neram jama ngelakuko sai dilarang 
waktu rani Sabat." 

3Isa ngejawab, "Makkung pernah 
kedo keti ngebaca tentang api sai 

dilakuko Daud waktu ia rik jelma-jelmani 
mebetoh? 

“Ia kuruk mik delom Lamban 
Ibadah; raduni nganik ruti sai radu 
dipersembahko jama Allah. Padahal 
menurut hukum agama neram, ia 
maupun jelma-jelmani mak ngasi nganik 
ruti udi -- angkah imam-imam gaoh sai 
ngasi. 

“Atau makkung pernah kedo keti 
ngebaca di delom hukum Musa unggal 
rani Sabat imam-imam sai betugas di 
Lamban Ibadah, ngelanggar atoran rani 
Sabat, kidang mak disalahko? 

6 Perhatiko api sai Kucawako inji: di dija 
wat sai lebih balak jak Lamban Ibadah. 

"Di delom Alkitab tetulis: Belas 
kesiando sai Kuhagako, lain hak kurban 
binatang. Kik sekirani keti benor-benor 
ngerti cawa ano, pasti keti mak haga 
nyalahko jelma-jelma sai mak besalah. 

8 Mani Anak Manusia bekuasa atas rani 
Sabat." 

? Isa ninggalko rang udi raduni mik di 
sai lamban ibadah. 

10 Di dudi wat jelma sai culukni lumpuh 
kebelah. Pira-pira jelma sai haga nyepok 

kesalahan Isa, betanya jama Ia, "Ngasi 
kedo ngunyaiko jelma pada rani Sabat?" 
1l1Isa ngejawab, "Seandaini wat sai 

jelma jak hantara keti ngedok sai 
biri-biri, rik waktu rani Sabat biri-biri udi 
tumbak mik delom lubang sai relam; api 
sekedau biri-biri udi mak haga berusaha 
ngeluahko biri-biri udi jak delom lubang 
udi? 

12 Nah, manusia lebih berega jak 
biri-biri! Jadi, kik injuk reno, ngasi 
nulung jelma waktu rani Sabat." 

13 Kak raduni Isa cawa jama jelma sai 
culukni lumpuh kebelah udi, "Julorko 
culukmu." Jelma udi ngulorko culukni, 
rik culuk udi munyai injuk culukni sai 
kebelah lagi. 

14 Kidang jelma-jelma Farisi ninggalko 
lamban ibadah udi, raduni bemufakat 
untuk ngebunuh Isa. 

15 Isa pandai bahwa jelma-jelma Farisi 
udi beniat jahat tehadap diri-Ni. Jadi Ia 
mik jak rang udi rik lamon jelma nutuk 
Ia. Raduni Ia ngunyaiko sunyinni jelma 
sai meruyuh. 

16 Kidang Ia ngelarang tian ngeni 
pandai tentang Ia jama jelma bareh. 

17 Jama injuk reno tejadido api sai 
diucakko Allah liwat Nabi Yesaya, 

18 "Injido utusan-Ku sai Kupilih, 

Jelma sai Kukasihi rik sai bekenan di 
hati-Ku. Ruh-Ku haga Kukeniko jama 
Ia, keadilan-Ku haga diberitako-Ni jama 
bangsa-bangsa. 

19Ta mak haga betangkar atau mekik, 
atau bepidato di renglaya-renglaya. 

20 Buluh sai tekulai mak haga 
dipatahko-Ni lampu sai redup mak haga 
dipadamko-Ni. Ia haga bejuang sampai 
keadilan tecapai; 

21 sunyinni bangsa haga ngepikko 
harapan jama Ia." 

22 Kak raduni diusung jama Isa sai 
jelma buta rik bisu mani dikuasai ulih ruh 
jahat. Isa ngunyaiko jelma udi sehingga 
ia dapok cawa rik ngeliak. 

23 Sunyinni jelma hiran rik cawa, 
"Mungkin kedo Ia inji Anak Daud sai 
dijanjiko udi?" 

24 Waktu jelma-jelma Farisi ngedengi 
ano, tian ngejawab, "Jelma inji angkah 
dapok nguser ruh jahat, mani Beelzebul, 
kepala ruh-ruh jahat, radu ngeni kuasa 
udi jama Ia." 

2> Isa pandai sai dipikerko jelma-jelma 
Farisi udi. Jadi Ia cawa jama tian, "Kik sai 
negara pecoh delom kelompok-kelompok 
sai saling bemusuhan, negara udi 
mak dapok betahan. Rik sai kota atau 
keluarga sai pecoh-pecoh rik bemusuhan 
peperda tian haga hancor. 

26 Injuk reno muneh di delom kerajaan 
iblis; kik sai kelompok nguser kelompok 
sai bareh, maka kerajaan iblis ano radu 
tepecoh-pecoh rik haga runtuh. 

27 Keti cawa bahwa Nyak nguser ruh 
jahat mani kuasa Beelzebul. Kik injuk 
reno jama kuasa sapa jelma-jelma sai 
nutuk niku nguser ruh jahat. Jelma- 
jelma sai nutuk niku ano tenggalan sai 
ngebuktiko bahwa keti salah! 

28 Kidang Nyak nguser ruh jahat 
jama kuasa Ruh Allah. Rik udi retini 
bahwa Allah radu mulai memerintah di 
tengah-tengah keti. 

29 Injuk repa jelma dapok kuruk mik 
delom lamban jelma sai kuat untuk 
ngerampas hartani, kik ia mak mena 
ngikok jelma kuat udi? Radu jak seno, 
ampai ia dapok ngerampas hartani. 

30 Jelma sai mak memihak Nyak 
setemonni nantang Nyak. Rik jelma 

sai mak ngebantu Nyak setemonni 
nyadangko guai-Ku! 

31 Ulihni seno, pandai mak, kik jelma 
bebuat dusa rik ngucakko sai ngehina, ia 
dapok diampuni! Kidang kik ia ngehina 
Ruh Allah, ia mak dapok diampuni! 

32 Kik jelma ngucakko sai hal nantang 
Anak Manusia, ia dapok diampuni, 
kidang kik ia ngehina Ruh Allah, ia mak 
dapok diampuni, baik tano maupun di 
akherat!" 

33 "Untuk mansa uah sai betik, batangni 
haga subor. Kik batangni mak subor, 
uahni mak betik juga. Subor mawatni sai 
batang kepandaian jak uahni. 

34 Niku jelma jahat, injuk repa niku 
dapok ngucakko hal-hal sai betik kik 
niku jahat? Api sai diucakko ulih banguk 
udido sai ngelimpah jak hati! 

35 Jelma sai betik ngucakko hal-hal sai 
betik mani ia mebetik nihan. Sebalikni, 
jelma sai jahat ngucakko hal-hal sai 
jahat mani ia jahat nihan. 

36 Jadi, ingokdo: waktu Rani Kiamat, 
unggal jelma haga betanggung jawab 
atas unggal cawani sai mak beguna. 

37 Mani cawa-cawamu tenggalando sai 
haga dipakai untuk memutusko niku 
besalah atau mawat." 

38 Radu jak seno pira-pira guru agama 
rik ulun-ulun Farisi cawa, "Pak Guru, 
sekam mirak ngeliak Bapak nyani 
keajaiban." 

39 "Hara jahatni rik durhakani jelma- 
jelma zaman inji!" jawab Isa. "Keti 
ngilu Nyak nyani keajaiban? Keti mak 
haga dikeni sai keajaiban pun, kecuali 
keajaiban Nabi Yunus. 

40 Yunus tinggal telu rani telu bingi di 
delom tenai iwa balak. Injuk reno muneh 
Anak Manusia haga tinggal telu rani telu 
bingi di delom tenai bumi. 

41 Waktu Rani Kiamat, penduduk Niniwe 
haga bangkit jejama jelma-jelma zaman 
inji rik nuduh tian. Mani jelma-jelma 
Niniwe udi betubat jak dusa-dusa tian, 
waktu Yunus bekhotbah jama tian. 
Kidang di dija tano wat sai lebih balak 
jak Yunus! 

42 Waktu Rani Kiamat, ratu jak negeri 
Selatan haga bangkit jejama jelma-jelma 
zaman inji rik nuduh tian. Mani untuk 
ngedengiko pengajaran Salomo sai bijak, 
ratu udi nyani lapahni sai jaoh nihan jak 

uncuk bumi. Kidang di dija tano wat sai 
lebih balak jak Salomo!" 

43 "Kik ruh jahat ninggalko sai jelma, 
ruh udi bekeliling mik rang-rang sali 
menyangu untuk nyepok rang istirahat, 
kidang ia mawat ngedapokni. 

44 Ulihni seno ia cawa, 'Nyak haga 
muloh mik lamban sai radu kutinggalko.' 
Waktu ia sampai di disan, lamban udi 
bangkang, mekecah rik teratur. 

4> Raduni ia mik rik ngusung pitu ruh 
bareh sai lebih jahat jak ia. Raduni 
tian kuruk mik delom jelma udi, raduni 
tinggal di dudi. Rik akherni keadaan 
jelma udi jadi lebih burak jak mula-mula. 
Senodo juga sai haga tejadi jama 
jelma-jelma jahat zaman inji." 

46 Sementara Isa masih cawa jama 
jelma lamon udi, ratongdo emak rik 
puari-puari-Ni. Tian cecok di luah sambil 
berusaha untuk dapok cawa jama Ia. 

47 Sai jelma jak ulun lamon udi cawa 
jama Isa, "Pak, emak rik puari-puari 
Bapak wat di luah. Tian mirak cawa jama 
Bapak." 

48 Raduni Isa ngejawab, "Sapa 
emak-Ku? Sapa puari-puari-Ku?" 

49 Raduni Ia nunjuk jama jelma-jelma 
sai nutuk Ia rik cawa, "Injido mak rik 
puari-puari-Ku. 

“D Jelma sai ngelakuko kehaga Bapa-Ku 
di surga, iado puari bakas, puari bebai, 
rik emak-Ku." 

13 1 Waktu rani seno juga Isa 

ninggalko lamban udi raduni mik 
pingger danau rik mejong di dudi. 

2 Lamon nihan jelma sai bekumpul di 
sekeliling Isa, ulihni seno Ia mik mejong 
di delom jukung, sedang jelma lamon 
udi cecok di pantai. 

3 Raduni Isa ngajar lamon hal jama 
tian jama memakai perumpamaan. "Sai 
jelma petani mik nabor bibit," injuk 
renodo Isa mulai jama cerita-Ni. 

4"Waktu sedang nabor, wat bibit sai 
gugor di renglaya. Raduni burung ratong 
rik bibit ano dikanik sampai bela. 

>Wat juga sai gugor di rang bebatu- 
batu, sai tanohni cutik. Bibit-bibit ano 
geluk tuoh ulih kurang tanoh. 

9Kidang waktu matarani radu cakak, 
tunas-tunas udi mulai layu, raduni 
menyangu rik mati mani bakakni mak 
kuruk cukup relam. 

“Wat muneh bibit sai gugor di tengah 
semak keruwi. Semak keruwi udi tuoh 
rik ngehimpit tunas-tunas udi sampai 
mati. 

#Kidang wat juga bibit sai gugor di 
tanoh sai subor, raduni bebuah; wat sai 
seratus, wat sai enam puluh, rik wat 
juga sai telu puluh kali lipat." 

? Seraduni nyeritako perumpamaan ano 
Isa cawa, "Kik ngedok cuping, dengiko!" 

10 Kak raduni jelma-jelma sai nutuk Isa 
ratong rik betanya jama Ia, "Mengapi 
Bapak makai perumpamaan kik cawa 
jama ulun lamon udi?" 

111Isa ngejawab, "Mani keti radu dikeni 
anugerah untuk mengetahui rahasia 
tentang injuk repa Allah memerintah, 
sedangko tian mawat. 

12 Mani jelma sai radu ngedok, haga 
dikeni lebih lamon lagi, rik ia haga 
bekelebihan. Kidang jelma sai mak 
ngedok api-api, maka cutik sai wat jama 
ia malah haga diakuk. 

13 Udido sebabni Nyak makai 
perumpamaan kik cawa jama ulun 
lamon, mani tian ngeliak, kidang injuk 
jelma sai mak ngeliak; tian ngedengi 

kidang injuk jelma sai mak ngedengi rik 
mak ngerti. 

14 Ulihni seno tejadido sai dinubuatko 
Nabi Yesaya, 'Allah cawa: Tian haga 
terus ngedengi kidang mak ngerti; tian 
haga terus memperhatiko kidang mak 
pandai api sai tejadi. 

15 Mani pikeran jelma-jelma inji radu 
jadi kudul, cuping tian radu jadi tilu rik 
mata tian radu dipejamko. Inji tejadi 
in mata tian dang ngeliak, cuping tian 
dang ngedengi, pikeran tian dang ngerti 
rik dang muloh jama Nyak, raduni Nyak 
ngunyaiko tian.'" 

16 "Kidang hara beruntungni keti," ani 
Isa jama jelma-jelma sai nutuk Ia, "mani 
keti temon ngeliak rik ngedengi. 

17 Ingokdo, lamon nabi rik jelma sai 
taat jama Allah mirak ngeliak sai keti 
liak tano inji, kidang tian mak ngeliakni. 
Tian mirak ngedengi api sai keti dengi 
tano inji, kidang tian mak ngedengi." 

18 "Dengiko api reti perumpamaan 
tentang sai penabor udi. 

19 Bibit sai gugor di renglaya injuk 
jelma-jelma sai ngedengi kabar tentang 
injuk repa Allah memerintah, kidang 
mak ngerti. Si Jahat udi ratong rik 

ngerampas api sai radu ditabor delom 
hati tian. 

20 Bibit sai gugor di rang sai bebatu- 
batu, injuk jelma-jelma sai ngedengi 
kabar udi, rik langsung nerimani jama 
senang hati. 

21 Kidang kabar udi mak bebakak delom 
hati tian, sehingga mak tahan saka. 
Reno tian menderita kesusahan atau 
penganiayaan ulihni kabar udi, langsung 
tian murtad. 

22 Bibit sai gugor di tengah-tengah 
semak keruwi injuk jelma-jelma sai 
ngedengi kabar udi, kidang khuater 
tentang hurik tian rik mirak hurik 
mewah. Ulihni seno kabar jak Allah 
tehimpit di delom hati tian hingga mak 
bebuah. 

23 Rik bibit sai gugor di tanoh sai subor 
injuk jelma-jelma sai ngedengi kabar udi 
rik paham. Tian bebuah lamon, wat sai 
seratus, wat sai enam puluh, rik wat sai 
telu puluh kali lipat hasilni." 

24 Īsa nyeritako luot sai perumpamaan 
jama ulun lamon, cawa-Ni, "Kik 
Allah memerintah, keadaanni injuk 
perumpamaan inji: Sai petani menabor 
bibit sai betik di kebunni. 

25 Waktu di bingi, waktu sunyinni jelma 
lagi pedom, musuh petani udi ratong 
nabor bibit lioh di hantara gandum udi, 
raduni mik. 

26 Waktu tanoman-tanoman udi tuoh rik 
mayang-mayangni mulai tuoh, keliakan 
muneh lioh udi. 

27 Raduni jelma-jelma sai digaji petani 
udi ratong jama petani udi rik cawa, 
'Tuan, kan Tuan nanom bibit sai betik di 
kebun Tuan? Repa jadini sampai wat lioh 
di disan?' 

28 Petani udi ngejawab, 'Udi guaini 
musuh.' Raduni jelma-jelma sai digaji 
petani udi betanya luot, 'Tuan haga kedo 
sekam mik nyabut lioh udi?' 

29 'Dang,' jawabni, 'mani kik lioh udi 
cabut, kanah gandumni nutuk tecabut. 

30 Tagando lioh udi tuoh jama-jama 
sampai waktu ngegetas. Kanah nyak 
cawa jama jelma-jelma sai ngegetas: 
Kumpulko pai lioh, ikok, raduni suah. 
Radu jak seno kumpulko gandumni, 
raduni segok di delom lumbung." 

31 Īsa nyeritako luot sai perumpamaan 
jama jelma lamon, cawa-Ni, "Kik 
Allah memerintah, keadaanni sebagai 

perumpamaan inji: Sai biji sawi diakuk 
ulih sai jelma, raduni ditanom di kebunni. 

32 Biji sawi yakdo bibit sai paling lunik. 
Kidang kik radu tuoh, ia jadi paling balak 
di hantara tanoman-tanoman. Ia jadi 
batang, hingga burung-burung ratong 
besarang di cabang-cabangni." 

33 Wat sai perumpamaan bareh sai 
diceritako Isa jama jelma-jelma lamon. 
"Kik Allah memerintah, keadaanni injuk 
ragi sai diakuk ulih sai bebai, raduni 
diaduk jama epak puluh liter tepung 
terigu sampai bekembang sunyinni!" 

34 Sunyinni diajarko Isa jama ulun 
lamon jama memakai perumpamaan. 

35 Jama injuk reno tejadido sai dicawako 
ulih nabi, "Nyak makai perumpamaan 
kik cawa jama tian; Nyak haga ngabarko 
hal-hal sai tesegok semenjak tejadini 
dunia inji." 

36 Radu jak seno Isa ninggalko ulun 
lamon udi, raduni kuruk lamban. 
Jelma-jelma sai nutuk Ia ratong rik 
cawa, "Cuba Bapak terangko jama 
sekam reti perumpamaan tentang lioh di 
hantara gandum udi." 

37 Īsa ngejawab, "Jelma sai nabor bibit 
sai betik udi yakdo Anak Manusia. 

38 Kebun udi yakdo dunia inji. Bibit sai 
betik udi yakdo jelma-jelma sai radu jadi 
umat Allah. Lioh udi yakdo jelma-jelma 
sai bepihak jama iblis. 

39 Musuh sai nanomi lioh udi yakdo 
iblis. Masa panen yakdo Rani Kiamat, 
rik jelma-jelma sai ngegetas udi yakdo 
malaikat-malaikat. 

40 Injuk repa lioh dikumpulko rik disuah 
di delom apui, injuk reno juga waktu 
Rani Kiamat kanah. 

41 Anak Manusia haga ngayun malaikat- 
malaikat-Ni ngumpulko jak hantara 
umat-Ni sunyinni sai menyebabko jelma 
bebuat dusa, rik sunyinni jelma bareh 
sai ngelakuko kejahatan. 

42 Tian sunyinni haga ditokko mik delom 
tungku apui sai menyala-nyala; di dudi 
tian haga miwang rik menderita. 

43 Rik jelma-jelma sai ngelakuko kehaga 
Allah haga besinar injuk matarani di 
delom Dunia Ampai Allah, Bapa tian. 
Jadi, kik ngedok cuping, dengiko!" 

44 "Kik Allah memerintah, keadaanni 
sebagai perumpamaan inji: Wat harta 
sai tependam di delom tanoh raduni 
dihalu ulih sai jelma, rik dikurukkoni mik 
delom tanoh. Kak raduni ulih riangni, 

ulun udi mik ngejual sunyinni kedauni, 
raduni muloh rik ngebeli tanoh udi." 

45 "Kik Allah memerintah, keadaanni 
sebagai perumpamaan inji: Sai jelma sai 
bedagang nyepok mutiara-mutiara sai 
berega. 

46 Waktu ia ngehalu sai mutiara sai luar 
biasa helauni, raduni ia mik rik ngejual 
sunyinni kedauni, raduni ngebeli mutiara 
sai sinji." 

47 "Kik Allah memerintah, keadaanni 
diumpamako jama jala sai ditebarko mik 
danau, raduni mansa bemacam-macam 
iwa. 

48 Seraduni jala udi latap, jala udi 
diiwakko mik darak ulih nelayan- 
nelayan. Kak raduni tian mejong rik 
misah-misahko iwa-iwa udi: Sai betik 
disegokko delom runcung rik sai mak 
mebetik ditokko. 

49 Renodo halni Rani Kiamat, malaikat- 
malaikat haga mik misahko jelma-jelma 
jahat jak jelma-jelma sai ngelakuko 
kehaga Allah. 

>0 Kak raduni jelma-jelma jahat udi 
ditokko mik delom tungku apui. Di 
dudido tian haga miwang rik menderita." 

>L "Api keti ngerti sunyinni ano?" tanya 
Isa. "Ngerti Pak!" jawab tian. 

>2 Raduni Isa cawa, "Udi sebabni unggal 
guru agama sai radu jadi anggota umat 
Allah, injuk sai tuan rumah sai ngeluahko 
jak rang hartani barang-barang ampai 
rik saka." 

>3 Seraduni Isa nyeritako 
perumpamaan-perumpamaan udi, 

Ia ninggalko rang udi, 

»4 raduni muloh mik pekon-Ni. Di dudi 
Ia mik ngajar di lamban ibadah, rik 
jelma-jelma sai ngedengiko Ia di dudi, 
hiran nihan. Tian cawa, "Jak ipa jelma 
inji mansa hikmat injuk reno? Rik jak ipa 
Ia mansa kuasa untuk nyani keajaiban? 

>> Kan Ia anak tukang kayu? Kan Maria 
udi emak-Ni; rik puari-puari-Ni yakdo 
Yakobus, Yusuf, Simon rik Yudas? 

>6 Rik bukankah puari-puari bebai-Ni 
tinggal di dija juga? Jak ipa Ia mansa 
sunyinni ano?" 

>/ Maka tian nulak Isa. Raduni Isa 
cawa jama tian, "Sai nabi dihormati 
di dipa-dipa, kecuali di pekonni rik di 
lambanni tenggalan." 

“8 Ulihni seno Isa mak nyani lamon 
keajaiban-keajaiban di dudi mani tian 
mak percaya. 

14 ! Waktu seno Herodes, sai 

bekuasa negeri Galilea, ngedengi 
tentang Isa. 

2 Herodes cawa jama pejabat-pejabatni, 
"Pasti inji Yohanes Pembaptis sai radu 
hurik luot! Reno sebabni la ngedok 
kuasa ngelakuko keajaiban." 

3 Mani semakkung ano Herodes ngayun 
nangkok Yohanes rik ngikok ia rik 
ngurukko ia mik delom bui. Herodes 
bebuat injuk reno mani soal Herodias, 
inggom puarini tenggalan, yakdo Filipus. 

“Mani pernah Yohanes ngucakko injuk 
reji jama Herodes, "Mak ngasi niku 
kawin jama Herodias!" 

> Sebenorni Herodes mirak ngebunuh 
Yohanes, kidang ia rabai jama jelma- 
jelma, mani tian nganggap Yohanes 
nabi. 

6Waktu Herodes ngerayako rani ulang 
tahunni, anak bebai Herodias nari di 
hadapan kuari. Tarianni nyenangko nihan 
hati Herodes, 

7 sehingga Herodes bejanji jama ia 
jama sumpah bahwa api gaoh sai ia kilu, 
haga dikeniko jama ia. 

8 Mani dihasut ulih emakni, muli udi 
cawa, "Nyak ngilu ulu Yohanes Pembaptis 
dikeniko jama nyak tano inji juga di atas 
baki!" 

9 Ngedengi kiluan ano, Herodes jadi 
sedih nihan. Kidang mani ia radu 
besumpah di hadapan kuarini, ia 
merintahko in kiluan muli udi dikabulko. 

10 Ia ngayun jelma mik bui untuk melok 
ulu Yohanes. 

11 Kak raduni ulu Yohanes udi diusung 
kuruk di atas baki rik dikeniko jama muli 
udi. Raduni muli ano ngusungni muneh 
jama emakni. 

12 Radu jak seno jelma-jelma sai nutuk 
Yohanes ratong ngakuk mayat Yohanes 
rik nguborkoni. Raduni tian mik rik ngeni 
pandai hal seno jama Isa. 

13 Waktu Isa ngedengi kabar ano, Ia 
cakak jukung tenggalan rik ninggalko 
rang udi, untuk mik di suatu rang 
sai mangi. Kidang waktu jelma-jelma 
ngedengi tentang hal udi, tian ninggalko 
kota-kota tian rik mik nyusul Isa ngeliu 
renglaya darak. 

14 Waktu Isa regah jak jukung rik 
ngeliak jelma lamon udi, Ia kesian jama 
tian. Raduni Ia ngunyaiko jelma-jelma 
sai meruyuh di hantara tian. 

15 Dibi ranini, jelma-jelma sai nutuk Isa 
ratong rik cawa jama Ia, "Rani radu dibi 
rik rang inji tepencil. Lebih baik Bapak 
ngayun jelma-jelma inji mik, in dapok 
ngebeli kanikan di pekon-pekon." 

16 "Dang tian mik," ani Isa, "keti gaoh 
ngeni tian mengan." 

17 "Sekam angkah ngedok lima ruti rik 
rua iwa!" jawab jelma-jelma sai nutuk 
Isa udi. 

18 "Usung ano mik dija," ani Isa. 

19 Kak raduni Ia ngayun ulun lamon udi 
mejong di atas jukuk. Raduni Ia ngakuk 
lima ruti rik rua iwa udi, raduni nengadah 
mik langit rik ngucap syukor jama 
Allah. Radu jak seno Ia ngebelah-belah 
ruti udi jama culuk-Ni rik ngeniko-Ni 
jama jelma-jelma sai nutuk Ia untuk 
dibagi-bagiko jama ulun lamon udi. 

20 Tian sunyinni mengan sampai betong. 
Radu jak seno jelma-jelma sai nutuk Isa 
ngumpulko kelebihan kanikan ano; wat 
rua belas bakul latap. 

21 Sai mengan waktu seno wat kira-kira 
lima ribu jelma, makkung tehitung bebai 
rik sanak-sanak. 

22 Radu jak seno Isa ngayun jelma- 
jelma sai nutuk Ia cakak jukung rik lebih 
mena nyeberang danau, sementara Ia 
ngayun ulun lamon udi mulang. 

23 Seraduni ulun lamon udi mik, Isa 
cakak sai bukit tenggalan untuk bedua. 
Waktu radu di bingi, Isa masih wat di 
dudi tenggalan. 

24 Sementara ano jukung sai ditumpangi 
jelma-jelma sai nutuk Isa, radu jaoh 
di tengah-tengah danau. Jukung udi 
tehampas-hampas dipukul umbak, mani 
angin belawanan arah jama jukung. 

25 Hantara pukul telu rik pukul enam 
pagi, Isa ratong mik jama tian lapah di 
atas way. 

26 Waktu jelma-jelma sai nutuk Ia 
ngeliak Ia lapah di atas way, tian tekejut 
nihan. "Hantu!" pekik tian kerabaian. 

27 Kidang Isa langsung ngejawab, 
"Tenangdo! Nyak Isa. Dang rabai!" 

28 Raduni Petrus cawa, "Kik Niku sangun 
Isa, kayundo nyak ratong lapah di atas 
way." 

29 "Ratongdo," jawab Isa. Jadi Petrus 
regah jak jukung, lapah di atas way rik 
ratong jama Isa. 

30 Kidang waktu Petrus ngeliak hara 
kancangni angin di danau udi, ia rabai 
rik mulai tebenam. "Tuhan, tulung!" 
pekikni. 

31 Isa geluk ngulorko culuk-Ni rik 
nangkok ia, rik cawa, "Petrus, Petrus, 
niku inji kurang percaya. Mengapi niku 
ragu-ragu jama Nyak?" 

32 Raduni tian rua cakak mik jukung 
udi, rik angin pun reda. 

33 Maka jelma-jelma sai nutuk Isa sujud 
nyumbah Ia. Tian cawa, "Temon Tuhando 
Anak Allah!" 

34 Waktu tian sampai di seberang 
danau, tian ngedarak di Genesaret. 

35 Rik waktu jelma-jelma di dudi ngeliak 
bahwa sai ratong udi Isa, tian nyiarko 
kabar udi mik sunyinni daerah di sekitar 
kota udi. Raduni sunyin jelma meruyuh 
diusung mik jama Isa. 

36 Rik tian ngilu jama Ia in ngasi nilut 
jubah-Ni, walau angkah uncukni. Raduni 
sunyin sai nilutni jadi munyai. 

! Sekelompok jelma Farisi rik pira- 

1 5 pira guru agama jak Yerusalem 
ratong jama Isa. Tian betanya jama Ia, 

2"Mengapi jelma-jelma sai nutuk Niku 
ngelanggar adat istiadat nenek muyang 
neram? Waktu haga mengan, tian mak 
ngebasuh culuk pai nutuk atoran!" 

3Isa ngejawab, "Rik mengapi keti 
juga ngelanggar perintah Allah, angkah 
mani haga nutuk adat istiadat nenek 
muyangmu? 

4 Mani Allah cawa, 'Hormatido bak rik 
emakni,' rik 'Sapa sai ngupokko emak 
bakni, haga dihukum mati.' 

> Kidang keti ngajarko: kik ulun cawa 
jama ulun tuhani, 'Api sai seharusni 
kukeniko jama bak rik emak, radu 
kupersembahko jama Allah," 

6 maka jelma udi mak lagi diwajibko 
untuk ngehormati ulun tuhani. Jadi, 
mani adat istiadat nenek muyangmu, 
keti ngeremehko cawa-Ni Allah. 

7 Keti jelma munafik! Tepat nihan api sai 
dinubuatko Yesaya tentang keti, yakdo, 

8'Injuk reji cawa Allah: Jelma-jelma udi 
angkah nyumbah Nyak jama cawa-cawa, 
kidang hati tian jaoh jak Nyak. 

9 Percuma tian nyumbah Nyak, mani 
atoran manusia tian ajarko seolah-olah 
ano atoran-Ku.'" 

10 Kak raduni Isa ngurau jelma-jelma 
rik cawa jama tian, "Dengiko in ngerti! 

1! Sai kuruk mik banguk mak nyani 
jelma udi najis; angkah sai luah jak 
bangukni, anodo sai ngejadiko ia najis." 

12 Raduni jelma-jelma sai nutuk Isa 
ratong rik cawa jama Ia, "Pandai mak 
Bapak bahwa jelma-jelma Farisi ano 
tesinggung waktu ngedengi Bapak cawa 
injuk reno?" 

13 Īsa ngejawab, "Unggal tanoman sai 
mak ditanom ulih Bapa-Ku di surga haga 
dicabut. 

14 Dang hirauko jelma-jelma Farisi udi. 
Tian udi jelma-jelma sai mimpin buta; 
rik kik jelma buta memimpin jelma buta, 
tian rua haga tumbak mik delom siring." 

15 Petrus cawa, "Tulung jelasko 
perumpamaan ano jama sekam, Pak!" 

l6Isa ngejawab tian, "Api keti juga 
makkung ngerti? 

17 Pandai mak keti, bahwa sai kuruk mik 
delom banguk regah mik delom tenai, 
rik kak raduni luah lagi? 

18 Kidang sai luah jak banguk, asalni 
jak hati; rik senodo sai nyani jelma udi 
najis. 

19 Mani jak hati timbul pikeran-pikeran 
jahat, sai nyebabko jelma ngebunuh, 
bezinah, bebuat hajor, maling, ngeni 
kesaksian palsu rik memfitnah. 

20 Hal-hal senodo sai menyebabko 
jelma jadi najis, rik lain hak mengan 
jama culuk sai mak dibasuh." 

21 Kak raduni Isa ninggalko rang udi 
mik di daerah redik kota Tirus rik Sidon. 

22 Sai bebai Kanaan jak daerah udi, 
ratong jama Isa sambil mekik, "Anak 
Daud, kesian jama nyak! Anak bebaiku 
kekurukan ruh jahat. Keadaanni parah 
nihan." 

231sa mak ngejawab bebai udi sama 
sekali. Raduni jelma-jelma sai nutuk Isa 
ratong jama Ia rik ngilu, "Pak, kayun 
bebai ano mik. Ia angkah ribut-ribut 
gaoh di kudan neram!" 

241sa ngejawab, "Nyak diutus angkah 
jama bangsa Israel, khususni jama tian 
sai sesek." 

25 Bebai udi ratong raduni sujud di 
hadapan Isa rik cawa, "Tulung pai nyak, 
Tuan." 

26 Isa ngejawab, "Mak mebetik ngakuk 
kanikan sanak-sanak rik nayarko jama 
kaci." 

27 "Benor, Tuan," jawab bebai udi, 
"kidang kaci pun nganik tirah-tirah sai 
gugor jak mija tuanni." 

28 Raduni Isa cawa jama ia, "Ibu, temon 
balak imanmu! Tagando tejadi api sai 
niku mirak!" Waktu seno juga anak bebai 
ano munyai. 

29 Isa ninggalko rang udi, raduni lapah 
nyusor pantai Danau Galilea. Kak raduni 
Ia cakak mik sai bukit raduni mejong di 
dudi. 

30 Lamon ulun ratong jama Ia ngusung 
jelma-jelma sai pincang, sai buta, sai 
lumpuh, sai bisu, rik lamon lagi jelma 
meruyuh sai bareh. Tian ngepikko 
jelma-jelma udi dihadap Isa, rik Ia 
ngunyaiko jelma-jelma udi. 

31 Jelma lamon sai wat di dudi hiran 
nihan, waktu tian ngeliak jelma bisu 
dapok cawa, jelma pincang munyai, 
jelma lumpuh lapah, rik jelma buta 
ngeliak. Raduni tian muji-muji Allah 
bangsa Israel. 

32 Kak raduni Isa ngurau jelma-jelma 
sai nutuk Ia raduni cawa, "Nyak kesian 

jama jelma lamon inji. Radu telu rani 
sakani tian jama-jama Nyak, rik tano 
tian mak ngedok kanikan. Nyak mak 
haga naganko tian mulang jama tenai 
bangkang, kanah tian pangsan di 
renglaya." 

33 Raduni jelma-jelma sai nutuk Isa 
betanya jama la, "Di dipa ram dapok 
mansa kanikan di daerah tepencil inji 
untuk jelma selamon inji?" 

34 "Wat pira ruti jama keti?" tanya Isa 
jama tian. "Pitu," jawab tian, "rik iwa 
lunik pira-pira biji." 

39 Maka Isa ngayun jelma lamon udi 
mejong di atas tanoh. 

36 Raduni Ia ngakuk kepitu ruti udi rik 
iwani, kak raduni ngucap syukor jama 
Allah. Radu jak seno Ia ngebelah-belah 
ruti rik iwa udi jama culuk-Ni, raduni 
ngeniko jama jelma-jelma sai nutuk 
Ia. Rik tian ngebagi-bagiko jama jelma 
lamon udi. 

37 Sunyinni jelma udi mengan sampai 
betong. Radu jak seno jelma-jelma sai 
nutuk Isa ngumpulko kelebihan kanikan 
udi. Sunyinni wat pitu bakul latap. 

38 Jumlah jelma bakas gaoh sai mengan 
pada waktu seno wat epak ribu jelma, 
makkung tehitung bebai rik sanak-sanak. 

39 Raduni Isa ngayun jelma lamon udi 
mulang. Ia tenggalan cakak sai jukung 
rik mik di daerah Magadan. 

1 6 1 Wat pira-pira jelma Farisi rik 

jelma Saduki ratong jama Isa 
haga ngejebak Ia. Tian ngilu Ia nyani 
keajaiban untuk ngebuktiko bahwa Ia 
ratong jak Allah. 

2? Īsa ngejawab, ["Kik matarani radu 
tebenam, keti cawa, 'Cuaca helau, mani 
langitni suluh.' 

3 Rik waktu pagi rani, keti cawa, 'Rani 
inji haga labung, mani langit suluh rik 
mendung.' Nah, keti dapok ngeramalko 
cuaca jama ngeliak keadaan langit, 
padahal tanda-tanda zaman mak dapok 
keti ramalko!"] 

4"Hara jahatni rik durhakani jelma- 
jelma zaman inji. Keti ngilu Nyak nyani 
keajaiban. Keti mak haga dikeni sai 
keajaiban pun kecuali keajaiban Nabi 
Yunus." Seraduni cawa injuk reno Isa 
ninggalko tian, raduni mik. 

> Waktu jelma-jelma sai nutuk Isa 
sampai di seberang danau, ampai 

kepandaian ulih tian bahwa tian lupa 
ngusung ruti. 

9 Isa cawa jama tian, "Hati-hatido 
tehadap ragi jelma-jelma Farisi rik 
Saduki." 

7 Ngedengi cawa-cawa Isa ano, jelma- 
jelma sai nutuk Ia mulai cawa peperda 
tian, "Ia cawa injuk reno mani neram 
mak ngusung ruti." 

8Īsa pandai api sai tian cawako. Jadi Ia 
cawa, "Mengapi keti persoalko tentang 
mak ngedok ruti? Keti kurang percaya! 

? Masih makkung ngerti kedo keti? Api 
keti mak ingok lima ruti sai Kubelah- 
belah untuk lima ribu jelma? Pira bakul 
kelebihan ruti sai keti kumpulko? 

10 Rik injuk repa muneh jama pitu ruti 
untuk epak ribu jelma ano? Pira bakul 
kelebihan kanikan sai keti kumpulko? 

11 Mengapi keti sampai mak ngerti 
bahwa Nyak lain hak cawa jama keti 
mengenai ruti? Hati-hatido tehadap ragi 
jelma-jelma Farisi rik Saduki!" 

12 Akherni jelma-jelma sai nutuk 
Isa udi ngerti bahwa Isa ngayun tian 
behati-hati lain hak tehadap ragi sai 
dipakai untuk nyani ruti, kidang tehadap 

pengajaran-pengajaran jelma-jelma 
Farisi rik Saduki. 

13 Īsa mik di daerah redik kota Kaisarea 
Filipi. Di dudi Ia betanya jama jelma- 
jelma sai nutuk Ia, "Menurut ani ulun, 
Anak Manusia udi sapa?" 

14 Jelma-jelma sai nutuk Ia ngejawab, 
"Wat sai cawa Yohanes Pembaptis. Wat 
juga sai cawa Elia. Sai bareh lagi cawa 
Yeremia, atau salah sai nabi." 

15 "Kidang menurut keti tenggalan, 
Nyak inji sapa?" tanya Isa jama tian. 

16 Simon Petrus ngejawab, "Bapakdo 
Raja Penyelamat, Anak Allah Sai Hurik." 

17 "Beruntung nihan niku, Simon anak 
Yona!" ani Isa. "Mani lain hak manusia 
sai ngeni pandai hal ano jama niku, 
melainko Bapa-Ku sai di surga. 

18 Ulihni seno pandai mak, nikudo 
Petrus, batu sai kuat. Rik di atas alas 
batu injido Nyak haga ngebangun 
gereja-Ku, sai mak dapok dikalahko; 
sekalipun ulih maut! 

19 Nyak haga ngeniko jama niku kunci 
jak Dunia Ampai Allah. Api sai niku 
larang di atas bumi, juga dilarang di 
surga. Rik api sai niku benorko di atas 
bumi, juga dibenorko di surga." 

20 Radu jak seno Isa ngingokko 
jelma-jelma sai nutuk Ia in tian mak 
ngeni pandai jama sapa pun bahwa Iado 
Raja Penyelamat. 

21 Mulai jak seno, Isa cawa terus terang 
jama jelma-jelma sai nutuk Ia, bahwa la 
haga mik di Yerusalem rik ngalami lamon 
penderitaan jak jelma-jelma sai mimpin, 
imam-imam kepala rik guru-guru 
agama. la haga dibunuh, kidang pada 
rani ketelu Ia haga dibangkitko luot. 

22 Raduni Petrus narik Isa mik geler 
rik negor Ia, cawani, "Mudah-mudahan 
Allah ngejaohko hal ano, Tuhan! Dang 
sampai hal ano tejadi jama Tuhan!" 

231sa ngerilong raduni cawa jama 
Petrus, "Kisit jak ija, Pengguda! Niku 
ngehalang-halangi Nyak. Pikeranmu ano 
pikeran manusia; lain pikeran Allah!" 

24 Kak raduni Isa cawa jama jelma- 
jelma sai nutuk Ia, "Jelma sai haga nutuk 
Nyak, haga ngelupako kepentinganni 
tenggalan, memikul salibni, rik terus 
nutuk Nyak. 

25 Mani jelma sai haga mempertahanko 
hurikni, haga kelebonan hurikni. Kidang 
jelma sai ngurbanko hurikni untuk Nyak, 
haga ngedapokkoni. 

26 Api untungni bagi sai jelma, kik 
sunyinni dunia inji jadi kedauni kidang ia 
kelebonan hurikni? Dapok mak hurik udi 
ditukor jama sai hal? 

27 Mak mesaka lagi Anak Manusia, 
jejama malaikat-malaikat-Ni haga ratong 
jama kuasa Bapa-Ni. Pada waktu seno 
Ia haga ngebalos unggal jelma nutuk 
perbuatanni. 

28 Pandai mak! Jak hantara keti di dija 
wat sai mak haga mati, semakkung 
ngeliak Anak Manusia ratong sebagai 
Raja." 

1 7 1 Enam rani jak seno Isa ngusung 

Petrus jama Yakobus rik puarini 
Yohanes, ngasingko diri mik sai gunung 
sai langgar. 

2 Di hadap tian, Isa berubah bantuk: 
Pudak-Ni jadi terang injuk matarani rik 
kawai-Ni handak bekilauan. 

3 Raduni ketelu jelma sai nutuk Ia udi 
ngeliak Musa rik Elia cawa jama Isa. 

4 Raduni Petrus cawa jama Isa, "Tuhan, 
bangik nihan ram di dija. Kik Tuhan 
haga, nyak haga ngediriko telu kemah di 
dija: sai untuk Tuhan, sai untuk Musa, 
rik sai lagi untuk Elia." 

> Sementara Petrus masih cawa, 
awan sai terang nihan meliputi tian 
rik jak awan udi kedengian suara sai 
cawa, "Injido Anak-ku sai Kukasihi. Ia 
nyenangko hati-Ku. Dengiko la!" 

e Waktu jelma-jelma sai nutuk Isa 
ngedengi suara ano, tian rabai nihan, 
hingga tesungkor mik tanoh. 

7 Kidang Isa ratong rik nyating tian. 
"Minjakdo," cawa-Ni, "dang rabai!" 

8 Waktu tian ngeliak, tian mak ngeliak 
sapa pun, kecuali Isa gaoh. 

? Waktu tian regah jak gunung udi, 
Isa ngingokko tian, "Dang ngeni pandai 
jama sapa pun api sai keti liak jeno, 
semakkung Anak Manusia dibangkitko 
jak kematian." 

10 Jelma-jelma sai nutuk Isa betanya 
jama Ia, "Mengapi guru-guru agama 
cawa bahwa Elia haga ratong lebih 
mena?" 

11i Īsa ngejawab, "Sangun Elia ratong 
rik ia haga ngeberesko sunyin hal. 

12 Kidang Nyak cawa jama niku, Elia 
radu ratong, kidang jelma-jelma mak 
mengenal ia; tian memperlakuko ia 
kehaga tian gaoh. Rik reno muneh tian 
haga memperlakuko Anak Manusia." 

13 Raduni jelma-jelma sai nutuk-Ni 
ngerti bahwa Isa cawa tentang Yohanes 
Pembaptis. 

14 Waktu Isa rik ketelu jelma sai nutuk 
la muloh jama ulun lamon udi, sai jelma 
bakas ratong, sujud di hadapan Isa, 

1> rik cawa, "Bapak, kesian pai jama 
anakku. Ia sakik ayan. Serangan ayanni 
hibat nihan sehingga ia risok tumbak 
mik delom apui rik risok juga mik delom 
Way. 

16 Nyak radu ngusung ia jama jelma- 
jelma sai nutuk Bapak, kidang tian mak 
dapok ngunyaiko ia." 

17 Īsa ngejawab, "Bukan main keti inji! 
Keti temondo jelma-jelma sai nyeleweng 
rik mak percaya. Sampai kapan Nyak 
haga tinggal jama-jama keti rik besabar 
tehadap keti? Usung sanak udi mik dija!" 

18 Raduni Isa merintahko ruh jahat sai 
di delom sanak udi luah. Rik ruh jahat 
udi luah, raduni sanak udi munyai waktu 
saat seno juga. 

19 Kak raduni jelma-jelma sai nutuk Isa 
ratong jama Ia tenggalan rik betanya 
jama Ia, "Pak, api sebab sekam mak 
dapok nguser ruh jahat udi?" 

20 Īsa ngejawab, "Sebab keti kurang 
percaya. Ingokdo! Kik keti ngedok iman 
sebalak biji sawi, keti dapok cawa jama 
bukit inji, 'Malihdo mik disan!' pasti bukit 
inji haga malih. Mak ngedok sai pun sai 
mak dapok keti sani! 

21 [Kidang ruh jahat sai injuk reno inji, 
angkah dapok diuser ulih dua rik puasa 
gaoh.]" 

22 Waktu jelma-jelma sai nutuk Isa 
bekumpul di Galilea, Isa cawa jama tian, 
"Mak mesaka lagi, Anak Manusia haga 
diserahko jama kuasa manusia. 

23a haga dibunuh, kidang pada rani 
ketelu Ia haga dibangkitko." Maka 
jelma-jelma sai nutuk Ia jadi sedih 
nihan. 

24 Waktu Isa rik jelma-jelma sai nutuk 
Ia sampai di Kapernaum, tukang-tukang 
tagih pajak Lamban Ibadah ratong jama 
Petrus rik betanya, "Gurumu ngebayar 
pajak Lamban Ibadah mawat?" 

25 Petrus ngejawab, "Bayar!" Waktu 
Petrus mulang, Isa nagu ia lebih mena, 
"Simon, injuk repa pendapatmu? Sapa 
sai haga ngebayar bea atau pajak jama 
raja-raja dunia inji? Rakyat atau ulun 
asing?" 

26 "Ulun asing," jawab Petrus. "Kik 
injuk reno," ani Isa, "rakyat mak perlu 
ngebayar. 

27 Kidang dang neram nyinggung 
perasaan jelma-jelma udi. Jadi, mikdo 
mik danau untuk ngawil. Akukdo iwa 
mula-mula sai niku tangkok. Di delom 
bangukni udi niku haga ngehalu mata 
duit sai cukup untuk pajak ram rua. 
Akukdo duit ano rik bayardo jama tian 
pajak neram untuk Lamban Ibadah." 

1 8 1 Pada waktu seno jelma-jelma 

sai nutuk Isa ratong jama Ia 
rik betanya, "Sapa sai dianggap paling 
langgar di hantara umat Allah?" 

2Īsa ngurau sai sanak lunik, rik 
ngepikko ia cecok di hadap tian. 

3 Raduni Isa cawa, "Percayado! Angkah 
kik keti berubah rik jadi injuk sanak- 
sanak, keti haga jadi anggota umat 
Allah. 

4Jelma sai ngerendahko dirini rik jadi 
injuk sanak inji, yakdo sai paling langgar 
di hantara umat Allah. 

> Rik jelma sai nerima sanak sai injuk 
inji mani Nyak, retini nerima Nyak." 

6"Sapa nyebabko salah sai jak jelma- 
jelma sai lunik inji mak percaya lagi jama 

Nyak, lebih baik kik batu penggilingan 
diikokko digalahni rik ia dibenamko di 
laok sai relam. 

7 Hara celakani dunia inji mani hal-hal 
sai nyebabko jelma bedusa. Sangun 
hal-hal injuk reno haga selalu wat, 
kidang celakado jelma sai nyebabkoni! 

8 Kik culukmu atau cukutmu nyani niku 
bedusa, pelokdo rik tokko. Lebih baik 
niku hurik jama Allah tanpa kebelah 
culuk atau cukut, jak niku ditokko mik 
delom apui neraka jama kerua culuk rik 
cukutmu. 

9 Rik kik matamu nyebabko niku bebuat 
dusa, cungkildo rik tokko. Lebih baik 
niku hurik jama Allah tanpa sai mata 
jak niku ditokko mik delom apui neraka 
jama kerua mata." 

10 "Awas! Dang ngehina salah sai jak 
jelma sai lunik inji. Mani, ingokdo, 
malaikat-malaikat tian selalu wat di 
hadapan Bapa-Ku di surga. 

11 [Mani Anak Manusia ratong untuk 
nyelamatko jelma sai sesek!] 

12 Injuk repa pendapatmu? Seandaini 
wat sai jelma ngedok seratus biri-biri, 
raduni sai jak biri-biri udi lebon, api sai 
haga diguaiko ulih ulun udi? Pasti ia haga 

ninggalko biri-biri sai siwa puluh siwa udi 
di bukit rik mik nyepok sai lebon udi. 

13 Rik kik ia ngehaluni luot biri-biri udi 
-- percaya jama Nyak -- ia haga lebih 
gembira atas biri-biri sai lebon udi jak 
atas siwa puluh siwa biri-biri sai mak 
lebon. 

14 Injuk reno juga Bapamu sai di surga 
mak haga salah sai jak ulun-ulun sai 
ampai percaya jama Nyak inji sesek." 

15"Kik puarimu bedusa jama niku, 
mikdo jama ia rik tunjukko kesalahanni. 
Guaikodo udi secara hema-hema hantara 
keti rua gaoh. Kik ia nurut cawa-cawamu, 
maka behasildo niku mansa puarimu udi 
luot. 

16 Kidang kik mawat, usung sai atau 
rua jelma lagi. Mani delom Alkitab 
tetulis, 'Sekurang-kurangni rua atau telu 
saksi diperluko untuk nyatako sai jelma 
tetuduh besalah.' 

17 Kik ia mak nerima petuah-petuah 
jelma-jelma udi, keni pandai hal udi 
jama jemaah. Rik akherni, kik ia mak 
haga nerima petuah jemaah, anggapdo 
ia injuk tukang tagih pajak rik sai jelma 
mak mengenal Allah." 

18 "Pandai mak: Api sai keti larang di 
dunia, juga dilarang di surga. Rik api sai 
keti benorko di dunia, juga dibenorko di 
surga. 

19 Rik pandai mak juga: Kik di hantara 
keti di dunia inji rua jelma sepakat 
mengenai api gaoh rik ngeduakoni, 
dua udi haga dikabulko ulih Bapa-Ku di 
surga. 

20 Mani di dipa rua atau telu jelma 
bekumpul sebab Nyak, Nyak wat di 
tengah-tengah tian." 

21 Kak raduni Petrus ratong jama Isa 
rik betanya, "Tuhan, kik puariku bedusa 
tehadapku, sampai pira kali nyak haga 
ngampuni ia? Sampai pitu kali kedo?" 

22 Isa ngejawab, "Mawat, lain hak 
sampai pitu kali, kidang pitu puluh kali 
pitu kali! 

23 Mani kik Allah memerintah, keadaanni 
injuk delom perumpamaan inji: Sai 
raja haga nyelesaiko utang-utang 
jelma-jelma sai ngebantuni. 

24 Waktu ia mulai ngadako pemeriksaan, 
dihadapko jama ia jelma sai ngebantu 
sai behutang bejuta-juta, 

25 rik mak dapok ngebayarni. Jadi, raja 
udi memerintahko in jelma sai ngebantu 

udi dijual jama-jama anak kajongni, rik 
sunyinni harta kedauni untuk ngebayar 
utangni. 

26 Jelma sai ngebantu udi sujud dihadap 
raja udi, rik ngilu, 'Tuan, sabardo 
tehadap jelma sai ngebantu. Jelma 
sai ngebantu haga ngebayar sunyinni 
hutang jelma sai ngebantu.!' 

27 Raja udi kesian jama ia, raduni ia 
ngehapusko sunyinni utangni. 

28 Waktu jelma sai ngebantu udi luah, 
ia betungga jama kantikni, sai jelma sai 
ngebantu juga, sai wat utang jama ia 
pira-pira ribu. Ia nangkok kantikni udi, 
nyekikni, rik cawa, 'Bayardo sunyinni 
utangmu!' 

29 Raduni kantikni udi sujud dihadapni 
sambil ngilu, 'Sabar pai kantik, sunyinni 
haga kubayar!' 

30 Kidang jelma sai ngebantu udi nulak. 
Sebalikni, ia ngurukko ia mik delom bui 
sampai ia ngebayar utangni. 

31 Waktu jelma-jelma sai ngebantu sai 
bareh ngeliak api sai radu tejadi, tian 
sedih rik ngelaporko hal udi jama raja. 

32 Maka raja udi ngurau jelma sai 
ngebantu sai jahat udi rik cawa jama ia, 
'Jelma sai ngebantu sai jahat! Sunyinni 

utangmu radu kuhapusko angkah mani 
niku ngilu jama nyak. 

33 Reno juga niku haga kesian jama 
kantikmu sebagai nyak pun radu ngeni 
kesian jama niku?' 

34 Raja udi butong nihan. Jelma sai 
ngebantu sai jahat udi dikurukkoni mik 
delom bui sampai ia ngebayar sunyinni 
utang-utangni." 

35 Isa ngeraduko cerita-Ni jama 
cawa-cawa inji, "Reno muneh Bapa-Ku 
di surga haga memperlakuko keti 
masing-masing, kik keti mak ikhlas 
ngampuni puarimu." 

1 9 1 Seraduni Isa ngucakko sunyinni 

ano, Ia ninggalko Galilea raduni 
mik di daerah Yudea di seberang Way 
Yordan. 

2Lamon jelma nutuk Ia, rik Ia 
ngunyaiko tian di dudi. 

3 Raduni jelma-jelma Farisi ratong untuk 
ngejebak Ia. Tian betanya, "Menurut 
hukum agama neram, api ngasi jelma 
nyeraiko inggomni jama alasan api 
gaoh?" 

“Isa ngejawab, "Api keti makkung 
ngebaca delom Alkitab bahwa Jelma Sai 

Nyiptako sai nyani manusia, mula-mulani 
nyani bakas rik bebai? 

> Rik radu jak seno Ia cawa, 'Udi sebabni 
bakas ninggalko emak bakni rik besatu 
jama inggomni, maka tian rua jadi sai." 

9 Jadi tian lain hak rua lagi, kidang sai. 
Udi sebabni api sai radu disatuko ulih 
Allah mak ngasi diceraiko ulih manusia." 

7 Raduni jelma-jelma Farisi betanya 
jama Ia, "Kik injuk reno mengapi Musa 
ngayun ulun ngeni surat cerai jama 
inggomni sai diceraikoni?" 

8Isa ngejawab, "Musa ngizinko keti 
nyeraiko inggommu mani keti terlalu 
susah diajar. Kidang sebenorni lain hak 
injuk reno pada mulani. 

? Jadi, dengiko inji: Sapa nyeraiko 
inggomni -- padahal bebai udi mak 
nyeleweng -- kak raduni kawin luot jama 
bebai sai bareh, jelma udi bezinah." 

10 Maka jelma-jelma sai nutuk Isa 
cawa jama Ia, "Kik soal hubungan rua 
mekajong injuk reno, lebih baik dang 
kawin." 

11 Īsa ngejawab, "Mak sunyinni jelma 
dapok nerima cawa-cawa ano, angkah 
jelma-jelma sai radu ditantuko ulih-Ni 
Allah. 

12 Mani wat jelma sai mak dapok kawin, 
mani tian laher injuk reno. Wat juga 
sai mak dapok kawin mani ia disani 
injuk reno ulih jelma bareh. Rik wat 
muneh sai memilih tenggalan untuk mak 
kawin, in dapok ngelayani Allah. Jelma 
sai sanggup nerima pengajaran inji, 
tagando ia nerimani." 

13 Wat jelma-jelma ngusung sanak- 
sanak jama Isa in Ia ngepikko culuk-Ni 
di atas ulu tian rik ngeduako tian. Kidang 
jelma-jelma sai nutuk Isa ngebutongi 
jelma-jelma udi. 

14 Maka Isa cawa jama jelma-jelma 
sai nutuk Ia, "Tagando sanak-sanak udi 
ratong jama Nyak! Dang ngelarang tian, 
mani jelma-jelma injuk injido sai jadi 
anggota umat Allah." 

1> Raduni Isa ngepikko culuk-Ni di atas 
ulu sanak-sanak udi rik ngeberkati tian. 
Raduni Ia mik jak udi. 

16 Suatu rani sai bakas ratong jama Isa, 
"Pak Guru," cawani, "perbuatan betik api 
sai haga kulakuko in dapok nerima hurik 
sejati rik kekal?" 

17 Isa ngejawab, "Mengapi niku betanya 
jama Nyak mengenai api sai betik? 
Angkah wat Sai sai betik. Kik niku 


MATIUS 19.18-24 93 


haga hurik, niku haga taat jama 
perintah-perintah Allah." 

18 "Perintah sai repa ano?" tanya ulun 
udi. Isa ngejawab, "Dang ngebunuh, 
dang bezinah, dang maling, dang besaksi 
buhung, 

19 hormatido bak rik emakmu; rik 
kasihido peperda keti manusia sebagai 
niku mengasihi dirimu tenggalan." 

20 "Sunyinni perintah udi radu kutaati," 
jawab jelma ngura udi. "Apilagi sai 
perlu?" 

21 Īsa cawa jama ia, "Kik niku mirak 
jadi sempurna, mikdo jual jak sunyinni 
kedaumu. Keniko duitmu jama jelma 
mejerih, rik niku haga mansa harta di 
surga. Radu jak seno, ratongdo nutuk 
Nyak!" 

22 Ngedengi cawa-cawa ano, jelma 
ngura udi mik jama susah hati mani ia 
mebatin nihan. 

23 Raduni Isa cawa jama jelma-jelma 
sai nutuk Ia, "Nyak cawa jama niku, 
payah nihan untuk jelma mebatin jadi 
umat Allah. 

24 Rik inji luot sai haga Kucawako jama 
niku; lebih mudah sai unta kuruk lubang 

serok, jak sai jelma mebatin kuruk Dunia 
Ampai Allah." 

25 Waktu jelma-jelma sai nutuk Ia 
ngedengi cawa Isa udi, tian hiran. "Kik 
injuk reno," ani tian, "sapa sai dapok 
selamat?" 

26 Isa ngeliak tian raduni cawa, "Untuk 
manusia, ano mustahil! Kidang untuk 
Allah, sunyinni mungkin." 

27 Raduni Petrus cawa, "Liakdo, sekam 
radu ninggalko sunyinni untuk nutuk 
Bapak. Rik api sai haga sekam terima?" 

28 Isa cawa jama tian, "Percayado: Di 
Dunia sai Ampai, Anak Manusia haga 
mejong di atas takhta-Ni sai mulia. Pada 
waktu seno keti jelma-jelma sai nutuk 
Nyak haga mejong di atas rua belas 
takhta rik ngehakimi kerua belas suku 
bangsa Israel! 

2? Rik unggal jelma sai radu ninggalko 
lamban, atau puari bakas atau bebai, 
atau emak bak, atau anak-anak, atau 
kebun mani Nyak, jelma udi haga nerima 
seratus kali lipat. Rik ia haga nerima 
juga hurik sejati rik kekal. 

30 Kidang lamon jelma sai tano inji 
mula-mula haga jadi sai terakher rik 

sai tano inji terakher haga jadi sai 

mula-mula." 

20 1"Kik Allah memerintah, 
keadaanni injuk perumpamaan 

inji: Sai jelma sekedau kebun anggor 

luah waktu pagi nyepok jelma untuk 

beguai di kebun anggorni. 

2 Radu jak seno ia setuju ngebayar tian 
sai duit perak serani, ia ngayun tian 
beguai di kebun anggorni. 

3 Pukul siwa pagi, sekedau kebun udi 
mik luot, rik ngeliak pira-pira jelma lagi 
mak ngedok guai di pasar. 

“Maka cawado ia jama tian, 'Mikdo keti 
beguai di kebun anggorku. Nyak haga 
ngebayar keti jama upah sai layak.' 

“Tian pun mik. Pukul rua belas tengah 
rani rik pukul telu dibi, sekedau kebun 
udi luah lagi rik bebuat hal sai gegoh. 

6 Rik kira-kira pukul lima dibi, ia luah 
lagi rik ngeliak masih wat jelma sai mak 
beguai. Raduni ia betanya jama tian, 
'Mengapi keti cecok terus seranian di 
dija rik mak beguai api-api?' 

7 Jelma-jelma udi ngejawab, 'Mak 
ngedok jelma sai haga ngeni guai jama 
sekam.' 'Kik injuk reno,' ani sekedau 

kebun udi, 'mikdo keti beguai di kebun 
anggorku.' 

8 Dibi rani, sekedau kebun anggor 
udi cawa jama mandorni, 'Uraudo 
buruh-buruh udi rik bayardo upah tian 
masing-masing, mulai jak jelma sai 
kuruk terakher sampai jama sai kuruk 
mula-mula.' 

9 Raduni ratongdo buruh-buruh sai 
mulai beguai jak pukul lima dibi. Tian 
masing-masing nerima sai duit perak. 

10 Raduni ratong muneh buruh-buruh 
sai di siwa radu jak pagi. Tian bepiker 
tian haga nerima lebih. Padahal tian 
angkah dikeni sai duit perak juga. 

ll Waktu nerima duit udi, tian ngomel 
jama sekedau kebun: 

12 'Buruh-buruh sai ratong terakher udi 
angkah beguai sejam. Sedang sekam 
beguai seranian di debah panas terik 
matarani, kidang Tuan ngebayar tian 
gegoh jama sekam!" 

13 Sekedau kebun udi ngejawab jama 
salah sai jak tian, 'Kantik, nyak mak 
besalah jama niku. Kan niku setuju 
nerima upah sai duit perak untuk beguai 
serani? 

14 Nah, akukdo upahmu, rik mikdo. 
Nyak sangun mirak ngeni jama sai kuruk 
terakher udi upah sai gegoh jama sai 
kukeniko jama niku. 

15 Api kedo nyak mak ngasi bebuat 
sekehagaku jama kedauku? Atau niku 
sesera, mani nyak murah hati?'" 

16 Raduni Isa cawa luot, "Injuk reno 
muneh jelma-jelma sai terakher haga 
jadi sai mula-mula, rik jelma-jelma sai 
mula-mula haga jadi sai terakher." 

17 Waktu Isa mik nuju Yerusalem, di 
tengah renglaya Ia ngurau kerua belas 
jelma sai nutuk Ia bekumpul. Raduni Ia 
cawa jama tian, 

18 "Dengiko! Ram tano nuju Yerusalem. 
Di dudi Anak Manusia haga diserahko 
jama imam-imam kepala rik guru-guru 
agama. Raduni Ia haga dihukum mati, 

19 kak raduni diserahko jama jelma- 
jelma sai lain Yahudi. Tian haga ngehina 
Ia, nyiksa Ia, rik nyalibko Ia. Kidang 
pada rani ketelu, Ia haga dibangkitko 
luot." 

20 Kak raduni inggom Zebedeus ratong 
jama anak-anakni mik jama Isa. Dihadap 
Isa ia sujud ngilu sai hal. 

21 "Ibu haga api?" tanya Isa. Ibu ano 
ngejawab, "Nyak mirak kerua anakku 
inji mejong di kiri rik kanan Bapak kik 
Bapak jadi Raja kanah." 

22 "Keti mak pandai api sai keti kilu," 
ani Isa jama tian. "Sanggup kedo keti 
nginum jak piala penderitaan sai haga 
Kuinum?" "Sanggup," jawab tian. 

23 Īsa cawa, "Sangun keti haga nginum 
juga jak piala-Ku. Kidang mengenai sapa 
sai haga mejong di kiri rik kanan-Ku, 
ano lain Nyak sai berhak nantuko. 
Rang-rang seno untuk jelma-jelma sai 
radu ditantuko ulih Bapa-Ku." 

24 Waktu kepuluh jelma sai nutuk sai 
bareh ngedengi hal ano, tian butong 
jama kerua jelma muari ano. 

25 Ulihni seno Isa ngurau tian sunyinni 
raduni cawa, "Keti pandai bahwa 
jelma-jelma sai mimpin bangsa sai mak 
mengenal Allah nindas rakyatni. Rik 
jelma-jelma sai mimpin tian nindas tian. 

26 Kidang keti mak ngasi injuk reno. 
Sebalikni, jelma sai haga jadi langgar 
di hantara keti, haga jadi jelma sai 
ngelayani niku. 

27 Rik jelma sai haga jadi sai mula-mula 
di hantara keti, haga jadi jelma sai 
ngebantumu. 

28 Gegoh injuk Anak Manusia udi juga: 
la ratong lain hak untuk dilayani, kidang 
untuk ngelayani, rik nyerahko nyawa-Ni 
untuk ngebebasko lamon jelma." 

2? Waktu tian ninggalko Yerikho, lamon 
jelma nutuk Isa. 

30 Rua jelma buta lagi mejong di 
pingger renglaya. Waktu tian ngedengi 
bahwa Isa liu, tian mekik, "Anak Daud, 
kesiando jama sekam!" 

31 Jelma lamon sai wat di dudi 
ngebutongi tian rik ngayun tian 
ngehema. Kidang tian mekik lebih 
nyaring lagi, "Tuan, Anak Daud, kesiando 
jama sekam!" 

32 Raduni Isa taru rik ngurau tian. "Api 
sai keti mirak Nyak bebuat bagimu?" 
tanya Isa. 

33 Tian ngejawab, "Tuan, sekam mirak 
ngeliak!" 

34 Īsa kesian jama tian, raduni 
ngejamah mata tian. Waktu seno juga 
tian dapok ngeliak. Raduni tian nutuk 
Isa. 

2 1 t Waktu radu redik Yerusalem, 
tian sampai di Betfage di Bukit 
Zaitun. Di dudi Isa ngayun rua jelma sai 

nutuk Ia lapah lebih mena. 

2"Mikdo mik pekon sai dihadap udi," 
luhot Isa jama tian. "Keti haga ngeliak 
sai keledai teikok jama anakni. Lepasko 
rua-ruani rik usung mik dija. 

3 Kik wat jelma sai nanyako sai 
hal, ucakko jama jelma seno, 'Tuhan 
memerlukoni', maka jelma udi geluk- 
geluk naganko keledai udi diusung." 

4Hal injuk reno in tejadido api sai 
dicawako ulih nabi injuk berikut, 

>"Ucakkodo jama Sion, Rajamu sedang 
ratong jama niku. Ia rendah hati rik 
nunggang keledai, sai anak keledai sai 
ngura." 

6 Raduni kerua jelma sai nutuk Ia udi 
mik rik ngelakuko sebagai sai diluhotko 
Isa jama tian. 

"Tian ngusung keledai ano jama 
anakni. Raduni tian ngalasi tundun 
keledai-keledai udi jama jubah tian. 
Raduni Isa cakak. 

8 Lamon jelma di disan ngebentangko 
jubah-jubah tian di renglaya, sedang 
jelma-jelma bareh melok ranting-ranting 

batang rik nyebarkoni di tengah 
renglaya. 

2 Ulun lamon sai lapah di hadap rik 
di kudan Isa beseru-seru, "Hurikdo 
Anak Daud! Diberkatido Ia sai ratong 
atas gelar Tuhan! Pujido Allah Sai 
Mahatinggi!" 

10 Raduni, waktu Isa kuruk mik 
Yerusalem, sunyinni kota ano jadi 
gempar. "Inji sapa?" tanya jelma-jelma 
di kota ano. 

11 "Ia Nabi Isa, jak Nazaret di Galilea," 
jawab ulun lamon sai ngiring Isa. 

12 Kak raduni Isa kuruk mik Lamban 
Ibadah, rik nguser sunyinni jelma 
sai bejual beli di dudi. Ia ngejungker 
balikko mija-mija penukor duit, rik 
bangku-bangku penjual burung merpati. 

13 Raduni Ia cawa jama jelma-jelma 
udi, "Di delom Alkitab tetulis bahwa Allah 
cawa, 'Lamban-Ku haga disebut lamban 
rang bedua.' Kidang keti ngejadikoni 
sarang penyamun!" 

14 Ulun-ulun buta rik lumpuh ratong 
jama Isa di Lamban Ibadah, rik Ia 
ngunyaiko tian. 

15 Kidang imam-imam kepala rik 
guru-guru agama butong ngeliak 

keajaiban-keajaiban sai dilakuko ulih 
Isa. Rik tian butong juga ngedengi 
sanak-sanak besurak-surak di Lamban 
Ibadah, "Hurikdo Anak Daud!" 

le Tian cawa jama Isa, "Niku dengi api 
sai tian cawako?" "Ya, Kudengi," jawab 
Isa. "Makkung pernah kedo keti ngebaca 
ayat Alkitab inji: 'Sanak-sanak rik upi 
radu Niku ajar untuk ngucapko pujian 
sai sempurna'?" 

17 Kak raduni Isa ninggalko tian, raduni 
luah jak kota ano mik Betania rik minok 
di disan. 

18 Pagi-pagi jemoh ranini, delom lapahni 
muloh mik kota, Isa mebetoh. 

19a ngeliak sai batang ara di pingger 
renglaya. Ia mik batang udi, kidang 
mak ngehalu sai uah pun kecuali 
bulung-bulung gaoh. Raduni Isa cawa 
jama batang udi, "Niku mak dapok 
bebuah lagi!" Langsung batang ara udi 
layu. 

20 Pada waktu jelma-jelma sai nutuk 
Isa ngeliak kejadian udi, tian hiran 
nihan. "Repa bang batang ara ano dapok 
langsung mati sunyinni?" tanya tian. 

21 "Temon," jawab Isa, "kik keti percaya 
rik mak ragu-ragu, keti dapok ngelakuko 

api sai radu Kulakuko tehadap batang 
ara udi. Rik lain hak seno gaoh, malah 
keti haga dapok cawa jama bukit inji, 
'Teiwakdo rik tetokdo mik delom laok'; 
maka hal seno haga tejadi. 

22 Api gaoh sai keti kilu delom duamu, 
keti haga nerimani, asal keti percaya." 

23 Kak raduni Isa muloh mik Lamban 
Ibadah, raduni kuruk rik ngajar di dudi. 
Waktu Ia sedang ngajar, imam-imam 
kepala rik jelma-jelma sai mimpin Yahudi 
ratong jama Ia rik betanya, "Atas dasar 
api Niku ngelakuko sunyinni ano? Sapa 
sai ngeni hak ano jama Niku?" 

24Īsa ngejawab, "Nyak juga haga 
betanya jama keti. Rik kik keti 
ngejawabni, Nyak haga ngucakko jama 
niku jama hak sapa Nyak ngelakuko 
hal-hal inji. 

25 Yohanes ngebaptis jama hak sapa? 
Allah atau manusia?" Raduni imam-imam 
kepala rik jelma-jelma sai mimpin Yahudi 
ano mulai berunding di hantara tian, "Kik 
neram ucakko, 'Jama hak Allah,' Ia haga 
cawa, 'Kik injuk reno mengapi keti mak 
percaya jama ia?' 

26 Kidang kik ram ucakko, 'Jama hak 
manusia,' ram rabai jama ulun lamon, 

mani tian sunyinni nganggap Yohanes 
nabi." 

27 Jadi tian ngejawab, "Sekam mak 
pandai." Raduni Isa cawa jama tian, 
"Kik injuk reno Nyak pun mak haga 
ngucakko jama niku jama hak sapa Nyak 
ngelakuko sunyinni inji." 

28 "Tano repa pendapatmu tentang hal 
inji?" ani Isa selanjutni. "Wat sai bak 
sai ngedok rua anak bakas. Jelma udi 
mik jama anakni sai tuha rik cawa, 'Nak, 
mikdo beguai di kebun anggor rani inji.' 

29'Nyak mak haga,' jawab sanak udi. 
Kidang kak raduni ia berubah pikeran rik 
mik di kebun anggor udi. 

30 Kak raduni bak udi mik jama anakni 
sai kerua, rik ngucakko hal sai gegoh. 
'Ya, Bak,' jawab anak sai kerua seno. 
Kidang ia mak mik. 

31 Nah, jak hantara kerua sanak ano, 
sapa sai ngelakuko kehaga bakni?" "Sai 
tuha," jawab imam-imam kepala rik 
jelma-jelma sai mimpin Yahudi ano. 
Maka Isa cawa jama tian, "Percayado: 
Tukang-tukang tagih pajak rik bebai- 
bebai lacor haga lebih mena jadi anggota 
umat Allah jak keti. 

32 Mani Yohanes Pembaptis ratong, 
rik nunjukko jama keti cara hurik sai 
dikehagako Tuhan, kidang keti mak haga 
percaya jama ajaranni; kidang tukang- 
tukang tagih pajak rik bebai-bebai lacor 
percaya jama ia. Kidang meskipun keti 
radu ngeliak sunyinni udi, keti mak juga 
ngubah pikeranmu rik mak percaya jama 
Tuhan." 

33 "Dengiko perumpamaan sai inji lagi," 
ani Isa. "Sai tuan tanoh nanomi sebidang 
kebun anggor. Ia masang kuta di 
sekelilingni, rik ngegali lubang untuk alat 
pemeras anggor, raduni nyani menara 
jaga. Radu jak seno ia nyiwako kebun 
anggor udi jama penggarap-penggarap, 
raduni berangkat mik negeri bareh. 

34 Waktu radu sampai musim ngunduh 
uah anggor, tuan tanoh ano ngirim 
jelma-jelma sai ngelayani ia jama 
penggarap-penggarap kebun udi untuk 
nerima bagianni. 

35 Kidang penggarap-penggarap kebun 
udi nangkok jelma-jelma sai ngelayani 
tuan tanoh udi: Sai jelma dipukul, sai 
bareh dibunuh, rik sai bareh lagi ditayar 
batu. 

36 Tuan tanoh udi ngirim luot jelma- 
jelma sai ngelayani bareh, lebih 
lamon jak sai mula-mula. Kidang tian 
diperlakuko jama cara sai gegoh. 

37 Akherni tuan tanoh udi ngirim jama 
tian anakni tenggalan. 'Pasti anakku 
haga dihormati," pikerni. 

38 Kidang waktu penggarap-penggarap 
kebun udi ngeliak anak tuan tanoh udi, 
tian cawa peperda tian, 'Nah, inji ia, ahli 
warisni. Ija ram bunuh ia, in ram dapok 
warisanni!' 

39 Maka sanak udi ditangkok, ditokko 
mik luah, raduni dibunuh." 

40 Isa betanya, "Nah, kik sekedau kebun 
anggor udi muloh, ia haga bebuat api 
tehadap penggarap-penggarap udi?" 

41 Tian ngejawab, "Pasti ia haga 
ngebunuh jelma-jelma jahat udi, raduni 
nyiwako kebun anggor udi jama ulun 
bareh sai haga ngeni bagian hasil tanoh 
udi jama ia pada waktuni." 

42 Maka Isa cawa jama tian, "Makkung 
pernah kedo keti ngebaca sai tetulis 
delom Alkitab? 'Batu sai mak tepakai 
ulih tukang bangunan radu jadi batu sai 
terutama. Injido perbuatan Tuhan; hara 
helauni!'" 


MATIUS 21.43-22.4 107 


43 "Jadi ingokdo," ani Isa, "sunyinni hak 
sebagai umat Allah haga dicabut jak niku 
rik dikeniko jama sai bangsa sai haga 
ngejalanko perintah-perintah Allah. 

44 [Jelma sai tumbak di batu udi, haga 
hancor; rik jelma sai ditimpa batu udi, 
haga tegilas jadi harbuk.]" 

4> Pada waktu imam-imam kepala 
rik jelma-jelma Farisi ngedengi 
perumpamaan-perumpamaan Isa ano, 
tian pandai bahwa Isa cawa tentang tian. 

46 Jadi tian berusaha nangkok Ia. 
Kidang tian rabai jama ulun lamon, mani 
ulun lamon udi nganggap Isa nabi. 
99 t Isa cawa luot jama ulun lamon 

jama memakai perumpamaan, 

2 cawa-Ni, "Kik Allah memerintah, 
keadaanni injuk perumpamaan inji: 

Sai raja nyani pesta kawin untuk anak 
bakasni. 

3 Raja udi ngayun jelma-jelma sai 
ngelayani ia mik nyunsung ulun-ulun sai 
diundang mik pesta udi. Kidang para 
undangan udi mak haga ratong. 

4Kak raduni raja udi ngutus lagi 
jelma-jelma sai ngelayani ia sai bareh. 
Cawani jama tian: 'Keni pandai jama 
para undangan ano: Hidangan pesta 

radu siap. Jawi, rik anak-anak jawiku sai 
paling betik radu ditikol. Sunyinni radu 
siap. Silako ratong mik pesta kawin!' 

“Kidang kuari-kuari sai diundang udi 
mak ngehiraukoni. Tian mik diguaini 
masing-masing -- wat sai mik kebunni, 
sai barehni mik rang usahani; 

rik sai barehni muneh nangkok 
jelma-jelma sai ngelayani raja udi, 
raduni mukul rik ngebunuh tian. 

7 Waktu raja udi ngedengi hal seno, ia 
butong nihan. Ia ngirim tenterani untuk 
ngebunuh jelma-jelma sai ngebunuh udi, 
rik nyuah kota tian. 

8 Radu jak seno ia ngurau jelma-jelma 
sai ngelayani ia, raduni cawa, 'Pesta 
kawin radu siap, kidang para undangan 
mak layak. 

? Mikdo tano mik renglaya-renglaya rik 
undangdo lamon-lamon jelma mik pesta 
kawin inji.’ 

10 Maka jelma-jelma sai ngelayani udi 
pun mikdo. Tian mik renglaya-renglaya 
raduni ngumpulko sunyinni jelma sai tian 
halu di disan, sai betik maupun sai jahat. 
Maka latapdo ruangan pesta kawin udi 
jama kuari-kuari. 

1! Raduni raja udi kuruk untuk ngeliak- 
liak kuari. Ia ngeliak wat sai jelma di 
pesta udi sai mak makai kawai pesta. 

12 Raduni ia betanya jama jelma-jelma 
udi, 'Kantik, injuk repa niku dapok kuruk 
mik dija tanpa makai kawai pesta?' 
Jelma udi mak dapok ngucakko api-api. 

13 Raduni raja udi cawa jama jelma- 
jelma sai ngelayani ia, 'Ikok cukut rik 
culuk ulun inji, rik tokko ia mik luah mik 
rang sai kelam. Di dudi haga wat hiwang 
rik derita.'" 

14 Raduni Isa mengakheri 
perumpamaan ano injuk reji, "Lamon sai 
diurau, kidang cutik gaoh sai tepilih." 

15 Kak raduni jelma Farisi mik 
berunding jejama mengenai injuk 
repa tian dapok ngejebak Isa jama 
pertanyaan-pertanyaan. 

16 Maka tian ngutus jelma-jelma sai 
nutuk tian jama Isa jama pira-pira 
anggota golongan Herodes. Jelma-jelma 
udi cawa jama Isa, "Pak Guru, sekam 
pandai Bapak jujor. Bapak ngajar terus 
terang mengenai kehaga-Ni Allah untuk 
manusia, tanpa ngehirauko pendapat 
sapa pun. Mani Bapak mak pandang 
jelma. 

17 Ulihni seno, cuba Bapa ucakko jama 
sekam: Nutuk atoran agama neram, 
ngasi mak ngebayar pajak jama Kaisar 
atau mawat?" 

18 Īsa pandai maksud tian sai jahat udi, 
jadi Ia cawa, "Hai, jelma-jelma munafik! 
Mengapi keti haga ngejebak Nyak? 

19 Cuba tunjukko jama Nyak mata duit 
sai keti pakai untuk ngebayar pajak!" 
Raduni tian ngeniko jama Ia sekeping 
mata duit perak. 

20 Isa betanya jama tian, "Gambar rik 
gelar sapa inji?" 

21 "Kaisar," jawab tian. Maka Isa cawa 
jama tian, "Kik injuk reno, keniko jama 
Kaisar api sai kedauni Kaisar, rik jama 
Allah api sai kedau-Ni Allah." 

22 Waktu tian ngedengi penjelasan ano, 
tian jadi hiran. Maka tian mik ninggalko 
Isa. 

23 Pada rani seno juga, pira-pira ulun 
Saduki ratong jama Isa. Tian anodo 
golongan sai bependapat jelma mati 
mak dapok bangkit luot. 

24 "Bapak Guru," ani tian, "Musa 
ngajarko injuk reji: Kik sai jelma bakas 
mati, rik ia mak ngedok anak, puarini 

haga kawin jama randani in ngeni 
keturunan jama jelma sai radu mati ano. 

25 Pernah wat pitu jelma muari sai 
tinggal di dija. Sai tuha kawin raduni 
mati tanpa ngedok anak. Maka randani 
ditinggalko untuk puarini. 

26 Puarini ano kak raduni mati juga 
tanpa ngedok anak. Hal sai gegoh 
tejadi muneh jama puarini sai ketelu rik 
seterusni sampai kepitu. 

27 Akherni bebai ano tenggalan mati 
juga. 

28 Nah, pada waktu jelma mati 
dibangkitko luot, inggomni sapa bebai 
ano? Mani kepitu-pituni radu kawin jama 
ia." 

29 Isa ngejawab, "Keti keliru nihan, 
mani keti mak ngerti Alkitab, maupun 
kuasa-Ni Allah. 

30 Mani kik jelma mati kanah bangkit 
luot, tian mak haga kawin lagi, kidang 
tian haga hurik injuk malaikat di surga. 

31 Makkung pernah kedo keti ngebaca 
api sai diucakko Allah tentang ulun mati 
dibangkitko luot? Allah cawa, 

32 'Nyakdo Allah Abraham, Allah Ishak 
rik Allah Yakub.' Allah ano lain hak Allah 
ulun mati. Ia Allah ulun hurik!" 

33 Waktu ulun lamon udi ngedengi 
penjelasan Isa, tian kagum nihan jama 
ajaran-Ni. 

34 Pada waktu ulun-ulun Farisi ngedengi 
bahwa Isa radu nyani ulun-ulun Saduki 
mak dapok cawa api-api lagi, tian 
bekumpul. 

35 Sai jak tian, yakdo sai guru agama, 
nyuba ngejebak Isa jama suatu 
pertanyaan. 

36 "Bapak Guru," cawani, "perintah sai 
sepa sai paling utama di delom hukum 
agama?" 

37 Īsa ngejawab, "Cintaido Tuhan 
Allahmu sepenuh hatimu, segenap 
jiwamu, rik seluruh akalmu. 

38 Senodo perintah sai terutama rik 
terpenting! 

39 Perintah kerua, gegoh jama sai 
mula-mula ano: Cintaido peperdamu 
sebagai niku mencintai dirimu tenggalan. 

40 Seluruh hukum agama sai dikeniko 
ulih Musa rik ajaran para nabi bedasar 
jama kerua perintah udi." 

41 Sementara ulun-ulun Farisi masih 
bekumpul di dudi, Isa betanya jama tian, 

42 "Api pendapat keti tentang Raja 
Penyelamat? Keturunan sapa Ia?" 
"Keturunan Daud," jawab tian. 

43 "Kik injuk reno," tanya Isa, "api mani 
Ruh Allah ngeilhami Daud untuk nyebut 
Raja Penyelamat 'Tuhan'? Mani Daud 
cawa, 

44'Tuhan cawa jama Tuhanku: 
mejongdo di kebelah kanan-Ku, sampai 
Nyak nyani musuh-musuh-Mu takluk 
jama Niku." 

4> Jadi kik Daud nyebut Raja Penyelamat 
udi 'Tuhan', repa mungkin Ia keturunan 
Daud?" 

46 Mak sai jelma pun dapok ngejawab 
Isa. Rik semenjak rani seno, mak ngedok 
sai bani nanyako api-api lagi jama Ia. 
23 t Raduni Isa cawa jama ulun 

lamon rik jama jelma-jelma sai 
nutuk Ia, 

2 "Guru-guru agama rik ulun-ulun Farisi 
mansa kekuasaan untuk menafsirko 
hukum Musa. 

3 Ulihni seno taati rik turutido sunyinni 
sai tian perintahko. Kidang dang 
ngelakuko api sai tian lakuko, mani tian 
mak ngejalanko api sai tian ajarko. 

“Tian nuntut hal-hal sai sulit rik ngeni 
atoran-atoran sai biak, kidang cutik pun 
tian mak nulung ulun ngejalankoni. 

> Sunyinni sai tian lakuko angkah untuk 
diliak ulun gaoh. Tian sengaja makai 
tali sembahyang sai berak-berak rik 
ngejungko rumbai-rumbai jubah tian! 

6Tian gering rang sai paling helau 
di pesta-pesta, rik kursi istimewa di 
lamban-lamban ibadah. 

"Tian senang dihormati ulun di 
pasar-pasar, rik diurau 'Bapak Guru'. 

8 Kidang keti, dang haga diurau 'Bapak 
Guru', mani Gurumu angkah wat sai rik 
keti sunyinni muari. 

? Rik dang keti ngurau sai jelma pun 
di dunia inji 'Bapak', mani Bapakmu 
angkah sai, yakdo Bapa sai di surga. 

10 Rik dang keti haga diurau 'Jelma Sai 
Mimpin', mani jelma sai mimpin niku 
angkah wat sai, yakdo Raja Penyelamat 
sai dijanjiko ulih Allah. 

11 Jelma sai paling langgar di hantara 
keti, harus jadi jelma sai ngelayani niku. 
12 Jelma sai ngelanggarko dirini haga 
direbahko, rik jelma sai ngerebahko 

dirini haga dilanggarko." 

13 "Celakado keti guru-guru agama rik 
ulun-ulun Farisi! Keti tukang icak-icak. 
Keti ngehalangi ulun untuk jadi anggota 
umat Allah. Keti tenggalan mak haga 
jadi anggota umat Allah, rik ulun bareh 
sai haga, keti halangi! 

14 [Celakado keti guru-guru agama rik 
ulun-ulun Farisi: Keti tukang icak-icak. 
Keti nipu randa-randa rik ngerampas 
lambanni rik untuk nyalok kejahatan ano 
keti bedua kejung-kejung. Udi sebabni 
hukuman keti kanah biak!) 

15 Celakado keti guru-guru agama rik 
ulun-ulun Farisi! Keti tukang icak-icak! 
Keti mik jaoh-jaoh nyeberang lawok, rik 
ngejelajahi darak angkah untuk nyani 
sai jelma kuruk agamamu. Rik seraduni 
ulun udi kuruk agamamu, keti nyani ia 
calon neraka sai rua kali lipat lebih jahat 
jak keti tenggalan! 

16 Celakado keti jelma-jelma sai mimpin 
sai buta! Keti ngajarko inji, 'Kik ulun 
besumpah demi Lamban Ibadah, ulun 
udi mak teikok jama sumpahni; kidang 
kik ia besumpah demi emas di delom 
Lamban Ibadah, ia teikok jama sumpahni 
ano.' 

17 Keti ulun-ulun bugu sai buta! Sepa 
sai lebih penting; emasni, atau Lamban 
Ibadah sai ngejadiko emas udi suci? 

18 Keti ngajarko inji juga, 'Kik sai jelma 
besumpah demi mezbah, ulun udi mak 
teikok ulih sumpahni, kidang kik ia 
besumpah demi persembahan di atas 
mezbah ano, ia teikok sumpahni udi.' 

19 Hara butani keti! Sepa sai lebih 
penting? Persembahanni atau mezbah 
sai ngejadiko persembahan ano suci? 

20 Ulihni seno, kik sai jelma besumpah 
demi mezbah, udi retini ia besumpah 
demi mezbah, rik demi sunyinni 
persembahan sai wat di atasni. 

21 Rik kik sai jelma besumpah demi 
Lamban Ibadah, udi retini ia besumpah 
demi Lamban Ibadah udi, rik demi Allah 
sai tinggal di dudi. 

22 Rik kik sai jelma besumpah demi 
surga, udi retini ia besumpah demi 
takhta Tuhan, rik demi Allah sai mejong 
di takhta udi. 

23 Celakado keti guru-guru agama 
rik ulun-ulun Farisi! Keti tukang icak- 
icak. Rempah-rempah injuk selasih, 
adas manis, rik jintan pun, keti keni 
sepersepuluhni jama Tuhan. Padahal 

hal-hal sai paling penting delom 
hukum-hukum agama, injuk misalni: 
Keadilan, belas kesian, rik kesetiaan, 
mak keti hirauko. Padahal senodo sai 
seharusni keti lakuko, tanpa ngelalaiko 
sai bareh-barehni juga. 

24 Keti jelma-jelma sai mimpin sai 
buta! Lalar delom inumanmu keti saring, 
padahal unta keti belot! 

25 Celakado keti guru-guru agama rik 
ulun-ulun Farisi! Keti tukang icak-icak! 
Cumbung-cumbung rik piring-piringmu 
keti basuh kecah-kecah bagian luahni, 
padahal bagian delomni kamak nihan 
jama hal-hal sai keti dapok jama 
kekerasan rik keserakahan. 

26 Farisi buta! Basuhdo pai kecah-kecah 
bagian delom jak cumbung-cumbung rik 
piring-piringmu, in bagian luahni jadi 
kecah juga! 

27 Celakado keti guru-guru agama rik 
ulun-ulun Farisi! Keti tukang icak-icak! 
Keti injuk kubor sai dicat handak; 

di luahni keliakan helau, kidang di 
delomni latap jama tulan rik sunyinni sai 
busuk-busuk. 

28 Injuk reno juga keti. Jak luah keti 
keliakan betik jama jelma; kidang di 

delom, keti latap jama kepalsuan rik 
pelanggaran-pelanggaran." 

29 "Celakado keti guru-guru agama rik 
ulun-ulun Farisi! Keti tukang icak-icak! 
Keti ngebangun kuboran sai helau 
untuk nabi-nabi, rik ngehiasi tugu-tugu 
peringatan jak jelma-jelma sai hurikni 
betik. 

30 Rik keti cawa, 'Seandaini sekam 
hurik di zaman nenek muyang sekam 
tumbai, sekam mak haga nutuk jama 
tian ngebunuh nabi-nabi." 

31 Jadi keti ngaku tenggalan bahwa 
ketido keturunan ulun-ulun sai ngebunuh 
nabi-nabi! 

32 Kik injuk reno, terusko rik selesaiko 
dusa-dusa sai radu dimulai ulih nenek 
muyangmu ano! 

33 Keti jahat rik keturunan ulun jahat! 
Repa keti dapok nyelamatko diri jak 
hukuman di neraka? 

34 Dengiko betik-betik: Nyak haga 
ngirim jama niku nabi-nabi, jelma-jelma 
bijak, rik guru-guru; sebagian jak tian 
haga keti bunuh, rik sebagian sai bareh 
haga keti salibko. Wat sai haga keti siksa 
di delom lamban-lamban ibadah, rik keti 

bedak-bedak jak sai kota mik kota sai 
bareh. 

39 Ulihni seno, keti haga dihukum 
mani pembunuhan sai dilakuko tehadap 
sunyinni jelma sai mak besalah -- 
mulai jak pembunuhan Habel sai mak 
besalah, sampai pembunuhan Zakharia 
anak Berekia, sai keti bunuh di hantara 
Lamban Ibadah rik mezbah. 

36 Percayado: Sunyinni ano haga 
ditanggung ulih jelma-jelma zaman inji!" 

37 "Yerusalem, Yerusalem! Nabi-nabi 
niku bunuh. Utusan-utusan-Ni Allah niku 
tayar jama batu sampai mati. Radu 
pira kali Nyak mirak ngerangkul sunyin 
pendudukmu injuk manuk ngelindungi 
anak-anakni di bah kepini, kidang keti 
mak haga! 

38 Ulihni seno Allah mak lagi jama-jama 
niku. 

39 Pandai mak: Mulai tano inji niku 
mak haga ngeliak Nyak lagi sampai niku 
cawa, 'Diberkatido Ia sai ratong atas 
gelarni Tuhan." 

24 1 Waktu Isa ninggalko Lamban 

Ibadah, jelma-jelma sai nutuk Ia 
ratong jama Ia rik nunjuk bangunan- 
bangunan Lamban Ibadah udi. 


MATIUS 24.2-7 120 


-Isa cawa jama tian, "Api keti ngeliak 
sunyinni ano? Pandai mak, mak ngedok 
sai batu pun jak bangunan-bangunan udi 
haga tinggal tesusun di rangni. Sunyinni 
haga dirubuhko." 

3 Kak raduni Isa mik di Bukit Zaitun, 
rik sedang Ia mejong, jelma-jelma sai 
nutuk Ia ratong untuk cawa jama Ia 
secara pribadi. "Keni pandai jama sekam 
kapan sunyinni ano haga tejadi," ani tian 
jama Ia. "Tanda-tanda api sai nunjukko 
ratong-Ni Bapak rik akher zaman?" 

“Isa ngejawab, "Waspadado, dang 
sampai keti tetipu. 

> Mani lamon ulun haga ratong makai 
gelar-Ku rik cawa, 'Nyakdo Raja 
Penyelamat!' Tian haga nipu lamon 
jelma. 

6Keti haga ngedengi bunyi-bunyi 
pertempuran rik kabar-kabar 
peperangan, kidang dang rabai. 

Mani hal-hal ano haga tejadi, kidang ano 
mak retini bahwa radu waktuni kiamat. 

7 Sai bangsa haga beperang ngelawan 
bangsa sai bareh, rik sai negara haga 
nyerang negara sai bareh. Di dipa-dipa 
haga tejadi bahaya kebetohan rik kukuk. 

#Sunyinni ano ampai permulaan gaoh, 
sebagai sakik sai dialami sai bebai pada 
waktu haga nganak. 

? Kak raduni keti haga ditangkok rik 
diserahko untuk disiksa rik dibunuh. 
Sunyinni dunia haga nyuohko keti mani 
keti jelma sai nutuk Nyak. 

10 Pada waktu seno lamon jelma haga 
murtad, rik ngekhianati rik senyuohan 
peperda tian. 

1! Lamon nabi-nabi palsu haga muncul, 
rik nipu lamon jelma. 

12 Kejahatan haga betambah hibat 
sampai lamon jelma mak dapok lagi 
mengasihi. 

13 Kidang jelma sai betahan sampai 
akher, haga diselamatko. 

14 Rik Kabar Betik tentang injuk repa 
Allah memerintah haga dikabarko 
mik seluruh dunia, in sunyinni jelma 
ngedengini. Radu jak seno ampai ratong 
kiamat." 

15 "Keti haga ngeliak 'Kejahatan sai 
ngehancorko', injuk sai diucakko ulih 
Nabi Daniel, cecok di rang sai suci. 
(Catatan jama sai ngebaca: Perhatiko 
api retini!) 

16 Pada waktu seno, jelma sai wat di 
Yudea haga tegar mik pegunungan. 

17 Jelma sai wat di atas hatok lamban 
dang regah untuk ngakuk sai hal jak 
delom lamban. 

18 Jelma sai wat di kebun dang muloh 
untuk ngakuk jubahni. 

19 Hara ngerini rani-rani seno bagi bebai 
sai ngandung, rik bebai sai masih nyusui 
upini! 

20 Beduado in dang sampai keti haga 
tegar pada musim penglabung atau pada 
rani Sabat! 

21 Pada rani-rani sai ngeri ano haga 
wat kesusahan balak injuk sai makkung 
pernah tejadi radu jak permulaan dunia 
sampai saat inji, rik mak muneh haga 
tejadi lagi. 

22 Sekirani Allah mak ngegelukko 
waktuni; maka mak ngedok sai jelma 
pun sai selamat. Kidang mani umat-Ni, 
Allah ngegelukko masa ano. 

23 Pada waktu seno kik wat sai jelma 
cawa jama keti, 'Liak, Raja Penyelamat 
udi wat di dija!' atau 'Ia wat di dudi!' -- 
dang hak percaya jama jelma udi. 

24 Mani haga muncul penyelamat- 
penyelamat palsu rik nabi-nabi palsu. 

Tian haga ngeguaiko perbuatan- 
perbuatan sai luar biasa, rik keajaiban- 
keajaiban untuk nipu, kik mungkin, umat 
Allah juga. 

25 Jadi, ingokdo! Nyak radu ngeni 
pandai jama keti lebih mena semakkung 
hal seno tejadi. 

26 Kik ulun cawa jama niku, 'Liak, Ia 
wat di disan di padang gurun!' -- dang 
keti mik di disan. Atau kik tian cawa, 
'Liak, Ia segok delom kamar di dija!' -- 
dang percaya. 

27 Mani ratongni Anak Manusia sebagai 
cahaya kilat memancar jak timur, rik 
besinar sampai mik barat. 

28 Di dipa wat bangkai, di dudi wat 
burung penganik bangkai." 

29 "Mak mesaka radu jak kesusahan 
masa ano, matarani haga jadi kelam, 
rik bulan mak lagi becahaya. Bintang- 
bintang haga gugor jak langit, rik 
jelma-jelma sai bekuasa di angkasa raya 
haga jadi kacau balau. 

30 Radu jak seno tanda Anak Manusia 
haga keliakan di langit. Pada waktu seno 
sunyinni bangsa di bumi haga miwang. 
Tian haga ngeliak Anak Manusia ratong 

di atas awan jama kuasa rik kemuliaan 
sai balak. 

31 Trumpet balak haga dibunyiko, rik 
Anak Manusia haga ngayun malaikat- 
malaikat-Ni ngumpulko umat-Ni jak ke 
epak penjuru bumi, jak uncuk langit sai 
sampai uncuk langit sai bareh." 

32" Akukdo pelajaran jak batang ara. 
Kik ranting-rantingni hujau rik lembut, 
rik mulai betunas, keti pandai bahwa 
musim panas radu redik. 

33 Injuk reno juga kik keti ngeliak 
hal-hal ano tejadi, keti pandai bahwa 
waktuni radu redik nihan. 

34 Pandai mak! Hal-hal ano haga tejadi 
semakkung jelma-jelma sai hurik tano 
inji mati sunyinni. 

35 Langit rik bumi haga lebon, kidang 
cawa-Ku tetap selama-lamani." 

36 "Mak ngedok sai pandai kapan ranini 
rik jamni, malaikat-malaikat di surga 
mawat, Anak Allah pun mawat, angkah 
Bapa gaoh sai pandai. 

37 Kik Anak Manusia ratong kanah, 
keadaanni sebagai pada zaman Nuh 
tumbai. 

38 Waktu rani-rani semakkung banjer 
balak udi, jelma-jelma mengan nginum, 

rik kawin. Injuk reno terus-menerus 
sampai waktu rani Nuh kuruk mik delom 
kapal. 

39 Pada waktu banjer ano melanda tian 
unyinni, ampai tian sadar api sai sedang 
tejadi. Injuk reno juga keadaanni kanah 
kik Anak Manusia ratong. 

40 Pada waktu seno, rua jelma sedang 
beguai di kebun: Sai haga diusung, rik 
sai lagi ditinggalko. 

41 Rua bebai sedang ngegiling gandum: 
Sai haga diusung, rik sai lagi ditinggalko. 

42 Jadi, waspadado, mani keti mak 
pandai kapan Tuhanmu haga ratong. 

43 Ingokdo inji! Seandaini tuan rumah 
pandai jam pira di bingi maling haga 
ratong, ia mak haga pedom, in maling 
mak kuruk mik delom lambanni. 

44 Ulihni seno, keti juga haga besiap- 
siap. Mani Anak Manusia haga ratong 
pada saat sai mak keti sangko-sangko." 

45 Cawa Isa luot, "Kik injuk reno, 
jelma sai ngelayani sai sepa sai setia 
rik bijaksana? Iado sai diangkat ulih 
tuanni jadi kepala atas jelma-jelma sai 
ngelayani bareh, in ia ngeni tian mengan 
pada waktuni. 

“6 Hara bahagiani jelma sai ngelayani 
udi kik tuanni muloh, rik ngehalu ia 
sedang ngelakuko tugasni. 

47 Percayado, tuan udi haga 
mempercayako sunyinni hartani 
jama jelma sai ngelayani udi. 

48 Kidang kik jelma sai ngelayani udi 
jahat, ia haga cawa delom hatini, 

49 'Tuanku masih saka ampai muloh,' 
raduni ia mulai mukul jelma-jelma sai 
ngelayani sai bareh, rik mengan nginum 
jama ulun-ulun pemabuk. 

>0 Kak raduni tuanni haga muloh pada 
rani rik jam sai mak disangko-sangko. 

>t Maka jelma sai ngelayani udi haga 
dihajar habis-habisan ulih tuanni, rik 
ditokko mik rang jelma-jelma munafik. 
Tian haga miwang rik menderita di 
disan." 

25 t"Kik Anak Manusia ratong 

sebagai Tuhan, keadaanni injuk 
delom perumpamaan inji: Puluh muli 
pengiring pengantin masing-masing 
ngakuk lampu, raduni nyambut 
kemantin. 

2 Lima jelma jak tian bugu, rik lima sai 
barehni bijaksana. 

3 Kelima muli sai bugu ngusung lampu, 
kidang mak ngusung minyak persediaan. 

“Kelima muli sai bijaksana ngusung 
lampu jama minyak persediaan. 

>Kemantin ano ratong telat, jadi 
muli-muli ano mulai tegedugok raduni 
pedom. 

Tengah bingi, ampai kedengian suara 
mekik, 'Kemantin ratong! Ija sambut ia!' 

7 Puluh muli udi minjak, rik masang 
lampu tian. 

8 Muli-muli sai bugu udi cawa jama sai 
bijaksana, 'Kenikodo minyakmu cutik 
jama sekam, mani lampu sekam radu 
haga padam.' 

?'Mak dapok!' jawab sanak-sanak muli 
bijaksana udi, 'mani kanah ram sunyinni 
mak ngedok cukup minyak. Mikdo 
ngebeli di toko.' 

10 Maka muli-muli sai bugu udi mik 
ngebeli minyak. Sementara tian mik, 
sampaido kemantin. Kelima muli sai radu 
siap ano kuruk jama-jama kemantin mik 
rang pesta, rik rangok pun disalok! 

1! Raduni muli-muli sai bareh udi 
sampai. Tian beseru, 'Tuan, Tuan, 
bukakko rangok untuk sekam.!' 

12 Kidang kemantin udi ngejawab, 'Nyak 
mak kenal keti!'" 

13 Raduni Isa mengakheri 
perumpamaan-Ni ano injuk reji, 

"Ulihni seno bejaga-jagado, mani keti 
mak pandai ranini ataupun jamni." 
14"Kik Anak Manusia ratong sebagai 
Tuhan keadaanni juga injuk delom 
perumpamaan inji. Sai jelma bakas haga 
berangkat mik rang sai jaoh. Ia ngurau 
jelma-jelma sai ngelayani ia, raduni 
mempercayako hartani jama tian. 

15 Jama unggal jelma sai ngelayani 
udi ia ngeni menurut kesanggupan 
masing-masing. Jama sai jelma ia ngeni 
lima ribu duit emas. Jama sai barehni 
ia ngeni rua ribu duit emas. Rik jama 
sai jelma lagi ia ngeni seribu duit emas. 
Raduni ia berangkat. 

16 Jelma sai ngelayani sai nerima lima 
ribu duit emas udi geluk mik bedagang, 
raduni mansa untung lima ribu duit emas 
luot. 

17 Injuk reno muneh jelma sai ngelayani 
sai nerima rua ribu duit emas ano mansa 
untung rua ribu luot. 

18 Kidang jelma sai ngelayani sai nerima 
seribu duit emas ano mik ngegali lubang 

di tanoh, raduni nyegokko duit tuanni 
ano di dudi. 

19 Saka nihan radu jak seno, tuan jak 
jelma-jelma sai ngelayani udi mulang, 
rik mulai nyani perhitungan jama tian. 

20 Jelma sai ngelayani sai nerima 
lima ribu duit emas udi ratong, rik 
nyerahko puluh ribu. 'Tuan,' cawani, 
'Tuan nyerahko lima ribu duit emas 
jama nyak. Liakdo, nyak behasil mansa 
untung lima ribu luot.' 

21 'Bagus,' ani tuan udi, 'niku jelma 
sai ngelayani sai betik rik setia. 

Mani niku dapok dipercaya jama sai 
cutik, nyak haga mempercayako sai 
lamon jama niku. Kurukdo rik tutukdo 
besenang-senang jama nyak!' 

22 Raduni jelma sai ngelayani sai nerima 
rua ribu duit emas udi ratong, rik cawa, 
'Tuan, Tuan radu nyerahko rua ribu duit 
emas jama nyak. Liakdo, nyak behasil 
mansa untung rua ribu luot.' 

23 'Bagus,' ani tuan ano, 'niku jelma 
sai ngelayani sai betik rik setia. 

Mani niku dapok dipercaya jama sai 
cutik, nyak haga mempercayako sai 
lamon jama niku. Kurukdo rik tutukdo 
besenang-senang jama nyak!' 

24 Kak raduni jelma sai ngelayani sai 
nerima seribu duit emas udi ratong rik 
cawa, 'Tuan, nyak pandai Tuan jelma sai 
keras. Tuan ngakuk uah di rang Tuan 
mak nanom, rik ngakuk hasil di rang 
Tuan mak nabor benih. 

2> Nyak rabai, jadi nyak mik nyegokko 
duit Tuan di delom tanoh. Ajodo duit 
Tuan.' 

26 'Niku jelma sai ngelayani sai jahat 
rik malas!' ani tuan udi. 'Kan niku radu 
pandai bahwa nyak ngakuk uah di rang 
nyak mak nanomi, rik ngakuk hasil di 
rang nyak mak nabor benih? 

27 Kik injuk reno, seharusni niku 
nyegokko duitku ano di bank, in waktu 
nyak mulang, nyak dapok nerima luot 
duitku ano jama bungani. 

28 Ulihni seno, akukdo duit ano jak ia, 
rik keniko jama jelma sai ngedok puluh 
ribu duit emas ano. 

2? Mani jelma sai radu ngedok, haga 
dikeni lebih lamon luot rik ia haga 
bekelebihan. Kidang jelma sai mak 
ngedok, cutik sai masih wat jama ia 
haga diakuk juga. 

30 Rik jelma sai ngelayani sai mak 
beguna ano, tokko delom kekelaman 

di luah. Di disan ia haga miwang rik 
menderita!'" 

31 "Kik Anak Manusia ratong sebagai 
Raja diiring sunyinni malaikat-Ni, Ia 
haga mejong di atas takhta-Ni sai mulia. 

32 Sunyinni bangsa haga dikumpulko 
dihadap-Ni. Raduni Ia haga misahko 
tian jak rua kumpulan sebagai gembala 
misahko biri-biri rik kambing. 

33 Jelma-jelma sai ngelakuko kehaga-Ni 
Allah haga dikumpulko di kebelah 
kanan-Ni, rik sai bareh di kebelah kiri-Ni. 

34 Raduni Raja udi haga cawa jama 
jelma-jelma di kebelah kanan-Ni, 'Ijado 
keti sai diberkati Bapa-Ku. Kurukdo mik 
delom Kerajaan sai disediako bagimu 
sejak permulaan dunia. 

35 Mani waktu Nyak mebetoh, keti 
ngeni Nyak mengan, rik pada waktu 
Nyak mahu, keti ngeni Nyak nginum. 
Nyak jelma asing, keti nerima Nyak di 
lambanmu. 

36 Nyak mak bekawai, keti ngeniko Nyak 
kawai. Nyak meruyuh, keti ngerawat 
Nyak. Nyak kuruk bui, keti nulung Nyak.' 

37 Raduni ulun-ulun udi haga cawa, 
'Tuhan, kapan sekam pernah ngeliak 
Tuhan mebetoh raduni sekam ngeni 

Tuhan mengan, atau mahu raduni sekam 
ngeni Tuhan nginum? 

38 Kapan sekam pernah ngeliak Tuhan 
sebagai jelma asing, raduni sekam 
nyambut Tuhan mik delom lamban 
sekam? Kapan Tuhan pernah mak 
bekawai, raduni sekam ngeni Tuhan 
kawai? 

39 Kapan sekam pernah ngeliak Tuhan 
meruyuh atau kuruk bui, raduni sekam 
nulung Tuhan?' 

40 Raja udi ngejawab, 'Pandai mak: 
waktu keti ngelakuko hal seno, sekalipun 
jama salah sai jak puari-puari-Ku sai 
paling hina, retini keti ngelakukoni jama 
Nyak!" 

41 Raduni Raja ano haga cawa jama 
ulun-ulun di kebelah kiri-Ni, 'Kisit jak ija, 
jahanam! Kurukdo mik delom apui sai 
mak dapok padam, sai radu disediako 
bagi iblis rik malaikat-malaikatni! 

42 Mani waktu Nyak mebetoh, keti mak 
ngeni Nyak mengan; pada waktu Nyak 
mahu, keti mak ngeni Nyak nginum. 

43 Nyak jelma asing, keti mak nerima 
Nyak di delom lambanmu. Nyak mak 
bekawai, keti mak ngeni Nyak kawai. 

Nyak meruyuh rik dikurukko mik bui, 
keti mak ngerawat Nyak." 

44 Raduni tian haga cawa jama Ia, 
'Tuhan, kapan sekam ngeliak Tuhan 
mebetoh, atau mahu, atau injuk jelma 
asing, atau mak bekawai, atau meruyuh, 
atau dikurukko mik bui, rik sekam mak 
nulung Tuhan?' 

4> Raja udi haga ngejawab, 'Pandai 
mak: waktu keti mak haga nulung salah 
sai jelma sai paling hina inji, retini keti 
mak haga nulung Nyak.' 

46 Maka ulun-ulun udi haga dihukum 
jama hukuman sai kekal, sedangko 
ulun-ulun sai ngelakuko kehaga-Ni Allah 
haga ngalami hurik sejati rik kekal." 
26 1 Waktu Isa radu ngajarko 

sunyinni hal seno, Ia cawa jama 
jelma-jelma sai nutuk Ia, 

2 "Keti pandai rua rani lagi Rani Buka 
Paskah, rik Anak Manusia haga diserahko 
untuk disalibko!" 

3 Pada waktu seno imam-imam kepala 
rik jelma-jelma sai mimpin Yahudi 
bekumpul di istana Imam Agung 
Kayafas. 

4Tian berunding untuk nangkok Isa 
hema-hema rik ngebunuh Ia. 

"Kidang," ani tian, "dangdo hal seno 
dilakuko pada waktu perayaan, mani 
kanah timbul kerusuhan di hantara 
rakyat." 

6 Waktu Isa wat di Betania, di lamban 
Simon sai tumbai menderita penyakik 
kusta, 

7 sai bebai ratong jama Isa. Ia ngusung 
sai gudu pualam, ngisi minyak rum sai 
mahal. Pada waktu Isa sedang mejong 
mengan, bebai udi nuangko minyak rum 
udi di atas ulu Isa. 

8Jelma-jelma sai nutuk Isa ngeliak 
peristiwa udi rik jadi butong. "Api gunani 
sunyinni inji diborosko?" ani tian. 

? "Minyak rum inji dapok dijual jama 
rega sai langgar, rik duitni dikeniko jama 
ulun mejerih!" 

101sa pandai pikeran tian, raduni Ia 
cawa, "Mengapi keti nyusahko bebai inji? 
Ia ngelakuko sai hal sai betik rik tepuji 
untuk Nyak. 

11 Ulun mejerih selalu wat di hantara 
keti, kidang Nyak mak selamani jejama 
keti. 

12 Jama nuangko minyak rum udi di 
atas badan-Ku, ia mempersiapko Nyak 
untuk penguboran-Ku. 

13 Percayado! Di seluruh dunia, di dipa 
gaoh Kabar Betik jak Allah disiarko, 
perbuatan bebai inji haga diceritako juga 
sebagai kenangan jama ia." 

14 Raduni sai jak kerua belas jelma sai 
nutuk Isa, sai gelarni Yudas Iskariot, mik 
jama imam-imam kepala. 

15 Ia cawa jama tian, "Api sai haga keti 
keniko jama nyak kik nyak nyerahko Isa 
jama niku?" Maka tian ngehitung telu 
puluh duit perak, raduni ngeniko duit udi 
jama ia. 

16 Mulai jak waktu seno Yudas nyepok 
kesempatan sai betik untuk ngekhianati 
Isa. 

17 Waktu rani mula-mula delom 
Perayaan Ruti Mak Beragi, jelma-jelma 
sai nutuk Isa ratong jama Ia. Tian 
betanya, "Di dipa Bapak mirak sekam 
nyediako kanikan Paskah untuk Bapak?" 

18 Īsa ngejawab, "Mikdo jama sai 
jelma di kota rik ucakko jama ia, 'Ani 
Bapak Guru, radu sampai waktuni 
untuk-Ku; Nyak haga ngerayako Paskah 
di lambanmu jejama jelma-jelma sai 
nutuk Nyak.'" 

19 Jelma-jelma sai nutuk Isa ngelakuko 
api sai dikayun Isa jama tian. Tian mik 
nyiapko kanikan Paskah ano. 

20 Radu jak di bingi, Isa rik kerua 
belas jelma-jelma sai nutuk Ia mejong 
mengan. 

21 Sementara tian mengan, Isa cawa, 
"Dengiko: sai jak hantara keti haga 
ngekhianati Nyak." 

22 Ngedengi seno, jelma sai nutuk Isa 
jadi sedih nihan. Raduni tian, sai demi 
sai mulai betanya jama Isa, "Tantu lain 
nyak sai Bapak maksudko?" 

23 Īsa ngejawab, "Jelma sai nyelupko 
ruti mik delom cumbung jama-jama 
Nyak, iado sai haga ngekhianati Nyak. 

24 Sangun Anak Manusia haga mati 
sebagai sai tetulis di delom Alkitab. 
Kidang celakado jelma sai ngekhianati 
Anak Manusia! Lebih helau untuk jelma 
udi kik ia mak pernah laher sama sekali!" 

25 Raduni Yudas si pengkhianat udi 
cawa, "Tantu lain nyak sai Bapak Guru 
maksudko?" Isa ngejawab, "Injuk renodo 
cawamu!" 

26 Waktu tian mengan, Isa ngakuk ruti, 
raduni ngucapko dua syukor. Kak raduni 
Ia ngebelah-belah ruti ano jama culuk-Ni 

raduni ngenikoni jama jelma-jelma 
sai nutuk Ia sambil cawa, "Akuk, rik 
kanikdo; injido badan-Ku." 

27 Radu jak seno Ia ngakuk sai piala 
anggor, raduni ngucap syukor jama 
Allah. Raduni Ia ngeniko piala udi jama 
jelma-jelma sai nutuk Ia, sambil cawa, 
"Inumdo, niku sunyinni. 

28 Mani injido rah-Ku sai ngesahko 
perjanjian Allah -- rah sai dicurahko bagi 
lamon jelma untuk pengampunan dusa 
tian. 

29 Percayado: Nyak mak haga nginum 
anggor inji lagi sampai pada waktu Nyak 
nginum anggor sai ampai jama-jama 
keti di Dunia Ampai Bapa-Ku." 

30 Raduni tian nyanyi sai nyanyian 
pujian. Rik radu jak seno tian mik di 
Bukit Zaitun. 

31 Raduni Isa cawa jama jelma-jelma 
sai nutuk Ia, "Pada bingi inji juga niku 
sunyinni haga lijung ninggalko Nyak; 
mani delom Alkitab tetulis: Allah cawa, 
'Nyak haga ngebunuh gembala udi, rik 
kumpulan biri-birini haga cerai-berai.' 

32 Kidang seraduni Nyak dibangkitko 
luot, Nyak haga mik mena jak keti mik 
Galilea." 

33 Petrus cawa jama Isa, "Tagan 
sunyinni sai bareh ninggalko Bapak, 
nyak sama sekali mawat!" 

34 "Ingok," ani Isa jama ia, "Bingi inji 
juga, semakkung manuk ngakut, niku 
telu kali ngingkari Nyak." 

35 Petrus ngejawab, "Sekalipun nyak 
haga mati jejama Bapak, nyak mak haga 
cawa bahwa nyak mak ngenal Bapak." 
Rik sunyinni jelma sai nutuk sai bareh 
cawa injuk reno juga. 

36 Radu jak seno Isa mik jama jelma- 
jelma sai nutuk Ia mik suatu rang sai 
gelarni Getsemani. Di dudi Ia cawa jama 
tian, "Mejongdo di dija sementara Nyak 
mik bedua." 

37 Raduni Ia ngurau Petrus rik kerua 
anak Zebedeus mik jejama Ia. Ia mulai 
ngerasa sedih rik gelisah. 

38 Ia cawa jama jelma-jelma sai nutuk 
Ia, "Hati-Ku sedih nihan, rasani injuk 
haga mati gaoh. Tinggaldo keti di dija, 
rik nutukdo bejaga-jaga jama Nyak." 

39 Raduni Isa mik lebih jaoh cutik, 
raduni Ia sujud mik tanoh rik bedua. 
"Bapa," cawa-Ni, "kik dapok, jaohko jak 
Nyak penderitaan sai Nyak haga alami 

inji. Kidang dang menurut kehaga-Ku, 
melainko menurut kehaga Bapa gaoh." 

40 Radu jak seno Isa muloh jama ketelu 
jelma sai nutuk Ia rik ngehalu tian 
sedang pedom. Ia cawa jama Petrus, 
"Angkah sejam gaoh keti telu mak dapok 
jaga jama Nyak? 

41 Bejaga-jagado, rik beduado in keti 
dang ngalami cubaan. Sangun ruhmu 
haga ngelakuko sai benor kidang keti 
mak sanggup, mani tabiat manusia udi 
lemoh." 

42 Sekali lagi Isa mik bedua, cawa-Ni, 
"Bapa, kik penderitaan inji haga 
Kualami, rik mak dapok dijaohko, 
tagando kemauan Bapa sai jadi." 

43 Radu jak seno Isa muloh luot, rik 
ngehalu jelma-jelma sai nutuk Ia masih 
juga pedom, mani tian tegedugok nihan. 

44 Sekali lagi Isa ninggalko tian rik 
untuk ketelu kalini bedua ngucakko 
cawa-cawa sai gegoh. 

4> Radu jak seno Ia muloh luot jama 
jelma-jelma sai nutuk Ia rik cawa, "Masih 
kedo keti pedom rik istirahat? Liak, radu 
sampai waktuni Anak Manusia diserahko 
jama kuasa jelma-jelma bedusa. 

46 Minjakdo, ija ram mik. Liak! Jelma sai 
ngekhianati-Ku radu ratong!" 

47 Sementara Isa masih cawa, Yudas, 
sai jak kerua belas jelma sai nutuk Ia 
ano ratong. Jejama jama ia, ratong 
juga lamon jelma sai ngusung pedang 
rik pentungan. Tian dikayun ulih 
imam-imam kepala rik jelma-jelma sai 
mimpin Yahudi. 

48 Si pengkhianat radu ngeni pandai 
jama tian tanda inji, "Jelma sai kusium, 
anodo jelmani. Tangkokdo Ia!" 

49 Reno sampai di rang udi, Yudas 
langsung mik jama Isa rik cawa, "Salam, 
Pak Guru!" Raduni ia nyium Isa. 

>0 Isa ngejawab, "Puari, untuk api Puari 
ratong mik dija?" Kak raduni ulun lamon 
udi maju, rik nangkok Isa. 

>t Salah sai jelma sai nutuk Ia sai wat 
di disan jama Isa, nyabut pedangni rik 
melok jelma sai ngebantu imam agung 
sampai putus cupingni. 

>2 Īsa cawa jama jelma sai nutuk Ia 
ano, "Kurukko luot pedangmu mik 
delom sarungni, mani sunyinni jelma 
sai ngegunako pedangni haga mati ulih 
pedang. 

>3 Sangkomu Nyak mak dapok ngilu 
tulung jama Bapa-Ku, rik Ia haga geluk 
ngirim lebih jak rua belas pasukan 
tentera malaikat? 

“Kidang kik injuk reno, dipa mungkin 
tejadi injuk sai radu dinubuatko delom 
Alkitab bahwa sangun haga tejadi injuk 
sai tano inji?" 

>> Raduni Isa cawa jama ulun lamon 
udi, "Api Nyak inji penjahat, sampai keti 
ratong ngusung pedang rik pentungan 
untuk nangkok Nyak? Unggal rani Nyak 
ngajar di Lamban Ibadah, rik keti mak 
nangkok Nyak! 

Pe Kidang sangun radu seharusni injuk 
reno in tejadido api sai ditulis ulih 
nabi-nabi di delom Alkitab." Seraduni 
ano, sunyinni jelma-jelma sai nutuk Ia 
tegar ninggalko Isa. 

>/ Jelma-jelma sai nangkok Isa ngusung 
Ia mik lamban Imam Agung Kayafas. Di 
dudi guru-guru agama rik jelma-jelma 
sai mimpin Yahudi radu bekumpul. 

>8 Petrus nutuk Isa jak jaoh sampai mik 
tengebah lamban imam agung. Raduni 
Petrus kuruk mik delom tengebah udi, 
rik mejong jejama pengawal-pengawal. 

Ia mirak pandai injuk repa sunyinni ano 
haga berakher kanah. 

>93 Imam-imam kepala rik seluruh 
Mahkamah Agama berusaha mansa 
kesaksian palsu untuk dapok ngejatuhko 
hukuman mati atas Isa. 

60 Kidang tian mak mansa sai buktipun, 
meskipun lamon sai maju sebagai saksi 
buhung. Akherni wat rua jelma sai tampil 
mik hadap. 

61 Tian cawa, "Jelma inji cawa, 'Nyak 
dapok ngerubuhko Lamban Ibadah, rik 
delom telu rani dapok ngebangunni 
luot. '" 

62 Raduni imam agung cecok, rik cawa 
jama Isa, "Api Niku mak ngejawab 
tuduhan sai ditujuko jama Niku ano?" 

63 Kidang Isa hema gaoh. Sekali lagi 
imam agung cawa jama Ia, "Demi Allah 
sai hurik, ucakkodo jama sekam api Niku 
Raja Penyelamat, Anak Allah?" 

64 Isa ngejawab, "Injuk reno cawamu. 
Kidang percayado: mulai saat inji, keti 
haga ngeliak Anak Manusia mejong di 
kebelah kanan Allah Sai Mahakuasa, rik 
ratong di atas awan di langit!" 

65 Maka imam agung udi nyabik-nyabik 
kawaini, rik cawa, "Ia ngehujat Allah! 

Mak perlu lagi saksi. Niku sunyinni 
radu ngedengi tenggalan cawa-cawa sai 
ngehujat Allah. 

66 Tano injuk repa pendapat keti?" Tian 
ngejawab, "Ia besalah, rik harus mati." 

67 Raduni tian ngelui pudak Isa, rik 
mukul Ia. Wat juga sai nampar Ia 

68 rik cawa, "Cuba tekok rik keni pandai 
jama sekam, hai Raja Penyelamat! Sapa 
sai nampar Niku?" 

69 Petrus sedang mejong di luah, di 
tengebah. Salah sai bebai sai ngelayani 
ratong, rik cawa jama Petrus, "Kan niku 
juga jejama jama Isa jelma Galilea udi?" 

70 Kidang Petrus menyangkal di 
hadapan tian sunyinni. "Nyak mak 
pandai api maksudmu," jawab Petrus, 

7t raduni ia mik di rangok tengebah. 
Sai jelma sai ngelayani bebai sai bareh 
ngeliak Petrus, rik cawa jama ulun-ulun 
di dudi, "Jelma inji jeno juga jejama Isa 
jak Nazaret udi." 

72 Raduni Petrus nyangkal luot, rik 
besumpah, "Temon-temon nyak mak 
kenal jelma udi!" ani Petrus. 

73 Mak mesaka radu jak seno, jelma- 
jelma sai cecok di dudi ratong jama 

Petrus, rik cawa, "Pasti niku salah sai jak 
tian. Udi ketara nihan jak logatmu." 

74 Raduni Petrus mulai nyumpah- 
nyumpah rik cawa, "Nyak mak kenal 
ulun udi!" Saat seno juga manuk ngakut. 

73 Rik Petrus ingok bahwa Isa radu cawa 
jama ia, "Semakkung manuk ngakut, 
niku telu kali ngingkari Nyak." Raduni 
Petrus mik luah, rik miwang sedih. 
27 ' Pagi-pagi nihan, sunyinni imam 

kepala rik jelma-jelma sai mimpin 
Yahudi nyani keputusan untuk ngebunuh 
Isa. 

2 Tian ngebelenggu Ia, rik ngusung Ia, 
radu nyerahko Ia jama Pilatus, gubernur 
pemerintahan Roma. 

3Waktu Yudas si pengkhianat udi 
ngeliak bahwa Isa radu dijatuhko 
hukuman, ia nyesol. Raduni ia ngulohko 
ketelu puluh duit perak udi jama 
imam-imam kepala rik jelma-jelma sai 
mimpin Yahudi. 

“Ia cawa, "Nyak radu bedusa 
ngekhianati jelma sai mak besalah, 
sampai Ia dihukum mati!" Kidang tian 
ngejawab, "Peduli api sekam? Udi 
urusanmu!" 

“Yudas nayarko duit udi mik delom 
Lamban Ibadah, raduni mik rik 
ngegantung diri. 

eImam-imam kepala nguyut duit udi rik 
cawa, "Duit inji duit rah. Menurut hukum 
agama, duit inji mak ngasi dikurukko 
mik delom rang persembahan di Lamban 
Ibadah." 

7 Seraduni tian sepakat, tian makai duit 
ano untuk ngebeli tanoh sai disebut 
Tanoh Tukang Periuk. Tanoh udi dipakai 
untuk kuboran ulun-ulun asing. 

8 Renodo sebabni sampai rani inji tanoh 
udi dikeni gelar "Tanoh Rah". 

2 Ulihni seno, tejadido api sai diucakko 
ulih Nabi Yeremia, yakdo, "Tian nerima 
telu puluh duit perak, rega sai disetujui 
ulih bangsa Israel sebagai bayaran untuk 
Ia. 

10 Rik duit udi tian pakai untuk ngebeli 
Tanoh Tukang Periuk, sebagai sai 
diperintahko Tuhan jamaku." 

ll Waktu Isa ngehadap Pilatus, 
gubernur negeri ano, Pilatus betanya, 
"Api Niku raja ulun Yahudi?" "Injuk 
renodo cawamu," jawab Isa. 

12 Kidang waktu imam-imam kepala 
rik jelma-jelma sai mimpin Yahudi 

ngemukako lamon tuduhan tehadap Isa, 
Ia mak ngejawab sama sekali. 

13 Ulihni seno Pilatus cawa jama Ia, 
"Api Niku mak ngedengi sunyinni sai tian 
tuduhko jama Niku ano?" 

14 Kidang Isa mak ngejawab cutikpun 
sehingga gubernur udi hiran nihan. 

15 Di unggal Perayaan Paskah, gubernur 
biasani ngelepasko sai jelma tahanan 
nurut pilihan ulun lamon. 

16 Pada waktu ano wat sai jelma 
hukuman sai tekenal. Gelarni Isa 
Barabas. 

17 Jadi, waktu ulun lamon radu 
bekumpul, Pilatus betanya jama tian, 
"Sapa sai keti haga nyak lepasko untuk 
keti? Isa Barabas atau Isa sai disebut 
Almasih?" 

18 Pilatus cawa injuk reno mani ia 
pandai, bahwa jelma-jelma sai nguasai 
Yahudi nyerahko Isa jama ia mani tian 
sesera. 

19 Pada waktu Pilatus sedang mejong di 
balai pengadilan, inggomni ngirim luhot 
inji jama ia, "Dang niku turut campor 
perkara jelma sai mak besalah udi, mani 
ulihni Ia, nyak behanipi sai ngeri rani 
inji." 

20 Kidang imam-imam kepala rik 
jelma-jelma sai mimpin Yahudi terus 
gaoh ngehasut ulun lamon udi untuk 
ngilu jama Pilatus in Barabas dibebasko 
rik Isa dihukum mati. 

21 Raduni gubernur udi betanya luot 
jama tian, "Jak kerua jelma udi, sapa 
sai keti haga kubebasko untuk keti?" 
"Barabas," jawab tian. 

22 "Kik injuk reno, nyak haga bebuat 
api jama Isa sai disebut Almasih?" tanya 
Pilatus jama tian. "Salibko Ia!" jawab 
tian sunyinni. 

23 "Kidang api kejahatan-Ni?" tanya 
Pilatus. Raduni tian mekik lebih keras 
lagi, "Salibko Ia!" 

24 Akherni Pilatus sadar bahwa ia mak 
dapok bebuat api-api lagi rik bahwa 
jelma-jelma udi halokni haga berontak. 
Jadi ia ngakuk way, di hadap ulun lamon 
ano ia ngebasuh culukni rik cawa, "Nyak 
mak betanggung jawab atas kematian 
ulun inji! Udi urusan keti!" 

25 Sunyinni ulun lamon udi ngejawab, 
"Ya, tagando sekam rik anak-anak sekam 
nanggung hukuman atas kematian-Ni!" 

26 Raduni Pilatus ngelepasko Barabas 
untuk tian, rik ngayun ulun nyambuk 
Isa; rik nyerahko la untuk disalibko. 

27 Kak raduni prajurit-prajurit Pilatus 
ngusung Isa kuruk mik istana gubernur, 
rik sunyinni pasukan bekumpul ngelilingi 
Isa. 

28 Tian ngebukak kawai Isa, rik makaiko 
jama Ia jubah ungu. 

29 Tian nyani sai mahkota jak ranting- 
ranting sai keruwi, rik masang di ulu-Ni 
Isa. Raduni tian ngepikko sebatang 
tungkok di culuk kanan-Ni, raduni 
belutut di hadap-Ni rik ngereneh Ia. 
"Daulat Raja Ulun Yahudi!" ani tian. 

30 Tian ngelui Ia, rik ngakuk tungkok 
udi, raduni mukul Ia di ulu-Ni. 

31 Seraduni ngemainko Ia, tian 
ngebukak jubah ungu ano raduni 
makaiko luot kawai-Ni tenggalan. Kak 
raduni Ia diusung mik luah untuk 
disalibko. 

32 Di tengah renglaya, tian betungga 
jama sai jelma jak Kirene gelarni Simon. 
Tian maksa ulun udi memikul salib Isa. 

33 Raduni tian sampai di suatu rang 
sai gelarni Golgota, sai retini "Rang 
Tengkorak". 

34 Di dudi tian ngeni Isa nginum anggor 
sai dicampor empedu. Kidang seraduni 
Isa nyicipi anggor ano, Ia mak haga 
nginumni. 

35 Raduni tian nyalibko Ia, rik 
ngebagi-bagiko kawai-Ni secara lotre. 

36 Radu jak seno tian mejong ngejaga 
Ia di disan. 

37 Di atas ulu-Ni tian masang tulisan 
mengenai tuduhan tehadap-Ni, yakdo: 
"Injido Isa, Raja Ulun Yahudi." 

38 Jejama jama Ia tian nyalibko juga rua 
jelma penyamun; sai di kebelah kanan, 
sai lagi di kebelah kiri-Ni. 

39 Ulun-ulun sai liu di dudi ngegileng- 
gilengko ulu, rik ngehina Isa. 

40 Tian cawa, "Niku sai haga ngerubuhko 
Lamban Ibadah, rik ngebangunni delom 
telu rani! Kik Niku Anak Allah, regahdo 
jak salib udi, rik selamatko diri-Mu!" 

41 Injuk reno juga imam-imam kepala 
rik guru-guru agama rik jelma-jelma sai 
mimpin Yahudi ngereneh Isa. Tian cawa, 

42 "Ia nyelamatko ulun bareh, padahal 
diri-Ni tenggalan Ia mak dapok 
selamatko! Kik Ia raja Israel, helauni Ia 
tano regah jak salib ano, ampai sekam 
haga percaya jama Ia. 

“1a percaya jama Allah, rik cawa 
bahwa Ia Anak Allah. Nah, ija ram liak 
api Allah haga nyelamatko Ia tano." 

44 Penyamun-penyamun sai disalibko 
jama Ia pun malah ngehina Ia juga injuk 
reno. 

4> Waktu tengah rani, selama telu jam 
seluruh negeri udi jadi kelam. 

46 Pukul telu dibi, Isa mekik jama 
suara keras, "Eli, Eli, lama sabakhtani?" 
sai retini, "Ya Allah-Ku, ya Allah-Ku, 
mengapi Niku ninggalko Nyak?" 

47 Pira-pira jelma di dudi ngedengi pekik 
ano, rik cawa, "Ia ngurau Elia!" 

48 Sai jak tian geluk-geluk mik ngakuk 
bunga karang, rik nyelupkoni mik delom 
anggor peros. Raduni ia nyucukko di 
uncuk sebatang kayu, rik ngulorko mik 
beber Isa. 

49 Kidang ulun-ulun bareh cawa, 
"Tunggu, ija ram liak api Elia ratong 
nyelamatko Ia!" 

>0 Raduni Isa mekik luot jama suara 
keras, raduni ngehembusko napas-Ni sai 
penghabisan. 

>t Hordeng sai tegantung di delom 
Lamban Ibadah cabik jadi rua jak atas 

sampai debah. Bumi beguyang rik 
gunung-gunung batu kebelah. 

22 Kuboran-kuboran tebukak, rik lamon 
umat Allah sai radu mati dihurikko luot. 

“3 Tian luah jak kuboran-kuboran 
seraduni Isa bangkit jak kematian, rik 
tian kuruk mik Yerusalem. Rik di disan 
lamon jelma ngeliak tian. 

“Kepala pasukan jejama jama prajurit 
sai sedang ngejaga Isa jadi rabai nihan 
waktu ngeliak kukuk, rik sunyinni sai 
tejadi ano. Tian cawa, "Temon, Ia inji 
Anak Allah!" 

>> Di dudi wat juga lamon bebai sai 
sedang ngeliak jak jaoh. Tiando sai radu 
nutuk Isa untuk nulung Ia radu jak 
Galilea. 

>6 Di hantarani yakdo Maria Magdalena, 
Maria emakni Yakobus rik Yusuf, rik 
emakni anak-anak Zebedeus. 

>/ Bingi seno ratongdo sai jelma batin 
jak Arimatea, sai gelarni Yusuf. Ia juga 
jelma sai nutuk Isa. 

“Sla mik jama Pilatus, rik ngilu mayat 
Isa. Raduni Pilatus merintahko in mayat 
Isa dikeniko jama ia. 

“2 Maka Yusuf ngakuk mayat udi, rik 
ngebungkuskoni jama kain kafan jak 
linen sai ampai. 

60 Raduni ia ngepikko mayat Isa di 
delom kuboran kedauni tenggalan sai 
disani di delom sai bukit batu. Radu 
jak seno ia ngegulingko sai batu balak 
nyalok rangok kubor udi, raduni mik. 

61 Maria Magdalena rik Maria sai bareh 
tinggal mejong di dudi ngehadapi 
kuboran udi. 

62 Jemoh ranini, waktu rani Sabat, 
imam-imam kepala rik ulun-ulun Farisi 
mik jejama ngehadap Pilatus 

63 tian cawa, "Tuan, sekam ingok waktu 
jelma sai nipu udi masih hurik, Ia pernah 
cawa, 'Radu jak telu rani Nyak haga 
bangkit.' 

64 Ulihni seno, kayundo ulun ngejaga 
kuboran udi betik-betik sampai rani 
sai ketelu, in jelma-jelma sai nutuk 
Ia mak dapok maling mayat-Ni raduni 
cawa jama ulun-ulun bahwa Ia radu 
dibangkitko jak kematian. Rik penipuan 
sai terakher inji haga lebih burak jak sai 
mula-mula." 


MATIUS 27.65-28.7 153 


65 "Keti ngedok tentera pengawal," 
ani Pilatus jama tian, "mikdo ngejaga 
kuboran udi seketat mungkin." 

66 Raduni tian mik kuboran, nyegel 
batu penyalokni rik ngeni tukang jaga di 
hadapni, in mak ngedok sai ngeganggu 
kuboran udi. 

28 t Waktu rani Sabat radu liwat, 

waktu rani Minggu pagi-pagi 
nihan, Maria Magdalena rik Maria sai 
bareh ano mik ngeliak kuboran ano. 

2 Tiba-tiba tejadi kukuk sai hibat. Sai 
malaikat Tuhan regah jak surga raduni 
ngegulingko batu penyalok udi, rik 
mejong di atasni. 

3 Pudak malaikat udi sebagai kilap, rik 
kawaini handak nihan. 

“Tentera pengawal sai ngejaga di dudi 
rabai nihan sampai tian gegoran, rik jadi 
injuk ulun mati. 

> Malaikat udi cawa jama bebai-bebai 
ano, "Dang rabai! Nyak pandai keti 
nyepok Isa sai radu disalibko ano. 

ela mak ngedok di dija. Ia radu bangkit 
injuk sai radu diucakko-Ni tumbai. Ija 
liak rangni Ia dipedamko. 

7 Tano, mikdo geluk-geluk, keni pandai 
jama jelma-jelma sai nutuk Ia, 'Ia radu 

bangkit, rik tano Ia mik lebih mena jak 
keti mik Galilea. Di dudi keti haga ngeliak 
Ia!' Ingokdo api sai radu kucawako jama 
niku." 

8 Geluk-geluk bebai-bebai udi ninggalko 
kuboran udi. Jama perasaan rabai 
campor riang, tian tegar-tegar untuk 
ngeni pandai hal udi jama jelma-jelma 
sai nutuk Isa. 

Tiba-tiba Isa ratong nungga bebai- 
bebai ano, rik cawa, "Salam!" Raduni 
tian ratong ngeredik Ia, kak raduni 
nekap cukut-Ni rik nyumbah Ia. 

10 "Dang rabai," ani Isa jama tian, "mik 
keni pandai jama puari-puari-Ku in tian 
mik Galilea; di dudi tian haga ngeliak 
Nyak." 

1! Sementara bebai-bebai udi mik, 
pira-pira jak tentera pengawal sai 
ngejaga kuboran udi muloh mik kota, 
rik ngelaporko jama imam-imam kepala 
sunyinni sai radu tejadi. 

12 Imam-imam kepala udi berunding 
jama jelma-jelma sai mimpin Yahudi, 
raduni ngeni duit lamon jama tentera 
pengawal udi, 

13 rik cawa, "Keti haga ngucakko bahwa 
jelma-jelma sai nutuk Isa ratong di bingi, 

rik maling mayat-Ni waktu keti sedang 
pedom. 

14 Rik kik gubernur ngedengi hal seno, 
sekam haga ngebujuk ia in keti mak 
mansa kesulitan api-api." 

15 Maka tentera pengawal udi ngakuk 
duit udi, rik ngelakuko sebagai sai 
diluhotko jama tian. Ulihni seno cerita 
ano masih tesiar di hantara ulun Yahudi 
sampai rani inji. 

16 Kesebelas jelma sai nutuk Isa udi mik 
di Bukit Galilea nutuk sai diperintahko 
Isa jama tian. 

17 Waktu tian ngeliak Isa di disan, 
tian sujud nyumbah Ia. Kidang wat di 
hantara tian sai ragu-ragu. 

18 Isa ngeredik tian, rik cawa, "Seluruh 
kuasa di surga rik di bumi radu diserahko 
jama Nyak. 

19 Ulihni seno mikdo jama sunyinni 
bangsa di seluruh dunia, jadiko tian 
jelma-jelma sai nutuk Nyak. Baptisko 
tian jama nyebut gelar Bapa, rik Anak, 
rik Ruh Allah. 

20 Ajarko tian menaati sunyinni sai radu 
Kuperintahko jama niku. Rik ingokdo 
Nyak haga selalu menyertai keti sampai 
akher zaman." 


Markus 


1 Injido Kabar Betik tentang Isa 
Almasih, Anak Allah. 

2 Kabar Betik ano mulai injuk sai 
ditulis ulih Nabi Yesaya, reji, "'Injido 
utusan-Ku,' ani Allah; 'Nyak ngutus ia 
lebih mena jak Niku, in ia ngebukak 
renglaya untuk-Mu.' 

3 Wat jelma beseru-seru di padang heni, 
'Siapko renglaya untuk Tuhan; ratako 
renglaya-renglaya sai diliu-Ni.'" 

“Injuk sai tetulis ano, injuk renodo 
juga muncul Yohanes di padang gurun. 
Ia ngebaptis jelma rik nyampaiko 
kabar jak Allah. "Niku haga betubat jak 
dusa-dusamu rik haga dibaptis, in Allah 
ngampuni niku," reno cawa Yohanes. 

> Sunyinni ulun jak negeri Yudea rik 
kota Yerusalem mik ngedengi Yohanes. 
Tian ngaku dusa-dusa tian, rik Yohanes 
ngebaptis tian di Way Yordan. 

6Yohanes makai kawai jak bulu unta. 
Ikok tengahni jak bawak, rik kanikanni 
belalang rik madu pulan. 

"Ia ngabarko kabar inji, "Kanah radu 
jak nyak, haga ratong jelma sai lebih 
balak jak nyak. Untuk ngebungkuk 
ngebuka tali sepatu-Ni pun, nyak mak 
layak. 

8 Nyak ngebaptis niku jama way, kidang 
Ia haga ngebaptis niku jama Ruh-Ni 
Allah." 

? Pada waktu seno Isa ratong jak 
Nazaret di daerah Galilea, rik Yohanes 
ngebaptis Ia di Way Yordan. 

10 Reno Isa luah jak way udi, Ia ngeliak 
langit tebukak rik Ruh Allah regah injuk 
burung merpati mik di atas-Ni. 

11 Raduni kedengian suara-Ni Allah 
ngucakko, "Nikudo Anak-Ku sai Kukasihi. 
Niku nyenangko hati-Ku." 

12 Langsung radu jak seno Ruh-Ni Allah 
nyani Isa mik di padang gurun. 

13 Epak puluh rani Ia wat di dudi, 
dicubai ulihni iblis. Binatang-binatang 
liar wat juga jejama Ia di dudi, rik 
malaikat-malaikat ngelayani Ia. 

14 Seraduni Yohanes kuruk bui, Isa mik 
di Galilea, rik ngabarko Kabar Betik jak 
Allah di dudi. 

15 Cawa-Ni, "Allah geluk haga mulai 
memerintah. Betubatdo jak dusa- 

dusamu, rik percayado jama Kabar Betik 
sai jak Allah!" 

16 Waktu Isa lapah di pantai Danau 
Galilea, Ia ngeliak rua nelayan, yakdo 
Simon rik adikni Andreas. Tian sedang 
nangkok iwa di danau udi jama jala. 

17 Isa cawa jama tian, "Tutukdo Nyak. 
Nyak haga ngajar keti ngejala jelma." 

18 Langsung tian ninggalko jala tian 
raduni nutuk Isa. 

19 Isa lapah terus, raduni ngeliak 
muneh rua jelma muari sai bareh, 
yakdo Yakobus rik Yohanes, anak-anakni 
Zebedeus. Tian wat di delom jukung, rik 
sedang nguyunko jala tian. 

20 Isa langsung ngurau tian. Rik tian 
ninggalko bak tian di delom jukung 
jejama jama ulun upahanni. Radu tian 
mik nutuk Isa. 

21 Īsa rik jelma-jelma sai nutuk Ia 
sampai di kota Kapernaum. Waktu rani 
Sabat berikutni, Isa kuruk mik delom 
lamban ibadah rik mulai ngajar. 

22 Jelma-jelma sai ngedengi-Ni kagum 
jama cara Ia ngajar. Mani, Ia ngajar 
jama wibawa, mak injuk guru-guru 
agama. 

23 Pada waktu seno sai jelma kekurukan 
ruh jahat kuruk mik delom lamban 
ibadah, rik mekik, 

24 "Hai Isa, ulun Nazaret, Niku haga 
nyani api jama sekam? Niku ratong 
untuk ngebinasako sekam? Nyak pandai 
sapa Niku: Nikudo utusan sai suci jak 
Allah!" 

25 "Hema!" bentak Isa jama ruh udi, 
"luahdo jak jelma inji!" 

26 Maka ruh jahat udi ngeguncang- 
guncangko ulun udi keras-keras, raduni 
luah jak ulun udi sambil mekik. 

27 Sunyinni hiran nihan, sehingga tian 
cawa peperda tian, "Wah, api inji? Suatu 
pengajaran sai ampai! Jama wibawa rik 
kuasa Ia memerintahko ruh-ruh jahat 
luah, rik tian taat jama Ia!" 

28 Maka kabar tentang Isa tesebar geluk 
mik sunyinni daerah Galilea. 

29 Isa rik jelma-jelma sai nutuk Ia 
ninggalko lamban ibadah udi, rik mik di 
lamban Simon rik Andreas. Yakobus rik 
Yohanes mik juga jejama tian. 

30 Emak mentuha Simon lagi meruyuh 
di rang pedom. Jadi waktu Isa mik, 
jelma-jelma sai nutuk Ia kuruk mik 

lamban udi, Isa dikeni pandai tentang 
hal udi. 

31 Maka Isa mik jama emak mentuha 
Simon, rik nyating culukni, raduni nulung 
ia minjak. Ruyuhni lebon, rik ia pun 
mulai ngelayani tian. 

32 Dibi ranini, radu matarani tebenam, 
jelma-jelma ngusung jama Isa sunyin 
jelma sai meruyuh rik sai kekurukan ruh 
jahat. 

33 Sunyinni penduduk kota udi 
bekerumun di hadap lamban udi. 

34 Raduni Isa ngunyaiko lamon jelma 
sai menderita macam-macam penyakik, 
rik nguser juga lamon ruh jahat. Ia mak 
ngizinko ruh-ruh jahat udi cawa, mani 
tian pandai sapa Ia. 

39 Jemoh ranini, waktu masih subuh, 
Isa minjak raduni ninggalko lamban. 

Ia mik rang sai mangi di luah kota, rik 
bedua di disan. 

36 Kidang Simon rik kantik-kantikni mik 
nyepok Ia. 

37 Rik radu tian ngehalu-Ni, tian cawa, 
"Sunyinni jelma sedang nyepok Bapak." 

38 Kidang Isa ngejawab, "Ija ram 
nerusko lapah ram mik kota-kota bareh 
di sekitar dija. Nyak haga bekhotbah di 

dudi juga, ulihni senodo maksudni Nyak 
mik dija." 

39 Ulihni seno Isa mik dipa-dipa di 
sunyinni Galilea, rik bekhotbah di 
lamban-lamban ibadah rik nguser 
ruh-ruh jahat. 

40 Sai jelma sai bepenyakik kusta 
ratong jama Isa. Jelma udi belutut, rik 
cawa, "Kik Bapak haga, Bapak dapok 
ngunyaiko nyak." 

41 Īsa kesian jama ulun udi. Jadi, Ia 
ngejamah ulun udi sambil cawa, "Nyak 
haga, munyaido!" 

42 Waktu seno juga penyakikni lebon rik 
ia munyai. 

43 Raduni Isa ngayun ia mik jama 
peringatan inji, 

44" Awas, dang nyeritako jama sapa 
pun, kidang mikdo jama imam, rik 
kilu ia untuk memastiko niku radu 
munyai. Raduni untuk kemunyaianmu 
ano, persembahko kurban nutuk sai 
diperintahko Musa, sebagai bukti jama 
jelma-jelma bahwa niku temon-temon 
radu munyai." 

4> Kidang ulun udi mik, rik terus- 
menerus nyeritako kejadian ano di 
dipa-dipa sampai Isa mak dapok kuruk 

kota jama terang-terangan. Ia angkah 

tinggal di luah kota di rang-rang sai 

mangi. Kidang jelma terus gaoh ratong 

jama Ia jak ipa-ipa. 

2 1 Pira-pira rani jak seno Isa muloh 
mik Kapernaum. Maka tesebardo 

kabar bahwa Ia sedang di lamban. 

2 Raduni lamon ulun ratong. Tian 
bekerumun di dudi sampai mak ngedok 
lagi rang. Di rangok pun latap nihan 
jama jelma. Radu Isa nyampaiko kabar 
jak Allah jama tian. 

3 Sementara Ia cawa, epak jelma 
ngusung jama tandu sai jelma lumpuh 
untuk diusung jama Isa. 

“Kidang mani jelma lamon nihan, tian 
mak dapok sampai di redik-Ni. Jadi, tian 
ngebungkar hatok tepat di atas rang Isa 
wat. Radu jak seno, tian ngeregahko 
jelma lumpuh udi jama-jama apaini. 

> Waktu Isa ngeliak reno balak iman 
tian, Ia cawa jama jelma lumpuh udi, 
"Anak-Ku, dusa-dusamu radu diampuni." 

6 Pira-pira guru agama sai sedang 
mejong di dudi mulai betanya-tanya di 
delom hati, 

7 "Bani nihan jelma inji cawa injuk 
reno! Ia ngehina Allah. Sapa sai ngasi 
ngampuni dusa, selain Allah tenggalan?" 

8 Pada waktu seno juga Isa pandai 
pikeran tian. Raduni Ia cawa, "Mengapi 
keti betanya-tanya injuk reno di delom 
hatimu? 

9 Sepa sai lebih mudah: ngucakko, 
'Dusamu radu diampuni', atau ngucakko 
'Minjakdo iwak apaimu rik lapahdo'? 

10 Kidang tano Nyak haga ngebuktiko 
jama niku bahwa di atas bumi inji Anak 
Manusia bekuasa ngampuni dusa." Radu 
Isa cawa jama jelma lumpuh udi, 

11 "Minjakdo, iwakko apaimu rik 
mulangdo!" 

12 Ia minjak rik geluk ngakuk apaini 
raduni luah disaksiko ulih tian sunyinni. 
Jelma-jelma udi kagum raduni memuji 
Allah. Cawa tian, "Makkung pernah ram 
ngeliak kejadian injuk inji!" 

13 Isa muloh luot mik pantai Danau 
Galilea. Lamon ulun ratong jama Ia, rik 
Ia ngajar tian. 

14 Sementara Isa lapah di disan, Ia 
ngeliak sai jelma tukang tagih pajak sai 
gelarni Lewi, anak Alfeus, lagi mejong 

di kantor pajak. "Tutukdo Nyak," ani Isa 
jama ia. Maka Lewi cecok rik nutuk Isa. 

15 Waktu Isa lagi mengan di lamban 
Lewi, ratongdo lamon tukang tagih 
pajak rik jelma-jelma sai dianggap mak 
betik ulih masyarakat nutuk mengan 
jama-jama Isa rik jelma-jelma sai nutuk 
Ia. Mani lamon di hantara tian nutuk Isa. 

16 Pira-pira guru agama jak golongan 
Farisi ngeliak Isa mengan jejama 
jama penagih pajak rik jelma-jelma 
sai dianggap mak betik udi. Jadi tian 
betanya jama jelma-jelma sai nutuk 
Isa, "Mengapi gurumu mengan jejama 
jama tukang-tukang tagih pajak rik 
jelma-jelma sai mak betik ano?" 

17 Isa ngedengi pertanyaan tian udi, 
raduni ngejawab, "Jelma sai sihat mak 
perlu dokter; angkah jelma sai meruyuh 
gaoh. Nyak ratong lain hak untuk ngurau 
jelma sai nganggap dirini radu betik, 
melainko jelma sai dianggap hina." 

18 Pada suatu waktu jelma-jelma sai 
nutuk Yohanes Pembaptis rik ulun-ulun 
Farisi sedang bepuasa. Raduni wat ulun 
ratong jama Isa rik betanya, "Mengapi 
jelma sai nutuk Yohanes Pembaptis rik 

jelma sai nutuk ulun Farisi bepuasa, 
sedang jelma sai nutuk Bapak mawat?" 

19Isa ngejawab, "Waktu pesta kawin, 
api kuari-kuari mak mengan? Kik 
kemantin masih jejama tian, tantu tian 
mengan. 

20 Kidang haga ratong waktuni kemantin 
ano diakuk jak tian. Pada waktu ano 
ampai tian mak mengan. 

21 Mak ngedok jelma sai nambal kawai 
tuha jama perca ampai. Mani perca udi 
haga mengkerut rik nyarakko kawai 
udi, sehingga ngakibatko sarak sai lebih 
balak. 

22 Reno muneh mak ngedok jelma 
sai nuangko anggor ampai mik delom 
kantong bawak sai tuha. Mani anggor 
ampai udi haga nyani kantong udi pecoh. 
Akherni kerua-ruani tetok. Anggor sai 
ampai haga dituang di delom kantong 
sai ampai juga!" 

23 Pada suatu rani Sabat, waktu Isa liu 
di sai kebun gandum, jelma-jelma sai 
nutuk Ia mulai mutil gandum. 

24 Raduni ulun-ulun Farisi cawa jama 
Isa, "Mengapi jelma-jelma sai nutuk 
Niku ngelanggar hukum agama neram, 

jama ngelakuko sai dilarang waktu rani 
Sabat?" 

25 Isa ngejawab, "Makkung pernah 
kedo keti ngebaca api sai dilakuko 
Daud, waktu Abyatar sedang betugas 
jadi imam agung. Waktu Daud rik 
ulun-ulunni mebetoh, rik mak ngedok 
kanikan, ia kuruk mik Lamban Ibadah, 
rik nganik ruti sai radu dipersembahko 
jama Allah. Rik ruti ano dikenikoni juga 
jama ulun-ulunni. Padahal nutuk agama 
neram, imam-imam gaoh sai ngasi 
nganik ruti ano." 

26 (2:25) 

27 Raduni Isa cawa lagi, "Rani Sabat 
disani untuk manusia; lain hak manusia 
untuk rani Sabat. 

28 Jadi, Anak Manusia bekuasa, bahkan 
atas rani Sabat." 

t Isa muloh luot mik lamban ibadah. 
Di dudi wat sai jelma sai culukni 
lumpuh kebelah. 

2 Di dudi wat jelma-jelma sai haga 
nyepok kesalahan Isa, in dapok ngaduko 
Ia. Jadi tian terus memperhatiko Ia api 
Ia haga ngunyaiko jelma waktu rani 
Sabat. 

3Isa cawa jama jelma sai culukni 
lumpuh kebelah udi, "Ija cecok di dija, di 
hadap." 

“Raduni Ia betanya jama jelma-jelma 
sai wat di dudi, "Menurut agama, ram 
ngasi bebuat api waktu rani Sabat? 
Ngelakuko sai betik atau ngelakuko 
sai jahat? Nyelamatko jelma atau 
ngebunuh?" Tian hema gaoh. 

> Delom keadaan butong Isa ngeliak di 
sekeliling-Ni, kidang Ia sedih juga, mani 
tian terlalu keras ulu. Raduni Ia cawa 
jama ulun udi, "Ulorko culukmu." Jelma 
udi ngulorko culukni, rik culukni pun 
munyai. 

6 Maka ulun-ulun Farisi ninggalko 
lamban ibadah ano, raduni geluk 
berunding jama pira-pira jelma 
pendukung Herodes, untuk ngebunuh 
Isa. 

"Isa rik jelma-jelma sai nutuk Ia, mik 
ngundorko diri mik Danau Galilea. Maka 
lamon nihan ulun jak Galilea mik nutuk 
Isa. Lamon juga sai ratong jak Yudea, 

8jak Yerusalem, jak daerah Idumea, rik 
jak daerah di kebelah timur Yordan, rik 
jak sekitar kota-kota di Tirus rik Sidon. 
Tian sunyinni ratong jama Isa, mani 

tian ngedengi tentang hal-hal sai radu 
dilakuko-Ni. 

2 Ulun-ulun udi lamon nihan, sehingga 
Isa ngayun jelma-jelma sai nutuk Ia 
nyediako jukung untuk Ia, mani dang- 
dang Ia kanah tedesak ulih ulun-ulun 
udi. 

10 Ia ngunyaiko lamon nihan jelma, 
sehingga sunyinni jelma meruyuh 
bedesak-desakan berusaha ngeredik Ia 
in dapok nilut Ia. 

11 Rik ulun-ulun sai kekurukan ruh 
jahat, unggal ngeliak Ia, terus gaoh 
sujud di hadap-Ni rik mekik, "Nikudo 
Anak Allah!" 

12 Kidang Isa ngelarang keras ruh jahat 
udi ngeni pandai sapa Ia. 

13 Kak raduni Isa cakak mik sai bukit, 
rik ngurau ulun-ulun sai dikehaga-Ni. 
Ulun-ulun udi ratong. 

14 Raduni Ia milih jak hantara tian rua 
belas jelma. Cawa-Ni, "Nyak milih keti, 
in keti nutuk Nyak, in Kuutus keti untuk 
nyebarko Kabar Betik jak Allah, 

1> rik keti haga mansa kuasa untuk 
nguser ruh-ruh jahat." 

16 Injido gelar kerua belas jelma udi: 
Simon (sai disebut-Ni juga Petrus), 

17 Yakobus rik Yohanes puarini, yakdo 
anak-anak Zebedeus (tian inji dikeni-Ni 
gelar Boanerges retini "anak guntor"), 

18 Andreas, Filipus, Bartolomeus, 
Matius, Tomas, Yakobus anak Alfeus, 
Tadeus, Simon si Patriot, 

19 rik Yudas Iskariot sai ngekhianati Isa. 
20 Kak raduni Isa mulang mik lamban. 
Kidang ulun lamon ratong luot bekumpul, 
sampai Isa rik jelma-jelma sai nutuk Ia 

mak sempat mengan. 

21 Ulun-ulun cawa, "Ia radu luangan!" 
Rik waktu keluarga-Ni ngedengi hal 
seno, tian mik untuk ngakuk Ia. 

22 Guru-guru agama sai ratong 
jak Yerusalem cawa, "Ia kekurukan 
Beelzebul! Kepala ruh-ruh jahat senodo 
sai ngeniko kuasa jama Ia untuk nguser 
ruh-ruh jahat." 

23 Maka Isa ngurau ulun lamon, 
rik nyeritako jama tian pira-pira 
perumpamaan. "Injuk repa mungkin ruh 
jahat nguser ruh jahat," ani Isa. 

24 "Kik suatu negara pecoh delom 
kelompok-kelompok sai saling 
bemusuhan, negara udi mak dapok 
betahan. 

25 Rik kik delom sai keluarga mak 
ngedok persatuan rik anggota-anggotani 
saling bemusuhan, keluarga udi haga 
hancor. 

26 Kik delom kerajaan iblis tejadi pecoh 
rik bemusuhan, kerajaan udi mak tahan 
saka rik pasti haga punah. 

27 Mak sai jelma pun dapok kuruk mik 
delom lamban sai jelma sai kuat rik 
ngerampas hartani kik ia mawat lebih 
mena ngikok jelma kuat udi. Radu 
jak seno, ampai ia dapok ngerampas 
hartani. 

28 Pandai mak! Kik ulun bebuat dusa 
rik ngucakko sai ngehina, ia dapok 
diampuni. 

29 Kidang kik ia ngehina Ruh Allah, ia 
mak dapok diampuni! Mani sai ngehina 
ano yakdo dusa sai kekal." 

30 (Isa ngucakko injuk reno mani wat 
jelma sai cawa bahwa Isa kekurukan ruh 
jahat.) 

31 Radu jak seno emak rik puari-puari 
Isa ratong. Tian nunggu di luah rik 
ngayun ulun ngurau Isa. 

32 Waktu seno lamon ulun sedang 
mejong ngelilingi Isa. Tian cawa jama 

Ia, "Pak, emak rik puari-puari Bapak wat 
di luah. Tian nyepok Bapak." 

33 Isa ngejawab, "Sapa emak-Ku? Sapa 
puari-puari-Ku?" 

34 Kak raduni Ia ngeliak jama ulun-ulun 
sai mejong ngelilingi Ia raduni cawa, 
"Injido emak rik puari-puari-Ku! 

39 Jelma sai ngelakuko kehaga Allah, 
iado puari bakas, puari bebai, rik 
emak-Ku." 
4 'Isa ngajar luot di pantai Danau 

Galilea. Lamon nihan jelma 

ngerumuni Ia. Ulihni seno Ia mik mejong 
di delom sai jukung di atas way, rik 
jelma lamon udi cecok di pingger danau. 

2Raduni Isa ngajar lamon hal jama tian 
jama makai perumpamaan. Injuk rejido 
Ia ngajar tian. 

3"Dengiko! Wat sai petani mik nabor 
benih. 

“Waktu ia sedang nabor, wat benih sai 
gugor di renglaya. Raduni burung ratong 
rik benih udi dikanik sampai bela. 

> Wat juga sai gugor di rang bebatu-batu 
sai tanohni cutik. Benih-benih udi geluk 
tuoh mani kurang tanoh, 

#kidang waktu matarani cakak, tunas- 
tunas udi mulai layu raduni menyangu rik 
mati mani bakakni mak kuruk merelam. 

7 Wat muneh benih sai gugor di tengah 
semak keruwi. Semak keruwi udi tuoh 
rik ngehimpit tunas-tunas udi sehingga 
mak bebuah. 

8 Kidang wat muneh benih sai gugor di 
tanoh sai subor. Benih udi tuoh, raduni 
jadi balak raduni bebuah, wat sai telu 
puluh, wat sai enam puluh, rik wat sai 
seratus kali lipat." 

? Seraduni nyeritako perumpamaan udi, 
Isa cawa, "Keti ngedok cuping, dengiko!" 
10 Waktu Isa tenggalan, ulun-ulun sai 
radu ngedengi ajaran-Ni ratong jama 
Ia jejama jama kerua belas jelma sai 
nutuk Ia. Tian ngilu Ia nerangko retini 

perumpamaan ano. 

11 Maka Isa cawa jama tian, "Keti 
radu dikeni anugerah untuk nyepok 
pandai rahasia tentang injuk repa Allah 
memerintah. Kidang ulun-ulun luah 
terus diajar jama perumpamaan, 

12in 'Tian haga terus memperhatiko 
kidang mak pandai api sai tejadi, tian 
haga terus ngedengi, kidang mak ngerti, 
inji tejadi in tian dang ngeliak rik ngerti 

rik dang ratong jama Allah rik Allah 
ngampuni tian.'" 

13 Kak raduni Isa cawa jama tian, "Kik 
keti mak ngerti perumpamaan udi, 
repa keti dapok ngerti perumpamaan- 
perumpamaan sai bareh? 

14 Penabor udi yakdo jelma sai nyiarko 
kabar jak Allah. 

15 Benih sai gugor di renglaya ibarat 
jelma-jelma sai ngedengi kabar tentang 
injuk repa Allah memerintah. Reno 
ngedengi, iblis ratong rik ngakuk api sai 
radu ditabor delom hati tian. 

16 Benih sai gugor di rang bebatu-batu 
ibarat jelma-jelma sai ngedengi kabar 
ano, rik langsung nerimani jama senang 
hati. 

17 Kidang kabar udi mak bebakak delom 
hati tian, sehingga mak tahan saka. 
Reno tian menderita kesusahan atau 
penganiayaan ulihni kabar ano, langsung 
tian murtad. 

18 Benih sai gugor di tengah semak 
keruwi udi ibarat jelma-jelma sai 
ngedengi kabar udi, 

19 kidang khuater tentang hurik tian rik 
mirak hurik mewah. Nafsu untuk bebagai 
hal hurik kuruk delom hati tian. Ulihni 

seno kabar jak Allah tehimpit di delom 
hati tian, sehingga mak bebuah. 

20 Rik benih sai gugor di tanoh sai subor 
ano, ibarat jelma-jelma sai ngedengi 
kabar ano rik nerimani, tian bebuah 
lamon, wat sai telu puluh, wat sai enam 
puluh, rik wat sai seratus kali lipat 
hasilni." 

21 Radu jak seno Isa cawa muneh, 
"Pernah kedo ulun nyalako lampu raduni 
nyalokni jama runcung, atau ngepikko di 
debah rang pedom? Api ia mak ngepikko 
lampu udi di cukut lampu? 

22 Mak ngedok sai tesegok sai mak haga 
keliakan; rik mak ngedok sai dirahasiako 
sai mak haga dibungkar. 

23 Ulihni seno, kik ngedok cuping, 
dengiko!" 

24 Raduni Isa cawa luot, "Perhatikodo 
api sai keti dengi inji! Ukoran sai keti 
pakai untuk ulun bareh haga dipakai 
juga ulih Allah untuk keti -- rik bahkan 
lebih lamon lagi. 

25 Mani jelma sai radu ngedok, haga 
dikeni lebih lamon lagi; kidang jelma sai 
mak ngedok, cutik sai masih wat jama ia 
haga diakuk juga." 

26 Īsa nerusko cawa-Ni lagi, "Kik Allah 
memerintah sebagai Raja, keadaanni 
dapok diumpamako injuk sai jelma sai 
nabor benih di kebunni. 

27 Bingi rani ia pedom; di rani ia minjak. 
Rik sementara udi benih-benih udi 
tuoh rik jadi balak. Kidang repa carani 
benih-benih seno tuoh rik jadi balak, 
jelma udi mak pandai. 

28 Tanoh udido kak raduni ngeluahko 
hasil: mula-mula tangkaini, raduni 
bulirni, raduni uahni. 

29 Rik kik gandum udi radu mesak, ulun 
udi pun mulai nyabit mani radu waktuni 
untuk ngegetas." 

30 "Kik Allah memerintah, jama api 
ram dapok ngebandingkoni?" tanya Isa 
muneh. "Cuntoh api sai dapok ram pakai 
untuk nerangkoni? 

31 Kik Allah memerintah, keadaanni 
injuk perumpamaan inji: Sebiji sawi 
diakuk sai jelma raduni ditanom di 
tanoh. Biji sawi yakdo benih sai paling 
lunik di dunia. 

32 Kidang kik radu tuoh, ia jadi sai paling 
balak di hantara tanoman-tanoman. 
Cabang-cabangni hindam nihan sehingga 

burung-burung dapok ratong, rik nyani 
sarang di debah naunganni." 

33 Injuk renodo Isa ngajar jelma jama 
ngegunako lamon perumpamaan injuk 
udi, sejaoh tian dapok ngerti. 

34 Isa selalu makai perumpamaan kik 
Ia ngajar ulun-ulun udi. Kidang kik Ia 
tenggalan jama jelma-jelma sai nutuk 
Ia, Ia ngejelasko sunyinni jama tian. 

35 Waktu dibi rani seno juga, Isa cawa 
jama jelma-jelma sai nutuk Ia, "Ijado 
ram belayar mik seberang danau." 

36 Maka Isa cakak mik jukung, rik 
jelma-jelma sai nutuk Ia ninggalko ulun 
lamon di pingger danau, raduni cakak 
mik jukung sai gegoh. Jukung-jukung 
sai bareh wat juga di dudi. Raduni Isa rik 
jelma-jelma sai nutuk Ia mulai belayar. 

37 Mak mesaka jak seno ratong angin 
ribut. Umbak mulai mukul jukung rik 
kuruk mik delom sehingga jukung udi 
hamper latap jama way. 

38 Di buritan jukung udi, Isa sedang 
pedom jama ulu-Ni di atas bantal. 
Jelma-jelma sai nutuk Ia minjakko Ia. 
Tian cawa, "Bapak Guru, api Bapak mak 
peduli, ram celaka?" 

39 Isa minjak, raduni ngebentak angin 
udi, rik cawa jama danau, "Hema, 
tenangdo!" Angin pun reda, rik danau 
jadi tenang nihan. 

40 Raduni Isa cawa jama jelma-jelma sai 
nutuk Ia, "Mengapi keti rabai? Mengapi 
keti mak percaya jama Nyak?" 

41 Maka tian jadi rabai rik cawa peperda 
tian, "Sapa sebenorni jelma inji, sampai 
angin pun taat jama Ia." 

1 Kak raduni Isa rik jelma-jelma sai 

5 nutuk Ia sampai di seberang Danau 
Galilea, di daerah Gerasa. 

2 Reno Isa regah jak jukung, Ia diratongi 
sai jelma bakas sai luah jak guha-guha 
kuboran. 

3 Jelma udi dikuasai ruh jahat rik tinggal 
di kuboran-kuboran. Ia radu mak dapok 
diikok lagi; walaupun jama rantai. 

4 Radu risok cukut rik culukni 
dibelenggu, kidang selalu rantai-rantai 
udi diputuskoni, rik besi dicukutni 
dipatahkoni. Ia kuat nihan sehingga mak 
sai jelma pun dapok nahanni. 

> Di rani di bingi ia bekeliaran di kuboran 
rik di bukit-bukit, sambil mekik-mekik 
rik ngatanko badanni jama batu. 

e Waktu jak jaoh ia ngeliak Isa ratong, 
ia tegar-tegar raduni sujud di hadap Isa. 
"Jama suara sai keras ia mekik, "Isa, 
Anak Allah Sai Mahatinggi! Haga Niku 
apiko nyak inji? Demi Allah, nyak ngilu, 

dang nyiksa nyak!" 

8(Jelma udi cawa injuk reno mani Isa 
cawa jama ia, "Ruh jahat, luahdo jak 
jelma inji!") 

2Raduni Isa betanya jama ia, "Sapa 
gelarmu?" Jelma udi ngejawab, "Gelarku 
'Legiun' -- mani sekam inji lamon nihan!" 

10 Berulang kali ia ngilu nihan in Isa 
dang ngayun ruh-ruh jahat udi luah jak 
daerah udi. 

11 Redik rang udi wat lamon nihan babui 
sai sedang nyepok kanikan di lireng 
bukit. 

12 Ruh-ruh jahat udi ngilu jama Isa, 
"Kayundo sekam kuruk mik delom 
babui-babui udi." 

13 Rik Isa setuju. Jadi, ruh-ruh jahat udi 
luah jak ulun udi raduni kuruk mik delom 
babui-babui udi. Sunyinni rombongan 
babui udi tegar rik terjun jak pingger 
rulah mik delom danau raduni tebenam 
-- sunyinni kira-kira rua ribu babui. 

14 Penjaga-penjaga babui udi tegar, rik 
nyiarko kabar udi di kota rik di pekon 
sekitarni. Raduni ulun-ulun luah untuk 
ngeliak api sai radu tejadi. 

15 Tian ratong jama Isa, raduni ngeliak 
jelma sai jenoni kekurukan ruh jahat udi, 
lagi mejong di dudi. Ia radu bekawai, 
rik pikeranni juga radu waras. Maka tian 
sunyinni jadi rabai. 

16 Ulun-ulun sai radu nyaksiko 
tenggalan kejadian tentang ulun udi rik 
babui-babui udi nyeritako api sai radu 
tejadi. 

17 Raduni penduduk daerah udi ngilu in 
Isa ninggalko daerah ano. 

18 Waktu Isa cakak mik delom jukung, 
jelma sai jenoni dikuasai ruh jahat udi 
ngilu jama Isa, in ngasi nutuk. 

19 Kidang Isa mak setuju, cawa-Ni, 
"Mulangdo rik keni pandai jama puari- 
puarimu api sai radu dilakuko Tuhan 
untuk niku rik hara betikni Ia jama niku!" 

20 Jelma udi pun mik, rik mulai 
nyeritako di daerah Puluh Kota api sai 
radu disani Isa jama ia. Sunyinni ulun 
hiran ngedengini. 

21 Īsa muloh luot mik seberang danau. 
Di pingger danau udi, lamon ulun ratong 
bekerumun di sekeliling Isa. 

22 Ratongdo sai jelma gelarni Yairus. Ia 
ano jelma sai mimpin lamban ibadah di 
kota ano. Waktu ia ngeliak Isa, ia sujud 
di hadap-Ni, 

23 rik ngilu nihan, "Pak, anak bebaiku 
parah ruyuhni. Tulung pai ratong untuk 
nyating, in ia munyai rik dang mati!" 

24 Maka Isa pun mik jama-jama Yairus. 
Lamon jelma nutuk Ia rik ngedesak-Ni 
jak sunyin jurusan. 

25 Di hantarani wat muneh sai bebai sai 
radu rua belas tahun ngeluahko ruah sai 
behubungan jama mekamakni. 

26 Sunyinni hartani radu bela dipakai 
untuk ngebayar dokter-dokter, kidang 
mak ngedok sai dapok ngunyaikoni, 
malahan penyakikni terus tambah parah. 

27 Bebai udi radu ngedengi lamon 
tentang Isa. Maka di tengah-tengah ulun 
lamon udi, ia ngeredik Isa jak kudan, 

28 mani ia bepiker, "Asal gaoh nyak nilut 
jubah-Ni, nyak haga munyai!" 

2? Ia nilut jubah Isa, rik waktu seno 
juga mekamakni taru. Ia ngerasa bahwa 
ia radu munyai. 

30 Pada waktu seno juga Isa ngerasa 
bahwa wat kekuatan sai luah jak diri-Ni. 
Maka Ia ngerilong jama ulun lamon udi 
rik betanya, "Sapa sai nilut jubah-Ku?" 

31 Jelma-jelma sai nutuk Ia cawa, 
"Bapak liak tenggalan wat reno lamon 
jelma sai bedesak-desakan. Rik Bapak 
masih betanya, sapa sai nilut Bapak?" 

32 Kidang Isa terus gaoh ngeliak di 
sekeliling-Ni untuk nyepok jelma sai 
nilut-Ni. 

33 Bebai udi sai pandai api sai radu 
tejadi jama dirini, jama gegoran rik 
kerabaian sujud di hadap Isa rik ngakui 
sunyinni. 

34 Raduni Isa cawa jama bebai udi, 
"Anak-Ku, mani niku percaya jama Nyak, 
niku munyai! Mikdo rik selamat. Niku 
radu sihat sama sekali." 

35 Sementara Isa masih cawa, pira-pira 
pesuruh ratong jak lambanni Yairus. 
"Anak bebai Tuan radu mati," ani tian 
jama Yairus. "Dang hak Tuan nyusahko 
Bapak Guru lagi." 

36 Tanpa mempeduliko api sai dicawako 
ulun-ulun udi, Isa cawa jama Yairus, 
"Dang rabai, percaya gaoh!" 

37 Raduni Isa lapah terus, kidang Ia 
mak ngizinko sai jelma pun nutuk Ia, 
kecuali Petrus rik Yakobus rik Yohanes 
sang muari. 

38 Waktu tian sampai di lamban Yairus, 
Isa ngeliak keadaan hiruk-pikuk, rik 
ngedengi hiwangan rik bebatui sai keras. 

39 Raduni Isa kuruk rik cawa jama tian, 
"Mengapi ribut-ribut rik miwang? Sanak 
udi mak mati; ia angkah pedom!" 

40 Tian ngelalangko Isa. Maka Ia ngayun 
tian sunyinni luah. Raduni Ia ngusung 
emak bak sanak udi rik ketelu jelma sai 
nutuk Ia kuruk mik delom kamar anak 
udi. 

41 Isa nyating culuk sanak udi, raduni 
cawa jama ia, "Talita kum," sai retini, 
"Anak bebai, Nyak cawa jama niku: 
minjak!" 

42 Sanak muli udi geluk minjak, rik 
lapah. (Umorni radu rua belas tahun.) 
Sunyinni sai nyaksiko kejadian ano 
kagum nihan! 

43 Kidang Isa cawa jama keras 
ngelarang tian ngeni pandai hal udi 
jama sapa pun. Raduni cawa-Ni, "Keniko 
sanak udi mengan." 

t Jak rang udi, Isa mulang jejama 
jama jelma sai nutuk Ia mik 
pekon-Ni. 

2 Waktu rani Sabat Ia mulai ngajar 
di lamban ibadah. Wat lamon jelma di 
dudi. Waktu jelma-jelma udi ngedengi 
ajaran Isa, tian hiran nihan. Tian cawa, 
"Jak ipa jelma inji mansa sunyinni ano? 
Kebijaksanaan macam api inji sai wat 
jama Ia? Repa bang Ia dapok nyani 
keajaiban? 

3 Kan Ia inji tukang kayu, anak Maria, 
rik puari jak Yakobus, Yoses, Yudas rik 
Simon? Ya, puari-puari bebai-Ni pun wat 
tinggal di dija juga." Ulihni seno tian 
nulak Ia. 

4Raduni Isa cawa jama tian, "Sai 
nabi dihormati di dipa-dipa, kecuali di 
pekonni, rik di hantara puari-puarini rik 
keluargani." 

Di rang udi Isa mak dapok nyani 
suatu keajaiban pun, kecuali ngunyaiko 
pira-pira jelma meruyuh jama ngepikko 
culuk-Ni di atas tian. 

Ola hiran tian mak percaya. Kak raduni 
Isa mik di pekon-pekon di sekitar udi, rik 
ngajar. 

"Ia ngurau kerua belas jelma sai nutuk 
Ia, raduni ngutus tian rua-rua rik ngeni 
kuasa jama tian untuk nguser ruh-ruh 
jahat. 

8Ia ngeni petunjuk inji jama tian, 
"Dang ngusung api-api untuk lapahmu, 
kecuali tungkok. Dang ngusung kanikan 
atau kantong sedekah, ataupun duit. 

2 Pakaido sepatu, kidang dang ngusung 
rua kawai." 

10 Ia juga cawa, "Kik keti kuruk mik 
suatu lamban, tinggaldo di dudi sampai 
keti ninggalko kota udi. 

11 Kidang kik keti sampai di sai rang, 
rik ulun-ulun di dudi mak haga nerima 
rik ngedengi keti, tinggalko rang udi. 
Rik kibasko harbuk jak cukutmu sebagai 
peringatan tehadap tian!" 

12 Maka kerua belas jelma sai nutuk 
Isa udi berangkat. Tian mik nyiarko 
kabar bahwa manusia haga betubat jak 
dusa-dusani. 

13 Jelma-jelma sai nutuk Isa ano nguser 
lamon ruh jahat, ngolesko minyak zaitun 
jama jelma meruyuh rik ngunyaiko tian. 

14 Kabar-kabar tentang sunyinni 
kejadian ano sampai juga jama Raja 
Herodes, mani gelar Isa radu tekenal di 

dipa-dipa. Wat ulun sai cawa, "Yohanes 
Pembaptis radu hurik luot! Renodo 
sebabni Ia ngedok kuasa ngelakuko 
keajaiban ano." 

1> Kidang ulun-ulun bareh cawa, "Ia 
Elia." Wat muneh sai cawa, "Ia nabi, 
injuk salah sai nabi zaman tumbai." 

16 Waktu Herodes ngedengi ano, ia 
cawa, "Pasti inji Yohanes Pembaptis sai 
tumbai radu kukayun pancung uluni. 
Tano ia radu hurik luot!" 

17 Mani semakkung ano Herodes radu 
ngayun ulun nangkok Yohanes, rik 
ngurukko ia mik delom bui. Herodes 
bebuat injuk reno mani soal Herodias, 
inggom puarini tenggalan, yakdo Filipus. 
Mani Herodes radu ngawini Herodias, 

18 rik mengenai hal udi Yohanes radu 
berulang-ulang ngeni petuah jama 
Herodes injuk reji, "Mak ngasi niku kawin 
jama inggom puarimu ano!" 

19 Udido sebabni Herodias dendam jama 
Yohanes rik mirak ngebunuh Yohanes, 
kidang ia mak dapok ngelakuko hal ano, 
mani dihalang-halangi ulih Herodes. 

20 Mani Herodes radu ngayun ulun 
ngejaga betik-betik keselamatan 
Yohanes di bui, mani ia rabai jama 

Yohanes. Ia pandai Yohanes jelma 

sai betik sai diutus ulih Allah. Rik kik 
Yohanes cawa, Herodes gering juga 
ngedengikoni, walaupun ia jadi gelisah 
nihan ulihni. 

21 Akherni Herodias mansa kesempatan 
waktu rani ulang tahun Herodes. Waktu 
seno Herodes ngadako pesta untuk 
sunyin pejabat tinggi kerajaan, perwira- 
perwira rik tokoh-tokoh masyarakat 
Galilea. 

22 Di pesta udi anak muli Herodias nari, 
rik tarianni ano nyenangko nihan hati 
Herodes rik kuari-kuarini. Maka Herodes 
cawa jama muli udi, "Niku mirak api, kilu 
gaoh. Nyak haga ngenikoni jama niku!" 

23 Raduni Herodes bejanji jama muli udi 
rik besumpah. Herodes cawa, "Api gaoh 
sai niku kilu haga kukeniko, bahkan 
separo jak kerajaanku sekalipun!" 

24 Maka muli udi luah rik betanya jama 
emakni, "Emak, api sebaikni sai haga 
kukilu?" Emakni ngejawab, "Kiludo uluni 
Yohanes Pembaptis." 

25 Muli udi geluk muloh jama Herodes 
rik cawa, "Nyak ngilu uluni Yohanes 
Pembaptis dikeniko jama nyak tano inji 
juga di atas baki!" 

26 Ngedengi kiluan ano Herodes sedih 
nihan. Kidang ia mak dapok nulak kiluan 
ano mani ia radu besumpah di hadap 
kuarini. 

27 Jadi ia langsung merintahko sai 
pengawalni ngakuk ulu Yohanes 
Pembaptis. Maka prajurit ano mik di bui, 
raduni mancung ulu Yohanes. 

28 Kak raduni ia ngusung ulu udi di atas 
baki rik nyerahko jama muli udi. Rik muli 
udi ngeniko muneh jama emakni. 

29 Waktu jelma-jelma sai nutuk Yohanes 
ngedengi hal seno, tian mik ngakuk 
mayat Yohanes, raduni nguborkoni. 

30 Rasul-rasul sai diutus Isa udi kak 
raduni muloh luot, rik bekumpul jama 
Isa. Tian ngelaporko jama Ia sunyin sai 
radu tian perbuat rik ajarko. 

31 Lamon nihan ulun sai ratong rik mik, 
sehingga untuk mengan pun Isa rik 
jelma-jelma sai nutuk Ia mak sempat. 
Ulihni seno Isa cawa jama jelma-jelma 
sai nutuk Ia, "Ijado ram mik rang sai 
mangi, di dipa ram dapok tenggalan rik 
keti dapok istirahat serebok." 

32 Maka tian pun berangkat jama jukung 
nuju mik rang sai mangi. 

33 Kidang lamon jelma radu ngeliak 
tian ninggalko rang udi, rik pandai sapa 
tian. Jadi, jak sunyinni kota di wilayah 
udi, ulun-ulun tegar-tegar liwat renglaya 
darak lebih mena jak Isa rik jelma-jelma 
sai nutuk Ia. 

34 Waktu Isa regah jak jukung, Ia 
ngeliak ulun lamon. Ia kesian jama tian, 
mani tian injuk biri-biri sai mak ngedok 
gembala. Maka Ia pun mulai ngajar 
lamon hal jama tian. 

35 Waktu radu dibi, jelma-jelma sai 
nutuk Isa cawa jama Ia, "Radu hamper 
di bingi rik rang inji tepencil. 

36 Lebih helau Bapak ngayun ulun-ulun 
inji mik, in tian dapok ngebeli kanikan di 
pekon-pekon di sekitar dija." 

37 Kidang Isa ngejawab, "Keti gaoh 
ngeni tian mengan." "Wah, api sekam 
haga mik ngebeli ruti regani rua ratus 
duit perak untuk ngeni mengan ulun-ulun 
inji?" reno cawa jelma-jelma sai nutuk 
Isa udi. 

38 Raduni tanya Isa, "Wat pira ruti jama 
keti? Cuba mik liak." Seraduni tian mik 
ngeliak, tian cawa, "Wat lima ruti rik wat 
rua iwa juga." 

39? Raduni Isa ngayun sunyinni ulun udi 
mejong bekelompok-kelompok di jukuk 
sai hujau. 

40 Ulun-ulun udi pun mejong teratur, 
bekelompok-kelompok. Wat sai seratus 
jelma delom sai kelompok, rik wat juga 
sai lima puluh jelma delom sai kelompok. 

41 Kak raduni Isa ngakuk lima ruti 
rik rua iwa udi, raduni nengadah mik 
langit rik ngucapko terima kasih jama 
Allah. Radu jak seno, Ia ngebelah-belah 
ruti ano jama culuk-Ni rik ngeniko 
jama jelma-jelma sai nutuk Ia untuk 
dibagi-bagiko jama ulun lamon udi. Rik 
rua iwa udi dibagi-bagiko juga jama tian 
sunyinni. 

42 Tian mengan sampai betong. 

43 Raduni lebihni kanikan udi 
dikumpulko ulih jelma sai nutuk Isa -- 
sunyinni wat rua belas bakul latap. 

44 Ulun bakas sai nganik ruti udi wat 
kira-kira lima ribu. 

4> Radu jak seno Isa geluk ngayun 
jelma-jelma sai nutuk Ia berangkat 
jama jukung mena Ia mik Betsaida di 
seberang danau, sementara Ia ngayun 
ulun lamon udi mulang. 

46 Seraduni ngelepasko ulun lamon udi, 
Isa mik bukit untuk bedua. 

47 Waktu radu di bingi, jukung 
jelma-jelma sai nutuk Isa radu wat di 
tengah-tengah danau, sedang Isa masih 
wat di darak. 

“Ia ngeliak tian susah payah 
ngedayung jukung udi mani angin 
belawanan arah jama jukung. Ulihni 
seno, kira-kira hantara pukul telu 
rik pukul enam pagi, Ia ratong jama 
tian lapah di atas way. Rik Ia lapah 
seolah-olah haga ngeliu tian. 

49 Waktu tian ngeliak bahwa Ia lapah di 
atas way, tian ngira Ia hantu, 

>0 sehingga tian mekik-mekik kerabaian. 
Mani tian sunyinni ngeliak Ia rik tian 
tekejut nihan. Kidang langsung Isa cawa 
jama tian, "Tenangdo! Nyak Isa. Dang 
rabai!" 

>t Raduni Ia cakak jukung tian, rik 
angin pun reda. Jelma-jelma sai nutuk 
Isa hiran nihan. 

“Keajaiban jama lima ruti ano 
makkung lagi dipahami ulih tian. Payah 
bagi tian untuk ngerti. 

>3 Waktu sampai di seberang danau, 
tian belabuh di pantai Genesaret. 

“Waktu tian luah jak jukung, ulun-ulun 
ngeliak bahwa sai ratong udi Isa. 

>> Raduni tian tegar mik dipa-dipa di 
sunyinni wilayah udi, rik mulai ngusung 
ulun-ulun meruyuh di atas apai jama 
Isa. Kik tian ngedengi bahwa Isa wat 
di suatu rang, tian ngusung ulun-ulun 
meruyuh udi mik disan. 

>6 Di dipa gaoh Isa ratong -- baik di 
pekon, di kota atau di desa -- di dudi 
ulun risok ratong rik ngepikko ulun-ulun 
meruyuh di tanah lapang. Raduni tian 
ngilu nihan in jelma-jelma meruyuh udi 
diizinko nilut jubah Isa, tagando angkah 
uncukni. Sunyin sai nilutni, jadi munyai. 
7 t Sekelompok ulun Farisi rik pira-pira 

guru agama jak Yerusalem, ratong 
jama Isa. 

2 Tian ngeliak pira-pira jelma sai nutuk 
Isa mengan jama culuk sai mak mekecah 
secara agama, yakdo tanpa lebih mena 
ngebasuh culuk nutuk atoran agama. 

3 Ulun-ulun Farisi, reno muneh sunyinni 
ulun Yahudi, setia nihan nutuk adat 
istiadat nenek muyang tian. Tian mak 
haga mengan, semakkung ngebasuh 
culuk nutuk cara-cara sai tantu. 

“Api sai dibeli di pasar mak haga 
dikanik, semakkung dibasuh lebih 
mena. Rik lamon atoran bareh jak 
nenek muyang tian sai tian cating 
nihan; injuk misalni atoran ngebasuh 
gelas, cumbung, rik pekakas-pekakas 
tembaga. 

>Ulihni seno ulun-ulun Farisi rik 
guru-guru agama ano betanya jama Isa, 
"Mengapi jelma-jelma sai nutuk Niku ano 
mengan jama culuk sai mak dibasuh? 
Api mani tian mak nutuki adat istiadat 
nenek muyang neram?" 

6Isa ngejawab, "Keti ulun munafik! 
Tepat nihan api sai dinubuatko Yesaya 
tentang keti, yakdo, 'Injuk reji cawa 
Allah, Jelma-jelma udi angkah nyumbah 
Nyak jama cawa-cawa, kidang hati tian 
jaoh jak Nyak. 

7 Percuma tian nyumbah Nyak, mani 
atoran manusia tian ajarko seolah-olah 
ano atoran-Ku!' 

8 Perintah-perintah Allah keti abaiko, 
rik atoran-atoran manusia keti cating 
kuat-kuat." 

Raduni Isa cawa lagi, "Keti pandai 
nihan nulak perintah Allah in dapok 
mempertahanko ajaran tenggalan. 

10 Musa radu ngeni perintah inji, 
'Hormatido bak rik emakmu,' rik 'Sapa 
sai ngupokko emak bakni, haga dihukum 
mati.' 

11 Kidang keti ngajarko: Kik ulun cawa 
jama ulun tuhani, 'Api sai seharusni 
kukeniko jama bak rik emak, radu 
kupersembahko jama Allah," 

12 maka keti ngebebasko ulun udi jak 
kewajibanni nulung bak emakni. 

13 Jadi jama ajaranmu tenggalan sai keti 
keniko jama ulun-ulun, keti ngelebonko 
cawa Allah. Masih lamon hal injuk inji sai 
keti lakuko." 

14 Raduni Isa ngurau ulun lamon udi 
sekali lagi rik cawa jama tian, "Dengiko 
in ngerti! 

15 Mak ngedok sai hal jak luah sai kuruk 
mik delom jelma sai dapok nyani jelma 
udi najis. Sebalikni, sai luah jak jelma, 
senodo sai nyani ia najis. 

16 Jadi, kik ngedok cuping, dengiko.]" 
17 Waktu Isa ninggalko ulun lamon udi 
rik kuruk lamban, jelma-jelma sai nutuk 
Ia betanya jama Ia tentang maksud 

perumpamaan udi. 

18 Maka Isa cawa jama tian, "Api keti 
makkung juga ngerti? Api keti mak 

dapok ngerti bahwa sai kuruk mik delom 
jelma mak dapok nyani ulun udi najis? 

19 Mani sai kuruk udi mak liu hati, 
kidang liu tenai, rik raduni luah luot." 
Jama cawa-cawa ano Isa nyatako bahwa 
sunyinni kanikan halal. 

20 Raduni Isa cawa luot, "Sai luah jak 
jelma, senodo sai menajisko ia. 

21 Mani jak delom, yakdo jak delom hati, 
timbul pikeran-pikeran jahat sai nyani 
jelma bebuat hajor, maling, ngebunuh, 

22 bezinah, nipu, memfitnah, rik 
ngelakuko sunyin hal sai jahat, jadi 
serakah, mak sopan, sesera hati, 
mepungah, rik susah diajar. 

23 Sunyinni sai jahat ano timbul jak 
delom, rik senodo sai ngejadiko ulun 
najis." 

24 Raduni Isa ninggalko rang udi, rik mik 
daerah redik kota Tirus. Ia kuruk mik 
delom sai lamban rik mak haga bahwa 
jelma pandai Ia wat di dudi. Kidang Ia 
mak dapok nyegokko diri. 

25 Sai emak, sai sanak bebaini 
kekurukan ruh jahat, ngedengi tentang 
Isa. Ia ratong jama Isa rik sujud di 
hadap-Ni, 

26 sambil ngilu in Isa nguser ruh jahat 
jak sanak ano. Bebai udi lain hak ulun 
Yahudi, laher di daerah Fenisia di Siria. 

27 Isa cawa jama ia, "Sanak-sanak 
haga dikeni mengan lebih mena. Mak 
betik ngakuk kanikan sanak-sanak untuk 
ditayarko jama kaci." 

28 "Tuan," jawab bebai udi, "kaci-kaci 
di debah mija pun nganik tirah-tirah sai 
digugorko sanak-sanak!" 

2? Raduni Isa cawa jama ia, "Mani 
jawabanmu ano, mulangdo; ruh jahat 
radu luah jak anakmu!" 

30 Emak udi mulang. Di lamban, ia 
ngehalu anakni lagi pedom di rang 
pedom, rik ruh jahat benor-benor radu 
luah jak sanak udi. 

31 Kak raduni Isa ninggalko daerah 
Tirus, rik nerusko lapah-Ni ngeliu Sidon 
mik Danau Galilea. Ia ngakuk renglaya 
liu daerah Puluh Kota. 

32 Di dudi ulun ngusung jama Ia sai 
jelma bisu tilu. Tian ngilu Isa ngepikko 
culuk-Ni mik atas ulun udi. 

33 Isa ngusung ulun udi jaoh cutik jak 
ulun lamon, raduni ngepikko jari-Ni mik 
delom kerua cupingni ulun udi. Lantas 
Isa melui, rik ngejamah ema ulun udi. 

34 Radu jak seno Isa nengadah mik 
langit, raduni narik napas keras rik 
cawa jama ulun udi, "Efata," sai retini, 
"Tebukakdo!" 

35 Cuping ulun udi tebukak rik mani jadi 
lemas luot, rik ia mulai mudah cawa. 

36 Raduni Isa ngelarang tian sunyinni 
untuk nyeritako hal udi jama sapa pun. 
Kidang semakin Isa ngelarang, semakin 
muneh tian nyebarkoni. 

37 Rik sunyinni ulun sai ngedengi 
ano hiran nihan. Tian cawa, "Sunyinni 
disani-Ni betik! Bahkan Ia nyani ulun tilu 
ngedengi rik ulun bisu cawa!" 

! Mak mesaka jak seno, wat lagi 

sekelompok ulun lamon bekumpul. 
Mani tian mak ngedok kanikan, Isa 
ngurau jelma-jelma sai nutuk Ia rik 
cawa, 

2 "Nyak kesian jama ulun lamon inji. 
Radu telu rani sakani tian jama-jama 
Nyak, rik tano tian mak ngedok kanikan. 

3 Kik Nyak ngayun tian mulang jama 
tenai bangkang, tian haga pangsan di 
tengah renglaya. Apilagi di hantara tian 
wat sai ratong jak jaoh." 

4Jelma-jelma sai nutuk Isa ngejawab, 
"Di rang sai tepencil inji, di dipa ulun 

dapok mansa cukup kanikan untuk 
sunyinni jelma inji?" 

> "Wat pira ruti jama keti?" tanya Isa. 
"Pitu," jawab tian. 

6 Maka Isa ngayun ulun lamon udi 
mejong di atas tanoh, raduni Ia ngakuk 
kepitu ruti udi rik ngucap syukor jama 
Allah. Raduni Ia ngebelah-belah ruti ano 
jama culuk-Ni rik ngeniko jama jelma- 
jelma sai nutuk Ia untuk dibagi-bagiko 
jama ulun-ulun. Maka jelma-jelma sai 
nutuk Ia ngelakukoni. 

"Tian ngedok pira-pira iwa lunik juga. 
Isa ngucap syukor jama Allah atas 
iwa-iwa udi, raduni ngayun jelma-jelma 
sai nutuk la ngebagi-bagiko iwa-iwa udi 
juga. 

8Tian mengan sampai betong -- wat 
kira-kira epak ribu jelma sai mengan. 
Kak raduni jelma-jelma sai nutuk Isa 
ngumpulko kelebihan kanikan -- pitu 
bakul latap. Raduni Isa ngayun ulun-ulun 
udi mulang, 

? (8:8) 

10 rik Ia jama jelma-jelma sai nutuk Ia 
langsung cakak mik jukung rik mik ke 
daerah Dalmanuta. 

11 Pira-pira ulun Farisi ratong jama 
Isa, rik mulai bedebat jama Ia untuk 
ngejebak Ia. Tian ngilu Isa nyani 
keajaiban sebagai tanda bahwa Ia ratong 
jak Allah. 

12 Īsa ngeluh raduni ngejawab, "Api 
sebabni ulun-ulun zaman inji ngilu Nyak 
nyani keajaiban? Mawat! Nyak mak haga 
ngeniko tanda injuk reno udi jama tian!" 

13 Raduni Isa ninggalko tian, rik kuruk 
mik delom jukung; raduni berangkat mik 
seberang danau udi. 

14 Jelma-jelma sai nutuk Isa lupa 
ngusung cukup ruti. Tian angkah ngedok 
sai ruti di jukung. 

19 "Hati-hatido tehadap ragi ulun-ulun 
Farisi rik ragi Herodes," ani Isa jama 
tian. 

16 Maka jelma-jelma sai nutuk Isa 
udi mulai ngicikko hal ano. Tian cawa, 
"Ia cawa injuk reno, mani neram mak 
ngedok ruti." 

17 Īsa pandai api sai tian persoalko. 
Ulihni seno Ia betanya jama tian, 
"Mengapi keti mempersoalko tentang 
mak ngedok ruti? Api keti mak pandai rik 
makkung ngerti juga? Reno kedo kudulni 
pikeranmu? 

18 Keti ngedok mata -- mengapi mak 
ngeliak? Keti ngedok cuping -- mengapi 
mak ngedengi? Api keti mak ingok 

19 tentang lima ruti udi sai Kubelah- 
belah untuk lima ribu jelma? Pira bakul 
kelebihan kanikan sai keti kumpulko?" 
"Rua belas," jawab tian. 

20"Rik waktu Nyak ngebelah-belah pitu 
ruti untuk epak ribu jelma," tanya Isa 
luot, "pira bakul kelebihan kanikan sai 
keti kumpulko?" "Pitu," jawab tian. 

21 "Nah, makkung kedo keti ngerti 
juga?" ani Isa luot. 

22 Tian sampai di Betsaida. Di dudi ulun 
ngusung sai jelma buta jama Isa, rik 
ngilu in Ia ngejamah ulun buta udi untuk 
ngunyaikoni. 

23 Maka Isa nyating culuk ulun buta 
udi rik nuntun ia mik luah kota ano. 
Kak raduni Isa ngelui mata ulun udi. Ia 
ngepikko culuk-Ni mik mata jelma udi, 
raduni betanya jama ia, "Dapok kedo 
niku ngeliak sai hal tano?" 

24 Ulun udi ngeliak mik hadap, 
raduni cawa, "Ya. Nyak ngeliak ulun 
lapah-lapah; kidang tian keliakan injuk 
batang." 

2> Isa ngepikko luot culuk-Ni di mata 
ulun udi. Sekali inji ulun udi berusaha 
ngeliak sedapok-dapokni. Matani 
munyai, rik ia ngeliak sunyinni jama 
jelas nihan. 

26 Raduni Isa cawa jama ia, "Mulangdo, 
rik dang muloh mik kota udi." 

27 Isa rik jelma-jelma sai nutuk Ia mik 
di pekon-pekon di sekitar Kaisarea Filipi. 
Di tengah renglaya Isa betanya jama 
tian, “Menurut cawani ulun, sapa Nyak 
inji?" 

28 Tian ngejawab, "Wat sai cawa: 
Yohanes Pembaptis; wat juga sai cawa 
Elia, rik sai bareh lagi cawa: salah sai 
nabi." 

29 "Kidang menurut keti tenggalan, Nyak 
inji sapa?" tanya Isa. Petrus ngejawab, 
"Bapak yakdo Raja Penyelamat!" 

30 Raduni Isa ngeni peringatko jama 
tian, in mak ngeni pandai jama sapa pun 
tentang diri-Ni. 

31 Radu jak seno, Isa mulai ngajar 
jelma-jelma sai nutuk Ia bahwa Anak 
Manusia musti lamon menderita, rik haga 
ditentang ulih jelma-jelma sai mimpin, 
imam-imam kepala, rik guru-guru 

agama. Ia haga dibunuh, kidang pada 
rani ketelu Ia haga dibangkitko luot. 

32 Jama jelas nihan Isa ngeni pandai hal 
udi jama jelma-jelma sai nutuk Ia. Maka 
Petrus narik Isa mik geler, rik negor Ia. 

33 Kidang Isa ngerilong rik ngeliak 
jelma-jelma sai nutuk Ia, raduni 
negor Petrus, "Mik jak ija, Pengguda! 
Pikeranmu udi pikeran manusia; lain hak 
pikeran Allah!" 

34 Kak raduni Isa ngurau ulun lamon sai 
wat di dudi jejama jama jelma-jelma 
sai nutuk Ia. Raduni Ia cawa jama 
tian, "Jelma sai haga nutuk Nyak, haga 
ngelupako kepentinganni tenggalan, kak 
raduni memikul salibni, rik terus nutuk 
Nyak. 

39 Mani jelma sai haga mempertahanko 
hurikni, haga kelebonan hurikni. Kidang 
jelma sai ngurbanko hurikni untuk-Ku 
rik untuk Kabar Betik jak Allah, haga 
diselamatko. 

36 Api untungni bagi sai jelma, kik 
sunyinni dunia inji jadi milikni, kidang ia 
kelebonan hurikni? 

37 Dapok mak hurik udi ditukor jama sai 
hal? 

38 Kik sai jelma meliom ngakui Nyak rik 
ajaran-Ku di zaman durhaka rik jahat 
inji, Anak Manusia juga haga meliom 
ngakui ulun udi, pada waktu Ia ratong 
kanah jama kuasa Bapa-Ni, disertai 
malaikat-malaikat sai suci." 

1 "Pandai mak!" ani Isa. "Jak hantara 

keti di dija wat sai mak haga mati, 
semakkung ngeliak Allah memerintah 
jama kuasa!" 

2 Enam rani jak seno Isa ngusung 
Petrus rik Yakobus rik puarini Yohanes, 
misahko diri mik sai gunung sai langgar. 
Di hadap mata tian Isa berubah rupa. 

3 Kawai-Ni jadi handak bekilauan. Mak 
ngedok sai tukang binatu pun di dunia 
inji sai dapok mepoh gegoh handakni 
udi. 

4Kak raduni ketelu jelma sai nutuk di 
dudi ngeliak Isa cawa jama Elia rik Musa. 

> Maka Petrus cawa jama Isa, "Pak 
Guru, bangik nihan ram di dija. Helauni 
sekam ngediriko telu kemah: sai untuk 
Bapak, sai untuk Musa, rik sai lagi untuk 
Elia." 

6 Sebenorni Petrus mak pandai api sai 
ia haga ucakko, mani ia jama kerua 
kantikni sedang kerabaian nihan. 

7 Kak raduni awan nyalok tian rik jak 
awan udi kedengian suara sai cawa, 
"Injido Anak-Ku sai Kukasihi. Dengiko 
Ia!" 

8 Geluk-geluk tian ngeliak sekeliling 
tian, rik mak lagi ngeliak sapa pun di 
dudi jama-jama tian, kecuali Isa gaoh. 

? Waktu tian regah jak gunung udi, 

Isa ngingokko tian, "Dang ngeni pandai 
jama sapa pun api sai keti liak jeno 
semakkung Anak Manusia dibangkitko 
jak kematian." 

10 Tian taat jama luhot udi, kidang 
di hantara tian tenggalan tian mulai 
nyawako api maksud Isa jama "hurik 
luot jak kematian". 

11 Maka tian betanya jama Ia, "Mengapi 
guru-guru agama cawa bahwa Elia musti 
ratong lebih mena?" 

12 Īsa ngejawab, "Elia sangun ratong 
lebih mena untuk ngeberesko sunyin 
hal. Kidang injuk repa halni jama Anak 
Manusia? Api mani di delom Alkitab 
tetulis bahwa Ia haga lamon menderita 
rik dihina ulun? 

13 Kidang Nyak cawa jama niku: Elia 
radu ratong, rik ulun-ulun memperlakuko 

ia kehaga tian. Ano cucok jama sai radu 
tetulis delom Alkitab tentang dirini." 

14 Waktu Isa rik ketelu jelma sai nutuk- 
Ni radu wat luot jejama jelma-jelma 
sai nutuk sai bareh, tian ngeliak lamon 
jelma di dudi. Pira-pira guru agama 
sedang bedebat jama jelma-jelma sai 
nutuk Isa udi. 

15 Reno ulun-ulun udi ngeliak Isa, tian 
tecengang, raduni tegar-tegar nyambut 
Ia. 

16 "Api sai keti persoalko jama guru- 
guru agama udi?" tanya Isa jama 
jelma-jelma sai nutuk Ia. 

17 Sai jak hantara ulun lamon udi 
ngejawab, "Bapak Guru, nyak ngusung 
anakku jama Bapak. Ia bisu mani 
kekurukan ruh jahat. 

18 Kik ruh udi nyerang ia, badanni 
dibanting-banting mik tanoh, bangukni 
beburoh, iponni bunyi rik sunyinni 
badanni jadi kaku. Nyak ngilu jelma- 
jelma sai nutuk Bapak nguser ruh jahat 
udi, kidang tian mak dapok ngelakukoni.' 

19 Maka Isa cawa jama tian, "Bukan 
main keti inji! Keti temon-temon jelma 
sai mak percaya. Sampai kapan Nyak 

haga tinggal jejama keti rik sabar 
tehadap keti? Usung sanak udi mik dija!" 

20 Tian pun ngusung sanak udi jama Isa. 
Reno ruh jahat udi ngeliak Isa, ia nyani 
badan sanak udi kejang-kejang sehingga 
sanak udi tumbak teguling-guling mik 
tanoh. Bangukni beburoh. 

21 Raduni Isa betanya jama bakni, 
"Radu pira saka ia injuk reji?" "Radu jak 
ia masih lunik!" jawab bakni. 

22 "Radu risok ruh jahat udi berusaha 
ngebunuh ia jama cara numbakko ia mik 
delom apui atau mik delom way. Kidang 
kik Bapak dapok nulung, haga mak 
Bapak kesian jama sekam rik nulung 
sekam!" 

23 "Api cawamu? Kik Bapak dapok?" 
jawab Isa. "Sunyinni dapok, asal jelma 
percaya!" 

24 Langsung bak udi mekik, "Tuhan, 
nyak percaya, kidang imanku kurang. 
Tulung nyak in lebih percaya lagi!" 

25 Waktu Isa ngeliak bahwa ulun lamon 
mulai ratong bekerumun, Ia merintahko 
ruh jahat udi jama cawa, "Ruh tilu rik 
bisu, Kuperintahko niku luah jak sanak 
inji rik dang sekali-kali kuruk luot mik 
delomni!" 


MARKUS 9.26-32 51 


26 Ruh jahat udi mekik, raduni nyani 
badan sanak udi kejang-kejang, kak 
raduni luah jak sanak udi. Sanak udi 
keliakan injuk mayat sehingga sunyinni 
ulun cawa, "Ia radu mati!" 

27 Kidang Isa nyating culukni rik nulung 
ia minjak. Sanak seno pun minjak. 

28 Waktu Isa radu di lamban, jelma- 
jelma sai nutuk Ia ratong secara 
tenggalan jama Ia rik betanya, "Api 
sebab sekam mak dapok nguser ruh 
jahat udi?" 

29 Īsa ngejawab, "Ruh jahat injuk reno 
udi mak dapok diuser secara api pun, 
selain bedua." 

30 Isa rik jelma-jelma sai nutuk Ia 
ninggalko rang udi nerusko lapahni 
ngeliu Galilea. Isa mak haga ulun pandai 
di dipa Ia wat, 

31 mani Ia sedang ngajar jelma-jelma 
sai nutuk Ia. "Anak Manusia haga 
diserahko jama kuasa manusia," reno 
cawa Isa, "rik Ia haga dibunuh, kidang 
pada rani ketelu Ia haga bangkit!" 

32 Jelma-jelma sai nutuk Ia mak ngerti 
sai diajarko ulih Isa, kidang tian rabai 
betanya jama Ia. 

33 Tian sampai di Kapernaum. Waktu 
radu di lamban, Isa betanya jama jelma- 
jelma sai nutuk Ia, "Keti mempersoalko 
api di tengah renglaya jeno?" 

34Tian mak ngejawab, mani di tengah 
renglaya tian betangkar mengenai sapa 
sai paling balak. 

35 Isa mejong, raduni ngurau kerua 
belas jelma sai nutuk Ia ano. Ia cawa 
jama tian, "Jelma sai haga jadi sai numor 
sai, ia haga jadi sai terakher rik haga 
jadi jelma sai ngelayani sunyinni jelma." 

36 Kak raduni Isa ngakuk sai sanak 
lunik, rik ngepikko sanak seno cecok di 
hadap tian sunyinni. Isa nekap sanak 
ano rik cawa jama jelma-jelma sai nutuk 
Ia, 

37 "Jelma sai nerima sanak injuk inji 
mani ulihni Nyak, retini nerima Nyak. 
Rik jelma sai nerima Nyak, ia lain hak 
nerima Nyak gaoh, kidang nerima juga 
Ia sai ngutus Nyak." 

38 Raduni Yohanes cawa jama Isa, "Pak 
Guru, sekam ngeliak sai jelma nguser 
sitan atas gelar Bapak. Rik sekam 
ngelarang ia mani ia lain jak ram." 

39 Kidang Isa cawa, "Dang ngelarang 
ia, mani mak sai jelma pun sai nyani 

keajaiban atas gelar-Ku, dapok langsung 
ngeburak-burakko Nyak. 

40 Mani jelma sai mak ngelawan ram, 
retini bepihak jama ram. 

41 Ingokdo! Jelma sai ngeni nginum 
jama niku mani keti jelma sai nutuk 
Raja Penyelamat, ia pasti haga nerima 
upahni." 

42 "Sapa sai nyebabko salah sai jak 
ulun-ulun sai lunik inji mak percaya 
lagi jama Nyak, lebih baik kik batu 
penggilingan diikokko digalahni, rik ia 
ditokko di delom lawok. 

43 Kik culukmu nyani niku bedusa, 
pelokdo culuk ano! Lebih baik niku hurik 
jama Allah tanpa kebelah culuk jak niku 
jama kerua belah culukmu kuruk mik 
neraka, yakdo apui sai abadi. 

44 [Di disan apui mak dapok padam, rik 
hulor mak dapok mati. | 

4> Rik kik cukutmu nyani niku bedusa, 
pelokdo cukut ano. Lebih baik niku hurik 
jama Allah tanpa kebelah cukutmu, jak 
niku jama kerua belah cukutmu ditokko 
di delom neraka. 

46 [Di disan apui mak dapok padam rik 
hulor mak dapok mati. | 

47 Kik matamu nyebabko niku bedusa, 
cungkildo mata ano! Lebih baik niku 
kuruk Dunia Ampai Allah tanpa sai mata, 
jak niku jama kerua belah matamu 
ditokko mik delom neraka. 

48 Di disan apui mak dapok padam rik 
hulor mak dapok mati. 

49 Unggal jelma haga dimurniko jama 
apui, injuk kurban disuciko jama uyah. 

>0 Uyah udi betik, kidang kik jadi tawar, 
mungkin kedo diasinko luot? Jadi, hagani 
keti jadi injuk uyah -- hurikdo jejama 
jama rukun." 

10 1 Kak raduni Isa ninggalko rang 

udi, rik mik di daerah Yudea 
rik daerah seberang Way Yordan. 
Ulun lamon ratong lagi bekerumun di 
sekeliling Isa. Rik injuk biasa Isa ngajar 
tian. 

2 Pira-pira ulun Farisi ratong juga untuk 
ngejebak Isa. Tian betanya, "Menurut 
hukum agama neram, api ngasi ulun 
nyeraiko inggomni?" 

3Isa ngejawab, "Musa ngeni perintah 
api jama keti?" 

4"Musa ngizinko jelma nyeraiko 
inggomni, asal nulis pai surat cerai," 
jawab tian. 

"Musa nulis perintah udi mani keti 
payah nihan diajar," ani Isa jama tian. 

6"Kidang pada permulaanni, pada 
waktu Allah ngenyiptako manusia, 
diucakko bahwa 'Allah ngejadiko tian 
bakas rik bebai. 

7 Reno sebabni bakas haga ninggalko 
emak bakni rik besatu jama inggomni, 

8 maka tian rua jadi sai.' Jadi, tian lain 
lagi rua jelma, melainko sai. 

2? Udi sebabni, api sai radu disatuko ulih 
Allah, mak ngasi diceraiko ulih manusia!" 
10 Seraduni tian kuruk lamban, jelma- 
jelma sai nutuk Ia betanya jama Isa 

tentang hal ano. 

1! Isa cawa jama tian, "Sapa sai 
nyeraiko inggomni raduni kawin jama 
bebai bareh, ulun udi bezinah tehadap 
inggomni sai mula-mula udi. 

12 Reno juga bebai sai nyeraiko kajongni 
raduni kawin jama bakas sai bareh, ia 
pun bezinah." 

13 Wat ulun-ulun ngusung sanak-sanak 
jama Isa in Ia ngejamah rik ngeberkati 
tian. Kidang jelma-jelma sai nutuk Isa 
butong jama ulun-ulun udi. 

14 Ngeliak hal seno, Isa butong raduni 
Ia cawa jama jelma-jelma sai nutuk 


MARKUS 10.15-21 56 


Ia, "Tagando sanak-sanak udi ratong 
jama Nyak! Dang ngelarang tian, mani 
jelma-jelma injuk injido sai jadi anggota 
umat Allah. 

1> Ingokdo inji! Sapa mak ngehadap 
injuk sai sanak, mak haga jadi anggota 
umat Allah." 

16 Radu ngucakko injuk reno, Isa nekap 
sanak-sanak udi, raduni Ia ngepikko 
culuk-Ni di atas tian masing-masing rik 
ngeberkati tian. 

17 Waktu Isa nerusko luot lapah-Ni, sai 
jelma ratong tegar-tegar jama Isa. Ulun 
udi sujud di hadapan Isa rik betanya, 
"Guru sai betik, nyak haga bebuat api in 
dapok nerima hurik sejati rik kekal?" 

18 "Mengapi niku ngucakko Nyak 
mebetik?" tanya Isa. "Mak ngedok sai 
mebetik, selain Allah tenggalan. 

19 Niku radu pandai perintah-perintah 
Allah, 'Dang ngebunuh, dang bezinah, 
dang maling, dang besaksi buhung, dang 
nipu, hormati bak rik emakmu. '" 

20 "Bapak Guru," ani ulun udi, "sunyinni 
perintah ano radu kututuk radu jak 
ngura." 

21 Īsa ngeliak ulun udi jama sayang 
raduni cawa, "Tinggal sai hal lagi sai niku 

perluko. Mikdo jual sunyinni hartamu; 
keniko duitni jama jelma mejerih, rik 
niku haga mansa harta di surga. Radu 
jak seno ratongdo tutuk Nyak." 

22 Ngedengi Isa cawa injuk reno, ulun 
udi kecewa, raduni ninggalko rang udi 
jama susah hati mani ia batin nihan. 

23 Maka Isa ngeliak jelma-jelma sai 
nutuk Ia raduni cawa jama tian, "Payah 
nihan untuk ulun sai mebatin jadi 
anggota umat Allah!" 

24 Jelma-jelma sai nutuk Ia hiran 
ngedengi cawa Isa udi. Kidang Isa cawa 
muneh, "Anak-anak-Ku, sangun payah 
untuk jadi anggota umat Allah! 

25 Lebih mudah sai unta kuruk lubang 
seruk jak sai jelma mebatin kuruk Dunia 
Ampai Allah." 

26 Cawa-cawa Isa udi nyani jelma-jelma 
sai nutuk Ia hiran, sehingga tian betanya 
peperda tian, "Kik injuk reno, sapa sai 
dapok selamat?" 

27 Īsa ngeliak tian rik ngejawab, "Bagi 
manusia ano mustahil, kidang mak 
mustahil bagi Allah; sunyinni mungkin 
bagi Allah." 

28 Raduni Petrus cawa, "Liakdo, sekam 
radu ninggalko sunyinni untuk nutuk 
Bapak." 

29 Ani Isa, "Percayado: jelma sai radu 
ninggalko rumah tanggani, atau puarini 
sai bakas atau bebai, atau emakni, atau 
bakni, atau anak-anakni, ataupun sabah 
kebunni demi Nyak rik demi Kabar Betik 
jak Allah, 

30 ulun udi haga nerima lebih lamon 
waktu tano inji. Ia haga mansa seratus 
kali lebih lamon lamban, puari bakas, 
puari bebai, mak, anak-anak, sabah 
kebun, -- rik siksaan juga. Rik kanah di 
zaman sai haga ratong, jelma udi haga 
nerima hurik sejati rik kekal. 

31 Kidang lamon jelma sai tano inji 
mula-mula haga jadi sai paling akher rik 
lamon sai tano inji paling akher haga 
jadi sai mula-mula." 

32 Isa rik jelma-jelma sai nutuk Ia 
sedang delom lapahni mik Yerusalem. 
Isa lapah di hadap, rik jelma-jelma 
sai nutuk Ia cemas sunyinni. Rik 
jelma-jelma sai nutuk tian jak kudan pun 
ngerasa merabai. Kak raduni Isa ngurau 
luot jelma-jelma sai nutuk Ia rik ngeni 

pandai tian api sai haga tejadi kanah 
atas diri-Ni. 

33 "Dengiko," cawa-Ni, "ram tano 
sedang nuju Yerusalem. Di disan Anak 
Manusia haga diserahko jama imam- 
imam kepala rik guru-guru agama. 

Ia haga dihukum mati, kak raduni 
diserahko jama ulun-ulun lain Yahudi. 

3* Tian haga ngulok-ngulokko Ia, ngelui 
la, nyiksa la, rik nyalibko Ia. Kidang 
waktu rani ketelu Ia haga bangkit." 

35 Raduni Yakobus rik Yohanes, yakdo 
anak-anak Zebedeus, ratong jama Isa. 
"Bapak Guru," ani tian, "wat suatu hal 
sai sekam mirak Bapak lakuko untuk 
sekam." 

36 "Api sai keti mirak Nyak perbuat 
bagimu?" tanya Isa. 

37 Tian ngejawab, "Sekam mirak 
mejong di kanan kiri Bapak, kik Bapak 
bertakhta jama mulia." 

38 "Keti mak pandai api sai keti kilu," 
ani Isa jama tian, "Sanggup kedo keti 
nginum jak piala penderitaan sai haga 
Nyak inum rik kuruk mik delom kancah 
penderitaan sai haga Nyak kuruki?" 

39 "Sanggup," jawab tian. Maka Isa 
cawa lagi jama tian, "Sangun keti haga 


MARKUS 10.40-45 60 


nginum jak piala penderitaan sai haga 
Kuinum, rik kuruk mik delom kancah 
penderitaan sai haga Kukuruki. 

40 Kidang mengenai sapa sai haga 
mejong di kanan atau kiri-Ku, udi lain 
Nyak sai berhak nantuko. Allah sai 
nantuko sapa-sapa sai haga mejong di 
rang-rang ano." 

41 Waktu puluh jelma sai nutuk Isa 
sai barehni ano ngedengi hal udi, tian 
butong jama Yakobus rik Yohanes. 

42 Jadi Isa ngurau tian sunyinni, raduni 
cawa, "Keti pandai bahwa jelma-jelma 
sai mimpin bangsa sai mak mengenal 
Allah nindas rakyatni. Rik tukoh-tukoh 
tian nekan tian. 

43 Kidang keti mak ngasi injuk reno! 
Sebalikni, jelma sai haga jadi balak 
di hantara keti, haga jadi jelma sai 
ngebantumu. 

44 Rik jelma sai haga jadi sai mula-mula 
di hantara keti, haga jadi jelma sai 
ngebantu bagi sunyinni. 

4> Mani Anak Manusia pun mak ratong 
untuk dilayani. Ia ratong untuk ngelayani 
rik untuk nyerahko nyawa-Ni untuk 
ngebebasko lamon jelma." 

46 Tian sampai di Yerikho. Rik waktu Isa 
jama jelma-jelma sai nutuk Ia rik ulun 
lamon ninggalko kota udi, sai jelma buta 
sedang mejong ngilu-ngilu di pingger 
renglaya. Gelarni Bartimeus, anakni 
Timeus. 

47 Waktu ia ngedengi bahwa sai liwat 
udi yakdo Isa ulun Nazaret, ia mekik, 
"Isa, Anak Daud! Kesiando jama nyak!" 

48 Ia dibutong ulih lamon jelma rik 
dikayun hema. Kidang ia lebih keras 
lagi mekik, "Anak Daud, kesiando jama 
nyak!" 

49 Maka Isa taru raduni cawa, "Urau pai 
ia." Jadi tian ngurau ulun buta udi. Tian 
cawa jama ia, "Tenangdo! Niku diurau 
Isa, minjak!" 

>0 Ulun buta udi pun nayarko jubahni, 
raduni geluk-geluk cecok rik mik jama 
Isa. 

P1 "Api sai niku mirak Nyak nyani untuk 
niku?" tanya Isa jama ia. Ulun buta 
udi ngejawab, "Pak Guru, nyak mirak 
ngeliak." 

22 "Mikdo," ani Isa, "mani niku percaya 
jama Nyak, niku munyai." Pada saat 
seno juga ulun udi dapok ngeliak. Raduni 
ia nutuk Isa di renglaya. 

1 1 ! Waktu radu redik Yerusalem, 

tian sampai di kota Betfage rik 
Betania, di lireng Bukit Zaitun. Di dudi 
rua jelma sai nutuk Ia diutus lebih mena 
ulih Isa. 

2"Mikdo di pekon sai di hadap udi," 
ani Isa jama tian. "Reno keti kuruk 
pekon udi, keti haga ngeliak sai anak 
keledai lagi teikok, sai makkung pernah 
ditunggangi jelma. Lepasko keledai udi 
rik usung mik dija. 

3 Rik kik wat ulun betanya jama niku 
api mani keti ngelepasko keledai udi, 
ucakko, 'Tuhan memerlukoni, rik Ia 
geluk haga ngulohkoni.'" 

4 Kerua jelma sai nutuk Isa udi pun mik, 
rik ngehalu sai anak keledai lagi teikok 
di rangok lamban di pingger renglaya. 
Maka tian ngelepasko keledai udi. 

>Ulun-ulun sai cecok di dudi betanya 
jama tian, "Hui, sedang api keti? Mengapi 
ngelepasko anak keledai udi?" 

6Tian ngejawab injuk sai radu dicawako 
ulih Isa jama tian. Maka ulun-ulun udi 
naganko tian ngusung keledai udi. 

“Waktu sampai jama Isa, tundun 
keledai udi tian alasi jama jubah tian, 
raduni Isa cakak di atasni. 

8 Lamon ulun ngebentangko jubah tian 
di renglaya, wat juga sai nyebarko di 
tengah renglaya ranting-ranting batang 
sai tian akuk jak kebun. 

2 Ulun-ulun sai lapah di hadap rik 
ulun-ulun sai nutuk jak kudan, sunyinni 
beseru-seru, "Pujido Allah! Diberkatido 
Ia sai ratong atas gelar Tuhan! 

10 Hurikdo pemerintahan-Ni sai haga 
ratong -- pemerintahan Daud nenek 
muyang neram! Pujido Allah Sai 
Mahatinggi!" 

11 Akherni Isa sampai di Yerusalem, 
raduni kuruk di Lamban Ibadah. Di dudi 
Ia memperhatiko di sekeliling-Ni. Kidang 
mani radu hamper kelam, Ia berangkat 
mik Betania jejama jama kerua belas 
jelma sai nutuk Ia. 

12 Jemoh ranini, waktu tian sedang 
lapah luah jak Betania, Isa mebetoh. 

13 Jak jaoh Ia ngeliak sai batang ara sai 
bulungni lamon. Jadi Ia mik di batang 
udi untuk ngeliak api wat uahni. Kidang 
waktu Ia sampai di batang udi, Ia mak 
ngehalu api-api, kecuali bulung-bulung 
gaoh, mani pada waktu seno makkung 
musim uah ara. 

14 Raduni Isa cawa jama batang ara 
udi, "Mulai tano mak ngedok sai jelma 
pun sai haga nganik uah jak niku lagi!" 
Jelma-jelma sai nutuk Isa ngedengi 
cawa udi. 

15 Kak raduni tian sampai di Yerusalem, 
rik Isa mik luot di Lamban Ibadah. Di 
dudi Ia mulai nguser sunyinni jelma sai 
bedagang di rang udi. Ia ngejungker 
balikko mija-mija tukang tukor duit, rik 
bangku-bangku penjual burung merpati. 

16 Rik mak sai jelma pun sai diizinko-Ni 
ngusung api gaoh ngeliu tengebah 
Lamban Ibadah udi. 

17 Raduni Isa ngajar ulun-ulun di dudi. 
Ia cawa, "Di delom Alkitab tetulis injuk 
reji: Allah cawa, 'Lamban-Ku haga 
disebut lamban rang bedua untuk sunyin 
bangsa.' Kidang keti ngejadikoni sarang 
penyamun!" 

18 Imam-imam kepala rik guru-guru 
agama ngedengi cawa seno. Maka tian 
mulai nyepok renglaya untuk ngebunuh 
Isa. Tian rabai jama Ia, mani sunyinni 
jelma kagum ngedengi ajaran-Ni. 

19 Ngejelang di bingi, Isa rik jelma-jelma 
sai nutuk Ia ninggalko kota ano. 

20 Pagi-pagi jemoh ranini, waktu tian 
ngeliu batang ara udi, tian ngeliak batang 
udi radu mati sampai bakak-bakakni. 

21 Raduni Petrus ingok jama peristiwa 
serani semakkungni. Maka Petrus cawa 
jama Isa, "Bapak Guru, cuba liak! Batang 
ara sai Bapak kutuk udi radu mati!" 

22 Isa ngejawab, "Percayado jama Allah. 

23 Sangun keti dapok cawa jama bukit 
inji, 'Teiwakdo rik tetokdo mik delom 
laok!' maka hal udi haga dilakuko bagi 
keti; asal keti mak ragu-ragu, rik keti 
percaya bahwa sai keti cawako ano haga 
benor-benor tejadi. 

24 Ulihni seno ingokdo inji: Kik keti 
bedua rik ngilu sai hal, percayado bahwa 
Allah radu ngeniko jama niku api sai keti 
kilu, maka keti haga nerimani. 

25 Rik kik keti bedua, kidang hatimu mak 
senang tehadap sai jelma, ampunido 
pai ulun udi, in Bapamu di surga juga 
ngampuni dusa-dusamu. 

26 [Kik keti mak ngampuni ulun bareh, 
Bapamu di surga juga mak haga 
ngampuni dusa-dusamu. ]" 

27 Tian muloh luot mik Yerusalem. Rik 
pada waktu Isa lapah bekeliling di delom 
Lamban Ibadah, imam-imam kepala, 

guru-guru agama rik jelma-jelma sai 
mimpin Yahudi ratong jama Ia. 

28 Tian betanya, "Atas dasar api Niku 
ngelakuko sunyinni inji? Sapa sai ngeni 
hak ano jama Niku?" 

2? Isa ngejawab, "Nyak juga haga 
betanya jama keti. Jawabdo rik Nyak 
haga ngucakko jama niku jama hak sapa 
Nyak ngelakuko hal-hal inji. 

30 Yohanes ngebaptis jama hak sapa, 
Allah atau manusia?" 

31 Raduni imam-imam kepala rik 
jelma-jelma sai mimpin Yahudi mulai 
berunding di hantara tian. Tian cawa, 
"Kik ram ucakko, 'Jama hak-Ni Allah,' Ia 
haga cawa, 'Mengapi keti mak percaya 
jama Yohanes?' 

32 Kidang sulit juga untuk cawa, 'Jama 
hak manusia.'" Mani tian rabai jama ulun 
lamon, mani sunyinni jelma nganggap 
Yohanes nabi. 

33 Jadi, tian ngejawab, "Sekam mak 
pandai." Raduni Isa cawa jama tian, 
"Kik injuk reno, Nyak pun mak haga 
ngucakko jama niku jama hak sapa Nyak 
ngelakuko sunyinni inji." 

1 2 t Kak raduni Isa mulai cawa 

jama perumpamaan jama imam- 

imam kepala, guru-guru agama rik 
jelma-jelma sai mimpin Yahudi udi. Isa 
cawa, "Wat sai jelma nanomi sebidang 
kebun anggor, raduni masang kuta di 
sekelilingni. Radu jak seno ia ngegali 
lubang untuk alat pemeras anggor, 
raduni ia ngebangun sai menara jaga. 
Radu jak seno ia nyiwako kebun anggor 
udi jama penggarap-penggarap raduni 
berangkat mik negeri bareh. 

2 Ketika radu waktuni musim mutil uah 
anggor, ulun udi ngirim sai jelma sai 
ngelayani ia jama penggarap-penggarap 
kebun udi, untuk nerima bagianni. 

3 Kidang penggarap-penggarap udi 
nangkok jelma sai ngelayani udi. Raduni 
tian mukulni, raduni ngayun ia mulang 
jama culuk bangkang. 

4 Raduni sekedau kebun udi ngirim 
luot sai jelma sai ngelayani ia sai 
bareh. Kidang penggarap-penggarap udi 
memukul ulu jelma sai ngelayani udi, 
raduni nguser ia jama caci maki. 

> Sekedau kebun udi ngirim lagi sai 
jelma sai ngelayani ia sai bareh. Kidang 
tian ngebunuh jelma sai ngelayani udi. 
Rik renodo seterusni tian memperlakuko 
lamon jelma sai ngelayani sai bareh 

muneh: wat sai dipukul rik wat juga sai 
dibunuh. 

6 Sapa lagi sai dapok dikirim tano ulih 
sekedau kebun udi? Angkah tinggal sai, 
yakdo anakni tenggalan sai dikasihini. 
Jadi akherni ia ngirim anakni ano jama 
penggarap-penggarap udi. 'Pasti anakku 
inji haga dihormati,' pikerni. 

7 Kidang penggarap-penggarap udi 
cawa peperda tian, 'Inji ia ahli warisni. 
Ija ram bunuh ia, in neram mansa 
warisanni!' 

8 Maka sanak udi ditangkok, raduni 
dibunuh. Mayatni tian tokko mik luah 
kebun udi." 

Radu Isa betanya, "Api sai haga 
dilakuko ulih sekedau kebun udi? Pasti ia 
haga ratong rik ngebunuh penggarap- 
penggarap udi, raduni nyerahko kebun 
udi jama penggarap-penggarap sai 
bareh. 

10 Keti tantuni radu ngebaca ayat inji 
delom Alkitab, 'Batu sai mak tepakai ulih 
tukang-tukang bangunan radu jadi batu 
sai terutama. 

11 Injido guwai-Ni Tuhan; hara helauni!'" 

12 Maka para pemuka bangsa Yahudi 
sai ngedengi perumpamaan udi, 

berusaha nangkok Isa, mani tian pandai 
perumpamaan udi ditujuko Isa jama 
tian. Kidang tian rabai jama jelma 
lamon. Jadi, tian mik ninggalko Isa. 

13 Pira-pira ulun Farisi rik pira-pira 
anggota golongan Herodes dikayun 
ngejebak Isa jama pertanyaan- 
pertanyaan. 

14 Tian ratong jama Isa rik cawa, "Bapak 
Guru, sekam pandai Bapak jujor rik mak 
ngehirauko pendapat sapa pun. Bapak 
ngajar terus terang mengenai kehaga 
Allah untuk manusia, mani Bapak mak 
pandang jelma. Nah, cubado Bapak 
cawako jama sekam, 'Nutuk atoran 
agama neram, ngasi mak ngebayar 
pajak jama Kaisar atau mawat? Haga 
kedo ram ngebayar pajak ano, atau 
mawat?'" 

15 Isa pandai kemunafikan tian. Ia 
ngejawab, "Api mani keti haga ngejebak 
Nyak? Cuba liakdo jama Nyak sekeping 
duit perak." 

16 Maka tian ngeniko jama Ia sekeping 
duit perak. Raduni Isa betanya, "Gambar 
rik gelarni sapa inji?" "Kaisar," jawab 
tian. 

17 "Nah, kik injuk reno," ani Isa, "keniko 
jama Kaisar api sai milik Kaisar, rik jama 
Allah api sai milik Allah." Tian hiran 
ngedengi Ia. 

18 Pira-pira jelma jak golongan Saduki 
ratong jama Isa. (Tian yakdo golongan 
sai bependapat bahwa ulun mati mak 
haga bangkit luot.) 

19 "Bapak Guru," ani tian jama Isa, 
"Musa nulis hukum inji untuk ram: 'Kik 
sai jelma bakas mati rik ia mak ngedok 
anak, maka puarini haga kawin jama 
randani in ngeni keturunan jama ulun sai 
radu mati udi." 

20 Pernah wat pitu jelma kakak adik. Sai 
tuha kawin, raduni mati tanpa ngedok 
anak. 

21 Kak raduni sai kerua kawin jama 
randani, kidang ia pun mati tanpa 
ngedok anak. Hal sai gegoh tejadi juga 
jama puari sai ketelu, 

22 rik seterusni sampai jama sai kepitu. 
Akherni bebai udi tenggalan mati juga. 

23 Waktu rani ulun mati bangkit 
luot, inggomni sapa bebai udi? Mani 
kepitu-pituni radu kawin jama ia!" 

24 Isa ngejawab, "Keti keliru nihan. Mani 
keti mak ngerti Alkitab maupun kuasa 
Allah. 

25 Mani kik ulun-ulun mati bangkit luot, 
tian mak haga kawin lagi, melainko tian 
haga hurik injuk malaikat di surga. 

26 Rik tentang ulun mati dibangkitko 
luot, makkung pernah kedo keti ngebaca 
di delom kitab Musa mengenai semak 
belukar sai menyala udi? Di delom 
ayat-ayat udi tetulis bahwa Allah cawa 
jama Musa, 'Nyakdo Allah Abraham, 
Allah Ishak rik Allah Yakub.' 

27 Allah udi lain hak Allah ulun mati. Ia 
Allah ulun hurik. Keti keliru nihan!" 

28 Raduni ratongdo sai guru agama 
ngedengiko kicik-kicikan hantara Isa 
jama ulun-ulun jak golongan Saduki 
ano. Guru agama udi ngeliak bahwa Isa 
radu ngejawab ulun-ulun udi betik-betik. 
Maka ia betanya jama Isa, "Perintah 
sai sepa sai paling penting jak sunyinni 
perintah?" 

29 Īsa ngejawab, "Perintah sai mula- 
mula, yakdo: 'Dengiko, hai bangsa 
Israel! Tuhan Allah neram, Tuhan udi 
esa. 

30 Cintaido Tuhan Allahmu jama 
sepenuh hatimu, jama segenap jiwamu, 
jama sunyinni akalmu rik jama sunyin 
kekuatanmu.' 

31 Perintah kerua yakdo: 'Cintaido 
peperda keti, injuk niku mencintai 
dirimu tenggalan.' Mak ngedok lagi 
perintah bareh sai lebih penting jak 
kerua perintah udi." 

32 Raduni guru agama udi cawa jama 
Isa, "Tepat sekali, Bapak Guru! Sangun 
temon api sai Bapak cawako: Tuhando 
Allah sai esa, rik mak ngedok lagi Allah 
sai bareh. 

33 Rik manusia haga mencintai Allah 
jama sepenuh hatini, rik jama sunyinni 
akalni rik jama sunyin kekuatanni. Rik 
ia juga haga mencintai peperda tian 
injuk dirini tenggalan. Ano lebih betik jak 
mempersembahko kurban bakaran rik 
kurban-kurban barehni jama Allah." 

34 Isa ngeliak bahwa guru agama ano 
radu ngejawab betik nihan. Rik Isa 
cawa jama ia, "Niku radu hamper jadi 
anggota umat Allah." Radu jak seno 
mak sai jelma pun sai bani lagi ngajuko 
pertanyaan jama Isa. 

39 Sementara ngajar di Lamban Ibadah, 
Isa betanya, "Injuk repa guru-guru 
agama dapok nyawako bahwa Raja 
Penyelamat udi keturunan Daud? 

36 Padahal Daud tenggalan -- mani 
diilhami ulih Ruh Allah -- cawa, 'Tuhan 
cawa jama Tuhanku: mejongdo di 
kebelah kanan-Ku sampai Nyak nyani 
musuh-musuh-Mu takluk jama Niku.' 

37 Jadi kik Daud nyebut Raja Penyelamat 
udi 'Tuhan', repa mungkin Ia keturunan 
Daud?" Ulun lamon sai wat di Lamban 
Ibadah udi senang ngedengi Isa ngajar. 

38 İla cawa jama tian, "Hati-hatido 
tehadap guru-guru agama. Tian gering 
midor-midor jama jubah sai kejung rik 
gering dihormati di pasar-pasar. 

33 Tian gering rang-rang sai tehormat di 
delom lamban ibadah rik di pesta-pesta. 

40 Tian nipu randa-randa rik ngerampas 
lambanni. Rik untuk nyalok kejahatan 
tian udi, tian bedua kejung-kejung. 
Hukuman tian kanah mebiak!" 

41 Waktu mejong betentangan jama 
kutak persembahan di Lamban Ibadah, 
Isa memperhatiko ulun-ulun ngurukko 
duit tian mik delom kutak udi. Lamon 
jelma batin ngurukko lamon duit; 

42 raduni sai randa mejerih ratong juga. 
la ngurukko rua duit tembaga, yakdo 
duit receh sai paling lunik nilaini. 

43 Maka Isa ngurau jelma-jelma 
sai nutuk Ia raduni cawa jama tian, 
"Perhatikodo inji: Randa sai mejerih ano 
ngurukko mik delom kutak udi lebih 
lamon jak sai dikurukko ulih sunyinni 
ulun-ulun barehni. 

44 Mani tian sunyinni ngeni jak kelebihan 
hartani. Kidang randa udi walaupun 
mejerih nihan ngeniko sunyinni sai wat 
jama ia -- justru sai ia perluko untuk 
hurik." 

1 3 t Waktu Isa ninggalko Lamban 

Ibadah, sai jak jelma-jelma sai 
nutuk Ia cawa, "Bapak Guru, cuba liak 
bangunan-bangunan udi. Perhatiko 
batu-batuni. Bukan main helauni!" 

2Īsa ngejawab, "Niku ngeliak 
bangunan-bangunan sai balak udi, 
bukan? Mak sai batu pun jak bangunan- 
bangunan udi haga tinggal tesusun di 
rangni. Sunyinni haga dirubuhko." 

3 Kak raduni Isa mik di Bukit Zaitun, 
rik mejong di rang sai behadapan jama 
Lamban Ibadah. Raduni Petrus, Yakobus, 

Yohanes, rik Andreas ratong jama la 
untuk ngicik jama Ia secara pribadi. 

4"Cuba Bapak keni pandai jama 
sekam," ani tian jama Ia, "kapan 
sunyinni udi haga tejadi? Rik tanda- 
tanda api sai nunjukko bahwa radu 
waktuni?" 

>"Waspadado," jawab Isa, "dang 
sampai keti ketipu. 
6Lamon jelma haga ratong jama 
memakai gelar-Ku rik cawa, 'Nyakdo Ia!' 
raduni nipu lamon jelma. 

7 Kik keti ngedengi bunyi-bunyi 
pertempuran rik kabar-kabar 
peperangan, dang rabai. Hal-hal 
ano haga tejadi, kidang ano mak retini 
bahwa radu waktuni kiamat. 

8 Sai bangsa haga beperang ngelawan 
bangsa sai bareh. Sai negara haga 
menyerang negara sai bareh. Di 
dipa-dipa haga tejadi kukuk rik bahaya 
kebetohan. Sunyinni ano ampai 
permulaan gaoh, injuk sakik sai dialami 
sai bebai sai haga ngelaherko. 

? Keti haga behati-hati, mani keti haga 
ditangkok rik disiret mik mahkamah- 
mahkamah. Keti haga dipukul di 
lamban-lamban ibadah. Keti haga 

diusung ngehadap jelma-jelma sai 
nguasai rik raja-raja mani keti jelma 
sai nutuk Nyak. Rik udido kesempatan 
bagimu untuk ngeni kesaksian tentang 
Nyak jama tian. 

10 Kabar Betik jak Allah ano musti 
disebarko mena jama sunyin bangsa. 

11 Rik kik keti ditangkok rik diusung mik 
pengadilan, dang hak khuater tentang 
api sai haga keti ucakko. Kik radu sampai 
waktuni untuk cawa, ucakkodo gaoh 
api sai dikeni pandai jama niku pada 
waktuni. Mani cawa-cawa sai keti ucakko 
ano lain cawamu tenggalan, kidangni 
ratong jak Ruh Allah. 

12 Ulun haga ngekhianati puarini 
tenggalan untuk dibunuh. Ano pun sai 
haga tejadi hantara bak rik anakni. Anak 
haga ngelawan mak bakni, rik nyerahko 
tian untuk dibunuh. 

13 Keti haga dinyuohko ulih sunyin ulun 
mani keti jelma sai nutuk Nyak. Kidang 
ulun sai betahan sampai akher, haga 
diselamatko." 

14"Keti haga ngeliak 'Kejahatan sai 
Ngehancorko' cecok di rang sai dilarang 
bagi ia. (Catatan jama pembaca: 
Perhatikodo api retini!) Pada waktu seno 

ulun sai wat di Yudea haga tegar mik 
pegunungan. 

15 Ulun sai wat di atas hatok lamban 
dang regah rik kuruk mik delom lamban 
untuk ngakuk sai hal. 

16 Ulun sai wat di kebun dang muloh 
untuk ngakuk jubahni. 

17 Hara ngerini rani-rani udi bagi 
bebai sai ngandung rik bebai sai masih 
nyusuko upini! 

18 Beduado in hal-hal ano dang tejadi 
pada musim penglabung. 

19 Waktu rani-rani sai ngeri udi haga 
wat suatu kesusahan sai makkung 
pernah tejadi, semenjak Allah ngejadiko 
dunia sampai tano, rik mak muneh haga 
tejadi lagi. 

20 Sekirani Allah mak ngegelukko masa 
ano, maka mak ngedok sai jelma pun 
sai selamat. Kidang mani umat-Ni, Allah 
ngegelukko masa udi. 

21 Pada waktu seno kik sai jelma cawa 
jama keti, 'Liak, Raja Penyelamat udi 
wat di dija!' atau 'Liak, Ia wat di dudi!' -- 
dangdo percaya jama ulun udi. 

22 Mani penyelamat-penyelamat palsu 
rik nabi-nabi palsu haga ratong. Tian 
haga ngerjako perbuatan-perbuatan luar 

biasa rik keajaiban-keajaiban untuk nipu 
kik mungkin, umat Allah juga. 

23 Jadi, waspadado! Sunyinni ano radu 
Kukeni pandai jama niku semakkung hal 
seno tejadi." 

24"Radu jak masa kesusahan ano, 
matarani haga jadi kelam, rik bulan mak 
lagi becahaya. 

2> Bintang-bintang haga gugor jak 
langit, rik jelma-jelma sai bekuasa di 
angkasa raya haga jadi kacau balau. 

26 Pada waktu seno Anak Manusia haga 
keliakan ratong di delom awan jama 
kuasa sai balak rik keagungan. 

27 Ta haga ngutus malaikat-malaikat 
untuk ngumpulko umat pilihan-Ni jak 
keepak penjuru bumi, jak uncuk-uncuk 
bumi mik uncuk-uncuk langit." 

28 "Akukdo pelajaran jak batang ara. 
Kik ranting-rantingni hujau rik lemoh, rik 
mulai betunas, keti pandai bahwa musim 
panas radu redik. 

29 Reno muneh kik keti ngeliak hal-hal 
ano tejadi, keti pandai bahwa waktuni 
radu redik nihan. 

30 Pandai mak! Sunyin peristiwa inji 
haga tejadi semakkung ulun-ulun sai 
hurik tano inji mati sunyinni. 

31 Langit rik bumi haga lebon, kidang 
cawa-Ku tetap selama-lamani." 

32 "Meskipun injuk reno, mak sai jelma 
pun pandai kapan ranini atau jamni. 
Malaikat-malaikat di surga mawat, rik 
Anak pun mawat, angkah Bapa gaoh sai 
pandai. 

33 Jadi keti haga bejaga-jaga rik 
waspada, mani keti mak pandai kapan 
waktuni. 

34 Keadaanni ibarat sai jelma ninggalko 
lambanni raduni mik di rang sai jaoh. 
Ia ngayun jelma-jelma sai ngelayani 
ia ngurus lambanni, rik ngeni tugas 
jama tian masing-masing. Jama penjaga 
rangok, ia ngeluhot in jaga betik-betik. 

35 Ulihni seno keti haga bejaga-jaga, 
mani keti mak pandai kapan sekedau 
lamban udi haga muloh -- halokni 
pada dibi rani, halokni tengah bingi, 
halokni waktu subuh, atau halokni waktu 
matarani terbit. 

36 Kik ia ratong tiba-tiba, dang hak ia 
ngehalu keti sedang pedom. 

37 Api sai Kucawako inji jama niku, 
Kucawako juga jama sunyinni jelma: 
bejaga-jagado!" 

'Rua rani lagi Rani Paskah 

14 rik Perayaan Ruti Mak Beragi. 
Imam-imam kepala rik guru-guru agama 
sedang nyepok renglaya untuk nangkok 
Isa secara hema-hema, rik untuk 
ngebunuh Ia. 

2 "Kidang dang ram lakuko ano pada 
waktu perayaan," ani tian, "mani kanah 
timbul keributan." 

3 Waktu Isa wat di Betania, di lamban 
Simon sai tumbai menderita kusta, sai 
jelma bebai ratong jama Ia. Ia ngusung 
sai gudu pualam ngisi minyak rum sai 
mahal, disani jak bakak sai merum. 
Waktu Isa sedang mejong mengan, 
bebai udi mecohko gudu udi rik nuang 
minyak rum udi di atas ulu Isa. 

“Pira-pira jelma sai wat di dudi jadi 
butong rik cawa peperda tian, "Api 
gunani minyak rum udi diborosko? 

> Minyak udi dapok dijual jama rega 
lebih jak telu ratus duit perak, rik duitni 
dikeniko jama ulun mejerih!" Maka tian 
butong jama bebai udi. 

6 Kidang Isa cawa, "Tagando ia! Mengapi 
keti nyusahko ia? Ia ngelakuko sai hal 
sai betik rik terpuji tehadap-Ku. 

Ulun mejerih selalu wat di hantara 
keti. Unggal waktu kik keti haga, keti 
dapok nulung tian. Kidang Nyak mak 
selama-lamani jejama keti. 

8 Bebai inji radu ngelakuko api sai 
dapok ia lakuko. Ia radu nyiapko Nyak 
jama minyak rum untuk penguboran-Ku 
semakkung waktuni. 

9 Percayado! Di sunyinni dunia, di dipa 
gaoh Kabar Betik jak Allah disiarko, 
perbuatan bebai inji haga diceritako juga 
sebagai kenangan jama ia." 

10 Raduni Yudas Iskariot, sai jak 
kerua belas jelma sai nutuk Isa, mik 
jama imam-imam kepala maksudni 
ngekhianati Isa jama tian. 

11 Tian senang nihan ngedengi tawaran 
udi, rik bejanji haga ngeni duit jama 
Yudas. Maka Yudas pun mulai nyepok 
kesempatan untuk ngekhianati Isa. 

12 Waktu rani mula-mula delom 
Perayaan Ruti Mak Beragi -- pada waktu 
ulun nikol biri-biri Paskah -- jelma-jelma 
sai nutuk Isa betanya jama Ia, "Di dipa 
Bapak mirak sekam nyiapko kanikan 
Paskah untuk Bapak?" 

13 Maka Isa ngayun rua jelma jak tian, 
"Mikdo mik kota, di disan sai jelma bakas 

sedang ngusung sai kendi ngisi way, 
haga betungga jama keti. Tutukdo ia 

14 mik lamban sai ia kuruk rik ucakko 
jama sekedau lamban udi, 'Bapak Guru 
betanya, di dipa rang Ia rik jelma-jelma 
sai nutuk Ia haga nganik kanikan 
Paskah.' 

15 Ulun udi haga nunjukko jama niku 
sai ruangan atas sai balak. Ruangan udi 
radu teratur, lengkap jama perabotanni. 
Siapkodo sunyinni di disan untuk 
neram." 

16 Raduni kerua jelma sai nutuk Isa udi 
mik kota. Di disan tian ngehalu sunyinni 
tepat injuk sai dicawako ulih Isa. Raduni 
tian pun nyediako kanikan Paskah. 

17 Bingini, Isa ratong jama kerua belas 
jelma sai nutuk Ia. 

18 Rik sementara tian mejong mengan, 
Isa cawa, "Dengiko: sai jak hantara keti, 
sai tano inji mengan jama-jama Nyak 
haga ngekhianati Nyak." 

19 Ngedengi seno, jelma-jelma sai nutuk 
Isa jadi sedih nihan. Radu sai, sai jelma 
mulai betanya jama Isa, "Tantu lain nyak 
sai Bapak maksudko?" 

20 Īsa ngejawab, "Ia salah sai jak keti 
rua belas inji, sai mengan sepiring jama 
Nyak. 

21 Sangun Anak Manusia haga mati 
injuk sai tetulis delom Alkitab. Kidang 
hara celakani ulun sai ngekhianati Anak 
Manusia udi! Lebih baik untuk ulun udi 
kik ia mak dilaherko sama sekali!" 

22 Waktu tian sedang mengan, Isa 
ngakuk ruti rik ngucap dua syukor jama 
Allah. Kak raduni Ia ngebelah-belah ruti 
udi jama culuk-Ni, raduni ngeniko jama 
jelma-jelma sai nutuk Ia sambil cawa, 
"Akuk rik kanikdo, inji badan-Ku." 

23 Radu jak seno Ia ngakuk sai piala 
anggor. Ia ngucap syukor jama Allah, 
raduni ngeniko piala udi jama jelma- 
jelma sai nutuk Ia. Kak raduni tian 
sunyin nginum anggor udi. 

24 Radu jak seno Isa cawa, "Injido 
rah-Ku sai ngesahko perjanjian Allah, 
rah sai dicurahko untuk lamon jelma. 

25 Percayado: Nyak mak haga nginum 
anggor inji lagi, sampai pada waktu Nyak 
nginum anggor sai ampai jejama keti di 
Dunia Ampai Bapa-Ku." 

26 Kak raduni tian nyanyiko sai nyanyian 
pujian. Rik radu jak seno tian mik di 
Bukit Zaitun. 

27 Kak raduni Isa cawa jama tian, "Keti 
sunyinni haga tegar ninggalko Nyak. 
Mani delom Alkitab tetulis, 'Allah haga 
ngebunuh gembalani, rik kumpulan 
biri-birini haga cerai-berai.' 

28 Kidang radu jak Nyak dibangkitko 
luot, Nyak haga mik lebih mena jak keti 
mik Galilea." 

29 "Mawat," jawab Petrus, "tagando 
tian sunyinni ninggalko Bapak, nyak 
sekali-kali mawat." 

30 "Ingok," ani Isa, "bingi inji juga, 
semakkung manuk ngakut rua kali, niku 
telu kali ngingkari Nyak." 

31 Petrus ngejawab tegas, "Tagando 
nyak haga mati jejama jama Bapak, 
sekali-kali nyak mak haga cawa bahwa 
nyak mak mengenal Bapak!" Rik 
jelma-jelma sai nutuk sai bareh cawa 
injuk reno juga. 

32 Tian sampai di suatu rang sai 
gelarni Getsemani, rik Isa cawa jama 
jelma-jelma sai nutuk Ia, "Mejongdo di 
dija sementara Nyak mik bedua." 

33 Raduni Isa ngurau Petrus, Yakobus, 
rik Yohanes mik jejama jama Ia. Ia mulai 
ngerasa sedih rik gelisah. 

34 "Hati-Ku sedih nihan," ani Isa jama 
tian, "rasani injuk haga mati gaoh. 
Tinggaldo di dija rik bejagado!" 

35 Isa mik lebih jaoh cutik raduni 
tesungkor di tanoh rik bedua. Delom 
dua-Ni Ia ngilu kik ngasi Ia mak ngalami 
saat penderitaan udi. 

36 "Bapa, ya Bapa," cawa-Ni, "mak 
ngedok sai pun sai mustahil bagi Bapa. 
Iwakko penderitaan inji jak Nyak-Ku. 
Kidang dang hak nutuk kehaga-Ku 
melainko kehaga-Ni Bapa." 

37 Radu jak seno Isa muloh rik ngehalu 
jelma-jelma sai nutuk Ia sedang pedom. 
Ia cawa jama Petrus, "Simon, pedom 
kedo niku? Angkah sejam gaoh, niku 
mak dapok bejaga-jaga?" 

38 Raduni Isa cawa jama tian, "Bejaga- 
jagado, rik beduado in keti mak ngalami 
cubaan. Sangun ruhmu haga ngelakuko 
sai benor, kidang keti mak sanggup mani 
tabiat manusia udi lemoh." 

39 Sekali lagi Isa mik bedua jama 
ngucapko cawa-cawa sai gegoh. 

40 Radu jak seno Ia muloh luot jama 
jelma-jelma sai nutuk Ia rik ngehalu tian 
masih juga pedom, mani tian tegedugok 
nihan. Maka tian mak pandai api sai 
haga tian ucakko jama Isa. 

41 Waktu Isa muloh jama tian untuk 
ketelu kalini, Ia cawa, "Masih kedo keti 
pedom rik istirahat? Cukupdo! Radu 
sampai waktuni Anak Manusia diserahko 
mik culuk ulun-ulun bedusa. 

42 Minjakdo, ija ram mik. Liak! Ulun sai 
ngekhianati Nyak radu ratong!" 

43 Sementara Isa masih ngicik-ngicik, 
ratongdo Yudas, sai jak kerua belas 
jelma sai nutuk Ia ano. Jejama jama ia 
ratong juga lamon jelma sai ngusung 
pedang rik pentungan. Tian diutus ulih 
imam-imam kepala, guru-guru agama 
rik jelma-jelma sai mimpin Yahudi. 

44 Si pengkhianat radu nantuko suatu 
tanda bagi tian. "Ulun sai kusium," 
cawani jama tian, "Iado jelmani. Tangkok 
Ia rik usung Ia jama penjagaan sai 
ketat." 

4> Pada waktu Yudas ratong, ia langsung 
mik jama Isa rik cawa, "Bapak Guru!" 
kak raduni ia nyium Isa. 

46 Raduni ulun-ulun sai ratong jejama 
jama Yudas ano nangkok Isa rik ngikok 
culuk-Ni. 

47 Kidang salah sai sai wat di dudi 
nyabut pedangni rik melok hamba imam 
agung sampai putus cupingni. 

48 Raduni Isa cawa jama tian, "Api Nyak 
inji penjahat, sampai keti ratong jama 
pedang rik pentungan untuk nangkok 
Nyak? 

49 Unggal rani Nyak ngajar di Lamban 
Ibadah di hadap keti, rik keti mak 
nangkok Nyak. Kidang sangun radu 
seharusni injuk reno, in tejadi api sai 
tetulis delom Alkitab." 

>0 Sunyin jelma-jelma sai nutuk Ia tegar 
ninggalko Isa. 

>t Sai jelma ngura, sai angkah makai 
sehelai injang untuk nyalok badanni, 
nutuk Isa. Ulun-ulun haga nangkokni, 

>2 kidang ia ngelepasko injangni ano, 
raduni tegar riluk. 

>3 Isa diusung mik lamban imam agung. 
Di disan sunyin imam kepala, jelma sai 
mimpin Yahudi, rik guru agama sedang 
bekumpul. 

“Petrus nutuk Isa jak jaoh sampai 
kuruk mik delom tengebah lamban 

imam agung. Di disan ia mejong 
manasko badan redik apui jejama jama 
pengawal-pengawal. 

>> Imam-imam kepala rik segenap 
Mahkamah Agama berusaha ngedapokko 
bukti-bukti sai nyalahko Isa in dapok 
ngejatuhko hukuman mati atas-Ni. 
Kidang tian mak mansa sai bukti pun. 

>6 Lamon saksi sai diurau untuk ngeni 
kesaksian palsu tehadap Isa, kidang 
kesaksian tian betentangan peperda 
tian. 

>/ Raduni pira-pira saksi cecok rik ngeni 
kesaksian palsu tehadap Isa, 

>8 "Sekam ngedengi ulun inji cawa, 
'Nyak haga ngerubuhko Lamban Ibadah 
inji sai disani ulih manusia, rik telu rani 
jak seno, Nyak haga ngebangun sai 
bareh sai lain hak sai disani manusia.'" 

> Kidang kesaksian ulun-ulun udi pun 
betentangan peperda tian. 

60 Maka imam agung cecok di hadap 
tian sunyinni rik betanya jama Isa, "Api 
Niku mak ngejawab tuduhan sai ditujuko 
jama Niku?" 

6t Kidang Isa hema gaoh. Ia mak 
ngejawab sama sekali. Raduni imam 
agung udi betanya jama Ia, "Api 

Niku Raja Penyelamat, Anak Allah 
Mahakudus?" 

62 "Nyakdo Ia," jawab Isa, "rik keti 
sunyinni haga ngeliak Anak Manusia 
mejong di kebelah kanan Allah Sai 
Mahakuasa rik ratong delom awan jak 
langit!" 

63 Maka imam agung nyabik-nyabikko 
kawaini rik cawa, "Mak perlu lagi saksi! 

64 Keti radu ngedengi tenggalan 
cawa-cawa-Ni sai ngehina Allah. Tano 
api keputusanmu?" Tian sunyinni 
memutusko bahwa Isa besalah, rik patut 
dihukum mati. 

65 Raduni pira-pira jelma mulai ngelui 
Isa, rik tian nyalok mata-Ni rik mukul 
Ia, raduni cawa, "Cuba tekok, sapa sai 
mukul Niku?" Pengawal-pengawal juga 
nutuk nampar Isa. 

66€ Sementara Petrus masih wat di 
tengebah, salah sai bebai sai ngelayani 
jak imam agung ratong mik disan. 

67 Waktu ngeliak Petrus manasko 
badanni di redik apui, ia ngeperhatiko 
betik-betik pudak Petrus rik cawa, "Kan 
niku juga jejama Isa ulun Nazaret udi?" 

68 Kidang Petrus nyangkal, "Nyak mak 
pandai rik mak ngerti api maksudmu," 

cawani jama jelma sai ngelayani udi. 
Raduni Petrus mik rangok gerbang 
lamban imam agung udi. (Waktu seno 
juga, manuk ngakut. | 

69 Bebai sai ngelayani udi ngeliak Petrus 
luot, rik cawa muneh jama ulun-ulun di 
dudi, "Ia sangun salah sai jak tian!" 

70 Kidang Petrus nyangkal luot. Mak 
mesaka jak seno, ulun-ulun di dudi cawa 
luot jama Petrus, "Mak dapok disangkal 
lagi niku sangun salah sai jak tian, mani 
niku jak Galilea!" 

71 Raduni Petrus mulai nyumpah- 
nyumpah rik cawa, "Nyak mak kenal 
ulun sai keti maksudko ano!" 

72 Waktu seno juga manuk ngakut untuk 
kerua kalini. Rik Petrus ingok bahwa 
Isa radu cawa jama ia, "Semakkung 
manuk ngakut rua kali, niku telu kali 
ngingkari Nyak." Maka Petrus pun 
miwang tesedu-sedu. 

1 5 ' Pagi-pagi nihan, seluruh 

Mahkamah Agama termasuk 
imam-imam kepala, jelma-jelma sai 
mimpin Yahudi rik guru-guru agama 
berunding geluk-geluk. Tian ngikok 
culuk Isa, kak raduni ngusung Ia rik 
nyerahko-Ni jama Pilatus. 

2 Pilatus betanya jama Isa, "Temon 
kedo Niku raja ulun Yahudi?" "Injuk 
renodo cawamu," jawab Isa. 

3Imam-imam kepala ngemukako lamon 
tuduhan tehadap Isa. 

4 Raduni Pilatus betanya lagi jama Isa, 
"Mak haga kedo Niku ngejawab? Cuba 
liak pira lamon tuduhan sai tian ajuko 
jama Niku!" 

> Kidang Isa sama sekali mak ngejawab, 
sehingga Pilatus hiran. 

6 Unggal Perayaan Paskah, biasani 
Pilatus ngelepasko sai jelma tahanan 
nurut pilihan ulun lamon. 

7 Di delom penjara, di hantara 
pemberuntak-pemberuntak sai 
ngelakuko pembunuhan pada waktu 
kerusuhan, wat sai jelma gelarni 
Barabas. 

8 Ulun lamon bekumpul rik ngilu jama 
Pilatus in ia ngelepasko sai tahanan injuk 
biasa. 

3 Pilatus betanya jama tian, "Haga kedo 
keti, nyak ngelepasko raja ulun Yahudi 
udi untuk keti?" 

10 Mani Pilatus sadar bahwa imam-imam 
kepala nyerahko Isa jama ia mani sesera. 

11 Kidang imam-imam kepala ngehasut 
ulun lamon in ngilu Pilatus ngelepasko 
Barabas untuk tian. 

12 Maka Pilatus cawa luot jama ulun 
lamon udi, "Kik injuk reno, nyak haga 
nyani api jama ulun sai keti sebut raja 
ulun Yahudi udi?" 

13Tjan mekik, "Salibko Ia!" 

14 "Kidang api kejahatan-Ni?" tanya 
Pilatus. Raduni tian mekik lebih kuat 
lagi, "Salibko Ia!" 

1> Pilatus mirak nyenangko ulun lamon 
udi, maka ia ngelepasko Barabas untuk 
tian. Kak raduni ia ngayun ulun ngelecut 
Isa, raduni nyerahko Ia untuk disalibko. 

16 Isa diusung ulih prajurit-prajurit mik 
balai pengadilan di istana gubernur. 
Kak raduni sunyinni pasukan diurau 
bekumpul. 

17 Raduni tian makaiko jubah ungu 
jama Isa, rik nyani mahkota jak ranting- 
ranting keruwi, raduni dipasang di uluni 
Isa. 

18 Radu jak seno tian ngeni salam jama 
Ia. "Daulat Raja ulun Yahudi!" ani tian. 

19Tian mukul ulu Isa jama tungkok, 
raduni tian ngelui Ia rik sumbah sujud di 
hadap-Ni. 

20 Radu jak mempermainko Isa, tian 
ngebukak jubah ungu udi raduni makaiko 
luot kawai-Ni tenggalan. Kak raduni Ia 
diusung mik luah untuk disalibko. 

21 Di tengah renglaya tian maksa sai 
jelma mikul salib Isa. Ulun inji kebetulan 
ampai jak pekon haga kuruk mik kota. 
(Gelarni Simon, -- asal jak Kirene -- 
bakni Aleksander rik Rufus.) 

22 Isa diusung mik suatu rang sai 
gelarni Golgota, retini "Rang Tengkorak". 

23 Di dudi tian haga ngeni jama Ia 
anggor sai dicampor mur, kidang Isa 
mak haga nginum anggor udi. 

24 Kak raduni tian nyalibko Ia, rik 
ngebagi-bagiko kawai-Ni secara lotre 
untuk nantuko bagian masing-masing. 

2> Penyaliban-Ni udi tejadi pukul siwa 
pagi. 

26 Di atas salib-Ni dipasang tulisan 
mengenai tuduhan tehadap-Ni, yakdo: 
"Raja Ulun Yahudi". 

27 Jejama jama Isa tian nyalibko muneh 
rua penyamun; sai di kebelah kanan rik 
sai lagi di kebelah kiri-Ni. 

28 [Injuk reno tejadido sai tetulis delom 
Alkitab; yakdo: "Ia dianggap termasuk 
ulun-ulun jahat."] 

29 Ulun-ulun sai liu di dudi ngegileng- 
gilengko uluni rik ngehina Isa. Tian 
cawa, "Hai, Niku sai haga ngerubuhko 
Lamban Ibadah rik ngebangunni delom 
telu rani. 

30 Cuba regah jak salib udi rik selamatko 
diri-Mu!" 

31 Injuk reno juga imam-imam kepala 
rik guru-guru agama ngereneh Isa. Tian 
cawa peperda tian, "Ia nyelamatko ulun 
bareh, kidang diri-Ni tenggalan mak 
dapok Ia selamatko! 

32 Kik Ia raja Israel, Raja Penyelamat, 
betikni Ia tano regah jak salib udi, in 
sekam ngeliak rik percaya jama Ia!" 
Ulun-ulun sai disalibko jejama Isa udi 
pun ngehina Isa. 

33 Waktu tengah rani, selama telu jam 
sunyinni negeri ano jadi kelam. 

34 Rik waktu pukul telu dibi, Isa mekik 
jama suara sai keras, "Eloi, Eloi, lama 
sabakhtani?" sai retini, "Ya Allah-Ku, 
ya Allah-Ku, mengapi Niku ninggalko 
Nyak?" 

35 Pira-pira ulun di dudi ngedengi 
pekikan udi, rik cawa, "Dengiko Ia 
ngurau Elia!" 

36 Sai jak tian geluk-geluk mik ngakuk 
bunga karang, raduni nyelupkoni 
mik delom anggor peros. Kak raduni 
bunga karang udi dicucukkoni di uncuk 
sebatang kayu, raduni diulurkoni mik 
beber Isa, sambil cawa, "Tunggu, ija ram 
liak, api Elia ratong ngeregahko Ia jak 
salib udi." 

37 Raduni Isa mekik, rik mati. 

38 Hordeng sai tegantung di delom 
Lamban Ibadah cabik jadi rua jak atas 
sampai debah. 

39 Perwira sai cecok di hadap salib ano, 
ngeliak injuk repa Isa mati. Perwira udi 
cawa, "Sangun temon ulun inji Anak 
Allah!" 

40 Di dudi wat juga pira-pira bebai sai 
sedang ngeliak sunyinni ano jak jaoh. 
Di hantarani ano wat Salome, Maria 
Magdalena, rik Maria emak Yakobus sai 
ngura rik Yoses. 

41 Tiando bebai-bebai sai nutuk rik 
nulung Isa waktu Ia wat di Galilea. Rik 
wat lamon luot bebai-bebai bareh di dudi 
sai radu ratong mik Yerusalem jejama 
jama Isa. 

42 Rani radu mulai di bingi waktu 
Yusuf jak Arimatea ratong. Ia anggota 


MARKUS 15.43-16.1 96 


Mahkamah Agama sai dihormati. Ia juga 
sedang nunggu waktuni Allah mulai 
memerintah sebagai Raja. Rani udi rani 
Persiapan (yakdo rani semakkung rani 
Sabat.) Ulihni seno Yusuf bani ngehadap 
Pilatus rik ngilu mayat Isa. 

43 (15:42) 

44 Pilatus hiran ngedengi bahwa Isa 
radu mati. Jadi ia ngayun ulun ngurau 
ulu pasukan rik betanya api Isa radu 
saka mati. 

4> Radu ngedengi laporan perwira udi, 
Pilatus ngizinko Yusuf ngakuk mayat Isa. 

46 Raduni Yusuf ngebeli kain kafan jak 
linen halus rik radu jak ngeregahko 
mayat Isa, ia ngebungkusni jama kain 
udi. Kak raduni ia ngepikko mayat udi di 
delom kuboran sai disani di delom bukit 
batu. Radu jak seno ia ngegulingko sai 
batu balak nyalok rangok kubor udi. 

47 Sementara udi Maria Magdalena rik 
Maria mak Yoses ngeperhatiko di dipa 
Isa dipikko. 

! Waktu rani Sabat radu liwat, 

1 6 Maria Magdalena, Maria emak 
Yakobus, rik Salome mik ngebeli 
ramuan-ramuan untuk ngeminyaki 
mayat Isa. 

2 Pagi-pagi nihan waktu matarani terbit, 
waktu rani mula-mula minggu ano, tian 
mik kuboran. 

3 Di tengah renglaya tian cawa peperda 
tian, "Sapa sai dapok nulung ram 
ngegiserko batu penyalok lubang 
kubor?" Mani batu ano balak nihan. 
Kidang sesampaini di dudi tian ngeliak 
batu udi radu teguling. 

4(16:3) 

> Raduni tian kuruk mik delom kuboran 
udi. Di delomni di kebelah kanan, tian 
ngeliak sai jelma ngura makai jubah 
handak sedang mejong, rik tian tekejut. 

6 Ulun ngura udi cawa, "Dang rabai! 
Nyak pandai keti nyepok Isa ulun Nazaret 
sai radu disalibko. Ia mak ngedok di dija. 
Ia radu bangkit! Liak gaoh, inji rang tian 
medomko Ia. 

*Tano mikdo, sampaiko kabar inji jama 
jelma-jelma sai nutuk Ia, termasuk 
Petrus. Ucakko, 'Ia mik ngehena keti mik 
Galilea. Di disan keti haga ngeliak Ia, 
injuk sai radu diucakko-Ni jama keti.'" 

8 Maka tian luah jak kuboran udi raduni 
tegar mani tekejut rik rabai. Tian mak 
ngucakko api-api jama sapa pun, mani 
rabai. 

?IBebai-bebai udi mik jama Petrus rik 
kantik-kantikni, raduni nyeritako singkat 
sunyin sai radu dikeni pandai jama tian 
ulih ulun ngura udi. 

10 Radu jak seno, Isa tenggalan liwat 
jelma-jelma sai nutuk Ia ngabarko 
jak timur mik barat sai suci rik abadi 
mengenai keselamatan sai kekal. | 

11 Kidang waktu tian ngedengi bahwa 
Isa hurik, rik bahwa Maria radu ngeliak 
Ia tian mak percaya. 

12 Radu jak seno Isa ngeliakko diri jama 
rua jelma sai nutuk Ia jama cara sai 
bareh. Ano tejadi waktu kerua ulun udi 
sedang lapah mik sai pekon. 

13 Jadi tian muloh rik ngeni pandai hal 
udi jama sai bareh-barehni. Kidang tian 
mak percaya. 

14 Akherni, Isa ngeliakko diri jama 
kesebelas jelma sai nutuk Ia, waktu 
tian sedang mengan. Ia negor tian mani 
tian kurang iman rik terlalu keras ulu 
sehingga mak percaya jama ulun-ulun 
sai radu ngeliak tenggalan bahwa Isa 
hurik. 

15 Raduni Isa cawa jama tian, "Mikdo 
mik sunyinni dunia rik siarko Kabar 

Betik jak Allah udi jama sunyinni umat 
manusia. 

16 Ulun sai mak percaya haga dihukum. 
Kidang ulun sai percaya rik dibaptis, 
haga selamat. 

17 Sebagai bukti bahwa tian percaya, 
ulun-ulun udi haga nguser ruh jahat 
atas gelar-Ku; tian haga cawa delom 
bahasa-bahasa sai mak tian kenal. 

18 Kik tian nyating ulai atau nginum 
racun, tian mak haga dapok celaka. Kik 
tian ngepikko culuk di atas ulun-ulun sai 
meruyuh, ulun udi haga munyai." 

19 Radu jak Tuhan Isa cawa jama 
tian, Ia diiwak mik surga. Di disan Ia 
memerintah jejama jama Allah. 

20 Maka jelma-jelma sai nutuk Ia 
mik rik nyebarko kabar jak Allah mik 
dipa-dipa. Rik Tuhan pun turut bekerja 
jejama jama tian rik ngebuktiko liwat 
keajaiban-keajaiban bahwa kabar tian 
benor. 


Lukas 


1 1 Tuan Teofilus sai betik hati, Lamon 
jelma radu berusaha nulis sai teratur 
mengenai kejadian-kejadian sai radu 
tejadi di tengah-tengah ram. 

2Tijan nulis kejadian seno gegoh jama 
sai diceritako jama ram ulih jelma-jelma 
sai ngeliyak tenggalan kejadian-kejadian 
jak mula-mulani, radu tian nyebarko 
kabarni. 

3 Radu jak kuteliti nihan kuselidiki 
sunyinni jak permulaanni, nyak 
nganggap penting untuk nulis cerita sai 
teratur untuk Tuan Teofilus. 

4 Nyak ngeguwaiko seno, in Tuan pandai 
bahwa api sai radu diajarko jama Tuan 
sangun temon. 

> Waktu Herodes jadi Raja negeri Yudea, 
wat sai imam gelarni Zakharia. Ia ajo jak 
golongan imam-imam Abia. Inggomni 
gelarni Elisabet, juga keturunan imam. 

6 Rumah tanggani tian rua mekajong 
inji nyenangko hati-Ni Allah. Tian rua 
taat unyinni perintah rik Hukum Tuhan 
jama temon-temon. 


LUKAS 1.7-15 2 


"Tian rua mak ngedok anak mani 
Elisabet mandul rik tian rua radu 
metuha. 

8 Suatu rani, waktu golongan Abia 
dapok gileran, Zakharia ngejalanko 
tugas sebagai imam di hadap Allah. 

3 Liwat lotre, sai biasani diguaiko ulih 
imam-imam, Zakharia dipilih untuk 
kuruk mik Lamban Ibadah rik masang 
kemiyan. 

10 Selagi acara masang kemiyan, 
jelma-jelma bareh bedua diluar. 

11 Waktu senodo malaikat Tuhan ratong 
jama Zakharia. Malaikat ajo cecok 
di kebelah kanan mija rang masang 
kemiyan. 

12 Waktu Zakharia ngeliak malaikat ano, 
ia bingung rik merabai. 

13 Kidangni malaikat ano cawa, "Dang 
rabai, Zakharia! Allah radu ngedengi 
duamu. Kajongmu Elisabet haga 
ngelaherko sai anak bakas. Niku haga 
ngeni gelarni Yohanes jama anakmu ano. 

14 Niku jadi riang nihan rik ulun bareh 
reno muneh kik sanak seno laher kanah! 

15 Ia haga jadi jelma balak menurut 
pandangan Tuhan, rik ia mawat nginum 

anggor atau inuman keras. Jak laher ia 
radu dikuasai Ruh Allah. 

16 Lamon bangsa Israel haga 
dibimbingni, ratong jama Allah, Tuhan 
tian. 

17 Ta haga jadi utusan Tuhan sai kuat 
rik bekuasa injuk nabi Elia. Ia haga 
ngedamaiko bapak jama anak, rik jelma 
sai mak taat haga dipimpinni muloh mik 
jalan pikeran sai benor. Unyinni seno ia 
haga nyiapko suatu umat sai radu siap 
untuk Tuhan." 

18 "Repa carani in nyak pandai bahwa 
hal seno haga tejadi?" ani Zakharia jama 
malaikat ano. "Nyak radu metuha, rik 
inggomku juga radu metuha muneh." 

19 Malaikat ano ngejawab, "Nyak ajo 
Gibril. Nyak ngelayani Allah rik Ia sai 
ngayunko nyak nyampaiko kabar betik 
inji jama niku. 

20 Api sai kucawako jama niku, haga 
tejadi tepat pada waktuni. Kidang mani 
niku mawat percaya jama cawaku, niku 
kanah mak dapok cawa, niku haga bisu 
sampai api sai radu kucawako jama niku 
tejadi." 

21 Sementara seno, ulun-ulun terus 
nunggu Zakharia. Tian hiran mengapi ia 
saka nihan delom Lamban Ibadah. 

22 Waktu Zakharia luah, ia mak dapok 
cawa jama tian. Ia terus gaoh ngeni 
isyarat makai culukni, rik tetap bisu. 
Maka jelma-jelma sai bareh pandai kik 
ia radu ngeliak suatu pengliakan delom 
Lamban Ibadah. 

23 Radu bela tugasni di Lamban Ibadah, 
Zakharia mulang mik lambanni. 

24 Mak mesaka jak seno, kajongni 
Elisabet ngandung, ia mak luah-luah jak 
lambanni selama lima bulan. 

25 Cawani, "Akherni Tuhan nulung nyak 
rik ngehapusko aibku." 

26 Waktu Elisabet radu ngandung enam 
bulan, Allah ngayun malaikat Gibril mik 
kota Nazaret, di daerah Galilea. 

27 Malaikat Gibril diutus mik jama Maria 
sai masih muli. Muli inji radu betunangan 
jama meranai gelarni Yusuf, keturunan 
Raja Daud. 

28 Malaikat ratong jama Maria rik cawa, 
"Salam, niku sai diberkati Tuhan secara 
istimewa! Tuhan selalu jama niku!" 

29 Ngedengi cawa malaikat seno Maria 
tekanjat, sehingga betanya-tanya delom 
hatini api maksud salam seno. 

30 Malaikat cawa jama ia, "Dang rabai, 
Maria, mani niku bekenan di hati Allah. 

31 Niku haga ngandung rik ngelaherko 
anak, sai musti dikeni gelar Isa. 

32a haga jadi agung rik disebut Anak 
Allah Sai Mahatinggi. Tuhan Allah haga 
ngejadiko Ia raja, injuk Raja Daud, 
nenek muyangni. 

331a haga memerintah injuk raja 
atas keturunan Yakub selama-lamani. 
Kerajaan-Ni mak pernah berakher." 

34 "Kidangni, nyak masih muli," cawa 
Maria jama malaikat ano, "repa cara hal 
seno dapok tejadi?" 

3> Malaikat ano ngejawab, "Ruh Allah 
haga ratong jama niku, rik kuasa Allah 
haga nyalok niku. Reno sebabni sanak 
sai haga laher kanah disebut Kudus, 
Anak Allah. 

36 Ingok: Elisabet, puarimu ano radu 
ngandung enam bulan, walaupun ia radu 
metuha rik ulun ngucakko ia mandul. 

37 Mani untuk Tuhan mak ngedok sai 
mustahil." 

38 Kak raduni Maria cawa, "Nyak inji 
hamba Tuhan; api sai tejadi jama nyakku 
injuk sai dicawako." Kak raduni malaikat 
ano lijung ninggalko Maria. 

39 Radu jak seno, Maria mik di sai kota 
di Yudea di daerah pegunungan. 

40 Ia mik lambanni Zakharia, waktu ia 
kuruk, ia ngeni salam jama Elisabet. 

41 Waktu Elisabet ngedengi salam Maria, 
anak sai delom kandungan Elisabet 
begerak. Kak raduni Elisabet dikuasai 
Ruh Allah, 

42 cawani, "Nikudo sai paling diberkati 
jak unyinni bebai! Diberkatido sanak sai 
haga laher ulihmu! 

43 Sapa nyak ajo hingga emakni Tuhan 
haga ratong jama nyak? 

“Waktu nyak ngedengi salammu, 
anak sai delom kandunganku begerak 
keriangan. 

4> Bebahagiado niku, mani percaya 
bahwa api sai diucakko Tuhan jama niku 
pasti tejadi!" 

46 Maria cawa, "Hatiku memuji Tuhan, 

47 rik jiwaku riang nihan mani Allah 
nyelamatko nyak. 

48 Ia ingok jama nyak, umat-Ni sai hina! 
Jak tano unyinni bangsa ngucakko nyak 
bahagia. 

49 Mani Allah sai Mahakuasa ngeguaiko 
hal-hal sai balak jama nyakku. Sucido 
gelar-Ni. 

>0 Sunyinni keturunan Tuhan nyurahko 
rasa kesian jama jelma sai rabai jama 
Tuhan. 

>t Jama culuk-Ni sai perkasa Ia misahko 
jelma sai mepungah, rik ngacauko 
rencana tian. 

>2 Raja-raja diregahko jak takhtani rik 
ulun hina dilanggarko ulihni. 

>3 Jelma sai mebetoh dipuasko-Ni, jama 
unyinni kebaikan, sai jelma batin diuser 
jama bangkang gaoh. 

“Ta nulung bangsa Israel hamba-Ni, 
nurut janji sai disani-Ni jama nenek 
muyang neram. 

>> Tuhan ingok jama janji-Ni, Ia murah 
hati jama Abraham rik keturunanni 
selama-lamani." 

>6 Kekira telu bulan sakani Maria tinggal 
jama Elisabet, ampai ia mulang mik 
lambanni. 

> Sampaido waktuni Elisabet 
ngelaherko. Ia ngelaherko anak bakas. 


LUKAS 1.58- 66 8 


“8 Tetangga-tetanggani rik puari-puarini 
ngedengi hara betik-Ni Tuhan jama 
Elisabet, rik tian pun nutuk riang muneh 
jama ia. 

>9 Waktu upi ano umor walu rani, tian 
ratong haga nyunatko ia. Tian haga 
ngeni gelarni Zakharia gegoh gelarni 
bakni, 

60 kidang emakni cawa, "Mak ngasi! Ia 
musti dikeni gelar Yohanes." 

61 "Mak ngedok sai jelma pun jak 
puari-puarimu gelar injuk reno," ani tian 
jama ia. 

62 Jama bahasa isyarat, tian betanya 
jama Zakharia sapa gelarni sai haga 
dikeniko jama anakni. 

63 Zakharia ngilu batu rang nulis kak 
raduni ia nulis, "Gelarni Yohanes." Tian 
unyinni hiran. 

64 Waktu senodo Zakharia dapok cawa 
lagi terus ia memuji Allah. 

65 Unyinni tetangga-tetangga merabai, 
rik kabar seno nyebar mik unyinni 
daerah pegunungan Yudea. 

66 Sunyinni jelma sai ngedengi hal seno 
betanya delom hati, "Haga jadi api sanak 
seno kanah?" Mani Tuhan jejama jama 
Ia. 

67 Zakharia, bakni sanak seno, dikuasai 
ulih-Ni Ruh Allah, hingga ia nyampaiko 
luhot jak Tuhan, cawani, 

68 "Ija ram memuji Tuhan, Allah bangsa 
Israel! Ia radu ratong nulung umat-Ni rik 
ngebebasko tian. 

6? Ia ngeni neram penyelamat sai 
perkasa, keturunan Daud, hamba-Ni. 

70 Tumbai perantaraan nabi-nabi 
pilihan-Ni, Tuhan radu ngeni janji-Ni 

7t untuk nyelamatko neram jak lawan 
neram rik jak kuasa jelma-jelma sai 
nyuohko neram. 

72 Untuk nunjukko kemurahan hati-Ni 
jama nenek muyang neram, janji-Ni sai 
suci haga ditepati-Ni. 

?3la besumpah jama Abraham nenek 
muyang neram, rik bejanji untuk 
nyelamatko neram jak lawan in neram, 
mak lagi merabai ngelayani Ia 

74 (1:73) 

73 terus ngabdi jama Ia rik nyenangko 
hati-Ni seumor hurik neram. 

76 Niku, hai anak-Ku, kanah disebut nabi 
Allah Sai Mahatinggi. Niku diutus mena 
jak Tuhan ngelurusko jalan bagi-Ni, 

77 untuk ngabarko jama umat-Ni bahwa 
tian haga diselamatko, kik Allah radu 
ngampuni dusa-dusa tian. 

78 Tuhan neram murah hati rik 
penyayang; untuk nyelamatko neram Ia 
ratong. Injuk matarani timbul di pagi 
rani, 

79 injuk renodo Ia ngeniko terang-Ni 
jama unyinni jelma sai hurik delom 
kekelaman rik kerabaian. Ia nuntun 
neram di renglaya nuju kedamaian." 

80 Anakni Zakharia ano tambah balak 
rik tambah kuat ruhni. Ia tinggal di 
padang gurun, sampai ratong waktuni 
ngeliakko dirini jama bangsa Israel. 

2 t Waktu seno Kaisar Agustus 
merintahko in unyinni jelma di 
Kerajaan Roma mendaptarko diri haga 

dihitung. 

2 Penghitungan sai mula-mula diguaiko 
waktu Kirenius jadi gubernur negeri 
Siria. 

3 Unyinni jelma waktu seno mik 
ngedaptarko diri di kotani tenggalan- 
tenggalan. 

4Yusuf pun berangkat jak Nazaret di 
Galilea, mik Betlehem di Yudea, rang 

laherni Raja Daud; mani Yusuf keturunan 
Daud. 

> Yusuf ngedaptarko dirini jejama Maria 
tunanganni, sai lagi ngandung. 

6 Waktu tian lagi di Betlehem sampai 
waktuni Maria haga ngelaherko. 

7 Maria ngelaherko anak bakas, anakni 
sai tuha. Sanak sinji dibungkusni jama 
kain, kak raduni dipikko delom kutak 
rang keledai mengan sai ngisi jerami; 
mani tian mak mansa rang untuk minok. 

8 Waktu bingi seno wat gembala- 
gembala sai lagi ngejaga biri-biri di 
tanoh lapang sai lamon jukukni di daerah 
seno. 

? Tiba-tiba malaikat Tuhan ratong jama 
tian, rik cahaya terang jak Tuhan nyinari 
tian, tian jadi merabai nihan. 

10 Kidangni malaikat udi cawa, "Dang 
rabai! Mani nyak ratong ngusung kabar 
betik untuk keti unyinni -- kabar sai 
paling ngeriangko hati unyinni jelma. 

11 Rani inji di kota Daud radu laher Raja 
Penyelamatmu yakdo Almasih, Tuhan. 

12 Ajo tandani: Keti haga betungga upi 
sai dibungkus jama kain, pedom delom 
kutak rang keledai mengan." 

13 Tiba-tiba malaikat sai seno jama rikni 
lamon malaikat bareh memuji Allah. Tian 
cawa, 

14 "Terpujido Allah di langit sai paling 
langgar! Rik di atas bumi, sejahterado 
jelma sai nyenangko hatini Tuhan!" 

15 Waktu malaikat-malaikat ninggalko 
tian rik muloh mik surga, gembala- 
gembala berunding jejama tian, "Ija 
ram mik Betlehem rik ngeliak peristiwa 
sai tejadi, sai dikeni pandai Tuhan jama 
neram." 

16 Tian mik geluk, tian betungga Maria 
jama Yusuf, rik upi sai lagi pedom delom 
kutak rang keledai mengan. 

17 Waktu gembala ngeliak upi ano, tian 
cerita api sai dicawako malaikat tentang 
upi seno. 

18 Sunyinni ulun hiran ngedengi cerita 
gembala ano. 

19 Kidang Maria nyegokko unyinni inji 
delom hatini rik dipikerkoni. 

20 Gembala-gembala ano muloh luot 
mik rangni mula-mula ngembalako 
biri-birini sambil memuji rik ngemuliako 
Allah, mani api sai radu didengi rik diliak, 
gegoh jama sai diucakko ulihni malaikat. 

21 Waktu umor walu rani, sanak sinji 
disunat. Tian ngeni gelar Isa, gelar sai 
dikeniko malaikat jama Ia semakkung Ia 
dikandung ulih emak-Ni. 

22 Sampaido waktuni Yusuf rik Maria 
ngelakuko upacara adat penyucian nutuk 
hukum Musa. Makani tian ngusung 
Sanak seno mik Yerusalem untuk 
dikeniko jama Tuhan. 

23 Mani delom Hukum Tuhan tetulis 
injuk reji, "Unggal anak bakas sai tuha, 
haga diserahko jama Tuhan." 

24 Tian juga bemaksud ngeniko kurban, 
sepasang burung terkuku atau rua 
burung merpati sai lagi ngura, injuk sai 
ditantuko delom Hukum Tuhan. 

25 Waktu seno di Yerusalem wat jelma 
gelarni Simeon. Ia jelma betik, sai 
merabai jama Allah rik lagi nunggu 
waktuni Allah nyelamatko bangsa Israel. 
Ruh Allah wat jama ia, 

26 Ruh Allah radu ngeni pandai jama ia 
bahwa ia mak dapok mati semakkung 
ngeliak Raja Penyelamat sai dijanjiko 
Tuhan. 

27 Delom bimbingan Ruh Allah, Simeon 
kuruk mik Lamban Ibadah. Waktu 
senodo Yusuf rik Maria ngusung kuruk 

Isa, sanak sai masih lunik ajo untuk 
ngeguaiko upacara sai diperintahko 
hukum agama. 

28 Simeon ngakuk Sanak seno 
dibabai-Ni, kak raduni ia memuji Allah, 

29 "Tano, ya Tuhan, Tuhan radu nepati 
janji-Mu. Tagando nyakku mati tenang. 

30 Mani, ulih mataku tenggalan radu 
ngeliak Penyelamat sai jak Tuhan. 

31 Penyelamat udi radu disiapko Tuhan 
untuk unyinni bangsa: 

32 injuk terang sai nyinari renglaya 
bagi bangsa-bangsa sai bareh, untuk 
ratong jama Tuhan; yakdo terang sai 
ngeratongko kehormatan untuk umat-Mu 
Israel." 

33 Bak rik emak-Ni Sanak seno hiran 
ngedengi api sai diucakko Simeon 
tentang Sanak seno. 

34 Simeon ngeberkati tian rik cawa 
jama Maria, emakni Sanak seno, "Sanak 
sinji radu dipilih ulih-Ni Allah untuk 
ngebinasako rik untuk nyelamatko lamon 
ulun Israel. Ia haga jadi tanda jak Allah, 
sai haga dilawan ulih lamon jelma, 

35 rik ulihni seno tebukakdo isi hatini 
tian. Kepedihan haga nusuk hatimu injuk 
pedang sai tajom." 

36 Wat muneh nabi bebai sai radu 
metuha nihan. Gelarni Hana, anakni 
Fanuel, jak suku Asyer. Radu jak pitu 
tahun kawin, 

37 Hana jadi randa, rik tano umorni 
walu puluh pak tahun. Ia mak pernah 
ninggalko Lamban Ibadah. Di rani rik di 
bingi ia beibadah jama Allah jama bedua 
rik bepuasa. 

38 Tepat pada waktu seno juga ia 
ratong, sambil memuji Allah rik cerita 
tentang Sanak seno jama unyinni jelma 
sai nunggu waktuni Allah ngebebasko 
Yerusalem. 

39 Radu jak Yusuf rik Maria ngeguaiko 
sunyinni sai diwajibko Hukum Tuhan, 
tian muloh mik Nazaret di Galilea. 

40 Sanak sinji tambah balak rik kuat. Ia 
calak nihan rik disayangi ulih Allah. 

41 Unggal tahun ulun tuhani Isa Yusuf rik 
Maria, mik Yerusalem untuk ngerayako 
Rani Buka Paskah. 

42 Waktu Isa umor rua belas tahun, tian 
mik perayaan seno nutuk kebiasaan. 

43 Radu jak perayaan seno tian mulang, 
kidangni Isa, Sanak seno, masih tinggal 
di Yerusalem sedang ulun tuha-Ni mak 
pandai. 

“Tian nyangko Isa nutuk delom 
rombongan. Radu lapah sepanjang 
rani ampai tian nyepok Isa di hantara 
puari-puari rik kenalan-kenalan tian. 

4> Kidang tian mak betungga jama Ia, 
jadi tian muloh mik Yerusalem nyepok 
Ia. 

46 Radu jak telu rani, tian nyepok tian 
ngehalu Isa di Lamban rang ibadah. Ia 
lagi mejong ngedengiko cawani guru 
agama rik risok betanya. 

47 Sunyinni jelma sai ngedengiko 
Ia hiran mani kecerdasan-Ni. Ia 
dapok ngejawab sunyinni pertanyaan- 
pertanyaan sai tepat. 

48 Ulun tuha-Ni pun hiran ngeliak Ia. 
Emak-Ni cawa jama Ia, "Nak, mengapi 
Niku injuk reno jama sekam? Bak-Mu rik 
emak-Mu cemas nihan nyepok Niku!" 

“Isa ngejawab, "Mengapi bak jama 
emak nyepok Nyak? Api bak rik emak 
mawat pandai bahwa Nyak musti wat 
delom Lamban Bapa-Ku?" 

>0 Kidangni tian mak ngerti cawani Isa. 

>t Kak raduni Isa mulang jejama tian 
mik Nazaret, rik patuh jama tian. 
Sunyinni peristiwa inji disegokko ulihni 
emakni Isa delom hatini. 

>2 Isa betambah balak rik tambah calak, 
rik dikasihi ulih Allah rik disenangi ulih 
jelma. 

1 Waktu tahun kelima belas jak 
pemerintahanni Kaisar Tiberius, 
Pontius Pilatus jadi gubernur di Yudea, 

rik Herodes memerintah di Galilea. 
Filipus, puarini Herodes memerintah di 
wilayah Iturea rik Trakhonitis, sedang 
Lisanias memerintah di Abilene. 

2 Sai jadi imam-imam agung yakdo 
Hanas rik Kayafas. Pada tahun senodo 
Allah cawa jama Yohanes, anakni 
Zakharia di gurun heni. 

3 Kak raduni Yohanes mik dipa-dipa 
dipelosok Way Yordan sambil nyampaiko 
kabar jak Allah. Yohanes cawa, 
"Betubatdo keti jak dusa-dusamu, rik 
keti haga dibaptis, in Allah ngampuni 
keti." 

4Unyinni ano wat tetulis di delom buku 
Nabi Yesaya: "Wat jelma beseru-seru 
di gurun heni, 'Siapko renglaya untuk 
Tuhan, ratako renglaya untuk Ia. 

>Unyinni lembah musti ditimbun, 
unggal gunung rik bukit diratako. 
Renglaya sai biluk-biluk musti dilurusko, 
rik renglaya sai lekak-lekuk diratako. 

6 Manusia-manusia delom dunia haga 
ngeliak Allah nyelamatko umat-Ni!'" 

7? Lamon ulun-ulun ratong jama Yohanes 
untuk dibaptis. Yohanes cawa jama tian, 
"Keti jelma jahat! Sapa sai ngucakko 
bahwa keti dapok luput jak hukuman 
Allah sai haga ratong? 

8 Tunjukko delom perbuatanmu bahwa 
niku radu betubat jak dusa-dusamu! 
Dang cawa bahwa Abraham nenek 
muyangmu. Ingok: Jak batu-batu inji 
pun Allah sanggup nyani keturunan 
untuk Abraham! 

? Kapak radu siap untuk melok batang 
sampai bakak-bakakni. Unggal batang 
sai mak ngehasilko uah sai betik haga 
dipelok rik ditokko mik delom apui." 

10 "Jadi, api sai haga sekam lakuko?" 
tanya ulun-ulun jama Yohanes. 

11 Yohanes ngejawab, "Jelma sai ngedok 
rua kawai, mesti ngeniko sai kawai jama 
jelma sai mak tinggal kawai; rik jelma 
ngedok sai kanikan, musti ngebagikoni." 

12 Tukang tagih pajak ratong jama 
Yohanes untuk dibaptis. Tian betanya, 
"Bapak Guru, api sai haga sekam 
guaiko?" 

13 Yohanes ngejawab, "Dang nagih lebih 
lamon jak sai radu ditantuko." 

14 Wat juga prajurit sai betanya, 

"Repa juga sekam? Api sai haga sekam 
guaiko?" Yohanes ngejawab, "Dang 
memeras jama sapa pun rik dang 
ngerampas duit jama tuduhan-tuduhan 
palsu. Puasdo jama gajimu!" 

15 Waktu seno, ulun-ulun betanya- 
tanya, api kedo Yohanes Raja Penyelamat 
sai lagi ditunggu-tunggu. 

16 Reno sebabni Yohanes cawa jama 
tian unyinni, "Nyak ngebaptis keti jama 
way, kidang kanah wat haga ratong 
Jelma sai lebih balak jak nyak. Ngebukak 
tali sepatu-Ni pun nyak mak layak. Ia 
haga ngebaptis keti jama Ruh Allah rik 
apui. 

17 Diculuk-Ni wat nyu untuk napi 
gandumni sampai mekecah. Gandum 
ano dikumpulko-Ni delom lumbung, 
kidangni unyinni huokni haga disuah-Ni 
delom apui sai mak pernah padam!" 

18 Injuk renodo Yohanes ngenasihatko 
jelma-jelma jama macam-macam cara 
selagi ia nyampaiko Kabar Betik. 

19 Sewaktu Herodes, jelma sai bekuasa 
di Galilea, dikeni petuah ulih Yohanes 

tentang perkawinanni jama Herodias, 
inggomni puarini, rik juga kejahatan lain 
sai radu dilakukoni. 

20 Kidangni Herodes tambah jahat, ia 
ngurukko Yohanes delom bui. 

21 Waktu radu sunyinni jelma dibaptis, 
Isa juga dibaptis. Rik waktu Ia sedang 
bedua, langit tebukak, 

22 rik Ruh Allah injuk burung merpati 
hinggap jama Ia. Kak raduni kedengian 
suara Allah ngucakko, "Nikudo Anak-Ku 
sai Kusayangi. Niku nyenangko hati-Ku." 

23 Waktu Isa mulai jama tugas-Ni, 
umor-Ni kira-kira telu puluh tahun. Nurut 
pikeran ulun bareh, Ia anak Yusuf, anak 
Eli, 

24 anak Matat, anak Lewi, anak Malkhi, 
anak Yanai, anak Yusuf, 

25 anak Matica, anak Amos, anak 
Nahum, anak Hesli, anak Nagai, 

26 anak Maat, anak Matica, anak Simei, 
anak Yosekh, anak Yoda, 

27 anak Yohanan, anak Resa, anak 
Zerubabel, anak Sealtiel, anak Neri, 

28 anak Malkhi, anak Adi, anak Kosam, 
anak Elmadam, anak Er, 

2? anak Yesua, anak Eliezer, anak Yorim, 
anak Matat, anak Lewi, 

30 anak Simeon, anak Yehuda, anak 
Yusuf, anak Yonam, anak Elyakim, 

3l anak Melea, anak Mina, anak Matata, 
anak Natan, anak Daud, 

32 anak Isai, anak Obed, anak Boas, 
anak Salmon, anak Nahason, 

33 anak Aminadab, anak Admin, anak 
Arni, anak Hezron, anak Peres, anak 
Yehuda, 

34 anak Yakub, anak Ishak, anak 
Abraham, anak Terah, anak Nahor, 

35 anak Serug, anak Rehu, anak Peleg, 
anak Eber, anak Salmon, 

36 anak Kenan, anak Arpakhsad, anak 
Sem, anak Nuh, anak Lamekh, 

37 anak Metusalah, anak Henokh, anak 
Yared, anak Mahalaleel, anak Kenan, 

38 anak Enos, anak Set, anak Adam, 
anak Allah. 

4 1 Isa dikuasai Ruh Allah waktu Ia 
ninggalko Way Yordan. Ruh Allah 
mimpin Ia mik gurun heni. 

2 Di dudi Ia dicubai ulih iblis selama 
pak puluh rani, Ia mak nganik api-api. 
Akherni Ia mebetoh. 

3 Iblis cawa jama Ia, "Niku kan Anak-Ni 
Allah? Cuba, ubah batu ano jadi ruti." 

“Isa ngejawab, "Delom Alkitab tetulis, 
'Jelma mak dapok hurik jak ruti gaoh.'" 

“Kak raduni iblis ngusung Isa mik rang 
sai langgar, delom sekejap mata iblis 
nunjukko jama Ia sunyinni kerajaan 
dunia. 

6"Sunyinni kekuasaan rik harta dunia 
ajo haga kuserahko jama Niku," cawa 
iblis jama Isa, "mani sunyinni ajo nyak 
sai sekedauni rik nyak dapok ngenini 
jama sapa gaoh sekehagaku. 

7 Sunyinni ano jadi milik-Mu, asal Niku 
nyumbah jama nyak." 

8Isa ngejawab, "Di delom Alkitab 
tetulis, 'Sumbahdo Tuhan Allahmu rik 
layani Ia gaoh." 

? Kak raduni iblis ngusung Isa mik 
Yerusalem dipikkoni dibubunganni 
Lamban Ibadah rik ia cawa jama Isa, 
"Niku kan Anak Allah? Jadi, lumpatdo 
niku jak ija. 

10 Mani di delom Alkitab tetulis, 'Allah 
haga ngayun malaikat-malaikat-Ni 
ngejaga Niku betik-betik.' 

11 Rik muneh, 'Malaikat-malaikat haga 
nyambut Niku jama culuk tian, in 
cukut-Mu mak kena batu." 

12 Isa ngejawab, "Delom Alkitab tetulis, 
'Dang nyubai Tuhan, Allahmu.'" 

13 Seraduni iblis nyuba Isa jama sunyin 
macam cara, ia ninggalko Isa, nunggu 
waktu sai betik untuk nyubai Isa lagi. 

14 Kak raduni Isa muloh mik Galilea; Ia 
dikuasai ulih-Ni Ruh Allah. Kabar tentang 
diri-Ni ajo tesebar di daerah seno. 

1> Ta ngajar di lamban-lamban ibadah, 
rik sunyinni jelma memuji Ia. 

16 Isa mik muneh mik Nazaret, rangni 
Ia dibalakko. Waktu rani Sabat, nutuk 
kebiasaan-Ni Ia mik di lamban ibadah. 
Ia cecok haga ngebaca Alkitab, 

17 Ia dikeni buku Nabi Yesaya. Ia 
ngebukak gulungan buku seno, dihalu-Ni 
ayat inji, 

18 "Ruh Tuhan wat jama Nyak-Ku, 
mani Ia radu memilih Nyak-Ku untuk 
nyampaiko Kabar Betik inji jama jelma 
mejerih. Ia ngayun Nyak-Ku untuk 
ngumumko pembebasan jama ulun sai 
tebelenggu rik ngunyaiko jelma buta; 
untuk ngebebasko jelma sai tetindas. 

19 rik ngabarko ratongni waktu Tuhan, 
nyelamatko umat-Ni." 

20 Isa ngegulung luot buku inji, rik 
diulohkoni jama petugas, kak raduni 

mejong. Sunyinni jelma sai di delom 
lamban ibadah seno ngeliak jama Ia. 

21 Īsa mulai cawa jama tian, "Ayat-ayat 
Alkitab inji cukup terpenuhi waktu keti 
ngedengi rani inji." 

22 Kalimat sai disampaiko-Ni helau 
nihan, hingga tian nyukong rik kagum 
jama Ia. Tian cawa, "Kan Ia ano anakni 
Yusuf?" 

23 Īsa cawa jama tian, "Pasti keti haga 
makai kata kiasan inji jama Nyak-Ku, 
'Dokter, unyaiko pai diri-Mu tenggalan. 
Keajaiban sai sekam dengi Niku guaiko 
di Kapernaum, guaiko juga di tiyuh-Mu 
tenggalan.'" 

24 Isa cawa, "Ingok, mak ngedok nabi 
sai dihormati di pekonni tenggalan. 

2> Kidang dengiko: Di zamanni Elia, 
mak ratong labung selama 3,1/2 tahun, 
tejadi kebetohan sai hibat di dipa-dipa. 
Waktu seno wat lamon randa-randa di 
Israel. 

26 Walau injuk reno, Allah mak ngayun 
Elia mik jama salah sai randa-randa seno 
melainko mik jama angkah sai randa di 
Sarfat di daerah Sidon. 

27 Reno muneh di zamanni Nabi Elisa 
wat lamon jelma di Israel bepenyakik 

bawak sai ngeri nihan, kidangni mak 
ngedok sai jelma pun jak tian sai 
diunyaiko, kecuali Naaman ulun Siria." 

28 Sunyinni jelma di lamban ibadah 
udi butong nihan waktu ngedengi cawa 
seno. 

29 Tian cecok raduni nguser Isa mik 
luah kota, rik ngusung la mik tebing 
gunung, di dipa kota tian dibangun. 
Tian bemaksud ngedurong la mik delom 
rulah. 

30 Kidangni Isa nerubos ulun lamon 
terus lijung. 

31 Kak raduni Isa mik di kota 
Kapernaum di Galilea. Di disan Ia ngajar 
jama jelma-jelma waktu rani Sabat. 

32 Tian kagum ngeliak carani Ia ngajar, 
mani Ia cawa penuh wibawa. 

33 Di lamban ibadah ano wat sai 
jelma sai dikuasai ruh jahat. Jelma udi 
mekik-mekik, 

34 "Hai Isa, jelma Nazaret, Niku haga 
ngapi jama sekam? Niku ratong untuk 
ngebinasako sekam? Nyak pandai sapa 
Niku: Niku ano utusan suci jak Allah!" 

35 "Hema niku!" cawa Isa jama ruh 
jahat ano. "Luah niku jak jelma ajo!" Kak 
raduni ruh jahat udi ngebanting jelma 

seno di hadap tian sunyinni, kak raduni 
luah jak jelma sai kekurukan ruh jahat 
ano mak nyakikko jelma seno. 

36 Sunyinni jelma hiran, rik cawa jama 
jejama tian, "Bukan main perintah- 
perintah-Ni. Jama wibawa rik kuasa-Ni, 
Ia merintahko ruh-ruh jahat luah, rik 
tian patuh!" 

37 Cerita tentang Isa tesebar di wilayah 
seno. 

38 Isa ninggalko lamban ibadah ano, 
raduni mik lambanni Simon. Mak 
mentuhani Simon lagi meruyuh, ulun- 
ulun bareh ngeni pandai hal seno jama 
Isa. 

39 Isa mik rang pedom bebai seno, Ia 
nguser ruyuh seno. Ruyuh seno munyai, 
rik mak mentuhani Simon geluk minjak 
langsung ngelayani tian. 

40 Waktu matarani lagi tebenam, jelma 
lamon ngusung jama Isa puari-puarini 
sai lagi kena macam-macam penyakik. 
Isa ngepikko culuk-Ni mik atas uluni 
tian masing-masing rik ngunyaiko 
penyakikni. 

41 Ruh jahat pun luah jak jelma lamon, 
sambil mekik-mekik, "Niku ano Anak-Ni 
Allah!" Kidang Isa ngebentak tian rik 

mak ngizinko tian cawa, mani tian pandai 
bahwa Ia ano Raja Penyelamat. 

42 Waktu matarani mulai terbit Isa 
ninggalko kota inji mik suatu rang sai 
mangi. Ulun-ulun mulai nyepok Ia, waktu 
tian betungga jama Ia, tian berusaha in 
Ia dang ninggalko tian. 

43 Kidang Isa cawa, "Kabar Betik 
tentang injuk repa Allah merintah Nyak 
mesti nyampaiko juga di kota-kota 
bareh, mani untuk senodo Allah ngutus 
Nyak mik dunia." 

44 Ulih senodo Isa bekhotbah di 
lamban-lamban ibadah di seluruh negeri 
Yudea. 

5 t Suatu rani, Isa cecok dipingger 
Danau Genesaret. Lamon jelma 
bedesak-desakan untuk ngedengi kabar 

jak Allah. 

2? Īsa ngeliak rua jukung di pantai 
ano; nelayan-nelayanni radu regah jak 
jukung-jukung udi rik lagi ngebasuh jala 
tian. 

3Isa cakak disalah sai jukung seno, 
yakdo jukungni Simon, raduni ngayun 
Simon ngedurong jukungni jaoh cutik 
jak pantai. Isa mejong delom jukung rik 
ngajar jelma lamon. 

4Seraduni Ia ngajar, Ia cawa jama 
Simon, "Bedayungdo mik rang sai relam, 
rik tebarko jalamu untuk nyepok iwa." 

= "Bapa Guru," jawab Simon, "sebingi 
inji sekam kerja keras, kidang mak 
mansa api-api! Kidang ulih Bapak sai 
ngayun, payudo; nyak haga nyebarko 
jala luot." 

6 Seraduni tian ngeguaiko seno, tian 
mansa lamon iwa sampai jalani cabik. 

7 Makani tian ngilu tulung jama 
kantik-kantikni di jukung sai bareh. 
Kantik-kantikni tian ratong raduni, 
jejama ngisi rua jukung seno latap jama 
iwa sampai jukung-jukung ano hamper 
tebenam. 

8 Waktu Simon ngeliak ano, ia sujud di 
hadap Isa, rik cawa, "Tinggalko nyak, 
Tuhan! Mani nyak jelma bedusa!" 

? Simon rik sunyinni jelma sai jejama 
jama ia hiran ngeliak lamonni iwa sai 
tian mansa. 

10 Reno muneh kantik-kantikni Simon, 
Yakobus jama Yohanes, anak-anak 
Zebedeus. Isa cawa jama Simon, "Dang 
rabai! Mulai jak tano niku haga kujadiko 
penjala jelma." 

11 Simon jama kantik-kantikni narik 
jukung mik pantai, ditinggalkoni unyinni, 
kak raduni tian nutuk jama Isa. 

12 Suatu rani, Isa wat di suatu kota. 

Di dudi wat sai bakas sai badanni latap 
kusta sai mengeriko. Waktu ia ngeliak 
Isa, ia sujud dihadapni Isa sambil 
memohon, "Pak, kik Bapak haga, Bapak 
dapok ngunyaiko nyak!" 

13 Isa nyating jelma sedi rik cawa, 
"Nyak haga, munyaido niku!" Waktu 
seno juga penyakikni munyai. 

141sa ngelarang jelma udi nyeritako 
hal seno jama sapa pun, cawa-Ni, "Mik 
niku jama imam, kilu jama ia untuk 
memastiko niku radu munyai. Radu niku 
ngeniko kurban injuk sai diperintahko 
Musa, sebagai bukti jama ulun bahwa 
niku radu munyai." 

15 Kabar tentang Isa makin tesebar mik 
dipa-dipa, rik lamon jelma sai ratong 
untuk ngedengi-Ni rik untuk munyaiko 
penyakikni tian. 

16 Seraduni seno Isa mik bedua di rang 
sai mangi. 

17 Suatu rani waktu Isa lagi ngajar, 
wat pira jelma Farisi rik guru-guru 
agama mejong di disan. Tian ratong jak 

Yerusalem, rik jak kota-kota di Galilea rik 
Yudea. Kuasa Tuhan wat jama Isa untuk 
ngunyaiko jelma-jelma sai meruyuh. 

18 Waktu seno pira-pira jelma ratong 
ngusung sai jelma lumpuh sai pedom 
di atas apai. Tian berusaha ngusung 
jelma seno mik delom lamban in dapok 
ngepikko ia di hadap Isa. 

19 Mani jelma terlalu lamon di disan, 
tian mak dapok ngusungni kuruk. Makani 
tian nyakakko ia mik atas hatok lamban 
seno, radu tian ngebungkar hatok, rik 
ngeregahko ia jama apaini mik hadapan 
Isa di tengah-tengah ulun lamon seno. 

20 Waktu Isa ngeliak hara balakni 
imanni tian, Ia cawa jama ulun seno, 
"Puari, dusamu radu diampuni." 

21 Guru-guru agama rik jelma-jelma 
Farisi mulai cawa jama tian, "Sapa 
jelma sinji sai bani ngehina Allah? Sapa 
sai ngasi ngampuni dusa, selain Allah 
tenggalan?" 

22 Isa pandai cawa seno. Maka Ia cawa, 
"Mengapi keti betanya-tanya injuk reno 
delom hati? 

23 Dipa sai lebih mudah, ngucakko, 
'Dusamu radu diampuni', atau ngucakko, 
'Minjak rik lapahdo!'? 

24 Makani tano Nyak haga ngebuktikoni 
jama keti bahwa di atas bumi inji Anak 
Manusia bekuasa untuk ngampuni dusa." 
Raduni Isa cawa jama jelma sai lumpuh 
udi, "Minjakdo, iwakko rang pedommu, 
rik mulangdo niku!" 

25 Geluk ia minjak jak hadapan tian 
unyinni, diiwakkoni rang pedomni, rik 
mulang sambil memuji Allah. 

26 Tian unyinni kagum nihan sambil 
memuji Allah. Rik jama rasa rabai, tian 
cawa, "Ajaib nihan peristiwa sai neram 
liak rani inji!" 

27 Radu jak seno Isa mik luah, Ia 
ngeliak jelma penagih pajak, gelarni 
Lewi, lagi mejong di kantorni. Isa cawa 
jama ia, "Tutuk Nyak." 

28 Lewi cecok rik ia ninggalko sunyinni, 
terus nutuk Isa. 

29 Radu jak seno Lewi pesta di lambanni 
untuk nyambut Isa. Lamon tukang tagih 
pajak rik jelma-jelma nutuk mengan 
jejama jama tian. 

30 Wat pira jelma Farisi rik guru-guru 
agama mak senang, tian cawa jama 
jelma-jelma sai nutuk Isa, "Mengapi 
keti mengan rik nginum jejama penagih 
pajak ano, tian kan jelma mak benor?" 

31 Isa ngejawab, "Jelma sai sihat mak 
perlu dokter, angkah jelma sai meruyuh 
sai perlu. 

32 Nyak ratong lain hak untuk ngurau 
jelma sai nganggap dirini radu benor, 
melainko jelma-jelma sai bedusa in tian 
betubat jak dusa-dusa tian." 

33 Jelma-jelma cawa jama Isa, "Jelma 
sai nutuk Yohanes rik jelma sai nutuk 
jelma Farisi risok puasa rik bedua. 
Kidangni jelma sai nutuk Niku mengan 
rik nginum." 

34 Īsa ngejawab, "Api keti dapok ngayun 
kuari bepuasa di pesta kawin, sewaktu 
kemantin masih jejama tian? Tantu 
mawat! 

35 Kidangni wat waktuni kemantin haga 
diakuk jak tian. Pada waktu senodo tian 
ampai puasa." 

36 Radu seno Isa nyeritako jama tian 
perumpamaan inji, "Mak ngedok jelma 
nambal kawai saka jama kain jak kawai 
ampai. Sebab ia nyabikko kawai sai 
ampai udi. Lagi muneh kain penambal 
sai ampai ano mak cucok jama kawai sai 
tuha. 

37 Reno muneh mak ngedok jelma sai 
nuangko anggor sai ampai delom pakai 

kantong bawak sai saka, mani anggor 
sal ampai haga nyebabko kantong 
udi pecoh. Maka anggorni tetok, rik 
kantongni cadang. 

38 Anggor sai ampai, haga dituang 
delom kantong sai ampai muneh. 

39 Reno muneh mak ngedok jelma sai 
haga nginum anggor ampai kik radu jak 
nginum anggor saka. 'Anggor sai saka 
lebih bangik,' cawani." 

! Suatu rani Sabat, waktu Isa liu 

di kebun gandum, jelma-jelma sai 
nutuk Ia ngakuk gandum. Tian ano 
ngegusuk-gusuk gandum ano delom 
culukni tian, kak raduni dikanik tian. 

2 Wat jelma Farisi ngeliakni rik cawa, 
"Mengapi keti ngelanggar hukum agama 
rik ngeguaiko sai dilarang waktu rani 
Sabat?" 

3Isa ngejawab, "Makkung pernah kedo 
keti ngebaca tentang sai diguaiko Daud, 
waktu ia jama kantik-kantikni mebetoh? 

“Ia kuruk mik delom Lamban Ibadah 
rik ngakuk ruti sai radu dipersembahko 
jama Allah, kak raduni dikanikni. Dikenini 
juga ruti seno jama kantik-kantikni. 
Padahal nurut hukum agama angkah 

imam-imam gaoh sai dapok nganik ruti 
seno." 

"Isa cawa, "Anak Manusia bekuasa atas 
rani Sabat!" 

e Waktu rani Sabat, Isa ngajar di 
lamban ibadah. Di disan wat jelma sai 
culukni lumpuh kebelah. 

“Wat pira guru agama rik ulun Farisi 
haga nyepok kesalahan Isa in tian dapok 
ngaduko Isa. Tian terus ngemerhatiko 
api Ia haga ngubati jelma waktu rani 
Sabat. 

8 Kidang Isa pandai ngebaca pikeran 
tian. Ia cawa jama jelma sai culukni 
lumpuh ano, "Ija cecok di hadap ajo!" 
Jelma seno minjak, terus cecok di hadap. 

? Kak raduni Isa betanya jama jelma- 
jelma sai di disan, "Menurut agama, 
neram dapok mawat ngelakuko api gaoh 
di rani Sabat? Ngelakuko sai betik atau 
jahat? Nulung jelma atau ngecelakako?" 

10 Īsa ngeliak jama tian sunyinni, Ia 
cawa jama jelma lumpuh ano, "Ijako 
culukmu." Jelma seno ngeniko culukni, 
rik culukni pun munyai. 

11 Guru-guru agama rik ulun-ulun Farisi 
ano butong nihan, tian mulai berunding 
repa cara ngecelakako Isa. 

12 Waktu seno Isa cakak mik sai bukit 
untuk bedua. Ia bedua jama Allah 
sebingi agat. 

13 Waktu rani radu terang, Ia ngurau 
jelma-jelma sai nutuk Ia, kak raduni 
milih rua belas jelma jak tian. Ia ngeni 
gelar kerua belas jelma udi rasul-rasul. 
Tian yakdo: 

14 Simon (sai disebutni juga Petrus), 
rik Andreas puarini Simon; Yakobus rik 
Yohanes, Filipus rik Bartolomeus, 

15 Matius rik Tomas, Yakobus anakni 
Alfeus, rik Simon (sai disebut Pejuang), 

16 Yudas anak Yakobus rik Yudas 
Iskariot sai akherni jadi pengkhianat. 

17 Kak raduni Isa regah jak bukit jejama 
rasul-rasul ano, raduni taru rik cecok 
di sai rang sai rato. Di dudi wat juga 
jelma-jelma sai nutuk Ia rik jelma 
sai bareh ratong jak seluruh Yudea, 
Yerusalem, rik kota-kota Tirus rik Sidon 
sai di pingger lawok. 

18 Tian ratong untuk ngedengi Isa, rik 
untuk berubat jama Isa atas penyakik- 
penyakikni. Tian sai kekurukan ruh jahat 
ratong juga rik munyai. 

19 Sunyinni jelma berusaha nyating Isa, 
mani wat kuasa sai luah jak badan-Ni sai 
dapok ngunyaiko penyakik tian unyinni. 

20 Isa ngeliak jelma-jelma sai nutuk 
la kak radu cawa, "Bebahagiado keti 
jelma-jelma sai mejerih, mani keti yakdo 
anggota umat Allah! 

21 Bebahagiado keti sai mebetoh tano; 
keti haga dibetongkoni! Bebahagiado 
keti sai miwang tano; keti haga lalang! 

22 Bebahagiado keti sai dinyuohko ulun, 
ditulak, dihina, difitnah mani ulihni Anak 
Manusia! 

23 Nabi-nabi pada zaman tumbai 
diperlakuko injuk reno juga. Kik inji 
tejadi, sebaikni keti riang gaoh, nari-nari 
mani balak nihan upah keti di surga 
kanah. 

24 Kidang celakado keti sai mebatin 
tano; mani keti radu ngerasako 
kenikmatan! 

25 Celakado keti sai mebetong tano; 
mani keti haga kebetohan! Celakado keti 
sai lalang tano; mani keti haga sedih rik 
miwang! 

26 Celakado keti, kik unyinni jelma 
mujimu; mani reno juga nenek muyang 
tian muji nabi-nabi palsu zaman tumbai." 

27 "Kidang untuk keti unyinni sai 
ngedengi Nyak tano, Kuluhotko jama 
keti: sayangi musuh-musuhmu, rik 
ngelakuko sai betik jama jelma sai nyuoh 
jama niku. 

28 Berkati jelma sai ngutuk niku, rik 
duako jelma sai jahat jama niku. 

29 Kik wat ulun nampar bihammu 
kebelah, tagando ia nampar bihammu 
kebelah lagi. Kik jubahmu diakuk ulun, 
keniko muneh kawaimu juga. 

30 Kik ulun ngilu api gaoh jama niku, 
keniko jama ia; kik milikmu dirampas 
dang dikilu lagi. 

31 Perlakuko ulun bareh injuk keti haga 
diperlakuko ulih tian. 

32 Rik kik keti ngebalos sayangni jelma 
sai radu mena sayang jama keti, api 
jasamu? Ulun bedusa pun sayang jama 
jelma sai radu lebih mena nyayangi tian! 

33 Kik keti bebuat baik jama jelma-jelma 
sai bebuat baik jama keti, api jasamu? 
Ulun bedusa pun bebuat injuk reno 
muneh! 

34 Kik keti nginjamko duit jama jelma 
sai dapok ngebayarni, api pahalamu? 
Ulun bedusa pun nginjamko duit jama 
jelma bedusa raduni ngiluni luot. 

39 Seharusni dang injuk reno! Keti 
sebalikni ngasihi musuhmu rik ngelakuko 
sai betik jama tian. Keti haga ngeni 
pinjaman, rik mak ngeharap dibayarni. 
Kik injuk reno, pahalamu balak nihan rik 
keti jadi anak-anak Allah Sai Mahatinggi. 
Mani Allah betik hati jama jelma sai mak 
pandai beterima kasih, rik jama jelma 
sai jahat juga. 

36 Hagani keti wat rasa kesian, injuk 
Tuhan juga ngedok rasa kasihan." 

37 "Dang ngehakimi ulun bareh, in 
keti mak dihakimi ulihni Allah. Dang 
ngehukum jelma bareh, in keti mak 
dihukum Allah juga. Ampuni ulun bareh, 
in Allah juga ngampuni keti. 

38 Kenido jama ulun bareh, in Allah juga 
ngeni jama keti; keti haga nerima pahala 
sai belimpah-limpah sai radu ditakar 
padat-padat untuk niku. Mani takaran 
sai keti pakai untuk ulun bareh haga 
dipakai Allah untuk niku." 

39 Kak raduni Isa nyeritako jama tian 
perumpamaan injuk sinji, "Kik jelma 
buta mimpin jelma buta sai bareh, pasti 
tian rua ano haga tumbak delom siring. 

40 Mak ngedok murid sai lebih balak 
jak guruni. Kidang murid sai radu tamat 

belajar, haga jadi injuk gegoh injuk 
guruni. 

41 Mengapi keti ngeliak secuil kayu di 
mata puarimu, sedang balok di matamu 
tenggalan mak keti perhatiko? 

42 Repa keti dapok ngucakko jama 
puarimu, 'Ija, puari, nyak ngeluahko 
secuil kayu jak matamu ano,' sedang 
delom matamu tenggalan wat balok 
mak keti liak? Hai munafik! Luahko pai 
balok sai wat di matamu tenggalan. 
Ampai keti dapok ngeliak jelas rik ampai 
dapok ngeluahko secuil kayu jak mata 
puarimu." 

43 "Batang sai subor mak ngehasilko 
uah sai burak. Reno muneh batang sai 
mak subor mak ngehasilko uah sai betik. 

44 Unggal batang dikenal jak uahni. 
Semak keruwi mak ngehasilko uah ara, 
rik semak keruwi mak ngehasilko uah 
anggor. 

4> Jelma sai betik ngeluahko hal-hal sai 
betik mani hatini latap jama kebaikan. 
Ulun sai jahat ngeluahko hal-hal sai 
jahat mani hatini latap jama kejahatan. 
Api sai dicawako ulihni banguk senodo 
sai luah jak hati." 

46 "Ngapi keti ngurau Nyak, 'Tuhan, 
Tuhan," kidang keti mak ngeguaiko api 
sai Kucawako jama keti? 

47 Jama sapa dapok ram gegohko jelma 
sai ratong jama Nyak, rik ngedengi 
cawa-Ku rik ngelakukoni? -- Nyak haga 
nunjukko jama niku --. 

48 Ia injuk jelma sai waktu ngebangun 
lamban ngegali relam-relam, kak raduni 
nyani pondasi jak batu. Waktu wat 
banjer rik way ngelanda lamban seno 
lamban seno mak dapok diguyangkon 
mani radu dibangun di atas pondasi sai 
betik. 

49 Kidang jelma sai ngedengi cawa-Ku 
rik mak ngeguaikoni, injuk jelma sai 
ngebangun lamban tanpa pondasi. Kik 
banjer ratong, lamban seno geluk rubuh; 
rik cadangni hibat nihan!" 

7 t Seraduni ngucakko hal-hal 

seno jama jelma lamon, Isa mik 
Kapernaum. 

2 Di disan wat perwira Roma sai ngedok 
jelma sai ngelayani sai disayangni. Jelma 
sai ngelayani ia ano meruyuh hamper 
mati. 

3 Waktu perwira seno ngedengi tentang 
Isa, ia ngayun pira jelma sai mimpin di 


LUKAS 7.4-8 41 


Yahudi mik jama Isa untuk ngilu in Ia 
ratong untuk ngunyaiko penyakik jelma 
sai ngelayani ia ano. 

4Waktu sampai jama Isa, jelma-jelma 
udi ngilu nihan in Ia nulung perwira udi. 
"Perwira inji layak ditulung, ulih Bapak," 
ani tian jama Isa, 

>"mani ia menyayangi bangsa neram 
rik radu ngebangun lamban ibadah untuk 
sekam." 

6 Raduni Isa mik jama-jama tian. Waktu 
Isa hamper sampai di lambanni perwira 
udi, perwira udi ngayun kantik-kantikni 
mik jama Isa ngucakko, "Dang hak 
bapak besusah-susah mik lambanku. 
Nyak mak patut nerima Bapak di 
lambanku. 

"Reno sebabni nyak tenggalan mak 
bani ngehadap Bapak. Keni perintah 
gaoh in jelma sai ngelayani nyak ano 
munyai. 

8 Mani nyak pun tunduk jama perintah 
atasan rik di debahku wat juga 
prajurit-prajurit sai mesti tunduk jama 
perintahku. Kik nyak ngayun prajuritku, 
'Mik!' ia pun mik; kik nyak ngucakko 
jama sai bareh, 'Mik dija!' ia pun ratong. 

Kik nyak merintahko jelma sai ngelayani 
nyak, 'Guaiko inji!' ia pun ngeguaikoni." 
? Isa hiran ngedengi seno. Ia ngeliak 

mik kudan rik cawa jama jelma lamon 
sai lagi nutuk Ia, "Bukan main jelma inji. 
Di hantara jelma Israel pun makkung 
pernah Nyak betungga jama jelma 
beriman sebalak inji!" 

10 Waktu jelma-jelma sai dikayun seno 
muloh mik lamban perwira udi, jelma sai 
ngelayani udi radu munyai. 

11 Mak mesaka jak seno, Isa mik kota 
Nain. Jelma-jelma sai nutuk Ia rik jelma 
lamon mik jama Ia. 

12 Waktu Isa sampai di redik gerbang 
kota, wat ulun lamon lagi ngantakko 
ulun mati mik luah kota. Sai mati, sanak 
bakas, anak hehanani bebai randa. 
Lamon jelma kota mik jejama jama 
bebai randa seno. 

13 Waktu Tuhan Isa ngeliak bebai 
seno, Ia kesian jama ia cawa-Ni, "Dang 
miwang niku!" 

14 Kak raduni Isa redik usungan mayat 
seno, rik ditilutni. Maka jelma-jelma sai 
ngusung mayat ano taru. Isa cawa, "Hai 
sanak ngura, Nyak ngayun niku minjak!" 

15 Sanak ngura sai radu mati ano, 
minjak raduni, mejong rik mulai cawa. 
Isa nyerahkoni jama emakni. 

16 Sunyinni jelma rabai rik tian mulai 
memuji Allah. Tian cawa, "Nabi sai agung 
radu ratong di tengah-tengah ram! Allah 
radu ratong untuk nyelamatko umat-Ni!" 

17 Kabar tentang Isa inji tesebar di 
seluruh Yudea rik daerah sekitarni. 

18 Jelma-jelma sai nutuk Yohanes ngeni 
pandai jama ia sunyinni peristiwa inji. 
Kak raduni Yohanes ngurau rua jelma sai 
nutuk ia. 

19 Rik ngayun tian mik jama Tuhan Isa 
rik nanya, "Bapak kedo, ulun sai haga 
ratong nurut janji Allah, atau sekam 
masih haga nunggu ulun bareh?" 

20 Kerua jelma sai nutuk Yohanes 
ano mik jama Isa rik cawa, "Yohanes 
Pembaptis ngayun sekam betanya jama 
Bapak, api kedo Bapak jelma sai haga 
ratong menurut janji Allah, atau sekam 
masih haga nunggu ulun bareh?" 

21 Waktu seno, Isa munyaiko jelma 
lamon rik nguser lamon ruh jahat rik 
lamon ulun buta dapok ngeliak. 

22 Īsa ngejawab, "Mulohdo keti jama 
Yohanes, keni pandai ia api sai radu 


LUKAS 7.23-28 44 


didengi rik diliak keti: ulun buta ngeliak, 
ulun lumpuh dapok lapah, ulun sai 
bepenyakik kusta, munyai, jelma metilu 
ngedengi, jelma mati hurik luot, rik 
Kabar Betik jak Allah disampaiko jama 
jelma-jelma mejerih. 

23 Bebahagiado jelma sai mak ngedok 
alasan untuk nulak Nyak." 

24 Waktu utusan-utusan Yohanes 
radu mik, Isa cawa jama ulun tentang 
Yohanes, cawa-Ni, "Keti mik padang 
gurun untuk ngeliak api? Ngeliak jukuk 
sai ditiup angin kedo? 

25 Keti mik haga ngeliak api? Ngeliak 
jelma sai bekawai helau kedo? Jelma- 
jelma sai bekawai helau rik hurik mewah 
tinggal di istana! 

26 Kik keti luah haga ngeliak api? Untuk 
ngeliak nabi kedo? Temondo, malah lebih 
jak ngeliak nabi. 

27 Mani Yohanes anodo sai dimaksud 
delom ayat Alkitab inji, 'Injido utusan- 
Ku,' ani Allah, 'Nyak haga ngutus ia lebih 
mena jak Niku, in ia ngebuka renglaya 
untuk-Mu!'" 

28 "Ingok," cawa Isa, "di dunia inji mak 
pernah wat jelma sai lebih balak jak 
Yohanes Pembaptis. Kidang jelma sai 

paling lunik di hantara umat Allah, lebih 
balak jak Yohanes Pembaptis." 

29 Sunyinni jelma -- termasuk penagih- 
penagih pajak -- ngedengi Isa ngucakko 
hal seno; tiando sai jelma radu mentaati 
tuntutan-tuntutan Allah rik haga dibaptis 
ulihni Yohanes. 

30 Kidangni ulun-ulun Farisi rik guru- 
guru agama mak haga nerima rencana 
Allah untuk dirini tenggalan. Tian mak 
haga dibaptis ulihni Yohanes. 

31 Isa cawa luot, cawa-Ni, "Jama api 
Nyak haga ngebandingko jelma-jelma 
Zaman tano? Injuk sapa tian? 

32 Tian injuk sanak-sanak sai mejong di 
pasar; sebagian cawa jama sai bareh, 
'Sekam mainko lagu sai riang, kidang 
keti mak haga nari! Sekam nyanyi lagu 
kesedihan, keti juga mak miwang!' 

33 Yohanes Pembaptis ratong -- ia puasa 
rik mak nginum anggor -- diucakko keti, 
'Ia kekurukan sitan!’ 

34 Anak Manusia ratong -- Ia mengan 
rik nginum -- keti cawa, 'Liak jelma 
seno! Rakus, pemabuk, bekantik jama 
penagih pajak juga jama jelma bedusa.' 

39 Walaupun injuk reno, Allah udi 
bijaksana, tebukti jak sunyinni jelma sai 
nerima-Ni." 

36 Sai jelma Farisi, gelarni Simon, 
ngundang Isa mengan. Isa ratong di 
lambanni, mejong besimpuh rik mengan. 

37 Di kota seno wat sai bebai sai hurikni 
lamon dusa. Waktu ia ngedengi Isa lagi 
mengan di lambanni ulun Farisi ano, ia 
ratong ngusung gudu lunik jak pualam 
ngisi minyak rum. 

38 Ia cecok di kudanni Isa redik cukut-Ni 
rik miwang sambil ngebasohko cukutni 
Isa jama way matani. Kak raduni cukutni 
Isa dilapni jama buokni, disiumni rik 
dituangkoni jama minyak rum ano. 

39 Waktu jelma Farisi sai ngundang Ia 
ngeliak hal seno, ia cawa delom hati, 
"Kik jelma inji nabi, tantu Ia pandai sapa 
bebai inji sai nilut Ia, bebai seno lamon 
dusa!" 

40 Isa cawa jama Simon, "Simon, wat 
sai haga Kucawako jama niku." "Api sai 
haga dicawako Bapak," jawab Simon, 
"ucakkodo." 

41 Īsa cawa, "Wat rua jelma behutang 
jama jelma sai nginjamko duit. Sai jelma 

utangni lima ratus duit perak, rik sai lagi 
lima puluh duit perak. 

42 Tian rua ano mak dapok ngebayar 
utangni, makani utangni tian rua ano 
dihapusko ulihni jelma sai nginjamko 
duit. Nah, sapa jak di hantara tian 
rua ano sai lebih mengasihi jelma sai 
nginjamko duit ano?" 

43 "Nyak kira jelma sai paling lamon 
dihapus utangni!" jawab Simon. 
"Pendapatmu temon," jawab Isa. 

“Isa ngeliak jama bebai seno rik 
cawa jama Simon, "Niku ngeliak bebai 
inji? Nyakku ratong di lambanmu, 
kidang niku mak nyediako way untuk 
ngebasuh cukut-Ku; kidang bebai inji 
radu ngebasuh cukut-Ku jama way 
matani rik ngelapni jama buokni. 

4> Niku mak nyium Nyak waktu Nyak 
ratong, bebai sinji mak pernah taru 
nyium cukut-Ku jak Nyak ratong mik 
dija. 

46 Niku mak nuangko minyak di ulu-Ku, 
kidang bebai sinji radu nuangko minyak 
di cukut-Ku. 

4/ Temondo: kasihni sai balak ano 
nunjukko dusani sai lamon ano radu 

diampuni! Kik jelma diampuni cutik, ia 
haga mengasihi cutik muneh." 

48 Īsa cawa jama bebai seno, "Dusa- 
dusamu radu diampuni." 

49 Jelma-jelma bareh sai jejama 
mengan jama Isa mulai cawa jejama 
tian, "Sapa jelma sinji sampai dapok 
ngampuni dusa?" 

>0 Isa cawa jama bebai seno, "Mani niku 
percaya jama Nyak, niku diselamatko. 
Mikdo delom damai!" 

1t Mak mesaka jak seno, Isa mik 

kota-kota rik pekon-pekon, untuk 
nyampaiko Kabar Betik bahwa Allah 
mulai memerintah sebagai Raja. Rua 
belas jelma-jelma sai nutuk Ia jejama 
Ia. 

2 Reno muneh pira-pira bebai sai 
radu bebas jak pengaruh ruh jahat rik 
penyakik. Bebai-bebai udi iado Maria sai 
disebut Magdalena (pitu ruh jahat sai 
radu luah jak badanni); 

3juga Yohana, inggomni Khuza, 
pegawai istana Herodes, Susana rik 
lamon lagi bebai-bebai lain. Jama duit 
tian tenggalan, tian ngebantu Isa rik 
jelma-jelma sai nutuk Ia. 

4Jelma-jelma terus ria ratong jama 
Isa jak pelosok kota. Waktu radu lamon 
jelma sai bekumpul, Isa nyeritako jama 
tian perumpamaan injuk reji: 

>"Jelma petani naborko bibit. Waktu 
ia lagi nabor, wat bibit sai gugor di 
renglaya. Sebagian diilikko jelma rik 
sebarehni dikanik burung. 

6Wat juga sai gugor di batu-batu. 
Waktu tunas-tunasni tuoh, tanoman udi 
layu mani tanohni menyangu. 

“Wat muneh bibit sai gugor di delom 
semak keruwi. Semak keruwi ano tuoh 
jejama bibit ano, dihimpitni bibit seno 
hingga mati. 

8 Kidang wat muneh bibit sai gugor di 
tanoh sai subor, tuohni helau ngehasilko 
uah seratus kali lipat." Seraduni Ia 
nyeritako perumpamaan seno, Ia cawa, 
"Kik sai wat cuping, dengiko!" 

?Jelma-jelma sai nutuk Isa nanyako 
jama Ia reti jak perumpamaan seno. 

10 Īsa ngejawab, "Keti radu dikeni 
kepintaran in pandai rahasia injuk repa 
Allah memerintah sebagai Raja. Kidang 
ulun-ulun sai diajar jama perumpamaan, 
in tian wat perhatian, kidangni mak 

pandai api sai tejadi; tian ngedengi, 
kidang mak ngerti." 

11 "Injuk rejido retini perumpamaan 
ano: Bibit ano iado cawani Allah. 

12 Bibit sai gugor di renglaya injuk 
jelma-jelma sai ngedengi cawa seno. 
Kidang iblis ratong rik ngerampas kabar 
seno jak hatini tian, in tian dang percaya 
rik diselamatko. 

13 Bibit sai gugor di rang sai bebatu 
injuk jelma sai waktu ngedengi kabar 
seno, nerima jama senang hati. Kidang 
kabar seno mak ngedok bakak delom 
hati tian. Tian percaya serebok gaoh, kik 
wat pencubaan hurik, tian murtad. 

14 Bibit sai gugor di tengah semak- 
semak injuk jelma ngedengi kabar, 
kidang khuater jama hurikni rik mirak 
mebatin rik senang delom dunia ajo. 
Sunyinni seno ngehimpit hurikni, 
sehingga mak ngehasilko uah sai mesak. 

1> Bibit sai gugor di tanoh sai subor, 
injuk jelma sai ngedengi kabar ano, 
raduni nyegokko di delom hati sai betik 
rik jujor. Tian betahan sampai ngehasilko 
uah." 

16 "Mak ngedok jelma sai masang lampu 
kak raduni nyalokni jama runcung, atau 

ngepikko lampu seno di debah rang 
pedom. Ia haga ngepikko lampu ano di 
rang sai langgar, in ulun sai kuruk dapok 
ngeliak sinarni. 

17 Mak ngedok sai tesegokko sai mak 
keliakan; rik mak ngedok sai dirahasiako 
sai mak dapok tebungkar rik kepandaian. 

18 Makani perhatiko betik-betik api sai 
keti dengi. Mani jelma sai radu wat, haga 
dikeni lebih lamon lagi; kidangni jelma 
sai mak ngedok api-api jama ia masih 
haga diakuk juga." 

19 Emak rik puari-puarini Isa ratong 
jama Ia, kidang mak sampai betungga 
jama Ia mani jelma lamon nihan. 

20 Wat jelma sai cawa jama Isa, "Bapak, 
emak rik puari-puari-Mu wat di luah. 
Tian haga betungga jama Bapak." 

21 Īsa cawa jama tian, "Jelma-jelma sai 
ngedengi cawani Allah rik ngelakukoni, 
tiando sai emak-Ku rik puari-puari-Ku." 

22 Suatu rani Isa rik jelma-jelma sai 
nutuk Ia cakak jukung. "Ija ram mik 
nyeberang danau," ani Isa jama tian. 
Raduni tian berangkat. 

23 Waktu tian lagi belayar, Isa pedom. 
Tiba-tiba angin badai ratong di danau 

ano. Way kuruk delom jukung, hingga 
ngebahayako tian sunyinni. 

24 Jelma-jelma sai nutuk Isa ratong 
jama Ia, nginjakko Ia. Tian cawa, "Pak 
Guru, Pak Guru, neram celaka!" Isa 
minjak langsung ngebentak angin rik 
umbak sai lagi ganas-ganasni. Angin 
jama umbak pun reda danau pun jadi 
tenang. 

25 Kak raduni Isa cawa jama jelma- 
jelma sai nutuk Ia, "Mengapi keti masih 
mak percaya jama Nyak-Ku?" Tian jadi 
hiran rik merabai. Tian cawa jejama 
tian, "Sapa sebenorni jelma sinji sampai 
ngeni perintah jama angin rik umbak, rik 
Ia pun dipatuhi!" 

26 Isa rik jelma-jelma sai nutuk Ia 
terus belayar sampai mik daerah Gerasa 
seberang Danau Galilea. 

27 Waktu Isa regah mik darak, ratong 
jelma bakas sai kekurukan ruh jahat. 
Ulun seno jak kota. Radu saka ia riluk 
rik mak pernah tinggal di lamban. Ia 
angkah haga tinggal delom guha rang 
nguborko jelma. 

28 Waktu ia ngeliak Isa, ia mekik raduni 
sujud di hadap Isa rik beseru, "Isa, Anak 

Allah Sai Mahatinggi! Haga diapiko nyak 
inji? Kuharap dang nyak disiksa!" 

29 Jelma seno cawa injuk reno mani Isa 
memerintahko ruh jahat udi luah jak 
badanni. Radu risok ia kekurukan sitan 
walaupun culuk rik cukutni dirantai rik 
dijaga, ia masih dapok mutusko rantai 
ano terus diusung sitan mik padang 
heni. 

30 Isa betanya jama jelma inji, "Sapa 
gelarmu?" "Gelarku 'Legiun'," jawabni 
-- mani radu lamon ruh jahat sai radu 
kuruk delom badanni. 

31 Ruh jahat udi ngilu tulung in Isa dang 
nguser tian lumpat delom Rulah Maut. 

32 Redik rang seno lamon babui lagi 
nyepok kanikan di lireng bukit. Ruh-ruh 
jahat udi ngilu tulung jama Isa in diizinko 
kuruk badan babui-babui udi, Isa setuju. 

33 Maka ruh-ruh jahat udi luah jak 
badanni jelma seno, kuruk delom 
babui-babui ano, terus babui-babui ano 
tegar lumpat jak pinggerni rulah mik 
delom danau, terus tebenam. 

34 Tukang jaga babui ano ngeliak api sai 
radu tejadi. Tian lijung sambil nyiarko 
cerita seno di kota rik pekon sekitarni. 

35 Jelma-jelma bareh luah untuk ngeliak 
api sai tejadi. Tian ratong jama Isa, di 
disan tian betungga jama jelma sai radu 
bebas jak sitan-sitan lagi mejong redik 
cukutni Isa. Ia radu makai kawai rik 
pikeranni radu waras. Jelma-jelma seno 
merabai. 

36 Tian sai ngeliak kejadian seno 
nyeritako jama ulun-ulun bareh repa 
cara jelma seno munyai. 

37 Kak raduni sunyinni penduduk Gerasa 
ngilu nihan in Isa ninggalko rang seno, 
mani tian sunyinni merabai nihan. Kak 
raduni Isa cakak jukung haga mulang. 

38 Jelma sai radu bebas jak pengaruh 
sitan-sitan udi, ngilu jama Isa in ia dapok 
nutuk. Kidang Isa ngayun ia lijung, 
cawa-Ni, 

39 "Mulangdo rik ceritako api sai radu 
disani Allah jama niku." Kak raduni jelma 
udi mik ngeni pandai sampai pelosok 
kota, api sai radu disani Isa jama ia. 

40 Waktu Isa muloh mik seberang 
danau, Ia disambut riang ulihni 
jelma-jelma mani tian lagi nunggu Isa. 

41 Mak mesaka jak seno ratong kepala 
lamban ibadah. Gelarni Yairus. Ia sujud 

di hadap Isa rik ngilu in Isa ratong mik 
lambanni, 

42 mani hehanani anak bebaini umor 
rua belas tahun hamper mati. Waktu Isa 
lapah mik lambanni Yairus, jelma-jelma 
lamon ngedesak-desak Ia jak sunyin 
jurusan. 

43 Di hantarani wat sai bebai sai radu 
rua belas tahun meruyuh ngeluahko rah 
sai wat hubunganni jama mekamakni. Ia 
radu ngebelakko unyinni hartani untuk 
berubat jama dokter, kidang makkung 
juga munyai. 

44 Bebai udi ngerediki Isa jak kudan, 
nilut uncukni jubah-Ni Isa. Waktu senodo 
mekamakni bebai seno taru. 

4> Isa betanya, "Sapa sai nilut Nyakku?" 
Sunyinni jelma mak ngaku. Kak 
raduni Petrus cawa, "Pak, wat lamon 
nihan jelma di sekeliling Bapak; tian 
ngedesak-desak Bapak!" 

46 Isa cawa, "Kidangni wat sai jelma sai 
nilut Nyak. Nyak pandai seno, mani wat 
kekuatan luah jak badan-Ku." 

47 Bebai udi sadar bahwa guaini radu 
kepandaian. Ia ratong gegoran, terus 
sujud di hadapni Isa. Ia nyeritako di 
hadap ulun-ulun, mengapi ia nilut Isa, 

rik repa carani penyakikni munyai waktu 
senodo. 

“Isa cawa jama ia, "Anak-Ku, mani 
niku percaya jama Nyak, munyaido niku. 
Rik mikdo jama selamat." 

49 Sewaktu Isa masih cawa, pelayanni 
Yairus ratong. Ia cawa jama Yairus, 
"Anak bebai Bapak radu mati. Dang 
Bapak nyusahko Bapak Guru lagi." 

>0 Waktu Isa ngedengi seno, Ia cawa 
jama Yairus, "Dang rabai. Percaya gaoh 
jama Nyak anakmu pasti munyai." 

>t Waktu sampai di lambanni Yairus, 
Isa mak ngeni izin sai jelma pun kuruk 
kecuali Petrus, Yohanes, Yakobus rik 
ulun tuha jak sanak seno. 

“2 Sunyinni jelma miwang bebatui mani 
sanak seno mati. Kidang Isa cawa, 
"Dang miwang. Sanak seno mak mati, ia 
angkah pedom!" 

>3 Tian ngelalangko Isa, mani tian 
pandai sanak bebai ano radu mati. 

“4 Kak raduni Isa nyating culukni sanak 
seno rik cawa, "Minjakdo, Nak!" 

>> Nyawani sanak seno ratong luot, 
waktu senodo ia minjak. Radu jak seno 
Isa ngayun tian ngeni mengan sanak 
seno. 

Pe Ulun tuhani sanak seno hiran nihan. 
Kidang Isa ngelarang tian ngeni pandai 
kejadian seno jama sapa pun. 

1 Isa ngurau rua belas jelma sai 

nutuk Ia, Ia ngeniko jama tian kuasa 
untuk nguser ruh jahat rik munyaiko 
penyakik. 

2 Kak raduni Ia ngayun tian mik 
ngunyaiko ulun meruyuh rik nyiarko 
kabar repa cara Allah merintah sebagai 
Raja. 

3"Dang ngusung api-api delom 
lapahmu," ani Isa jama tian. "Dang 
ngusung tungkok, atau uncang rang 
sedekah, atau kanikan, atau duit, atau 
kawai rua biji. 

“Di dipa gaoh diterima, tinggal pai keti 
disan sampai keti ninggalko kota seno. 

> Rik di dipa keti mak diterima, waktu 
keti ninggalko kota seno, kibasko harbuk 
jak tapak cukutmu, sebagai peringatan 
jama tian." 

6Jelma-jelma sai nutuk Isa berangkat, 
mik pekon-pekon untuk nyiarko Kabar 
Betik rik ngunyaiko jelma meruyuh di 
dipa-dipa. 

"Waktu Herodes, sai merintah di 
Galilea, ngedengi tentang sunyinni 

kejadian ano, ia bingung. Mani wat sai 
cawa Yohanes Pembaptis radu hurik luot. 

#Wat juga sai cawa bahwa Elia radu 
muncul luot. Ulun lain cawa muneh 
bahwa wat sai nabi jak nabi-nabi tumbai, 
radu hurik luot. 

? Herodes cawa, "Nyak radu ngayun 
jelma mancung uluni Yohanes. Kidang 
Jelma udi, sapa sebenorni Ia? Lamon 
sai radu kudengi tentang Ia." Makani 
Herodes berusaha untuk ngeliak Isa. 

10 Jelma-jelma sai nutuk Isa muloh rik 
nyeritako jama Isa sunyinni sai radu 
diguaiko tian. Isa ngurau tian, mik 
jejama menyendiri di kota Betsaida. 

11 Kidang waktu jelma bareh pandai 
tentang hal seno, tian nutuk Isa. Ia 
nerima tian, kak raduni cawa jama tian 
repa cara Allah merintah sebagai Raja. 
Ia juga ngunyaiko jelma meruyuh jak 
hantara jelma-jelma seno. 

12 Waktu matarani mulai tebenam, ke 
rua belas jelma sai nutuk Isa ratong 
jama Ia rik cawa, "Pak, rang inji tepencil. 
Lebih baik Bapak ngayun jelma-jelma 
inji mik, in tian dapok nyepok kanikan 
rik rang minok di pekon-pekon sai redik 
dija." 

131sa ngejawab, "Keti gaoh sai ngeni 
mengan tian." Jelma-jelma sai nutuk Isa 
cawa, "Sekam angkah wat lima ruti rik 
rua iwa. Api sebaikni sekam mik ngebeli 
kanikan untuk sunyinni jelma sinji?" 

14 (Wat kira-kira lima ribu jelma bakas 
di disan.) Isa cawa jama jelma-jelma sai 
nutuk Ia, "Kayundo jelma udi mejong 
bekelompok, kira-kira lima puluh jelma 
sai kelompok." 

1> Jelma-jelma sai nutuk Isa ngeguaiko 
api sai dicawako Isa jama tian. 

16 Īsa ngakuk lima ruti rik rua iwa 
udi, raduni nengadah di langit rik 
ngucapko terima kasih jama Allah. Kak 
raduni Ia ngebelah-belah ruti rik iwa 
seno jama culuk-Ni kak raduni ngeniko 
jama jelma-jelma sai nutuk Ia untuk 
dibagi-bagiko jama jelma lamon ano. 

17 Sunyinni tian mengan sampai betong. 
Jelma-jelma sai nutuk Isa ngumpulko 
kelebihan kanikan seno, rua belas bakul 
lamonni. 

18 Suatu rani, waktu Isa lagi bedua 
tenggalan, jelma-jelma sai nutuk Ia 
ratong jama Ia. Isa betanya jama tian, 
"Menurut cawani ulun, Nyak ajo sapa?" 

19Tian ngejawab, "Wat sai cawa 
Yohanes Pembaptis, wat juga sai cawa 
Elia, ulun lain cawa salah sai nabi zaman 
tumbai sai hurik luot." 

20 "Kidangni menurut keti tenggalan, 
Nyak ajo sapa?" tanya Isa. Petrus 
ngejawab, "Bapak ajo Raja Penyelamat 
sai dijanjiko Allah." 

21 Īsa cawa jama jelma-jelma sai nutuk 
Ia, "Dang nihan ngeni pandai hal inji 
jama sapa pun." 

22 Isa cawa juga, "Anak Manusia haga 
lamon menderita rik ditentang ulih 
jelma-jelma sai mimpin rik imam-imam 
kepala, guru-guru agama. Ia haga 
dibunuh, kidang waktu rani ketelu haga 
bangkit luot." 

23 Kak raduni Isa cawa jama sunyinni 
jelma sai way di dudi, "Jelma sai haga 
nutuk jama Nyak, haga ngelupako 
kepentinganni tenggalan, mikul salibni 
unggal rani, rik terus nutuk Nyakku. 

24 Mani jelma sai nahanko hurikni, haga 
mati. Kidang jelma sai ngurbanko hurikni 
untuk kepentingan-Ku haga diselamatko. 

25 Api untungni bagi jelma walaupun 
seluruh dunia jadi milikni, kidang ia 
nyadangko hurikni rik mati? 

26 Kik ulun meliom ngakui Nyak rik 
ajaran-ajaran-Ku, Anak Manusia juga 
meliom ngakui ulun seno waktu Ia 
ratong kanah jama kuasa-Ni, rik jama 
kuasa Bapa rik kuasa malaikat-malaikat 
sai suci. 

27 Pandai mak keti: jak hantara keti di 
dija wat sai mak haga mati semakkung 
ia ngeliak Allah memerintah." 

28 Kira-kira seminggu seraduni Isa 
ngajarko hal-hal seno, Ia ngusung 
Petrus, Yohanes, rik Yakobus mik atas 
gunung untuk bedua. 

29 Sewaktu Isa bedua di disan, pudak-Ni 
berubah rik kawai-Ni jadi handak 
bekilau-kilauan. 

30 Tiba-tiba rua nabi, yakdo Musa rik 
Elia ratong delom cahaya jak surga. Tian 
cawa jama Isa tentang kematian-Ni sai 
mak mesaka lagi haga dirasako-Ni di 
Yerusalem. 

31 (9:30) 

32 Waktu seno Petrus jama kantik- 
kantikni pedom, tiba-tiba ia minjak, ia 
ngeliak Isa becahaya rik jelma rua ano 
cecok jama Ia. 

33 Waktu tian rua ano haga ninggalko 
Isa, Petrus cawa jama Isa, "Bapak Guru, 

bangik becong neram di dija. Betik 
neram ngeguaiko telu kemah: Sai untuk 
Bapak, sai untuk Musa, sai lagi untuk 
Elia." (Petrus cawa injuk reno tanpa 
ngerti sai dicawakoni.) 

34 Sewaktu Petrus masih cawa, ratong 
awan sai nyalok tian, hingga tian 
merabai. 

39 Jak awan seno kedengian suara 
cawani, "Injido Anak-Ku sai Kupilih. 
Dengiko lal" 

36 Waktu suara ano taru, tian ngeliak 
Isa tenggalan di disan. Jelma-jelma sai 
nutuk Isa ngehema gaoh tentang unyinni 
seno, mak ngeni pandai jama sapa pun 
api sai radu diliak tian. 

37 Jemohni Isa rik telu jelma sai nutuk 
Ia regah jak gunung, rik lamon jelma 
ratong jama Isa. 

38 Sai jelma bakas jak hantara jelma- 
jelma lamon udi mekik, "Pak Guru, 
tulung pai liak anakku -- ia anak 
hehanaku! 

39 Kik ruh jahat ngeganggu ia, ia 
mekik-mekik rik badanni kejang-kejang 
sampai bangukni beburoh. Ruh udi 
nyiksa ia rik ia mak haga luah jak ia. 

40 Nyak radu ngilu jama jelma-jelma sai 
nutuk Bapak nguser ruh seno, kidang 
tian mak dapok." 

41 Īsa ngejawab, "Bukan main keti ajo! 
Keti temon jelma sai radu nyeleweng rik 
mak percaya! Sampai kapan Nyak haga 
tinggal jama keti rik haga sabar jama 
keti? Usung anakmu seno mik dija!" 

42 Sewaktu sanak seno lapah mik 
jama Isa, ruh jahat ano ngebantingko 
sanak seno rik nyani, badanni jadi 
kejang-kejang. Kidang Isa merintahko 
ruh jahat udi luah kak raduni sanak seno 
munyai. Sanak seno diserahko jama 
bakni. 

43 Sunyinni jelma hiran ngeliak kuasa 
Allah sai hibat ano. Waktu tian masih 
hiran ngeliak sunyinni sai diguaiko-Ni, 
Isa cawa jama jelma-jelma sai nutuk Ia, 

44 "Perhatiko betik-betik rik dang lupa 
cawa-cawa-Ku inji: Anak Manusia haga 
diserahko jama kuasa jelma." 

4> Kidang jelma-jelma sai nutuk Isa 
mak ngerti cawa-Ni ano. Kejadian seno 
mak diucakkoni jama tian in tian mak 
dapok ngerti. Kidang tian rabai nanyako 
hal seno jama Ia. 

46 Di hantara jelma-jelma sai nutuk Isa 
betangkar sapa jak tian ano sai paling 
langgar kedudukanni. 

47 Isa pandai pikeran tian, makani Ia 
ngakuk sai sanak lunik rik nyani sanak 
udi cecok di geler-Ni. 

48 Radu Ia cawa jama jelma-jelma sai 
nutuk Ia, "Jelma sai nerima sanak sinji 
mani mandang Nyak, retini juga nerima 
Nyak-Ku. Rik ulun sai nerima Nyak, 
nerima juga Tuhan sai ngutus Nyak. 
Mani jelma sai paling lunik jak hantara 
keti unyinni, iado sai paling langgar 
kedudukanni!" 

49 Yohanes cawa, "Tuan, sekam ngeliak 
jelma nguser sitan atas gelar Tuan, rik 
sekam ngelarang ia, mani ia lain jelma 
ram." 

>0 "Dang ngelarang ia," cawa Isa jama 
Yohanes rik jelma-jelma sai nutuk Ia, 
"mani jelma sai mak ngelawan keti, 
retini ia bepihak jama keti." 

>t Waktu radu redik waktuni Isa diiwak 
mik surga, Ia ngakuk keputusan mik 
Yerusalem. 

“Makani Ia ngayun ulun mik 
ngehenako Ia. Jelma-jelma sai dikayun- 

Ni ano mik kuruk mik pekon di Samaria 
untuk nyiapko sunyin hal untuk Isa. 

P3 Kidangni jelma-jelma sai di pekon 
ano mak haga nerima Isa, mani nyata 
nihan Ia lagi nuju Yerusalem. 

“Waktu jelma-jelma sai nutuk Isa, 
Yakobus rik Yohanes pandai tentang hal 
seno, tian cawa, "Tuhan, api kedo Tuhan 
haga, kik sekam ngilu apui jak langit 
untuk ngebinasako jelma-jelma inji?" 

>> Isa ngerilong tian, radu Ia ngebutongi 
tian. 

>6 Radu jak seno tian mik pekon sai 
bareh. 

>/ Waktu Isa rik jelma-jelma sai nutuk 
Ia nerusko lapahni, wat jelma sai cawa 
jama Isa, "Pak, nyak haga nutuk Bapak 
mik dipa gaoh!" 

>8 Isa ngejawab, "Serigala wat lubangni, 
burung wat sarangni, kidang Anak 
Manusia mak ngedok rang untuk 
pedom." 

>9 Radu Isa cawa jama jelma bareh, 
"Tutuk Nyak." Kidang jelma seno cawa, 
"Pak, izinko nyak mulang pai untuk 
nguborko bakku." 

60 Isa ngejawab, "Tagando jelma mati 
sai nguborko jelma mati. Kidang niku, 


LUKAS 9.61-10.5 66 


lapah rik siarko kabar bahwa Allah radu 
mulai memerintah." 

6t Wat juga jelma bareh sai cawa, "Pak, 
nyak haga nutuk Bapak, kidang izinko 
pai nyak mulang untuk nangguh." 

62 Isa cawa jama jelma seno, "Jelma sai 
radu mulai ngebajak, kidang ngeliak mik 
kudan, mak layak jadi anggota Allah." 
1 0 'Radu jak seno, Tuhan milih pitu 

puluh jelma sai nutuk luot, Ia 
ngutus tian rua-rua mik mena jak Ia mik 
unggal kota rik rang sai haga ditapol-Ni. 

2 "Hasil sai haga digetas lamon," 
cawa-Ni jama tian, "kidangni tenaga 
untuk nuaini angkah cutik. Makani, 
ngilu jama sai Kedau kebun in Ia ngirim 
tenaga untuk nuai tanoman-Ni ajo. 

3 Nah, mikdo keti! Nyak ngutus keti 
injuk biri-biri di tengah-tengah serigala. 

“Dang ngusung dumpet, uncang, atau 
sepatu. Dang taru di tengah-tengah 
renglaya untuk ngeni salam jama sapa 
pun. 

> Kik keti kuruk lamban, semakkungni 
cawa pai, 'Moga-moga keti sejahtera 
delom lamban inji.' 

9Kik di disan wat jelma sai gering 
damai, salammu ano diterimani; kik 
mawat, tarik luot salam damaimu ano. 

*Tinggaldo di sai lamban gaoh. Terima 
gaoh api sai dihidangko tian jama keti, 
mani jelma sai beguai berhak nerima 
upahni. Dang malih-malih jak sai lamban 
mik lamban sai bareh. 

8 Kik keti ratong mik sai kota rik keti 
disambut betik ulih tian, kanikdo api sai 
dihidangko tian jama keti. 

? Munyaiko jelma-jelma sai meruyuh di 
kota ano, rik sampaiko jama jelma-jelma 
di disan, 'Allah geluk haga merintah 
injuk Raja di tengah-tengah keti.' 

10 Kidangni kik keti ratong mik sai kota, 
di disan keti mak diterima, luah mik 
renglaya rik cawako, 

11 'Bahkan harbuk kotamu sai ngelekok 
dicukut sekam, sekam kibasko sebagai 
peringatan jama keti!' Kidang perlu 
keti pandai bahwa radu redik waktuni 
Allah mulai merintah sebagai Raja di 
tengah-tengah keti! 

12 Īngok, waktu Rani Kiamat, jelma 
Sodom lebih mudah diampuni Allah jak 
jelma kota inji!" 

13 "Celakado niku, Korazim! Celakado 
niku, Betsaida! Kik keajaiban-keajaiban 
sai kusani di tengah-tengah keti ano 
radu kusani juga di kota Tirus rik Sidon, 
pasti jelma-jelma sai di dudi radu saka 
betubat jak dusa-dusani, tian radu makai 
kawai bekabung rik ngepikko hambua di 
atas uluni tian. 

14 Waktu Rani Kiamat, jelma Tirus rik 
Sidon lebih mudah diampuni Allah jak 
niku. 

15 Rik niku, Kapernaum! Sangkomu, 
niku haga dilanggarko sampai mik 
surga? Mawat! Malah niku haga ditokko 
mik neraka!" 

16 Isa cawa jama jelma-jelma sai nutuk 
Ia, "Jelma sai ngedengiko keti, juga 
ngedengiko Nyak. Jelma sai nulak keti, 
juga nulak Nyak. Rik jelma sai nulak 
Nyak, juga nulak Ia sai ngutus Nyak." 

17 Pitu puluh jelma sai nutuk udi, muloh 
luot jama riang nihan. "Tuhan," cawani 
tian, "ruh-ruh jahat pun taat jama sekam 
kik sekam memerintah tian atas gelar 
Tuhan!" 

18 Īsa ngejawab, "Nyak ngeliak iblis 
gugor jak langit injuk kilat. 


LUKAS 10.19-23 69 


197n keti pandai! Keti radu Kukeni 
kuasa in keti dapok ngilikko ulai rik kala 
rik matohko unyinni kekuatan musuh, 
tanpa wat api pun sai dapok ngecelakako 
keti. 

20 Walaupun injuk reno dang hak keti 
riang mani ruh-ruh jahat taat jama 
keti. Lebih baik keti riang mani gelarmu 
dicatat di surga." 

21 Waktu senodo, Isa riang mani 
dikuasai Ruh Allah. Isa cawa, "Bapak, 
Tuhan sai nguasai langit rik bumi! Nyak 
ngucapko terima kasih jama Tuhan mani 
unyinni Tuhan rahasiako jak ulun-ulun 
sai pintar rik beilmu, kidang Tuhan 
tunjukko jama jelma-jelma sai mak 
sekula. Senodo sai nyenangko hati 
Bapak. 

22 Sunyinni radu diserahko Bapa jama 
Nyak. Mak ngedok sai jelma pun kenal 
Anak, selain Bapa. Mak ngedok juga sai 
kenal Bapa selain Anak; rik jelma-jelma 
sai ngenal Bapa mani Anak kanah haga 
memperkenalko jama tian." 

23 Kak raduni Isa ngerilong jama 
jelma-jelma sai nutuk Ia, cawa jama 
tian gaoh, "Beruntungdo keti mani radu 
ngeliak sai keti liak tano. 

24 Mani ingokdo: Lamon nabi rik raja 
mirak ngeliak sai keti liak tano inji kidang 
tian mak ngeliakni. Tian haga ngedengi 
sai keti dengi tano, kidang tian mak 
ngedengi." 

25 Kak raduni sai guru agama ratong 
untuk ngejebak Isa. Ia betanya, "Bapak 
Guru, nyak haga bebuat api in dapok 
nerima hurik sejati rik kekal?" 

26 Īsa ngejawab, "Api sai ditulis di 
Alkitab? Repa pendapatmu tentang hal 
seno?" 

27 Jelma udi ngejawab, "'Cintaido 
Tuhan Allahmu jama sepenuh hatimu, 
rik segenap jiwamu, jama sunyinni 
tenagamu, rik seluruh pikeranmu,' 
rik 'Cintaido peperdamu injuk niku 
mencintai dirimu tenggalan.'" 

28 "Jawabanmu ano temon," ani Isa. 
"Guaiko seno, in niku hurik." 

29 Kidang guru agama udi haga 
ngebenorko dirini tenggalan. Ia betanya, 
"Sapa sai peperdaku?" 

30 Isa ngejawab, "Wat sai jelma bakas 
regah jak Yerusalem mik Yerikho. Di 
tengah renglaya ia diserang perampuk, 
dirampas sunyinni hartani, dipukul 
sampai setengah mati, kak raduni 

ditinggalko tegelitak di renglaya badanni 
katan-katan parah. 

31 Waktu seno wat imam liwat di 
renglaya seno. Waktu diliakni jelma 
seno, ia nyingker mik nyeberang nerusko 
lapahni. 

32 Reno muneh jama jelma Lewi sai 
liwat di disan; waktu diliakni jelma 
seno, diredikni rik diliakni. Kidang ia 
pun nyingker mik seberang renglaya, 
nerusko lapahni. 

33 Kidang kak raduni lom jelma Samaria 
lagi wat lapahanni kebetulan liwat di 
disan. Waktu diliakni jelma seno, sedih 
hatini mani kesian. 

34 Langsung diredikni jelma seno 
dikecahkoni katan-katanni jama anggor, 
diubatni jama minyak, raduni ia 
ngebungkus katan-katanni jelma seno. 
Dicakakkoni di atas keledaini tenggalan, 
diusungni mik penginapan rik dirawatni. 

35 Jemohni ia ngakuk rua keping 
duit perak rik ngeniko jama sekedau 
penginapan ano rik cawa, 'Rawatdo ia, 
kik wat biaya-biaya sai bareh, hagaku 
bayar kanah kik nyak ratong luot mik 
dija." 

36 Kak raduni Isa nutup cerita ano jama 
pertanyaan inji, "Jak tian telu ajo, sai 
sapa menurut keti, sai betindak bagi 
peperda jak ulun sai dirampuk seno?" 

37 Guru agama sai ditanyai ano 
ngejawab, "Ulun sai radu nulung jelma 
seno." "Nah, mikdo, guaiko injuk reno 
juga!" ani Isa. 

38 Isa rik jelma-jelma sai nutuk Ia 
nerusko lapahni tian, kak raduni tian 
sampai di sai pekon. Di dudi wat sai 
bebai, gelarni Marta. Ia ngundang Isa 
ratong mik lambanni. 

39 Marta wat puari bebai gelarni Maria. 
Maria ajo mejong redik Tuhan Isa 
ngedengi ajaran-ajaran-Ni. 

40 Sedangko Marta sibuk jama urusan 
lambanni. Ia ngeratongi Isa rik cawa, 
"Tuhan, api Tuhan mak peduli Maria 
naganko nyak beguai tenggalan gaoh? 
Kayun ia nulung nyak!" 

41 "Marta, Marta!" jawab Tuhan. "Niku 
khuater rik sibuk mikerko inji rik seno; 

42 padahal sai penting angkah sai. 
Maria radu milih sai paling betik, sai mak 
dapok diakuk jak ia." 

1 1 t Suatu rani Isa bedua di sai 

rang. Waktu radu bedua, salah 

sai jak jelma-jelma sai nutuk Ia cawa, 
"Tuhan, cuba ajarko sekam bedua injuk 
Yohanes ngajarko jelma-jelma sai nutuk 
ia bedua." 

2 Īsa cawa jama tian, "Kik keti bedua 
ucakko injuk reji, 'Bapa, Nikudo Allah 
sai Esa. Muga-muga Tuhan disumbah rik 
dihormati. 

3 Keniko unggal rani kanikan sai sekam 
perluko. 

4 Ampunko dusa-dusa sekam, mani 
sekam juga ngampuni unggal jelma sai 
besalah jama sekam. Rik dang naganko 
sekam lebon kepercayaan waktu sekam 
mansa pencubaan.'" 

"Isa cawa jama jelma-jelma sai nutuk 
Ia, "Kik salah sai di hantara keti mik 
lambanni kantikni keti tengah bingi, rik 
cawa, 'Kantik, injam pai ruti telu biji, 

6 kantikku sai delom lapahni, singgah di 
lambanku kebetulan nyak mak ngedok 
kanikan untuk ia!' 

7 Seandaini kantik sai niku ratongi ano 
ngejawab jak lambanni, injuk reji, 'Dang 
nyusahko nyak! Rangok radu tekunci rik 
nyak jama anak-anakku radu pedom. 
Nyak mak dapok minjak rik untuk ngeni 
api-api jama niku.'" 

8 "Jadi injuk repa?" cawa Isa selanjutni, 
"Kuucakko, yu! Walaupun niku kantikni, 
ia mak haga minjak, ia mak haga ngeni 
api-api jama niku. Kidang mani niku mak 
ngerasa meliom, ngilu terus-menerus, 
maka ia haga minjak juga ngeni jama 
niku api sai diperluko. 

? Jadi, Nyak cawa jama niku: Ngiludo, 
keti haga dikeni; sepokdo, keti haga 
dapok; ketukdo, maka rangok haga 
dibukak untuk keti. 

10 Mani jelma sai ngilu haga nerima; 
jelma sai nyepok haga dapok rik jelma 
sai ngetuk, haga dibukakko rangok. 

11 Hantara keti ano api wat bapak ngeni 
ulai jama anakmu, kik ia ngilu iwa? 

12 Atau ngeniko kala, kik ia ngilu telui? 

13 Walaupun keti jahat, keti pandai juga 
ngeni sai betik jama anak keti. Apilagi 
Bapak di surga! Ia haga ngeniko Ruh-Ni 
jama jelma sai ngilu jama la!" 

14 Suatu rani Isa nguser ruh jahat luah 
jak jelma bisu. Waktu ruh jahat ano 
luah, jelma seno mulai dapok cawa. 
Lamon jelma hiran, 

1> kidang wat jelma sai cawa, "Ia 
dapok nguser ruh jahat mani kuasani 

Beelzebul, jelma sai mimpin ruh jahat 
udi." 

16 Wat juga ulun bareh sai haga 
ngejebak Isa, tian ngilu in Ia ngeguaiko 
suatu keajaiban sebagai tanda bahwa Ia 
ratong jak Allah. 

17 Kidang Isa pandai maksud tian. Maka 
Ia cawa jama tian, "Kik suatu negara 
pecoh delom kelompok-kelompok sai 
saling bemusuhan, negara ano mak 
dapok betahan. Rik sai keluarga pecoh 
bemusuhan peperda tian pasti hancor. 

18 Reno juga delom kerajaan iblis; kik 
sai kelompok rigu jama kelompok bareh, 
kerajaan ano haga runtuh. Keti cawa 
bahwa Nyak nguser ruh jahat jama 
kuasa Beelzebul. 

19 Kik injuk reno, jama kuasa sapa 
jelma-jelma sai nutuk niku nguser ruh 
jahat? Jelma-jelma sai nutuk niku ano 
tenggalan sai ngebuktiko bahwa keti 
salah! 

20 Kidang Nyak nguser ruh jahat jama 
kuasa Allah, rik ano retini bahwa Allah 
radu mulai merintah di tengah-tengah 
keti. 

21 Kik jelma sai kuat, jama senjata 
lengkap, ngejaga lambanni tenggalan, 
unyinni hartani selamat. 

22 Kidang kik wat jelma sai lebih kuat 
lagi nyerang rik ngalahko ia, maka jelma 
sai lebih kuat ano haga ngerampas 
unyinni senjata sai diandalko kedau 
lamban seno, ia ngebagi-bagiko unyinni 
hartani. 

23 Jelma sai mak memihak jama Nyak, 
setemonni ngelawan Nyak, rik jelma sai 
mak nulung Nyak setemonni nyadangko 
ciptaan-Ku!" 

24 "Kik ruh jahat ninggalko jelma, 
ruh ano bekeliling di rang sai tandus 
nyepok rang untuk istirahat, kidang mak 
dihaluni. Makani ia cawa, 'Nyak haga 
muloh mik lamban sai kutinggalko!' 

25 Waktu ia sampai di lamban seno, 
ia ngehalu lamban seno mekecah rik 
teratur. 

26 Kak raduni ia mik rik ngusung pitu 
ruh sai lebih jahat jak ia. Tian kuruk mik 
delom badan jelma seno rik tinggal di 
disan. Akherni keadaan jelma seno jadi 
lebih burak jak mula-mula." 

27 Seraduni Isa cawa injuk reno, sai 
jelma bebai jak hantara ulun lamon udi 

cawa jama Isa, "Temon bahagia bebai 
sai ngelaherko rik nyusui Niku!" 

28 Kidang Isa ngejawab, "Lebih bahagia 
lagi jelma sai ngedengi cawani Allah rik 
ngelakukoni!" 

29 Waktu jelma-jelma ngerumuni Isa, Ia 
nerusko cawa-Ni, cawa-Ni, "Hara jahatni 
hati jelma-jelma zaman tano. Tian ngilu 
keajaiban in tian dapok percaya jama 
Nyak, kidang tian mak haga dikeniko sai 
keajaiban pun, kecuali keajaiban Nabi 
Yunus. 

30 Injuk Nabi Yunus cuntoh keajaiban 
untuk jelma-jelma Niniwe, injuk reno 
Anak Manusia haga jadi keajaiban untuk 
jelma zaman tano. 

31 Waktu Rani Kiamat, Ratu negeri 
Selatan haga bangkit jama ulun-ulun 
zaman inji, rik nuduh tian. Mani, untuk 
ngedengiko ajaran Salomo sai bijaksana, 
Ratu ano haga ngelakuko lapahni sai 
jaoh sekali jak uncuk bumi. Kidang di 
dija tano wat sai lebih balak jak Salomo! 

32 Waktu Rani Kiamat, penduduk Niniwe 
haga bangkit jama jelma-jelma zaman 
tano, rik nuduh tian, mani jelma Niniwe 
betubat jak dusa-dusa tian waktu Yunus 

bekhotbah jama tian. Kidang di dija tano 
wat sai lebih balak jak Yunus!" 

33 "Mak ngedok jelma sai masang lampu 
untuk disegokko atau nyalokni jama 
runcung lunik. Ia haga ngepikko lampu 
ano di cukutni lampu, in jelma sai kuruk 
dapok ngeliak terangni. 

34 Mata, befungsi injuk lampu untuk 
badan. Kik matamu jernih, sunyinni 
badanmu terang. Kidang kik matamu 
kabor, unyinni badanmu jadi kelam. 

35 Makani, hati-hatido, dang sampai 
terang sai wat jama niku jadi kelam. 

36 Kik sunyinni badanmu terang, rik 
mak ngedok sebagian sai kelam, maka 
unyinni badanmu ano terang nihan injuk 
disiar sinar lampu." 

37 Waktu Isa radu selesai cawa, sai 
jelma Farisi ngundang Ia mengan di 
lambanni. Isa mik mengan di disan. 

38 Ulun Farisi ano hiran ngeliak Isa 
mengan mak ngebasuh culuk-Ni pai 
menurut atoran agama. 

39 Makani Tuhan cawa jama ia, "Sangun 
keti jelma-jelma Farisi, biasani ngecahko 
cumbung rik piring bagian luahni gaoh, 
kidang di delom dirimu tenggalan latap 
jama kekerasan rik kejahatan. 

40 Keti bugu kan! Allah sai nyani bagian 
luah ano, kak raduni nyani bagian 
delomni juga? 

41 Sai delom cumbung rik piringmu 
ano, senodo sai haga keti keniko jama 
jelma-jelma sai mejerih. Jama cara injuk 
reno, unyinni haga jadi kecah untuk 
niku. 

42 Celakado keti, jelma-jelma Farisi! 
Hasil tanoman keti injuk selasih, 
inggu rik rempah-rempah, keti ngeni 
persepuluhanni jama Allah, kidang 
keadilan rik kasih jama Allah mak 
dipeduliko keti. Padahal senodo sai keti 
guaiko tanpa ngelalaiko sai bareh. 

43 Celaka keti, jelma-jelma Farisi! Keti 
gering rang-rang sai tehormat delom 
lamban ibadah, rik mirak dihormati di 
pasar-pasar. 

44 Celaka keti! Keti injuk kuboran 
sai mak benisan, sai tanpa disadari 
diilik-ilikko jelma." 

4> Sai guru agama cawa jama Isa, "Pak 
Guru, cawa-Mu ano ngehina sekam 
juga!" 

46 Īsa ngejawab, "Celakado keti, 
guru-guru agama! Keti nuntut hal-hal sai 
payah rik ngeni atoran-atoran sai biak, 

kidang keti tenggalan cutikpun mak 
haga nulung jelma untuk ngejalankoni. 

47 Celakado keti unyinni! Keti 
ngebangun kuboran untuk nabi-nabi, 
sai dibunuh ulihni nenek muyangmu 
tenggalan. 

48 Keti tenggalan ngakui bahwa keti 
setuju api sai radu diguaiko ulihni 
nenek muyangmu; mani sangun tian sai 
ngebunuh nabi-nabi udi rik ketido sai 
ngebangun kuboranni. 

49 Seno ulihni Kebijaksanaan Allah 
cawa, 'Nyak haga ngirim jama tian nabi- 
nabi rik utusan-utusan-Ku; sebagian 
haga dibunuh rik sebagian haga disiksa.' 

>0 Allah ngelakuko inji in jelma-jelma 
zaman inji dihukum mani pembunuhan 
sai dilakuko jama unyinni nabi sejak 
dunia dijadiko, 

>t mulai jak pembunuhan Habel sampai 
pembunuhan Zakharia, sai tejadi hantara 
mezbah rik Lamban Ibadah. Percayado: 
Jelma-jelma zaman inji pasti dihukum 
ulihni unyinni hal inji. 

>2 Celakado keti, guru-guru agama! 
Kunci untuk ngebukak rangok 
pengetahuan disegokko keti, kidang 
keti tenggalan mak haga kuruk mik 

delom untuk nyepok pengetahuan 
seno. Sebalikni keti ngehalang-halangi 
jelma-jelma sai berusaha kuruk mik 
delomni!" 

>3 Waktu Isa ninggalko rang seno, 
guru-guru agama rik jelma-jelma 
Farisi mengecam keras Isa. Tian mulai 
mancing-mancing Ia in Ia haga cawa 
tentang lamon hal. 

“4 Sementara seno tian memperhatiko 
Ia betik-betik untuk nangkok sai hal sai 
salah delom api sai diucakko-Ni. 

1 2 1 Beribu-ribu jelma bedesak- 

desakan sampai wat teilik-ilik 
cukutni. Waktu jelma-jelma lagi 
bekerumun, Isa cawa jama jelma-jelma 
sai nutuk Ia, "Hati-hati jama ragini jelma 
Farisi, maksud-Ku, kemunafikan tian. 

2 Mak ngedok sai tesegok, sai mak 
keliakan, rik mak ngedok sai dirahasiako 
sai mak haga tebungkar. 

3 Sai dicawako keti waktu dibingi, haga 
kedengian waktu di rani; rik sai keti 
sesiahko dicupingni jelma di delom 
kamar sai tekunci, haga diumumko 
seluas-luasni." 

4"Ingok, kantik-kantik-Ku! Dang rabai 
jama jelma sai ngebunuh badan kidang 
mak dapok bebuat lebih jak seno. 

> Payudo Kutunjukko jama keti sapa sai 
keti haga rabaiko. Rabaido jama Allah! 
Mani radu ngebunuh, Ia juga bekuasa 
ngurukko delom neraka! Percayado, Iado 
sai haga dirabaiko keti. 

Lima burung pipit dijual regani rua 
mata duit sai paling lunik. Walaupun 
injuk reno mak ngedok sai burung pun 
dilupako Allah. 

7 Buok di ulumu pun radu dihitung 
unyinni, makani dang rabai; keti jaoh 
lebih berega jak burung pipit!" 

8 "Ingok betik-betik: Jelma sai ngakui 
di hadap jelma lamon bahwa ia 
jelma sai nutuk Nyak, ia haga diakui 
muneh ulih Anak Manusia di hadap 
malaikat-malaikat Allah. 

? Kidangni kik wat jelma sai mak ngaku 
di hadap jelma lamon bahwa ia jelma 
sai nutuk Nyak, ia juga haga mak 
diakui ulihni Anak Manusia di hadap 
malaikat-malaikat Allah. 

10 Kik ulun ngucakko sai hal sai nantang 
Anak Manusia, ia masih dapok diampuni; 

kik ia ngehina Ruh Allah, ia mak dapok 
diampuni. 

11 Kik keti diusung mik lamban-lamban 
ibadah untuk diadili di hadap pemerintah 
atau jelma sai bekuasa, dang khuater 
tentang repa keti ngebela diri atau api 
sai haga keti cawako. 

12 Mani api sai haga keti cawako haga 
diajarko ulih-Ni Ruh Allah jama niku 
tepat pada waktuni." 

13 Sai jak hantara jelma lamon cawa 
jama Isa, "Bapak Guru, cuba pai Bapak 
ngayun puariku ngeniko jama nyak 
sebagian jak harta peninggalan ulun 
tuha sekam." 

14Īsa ngejawab, "Puari, sapa sai 
ngangkat Nyak jadi hakim atau sai 
ngebagi harta warisan hantara keti rua?" 

15 Kak raduni jama unyinni jelma sai wat 
di disan Isa cawa, "Hati-hati rik waspada, 
dang sampai keti serakah. Mani hurikni 
manusia mak tegantung jak kebatinanni, 
walaupun hartani belimpah-limpah." 

16 Kak raduni Isa nyeritako 
perumpamaan inji, "Wat sai jelma 
batin. Ia ngedok tanoh sai lamon hasilni. 

17 Jelma batin inji mulai bepiker delom 
hatini, 'Radu mak ngedok lagi rang 

nyegokko hasil jak tanohku. Api akalku 
tano?' 

18 Raduni ia bepiker luot rik cawa 
jama dirini tenggalan, 'Nah, nyak wat 
akal; gudang-gudangku haga kukayun 
rumbak kak raduni kubangun sai lebih 
balak. Di dudido haga kusegokko unyinni 
gandumku rik barang-barangku sai 
bareh. 

19 Kak raduni haga kucawako jama 
diriku tenggalan: Niku beruntung! 
Sunyinni sai betik radu jadi milikmu 
rik mak bela selama betahun-tahun. 
Istirahatdo! Mengan nginumdo rik 
nikmatido hurikmu!' 

20 Kidang Allah cawa jama ia, 'Niku 
jelma bugu! Bingi inji juga niku mati, 
jadi sapa sai sekedau unyinni harta sai 
radu dikumpulko untuk dirimu ano?' 

21 Renodo jadini jama tiap-tiap jelma sai 
mebatin untuk dirini tenggalan, kidang 
mak berusaha mebatin di matani Allah." 

22 Kak raduni Isa cawa jama jelma- 
jelma sai nutuk Ia, "Renodo sebabni 
Nyak cawa, 'Dang muneh niku khuater 
tentang badanmu, yakdo api sai haga 
keti kanik, api sai haga keti pakai.' 

23 Hurik ano lebih jak kanikan, rik badan 
lebih penting jak kawai. 

24 Perhatiko burung-burung gagak! Tian 
mak nanom, mak nuai, mak ngedok 
juga gudang atau lumbung. Kidang Allah 
melihara tian! Keti jaoh lebih berega jak 
burung-burung! 

25 Sapa jak hantara keti ulihni khuater 
dapok nambah kejung umor walaupun 
cutik? 

26 Kik hal sai paling lunik gaoh mak 
dapok diguaiko keti, mengapi khuater 
tentang hal-hal bareh? 

27 Perhatikodo repa kumbang-kumbang 
bakung tuoh; kumbang-kumbangni mak 
beguai, mak juga nenun. Kidang Raja 
Salomo sai reno batinni mak makai 
kawai sai sehelau kumbang-kumbang 
anol 

28 Jukuk di kebun tuoh rani inji jemoh 
juga disuah sampai bela. Kidang Allah 
ngedandani jukuk seno helau nihan. 
Apilagi keti! Kidang keti kurang percaya! 

29 Jadi, dang khuater rik bingung 
tentang api sai haga keti kanik rik inum. 

30 Hal-hal injuk reno dibedak ulih jelma 
sai mak ngenal Allah. Padahal Bapamu 
pandai bahwa keti butuh unyinni inji. 

31 Kidangni keti haga usaha in Allah 
memerintah di atas hurik keti, in sai 
bareh juga haga dikeni Allah juga jama 
niku." 

32 "Keti sai angkah cutik jumlahni, dang 
rabai! Mani Bapamu senang ngeniko 
jama keti berkat jak Pemerintahan-Ni. 

33 Jualdo hartamu rik bagiko duitmu ano 
jama jelma mejerih. Saniko untuk dirimu 
dumpet sai mak dapok cadang, yakdo 
harta sai disegokko di surga. Harta seno 
mak dapok lebon mani maling mak 
dapok ngakukni rik rayap mak dapok 
nyadangkoni. 

34 Mani dipa hartamu, di disan juga 
hatimu!" 

3> "Bejaga-jagado ngehadapi unggal 
hal. Keti selalu siap bekawai rik lampumu 
tetap dinyalako, 

36 gegoh jama jelma-jelma sai ngelayani 
sai siap nunggu majikanni mulang jak 
pesta kawin. Kik majikanni mulang 
rik ngetuk rangok, tian geluk ngebuka 
rangok. 

37 Hara untungni jelma-jelma sai 
ngelayani sai kedapokan lagi nunggu 
waktu majikanni ratong. Percayado: 
majikan ano haga besiap-siap rik ngayun 


LUKAS 12.38-44 87 


jelma-jelma sai ngelayani ia mejong, 
raduni ia ngelayani tian. 

38 Hara untungni jelma-jelma sai 
ngelayani seno kik majikan tian 
betungga tian sedang siap nunggu, 
walaupun ia ratong tengah bingi atau 
telat jak seno! 

39 Ingokdo! Kik majikan pandai jam pira 
maling haga ratong, ia haga ngejaga in 
maling dang kuruk mik lambanni. 

40 Makani keti juga haga siap-siap, mani 
Anak Manusia haga ratong waktu sai 
mak keti disangko-sangko." 

41 "Tuhan, api pelajaran seno Tuhan 
tujuko jama sekam atau unyinni jelma?" 
Petrus nanya. 

42 Tuhan ngejawab, "Sapa jelma 
sai ngelayani sai setia rik bijaksana 
hingga dijadiko ulih tuanni jadi kepala 
jelma-jelma sai ngelayani bareh in ia 
ngeni tian mengan pada waktuni? 

43 Hara bahagiani jelma sai ngelayani 
seno kik tuanni ratong rik betungga 
jama ia lagi ngeguaiko tugasni! 

44 Percayado: Tuan ano haga ngeniko 
sunyinni hartani jama jelma sai ngelayani 
seno mani ia percaya. 

4> Kidang kik jelma sai ngelayani seno 
cawa delom hatini, 'Tuanku lagi metangih 
mulang,' kak raduni ia mukul unyinni 
jelma sai ngelayani ia rik ia mengan rik 
nginum sampai mabuk, 

46 maka tuanni haga ratong di rani 
rik jam sai mak disangko-sangko. 
Jelma sai ngelayani seno haga dipukul 
habis-habisan ulihni tuanni rik dijadiko 
senasib jama jelma-jelma sai mak taat 
jama Allah. 

47 Jelma sai ngelayani sai pandai 
kehagani tuanni, kidang mak siap-siap 
rik mak ngelakuko kehaga tuanni, haga 
disebat. 

48 Kidang jelma sai ngelayani sai mak 
pandai kemauan tuanni, ngeguaiko suatu 
hal sai salah sehingga haga disebat, 
disebat cutik gaoh. Mani jelma sai radu 
dikeni lamon, jak ia dituntut lamon juga. 
Rik jelma sai radu lamon dikeni percaya 
jak ia juga dituntut lamon hal muneh." 

49 "Nyak ratong untuk nimbulko 
kebakaran di bumi inji. Hara helau kik 
apuini radu nyala! 

>0 Masih wat penderitaan sai hibat sai 
haga Kulapahi. Rik hati-Ku gelisah nihan 
semakkung seno tejadi. 

P! Api keti nyangko Nyak ratong 
ngusung damai di bumi? Mawat, lain hak 
damai, kidangni perlawanan. 

2 Mulai jak tano, keluarga sai lamonni 
lima jelma haga betentangan, telu lawan 
rua, atau rua lawan telu. 

“3 Bak haga ngelawan anak bakasni 
rik anak bakasni haga ngelawan bakni. 
Emak ngelawan anak bebaini rik anak 
bebaini ngelawan emakni. Mentuha 
bebai haga ngelawan mantu bebaini rik 
mantu bebaini haga ngelawan emak 
mentuhani." 

>4 Isa cawa jama jelma lamon, "Kik keti 
ngeliak awan cakak mik kebelah barat, 
langsung keti cawa, 'Haga labung.' Rik 
temondo labung. 

>> Kik keti ngerasa angin ratong jak 
selatan, keti cawa, 'Haga panas.' Rik 
temondo panas. 

>6 Keti jelma sai gering icak-icak! 

Keti dapok ngeramalko cuaca waktu 
ngeliak keadaan langit rik bumi. Mengapi 
tanda-tanda zaman inji mak dapok 
diramalko keti?" 

>/ "Mengapi keti mak memutusko 
tenggalan api sai benor? 

>8 Kik wat jelma sai ngaduko keti 
mik pengadilan, gelukdo keti berusaha 
nyelesaiko perkara-perkara seno jama 
ia sementara keti masih di tengah 
renglaya. Kik mawat, ia kanah nyiret 
keti mik hadap hakim rik hakim seno 
haga nyerahko keti mik pelisi, rik pelisi 
ngurukko keti mik delom bui. 

>? Percayado! Keti mak haga luah 
jak penjara semakkung ngelunasko 
dendamu." 

1 3 ! Waktu seno jelma nyeritako 

jama Isa tentang pira-pira jelma 
Galilea sai dibunuh Pilatus, waktu tian 
lagi mempersembahko kurban jama 
Allah. 

2 Nanggapi cerita seno, Isa cawa, 
"Ulihni jelma-jelma Galilea udi dibunuh 
injuk reno, keti nyangko seno buktini 
tian lebih lamon bedusa jak sunyinni 
jelma Galilea sai bareh? 

3 Sama sekali, mawat! Kidang ingokdo: 
kik keti mawat haga betubat jak 
dusa-dusa keti, keti unyinni haga mati 
juga, injuk tian. 

4Repa muneh sai walu belas jelma sai 
tiwas di Siloam, waktu menara nimpa 
tian? Sangko keti seno nunjukko kik tian 

lebih lamon dusani jak sunyinni jelma 
sai tinggal di Yerusalem? 

“Sama sekali mawat! Sekali lagi 
Kuucakko: Kik keti mak juga betubat jak 
dusa-dusa keti, unyinni keti haga mati 
injuk tian juga." 

6Kak raduni Isa nyeritako juga 
perumpamaan inji, "Wat jelma sai 
ngedok batang ara di kebun anggorni. 
Suatu rani ia mik nyepok uahni batang 
seno, kidang mak ngehalu sebiji pun. 

7 Jadi, ia cawa jama tukang kebunni, 
'Liak, radu telu tahun nyak ratong 
nyepok uahni batang ara ajo, kidang 
mak ngehalu sebiji pun. Pelok gaoh 
batang seno! Percuma ia angkah 
ngebelako kanikan jak tanoh!' 

8 Kidang tukang kebun ano ngejawab, 
'Tagando ia tuoh setahun lagi Tuan. Nyak 
haga macul tanoh sekelilingni rik ngeni 
pupuk. 

? Halokni ia kanah bebuah tahun hadap. 
Kidang kik mawat bebuah, Tuan ngasido 
ngayun pelok.'" 

10 Waktu rani Sabat, Isa ngajar di sai 
lamban ibadah. 

11 Di disan wat bebai sai radu walu 
belas tahun meruyuh, mani wat ruh 

jahat delom badanni. Bebai ano bungkuk 
rik sama sekali mak dapok cecok. 

12 Waktu Isa ngeliakni, cawado Ia, "Ibu, 
niku munyai jak penyakikmu!" 

13 Raduni Isa ngepikko culuk-Ni di atas 
ulu bebai seno, waktu senodo ia dapok 
cecok lurus rik muji Allah. 

14 Kepala lamban ibadah ano butong, 
mani Isa ngunyaiko jelma waktu rani 
Sabat, makani ia cawa jama jelma-jelma, 
"Wat enam rani untuk beguai; ratongdo 
keti di rani-rani seno untuk ngunyaiko 
penyakik keti, dang waktu rani Sabat!" 

15 Tuhan ngejawab, "Munafik keti 
inji! Waktu rani Sabat sunyinni jelma 
ngelepasko jawi atau keledaini jak 
kandang haga luah dikeni nginum. 

16 Nah, di dija tano, wat sai bebai jak 
keturunan Abraham, sai radu walu belas 
tahun sakani dikuasai iblis. Api mak 
ngasi dilepasko ikokanni waktu rani 
Sabat?" 

17 Jawaban Isa ano nyani lawan- 
lawan-Ni meliom nihan; kidang sunyinni 
jelma sai bareh gering ngeliak sunyinni 
keajaiban sai disani Isa. 

18 Isa betanya, "Kik Allah merintah, 
repa keadaanni? Jama api Nyak dapok 
ngebandingkoni? 

19 Keadaanni injuk perumpamaan inji. 
Sai biji sawi diakuk ulih jelma kak raduni 
ditanomni di kebunni. Biji ano tuoh kak 
raduni jadi batang, rik burung-burung 
nyani sarang di pampang-pampang 
batang seno." 

20 Sekali lagi Isa betanya, "Kik Allah 
merintah, jama api dapok Kubandingko 
keadaanni? 

21 Keadaanni injuk ragi sai diakuk ulih 
sai bebai terus diaduk jama pak puluh 
liter tepung, sampai adonanni cakak 
unyinni." 

22 Delom lapahni mik Yerusalem, Isa 
ngeliu kota-kota rik pekon-pekon sambil 
ngajar. 

23 Kak raduni wat jelma betanya jama 
Ia, "Pak, api angkah cutik jelma sai haga 
diselamatko?" Isa ngejawab, 

24 "Berusahado untuk kuruk jak rangok 
sai mepelik. Mani, ingok! Lamon jelma 
sai berusaha kuruk kidang mak dapok. 

2> Pada waktu sekedau lamban minjak 
rik nyalokko rangokni, keti cecok di luah 
rik keti mulai ngetuk-ngetuk sambil 

cawa, 'Tuan, bukakko sekam rangok!' 
Tuan ano haga ngejawab, 'Nyak mak 
pandai keti jak ipa!' 

26 Keti haga ngejawab, 'Sekam radu 
mengan rik nginum jejama Tuan, rik 
Tuan radu ngajar juga di renglaya kota 
sekam!' 

27 Kidang Tuan ano haga cawa luot, 
'Nyak mak pandai keti jak ipa. Kisit, jak 
ija, keti sai ngeguaiko kejahatan!' 

28 Waktu keti ngeliak Abraham, Ishak 
rik Yakub rik sunyinni nabi keriangan 
di delom Dunia Ampai Allah, keti haga 
miwang rik menderita mani keti diuser 
mik luah! 

29 Jelma-jelma haga ratong jak timur rik 
barat, utara rik selatan haga keriangan 
di delom Dunia Baru Allah. 

30 Sebenorni, wat jelma terakher sai 
haga jadi jelma mula-mula, rik wat jelma 
mula-mula sai haga jadi ulun terakher." 

31 Waktu seno juga, wat pira jelma 
Farisi ratong jama Isa rik cawa, "Dang 
tinggal di dija! Mikdo di rang sai bareh, 
mani Herodes haga ngebunuh Tuan." 

321sa ngejawab, "Mikdo keni pandai 
jama jelma sai mak beguna ano, 'Rani 
inji rik jemoh Nyak haga nguser ruh 

jahat rik haga ngunyaiko jelma sai 
meruyuh, kidang pada rani ketelu, Nyak 
haga ngeraduko guai-Ku.' 

33 Walau injuk reno Nyak haga nerusko 
lapah-Ku rani inji, jemoh rik sawai, 
mani mak betik sai nabi dibunuh di luah 
Yerusalem. 

34 Yerusalem, Yerusalem! Niku bunuh 
nabi-nabi! Utusan-utusan Allah ditayar 
jama batu sampai mati! Radu pira 
kali Nyak mirak ngerangkul sunyinni 
penduduk injuk indukni manuk 
ngelindungi anak-anakni di debah kepini, 
kidang niku mak haga! 

35 Makani Allah mak haga lagi jejama 
niku. In niku pandai mulai tano niku mak 
ngeliak Nyak lagi, sampai niku cawa, 
'Diberkatido Ia sai ratong atas gelarni 
Tuhan." 

14 t Waktu rani Sabat Isa mik 

mengan di lambanni sai ulun 
pemuka Farisi. Di dudi jelma-jelma 
merhatiko Isa teliti nihan. 

2 Waktu seno ratong jama Isa sai jelma 
meruyuh busung lapar sai cukut rik 
culukni megak-megak. 

3 Kak raduni Isa betanya jama guru- 
guru agama rik jelma-jelma Farisi sai 

wat di disan, "Menurut hukum agama 
neram, ngasi mak neram ngunyaiko 

jelma meruyuh waktu rani Sabat api 

mawat?" 

4 Guru-guru agama rik jelma-jelma 
Farisi ano ngehema gaoh. Kak raduni Isa 
ngurau jelma seno rik ngunyaiko jelma 
seno, raduni ngayun ia mik. 

> Radu jak seno Isa cawa jama 
jelma-jelma ramik, "Seandaini sai jelma 
jak keti wat sai anak atau sai jawi sai 
tumbak delom sumor waktu rani Sabat, 
api ia mak geluk-geluk narik luah sanak 
seno atau jawi seno rani seno juga?" 

6 Kidang mak ngedok sai jelma pun 
dapok ngejawab Isa mengenai hal seno. 
"Isa ngeliak wat kuari-kuari sai milih 

rang-rang sai paling helau. Makani Ia 
ngeniko ajaran inji jama tian unyinni. 
8"Kik keti diundang mik pesta 

kawin, dang hak keti mejong di kursi 
kehormatan. Mani dang-dang wat jelma 

sai lebih penting jak niku radu diundang 

juga, 

sehingga sekedau lamban sai radu 
ngundang keti rua ano, tepaksa ratong 
jama niku rik cawa, 'Maaf, rang mejong 
inji radu kusediako untuk kuari seno.' 

Jama pudak sai meliom tepaksa niku 
malih mejong di rang sai paling kudan. 

10 Makani, kik keti diundang, pilihdo 
rang mejong sai paling kudan, in 
sekedau lamban kik ratong cawa jama 
niku, 'Kantik, ija ram mejong di rang 
sai paling lebih helau.' Injuk reno keti 
dihormati di hadap unyinni kuari sai 
bareh. 

1! Mani unggal jelma sai ngelanggarko 
dirini haga direbahko, kidang sapa sai 
ngerebahko dirini haga dilanggarko." 

12 Kak raduni cawa Isa jama sekedau 
lamban, "Kik niku ngundang jelma untuk 
pesta mengan di rani atau di bingi, 
dang hak ngundang rik atau puari, atau 
tetangga sai batin gaoh. Mani kanah tian 
ngebalos ngundang niku muneh, injuk 
reno retini niku radu nerima balosan 
hasil perbuatanmu. 

13 Jadi, kik niku ngeguaiko pesta, 
undangdo jelma sai mejerih, jelma 
cacat, jelma lumpuh rik jelma buta. 

14 Niku haga diberkati, mani jelma- 
jelma ano mak dapok ngebalos 
kebaikanmu. Kebaikanmu haga dibalos 
ulih Allah pada waktu jelma-jelma sai 
betik hati dibangkitko lagi jak kematian." 

15 Waktu salah sai jelma sai mengan 
jama-jama di disan ngedengi cawani 
Isa, ia cawa, "Untung nihan jelma sai 
mengan jama-jama Allah waktu Ia 
ratong sebagai Raja!" 

16 Kidangni Isa cawa jama jelma ano, 
"Suatu waktu wat sai jelma ngadako 
pesta balak rik ngundang lamon jelma. 

17 Waktu pestani haga dimulai, jelma 
ano ngayun jelma sai ngelayani ia mik 
jama kuari-kuari rik cawa, 'Silako ratong, 
sunyinni radu siap!' 

18 Kidang tian unyinni, sai-sai jak tian 
mulai ngilu maaf. Sai mula-mula cawa 
jama jelma sai ngelayani udi, 'Nyak 
ampai ngebeli sebidang tanoh rik perlu 
kuperiksa pai. Nyak ngilu maaf.' 

19 Sai lain cawa, 'Nyak ampai ngebeli 
lima pasang jawi, rik haga kucuba pai 
jawi-jawi seno. Nyak ngilu maaf.' 

20 Sai bareh juga cawa, 'Nyak ampai 
kawin, makani nyak mak dapok ratong.' 

21 Jelma sai ngelayani udi mulang ngeni 
pandai jama majikanni. Majikanni butong 
nihan, rik cawa jama jelma sai ngelayani 
ia, 'Gelukdo niku mik renglaya-renglaya 
rik gang-gang di kota. Usung mik dija 

jelma mejerih, jelma cacat, jelma buta 
rik jelma lumpuh.' 

22 Kak raduni jelma sai ngelayani udi 
cawa, 'Tuan, perintahmu radu kujalanko, 
kidangni rang mejong masih lamon.!' 

23 Kak raduni tuan ano cawa, 'Mik keti 
di renglaya-renglaya rik lorong-lorong 
di luah kota rik paksako jelma-jelma 
ratong, in lambanku latap. 

24Īngok! Mak ngedok sai jelma pun jak 
hantara kuari-kuari sai radu kuundang 
udi dapok ngerasako kanikan ajo!'" 

25 Lamon jelma nutuk lapah jama Isa. 
Isa ngerilong rik cawa jama tian, 

26 "Kik jelma ratong jama Nyak-Ku, 
kidang ia lebih sayang jama emakni, 
bakni, anak-anakni, puari-puarini atau 
dirini tenggalan, ia mak dapok jadi jelma 
sai nutuk Nyak. 

27 Jelma sai mak haga mikul salibni rik 
nutuk Nyak, mak dapok jadi jelma sai 
nutuk Nyak. 

28 Kik wat jak keti sai haga ngebangun 
menara, tantu ia haga ngitung pai pira 
biayani in ia pandai api duitni cukup 
untuk nyelesaiko menara seno atau 
mawat. 

29 Mani kik ternyata ia mak dapok 
nyelesaikoni, padahal pondasini radu 
disani, maka sunyinni jelma sai ngeliak 
guaian seno ngelalangkoni. 

30 Tian haga cawa, 'Iih, jelma inji 
ngebangun, kidang mak dapok 
nyelesaikoni!' 

31 Kik sai raja wat tentera lamonni 
puluh ribu haga beperang jama raja 
bareh sai wat tentera lamonni rua 
puluh ribu, pasti raja ano haga mejong 
mempertimbangko pai api ia cukup kuat 
untuk ngelawan musuhni. 

32 Kik ia pandai bahwa ia mak kuat, 
tantudo sewaktu musuhni masih jaoh, ia 
haga ngirim utusanni untuk bedamai." 

33 Akherni Isa cawa, "Reno juga jama 
keti. Mak sai jelma pun jak hantara keti 
dapok jadi jelma sai nutuk Nyak, kik ia 
mak ngurbanko sunyinni." 

34 "Uyah ano betik, kidang kik radu jadi 
tawar, mungkin kedo dapok jadi asin 
lagi? 

35 Mak ngedok gunani lagi, baik untuk 
kebun atau untuk pupuk. Jadi ditokko 
gaoh. Kik keti wat cuping, dengiko!" 

1 5 t Suatu rani, lamon tukang 

tagih pajak rik jelma-jelma sai 

dianggap mak benor ulih masyarakat, 
ratong ngedengiko cawani Isa. 

2 Jelma-jelma Farisi rik guru-guru 
agama mulai ngomel. Tian cawa, "Iih, 
jelma sinji nerima jelma-jelma sai mak 
benor malah mengan jejama tian!" 

3Ulih senodo Isa nyeritako jama tian 
perumpamaan inji, 

4"Kik jak keti unyinni wat sai jelma 
ngedok seratus ekor biri-biri, kidangni ia 
kelebonan sai -- api sai haga disanini? 
Pasti ia haga ninggalko biri-biri sai 
siwa puluh siwa ano di padang jukuk, 
rik nyepok biri-biri sai lebon sampai 
kehaluan. 

> Rik kik ia ngehalu luot biri-biri udi, ia 
riang nihan raduni digindungni biri-biri 
udi di atas di layangni, 

6kak raduni diusungni mulang. 

Kak raduni ia ngurau kantik-kantikni 
jama tetanggani, ia cawa, 'Ija neram 
besenang-senang. Biri-biriku sai lebon 
radu kehaluan luot!' 

7 Nah, injuk reno juga di surga wat 
keriangan kik sai jelma bedusa betubat, 
jak siwa puluh siwa jelma sai benor sai 
mak perlu lagi betubat." 

8"Atau kik wat sai jelma bebai ngedok 
puluh duit perak, lebon sai -- api sai 
haga disanini? Ia haga nyalako lampu rik 
nyapu lambanni disepokni di dipa-dipa 
gaoh sampai ia ngehalu duit seno. 

? Waktu ia ngehalu duit seno, ia 
ngurau kantik-kantikni jama tetangga- 
tetanggani, ia cawa, 'Nyak senang nihan 
mani radu ngehalu duitku sai lebon. Ija 
ram besenang-senang!' 

10 Injuk reno juga malaikat Allah 
senang kik wat sai jelma jahat betubat 
jak dusa-dusani. Percayado!" 

1! Isa cawa luot, "Wat sai bapak sai 
ngedok rua anak bakas. 

12 Sai bungsu cawa jama ia, 'Bak, 
keniko jama nyak tano bagianku jak 
harta ram.' Raduni bakni ngebagi harta 
seno jama rua anakni. 

13 Pira rani jak seno anak bungsu 
ngejual bagianni kak raduni ia mik negeri 
sai jaoh. Di dudi ia ngebelako duitni rik 
hurik befoya-foya. 

14 Waktu duitni bela unyinni, di negeri 
seno tejadi kebetohan di dipa-dipa, 
hingga ia mulai melarat. 


LUKAS 15.15-22 103 


15 Kak raduni ia mik beguai jama jelma 
di disan sai ngayun ia mik kebun untuk 
ngejaga babui. 

l61a kebetohan nihan haga ia ngisi 
tenaini jama kanikan babui-babui seno. 
Walaupun ia mebetoh nihan mak ngedok 
sai jelma pun ngeni kanikan jama ia. 

17 Akherni ia sadar rik cawa, 
'Jelma-jelma sai beguai jama bakku 
belimpah-limpah kanikanni kidang di 
dija nyak hamper mati kebetohan! 

18 Nyak haga mik mulang jama bakku, 
rik cawa jama ia: Bak, nyak radu bedusa 
di hadap Allah rik di hadap Bak. 

19 Mak patut lagi nyak disebut anakni 
Bak. Anggap gaoh nyak pesuruhni Bak.' 

20 Kak raduni ia mik mulang jama 
bakni. Masih jaoh jak lamban, ia radu 
diliak ulihni bakni. Jama hati teharu 
bakni tegar nungga ia, raduni ditekop rik 
disiumni anakni ano. 

21 'Bak,' cawani sanak seno, 'nyak radu 
bedusa tehadap Allah rik tehadap Bak. 
Mak patut lagi nyak disebut anakni Bak.' 

22 Kidang bakni ngurau jelma-jelma 
sai ngelayani ia rik cawa, 'Geluk! Akuk 
kawai sai paling helau, rik pakaiko jama 

ia. Pakaiko ali-ali dijarini, rik sepatu 
dicukutni. 

23 Kak raduni akuk jawi sai gemuk rik 
tikol. Ram haga mengan rik besukacita. 

24 Mani anakku sai kuanggap mati, tano 
hurik luot; ia radu lebon, tano kehaluan 
luot.' Raduni tian mulai pesta. 

25 Waktu seno, anakni sai tuha lagi di 
kebun. Waktu ia mulang rik sampai di 
redik lambanni, ia ngedengi musik rik 
tari-tarian. 

26a ngurau salah sai jak jelma-jelma 
sai ngelayani ia, ia betanya, 'Wat api di 
lamban?' 

27 Jelma sai ngelayani ano ngejawab, 
'Adik Tuan muloh! Rik bak Tuan radu 
ngayun nikol jawi sai gemuk, mani ia 
radu betungga luot jama anakni delom 
keadaan selamat!' 

28 Anak sai tuha ano butong nihan 
sampai ia mak haga kuruk di lamban. 
Raduni bakni mik luah ngebujuk anakni 
kuruk. 

29 Kidang ia cawa, 'Betahun-tahun 
sakani nyak beguai mati-matian untuk 
Bak. Mak pernah nyak ngebantah 
perintahni Bak. Rik api sai dikeniko bak 
jama nyak? Sai kambing pun makkung 

pernah Bak keniko jama nyak untuk 
bepesta jama kantik-kantikku! 

30 Anakni Bak seno radu ngebelako 
hartani Bak jama bebai lacor, kidang 
waktu ia mulang luot, Bak nikol jawi sai 
gemuk untuk ia!' 

31 'Anakku,' jawab bakni, 'niku selalu 
jama nyak di dija. Sunyinni hartaku 
hartamu juga. 

32 Kidang neram haga pesta rik 
besenang-senang, mani adikmu seno 
radu mati, kidang tano hurik luot; ia 
radu lebon, kidang tano kehaluan luot. 
1 6 1 Īsa cawa jama jelma-jelma sai 

nutuk Ia, "Wat jelma sai mebatin. 
Ia ngedok sai pegawai keuangan sai 
ngurus hartani. Jelma batin ano mangsa 
laporan pegawai keuanganni ngeborosko 
duitni. 

2 Jadi ia ngurau pegawai keuanganni 
ano rik cawa, 'Api inji sai kudengi 
tentang niku? Tano, serahko jama nyak 
laporan sai lengkap tentang tugasmu 
ngurus hartaku. Niku mak dapok lagi 
jadi pegawai keuanganku.' 

3 Pegawai keuangan ano bepiker, 'Api 
sai haga kusani tano? Majikanku haga 

ngeluahko nyak. Macul, nyak mak kuat; 
jadi pengemis, nyak meliom. 

“Nyak wat akal; rik nyak radu diluahko, 
nyak haga ngedok lamon kantik sai haga 
nampung nyak di lambanni tian!' 

> Raduni pegawai keuangan ano ngurau 
unggal jelma sai wat utang jama 
majikanni. Jama sai mula-mula, ia cawa, 
'Pira utangmu jama majikanku?' 

6Jelma seno ngejawab, 'Seratus 
runcung minyak zaitun.' Pegawai ano 
cawa jama ia, 'Ajo surat utangmu. 
Mejongdo geluk tulisko: lima puluh.' 

7 Kak raduni ia cawa jama jelma sai 
kerua, 'Kantik, pira utangmu?' Jelma 
ano ngejawab, 'Seribu karung gandum.' 
Pegawai keuangan ano cawa jama ia, 
'Inji surat utangmu. Tulisko: walu ratus." 

8 Majikanni pegawai keuangan sai 
mak jujor ano muji pegawaini ulihni 
tindakanni sai cerdik ano; mani jelma- 
jelma di dunia inji lebih cerdik ngator 
urusan tian jak jelma-jelma sai hurik 
delom terang." 

? Kak raduni Isa cawa lagi, cawa-Ni, 
"Dengiko! Pakaido harta dunia inji untuk 
nyepok kantik in kik harta dunia inji radu 

mak berega lagi, keti haga diterima di 
rang sai abadi. 

10 Jelma sai dapok dipercaya delom 
hal-hal sai lunik, dapok dipercaya juga 
delom hal-hal sai balak. Kidangni jelma 
sai mak dapok dipercaya delom hal lunik, 
mak dapok dipercaya delom hal-hal sai 
balak. 

1! Jadi, kik mengenai harta dunia inji 
keti radu mak dapok dipercaya, sapa 
sai haga mempercayako jama niku 
kebatinan rohani? 

12 Rik mengenai barang sai milik ulun 
bareh, keti tebukti mak dapok dipercaya, 
sapa haga ngeni jama niku api sai jadi 
milikmu? 

13 Mak ngedok sai jelma pun dapok 
beguai jama rua majikan; mani ia haga 
lebih sayang jama salah sai majikanni, 
atau ia haga lebih setia jama tuan sai sai 
jak sai bareh. Reno muneh jama keti. 
Keti mak dapok beguai untuk Allah rik 
untuk harta benda juga." 

14 Jelma-jelma Farisi ngedengi unyinni 
sai dicawako ulihni Isa. Kak raduni tian 
ngelalangko-Ni, mani tian gering jama 
duit. 

1> Kidangni Isa cawa jama tian, "Ketido 
jelma sai di hadap ulun bareh keliakan 
benor, kidang Allah pandai isi hatimu. 
Mani api sai dianggap langgar ulih jelma, 
dipandang rendah ulihni Allah. 

16 Hukum sai dikeni ulihni Musa rik 
ajaran nabi-nabi, tetap belaku sampai 
pada masani Yohanes Pembaptis. Pada 
waktu senodo Kabar Betik tentang injuk 
repa Allah merintah injuk Raja diberitako 
terus. Rik jelma memaksako dirini jadi 
umat Allah. 

17 Kidangni lebih mudah bagi langit rik 
bumi lebon, jak sai huruf delom Hukum 
Allah jadi batal. 

18 Sapa sai nyeraiko inggomni kak 
raduni ia kawin jama bebai bareh, jelma 
seno bezinah. Rik jelma bakas sai kawin 
jama bebai sai radu diceraiko kajongni, 
hukumni bezinah juga." 

19 "Wat sai jelma mebatin. Kawaini 
mahal-mahal, rik hurikni mewah unggal 
rani. 

20 Di hadap rangok lambanni dipikko sai 
jelma mejerih gelarni Lazarus. Badanni 
latap jama keridas. 

211a haga ngisi tenaini jama remah- 
remah sai gugor jak mija jelma batin 

ano. Kaci bahkan ratong ngebelak 
keridasni. 

22 Jelma sai mejerih ano kak raduni 
mati, kak raduni diusung malaikat mik 
rang sai tehormat di kebelah Abraham 
di surga. Jelma batin ano mati muneh 
raduni dikuborko. 

23 Di dunia ulun mati ia menderita 
nihan. Rik waktu ia ngeliak di atas, ia 
ngeliak Abraham di rang jaoh nihan, 
Lazarus wat di kebelah Abraham. 

24 'Bapak Abraham!' cawani jelma batin 
ano. 'Kesian pai jama nyak. Kayun pai 
Lazarus nyelupko jarini delom way kak 
raduni ratong ngebasohko emaku. Nyak 
sengsara nihan delom apui inji!' 

25 Kidangni Abraham ngejawab, 
'Ingokdo anakku: seumor hurikmu niku 
radu dapok sunyinni sai betik-betik, 
sedangko Lazarus dapok sai burak- 
burak. Tano ia senang di dija, rik niku 
sengsara. 

26 Lain jak seno, hantara niku jama 
sekam radu wat rulah sai relam, in jelma 
jak ija mak dapok mik di san, reno 
muneh jelma jak disan mak dapok mik 
dija!' 

27 'Rik injuk reno, Pak,' ani jelma batin 
ano, 'nyak ngeharap nihan Bapak ngayun 
Lazarus mik lambanni bakku. 

28 Wat lima puariku di dudi. Kayundo 
Lazarus ngingokko tian, in dang sampai 
tian kuruk di rang penyiksaan inji.' 

29 Abraham ngejawab, 'Tian radu 
ngedok buku-buku Musa rik buku para 
nabi! Tagando tian nutuk api sai tetulis 
delom buku-buku udi!' 

30 Kidang jelma batin udi ngejawab, 
'Seno mak cukup, Bapak Abraham. 
Kidang kik wat jelma mati hurik luot 
ratong jama tian, tian haga betubat jak 
dusa-dusani tian. ' 

31 Kidang Abraham cawa, 'Kik tian mak 
ngehirauko perintah Musa rik nabi-nabi, 
pasti tian mak haga percaya juga, 
walaupun wat jelma mati sai hurik luot. 
1 7 ' Isa cawa jama jelma-jelma sai 

nutuk Ia, "Hal-hal sai nyebabko 
ulun bebuat dusa pasti wat. Kidang 
celakado jelma sai nyebabkoni! 

2 Lebih baik kik batu sai balak diikokko 
digalahni, kak raduni ia ditokko delom 
laok jak kik ia nyebabko sai jak 
jelma-jelma lunik inji bebuat dusa. 

3Ulih seno, waspadado! Kik puarimu 
bebuat dusa, tegur ia. Kik ia nyesol, 
ampunko ia. 

4Kik ia bedusa jama niku pitu kali 
delom serani rik unggal ia ratong jama 
niku ia cawa, 'Nyak ngilu maaf,' maafko 
ia." 

> Para rasul cawa jama Tuhan Isa, 
"Tuhan, kuatko iman sekam." 

6Tuhan ngejawab, "Kik keti ngedok 
iman balakni sebiji sawi, keti dapok cawa 
jama batang murbei inji, 'Tecabutdo niku 
rik tetanomdo niku delom laok,' pasti 
batang inji nurut perintahmu." 

7"Seandaini sai jak keti ngedok jelma 
sai ngelayani guaini ngebajak di kebun 
atau ngembalako biri-biri. Kik jelma sai 
ngelayani ano ratong lagi, api ia cawa 
jama jelma sai ngelayani ano, 'Ija geluk 
mengan'? 

#Tantu mawat! Sebalikni ia haga cawa 
jama ia, 'Sediako kanikanku. Pakaido 
kawai sai kecah rik tunggu pai nyak 
sementara nyak mengan rik nginum; 
ampai niku ngasi mengan.' 

? Kan jelma sai ngelayani ano mak perlu 
dipuji mani radu patuh jama perintahni 
tuanni. 

10 Injuk reno juga keti. Kik keti radu 
ngeguaiko unyinni sai diperintahko jama 
keti, ucakko, 'Sekam angkah jelma 
sai ngelayani biasa; sekam angkah 
ngeguaiko kewajiban sekam.'" 

11 Delom lapahni mik Yerusalem, Isa 
liu di daerah perbatasan Samaria rik 
Galilea. 

12 Waktu kuruk di sai pekon, Ia diratongi 
puluh jelma sai bepenyakik kusta. Tian 
cecok jak jaoh 

13tian mekik, "Isa! Tuan! Kesiando 
jama sekam!" 

14 Waktu Isa ngeliak tian, Ia cawa, 
"Mikdo jama imam-imam, kilu tian 
meriksa badanmu." Sementara tian 
lapah, lebondo penyakikni tian. 

15 Waktu sai jak hantara tian sadar 
bahwa ia radu munyai, ia muloh sambil 
nyanyi-nyanyi memuji Allah. 

16 Kak raduni dihadapni Isa, ia sujud rik 
ngucapko terima kasih jama Ia. Jelma 
seno jak Samaria. 

17 Kak raduni Isa cawa, "Kan wat puluh 
jelma sai Kumunyaiko? Di dipa sai siwa 
lagi? 

18 Mengapi angkah jelma asing inji 
sai muloh ngucapko terima kasih jama 
Allah?" 

19 Raduni Isa cawa jama ulun seno, 
"Minjakdo, rik mikdo. Mani niku percaya 
jama Nyak, niku munyai." 

20 Wat pira jelma Farisi betanya jama Isa 
kapan Allah ratong untuk memerintah. 
Isa ngejawab, "Pemerintahanni Allah 
mak dimulai jama tanda-tanda sai dapok 
diliak ulun, 

21 hingga ulun dapok cawa, 'Ija liak, ajo 
ia!' atau, 'Di disan ia!' Mani Allah radu 
mulai merintah di tengah-tengah keti." 

22 Radu jak seno Isa cawa jama 
jelma-jelma sai nutuk Ia, "Haga ratong 
waktuni keti mirak ngeliak sai rani jak 
rani-ranini Anak Manusia, kidang keti 
mak dapok ngeliakni. 

23 Kanah jelma haga cawa, 'Liak, di 
dudi!' atau, 'Liak, di dija!' Kidangni dang 
keti luah nyepok ia. 

24 Injuk kilap memancar di langit, rik 
becahaya jak uncuk mik uncuk, reno 
muneh kanah keadaan Anak Manusia 
pada rani-Ni. 

25 Kidang mula-mula Ia haga lamon 
menderita rik mak diterima ulih 
jelma-jelma zaman inji. 

26 Waktu rani Anak Manusia dinyatako 
kanah, keadaanni injuk zaman Nabi Nuh 
tumbai. 

27 Jelma mengan nginum, rik kawin; 
injuk reno seterusni sampai Nuh kuruk 
delom kapal kak radu banjer ratong 
niwasko jelma-jelma sunyinni. 

28 Gegoh jama zaman Nabi Lot. Jelma 
mengan nginum, ngejual beli, bekebun 
rik ngebangun lamban. 

29 Kidang waktu Lot luah jak Sodom, 
rani seno juga luah apui rik belerang 
gugur jak langit rik ngebinasako tian 
unyinni. 

30 Injuk renodo keadaan kanah waktu 
Anak Manusia dinyatako. 

31 Waktu rani seno jelma sai lagi di 
atas hatok lambanni mak ngasi regah 
untuk ngakuk barang-barangni sai delom 
lamban. Reno muneh jelma sai lagi di 
kebun mak ngasi mulang mik lambanni. 

32 Īngok api sai radu tejadi jama 
kajongni Lot! 

33 Jelma sai berusaha nyelamatko 
kehurikanni, haga kelebonan hurikni. 

Kidangni jelma sai kelebonan kehurikanni 
haga nyelamatko hurikni. 

34 Percayado: Waktu bingi seno, rua 
jelma lagi pedom di katil, sai jelma haga 
diusung sai jelma lagi ditinggalko. 

35 Rua bebai lagi ngegiling gandum, sai 
bebai haga diusung sai lagi ditinggalko. 

36 [Rua jelma lagi beguai di kebun, sai 
haga diusung rik sai lagi ditinggalko.]" 

37 Jelma-jelma sai nutuk Isa betanya, 
"Di dipa kejadian seno haga tejadi, 
Tuhan?" Isa ngejawab, "Di dipa wat 
bangkai, di disando wat burung penganik 
bangkai." 

18 1t Radu jak seno Isa nyeritako 

sai perumpamaan untuk ngajar 
jelma-jelma sai nutuk Ia in tian selalu 
bedua rik mak putus asa. 

2 Īsa cawa, "Di sai kota wat hakim sai 
mak merabai jama Allah, rik mak haga 
peduli jama sapa pun juga. 

3 Di kota seno muneh wat sai randa 
sai risok nihan ngehadap hakim untuk 
ngilu perkarani dibela. 'Tulung pai nyak 
ngehadapi lawanku,' ani randa seno. 

4Untuk waktu sai cukup saka hakim 
ano mak haga nulung randa seno. 
Kidang akherni hakim ano mulai bepiker, 

'Walaupun nyak mak merabai jama Allah 
rik mak haga peduli jama sapa pun, 

kidang mani randa ano terus 
ngeganggu nyak, lebih baik nyak 
ngebela perkarani. Kik mawat, ia haga 
terus ratong rik nyusahko nyak." 

6 Radu jak seno Tuhan cawa, "Perhatiko 
api sai dicawako hakim sai mak adil ano! 

7 Nah, api Allah mak haga ngebela 
umat-Ni sai beseru jama Ia di rani atau 
di bingi? Api Ia haga ngulorko waktu 
untuk nulung tian? 

8 Percayado: Ia haga geluk ngebela 
perkarani tian! Kidangni kik Anak 
Manusia ratong, api masih wat jelma sai 
percaya jama Ia di bumi inji?" 

? Isa nyeritako juga perumpamaan 
inji sai ditujuko-Ni jama jelma sai 
memandang rendah jama jelma bareh, 
kidangni yakin bahwa dirini tenggalan 
betik. 

10 Cawa Isa, "Wat rua jelma mik 
Lamban Ibadah untuk bedua. Sai jelma 
Farisi, sai barehni penagih pajak. 

11 Jelma Farisi ano cecok tenggalan 
sambil bedua, 'Ya Allah, nyak ngucapko 
terima kasih juga jama Allah, mani 
nyak mak gegoh injuk ulun bareh, sai 

serakah, curang, atau bezinah. Nyak 
besyukor mani nyak mak injuk penagih 
pajak udi. 

12 Nyak puasa rua kali seminggu, 
rik nyak ngeni persembahan jama 
Niku sepersepuluh jak sunyinni 
penghasilanku.' 

13 Kidangni penagih pajak ano cecok 
jaoh-jaoh rik malahan mak bani 
nengadah langit. Sambil ngusap dada 
ia cawa, 'Ya Allah, kesiando jama nyak, 
jelma sai bedusa inji!'" 

14 "Percayado," cawa Isa, "waktu 
mulang mik lamban, penagih pajak 
anodo sai diterima Allah lain hak 
jelma Farisi ano. Mani unggal jelma sai 
ngelanggarko dirini haga direbahko; rik 
tiap-tiap jelma sai ngerendahko dirini 
haga dilanggarkoni." 

15 Wat lamon jelma ngusung sanak 
lunik mik jama Isa in Ia ngejamah rik 
ngeberkati tian. Waktu jelma-jelma sai 
nutuk Isa ngeliak seno, tian butong jama 
jelma-jelma seno. 

16 Kidangni Isa ngurau sanak-sanak 
seno raduni cawa jama jelma-jelma sai 
nutuk Ia, "Taganko sanak-sanak ratong 
jama Nyak! Dang ngelarang tian, mani 


LUKAS 18.17-23 118 


jelma injuk injido sai jadi anggota umat 
Allah. 

17 Ingokdo! Jelma sai mawat ngehadap 
Allah injuk sanak sinji, mawat jadi 
anggota umat Allah." 

18 Wat sai jelma sai mimpin Yahudi 
betanya jama Isa, "Pak Guru sai betik, 
nyak haga bebuat api in dapok nerima 
hurik sejati rik kekal?" 

19 "Mengapi niku ngucakko Nyak betik?" 
Isa betanya jama ia. "Mak ngedok sai 
betik, selain Allah tenggalan. 

20 Niku radu pandai perintah-perintah 
Allah: 'Dang bezinah, dang ngebunuh, 
dang maling, dang ngeni saksi 
sai buhung, rik hormatido bak rik 
emakmu." 

21 "Sunyinni perintah ano radu kututuk 
jak nyak mengura," cawa jelma seno. 

22 Ngedengi seno, Isa cawa, "Lagi wat 
sai hal sai haga diguaiko: Jualdo unyinni 
hartamu, keniko duitni jama jelma 
mejerih, rik niku haga mansa harta di 
surga. Kak radu jak seno tutukdo Nyak." 

23 Kidangni waktu jelma udi ngedengi 
seno, ia sedih mani ia mebatin nihan. 

24 Isa pandai jelma udi besedih hati, 
ulih seno Ia cawa, "Payah nihan untuk 
jelma batin jadi anggota umat Allah! 

25 Lebih gampang sai unta kuruk lubang 
serok, jak sai jelma batin kuruk Dunia 
Ampai Allah." 

26 Jelma sai ngedengi Isa nyawako injuk 
reno, betanya, "Kik injuk reno, sapa sai 
dapok selamat?" 

27 Isa ngejawab, "Sai mak mungkin 
bagi manusia, mungkin bagi Allah!" 

28 Kak raduni Petrus cawa, "Liakdo! 
Sekam radu ninggalko keluarga sekam 
untuk nutuk Bapak." 

29 "Percayado!" ani Isa. "Jelma sai radu 
ninggalko lambanni, atau inggomni, 
atau puarini, atau bak rik emakni atau 
anak-anakni ulihni ngelayani Allah, 

30 jelma udi haga dibalos belipat ganda 
pada waktu inji, rik waktu zaman sai 
haga ratong ia haga dikeni hurik sejati 
rik kekal." 

31 Īsa ngumpulko kerua belas jelma sai 
nutuk-Ni, kak raduni cawa, "Dengiko! 
Ram tano nuju Yerusalem. Di dudi, 
sunyinni sai ditulis nabi-nabi mengenai 
Anak Manusia, haga tejadi. 

3-1a haga diserahko jama jelma-jelma 
lain hak bangsa Yahudi, sai haga 
ngulok-ngulok, ngehina rik ngeluiko Ia. 

33 Tian haga nyiksa rik ngebunuh Ia, 
kidangni waktu rani ketelu, Ia haga 
bangkit." 

34 Sunyinni seno mak dipahami cutik 
pun ulih jelma-jelma sai nutuk Isa 
ano. Api retini jak kata-kata-Ni ano 
dirahasiako jak tian. Tian mak pandai Ia 
cawa tentang api. 

35 Waktu Isa hamper sampai di Yerikho, 
sai jelma buta lagi mejong ngilu-ngilu di 
pingger renglaya. 

36 Waktu ia ngedengi jelma lamon ano 
liu, ia betanya, "Wat api?" 

37 "Isa, jelma Nazaret udi, liu," ani tian 
jama ia. 

38 Radu jak seno ulun buta ano mekik, 
"Isa, anak Daud! Kesian pai jama nyak!" 

39 Jelma-jelma sai di hadap ngebutongi 
ia rik ngayun ia hema. Kidangni ia mekik 
lebih nyaring lagi, "Anak Daud! Kesian 
pai jama nyak!" 

40 Isa taru rik ngayun jelma ngusung 
ulun buta udi mik jama Ia. Waktu ia 
sampai, Isa betanya, 

41 "Api sai niku mirak in Nyak bebuat 
jama niku?" "Tuan," jawab jelma buta 
ano, “nyak mirak ngeliak." 

42 Kak raduni Isa cawa, "Kik injuk reno, 
liakdo! Mani niku percaya jama Nyak-Ku, 
niku munyai." 

43 Waktu seno juga ia dapok ngeliak, 
kak raduni ia nutuk Isa sambil ngucapko 
terima kasih jama Allah. Waktu jelma 
lamon udi ngeliak hal seno, tian unyinni 
memuji-muji Allah. 

1 9 1 Waktu Isa sampai di Yerikho, Ia 

kuruk untuk ngelintasi kota seno. 

2 Di kota ano wat sai jelma kepala 
penagih pajak sai mebatin. Gelarni 
Zakheus. 

3Ia mirak ngeliak sapa Isa ano, 
kidangni mani jelma lamon nihan rik 
ia tenggalan mebuntak, maka ia mak 
behasil ngeliak Isa. 

4Jadi, ia tegar mena jak ulun-ulun, kak 
raduni cakak batang in dapok ngeliak Isa 
sai serebok lagi haga liu di dudi. 

“Waktu Isa sampai di batang ano, Ia 
ngeliak mik atas rik cawa, "Zakheus, 
regah geluk! Mani Nyak haga ratong mik 
lambanmu rani inji." 

6 Zakheus geluk-geluk regah rik 
nyambut Isa riang nihan. 

7 Sunyinni jelma sai ngeliak hal seno 
mulai besungut-sungut. Tian cawa, "Iih! 
Ia ngeratongi lambanni ulun sai mak 
mebetik!" 

8 Kak raduni di lambanni, Zakheus 
cecok rik cawa jama Isa, "Tuhan, separo 
jak hartaku haga kusedekahko jama 
jelma mejerih; rik sapa sai pernah 
kutipu, haga kubayar luot jama ia pak 
kali lipat!" 

? Kak raduni cawa Isa, "Rani inji niku 
rik unyinni keluargamu diselamatko ulih 
Allah rik dikeni hurik sai ampai, mani 
niku juga keturunan Abraham. 

10 Anak Manusia ratong untuk nyepok 
rik nyelamatko ulun sai sesek." 

1! Sementara ulun masih ngedengiko 
Isa cawa, Ia nyeritako sai perumpamaan. 
Mani, pada waktu seno Ia lagi wat redik 
Yerusalem, rik ulun nyangko kik Allah 
geluk memerintah sebagai Raja di dunia. 

12 Isa cawa, "Wat sai bangsawan mik di 
negeri sai jaoh haga dilantik jadi raja, 
kak raduni muloh luot. 

13 Semakkung berangkat, ia ngurau 
puluh jelma sai ngelayani ia, raduni 

ngeni jama tian masing-masing sekeping 
duit emas. 'Bedagangdo jama duit inji 
sementara nyak mik,' cawani jama tian. 

14 Kidang penduduk negeri udi nyuoh 
jama ia. Jadi, radu ia mik, tian ngirim 
utusan untuk ngucakko, 'Sekam mak 
haga jelma inji jadi raja sekam. ' 

15 Kidang bangsawan ano dilantik jadi 
raja, kak raduni muloh mik negerini. 
Kak raduni ia ngurau jelma-jelma sai 
ngelayani ia ngehadap, untuk ngilu 
pandai pira untung sai radu didapok tian. 

16 Jelma sai ngelayani sai mula-mula 
ratong rik cawa, 'Tuan, sai duit emas sai 
Tuan keniko udi, radu kujadiko puluh.' 

17 'Bagus,' ani tuan ano, 'niku jelma sai 
ngelayani sai betik! Mani delom hal-hal 
sai lunik niku dapok dipercaya, nyak 
haga ngejadiko niku jelma sai bekuasa 
jak puluh kota.' 

18 Jelma sai ngelayani sai kerua ratong 
rik cawa, 'Tuan, sai duit emas sai Tuan 
keniko udi, radu kujadiko lima.' 

19 Jama jelma sai ngelayani ano raja 
udi cawa, 'Niku haga kujadiko jelma sai 
bekuasa jak lima kota; 

20 Jelma sai ngelayani sai bareh ratong 
rik cawa, 'Tuan, ajo duitmu; nyak 
nyegokkoni delom setangan. 

21 Nyak rabai jama Tuan, mani Tuan 
jelma sai keras. Tuan ngakuk api sai lain 
milik Tuan, rik Tuan ngakuk hasil di rang 
sai mak ditanom ulih Tuan.' 

22 Raja udi cawa jama ia, 'Niku jelma sai 
ngelayani sai jahat! Nutuk cawa-cawamu 
tenggalan nyak haga ngehukum niku. 
Niku pandai nyak jelma sai keras: nyak 
ngakuk api sai lain hakku rik ngakuk 
hasil di rang sai mak kutanom. 

23 Kik injuk reno mengapi niku mak 
ngurukko duit ano di bank in kik nyak 
muloh nyak dapok nerima duit seno 
jama bungani?' 

24 Kak raduni raja ano cawa jama 
jelma-jelma sai cecok di disan, 'Akuk 
duit ano jak ia rik keniko jama jelma sai 
ngelayani sai ngedok puluh duit emas 
ano. 

2> Kidangni jelma-jelma udi cawa, 
"Tuan, ia radu ngedok puluh." 

26 Raja udi ngejawab, 'Ingok: jelma sai 
radu ngedok, jama ia haga dikeni lebih 
lamon lagi. Kidang jelma sai mak ngedok 

api sai wat jama ia haga diakuk muneh 
jak ia. 

27 Rik tano usung mik dija musuh- 
musuhku ano sai mak setuju nyak 
jadi rajani. Bunuh tian unyinni di 
hadapanku!'" 

28 Seraduni Isa ngucakko sunyinni 
ano Ia lapah di hadap tian mik nuju 
Yerusalem. 

29 Waktu sampai redik Betfage rik 
Betania di Bukit Zaitun, Ia ngayun rua 
jelma sai nutuk Ia mik mena. 

30 "Mikdo mik pekon sai di hadap ano," 
cawa Isa jama tian, "kik keti kuruk di 
disan, keti haga ngeliak sai anak keledai 
teikok. Keledai udi makkung pernah 
ditunggangi jelma. Lepasko keledai udi 
rik usung mik dija. 

31 Kik ulun betanya jama niku, 'Mengapi 
keti ngelepasko keledai ano?' ucakko, 
'Tuhan memerlukoni.'" 

32 Kerua jelma sai nutuk Isa ano mik, 
rik ngehalu unyinni gegoh jama sai 
dicawako-Ni. 

33 Selagi tian ngelepasko anak keledai 
ano, sekedauni cawa jama tian, "Mengapi 
keti ngelepasko keledai ano?" 

34 Tian ngejawab, "Tuhan memerlukoni." 

35 Kak raduni tian ngusung anak keledai 
ano mik jama Isa. Raduni tian ngepikko 
jubahni tian di atas keledai ano rik 
nulung Isa cakak di atasni. 

36 Sewaktu Ia liu sambil nunggangi 
keledai ano, jelma-jelma bareh 
ngebentangko jubahni tian di renglaya. 

37 Waktu Isa hamper sampai di 
Yerusalem, di renglaya sai nurun di Bukit 
Zaitun, sunyinni jelma-jelma sai nutuk Ia 
sai lamon ano mulai beseru-seru memuji 
Allah rik ngucapko terima kasih jama Ia 
mani sunyinni keajaiban sai radu tian 
saksiko. 

38 Tian cawa, "Diberkatido Raja sai 
ratong atas gelar Tuhan! Sejahtera di 
surga, rik terpujido Allah!" 

39 Pira jelma Farisi jak hantara jelma 
lamon udi cawa jama Isa, "Bapak Guru, 
kayunko jelma-jelma sai nutuk Bapak 
ngehema." 

40 Isa ngejawab, "Percayado! Kik keti 
ngehema, batu-batu inji haga mekik." 

41 Waktu Isa makin redik jama 
Yerusalem, rik ngeliak kota ano, Ia 
ngehiwangini. 

42 Cawa-Ni, "Kesian, hara betikni, 
kik rani inji niku pandai api sai dapok 

ngeratongko perdamaian! Kidangni tano 
niku mak dapok ngeliakni. 

43 Niku haga ngalami sai waktu, di dipa 
musuhmu nyani halangan-halangan di 
kelilingmu; tian haga ngepung niku rik 
ngedesak niku jak sunyin penjuru. 

“Tian haga ngehancorko niku jejama 
unyinni pendudukmu; rik mak ngedok 
sai batu pun haga ditaganko tian 
tinggal tesusun di rangni, mani niku 
memperhatiko waktu Allah ratong untuk 
nyelamatko niku!" 

45 Isa kuruk mik Lamban Ibadah rik 
mulai nguser jelma-jelma sai bedagang 
di dudi. 

46 Cawa-Ni jama tian, "Di delom Alkitab 
tetulis injuk reji: Allah cawa, 'Lamban-Ku 
haga jadi lamban rang bedua.' Kidang 
keti nyanini sarang penyamun!" 

47 Unggal rani Isa ngajar di delom 
Lamban ibadah. Imam-imam kepala, rik 
guru-guru agama, juga jelma-jelma sai 
mimpin Yahudi mirak ngebunuh Ia, 

48 kidang mak mansa renglaya untuk 
ngeguaiko hal seno, mani sunyinni jelma 
terus ngedengiko Ia, rik tepikat jama 
cawa-cawa-Ni. 

20 ! Suatu rani, Isa lagi ngajar 

rik ngabarko Kabar Betik jak 
Allah jama jelma-jelma delom Lamban 
Ibadah. Imam-imam kepala, guru-guru 
agama, jama tetuha-tetuhani Yahudi, 
ratong, 

2rik cawa jama Isa, "Cuba keni sekam 
pandai api dasarni Niku ngelakuko 
sunyinni sinji? Sapa sai ngeni hak seno 
jama Niku?" 

3Isa ngejawab, "Nyak haga nanya. 
Cuba keni pandai pai Nyak, 

“Yohanes ngebaptis makai hakni sapa? 
Allah api manusia?" 

“Kak raduni mulaido tian berunding, 
"Kik ram nyawako, 'Makai hak Allah,' 
Ia haga cawa, 'Kik reno, mengapi keti 
mawat percaya jama ia?' 

6 Kidang kik ram nyawako, 'Makai hak 
manusia,' unyinni jelma haga nayar 
ram jama batu, mani tian percaya kik 
Yohanes sai nabi." 

7 Maka tian ngejawab, "Sekam mawat 
pandai." 

8 Kak raduni Isa cawa jama tian, "Kik 
reno Nyak juga mawat haga nyawako 
jama keti makai hakni sapa Nyak 
ngeguaiko sunyinni inji." 

? Isa nyeritako jama jelma-jelma udi, 
perumpamaan injuk reji, "Wat sai jelma 
nanom sebidang kebun anggor. Ia 
nyiwako kebun seno jama penggarap- 
penggarap kak raduni berangkat mik 
negeri sai bareh rik tinggal mesaka di 
negeri seno. 

10 Waktu radu sampai waktuni mutil 
uahni anggor, sai kedauni kebun seno 
ngirimko jelma sai ngelayani ia mik 
penggarap haga ngilu bagianni. Kidang 
penggarap-penggarap seno mukul jelma 
sai ngelayani ano rik ngayun jelma 
sai ngelayani ano mulang jama culuk 
bangkang. 

11 Kak raduni sai kedau kebun seno 
ngirimko jelma sai ngelayani sai bareh; 
kidang jelma sai ngelayani seno dipukul 
juga rik dihina ulih penggarap-penggarap 
ano, kak raduni dikayunni mulang jama 
culuk bangkang. 

12 Kak raduni sai kedau kebun ano 
ngirimko jelma sai ngelayani sai ketelu. 
Kidang jelma sai ngelayani seno juga 
dipukul ulihni penggarap-penggarap 
seno rik ditokkoni mik luah kebun. 

13 Akherni sai kedau kebunni cawa, 
'Nyak haga ngerjako apilagi? Nyak haga 

ngirim anakku tenggalan sai kukasihi. 
Pasti ia dihormati tian!' 

14 Kidang waktu penggarap-penggarap 
kebun seno ngeliak anakni sai kedau 
kebun ano, tian cawa sai jama sai bareh, 
'Inji sai ahli warisni. Ija ram bunuh ia, in 
ram ngena warisanni.' 

15 Tian nyiret in mik luah kebun 
kak raduni dibunuh." Kak raduni Isa 
nanya, "Nah, kik sai kedau kebun ano 
mulang, api sai haga dilakukoni jama 
penggarap-penggarap seno? 

16 Pasti ia haga ratong rik ngebunuh 
penggarap-penggarap ano, kak raduni 
nyerahko kebun ano jama penggarap- 
penggarap sai bareh." Ngedengi seno, 
cawado jelma-jelma ano jama Isa, 
"Sekali-kali mawat!" 

17 Isa ngeliak tian kak raduni cawa, 
"Kik reno, api retini ayat Alkitab sinji? 
'Batu sai mawat dipakai ulihni tukang 
bangunan, radu jadi batu sai paling 
utama.' 

18 Sunyinni jelma sai tumbak mik batu 
seno haga hancor; rik sapa sai kena batu 
ano haga tegilas jadi harbuk." 

19 Guru-guru agama rik imam-imam 
kepala pandai kik perumpamaan seno 

ditujuko Isa jama tian. Mani ulihni seno 
tian haga nangkok Ia saat seno juga, 
kidang tian rabai jama jelma ramik. 

20 Jadi tian nyepok kesempatan sai 
helau. Tian nyuap jelma in belaku 
sebagai jelma sai jujor, rik ngayun 
jelma-jelma seno ngejebak Isa jama 
pertanyaan-pertanyaan, in tian dapok 
nyerahko la jama wewenang rik 
kekuasaan gubernur. 

21 Kak raduni jelma-jelma sai radu 
disuap seno cawa jama Isa, "Pak Guru, 
sekam pandai kik unyinni sai Bapak 
cawako rik ajarko seno benor. Sekam 
pandai juga kik Bapak ngajar jama 
terus terang tentang kehaga Allah untuk 
manusia, mani Bapak mawat mandang 
jelma. 

22 Ulihni seno cuba Bapak cawako jama 
sekam, nurut atoran agama neram, 
dapok kedo ngebayar pajak jama Kaisar 
api mawat?" 

23 Kidang Isa pandai muslihatni tian. 
Mani ulihni seno Ia cawa, 

24 "Cuba tunjukko jama Nyak sekeping 
duit perak. Gambar rik gelarni sapa inji?" 
"Kaisar!" jawabni tian. 

25 "Kik reno," cawani Isa jama tian, 
"keniko jama Kaisar, api sai jadi milikni 
Kaisar rik jama Allah api sai jadi milikni 
Allah." 

26 Ternyata di hadap jelma ramik tian 
mawat ngedapokko sai kesalahan pun 
jama Isa. Tian angkah ngehema gaoh rik 
kagum jama jawaban-Ni seno. 

27 Pira-pira jelma jak golongan Saduki 
ratong jama Isa. (Tian jak golongan sai 
bependapat bahwa jelma mati mawat 
dapok hurik luot.) Tian nanya jama Isa, 

28 "Bapak Guru, Musa nulis hukum 
inji untuk neram: Kik bakas mati rik ia 
mawat ngedok anak, kak raduni puarini 
haga kawin jama randani in ngeni 
keturunan jama jelma sai radu mati ano. 

29 Pernah wat pitu jelma muari. Sai 
tuha kawin, kak raduni mati mak ngedok 
anak. 

30 Kak raduni sai numor rua kawin jama 
randani sai mula-mula, kidang ia juga 
mati mak ngedok anak. 

31 Hal sai gegoh juga tejadi jama puarini 
sai ketelu rik seterusni sampai sai kepitu. 
32 Akherni bebai randa ano mati juga. 

33 Waktu ranini jelma mati dihurikko 
lagi, inggomni sapa udi? Sapa bebai 

seno? Mani kepitu-pituni radu kawin 
jama ia." 

34 Isa ngejawab, "Jelma-jelma sai hurik 
tano inji kawin, 

35 kidang jelma-jelma sai layak 
dihurikko jak mati, rik hurik di zaman sai 
haga ratong, tian mak kawin. 

36 Keadaanni tian injuk malaikat, rik 
mak dapok mati. Tian yakdo anak-anak- 
Ni Allah, mani tian radu dihurikko luot 
jak kematian. 

37 Musa tenggalan nyatako sai jelas kik 
jelma mati haga dihurikko luot. Delom 
tulisanni tentang belukar sai nyala ano 
ia nyebut Tuhan sebagai 'Allah Abraham, 
Allah Ishak rik Allah Yakub'. 

38 Nah, Allah udi lain hak Allahni ulun 
mati! Ia Allahni jelma sai hurik! Mani 
untuk Allah, sunyinni jelma hurik." 

39 Pira-pira guru agama cawa, "Jawaban 
Bapak Guru betik nihan." 

40 Ulihni seno tian mak bani lagi 
nanyako sai hal jama Isa. 

41 Īsa nanya jama tian, "Repa bang 
dapok dicawako bahwa Raja Penyelamat 
keturunanni Daud? 

42 Padahal Daud tenggalan sai cawa 
delom buku Mazmur, 'Tuhan cawa 

jama Tuhanku: Mejong pai di kebelah 
kanan-Ku, 

43 sampai Nyak nyani musuh-musuh-Mu 
tunduk jama Niku.' 

44 Jadi kik Daud nyebut Raja Penyelamat 
ano 'Tuhan', repa bang Ia keturunan 
Daud?" 

4> Waktu jelma-jelma ngedengi Isa 
cawa, Ia cawa jama jelma-jelma sai 
nutuk Ia, 

46 "Hati-hatido jama guru-guru agama. 
Tian gering lapah-lapah jama jubah 
sai kejung, rik gering dihormati di 
pasar-pasar. Tian gering rang-rang sai 
tehormat delom lamban ibadah rik di 
pesta-pesta. 

47 Tian nipu randa-randa rik ngerampas 
lambanni. Rik untuk nyalok kejahatanni 
tian ano, tian bedua kejung-kejung! 
Hukumanni tian ano kanah mebiak!" 

2 1 1 Di Lamban Ibadah, Isa ngeliak 

jelma-jelma batin ngurukko duit 
mik delom kutak persembahan. 

2 Ia juga ngeliak jelma sai, ia ano randa 
mejerih nihan, ngurukko rua keping duit 
tembaga. 

3 Kak raduni Isa cawa, "Dengiko: randa 
inji ngurukko lebih lamon jak sunyinni 
jelma sai bareh. 

“Mani tian unyinni ngeni jak kelebihan 
hartani. Kidang randa inji, walaupun 
mejerih nihan, ngeniko sunyinni sai wat 
jama ia sai diperlukoni tenggalan in 
hurik." 

>Wat jelma-jelma sai cawa tentang 
repa helauni kik Lamban Ibadah dihias 
jama batu sai helau-helau rik jama 
barang-barang sai dipersembahko jama 
Allah. Kak raduni Isa cawa jama tian, 

6"Kanah wat waktuni, sunyinni sai diliak 
keti inji haga dirubuhko; mak ngedok sai 
batu pun di dija sai haga tinggal tesusun 
di rangni!" 

"Tian nanya jama Isa, "Bapak Guru, 
kapan kik hal seno haga tejadi? Rik api 
tandani kik radu sampai saatni hal seno 
haga tejadi?" 

Isa cawa, "Waspadado, dang sampai 
keti kena tipu. Lamon jelma haga ratong 
makai gelar-Ku, rik cawa, 'Nyakdo Ia!' 
rik 'Radu waktuni.' Kidang dang kik keti 
nutuk tian. 

? Dang muneh merabai kik keti 
ngedengi kabar tentang peperangan 

rik pemberuntakan. Sunyinni ano haga 
tejadi pai. Kidang seno mak bereti kik 
radu waktuni kiamat." 

10 Kak raduni Isa nerusko kicikan-Ni, 
cawa-Ni, "Bangsa sai haga beperang 
ngelawan bangsa sai bareh rik negara 
sai haga nyerang negara sai bareh. 

11 Di dipa-dipa haga tejadi kukuk sai 
hibat, bahaya kebetohan rik wabah 
penyakik. Haga tejadi hal-hal sai 
mengeriko rik dasyat di langit. 

12 Kidang semakkung sunyinni seno 
tejadi, keti haga ditangkok rik dianiaya. 
Keti haga diadili di lamban-lamban 
ibadah rik dikurukko mik delom bui. Rik 
keti haga disiret mik hadap raja-raja rik 
jelma-jelma sai nguasai mani keti jelma 
sai nutuk Nyak. 

13 Senodo kesempatan bagimu untuk 
ngabarko Kabar Betik jak Allah. 

14 Betekaddo bahwa keti mawat haga 
khuater tentang api sai haga keti cawako 
untuk ngebela diri. 

15 Nyakku tenggalan haga ngeniko 
cawa-cawa rik kebijaksanaan jama 
niku, in mak sai jelma pun jak 
musuh-musuhmu dapok ngelawan atau 
nyangkal api sai dicawako keti. 

16 Keti haga dikhianati ulih emak 
bakmu, ulih puari-puarimu, ulih sanak 
keluargamu rik ulihni kantik-kantikmu. 
Separo jak keti haga dibunuh tian. 

17 Keti haga dimusuhi ulih sunyinni 
jelma mani keti jelma sai nutuk Nyak. 

18 Kidang sai buok pun jak ulumu mak 
haga lebon. 

19 Kik keti betahan rik sabar, keti haga 
selamat." 

20 "Kik keti ngeliak Yerusalem digepung 
tentera, keti haga pandai kik kota seno 
mawat mesaka lagi haga hancor. 

21 Pada waktu seno jelma sai wat di 
Yudea haga lijung mik gunung. Tian sai 
wat delom kota haga ninggalko kota, rik 
tian sai di luah kota dang sampai kuruk 
mik delom kota. 

22 Mani rani seno yakdo 'Rani-rani 
Hukuman Dijatuhko', in injuk reno tejadi 
api sai radu ditulis delom Alkitab. 

23 Hara ngerini rani seno bagi bebai 
sai ngandung, rik bebai sai lagi nyusui 
upi! Negeri inji haga ngalami kesusahan 
balak, rik Tuhan haga ngehukum bangsa 
inji. 

24 Wat sai haga dibunuh jama pedang, 
wat muneh sai haga diusung injuk 

tawanan mik negeri ulun bareh; rik 
jelma-jelma sai mawat ngenal Allah haga 
ngilik-ngilikko Yerusalem sampai bela 
waktu sai radu ditantuko Tuhan untuk 
tian." 

25 "Kanah di matarani, bulan, rik 
bintang-bintang haga keliakan tanda- 
tanda. Di bumi, bangsa-bangsa haga 
merabai rik bingung ngehadapi deru rik 
bunyi gelumbangni lawok. 

26 Jelma haga merabai setengah mati 
ngehadapi api sai haga tejadi di seluruh 
dunia inji, mani jelma-jelma bekuasa di 
angkasa raya haga jadi kacau balau. 

27 Waktu senodo Anak Manusia haga 
ratong delom awan jama kuasa rik 
kemuliaan sai balak. 

28 Kik hal-hal seno radu tejadi, minjak 
rik iwakko ulumu, mani serebok lagi keti 
haga diselamatko." 

29 Kak raduni Isa cerita jama tian 
perumpamaan inji, cawa-Ni, "Perhatiko 
batang ara rik unyinni batang sai bareh. 

30 Kik pucuk-pucukni mulai keliakan, 
retini keti pandai radu hamper musim 
panas. 

31 Reno muneh kik keti ngeliak hal seno 
tejadi, keti haga pandai bahwa Allah 
radu haga merintah injuk Raja. 

32Īn keti pandai! Hal-hal seno haga 
tejadi semakkung jelma-jelma sai hurik 
tano inji mati sunyinni. 

33 Langit rik bumi haga lebon, kidang 
cawa-Ku selama-lamani." 

34 "Jaga dirimu, dang sampai keti 
sibuk pesta-pesta rik nginum inuman 
sai keras, atau mikerko masalah hurik, 
akherni keti mawat siap kik rani seno 
tecul tiba-tiba. 

35 Mani Rani seno haga ratong injuk 
perangkap jama sunyinni jelma sai di 
bumi. 

36 Bejaga-jagado, rik bedua selalu in 
keti kuat ngatasi sunyinni sai haga tejadi 
rik keti dapok ngehadap Anak Manusia." 

37 Īsa ngajar di Lamban Ibadah kak di 
rani, rik di bingi Ia mik Bukit Zaitun rik 
tinggal di dudi. 

38 Unggal pagi sunyinni jelma ratong 
mik Lamban Ibadah haga ngedengiko 
Isa ngajar. 

22 1 Perayaan Ruti Mak Beragi sai 
disebut Paskah radu meredik. 

2Imam-imam kepala rik guru-guru 
agama lagi nyepok ranglaya untuk 
ngebunuh Isa secara hema-hema, mani 
tian merabai jama jelma ramik. 

3 Kak raduni iblis kuruk di diri Yudas 
sai disebut muneh Iskariot, yakdo salah 
saini jak rua belas muridni Isa. 

4Ulihni seno Yudas mik berunding jama 
imam-imam kepala rik kepala pengawal 
Lamban Ibadah tentang repa carani ia in 
dapok nyerahko Isa jama tian. 

“Tian riang nihan rik bejanji haga 
ngehadiahko Yudas duit. 

6Yudas setuju rik mulai nyepok 
kesempatan untuk nyerahko Isa jama 
tian, mak dipandai jelma. 

7 Sampai waktuni Perayaan Ruti Mak 
Beragi bahwa biri-biri untuk kanikan 
Paskah ditikol. 

8Isa ngayun Petrus rik Yohanes, "Mikdo 
sediako kanikan Paskah untuk ram." 

2 "Di dipa Bapak rang sekam nyiapkoni?" 
ani tian. 

10 Īsa ngejawab, "Waktu keti kuruk 
kota, jelma bakas sai lagi ngusung sai 
kendi ngisi way haga betungga keti. 
Tutuk ia mik lamban sai dikurukni, 


LUKAS 22.11-18 141 


11 cawako jama sai kedau lamban ano: 
Guru cawa, 'Dipa rangni jelma-jelma 
sai nutuk Nyak rik Nyak nganik kanikan 
Paskah?' 

12 Sai kedau lamban ano haga 
nunjukkoni jama niku kamar luteng sai 
balak, lengkap jama pekakasni. Siapko 
sunyinni di dudi." 

13 Kak raduni mikdo Petrus rik Yohanes, 
dihaluni sunyinni injuk sai dicawako Isa. 
Tian nyediako kanikan Paskah udi. 

14 Waktu sampai waktuni nganik 
kanikan Paskah ano, Isa mejong jama 
jelma sai nutuk Ia di rang perjamuan. 

15 Ia cawa jama tian, "Nyak mirak nihan 
nganik kanikan Paskah inji jama keti 
semakkung Nyak sengsara! 

16 Mani, percayado: Nyak mak haga 
nganik inji lagi sampai reti jak perjamuan 
inji disampaiko di Dunia Ampai Allah." 

17 Kak raduni Isa ngiwakko piala anggor, 
kak raduni ngucapko dua syukor jama 
Allah, kak raduni cawa, "Akuk inji, rik 
bagi-bagiko; 

18 mani in keti pandai: mulai tano inji 
Nyak mak haga lagi nginum anggor inji 
luot sampai Allah radu bekuasa, jama 
sepenuhni." 

19 Radu jak seno Isa ngakuk ruti. 
Raduni Ia ngucapko dua syukor, Ia 
ngebelah-belah ruti jama culuk-Ni kak 
raduni ngeniko ano jama tian, rik cawa, 
"Injido badan-Ku [sai kuserahko jama 
keti. Guaiko inji in ngingokko Nyak." 

20 Reno muneh seraduni jak mengan, 
Ia ngeniko piala anggor ano jama tian 
rik cawa, "Piala inji nunjukko Perjanjian 
Allah sai ampai, sai disahko jak rah-Ku 
-- rah sai Kucurahko jama keti."] 

21 "Kidang liak! Jelma sai ngekhianati 
Nyak tano wat jama Nyak! 

22 Anak Manusia sangun haga mati injuk 
sai ditantuko Allah; kidang celakado 
jelma sai ngekhianati Nyak!" 

23 Tian mulai nanya peperda tian, sapa 
sai di hantara tian sai haga ngeguaiko 
ano. 

24 Jelma-jelma sai nutuk Isa betangkar 
tentang sapa di hantarani tian sai harus 
dianggap paling balak. 

25 Isa cawa jama tian, "Raja-raja 
bangsa sai mak ngenal Allah nindas 
rakyatni, rik ulun-ulun sai dikeni kuasa 
disebut 'Pelindung Rakyat'. 

26 Kidang keti mak dapok injuk reno. 
Sebalikni, jelma sai paling balak haga 

jadi sai paling lunik, rik jelma sai mimpin 
haga jadi injuk jelma sai ngelayani. 

27 Sapa sai lebih balak: jelma sai 
mejong mengan di mija, atau jelma sai 
ngelayani ia? Tantu jelma sai mejong 
ano. Kidang Nyak wat di hantara keti 
sebagai jelma sai ngelayani. 

28 Delom sunyin kesusahan-Ku, keti 
selalu jama-jama Nyak. 

29 Injuk Bapa radu ngeniko hak 
memerintah jama Nyak, reno juga Nyak 
haga ngeniko hak ano jama niku. 

30 Ulihni seno keti ngasi nutuk 
besenang-senang jama Nyak waktu 
Nyak jadi Raja. Rik keti haga mejong di 
atas rua belas takhta untuk memerintah 
rua belas suku bangsa Israel." 

31 "Simon, Simon, dengiko! iblis radu 
dikeni izin haga nguji niku; injuk gandum 
dipisahko jak bawakni injuk reno muneh 
sai betik dipisahko jak sai burak. 

32 Kidang Nyak radu bedua untuk niku, 
Simon, in imanmu dang mesuh. Rik kik 
niku radu muloh jama Nyak, niku haga 
nguatko puari-puarimu." 

33 Petrus ngejawab, "Tuhan, nyak 
besedia kuruk penjara rik mati 
jama-jama Tuhan!" 

34 "Percayado, Petrus," ani Isa, 
"semakkung manuk ngakut rani inji, 
niku telu kali ngingkari Nyak." 

35 Raduni Isa cawa jama tian, "Tumbai 
waktu Nyak ngutus keti tanpa ngizinko 
keti ngusung dumpet, kantong atau 
sepatu, api keti kekurangan api-api?" 
"Mawat!" cawani tian. 

36 "Kidang tano," ani Isa, "sapa sai 
ngedok dumpet atau kantong, haga 
diusungni; rik sapa sai mak ngedok 
pedang, haga ngejual jubahni untuk 
ngebeli pedang. 

37 Mani, percayado, ayat Alkitab sai 
bunyini injuk reji, 'Ia dianggap penjahat,' 
haga tejadi jama Nyak. Mani api sai 
tetulis delom Alkitab tentang Nyak lagi 
tejadi tano." 

38 "Tuhan," ani jelma-jelma sai nutuk 
Isa, "liak, di dija wat rua pedang." 
"Radudo!" jawab Isa. 

39 Isa ninggalko kota rik mik injuk 
biasani di Bukit Zaitun, rik jelma-jelma 
sai nutuk Ia mik juga jama Ia. 

40 Waktu sampai di dudi, Ia cawa jama 
tian, "Beduado in keti mak bedusa kik 
lagi dicubai." 

41 Kak raduni Ia mik lebih jaoh jak tian, 
kekira sejaoh tayaran batu, kak raduni 
belutut rik bedua. 

42 "Bapa," cawa-Ni, "kik dapok, jaohko 
jak Nyak derita sai haga Kualami inji. 
Kidang dang nurut kehaga-Ku, kidang 
nurut kehagani Bapa gaoh." 

43 [Sai malaikat ratong jama Ia rik 
nguatko Ia. 

44 Batinni Isa menderita nihan sehingga 
Ia temon-temon bedua. Hiting-Ni injuk 
rah netes mik tanoh.] 

45 Radu jak bedua, Isa muloh luot mik 
jelma-jelma sai nutuk Ia. Ia ngehalu tian 
lagi pedom di delom kesedihan. 

46 Kak raduni Ia cawa jama tian, 
"Mengapi keti pedom? Minjakdo rik 
bedua in keti mak kena cubaan." 

47 Waktu Isa lagi cawa, ratong 
serombongan jelma. Sai dipimpin ulihni 
Yudas, jelma-jelma sai nutuk Isa. Kak 
raduni Yudas mik Isa kak raduni nyium 
Ia. 

48 Kidang Isa cawa jama Ia, "Yudas, api 
jama siuman ano niku haga ngekhianati 
Anak Manusia?" 

49 Waktu jelma-jelma sai nutuk Isa sai 
wat di disan ngeliak api sai haga tejadi, 

tian cawa, "Tuhan, kuserang sekam jama 
pedang gaoh!" 

>0 Kak raduni salah sai jak tian nyerang 
hamba imam agung netak cuping 
kananni sampai putus. 

>t Kidang Isa cawa, "Adudo!" Kak 
raduni Ia nyadak cuping jelma seno rik 
diunyaiko-Ni. 

>2 Kak raduni Isa cawa jama imam- 
imam kepala rik perwira-perwira pegawai 
Lamban Ibadah, jama jelma-jelma sai 
mimpin Yahudi sai ratong mik disan 
haga nangkok Ia, "Api Nyak inji penjahat 
sampai keti ratong jama pedang rik 
pentungan untuk nangkok Nyak? 

>3 Bidang rani Nyak wat jama keti di 
Lamban Ibadah, keti mak nangkok Nyak. 
Kidang inji saatni keti betindak, saat 
kuasa kekelaman nyancan peranan." 

“*Tian nangkok Isa rik ngusung Ia mik 
lamban imam agung. Petrus nutuk jak 
jaoh. 

>> Di tengah-tengah tengebah ano apui 
unggun radu dinyalako rik Petrus mik 
mejong jama jelma-jelma sai mejong di 
kelilingni. 

>6 Wat sai jelma sai ngelayani bebai 
ngeliak Petrus mejong di pingger 

apui unggun ano; kak raduni jelma 

sai ngelayani bebai ano ngeperhatiko 
Petrus, kak raduni cawa, "Jelma inji juga 
jeno wat jama-jama Isa!" 

>/ Kidang Petrus mak ngaku. Ia cawa, 
"Nyak sama sekali mak kenal jama jelma 
udi!" 

>8 Kak raduni, jelma bareh ngeliak 
Petrus rik cawa, "Niku juga salah sai jak 
tian!" Kidang Petrus ngejawab, "Mawat, 
lain nyak!" 

“Kira-kira sejam jak seno, jelma bareh 
juga cawa sai keras, "Sangun jelma inji 
jelma sai nutuk Isa, mani ia juga jelma 
Galilea!" 

60 Kidang Petrus ngejawab, "Api 
maksudmu, nyak mak pandai!" Waktu 
seno juga, waktu Petrus lagi cawa, 
manuk ngakut. 

61 Isa ngerilong rik ngeliak Petrus. Kak 
raduni Petrus ingok Tuhan radu cawa 
jama Ia, "Semakkung manuk ngakut 
rani inji, niku telu kali ngingkari Nyak." 

62 Kak raduni luahdo Petrus jak disan 
rik miwang tesedu-sedu. 

63 Jelma-jelma sai lagi ngejaga Isa, 
ngemainko rik mukul Ia. 

“Tian nyalok mata-Ni nanya jama Ia, 
"Cuba tekok sapa sai mukul Niku?" 

6 Lamon cawa-cawa sai ngehina 
barehni sai diucakko tian jama Ia. 

66 Pagi ranini, jelma-jelma sai mimpin 
Yahudi, imam-imam kepala, rik guru- 
guru agama bekumpul, kak raduni Isa 
diusung di hadapan Mahkamah Agama 
tian. 

67 "Cawako jama sekam," ani tian jama 
Ia, "api niku inji Raja Penyelamat?" Isa 
ngejawab, "Kik Nyak ngucakko jama 
niku, keti mak percaya. 

68 Rik kik Nyak nanya jama keti, keti 
mak haga ngejawab. 

6 Kidang mulai tano, Anak Manusia 
haga mejong di kebelah kanan Allah Sai 
Mahakuasa." 

70 Tian unyinni cawa, "Kik reno, Niku 
inji Anak Allah?" Isa ngejawab, "Reno 
ani keti." 

71t Kak raduni tian cawa, "Mak perlu 
lagi saksi! Sekam radu ngedengi jak 
banguk-Ni tenggalan!" 

23 1 Sunyinni sai sidang ano cecok, 
kak raduni ngusung Isa mik 
hadap Pilatus. 

2 Di disan tian mulai nuduh Ia. Tian 
cawa, "Sekam ngehalu Jelma inji 
nyesekko rakyat. Ia ngehasut jelma in 
dang ngebayar pajak jama Kaisar, mani 
cawani Ia ano Almasih, sai juga Raja." 

3 Kak raduni Pilatus nanya jama Isa, 
"Temon kedo Niku raja jelma Yahudi?" 
Isa ngejawab, "Reno cawamu." 

4Kak raduni ani Pilatus jama imam- 
imam kepala rik jelma ramik ano, "Nyak 
mak ngedapokko sai kesalahan pun jak 
Jelma inji untuk ngehukum Ia." 

> Kidang tian lebih ngedesak luot, "Jama 
ajaran-Ni, Ia ngehasut jelma di seluruh 
Yudea; mula-mula di Galilea, rik tano 
radu sampai muneh di dija." 

6 Waktu Pilatus ngedengi ano, ia nanya, 
"Api Jelma inji jelma Galilea?" 

7 Waktu dikeni pandai kik Isa ratong 
jak daerah sai wat di debah kekuasaan 
Herodes, Pilatus ngirimko Isa jama 
Herodes, sai waktu seno wat juga di 
Yerusalem. 

8 Herodes riang nihan waktu ngeliak 
Isa, mani radu saka ia ngedengi tentang 
Ia rik mirak ngeliak-Ni. Ia ngeharap 
dapok nyaksiko Isa nyani keajaiban. 

2 Ulihni seno Herodes ngajuko lamon 
pertanyaan jama Ia, kidang Isa mak 
ngejawab sama sekali. 

10 Imam-imam kepala rik guru-guru 
agama ngehadap juga di disan rik keras 
nuduh Isa. 

1! Herodes rik anggota-anggota 
tenterani ngemainko rik ngehina Isa, 
kak raduni makaiko Ia kawai kebesaran, 
kak raduni ngirim Ia muloh jama Pilatus. 

12 Waktu rani seno juga Herodes rik 
Pilatus, sai tumbai bemusuhan, bekantik 
luot. 

13 Pilatus ngumpulko imam-imam 
kepala, para jelma sai mimpin, rik 
rakyat, 

14 kak raduni cawa jama tian, "Keti 
ngusung Jelma inji jama nyak rik cawa 
kik Ia nyesekko jelma-jelma. Tano di 
hadap keti nyak radu meriksa Ia, kidang 
nyak sama sekali mak ngedapokko sai 
kejahatan sai dituduhko keti jama Ia. 

15 Reno juga ani Herodes, mani ia 
juga radu ngirimko Isa ano muloh jama 
sekam. Jelma inji mak ngelakuko api-api 
sai patut dihukum jama hukuman mati. 

16 Ulihni seno nyak haga nyebat Ia kak 
raduni kulepasko." 

17 [Unggal perayaan Paskah, Pilatus 
haga ngelepasko sai jelma tahanan 
untuk rakyat. | 

18 Sunyinni jelma sai di disan ngayung, 
"Bunuh Ia! Lepasko Barabas untuk 
sekam!" 

19 (Barabas kuruk bui mani 
pemberuntakan sai tejadi di kota 
rik mani pembunuhan.) 

20 Pilatus haga ngelepasko Isa, ulihni 
seno ia cawa sekali lagi jama jelma 
ramik ano. 

21 Kidang tian cawa, "Salibko Ia! Salibko 
Ia!" 

22 Kak raduni untuk ketelu kalini 
Pilatus beseru jama tian, "Kidang api 
kesalahan-Ni? Nyak mak ngedapokko 
sai kesalahan pun jama Ia sai patut 
dihukum jama hukuman mati! Nyak 
haga nyebat Ia, kak raduni kulepasko." 

23 Kidang tian terus ngayung sekuat 
tenaga kik Isa haga disalibko. Rik 
akherni sai dikayungko tian behasil. 

24 Pilatus ngeni hukuman mati jama Isa 
nutuk kehagani jelma-jelma ano, 

25 rik ngelepasko jelma sai dikilu 
tian, yakdo jelma sai dipenjara mani 
pemberuntakan rik pembunuhan. Kak 

raduni Isa diserahko jama tian untuk 
diperlakuko sesuai kehagani tian. 

26 Kak raduni Isa diusung ulihni tian. Di 
tengah ranglaya, tian betungga jelma sai 
gelarni Simon, sai asalni jak Kirene, sai 
lagi kuruk mik kota. Tian nahan ia, kak 
raduni maksa ia mikul kayu salib ano di 
kudanni Isa. 

27 Lamon jelma nutuk lapah di kudanni 
Isa -- di hantarani wat juga bebai. 
Bebai-bebai ano miwang rik ngebatui 
Isa. 

28 Kidang Isa ngerilong jama tian rik 
cawa, "Bebai-bebai Yerusalem! Dang 
ngehiwangi Nyak. Hiwangi dirimu 
tenggalan rik anak-anakmu. 

2? Mani haga ratong waktuni jelma haga 
cawa, 'Hara beruntungni bebai-bebai sai 
mak pernah ngandung, sai mak pernah 
ngedok anak rik mak pernah nyusui upi!' 

30 Waktu seno jelma haga cawa jama 
gunung-gunung, 'Timpa sekam!' Rik 
jama bukit-bukit, 'Timpa sekam!' 

31 Mani kik jama kayu sai lagi hurik, 
jelma radu bebuat injuk reji, api muneh 
sai haga dilakuko tian jama kayu sai 
radu menyangu!" 

32 Wat muneh jelma rua sai bareh -- 
rua-ruani penjahat -- sai diusung tian 
untuk dihukum mati jama-jama Isa. 

33 Waktu sampai di rang sai disebut 
"Tengkorak", tian nyalibko Isa rik rua 
penjahat ano -- sai di kebelah kanan rik 
sai lagi di kebelah Kiri Isa. 

34 Kak raduni Isa bedua, "Bapa, 
ampunko tian! Tian mak pandai api sai 
dilakuko tian." Kawaini Isa dibagi-bagiko 
di disan di hantarani tian liwat lotre. 

35 Jelma-jelma cecok di disan sambil 
nunton, sementara jelma-jelma sai 
mimpin Yahudi ngereneh Isa jama cawa, 
"Ia radu nyelamatko jelma bareh; cuba 
tano Ia nyelamatko diri-Ni tenggalan, 
kik Ia temon-temon Raja Penyelamat sai 
dipilih Allah!" 

36 Prajurit-prajurit juga ngereneh Ia. 
Tian ratong rik ngeni anggor peros jama 
Ia 

37 rik cawa, "Kik Niku raja jelma Yahudi, 
selamatko diri-Mu!" 

38 Di kebelah atas kayu salib Isa, tetulis 
tulisan inji: "Injido Raja Jelma Yahudi." 

39 Salah sai jak penjahat sai disalib 
ano ngehina Isa. Ia cawa, "Niku Raja 

Penyelamat, kan? Nah, selamatko 
diri-Mu rik sekam!" 

40 Kidang penjahat sai lagi negor 
kantikni ano, "Api niku mak merabai 
jama Allah? Niku gegoh dihukum mati 
injuk Ia. 

41 Angkah hukuman ram rua sangun 
setimpal jama perbuatan neram. Kidang 
Ia sama sekali mak besalah!" 

42 Kak raduni ia cawa, "Isa, ingokko 
nyak, kik Niku ratong sebagai Raja!" 

43 "Percayado," cawani Isa jama ia, 
"rani inji niku haga jama-jama Nyak di 
surga." 

44 Kira-kira pukul rua belas tengah rani, 
matarani mak besinar, rik seluruh negeri 
ano jadi mekelam sampai pukul telu dibi. 

4> Hordeng sai tegantung delom 
Lamban Ibadah, sarak jadi rua. 

46 Kak raduni Isa ngayung jama suara 
sai keras, "Bapa! Delom culuk-Mu 
Kuserahko diri-Ku!" Radu jak cawa seno, 
Ia mati. 

47 Waktu perwira pasukan ngeliak 
api sai radu tejadi, ia memuji Allah. 
Kak raduni ia cawa, "Temon, Ia mak 
besalah!" 

48 Jelma ramik sai ratong di disan untuk 
nunton, ngeliak api sai tejadi. Tian 
unyinni mulang jama hati sai nyesol 
nihan. 

49 Rik sunyinni kenalan Isa, termasuk 
bebai-bebai sai nutuk Ia jak Galilea, 
cecok jak jaoh rik ngeliak sunyinni ano. 

>0 Wat jelma sai gelarni Yusuf, sai asalni 
jak kota Arimatea di negeri Yudea. Ia 
jelma betik sai dihormati jelma, rik ia lagi 
nunggu waktuni Allah mulai merintah 
sebagai Raja. Walaupun ia anggota 

Mahkamah Agama, ia mak setuju jama 
keputusan rik tindakan mahkamah ano. 

>1 (23:50) 

“2 Yusuf ano mik ngehadap Pilatus rik 
ngilu in mayat Isa dikeniko jama ia. 

“3 Kak raduni ia ngeregahko mayat Isa 
jak kayu salib, kak raduni ngebungkusni 
jama kain kafan jak kain linen. Kak 
raduni ia ngepikkoni delom kuboran sai 
disani delom bukit batu -- kuboran ano 
mak pernah tepakai. 

“4 Rani seno rani Jumat; rik rani Sabat 
hamper mulai. 

>> Bebai-bebai sai ratong jama Isa jak 
Galilea nutuk Yusuf rik ngeliak kuboran 

ano. Tian ngeliak juga repa mayat Isa 
dipikko delom kubor. 

>6 Kak raduni tian mulang kak raduni 
nyiapko ramuan-ramuan rik minyak 
wangi untuk ngeminyaki mayat Isa. 
Waktu rani Sabat, tian taru beguai untuk 
naati hukum agama. 

24 1 Waktu rani Minggu, pagi-pagi 

nihan, bebai-bebai ano mik 
kuboran ngusung ramuan-ramuan sai 
radu disediako tian. 

2 Di kuboran, tian ngehalu batu sai 
nyalok kuboran radu teguling. 

3 Kak raduni tian kuruk mik kuboran 
ano, kidang mak nungga mayat Tuhan 
Isa di disan. 

“Waktu tian cecok di disan rik bingung 
mikerko hal ano, tiba-tiba rua jelma 
makai kawai sai bekilau-kilauan cecok 
redik tian. 

“Tian merabai nihan, kak raduni sujud 
sampai di tanoh, sedangko rua jelma ano 
cawa jama tian, "Mengapi keti nyepok 
jelma hurik di hantara jelma mati? 

ela mak ngedok di dija. Ia radu bangkit! 
Ingok api sai radu diucakko-Ni jama keti 
waktu Ia masih di Galilea, 

bahwa 'Anak Manusia haga diserahko 
jama jelma bedusa, kak raduni disalibko, 
rik rani sai ketelu Ia haga bangkit.'" 

8 Kak raduni ampai ingok bebai-bebai 
ano jama cawa-cawani Isa. 

? Waktu mulang jak kuboran ano, tian 
nyeritako sunyinni kejadian ano jama 
sebelas rasul rik sunyinni jelma sai nutuk 
sai barehni. 

10 Bebai-bebai sai ngeni pandai sunyinni 
ano jama jelma-jelma sai nutuk Isa, 
yakdo: Maria Magdalena, Yohana rik 
Maria emakni Yakobus, rik bebai-bebai 
barehni sai barong jama tian. 

11 Kidang rasul-rasul nyangko bebai- 
bebai ano angkah nyeritako sai 
mawat-mawat gaoh. Tian mak percaya 
cerita bebai-bebai ano. 

12 Kidang Petrus minjak rik tegar 
mik kuboran. Sambil ngebungkuk ia 
ngeliak mik delom, kak raduni ngeliak 
angkah kain kafan di disan. Petrus hiran 
nihan, kak raduni mulang jama lamon 
pertanyaan delom hatini tentang api sai 
radu tejadi. 

13 Waktu rani seno juga, rua jelma sai 
nutuk Isa lagi lapah mik pekon kebelah 

sai gelarni Emaus, kira-kira sebelas 
kilometer jaohni jak Yerusalem. 

14 Sambil lapah tian rua ngubrol tentang 
peristiwa sai radu tejadi ano. 

15 Waktu tian rua ngubrol rik tukor 
pikeran, Isa tenggalan ratong rik lapah 
jejama tian rua. 

l6Tjan ngeliak Isa, kidang wat sai hal 
sai nyaniko tian mak ngenal Isa. 

17 Kak raduni Isa cawa, "Api sai 
dicawako keti rua di tengah renglaya 
ajo?" Tian rua taru jama pudak sedih. 

18 Kak raduni sai jelma jak tian ano, 
sai gelarni Kleopas, nanya jama Isa, 
"Bapakdo satu-satuni jelma asing di 
Yerusalem sai mak pandai peristiwa api 
sai tejadi akher-akher inji?" 

19 "Peristiwa api?" tanya Isa. "Peristiwa 
sai tejadi jama Isa, jelma jak Nazaret 
ano," jawabni tian. "Ia nabi. Cawa-cawa- 
Ni rik guai-Ni bekuasa nihan -- betik 
nurut pandangan Allah maupun nurut 
pandangan sunyinni jelma. 

20 Imam-imam kepala rik jelma-jelma 
sai mimpin bangsa ram nyerahko Ia 
untuk dihukum mati, rik tian nyalibko Ia! 

21 Padahal sekam ngeharap kik Ia sai 
haga ngebebasko Israel! Rik rani inji rani 
ketelu jak hal seno tejadi. 

22 Lagi muneh, pira-pira bebai jak 
anggota sekam radu nyani sekam 
tekanjat. Pagi-pagi nihan tian mik 
kuboran, 

23 kidang mak ngehalu mayat-Ni udi. 
Kak raduni tian muloh rik cawa kik tian 
ngeliak malaikat, rik malaikat-malaikat 
ano cawa kik Isa hurik. 

24 Pira-pira jelma jak sekam kak raduni 
mik kuboran rik ternyata api sai dicawako 
bebai-bebai ano sangun temon, angkah 
tian mak ngeliak Isa." 

25 Kak raduni Isa cawa jama tian rua 
ano, "Keti sangun bugu! Lali nihan 
keti untuk percaya sunyinni sai radu 
dicawako para nabi! 

26 Kan Raja Penyelamat haga ngalami 
pai penderitaan seno, kak raduni ampai 
ngedapokko kemuliaan-Ni?" 

27 Kak raduni Isa nerangko jama tian 
rua api sai tetulis delom sunyinni Alkitab 
tentang diri-Ni, mulai jak buku-buku 
Musa rik buku para nabi. 

28 Waktu tian radu meredik jama pekon 
sai tian tuju. Isa ngelakuko seolah-olah 
haga lapah terus, 

29 kidang tian nahan Ia, "Tinggaldo di 
rang sekam," ani tian jama Ia, "tano 
radu hamper di bingi rik radu mekelom 
juga." Maka Isa kuruk untuk minok di 
rangni tian. 

30 Waktu mejong haga mengan jejama 
tian, Isa ngakuk ruti, ngucapko syukor 
jama Allah, ngebelah-belah ruti ano 
jama culuk-Ni, kak raduni ngenikoni 
jama tian. 

31 Kak raduni sadardo tian kik ano Isa. 
Kidang Ia lebon jak pengliakanni tian. 

32 Cawani tian sai jama sai bareh, "Kan 
rasani hati ram bekobar-kobar, waktu Ia 
cawa jama ram di tengah renglaya, rik 
nerangko isi Alkitab jama ram?" 

33 Waktu seno juga tian minjak kak 
raduni muloh mik Yerusalem. Di disan 
tian ngedapokko kesebelas jelma sai 
nutuk Isa lagi bekumpul jama sai bareh. 

34 Tian ano cawa, "Sangun temon Tuhan 
radu hurik luot! Ia radu ngeliakko diri-Ni 
jama Simon!" 

35 Rua jelma sai nutuk Isa sai ampai 
ratong ano kak raduni nyeritako 

pengalamanni tian rua di tengah 
renglaya, rik repa carani tian ngenali 
Tuhan waktu Ia ngebelah-belah ruti. 

36 Waktu tian lagi becerita, tiba-tiba Isa 
tenggalan cecok di tengah-tengah tian 
rik cawa, "Sejahterado keti!" 

37 Tian tekanjat rik merabai, mani 
nyangko tian lagi ngeliak hantu. 

38 Kidang Isa cawa, "Mengapi keti 
bang merabai? Mengapi bang timbul 
keragu-raguan delom hatimu? 

39 Liak culuk-Ku rik cukut-Ku. In keti 
pandai, kik Nyak kedo inji! Sadakdo 
rik perhatiko, mani hantu mak ngedok 
daging atau tulan, injuk sai diliak keti 
jama Nyak." 

40 Isa cawa reno sambil ngeliakko culuk 
rik cukut-Ni jama tian. 

41 Rik waktu tian masih makkung 
percaya, mani terlalu riang rik hiran, 
Isa nanya jama tian, "Api keti ngedok 
kanikan di dija?" 

42 Tian ngeniko jama Ia kepelok iwa 
tengguring. 

“Isa ngakuk iwa ano, kak raduni 
nganikni di hadapanni tian. 

44 Kak raduni jak seno Ia cawa jama 
tian, "Injido hal-hal sai radu Kucawako 

jama keti waktu Nyak masih jama-jama 
keti: sunyinni hal sai tetulis tentang 
Nyak delom Buku-buku Musa, Para Nabi, 
rik Mazmur, haga tejadi." 

4> Kak raduni Isa ngebukak pikeranni 
tian untuk ngerti maksud Alkitab. 

46 Kak raduni Ia cawa jama tian, 

"Di delom Alkitab tetulis bahwa Raja 
Penyelamat haga menderita, rik haga 
bangkit luot jak kematian pada rani sai 
ketelu. 

47 Juga bahwa atas gelar Raja 
Penyelamat ano haga diwartako jama 
sunyin bangsa kik manusia haga 
betubat, rik bahwa Allah ngampuni dusa. 
Rik kabar ano haga diwartako mulai jak 
Yerusalem. 

48 Ketido saksi-saksi jak sunyinni ano. 

49 Rik Nyak tenggalan haga ngirim jama 
keti api sai radu dijanjiko ulih Bapa. 
Kidang keti haga tetap nunggu di kota 
inji sampai kuasa jak Allah ngeliputi 
keti." 

>0 Jak seno Isa ngusung tian mik 
luah kota sampai Betania. Di disan Ia 
ngiwakko culuk-Ni, kak raduni ngeberkati 
tian. 

>t Sementara Ia ngelakuko seno, Ia 
teiwak mik surga, kak raduni tepisah jak 
tian. 

>2 Tian sujud nyumbah Ia, kak raduni 
muloh mik Yerusalem jama hati sai riang 
nihan, 

3 rik terus muji-muji Allah di Lamban 
Ibadah. 


Yohanes 


1 t Pada mulani, semakkung dunia 
dijadiko, Firman radu wat. Firman 
wat jejama Allah rik Firman gegoh jama 
Allah. 

2 Jak mula-mula Ia jejama Allah. 

3 Sunyinni dijadiko liwat Ia, rik jak 
sunyin sai wat, mak sai pun dijadiko 
tanpa Ia. 

“Firman udi sumber hurik, rik hurik 
ngeni terang jama manusia. 

“Terang udi becahaya delom 
kekelaman, rik kekelaman mak dapok 
madamkoni. 

6 Ratongdo jelma sai diutus Allah, 
Yohanes gelarni. 

"Ia ratong mewartako tentang terang 
udi, in sunyinni ulun percaya. 

S1a tenggalan lain hak terang udi, ia 
angkah mewartako gaoh. 

Terang sejati sai nerangi sunyinni 
manusia, ratong mik dunia. 

10 Firman wat di dunia, dunia dijadiko 
liwat Ia, kidang dunia mak mengenal Ia. 

11 la ratong mik negeri-Ni tenggalan 
kidang bangsa-Ni mak nerima Ia. 

12 Kidang wat muneh jelma sai nerima 
Ia rik percaya jama Ia; tian dikeni-Ni 
hak jadi Anak Allah, 

13 sai dilaherko lain hak jak manusia, 
mani hurik ampai seno jak Allah asalni. 

14 Firman radu jadi manusia, Ia tinggal 
di hantara neram, rik ram radu ngeliak 
keagungan-Ni. Keagungan ano diterima- 
Ni injuk Anak tunggal Bapa. Liwat Ia ram 
ngeliak Allah rik kasih-Ni jama ram. 

15 Yohanes ratong sebagai saksi-Ni, ia 
mewartako: "Injido Ia sai kuucakko: Ia 
haga ratong lebih duri jak nyak, kidang 
lebih balak jak nyak, mani semakkung 
nyak wat, Ia radu wat." 

l61a penuh kasih; mak taru, Ia 
ngeberkati ram. 

17 Hukum Tuhan ram terima liwat 
Musa. Kidang kasih rik kesetiaan Allah 
dinyatako liwat Isa Almasih. 

18 Mak ngedok sai pernah ngeliak Allah, 
selain Anak tunggal Bapa, sai gegoh 
jama Bapa rik erat nihan jama Ia. Iado 
sai nyatako Bapa jama ram. 

19 Jelma-jelma sai bekuasa Yahudi 
di Yerusalem ngayun imam-imam rik 

jelma-jelma Lewi mik jama Yohanes rik 
nanya jama ia, "Niku inji sapa?" 

20 Yohanes ngaku terus terang, "Nyak 
ajo lain hak Raja Penyelamat." 

21"Kik injuk reno, niku sapa?" tanya 
tian. "Api niku Elia?". "Lain," jawab 
Yohanes. "Api niku Sang Nabi?" tanya 
tian lagi. "Lain," jawabni. 

22 "Kik injuk reno, ucakko jama sekam 
sapa niku inji," cawa tian, "in sekam 
dapok ngeni jawaban jama jelma-jelma 
sai ngayun sekam. Api cawamu tentang 
dirimu tenggalan?" 

23 Yohanes ngejawab, "Nyakdo ia sai 
diucakko ulih Nabi Yesaya: 'Jelma sai 
beseru di padang heni: Ratako renglaya 
untuk Tuhan.'" 

24 Jelma-jelma sai diutus ulih ulun Farisi 

25 betanya, "Kik niku lain hak Raja 
Penyelamat, lain hak Elia, lain juga Sang 
Nabi, mengapi niku ngebaptis?" 

26 Yohanes ngejawab, "Nyak ngebaptis 
jama way. Kidang di tengah-tengah keti 
wat jelma sai mak keti kenal. 

27 Ia ratong lebih duri jak nyak, kidang 
untuk ngebukak tali sepatu-Ni pun nyak 
mak layak." 

28 Sunyinni seno tejadi di Betania, 
kebelah timur Way Yordan rangni 
Yohanes ngebaptis. 

29 Jemoh ranini, Yohanes ngeliak Isa 
ratong jama ia. Kak radu Yohanes 
cawa, "Liak, Iado Anak Biri-biri Allah sai 
ngehapus dusa dunia. 

30 Tado sai kuucakko haga ratong lebih 
duri jak nyak, kidang lebih balak jak 
nyak, mani semakkung nyak laher, Ia 
radu wat. 

31 Semakkungni, nyak mak pandai sapa 
Ia ano. Padahal nyak ratong ngebaptis 
jama way in bangsa Israel mengenal Ia." 

32 Yohanes juga ngeni kesaksian inji, 
"Nyak ngeliak Ruh Allah regah injuk 
merpati jak langit raduni tinggal di 
atas-Ni. 

33 Waktu seno nyak makkung pandai 
sapa Ia. Kidang Allah sai ngayun nyak 
ngebaptis jama way radu cawa jama 
nyak, 'Kik niku ngeliak Ruh Allah regah, 
raduni tinggal di atas sai jelma, Iado sai 
haga ngebaptis jama Ruh Allah." 

34 Nyak radu ngeliak-Ni tenggalan," 
cawa Yohanes, "rik nyak ngeni kesaksian 
bahwa Iado Anak Allah." 

39 Jemoh ranini Yohanes wat di rang 
seno lagi jama rua jelma sai nutuk ia. 

36 Waktu ia ngeliak Isa liwat, ia cawa, 
"Liak! Iado Anak Biri-biri Allah." 

37 Kerua jelma sai nutuk Yohanes 
ngedengi cawa seno, raduni mik nutuk 
Isa. 

38 Isa ngerilong mik kudan, rik ngeliak 
tian sedang nutuk la. la betanya, "Keti 
nyepok api?" Jawab tian, "Rabi, di dipa 
Rabi tinggal?" (Cawa 'Rabi' retini guru). 

39 "Ija liak tenggalan," cawa Isa. Tian 
mik jama Ia rik ngeliak di dipa ia tinggal. 
Waktu seno pukul epak dibi. Rani seno 
tian tinggal jama Ia. 

40 Salah sai jak kerua jelma sai radu 
ngedengi api sai diucakko Yohanes kak 
raduni mik nutuk Isa, iado Andreas, 
puari Simon Petrus. 

41 Geluk-geluk Andreas nyepok Simon, 
puarini, rik cawa jama ia, "Sekam radu 
betungga jama Mesias!" (Mesias gegoh 
jama Almasih, yakdo: Raja Penyelamat.) 

42 Andreas ngantakko Simon jama Isa. 
Isa nuntong Simon, raduni cawa, "Niku 
Simon, anak Yona. Niku haga disebut 
Kefas." (Kefas gegoh jama Petrus, retini: 
gunung batu.) 

43 Jemoh ranini Isa memutusko mik 
Galilea. Ia betungga jama Filipus, rik 
cawa jama ia, "Ija nutuk Nyak!" 

44 Filipus asalni jak Betsaida, yakdo 
rang tinggal Andreas rik Petrus. 

4> Filipus betungga jama Natanael rik 
cawa jama ia, "Sekam radu ngehalu 
jelma sai disebut ulih Musa delom Buku 
Hukum Allah, rik sai diwartako ulih 
nabi-nabi. Ia udi Isa jak Nazaret, anak 
Yusuf." 

46 Kidang Natanael ngejawab, "Mungkin 
kedo sai hal sai betik ratong jak 
Nazaret?" "Ija liak tenggalan," jawab 
Filipus. 

# Isa ngeliak Natanael ratong, raduni 
cawa tentang ia, "Liak, udi jelma Israel 
sejati. Mak ngedok kepalsuan jama ia." 

48 "Repa Bapak kenal jama nyak?" 
tanya Natanael jama Isa. Isa ngejawab, 
"Semakkung Filipus ngurau niku, Nyak 
radu ngeliak niku di debah batang ara 
ano." 

49 "Bapak Guru," cawa Natanael, 
"Bapakdo Anak Allah! Bapakdo Raja 
bangsa Israel!" 

>0 Isa cawa, "Niku percaya, mani Nyak 
ngucakko bahwa Nyak radu ngeliak niku 

di debah batang ara ano? Hal-hal sai 
jaoh lebih balak jak seno haga niku liak!" 
>t Cawa Isa muneh, "Temon percayado, 

niku haga ngeliak langit tebukak, rik 
malaikat-malaikat Allah regah cakak 
jama Anak Manusia." 

1t Rua rani jak seno wat pesta kawin 

di kota Kana di Galilea, emak-Ni Isa 
wat di disan. 

2 Īsa jama jelma-jelma sai nutuk Ia 
diundang juga di pesta udi. 

3Waktu anggor radu bela, emak-Ni 
cawa jama Isa, "Anggorni tian bela." 

“Isa ngejawab, "Mak, dang ngayun 
Nyak. Makkung sampai waktuni Nyak 
nyatako diri." 

> Kidang emak-Ni Isa cawa jama 
jelma-jelma sai ngelayani, "Guaiko gaoh 
api sai dicawako-Ni jama niku." 

6 Di dudi wat enam runcung sai 
disediako untuk keperluan pembasuhan 
nurut adat Yahudi. Runcung ano 
masing-masing isini kira-kira seratus 
liter. 

"Isa cawa jama jelma-jelma sai 
ngelayani udi, "Isido runcung-runcung 
ano jama way." Tian ngisi sampai latap. 

8 Raduni Isa cawa jama tian, "Tano akuk 
cutik way ano rik usung jama jelma sai 
mimpin pesta." Tian ngusung way udi 
jama jelma sai mimpin pesta, 

2rik ia nyicip way sai radu berubah jadi 
anggor. (Ia mak pandai jak ipa anggor 
ano, angkah jelma-jelma sai ngelayani 
sai nuangko way ano gaoh sai pandai). 
Kak raduni jelma sai mimpin pesta udi 
ngeredik kemantin, 

10 rik cawa jama ia, "Biasani ulun 
ngehidangko anggor sai paling bangik 
lebih mena rik kik kuari radu puas 
nginum, ampai anggor sai biasa. 
Kidangni Niku nyegok anggor sai paling 
bangik sampai tano!" 

11 Udido keajaiban mula-mula sai 
disani Isa. Ia ngelakuko seno di Kana di 
Galilea. Jama tanda seno Ia nunjukko 
keagungan-Ni. Maka jelma-jelma sai 
nutuk Ia percaya jama Ia. 

12 Kak radu jak seno Isa mik di 
Kapernaum jama-jama emak-Ni, puari- 
puari-Ni rik jelma-jelma sai nutuk Ia. 
Tian tinggal di dudi pira-pira rani sakani. 

13 Waktu Rani Buka Paskah Yahudi radu 
meredik, Isa mik Yerusalem. 

14 Di Lamban Ibadah di Yerusalem Ia 
ngehalu penjual-penjual jawi, biri-biri, 
rik burung merpati; juga jelma tukang 
nukor duit mejong di dudi. 

15 Isa nyani cambuk jak tali kak raduni 
nguser sunyinni binatang udi, biri-biri 
atau jawi, jak delom Lamban Ibadah. 
Mija-mija tukang tukor duit dibalikko-Ni 
hingga duit tian besirakan di dipa-dipa. 

16 Kak raduni Ia cawa jama penjual 
burung merpati, "Iwakko unyinni jak 
ija. Dang dijadiko Lamban Bapa-Ku rang 
bedagang!" 

17 Maka jelma-jelma sai nutuk Ia ingok 
jama ayat Alkitab inji, "Cinta-Ku untuk 
Lamban-Mu, ya Allah, nyuah hati-Ku." 

18 Jelma-jelma sai bekuasa Yahudi 
nantang Isa, cawa tian, "Cuba sani 
keajaiban sebagai tanda untuk sekam 
bahwa Niku berhak betindak injuk inji." 

19 Īsa ngejawab, "Rubuhko Lamban 
inji, rik delom telu rani Nyak haga 
ngebangunni luot." 

20 Raduni tian cawa, "Epak puluh enam 
tahun dibutuhko untuk ngebangun 
Lamban Ibadah inji. Rik Niku ngebangun 
luot delom telu rani?" 

21 Kidangni Lamban Ibadah sai 
dimaksud Isa ano badan-Ni tenggalan. 

22 Mak mesaka jak seno, seraduni 
Isa dibangkitko jak mati, ingokdo 
jelma-jelma sai nutuk Ia bahwa hal seno 
pernah diucakko-Ni. Maka percayado 
tian jama api sai tetulis delom Alkitab rik 
jama api sai diucakko ulih Isa. 

23 Sementara Isa wat di Yerusalem 
waktu Perayaan Paskah, lamon ulun 
percaya jama Ia ulihni keajaiban- 
keajaiban sai disani-Ni. 

24 Kidang Isa tenggalan mak percaya 
jama tian, mani Ia kenal sunyinni jelma. 
25 Mak perlu jelma ngeni keterangan 

jama Ia tentang sapa pun, mani Ia 
tenggalan pandai api sai wat delom hati 
manusia. 

1t Wat sai jelma tokoh agama 

jak golongan ulun Farisi, gelarni 
Nikodemus. 

2? Suatu bingi ia ratong jama Isa rik 
cawa, "Bapa Guru, sekam pandai Bapak 
diutus Allah. Mani mak ngedok sai jelma 
pun dapok nyani keajaiban injuk sai 
Bapak guaiko, kik Allah mawat nyertai 
Ia." 

3Isa ngejawab, "Percayado, mak 
ngedok sai jelma pun dapok jadi anggota 
umat Allah, kik ia mawat dilaherko luot." 

4"Masa ulun dewasa dapok laher luot?" 
cawa Nikodemus jama Isa. "Mungkin 
kedo ia kuruk delom kandungan emakni 
rik dilaherko luot?" 

>Isa ngejawab, "Temondo cawa-Ku inji: 
kik jelma mawat dilaherko jak way rik 
jak Ruh Allah, ulun udi mak dapok jadi 
anggota umat Allah. 

6 Manusia secara jasmani dilaherko 
ulih ulun tuhani, kidang secara rohani 
dilaherko ulih Ruh Allah. 

Dang hiran kik Nyak ngucakko: niku 
sunyinni haga dilaherko luot. 

8 Angin betiup mik dipa ia haga; ram 
ngedengi bunyini, kidang mak pandai 
jak ipa ratongni rik mik dipa mikni. Injuk 
reno juga ulun sai dilaherko ulih Ruh 
Allah." 

?"Injuk repa ano dapok tejadi?" 
Nikodemus nanya. 

10 Īsa ngejawab, "Niku guru di Israel; 
masa niku mak pandai? 

11 Percayado: Sekam cawa angkah 
tentang api sai sekam pandai, rik sekam 
ngeni kesaksian angkah tentang api 

sai sekam liak; kidang keti mak haga 
nerima kesaksian sekam. 

12 Keti mak percaya kik Nyak nyeritako 
jama niku mengenai hal-hal jak dunia 
inji; repa bang keti dapok percaya, 
kik Nyak nyeritako jama niku hal-hal 
mengenai surga? 

13 Mak ngedok sai jelma pun pernah 
cakak mik surga, selain Ia sai regah mik 
dunia, yakdo Anak Manusia. 

14 Gegoh injuk Musa nyakakko ulai 
tembaga di sebatang kayu di padang 
gurun, injuk reno muneh Anak Manusia 
haga dicakakko, 

15in sunyinni ulun sai percaya jama Ia 
mansa hurik sejati rik kekal." 

16 Mani Allah nihan-nihan mengasihi 
manusia di dunia inji, maka 1a ngeniko 
Anak-Ni sai tunggal, in unggal jelma sai 
percaya jama la mak binasa, melainko 
mansa hurik sejati rik kekal. 

17 Mani Allah ngirim Anak-Ni lain hak 
untuk ngehakimi dunia inji, kidang untuk 
nyelamatkoni. 

18 Jelma sai percaya jama Ia mak 
dihukum. Kidang jelma sai mak percaya 
radu dihukum ulih Allah, mani ia mak 
percaya jama Anak Allah sai tunggal. 

19 Ta dituntut bedasarko hal inji: Terang 
udi radu ratong mik dunia, kidang 
manusia lebih gering kelam jak terang, 
mani guaini tian jahat. 

20 Unggal jelma sai beguai jahat, nyuoh 
jama terang; ia mak haga ratong jama 
terang, in guaini sai jahat dang keliakan. 

21 Kidang jelma sai ngeguaiko kehaga 
Allah, ratong jama terang in jadi nyata 
bahwa api sai diguaikoni udi yakdo nurut 
kehaga Allah. 

22 Kak radu jak seno Isa rik jelma-jelma 
sai nutuk Ia mik di Yudea. Ia tinggal di 
disan pira waktu sakani jama tian rik 
ngebaptis. 

23 Waktu seno Yohanes makkung kuruk 
bui. Ia ngebaptis di Ainon, mak jaoh 
jak Salim, mani di disan wat lamon 
way. Jelma-jelma ratong jama ia, rik ia 
ngebaptis tian. 

24 (3:23) 

2> Pira-pira jelma sai nutuk Yohanes 
mulai betangkar jama ulun Yahudi 
tentang atoran pengecahan. 

26 Tian mik jama Yohanes, rik cawa, 
"Pak Guru, api Bapak masih ingok jelma 
sai jama-jama Bapak di seberang Way 
Yordan udi, sai Bapak tunjukko jama 

sekam tumbai? Ia tano ngebaptis juga, 
rik sunyinni jelma mik jama Ia." 

27 Yohanes ngejawab, "Manusia mak 
dapok api-api kik mak dikeniko Allah 
jama ia. 

28 Keti tenggalan radu ngedengi 
cawaku, 'Nyak lain Raja Penyelamat. 
Nyak diutus lebih mena jak Ia.' 

29 Kebayan yakdo milik kemantin. 
Sahabat kemantin udi angkah cecok 
ngedampingi rik ngedengiko, rik ia 
gering kik ngedengiko suara kemantin. 
Reno muneh nyak. Tano nyak riang 
nihan. 

30 Tado sai haga makin penting, rik nyak 
makin kurang penting." 

31 Sai ratong jak atas ngelebihi sunyinni. 
Sai ratong jak dunia tegolong jelma 
dunia, rik cawa tentang hal-hal dunia. Ia 
sai ratong jak atas ngelebihi sunyinni. 

32 Ia cawa mengenai api sai radu diliak 
rik didengi-Ni, kidang mak sai jelma pun 
percaya jama kesaksian-Ni. 

33 Jelma sai percaya jama kesaksian-Ni 
ano, ngakui bahwa Allah benor. 

34 Mani jelma sai diutus Allah nyampaiko 
cawa-cawa Allah, mani Ruh Allah radu 
dikeniko jama Ia sepenuhni. 

35 Bapa mengasihi Anak-Ni, rik radu 
nyerahko sunyinni kuasa jama Ia. 

36 Jelma sai percaya jama Sanak seno 
haga mansa hurik sejati rik kekal. 
Kidang jelma sai mak taat jama Sanak 
seno mak mansa hurik. Ia dihukum Allah 
untuk selama-lamani. 

4 t Ulun-ulun Farisi ngedengi bahwa 
Isa mansa rik ngebaptis lebih lamon 
jelma sai nutuk jak Yohanes. 

2 (Sebenorni Isa tenggalan mak 
ngebaptis melainko jelma-jelma sai 
nutuk Ia gaoh.) 

3Waktu Isa pandai bahwa ulun-ulun 
Farisi radu ngedengi tentang hal seno, Ia 
mik jak Yudea muloh mik Galilea. 

4 Delom lapahni seno Ia haga liwat 
Samaria. 

> Maka sampaido Isa di sai kota di 
Samaria sai gelarni Sikhar, mak jaoh jak 
tanoh sai tumbai dikeniko Yakub jama 
Yusuf anakni. 

6 Di dudi wat sumor Yakub. Isa buya 
nihan ulihni lapahni, ulihni seno Ia 
mejong di pingger sumor. Waktu seno 
kekira pukul rua belas tengah rani, 

7 rik jelma-jelma sai nutuk Isa radu mik 
kota untuk ngebeli kanikan. Kak raduni 

sai bebai Samaria ratong nimba way. Isa 
cawa jama ia, "Bu, ngasi mawat Nyak 
ngilu nginum?" 

8 (4:7) 

Bebai Samaria udi ngejawab, "Tuan 
ulun Yahudi, nyak ulun Samaria; 
mengapi Tuan ngilu nginum jak nyak?" 
(Mani ulun-ulun Yahudi mak ngedok 
hubungan jama ulun Samaria.) 

l0Isa ngejawab, "Kik niku pandai 
pengenian Allah rik sapa sai ngilu 
nginum jama niku, pasti niku tenggalan 
sai ngilu nginum jama Ia, rik Ia haga 
ngeni jama niku way hurik." 

1! Cawa bebai udi, "Tuan mak ngedok 
timba, rik sumor inji relam nihan. Jak 
ipa Tuan mansa way hurik? 

12 Yakub, bapak leluhur sekam, ngeni 
sekam sumor inji. Ia tenggalan ngakuk 
way nginumni jak ija; reno muneh 
anak-anakni rik binatang ternakni. Api 
Tuan nyangko Tuan lebih balak jak 
Yakub?" 

13 "Jelma sai nginum way inji haga 
mahu luot," ani Isa, 

14 "kidang jelma sai nginum way sai 
haga Kukeniko, mak mahu selama- 
lamani. Mani way sai haga Kukeniko 

udi haga jadi mata way delom dirini sai 
memancar mik luah rik ngeniko jama ia 
hurik sejati rik kekal." 

15 Cawa bebai udi, "Tuan, keniko jama 
nyak way seno, in nyak mak mahu luot; 
rik mak perlu muloh mik dija untuk 
ngakuk way." 

16 "Mikdo, urau kajongmu, kak raduni 
muloh mik dija," cawa Isa. 

17 "Nyak mak ngedok kajong," jawab 
bebai ano. "Temondo cawamu," cawa 
Isa. 

18 "Mani niku radu kawin lima kali, rik 
bakas sai hurik jama-jama niku tano lain 
hak kajongmu." 

19 "Tano nyak pandai Tuan ajo nabi," 
cawa bebai udi. 

20 "Nenek muyang sekam nyumbah 
Allah di bukit inji, kidang bangsa Tuan 
cawa bahwa angkah di Yerusalem gaoh 
rangni jelma nyumbah Allah." 

21 "Percayado," ani Isa jama ia, "sai 
waktu jelma haga nyumbah Bapa, 
lain hak di bukit inji, rik lain juga di 
Yerusalem. 

22 Keti ulun Samaria nyumbah sai mak 
keti kenal, sedangko sekam jelma Yahudi 

nyumbah Ia sai sekam kenal, mani 
keselamatan ratong jak ulun Yahudi. 

23 Kidang waktuni haga ratong, malahan 
radu ratong, bahwa jama kuasa Ruh 
Allah jelma-jelma haga nyumbah Bapa 
injuk Allah sai benor injuk sai dimirakko 
Bapa. 

24 Mani Allah udi Ruh, rik angkah jama 
kuasa Ruh Allah jelma-jelma dapok 
nyumbah Bapa injuk repa Ia wat." 

25 Bebai udi cawa jama Isa, "Nyak 
pandai Raja Penyelamat (sai disebut 
Almasih) haga ratong. Kik Ia ratong, 

Ia haga ngeni pandai sunyin hal jama 
neram." 

26 "Nyakdo Ia," cawa Isa, "Nyak sai 
tano sedang cawa jama niku." 

27 Waktu senodo jelma-jelma sai nutuk 
Isa muloh. Tian hiran ngeliak Isa cawa 
jama sai bebai. Kidang mak sai jelma 
pun jak tian sai betanya jama bebai udi, 
"Ibu perlu api?" atau sai betanya jama 
Isa, "Mengapi Bapak cawa jama bebai 
udi?" 

28 Maka bebai udi ninggalko runcungni 
di dudi kak raduni tegar mik kota rik 
cawa jama ulun-ulun di disan, 

29 "Ija liak jelma sai ngeni pandai jama 
nyak sunyin hal sai pernah kuguaiko. 
Mungkin kedo Ia udi Raja Penyelamat?" 

30 Maka jelma-jelma ano pun ninggalko 
kota kak raduni mik jama Isa. 

31 Sementara seno jelma-jelma sai 
nutuk Ia ngurau Isa mengan. "Bapak 
Guru," cawa tian, "silako mengan." 

32 Kidang Isa ngejawab, "Wat kanikan 
jama Nyak, sai mak keti pandai." 

33 Maka jelma-jelma sai nutuk Ia mulai 
saling betanya, "Api wat jelma ngusung 
kanikan untuk Ia?" 

34 Kak raduni Isa cawa, "Kanikan-Ku 
iado nutuk kehaga-Ni Ia sai ngutus Nyak, 
rik ngeraduko guaian sai diserahko-Ni 
jama Nyak. 

35 Keti cawa, 'Epak bulan lagi musim 
panen.' Kidang Nyak cawa jama niku: 
Liakdo kebun-kebun sai radu menguning, 
siap untuk digetas! 

36 Jelma sai ngegetas radu mulai nerima 
upahni rik ngumpulko hasil untuk hurik 
sai sejati rik kekal. Maka jelma sai nabor 
rik jelma sai ngegetas ngasi senang 
jama-jama. 

37 Peribahasa inji benor juga, 'Sai jelma 
nanom, sai lain ngegetas!' 

38 Nyak ngayun keti mik ngegetas mik 
kebun sai mak keti usahako; ulun lain 
radu beguai di dudi, rik keti nerima 
untung jak guaian tian." 

39 Lamon ulun Samaria penduduk 
kota udi percaya jama Isa, mani bebai 
udi cawa, "Ia ngucakko jama nyak sai 
sunyinni sai pernah kuguaiko." 

40 Maka waktu ulun-ulun Samaria udi 
betungga jama Isa, tian ngilu nihan in Ia 
tinggal jama tian. Jadi Isa tinggal di dudi 
rua rani sakani. 

41 Kak raduni lebih lamon lagi ulun 
percaya jama Isa mani api sai diajarko-Ni 
tenggalan jama tian. 

42 Tian cawa jama bebai udi, "Sekam 
percaya tano, lain hak mani api sai niku 
cawako jama sekam, kidang mani sekam 
tenggalan radu ngedengi Ia, rik pandai 
bahwa Ia sangun Penyelamat dunia." 

43 Rua rani tinggal di Sikhar kak raduni, 
Isa mik Galilea. 

44 Īsa tenggalan radu cawa, "Sai nabi 
mak dihormati di negerini tenggalan." 

4> Kidang waktu Ia sampai di Galilea, 
jelma-jelma di dudi nyambut Ia jama 
senang hati, mani tian wat di Yerusalem 

waktu Rani Buka Paskah, rik radu ngeliak 
unyinni sai diguaiko Isa. 

46 Kak raduni Isa muloh mik Kana di 
Galilea, di disando Ia pernah ngubah 
way jadi anggor. Di kota seno wat sai 
pegawai pemerintah, anakni sedang 
meruyuh di Kapernaum. 

47 Waktu ia ngedengi bahwa Isa radu 
ratong mik Galilea jak Yudea, ia mik 
jama Isa rik ngehagako Isa ratong mik 
Kapernaum untuk munyaiko anakni sai 
hamper mati. 

“Isa cawa jama pegawai pemerintah 
udi, "Kik keti mak ngeliak keajaiban- 
keajaiban, keti mak percaya." 

49 "Tuan," jawab pegawai pemerintah 
udi, "gelukdo ratong semakkung anakku 
mati." 

>0 Cawa Isa jama ia, "Mikdo anakmu 
munyai." Jelma udi percaya jama cawani 
Isa, kak radu ia mik. 

>1 Di tengah renglaya, jelma-jelma sai 
ngelayani ia ratong jama ia rik ngabarko, 
"Anak Tuan radu munyai." 

>2 Kak raduni ia betanya jama tian 
pukul pira sanak udi mulai munyai. Tian 
ngejawab, "Nambi kira-kira pukul sai 
tengah rani ruyuhni lebon." 

“3 Kak raduni bakni sanak seno ingok 
bahwa waktu saat senodo Isa cawa jama 
ia, “Anakmu munyai." Maka ia rik sunyin 
keluargani percaya jama Isa. 

“4 Senodo keajaiban kerua sai disani Isa 
di Galilea seraduni Ia ratong jak Yudea. 

1 Radu jak seno wat perayaan Yahudi, 
maka Isa mik Yerusalem. 

2 Di Yerusalem redik "Rangok Biri-biri" 
wat sai kulam, sai delom bahasa Ibrani 
dikeni gelar Betesda. Di dudi wat lima 
serambi. 

3 Di serambi-serambi udi lamon jelma 
meruyuh pepedoman; wat sai buta, 
wat sai timpang, rik wat sai lumpuh. 
[Tian sunyinni nunggu way di kulam udi 
beguncang. 

“Mani kekala malaikat Tuhan regah 
mik delom kulam ano rik ngeguncangko 
wayni. Rik jelma meruyuh sai mula-mula 
kuruk mik delom kulam udi waktu way 
beguncang haga munyai jak penyakik 
api gaoh sai dideritani. | 

Di rang seno juga wat sai jelma bakas 
sai radu meruyuh telu puluh walu tahun 
sakani. 

9 Isa ngeliak ia pepedoman di disan, 
rik pandai bahwa ia radu saka nihan 

meruyuh; maka Isa betanya jama ia, 
"Haga mak niku munyai?" 

7 Jelma meruyuh udi ngejawab, 
"Bapak, mak ngedok jelma di dija untuk 
ngurukko nyak mik delom kulam waktu 
way beguncang. Rik sementara nyak 
nuju kulam, ulun lain radu kuruk mena." 

8 Maka Isa cawa jama ia, "Minjakdo, 
iwakko apaimu rik lapahdo." 

? Waktu seno juga jelma udi munyai. 
Ia ngiwakko apaini rik lapah. Hal seno 
tejadi waktu rani Sabat. 

10 Ulihni seno jelma-jelma sai bekuasa 
Yahudi cawa jama jelma sai ampai 
munyai ano, "Rani inji rani Sabat. Niku 
mak ngasi ngiwakko apaimu." 

11 Kidang jelma udi ngejawab, "Jelma 
sai ngunyaiko nyak seno ngayun nyak 
ngiwakko apaiku rik lapah." 

12 "Sapa Ia sai ngayun niku ngiwakko 
apaimu rik lapah?" tanya tian. 

13 Kidang jelma sai radu munyai udi 
mak pandai sapa jelmani, mani Isa radu 
lebon jak hantara jelma lamon udi. 

14 Kak raduni Isa betungga jama jelma 
udi di delom Lamban Ibadah, rik cawa 
jama ia, "Tano niku radu munyai. Dang 

bedusa lagi, in mak ngalami hal sai lebih 
burak lagi." 

15 Maka mikdo jelma udi kak raduni 
ngeni pandai jama jelma-jelma sai 
bekuasa Yahudi bahwa Isado sai 
ngunyaiko ia. 

16 Rik ulihni udi tian mulai nyusahko 
Isa, mani Ia ngunyaiko jelma waktu rani 
Sabat. 

17 Kidang Isa cawa jama tian, "Bapa-Ku 
terus beguai sampai tano, rik Nyak pun 
beguai." 

18 Cawa-cawa seno nyani jelma-jelma 
sai bekuasa Yahudi makin berusaha 
untuk ngebunuh-Ni. Tian ngelakuko 
seno, lain hak ulih Ia ngelanggar atoran 
agama mengenai rani Sabat, kidang juga 
mani Ia cawa bahwa Allah udi Bapa-Ni; 
retini Ia ngegegohko diri-Ni jama Allah. 

19 Isa ngejawab ulun-ulun udi injuk reji, 
"Percayado, Anak mak dapok ngelakuko 
api-api jama kuasa tenggalan. Ia angkah 
ngelakuko api sai Ia liak dilakuko ulih 
Bapa-Ni. Mani api sai dilakuko ulihni 
Bapa, reno juga sai dilakuko ulih Anak. 

20 Mani Bapa mengasihi Anak rik 
nunjukko jama Ia sunyinni sai dilakuko- 
Ni tenggalan. Malah Bapa haga nunjukko 

jama Ia perbuatan-perbuatan sai lebih 
balak lagi, hingga keti hiran. 

21 Bapa ano ngebangkitko ulun mati, rik 
ngeniko tian hurik sejati rik kekal; reno 
juga Anak ngeni hurik kekal jama jelma 
sai haga dikeni-Ni hurik. 

22 Bapa tenggalan mawat ngehakimi 
sapa pun. Sunyinni kekuasaan untuk 
ngehakimi radu diserahko jama Anak-Ni. 

23 Bapa ngelakuko inji in sunyinni jelma 
ngehormati Anak injuk tian ngehormati 
Bapa. Jelma sai mak ngehormati Anak 
mak juga ngehormati Bapa sai ngutus 
Anak. 

24Temon nihan cawa-cawa-Ku inji: 
Jelma sai memperhatiko cawa-cawa-Ku, 
rik percaya jama la sai ngutus Nyak, 
ngedok hurik sejati rik kekal. Ia mak 
haga dihukum; ia radu lepas jak 
kematian rik mansa kehurikan. 

25 Percayado: Haga ratong waktuni -- 
malah radu sampai waktuni -- ulun mati 
haga ngedengi suara Anak Allah. Rik 
jelma sai ngedengini haga hurik. 

26 Injuk Bapa tenggalan sumber hurik, 
Ia ngejadiko Anak-Ni sumber hurik 
muneh. 

27 Ta radu ngeniko jama Anak-Ni hak 
untuk ngehakimi, mani la Anak Manusia. 

28Dang keti hiran ngedengi hal inji, 
mani waktuni haga ratong bahwa unyinni 
jelma sai radu mati ngedengi suara-Ni, 

29 kak raduni luah jak kuboran. Jelma 
sai radu bebuat baik haga bangkit untuk 
hurik. Kidang jelma sai radu ngelakuko 
sai jahat haga bangkit untuk dihukum." 

30 "Nyak mak dapok bebuat api-api 
atas kehaga-Ku tenggalan. Nyak angkah 
ngehakimi nutuk jama sai diperintahko 
Allah. Rik keputusan-Ku adil, mani Nyak 
mak nutuk kehaga tenggalan, kidangni 
kehagani Bapa sai ngutus Nyak. 

31 Kik Nyak ngeni kesaksian tentang 
diri tenggalan, kesaksian udi mak dapok 
dipercaya. 

32 Kidang wat ulun lain sai ngeni 
kesaksian tentang Nyak, rik Nyak pandai 
bahwa kesaksian-Ni ano temon. 

33 Keti radu ngirim utusan jama 
Yohanes, rik ia radu ngeni kesaksian sai 
benor tentang Nyak. 

34 Hal inji Kucawako, lain hak mani 
Nyak memerluko kesaksian jak manusia, 
kidang in keti diselamatko. 

35 Yohanes udi injuk lampu sai nyala rik 
memancarko cahaya. Untuk sementara 
waktu keti senang nerima cahayani ano. 

36 Kidang kesaksian-Ku lebih balak 
jak kesaksian Yohanes. Api sai tano 
Kulakuko, yakdo guai sai ditugasko Bapa 
jama Nyak, ngebuktiko bahwa Bapa radu 
ngutus Nyak. 

37 Rik Bapa sai ngutus Nyak juga ngeni 
kesaksian tentang Nyak. Keti makkung 
pernah ngedengi suara-Ni atau ngeliak 
rupa-Ni. 

38 Cawa-cawa-Ni mak tesegok di delom 
hatimu mani keti mak percaya jama 
Nyak sai diutus-Ni. 

39 Keti belajar Alkitab mani nyangko 
bahwa jama cara seno keti ngedok hurik 
sejati rik kekal. Rik Alkitab udi tenggalan 
ngeni kesaksian tentang Nyak. 

40 Kidang keti mak haga ratong jama 
Nyak untuk dapok hurik kekal. 

41 Nyak mak nyepok pujian jak manusia. 

42 Nyak kenal keti. Nyak pandai keti 
mak mengasihi Allah delom hatimu. 

43 Nyak ratong jama kuasa Bapa-Ku, 
kidang keti mak nerima Nyak. Kidang 
kik jelma lain ratong jama kuasani 
tenggalan, keti haga nerima ia. 

44 Repa bang keti dapok percaya, kik 
keti nyepok pujian jak peperda keti, rik 
mak berusaha nyepok pujian jak Allah 
sai Esa? 

43 Dang nyangko Nyak haga nyalahko 
keti di hadapan Bapa. Justru sai haga 
nyalahko keti yakdo Musa, ia sai keti 
harapko. 

46 Kik keti percaya jama Musa, keti 
haga percaya jama Nyak, mani tentang 
Nyakdo ia nulis. 

47 Kidang kik keti mak percaya jama api 
sai ditulis Musa, repa keti dapok percaya 
jama api sai Kucawako?" 

1 Pira-pira waktu jak seno Isa mik 
seberang Danau Galilea, sai disebut 
juga Danau Tiberias. 

2 Sesampaini di dudi, lamon jelma nutuk 
Ia mani tian radu ngeliak keajaiban- 
keajaiban sai disani-Ni jama ngunyaiko 
ulun-ulun sai meruyuh. 

3Isa cakak mik atas bukit, kak radu 
mejong di dudi jama jelma-jelma sai 
nutuk Ia. 

“Pada waktu seno radu redik Rani Buka 
Paskah Yahudi. 

> Waktu Isa ngeliak dikeliling-Ni, Ia 
ngeliak jelma beduyun-duyun ratong 

jama la. Maka la cawa jama Filipus, "Di 
dipa neram dapok ngebeli kanikan, in 
sunyinni jelma inji dapok mengan?" 

e (Isa radu pandai api sai haga dilakuko- 
Ni, kidang Ia cawa injuk reno mani la 
haga nguji Filipus.) 

7 Filipus ngejawab, "Ruti sai regani 
rua ratus duit perak mak cukup untuk 
jelma-jelma inji, sekalipun unggal jelma 
angkah dapok cutik gaoh." 

8 Sai jelma sai nutuk Isa sai bareh, 
yakdo Andreas, puarini Simon Petrus, 
cawa, 

2 "Di dija wat sanak bakas ngedok lima 
ruti rik rua iwa. Kidang api retini ano 
untuk jelma selamon inji?" 

10 "Kayundo jelma-jelma udi mejong," 
ani Isa. Di rang udi wat lamon jukuk, 
jadi jelma-jelma udi mejong di jukuk 
-- sunyinni wat kira-kira lima ribu ulun 
bakas. 

1! Kak raduni Isa ngakuk ruti ano, 
raduni ngucap syukor jama Allah. Kak 
raduni jak seno Ia ngebagi-bagiko ruti 
ano jama ulun lamon. Kak raduni Ia 
ngebagi-bagiko iwa udi, rik tian mengan 
sepuas-puasni. 

12 Seraduni sunyinni mengan sampai 
betong, Isa cawa jama jelma-jelma sai 
nutuk Ia, "Kumpulko kelebihan kanikan 
udi; dang sampai wat sai tetok." 

13 Kak raduni tian ngumpulko rua belas 
bakul latap kelebihan kanikan jak lima 
ruti sai dikanik ulih jelma lamon udi. 

14 Waktu ulun lamon ngeliak keajaiban 
sai disani Isa, tian cawa, "Temon, injido 
Nabi sai diharapko ratong mik dunia!" 

15 Isa pandai tian haga ratong untuk 
memaksa Ia jadi raja tian. Ulihni seno 
mikdo Ia nyingker mik daerah bebukit. 

16 Waktu rani mulai di bingi, jelma-jelma 
sai nutuk Isa regah mik danau. 

17 Raduni tian cakak jukung nyeberangi 
danau udi nuju Kapernaum. Rani radu 
kelam kidang Isa makkung juga ratong 
jama tian. 

18 Sementara ano danau mulai begelora 
mani angin badai. 

19 Seraduni belayar kira-kira lima atau 
enam kilometer, tian ngeliak Isa ratong 
mik jukung jama lapah di atas way. Tian 
merabai nihan. 

20 Kidang Isa cawa jama tian, "Dang 
rabai, inji Nyak." 

21 Raduni jama senang hati tian nerima 
Ia mik delom jukung, rik waktu seno 
juga jukung tian ano sampai di rang 
tujuan. 

22 Jemoh ranini jelma lamon sai masih 
tinggal di seberang danau, sadar bahwa 
jenoni angkah wat sai jukung di disan. 
Tian pandai bahwa jelma-jelma sai nutuk 
Isa radu mik jama jukung udi, sedangko 
Isa mak nutuk. 

23 Kak raduni pira-pira jukung jak kota 
Tiberias ratong rik belabuh di redik rang 
jelma lamon udi nganik ruti seraduni 
Tuhan ngucap syukor. 

24 Waktu jelma lamon udi ngeliak bahwa 
baik Isa atau jelma-jelma sai nutuk Ia 
mak ngedok di dudi, tian juga cakak 
jukung-jukung udi rik mik Kapernaum 
nyepok Isa. 

25 Waktu jelma-jelma udi betungga 
jama Isa di seberang danau, tian 
betanya jama Ia, "Bapak Guru, kapan 
Bapak sampai di dija?" 

26 Isa ngejawab, "Temon, keti nyepok 
Nyak lain ulihni keti radu ngerti maksud 
keajaiban-keajaiban sai Kusani, kidang 
mani keti radu mengan sampai betong. 

27 Dang hak beguai untuk dapok 
kanikan sai dapok bela rik busuk. 
Beguaido untuk dapok kanikan sai mak 
dapok busuk rik sai ngeni hurik sejati 
rik kekal. Kanikan udi haga dikeniko ulih 
Anak Manusia jama niku, mani Ia radu 
dilantik ulih Allah Bapa." 

28 Raduni tian betanya jama Ia, "Sekam 
haga bebuat api untuk ngelakuko kehaga 
Allah?" 

29 Īsa ngejawab, "Injido sai dikehagako 
Allah jak keti: percayado jama Ia sai 
diutus Allah." 

30 "Kik injuk reno," cawa tian, "bukti api 
sai dapok Bapak keniko in sekam ngeliak 
rik percaya jama Bapak? Api sai haga 
Bapak lakuko? 

31 Nenek muyang sekam nganik manna 
di padang gurun, injuk tetulis di delom 
Alkitab, 'Ia ngeni tian nganik ruti jak 
surga!" 

32 Raduni Isa cawa jama tian, 
"Percayado: Lain hak Musa, melainko 
Bapa-Kudo sai ngeni jama niku ruti sai 
sebenorni jak surga. 

33 Mani ruti sai dikeni Allah yakdo Ia 
sai regah jak surga rik ngeni hurik jama 
manusia di dunia." 

34 "Bapak," ani tian, "keniko jama 
sekam ruti udi selalu." 

35 "Nyakdo ruti sai ngeni hurik," cawa 
Isa jama tian. "Jelma sai ratong jama 
Nyak mak haga betoh luot untuk 
selamani. Rik jelma sai percaya jama 
Nyak mak haga mahu lagi selamani. 

36 Kidang injuk radu Kucawako jama 
niku, walaupun keti radu ngeliak Nyak, 
keti mak percaya. 

37 Sunyinni jelma sai dikeniko Bapa 
jama Nyak haga ratong jama Nyak. Nyak 
mak haga nulak sapa pun sai ratong 
jama Nyak. 

38 Mani Nyak regah jak surga, lain hak 
untuk ngelakuko kehaga tenggalan, 
melainko kehaga Ia sai ngutus Nyak. 

33 Rik injido kehagani Ia sai ngutus 
Nyak: in jak sunyinni jelma sai dikeniko 
jama Nyak, mak sai pun lebon; kidang 
in Nyak ngebangkitko tian waktu Rani 
Kiamat. 

40 Sangun injido kehagani Bapa-Ku: In 
sunyinni sai ngeliak Anak rik percaya 
jama Ia ngedok hurik sejati rik kekal, 
rik Nyak ngehurikko luot waktu Rani 
Kiamat." 

41 Jelma-jelma Yahudi mulai ngomel 
jama Isa, manila cawa: "Nyak ruti sai 
regah jak surga." 

42 Tian cawa, "Kan inji Isa, anakni 
Yusuf? Sekam kenal emak bapak-Ni. 
Repa bang Ia dapok cawa bahwa Ia 
regah jak surga?" 

43 Kak raduni Isa cawa jama tian, "Dang 
ngomel. 

44 Mak sai jelma pun dapok ratong 
jama Nyak, kik Bapa sai ngutus Nyak, 
mak ngusung ia jama Nyak; rik sapa sai 
ratong, haga Kubangkitko waktu Rani 
Kiamat. 

4> Di delom Buku Nabi-nabi tetulis injuk 
reji: 'Sunyinni jelma haga diajar ulih 
Allah.' Jadi sunyinni jelma sai ngedengi 
Bapa rik belajar jak Ia, ratong jama 
Nyak. 

46 Udi mak bereti bahwa wat jelma sai 
radu ngeliak Bapa. Angkah Ia sai ratong 
jak Allah, radu ngeliak Bapa. 

47 Pandai mawat: Jelma sai percaya, 
ngedok hurik sejati rik kekal. 

48 Nyakdo ruti sai ngeni hurik. 

49 Nenek muyangmu nganik manna di 
padang gurun rik tian mati juga. 

>0 Kidang mak injuk reno jama ruti sai 
ratong jak surga; jelma sai nganik ruti 
udi mak mati. 

I Nyakdo ruti sai ratong jak surga -- 
ruti sai ngeni hurik. Jelma sai nganik ruti 
inji haga hurik selamani. Ruti sai haga 
Kukeniko untuk kehurikan manusia di 
dunia yakdo daging-Ku." 

>2 Ngedengi seno, ulun-ulun Yahudi 
betangkar peperda tian. "Repa bang 
jelma inji dapok ngeniko daging-Ni jama 
neram untuk dikanik?" cawa tian. 

“3 Raduni Isa cawa jama tian, 
"Percayado: Kik keti mak nganik daging 
Anak Manusia rik nginum rah-Ni, keti 
mak haga temon-temon hurik. 

>4 Jelma sai nganik daging-Ku rik 
nginum rah-Ku ngedok hurik sejati rik 
kekal rik Nyak haga ngebangkitkoni pada 
Rani Kiamat. 

>> Mani daging-Ku temon kanikan, rik 
rah-Ku temon inuman. 

“9 Jelma sai nganik daging-Ku rik 
nginum rah-Ku, tetap besatu jama Nyak, 
rik Nyak jama ia. 

>/ Bapa sai hurik udi, ngutus Nyak rik 
Nyak pun hurik jak Bapa. Reno muneh 

jelma sai nganik daging-Ku haga hurik 
jak Nyak. 

“8 Injido ruti sai ratong jak surga: 
lain hak ruti injuk sai dikanik nenek 
muyangmu. Mani seraduni nganik 
ruti ano, tian mati muneh. Kidang 
jelma sai nganik ruti inji haga hurik 
selama-lamani." 

>9 Sunyinni ano diucakko ulih Isa 
waktu Ia ngajar di lamban ibadah di 
Kapernaum. 

60 Seraduni ngedengi cawa-cawa Isa 
ano, lamon di hantara jelma-jelma sai 
nutuk Ia cawa, "Pengajaran inji biak 
nihan. Sapa sai dapok nerimani?" 

61 Isa tenggalan pandai bahwa jelma- 
jelma sai nutuk Ia ngomel tentang hal 
seno. Maka la cawa, "Api keti tesinggung 
ulihni cawa-cawa seno? 

62 Repa jadini kanah kik keti ngeliak 
Anak Manusia cakak luot mik rang-Ni sai 
mula-mula? 

63 Sai nyani manusia hurik yakdo Ruh 
Allah. Kekuatan manusia mak ngedok 
gunani. Cawa-cawa sai Kuucakko jama 
niku inji yakdo cawa-cawa Ruh Allah rik 
cawa-cawa sai ngeni hurik. 

64 Kidang wat muneh di hantara keti 
sai mak percaya." (Isa radu pandai jak 
mulani, sapa-sapa sai mak percaya, rik 
sapa sai haga ngekhianati-Ni.) 

65 Raduni Isa cawa luot, "Renodo 
sebabni Nyak ngeni pandai jama niku 
bahwa mak sai jelma pun dapok 
ratong jama Nyak, kik Bapa mak 
memungkinkoni." 

66 Mulai saat seno lamon jelma-jelma 
sai nutuk Ia ninggalko Ia, rik mak haga 
nutuk Ia lagi. 

67 Raduni Isa betanya jama kerua belas 
jelma-jelma sai nutuk Ia, "Api keti juga 
haga ninggalko Nyak?" 

68 "Tuhan," ani Simon Petrus jama Ia, 
"jama sapa sekam haga mik? Cawani 
Tuhan ngeni hurik sejati rik kekal. 

69 Sekam radu percaya rik yakin bahwa 
Tuhando utusan suci jak Allah." 

70 Isa ngejawab, "Nyakdo sai milih 
keti rua belas jelma inji? Kidang sai di 
hantara keti yakdo sitan!" 

7t Sai Isa maksud iado Yudas anak 
Simon Iskariot. Mani meskipun Yudas sai 
jak kerua belas jelma sai nutuk Isa, ia 
haga ngekhianati Isa. 

7 1 Radu jak seno Isa mik dipa-dipa 
di Galilea. Ia mak haga mik daerah 
Yudea mani jelma-jelma sai bekuasa 
Yahudi di dudi bemaksud ngebunuh Ia. 

2 Pada waktu seno radu redik Rani Buka 
Pondok Daun. 

3 Maka puari-puari Isa cawa jama Ia, 
"Tinggalko rang inji rik mikdo mik Yudea, 
in jelma-jelma sai nutuk Niku dapok 
ngeliak muneh guai-Mu. 

“Mak ngedok jelma sai haga nyegokko 
api sai ia lakuko, kik ia mirak jadi 
tekenal. Kik Niku ngelakuko hal-hal injuk 
reno, seluruh dunia haga pandai." 

“(Mani puari-puari-Ni tenggalan juga 
mak percaya jama Ia.) 

6"Makkung waktuni untuk-Ku," ani Isa 
jama tian, "kidang untuk keti, unggal 
waktu dapok. 

Dunia inji mak mungkin nyuohko keti. 
Kidang Nyak sangun dinyuohko ulih 
dunia, mani Nyak selalu ngucakko jama 
dunia bahwa perbuatanni jahat. 

8 Mikdo keti tenggalan mik perayaan 
ano. Nyak mak mik, mani makkung 
waktuni untuk Nyak." 

9 Renodo cawa Isa jama puari-puari-Ni, 
rik Ia pun tinggal di Galilea. 

10 Seraduni puari-puari-Ni mik perayaan 
udi, hema-hema Isa mik tenggalan mak 
dipandai ulun. 

1! Selama perayaan ano, jelma-jelma 
sai bekuasa Yahudi nyepok Ia rik 
betanya-tanya, "Di dipa 1a?" 

12 Lamon jelma mulai sesiah mengenai 
Ia. Wat sai cawa: "Ia jelma betik." Wat 
juga sai cawa: "Mawat! Ia nyesekko 
jelma lamon." 

13 Kidang mak sai jelma pun bani cawa 
terang-terangan tentang Ia mani tian 
merabai jama jelma-jelma sai bekuasa 
Yahudi. 

14 Tengah-tengah perayaan, Isa kuruk 
mik delom Lamban Ibadah, raduni mulai 
ngajar. 

15 Jelma-jelma sai bekuasa Yahudi hiran 
rik cawa, "Repa bang jelma inji dapok 
pandai reno lamonni, padahal Ia mak 
pernah sekula?" 

16 Isa ngejawab, "Sai Kuajarko inji lain 
ajaran-Ku, kidangni ajaran Ia sai ngutus 
Nyak. 

17 Jelma sai haga nuruti kehaga Allah, 
haga pandai api ajaran-Ku ratongni jak 
Allah atau jak Nyak-Ku tenggalan. 

18 Jelma sai ngeni ajaranni tenggalan 
nyepok kehormatan untuk dirini 
tenggalan. Kidang jelma sai nyepok 
kehormatan bagi Ia sai ngutusni, jelma 
udi jujor, mak ngedok penipuan jama ia. 

19 Kan Musa radu ngeni perintah- 
perintah Allah jama niku? Kidang jak 
hantara keti mak ngedok sai nuruti 
perintah-perintah ano. Mengapi keti 
haga ngebunuh Nyak?" 

20 Jelma lamon udi ngejawab, "Niku 
luangan! Sapa haga ngebunuh Niku?" 

21 Īsa ngejawab, "Angkah sai guaian sai 
Kuguaiko di rani Sabat, rik keti hiran. 

22 Musa ngeni keti atoran untuk besunat 
-- walaupun sunat udi sebenorni mak 
berasal jak Musa, kidang jak bapak- 
bapak leluhur semakkung Musa. Ulihni 
seno, waktu rani Sabat pun keti haga 
nyunat jelma. 

23 Kik keti ngelakuko seno in dang 
ngelanggar atoran Musa tentang sunat, 
mengapi keti butong jama Nyak mani 
ngunyaiko badan jelma sunyinni waktu 
rani Sabat? 

24 Dang ngehakimi jelma bedasarko sai 
keliakan, kidang bedasarko keadilan." 

25 Kak raduni wat pira jelma Yerusalem 
cawa, "Kan inji jelma sai sedang disepok 
untuk dibunuh? 

26 Liakdo Ia cawa jama leluasa di 
hadapan umum, rik mak ngedok sai 
cawa api-api jama Ia! Api mungkin 
jelma-jelma sai nguasai neram 
radu menyadari bahwa Ia inji Raja 
Penyelamat? 

27 Kidang kik Raja Penyelamat udi 
ratong, mak sai jelma pun pandai jak 
ipa asal-Ni! Padahal ram pandai jak ipa 
asalni jelma inji." 

28 Kak raduni, sedang Isa ngajar di 
delom Lamban Ibadah, Ia beseru jama 
suara sai keras, "Jadi keti pandai sapa 
Nyak inji, rik jak ipa asal-Ku? Nyak mak 
ratong atas kehaga-Ku tenggalan. Nyak 
diutus ulih Ia sai berhak ngutus Nyak, 
rik Ia dapok dipercaya. Kidang keti mak 
kenal Ia. 

29 Nyak kenal Ia, mani Nyak asalni jak 
Ia, rik Iado sai ngutus Nyak." 

30 Waktu saat seno tian mirak nangkok 
Isa, kidang mak ngedok sai bani nyating 
Ia, mani makkung sampai waktuni. 

31 Lamon jak hantara jelma-jelma udi 
mulai percaya jama Ia, rik cawa, "Kik 

Raja Penyelamat udi ratong, api Ia dapok 
ngelakuko lebih lamon keajaiban jak 
ulun inji?" 

32 Jelma-jelma Farisi ngedengi injuk 
repa ulun lamon udi sesiah-siah tentang 
Isa. Ulih seno, jama-jama imam-imam 
kepala, tian ngayun pira-pira pengawal 
Lamban Ibadah mik nangkok Isa. 

33 Isa cawa jama ulun lamon di delom 
Lamban Ibadah, "Angkah serebok gaoh 
Nyak masih jama-jama keti. Kak raduni 
seno Nyak haga muloh jama sai ngutus 
Nyak. 

34 Keti haga nyepok Nyak, kidang mak 
dapok ngehalu Nyak; mani keti mak 
dapok ratong mik rang di dipa Nyak 
wat." 

3> Raduni jelma-jelma sai bekuasa 
Yahudi cawa peperda tian, "Jelma sinji 
haga mik dipa hingga ram mak dapok 
ngehalu Ia? Api Ia haga mik jama 
jelma-jelma Yahudi sai tinggal di luah 
negeri di hantara jelma Yunani, rik 
ngajar ulun Yunani? 

36 Api maksud-Ni jama cawa bahwa 
neram haga nyepok Ia kidang mak 
dapok ngehalu-Ni rik bahwa neram mak 
dapok ratong mik rang di dipa Ia wat?" 

37 Waktu rani paling akher jak perayaan 
udi, yakdo rani sai paling penting, Isa 
cecok di delom Lamban Ibadah raduni 
beseru, "Jelma sai mahu hagani ratong 
jama Nyak untuk nginum. 

38 Mengenai jelma sai percaya jama 
Nyak, tetulis delom Alkitab: 'Jak delom 
hatini ngalerdo aleran-aleran way sai 
ngeni hurik.'" 

39 (Isa cawa tentang Ruh Allah, sai haga 
diterima ulih jelma-jelma sai percaya 
jama Ia. Mani pada waktu seno Ruh Allah 
makkung dikeniko; mani Isa makkung 
dimuliako jama kematian-Ni.) 

40 Lamon jelma ngedengi api sai 
dicawako ulih Isa, rik di hantara tian wat 
sai cawa, "Ulun inji pasti Nabi udi!" 

41 Sai lain cawa, "Injido Raja 
Penyelamat!" Kidang wat juga sai cawa, 
"Ah, masa Raja Penyelamat ratong jak 
Galilea? 

42 Delom Alkitab tetulis bahwa Raja 
Penyelamat yakdo keturunan Daud rik 
haga ratong jak Betlehem, yakni pekon 
Daud." 

43 Akherni jelma-jelma mulai betangkar 
mengenai Isa. 


YOHANES 7.44-52 44 


44 Wat sai haga nangkok Ia, kidang mak 
sai jelma pun nyating Ia. 

45 Waktu pengawal-pengawal Lamban 
Ibadah sai dikayun mik nangkok Isa 
ratong luot, imam-imam kepala rik 
jelma-jelma Farisi ano betanya jama 
tian, "Mengapi keti mak ngusung Ia mik 
dija?" 

46 Pengawal-pengawal udi ngejawab, 
"Wah, makkung pernah wat ulun cawa 
injuk Ia!" 

47 "Api keti juga radu disesekko ulih 
Ia?" cawa jelma-jelma Farisi udi. 

48 "Api wat jak jelma-jelma sai nguasai 
ram atau jelma Farisi sai percaya jama 
Ia? 

49 Kidang ulun lamon inji, tian mak 
mengenal hukum Musa, rik injuk repa 
pun juga tian radu tekutuk." 

“0 Salah sai di hantara ulun Farisi udi 
yakdo Nikodemus sai pernah ratong 
jama Isa. Nikodemus cawa jama 
ulun-ulun Farisi sai lain. 

1 "Menurut Hukum, sai jelma mak 
ngasi dihukum semakkung perkarani 
didengi rik perbuatanni diperiksa." 

>2 "Api niku jak Galilea?" jawab tian. 
"Periksa gaoh Alkitab! Niku haga ngeliak 


YOHANES 7.53-8.7 45 


bahwa mak ngedok nabi sai asalni jak 
Galilea!" 

>3 [Seraduni jak seno, sunyinni jelma 
mulang mik lamban. 

g 1 Kidang Isa mik di Bukit Zaitun. 

2Jemoh ranini pagi-pagi Ia mik 
luot di Lamban Ibadah, rik lamon jelma 
ratong jama Ia. Isa mejong, raduni mulai 
ngajar tian. 

3 Sementara seno, guru-guru agama 
rik jelma-jelma Farisi ngusung jama 
Ia sai bebai sai kedapokan bezinah. 
Tian ngayun bebai udi cecok di 
tengah-tengah, 

“kak raduni cawa jama Isa, "Bapak 
Guru, bebai inji kedapokan sedang 
bebuat zinah. 

"Di delom Hukum Musa wat atoran 
bahwa bebai injuk reno inji haga ditayar 
jama batu sampai mati. Tano repa 
pendapat Bapak?" 

6Tian betanya injuk reno untuk 
ngejebak Ia, in tian dapok nyalahko Ia. 
Kidang Isa sungguk gaoh, rik nulis jama 
jari-jari-Ni di tanoh. 

“Waktu tian terus ngedesak, Ia 
ngiwakko ulu-Ni rik cawa jama tian, 
"Jelma sai mak ngedok dusa jak hantara 

keti, tagando ia sai mula-mula nayarko 
batu jama bebai ano." 

8 Radu jak seno Isa sungguk luot rik 
nulis lagi di tanoh. 

? Seraduni ngedengi Isa cawa injuk 
reno, mikdo tian ninggalko rang seno, 
sai-sai mulai jak sai tuha. Akherni Isa 
tinggal tenggalan di dudi jama bebai sai 
masih cecok di rangni. 

10 Raduni Isa ngiwakko ulu-Ni rik cawa 
jama bebai udi, "Di dipa tian sunyinni? 
Api mak ngedok sai ngehukum niku?" 

11"Mawat, Pak," jawabni. "Baikdo," ani 
Isa, "Nyak juga mak ngehukum niku. 
Tano mikdo, dang bedusa luot."] 

12 Isa cawa luot jama ulun lamon, 
cawa-Ni, "Nyakdo terang dunia. Jelma 
sai nutuk Nyak mak haga lapah delom 
kekelaman, kidang ngedok terang 
kehurikan." 

13 "Tano Niku ngeni kesaksian tentang 
diri tenggalan," ani ulun Farisi udi jama 
Ia, "kesaksian-Mu mak benor." 

141sa ngejawab, "Meskipun Nyak ngeni 
kesaksian tentang diri-Ku tenggalan, 
kesaksian-Ku benor; mani Nyak pandai 
jak ipa Nyak ratong rik mik dipa Nyak 

mik. Keti mak pandai jak ipa Nyak ratong 
rik mik dipa Nyak mik. 

15 Keti ngehakimi jelma jama cara 
manusia; Nyak mak ngehakimi sai jelma 
pun. 

16 Kidang seandaini Nyak ngehakimi 
ulun, keputusan-Ku ano adil, mani Nyak 
mak tenggalan; Bapa sai ngutus Nyak 
wat jejama Nyak. 

17 Di delom Hukum Musa tetulis 
injuk reji: Kesaksian sai benor yakdo 
kesaksian jak rua jelma. 

18 Sai ngeni kesaksian tentang diri-Ku 
wat rua -- Nyak rik Bapa sai ngutus 
Nyak." 

19 "Bapa-Mu udi di dipa?" cawa tian. Isa 
ngejawab, "Keti mak kenal Nyak maupun 
Bapa-Ku. Andaikata keti kenal Nyak, 
pasti keti kenal Bapa-Ku juga." 

20 Sunyinni udi diucakko Isa waktu Ia 
sedang ngajar di Lamban Ibadah redik 
kutak-kutak duit persembahan. Kidang 
mak sai jelma pun sai nangkok Ia, mani 
makkung sampai waktuni. 

21 Īsa cawa luot jama tian, "Nyak haga 
mik, rik keti haga nyepok Nyak, kidang 
keti haga mati di delom dusamu. Rang 
Nyak mik, keti mak dapok ratong." 

22 Maka jelma-jelma sai bekuasa Yahudi 
cawa, "Halokni Ia haga bunuh diri, mani 
Ia cawa, 'Rang Nyak mik, keti mak dapok 
ratong.'" 

23 Raduni Isa cawa jama tian, "Keti 
ratong jak bah; kidang Nyak ratong jak 
atas. Keti jak dunia; Nyak lain hak jak 
dunia. 

24 Senodo sebabni Nyak cawa jama 
niku, bahwa keti haga mati di delom 
dusa-dusamu. Rik sangun keti haga mati 
delom dusa-dusamu, kik mak percaya 
bahwa 'Nyakdo Ia sai disebut NYAK 
WAT'." 

25 "Sapa Niku sebenorni?" tanya tian. 
Isa ngejawab, "Untuk api cawa luot jama 
keti! 

26 Masih lamon hal tentang keti sai 
haga Kucawako rik hakimi. Kidang Ia sai 
ngutus Nyak dapok dipercaya. Rik Nyak 
ngeni pandai jama dunia api sai Kudengi 
jak Ia." 

27 Tian mak ngerti bahwa Ia sedang 
cawa jama tian tentang Bapa. 

28 Ulihni seno Isa cawa jama tian, 
"Kanah kik keti radu langgarko Anak 
Manusia, keti haga pandai bahwa, 
'Nyakdo Ia sai disebut NYAK WAT', rik 

keti haga pandai bahwa mak ngedok sai 
pun sai Kulakuko jak diri-Ku tenggalan. 
Nyak angkah ngucakko api sai diajarko 
Bapa jama Nyak. 

29 Rik Ia sai ngutus Nyak wat jejama 
Nyak. Ia mak pernah naganko Nyak 
tenggalan, mani Nyak selalu ngelakuko 
api sai nyenangko hati-Ni." 

30 Seraduni Isa ngucakko sunyinni seno, 
lamon ulun percaya jama Ia. 

31 Kak raduni Isa cawa jama ulun-ulun 
Yahudi sai radu percaya jama Ia, "Kik keti 
hurik nutuk ajaran-Ku keti temon-temon 
jelma sai nutuk Nyak, 

32 maka keti haga mengenal Allah 
sai benor, rik ulihni seno keti haga 
dibebasko." 

33 "Sekam inji keturunan Abraham," 
ani tian. "Makkung pernah sekam jadi 
hamba sapa pun! Api maksud-Mu jama 
cawa, 'Keti haga dibebasko'?" 

34 "Temon benor cawa-Ku inji," ani Isa 
jama tian. "Jelma sai bebuat dusa, yakdo 
hamba dusa. 

35 Rik sai hamba mak ngedok rang sai 
tetap di delom keluarga, sedang anak 
untuk selama-lamani ngedok rang delom 
keluarga. 

36 Ulihni seno, kik Anak ngebebasko 
keti, keti temon-temon bebas. 

37 Sangun Nyak pandai keti inji 
keturunan Abraham. Kidang keti haga 
ngebunuh Nyak, mani keti mak haga 
nerima pengajaran-Ku. 

38 Api sai Kuliak jama Bapa-Ku, senodo 
sai Kucawako. Sedang keti ngelakuko 
api sai diajarko bapakmu jama niku." 

39 Tian ngejawab, "Bapak sekam yakdo 
Abraham." "Sekirani keti temon-temon 
anak Abraham," ani Isa, "pasti keti 
ngelakuko api sai dilakuko ulih Abraham. 

40 Nyak nyampaiko jama niku kebenoran 
sai Kudengi jak Allah, kidang keti haga 
ngebunuh Nyak. Abraham mak bebuat 
injuk reno! 

41 Keti ngelakuko api sai dilakuko 
ulih bapakmu tenggalan." Jawab tian, 
"Sekam lain hak anak-anak haram. 
Bapa sekam angkah sai, yakdo Allah 
tenggalan." 

42 Raduni Isa cawa jama tian, "Kik Allah 
udi Bapamu, keti haga ngasihi Nyak, 
mani Nyak ratong jak Allah. Nyak mak 
ratong jama kehaga tenggalan, kidang 
Iado sai ngutus Nyak. 

43 Api sebabni keti mak ngerti api 
sai Kucawako? Mani keti mak tahan 
ngedengi ajaran-Ku. 

44 Iblisdo bapakmu rik keti haga nuruti 
kemauan bapakmu. Jak permulaan 
iblis ano jelma sai ngebunuh. Ia mak 
pernah mihak sai benor, mani mak 
ngedok sai benor jama ia. Kik ia 
bebuhung, ano wajar, mani radu injuk 
reno sifatni. Ia pembuhung rik asal 
sunyinni kebuhungan. 

4> Kidang Nyak ngucakko kebenoran, 
rik ulihni senodo keti mak percaya jama 
Nyak. 

46 Sapa jak hantara keti dapok 
ngebuktiko bahwa wat dusa jama Nyak? 
Kik Nyak ngucakko kebenoran, mengapi 
keti mak percaya jama Nyak? 

47 Jelma sai asalni jak Allah, ngedengi 
cawa Allah. Kidang keti lain jak Allah, 
ulihni seno keti mak haga ngedengi." 

48 Ulun-ulun Yahudi udi ngejawab Isa, 
"Kan temon cawa sekam bahwa Niku 
ulun Samaria sai kekurukan sitan?" 

49 Īsa ngejawab, "Nyak mak kekurukan 
sitan. Nyak ngehormati Bapa-Ku, kidang 
keti ngehina Nyak. 

>0 Nyak mak nyepok kehormatan untuk 
diri tenggalan. Wat sai ngusahako 
kehormatan untuk-Ku, rik Iado sai 
ngehakimi. 

>t Temon-temon cawa-Ku inji, jelma sai 
nurut cawa-Ku selama-lamani mak haga 
mati." 

>2 Raduni ulun-ulun Yahudi udi cawa 
jama Isa, "Tano sekam pandai Niku inji 
temon-temon kekurukan sitan! Abraham 
tenggalan radu mati, reno muneh 
unyinni nabi. Kidang Niku cawa, 'Jelma 
sai nurut cawa-Ku, selama-lamani mak 
haga mati.' 

“3 Kik Abraham tenggalan radu mati, 
rik nabi-nabi sunyinni juga radu mati, 
Niku inji sapa? Masa Niku lebih balak jak 
bapak sekam Abraham!" 

“Isa ngejawab, "Kik Nyak nyepok 
kehormatan untuk diri-Ku tenggalan, 
kehormatan udi mak ngedok retini. Sai 
ngehormati Nyak yakdo Bapa-Ku sai keti 
anggap Allah keti, 

>> padahal keti mak kenal Ia. Kidang 
Nyak kenal jama Ia. Sekirani Nyak cawa 
bahwa Nyak mak kenal la, maka Nyak 
jelma pembuhung, gegoh injuk keti. 
Nyak kenal la, rik menaati cawa-Ni. 


YOHANES 8.56-9.5 53 


“9 Bapakmu Abraham senang nihan 
bahwa ia haga ngeliak rani-Ku. Ia radu 
ngeliakni rik ia senang!" 

>/ Raduni ulun-ulun Yahudi cawa jama 
Isa, "Umor-Mu makkung wat lima puluh 
tahun, rik Niku radu ngeliak Abraham?" 

>8 Isa ngejawab, "Temon Nyak cawa 
jama niku: semakkung Abraham laher, 
Nyak radu wat." 

>? Raduni ulun-ulun Yahudi ano ngakuk 
batu untuk nayar Ia; kidang Isa segok, 
raduni mik ninggalko Lamban Ibadah. 
9 t Waktu Isa lapah, Ia ngeliak ulun 

buta semenjak laher. 

2 Jelma-jelma sai nutuk Isa betanya 
jama Isa, “Bapak Guru, mengapi ulun inji 
dilaherko buta? Api ulihni ia tenggalan 
bedusa atau ulihni emak bakni bedusa?" 

3Isa ngejawab, "Ia buta lain hak ulihni 
dusani tenggalan atau dusa ulun tuhani, 
kidang in ulun dapok ngeliak kuasa Allah 
bekerja delom dirini. 

“Selama pagun dawah, neram haga 
ngerjako guaini Ia sai ngutus Nyak. 
Bingi haga ratong, rik sai jelma pun mak 
dapok beguai. 

> Selama Nyak di dunia inji, Nyakdo 
terang dunia." 

e Seraduni cawa injuk reno Isa melui 
mik tanoh, rik ngaduk lui-Ni ano jama 
tanoh. Kak raduni Ia ngolesko di mata 
jelma udi, 

7 raduni cawa jama ia, "Mikdo kecah 
pudakmu di Kulam Siloam." (Siloam 
retini 'Diutus'.) Raduni jelma udi mik 
ngecahko pudakni. Waktu ia muloh, ia 
radu dapok ngeliak. 

8 Tetangga-tetanggani rik ulun-ulun 
sai semakkungni ngeliak ia ngilu-ngilu, 
sunyinni cawa, "Kan ia inji jelma sai 
biasani mejong ngilu-ngilu?" 

2 Wat sai cawa, "Sangun ia." Kidang wat 
muneh sai cawa, "Lain, ia angkah mirip 
jelma udi." Kidang jelma udi tenggalan 
cawa, "Nyakdo ia." 

10 "Repa jadini sampai niku dapok 
ngeliak?" ani tian jama ia. 

11 la ngejawab, "Jelma sai gelarni Isa 
nyani cutik tanoh litak, raduni ngoleskoni 
di mataku rik cawa, 'Mikdo kecah 
pudakmu di Kulam Siloam.' Raduni nyak 
mik. Waktu nyak ngecahko pudakku, 
nyak dapok ngeliak." 

12 "Di dipa jelma udi?" tanya tian. Ia 
ngejawab, "Mak pandai." 

13 Rani seno yakdo rani Sabat waktu 
Isa ngaduk tanoh jama lui-Ni untuk 
nyani ulun buta ano dapok ngeliak. Maka 
jelma sai jenoni buta ano diusung jama 
ulun-ulun Farisi. 

14 (9:13) 

1> Tian juga betanya jama ia repa 
bang ia dapok ngeliak. Ia ngejawab, "Ia 
ngepikko litak di mataku, raduni nyak 
ngecahkoni rik nyak dapok ngeliak." 

16 Pepira di hantara jelma-jelma Farisi 
udi cawa, "Mak mungkin jelma sai 
ngelakuko inji asalni jak Allah, mani 
Ia mak ngindahko rani Sabat." Kidang 
jelma lain cawa, "Dipa mungkin jelma sai 
bedusa ngelakuko keajaiban-keajaiban 
injuk inji?" Raduni timbul pertentangan 
pendapat di hantara tian. 

17 Maka ulun-ulun Farisi betanya luot 
jama jelma udi, "Api pendapatmu 
tentang Ia sai nyani niku ngeliak?" "Ia 
nabi," jawab jelma udi. 

18 Kidang jelma-jelma sai mimpin 
Yahudi udi mak haga percaya bahwa 
ulun udi sangun buta semakkungni rik 
tano dapok ngeliak. Ulihni seno tian 
ngurau ulun tuhani, 

19 rik betanya, "Temondo inji anakmu 
sai cawamu laher buta? Repa bang ia 
dapok ngeliak tano?" 

20 Emak bak jelma udi ngejawab, 
"Sangun inji anak sekam; rik ia sangun 
buta jak laher. 

21 Kidang repa ia dapok ngeliak tano, 
sekam mak pandai. Rik sapa sai nyani 
ia dapok ngeliak, seno pun sekam mak 
pandai. Tanya gaoh jama ia, ia radu 
dewasa; ia dapok ngejawab tenggalan." 

22 Emak bak jelma udi cawa injuk reno 
mani tian merabai jama jelma-jelma 
sai mimpin Yahudi; mani tian udi radu 
sepakat, bahwa jelma sai ngakui Isa 
sebagai Raja Penyelamat, mak ngasi lagi 
kuruk lamban ibadah. 

23 Renodo sebabni emak bakni jelma 
seno cawa, "Ia radu dewasa; tanya gaoh 
jama ia." 

24 Raduni tian ngurau luot jelma sai 
jenoni buta ano, rik cawa jama ia, 
"Besumpahdo bahwa niku haga cawa sai 
benor. Sekam pandai jelma udi jelma 
bedusa." 

25" Api Ia bedusa atau mawat," jawab 
jelma udi, "nyak mak pandai. Kidang sai 

hal sai nyak pandai, tumbai nyak buta, 
tano nyak ngeliak." 

26 Raduni tian cawa lagi jama ia, "Ia 
bebuat api jama niku? Repa Ia nyani 
niku ngeliak?" 

27 Jelma udi ngejawab, "Radu 
kuceritako jama niku, kidang keti mak 
haga ngedengi. Mengapi keti haga 
ngedengini luot? Api keti haga jadi jelma 
sai nutuk la muneh?" 

28 Raduni tian maki ia rik cawa, "Nikudo 
jelma sai nutuk Ia; sekam lain! Sekam 
jelma sai nutuk Musa. 

2? Sekam pandai bahwa Allah radu cawa 
jama Musa. Kidang tentang jelma inji, 
sekam mak pandai jak ipa asal-Ni." 

30 Jelma udi ngejawab, "Aneh nihan 
bahwa keti mak pandai jak ipa asal-Ni, 
sedang Ia radu nyani nyak dapok 
ngeliak. 

31 Ram pandai bahwa Allah mak 
ngedengiko ulun bedusa, melainko jelma 
sai ngehormati Allah, rik ngelakuko 
kehaga-Ni. 

32 Radu jak permulaan dunia makkung 
pernah kedengian wat jelma nyani jelma 
sai laher buta dapok ngeliak. 

33 Kik jelma udi lain jak Allah, Ia mak 
dapok bebuat api-api." 

34 Jawab tian, "Api? Niku sai latap dusa 
jak laher, niku haga ngajar sekam?" 
Maka jak seno ia dilarang kuruk mik 
lamban ibadah. 

35 Isa ngedengi bahwa tian radu 
ngucilko jelma udi jak lamban ibadah. Ia 
nyepok jelma udi rik cawa jama ia, "Api 
niku percaya jama Anak Manusia?" 

36 Ulun udi ngejawab, "Sapa Ia, Tuan? 
Tulung keni pandai in nyak percaya jama 
Ia." 

37 "Niku radu ngeliak Ia," jawab Isa. 
"Iado tano sai sedang cawa jama niku." 

38 "Nyak percaya, Tuhan," cawa jelma 
udi, raduni sujud di hadapan Isa. 

39 Isa cawa, "Nyak ratong mik dunia 
inji untuk ngehakimi; in jelma sai buta 
dapok ngeliak, rik ulun sai dapok ngeliak 
jadi buta." 

40 Pira-pira ulun Farisi sai wat di dudi 
ngedengi Isa cawa injuk reno, raduni tian 
betanya jama Ia, "Maksud-Mu sekam inji 
buta muneh?" 

41 Īsa ngejawab, "Sekirani keti buta, 
keti mak bedusa. Kidang ulihni keti 

cawa, 'Sekam ngeliak,' seno retini keti 
pagun bedusa." 

1 0 1 "Temon benor cawa-Ku inji: 

Jelma sai kuruk delom kandang 
biri-biri liwat kuta, mak ngeliu rangok, 
kidang manjek liwat renglaya bareh, 
ulun udi pemaling rik perampuk. 

2 Kidang jelma sai kuruk liwat rangok, 
iado gembala biri-biri. 

3 Penjaga kandang ngebukak rangok 
untuk ia, rik biri-biri nutuk suarani 
waktu ia ngurau tian jama gelarni 
masing-masing rik nuntun mik luah. 

4 Seraduni biri-biri udi diusung mik luah, 
gembala udi lapah di hadap, rik biri-biri 
udi nutuk ia mani tian kenal suarani. 

"Tian mak haga nutuk ulun bareh, 
malah haga tegar jak ulun udi, mani 
mak kenal suarani." 

9 Isa nyeritako perumpamaan udi, 
kidang tian mak ngerti api sai 
dimaksudko-Ni. 

7 Maka Isa cawa sekali lagi, "Temon 
benor cawa-Ku inji: Nyakdo rangok 
untuk biri-biri. 

8 Sunyinni sai ratong semakkung Nyak 
yakdo pemaling rik perampuk, kidang 
biri-biri mak ngedengiko suara tian. 

2 Nyakdo rangok. Sapa sai kuruk liwat 
Nyak haga selamat; ia luah kuruk rik 
dapok kanikan. 

10 Pemaling ratong angkah untuk 
maling, untuk ngebunuh rik untuk 
nyadang. Kidang Nyak ratong in manusia 
mansa hurik -- hurik belimpah-limpah. 

11 Nyakdo gembala sai betik. Gembala 
sai betik ngeniko nyawani untuk 
biri-birini. 

12 Jelma upahan sai lain hak gembala 
rik lain muneh sekedau biri-biri udi, haga 
tegar ninggalko biri-biri kik ia ngeliak 
serigala ratong. Maka biri-biri udi haga 
diterkam rik dicerai-beraiko serigala. 

13 Jelma upahan udi tegar, mani ia 
beguai untuk upah. Ia mak peduliko 
biri-biri udi. 

14 Nyakdo gembala sai betik. Gegoh 
injuk Bapa mengenal Nyak rik Nyak 
mengenal Bapa, injuk reno juga Nyak 
mengenal biri-biri-Ku rik tian pun kenal 
Nyak. Nyak nyerahko nyawa-Ku untuk 
tian. 

15 (10:14) 

16 Pagun wat biri-biri bareh juga 
milik-Ku, kidang mak tegolong delom 
kumpulan biri-biri inji. Tian juga haga 

Kuusung rik tian haga ngedengi suara- 
Ku. Tian sunyinni haga jadi bekantik 
jama sai gembala. 

17 Bapa mengasihi Nyak mani Nyak 
nyerahko nyawa-Ku, untuk nerimani 
luot. 

18 Mak sai jelma pun dapok ngakukni 
jak Nyak. Nyak nyerahkoni atas kehaga- 
Ku tenggalan. Nyak bekuasa untuk 
nyerahkoni, rik bekuasa ngakukni luot. 
Renodo tugas sai Kuterima jak Bapa-Ku.' 

19 Mani Isa cawa injuk reno, jelma-jelma 
Yahudi mulai betangkar. 

20 Lamon sai cawa, "Ia kekurukan sitan! 
Ia luangan! Untuk api keti ngedengiko 
Ia?" 

21 Kidang wat juga sai cawa, "Jelma 
sai kekurukan sitan mak cawa injuk 
reno! Dapok kedo sitan nyani jelma buta 
dapok ngeliak?" 

22 Di Yerusalem ulun-ulun sedang 
ngerayako Rani Buka Peresmian Lamban 
Ibadah. Pada waktu seno musim ngison. 

23 Īsa sedang lapah di Serambi Salomo 
di delom Lamban Ibadah, 

24 waktu ulun-ulun Yahudi ratong 
bekumpul di sekeliling Isa. Tian cawa, 
"Sampai kapan Bapa haga naganko 

sekam ragu-ragu? Ucakko terus 
terang, kik Bapa temon-temon Raja 
Penyelamat." 

2 Isa ngejawab, "Radu Kuucakko jama 
niku, kidang keti mak percaya. Guai-guai 
sai Kulakuko atas gelar Bapa-Ku, ngeni 
bukti tentang Nyak. 

26 Keti mak percaya mani keti mak 
tegolong biri-biri-Ku. 

27 Biri-biri-Ku ngedengiko suara-Ku. 
Nyak kenal tian, rik tian nutuk Nyak. 

28 Nyak ngeni tian hurik sejati rik kekal, 
rik untuk selamani tian mak haga binasa. 
Mak sai jelma pun dapok ngerampas tian 
jak culuk-Ku. 

29 Bapa-Ku, sai radu ngeniko tian jama 
Nyak, ngelebihi sunyinni. Rik mak sai 
jelma pun dapok ngerampas tian jak 
culuk Bapa. 

30 Nyak rik Bapa yakdo sai." 

31 Kak raduni ulun-ulun Yahudi ngakuk 
lagi batu untuk nayar Isa. 

32 Kidang Isa cawa jama tian, "Keti radu 
ngeliak Nyak ngelakuko lamon guaian 
sai betik, sai ditugasko Bapa jama Nyak. 
Jak sunyinni guaian seno, sai sepa sai 
nyebabko keti haga nayar Nyak?" 

33 Ulun-ulun Yahudi udi ngejawab, 
"Lain hak ulih guaian-guaian-Mu sai 
betik udi sekam haga nayar Bapa jama 
batu, kidang ulihni Bapa ngehujat Allah. 
Bapa sai jelma manusia haga ngejadiko 
diri-Mu Allah." 

34 Kak raduni Isa ngejawab, "Kan di 
delom Buku Hukummu tetulis: Allah 
cawa, 'Keti yakdo diwa'? 

35 Ram pandai bahwa api sai tetulis 
delom Alkitab belaku untuk selamani. 
Jadi kik Allah ngeni sebutan 'diwa' jama 
ulun-ulun sai nerima cawa-Ni, 

36 mengapi keti ngucakko Nyak 
ngehujat Allah mani cawa Nyak Anak 
Allah? Padahal Nyak dipilih ulih Bapa rik 
diutus mik dunia. 

37 Kik Nyak mak ngelakuko guaian sai 
ditugasko Bapa, dang percaya jama 
Nyak. 

38 Kidang mani Nyak ngeguaikoni, 
percayado jama api sai Kulakuko udi, 
meskipun keti mak haga percaya jama 
Nyak. Injuk reno keti pandai rik ngerti 
bahwa Bapa tetap besatu jama Nyak, rik 
Nyak tetap besatu jama Bapa." 

39 Tian berusaha luot nangkok Isa, 
kidang Ia lulos jak tian. 

40 Isa muloh mik seberang Way Yordan, 
rang Yohanes tumbai ngebaptis, raduni 
tinggal di dudi. 

41 Lamon jelma ratong jama Ia. 

Tian cawa, "Yohanes mak ngelakuko 
keajaiban-keajaiban, kidang sunyinni sai 
dicawakoni tentang ulun inji temon." 

42 Kak raduni lamon jelma di disan 
percaya jama Isa. 

1 1 t Sai jelma gelarni Lazarus tinggal 

di Betania jejama puarini Maria 
rik Marta. 

2 Maria yakdo bebai sai nuangko minyak 
rum di cukut Tuhan, rik ngelapni jama 
buokni. Suatu ketika Lazarus meruyuh. 

3 Kerua puarini ngabarko jama Isa, 
"Tuhan, puari sekam sai Tuhan kasihi 
meruyuh." 

4Waktu Isa ngedengi kabar seno, 

Ia cawa, "Penyakik udi mak haga 
nyebabko kematian. Inji tejadi in Allah 
diagungko, rik in ulih seno Anak Allah 
juga diagungko." 

“Isa sayang jama Marta, Maria rik 
Lazarus. 

6 Kidang waktu Isa dapok kabar bahwa 
Lazarus meruyuh, Ia sengaja tinggal di 
rang-Ni rua rani lagi. 

7 Kak radu jak seno ampai Ia cawa jama 
jelma-jelma sai nutuk Ia, "Ija ram muloh 
mik Yudea." 

8Tian ngejawab, "Bapak Guru, ampai 
gaoh ulun-ulun Yahudi haga nayar Bapak 
jama batu rik tano Bapak haga muloh 
luot mik dudi?" 

?"Kan waktu dawah sakani rua belas 
jam?" ani Isa. "Jelma sai lapah waktu 
dawah, mak tehantuk mani ia ngeliak 
terang dunia inji. 

10 Kidang jelma sai lapah di bingi 
tehantuk, mani mak ngedok terang jama 
ia." 

11 Renodo ani Isa. Kak raduni Ia cawa 
luot, "Kantik ram Lazarus radu pedom, 
kidang Nyak haga mik minjakko ia." 

12 Jelma-jelma sai nutuk Isa cawa, 
"Tuhan, kik Lazarus pedom, kanah ia 
haga munyai." 

13 Maksud Isa yakdo bahwa Lazarus 
radu mati. Kidang tian nyangko maksud 
Isa yakdo bahwa Lazarus pedom biasa. 

14 Ulihni seno Isa cawa jama tian terus 
terang, "Lazarus radu mati. 

1> Kidang Nyak senang muneh Nyak 
mak ngedok di dudi, mani lebih betik 


YOHANES 11.16-24 66 


untuk keti, in keti dapok percaya. Ijado 
ram mik tano jama Lazarus." 

16 Tomas sai disebut "Si Kembar" cawa 
jama kantik-kantikni jelma sai nutuk 
Isa, "Ija ram nutuk, tagando ram mati 
jejama Ia." 

17 Waktu Isa sampai di rang udi, Lazarus 
radu epak rani sakani dikubor. 

18 Betania redik Yerusalem, kira-kira 
telu kilometer jaohni. 

19 Lamon ulun Yahudi radu ratong jama 
Marta rik Maria untuk ngehibur tian mani 
kematian puarini. 

20 Waktu Marta ngedengi Isa ratong, ia 
luah untuk nyambut Isa, sedangko Maria 
tinggal di lamban. 

21 Ani Marta jama Isa, "Tuhan, seandaini 
Tuhan wat di dija waktu seno, pasti 
puariku mak mati. 

22 Walaupun injuk reno nyak pandai 
bahwa tano inji muneh Allah haga ngeni 
api gaoh sai Tuhan ngilu jama Ia." 

23 "Puarimu haga hurik luot," ani Isa 
jama Marta. 

24 Marta ngejawab, "Nyak pandai 
Lazarus haga hurik luot kik ulun mati 
dihurikko waktu Rani Kiamat." 

2> "Nyakdo sai ngeni hurik rik 
ngehurikko ulun mati," ani Isa jama 
Marta. "Jelma sai percaya jama Nyak 
haga hurik, walaupun ia radu mati. 

26 Rik jelma hurik sai percaya jama 
Nyak, selama-lamani mak haga mati. 
Percaya kedo niku haga hal seno?" 

27 "Tuhan," jawab Marta, "nyak percaya 
Tuhan Anak Allah, Raja Penyelamat sai 
haga ratong mik dunia inji." 

28 Seraduni Marta cawa injuk reno, ia 
mik ngurau Maria, puarini rik sesiah 
jama ia, "Bapak Guru wat di dija; Ia 
nanyako niku." 

29 Ngedengi seno, Maria geluk-geluk 
minjak, terus mik nungga Isa. 

30 Waktu seno, Isa makkung kuruk mik 
pekon. Ia pagun di rangni Marta nungga 
Ia. 

31 Jelma-jelma Yahudi sai sedang 
ngehibur Maria di lamban, ngeliak Maria 
minjak rik geluk-geluk mik luah; jadi 
tian mik nutuk ia, mani tian nyangko ia 
mik kubor untuk miwang. 

32 Waktu Maria sampai di rangni Isa rik 
ngeliak Ia, sujuddo Maria di hadapan-Ni 
rik cawa, "Tuhan, seandaini Tuhan wat 

di dija waktu seno, pasti puariku mak 
mati." 

33 Waktu Isa ngeliak Maria miwang, rik 
jelma-jelma Yahudi sai ratong jejama 
Maria juga miwang, hati-Ni sedih, rik Ia 
keliakan teharu nihan. 

34 Maka betanyado Ia jama tian, "Di 
dipa keti nguborko ia?" "Ija liak Tuhan," 
jawab tian. 

35 Kak raduni Isa miwang. 

36 Jelma-jelma Yahudi udi cawa, "Liak, 
bukan main sayang-Ni jama Lazarus!" 

37 Kidang wat di hantara tian sai cawa, 
"Ia nyani jelma buta ngeliak, mengapi 
Ia mak dapok nyegah in Lazarus dang 
mati?" 

38 Isa teharu nihan, kak raduni mik 
kubor. Kuboran udi yakdo guha sai 
disalok jama batu balak. 

39 "Singkerko batu ano," ani Isa. Marta, 
puari jelma sai mati ano, ngejawab, 
"Kidangni, Tuhan, ia radu epak rani 
dikubor. Tantu radu behimbau busuk!" 

40 Īsa cawa jama Marta, "Kan radu 
Kuucakko jama niku: Kik niku percaya, 
niku haga ngeliak hara balak kuasa 
Allah!" 

41 Raduni tian nyingkerko batu udi. 
Radu jak seno Isa cungak mik langit rik 
cawa, "Nerima juga Bapa, mani Bapa 
radu ngedengiko Nyak. 

42 Nyak pandai Bapa selalu ngedengiko 
Nyak, kidang Nyak ngucakko inji, untuk 
jelma-jelma sai wat di dija; in tian 
percaya bahwa Bapado sai ngutus Nyak." 

43 Seraduni cawa injuk reno, Isa beseru 
jama suara keras, "Lazarus, luahdo!" 

44 Maka luahdo jelma sai radu mati 
ano. Culuk rik cukutni masih tebungkus 
kain kafan, rik pudakni tesalok jama 
kain penyalok pudak. "Lepasko kain 
kafanni in ia bebas lapah," ani Isa jama 
ulun-ulun udi. 

4> Lamon jak ulun-ulun Yahudi sai 
ratong jama Maria, percaya jama Isa 
waktu tian ngeliak kejadian ano. 

46 Kidang pira-pira jak hantara tian mik 
jama ulun Farisi rik ngelaporko api sai 
radu dilakuko ulihni Isa. 

47 Ulihni seno jelma-jelma Farisi rik 
imam-imam kepala ngadako rapat jama 
Mahkamah Agama. Tian cawa, "Ram 
haga bebuat api? Jelma inji nyani lamon 
keajaiban! 

48 Kik ram naganko Ia terus injuk reji 
sunyinni jelma haga percaya jama Ia. 
Rik akherni jelma sai bekuasa di Roma 
haga ratong rik ngehancorko Lamban 
Ibadah rik sunyinni bangsa neram!" 

49 Sai jak tian gelarni Kayafas, imam 
agung jama tahun seno cawa, "Keti mak 
pandai api-api. 

>0 Api keti mak menyadari bahwa demi 
rakyat, lebih baik sai jelma mati jak 
sunyinni jelma hancor?" 

>t Sebenorni Kayafas ngucakko ano, 
lain hak jak pikeranni tenggalan. Kidang 
sebagai imam agung tahun ano ia 
menubuatko bahwa Isa haga mati untuk 
bangsa Yahudi. 

“2 Rik lain hak untuk bangsa Yahudi 
gaoh, kidang juga untuk ngumpulko 
rik mempersatuko anak-anak Allah sai 
tecerai-berai. 

“3 Mulai rani seno jelma-jelma sai 
bekuasa Yahudi besekongkol untuk 
ngebunuh Isa. 

“4 Ulihni seno Isa mak lagi tampil di 
muka umum di kalangan ulun Yahudi. Ia 
ninggalko Yudea, kak raduni mik kota 
sai gelarni Efraim redik padang gurun. 

Di dudi Ia tinggal jejama jelma-jelma sai 
nutuk Ia. 

>> Pada waktu seno radu redik Rani 
Buka Paskah Yahudi. Lamon jelma jak 
pekon-pekon radu mik Yerusalem untuk 
nyelenggarako upacara pengecahan diri 
semakkung perayaan ano. 

>6 Tian nyepok Isa, rik waktu bekumpul 
di Lamban Ibadah, tian cawa peperda 
tian, "Injuk repa pendapatmu? Halokni 
Ia mak ratong mik perayaan inji." 

>/ Tian ngucakko ano mani imam- 
imam kepala rik ulun-ulun Farisi radu 
ngeluahko perintah bahwa jelma sai 
pandai di dipa Isa wat, haga ngelaporko 
in Ia dapok ditangkok. 

1 2 'Enam rani semakkung Rani 

Buka Paskah, Isa mik Betania. 
Di rang seno tinggal Lazarus sai radu 
dibangkitko ulih-Ni jak mati. 

2 Di dudi Isa dijamu ulih tian, rik 
Marta ngelayani. Lazarus rik kuari-kuari 
mejong mengan jama Isa. 

3 Kak raduni Maria ratong jama kira-kira 
setengah liter minyak rum narwastu sai 
mahal nihan. Ia nuangko minyak udi 
di cukut Isa, kak raduni ngelap jama 

buokni. Sunyinni lamban ano jadi merum 
ulihni minyak rum udi. 

“Kidang Yudas Iskariot, salah sai jak 
jelma sai nutuk Isa -- sai kak raduni 
ngekhianati Isa -- cawa, 

> "Mengapi minyak rum udi mak dijual 
gaoh jama rega telu ratus duit perak, rik 
duitni dikeniko jama ulun mejerih?" 

6Yudas cawa injuk reno lain hak mani 
ia memperhatiko jelma mejerih, kidang 
ulihni ia pemaling. Ia risok ngakuk duit 
jak kas milik jejama sai disegokko jama 
ia. 

7 Kidang Isa cawa, "Taganko bebai 
ano! Ia ngelakuko inji untuk rani 
penguboran-Ku. 

8Jelma mejerih selalu wat di hantara 
keti, kidang Nyak mak selalu jama keti." 

Lamon ulun Yahudi ngedengi bahwa 
Isa wat di Betania, jadi tian mik di disan. 
Tian mik lain hak ulihni Isa gaoh, kidang 
juga mani tian haga ngeliak Lazarus sai 
radu dibangkitko jak mati ulih-Ni. 

10 Reno sebabni imam-imam kepala 
haga ngebunuh Lazarus juga; 

11 ulihni ia nyebabko lamon ulun Yahudi 
ninggalko tian rik percaya jama Isa. 

12 Jemoh ranini jelma lamon sai radu 
ratong untuk ngerayako Paskah ngedengi 
bahwa Isa sedang delom lapahni nuju 
Yerusalem. 

13 Tian ngakuk bulung-bulung palem 
raduni mik nyambut la, sambil besurak- 
surak, "Pujido Allah! Diberkatido Ia sai 
ratong atas gelar Tuhan. Diberkatido 
Raja Israel!" 

141Isa mansa sai keledai ngura, rik di 
cakakni. Maka tejadido sai tetulis delom 
Alkitab: 

1> "Dang rabai, putri Sion! Liakdo 
Rajamu ratong, cakak keledai ngura!" 

16 Pada waktu seno jelma-jelma sai 
nutuk Isa makkung ngerti sunyinni ano. 
Kidang seraduni Isa diagungko jama 
kematian-Ni, ampai tian ingok bahwa 
sai dilakuko ulun-ulun tehadap-Ni radu 
tetulis delom Alkitab mengenai Ia. 

17 Jelma-jelma sai hadir waktu Isa 
ngurau Lazarus luah jak kubor rik 
ngebangkitko jak mati, terus ngeni 
kesaksian tentang hal seno. 

18 Reno sebabni ulun lamon udi mik 
jama Isa mani tian ngedengi bahwa Iado 
sai radu nyani keajaiban udi. 

19 Maka ulun-ulun Farisi cawa peperda 
tian, "Ram mak dapok bebuat api-api! 
Liak gaoh, sunyinni dunia mik nutuk Ia!" 

20 Di hantara jelma-jelma sai mik 
Yerusalem untuk bebakti pada waktu 
perayaan udi wat muneh pepira ulun 
Yunani. 

21 Tian ratong jama Filipus rik cawa, 
"Kantik, kik dapok, sekam mirak 
betungga jama Isa." (Filipus asalni jak 
Betsaida di Galilea.) 

22 Raduni Filipus mik ngeni pandai hal 
seno jama Andreas, radu jak seno tian 
rua nyampaiko jama Isa. 

23 Īsa cawa jama tian, "Radu waktuni 
Anak Manusia diagungko. 

24 Sangun temon cawa-Ku inji: Kik 
sebiji gandum mak ditanom delom tanoh 
rik mati, ia haga tetap tinggal sebiji. 
Kidang kik biji gandum udi mati, ampai 
ia haga ngehasilko lamon gandum. 

2> Jelma sai nyintai hurikni haga 
kelebonan hurikni. Kidang jelma sai 
nyuohko hurikni di dunia inji, haga 
memeliharani untuk hurik sejati rik 
kekal. 

26 Jelma sai haga ngelayani Nyak haga 
nutuk Nyak; in jelma sai ngelayani-Ku 

dapok jama-jama di dipa Nyak wat. 
Jelma sai ngelayani Nyak haga dihormati 
Bapa-Ku." 

27 "Hati-Ku cemas; api sai haga 
Kuucakko tano? Musti kedo Nyak 
ngucakko, 'Bapa luputko Nyak jak saat 
inji'? Kidang justru untuk ngalami saat 
penderitaan injido Nyak ratong. 

28 Bapa, agungko gelar-Mu!" Raduni 
kedengiando suara jak langit ngucakko, 
"Nyak radu ngagungko-Ni, rik Nyak haga 
ngagungko-Ni luot." 

29 Jelma lamon sai wat di dudi ngedengi 
suara udi. Tian cawa, "Udi guntor!" 
Kidang wat juga sai cawa, "Lain! Malaikat 
cawa jama Ia!" 

30 Kak raduni Isa cawa jama tian, 
"Suara udi kedengian, lain hak 
untuk kepentingan-Ku, kidang untuk 
kepentinganmu. 

31 Tano radu waktuni dunia dihakimi; 
tano jelma sai bekuasa di dunia inji 
digulingko. 

32 Kidang Nyak inji, kik Nyak radu 
ditinggiko di atas bumi, Nyak haga narik 
sunyinni jelma jama Nyak." 

33 Ia cawa injuk reno untuk nunjukko 
repa carani Ia haga mati. 

34 Jelma lamon udi cawa jama Ia, 
"Menurut Buku Hukum sekam, Raja 
Penyelamat haga hurik selama-lamani. 
Repa bang Niku dapok cawa bahwa Anak 
Manusia haga ditinggiko di atas bumi? 
Sapa Anak Manusia ano?" 

35 Isa ngejawab, "Angkah untuk serebok 
gaoh terang udi wat hantara keti. Jadi, 
lapahdo selama terang udi masih wat, in 
keti dang ditimpa kekelaman. Ulun sai 
lapah di delom kelam mak pandai mik 
dipa ia mik. 

36 Percayado jama terang udi, selama 
terang udi masih wat jama niku, in keti 
jadi anak-anak terang." Seraduni Isa 
cawa injuk reno, Ia mik jak udi rik mak 
haga nunjukko jama tian. 

37 Walaupun radu lamon keajaiban sai 
disani Isa di hadapan tian, tian mak 
percaya jama Ia. 

38 Maka tejadido api sai diucakko Nabi 
Yesaya, "Tuhan, sapa sai percaya jama 
kabar sekam? Jama sapa kuasa Tuhan 
diliakko?" 

39 Renodo sebabni tian mak dapok 
percaya, mani Yesaya radu cawa juga, 
"Allah cawa, 

40'Nyak ngebutako mata tian, nyani 
tian tegar hati; in mata tian dang 
ngeliak, pikeran tian dang ngerti. In tian 
dang muloh jama Nyak, kak raduni Nyak 
ngunyaiko tian.'" 

41 Yesaya cawa injuk reno mani ia 
radu ngeliak kemuliaan Isa, rik cawa 
mengenai Ia. 

42 Walaupun injuk reno, lamon jelma, 
bahkan jak hantara jelma sai bekuasa 
Yahudi percaya jama Isa. Kidang tian 
mak bani ngakui seno terus terang, mani 
tian rabai dang-dang ulun Farisi mak 
ngeni tian kuruk lamban ibadah. 

“Tian lebih gering mansa pujian 
manusia jak penghargaan Allah. 

44 Radu jak seno Isa beseru, "Jelma sai 
percaya jama Nyak, lain hak jama Nyak 
ia percaya, kidang jama Ia sai ngutus 
Nyak. 

43 Rik jelma sai ngeliak Nyak, ngeliak Ia 
sai ngutus Nyak. 

46 Nyak ratong mik dunia inji sebagai 
terang, in sunyinni jelma sai percaya 
jama Nyak dang tinggal delom kelam. 

47 Jelma sai ngedengi ajaran-Ku, 
kidang mak nurut -- lain hak Nyak sai 
ngehukum ia. Mani Nyak ratong lain hak 

untuk ngehakimi dunia inji, kidang untuk 
nyelamatkoni. 

48 Jelma sai nulak Nyak rik mak 
ngedengi cawa-Ku, radu wat sai 
ngehakimini. Cawa sai Kusampaiko, 
senodo sai haga ngehakimi waktu Rani 
Kiamat. 

49 Mani Nyak mak cawa jak kehaga-Ku 
tenggalan; Bapa sai ngutus Nyak, Iado 
sai merintah jama Nyak api sai haga 
Kuucakko rik Kusampaiko. 

>0 Rik Nyak pandai bahwa perintah-Ni 
ano ngeni hurik sejati rik kekal. Maka 
Nyak nyampaiko injuk sai diajarko Bapa 
jama Nyak." 

1 3 t Serani semakkung Rani Buka 

Paskah, Isa pandai bahwa radu 
waktuni Ia ninggalko dunia inji untuk 
muloh jama Bapa-Ni. Ia mengasihi 
jelma-jelma sai jadi milik-Ni di dunia, 
rik Ia tetap mengasihi tian sampai 
penghabisan. 

2 Īsa rik jelma-jelma sai nutuk Ia 
sedang mengan di bingi. Iblis radu 
ngurukko niat di delom hati Yudas anakni 
Simon Iskariot untuk ngekhianati Isa. 

3Isa pandai bahwa Bapa radu nyerahko 
sunyinni kekuasaan jama Ia. Ia pandai 

muneh bahwa Ia ratong jak Allah rik 
haga muloh jama Allah. 

4tUlihni seno Ia cecok, ngebukak 
jubah-Ni, rik ngikok anduk di tengah-Ni. 

> Radu jak seno Ia nuangko way mik 
delom sai baskom, kak raduni mulai 
ngebasuh cukut jelma-jelma sai nutuk 
Ia rik ngelap jama anduk sai diikok di 
tengah-Ni. 

6 Sampaido Ia jama Simon Petrus, sai 
cawa, "Tuhan, masa Tuhan sai ngebasuh 
cukutku?" 

"Isa ngejawab, "Tano niku mak ngerti 
api sai Kulakuko inji, kidang kanah niku 
haga ngerti." 

8"Dang, Tuhan," ani Petrus jama 
Isa, "Dang sekali-kali Tuhan ngebasuh 
cukutku!" Kidang Isa ngejawab, "Kik 
Nyak mak ngebasuhmu, niku mak 
ngedok hubungan jama Nyak." 

? Simon Petrus cawa, "Kik injuk reno, 
Tuhan, dang angkah cukutku, kidang 
culuk rik uluku muneh!" 

10 "Jelma sai radu mandi, radu mekecah 
unyinni," ani Isa jama Petrus. "Ia mak 
perlu dikecahko lagi; kecuali cukutni. 
Keti inji radu mekecah, kidang mak 
unyinni." 


YOHANES 13.11-18 80 


11 (Isa radu pandai sapa sai haga 
ngekhianati-Ni. Renodo sebabni Ia cawa, 
"Keti inji radu mekecah, kidang mak 
unyinni.") 

12 Seraduni Isa ngebasuh cukut tian, Ia 
makaiko luot jubah-Ni rik mejong luot. 
Raduni Ia cawa jama tian, "Ngerti mak 
keti api sai ampai gaoh Kuguaiko jama 
keti? 

13 Keti ngurau Nyak Guru rik Tuhan. Rik 
sangun injuk reno. 

14 Kik Nyak sebagai Tuhan rik Gurumu 
ngebasuh cukutmu, keti wajib juga 
saling ngebasuh cukut. 

15 Nyak ngeni teladan inji jama keti, 
in keti juga ngeguaiko api sai radu 
Kuguaiko jama keti. 

16 Temon nihan cawa-Ku inji: Sai jelma 
hamba mak lebih balak jak tuanni, rik sai 
utusan mak lebih balak jak sai ngutusni. 

17 Kik keti radu pandai sunyinni inji, 
bebahagiado keti kik ngelakukoni. 

18 Api sai Kuucakko inji lain hak 
mengenai keti unyinni. Nyak pandai 
sapa-sapa sai radu Kupilih. Kidang api 
sai tetulis delom Alkitab, haga tejadi, 
yakdo 'Jelma sai mengan jama-jama 
Nyak, haga ngelawan Nyak.' 

19 Hal seno Kusampaiko jama niku tano, 
semakkung tejadi, in kik hal ano tejadi 
kanah, keti haga percaya bahwa Nyakdo 
Ia sai disebut NYAK WAT. 

20 Temon nihan cawa-Ku inji: Sapa 
nerima jelma sai Kuutus, nerima Nyak. 
Rik sapa nerima Nyak, nerima Ia sai 
ngutus Nyak." 

21 Seraduni Isa cawa injuk reno, Ia 
jadi teharu nihan. Raduni Ia ngucakko, 
"Temon nihan cawa-Ku inji: Salah sai jak 
hantara keti haga ngekhianati Nyak." 

22 Jelma-jelma sai nutuk Ia ngeliak 
hiran nihan peperda tian mani mak 
pandai sapa sai dimaksud. 

23 Jelma sai nutuk sai disayang Isa 
mejong di kebelah Isa. 

24 Simon Petrus ngeni isyarat jama 
Ia, in ia betanya jama Isa sapa sai 
dimaksud. 

25 Maka jelma sai nutuk udi redik jama 
Isa, rik betanya, "Sapa ia, Tuhan?" 

26 Īsa ngejawab, "Jelma sai Kukeni ruti 
sai Kucelupko delom cumbung, iado 
jelmani." Maka Isa ngakuk sepotong 
ruti, dicelupkoni mik delom cumbung; 
raduni dikenini jama Yudas anak Simon 
Iskariot. 

2? Seraduni Yudas nerima ruti udi, iblis 
kuruk mik delom hatini. Raduni Isa cawa 
jama ia, "Guaiko geluk api sai haga niku 
guaiko." 

28 Mak sai jelma pun jak tian sai mejong 
mengan di disan ngerti mengapi Isa 
cawa injuk reno jama Yudas. 

29 Wat sai nyangko Isa ngayun Yudas 
ngebeli sai hal sai diperluko untuk pesta 
ano, atau ngeni duit cutik jama jelma 
mejerih -- mani Yudas sai nyating duit 
kas tian. 

30 Seraduni Yudas nerima ruti ano, ia 
langsung luah. Rani radu bingi. 

31 Seraduni Yudas mik, Isa cawa, "Tano 
Anak Manusia diagungko, rik Allah 
diagungko liwat Ia. 

32 Kik Allah diagungko liwat Ia, 

Ia pun haga diagungko Allah liwat 
diri-Ni tenggalan. Malah Allah haga 
ngagungko-Ni geluk. 

33 Anak-anak-Ku, Nyak mak haga 
tinggal mesaka lagi jama keti. Keti haga 
nyepok Nyak, kidang injuk sai radu 
Kuucakko jama jelma-jelma sai bekuasa 
Yahudi, reno muneh Kuucakko jama 
keti; di rang Nyak mik, keti mak dapok 
ratong. 

34 Perintah ampai Kuucakko jama niku: 
Kasihido peperda keti. Gegoh injuk Nyak 
ngasihi keti, injuk reno juga keti haga 
saling mengasihi. 

35 Kik keti saling mengasihi, sunyinni 
jelma haga pandai bahwa keti jelma- 
jelma sai nutuk Nyak." 

36 "Tuhan, Tuhan haga mik dipa?" Simon 
Petrus nanya jama Isa. Jawab Isa, "Mik 
dipa Nyak mik, niku mak dapok nutuk 
tano. Niku haga nutuk Nyak kanah." 

37 "Tuhan, mengapi nyak mak dapok 
nutuk Tuhan tano?" tanya Petrus luot. 
"Nyak rila mati untuk Tuhan!" 

38 Isa ngejawab, "Temon kedo niku 
rila mati untuk Nyak? Pandai mak, 
semakkung manuk ngakut kanah, niku 
radu telu kali cawa bahwa niku mak 
ngenal Nyak!" 

14 1 "Dang hatimu gelisah," ani Isa 

jama tian. "Percayado jama Allah, 
rik percayado jama Nyak-Ku muneh. 

2 Di lamban Bapa-Ku wat lamon 
rang tinggal. Nyak mik di disan untuk 
nyediako rang untuk keti. Nyak mak 
haga cawa injuk reno jama niku, sekirani 
ano mak injuk reno. 

3 Seraduni Nyak mik nyediako rang 
untuk keti, Nyak haga muloh rik 
nyunsung keti, in di dipa Nyak wat, di 
disan juga keti wat. 

“Rang Nyak mik keti pandai 
renglayani?" 

> Raduni Tomas cawa jama Isa, "Tuhan, 
sekam mak pandai mik dipa Tuhan mik, 
repa sekam pandai renglayani?" 

6Isa ngejawab, "Nyakdo renglaya untuk 
mengenal Allah rik mansa hurik. Mak sai 
jelma pun dapok ratong jama Bapa, kik 
mak ngeliu Nyak. 

7 Sekirani keti kenal Nyak, pasti keti 
haga kenal Bapa-Ku muneh. Tano keti 
radu kenal Ia, rik radu ngeliak Ia." 

8 Maka Filipus cawa jama Isa, "Tuhan, 
tunjukko Bapa jama sekam, in sekam 
puas." 

? Kidang Isa ngejawab, "Radu reno saka 
Nyak jejama keti, rik makkung juga 
niku kenal Nyak, Filipus? Jelma sai radu 
ngeliak Nyak, radu ngeliak Bapa. Injuk 
repa niku dapok ngucakko, 'Tunjukkodo 
Bapa jama sekam'? 

10 Filipus! Niku percaya, bahwa Nyak 
besatu jama Bapa, rik Bapa besatu jama 
Nyak? Api sai Kuucakko jama niku, 

mawat Kuucakko jak diri-Ku tenggalan. 
Bapa sai tetap besatu jama Nyak, Iado 
sai ngeguaiko sunyinni seno. 

11 Percayado jama Nyak, bahwa Nyak 
besatu jama Bapa rik Bapa besatu 
jama Nyak. Atau semawat-mawatni, 
percayado ulih api sai radu Kuguaiko. 

12 Temon nihan cawa-Ku inji: Jelma sai 
percaya jama Nyak, haga ngeguaiko 
api sai radu Kuguaiko, -- malah ia haga 
ngeguaiko sai lebih balak lagi -- mani 
Nyak mik jama Bapa. 

13 Rik api gaoh sai keti kilu atas 
nama-Ku, seno haga Kuguaiko untuk 
keti, in Bapa diagungko liwat Anak. 

14 Api gaoh sai keti kilu atas nama-Ku, 
haga Kulakuko." 

15 "Kik keti mengasihi Nyak, keti haga 
ngejalanko perintah-perintah-Ku. 

16 Nyak haga ngilu jama Bapa, rik Ia 
haga ngeniko jama niku Sai Nulung 
bareh, sai haga tinggal jejama keti untuk 
selama-lamani. 

17 Ia udi Ruh Allah sai haga nyatako 
kebenoran tentang Allah. Dunia mak 
dapok nerima Ia, mani mak ngeliak 
atau mengenal-Ni. Kidang keti kenal Ia, 

mani Ia tinggal jama-jama keti rik haga 
besatu jama keti. 

18 Keti mak haga Kutinggalko tenggalan 
injuk yatim piatu. Nyak haga muloh 
jama niku. 

19 Tinggal serebok gaoh dunia mak 
ngeliak Nyak lagi. Kidang keti haga 
ngeliak Nyak. Rik mani Nyak hurik, keti 
pun haga hurik. 

20 Kik rani seno ratong, keti haga pandai 
bahwa Nyak besatu jama Bapa, keti 
besatu jama Nyak, rik Nyak besatu jama 
keti. 

21 Jelma sai nerima perintah-perintah- 
Ku rik ngeguaikoni, ia sai mengasihi 
Nyak. Bapa-Ku haga mengasihi jelma 
sai mengasihi Nyak. Nyak pun haga 
mengasihi jelma ano rik nyatako diri-Ku 
jama ia." 

22 Yudas (lain hak Yudas Iskariot) 
betanya jama Isa, "Tuhan, mengapi, 
Tuhan haga nyatako diri jama sekam rik 
lain hak jama dunia?" 

23 Īsa ngejawab, "Jelma sai mengasihi 
Nyak, haga nuruti ajaran-Ku. Bapa-Ku 
haga mengasihi ia. Bapa rik Nyak haga 
ratong jama ia tinggal jejama ia. 

24 Jelma sai mawat mengasihi Nyak, 
mak nuruti ajaran-Ku. Ajaran sai keti 
dengi ano, lain jak Nyak, kidang jak 
Bapa sai ngutus Nyak. 

25 Sunyinni seno Kuucakko jama niku 
selama Nyak masih jejama keti. 

26 Kidang Ruh Allah, Sai Nulung sai 
haga diutus Bapa atas gelar-Ku, Iado sai 
haga ngajar keti sunyinni rik ngingokko 
keti sunyin sai radu Kukeni pandai jama 
niku. 

27 Sejahtera Kutinggalko jama keti. 
Sejahtera-Ku tenggalan sai Kukeniko 
jama niku. Sai Kukeniko ano lain injuk 
sai dikeniko dunia jama niku. Dang 
gelisah, dang rabai. 

28 Keti radu ngedengi Nyak cawa, 'Nyak 
haga mik, kidang Nyak haga ratong luot 
jama niku'! Kik keti mengasihi Nyak, keti 
haga senang Nyak mik jama Bapa, mani 
Bapa lebih balak jak Nyak. 

29 Nyak ngeni pandai seno jama niku 
tano, semakkung sunyinni tejadi, in kik 
tejadi kanah, keti haga percaya. 

30 Nyak mak haga cawa lebih lamon 
luot jama keti, mani radu waktuni jelma 
sai bekuasa di dunia inji ratong. Kidang 
ia mak bekuasa atas diri-Ku. 

31 Kidang sunyinni ano haga tejadi 
in dunia menyadari bahwa Nyak 
mengasihi Bapa rik ngeguaiko sunyinni 
sai diperintahko Bapa jama Nyak. Nah, 
ija ram mik jak ija." 

1 5 t Cawa Isa luot, "Nyak batang 

anggor sai sejati, rik Bapa-Ku 
yakdo tukang kebunni. 

2 Unggal cabang-Ku sai mak bebuah, 
dipelok-Ni, rik unggal cabang sai bebuah, 
dikurangi bulungni rik dikecahko-Ni in 
lebih lamon lagi uahni. 

3 Keti radu mekecah mani ajaran sai 
Kukeniko jama niku. 

4Tetapdo besatu jama Nyak rik Nyak 
pun haga tetap besatu jama keti. Cabang 
tenggalan mak dapok bebuah, kecuali 
kik ia tetap jama batangni. Reno juga 
keti angkah dapok bebuah, kik tetap 
besatu jama Nyak. 

> Nyakdo batang anggor, rik keti 
cabang-cabangni. Jelma sai tetap besatu 
jama Nyak rik Nyak jama ia, haga 
bebuah lamon; mani tanpa Nyak, keti 
mak dapok bebuat api-api. 

6Jelma sai mak tetap besatu jama 
Nyak, haga ditokko injuk cabang, raduni 
jadi menyangu. Cabang-cabang sai injuk 

sedi haga dikumpulko rik ditokko delom 
apui, kak raduni disuah. 

7 Kik keti tetap besatu jama Nyak rik 
ajaran-Ku tinggal delom hatimu, ngilu 
jama Bapa api gaoh sai keti haga; 
kiluanmu ano haga dipenuhi. 

8 Kik keti bebuah lamon, Bapa-Ku 
diagungko; rik injuk reno keti temon- 
temon jadi jelma-jelma sai nutuk 
Nyak. 

Injuk Bapa mengasihi-Ku, injuk reno 
muneh Nyak mengasihi keti. Hagani keti 
tetap hurik injuk jelma sai Kukasihi. 

10 Kik keti ngejalanko perintah- 
perintah-Ku, keti tetap setia jama 
kasih-Ku, gegoh injuk Nyak tetap setia 
jama kasih Bapa mani ngejalanko 
perintah-perintah-Ni. 

11 Sunyinni Kukeni pandai jama niku, in 
kegembiraan-Ku wat delom hatimu, rik 
kegembiraanmu jadi sempurna. 

12 Injido perintah-Ku: Kasihi peperda 
keti, gegoh injuk Nyak mengasihi keti. 

13 Jelma sai paling mengasihi kantik- 
kantikni yakdo jelma sai ngeni hurikni 
untuk tian. 

14 Keti ano kantik-kantik-Ku, kik keti 
ngeguaiko api sai Kuperintahko jama 
niku. 

15 Keti mak lagi Kuurau hamba, mani 
hamba mak pandai api sai sedang 
diguaiko tuanni. Keti Kuurau kantik, 
mani sunyinni sai Kudengi jak Bapa, 
radu Kukeni pandai jama niku. 

16 Lain hak keti sai milih Nyak. Nyakdo 
sai milih keti, rik ngayun keti mik untuk 
bebuah lamon -- uah-uah sai mak dapok 
binasa. Maka Bapa haga ngeniko jama 
niku api gaoh sai keti kilu jama Ia atas 
gelar-Ku. 

17 Injido perintah-Ku jama niku: Kasihi 
peperda keti." 

18 "Kik dunia nyuohko keti, ingokdo 
bahwa Nyak radu lebih mena dinyuohko 
dunia. 

19 Sekirani keti milik dunia, keti haga 
dikasihi ulih dunia injuk kedauni. Kidang 
Nyak radu milih keti jak dunia inji, jadi 
keti lain lagi milik dunia. Reno sebabni 
dunia nyuohko keti. 

20 Ingokdo api sai radu Kucawako 
jama niku, 'Hamba mak lebih balak jak 
tuanni.' Kik tian radu nganiaya Nyak, 
tian haga nganiaya keti muneh. Kik 

tian nuruti ajaran-Ku, tian haga nurut 
ajaranmu muneh. 

21 Sunyinni udi haga tian lakuko 
tehadap keti, mani keti jelma sai nutuk 
Nyak, mani tian mak kenal Ia sai ngutus 
Nyak. 

22 Sekirani Nyak mak ratong rik mak 
ngucakko sunyinni seno jama tian, tian 
mak bedusa. Kidang tano tian mak 
ngedok alasan luot untuk dusa tian. 

23 Jelma sai nyuohko Nyak, nyuohko 
Bapa-Ku. 

24 Sekirani di tengah-tengah tian Nyak 
mak ngelakuko hal-hal sai makkung 
pernah diguaiko ulun bareh, tian mak 
bedusa. Kidang tano tian radu ngeliak 
api sai Kuguaiko, rik tian nyuohko Nyak 
maupun Bapa-Ku. 

25 Kidang radu seharusni injuk reno, 
in tejadido api sai tetulis delom Buku 
Hukum tian, yakdo: 'Tian nyuohko Nyak 
tanpa alasan.' 

26 Nyak haga ngutus jama niku Sai 
Nulung sai asalni jak Bapa. Iado Ruh sai 
haga nyatako kebenoran tentang Allah. 
Kik Ia ratong, Ia haga ngeni kesaksian 
tentang Nyak. 

27 Rik keti juga haga ngeni kesaksian 
tentang Nyak, mani keti radu jejama 
Nyak radu jak mula-mula. 

1 6 1 Sunyinni seno Kukeni pandai 

jama niku in keti dang murtad. 

2 Keti haga diluahko jak lamban-lamban 
ibadah. Rik haga ratong waktuni bahwa 
jelma sai ngebunuh keti haga nyangko ia 
ngabdi jama Allah. 

3Tian ngelakuko seno jama niku mani 
tian makkung mengenal Bapa maupun 
Nyak. 

4 Kidang tano Kuucakko ano jama niku, 
in kik ano tejadi kanah, keti ingok bahwa 
Nyak radu ngeni pandai jama niku." "Hal 
inji mawat Kukeni pandai jama niku jak 
mula-mula, mani Nyak masih jejama 
keti. 

> Kidang tano Nyak haga mik jama Ia 
sai ngutus Nyak; rik mak sai jelma pun 
jak keti betanya mik dipa Nyak mik. 

6Tano malah hatimu jadi sedih, mani 
Nyak ngucakko hal seno jama niku. 

7 Kidang Nyak nyawako sai benor jama 
niku: Lebih betik untuk keti, kik Nyak 
mik; mani kik Nyak mak mik, Sai Nulung 
udi mak haga ratong jama niku. Kidang 

kik Nyak mik, Nyak haga ngutus Ia jama 
niku. 

SKik Ia ratong, Ia haga nyatako jama 
dunia reti sebenorni jak dusa, jak api sai 
benor, rik jak hukuman Allah. 

?Ia haga nyatako bahwa mak percaya 
jama Nyak yakdo bedusa; 

10 bahwa Nyak benor, mani Nyak mik 
jama Bapa rik keti mak haga ngeliak 
Nyak luot; 

tirik bahwa Allah radu mulai 
ngehukum, mani jelma sai bekuasa di 
dunia inji radu dihukum. 

12 Lamon luot sai haga Kucawako jama 
niku, kidang tano inji keti makkung 
sanggup nerimani. 

13 Kidang kik Ruh ano ratong, yakdo Ia 
sai nyatako kebenoran tentang Allah, 
keti haga dibimbing-Ni untuk mengenal 
sunyinni kebenoran. Ia mak haga cawa 
jak diri-Ni tenggalan kidang nyatako api 
sai radu didengi-Ni, rik Ia haga ngeni 
pandai jama niku api sai haga tejadi 
dikemudian rani. 

14a haga ngagungko Nyak, mani api 
sai disampaiko-Ni jama niku, diterima-Ni 
jak Nyak. 

1> Sunyinni sai wat jama Bapa juga 
kedau-Ku. Reno sebabni Nyak cawa 
bahwa api sai disampaiko Ruh jama 
niku, diterima-Ni jak Nyak." 

16 "Tinggal serebok gaoh keti mak haga 
ngeliak Nyak lagi, rik muneh tinggal 
serebok lagi keti haga ngeliak Nyak." 

17 Pira-pira jelma sai nutuk Isa mulai 
betanya peperda tian, "Api maksudni Ia 
cawa jama ram: 'Tinggal serebok gaoh 
keti mak haga ngeliak Nyak lagi, rik 
muneh tinggal serebok lagi keti haga 
ngeliak Nyak'? Api muneh maksudni 
jama: 'Nyak mik jama Bapa'?" 

18 Tian betanya terus, "Api retini, 
'serebok'? Ram mawat ngerti Ia cawa 
tentang api!" 

19 Isa pandai tian haga betanya jama Ia. 
Jadi Ia cawa, "Jeno Kucawako, 'Tinggal 
serebok gaoh, keti mak haga ngeliak 
Nyak lagi, rik muneh tinggal serebok lagi 
keti haga ngeliak Nyak.' Senodo sai keti 
persoalko di hantara keti? 

20 Percayado, keti haga miwang rik 
bebatui, kidang dunia haga begembira. 
Keti haga besusah hati, kidang 
kesusahanmu haga berubah jadi 
kegembiraan. 

21 Kik sai bebai hamper ngelaherko, ia 
susah, mani radu waktuni ia menderita. 
Kidang reno anakni laher, bebai seno 
lupa jama penderitaanni mani senang 
bahwa sai upi laher delom dunia. 

22 Reno muneh jama keti: Tano 
keti besusah hati, kidang Nyak haga 
betungga luot jama keti, maka hatimu 
haga senang; rik mak sai jelma pun 
dapok ngakuk kegembiraan seno jak 
hatimu. 

23 Waktu rani seno, keti mak haga 
betanya api-api luot jama Nyak. 
Percayado: Api gaoh sai keti kilu jama 
Bapa atas gelar-Ku, ano haga dikeniko 
Bapa jama niku. 

24 Sampai saat inji keti makkung ngilu 
api-api atas gelar-Ku. Ngiludo, maka 
keti haga nerima, in kegembiraanmu 
sempurna." 

25 "Sunyinni inji Kucawako jama niku 
jama kiasan. Kidang haga ratong 
waktuni, Nyak mak makai kiasan lagi, 
kidang cawa terus terang jama niku 
tentang Bapa. 

26 Waktu seno keti haga ngilu jama 
Bapa atas gelar-Ku; in keti pandai, Nyak 
mak haga ngilu jak Bapa untuk keti, 

27 mani Bapa tenggalan mengasihi keti. 
Ia mengasihi keti mani keti mengasihi 
Nyak, rik percaya bahwa Nyak ratong 
jak Allah. 

28 Sangun Nyak asalni jak Bapa, rik 
radu ratong delom dunia. Kidang tano 
Nyak ninggalko dunia untuk muloh jama 
Bapa." 

29 Raduni jelma-jelma sai nutuk Isa 
cawa jama Ia, "Tano Tuhan cawa terus 
terang rik mak makai kiasan, 

30 rik sekam pandai bahwa Tuhan 
pandai sunyinni. Mak perlu sai jelma pun 
nanyako api-api jama Tuhan. Ulihni seno 
sekam percaya Tuhan ratong jak Allah." 

31 Īsa ngejawab tian, "Jadi percaya kedo 
keti tano? 

32 Īngok! Waktuni haga ratong, malah 
radu ratong, keti haga dicerai-beraiko. 
Keti haga mulang mik lamban masing- 
masing rik ninggalko Nyak tenggalan. 
Kidang Nyak mak tenggalan mani Bapa 
wat jejama Nyak. 

33 Sunyinni inji Kucawako in keti mansa 
sejahtera mani besatu jama Nyak. Di 
dunia keti haga menderita. Kidang 
tabahko hatimu! Nyak radu ngalahko 
dunia!" 

! Seraduni cawa injuk reno, Isa 

1 7 cungak mik langit rik cawa, "Bapa, 
tano radu sampai waktuni. Agungkodo 
Anak-Mu, in Anak-Mu pun ngagungko 
Bapa. 

2Bapa radu ngeni kuasa atas sunyin 
manusia jama Anak, in Ia ngeni hurik 
sejati rik kekal jama sunyinni jelma sai 
Bapa keniko jama Ia. 

3Injido hurik sejati rik kekal; in jelma 
mengenal Bapa, satu-satuni Allah sai 
benor, rik mengenal Isa Almasih sai 
diutus ulih Bapa. 

*Nyak radu ngagungko Bapa di atas 
bumi inji rik nyelesaiko pekerjaan sai 
Bapa tugasko jama Nyak. 

> Bapa! Agungkodo Nyak tano jama 
Bapa, jama keagungan sai Kukedau 
jejama Bapa semakkung dunia inji 
dijadiko. 

6 Nyak radu memperkenalko Bapa jama 
jelma-jelma di dunia inji sai radu Bapa 
keniko jama Nyak. Tian kedauni Bapa, 
rik Bapa radu ngeniko tian jama Nyak. 
Tian radu nuruti cawani Bapa. 

7 Tano tian pandai bahwa sunyinni sai 
Bapa keniko jama Nyak asalni jak Bapa. 

8 Radu Kusampaiko jama tian cawa 
sai Bapa keniko jama Nyak; rik tian 
radu nerimani. Tian pandai bahwa Nyak 
benor-benor ratong jak Bapa rik tian 
percaya bahwa Bapado sai ngutus Nyak. 

9 Nyak bedua untuk tian. Nyak mak 
bedua untuk dunia melainko untuk 
jelma-jelma sai radu Bapa keniko jama 
Nyak, mani tiando kedau-Ni Bapa. 

10 Sunyinni milik-Ku yakdo milik Bapa 
muneh, rik sunyinni milik Bapa yakdo 
milik-Ku juga. Nyak diagungko di hantara 
tian. 

11 Tano Nyak ratong jama Bapa. Nyak 
mak tinggal luot di dunia; kidang tian 
wat di dunia. Bapa sai suci! Jagado tian 
jama kekuasaan gelar Bapa, yakdo gelar 
sai radu Bapa keniko jama Nyak -- in 
tian jadi sai, gegoh injuk Bapa rik Nyak 
muneh sai. 

12 Sewaktu Nyak pagun jejama tian, 
Nyak radu ngejaga tian jama kekuasaan 
gelar Bapa -- gelar sai Bapa keniko jama 
Nyak. Nyak radu ngejaga tian rik mak 
sai jelma pun jak tian lebon, kecuali 
ia sai sangun radu seharusni lebon; in 
injuk reno tejadido api sai tetulis delom 
Alkitab. 

13 Tano Nyak ratong jama Bapa. 
Sunyinni inji Kucawako sementara Nyak 
pagun di dunia; in tian jama sepenuhni 
ngerasako kegembiraan-Ku. 

14 Nyak radu nyampaiko jama tian 
cawani Bapa, rik dunia nyuohko tian, 
mani tian lain hak milik dunia, gegoh 
injuk Nyak juga lain hak milik dunia. 

15 Nyak mak ngilu in Bapa ngakuk tian 
jak dunia inji, kidang Nyak ngilu in Bapa 
ngejaga tian jak si Jahat. 

16 Gegoh halni injuk Nyak lain hak milik 
dunia, tian pun lain hak milik dunia. 

17 Jadikodo tian milik khusus Bapa 
liwat kebenoran; cawa Bapa anodo 
kebenoran. 

18 Injuk Bapa radu ngutus Nyak mik 
dunia, injuk reno muneh Nyak ngutus 
tian mik dunia. 

19 Untuk kepentingan tian, Nyak 
nyerahko diri sebagai milik khusus Bapa, 
in tian pun jadi milik khusus Bapa liwat 
kebenoran. 

20 Lain injuk tian inji gaoh Nyak bedua. 
Nyak muneh bedua untuk jelma-jelma 
sai haga percaya jama Nyak ulihni 
kesaksian tian inji. 

21 Nyak harap, Bapa, in tian unyinni 
besatu, injuk Bapa besatu jama Nyak, 
rik Nyak jama Bapa. Semoga tian besatu 
jama Ram in dunia percaya bahwa Bapa 
sai ngutus Nyak. 

22 Nyak radu ngeni tian keagungan sai 
Bapa keniko jama Nyak, in tian besatu, 
gegoh injuk Ram juga besatu; 

23 Nyak jama tian, rik Bapa jama Nyak; 
in tian benor-benor sai. Maka dunia haga 
pandai bahwa Bapado sai ngutus Nyak, 
rik bahwa Bapa mengasihi tian injuk 
Bapa mengasihi Nyak. 

24 Bapa, Nyak mirak in tian, sai Bapa 
keniko jama Nyak, wat jama-jama 
Nyak di rang Nyak wat, in tian ngeliak 
keagungan-Ku; yakdo keagungan sai 
Bapa keniko jama Nyak, mani Bapa 
mengasihi Nyak semakkung dunia 
dijadiko. 

25 Bapa sai adil! Dunia mak mengenal 
Bapa, kidang Nyak mengenal Bapa; rik 
jelma-jelma inji pandai bahwa Bapa 
ngutus Nyak. 

26 Nyak radu nyatako gelar Bapa jama 
tian; rik Nyak haga terus bebuat injuk 
reno, in kasih Bapa jama Nyak tetap 

delom hati tian rik Nyak besatu jama 
tian." 

18 1 Seraduni Isa bedua, Ia jama 

jelma-jelma sai nutuk Ia mik 
seberang Way Kidron. Di dudi wat sai 
taman, rik Isa jama jelma-jelma sai 
nutuk Ia kuruk mik taman udi. 

2 Yudas pengkhianat udi, pandai rang 
udi; mani Isa radu risok bekumpul di 
dudi jama-jama jelma-jelma sai nutuk 
Ia. 

3 Maka Yudas mik rang udi ngusung 
sepasukan tentera Romawi rik pira-pira 
pengawal Lamban Ibadah sai dikayun 
ulih imam-imam kepala rik jelma-jelma 
Farisi. Tian ngusung senjata, lentera rik 
obor. 

“Isa pandai sunyin sai haga tejadi jama 
diri-Ni. Jadi Ia ngeredik jelma-jelma udi 
rik betanya, "Keti nyepok sapa?" 

>"Isa, jelma Nazaret," jawab tian. 
"Nyakdo Ia," ani Isa. Yudas sang 
pengkhianat cecok di disan jama tian. 

6Waktu Isa cawa jama tian, "Nyakdo 
Ia," tian sunyinni mundor raduni tumbak 
mik tanoh. 

7 Sekali lagi Isa betanya jama tian, "Keti 
nyepok sapa?" "Isa ulun Nazaret," jawab 
tian. 

8"Radu Kuucakko Nyakdo Ia," ani Isa. 
"Rik kik sangun Nyak sai keti disepok 
keti, tagando tian sai bareh mik." 

? (Jama cawa injuk reno, tejadido api sai 
radu dicawako Isa semakkungni: "Bapa, 
jak jelma-jelma sai Bapa keniko jama 
Nyak, mak sai jelma pun sai lebon.") 

10 Simon Petrus sai ngusung sebilah 
pedang, dicabutni raduni melok hamba 
imam agung sampai putus cuping 
kananni. Gelar hamba ano Malkus. 

1! Maka Isa cawa jama Petrus, "Kurukko 
luot pedangmu mik delom rangni! Api 
niku piker Nyak mak haga nginum piala 
penderitaan sai dikeniko Bapa jama 
Nyak?" 

12 Raduni prajurit-prajurit Romawi jama 
komandanni rik pengawal-pengawal 
Yahudi nangkok rik ngikok Isa. 

13 Mula-mula tian ngusung Isa 
ngehadap Hanas, bak mentuha Kayafas. 
Kayafas yakdo imam agung tahun seno. 

14 Rik yakdo sai radu ngeni petuah jama 
jelma-jelma sai bekuasa Yahudi bahwa 

lebih betik sai jelma mati untuk sunyinni 
bangsa. 

15 Simon Petrus rik sai jelma sai nutuk 
bareh nutuk Isa. Jelma sai nutuk sai 
bareh inji dikenal ulih imam agung; jadi 
ia nutuk kuruk jejama Isa mik tengebah 
lamban imam agung, 

16 sedangko Petrus nunggu di luah, di 
rangok. Kak raduni jelma sai nutuk sai 
bareh udi mik luah rik cawa jama bebai 
sai ngelayani sai ngejaga rangok, raduni 
ngusung Petrus kuruk mik delom. 

17 Bebai sai ngelayani penjaga rangok 
udi cawa jama Petrus, "Hai, kan niku 
juga salah sai jelma sai nutuk jelma 
udi?" "Lain," jawab Petrus. 

18 Pada waktu seno udara ngison, 
jadi jelma-jelma sai ngelayani rik 
pengawal-pengawal radu nyalako apui 
harong rik tian manasko badan di dudi. 
Petrus mik di disan rik cecok bediang 
jejama tian. 

Imam agung nanyai Isa tentang 
jelma-jelma sai nutuk Ia rik tentang 
ajaran-Ni. 

20 Isa ngejawab, "Nyak selalu cawa 
terus terang di muka umum. Nyak selalu 
ngajar di lamban-lamban ibadah rik 

di Lamban Ibadah, rang jelma Yahudi 
biasani bekumpul. Mak pernah Nyak 
ngucakko api-api segok-segok. 

21 Jadi mengapi Tuan nanyai Nyak? 
Tanya tian sai radu ngedengi Nyak ngajar. 
Pasti tian pandai api sai Kucawako." 

22 Waktu Isa cawa injuk reno, salah sai 
pengawal di dudi nampar Ia rik cawa, 
"Bani nihan Niku cawa injuk reno jama 
imam agung!" 

231Isa ngejawab, "Kik Nyak ngucakko 
sai hal sai salah, ucakkodo di dija api 
kesalahanni! Kidang kik sai Kucawako 
udi sangun benor, mengapi niku nampar 
Nyak?" 

24 Kak raduni Hanas ngayun ulun 
ngusung Isa jama terbelenggu mik 
Imam Agung Kayafas. 

25 Simon Petrus masih juga cecok 
bediang di dudi. Jelma-jelma cawa jama 
ia, "Kan niku juga jelma sai nutuk jelma 
udi?" Kidang Petrus nyangkal, cawani, 
"Lain!" 

26 Sai hamba imam agung, yakdo 
keluarga jak jelma sai cupingni dipelok 
Petrus, cawa, "Kan nyak ngeliak niku di 
taman udi jama Ia?" 

27 Raduni Petrus nyangkal luot, 
"Mawat," -- rik tepat pada waktu seno 
manuk ngakut. 

28 Pagi-pagi nihan tian ngusung Isa jak 
lamban Kayafas mik istana gubernur. 
Jelma-jelma Yahudi tenggalan mak 
kuruk mik delom istana, in tian mak 
jadi najis secara agama, mani tian haga 
nutuk nganik kanikan Paskah. 

29 Ulihni seno Pilatus mik luah jama tian 
rik betanya, "Api pengaduanmu tehadap 
ulun inji?" 

30 Tian ngejawab, "Seandaini Ia mak 
besalah, sekam mak haga ngusung-Ni 
jama Bapak Gubernur." 

31 Pilatus cawa jama tian, "Akukdo 
Ia rik hakimi Ia menurut hukummu 
tenggalan!" Kidang jelma-jelma Yahudi 
udi ngejawab, "Sekam mak ngasi 
ngehukum mati jelma." 

32 (Inji tejadi in telaksana api sai 
dicawako Isa mengenai carani Ia haga 
mati.) 

33 Pilatus kuruk luot mik istana rik 
ngurau Isa, raduni betanya, "Api kedo 
Niku raja ulun Yahudi?" 

34 Isa ngejawab, "Api kedo pertanyaan 
inji jak niku tenggalan atau wat ulun 

bareh sai radu ngeni pandai jama niku 
tentang Nyak?" 

3> Pilatus ngejawab, "Api nyak inji 
jelma Yahudi? Sai nyerahko Niku jama 
nyak iado bangsa-Mu tenggalan rik 
imam-imam kepala. Api sai radu Niku 
guaiko?" 

36 Isa cawa, "Kerajaan-Ku lain jak 
dunia inji. Kik kerajaan-Ku jak dunia 
inji, jelma-jelma-Ku haga bejuang in 
Nyak dang diserahko jama jelma-jelma 
sai bekuasa Yahudi. Kidang sangun 
kerajaan-Ku lain jak dunia inji!" 

37 Maka Pilatus betanya jama Ia, "Kik 
injuk reno, Niku raja?" Isa ngejawab, 
"Niku ngucakko bahwa Nyak inji raja. 
Nyak laher rik ratong mik dunia untuk sai 
maksud, yakdo ngeni kesaksian tentang 
kebenoran. Jelma sai jak kebenoran udi 
ngedengiko Nyak." 

38 Pilatus betanya jama Ia, "Api retini 
kebenoran?" Raduni Pilatus mik luah luot 
jak istana rik cawa jama jelma-jelma 
Yahudi, "Nyak mak mansa sai kesalahan 
pun jama Ia. 

39 Kidang menurut kebiasaanmu, nyak 
selalu ngelepasko sai tahanan waktu 

Rani Buka Paskah. Haga mak keti in nyak 
ngelepasko raja ulun Yahudi untuk keti?" 

40 Tian ngejawab mekik-mekik, "Mawat, 
dang Ia, kidang Barabas!" (Barabas 
yakdo perampuk.) 

1 9 1t Kak raduni Pilatus kuruk raduni 

ngayun jelma ngelecut Isa. 

2 Prajurit-prajurit nyani sai mahkota jak 
ranting-ranting keruwi, raduni dipasang 
di atas ulu Isa. Radu jak seno tian 
makaiko Ia jubah bewarna ungu, 

3lalu bekali-kali ratong jama Ia rik 
cawa, "Hurik raja ulun Yahudi!" Kak 
raduni tian nampar Ia. 

4 Radu jak seno Pilatus luah sekali lagi 
rik cawa jama jelma lamon udi, "Liak! 
Nyak ngusung Ia luah mik jama niku, 
in keti pandai nyak mak ngehalu sai 
kesalahan pun jama Ia." 

> Maka Isa luah jama makai mahkota 
ruwi rik jubah ungu. Pilatus cawa jama 
tian, "Liakdo jelma ano." 

6Waktu imam-imam kepala rik 
pengawal-pengawal ano ngeliak Isa, tian 
mekik, "Salibko Ia! Salibko Ia!" Pilatus 
cawa jama tian, "Akukdo Ia, rik salibko 
ulihmu tenggalan, nyak mak ngehalu sai 
kesalahan pun jama Ia." 

7 Ulun-ulun Yahudi udi ngejawab, 
"Menurut hukum sekam, Ia haga 
dihukum mati mani Ia ngaku diri-Ni Anak 
Allah." 

8 Waktu Pilatus ngedengi tian cawa 
injuk reno, ia lebih rabai. 

? Maka ia kuruk luot mik delom istana 
rik seraduni Isa diusung kuruk, Pilatus 
betanya jama Ia, "Niku asalni jak ipa?" 
Kidang Isa mak ngejawab. 

10 Jadi Pilatus cawa luot, "Niku mak 
haga cawa jama nyak? Pandai mak, 
nyak ngedok kuasa ngebebasko Niku, rik 
kuasa nyalibko Niku!" 

11 Īsa ngejawab, "Kik Allah mak ngeniko 
kuasa ano jama niku, niku sama sekali 
mak ngedok kuasa atas-Ku. Ulihni seno 
jelma sai nyerahko Nyak jama niku, lebih 
balak dusani jak niku." 

12 Waktu Pilatus ngedengi seno, ia 
berusaha untuk ngelepasko Isa. Kidang 
jelma-jelma Yahudi mekik-mekik, "Kik 
Tuan ngebebasko Ia, Tuan lain kantikni 
Kaisar! Jelma sai ngaku dirini raja, yakdo 
musuh Kaisar!" 

13 Waktu Pilatus ngedengi cawa-cawa 
seno, ia ngusung Isa luah raduni mejong 
di kursi pengadilan di rang sai gelarni 

Lantai Batu. (Di delom bahasa Ibrani 
gelarni Gabata.) 

14 Waktu seno hamper pukul rua belas 
dawah, rani semakkung Rani Buka 
Paskah. Pilatus cawa jama jelma-jelma 
udi, "Inji rajamu!" 

15Tian mekik-mekik, "Bunuh Ia! 
Bunuh Ia! Salibko Ia!" Pilatus betanya, 
"Harus kedo nyak nyalibko rajamu?" 
Imam-imam kepala ngejawab, "Angkah 
Kaisar satu-satuni raja sekam!" 

16 Maka Pilatus nyerahko Isa jama tian 
untuk disalibko. Tian ngakuk Isa, raduni 
ngusung Ia mik. 

17 Isa mik luah mikul salib-Ni tenggalan 
mik rang sai gelarni "Rang Tengkorak". 
(Di delom bahasa Ibrani disebut 
Golgota.) 

18 Di disan Ia disalibko. Jejama Ia wat 
muneh rua jelma bareh sai disalibko; sai 
di kebelah kiri, sai di kebelah kanan rik 
Isa di tengah-tengah. 

19 Di kayu salib Isa, Pilatus ngayun 
masang tulisan inji: "Isa jak Nazaret, 
Raja Ulun Yahudi". 

20 Lamon jelma Yahudi ngebaca tulisan 
ano, mani rang Isa disalibko udi mak 

jaoh jak kota. Tulisan udi delom bahasa 
Ibrani, Latin, rik Yunani. 

21 Imam-imam kepala cawa jama 
Pilatus, "Dang nulis 'Raja ulun Yahudi, 
melainko tulisdo, 'Ulun inji cawa, Nyak 
Raja ulun Yahudi.'" 

22 Kidang Pilatus ngejawab, "Sai radu 
kutulis, tetap tetulis." 

23 Seraduni prajurit-prajurit udi nyalibko 
Isa, tian ngakuk kawai-Ni. Kawai udi 
dibagi epak: masing-masing mansa 
sai bagian. Tian ngakuk juga jubah-Ni. 
Jubah udi mak ngedok serukanni -- 
ditenun jak atas sampai di bah. 

24 Prajurit-prajurit udi cawa peperda 
tian, "Dang ram pelok-pelok jubah inji. 
Ija ram ngundi untuk nantuko sapa sai 
ngasi ngedapokkoni." Hal seno tejadi in 
telaksana api sai tetulis delom Alkitab, 
yakdo: "Tian ngebagi-bagiko kawai-Ku, 
rik ngetokko undi untuk jubah-Ku." Rik 
sangun prajurit-prajurit udi bebuat injuk 
reno. 

25 Di redik salib Isa cecok emak-Ni Isa, 
puari bebai emak-Ni, Maria kajongni 
Klopas, rik Maria Magdalena. 

26 Waktu Isa ngeliak emak-Ni rik jelma 
sai nutuk sai dikasihi-Ni cecok di dudi, 

Ia cawa jama emak-Ni, "Emak, udi anak 
Emak." 

27 Kak raduni Isa cawa jama jelma sai 
nutuk Ia ano, "Udi emakmu." Jak seno 
jelma sai nutuk ano nerima emakni Isa 
untuk tinggal di lambanni. 

28 Isa pandai bahwa tano sunyinni radu 
selesai, rik in api sai tetulis delom Alkitab 
dapok tejadi, Ia cawa, "Nyak mahu." 

29 Di dudi wat sai cumbung latap jama 
way anggor sai peros. Maka sai bunga 
karang dicelupkoni mik delom way 
anggor udi, rik dicucukkoni di setangkai 
hisop, raduni diulurkoni mik beber Isa. 

30 Isa nyicip way anggor udi raduni 
cawa, "Radu selesai!" Raduni Ia 
nyunggukko ulu-Ni rik mati. 

31 Jelma-jelma sai bekuasa Yahudi 
mak haga mayat-mayat jelma-jelma sai 
disalibko udi tetap tegantung di kayu 
salib pada rani Sabat, apilagi sekali 
inji Sabat udi Rani Buka sai khusus. 
Mani rani waktu Isa disalibko tepat 
semakkung rani Sabat udi, ulun-ulun 
Yahudi ngilu izin jama Pilatus untuk 
matohko cukut jelma-jelma sai radu 
disalibko rik ngeregahko mayat-mayat 
udi jak kayu salib. 

32 Maka prajurit-prajurit udi mik 
matohko mena pai cukut kerua jelma sai 
disalibko jama-jama Isa. 

33 Waktu tian sampai jama Isa, tian 
ngeliak Ia radu mati. Jadi tian mak 
matohko cukut-Ni. 

34 Kidang tenai Isa dicucuk jama tumbak 
ulih sai jelma jak prajurit-prajurit udi; 
rik geluk luahdo rah rik way. 

35 Jelma sai ngeliak tenggalan kejadian 
ano, yakdo sai ngeni pandai hal ano, in 
keti juga percaya. Rik kesaksianni ano 
benor, rik ia pandai bahwa ano benor. 

36 Hal seno tejadi in telaksana api sai 
tetulis delom Alkitab, yakdo "Mak sai 
pun jak tulan-Ni haga dipatahko". 

37 Di delom Alkitab muneh tetulis: "Tian 
haga ngeliak Ia sai radu tian tikam". 

38 Radu jak seno Yusuf jak Arimatea 
ngilu izin jak Pilatus untuk ngakuk mayat 
Isa. (Yusuf yakdo jelma sai nutuk Isa 
kidang secara segok-segok, mani ia rabai 
jama jelma-jelma sai bekuasa Yahudi.) 
Pilatus ngeni izin jama ia, jadi ia mik 
ngakuk mayat Isa. 

39 Nikodemus, sai sekeji pernah ratong 
jama Isa waktu di bingi, mik muneh 
jejama Yusuf. Nikodemus ngusung 

ramuan mur rik gaharu -- sunyinni 
kira-kira telu puluh kilogram lamonni. 

40 Kerua jelma udi ngakuk mayat Isa 
kak raduni ngebungkusni jama kain 
kafan jama-jama ramuan herum udi 
menurut adat penguboran jelma Yahudi. 

41 Di rang Isa disalibko wat sai taman. 
Di delom taman udi wat sai kuboran 
ampai, sai makkung pernah dipakai 
untuk penguboran jelma. 

42 Mani kuboran udi redik, rik rani Sabat 
hamper mulai, tian nguborko Isa di 
disan. 

20 t Waktu rani Minggu pagi, waktu 

masih kelam, Maria Magdalena 
mik kuboran. Ia ngeliak batu penyalokni 
radu digiser jak lubang kubor udi. 

2 Maka ia tegar nyepok Simon Petrus rik 
jelma sai nutuk sai dikasihi Isa, rik cawa 
jama tian, "Tuhan radu diakuk jak kubor, 
rik nyak mak pandai di dipa Ia dipikko." 

3 Raduni Petrus rik jelma sai nutuk 
bareh udi mik kuboran. 

“Tian rua tegar, kidang jelma sai nutuk 
bareh udi lebih geluk jak Petrus, rik ia 
sampai lebih geluk di kuboran. 

“Ia ngeliak mik delom kuboran rik 
ngeliak kain kafan tegelitak di dudi, 
kidang ia mak kuruk. 

6 Simon Petrus nyusul jak kudan, raduni 
langsung kuruk mik delom kuboran udi. 
Ia ngeliak kain kafan tegelitak di dudi, 

7 kidang kain sai diikok di ulu Isa mak 
ngedok diredikni melainko tegulung 
tenggalan. 

8 Kak raduni jelma sai nutuk sai lebih 
mena sampai di kuboran, kuruk muneh. 
Ia ngeliak rik percaya. 

? (Sampai pada waktu ano tian 
makkung ngerti api sai tetulis delom 
Alkitab bahwa Ia haga bangkit jak mati.) 

10 Radu jak seno jelma-jelma sai nutuk 
Isa mulang. 

11 Maria Magdalena cecok di hadap 
kuboran sambil miwang. Sambil miwang, 
ia ngeliak mik delom kuboran, 

12 raduni ngeliak rua malaikat bekawai 
handak. Tian mejong dibekas rang 
mayat Isa, sai malaikat di bagian ulu, rik 
sai barehni di bagian cukut. 

13 Malaikat-malaikat udi betanya, "Ibu, 
mengapi miwang?" Maria ngejawab, 
"Tuhanku radu diakuk, rik nyak mak 
pandai Ia dipikko di dipa." 

14 Seraduni cawa injuk reno, ia 
ngerilong mik kudan rik ngeliak Isa 
cecok di dudi. Kidang ia mak pandai 
bahwa udi Isa. 

15 Isa betanya jama ia, "Ibu mengapi 
miwang? Ibu nyepok sapa?" Maria 
nyangko ano tukang kebun, jadi ia cawa, 
"Pak, kik Bapak sai ngalihko Ia jak ija, 
tulung ucakko jama nyak di dipa Bapa 
ngepikko Ia, in nyak dapok ngakuk-Ni." 

16 Isa cawa jama ia, "Maria!" Maria 
ngerilong jama Isa raduni cawa delom 
bahasa Ibrani, "Rabuni!" (Retini "Guru".) 

17 "Dang nyating Nyak," ani Isa jama ia, 
"mani Nyak makkung cakak mik Bapa. 
Kidang mikdo jama puari-puari-Ku, rik 
keni pandai jama tian bahwa tano Nyak 
cakak mik Bapa-Ku rik Bapamu, Allah-Ku 
rik Allahmu." 

18 Maka Maria mik ngeni pandai jama 
jelma-jelma sai nutuk Isa bahwa ia radu 
ngeliak Tuhan rik bahwa Tuhan radu 
ngucakko sunyinni ano jama ia. 

19 Waktu rani Minggu seno muneh, 
waktu radu manom, jelma-jelma sai 
nutuk Isa bekumpul di sai lamban 
sai rangokni tekunci, mani tian rabai 
jama jelma-jelma sai bekuasa Yahudi. 

Tiba-tiba Isa ratong rik cecok di tengah- 
tengah tian rik cawa, "Salam sejahtera 
bagimu." 

20 Seraduni cawa injuk reno, Ia 
nunjukko jama tian culuk rik tenai-Ni. 
Waktu ngeliak Tuhan, tian riang nihan. 

21 Raduni Isa cawa jama tian sekali lagi, 
"Salam sejahtera bagimu. Gegoh Bapa 
ngutus Nyak, injuk reno muneh Nyak 
ngutus keti." 

22 Raduni Ia nyebuko napas-Ni jama 
tian rik cawa, "Terimado Ruh Allah. 

23 Kik keti ngampuni dusani jelma, Allah 
juga ngampuni. Kik keti mak ngampuni 
dusa jelma, Allah juga mak ngampuni." 

24 Tomas (sai disebut si "Kembar"), 
sai jak rua belas jelma sai nutuk Isa, 
mak ngedok jejama sai bareh waktu Isa 
ratong. 

2> Maka jelma-jelma sai nutuk Isa sai 
bareh cawa jama Tomas, "Sekam radu 
ngeliak Tuhan!" Kidang Tomas ngejawab, 
"Kik nyak makkung ngeliak bekas paku 
di culuk-Ni, makkung ngepikko jariku 
di bekas katan paku ano rik makkung 
ngepikko culuk di tenai-Ni, sekali-kali 
nyak mak haga percaya." 

26 Seminggu kak raduni jelma-jelma 
sai nutuk Isa wat luot di rang udi, rik 
Tomas hadir muneh. Sunyinni rangok 
tekunci. Kidang Isa ratong rik cecok di 
tengah-tengah tian, kak raduni cawa, 
"Salam sejahtera bagimu." 

27 Kak raduni Isa cawa jama Tomas, 
"Liakdo culuk-Ku, rik pikko jarimu di dija. 
Ulorko culukmu rik pikko di tenai-Ku. 
Dang ragu-ragu lagi, kidang percayado!" 

28 Tomas cawa jama Isa, "Tuhanku rik 
Allahku!" 

29 Maka Isa cawa jama ia, "Niku 
percaya mani radu ngeliak Nyak, bukan? 
Bebahagiado jelma sai percaya walaupun 
mak ngeliak Nyak!" 

30 Masih lamon lagi keajaiban-keajaiban 
bareh sai disani Isa di hadap jelma-jelma 
sai nutuk Ia, kidang mak ditulis di delom 
buku inji. 

31 Kidang sunyinni inji ditulis, in 
keti percaya bahwa Isa yakdo Raja 
Penyelamat, Anak Allah, rik mani 
percaya jama Ia, keti mansa hurik. 

2 1 1 Radu jak seno Isa ngeliakko diri 

sekali lagi di Danau Tiberias jama 
jelma-jelma sai nutuk Ia. Injuk rejido 
tejadini: 

2 Suatu rani Simon Petrus, Tomas sai 
disebut si Kembar, Natanael jak Kana 
di Galilea, anak-anak Zebedeus, rik rua 
jelma sai nutuk Isa sai barehni, lagi 
bekumpul. 

3 Ani Simon Petrus jama sai bareh, 
"Nyak haga mik nangkok iwa." "Sekam 
nutuk," ani tian jama ia. Maka mikdo 
tian cakak jukung. Kidang sepanjang 
bingi ano tian mak nangkok api-api. 

4Waktu matarani mulai terbit, Isa cecok 
di pantai, kidang tian mak pandai bahwa 
ano Isa. 

"Isa cawa jama tian, "Anak-anak, api 
keti ngedok iwa?" "Mawat," jawab tian. 

9Isa cawa jama tian, "Tebarko jalamu 
mik kebelah kanan jukung, kanah 
keti mansa iwa." Raduni jala ano tian 
sebarko, kidang mak sanggup narikni 
luot mani lamon iwa di delomni. 

7 Jelma sai nutuk sai dikasihi Isa cawa 
jama Petrus, "Udi Tuhan!" Waktu Simon 
Petrus ngedengi bahwa udi Tuhan, ia 
makai kawaini (mani ia mak bekawai) 
raduni terjun mik delom way. 

8Jelma-jelma sai nutuk sai bareh 
nyusul mik darak jama jukung, sambil 
narik jala sai latap jama iwa. Tian mak 

sepira jaoh jak darak, kira-kira seratus 
meter gaoh. 

? Waktu tian regah jak jukung, tian 
ngeliak wat bara apui rik iwa di atasni rik 
ruti. 

10 Īsa cawa jama tian, "Cuba usung 
mik dija pira-pira iwa sai ampai keti 
tangkok." 

11 Simon Petrus cakak jukung, raduni 
nyiret jalani mik darak. Jala udi latap 
jama iwa sai balak-balak; sunyinni 
wat seratus lima puluh telu iwa. Rik 
walaupun selamon udi, jalani mak cabik. 

12 Īsa cawa jama tian, "Ija mengan." 
Mak sai jelma pun jak jelma-jelma sai 
nutuk Ia bani betanya, "Bapak sapa?" 
Mani tian pandai bahwa Ia Tuhan. 

13 Kak raduni Isa ngeredik tian, ngakuk 
ruti ano, rik ngeniko jama tian. Ia bebuat 
injuk reno muneh jama iwa udi. 

14 Īnjido ketelu kalini Isa ngeliakko diri 
jama jelma-jelma sai nutuk Ia seraduni 
Ia dibangkitko jak mati. 

1> Seraduni tian mengan, Isa cawa jama 
Simon Petrus, "Simon, anak Yona, api 
niku lebih mengasihi Nyak jak tian inji 
mengasihi Nyak?" "Benor, Tuhan," jawab 
Petrus, "Tuhan pandai nyak mencintai 

Tuhan." Isa cawa jama ia, "Peliharado 
biri-biri-Ku." 

16 Untuk kerua kalini Isa betanya 
jama ia, "Simon anak Yona, api niku 
mengasihi Nyak?" "Benor, Tuhan," jawab 
Petrus, "Tuhan pandai nyak mencintai 
Tuhan." Isa cawa jama ia, "Peliharado 
biri-biri-Ku." 

17 Untuk ketelu kalini Isa betanya 
jama ia, "Simon anak Yona, api niku 
mengasihi Nyak?" Petrus jadi sedih mani 
Isa betanya jama ia sampai telu kali. 
Maka Petrus ngejawab luot, "Tuhan, 
Tuhan pandai sunyinni. Tuhan pandai 
nyak mencintai Tuhan!" Raduni Isa cawa 
jama ia, "Peliharado biri-biri-Ku. 

18 Temon benor cawa-Ku inji: Waktu 
niku masih mengura, niku tenggalan 
ngikok tengahmu, rik mik di dipa gaoh 
niku haga. Kidang kik niku radu metuha 
kanah, niku ngulorko culukmu, rik ulun 
bareh sai ngikok niku rik ngusung niku 
mik dipa niku mak haga mik." 

19 (Jama cawa-cawa ano Isa nunjukko 
injuk repa Petrus haga mati kanah untuk 
ngagungko Allah.) Radu jak seno Isa 
cawa jama Petrus, "Tutuk Nyak!" 

20 Waktu Petrus ngerilong, ia ngeliak 
di kudanni jelma sai nutuk sai dikasihi 
Isa. (lado sai mejong redik Isa waktu 
mengan rik sai betanya jama Ia, "Tuhan, 
sapa sai haga ngekhianati Tuhan?") 

21 Ngeliak ia, Petrus betanya jama Isa, 
"Tuhan, repa jama jelma inji?" 

22 Isa ngejawab, "Andaikata Nyak haga 
ia tinggal hurik sampai Nyak ratong, 
seno lain urusanmu. Kidang niku, tutuk 
Nyak!" 

23 Maka tesebardo kabar di kalangan 
jelma sai nutuk Isa bahwa jelma sai 
nutuk ano mak haga mati. Padahal Isa 
mak ngucakko bahwa jelma sai nutuk udi 
mak haga mati, melainko: "Andaikata 
Nyak haga ia tinggal hurik sampai Nyak 
ratong, ano lain urusanmu." 

24 Jelma sai nutuk anodo sai ngeni 
kesaksian tentang kejadian-kejadian 
inji. Iado juga sai radu nulisni. Rik ram 
pandai bahwa api sai dicawakoni benor. 

25 Pagun lamon hal bareh sai diguaiko 
ulih Isa. Andaikata sunyinni udi ditulis 
sai per sai, nyak rasa mak cukup rang 
di seluruh bumi untuk memuat sunyinni 
buku sai haga ditulis udi. 


Kisah Para Rasul 


1 Bapak Teofilus sai budiman, Di 

delom bukuku sai mula-mula radu 
kuterangko sunyinni sai dilakuko rik 
diajarko ulih Isa jak Ia mulai guai-Ni, 

2 sampai waktu rani Ia diiwakko mik 
surga. Semakkung Ia cakak mik surga, 
jama kuasa Ruh Allah Ia ngeni petunjuk 
jama rasul-rasul-Ni sai tepilih. 

3Radu jak Ia mati, epak puluh rani 
sakani Ia risok nunjukko jama cara sai 
nyata nihan jama rasul-rasul udi bahwa 
Ia temon-temon hurik. Tian ngeliak Ia, 
Ia cawa jama tian mengenai injuk repa 
Allah memerintah sebagai Raja. 

4Rik pada waktu Ia bekumpul jama 
tian, Ia ngeni perintah inji jama tian, 
"Dang mik jak Yerusalem. Tunggu di 
dudi sampai Bapa ngeniko api sai radu 
dijanjiko-Ni, yakdo sai radu Kukeni 
pandai jama niku tumbai. 

> Mani Yohanes ngebaptis jama way, 
kidang pira-pira rani lagi keti haga 
dibaptis jama Ruh Allah." 

6 Waktu rasul-rasul udi bekumpul 
jejama jama Isa, tian betanya jama 
Ia, "Tuhan, api kedo tano Tuhan haga 
ngediriko luot pemerintahan bangsa 
Israel?" 

"Isa ngejawab, "Bapa-Ku tenggalan sai 
nantuko rani rik waktuni. Ano mak perlu 
keti pandai, mani ano hak Bapa. 

#Kidang keti haga mansa kuasa, kik 
Ruh Allah radu ratong jama niku. Rik 
keti haga jadi saksi-saksi untuk-Ku di 
Yerusalem, di seluruh Yudea, di Samaria, 
rik sampai mik uncuk bumi." 

ə Radu jak Isa cawa injuk reno, Ia 
diiwakko mik surga di hadap mata tian, 
rik awan nyalok Ia jak pandangan tian. 

10 Sementara tian masih ngeliak langit, 
sewaktu Isa teiwak, tiba-tiba rua jelma 
bekawai handak cecok di kebelah tian. 

11 "Hai, jelma-jelma Galilea," ani kerua 
jelma udi, "mengapi keti cecok gaoh 
di dudi ngeliak langit? Isa, sai keti liak 
teiwak mik surga udi di hadap keti, haga 
muloh luot jama cara udi juga, injuk sai 
jeno keti liak." 

12 Kak raduni rasul-rasul udi muloh 
mik Yerusalem jak Bukit Zaitun. Bukit 

udi tepik kekira sai kilometer jaohni jak 
Yerusalem. 

13 Di Yerusalem tian mik lamban rang 
tian numpang, raduni cakak mik kamar 
sai di atas. Rasul-rasul udi, yakdo Petrus 
rik Yohanes, Yakobus rik Andreas, Filipus 
rik Tomas, Bartolomeus rik Matius, 
Yakobus anak Alfeus, Simon Patriot rik 
Yudas anak Yakobus; 

l4tian sunyinni selalu sehati ngumpul 
untuk bedua. Tian bedua jama-jama 
bebai-bebai termasuk Maria emakni Isa, 
rik jama-jama puari-puari Isa. 

19 Suatu rani, waktu tian lagi bekumpul 
-- Wat kekira seratus rua puluh jelma sai 
ratong -- Petrus cecok untuk cawa. Ia 
cawa, 

16 "Puari-puari! Api sai tetulis di delom 
Alkitab, ano harus tejadi. Tumbai liwat 
Daud, Ruh Allah radu benubuat tentang 
Yudas, jelma sai mimpin jelma-jelma sai 
nangkok Isa ano. 

17 Yudas yakdo salah sai jak ram, rik ia 
radu dipilih juga untuk beguai jejama 
jama ram." 

18 (Yudas inji radu mansa tanoh 
kuboranni jak upah pengkhianatanni sai 

jahat. Ia tumbak rik mati jama tenaini 
tebelah sampai isi tenaini luah sunyinni. 

19 Sunyinni jelma sai tinggal di 
Yerusalem pandai tentang hal seno. 

Udi sebabni delom bahasa tian, tian 
ngegelarkoni tanoh udi Akeldama, sai 
retini 'Tanoh Rah'.) 

20 "Mani di delom buku Mazmur wat 
tetulis injuk reji, 'Tagando rang tinggalni 
jadi mangi; dang sai jelma pun tinggal 
di delomni.' Wat tetulis injuk reji muneh, 
'Tagando kedudukanni diakuk ulun 
bareh.' 

21 Ulihni seno, harus wat sai jelma sai 
nutuk jama ram jadi saksi bahwa Tuhan 
Isa radu hurik luot jak kematian. Ulun udi 
harus salah sai jak hantara jelma-jelma 
sai risok jejama jama ram waktu ram 
nutuk Tuhan Isa mik dipa-dipa, radu 
jak Yohanes mulai ngebaptis sampai 
pada waktu Isa diiwak mik surga jak 
tengah-tengah ram." 

22 (1:21) 

23 Maka jelma-jelma sai hadir di dudi 
nyaranko rua jelma, yakdo Yusuf sai 
disebut juga Barsabas (ia disebut Yustus 
juga), rik Matias. 

24Raduni tian bedua. Tian cawa, 
"Tuhan, Niku pandai hati sunyinni jelma. 
Yudas radu jatuh jak jabatanni sebagai 
rasul rik radu mati. Jadi tunjukko jama 
sekam, sapa jak kerua jelma inji sai 
Tuhan pilih untuk dikeni tugas ano 
ngegantiko Yudas." 

25 (1:24) 

26 Radu jak seno kerua gelar ano diundi, 
raduni lotre jatuh jama Matias. Jadi ia 
diangkat jadi rasul untuk jejama jama 
kesebelas Rasul sai barehni. 

2 1 Waktu radu sampai rani Pentakosta, 

sunyinni jelma percaya bekumpul di 
sai rang. 

2 Tiba-tiba kedengian bunyi jak langit 
injuk tiupan angin keras. Lamban di dipa 
jelma-jelma udi lagi mejong sunyinni 
latap jama bunyi ano. 

3 Raduni tian ngeliak ema-ema injuk 
nyala apui ngejalar mik dipa-dipa rik 
hinggap jama tian masing-masing. 

4Tian sunyinni dikuasai ulih Ruh Allah, 
rik mulai cawa delom bemacam-macam 
bahasa bareh. Tian cawa nutuk api sai 
dikeniko ulih Ruh udi jama tian untuk 
dicawako. 

“Pada waktu ano lamon jelma Yahudi, 
jak bebagai-bagai negeri di seluruh 
dunia, tinggal di Yerusalem. Tian ano 
jelma-jelma sai taat jama Allah. 

Waktu kedengian bunyi ano, lamon 
nihan ulun ratong bekerumun. Tian 
sunyinni tekanjat ngedengi ulun-ulun 
percaya udi cawa delom bahasa tian 
masing-masing. 

7 Jama hiran rik tepesona tian cawa, 
"Ulun-ulun sai cawa inji sunyinni 
jelma-jelma Galilea, kan? 

8Injuk repa tejadini sehingga ram 
ngedengi tian cawa di delom bahasa 
negeri ram masing-masing? 

? Ram jelma-jelma jak Partia, Media, 
Elam; jak Mesopotamia, Yudea rik 
Kapadokia; jak Pontus rik Asia, 

10 jak Frigia rik Pamfilia, jak Mesir rik 
daerah-daerah Libia redik Kirene; wat 
jak ram sai ratong jak Roma, 

ll wat jelma-jelma Yahudi rik wat juga 
jelma-jelma bangsa bareh sai radu 
kuruk agama Yahudi; wat juga sai 
ratong jak Kreta rik Arab. Ram sunyinni 
ngedengi tian cawa delom bahasa ram 
masing-masing mengenai hal-hal sai 
ajaib sai dilakuko ulih Allah!" 

12 Jama rasa hiran rik tepesona tian 
sunyinni betanya peperda tian, "Api 
retini sinji?" 

13 Kidang wat juga ulun-ulun sai 
ngereneh. Tian cawa, "Ah, ulun-ulun udi 
angkah mabuk gaoh!" 

14 Raduni Petrus cecok jejama sebelas 
rasul sai bareh, rik cawa jama ulun 
lamon udi. Jama suara sai keras ia cawa, 
"Puari-puari, jelma Yahudi rik sunyinni 
sai tinggal di Yerusalem! Dengiko 
betik-betik, sebab hal inji perlu kujelasko 
jama niku. 

15 Jelma-jelma inji mawat mabuk, injuk 
sai keti sangko; mani tano ampai pukul 
siwa pagi. 

16 Kidang sinji radu dikeni pandai ulih 
Allah liwat Nabi Yo"el: 

17 Allah cawa, 'Pada akher zaman 
Nyak haga nyurahko Ruh-Ku mik atas 
sunyinni jelma. Anak-anakmu sai bakas 
rik anak-anakmu sai bebai haga ngeni 
pandai jama niku hal-hal sai Kukeni 
pandai jama tian. Jelma-jelma ngura 
niku haga ngeliak hal-hal sai Kuliakko 
jama tian. Ulun-ulun tuha niku haga 
behanipi tentang hanipi sai Kukeniko 
jama tian. 

18 Untuk hamba-hamba-Ku pun -- baik 
bakas ataupun bebai -- haga Kucurahko 
Ruh-Ku waktu rani-rani udi. Tian haga 
ngeni pandai hal-hal sai Kukeni pandai 
jama tian. 

19 Nyak haga nyani keajaiban-keajaiban 
di atas udi di langit, rik hal-hal luar biasa 
di debah dija di bumi; haga wat rah rik 
apui, uap rik hasok. 

20 Matarani haga jadi kelam, bulan jadi 
suluh injuk rah semakkung Rani Tuhan, 
rani sai balak rik mulia ano ratong. 

21 Pada waktu ano, ulun sai beseru 
jama Tuhan haga diselamatko.' 

22 Puari-puari ulun-ulun Israel! Dengiko 
api sai kucawako inji: Isa ulun Nazaret 
udi radu dikeni tugas ulih Allah untuk 
keti. Udi nyata nihan di keajaiban- 
keajaiban rik hal-hal luar biasa sai Allah 
lakuko di tengah-tengah keti liwat Isa 
udi. Sunyinni ano keti tenggalan radu 
pandai. 

23 Sesuai rencana-Ni tenggalan, Allah 
mutusko untuk nyerahko Isa jama keti. 
Rik waktu Ia diserahko, keti ngebunuh Ia 
jama naganko ulun-ulun jahat nyalibko 
Ia. 

24 Kidang Allah ngehurikko Ia luot jak 
hantara ulun-ulun mati. Ia dibelot ulih 
kematian, kidang Allah ngelepasko-Ni, 
mani mak mungkin Ia dikuasai terus ulih 
kematian. 

25 Mengenai Isa inji Daud pernah 
cawa, 'Nyak ngeliak Tuhan selalu di 
hadapku; Ia ngeredik nyak, in nyak mak 
diguncangko ulih api pun. 

26 Udi sebabni hatiku riang nihan, 
bangukku ngucapko puji-pujian: rik 
badanku inji haga tenteram nunggu di 
delom kubor. 

27 Mani Niku mak naganko jiwaku 
tinggal di delom dunia ulun mati. Niku 
mak naganko hamba-Mu sai setia ano 
hancor rik bela. 

28 Niku radu nunjukko jama nyak 
renglaya sai nuju hurik sai sejati. 
Kerianganku meluap-luap mani Niku wat 
jejama nyak.' 

29 Puari-puari, izinko nyak cawa 
terus terang tentang Daud, bapak 
leluhur ram udi. Ia radu mati rik radu 
dikuborko muneh; kuboranni masih wat 
di tengah-tengah ram sampai tano. 

30 Allah radu bejanji jama Daud, 
busumpah, bahwa salah sai jak 

keturunanni haga diangkat ulih Allah jadi 
raja. Mani Daud pandai jama janji ano 
rik mani ia nabi juga, 

31 ia pandai muneh api sai haga dilakuko 
ulih Allah. Jadi ia radu benubuat bahwa 
Raja Penyelamat sai dijanjiko ulih Allah, 
haga hurik luot jak kematian. Daud 
cawa, 'Ia mak ditaganko tetinggal di 
delom dunia ulun-ulun mati; badan-Ni 
mak jadi hancor rik bela.' 

32 Isa injido sai dihurikko luot jak 
kematian ulih Allah. Sekam sunyinni 
radu nyaksiko tenggalan hal seno. 

33 Ia diangkat pada kedudukan sai 
langgar rik dikeni kekuasaan ulih 
Allah, raduni nerima Ruh Allah sai radu 
dijanjiko ulih Bapa. Rik sai keti tano 
inji dengi rik liak yakdo Ruh ano sai Ia 
curahko jama sekam. 

34 Daud tenggalan mak cakak mik 
surga, kidang Daud cawa, 'Tuhan cawa 
jama Tuhanku: 

35 Mejongdo di kebelah kanan-Ku, 
sampai Nyak nyani musuh-musuh-Mu 
takluk jama Niku!’ 

36 Reno sebabni sunyinni ulun Israel 
harus pandai temon-temon bahwa Isa 
sai keti salibko udi, Isa udido juga sai 

radu dijadiko ulih Allah jadi Tuhan rik 
Raja Penyelamat!" 

37 Waktu ulun-ulun udi ngedengi hal 
ano, hati tian gelisah nihan. Raduni 
tian betanya jama Petrus rik rasul-rasul 
sai barehni, "Puari-puari, sekam harus 
bebuat api?" 

38 Petrus ngejawab, "Betubatdo 
jak dusa-dusamu. Rik hagani keti 
masing-masing dibaptisko atas gelar 
Isa Almasih, in dusa-dusamu diampuni. 
Maka Puari-puari haga nerima hadiah 
Ruh Allah jak Allah. 

39 Mani sai dijanjiko ulih Allah udi iado 
untuk niku rik keturunanmu rik untuk 
ulun-ulun sai wat di rang-rang sai jaoh 
-- yakdo sunyinni jelma sai diurau ulih 
Allah Tuhan ram untuk ratong jama Ia." 

40 Injuk renodo Petrus ngejelasko 
jama tian. Rik jama lamon cawa sai 
bareh muneh ia nganjurko tian in tian 
ngelepasko diri jak bangsa sai jahat inji 
sai haga dihukum ulih Allah. 

41 Lamon ulun percaya api sai dicawako 
ulih Petrus, raduni tian dibaptis. Maka 
jumlah ulun percaya waktu rani seno 
betambah luot sampai telu ribu jelma. 

42 Jama ketekunan tian belajar terus 
jak rasul-rasul rik selalu bekumpul 
jama-jama. Tian mengan jama-jama rik 
bedua jama-jama. 

43 Lamon nihan keajaiban sai dilakuko 
ulih rasul-rasul udi sehingga sunyinni 
ulun kagum rik rabai. 

44 Jelma-jelma percaya udi sunyinni 
terus besatu rik api sai tian kedau, tian 
pakai jama-jama. 

4> Tian ngejual barang-barang rik harta 
kedau tian, raduni ngebagi-bagiko duitni 
di hantara tian sunyinni nutuk kebutuhan 
masing-masing. 

46 Unggal rani tian terus bekumpul 
di Lamban Ibadah; rik mengan jama- 
jama, jama riang rik rendah hati di 
lamban-lamban tian. 

47 Tian terus muji-muji Allah rik 
disenangi ulih sunyinni jelma. Unggal 
rani jumlah tian terus betambah mani 
Tuhan ngeniko jama tian jelma-jelma sai 
sedang diselamatko. 

' Pada suatu rani Petrus rik Yohanes 
mik di Lamban Ibadah pukul telu 
dibi, yakdo pada waktu untuk bedua. 

2 Di dudi di rangok gerbang sai disebut 
"Rangok Helau", wat sai jelma bakas 

sai lumpuh jak laher. Unggal rani jelma 
udi diusung mik disan untuk ngilu-ngilu 
jama jelma-jelma sai kuruk di Lamban 
Ibadah. 

3 Waktu ulun udi ngeliak Petrus rik 
Yohanes sedang kuruk mik Lamban 
Ibadah, ia ngilu tian ngeniko sai hal jama 
ia. 

“Maka tian ngeliak ia, kak raduni Petrus 
cawa, "Liakdo sekam!" 

> Raduni ulun udi merhatiko tian jama 
ngeharap haga mansa sai hal jak tian. 

6 Kidang Petrus cawa jama ia, "Nyak 
mak ngedok duit sama sekali. Kidang api 
sai wat jama nyak, udi haga kukeniko 
jama niku: Jama kuasa Isa Almasih 
jelma Nazaret udi, lapahdo!" 

7 Raduni Petrus nyating culuk kanan 
jelma lumpuh udi rik nulung ia minjak. 
Langsung cukut ulun udi rik mata cukutni 
jadi kuat. 

8 Raduni ia ngelumpat cecok, rik mulai 
lapah mik dija mik dudi. Kak raduni ia 
kuruk mik Lamban Ibadah jama-jama 
Petrus rik Yohanes, sambil lapah rik 
lumpat-lumpat rik memuji Allah. 

3 Sunyinni jelma ngeliak ia lapah rik 
memuji-muji Allah. 

10 Raduni tian sadar bahwa iado tukang 
ngilu-ngilu sai biasani mejong di "Rangok 
Helau" di Lamban Ibadah. Tian hiran 
nihan rik kagum ngeliak api sai tejadi 
jama ia. 

11 Jelma udi terus gaoh nutuk Petrus rik 
Yohanes. Rik sewaktu tian telu sampai di 
serambi sai disebut "Serambi Salomo", 
sunyinni ulun ratong bekerumun jama 
tian mani kagum. 

12 Waktu Petrus ngeliak ulun-ulun udi, 
ia cawa jama tian, "Hai ulun-ulun Israel, 
mengapi Puari-puari hiran jama hal sinji? 
Mengapi keti ngeliak terus jama sekam? 
Api keti kira jelma inji dapok lapah mani 
wat kuasa jama sekam atau mani sekam 
taat jama Allah? 

13 Allah sai disumbah ulih Abraham, 
Ishak, Yakub, Allah nenek muyang 
ram, Allah udi radu ngemuliako Jelma 
Sai Ngebantu-Ni, yakdo Isa. Isa udido 
sai keti serahko jama pihak jelma sai 
bekuasa, rik keti lawan di hadap Pilatus, 
waktu Pilatus haga ngelepasko-Ni. 

141a suci rik mebetik, kidang keti 
nantang Ia rik ngedesak in Pilatus 
ngelepasko sai jelma sai ngebunuh 
untuk keti. 

15 Keti ngebunuh Ia, padahal justru 
Iado sumber hurik untuk sunyinni 
jelma. Rik Allah radu ngehurikko Ia luot 
jak kematian. Sekam radu nyaksiko 
tenggalan hal ano. 

16 Puari-puari radu ngeliak rik nyaksiko 
api sai tejadi jama jelma lumpuh sinji. 
Ia radu jadi kuat rik sihat muloh mani ia 
percaya jama Isa jama kuasa-Ni. Mani 
percaya jama Isa maka jelma sinji radu 
jadi sihat muloh di hadapan Puari-puari. 

17 Puari-puari! Tano nyak pandai bahwa 
api sai keti rik jelma-jelma sai mimpinmu 
lakuko tehadap Isa, ano keti lakuko 
mani keti mak pandai api sai sedang keti 
lakuko. 

18 Rik ulihni senodo tejadi muneh api 
sai radu dikeni pandai ulih Allah tumbai 
liwat seluruh nabi-nabi-Ni, bahwa Raja 
Penyelamat sai dijanjiko udi harus 
menderita. 

19 Ulih sebab ano Puari-puari, betubatdo 
jak dusa-dusamu rik mulohdo jama 
Allah, in Ia ngehapusko dusa-dusamu. 

20 Tuhan haga ratong jama niku rik 
keti haga ngalami kesegaran rohani. 
Rik Tuhan haga ngayun Isa ratong jama 

niku, mani Ia radu ditantuko ulih Allah 
jadi Raja Penyelamat untuk niku. 

2!11a musti tinggal di surga sampai 
Allah ngejadiko sunyinni ampai injuk sai 
dicawako ulih Allah liwat nabi-nabi-Ni 
pada zaman tumbai. 

22 Musa pernah cawa, 'Allah Tuhanmu 
haga ngutus jama niku sai nabi jak 
bangsamu tenggalan, injuk Ia ngutus 
nyak. Niku harus ngedengi sunyinni sai 
dicawako nabi udi jama niku. 

23 Jelma sai mak perhatiko api sai 
dicawako ulih nabi udi, ulun udi 
haga disingkerko jak umat Allah rik 
dibinasako.' 

24 Nabi-nabi sai pernah nyampaiko 
kabar jak Allah, mulai jak Nabi Samuel 
rik nabi-nabi barehni sai ratong kak 
raduni, sunyinni ngabarko tentang 
zaman inji. 

25 Janji-janji jak Allah sai disampaiko 
ulih nabi-nabi yakdo untuk Puari-puari. 
Delom perjanjian sai Allah sani jama 
nenek muyangmu, Allah cawa jama 
Abraham injuk reji, 'Jak keturunanmu 
Nyak haga ngeberkati sunyinni bangsa 
di bumi.' Perjanjian ano yakdo untuk keti 
muneh. 

26 Udi sebabni Allah milih Jelma Sai 
Ngebantu-Ni, raduni ngayun Ia ratong 
jama keti lebih mena, in Ia ngeberkati 
keti. Carani Ia ngeberkati yakdo nyani 
Puari-puari sunyinni betubat jak cara 
hurikmu sai jahat." 

4 t Sementara Petrus rik Yohanes 

masih cawa jama ulun-ulun udi, 
imam-imam kepala rik komandan 
pengawal Lamban Ibadah rik jelma- 
jelma Saduki ratong jama Petrus rik 
Yohanes. 

2 Tian butong mani Petrus rik Yohanes 
ngucakko jama ulun-ulun bahwa Isa 
radu hurik luot jak kematian. Rik seno 
ngebuktiko bahwa ulun mati haga hurik 
luot. 

3 Maka tian nangkok kerua rasul udi 
raduni ngurukko tian mik delom bui. 
Rik mani radu di bingi, maka Petrus rik 
Yohanes ditahan di dudi sampai jemohni. 

“Kidang jelma-jelma sai radu ngedengi 
ajaran rasul-rasul udi, lamon sai percaya. 
Maka jumlah tian betambah sampai jadi 
kekira lima ribu jelma. 

>Jemohni tokoh-tokoh Mahkamah 
Agama, jelma-jelma sai mimpin Yahudi 

rik guru-guru agama bekumpul di 
Yerusalem. 

6Tian betungga jama Imam Agung 
Hanas, rik Kayafas, Yohanes, Aleksander, 
rik sunyinni sai kuruk keluarga imam 
agung ano. 

7 Petrus rik Yohanes diusung ngehadap 
tian, raduni tian betanya, "Injuk repa 
carani keti ngunyaiko ulun lumpuh udi? 
Jama kekuatan api atau jama kekuasaan 
jak sapa keti ngelakuko ano?" 

8 Petrus, sai dikuasai ulih Ruh Allah, 
ngejawab, "Tuan-tuan jelma-jelma sai 
mimpin bangsa rik Tuan-tuan anggota 
mahkamah! 

? Sekam diadili rani inji mani ngelakuko 
sai betik untuk nulung sai jelma lumpuh, 
rik mani Tuan-tuan sunyinni haga pandai 
injuk repa ulun sinji dimunyaiko. 

10 Nah, Tuan-tuan sunyinni harus pandai 
rik sunyinni bangsa Israel pun harus 
pandai bahwa ulun inji cecok tano inji 
jama badan sai sihat dihadap Tuan-tuan, 
mani kekuatan rik kekuasaan jak Isa 
Almasih ulun Nazaret udi. Tuan-tuan 
radu nyalibko Isa udi, kidang Allah radu 
ngehurikko Ia luot. 

11 Īsa injido sai dimaksudko ulih ayat 
inji delom Alkitab, 'Batu sai mak tepakai 
ulihmu tukang-tukang bangunan, 
ternyata jadi batu sai terutama." 

12 Angkah liwat Isa gaoh ulun 
diselamatko. Mani di seluruh dunia di 
hantara manusia mak ngedok sai jelma 
bareh pun sai mansa kekuasaan jak 
Allah untuk nyelamatko ram." 

13 Anggota-anggota Sidang Pengadilan 
udi hiran ngeliak banini Petrus rik 
Yohanes, apilagi tian pandai bahwa 
kerua rasul udi angkah jelma-jelma 
biasa sai mak bependidikan. Raduni 
tian sadar bahwa kerua rasul udi yakdo 
jelma-jelma sai nutuk jama Isa. 

14 Kidang tian mak dapok cawa api-api, 
mani jelma sai radu dimunyaiko udi wat 
cecok di dudi di hadap tian jejama jama 
Petrus rik Yohanes. 

15 Maka tian ngayun kerua rasul udi 
luah jak ruang sidang, kak raduni tian 
berunding. 

16Tian cawa, "Ram haga bebuat api 
tehadap jelma-jelma inji? Sunyinni jelma 
sai tinggal di Yerusalem radu pandai 
bahwa keajaiban sai luar biasa inji, 

dilakuko ulih tian rua. Ram mak dapok 
nyangkal ano. 

17 Kidang in hal inji dang tesebar lebih 
luas luot di hantara ulun-ulun, ija ram 
ngancam tian rua bahwa tian sama 
sekali mak ngasi lagi cawa jama sai 
jelma pun jama makai gelar Isa." 

18 Maka tian ngurau kerua rasul udi 
kuruk luot, rik ngeni pandai bahwa tian 
sekali-kali mak ngasi lagi nyebut atau 
ngajar jama gelar Isa. 

19 Kidang Petrus rik Yohanes ngejawab, 
"Pikerko tenggalan api sai benor 
di hadapan Allah: nuruti perintah 
Tuan-tuan atau nuruti perintah Allah. 

20 Mani sekam mak dapok taru cawa 
mengenai api sai radu sekam liak rik 
dengi tenggalan." 

21 Anggota-anggota sidang udi mak 
dapok mansa sai alasan pun untuk 
ngehukum Petrus rik Yohanes. Jadi 
tian ngancam kerua rasul udi, raduni 
ngelepasko keruani, mani sunyinni ulun 
memuji-muji Allah ulih kejadian ano. 

22 Jelma sai ngalami kemunyaian sai 
ajaib udi radu lebih jak epak puluh tahun 
umorni. 

23 Seraduni Petrus rik Yohanes 
dibebasko, tian muloh jama kantik- 
kantik tian rik nyeritako seluruh sai 
dicawako ulih imam-imam kepala rik 
jelma-jelma sai mimpin Yahudi udi jama 
tian. 

24 Seraduni kantik-kantik tian udi 
ngedengi ano, tian jama sehati bedua 
jama Allah. Tian cawa, "Tuhan, Nikudo 
sai ngejadiko langit rik bumi rik lawok 
jama sunyinni isini. 

25 Jama Ruh-Mu Niku pernah cawa 
liwat nenek muyang sekam, Daud, 
yakdo jelma sai ngebantu Niku; Niku 
cawa, 'Mengapi ulun-ulun, sai mak kenal 
Tuhan, butong; mengapi bangsa-bangsa 
nyani rencana sai mak beguna? 

26 Raja-raja dunia besiap-siap untuk 
beperang, rik jelma-jelma sai mimpin 
besatu ngelawan Tuhan rik Raja 
Penyelamat!’ 

27 Mani sangun Herodes rik Pontius 
Pilatus radu ngadako pertemuan jama 
ulun-ulun sai mak mengenal Tuhan rik 
jama ulun-ulun Israel di kota inji. Tian 
betungga untuk ngelawan Isa Jelma Sai 
Ngebantu Niku sai suci udi, sai radu Niku 
angkat jadi Raja Penyelamat. 

28 Tian besatu untuk ngelakuko sunyin 
hal, sai Niku radu tantuko lebih mena 
bahwa udi haga tejadi. Rik Niku nantuko 
udi atas kekuasaan rik kehaga Niku 
tenggalan. 

29 Tano, Tuhan, liakdo injuk repa tian 
ngancam sekam. Rik izinkodo sekam, 
jelma-jelma sai ngebantu Niku inji, mak 
rabai nyiarko kabar-Mu. 

30 Kenikodo tulungan Niku in jelma 
meruyuh dimunyaiko rik keajaiban- 
keajaiban rik hal-hal sai luar biasa tejadi 
liwat kekuasaan rik kekuatan jak gelar 
Isa, Jelma Sai Ngebantu Niku sai suci 
udi." 

31 Radu selesai tian bedua, rang tian 
bekumpul udi beguyang. Tian sunyinni 
dikuasai ulih Ruh Allah, rik mulai cawa 
bani nihan tentang kabar jak Allah. 

32 Sunyinni jelma sai percaya udi hurik 
sehati rik sejiwa. Mak sai jelma pun jak 
tian nganggap bahwa api sai dimilikini 
yakdo kedauni tenggalan. Sunyinni sai 
wat jama tian, tian pakai jama-jama. 

33 Jama kuasa sai balak, rasul-rasul udi 
ngeni kesaksian bahwa Isa radu hurik 
luot. Maka Allah ngeberkati tian nihan. 

34 Rik mak ngedok sai jelma pun jak 
hantara tian sai kekurangan api-api. 
Mani tian sai sekedau tanoh atau 
lamban, ngejual tanoh atau lamban tian 
udi; raduni duit jak penjualan udi tian 
usung 

3S ik tian serahko jama rasul-rasul. 
Kak raduni duit ano dibagi-bagiko jama 
unggal jelma sai memerlukoni. 

36 Reno muneh jama Yusuf. Ia pun 
ngejual tanoh kedauni, raduni duit 
penjualan udi ia usung rik diserahkoni 
jama rasul-rasul. Yusuf inji yakdo 
sai jelma keturunan Lewi jak Siprus; 
rasul-rasul nyebut ia juga Barnabas 
(retini Penghibur). 

37 (4:36) 

5 t Kidang wat sai jelma bakas gelarni 

Ananias. Ia jama inggomni gelarni 
Safira, ngejual juga sebidang tanoh 
kedauni tian. 

2? Duit jak penjualan udi sebagianni ia 
segokko untuk dirini tenggalan rik sai 
barehni ia serahko jama rasul-rasul. Ia 
ngeguaiko ano inggomni juga pandai. 

3 Maka Petrus cawa jama ia, "Ananias, 
mengapi niku naganko iblis nguasai 
hatimu, sampai niku bebuhung jama 

Ruh Allah, hema-hema nyegokko untuk 
dirimu tenggalan sebagian jak duit 
penjualan tanoh udi? 

4Tanoh udi kedaumu semakkung niku 
ngejualni. Rik seraduni tanoh udi dijual 
pun, duitni masih juga kedaumu. Jadi 
mengapi wat maksud di delom hatimu 
untuk bebuat injuk reno? Lain manusia 
sai niku buhungi kidang Allah!" 

> Reno Ananias ngedengi cawa-cawa 
udi, ia tumbak, raduni mati. Sunyinni 
jelma sai ngedengi tentang kejadian udi 
jadi rabai. 

6 Maka jelma-jelma ngura ratong 
ngebungkus mayat Ananias, raduni 
diusung mik luah untuk dikuborko. 

7 Kekira telu jam jak seno, inggomni 
kuruk. Ia mak pandai api sai ampai 
tejadi. 

8 Petrus cawa jama ia, "Cuba keni 
pandai jama nyak: Api kedo tanoh sai 
niku rik kajongmu jual udi, selamon reji 
regani?" "Temon, reno regani," jawab 
inggomni Ananias. 

3 Raduni Petrus cawa jama ia, "Mengapi 
niku rik kajongmu sepakat untuk nyuba 
Ruh Tuhan? Dengiko! Jelma-jelma sai 

nguborko kajongmu radu muloh. Tian 
haga ngusung niku mik luah juga." 

10 Waktu seno juga inggomni Ananias 
udi tumbak rik mati di hadap Petrus. Rik 
waktu jelma-jelma ngura udi kuruk, tian 
ngehalu ia radu mati. Raduni ngusung 
mayatni mik luah rik nguborkoni digeler 
kajongni. 

11 Maka sunyinni jelma-jelma percaya 
udi rik jelma-jelma barehni, sai ngedengi 
tentang peristiwa udi, jadi rabai. 

12 Ulihni guaini rasul-rasul maka lamon 
keajaiban rik hal-hal luar biasa tejadi 
di hantara masyarakat. Sunyinni ulun 
percaya sehati bekumpul di Serambi 
Salomo di Lamban Ibadah. 

13 Rik jelma luah mak ngedok sai 
bani ratong bekumpul jama ulun-ulun 
percaya udi. Kidang ulun-ulun percaya 
udi dihormati nihan ulih masyarakat. 

14 Rik makin saka makin betambah 
lamon jelma-jelma sai percaya jama 
Tuhan -- baik bakas maupun bebai. 

15 Malah keadaan jadi sebegitu rupa, 
sampai jelma-jelma meruyuh dipikko 
di atas rang pedom atau apai, raduni 
diusung mik renglaya, in tian paling cutik 

dapok kena halinu Petrus, kik Petrus liu 
di dudi. 

16 Beduyun-duyun ulun-ulun ratong 
jak kota-kota sekitar Yerusalem. Tian 
ngusung jelma-jelma sai meruyuh, 
rik sai kekurukan ruh-ruh jahat. Rik 
sunyinni jelma udi dimunyaiko sunyinni. 

17 Akherni imam agung rik seluruh 
jelma-jelma sai nutuk ia, yakdo golongan 
ulun-ulun Saduki, mulai betindak, mani 
tian sesera. 

18 Rasul-rasul udi ditangkok, raduni 
dikurukko mik delom bui umum. 

19 Kidang di bingini, sai malaikat Tuhan 
ngebukak rangok-rangok bui, raduni 
ngusung rasul-rasul udi mik luah. 
Malaikat udi cawa jama rasul-rasul udi, 

20 "Mikdo cecok di Lamban Ibadah rik 
keni pandai jama ulun-ulun tentang 
hurik sai ampai inji." 

21 Maka rasul-rasul udi pun nurut luhot 
malaikat udi. Pagi-pagi nihan tian mik 
di Lamban Ibadah rik mulai ngajar 
di dudi. Sementara ano imam agung 
rik jelma-jelma sai nutukni ratong, 
raduni ngadako sidang mahkamah jama 
jelma-jelma sai mimpin Yahudi. Kak 
raduni tian ngayun ulun mik ngakuk 

rasul-rasul udi jak bui untuk diusung 
ngehadap tian. 

22 Kidang waktu jelma-jelma sai 
dikayun udi sampai di bui, tian mak 
ngehalu rasul-rasul udi di disan. Jadi tian 
muloh, raduni ngelaporko hal udi jama 
mahkamah. 

23 "Waktu sekam sampai di bui," ani 
tian jama mahkamah, "sekam ngehalu 
rangok bui udi tekunci betik-betik, rik 
pengawal-pengawal sedang jaga di 
rangok. Kidang waktu sekam ngebukak 
rangok udi, sekam mak ngehalu sai 
jelma pun di delomni." 

24 Waktu perwira pengawal Lamban 
Ibadah udi rik imam-imam kepala 
ngedengi laporan udi, tian bingung 
mengenai rasul-rasul udi, rik rabai haga 
api sai dapok tejadi. 

25 Radu jak seno ratong sai jelma 
bakas ngusung kabar inji, "Dengiko! 
Jelma-jelma sai Tuan-tuan tahan di bui 
udi tano sedang ngajar jelma lamon di 
Lamban Ibadah!" 

26 Maka perwira pengawal Lamban 
Ibadah udi jama-jama pengawal- 
pengawalni mik ngakuk rasul-rasul 
ano luot. Kidang tian mak ngegunako 

kekerasan, mani tian rabai jama jelma 
lamon; dang-dang jelma lamon udi 
kanah nayar tian jama batu. 

27 Rasul-rasul udi diusung kuruk 
ngehadap mahkamah. Raduni imam 
agung memeriksa tian. 

281a cawa, "Sekam radu ngelarang 
keras jama keti in dang ngajar tentang 
Ulun udi. Kidang tano cuba liak api sai 
keti lakuko! Keti nyebarko pengajaranmu 
udi di seluruh Yerusalem, rik keti 
malah haga nuduh bahwa sekamdo sai 
penyebab kematian Ulun udi." 

29 Petrus rik rasul-rasul sai barehni 
ngejawab, "Sekam harus nutuk Allah rik 
lain hak nutuk manusia. 

30 Isa, sai keti salibko, radu dihurikko 
luot jak kematian ulih Allah nenek 
muyang ram. 

31 Rik Allah radu ngeniko jama 
Ia kedudukan rik kekuasaan sai 
langgar sebagai Jelma Sai Mimpin 
rik Penyelamat; in bangsa Israel 
dikeni kesempatan untuk betubat jak 
dusa-dusani rik mansa keampunan. 

32 Sekamdo saksi-saksi mengenai 
sunyinni ano -- sekam rik juga Ruh Allah 


KISAH PARA RASUL 5.33-37 29 


sai dikeniko ulih Allah jama jelma-jelma 
sai nurut perintah-perintah-Ni." 

33 Waktu anggota-anggota Mahkamah 
Agama udi ngedengi ano, tian butong 
nihan, rik tian sepakat untuk ngebunuh 
rasul-rasul udi. 

34 Kidang di hantara anggota-anggota 
mahkamah udi wat sai jelma Farisi 
gelarni Gamaliel. Ia guru agama sai 
dihormati nihan ulih sunyinni jelma. Ia 
cecok raduni ngayun jelma ngusung mik 
luah rasul-rasul udi serebok. 

35 Kak raduni ia cawa jama Mahkamah 
Agama udi, "Puari-puari ulun-ulun 
Israel! Pikerko betik-betik mengenai api 
sai haga Puari-puari lakuko tehadap 
jelma-jelma inji. 

36 Mani tumbai pernah muncul Teudas, 
sai nganggap diri ulun balak, sehingga 
kekira-kira epak ratus jelma nutuk 
ia. Kidang ia dibunuh rik sunyinni 
jelma-jelma sai nutuk ia cerai-berai rik 
gerakanni pun lebon. 

37 Radu jak seno, waktu wat sensus, 
muncul muneh Yudas, jelma jak Galilea. 
Ulih pengaruhni, lamon juga sai nutuk 
ia. Kidang ia juga tebunuh, rik sunyinni 
jelma-jelma sai nutuk ia cerai-berai. 

38 Jadi tano jama peristiwa inji, 
nasihatku yakdo: dangdo bebuat api-api 
tehadap jelma-jelma inji, taganko gaoh 
tian. Mani kik ajaran-ajaran rik gerakan 
tian inji jak manusia, maka ajaran rik 
gerakan ano haga lebon. 

39 Kidang kik udi ratong jak Allah, maka 
Puari-puari mak dapok ngalahko tian. 
Malah halokni ternyata kanah bahwa 
Puari-puari ngelawan Allah." Petuah 
Gamaliel udi diterima ulih mahkamah. 

40 Maka rasul-rasul udi diurau, raduni 
dilecut, kak raduni dilarang ngajar lagi 
tentang Isa. Radu jak seno, ampai tian 
dilepasko. 

41 Rasul-rasul udi ninggalko Mahkamah 
Agama udi jama riang nihan mani Allah 
radu nganggap tian patut untuk mansa 
hinaan ulihni Isa. 

42 Rik unggal rani di Lamban Ibadah 
rik di lamban-lamban ulun, tian terus 
ngajar rik nyiarko Kabar Betik tentang 
Isa bahwa Iado Raja Penyelamat sai 
dijanjiko udi. 

1 Jelma-jelma sai nutuk Isa makin 
saka makin betambah lamon. 
Pada waktu seno ulun-ulun Yahudi sai 

bebahasa Yunani, jadi mak senang 

tehadap ulun-ulun Yahudi asli. Sai 
bebahasa Yunani udi cawa, "Bebai- 
bebai sekam sai radu randa mak 
kebagian bantuan biaya serani-rani sai 
dibagi-bagiko jama ulun-ulun." 

2 Mani ulihni seno, kerua belas rasul- 
rasul udi ngumpulko sunyinni jelma 
sai nutuk udi rik cawa jama tian, "Mak 
mebetik kik sekam taru nyiarko cawani 
Allah, mani musti ngurus soal-soal 
kanikan. 

3 Jadi, helauni Puari-puari milih jak 
hantara keti pitu jelma sai ngedok 
gelar betik rik dikuasai Ruh Allah rik 
bijaksana, sai dapok sekam tugasko 
ngurus soal-soal sinji; 

4mani sekam haga bedua rik nyiarko 
cawa Allah gaoh." 

> Sunyinni ulun udi setuju jama usul 
jak rasul-rasul udi. Raduni tian milih 
Stefanus, sai jelma sai percaya nihan 
jama Isa rik dikuasai ulih Ruh Allah. 
Juga tepilih: Filipus, Prokhorus, Nikanor, 
Timon, Parmenas, rik Nikolaus jak 
Antiokhia; ia lain ulun Yahudi kidang 
radu kuruk agama Yahudi. 

6 Kepitu jelma udi diusulko jama 
rasul-rasul, raduni rasul-rasul udi bedua 
rik ngiluko berkat Tuhan untuk tian. 

7 Injuk rejido kabar jak Allah semakin 
tesebar rik jelma-jelma sai nutuk Isa 
di Yerusalem pun makin betambah 
lamon. Rik lamon muneh imam-imam 
sai percaya jama Isa. 

8 Stefanus diberkati nihan ulih Allah, 
sehingga ia nyani lamon keajaiban rik 
hal-hal luar biasa di hantara masyarakat. 

Kidang wat jelma-jelma sai nantang 
ia; tian ano anggota-anggota lamban 
ibadah sai disebut Lamban Ibadah 
Ulun-ulun Bebas. Anggota-anggota 
lamban ibadah ano yakdo ulun-ulun 
Yahudi jak Kirene rik Aleksandria. Tian 
rik ulun-ulun Yahudi jak Kilikia rik Asia 
bedebat jama Stefanus. 

10 Kidang tian mak dapok ngebantah 
api sai diucakko ulih Stefanus, mani Ruh 
Allah ngeniko jama ia kebijaksanaan 
untuk cawa. 

11 Ulihni seno tian nyugok pira-pira 
jelma untuk cawa, "Sekam ngedengi 
jelma ano ngehina Musa rik Allah!" 

12 Injuk renodo tian ngehasut jelma- 
jelma, rik jelma-jelma sai mimpin 

Yahudi, rik guru-guru agama. Raduni 
tian mik nangkok Stefanus, kak raduni 
ngusung ia ngehadap Mahkamah Agama. 

13 Rik tian ngehadapko juga saksi-saksi 
sai ngeni keterangan-keterangan sai 
mak benor tentang Stefanus. Saksi-saksi 
udi cawa, "Jelma inji selalu ngehina 
Lamban Ibadah sai suci rik ngehina 
perintah-perintah Allah sai disampaiko 
ulih Musa. 

14 Sekam radu ngedengi ia cawa, bahwa 
Isa jak Nazaret udi haga ngeruntuhko 
Lamban Ibadah inji, raduni ngubah 
sunyinni adat istiadat sai diturunko Musa 
jama ram!" 

15 Sunyinni jelma sai hadir delom sidang 
Mahkamah Agama udi ngeliak Stefanus. 
Rik waktu seno juga pudak Stefanus 
keliakan injuk pudak malaikat. 

Imam agung betanya jama 
Stefanus, "Api sunyinni sai dicawako 
ulih jelma udi benor?" 

2 Stefanus ngejawab, "Puari-puari 
rik Bapak-bapak! Cuba dengiko nyak! 
Semakkung nenek muyang ram Abraham 
malih mik Haran, pada waktu ia masih 
tinggal di Mesopotamia, Allah sai mulia 
ratong jama ia 

3rik cawa, 'Tinggalko negerimu rik 
sanak puarimu. Mikdo mik negeri sai 
haga Kutunjukko jama niku." 

“Maka Abraham ninggalko negeri 
Kasdim, raduni malih mik Haran. Radu 
jak bakni Abraham mati, Allah nyani 
Abraham malih mik negeri inji sai 
Puari-puari rik Bapak-bapak sunyinni 
tinggal tano inji. 

“Pada waktu seno mak ngedok 
sebagian pun jak negeri inji sai Allah 
keniko jama Abraham untuk jadi milik 
Abraham; setapak pun mak dikeni jama 
ia. Kidang Allah bejanji bahwa Ia haga 
ngeniko jama Abraham untuk jadi kedau 
Abraham rik keturunanni. Waktu seno 
Abraham mak ngedok anak. 

9Kidang injido sai dicawako Allah 
jama ia, 'Keturunanmu haga tinggal 
sebagai ulun asing di negeri ulun bareh. 
Ulun-ulun negeri udi haga ngejajah tian 
rik kejam memperlakuko tian selama 
epak ratus tahun. 

7 Kidang Nyak haga ngehukum bangsa 
sai nindas tian, rik tian haga luah jak 
negeri ano rik haga nyumbah Nyak di 
rang inji.' 

8 Radu jak cawa injuk reno perjanjian 
ano disahko ulih Allah jama upacara 
sunat. Maka radu jak Ishak, anak 
Abraham laher, Abraham nyunat ia 
waktu ia beumor walu rani. Kak raduni 
Ishak nyunat juga anakni, yakdo Yakub. 
Rik Yakub pun nyunat muneh kerua 
belas anakni, yakdo sai jadi bapak-bapak 
leluhur bangsa Yahudi. 

?Bapak-bapak leluhur ram udi sesera 
jama Yusuf, hingga tian ngejual ia jadi 
budak di Mesir. Kidang Allah jejama jama 
ia, 

l0rik ngelepasko ia jak sunyinni 
kesusahanni. Allah ngeniko jama ia 
kasih rik kebijaksanaan waktu ia 
ngehadap Firaun raja Mesir, hingga 
Firaun ngejadiko ia gubernur negeri 
Mesir rik sai bekuasa istana Firaun. 

1! Kak raduni tejadi suatu zaman 
kebetohan sai balak di sunyinni negeri 
Mesir rik Kanaan hingga ulun menderita 
nihan. Nenek muyang ram mak ngedok 
kanikan. 

12 Maka waktu Yakub ngedengi wat 
gandum di Mesir ia ngayun anak-anakni, 
nenek muyang ram, mik di dudi untuk 
mula-mula nihan. 

13 Waktu tian mik kerua kalini, Yusuf 
ngeni pandai jama puari-puarini ano 
bahwa iado Yusuf. Ampai waktu senodo 
raja Mesir pandai tentang keluarga 
Yusuf. 

14 Kak raduni Yusuf ngirim kabar jama 
bakni, yakdo Yakub, untuk ngilu ia 
jama-jama sunyinni keluargani malih 
mik Mesir -- sunyinni wat pitu puluh lima 
jelma. 

15 Maka Yakub malih mik Mesir rik di 
dudido ia rik nenek muyang ram mati. 

16 Mayat tian kak raduni diusung muloh 
mik Sikhem rik dikuborko di kuboran 
sai radu dibeli jama sejumlah duit ulih 
Abraham jak suku bangsa Hemor jak 
Sikhem. 

17 Waktu radu redik saatni Allah 
menepati janji-Ni jama Abraham, bangsa 
ram di Mesir radu betambah lamon. 

18 Akherni sai raja bareh sai mak kenal 
jama Yusuf, memerintah di Mesir. 

19 Raja udi mempermainko bangsa ram 
rik kejam jama nenek muyang ram. Ia 
memaksa tian ngetokko upi-upi tian sai 
ampai laher in telantar rik mati. 

20 Waktu zaman senodo Musa laher; ia 
upi sai helau nihan. Telu bulan sakani ia 
dipelihara di lamban bakni, 

21 rik radu jak ia ditokko, anak bebai 
Firaun ngakuk ia, raduni memelihara ia 
sebagai anakni tenggalan. 

22 Sunyinni ilmu bangsa Mesir diajarko 
jama ia rik ia jadi jelma sai bekuasa 
nihan delom cawa rik perbuatanni. 

23 Waktu Musa umor epak puluh tahun, 
timbul mirak delom hatini untuk mik 
ngeliak keadaan bangsani ulun Israel. 

24 Raduni ia ngeliak sai jelma jak tian 
dianiaya ulih sai jelma Mesir; maka ia 
ngebela jelma sai dianiaya udi jama 
ngebunuh jelma Mesir udi. 

25 Sangko Musa bangsani haga ngerti 
bahwa Allah sedang memakai ia untuk 
ngebebasko tian. Kidang kenyataan tian 
mak ngerti. 

26 Jemohni ia ngeliak muneh rua 
jelma Israel betinju, raduni ia berusaha 
ngedamaiko tian. Ia cawa, 'Keti inji 
muari. Mengapi keti betinju?' 

27 Kidang jelma sai mukul kantikni udi 
ngedurong Musa mik pingger raduni 
cawa, 'Sapa sai ngangkat niku jadi jelma 
sai mimpin rik hakim sekam? 

28 Api niku haga ngebunuh nyak juga 
injuk niku ngebunuh ulun Mesir udi 
nambi?' 

29 Waktu Musa ngedengi api sai 
dicawako ulih ulun udi, Musa lijung jak 
Mesir raduni tinggal di negeri Midian. Di 
dudi ia mansa rua anak. 

30 Epak puluh tahun radu jak seno 
sai malaikat Tuhan ratong jama Musa 
di padang gurun redik Gunung Sinai. 
Malaikat udi ratong di delom apui di 
semak belukar sai sedang nyala. 

31 Musa hiran ngeliak hal seno, sehingga 
ia mik redik-redik untuk pandai api udi. 
Raduni ia ngedengi suara Tuhan cawa, 

32 'Nyakdo Allah nenek muyangmu; 
Nyak Allah jak Abraham, Ishak, rik 
Yakub.' Musa gegoran kerabaian hingga 
ia mak bani lagi ngeliak semak belukar 
udi. 

33 Raduni Tuhan cawa muneh, 'Lepasko 
selop sai niku pakai ano, mani tanoh di 
rangmu cecok ano yakdo tanoh sai suci. 

34 Nyak radu ngeliak rik memperhatiko 
pahikni penderitaan umat-Ku di Mesir. 
Nyak radu ngedengi keluhan tian, Nyak 
ratong untuk ngebebasko tian. Tano, ija! 
Nyak haga ngutus niku muloh mik Mesir.' 

35 Musa injido Musa sai mak diakui 
ulih bangsa Israel rik sai ditulak jama 
cawa injuk reji, 'Sapa sai ngangkat 
niku jadi jelma sai mimpin rik hakim 
sekam?' Kidang justru iado jelma sai 
diutus Allah untuk jadi jelma sai mimpin 
rik penyelamat, jama bantuan malaikat 
sai ratong jama ia di semak belukar sai 
menyala udi. 

36 Musa udido sai memimpin bangsa 
Israel luah jak Mesir jama ngelakuko 
keajaiban-keajaiban rik hal-hal luar 
biasa di Mesir, di Laok Suluh, rik di 
padang gurun selama epak puluh tahun. 

37 Tado juga Musa sai cawa jama bangsa 
Israel, 'Allah haga ngeniko jama niku sai 
nabi sai dipilih jak hantaramu tenggalan, 
gegoh injuk Ia memilih nyak.' 

38 Musado sai di tengah-tengah bangsa 
Israel di padang heni, jadi perantara 
untuk malaikat sai cawa jama ia di 
Gunung Sinai jama nenek muyang ram. 
Iado sai nerima jak Allah kabar sai hurik 
untuk disampaiko jama ram. 

39 Sekalipun injuk reno nenek muyang 
ram mak haga taat jama ia. Tian nulak 
ia rik mirak muloh mik Mesir. 

40 Tian cawa jama Harun, 'Sanido 
diwa-diwa untuk sekam, in diwa-diwa 
udi mimpin sekam. Mani sekam radu 
mak pandai lagi api sai tejadi jama si 
Musa udi sai ngusung sekam luah jak 
Mesir!' 

41 Raduni pada waktu senodo tian nyani 
sai patung anak jawi, raduni tian ngeni 
persembahan kurban jama patung udi 
rik nyani pesta untuk memuja patung sai 
disani tian tenggalan. 

42 Maka Allah ninggalko tian rik naganko 
tian nyumbah bintang-bintang di langit. 
Udi nutuk api sai tetulis delom buku 
nabi-nabi. Injuk reji, 'Hai jelma-jelma 
Israel! Lain hak untuk Nyak niku nikol rik 
ngurbanko binatang selama epak puluh 
tahun di padang heni. 

43 Kemah berhala Molokhdo sai niku 
usung-usung jejama jama patung 
binatang berhalamu, yakdo Refan; 
anodo patung sai niku sani untuk 
disumbah. Ulih sebab seno Nyak haga 
ngetokko niku sampai jaoh mik seberang 
di negeri Babel.' 

44 Kemah rang Allah ratong jama 
manusia didapok jama nenek muyang 
ram di padang gurun. Kemah udi disani 

atas perintah jak Allah jama Musa rik 
nutuk cuntoh sai diliakko Allah jama 
Musa. 

4> Kak raduni kemah udi diusung ulih 
nenek muyang ram pada waktu tian rik 
Yosua mik ngerebut negeri ram inji jak 
kekuasaan bangsa-bangsa sai diuser 
Allah di hadapan tian. Kemah udi wat di 
dudi sampai zaman Daud. 

46 Daud nyenangko hati Allah rik ngilu 
jama Ia in ia diizinko nyani sai lamban 
untuk Allah sai disumbah Yakub udi. 

47 Kidang Salomodo sai ngediriko 
lamban untuk Allah. 

48 Kidang Allah Sai Mahatinggi mak 
tinggal di delom lamban sai disani 
manusia; mani di delom buku nabi 
tetulis injuk reji, 

49 Langit ano takhta-Ku, rik bumi alas 
cukut-Ku. Lamban api sai niku haga 
diriko untuk Nyak? Dipa rang untuk Nyak 
istirahat? 

>0 Bukankah Nyak tenggalan sai 
ngejadiko sunyin hal?' renodo cawa 
Allah. 

>t Bukan main keras ulu Puari-puari rik 
hara payah taat jama Allah! Cupingmu 
tilu nihan tehadap cawa Allah! Keti gegoh 

jama nenek muyangmu; selalu ngelawan 
Ruh Allah! 

>2 Api wat nabi sai mak dianiaya ulih 
nenek muyangmu? Tian ngebunuh 
utusan-utusan jak Allah sai tumbai radu 
ngumumko bahwa Jelma Sai Ngebantu 
Allah sai benor udi haga ratong. Rik tano 
keti ngekhianati rik ngebunuh Jelma Sai 
Ngebantu Allah udi. 

“3 Malaikat-malaikat radu nyampaiko 
perintah-perintah Allah jama niku kidang 
keti mak nutukni!" 

“Reno anggota-anggota Mahkamah 
Agama udi ngedengi sunyinni sai 
dicawako ulih Stefanus, tian sakik hati 
rik butong nihan jama ia. 

>> Kidang Stefanus sai dikuasai ulih 
Ruh Allah, ngeliak mik langit. Ia ngeliak 
kemuliaan Allah rik Isa cecok di rang 
bekuasa di kebelah kanan Allah. 

26 "Ljak," cawa Stefanus, "nyak ngeliak 
surga tebukak rik Anak Manusia cecok di 
kebelah kanan Allah!" 

>/ Anggota-anggota mahkamah udi 
nyalok cuping tian sambil mekik-mekik, 
raduni jama-jama nyerang Stefanus. 

>8 Tian nyiret ia mik luah kota kak 
raduni nayar ia jama batu. Jelma-jelma 

sai nyaksiko kejadian udi nitipko kawai 
tian jama sanak ngura sai gelarni Saulus. 

?? Sementara tian nayar Stefanus, 
Stefanus beseru, "Tuhan Isa, terimado 
ruhku!" 

60 Raduni ia belutut rik mekik jama 
suara sai keras, "Tuhan, dang dusa inji 
ditanggungko di atas tian!" Seraduni 
nyawako injuk reno ia pun mati. 

1 Rik Saulus senang juga atas 

pembunuhan udi. Rani seno juga 
jemaah di Yerusalem mulai dibedak- 
bedak, sehingga sunyinni ulun beriman, 
kecuali rasul-rasul, terpencar-pencar 
mik seluruh daerah Yudea rik Samaria. 

2 Jelma-jelma sai rabai jama Allah 
nguborko Stefanus rik ngehiwangi ia 
jama sedih nihan. 

3 Kidang Saulus terus gaoh berusaha 
ngehancorko jemaah. Ia mik jak lamban 
mik lamban rik nyiret mik luah ulun-ulun 
percaya, raduni ngurukko tian mik delom 
bui. 

4Ulun-ulun percaya sai radu terpencar 
udi ngabarko Kabar Betik jak Allah udi 
mik dipa-dipa. 

> Filipus mik di kota Samaria rik 
ngeberitako jama ulun-ulun di dudi 

tentang Raja Penyelamat sai dijanjiko 
Allah. 

e Waktu jelma-jelma ngedengi Filipus 
cawa rik tian ngeliak keajaiban- 
keajaiban sai disanini, lamon jak tian 
sai ngeperhatiko api sai dicawako ulih 
Filipus. 

7 Mani ruh-ruh jahat radu luah mekik- 
mekik jak lamon jelma sai kekurukan 
sitan. Jelma-jelma lumpuh rik timpang 
pun lamon sai dimunyaiko. 

8 Maka jelma-jelma di kota Samaria udi 
riang nihan. 

? Di kota udi wat sai jelma bakas gelarni 
Simon, sai radu pira waktu sakani nyani 
ulun-ulun Samaria kagum jama ilmu 
sihirni. Ia ngucakko jama tian bahwa ia 
jelma sai luar biasa. 

10 Maka sunyinni jelma di kota udi 
jak seluruh lapisan masyarakat ia 
ngeperhatiko nihan jama ia. "Jelma inji 
yakdo kekuatan Allah sai tekenal sebagai 
'Kekuatan Balak' udi," ani tian. 

11 Radu saka nihan ia nyani kagum 
jelma-jelma jama kekuatan sihirni, 
sehingga tian ngeperhatiko ia nihan. 

12 Kidang Filipus ngabarko jama tian 
Kabar Betik mengenai injuk repa Allah 

haga memerintah sebagai raja rik 
tentang Isa Almasih, Raja Penyelamat 
udi. Maka tian percaya jama kabar 
sai disampaiko ulih Filipus, raduni tian 
dibaptis -- bakas ataupun bebai. 

13 Simon tenggalan juga percaya. Rik 
radu jak dibaptis, ia terus nutuk Filipus. 
Keajaiban-keajaiban sai tejadi nyani 
Simon kehiran-hiranan. 

14 Rasul-rasul di Yerusalem ngedengi 
bahwa ulun-ulun Samaria radu nerima 
cawa Allah. Ulihni seno tian ngutus 
Petrus rik Yohanes mik dudi. 

15 Waktu Petrus rik Yohanes sampai, 
tian bedua untuk jelma-jelma Samaria 
udi in tian mansa Ruh Allah, 

16 mani Ruh Allah makkung ratong 
nguasai sai jelma pun jak tian; tian 
ampai dibaptis atas gelar Tuhan Isa 
gaoh. 

17 Raduni Petrus rik Yohanes ngepikko 
culuk tian mik atas ulun-ulun Samaria 
udi; maka tian nerima Ruh Allah. 

18 Simon ngeliak bahwa ulihni culuk 
rasul-rasul dipikko mik atas ulun-ulun 
udi, Ruh Allah dikeniko jama tian. Ulihni 
seno Simon ngusung duit jama Petrus 
rik Yohanes, 

19 raduni cawa, "Keniko jama nyak 
kuasa ano juga in kik culukku dipikko 
jama sapa gaoh, ulun udi haga nerima 
Ruh Allah." 

20 Kidang Petrus ngejawab, "Celakado 
niku rik duitmu! Sangkomu pengenian 
Allah dapok dibeli jama duit? 

21 Niku mak ngedok hak untuk nutuk 
di delom guai sekam, mani hatimu mak 
benor tehadap Allah. 

22 Ulihni seno tinggalko maksudmu sai 
jahat ano, rik ngiludo jama Tuhan in Ia 
ngampuni pikeranmu sai jahat udi! 

23 Mani nyak pandai niku sesera nihan 
rik dibudakko ulih kejahatan." 

24Raduni Simon cawa jama Petrus rik 
Yohanes, "Tulung pai ngilu jama Tuhan 
in mak sai pun jak cawa puari-puari udi 
tejadi jama nyak." 

2> Radu jak tian ngeniko kesaksian 
rik ngabarko cawani Tuhan, Petrus rik 
Yohanes muloh mik Yerusalem. Rik di 
lapahni, tian ngabarko Kabar Betik ano 
di lamon pekon-pekon Samaria. 

26 Sai malaikat Tuhan cawa jama Filipus, 
"Ija berangkat! Mikdo arah selatan mik 
renglaya sai ngehubungko Yerusalem 
jama Gaza." Renglaya udi mangi. 

27 Maka Filipus pun berangkatdo. Waktu 
ano wat sai pegawai istana Etiopia 
sai sedang delom lapahni mulang mik 
negerini. Ulun udi sai pegawai tinggi 
sai betanggung jawab atas sunyinni 
kebatinanni Kandake, ratu negeri Etiopia. 
Jelma udi radu mik di Yerusalem untuk 
beibadah jama Allah rik tano sedang 
muloh jama gerubak. Sementara mejong 
di delom gerubakni ano ia ngebaca Buku 
Nabi Yesaya. 

28 (8:27) 

29 Ruh Allah cawa jama Filipus, "Mikdo 
ngeredik gerubak udi." 

30 Maka Filipus mik ngeredik gerubak 
udi, raduni ia ngedengi ulun udi ngebaca 
Buku Yesaya. Filipus betanya jama ia, 
"Api Tuan ngerti sai Tuan baca ano?" 

31 Ulun udi ngejawab, "Injuk repa 
nyak ngerti, kik mak ngedok sai 
ngejelaskoni jama nyak?" Raduni ia 
ngurau Filipus cakak mik gerubak rik 
mejong jama-jama ia. 

32 Injido ayat-ayat sai dibacani udi, "Ia 
injuk biri-biri sai digiring untuk ditikol, 
injuk anak biri-biri sai mak ngembik 
kik buluni digunting, renodo Ia mak 
ngucakko sepatoh cawa pun. 

331a dihina rik mak adil diperlakuko. 
Nyawa-Ni dicabut jak bumi sehingga 
sai jelma pun mak ngedok sai dapok 
nyeritako tentang keturunan-Ni." 

34 Pegawai tinggi jak Etiopia udi cawa 
jama Filipus, "Cuba keni pandai jama 
nyak, sapa sai dimaksud ulih nabi inji? 
Dirini tenggalan kedo atau ulun bareh?" 

39 Maka Filipus pun mulai cawa; ia 
makai ayat-ayat udi sebagai permulaan 
untuk ngabarko Kabar Betik tentang Isa 
jama pegawai tinggi ano. 

36 Di tengah lapahni, tian sampai di 
suatu rang sai wat way. Pegawai udi 
cawa, "Liak udi wat way! Apilagi sai 
masih kurang untuk ngebaptis nyak?" 

37 [Filipus cawa, "Kik Tuan percaya 
jama sepenuh hati, Tuan ngasi dibaptis." 
"Nyak percaya Isa Almasih Anak Allah," 
ani pegawai tinggi jak Etiopia udi.] 

38 Raduni ia ngayun gerubakni taru; 
kak raduni tian rua, Filipus rik pegawai 
udi, regah mik delom way rik Filipus 
ngebaptis ia. 

39 Waktu tian luah jak way, Ruh Allah 
ngakuk Filipus jak udi. Pegawai tinggi jak 
Etiopia udi mak ngeliak ia lagi. Pegawai 
tinggi ano riang nihan nerusko lapahni. 

40 Mak pandaini Filipus radu wat di 
Asdod. Rik waktu ia nerusko lapahni, 
ia ngabarko Kabar Betik tentang Isa 
di sunyinni kota sampai ia ratong di 
Kaisarea. 

t Sementara ano Saulus terus 

gaoh mirak ngancam rik ngebunuh 
jelma-jelma sai nutuk Tuhan Isa. Ia mik 
jama imam agung, 

2 rik ngilu surat kuasa untuk mik jama 
jelma-jelma sai mimpin lamban-lamban 
ibadah ulun Yahudi di Damsyik, in kik ia 
ngehalu di dudi jelma-jelma sai percaya 
jama Isa, ia dapok nangkok tian rik 
ngusung tian mik Yerusalem. 

3 Sementara mik nuju Damsyik, waktu 
radu redik jama kota udi, tiba-tiba suatu 
sinar jak langit memancar di keliling 
Saulus. 

“Ia tumbak mik tanoh raduni ngedengi 
suara cawa jama ia, "Saulus, Saulus! Api 
sebabni niku nganiaya Nyak?" 

"Sapa Niku, Tuan?" Saulus betanya. 
Suara udi ngejawab, "Nyakdo Isa, sai 
niku aniaya. 

6 Kidang tano minjakdo rik kuruk mik 
kota. Di dudi haga dikeni pandai jama 
niku api sai harus niku lakuko." 

7 Jelma-jelma sai nutuk jama-jama 
Saulus tekanjat hingga mak dapok 
besuara; mani tian ngedengi suara udi 
kidang mak ngeliak sai jelma pun. 

8 Raduni Saulus cecok rik ngebuka 
matani, kidang matani radu mak ngeliak 
api-api lagi. Jadi tian nyating culukni rik 
nuntun ia kuruk mik Damsyik. 

3 Telu rani sakani ia mak dapok ngeliak 
rik selama ano ia mak nganik atau 
nginum sama sekali. 

10 Di Damsyik wat sai jelma sai nutuk 
Tuhan Isa gelarni Ananias. Di delom 
suatu pengliakan, Tuhan cawa jama 
ia. Tuhan cawa, "Ananias!" Ananias 
ngejawab, "Sayo, Tuhan." 

11 Tuhan cawa, "Ayu berangkat tano. 
Mikdo di lamban Yudas di Renglaya 
Lurus. Tanyako di dudi jelma sai gelarni 
Saulus sai asal jak kota Tarsus. Jelma 
udi sedang bedua, 

12 rik di delom suatu pengliakan ia 
ngeliak sai bakas, gelarni Ananias, 
ratong jama ia rik ngepikko culuk di 
atasni in ia dapok ngeliak lagi." 

13 Ananias ngejawab, "Tuhan, nyak 
radu ngedengi lamon jelma cawa 
mengenai jelma inji, terutama mengenai 

penganiayaan-penganiayaan sai ia 
lakuko tehadap umat-Mu di Yerusalem. 

14 Rik tano ia radu ratong mik dija seizin 
jak imam-imam kepala untuk nangkok 
sunyinni jelma sai percaya jama Niku." 

15 Kidang Tuhan cawa jama Ananias, 
"Mikdo gaoh! Mani Nyak radu milih 
ia beguai untuk Nyak, in ia ngabarko 
tentang Nyak jama bangsa-bangsa 
bareh sai mak beragama Yahudi rik ia 
jama raja-raja rik jama umat Israel juga. 

16 Rik Nyak tenggalan haga nunjukko 
jama ia sunyinni penderitaan sai harus 
ia alami ulihni Nyak." 

17 Maka Ananias pun mikdo di lamban 
udi rik ngepikko culukni di atas Saulus. 
"Puari Saulus," ani Ananias, "Tuhan Isa 
sai Puari liak di tengah renglaya waktu 
Puari sedang mik dija, Iado sai ngayun 
nyak ratong in Puari dapok ngeliak luot 
rik dikuasai ulih Ruh Allah." 

18 Saat seno juga sai hal sai injuk henak 
iwa telepas jak mata Saulus rik ia dapok 
ngeliak luot. Maka ia pun minjak, terus 
dibaptis. 

19 Rik radu jak mengan, ia jadi kuat 
lagi. Saulus tinggal di Damsyik jama 

jelma-jelma sai nutuk Isa pira-pira rani 
sakani. 

201a langsung mik lamban-lamban 
ibadah rik mulai ngabarko bahwa Isa 
udido Anak Allah. 

21 Sunyinni ulun hiran ngedengi Saulus. 
Tian cawa, "Bukankah ia sai di Yerusalem 
radu ngebunuh sunyinni jelma sai 
percaya jama Isa? Ia ratong mik dija 
justru untuk nangkok rik ngusung tian 
jama imam-imam kepala!" 

22 Kidang Saulus makin kuat 
pengaruhni. Bukti-bukti sai ia kemukako 
mengenai Isa ngeyakinko nihan bahwa 
Isa anodo Raja Penyelamat, sampai 
jelma-jelma Yahudi sai tinggal di 
Damsyik mak dapok lagi ngebantah. 

23 Radu jak liwat pira-pira waktu 
sakani ulun-ulun Yahudi sepakat untuk 
ngebunuh Saulus. 

24 Kidang rencana tian kepandaian jama 
ia. Di rani di bingi tian nunggu di rangok 
gerbang kota untuk ngebunuh ia. 

25 Kidang di sai bingi, jelma-jelma 
sai nutuk Saulus ngakuk ia, raduni 
ngeregahko ia di delom sai keranjang 
ngeliwati sesai kota. 

26 Saulus mik Yerusalem, rik di dudi ia 
berusaha begabung jama jelma-jelma 
sai nutuk Isa. Kidang tian rabai jama 
ia, mani tian mak percaya bahwa ia 
benor-benor radu jadi jelma sai nutuk 
Isa. 

27 Kak raduni Barnabas ratong jama 
ia, raduni ngusung ia mik jama-jama 
rasul-rasul. Barnabas nyeritako jama 
tian injuk repa Saulus ngeliak Tuhan di 
tengah renglaya rik injuk repa Tuhan 
cawa jama ia. Barnabas ngeni pandai 
muneh tentang injuk repa banini Saulus 
ngajar di Damsyik jama gelar Isa. 

28 Maka jak seno Saulus tinggal jama 
tian, rik bani nihan bekhotbah di seluruh 
Yerusalem atas gelar Tuhan. 

2? 1a cawa rik bedebat juga jama 
ulun-ulun Yahudi sai bebahasa Yunani, 
kidang tian berusaha ngebunuh ia. 

30 Waktu ulun-ulun percaya barehni 
pandai tentang hal udi, tian ngusung 
Saulus mik Kaisarea, kak raduni ngirim 
ia mik Tarsus. 

31 Maka jemaah di seluruh Yudea, 
Galilea rik Samaria jadi tenteram. 
Dibantu ulih Ruh Allah, rabai jama 

Tuhan, jemaah-jemaah udi betambah 
kuat rik betambah lamon. 

32 Petrus mik dipa-dipa napol jemaah- 
jemaah. Suatu rani ia napol umat Tuhan 
sai tinggal di Lida. 

33 Di disan ia betungga jama sai jelma 
bakas gelarni Eneas, sai lumpuh rik 
radu mak minjak-minjak lagi jak rang 
pedomni walu tahun sakani. 

34 Petrus cawa jama Eneas, "Eneas, Isa 
Almasih ngunyaiko niku. Minjakdo rik 
uyunko rang pedommu." Waktu seno 
juga Eneas minjak. 

35 Sunyinni penduduk di Lida rik Saron 
ngeliak Eneas, raduni tian sunyinni 
percaya jama Tuhan. 

36 Di Yope wat sai jelma bebai gelarni 
Tabita. Ia jelma sai percaya jama Isa. 
(Gelarni di delom bahasa Yunani iado 
Dorkas sai retini rusa.) Ia risok nihan 
ngelakuko hal-hal sai betik rik nulung 
jelma-jelma mejerih. 

37 Waktu seno ia meruyuh raduni mati. 
Radu jak mayatni dimandiko, ia dipikko 
di kamar sai di atas. 

38 Yope mak sepira jaoh jak Lida. Jadi 
waktu jelma-jelma sai nutuk Isa di Yope 
ngedengi Petrus wat di Lida, tian ngutus 

rua jelma mik jama Petrus jama luhot 
injuk reji, "Geluk-gelukdo ratong mik 
dija." 

39 Petrus langsung minjak rik nutuk 
tian. Sesampaini di dudi, ia diusung mik 
kamar sai di atas. Sunyinni randa di 
dudi ngerumuni Petrus sambil miwang 
rik nunjukko jama ia kawai-kawai rik 
jubah-jubah sai diseruk Dorkas untuk 
tian waktu ia masih hurik. 

40 Petrus ngayun tian sunyinni luah, 
raduni ia belutut rik bedua. Radu jak 
seno ia ngehadap mayat Dorkas rik 
cawa, "Tabita, minjak!" Maka Dorkas 
ngebukak mata, rik waktu ia ngeliak 
Petrus, ia mejong. 

41 Raduni Petrus nyating culukni rik 
nulung ia cecok. Kak raduni Petrus 
ngurau jelma-jelma percaya di dudi 
jejama randa-randa udi, raduni nyerahko 
Dorkas sai radu hurik udi jama tian. 

42 Kabar tentang kejadian udi tesebar 
mik seluruh Yope, hingga lamon 
jelma percaya jama Isa sebagai Raja 
Penyelamat tian. 

43 Petrus tinggal di dudi pepira rani lagi 
di lamban sai jelma penyamak bawak sai 
gelarni Simon. 

1 0 ' Di Kaisarea wat jelma bakas 
gelarni Kornelius. Ia kapten 
"Pasukan Italia". 

-Ia jelma sai rabai jama Allah rik 
seluruh keluargani beibadah jama Allah. 
Ia lamon nulung jelma-jelma Yahudi sai 
mejerih, rik ia selalu bedua jama Allah. 

3 Suatu rani kira-kira pukul telu dibi 
ia ngeliak jelas nihan delom suatu 
pengliakan, sai malaikat Allah ratong rik 
ngurau ia, "Kornelius!" 

“Kornelius ngeliak malaikat udi jama 
rabai raduni cawa, "Wat api Tuan?" 
Malaikat udi ngejawab, "Duamu rik 
kemurahan hatimu radu diterima ulih 
Allah rik Allah ingok jama niku. 

> Tano kayundo ulun mik Yope ngurau 
Simon sai gelar lengkapni Simon Petrus. 

ela sedang numpang di lamban sai 
jelma penyamak bawak gelarni Simon, 
sai tinggal di pingger pantai." 

7 Radu jak malaikat sai cawa jama 
Kornelius udi mik, Kornelius ngurau rua 
jelma sai ngebantu lambanni rik sai 
jelma anggota tentera pengawalni sai 
saleh. 

8 Kornelius nyeritako jama tian api sai 
radu tejadi, raduni ngayun tian mik 
Yope. 

9Jemoh ranini, sementara tian masih 
di delom lapahni rik hamper sampai di 
Yope, Petrus cakak mik atas lamban 
untuk bedua. 

10 Raduni ia mebetoh nihan rik mirak 
mengan. Sementara kanikan disediako, 
ia mansa suatu pengliakan. 

11 Ia ngeliak langit tebukak rik sai hal 
injuk kain sai kejung diulurko mik bumi, 
tegantung di keepak uncukni. 

12 Di delomni wat sunyin macam 
binatang cukut epak, sunyin binatang sai 
ngejalar rik burung-burung liar. 

13 Raduni wat suara cawa jama ia, 
"Petrus, minjak! Tikoldo rik kanik!" 

14 Petrus ngejawab, "Mawat, Tuhan! 
Makkung pernah nyak nganik api-api sai 
haram rik najis." 

1> Kidang suara udi cawa luot jama ia, 
"Api sai radu dinyatako halal ulih Allah, 
dangdo niku anggap udi haram." 

16 Pengliakan udi berulang sampai telu 
kali, kak raduni kain udi teiwak mik 
surga. 

17 Petrus bingung mikerko api reti 
jak pengliakan udi. Sementara Petrus 
bepiker-piker, jelma-jelma sai dikayun 
ulih Kornelius ngehalu lamban Simon rik 
tian radu wat di hadap rangok. 

18 Raduni tian ngurau jelma rik betanya, 
"Api di dija wat kuari sai minok, sai 
gelarni Simon Petrus?" 

19 Sementara Petrus masih gaoh terus 
berusaha in pandai reti jak pengliakan 
udi, Ruh Allah cawa jama ia, "Hai Petrus, 
wat telu jelma sedang nyepok niku. 

20 Payu geluk regah mik debah rik dang 
ragu-ragu nutuk tian, mani Nyakdo sai 
ngayun tian." 

21 Maka Petrus regah mik debah rik 
cawa jama ulun-ulun udi, "Nyakdo sai 
puari-puari sepok. Puari-puari ratong 
untuk api?" 

22 Tian ngejawab, "Kapten Kornelius 
ngayun sekam mik dija. Ia jelma sai betik 
rik rabai jama Allah, rik dihormati nihan 
ulih seluruh ulun Yahudi. Sai malaikat 
Allah ngayun ia ngilu Tuan ratong mik 
lambanni ulihni, sebagai jawaban atas 
duani, ia dikayun ngedengiko api sai 
haga Tuan cawako jama ia." 

23 Maka Petrus nyilako tian kuruk untuk 
minok di dudi. Jemohni Petrus minjak 
rik mik jama-jama tian. Pira-pira jelma 
percaya jak Yope pun nutuk muneh. 

24 Serani radu jak seno tian sampai di 
Kaisarea. Di dudi tian radu ditunggu- 
tunggu ulih Kornelius rik puari-puarini 
rik kantik-kantik akrabni sai radu 
diundangni. 

25 Waktu Petrus sampai, Kornelius mik 
nyambut ia rik sujud di hadapni. 

26 Kidang Petrus nulung ia cecok, raduni 
cawa, "Minjakdo! Nyak tenggalan pun 
manusia juga." 

27 Sementara cawa jama Kornelius, 
Petrus kuruk mik delom lamban. Di dudi 
ia ngeliak lamon jelma radu ngumpul. 

28 Raduni ia cawa jama tian, "Puari- 
puari tenggalan pandai bahwa ulun 
Yahudi dilarang ulih agamani untuk 
napol atau behubungan jama ulun-ulun 
jak bangsa bareh. Kidang Allah radu 
nunjukko jama nyak bahwa nyak mak 
ngasi nganggap sapa pun juga najis atau 
haram. 

29 Udi sebabni waktu Tuan ngilu in nyak 
ratong, nyak mak bekeberatan ratong. 

Jadi tano nyak haga pandai ngapi Tuan 
kilu nyak ratong." 

30 Kornelius ngejawab, "Telu rani sai 
liwat, kekira waktu injuk inji, nyak 
sedang bedua di lamban pukul telu 
dibi. Tiba-tiba sai jelma bakas cecok di 
hadapku. Kawai jelma ano bekilauan. 

311a cawa, 'Kornelius! Allah radu 
nerima duamu rik ingok jama 
kemurahan hatimu. 

32 Jadi kayundo jelma mik Yope ngurau 
ulun sai gelarni Simon Petrus. Ia lagi 
minok di lamban sai jelma penyamak 
bawak sai gelarni Simon; lamban udi di 
pingger laok.' 

33 Udi sebabni nyak segera ngayun ulun 
mik ngurau Tuan. Rik Tuan temon betik 
hati untuk ratong mik dija. Tano sekam 
sunyinni bekumpul di dija di hadap Allah 
untuk ngedengiko seluruh sai Allah 
kayun Tuan cawako jama sekam." 

34 Raduni Petrus cawa, "Tano nyak 
temon-temon sadar bahwa Allah 
memperlakuko sunyinni jelma gegoh. 

35 Jelma sai rabai jama Allah rik bebuat 
sai benor, ulun udi diterima ulih Allah, 
mak peduli ia jak bangsa api. 

36 Puari-puari radu pandai isi kabar 
sai Allah sampaiko jama bangsa Israel. 
Kabar udi yakdo mengenai Kabar Betik 
tentang damai liwat Isa Almasih, yakdo 
Tuhan sunyinni jelma. 

37 Keti pandai api sai radu tejadi di 
seluruh Yudea, yakdo sai mulai jak 
Galilea radu jak baptisan sai dianjurko 
ulih Yohanes. 

38 Keti pandai bahwa Allah radu milih 
Isa ulun Nazaret udi rik ngeniko jama 
Ia Ruh Allah rik kuasa. Keti pandai 
juga bahwa Isa udi mik dipa-dipa untuk 
ngelakuko sai betik; Ia ngunyaiko 
seluruh jelma sai dikuasai ulih iblis, mani 
Allah jejama jama Ia. 

39 Sekam injido jelma-jelma sai radu 
ngeliak tenggalan sunyin hal sai Ia 
lakuko di negeri ulun Yahudi rik di 
Yerusalem. Walau injuk reno tian 
nyalibko rik ngebunuh la. 

40 Kidang waktu rani sai ketelu Allah 
ngehurikko Ia luot jak kematian rik 
ngeliakko Ia jama manusia; 

41 mawat jama sunyinni manusia, 
melainko angkah jama sekam sai radu 
dipilih ulih Allah lebih mena untuk 
jadi saksi-saksi-Ni: Sekam mengan rik 

nginum jama Ia radu jak Ia hurik luot 
jak kematian. 

42 Rik Ia ngayun sekam ngabarko 
Kabar Betik udi jama ulun-ulun rik ngeni 
kesaksian bahwa lado sai diangkat ulih 
Allah jadi Hakim ulun-ulun sai masih 
hurik rik ulun-ulun sai radu mati. 

43 Sunyinni nabi-nabi cawa tentang Ia. 
Tian cawa bahwa sunyinni jelma sai 
percaya jama Isa, haga diampuni dusani 
jama kekuasaan jak Isa." 

44 Sementara Petrus masih cawa, Ruh 
Allah regah rik nguasai seluruh jelma sai 
ngedengi kabar udi. 

4> Jelma-jelma Yahudi sai percaya jama 
Isa rik nutuk Petrus jak Yope, sunyinni 
hiran ngeliak Allah ngeniko juga Ruh-Ni 
jama ulun-ulun bangsa bareh sai lain 
Yahudi. 

46 Mani tian ngedengi ulun-ulun udi 
cawa delom seluruh bahasa rik memuji- 
muji keagungan Allah. Raduni Petrus 
cawa, 

47 "Cuba liak, jelma-jelma inji radu 
mansa Ruh Allah injuk ram. Jadi dapok 
kedo ulun ngehalang-halang tian untuk 
dibaptis jama wai?" 

48 Maka Petrus ngayun tian dibaptis 
atas gelar Isa Almasih. Radu jak seno 
tian ngilu in Petrus tinggal jama tian 
pira-pira rani sakani. 

1 1 t Rasul-rasul rik ulun-ulun 

sai percaya di seluruh Yudea 
ngedengi bahwa jelma-jelma sai mak 
beragama Yahudi pun radu nerima cawa 
Allah. 

2 Kak raduni waktu Petrus mik 
Yerusalem, jelma-jelma Yahudi sai radu 
percaya udi, ngereneh Petrus. 

3Tian cawa, "Mengapi niku mik di 
lamban jelma-jelma sai makkung 
disunat? Niku malah mengan juga 
jejama jama tian!" 

4tUlihni seno Petrus nerangko jama 
tian sunyinni sai radu tejadi, mulai jak 
mula-mula. Petrus cawa, 

>"Nyak sedang bedua di kota Yope, 
raduni nyak ngeliak pengliakan. Nyak 
ngeliak wat sai hal sai injuk selembar 
kain sai berak diregahko jak langit, 
tegantung di keepak uncukni, raduni 
taru di kebelahku. 

6Waktu nyak ngeperhatiko mik delom, 
nyak ngeliak binatang-binatang cukut 
epak, binatang-binatang liar, binatang- 

binatang sai melata, rik burung-burung 
liar. 

7 Raduni nyak ngedengi suatu suara 
cawa jama nyak, 'Payu minjak, Petrus! 
Tikoldo ano rik kanik!' 

#Kidang nyak ngejawab, 'Mawat, 
Tuhan! Makkung pernah nyak nganik 
kanikan sai haram atau najis.' 

Kidang suara udi cawa luot jak langit, 
'Barang sai radu dinyatako halal ulih 
Allah dang di ucakko haram.' 

10 Nyak ngeliak hal seno sampai telu 
kali rik akherni sunyinni teiwak muloh 
mik surga. 

11 Tepat pada waktu seno juga ketelu 
jelma jak Kaisarea, sai diutus jama nyak, 
sampai di lamban rangku minok. 

12 Raduni Ruh Allah ngayun nyak mik 
jama-jama tian jama mak ragu-ragu. 
Keenam jelma muari inji pun nutuk jama 
nyak mik Kaisarea, rik sekam sunyinni 
kuruk mik delom lambanni Kornelius. 

13 Radu jak seno Kornelius nyeritako 
jama sekam injuk repa ia ngeliak sai 
malaikat cecok di lambanni rik cawa, 
'Kayun jelma mik Yope ngurau sai jelma 
bakas sai gelarni Simon Petrus. 

141a haga nyampaiko jama niku 
kabar sai haga nyelamatko niku rik 
keluargamu.' 

15 Rik waktu nyak mulai cawa injuk 
reno," cawa Petrus nerusko ceritani, 
"Ruh Allah ratong mik atas tian, gegoh 
injuk sai tejadi jama ram tumbai 
mula-mulani. 

16 Raduni nyak teingok, Tuhan pernah 
cawa, 'Yohanes ngebaptis jama way, 
kidang keti haga dibaptis jama Ruh 
Allah." 

17 Jadi jelas Allah ngeniko juga jama 
jelma-jelma sai mak beragama Yahudi 
ano, pengenian sai gegoh Ia keniko 
jama ram pada waktu ram percaya jama 
Tuhan Isa Almasih. Ulihni seno, dipa 
mungkin nyak ngelarang Allah!" 

18 Radu jak ngedengi seno, tian mak 
ngebantah lagi. Raduni tian memuji 
Allah. Tian cawa, "Kik injuk reno, 
jelma-jelma lain Yahudi pun dikeni 
kesempatan ulih Allah untuk betubat 
jak dusa-dusani rik ngehayati hurik sai 
sejati!" 

19 Radu jak Stefanus dibunuh, jelma- 
jelma sai percaya jama Isa mulai 
dibedak-bedak, sehingga tian terpencar- 

pencar mik dipa-dipa. Wat sai tegar 
sampai mik Fenisia, rik wat muneh sai 
sampai di Siprus rik Antiokhia. Tian 
ngabarko kabar jak Allah angkah jama 
jelma-jelma Yahudi gaoh. 

20 Kidang jak hantara jelma-jelma sai 
percaya udi, sai asalni jak Siprus rik 
Kirene, wat juga jelma-jelma sai mik 
di Antiokhia rik ngabarko Kabar Betik 
tentang Isa ano jama jelma-jelma sai 
mak beragama Yahudi juga. 

21 Kuasa Tuhan wat jama tian sehingga 
lamon jelma sai percaya rik nyerahko 
diri jama Tuhan. 

22 Cerita-cerita tentang peristiwa- 
peristiwa inji sampai juga jama jemaah 
di Yerusalem. Maka tian ngutus Barnabas 
mik Antiokhia. 

23 Rik waktu Barnabas sampai di dudi, 
rik ngeliak injuk repa Allah ngeberkati 
jelma-jelma udi, ia riang nihan. Raduni 
ia ngilu in tian temon-temon setia jama 
Tuhan jama sepenuh hati. 

24 Barnabas inji jelma sai betik hati rik 
dikuasai Ruh Allah rik percaya nihan 
jama Tuhan sehingga lamon jelma nutuk 
Tuhan. 

25 Kak raduni Barnabas mik Tarsus 
nyepok Saulus. 

26 Radu jak betungga jama Saulus, 
ia ngusung Saulus mik Antiokhia rik 
setahun sakani tian bekumpul jama 
jemaah di disan sambil ngajar lamon 
jelma. Di Antiokhia udido jelma-jelma 
sai percaya jama Isa untuk mula-mula 
kali disebut jelma-jelma Kristen. 

27 Waktu masa seno wat pira-pira nabi 
ratong jak Yerusalem mik Antiokhia. 

28 Di hantarani wat sai jelma gelarni 
Agabus. Ulih durongan Ruh Allah ia 
benubuat bahwa di seluruh dunia haga 
tejadi zaman kebetohan sai hibat. (Rik 
hal seno sangun tejadi juga waktu Kaisar 
Klaudius memerintah.) 

2? Maka sunyinni jelma sai nutuk Isa udi 
sepakat untuk ngirim sumbangan jama 
puari-puari sai tinggal di Yudea; masing- 
masing ngirim nurut kemampuanni. 

30 Persetujuan udi dilaksanako juga, 
raduni Barnabas rik Saulus diutus 
untuk ngantakko sumbangan ano jama 
jelma-jelma sai mimpin jemaah. 

1 2 ! Sekitar zaman seno juga 

Raja Herodes mulai nindas 
anggota-anggota jemaah. 

2 Atas perintahni, Yakobus, puari 
Yohanes dibunuh jama pedang. 

3Waktu Herodes ngeliak bahwa 
perbuatanni udi nyenangko hati ulun- 
ulun Yahudi, ia bebuat lagi sai injuk 
reno; ia ngayun jelma nangkok Petrus 
muneh. Hal seno tejadi pada waktu Rani 
Buka Ruti Mak Beragi. 

4 Radu jak ditangkok, Petrus dikurukko 
delom bui. Epak regu tentera ditugasko 
untuk ngejaga Petrus di dudi -- masing- 
masing regu terdiri jak epak jelma 
anggota tentera. Radu jak perayaan 
Paskah selesai, ampai Herodes haga 
ngadili Petrus di hadapan umum. 

“Jadi Petrus ditahan di bui; kidang 
anggota-anggota jemaah terus gaoh 
bedua temon-temon jama Tuhan untuk 
Petrus. 

6 Waktu di bingi semakkung Herodes 
haga ngehadapko Petrus jama rakyat, 
Petrus pedom di hantara rua prajurit 
culukni diikok jama rua rantai. Di rangok 
bui, pengawal-pengawal lain juga sedang 
ngejaga bui. 

7 Tiba-tiba malaikat Tuhan cecok di dudi 
rik suatu cahaya besinar di delom kamar 
bui ano. Malaikat udi ngeguyang-guyang 

Petrus sampai ia minjak. Raduni malaikat 
udi cawa, "Hai, geluk minjak!" Waktu 
seno juga gugordo rantai besi jak culuk 
Petrus. 

8 Radu jak seno malaikat ano cawa, 
"Pakaido kawaimu rik ikokko tali 
sepatumu." Maka Petrus pun memakai 
kawaini rik ngikok tali sepatuni. Kak 
raduni malaikat udi cawa luot, "Pakaido 
jubahmu rik tutuk nyak." 

? Maka Petrus nutuk malaikat ano luah 
jak bui. Kidang Petrus mak sadar bahwa 
api sai sedang dilakuko ulih malaikat udi 
sai hal sai temon-temon tejadi. Petrus 
nyangko udi angkah suatu pengliakan. 

10 Pada waktu tian radu ngeliwati rang 
penjagaan mula-mula rik kerua, tian 
sampai di rangok besi, sai nuju mik kota. 
Rangok udi tebukak tenggalan, raduni 
tian luah rik lapah ngeliu suatu lorong. 
Tiba-tiba malaikat udi ninggalko Petrus. 

11 Radu jak seno ampai Petrus sadar 
jama api sai radu tejadi jama ia, raduni 
ia cawa, "Tano nyak pandai bahwa Tuhan 
temon-temon radu ngirim malaikat-Ni 
untuk ngelepasko nyak jak kuasa 
Herodes rik jak sunyin hal sai haga 
dilakuko ulih bangsa Yahudi jama nyak." 


KISAH PARA RASUL 12.12-18 70 


12 Radu jak menyadari keadaan ano, 
Petrus mik lamban Maria, emak Yohanes 
sai disebut juga Markus. Di dudi lamon 
jelma bekumpul rik sedang bedua. 

13 Petrus netuk rangok luah, raduni sai 
jelma sai ngebantu bebai gelarni Rode, 
ratong untuk ngebukak rangok. 

14 Langsung ia kenal suara Petrus. 
Ulihni riangni, ia geluk-geluk kuruk luot 
tanpa ngebukak rangok, raduni ngeni 
pandai jama jelma-jelma di dudi bahwa 
Petrus wat di luah. 

15 "Niku luangan!" ani tian. Kidang Rode 
yakin bahwa udi temon-temon Petrus. 
Maka tian cawa, "Udi malaikatni!" 

16 Sementara ano Petrus terus gaoh 
netuk rangok. Maka waktu tian ngebukak 
rangok, rik ngeliak Petrus, tian hiran 
nihan. 

17 Petrus ngeni isyarat jama culukni 
in tian tenang, kak raduni ia nyeritako 
injuk repa Tuhan radu ngusung ia luah 
jak bui. Raduni ia cawa, "Keni pandai 
inji jama Yakobus rik puari-puari bareh 
juga." Radu jak seno Petrus ninggalko 
rang udi rik mik di rang sai bareh. 

18 Jemoh ranini tejadido keributan di 
hantara tentera pengawal. Tian bingung 

nihan mengenai api sai radu tejadi jama 
Petrus. 

19 Raduni Herodes ngayun ulun nyepok 
Petrus, kidang tian mak dapok ngehalu 
ia. Jadi Herodes merintahko in pengawal- 
pengawal udi ditanya pai raduni dibunuh. 
Radu jak seno Herodes mik jak Yudea rik 
tinggal pira-pira saka di Kaisarea. 

20 Herodes butong nihan jama jelma- 
jelma Tirus rik Sidon. Ulihni seno 
tian jama-jama ratong ngehadap ia. 
Mula-mula tian ngebujuk Blastus, sai 
jadi kepala istana Herodes, hingga 
ia memihak tian. Kak raduni tian 
mik ngehadap Herodes, raduni ngilu 
bedamai, mani negeri tian begantung 
jama kanikan jak negeri Herodes. 

21 Suatu rani sai radu ditantuko, 
Herodes makai kawai kebesaranni raduni 
mejong di kursi kerajaan rik mulai 
bepidato di hadap rakyat. 

22 Rakyat sai sedang ngedengiko ano 
beseru-seru, "Inji suara diwa, lain suara 
manusia!" 

23 Pada waktu seno juga malaikat 
Tuhan nampar Herodes, mani ia mak 
ngehormati Allah. Herodes raduni mati 
dikanik gelong. 

24 Maka cawa Allah semakin tesebar 
luas rik semakin kuat. 

25 Radu jak Barnabas rik Saulus 
nyelesaiko tugas, tian muloh jak 
Yerusalem ngusung Yohanes Markus 
jama-jama tian. 

1 3 1 Di delom jemaah di Antiokhia 

wat nabi-nabi rik guru-guru, 
yakdo Barnabas, Simeon sai dijuluki Si 
Halom, Lukius jak Kirene, Menahem sai 
dibalakko jama-jama Raja Herodes, rik 
Saulus. 

2 Waktu tian sedang beibadah jama 
Tuhan rik bepuasa, Ruh Allah cawa jama 
tian, "Pilihdo Barnabas rik Saulus khusus 
untuk-Ku, in tian ngeguaiko guai sai radu 
Kutantuko untuk tian." 

3 Radu jak bepuasa rik bedua tian 
ngepikko culuk di atas Barnabas rik 
Saulus raduni ngutus tian rua. 

4 Mani diutus ulih Ruh Allah, Barnabas 
rik Saulus berangkat mik Seleukia. Jak 
udi tian belayar mik pulau Siprus. 

“Waktu sampai di Salamis, tian 
ngabarko cawa Allah di lamban-lamban 
ibadah Yahudi. Yohanes Markus ngebantu 
tian delom lapahni tian. 

6 Sunyin pulau udi tian jelajahi sampai 
di Pafos. Di dudi tian betungga jama sai 
jelma Yahudi, gelarni Bar Isa. Ia tukang 
sihir sai ngaku diri nabi. 

7 Sergius Paulus, gubernur pulau udi 
yakdo kantik redik tukang sihir udi. 
Gubernur udi jelma sai cerdas rik 
bijaksana. Ia ngurau Barnabas rik Saulus 
mani ia mirak ngedengi cawani Allah. 

8 Kidang Barnabas rik Saulus ditentang 
ulih Elimas ahli sihir udi, mani Elimas 
(udido gelarni delom bahasa Yunani) 
berusaha in gubernur udi dang sampai 
percaya jama Isa. 

“Kidang Saulus -- sai digelar Paulus 
-- dikuasai ulih Ruh Allah, sehingga ia 
ngeliak tukang sihir udi, 

10 raduni cawa, "Hai, jelma sai nipu 
ulung, anak jahanam! Niku musuh 
seluruh sai betik. Mengapi niku mak 
haga taru nyadangko rencana Allah 
untuk nyelamatko manusia? 

11 Tano liak, Tuhan haga ngehukum 
niku! Niku haga jadi buta, sampai niku 
mak dapok ngeliak cahaya matarani 
lagi sementara waktu." Waktu seno 
juga Elimas ngerasa wat kabut sai 
halom nyalok matani, sehingga ia lapah 

ngeraba-raba rik nyepok jelma untuk 
nuntun ia. 

12 Waktu gubernur udi ngeliak api sai 
radu tejadi, ia percaya jama Isa; mani 
ia Kagum nihan tentang ajaran-ajaran 
Tuhan. 

13 Jak Pafos, Paulus rik kantik-kantikni 
belayar mik Perga di Pamfilia. Di dudi 
Yohanes Markus ninggalko tian, raduni 
muloh mik Yerusalem. 

14 Jak Perga, tian nerusko lapahni mik 
Antiokhia di Pisidia, kak raduni waktu 
rani Sabat tian mik mejong delom 
lamban ibadah. 

15 Radu jak Buku Musa rik Buku 
Nabi-nabi dibacako, jelma-jelma sai 
mimpin lamban ibadah ano ngayun ulun 
betanya jama Paulus rik kantik-kantikni, 
"Puari-puari, kik Puari ngedok suatu 
petuah untuk ulun-ulun inji, silako 
nyampaiko petuah ano." 

16 Paulus pun cecok, raduni ngeni 
isyarat jama culukni, raduni cawa, 
"Puari-puariku jelma Israel rik sunyinni 
puari-puari sai barehni di dija sai taat 
jama Allah! Cuba dengiko nyak: 

17 Allah bangsa Israel radu milih nenek 
muyang ram, rik ngejadiko bangsa inji 

bangsa sai balak sewaktu tian tinggal di 
Mesir sebagai jelma asing. Kak raduni 
jama kuasa sai balak Allah ngusung tian 
luah jak Mesir. 

181a besabar tehadap tingkah laku 
tian di padang gurun epak puluh tahun 
sakani. 

19 Pitu bangsa Ia musnahko di negeri 
Kanaan untuk ngebagi-bagiko negeri 
ano jama bangsa Israel in negeri ano 
jadi kedau tian. 

20 Sunyinni seno belangsung 450 tahun 
sakani. Radu jak pembagian negeri 
Kanaan ano, Allah ngeniko jama tian 
hakim-hakim. Hakim paling akher iado 
Nabi Samuel. 

21 Kak raduni tian ngilu sai raja. Allah 
ngeniko jama tian Saul anak Kis jak suku 
bangsa Benyamin untuk jadi raja tian 
selama epak puluh tahun. 

22 Radu jak Allah ngegiserko ia jak 
kedudukanni, Allah ngangkat muneh 
Daud jadi raja tian. Rik injido sai 
diucakko Allah tentang Daud, 'Nyak radu 
ngehalu Daud anak Isai udi sai jelma sai 
nyenangko hati-Ku. Iado jelma sai haga 
ngelaksanako kehaga-Ku!' 

23 Jak keturunan Daud udido Allah 
nyediako bagi bangsa Israel sai Raja 
Penyelamat, injuk sai radu dijanjiko-Ni. 
Rik Isa udido Raja Penyelamat udi. 

24 Semakkung Isa mulai ngejalanko 
tugas-Ni, Yohanes radu nyeruko jama 
ulun-ulun Israel, in tian betubat jak dusa 
tian rik dibaptis. 

25 Rik ngejelang akher guaini, Yohanes 
cawa jama ulun-ulun, 'Sapa nyak inji 
nurut pendapat keti? Nyak lain Jelma 
sai keti tunggu-tunggu. Ingok, Jelma 
udi haga ratong radu jak nyak; untuk 
ngebukak sepatu-Ni pun nyak mak 
layak!' 

26 Puari-puari keturunan Abraham, rik 
seluruh Puari-puari sai bareh di dija sai 
taat jama Allah! Allah radu ngirim jama 
ram kabar keselamatan ano; 

27 mani jelma-jelma sai tinggal di 
Yerusalem rik jelma-jelma sai mimpin 
tian mak sadar bahwa Iado penyelamat 
ano. Tian mak ngerti ajaran nabi-nabi 
sai dibacako unggal rani Sabat, sehingga 
tian ngehukum Isa. Kidang justru 
ngelakuko sai injuk reno tian penyebab 
bahwa api sai dinubuatko ulih nabi-nabi 
udi tejadi. 

28 Walaupun tian mak ngehalu sai hal 
pun jama Ia sai patut dihukum jama 
hukuman mati, kidang tian ngilu jama 
Pilatus in Ia dibunuh. 

29 Rik radu jak tian selesai ngelaksanako 
sunyinni sai radu tetulis delom Alkitab 
tentang Ia, tian ngeregahko mayat-Ni 
jak kayu salib, raduni ngepikko Ia delom 
kubor. 

30 Kidang Allah ngehurikko Ia luot jak 
kematian. 

31 Kak raduni berani-rani sakani Ia 
ratong ngeliakko diri jama ulun-ulun 
sai radu ratong jama Ia jak Galilea mik 
Yerusalem. Tian udido sai tano jadi 
saksi-saksi untuk Ia jama bangsa Israel. 

32 Jadi, tano inji sekam nyampaiko 
Kabar Betik seno jama niku: Api sai Allah 
radu janjiko jama nenek muyang ram, 

33 seno radu Ia laksanako jama ram 
jama ngehurikko Isa luot jak kematian. 
Mani di delom Alkitab Mazmur sai kerua 
wat tetulis, 'Nikudo Anak-Ku, di rani inji 
Nyak radu jadi Bapa-Mu.' 

34 Allah radu ngehurikko Ia luot jak 
kematian. Tano Ia mak lagi ngalami 
kematian delom kubor. Tentang hal ano 
Allah cawa, 'Nyak haga ngeniko jama 

Niku janji suci sai pasti haga ditepati, sai 
radu Kujanjiko jama Daud.' 

35 Injuk reno juga di delom ayat bareh 
diucakko, 'Niku mak haga naganko Jelma 
Sai Ngebantu Niku sai setia udi mebusuk 
di delom kubor.' 

36 Daud radu mati rik dikuborko juga 
jejama jama nenek muyangni, radu 
jak ia ngelakuko api sai Allah kayun ia 
lakuko. Mayat Daud pun radu hancor 
bela sunyinni. 

37 Kidang Isa, sai Allah hurikko luot jak 
kematian, Isa mak hancor bela. 

38 Ulihni seno Puari-puari, harus keti 
pandai bahwa liwat Isa inji kabar 
tentang pengampunan dusa dikabarko 
jama niku; keti harus pandai bahwa 
unggal jelma sai percaya jama Ia, 
dibebasko jak sunyin dusa sai mak 
dapok dihapusko liwat perintah-perintah 
Allah sai disampaiko ulih Musa. 

39 (13:38) 

40 Reno sebabni keti harus 
memperhatiko betik-betik, dang 
sampai tejadi jama keti api sai nabi-nabi 
cawako inji, 

41 'Perhatiko betik-betik, hai niku 
jelma-jelma sai gering ngehina! Niku 

haga hiran, raduni mati! Mani pada 
zaman inji Nyak sedang ngelakuko sai 
hal sai niku tenggalan mak percaya, 
walaupun wat jelma nerangkoni jama 
niku.'" 

42 Waktu Paulus rik Barnabas ninggalko 
lamban ibadah udi, jelma-jelma di 
lamban ibadah udi ngilu tian muloh 
luot waktu rani Sabat berikutni, untuk 
nerangko lebih lanjut tentang hal-hal 
seno. 

43 Radu jak jelma-jelma luah jak lamban 
ibadah udi, Paulus rik Barnabas ditutuk 
ulih lamon ulun Yahudi rik jelma bangsa 
bareh sai radu kuruk agama Yahudi. 
Maka rasul-rasul udi nasihatko tian in 
tian terus besandar jama rahmat Allah. 

44 Waktu rani Sabat berikutni, hamper 
sunyinni jelma di kota ano ratong 
ngedengi cawa Tuhan. 

4> Waktu jelma-jelma Yahudi ngeliak 
ulun lamon udi, tian sesera nihan. Tian 
ngehina Paulus rik nantang seluruh sai 
dicawakoni. 

46 Kidang jama lebih bani lagi Paulus rik 
Barnabas cawa terus terang. Tian cawa, 
"Cawa Allah sangun harus disampaiko 
jama keti mena. Kidang ulihni keti 

mak haga nerimani, keti radu nantuko 
tenggalan bahwa keti mak patut nerima 
hurik sejati rik kekal. Rik tano sekam 
ninggalko keti rik mik jama bangsa 
bareh. 

47 Mani injido perintah Tuhan jama 
sekam; Tuhan cawa, 'Nyak radu nantuko 
niku jadi suatu terang untuk jelma-jelma 
bangsa bareh sai lain Yahudi, in niku 
ngeratongko keselamatan jama seluruh 
dunia.'" 

48 Waktu jelma-jelma bangsa bareh sai 
lain Yahudi ngedengi ano, tian senang 
nihan, raduni muji-muji cawa Tuhan. 
Rik jelma-jelma sai radu ditantuko ulih 
Allah untuk mansa hurik sejati rik kekal, 
jelma-jelma udi percaya. 

49 Cawa Tuhan pun tesebar mik 
dipa-dipa di seluruh daerah udi. 

“D Kidang tukoh-tukoh kota ano rik 
bebai-bebai jak golongan jelma pejabat 
sai rabai jama Allah, dihasut ulih ulun- 
ulun Yahudi. Tian nimbulko permusuhan 
tehadap Paulus rik Barnabas, rik nguser 
tian rua jak daerah ano. 

>t Maka rasul-rasul udi ngibasko harbuk 
cukut tian di hadap jelma-jelma udi 

sebagai peringatan, raduni mik di 
Ikonium. 

>2 Jelma-jelma sai nutuk di Antiokhia 
riang nihan rik dikuasai Ruh Allah. 
14 ' Paulus rik Barnabas ngalami 

hal sai gegoh di Ikonium. Tian 
mik muneh di lamban ibadah Yahudi rik 
cawa di dudi sedemikian rupa hingga 
lamon ulun Yahudi rik sai lain Yahudi jadi 
percaya jama Isa. 

2 Kidang ulun-ulun Yahudi sai mak 
haga percaya, ngehasut ulun-ulun lain 
Yahudi, sehingga nyani tian nyuoh jama 
jelma-jelma sai percaya jama Isa. 

3 Ulihni seno Paulus rik Barnabas tinggal 
saka di dudi. Rik tian bani cawa mengenai 
Tuhan. Maka Tuhan pun ngebuktiko 
bahwa kabar tian tentang kasih-Ni ano 
temon; Ia ngeniko jama tian kuasa 
untuk ngelakuko keajaiban-keajaiban rik 
hal-hal luar biasa. 

4Kidang penduduk kota ano 
betentangan peperda tian; wat sai 
bepihak jama jelma-jelma Yahudi rik wat 
sai bepihak jama rasul-rasul udi. 

> Raduni ulun-ulun Yahudi rik jelma- 
jelma sai mimpinni jejama jama 
ulun-ulun lain Yahudi sepakat untuk 

nyiksa rik nayar rasul-rasul udi jama 
batu. 

eKidang rasul-rasul udi menyadari 
keadaan ano, raduni nyingker mik Listra 
rik Derbe, yakdo kota-kota di Likaonia, 
rik mik daerah sekitarni. 

7 Di dudi tian ngabarko luot Kabar Betik 
ano. 

8 Di Listra wat sai jelma sai cukutni 
lumpuh jak laher, hingga ia mak pernah 
dapok lapah, mani cukutni nihan lemoh. 

?Jelma udi mejong di disan ngedengiko 
Paulus cawa. Paulus ngeliak bahwa ulun 
udi percaya rik ulihni seno ia dapok 
dimunyaiko. Maka Paulus ngeliak ia 

10 rik jama suara sai keras Paulus cawa, 
"Cecokdo tegap!" Jelma udi luncat cecok 
raduni lapah. 

11 Waktu ulun lamon ngeliak api sai radu 
dilakuko ulih Paulus, tian mekik delom 
bahasa Likaonia, "Diwa-diwa, radu regah 
mik dunia jama badan manusia." 

12 Raduni Barnabas tian gelarko Zeus, 
rik Paulus tian gelarko Hermes, mani 
iado sai cawa. 

13 Imam Diwa Zeus, sai kuilni wat di 
hadapan kota, ratong ngusung jawi-jawi 
bakas rik kumbang-kumbang mik rangok 

gerbang kota. Ia haga nutuk jama ulun 
lamon udi mempersembahko kurban 
jama rasul-rasul udi. 

14 Waktu Barnabas rik Paulus ngedengi 
api sai haga dilakuko ulih jelma-jelma 
udi, tian nyarakko kawai tian sambil 
tegar mik tengah-tengah ulun lamon 
udi, raduni mekik, 

15 "Hui, mengapi keti ngelakuko inji? 
Sekam inji manusia juga injuk keti! 
Sekam wat di dija untuk ngabarko Kabar 
Betik jama niku in keti ninggalko hal-hal 
sai mak beguna inji rik ratong jama 
Allah sai hurik, jelma sai nyiptako langit 
rik bumi rik laok rik seluruh sai wat di 
delomni. 

16 Pada waktu sai radu Allah naganko 
bangsa-bangsa hurik untuk kehaga tian 
tenggalan-tenggalan. 

17 Kidang Ia mak lupa ngeni bukti-bukti 
tentang diri-Ni, yakdo jama ngelakuko 
sai betik. Ia ngeniko jama niku labung 
jak langit rik hasil tanoh waktu musimni. 
Ia ngeniko kanikan jama niku rik 
nyenangko hatimu." 

18 Kidang jama cawa udi pun masih 
payah juga rasul-rasul mencegah 

ulun-ulun udi mempersembahko kurban 
jama tian. 

19 Pira-pira ulun Yahudi sai ratong mik 
Listra jak Antiokhia di Pisidia rik jak 
Ikonium mempengaruhi ulun lamon udi 
sehingga ulun lamon udi bepihak jama 
tian. Tian nayar Paulus jama batu, raduni 
nyiret ia mik luah kota. Tian nyangko ia 
radu mati, 

20 kidang waktu ulun-ulun sai percaya 
di dudi cecok di kelilingni, ia minjak 
rik kuruk luot mik kota. Jemohni ia 
berangkat mik Derbe jejama Barnabas. 

21 Di Derbe, Paulus rik Barnabas 
ngabarko Kabar Betik ano rik lamon ulun 
jadi percaya jama Isa. Radu jak seno 
tian muloh mik Listra, kak raduni mik 
Ikonium, raduni mik Antiokhia di Pisidia. 

22 Di kota-kota ano tian nguatko hati 
jelma-jelma sai nutuk Isa rik nasihatko 
jelma-jelma sai nutuk ano in tetap 
percaya jama Isa. "Ram harus lamon 
menderita pai, ampai ram dapok 
ngerasako kebahagiaan Dunia Ampai 
Allah," injuk renodo rasul-rasul udi 
ngajarko jama jelma-jelma sai nutuk Isa 
di kota-kota ano. 

23 Rik di unggal jemaah, Paulus rik 
Barnabas ngangkat jelma-jelma sai 
mimpin untuk jemaah udi. Raduni 
jama bedua rik bepuasa, tian nyerahko 
jelma-jelma sai mimpin udi jama Tuhan 
sai tian percaya udi. 

24 Radu jak seno Paulus rik Barnabas 
nerusko lapahni tian ngeliu daerah 
Pisidia rik sampai di Pamfilia. 

25 Rik radu jak tian ngabarko cawa Allah 
di Perga, tian mik Atalia. 

26 Jak udi tian belayar muloh mik 
Antiokhia. Senodo kota rang tian tumbai 
diserahko jama rahmat Allah, in tian 
ngeguaiko guai sai tano radu tian 
raduko. 

27 Waktu sampai di Antiokhia, tian 
ngumpulko jelma-jelma jak jemaah 
udi, raduni nyeritako sunyinni sai radu 
diguaiko ulih Allah liwat tian. Tian 
nyeritako juga mengenai injuk repa Allah 
radu ngebuka renglaya in jelma-jelma 
lain Yahudi percaya jama Isa. 

28 Di kota udi Paulus rik Barnabas 
tinggal saka jama ulun-ulun percaya. 

1 5 1 Pira-pira ulun jak Yudea ratong 

mik Antiokhia rik ngajar ulun-ulun 
percaya di Antiokhia udi bahwa kik tian 

mak disunat menurut hukum Musa, tian 
mak dapok diselamatko. 

2 Paulus rik Barnabas menantang 
keras pendapat ulun-ulun udi. Akherni 
ditantuko in Paulus rik Barnabas rik 
pira-pira ulun bareh jak Antiokhia mik 
di Yerusalem untuk ngicikko masalah 
ano jama rasul-rasul rik jelma-jelma sai 
mimpin di dudi. 

3Jemaah di Antiokhia ngantak tian 
sampai luah kota, kak raduni tian mik 
ngeliu Fenisia rik Samaria. Di dudi tian 
nyeritako injuk repa jelma-jelma lain 
Yahudi radu nyerahko diri jama Allah. 
Kabar ano nyenangko nihan jelma-jelma 
sai percaya di dudi. 

4Waktu tian sampai di Yerusalem, tian 
disambut betik ulih jemaah, rik ulih 
rasul-rasul rik jelma-jelma sai mimpin. 
Raduni tian nyeritako jama ulun-ulun udi 
tentang sunyinni sai radu diguaiko Allah 
liwat tian. 

> Kidang pira-pira jelma jak golongan 
Farisi sai radu percaya, cecok rik cawa, 
"Ulun-ulun jak bangsa bareh sai radu 
percaya udi harus disunat rik diwajibko 
nutuk hukum Musa." 

6 Raduni rasul-rasul rik jelma-jelma 
sai mimpin bekumpul untuk ngicikko 
masalah ano. 

7 Saka nihan tian tukor pikeran. Akherni 
Petrus cecok rik cawa, "Puari-puari! Keti 
tenggalan pandai bahwa pira waktu 
sai radu Allah milih nyak jak hantara 
keti untuk ngabarko Kabar Betik udi 
jama ulun-ulun lain Yahudi, in tian pun 
ngedengi rik percaya. 

8 Rik Allah sai kenal hati manusia radu 
nunjukko bahwa Ia nerima tian; Ia 
nunjukko hal ano ngeniko jama tian Ruh 
Allah gegoh injuk sai radu dikeniko-Ni 
jama ram muneh. 

P Allah mak ngebida-bidako ram jama 
tian. Ia nyuciko hati tian, mani tian 
percaya. 

10 Nah, api sebab keti haga ngelawan 
Allah tano jama ngeni suatu kewajiban 
sai biak jama jelma-jelma sai nutuk 
inji, padahal nenek muyang ram rik 
ram tenggalan pun mak sanggup 
ngelaksanakoni. 

11 Sebalikni, ram percaya rik ram 
diselamatko ulihni belas kesian Tuhan 
Isa; injuk reno muneh tian." 


KISAH PARA RASUL 15.12-18 88 


12 Maka hemado seluruh jelma 
sai bekumpul di dudi. Raduni tian 
ngedengiko Barnabas rik Paulus 
nyeritako luot seluruh keajaiban rik 
hal-hal luar biasa sai radu diguaiko ulih 
Allah liwat tian di hantara jelma-jelma 
bangsa bareh sai lain Yahudi. 

13 Seradu tian cawa, Yakobus cawa, 
"Puari-puari! Cuba dengiko nyak. 

14 Simon ampai gaoh nerangko injuk 
repa Allah pada mulani nunjukko 
perhatian-Ni jama ulun-ulun lain Yahudi, 
jama maksud milih jak tian ulun-ulun 
bareh sai haga jadi umat-Ni. 

15 Udi cucok jama sai radu dinubuatko 
ulih nabi-nabi. Mani wat tetulis injuk reji, 

16 'Radu jak seno Nyak haga ratong 
luot,' ani Tuhan, 'Nyak haga ngebangun 
luot lamban Daud sai radu rubuh, 
rik nguyunko reruntuhanni, raduni 
negakkoni luot; 

17 in seluruh jelma sai sisa dudi nyepok 
Tuhan, jejama seluruh bangsa bareh sai 
lain Yahudi sai radu Kuurau untuk jadi 
kedau-Ku.' Injuk renodo cawa Tuhan, 

18 sai radu ngeni pandai hal ano jak 
tumbai." 

19 "Jadi menurut pendapatku," ani 
Yakobus, "ram mak ngasi nyusahko 
ulun-ulun lain Yahudi ano sai nyerahko 
diri jama Allah. 

20 Kidang ram harus nulis surat jama 
tian rik nasihatko tian in tian dang nganik 
kanikan najis sai radu dipersembahko 
jama berhala, atau nganik daging 
binatang sai mati dicekik, atau nganik 
rah. Rik juga in tian ngejaohko diri jak 
perbuatan-perbuatan hajor. 

21 Mani hukum Musa radu jak tumbai 
dibacako unggal rani Sabat di lamban- 
lamban ibadah, rik dikabarko di seluruh 
kota." 

22 Rasul-rasul rik jelma-jelma sai 
mimpin, jejama seluruh anggota jemaah 
udi memutusko untuk milih pira-pira 
jelma jak tian sai haga diutus mik 
Antiokhia jejama Paulus rik Barnabas. 
Maka tian milih Silas rik Yudas sai 
disebut juga Barsabas. Kerua jelma inji 
yakdo jelma-jelma sai terkemuka di 
hantara ulun-ulun percaya di Yerusalem. 

23 Jejama jama utusan udi tian ngirim 
muneh sai surat bunyini injuk reji, 
"Untuk sunyinni puari-puari sai asalni 
jak bangsa-bangsa bareh sai lain 

Yahudi, sai tinggal di Antiokhia, Siria 
rik Kilikia. Salam jak sekam, rasul-rasul 
rik jelma-jelma sai mimpin, yakdo 
puari-puarimu. 

24 Sekam ngedengi wat pira jelma jak 
hantara sekam sai radu mik jama keti 
rik ngacauko rik ngebingungko keti 
jama ajaran-ajaran tian. Padahal sekam 
mawat ngayun tian ngelakuko ano. 

25 Udi sebabni sekam radu berunding 
rik sunyinni setuju untuk milih pira jelma 
rik ngutus tian jama niku. Tian haga mik 
jejama jama Puari Barnabas rik Paulus 
sai sekam kasihi. 

26 Kerua jelma inji yakdo jelma-jelma 
sai radu mempertaruhko nyawa tian 
ulihni Tuhan ram Isa Almasih. 

27 Jadi, sekam ngutus Yudas rik Silas 
mik jama Puari-puari. Tiando sai haga 
nyampaiko tenggalan secara langsung 
jama niku kabar sai tetulis delom surat 
inji muneh. 

28 Ruh Allah radu setuju -- rik sekam 
juga setuju -- in keti dang dikeni 
kewajiban-kewajiban sai lebih biak jak 
kewajiban-kewajiban sai perlu inji gaoh: 

29 dang nganik kanikan sai radu 
dipersembahko jama berhala; dang 

nganik rah, dang nganik daging binatang 
sai mati dicekik, rik jaohko perbuatan- 
perbuatan sai hajor. Kik keti ngejaohko 
diri jak hal-hal ano, keti radu ngelakuko 
sai betik. Sampai reno gaoh, selamat!" 

30 Radu jak nangguh, tian sai diutus 
ano berangkat mik Antiokhia. Di dudi 
tian ngurau sunyinni anggota jemaah 
bekumpul raduni nyampaiko surat udi. 

31 Waktu anggota-anggota jemaah 
ngebaca surat udi, tian senang nihan isi 
surat udi sai ngehibur hati tian. 

32 Yudas rik Silas, sai juga nabi, saka 
ngicik jama puari-puari sai percaya di 
Antiokhia udi untuk ngeni durongan rik 
kebanian jama tian. 

33 Radu jak Yudas rik Silas tinggal di 
dudi pepira saka, ulun-ulun percaya 
sai di Antiokhia udi ngirim tian muloh 
rik ngayun tian nyampaiko salam jama 
ulun-ulun sai ngutus tian. 

34 [Kidang Silas mutusko untuk tetap 
tinggal di Antiokhia. | 

35 Paulus rik Barnabas juga tinggal 
pepira saka di Antiokhia. Di dudi tian 
ngajar rik ngabarko cawa Tuhan jejama 
jama lamon jelma bareh. 

36 Mak mesaka jak seno Paulus cawa 
jama Barnabas, "Ija ram muloh napol 
puari-puari sai percaya jama Isa di 
seluruh kota di dipa ram radu ngabarko 
cawa Tuhan; in ram ngeliak injuk repa 
keadaan tian." 

37 Barnabas haga ngusung Yohanes 
Markus, 

38 kidang Paulus ngerasa mak betik 
ngusung Markus, sai mak haga beguai 
jejama jama tian rik ninggalko tian di 
Pamfilia. 

39 Maka Paulus rik Barnabas betangkar 
nihan hingga akherni tian bepisah: 
Barnabas ngakuk Markus rik belayar 
jama ia mik Siprus. 

40 Paulus milih Silas raduni berangkat 
jama ia radu jak puari-puari sai di 
Antiokhia udi nyerahko tian jama rahmat 
Tuhan. 

41 Tian pun ngelilingi Siria rik Kilikia; di 
dudi tian nguatko jemaah-jemaah. 

1 6 1 Paulus nerusko lapahni mik 

Derbe, kak raduni mik Listra. Di 
dudi wat sai jelma sai nutuk Isa gelarni 
Timotius. Emakni ulun Yahudi, sai radu 
percaya jama Isa; kidang bakni ulun 
Yunani. 

2 Di hantara ulun-ulun percaya sai 
tinggal di Listra rik Ikonium, Timotius 
tekenal sebagai jelma sai betik. 

3 Paulus mirak in Timotius nutuk jama 
ia; ulihni seno ia nyunat Timotius. Ia 
ngelakuko seno, mani ulun-ulun Yahudi 
di daerah-daerah seno sunyinni pandai 
bahwa bakni Timotius jelma Yunani. 

“Di unggal kota sai tian ratongi, tian 
nyampaiko jama ulun-ulun sai percaya 
keputusan-keputusan sai radu ditantuko 
ulih rasul-rasul rik jelma-jelma sai 
mimpin di Yerusalem. Tian ngeni petuah 
puari-puari sai radu percaya ano in 
nuruti atoran-atoran ano. 

> Maka jemaah-jemaah udi betambah 
kuat imanni, rik unggal rani makin 
betambah lamon jumlahni. 

6 Ruh Allah mak ngirimko Paulus rik 
Silas nyebarko cawani Allah di provinsi 
Asia. Jadi lapahni tian dilanjutko mik 
daerah Frigia rik Galatia. 

“Waktu sampai di perbatasan Misia, 
tian nyuba kuruk mik provinsi Bitinia, 
kidang Ruh Isa ngelarang tian mik dudi. 

8 Jadi tian ngeliu Misia rik langsung mik 
Troas. 

?Bingini, di Troas, Paulus ngeliak suatu 
pengliakan. Delom pengliakan ano ia 
ngeliak sai jelma Makedonia cecok di 
hadap sambil ngilu nihan jama ia in ia 
mik di Makedonia untuk nulung tian. 

10 Radu jak Paulus mansa pengliakan 
udi, sekam langsung besiap-siap untuk 
mik di Makedonia. Mani jama keyakinan 
sekam narik kesimpulan bahwa Allah 
ngayun sekam ngabarko Kabar Betik udi 
jama ulun-ulun di dudi. 

11 Sekam ninggalko Troas rik belayar 
langsung mik Samotrake, rik jemohni 
mik Neapolis. 

12 Jak udi sekam mik Filipi, suatu kota 
di distrik mula-mula Makedonia. Filipi 
yakdo jajahan kerajaan Roma. Di dudi 
sekam tinggal pira-pira rani. 

13 Waktu rani Sabat sekam mik di 
pingger way di luah rangok gerbang 
kota, mani sekam ngerasa di dudi wat 
rang sembahyang untuk jelma Yahudi. 
Raduni sekam mejong rik ngicik-ngicik 
jama bebai-bebai sai bekumpul di rang 
udi. 

14 Sai jelma jak tian yakdo jelma sai 
bedagang kain ungu, gelarni Lidia asal 
jak Tiatira. Ia mengasihi Allah, maka 

Tuhan ngegerakko hatini in ia nerima api 
sai Paulus ajarko jama ia. 

19 Lidia rik seisi lambanni dibaptis. 
Radu dibaptis ia ngundang sekam. Ia 
cawa, "Kik Puari-puari ngerasa nyak 
temon-temon radu percaya jama Isa, 
ijado numpang di lambanku." Raduni ia 
ngedesak in sekam nurut kiluanni. 

16 Pada suatu rani waktu sekam sedang 
mik di rang bedua, sekam betungga 
jama sai bebai; ia jelma sai ngebantu. 
Bebai udi dikuasai ulih ruh jahat sai 
dapok ngeramalko kejadian-kejadian sai 
haga ratong. Jama ngeramalko nasib 
jelma, bebai udi ngeni untung sai balak 
jama majikan-majikanni. 

17 Bebai udi terus gaoh nutuk Paulus 
rik sekam sambil mekik-mekik, "Jelma- 
jelma inji jelma sai ngebantu Allah Sai 
Mahatinggi! Tian ratong untuk ngeni 
pandai jama Puari-puari injuk repa 
carani keti dapok selamat!" 

18 Pira rani sakani bebai udi terus- 
menerus mekik. Paulus lebon 
kesabaranni, sehingga ia ngerilong 
raduni cawa jama ruh udi, "Atas gelar 
Isa Almasih kuperintahko niku luah jak 

bebai inji!" Waktu seno juga ruh udi 
ninggalko bebai udi. 

19 Waktu majikan-majikanni udi sadar 
bahwa kesempatan tian untuk mansa 
duit radu lebon, tian nangkok Paulus rik 
Silas, raduni nyiret tian rua mik lapangan 
ngehadap sai bewajib. 

20 Tian ngehadapko Paulus rik Silas 
jama pejabat-pejabat pemerintah Roma, 
kak raduni cawa, "Jelma-jelma inji ulun 
Yahudi. Tian ngacau di kota ram. 

21 Tian nganjurko ulun ngelakuko 
adat kebiasaan sai betentangan jama 
hukum-hukum ram, ulun-ulun Roma. 
Ram mak dapok nerima atau nutuk adat 
kebiasaan udi!" 

22 Jelma lamon pun nutuk nyerang 
Paulus rik Silas; rik pejabat-pejabat 
pemerintah nyabikko kawai jak badan 
kerua rasul udi raduni ngayun jelma 
ngelecut tian rua. 

23 Radu jak tian hibat dilecut, tian 
dikurukko mik delom bui. Kepala bui 
dikayun ngejaga ketat tian. 

24 Ulihni perintah udi, kepala bui udi 
nahan tian di kamar bui sai paling delom, 
rik ngikok cukut tian jama balok. 

2> Kira-kira tengah bingi Paulus rik Silas 
sedang bedua rik nyanyiko puji-pujian 
jama Allah. Jelma-jelma tahanan sai 
bareh pun sedang ngedengiko tian 
nyanyi. 

26 Tiba-tiba tejadi kukuk sai hibat 
nihan, sampai lantai bui udi pun nutuk 
beguncang. Seluruh rangok bui tebukak 
rik rantai-rantai sai ngikok sunyinni 
tahanan pun lepas. 

27 Kepala bui udi tekanjat minjak. 
Waktu ia ngeliak rangok-rangok bui 
tebukak, ia ngehunus pedangni untuk 
bunuh diri mani ia nyangko ulun-ulun 
tahanan radu tegar sunyinni. 

28 Kidang Paulus mekik sekeras-kerasni, 
"Dang bunuh diri! Sekam seluruh masih 
wat di dija!" 

29 Kepala bui ano ngilu lampu raduni 
tegar mik delom, rik jama gegoran ia 
tesungkor di hadapan Paulus rik Silas. 

30 Kak raduni ia ngusung tian luah rik 
cawa, "Bapak-bapak, api harus kulakuko 
in nyak diselamatko?" 

31 Paulus rik Silas ngejawab, "Percayado 
jama Tuhan Isa! Niku haga selamat -- 
niku rik seluruh jelma sai di lambanmu!" 

32 Raduni Paulus rik Silas nerangko 
cawa Tuhan jama kepala bui udi rik jama 
seluruh jelma sai wat di lambanni. 

33 Waktu tengah bingi ano juga, kepala 
bui ano ngusung tian raduni ngecahko 
katan-katan tian. Maka ia rik seluruh 
jelma sai di lambanni langsung dibaptis. 

34 Kak raduni ia ngusung Paulus rik Silas 
mik lambanni rik ngehidangko kanikan 
jama tian. Ia rik sunyinni keluargani 
senang nihan mani tian tano percaya 
jama Allah. 

39 Jemoh pagini, pejabat-pejabat 
pemerintah Roma ngutus pelisi mik bui 
untuk nyampaiko perintah in Paulus rik 
Silas dilepasko. 

36 Kepala bui udi ngeni pandai hal ano 
jama Paulus. Ia cawa, "Bapak-bapak, 
pejabat-pejabat pemerintah radu ngeni 
perintah untuk ngelepasko Bapak-bapak. 
Tano Bapak-bapak ngasi mulang. 
Selamat jalan!" 

37 Kidang Paulus cawa jama petugas- 
petugas pelisi udi, "Sekam warga negara 
Roma. Tanpa diadili, sekam radu dilecut 
di hadapan umum rik dikurukko mik 
delom bui. Rik tano tian ngayun sekam 
mik hema-hema? Sekam mak haga! 

Kayun pejabat-pejabat pemerintah udi 
ratong tenggalan mik dija ngelepasko 
sekam." 

38 Petugas-petugas pelisi udi ngelaporko 
hal udi jama pejabat-pejabat pemerintah 
Roma. Waktu pejabat-pejabat udi 
ngedengi bahwa Paulus rik Silas warga 
negara Roma, tian jadi rabai. 

39 Raduni tian mik ngilu maaf jama 
Paulus rik Silas, kak raduni ngantakko 
tian rua luah jak bui, rik ngilu in tian mik 
jak kota udi. 

40 Paulus rik Silas ninggalko bui udi 
raduni mik di lamban Lidia. Radu jak 
betungga jama jelma-jelma percaya 
di dudi, rik ngeni durongan jama tian, 
Paulus rik Silas berangkat. 

1 7 ' Paulus rik Silas ngelanjutko 

lapahni tian ngeliu Amfipolis rik 
Apolonia raduni sampai di Tesalonika. Di 
disan wat lamban ibadah jelma Yahudi. 

2 Maka Paulus pun mik di lamban ibadah 
udi -- injuk sai biasa dilakukoni kik 
wat sai lamban ibadah ulun Yahudi -- 
raduni tukor pikeran jama jelma-jelma 
di dudi mengenai ayat-ayat Alkitab. 

Ia ngelakuko ano telu rani Sabat 
beturut-turut. 

3 Bedasarko ayat-ayat Alkitab ia 
ngejelasko rik ngebuktiko bahwa Raja 
Penyelamat sai dijanjiko Allah perlu 
menderita rik hurik luot jak kematian. 
"Isa sai kukabarko jama niku ano, lado 
Raja Penyelamat sai dijanjiko," ani 
Paulus. 

4 Pepira jelma jadi percaya raduni 
nutuk Paulus rik Silas; injuk reno muneh 
jelma-jelma Yunani lamon jumlahni rabai 
jama Allah, rik lamon lagi bebai-bebai 
terkemuka. 

> Kidang jelma-jelma Yahudi sesera. 
Tian ngurau jelma-jelma sai gelandangan 
di renglaya-renglaya rik ngebantuk 
gerombolan perusuh. Raduni tian ngacau 
di seluruh kota udi rik nyerbu lamban 
sai jelma percaya sai gelarni Yason 
untuk nyepok Paulus rik Silas, mani tian 
haga ngusung Paulus rik Silas mik luah 
ngehadap ulun lamon. 

6 Kidang waktu tian mak ngehalu 
Paulus rik Silas, tian nyiret Yason rik 
pepira ulun percaya barehni mik hadap 
pejabat-pejabat sai bekuasa di kota udi. 
Tian mekik, "Jelma-jelma inji ngacau di 
dipa-dipa! Tano kota ram pun diratongi 
ulih tian, 

7rik Yason radu nerima tian di 
lambanni. Tian sunyinni ngelanggar 
ketetapan-ketetapan Kaisar Roma, mani 
tian ngucakko bahwa wat lagi raja bareh 
sai gelarni Isa." 

8Ulihni cawa-cawa ano tian nyani ulun 
lamon rik jelma-jelma sai bekuasa di 
kota udi jadi gempar. 

? Raduni jelma-jelma sai bekuasa 
udi ngayun Yason rik jelma-jelma sai 
percaya sai barehni ano ngebayar duit 
jaminan. Radu jak seno ampai tian 
dilepasko. 

10 Bingi ano ulun-ulun percaya di kota 
ano ngayun Paulus rik Silas mik di Berea. 
Sesampaini di dudi, Paulus rik Silas mik 
di lamban ibadah Yahudi. 

11 Jelma-jelma di Berea lebih tebukak 
hatini jak jelma-jelma di Tesalonika. Tian 
senang hati ngedengiko kabar tentang 
Isa, unggal rani tian nyelidiki Alkitab 
untuk nyepok pandai api pengajaran 
Paulus udi benor. 

12 Lamon di hantara tian percaya jama 
Isa, rik lamon muneh ulun-ulun Yunani 
terkemuka, sai percaya; bebai atau 
bakas. 


KISAH PARA RASUL 17.13-18 102 


13 Waktu jelma-jelma Yahudi di 
Tesalonika ngedengi bahwa Paulus 
ngabarko juga cawa Allah di Berea, tian 
pun ratong mik Berea rik ngehasut rik 
nyani jelma-jelma di dudi jadi gelisah. 

14 Geluk-geluk puari-puari di Berea udi 
ngantakko Paulus mik pantai, sedang 
Silas rik Timotius tetap tinggal di kota 
ano. 

15 Radu jak ngantakko Paulus sampai 
Atena, puari-puari udi muloh mik Berea 
jama ngusung luhot jak Paulus in Silas 
rik Timotius nyusul ia geluk-geluk. 

16 Sementara Paulus nunggu Silas rik 
Timotius di Atena, hatini sedih ngeliak 
kota udi latap jama berhala-berhala. 

17 Ulih sebab ano di lamban ibadah, 
Paulus tukor pikeran jama ulun-ulun 
Yahudi rik ulun-ulun barehni sai 
nyumbah Allah di dudi. Injuk reno juga 
di pasar-pasar bidang rani ia tukor 
pikeran jama unggal jelma sai wat di 
dudi. 

18 Guru-guru aleran Epikuros rik aleran 
Stoa bedebat juga jama ia. Pepira 
jak tian cawa, "Jelma inji pandai api? 
Pengetahuanni angkah cutik, kidang ia 
berak banguk!" Pepira sai barehni cawa, 

"Rupani ia ngabarko tentang diwa-diwa 
bangsa bareh." Tian cawa injuk reno, 
mani Paulus cawa tentang Isa rik tentang 
hurik luot radu jak mati. 

19 Raduni tian ngusung Paulus di 
pertemuan di Bukit Areopagus. Di disan 
tian cawa jama ia, "Sekam mirak pandai 
pengajaran ampai sai niku kabarko ano. 

20 Mani niku ngemukako hal-hal sai 
kedengian aneh di cuping sekam. Ulihni 
seno sekam mirak pandai retini." 

21 (Mani sunyinni jelma Atena rik 
ulun-ulun asing sai tinggal di dudi gering 
nihan ngebelako waktu senggang tian 
untuk ngedengiko rik cawa tentang 
hal-hal sai ampai.) 

22 Waktu Paulus cecok di hadap jelma- 
jelma sai bekumpul di Areopagus udi, 
Paulus cawa, "Hui jelma-jelma Atena! 
Nyak ngeliak bahwa delom sunyin hal 
keti beragama nihan. 

23 Mani waktu nyak lapah di sekeliling 
kotamu rik ngeperhatiko rang-rang 
sembahyangmu, nyak ngeliak juga sai 
rang mempersembahko kurban; di rang 
udi tetulis, 'Untuk Allah Sai Mak Dikenal!' 
Nah, Allah sai keti sumbah kidang mak 

kenal jama la, lado sai nyak kabarko 
jama niku. 

24 Allah sai ngejadiko dunia inji jama 
sunyin isini, Iado Tuhan atas langit 
rik bumi. Ia mak tinggal di delom 
lamban-lamban diwa sai disani ulih 
manusia. 

25 Ia juga mak memerluko bantuan 
manusia, mani Iado ngeni hurik rik 
napas rik sunyin hal jama manusia. 

26 Jak sai jelma manusia Ia nyani 
sunyin bangsa rik ngayun tian tinggal di 
seluruh bumi. Ia juga sai nantuko jak 
mula-mula, kapan rik di dipa tian ngasi 
hurik. 

27 Allah ngelakuko seno in tian nyepok 
Ia. Mudah-mudahan tian betungga jama 
Ia pada waktu tian nyepok-nyepok Ia. 
Kidang setemonni Allah mak jaoh jak 
ram masing-masing. 

28 Injuk sai dicawako ulun, 'Ram hurik 
rik begerak rik wat di dunia inji ulihni 
kuasa-Ni.' Gegoh juga jama sai diucakko 
ulih pira-pira penyairmu. Tian cawa, 
'Ram sunyinni yakdo anak-anak-Ni.' 

29 Nah, mani ram anak-anak Allah, ram 
mak ngasi nganggap Allah gegoh injuk 

patung jak emas atau perak atau batu 
sai disani menurut kepandaian manusia. 

30 Waktu kebuguan ram udi radu 
dilupako ulih Allah, kidang tano Ia 
ngayun seluruh jelma di seluruh dunia 
betubat jak dusa-dusa tian. 

31 Mani Ia radu nantuko suatu waktu 
untuk ngadili seluruh dunia inji jama 
adil. Tugas udi haga dilakuko ulih sai 
jelma sai radu dipilih Allah untuk seno. 
Rik in sunyinni jelma yakin haga hal udi, 
Allah radu ngehurikko luot ulun udi jak 
kematian!" 

32 Waktu jelma-jelma udi ngedengi 
tentang hurik luot radu jak mati, wat jak 
tian sai ngelalangko Paulus. Wat juga 
sai cawa, "Sekam mirak ngedengi Puari 
cawa luot mengenai hal inji." 

33 Raduni Paulus ninggalko pertemuan 
udi. 

34 Kidang wat di hantara tian sai 
bepihak jama Paulus rik percaya jama 
Isa, di hantarani: Dionisius anggota 
majelis Areopagus, rik sai bebai gelarni 
Damaris, rik pira-pira jelma lagi. 

18 1 Radu jak seno Paulus ninggalko 

Atena rik mik Korintus. 

2 Di dudi ia betungga jama sai jelma 
Yahudi gelarni Akwila, asal jak negeri 
Pontus. Akwila ampai gaoh ratong jak 
Italia jama inggomni Priskila. Tian ratong 
mik Korintus mani Kaisar Klaudius radu 
ngayun sunyinni ulun Yahudi luah jak 
Roma. Paulus mik napol tian rua, 

3 radu tinggal di dudi jama tian rik 
beguai jama-jama tian, mani mata 
pencarian tian gegoh jama Paulus, yakdo 
nyani kemah. 

4Kidang unggal rani Sabat, Paulus 
mik ngicik-ngicik di lamban ibadah 
untuk nyani jelma-jelma Yahudi maupun 
jelma-jelma Yunani, percaya jama Isa. 

> Radu jak Silas rik Timotius sampai 
jak Makedonia, Paulus makai seluruh 
waktuni untuk ngabarko kabar jak Allah 
jama jelma-jelma Yahudi bahwa Isa 
anodo Raja Penyelamat sai dijanjiko ulih 
Allah. 

6 Kidang ulihni ulun-ulun terus gaoh 
nantang rik ngereneh, maka Paulus 
ngibasko harbuk jak kawaini sebagai 
tanda untuk ngingokko kesalahan tian. 
Ia cawa, "Kik keti celaka, salahmu 
tenggalan! Nyak lepas culuk! Mulai tano 

nyak haga mik jama jelma-jelma lain 
Yahudi." 

7 Raduni Paulus ninggalko tian rik mik 
tinggal di lamban sai di kebelah lamban 
ibadah udi. Lamban udi lamban sai jelma 
lain Yahudi, kidang ia nyumbah Allah. 
Gelar ulun udi Titius Yustus. 

8 Kidang Krispus, kepala lamban 
ibadah udi jama seluruh keluargani 
percaya jama Tuhan Isa. Rik lamon juga 
jelma-jelma Korintus barehni ngedengi 
kabar sai disampaiko Paulus, rik tian 
percaya jama Isa raduni dibaptis. 

3 Pada suatu bingi di delom suatu 
pengliakan, Tuhan cawa jama Paulus, 
"Dang rabai! Cawado terus rik dang 
ngehema. 

10 Mani Nyak menyertaimu. Mak sai 
jelma pun dapok ngelakuko sai jahat 
jama niku, mani lamon jelma di kota inji 
yakdo jelma-jelma-Ku." 

11 Ulihni seno Paulus tinggal di Korintus 
sai setengah tahun sakani rik ngajarko 
cawa Allah jama tian. 

12 Waktu Galio jadi gubernur Akhaya, 
jelma-jelma Yahudi besatu nantang 
Paulus rik ngusung ia mik pengadilan. 

13Tijan ngajuko pengaduan inji, 
"Jelma inji mempengaruhi ulun lamon 
in nyumbah Allah jama cara sai 
betentangan jama hukum Musa!" 

14 Reno Paulus haga ngejawab, Galio 
radu cawa jama ulun-ulun Yahudi, "Hui, 
jelma-jelma Yahudi! Kik sai diaduko inji 
suatu pelanggaran atau suatu kejahatan, 
sangun sepatutni nyak sabar ngedengi 
pengaduanmu inji. 

1> Kidang inji pertangkaran mengenai 
cawa-cawa rik gelar-gelar rik hukum- 
hukummu tenggalan! Jadi keti sai harus 
nyelesaikoni. Nyak bekeberatan ngadili 
hal-hal injuk inji!" 

16 Raduni Galio nguser tian mik luah. 

17 Maka tian nangkok Sostenes, kepala 
lamban ibadah, rik mukul ia di hadap 
mija pengadilan. Kidang Galio sama 
sekali mak peduli hal seno. 

18 Radu jak seno Paulus masih mesaka 
tinggal di Korintus. Raduni ia ngucakko 
selamat tinggal jama ulun-ulun percaya 
di dudi, raduni belayar jama Priskila rik 
Akwila mik Siria. Di Kengkrea, Paulus 
nyukor buokni sai radu ditagankoni jadi 
kejung ulihni nazarni jama Tuhan. 

19 Waktu sampai di Efesus, Paulus 
ninggalko Priskila rik Akwila, raduni 
kuruk mik lamban ibadah rik betukor 
pikeran jama ulun-ulun Yahudi di dudi. 

20 Tian ngilu in ia tinggal lebih mesaka 
jama tian, kidang ia mak haga. 

21 Walaupun injuk reno, pada waktu 
haga berangkat, ia cawa, "Kik Allah 
ngizinko, nyak haga muloh luot mik 
dija." Radu jak cawa injuk reno, ia 
berangkat jak Efesus. 

22 Radu jak regah di Kaisarea, ia 
mik di Yerusalem untuk ngeni salam 
jama jemaah di dudi, raduni terus mik 
Antiokhia. 

23 Radu jak tinggal di dudi pira-pira 
saka, ia berangkat lagi napol daerah 
Galatia rik Frigia untuk nguatko iman 
jelma-jelma percaya. 

24 Sementara udi, ratongdo mik Efesus 
sai jelma Yahudi kelaheran Aleksandria, 
gelarni Apolos. Ia pandai ngicik rik 
paham nihan tentang isi Alkitab, 

25 rik radu dididik untuk mengenal 
ajaran tentang Isa. Maka jama semangat 
sai bekobar-kobar ia ngajar teliti nihan 
mengenai Isa, walaupun ampai baptisan 
Yohanes gaoh sai dikenalni. 

26 Apolos bani mulai cawa di lamban 
ibadah rik waktu Priskila rik Akwila 
ngedengi pengajaranni, tian ngusung ia 
mik lamban. Di dudi tian nerangko jama 
ia lebih tepat lagi mengenai rencana 
Allah untuk nyelamatko manusia liwat 
Isa. 

27 Raduni Apolos bemaksud mik Akhaya. 
Maka ulun-ulun sai percaya jama Isa di 
Efesus nulis surat jama puari-puari sai 
percaya di Akhaya in tian haga nerima 
Apolos. Rik waktu Apolos sampai di 
Akhaya, tulunganni ternyata beguna 
nihan jama ulun-ulun sai ulihni rahmat 
Allah radu percaya jama Isa. 

28 Mani jama wibawa nihan Apolos 
ngalahko ulun-ulun Yahudi di delom 
perdebatan-perdebatan di hadapan 
umum. Rik ia ngebuktiko jama ayat-ayat 
jak Alkitab bahwa Isado Raja Penyelamat 
sai dijanjiko. 

19 ! Sementara Apolos wat di 

Korintus, Paulus sedang 
ngejelajahi pedalaman daerah udi raduni 
sampai di Efesus. Di disan ia betungga 
jama pira-pira jelma sai radu percaya 
jama Isa. 

2la betanya jama tian, "Radu kedo 
Puari-puari nerima Ruh Allah waktu 
keti percaya jama Isa?" Tian ngejawab, 
"Makkung. Malah sekam mak pernah 
ngedengi bahwa wat Ruh Allah." 

3"Kik injuk reno, jama baptisan api keti 
dibaptis?" tanya Paulus. "Jama baptisan 
Yohanes," jawab tian. 

“*Raduni Paulus cawa, "Yohanes 
ngebaptis jelma untuk nyatako bahwa 
jelma-jelma udi radu betubat jak dusa- 
dusa tian. Kidang sementara ano juga 
Yohanes ngeni pandai jama jelma-jelma 
Israel bahwa tian harus percaya jama 
Jelma sai haga ratong kak raduni jak ia, 
yakdo Isa." 

> Waktu tian ngedengi ano, tian dibaptis 
atas gelar Tuhan Isa. 

6Rik pada waktu Paulus ngepikko 
culukni di atas tian, Ruh Allah nguasai 
tian, raduni tian mulai cawa delom 
bahasa-bahasa sai aneh rik nyampaiko 
kabar jak Allah. 

7 Jumlah tian sunyinni wat kira-kira rua 
belas jelma. 

8 Selama telu bulan Paulus terus bani 
cawa jama ulun-ulun di lamban ibadah 
rik bedebat jama tian untuk ngeyakinko 

tian injuk repa Allah memerintah sebagai 
Raja. 

Kidang pira-pira jak hantara ulun-ulun 
udi keras ulu rik mak haga percaya. Di 
hadapan seluruh jelma sai bekumpul 
di dudi tian ngereneh ajaran mengenai 
rencana Allah untuk nyelamatko manusia 
liwat Isa. Ulihni seno Paulus ninggalko 
tian, raduni mik jama jelma-jelma sai 
nutuk Isa mik ruang belajar Tiranus. Di 
dudi unggal rani ia betanya jawab jama 
jelma-jelma. 

101a ngelakuko hal seno terus-menerus 
rua tahun sakani sampai sunyinni jelma 
sai tinggal di provinsi Asia, baik jelma 
Yahudi maupun jelma bareh, sunyinni 
ngedengi cawa Tuhan. 

11 Allah ngelakuko keajaiban-keajaiban 
sai luar biasa liwat Paulus. 

12 Kik setangan atau kain pengikok 
tengah sai pernah dipakai Paulus diusung 
jama ulun-ulun meruyuh, ruyuhni tian 
lebon rik ruh sitan pun luah jak tian. 

13 Wat pira-pira dukun Yahudi sai mik 
dipa-dipa, nguser ruh jahat jak ulun- 
ulun. Dukun-dukun udi nyuba-nyuba 
juga makai gelar Tuhan Isa untuk nguser 
ruh-ruh sitan udi. Tian cawa jama 

ruh-ruh sitan udi, "Atas gelar Isa sai 
dikabarko ulih Paulus udi, nyak nguser 
niku!" 

14 Wat pitu sanak bakas jak sai imam 
kepala, gelarni Skewa, sai ngelakuko hal 
injuk reno. 

1> Kidang ruh sitan udi cawa jama tian, 
"Nyak kenal Isa rik Paulus pun kukenal, 
kidang niku inji sapa?" 

16 Raduni jelma sai kekurukan sitan 
udi lumpat rik nerkam ia ganas nihan 
sampai tian tegar jak lamban udi jama 
katan-katan rik riluk, mani kawaini tian 
dicabik jak badan tian. 

17 Sunyinni jelma Yahudi rik jelma 
bangsa bareh sai tinggal di Efesus 
ngedengi tentang kejadian ano, raduni 
tian jadi rabai. Maka gelar Tuhan Isa 
makin dipuji-puji. 

18 Lamon jelma sai radu jadi percaya 
jama Isa, ratong ngaku di hadapan 
umum perbuatan-perbuatan tian di 
waktu sai radu. 

19 Rik tian sai biasa ngejalanko ilmu 
guna-guna, ngumpulko buku-buku tian 
rik nyuahko di hadapan ulun lamon. 
Rega buku-buku udi kik dijumlahko 

sunyinni wat kira-kira lima puluh ribu 
duit perak. 

20 Injuk renodo jama cara sai hibat ano 
cawa Tuhan makin tesebar rik makin 
kuat pengaruhni. 

21 Radu jak kejadian-kejadian ano, 
Paulus memutusko untuk mik di 
Makedonia rik Akhaya raduni terus mik 
Yerusalem. "Radu mik disan, nyak harus 
mik di Roma juga," ani Paulus. 

22 Maka ia ngutus rua jelma jak jelma- 
jelma sai ngebantuni, yakdo Timotius 
rik Erastus untuk mik di Makedonia, 
sementara ia tinggal pira-pira waktu 
sakani lagi di provinsi Asia. 

23 Kira-kira pada waktu senodo tejadi 
keributan sai balak di Efesus ulihni 
ajaran mengenai Isa. 

24 Mani di kota udi wat sai jelma 
tukang perak gelarni Demetrius, 
sai nyani lamban-lambanan diwa 
untuk Dewi Artemis. Usaha jelma udi 
ngeratongko penghasilan sai balak untuk 
tukang-tukangni. 

25 Ulihni seno ia ngumpulko tukang- 
tukangni jejama jama tukang-tukang 
nyani perak barehni, raduni cawa, 

"Puari-puari! Puari pandai bahwa ram 
mansa penghasilan jak guai inji. 

26 Tano Puari radu ngeliak rik ngedengi 
tenggalan api sai disani ulih si Paulus 
udi. Ia cawa bahwa diwa-diwa sai disani 
ulih manusia sama sekali lain hak diwa. 
Rik ia radu behasil nyani lamon jelma 
percaya jama ajaranni, lain angkah 
di dija di Efesus, kidang hamper di 
seunyinni daerah Asia muneh. 

27 Bahayani yakdo bahwa usaha ram 
inji haga mansa gelar burak. Rik lain 
angkah seno, melainko lamban Dewi 
Artemis pun haga dianggap remeh rik 
kebesaranni diilik-ilik; padahal ia dewi 
sai dipuja ulih seluruh jelma di Asia rik 
seluruh dunia!" 

28 Waktu ulun-ulun udi ngedengi 
ano hati tian jadi panas, raduni tian 
mekik-mekik, "Hurik Artemis, dewi ulun 
Efesus!" 

29 Maka kekacauan udi meluas sampai 
mik seluruh kota. Raduni gerombolan 
pengacau udi nangkok Gayus rik 
Aristarkhus, yakdo ulun-ulun Makedonia 
sai ngerik Paulus delom lapahni, raduni 
nyiret tian mik lapangan kota ano. 

30 Paulus haga kuruk nutuk tian, kidang 
jelma-jelma sai percaya jama Isa di 
disan ngelarang ia. 

31 Pira-pira pejabat provinsi Asia ano 
pun, sai besahabat jama Paulus, ngayun 
ulun ngeni pandai jama Paulus in ia dang 
ngeliakko diri di lapangan ano. 

32 Sementara ano jelma-jelma sai 
bekumpul di lapangan udi radu jadi 
kacau balau. Wat sai mekik injuk 
reji, wat sai mekik injuk reno, mani 
kelamonan jak tian mak pandai api 
sebab tian bekumpul di dudi. 

33 Sebagian jak ulun-ulun udi ngira 
Aleksander biang keladini, mani iado 
sai didurong mik hadap ulih jelma- 
jelma Yahudi. Maka Aleksander ngeni 
isyarat jama culukni untuk ngilu dikeni 
kesempatan ngebela diri di hadap 
jelma-jelma udi. 

34 Kidang reno tian ngeliak bahwa ia 
ulun Yahudi, maka tian mekik keras- 
keras sakani rua jam, "Hurik Artemis, 
dewi ulun Efesus!" 

35 Akherni pejabat kota behasil 
menenteramko ulun lamon udi. Ia cawa, 
"Warga Efesus! Unggal jelma pandai 
bahwa Efesusdo kota sai memelihara 

lamban Dewi Artemis rik batu suci sai 
gugor jak langit. 

36 Mak sai jelma pun dapok ngebantah 
hal seno. Ulihni seno tenangdo rik dang 
ngelakuko sai hal jama garap-gurup. 

37 Jelma-jelma inji, keti usung mik 
dija lain hak mani tian radu ngerampuk 
lamban diwa atau mani tian radu ngehina 
dewi ram. 

38 Kik Demetrius jama tukang-tukangni 
udi ngedok suatu pengaduan tehadap sai 
jelma, tagando tian ngusung perkarani 
udi mik pengadilan. Pengadilan 
tebukak untuk seno rik pejabat-pejabat 
pemerintah pun selalu wat. 

39 Kidang kik masih wat lagi sai hal 
sai bareh sai keti mirak, udi harus 
diselesaiko delom rapat umum sai sah. 

40 Mani api sai tejadi rani inji dapok 
ngebahayako ram. Ram dapok dituduh 
ngadako pemberuntakan, mani ram 
mak ngedok suatu alasan pun untuk 
ngebenorko keributan inji." 

41 Radu jak ngucakko sunyinni seno, 
pejabat kota udi ngayun jelma lamon udi 
mulang. 

20 t Seraduni keadaan di Efesus 
tenang luot, Paulus ngumpulko 

jemaah rik ngeni durongan jama tian. 
Kak raduni ia ngucakko selamat tinggal 
raduni nerusko lapahni mik Makedonia. 

-1a napol daerah-daerah Makedonia rik 
ngeni lamon petuah jama ulun-ulun sai 
percaya jama Isa di dudi untuk ngeni 
durongan jama tian. Raduni ia mik di 
Yunani. 

3Telu bulan sakani ia tinggal di disan. 
Raduni waktu ia sedang besiap-siap 
untuk belayar mik Siria, wat kabar 
bahwa jelma-jelma Yahudi sedang 
sepakat untuk ngebunuh ia. Ulihni 
seno ia mutusko untuk muloh ngeliu 
Makedonia. 

4Sopater anak Pirus sai asalni jak Berea 
mik jejama ia; reno muneh Aristarkhus 
rik Sekundus ulun Tesalonika, rik Gayus 
ulun Derbe. Juga Timotius, Tikhikus rik 
Trofimus, jelma-jelma jak provinsi Asia. 

“Tian ngehena sekam raduni nunggu 
sekam di Troas. 

6 Radu jak Perayaan Ruti Mak Beragi, 
sekam belayar ninggalko Filipi. Lima rani 
jak seno sekam bekumpul luot jama 
tian di Troas. Di dudi sekam tinggal 
seminggu. 

7 Bingi minggu sekam bekumpul untuk 
mengan jejama secara muwari. Paulus 
ngicik-ngicik jama ulun-ulun, mani 
jemohni ia beniat berangkat. Sampai 
tengah bingi Paulus ngicik terus. 

#Delom kamar di tingkat atas, rang 
sekam bekumpul udi, wat lamon lampu. 

? Sai sanak ngura gelarni Eutikhus 
mejong di sekapan. Mani Paulus mak 
taru-taru ngicik, sanak ngura udi 
tegedugok nihan sampai ia pedom di 
sekapan udi, raduni ia tumbak mik debah 
jak tingkat telu. Waktu tian ngiwakkoni, 
ia radu mati. 

10 Kidang Paulus regah mik debah, 
raduni ngerebahko badan di atas sanak 
ngura udi rik nekapni. Paulus cawa, 
"Dang khuater, ia masih hurik!" 

11 Kak raduni Paulus cakak luot mik 
atas, raduni ngebagi-bagiko ruti rik 
nganik jama-jama. Radu saka ngicik 
jama ulun-ulun sampai pagi, Paulus 
berangkat. 

12 Jelma-jelma ngusung mulang sanak 
ngura ano hurik mik lambanni. Tian 
ngerasa senang rik tehibur nihan. 

13 Sekam mik kapal raduni belayar lebih 
mena mik Asos untuk nyunsung Paulus 

mik kapal di disan. Ia radu ngator injuk 
reno mani ia haga mik disan ngeliu 
renglaya darak. 

14 Radu jak betungga di Asos, Paulus 
geluk cakak mik kapal raduni sekam 
belayar mik Metilene. 

15 Jak udi sekam belayar muneh, rik 
jemohni sampai di rang sai behadapan 
jama Khios. Sawaini sekam sampai di 
Samos rik serani jak seno di Miletus. 

16 Paulus radu netapko untuk mak 
singgah di Efesus, in dang ngetokko 
waktu di daerah Asia. Sedapok mungkin 
ia mirak geluk-geluk sampai di Yerusalem 
di rani buka Pentakosta. 

17 Jak Miletus Paulus ngirim kabar 
mik Efesus untuk ngilu jelma-jelma sai 
mimpin jemaah di dudi ratong betungga 
jama ia. 

18 Waktu tian sampai, Paulus cawa jama 
tian, "Puari-puari pandai injuk repa nyak 
hurik selama inji di hantara keti radu jak 
rani mula-mula nyak sampai di Asia. 

19 Jama rendah hati rik jama lamon 
way mata, nyak beguai untuk Tuhan di 
tengah-tengah penderitaan sai kualami 
mani rencana jahat ulun-ulun Yahudi. 

20 Puari pandai bahwa nyak mak 
segan-segan ngeni pandai jama keti api 
sai beguna bagimu. Nyak ngajar keti 
di pertemuan-pertemuan umum rik di 
lamban-lamban. 

21 Baik jama ulun-ulun Yahudi maupun 
jama ulun-ulun bangsa bareh nyak selalu 
ngeni peringatan in tian betubat jak 
dusa-dusa tian rik ratong jama Allah, rik 
percaya jama Tuhan Isa. 

22 Tano untuk mentaati perintah Ruh 
Allah, nyak mik di Yerusalem. Rik nyak 
mak pandai api sai haga tejadi jama 
nyak di dudi. 

23 Nyak angkah pandai bahwa di 
unggal-unggal kota, Ruh Allah radu 
tegas ngeni pandai jama nyak, bahwa 
nyak haga kuruk bui rik haga menderita. 

24 Kidang nyak mak peduli jama hurikku 
inji, asal nyak dapok ngeraduko tugas 
sai dipercayako Tuhan Isa jama nyak rik 
asal nyak setia sampai akher hurikku 
untuk ngabarko Kabar Betik udi tentang 
rahmat Allah. 

25 Nyak radu napol Puari-puari sunyinni 
rik radu ngabarko juga tentang injuk 
repa Allah memerintah sebagai Raja. 

Tano nyak rasa mak haga betungga lagi 
jama Puari-puari. 

26 Ulihni seno nyak tegas ngucakko 
jama niku pada rani inji bahwa kik wat di 
hantara keti sai binasa kanah, ano lain 
salahku. 

27 Mak pernah nyak lijung jak tugasku 
untuk ngejelasko jama keti seluruh 
rencana Allah. 

28 Hagani keti ngejaga diri rik jagado 
muneh sunyinni jemaah sai radu 
diserahko ulih Ruh Allah jama niku 
untuk dijaga; mani keti radu diangkat 
jadi pengawas jemaah udi. Hagani 
keti ngejaga jemaah Allah udi injuk 
gembala ngejaga biri-birini, mani Allah 
radu ngejadiko jemaah udi kedau-Ni 
tenggalan liwat kematian Anak-Ni 
tenggalan. 

29 Radu jak nyak mik, pasti haga 
ratong serigala-serigala sai buas mik 
tengah-tengah keti. Rik jelma-jelma 
sai keti jaga udi haga jadi mangsa 
serigala-serigala udi. 

30 Malah jak hantara Puari-puari 
tenggalan pun haga muncul jelma-jelma 
sai haga ngabarko kabar sai mak benor. 
Tian nyani injuk reno in jelma-jelma sai 

radu percaya jama Isa jadi sesek rik 
nutuk tian. 

31 Ulihni seno bejaga-jagado! Ingok 
bahwa telu tahun sakani jama lamon 
way mata, di rani rik di bingi nyak mak 
pernah taru ngajar unggal jelma jak keti. 

32 Tano nyak nyerahko keti jama Allah in 
Ia sai memelihara keti rik in keti nyating 
kabar rahmat Allah. Allah ngedok kuasa 
untuk nguatko keti rik ngeniko jama 
niku berkat-berkat sai radu disediako-Ni 
untuk seluruh umat-Ni. 

33 Makkung pernah nyak mirak duit 
atau kawai jak sai jelma pun. 

34 Puari tenggalan pandai, bahwa 
jama tenagaku tenggalan nyak beguai 
untuk nyukupi kebutuhan nyak rik 
kantik-kantik nyak sai nutuk jama nyak. 

35 Delom sunyin perkara nyak radu 
ngeni teladan jama niku bahwa jama 
kerja keras injuk inji ram harus nulung 
jelma-jelma sai mak kuat. Mani ram 
harus ingok api sai Tuhan Isa tenggalan 
radu ucakko, 'Lebih bahagia ngeni jak 
nerima.'" 

36 Radu Paulus selesai cawa, ia belutut 
jama tian sunyinni raduni bedua. 

37 Tian sunyinni miwang sambil nekap 
Paulus rik ngucakko selamat jalan. 

38 Tian sedih nihan, terutama mani 
Paulus cawa bahwa tian mak haga 
ngeliak ia lagi. Raduni tian ngantakko ia 
sampai mik kapal. 

2 1 1t Sekam nangguh jama jelma- 

jelma sai mimpin jemaah jak 
Efesus udi, raduni ninggalko tian. Raduni 
sekam belayar langsung mik pulau Kos; 
rik jemohni sekam sampai di pulau 
Rodos. Jak udi sekam belayar terus mik 
pelabuhan Patara. 

2 Di Patara, sekam ngehalu kapal sai 
haga mik Fenisia. Maka sekam cakak 
kapal udi raduni berangkat 

3 rik belayar sampai sekam ngeliak 
pulau Siprus di kebelah kiri sekam; 
kidang sekam belayar terus nuju Siria. 
Sekam ngedarak di Tirus, mani di dudi 
kapal sai sekam tumpang udi haga 
ngebungkar muatanni. 

“Di rang udi sekam mik napol ulun-ulun 
sai percaya jama Isa, raduni tinggal jama 
tian selama seminggu. Atas petunjuk jak 
Ruh Allah tian ngeni petuah jama Paulus 
in dang mik di Yerusalem. 

“Kidang radu bela waktuni untuk 
sekam tinggal di dudi, sekam ninggalko 
tian rik nerusko lapahni sekam. Tian 
sunyinni jejama jama anak inggomni tian 
ngantakko sekam sampai luah kota. Di 
dudi di pingger pantai, sekam sunyinni 
belutut rik bedua. 

6 Radu jak seno sekam besalam- 
salaman, raduni sekam cakak kapal rik 
tian pun mulang mik lamban. 

7 Sekam belayar terus jak Tirus sampai 
mik Ptolemais. Di dudi sekam mik napol 
puari-puari sai percaya, untuk ngeni 
salam jama tian, raduni tinggal serani 
jama tian. 

8 Jemohni sekam berangkat muneh, 
raduni sampai di Kaisarea. Di dudi sekam 
mik jama penginjil sai gelarni Filipus, 
raduni tinggal di lambanni. Iado salah sai 
jak pitu jelma sai tepilih di Yerusalem. 

?Epak anak mulini radu dikeni 
kemampuan ulih Allah untuk ngabarko 
kabar jak Allah. 

10 Radu jak pira-pira saka sekam di 
dudi, ratongdo jak Yudea sai nabi sai 
gelarni Agabus. 

11 Ia ratong jama sekam raduni ngakuk 
ikok tengah Paulus. Jama ikok tengah 

ano ia ngikok cukut rik culukni tenggalan 
raduni cawa, "Injido sai diucakko ulih 
Ruh Allah: Sekedau ikok tengah inji 
haga diikok injuk reji di Yerusalem ulih 
ulun-ulun Yahudi, rik diserahko jama 
ulun-ulun lain Yahudi." 

12 Waktu sekam ngedengi ano, sekam 
rik seluruh puari sai tinggal di Kaisarea 
udi ngilu nihan jama Paulus in ia dang 
mik di Yerusalem. 

13 Kidang ia ngejawab, "Api gunani 
Puari miwang injuk reji sehingga nyani 
hatiku hancor? Nyak radu siap lain 
angkah untuk ditangkok di dudi, kidang 
juga untuk mati sekalipun mani Tuhan 
Isa." 

14 Paulus mak haga ngedengi sekam, 
maka sekam taru ngelarang ia. "Tagando 
kehaga Tuhan gaoh sai jadi," ani sekam. 

15 Radu jak tinggal di dudi pira-pira 
saka, sekam nyiapko barang-barang 
sekam, raduni berangkat mik Yerusalem. 

16 Pira-pira puari jak Kaisarea mik juga 
jejama jama sekam untuk ngantakko 
sekam mik lamban Manason, mani 
di lambannido sekam haga minok. 
(Manason yakdo sai jelma Siprus sai 
radu saka jadi jelma sai nutuk Isa.) 

17 Waktu sekam sampai di Yerusalem, 
puari-puari di dudi nyambut sekam jama 
senang hati. 

18 Jemohni Paulus mik jama-jama 
sekam napol Yakobus; seluruh jelma sai 
mimpin jemaah wat di dudi muneh. 

19 Radu jak ngeni salam jama tian, 
Paulus nyeritako jama tian sunyin hal sai 
radu dilakuko Allah liwat ia di hantara 
jelma-jelma lain Yahudi. 

20 Radu jak ngedengi cerita Paulus udi, 
tian sunyinni memuji Allah. Raduni tian 
cawa jama Paulus, "Puari Paulus! Puari 
harus pandai bahwa radu beribu-ribu 
jelma Yahudi sai percaya jama Isa. Tian 
sunyinni yakdo jelma-jelma sai setia 
ngenaati hukum Musa. 

21 Rik tano tian ngedengi bahwa Puari 
ngajar sunyinni ulun Yahudi sai tinggal 
di hantara bangsa bareh, in ngelepasko 
hukum Musa. Puari ngeni petuah jama 
tian in tian mak nyunati anak-anak tian 
atau nutuk adat istiadat Yahudi. 

22 Tano ulun-ulun Yahudi sai radu 
percaya udi tantu haga ngedengi bahwa 
Puari wat di dija. Jadi, injuk repa tano? 


KISAH PARA RASUL 21.23-26 128 


23 Sehelauni tutukdo petuah sekam. 
Wat epak jelma di dija sai radu nyani 
janji jama Tuhan. 

24Nah, helauni Puari mik ngadako 
upacara penyucian diri jejama jama tian, 
rik tanggungdo biaya tian in buok tian 
dapok dicukor. Injuk reno haga nyata 
jama sunyinni jelma bahwa api sai tian 
dengi tentang Puari mak benor, mani 
Puari tenggalan pun ngejalanko hukum 
Musa. 

25 Kidang mengenai jelma sai lain 
Yahudi sai radu percaya jama Isa, 
sekam radu ngirim surat jama tian 
tentang keputusan sekam bahwa tian 
mak ngasi nganik kanikan sai radu 
dipersembahko jama berhala, mak ngasi 
nganik rah, atau nganik binatang sai 
mati dicekik; rik mak ngasi ngelakuko 
perbuatan-perbuatan sai hajor." 

26 Maka Paulus mik jama keepak ulun 
udi raduni ngadako upacara penyucian 
diri jejama jama tian jemoh ranini. 
Raduni tian kuruk mik Lamban Ibadah 
untuk ngeni pandai pira rani lagi ampai 
upacara penyucian diri udi selesai 
rik kurban untuk tian masing-masing 
dipersembahko. 

27 Ketika jangka waktu pitu rani udi 
hamper berakher, pira-pira ulun Yahudi 
jak Asia ngeliak Paulus di delom Lamban 
Ibadah. Raduni tian ngehasut ulun 
lamon, kak raduni nyating Paulus 

28 sambil mekik-mekik, "Hui jelma 
Israel, tulung! Injido jelmani sai mik 
dipa-dipa ngajar jama sunyinni jelma 
ajaran-ajaran sai nantang bangsa Israel, 
nantang hukum Musa rik nantang 
Lamban Ibadah inji. Rik tano ia malah 
ngusung ulun-ulun lain Yahudi kuruk mik 
delom Lamban Ibadah rik nyani najis di 
rang sai suci inji!" 

29 (Tian cawa injuk reno mani tian radu 
ngeliak Trofimus ulun Efesus udi di kota 
jejama jama Paulus; rik tian nyangko 
Paulus radu ngusung ia mik delom 
Lamban Ibadah.) 

30 Sunyin kota jadi kacau balau, rik 
sunyinni jelma tegar-tegar bekerumun. 
Tian nangkok Paulus rik nyiret ia luah 
jak Lamban Ibadah. Waktu seno juga 
rangok Lamban Ibadah disalok. 

31 Sementara pengacau-pengacau udi 
berusaha ngebunuh Paulus, jelma ngeni 
pandai jama komandan pasukan Roma 
bahwa seluruh Yerusalem sedang ribut. 

32 Langsung komandan udi ngakuk 
pira-pira perwira rik prajurit raduni 
geluk-geluk mik jama tian mik rang 
keributan udi. Pada waktu ulun lamon 
ngeliak komandan udi jama pasukanni, 
tian taru mukul Paulus. 

33 Komandan udi mik jama Paulus 
raduni nangkokni, rik ngayun ulun 
ngikok ia. Kak raduni komandan udi 
betanya mengenai sapa Paulus udi rik 
api sai dilakukoni. 

34 Sebagian jak ulun lamon udi 
ngejawab injuk reji rik sebagian lagi 
ngejawab injuk seno. Keadaan injuk reno 
kacau hingga komandan udi mak dapok 
pandai api sebenorni sai radu tejadi. 
Ulihni seno ia memerintahko in Paulus 
diusung mik markas. 

39 Waktu tian ngusung ia sampai di 
jan, pengacau-pengacau udi ngamuk 
hibat hingga Paulus harus ditandu ulih 
prajurit-prajurit. 

36 Tian ditutuk jak kudan ulih 
gerombolan pengacau-pengacau udi 
sambil mekik-mekik, "Bunuh ia!" 

37 Waktu haga kuruk mik delom markas, 
Paulus cawa jama komandan udi, “Ngasi 
mak nyak ngicik serebok jama Tuan?" 

"Api niku pandai bahasa Yunani?" tanya 
komandan udi. 

38 "Kik injuk reno, niku lain ulun Mesir 
udi sai tumbai ngadako pemberuntakan 
raduni ngusung tegar epak ribu jelma 
pengacau pakai senjata kuruk padang 
gurun?" 

39 Paulus ngejawab, "Nyak jelma 
Yahudi; nyak warga kota Tarsus, kota 
sai penting di Kilikia. Tulung izinko nyak 
cawa jama ulun-ulun udi." 

40 Maka seraduni Paulus dikeni izin 
cawa, Paulus cecok di jan, raduni ngeni 
isyarat jama culukni. Sunyinni jelma 
jadi tenang. Kak raduni Paulus cawa 
jama tian di delom bahasa Ibrani. Paulus 
cawa, 

22 1 "Bapak-bapak rik Puari-puari 
sunyinni! Nyak haga ngemukako 
pembelaanku jama niku. Cuba dengiko!" 

2 Waktu tian ngedengi Paulus cawa 
delom bahasa Ibrani, tian jadi lebih 
tenang lagi. Maka Paulus nerusko 
keteranganni. 

3 "Nyak jelma Yahudi," ani Paulus, "nyak 
laher di Tarsus di negeri Kilikia, kidang 
nyak dibalakko di dija di Yerusalem 
rik dididik cermat ulih guru besar 

Gamaliel delom hukum sai dikeniko Musa 
jama nenek muyang ram. Gegoh injuk 
Puari-puari sunyinni di dija rani inji, nyak 
pun giat nihan untuk Allah. 

4Nyak nganiaya sampai mati jelma- 
jelma sai nutuk ajaran ampai udi. 
Tian sunyinni, bakas maupun bebai, 
kutangkok rik kukurukko delom bui. 

>Imam agung tenggalan rik seluruh 
Mahkamah Agama dapok ngeni 
kesaksian bahwa nyak mak bebuhung. 
Mani tian anodo sai radu ngeniko jama 
nyak surat pengantar sai ditujuko jama 
ulun-ulun Yahudi di Damsyik. Jama surat 
udi nyak ngasi nangkok di dudi ulun-ulun 
sai percaya jama ajaran ano, rik ngusung 
tian mik Yerusalem untuk dihukum." 

6"Waktu nyak sedang delom lapahku 
rik hamper sampai di Damsyik, waktu 
tengah rani, suatu cahaya sai terang 
nihan tiba-tiba memancar jak langit di 
sekelilingku. 

7 Nyak tumbak mik tanoh raduni 
kudengi suatu suara cawa jama nyak, 
'Saulus, Saulus! Mengapi niku nganiaya 
Nyak?' 

#Raduni nyak betanya, 'Sapa Niku, 
Tuan?" 'Nyakdo Isa ulun Nazaret udi sai 
niku aniaya," jawab-Ni. 

?Jelma-jelma sai wat di dudi jejama 
jama nyak ngeliak cahaya udi, kidang 
tian mak ngedengi suara sai cawa jama 
nyak. 

10 Raduni nyak betanya muneh, 'Nyak 
harus bebuat api, Tuhan?' Tuhan 
ngejawab, 'Minjakdo rik kuruk mik 
Damsyik. Di dudi kanah niku haga dikeni 
pandai mengenai sunyinni sai Allah 
mirak niku lakuko.' 

11 Nyak jadi buta mani cahaya sai 
nyilauko udi. Jadi kantik-kantikku nuntun 
nyak kuruk Damsyik. 

12 Di dudi wat sai jelma gelarni Ananias. 
Ia jelma sai saleh rik taat ngejalanko 
hukum Musa. Sunyinni ulun Yahudi 
sai tinggal di Damsyik temon-temon 
ngehormati ia. 

131a ratong napol nyak, raduni cecok 
di kebelahku rik cawa, 'Puari Saulus, 
hagani niku ngeliak luot!' Saat seno juga 
nyak ngiwakko pudakku, raduni ngeliak 
ia. 

14 Kak raduni ia cawa jama nyak, 'Allah 
nenek muyang ram radu milih niku in 

niku pandai kehaga-Ni, rik ngeliak Isa, 
Jelma Sai Ngebantu Allah sai ngelakuko 
kehaga Allah rik ngedengi suara Isa 
tenggalan. 

15 Niku haga jadi saksi untuk ngabarko 
jama sunyinni jelma api sai niku radu 
liak rik dengi. 

16 Tano dang lagi nunggu saka-saka. 
Minjakdo rik keniko dirimu dibaptis. 
Beserudo jama Tuhan in niku dibebasko 
jak dusa-dusamu.'" 

17 "Nyak muloh mik Yerusalem, rik 
waktu nyak sedang bedua di Lamban 
Ibadah, nyak dikuasai ulih Ruh Allah. 

18 Nyak ngeliak Tuhan; Ia cawa jama 
nyak, 'Geluk tinggalko Yerusalem, mani 
ulun-ulun di dija mak haga nerima 
kesaksianmu tentang Nyak." 

19 Nyak cawa, 'Tuhan, tian pandai 
nihan bahwa nyak radu kuruk mik 
lamban-lamban ibadah untuk nangkok 
tian rik mukul ulun-ulun sai percaya 
jama Niku. 

20 Injuk reno muneh waktu saksi- 
saksi-Mu Stefanus dibunuh mati, 
nyak tenggalan wat di dudi rik setuju 
pembunuhan udi. Malah nyakdo sai 

nunggu kawai jelma-jelma sai ngebunuh 
ia.' 

21 Kidang Tuhan cawa luot jama nyak, 
'Mikdo, mani Nyak haga ngayun niku mik 
di rang sai jaoh mik jama ulun-ulun lain 
Yahudi.'" 

22 Ulun-ulun masih terus ngedengi 
Paulus cawa, kidang di kalimat sai 
paling akher ano tian mekik keras-keras, 
"Bunuh gaoh jelma sai injuk seno. Ia 
mak patut hurik!" 

23 Sambil mekik, tian ngibasko jubah 
tian, rik ngehamborko harbuk mik udara. 
24 Maka komandan pasukan Roma udi 
ngayun Paulus diusung mik markas in ia 
diperiksa di dudi pakai kekerasan untuk 
nyepok pandai api sebab ulun-ulun 
Yahudi mekik injuk reno tehadap ia. 

25 Kidang waktu Paulus radu diikok 
untuk dilecut, Paulus cawa jama perwira 
sai cecok di dudi, "Api ngasi ngelecut 
jelma warga kerajaan Roma semakkung 
ia diadili?" 

26 Ngedengi ano, perwira udi mik jama 
komandan pasukan rik cawa, "Api inji 
sai haga Bapak lakuko? Jelma inji warga 
negara Roma!" 

27 Maka komandan udi mik jama Paulus 
rik betanya, "Cuba keni pandai, api niku 
warga negara Roma!" "Ya," ani Paulus, 
"nyak warga negara Roma." 

28 Komandan udi cawa muneh, "Nyak 
jadi warga negara Roma jama ngebayar 
lamon nihan!" Paulus ngejawab, "Kidang 
nyak laher sebagai warga negara Roma." 

29 Waktu seno juga anggota-anggota 
tentera sai haga meriksa Paulus udi 
mundor rik komandan udi pun jadi rabai 
mani ia radu ngikok Paulus, padahal 
Paulus warga negara Roma. 

30 Komandan pasukan Roma udi mirak 
nihan pandai api setemonni sai nyebabko 
ulun-ulun Yahudi nyalahko Paulus. Ulihni 
seno jemohni ia ngurau imam-imam 
kepala rik Mahkamah Agama bekumpul. 
Raduni Paulus dilepasko jak ikokni, kak 
raduni diusung ngehadap tian sunyin. 
23 1 Paulus nuntong anggota- 

anggota mahkamah udi raduni 
cawa, "Puari-puariku! Sampai rani inji 
nyak mak ngerasa besalah jama Allah di 
delom hati nuraniku mengenai hurikku." 

2 Waktu Paulus cawa injuk reno, Imam 
Agung Ananias ngayun jelma sai cecok di 
kebelah Paulus nampar banguk Paulus. 

3 Maka Paulus cawa jama imam 
agung udi, "Allah pasti nampar niku, 
jelma munafik sai icak-icak suci! Niku 
mejong di dudi ngehakimi nyak menurut 
hukum Musa, padahal niku tenggalan 
ngelanggar hukum ano jama ngayun 
ulun nampar nyak!" 

4Jelma sai di kebelah Paulus cawa 
jama Paulus, "Niku ngehina imam agung 
Allah!" 

> Paulus ngejawab, "Oh, nyak mak 
pandai, Puari-puari bahwa ia imam 
agung. Sangun delom Alkitab wat tetulis, 
'Dang niku ngehina jelma sai mimpin 
bangsamu." 

6 Paulus ngeliak bahwa sebagian jak 
anggota-anggota mahkamah udi terdiri 
jak ulun-ulun Saduki rik sebagian 
lagi terdiri jak ulun-ulun Farisi. Mani 
ulihni seno ia cawa jama mahkamah 
udi, "Puari-puari! Nyak jelma Farisi, 
keturunan Farisi. Nyak diadili di dija ulih 
sebab nyak percaya bahwa ulun-ulun 
mati haga hurik luot." 

7 Waktu ia cawa injuk reno, ulun-ulun 
Farisi rik ulun-ulun Saduki udi mulai 
betangkar, sehingga sidang pecoh jadi 
rua golongan. 

8 (Mani ulun-ulun Saduki bependapat 
bahwa ulun mati mak hurik lagi, bahwa 
malaikat mak ngedok, rik ruh-ruh juga 
mak ngedok; sedangko ulun Farisi 
percaya jama sunyinni ano.) 

? Maka timbuldo keributan sai hibat. 
Pira-pira ulun Farisi sai jadi guru agama 
cecok rik nantang temon-temon. Tian 
cawa, "Menurut sekam jelma inji mak 
besalah cutik pun! Halokni sangun wat 
ruh atau malaikat sai cawa jama ia!" 

10 Pertangkaran udi jadi hibat nihan 
hingga komandan udi rabai kintu Paulus 
dikeruyok ulih tian. Jadi ia ngayun 
pasukanni mik ngakuk Paulus jak 
tengah-tengah jelma-jelma udi rik 
ngusung ia mik markas. 

11 Bingi selanjutni Tuhan Isa cecok di 
kebelah Paulus rik cawa, "Kuatko hatimu! 
Niku radu ngeni kesaksianmu mengenai 
Nyak di Yerusalem. Niku kanah harus 
ngeni kesaksian udi di Roma juga." 

12 Pagi-pagi jemoh ranini, jelma-jelma 
Yahudi mulai nyani komplotan. Tian 
besumpah mak haga mengan atau 
nginum kik tian makkung ngebunuh 
Paulus. 

13 Wat lebih jak epak puluh jelma sai 
nyani komplotan udi. 

14 Tian mik jama imam-imam kepala rik 
jelma-jelma sai mimpin Yahudi rik cawa, 
"Sekam radu besumpah jama-jama, 
mak haga mengan atau nginum api-api 
kik sekam makkung ngebunuh Paulus. 

15 Nah, tano Puari-puari jama anggota- 
anggota Mahkamah Agama hagani 
ngirim surat jama komandan pasukan 
Roma udi untuk ngilu ia ngusung Paulus 
muloh ngehadap keti, seolah-olah keti 
haga meriksa luot perkarani lebih teliti. 
Rik sekam siap untuk ngebunuh ia 
semakkung ia sampai di dija." 

16 Kidang anak jak puari bebai Paulus 
ngedengi rencana komplotan udi. Maka 
ia mik markas rik ngeni pandai hal udi 
jama Paulus. 

17 Paulus ngurau sai perwira rik cawa 
jama ia, "Usungdo sanak ngura inji mik 
jama komandan; ia haga ngelaporko sai 
hal jama ia." 

18 Perwira udi ngusung sanak ngura udi 
mik jama komandan rik cawa, "Paulus, 
tahanan udi, ngurau nyak rik ngilu nyak 
ngusung sanak ngura inji mik jama 
Bapak; ia haga ngelaporko sai hal." 

19 Komandan udi nyating culuk sanak 
ngura udi, raduni ngusung ia menyendiri 
mik geler rik betanya, "Niku haga ngeni 
pandai api jama nyak?" 

20 Sanak ngura udi ngejawab, "Ulun- 
ulun Yahudi radu sepakat untuk 
ngilu Tuan ngusung Paulus ngehadap 
Mahkamah Agama jemoh, seolah-olah 
tian haga meriksa lagi perkarani lebih 
teliti. 

21 Kidang dangdo Tuan tutuk kiluan tian 
udi, mani wat lebih epak puluh jelma 
sai sedang segok untuk ngehadang ia di 
renglaya. Tian sunyinni radu besumpah 
mak haga mengan rik nginum kik tian 
makkung ngebunuh Paulus. Tano pun 
tian radu siap; tinggal nunggu jawaban 
Tuan gaoh." 

22 Komandan udi cawa, "Dang keni 
pandai jama sapa pun bahwa niku radu 
ngelaporko inji jama nyak." Raduni ia 
ngayun sanak ngura udi mulang. 

23 Kak raduni komandan udi ngurau 
rua perwira, raduni ia cawa jama tian, 
"Siapko rua ratus prajurit jama-jama 
pitu puluh tentera bekuda rik rua ratus 
tentera makai tumbak untuk berangkat 
pukul siwa bingi inji juga mik Kaisarea. 

24 Sediako juga kuda untuk Paulus 
rik usungdo ia selamat sampai jama 
Gubernur Feliks." 

25 Raduni komandan udi nulis surat sai 
bunyini injuk berikut, 

26 "Sai Mulia Gubernur Feliks. Salam jak 
Klaudius Lisias! 

27 Jelma inji radu ditangkok ulih 
ulun-ulun Yahudi rik hamper gaoh tian 
bunuh, kik nyak mak ratong jama 
pasukanku rik nyelamatko ia; mani nyak 
ngedengi bahwa ia warga negara Roma. 

28 Mani nyak mirak pandai api sebenorni 
kesalahan sai tian tuduhko jama ia, 
maka nyak ngusungni jama Mahkamah 
Agama tian. 

29 Ternyata ia mak ngelakuko sai pun 
sai patut dihukum jama hukuman mati 
atau di bui. Tuduhan tian jama ia angkah 
behubungan jama hukum-hukum agama 
tian tenggalan. 

30 Radu nyak dikeni pandai bahwa 
wat rencana jahat jak ulun-ulun Yahudi 
tehadap ia. Jadi langsung nyak ngirim 
ia mik jama Tuan Gubernur. Rik nyak 
radu ngayun para penuduhni ngusung 
pengaduan tian tehadapni jama Tuan." 

31 Maka anggota-anggota tentera udi 
ngejalanko tugas tian. Tian ngakuk 
Paulus raduni ngusung ia bingi seno 
sampai di Antipatris. 

32 Jemohni naganko pasukan bekuda 
nerusko lapahni jama Paulus, rik tian 
tenggalan muloh mik markas. 

33 Waktu pasukan bekuda udi sampai di 
Kaisarea, tian nyampaiko surat udi jama 
gubernur, raduni nyerahko Paulus jama 
ia. 

34 Radu jak gubernur udi ngebaca surat 
udi, ia betanya jama Paulus jak ipa 
asalni. Waktu ia pandai bahwa Paulus 
asalni jak Kilikia, 

39ja cawa, "Payudo! Nyak haga meriksa 
perkaramu, kik ulun-ulun sai ngaduko 
niku radu sampai di dija." Raduni ia 
merintahko in Paulus ditahan di delom 
istana Herodes. 

24 ' Lima rani jak seno, Imam 

Agung Ananias rik jelma-jelma 
sai mimpin Yahudi mik di Kaisarea 
jama-jama sai pengacara sai gelarni 
Tertulus. Tian ngehadap Gubernur Feliks 
rik ngemukako pengaduan tian tehadap 
Paulus. 

2 Waktu Tertulus diurau mik hadap, ia 
nuduh Paulus injuk reji, "Tuan Gubernur 
Sai Mulia! Di debah pimpinan Tuan negeri 
sekam tenteram. Rik atas kebijaksanaan 
Tuan pun radu lamon perbaikan sai 
dilaksanako untuk bangsa sekam. 

3 Sunyinni udi sekam sambut selalu 
jama beterima kasih rik penghargaan sai 
selanggar-langgarni di dipa pun juga. 

“Kidang in dang ngetokko lamon waktu 
Tuan, nyak ngilu hagani Tuan ngedengiko 
pengaduan sekam sai ringkas inji. 

> Sekam ngehalu jelma inji pengacau 
sai bebahaya. Di dipa-dipa ia nimbulko 
keributan di hantara ulun-ulun Yahudi 
rik ia jadi jelma sai mimpin gerakan 
ulun-ulun Nazaret. 

9Ia malah radu nyuba nyani najis di 
Lamban Ibadah, kidang sekam nangkok 
ia. [Sekam bemaksud ngadili menurut 
hukum agama sekam tenggalan. 

7 Kidang komandan Lisias ngerebut ia 
jak sekam, 

8rik memerintahko in para pengaduni 
ngehadap Tuan.] Kik Tuan memeriksa 
jelma inji, Tuan tenggalan haga ngedengi 
jak ia kebenoran jak sunyinni sai sekam 
aduko inji tehadap ia." 

?Jelma-jelma Yahudi sai di dudi juga 
nutuk nuduh Paulus rik ngebenorko 
sunyinni sai diucakko ulih Tertulus. 

10 Raduni gubernur udi ngeni isyarat 
jama Paulus bahwa ia ngasi cawa. Maka 
Paulus cawa, "Nyak pandai Tuan radu 
jadi hakim negeri inji betahun-tahun 
sakani. Udi sebabni nyak ngerasa senang 
ngajuko pembelaanku inji di hadapan 
Tuan. 

11 Tuan dapok nyelidiki tenggalan 
bahwa mak lebih jak rua belas rani 
sai radu nyak mik di Yerusalem untuk 
sembahyang. 

12 Rik mak pernah ulun-ulun Yahudi 
udi ngehalu nyak betangkar jama sai 
jelma pun atau ngumpulko jelma untuk 
nyani keributan baik di Lamban Ibadah 
ataupun lamban-lamban ibadah atau di 
dipa gaoh di delom kota. 

13Tian pun mak dapok ngebuktiko 
tuduhan-tuduhan sai tian ajuko jama 
Tuan tehadap nyak. 

14 Sangun nyak harus ngakui jama 
Tuan bahwa nyak nyumbah Allah nenek 
muyang sekam menurut ajaran Isa sai 
tian anggap salah. Kidang nyak masih 

percaya, sunyinni sai tetulis di delom 
Buku Musa rik Buku Nabi-nabi. 

15 Gegoh injuk tian, nyak juga ngedok 
harapan jama Allah bahwa seluruh 
jelma haga hurik luot radu jak mati -- 
jelma-jelma betik, maupun jelma-jelma 
jahat! 

16 Udi sebabni nyak selalu berusaha 
sebetik-betikni, in hati nuraniku mekecah 
tehadap Allah rik mekecah tehadap 
manusia. 

17 Radu jak pira-pira tahun mak ngedok 
di Yerusalem, nyak muloh mik disan 
untuk ngusung bantuan duit untuk 
bangsaku rik untuk mempersembahko 
kurban jama Allah. 

18 Waktu nyak sedang ngelakuko ano, 
tian ngehalu nyak di Lamban Ibadah, 
radu jak nyak selesai upacara penyucian 
diri. Mak ngedok jelma lamon jejama 
nyak, rik mak ngedok juga keributan di 
dudi pada waktu seno. 

19 Angkah wat pira jelma Yahudi di dudi 
jak provinsi Asia. Tiando sai seharusni 
wat di dija untuk ngajuko pengaduan 
tian jama Tuan, kik tian wat sai hal 
pengaduan tehadap nyak. 

20 Atau tagando ulun-ulun inji tenggalan 
ngemukako kejahatan api sai tian dapok 
jama nyak waktu nyak dihadapko jama 
Mahkamah Agama. 

21 Tian ngehalu angkah kalimat sai sai 
inji gaoh sai kuucakko di hadapan tian, 
yakdo kalimat: Nyak diadili rani inji 
ulihni nyak percaya bahwa ulun-ulun 
mati haga dihurikko luot." 

22 Raduni Feliks sai radu pandai lamon 
tentang ajaran Isa, mengakheri sidang 
perkara udi. "Nyak haga memutusko 
perkara inji," cawani, "kik komandan 
Lisias radu ratong." 

23 Raduni ia merintahko perwira sai 
betanggung jawab atas Paulus ano in 
tetap nahan Paulus, kidang jama ngeni 
cutik kebebasan jama ia rik ngirimko 
kantik-kantikni ngeniko jama ia api sai 
diperlukoni. 

24 Pira-pira rani jak seno Feliks ratong, 
jama-jama inggomni gelarni Drusila; ia 
jelma Yahudi. Raduni Feliks ngayun ulun 
ngakuk Paulus, kak raduni ngedengiko 
Paulus cawa tentang percaya jama Isa 
Almasih. 

2> Kidang waktu Paulus nerusko cawani 
tentang kejujuran rik nahan nafsu rik 

tentang hukuman waktu Rani Kiamat, 
Feliks jadi rabai raduni cawa, "Niku ngasi 
mik tano. Nyak haga ngurau niku lagi kik 
wat kesempatan." 

26 Sementara ano Feliks beharap in 
dapok duit jak Paulus. Ano sebabni ia 
risok ngayun ulun ngakuk Paulus untuk 
cawa jama ia. 

27 Radu jak rua tahun, Perkius Festus 
ngegantiko Feliks sebagai gubernur. Rik 
mani Feliks haga ngakuk hati ulun-ulun 
Yahudi, ia naganko Paulus di delom bui. 
25 1 Telu rani radu jak Festus sampai 

di daerah ano, ia mik jak Kaisarea 
mik Yerusalem. 

2 Di dudi imam-imam kepala rik 
jelma-jelma sai mimpin Yahudi ngajuko 
jama ia pengaduan tian tehadap Paulus. 
Tian terus gaoh ngebujuk Festus 

Sin atas kebetikan hatini jama tian, 
ia haga ngayun ulun ngusung Paulus 
mik Yerusalem; mani tian radu sepakat 
untuk ngebunuh ia di tengah renglaya. 

4Kidang Festus ngejawab, "Paulus 
sedang ditahan di Kaisarea; rik nyak 
tenggalan pun mak mesaka lagi haga 
muloh mik disan. 

= Jadi, tagando ulun-ulun terkemuka 
di hantara keti mik jejama nyak mik 
Kaisarea rik memperkarako ia di disan, 
kik sangun ia radu ngelakuko sai hal 
kesalahan." 

6 Radu jak tinggal di Yerusalem kira-kira 
walu atau puluh rani lagi, Festus muloh 
mik Kaisarea. Jemohni ia ngadako sidang 
pengadilan rik merintahko in Paulus 
diusung ngehadap. 

7 Waktu Paulus sampai, ulun-ulun 
Yahudi sai radu ratong jak Yerusalem 
cecok ngelilingi ia, rik mulai ngajuko 
tuduhan-tuduhan sai biak tehadap ia. 
Kidang tian mak dapok ngebuktiko 
tuduhan-tuduhan udi. 

#Delom pembelaanni, Paulus cawa, 
"Nyak mak ngelakuko sai pun sai salah 
tehadap hukum Musa atau tehadap 
Lamban Ibadah ataupun tehadap Kaisar 
Roma." 

3 Kidang Festus haga ngakuk hati ulun 
Yahudi. Maka ia betanya jama Paulus, 
"Haga mak niku mik di Yerusalem untuk 
diadili di dudi, di hadapku mengenai 
tuduhan-tuduhan ano?" 

10 Paulus ngejawab, "Nyak sedang 
cecok di hadapan Mahkamah Kaisar 

Roma; rik di rang udido nyak harus 
diadili. Tuan tenggalan pandai bahwa 
nyak mak besalah tehadap ulun Yahudi. 

11 Kik nyak radu ngelanggar hukum 
rik ngelakuko sai hal sai patut dihukum 
jama hukuman mati, nyak rila mati. 
Kidang kik tuduhan-tuduhan tian mak 
benor, mak sai jelma pun ngasi nyerahko 
nyak jama tian. Nyak ngilu diadili di 
pengadilan Kaisar!" 

12 Radu jak berunding jama penasihat- 
penasihatni, Festus cawa, "Niku ngilu 
diadili di pengadilan Kaisar, jadi niku 
harus mik ngehadap Kaisar." 

13 Mak pira saka radu jak seno, Raja 
Agripa rik Bernike ratong mik Kaisarea 
untuk ngucakko selamat jama Festus. 

14 Radu jak tian wat pira-pira rani di 
dudi, Festus nerangko perkara Paulus 
jama Raja Agripa. Festus cawa, "Wat di 
dija sai jelma tahanan sai ditinggalko 
ulih Feliks. 

15 Waktu nyak wat di Yerusalem, 
imam-imam kepala rik jelma-jelma 
sai mimpin Yahudi ngajuko pengaduan 
tian tehadap ulun udi rik ngilu in nyak 
ngejatuhko hukuman jama ia. 

16 Kidang nyak ngejawab bahwa jelma 
Roma mak dapok nyerahko injuk reno 
gaoh sai jelma tetuduh untuk dihukum, 
kik tetuduh ano makkung behadapan 
jama pendakwa-pendakwani rik dikeni 
kesempatan ngebela diri. 

17 Jadi, waktu tian ratong mik dija, nyak 
mak nunggu saka-saka. Jemohni nyak 
langsung ngadako sidang pengadilan 
rik memerintahko in ulun udi diusung 
ngehadap. 

18 Waktu para pendakwani cecok 
ngajuko pengaduan tian, tian mak 
ngajuko sai hal kejahatan pun injuk sai 
kukira tian haga ajuko. 

19Tian angkah bebida pendapat jama 
ia mengenai agama tian tenggalan rik 
mengenai sai jelma sai gelarni Isa. Jelma 
udi radu mati, kidang Paulus bekeras 
bahwa jelma udi hurik. 

20 Mani nyak bingung mengenai injuk 
repa nyak dapok mansa keterangan- 
keterangan mengenai perkara udi, nyak 
betanya jama Paulus api ia haga mik 
di Yerusalem rik diadili di disan atas 
perkara udi. 

21 Kidang Paulus ngilu cakak banding; ia 
ngilu in ia tetap tinggal ditahan sampai 

perkarani diputusko ulih Kaisar. Ulihni 

seno nyak memerintahko in ia ditahan 
terus, sampai nyak mansa kesempatan 
untuk ngirim ia jama Kaisar." 

22 Raduni Agripa cawa jama Festus, 
"Nyak tenggalan pun mirak ngedengi 
jelma udi." "Jemoh Tuan dapok 
ngedengini," jawab Festus. 

23 Jemohni Agripa rik Bernike ratong 
jama upacara kebesaran. Tian kuruk 
ruang sidang jejama jama tukoh-tukoh 
angkatan perang rik jelma-jelma 
terkemuka di kota ano. Atas perintah 
Festus, Paulus diusung kuruk. 

24 Raduni Festus cawa, "Baginda Agripa 
rik para hadirin! Jelma inji radu diaduko 
jama nyak ulih seluruh bangsa Yahudi, 
baik sai di Yerusalem maupun sai di dija. 
Tian nuntut jama mekik-mekik bahwa ia 
mak patut ditaganko hurik. 

25 Kidang nyak mak ngehalu sai hal pun 
sai radu dilakukoni sai dapok dihukum 
jama hukuman mati. Rik ulih sebab ia 
tenggalan radu ngilu perkarani diadili di 
pengadilan Kaisar, nyak radu mutusko 
untuk ngirim ia jama Kaisar. 

26 Kidang nyak makkung ngedok sai hal 
keterangan sai tegas mengenai dirini 

untuk ditulis delom suratku mik jama 
Kaisar. Udi sebabni nyak ngehadapko 
ia jama Tuan-tuan sunyinni, terutama 
nihan mik jama Sai Mulia Baginda 
Agripa! Maksudku yakdo in radu jak 
pemeriksaan inji, wat bahan bagiku 
untuk nulis. 

27 Mani menurut perasaanku, mak 
pada tempatni ngirim sai tahanan, jama 
mak nyatako kesalahan-kesalahan sai 
dituduhko jama ia." 

26 1 Agripa cawa jama Paulus, "Niku 
diizinko cawa untuk ngebela diri." 

Maka Paulus ngiwakko culukni raduni 

nyampaiko pembelaanni injuk reji, 

2"Sai Mulia Baginda Agripa! Nyak 
ngerasa beruntung nihan dapok ngajuko 
pembelaan diriku justru di hadap 
Baginda mengenai seluruh pengaduan 
sai diajuko ulih ulun-ulun Yahudi tehadap 
nyak; 

3 terutama sekali mani Baginda 
pandai nihan adat istiadat rik masalah- 
masalah ulun Yahudi. Ulihni seno, 
kumohon in Baginda sabar ngedengiko 
keteranganku. 

4Sunyinni ulun Yahudi pandai bahwa 
injuk repa nyak hurik radu jak nyak 

mengura. Tian pandai bahwa radu 

jak nyak jadi sanak ngura, nyak radu 
hurik di hantara bangsaku tenggalan di 
Yerusalem. 

> Radu saka tian pandai tentang nyak. 
Kik tian haga, tian dapok ngeni kesaksian 
bahwa jak mula-mula nyak radu hurik 
sebagai jelma Farisi jama nuruti seluruh 
atoranni sai paling ketat di delom agama 
sekam. 

6 Rik tano nyak cecok di dija untuk diadili 
mani nyak percaya jama perjanjian sai 
disani Allah jama nenek muyang sekam. 

7 Perjanjian ano juga sai diharap- 
harapko ulih kerua belas suku bangsa 
Israel, sehingga tian bebakti jama Allah 
di rani atau di bingi. Rik justru mani nyak 
percaya jama perjanjian ano, Baginda 
Sai Mulia, nyak disalahko ulih ulun-ulun 
Yahudi. 

8 Mengapi puari ulun-ulun Yahudi mak 
dapok percaya bahwa Allah ngehurikko 
luot ulun mati? 

Tumbai nyak tenggalan pun 
bependapat bahwa nyak harus 
ngelakuko sunyinni untuk menantang 
Isa jak Nazaret udi. 

10 Rik sangun renodo sai radu kulakuko 
di Yerusalem. Jama surat kuasa jak 
imam-imam kepala, nyak radu ngurukko 
mik delom bui lamon ulun-ulun sai 
setia jama Allah. Nyak malah nutuk 
juga menyetujui bahwa tian dijatuhko 
hukuman mati. 

tł Lamon nihan nyak nyiksa tian di 
lamban-lamban ibadah, in maksa tian 
ngingkari api sai tian percaya. Injuk reno 
panas hatiku tehadap tian, sehingga mik 
kota-kota bareh pun nyak mik untuk 
ngebedak tian di dudi." 

12 "Jama maksud senodo juga nyak 
ngusung surat kuasa jak imam-imam 
kepala rik mik Damsyik. 

13 Rik waktu nyak di tengah renglaya, 
waktu tengah rani, Baginda Sai Mulia, 
nyak ngeliak suatu sinar jak langit 
sai lebih terang jak matarani. Sinar 
udi memancar kelilingku rik keliling 
jelma-jelma sai lapah jejama nyak. 

14 Sekam sunyinni tumbak mik tanoh. 
Raduni nyak ngedengi suara cawa 
jama nyak di delom bahasa Ibrani, 
'Saulus, Saulus! Mengapi niku terus gaoh 
nganiaya Nyak? Niku haga ngerasa sakik 

tenggalan, kik terus gaoh ngelawan 
jelma sai mimpin Ia sai jadi tuanmu.' 

15 Maka nyak cawa, 'Sapa Niku, Tuan?! 
Rik Tuhan ngejawab, 'Nyakdo Isa sai 
niku aniaya. 

16 Minjakdo rik cecok! Nyak ngeliakko 
diri jama niku jama maksud untuk 
ngangkat niku jadi jelma sai beguai jama 
Nyak. Niku harus ngabarko jama ulun 
bareh api sai niku liak rani inji tentang 
Nyak rik tentang api sai Nyak haga 
tunjukko jama niku kanah pada waktu 
sai haga ratong. 

17 Nyak haga ngelepasko niku jak 
bangsa Israel rik jak bangsa-bangsa 
bareh sai lain Yahudi. Nyak haga ngayun 
niku mik jama tian 

18 untuk ngebukak mata tian, in tian 
luah jak kekelaman rik kuruk mik delom 
terang; in tian lepas jak pengaruh iblis, 
raduni dikuasai ulih Allah. Maka jama 
percaya jama Nyak dusa-dusa tian haga 
diampuni rik tian haga jadi anggota 
umat Allah sai tepilih.'" 

19 "Ulihni seno, Baginda Agripa, nyak 
selalu berusaha taat jama pengliakan sai 
radu kuterima jak Allah udi. 

20 Jama terus terang nyak ngeni 
pandai jama ulun-ulun bahwa tian harus 
betubat jak dusa-dusa tian rik nyerahko 
diri jama Allah rik nunjukko delom 
hurik tian bahwa tian radu betubat jak 
dusa-dusa tian. Nyak ngeni pandai hal 
inji mula-mula di Damsyik, kak raduni 
di Yerusalem rik di seluruh Yudea rik di 
hantara ulun-ulun lain Yahudi. 

21 Maka ulihni senodo ulun-ulun Yahudi 
nangkok nyak di Lamban Ibadah rik 
berusaha ngebunuh nyak. 

22 Kidang sampai saat inji nyak 
dilindungi ulih Allah, sehingga nyak 
dapok cecok di dija untuk ngeni 
kesaksianku jama seluruh jelma -- balak 
maupun lunik. Api sai kucawako inji mak 
bida jak api sai radu dinubuatko ulih 
nabi-nabi rik Musa; 

23yakdo bahwa Raja Penyelamat sai 
dijanjiko Allah udi harus menderita, rik 
jadi jelma sai mula-mula sai hurik luot 
radu jak mati; in Ia dapok ngabarko 
terang -- yakdo keselamatan -- baik 
jama ulun-ulun Yahudi maupun jama 
ulun-ulun lain Yahudi." 

24 Sementara Paulus ngemukako 
pembelaanni udi, Festus mekik, "Niku 

radu luangan Paulus! Ilmumu sai lamon 
udi radu ngejadiko niku luangan!" 

25 Kidang Paulus ngejawab, "Nyak 
mak luangan, Sai Mulia. Cawa-cawa sai 
kuucakko udi benor rik luah jak pikeran 
sai sihat. 

26 Baginda Agripa tenggalan pandai 
nihan haga hal-hal udi. Udi sebabni 
nyak bani cawa di hadapan Baginda 
terus terang. Nyak yakin mak sai pun 
jak hal-hal udi sai makkung dipandai 
Baginda, mani sunyinni udi mak tejadi di 
rang-rang sai tesegok. 

27 Sai Mulia Baginda Agripa, api Baginda 
percaya api sai dicawako ulih nabi-nabi? 
Kurasa Baginda percaya!" 

28 Raduni Agripa cawa jama Paulus, 
"Niku kira gampang nyani nyak jadi 
jelma Kristen delom waktu sai singkat 
inji?" 

29 "Delom waktu sai singkat atau 
delom waktu sai kejung," jawab Paulus, 
"nyak bedua jama Allah in Baginda rik 
Tuan-tuan sunyinni sai ngedengiko nyak 
rani inji dapok jadi injuk nyak -- kecuali 
pengikok inji, tantuni!" 

30 Akherni baginda raja, gubernur rik 
Bernike, rik seluruh sai barehni cecok. 


KISAH PARA RASUL 26.31-27.4 158 


31 Radu jak wat di luah, tian cawa 
peperda tian, "Jelma inji mak bebuat 
sai hal pun sai patut dihukum jama 
hukuman mati atau dibuiko." 

32 Raduni Agripa cawa jama Festus, 
"Ulun inji radu dapok dibebasko, 
seandaini ia mak nuntut perkarani diadili 
di pengadilan Kaisar." 

27 1 Radu jak diputusko bahwa 

sekam harus belayar mik Italia, 
Paulus rik pira-pira ulun tahanan sai 
bareh diserahko jama Yulius, perwira 
pasukan tentera Romawi sai disebut 
"Resimen Kaisar". 

2 Sekam cakak mik kapal sai ratong 
jak Adramitium, kak raduni berangkat 
jama kapal udi sai radu siap belayar 
mik pelabuhan-pelabuhan di provinsi 
Asia. Aristarkhus, sai ulun Makedonia 
sai ratong jak Tesalonika, belayar juga 
jejama jama sekam. 

3Jemohni sekam sampai di Sidon. 
Paulus diperlakuko betik nihan ulih 
Yulius. Ia diizinko napol kantik-kantikni 
in tian dapok ngeniko jama ia api sai 
diperlukoni. 

“Jak udi sekam nerusko pelayaran. 
Ulih sebab angin belawanan jama arah 

kapal, sekam belayar terus menyusur 
pantai pulau Siprus sai agak telindung 
jak angin. 

> Raduni sekam mengarungi laok sai 
behadapan jama Kilikia rik Pamfilia 
raduni sampai di Mira di negeri Likia. 

6 Di dudi perwira udi ngehalu sai kapal 
jak Aleksandria sai haga belayar mik 
Italia. Maka ia ngalihko sekam mik kapal 
udi. 

7 Pira rani sakani sekam belayar lali 
nihan, rik jama susah payah akherni 
sekam sampai sejaoh kota Knidus. 
Raduni mani angin masih juga burak, 
sekam mak dapok nerusko pelayaran ke 
jurusan mula-mula. Maka sekam belayar 
ke selatan pulau Kreta ngeliu Tanjung 
Salmone in di disan sekam telindung jak 
angin. 

8Jama susah payah sekam belayar 
menyusur pantai pulau udi sampai 
akherni sekam sampai di suatu rang sai 
gelarni Pelabuhan Helau, mak pira jaoh 
jak kota Lasea. 

3 Pada waktu udi Rani Buka Pendamaian 
ulun Yahudi radu liwat. Sekam radu 
kelebonan lamon waktu, sehingga radu 
lain waktuni lagi untuk belayar aman. 

Ulihni seno Paulus ngeni petuah inji jama 
tian, 

10 "Puari-puari, menurut pendapatku, 
bebahaya nihan kik ram belayar terus. 
Ram haga ngalami kerugian balak lain 
angkah pada muatan ram rik kapal ram, 
kidang nyawa ram pun dapok lebon." 

1! Kidang perwira udi lebih percaya 
jama juru mudi rik kapten kapal jak 
cawani Paulus. 

12 Pelabuhan di dudi sangun mak 
betik bagi kapal-kapal untuk tinggal di 
musim ngison. Ulihni seno kelamonan 
awak kapal setuju untuk belayar luot 
ninggalko pelabuhan udi mani tian haga 
berusaha sampai di Feniks rik tinggal 
di dudi selama musim ngison. Feniks 
pelabuhan di Kreta sai ngehadap barat 
daya rik barat laok. 

13 Pada waktu seno angin selatan betiup 
lembut. Maka awak kapal nyangko 
tian radu dapok belayar luot. Jadi 
tian ngebungkar sauh raduni belayar 
menyusur pantai pulau Kreta. 

14 Kidang mak mesaka jak seno ratong 
angin ribut -- yakdo angin sai disebut 
angin Timur Laok -- betiup keras jak 
darak, 

IS rik mukul kapal sekam. Ulihni seno 
mak mungkin kapal belayar terus 
ngelawan angin, maka sekam nyerah 
gaoh rik naganko kapal tehanyut diusung 
angin. 

16 Sekam telindung cutik, waktu sekam 
liwat di kebelah selatan pulau Kauda 
sai lunik udi. Di dudi jama susah payah 
sekam behasil nguasai sekuci kapal 
sekam. 

17 Seraduni sekuci udi dicakakko mik 
kapal, kapal udi tenggalan dikuatko jama 
makai tali sai diikok ngelingkor kapal 
udi. Mani rabai tedampar di dasar heni 
Sirtis sai dangkal, layar diregahko raduni 
kapal ditaganko nutuk angin. 

18 Angin terus ngamuk, hingga jemoh 
ranini muatan kapal mulai ditokko di 
delom laok. 

19 Rani seterusni lagi awak-awak kapal 
udi ngetokko muneh pekakas-pekakas 
kapal mik laok jama culuk tian tenggalan. 

20 Berani-rani sakani sekam mak 
ngeliak matarani rik bintang, rik angin 
pun terus-menerus ngamuk. Akherni 
lebon harapan sekam untuk selamat. 

21 Pira-pira waktu sakani jelma-jelma 
udi mak mengan. Maka Paulus mik 

cecok di tengah-tengah tian raduni 
cawa, "Puari-puari! Kik keti radu nuruti 
nasihatku rik mak belayar jak Kreta, ram 
mak ngalami seluruh kecadangan rik 
kerugian inji. 

22 Kidang tano pun nyak ngilu nihan in 
keti dang kecewa. Mak sai jelma pun jak 
Puari sai haga mati; ram haga kelebonan 
angkah kapal inji gaoh. 

23 Mani jeno bingi malaikat jak Allah sai 
kusumbah, yakdo Allah sai kedau nyak, 
ratong jama nyak. 

24 Malaikat udi cawa, 'Dang rabai, 
Paulus! Mani niku haga ngehadap Kaisar. 
Rik atas kebaikan hati Allah jama niku, 
sunyinni jelma sai belayar jama niku 
haga selamat mani niku.' 

2> Ulihni seno, Puari-puari, hagani Puari 
dang kecewa! Mani nyak percaya jama 
Allah bahwa sunyinni haga tejadi injuk 
sai diucakko-Ni jama nyak. 

26 Kidang ram haga tedampar kanah di 
pantai suatu pulau." 

27 Waktu bingi sai keepak belas sekam 
sedang terapung-apung di Laok Adria. 
Kira-kira tengah bingi awak kapal 
ngerasa kapal sedang ngeredik darak. 

28 Jadi tian ngulorko tali rik batu untuk 
ngukor relamni laok. Ternyata rang udi 
relamni hamper epak puluh meter. Mak 
mesaka jak seno tian ngukor luot, raduni 
ngehalu laok di rang udi serelam hamper 
telu puluh meter. 

29 Tian rabai kapal haga kandas di batu 
karang, jadi tian ngeregahko epak uah 
sauh jak bagian kudan kapal, raduni 
ngeharap kik dapok geluk-geluk pagi. 

30 Hema-hema para awak kapal nyuba 
lijung jak kapal udi. Tian ngeregahko 
sekuci mik way, jama bebuat seolah-olah 
haga ngeregahko sauh jak hadapni 
kapal. 

31 Kidang Paulus cawa jama perwira 
rik prajurit-prajurit sai di kapal udi, 
"Kik awak kapal inji mak tinggal di 
kapal, Puari-puari sunyinni mak dapok 
selamat." 

32 Ulihni seno prajurit-prajurit udi melok 
tali sekuci udi, sehingga sekuci udi 
hanyut. 

33 Pada waktu semakkung subuh, 
Paulus nganjurko in tian sunyinni 
mengan. Paulus cawa, "Radu epak 
belas rani sakani Puari sunyinni angkah 

nunggu-nunggu gaoh delom keadaan 
tegang rik mak nganik api-api. 

34 Kuanjurko, mengando cutik. Seno 
helau untuk keti, in keti kuat luot. Mani 
Puari sunyinni haga selamat rik mak 
kurang api-api." 

35 Radu jak cawa injuk reno Paulus 
ngakuk ruti raduni ngucapko terima 
kasih jama Tuhan di hadapan tian 
sunyinni. Radu seno ia ngebagi-bagi ruti 
ano, raduni dikanik. 

36 Maka tian sunyinni besemangat luot 
rik nutuk nganik juga. 

37 Sunyinni sai wat di kapal udi rua 
ratus pitu puluh enam jelma. 

38 Radu jak sunyinni nganik secukupni, 
tian ngetokko muatan gandum mik laok 
in kapal jadi mehampang. 

39 Waktu rani radu dawah, awak kapal 
ngeliak darak, kidang tian mak pandai 
darak api ano. Tian ngeliak sai teluk 
jama pantaini. Jadi tian bemaksud 
ngedarakko kapal di disan kik dapok. 

40 Maka tali-tali sauh dipelok raduni 
sauh-sauh udi ditaganko tebenam 
mik laok. Jejama jama ano juga tian 
ngelepasko tali sai ngikok kemudi- 
kemudi. Radu jak seno tian nyakakko 

layar di bagian hadap kapal in angin 
nyerbu kapal udi maju nuju pantai. 

41 Kidang kapal udi tehantuk dasar 
heni. Bagian hadapni kandas rik mak 
begerak, sedang bagian kudanni hancor 
dipukul umbak sai keras. 

42 Prajurit-prajurit di kapal udi beniat 
ngebunuh seluruh ulun tahanan, mani 
tian rabai dang-dang kanah wat sai 
langui mik darak rik tegar. 

43 Kidang perwira udi nyegah niat tian 
ano mani ia haga nyelamatko Paulus. Ia 
ngayun seluruh jelma sai dapok langui 
terjun mena rik langui mik pantai; 

44 sai bareh-barehni harus nyusul, jama 
nyating papan-papan atau pecohan 
kapal udi. Jama cara injuk reno sekam 
seluruh selamat sampai di darak. 

28 1t Radu jak selamat ngedarak, 

ampai sekam pandai bahwa pulau 
udi gelarni Malta. 

2 Penduduk pulau udi ramah nihan 
tehadap sekam. Tian nyambut betik 
sekam sunyinni rik nyalako apui untuk 
sekam mani radu mulai labung rik 
udarani mengison. 

3 Paulus ngumpulko kayu, rik ngepikko 
kayu-kayu udi di atas apui. Sementara 

ia ngelakuko ano, sai ulai luah, mani 
panasni apui ano, raduni nyutok culukni. 

“Waktu penduduk pulau udi ngeliak ulai 
udi tegantung di culuk Paulus, tian cawa 
peperda tian, "Jelma inji tantuni jelma 
sai ngebunuh, mani meskipun ia radu 
luput jak bahaya laok, Dewi Keadilan 
mak naganko ia hurik." 

> Kidang Paulus ngibasko ulai ano mik 
delom apui rik mak ngerasa sakik cutik 
pun. 

6Tian miker serebok lagi culuk Paulus 
haga megak atau tiba-tiba ia haga 
tumbak mati. Kidang radu jak nunggu 
pira-pira saka rik mak ngedok sai hal sai 
luar biasa tejadi jama ia, pikeran tian 
berubah raduni tian cawa bahwa Paulus, 
diwa. 

7 Mak jaoh jak rang ano wat tanoh 
kedauni Publius, pejabat utama di pulau 
ano. Jama betik hati ia nyambut sekam 
injuk kuarini selama telu rani. 

8 Pada waktu ano bakni sedang 
meruyuh diserang ngelekik rik desentri. 
Paulus mik napol bakni sai meruyuh udi 
raduni bedua rik ngepikko culuk mik 
atasni sehingga ia munyai. 


KISAH PARA RASUL 28.9-15 167 


2 Ulihni kejadian ano seluruh jelma 
sai meruyuh di pulau udi ratong jama 
Paulus, rik tian dimunyaiko. 

l0Tian ngeniko jama sekam lamon 
peratong, rik waktu sekam haga belayar, 
tian ngusung mik kapal seluruh sai 
sekam perluko untuk lapahni sekam. 

11 Radu jak telu bulan di dudi, sekam 
berangkat jak pulau udi cakak sai kapal 
jak Aleksandria sai selama musim 
ngison belabuh di pulau udi. Kapal udi 
makai lambang "Diwa Kembar Kastor rik 
Poluks". 

12 Sekam belabuh di kota Sirakusa rik 
tinggal di dudi telu rani. 

13 Jak udi sekam belayar luot menyusur 
pantai sampai di kota Regium. Jemohni 
angin mulai betiup jak selatan, sehingga 
delom rua rani sekam sampai di kota 
Putioli. 

14 Di dudi sekam betungga jama 
pira-pira ulun sai percaya jama Isa, 
rik atas undangan tian sekam tinggal 
jejama tian selama seminggu. Raduni 
sekam berangkat mik Roma. 

15 Puari-puari di Roma sai percaya jama 
Isa ngedengi kabar tentang sekam, 
sehingga tian ratong sampai mik Pasar 

Apius rik Pasanggrahan Telu untuk 
nyambut sekam. Waktu Paulus betungga 
jama tian, ia ngucapko terima kasih 
jama Allah rik hatini jadi tabah. 

16 Waktu sampai di Roma, Paulus ngasi 
tinggal tenggalan jama dikawal ulih sai 
prajurit. 

17 Radu jak telu rani, Paulus ngurau 
tokoh-tokoh ulun Yahudi di rang udi. Rik 
radu tian bekumpul, ia cawa jama tian, 
"Puari-puari! Nyak mak besalah api-api 
tehadap bangsa ram, atau ngelanggar 
adat kebiasaan sai ram terima jak nenek 
muyang ram. Walaupun injuk reno nyak 
ditangkok di Yerusalem rik diserahko 
jama ulun-ulun Roma. 

18 Seraduni perkaraku diperiksa, tian 
haga ngebebasko nyak, mani ternyata 
nyak mak bebuat sai kesalahan pun sai 
patut dihukum jama hukuman mati. 

19 Kidang mani ulun-ulun Yahudi 
menantang, nyak tepaksa nuntut 
perkara nyak diadili di pengadilan Kaisar 
Roma. Nyak ngelakuko ano lain mani 
nyak ngedok barang sesuatu pengaduan 
tehadap bangsaku tenggalan. 

20 Rik senodo sebabni nyak ngilu 
betungga jama keti untuk ngicik-ngicik 

jama keti; mani nyak diikok, justru mani 
Penyelamat sai diharap-harapko ulih 
bangsa Israel." 

21 Raduni tian cawa jama ia, "Sekam 
makkung nerima sai surat pun jak Yudea 
mengenai Puari. Rik mak ngedok sai 
puari pun jak udi sai ratong ngusung 
kabar mengenai Puari atau cawa sai 
burak mengenai Puari. 

22 Kidang sekam mirak juga ngedengi 
tentang kepercayaan Puari, mani sekam 
sunyinni radu ngedengi ulun ngereneh 
ajaran sai Puari anut udi." 

23 Maka tian rik Paulus nantuko suatu 
rani untuk betungga. Pada rani ano 
lamon ulun ratong mik rang tinggal 
Paulus. Jak pagi sampai dibi Paulus 
nerangko rik ngabarko jama tian kabar 
tentang injuk repa Allah memerintah 
sebagai Raja. Jama makai ayat-ayat jak 
Buku Musa rik Buku Nabi-nabi, Paulus 
berusaha nyani tian percaya tentang Isa. 

24 Wat sai percaya api sai dicawako 
Paulus, kidang wat juga sai mak percaya. 

25 Jama pendirian sai belawanan tian 
ninggalko rang udi, radu jak Paulus 
ngucakko sai berikut inji jama tian, 
"Sangun tepat nihan api sai diucakko 

ulih Ruh Allah liwat Nabi Yesaya jama 
nenek muyang keti! 

26 Allah cawa, 'Mikdo ucakko jama 
bangsa inji: Niku haga terus ngedengi, 
kidang mak ngerti; niku haga terus 
merhatiko kidang mak pandai api sai 
tejadi. 

27 Mani pikeran bangsa inji radu jadi 
kudul, cuping tian radu jadi tilu rik mata 
tian radu dipejamko. Inji tejadi in mata 
tian dang ngeliak, cuping tian dang 
ngedengi, pikeran tian dang ngerti, rik 
dang muloh jama Nyak, raduni Nyak 
haga ngunyaiko tian.'" 

28 Akherni Paulus cawa, "Puari-puari 
harus pandai bahwa kabar tentang 
keselamatan sai jak Allah tano radu 
dikabarko jama bangsa-bangsa bareh 
sai lain Yahudi. Tian haga nutukni!" 

29 [Radu jak Paulus cawa injuk reno, 
ulun-ulun Yahudi ano ninggalko rang udi 
sambil betangkar peperda tian. | 

30 Rua tahun sakani Paulus tinggal di 
Roma, di lamban sai disiwani tenggalan. 
Ia senang nerima seluruh jelma sai 
ratong napol ia. 

31 Rik ia bani ngeberitako jama tian 
tentang injuk repa Allah merintah 

sebagai Raja rik tentang Tuhan Isa 
Almasih. Paulus bebas ngelakuko ano, 
tanpa dihalang-halangi. 


Roma 


1 Puari-puari sunyinni di Roma sai 
dikasihi Allah rik sai radu diurau 
ulih-Ni Allah untuk jadi umat-Ni. Allah 
radu milih rik ngangkat nyak khusus 
untuk ngabarko Kabar Betik jak Allah. 

2 Kabar Betik udi radu dijanjiko 
ulih-Ni Allah jak zaman tumbai liwat 
nabi-nabi-Ni rik radu tetulis delom 
Alkitab. 

3 Kabar Betik udi mengenai Anak-Ni 
Allah, Tuhan ram Isa Almasih. Secara 
manusia, Ia keturunan Daud, 

“kidang secara ilahi ternyata Ia Anak 
Allah. Ano tebukti jama kuasa sai luar 
biasa liwat kebangkitan-Ni jak kematian. 

“Liwat Ia juga Allah ngeniko jama 
nyak karunia jadi rasul, in nyak -- untuk 
ngehormati Almasih -- ngebimbing 
ulun-ulun jak sunyin bangsa in percaya 
rik taat. 

6 Sai dimaksudko jama sunyin bangsa 
yakdo keti juga sai wat di Roma; keti 
pun radu diurau untuk jadi umat-Ni Isa 
Almasih. 


ROMA 1.7-13 2 


7 Udi sebabni nyak nulis jama niku. 
Semoga Allah Bapa neram rik Tuhan Isa 
Almasih ngeni berkat rik sejahtera jama 
niku. 

8 Mula-mula liwat Isa Almasih, nyak 
beterima kasih jama Allah mani Puari- 
puari sunyinni; mani seluruh dunia radu 
ngedengi bahwa keti percaya nihan jama 
Almasih. 

3 Nyak selalu ngingok keti kik nyak 
bedua. Allah saksini bahwa api sai 
kuucakko udi benor. lado Allah sai 
kulayani sepenuh hati jama ngabarko 
Kabar Betik tentang Anak-Ni. 

10 Nyak ngilu nihan jama Allah, semoga 
Ia haga ngizinko nyak tano napol keti. 

11 Mani nyak mirak nihan betungga 
jama keti in nyak dapok ngebagi jama 
niku karunia jak Ruh-Ni Allah untuk 
nguatko keti. 

12 Maksudku yakdo mani ram jama- 
jama radu percaya jama Isa Almasih, 
maka ram dapok saling menguatko. 

13 Puari-puari! Nyak mirak in keti pandai 
bahwa radu lamon nihan nyak bemaksud 
nyilau niku kidang selalu wat gaoh 
halanganni. Nyak mirak in di hantaramu 
pun guaiku wat hasilni injuk guaiku sai 

radu behasil di hantara ulun-ulun sai lain 
Yahudi di rang-rang sai bareh. 

14 Mani nyak ngedok kewajiban tehadap 
sunyin bangsa: sai radu beradab rik 
sai biadab, sai besekula maupun sai 
makkung besekula. 

15 Renodo sebabni nyak mirak nihan 
ngabarko Kabar Betik ano jama keti sai 
tinggal di Roma juga. 

16 Nyak percaya nihan jama Kabar Betik 
ano, mani kabar ano iado kekuatan-Ni 
Allah untuk nyelamatko sunyinni jelma 
sai percaya; mula-mula ulun Yahudi, rik 
bangsa bareh juga. 

17 Mani Kabar Betik udi Allah nunjukko 
injuk repa carani hubungan manusia 
jama Allah jadi betik luot; carani yakdo 
jama percaya jama Allah, jak mula-mula 
sampai akher. Udi gegoh injuk sai tetulis 
delom Alkitab, "Ulun sai percaya jama 
Allah sehingga hubunganni jama Allah 
jadi betik luot, ulun udi haga hurik!" 

18 Jak surga Allah nunjukko butong-Ni 
tehadap sunyinni dusa rik kejahatan 
manusia, mani kejahatan ngehalangi 
manusia untuk kenal jama ajaran sai 
benor tentang Allah. 

19 Api sai dapok dikeni pandai manusia 
tentang Allah radu jelas di delom hati 
nurani manusia, mani Allah tenggalan 
radu nyatako ano jama manusia. 

20 Radu jak Allah nyiptako dunia, 
sifat-sifat-Ni Allah sai mak keliakan, 
yakdo keadaan-Ni sebagai Allah rik 
kuasa-Ni sai abadi radu dapok dipahami 
ulih manusia liwat sunyin sai radu 
diciptako. Jadi manusia sama sekali mak 
ngedok alasan untuk ngebenorko diri. 

21 Manusia kenal jama Allah, kidang 
manusia mak ngehormati Ia sebagai 
Allah rik mak juga beterima kasih 
jama Ia. Sebalikni manusia mikerko sai 
bareh-bareh; hati tian radu jadi kelam. 

22 Tian ngerasa dirini bijaksana, padahal 
tian bugu. 

23 Lain Allah sai abadi sai tian sumbah, 
melainko patung-patung sai nyerupai 
makhluk sai dapok mati; yakdo manusia, 
burung, binatang sai cukut epak, rik 
binatang sai melata. 

24 Ulihni seno Allah naganko tian 
dikuasai ulih mirakni hati tian untuk 
bebuat sai bejat, sehingga tian 
ngelakuko hal-hal sai kamak tehadap 
diri tenggalan. 

25 Allah sai benor, tian ganti jama sai 
hal sai palsu. Lain Jelma Sai Nyipta 
melainko sai diciptako anodo justru sai 
disumbah rik dilayani ulih tian. Padahal 
sai nyiptako anodo sai seharusni dipuji 
selama-lamani! Amin. 

26 Mani manusia bebuat sai injuk reno, 
maka Allah naganko tian nuruti nafsu 
tian sai hina. Bebai-bebai tian mak 
lagi tetarik jama bakas-bakas injuk sai 
biasani jama manusia, melainko tetarik 
jama peperda bebai. 

27 Bakas pun injuk reno juga; tian mak 
lagi secara wajar mengadako hubungan 
jama bebai, melainko nafsu tehadap 
peperda bakas. Bakas ngelakuko 
perbuatan sai nyani liam tehadap 
peperda bakas, sehingga tian nerima 
balosan sai setimpal jama guai tian sai 
jahat udi. 

28 Ulih sebabni manusia mak ngerasa 
perlu kenal jama Allah, maka Allah 
naganko pikeran tian jadi cadang, 
sehingga tian ngelakuko hal-hal sai tian 
mak ngasi lakuko. 

29 Hati tian latap jama sunyin sai jahat, 
sai mak benor; latap jama keserakahan, 
kebusukan, rik perasaan sesera; latap 

jama kemirakan untuk ngebunuh, 
betinju, nipu rik ngedendam. Tian gering 
ngicikko ulun bareh, 

30 gering ngeburak-burakko gelar 

ulun bareh; tian mepungah rik kurang 
ajar, sai nyuoh jama Allah rik gering 
bebuhung. Tian pandai nyepok cara-cara 
ampai untuk ngelakuko kejahatan. Tian 
ngelawan ulun tuha; 

31 tian mak haga ngerti ulun bareh; tian 
mak setia rik mak beperikemanusiaan. 
32 Tian pandai, bahwa nurut hukum 
Allah, jelma sai ngelakuko sunyinni ano 
patut dihukum mati. Walaupun injuk 
reno tian ngelakuko juga hal-hal udi; 
rik malah nyetujui juga ulun bareh 
ngelakukoni. 

2 1 Ulihni seno, Puari-puari, sapa Puari 

sehingga Puari haga nyalahko ulun 

bareh? Puari mak ngedok api-api untuk 
ngebela diri! Mani kik Puari nyalahko 
ulun bareh, padahal Puari tenggalan 
ngelakuko perbuatan sai gegoh injuk 
tian, maka Puari ngejatuhko hukuman 
atas diri tenggalan juga. 

2? Ram pandai bahwa kik Allah 
ngejatuhko hukuman mik atas 
jelma-jelma sai ngelakuko perbuatan- 

perbuatan sai injuk udi, keputusan-Ni 
Allah udi benor. 

3 Kidang keti, Puari-puari, ngelakuko 
tenggalan juga hal-hal sai keti tuduhko 
jama ulun-ulun bareh! Rik keti piker keti 
dapok lepas jak hukuman-Ni Allah? 

“Atau keti pandang enteng kemurahan- 
Ni Allah rik kelapangan hati rik 
kesabaran-Ni sai reno balak! Pasti keti 
pandai bahwa Allah nunjukko kebetikan 
hati-Ni mani Ia haga in keti betubat jak 
dusa-dusamu. 

> Kidang keti keras ulu rik mak haga 
berubah. Ulihni seno keti tenggalando sai 
nyani hukumanmu jadi betambah biak 
waktu Rani Kiamat, kapan Allah nyatako 
butong-Ni rik ngejatuhko hukuman sai 
adil. 

6 Mani Allah haga ngebalos unggal 
jelma setimpal jama perbuatanni. 

"Allah ngeniko hurik sejati rik kekal 
jama tian sai tekun bebuat baik untuk 
ngedapokko sai mulia, sai tehormat, rik 
sai abadi. 

8 Kidang ulun-ulun sai mentingko diri 
tenggalan rik mak haga taat jama Allah, 
melainko nutuk sai jahat, ulun-ulun udi 
dibutong ulih-Ni Allah. 

? Unggal jelma sai gering ulih ngelakuko 
sai jahat haga sengsara rik menderita; 
mula-mula ulun Yahudi, rik juga 
bangsa-bangsa bareh. 

10 Kidang sunyin jelma sai gering 
ngelakuko sai betik haga dikeni 
kemuliaan rik kehormatan rik 
kesejahteraan ulih-Ni Allah; mula- 
mula jama ulun Yahudi, reno muneh 
jama ulun-ulun bangsa bareh. 

11 Mani Allah memperlakuko sunyinni 
jelma gegoh. 

12 Jelma-jelma bangsa bareh bedusa 
tanpa pandai hukum agama Yahudi. 
Jadi tian dihukum di luah hukum udi. 
Kidang ulun-ulun Yahudi bedusa radu jak 
pandai hukum udi; ulihni seno tian haga 
dituntut juga bedasarko hukum udi. 

13 Mani jelma mebetik luot jama 
Allah, lain mani ulun udi radu pandai 
hukum agama Yahudi, melainko mani 
ia ngelakuko api sai tecantum delom 
hukum udi. 

14 Jelma-jelma bangsa bareh mak 
ngenal hukum agama Yahudi. Kidang kik 
tian atas kehaga tenggalan ngelakuko 
api sai diperintahko ulih hukum udi, hati 
tian tenggalando sai jadi hukum untuk 


ROMA 2.15-20 9 


tian, meskipun tian mak ngenal hukum 
agama Yahudi. 

1> Kelakuan tian nunjukko bahwa api 
sai diperintahko ulih hukum udi tetulis di 
hati tian. Hati nurani tian pun ngebuktiko 
hal ano, mani tian tenggalan wat waktuni 
disalahko rik wat waktuni dibenorko ulih 
pikeran tian. 

16 Injuk renodo sai haga tejadi kanah di 
rani sai radu ditantuko udi. Pada rani ano 
-- nutuk Kabar Betik sai kukabarko -- 
Allah liwat Isa Almasih, haga ngehakimi 
sunyin rahasia hati rik pikeran sunyin 
jelma. 

17 Kidang tano injuk repa jama Puari- 
puari tenggalan? Puari ngaku diri ulun 
Yahudi. Puari begantung jama hukum 
agama Yahudi rik Puari bangga atas 
hubungan Puari jama Allah. 

18 Puari mansa petunjuk-petunjuk 
jak hukum udi, sehingga Puari pandai 
kehaga-Ni Allah rik pandai nantuko dipa 
sai betik. 

19 Puari yakin bahwa Puari iado jelma 
sai mimpin jelma buta rik terang bagi 
tian sai wat di delom kekelaman; 

20 Puari ngajar ulun-ulun sai berakhlak 
rendah, rik ngajar jelma-jelma sai bugu. 


ROMA 2.21-26 10 


Puari yakin bahwa di delom hukum 
agama Yahudi, Puari ngedok sunyin 
pengetahuan rik ajaran sai benor. 

21 Puari ngajar ulun bareh; nah, 
mengapi Puari mak ngajar diri 
tenggalan? Puari ngajar ulun in dang 
maling, padahal Puari tenggalan maling! 

22 Puari ngajar ulun in dang bezinah, 
padahal Puari tenggalan bezinah! Puari 
nyuoh jama berhala, padahal Puari 
tenggalan ngakuk barang-barang jak 
lamban-lamban berhala. 

23 Puari ngebangga-banggako bahwa 
Puari ngedok hukumni Musa, padahal 
Puari ngehina Allah jama mak nutuk 
hukum-Ni. 

24 Di delom Alkitab tetulis injuk reji, 
"Mani niku, ulun-ulun Yahudi, maka 
gelar-Ni Allah dicemarko di hantara 
bangsa-bangsa bareh." 

25 Kik Puari taat jama hukum agama 
Yahudi, maka sunat Puari wat gunani 
juga. Kidang kik Puari mak bisa 
mematuhi hal-hal sai diperintahko delom 
hukum udi, maka sunat Puari mak 
belaku sama sekali. 

26 Kik sai jelma lain Yahudi sai mak 
disunat, nutuk hukum agama Yahudi, 

bukankah Allah nganggapni sebagai ulun 
sai radu disunat? 

27 Rik jelma-jelma sai mak disunat ano 
haga nyalahko Puari jelma Yahudi, mani 
Puari ngedok hukum agama Yahudi rik 
Puari disunat, kidang Puari ngelanggar 
hukum udi. Tian mak disunat, kidang 
justru tiando sai mentaati hukum agama 
Yahudi. 

28 Mani jelma Yahudi sai sejati lain hak 
jelma sai angkah gelarni gaoh jelma 
Yahudi; rik jelma sai temon-temon 
disunat lain hak jelma sai disunat secara 
laher gaoh. 

29 Sebalikni, sai jelma Yahudi sai sejati 
yakdo jelma sai hatini bejiwa Yahudi; 
rik sunat sai sejati yakdo sunat di hati 
sai diguaiko ulih Ruh-Ni Allah, lain sai 
dicatat di delom buku. Jelma injuk reno 
udi nerima pujian jak Allah, lain jak 
manusia. 

3 1 Kik injuk reno, api untungni jadi 
jelma Yahudi? Rik api faedahni nutuk 
atoran sunat? 

2Tantu gaoh lamon faedahni! Mula- 
mula, mani untuk ulun Yahudido Allah 
mempercayako cawa-cawa-Ni Allah. 

3 Kidang injuk repa kik sebagian ulun 
Yahudi mak setia? Api mani seno Allah 
jadi mak setia. 

4Tantu mawat! Mani jelasdo Allah 
selalu benor, walaupun unggal jelma 
bebuhung. Delom Alkitab tetulis, "Hagani 
niku tebukti benor delom api sai niku 
ucakko, rik niku menang pada waktu 
niku dihakimi." 

“Kidang kik keadilan-Ni Allah jadi 
semakin nyata, ulihni mani ram bebuat 
sai mak benor, api sai haga ram ucakko? 
Bahwa Allah mak adil kik la ngehukum 
ram? (Sangun pertanyaan inji wajar 
secara manusia.) 

6 Sekali-kali mawat! Mani kik Allah mak 
adil, injuk repa Ia dapok ngehakimi 
dunia inji? 

“Kidang kik ulihni perbuatan sai mak 
benor, api sai benor tentang Allah 
semakin menonjol sehingga Ia dipuji, 
mengapi ulun sai ngelakuko sai jahat udi 
masih disalahko sebagai ulun bedusa? 

8 Rik mengapi ram mak ngasi ngucakko, 
"Baikdo ram ngelakuko sai jahat in 
timbul kebetikan?" Sangun wat jelma- 
jelma sai ngehina nyak, ngucakko bahwa 
nyak radu cawa injuk reno. Ulun-ulun 

injuk reno ano sewajarni dihukum ulih-Ni 
Allah. 

ə Nah, api kedudukan ram sebagai 
ulun Yahudi lebih baik jak kedudukan 
bangsa bareh? Sekali-kali mawat! Radu 
nyak kemukako bahwa baik ulun Yahudi 
maupun ulun bareh, sunyinni bangsa 
radu dikuasai dusa. 

10 Injuk sai tetulis di delom Alkitab, 
"Mak sai jelma pun sai benor, 

11 mak sai jelma pun sai ngerti rik mak 
sai jelma pun sai nyumbah Allah. 

12 Sunyinni jelma radu ngejaohko diri 
jak Allah; sunyinni radu sesek. Mak sai 
jelma pun bebuat sai benor; sai jelma 
pun mawat! 

13 Lungkung tian injuk kuboran sai 
kebukak. Tipu daya ngaler jak ema tian, 
rik beber tian nyemborko fitnah injuk 
bisa ulai. 

14 Banguk tian latap jama kutuk rik 
kecaman. 

1> Jimpang tian geluk kik haga nyiksa 
rik ngebunuh jelma. 

16 Kehancoran rik kesusahan ditabor 
tian di dipa-dipa. 

1 Tjan buta tehadap jalan 
kesejahteraan, 

18 rik mak ngehormati Allah." 

19 Tano ram pandai bahwa sunyin sai 
tetulis delom hukum agama Yahudi, 
yakdo untuk jelma-jelma sai wat di 
debah pemerintahan hukum udi. Jama 
injuk reno mak sai jelma pun dapok 
ngeniko alasan api-api lagi rik seluruh 
dunia dapok dituntut ulih-Ni Allah. 

20 Mani mak sai jelma pun dimungkinko 
muloh mebetik jama Allah, ulihni jelma 
udi ngelakuko hal-hal sai wat delom 
hukum agama. Sebalikni hukum udi 
angkah nunjukko jama manusia bahwa 
manusia bedusa. 

21 Kidang tano Allah radu nunjukko 
jalan injuk repa manusia muloh mebetik 
jama Ia; rik carani udi mak ngedok 
hubunganni jama hukum agama Yahudi. 
Buku-bukuni Musa rik buku-buku 
nabi-nabi justru nyatako hal udi, 

22 bahwa Allah memungkinko manusia 
muloh mebetik jama Ia, angkah kik 
manusia percaya jama Isa Almasih. 
Allah bebuat inji untuk sunyin jelma 
sai percaya jama Almasih; mani mak 
ngedok perbidaanni. 

23 Sunyinni jelma radu bedusa rik jaoh 
jak Allah sai haga nyelamatko tian. 


ROMA 3.24-28 15 


24 Angkah ulihni rahmat-Ni Allah gaoh 
sai dikeniko cuma-cuma; hubungan 
manusia jama Allah jadi betik luot; 
carani iado: manusia dibebasko ulih-Ni 
Isa Almasih. 

25 Allah ngurbanko Isa Almasih in jama 
kematian-Ni ano manusia dinyatako 
bebas jak kesalahan kik tian percaya 
jama la. Allah bebuat injuk reno untuk 
nunjukko keadilan-Ni. Mani pada waktu 
sai tumbai Allah radu belaku sabar 
tehadap dusa-dusa manusia, sehingga 
Ia mak ngehukum tian. 

26 Kidang tano Ia betindak tehadap 
dusa untuk ngebuktiko keadilan-Ni. 
Jama cara ano Ia nunjukko bahwa diri-Ni 
benor; rik unggal jelma sai percaya jama 
Isa, dinyatako-Ni sebagai ulun sai radu 
muloh mebetik luot jama Allah. 

27 Ulihni seno mak ngedok lagi alasan 
bagi ram untuk ngerasa bangga. Mengapi 
injuk reno? Api ulihni ram ngelakuko sai 
tecantum delom hukum agama Yahudi? 
Lain. Kidang mani ram percaya. 

28 Mani kesimpulanni injuk reji: Jelma 
dinyatako muloh mebetik luot jama 
Allah, lain ulihni ia ngelakuko api sai 
tecantum delom hukum agama Yahudi, 

melainko mani ia percaya jama Isa 
Almasih. 

29 Atau Allah udi Allah ulun Yahudi 
gaoh? Bukankah Ia Allah bangsa bareh 
juga? Ya, sangun Ia Allah bangsa bareh 
juga! 

30 Mani Allah angkah sai. Iado sai 
memungkinko jelma-jelma Yahudi muloh 
mebetik luot jama Allah mani tian 
percaya. Rik Iado juga sai memungkinko 
jelma-jelma bangsa bareh muloh 
mebetik luot jama Allah; udi juga mani 
tian percaya. 

31 Api inji retini bahwa mani ram 
percaya jama Almasih, ram ngetokko 
hukum agama Yahudi? Sama sekali 
mawat! Malah justru jama kepercayaan 
ram ano, ram ngehargai hukum ano. 
4 1 Kik injuk reno, api sai dapok 

ram cawako tentang Abraham, 
nenek muyang bangsa ram? Injuk repa 
pengalamanni? 

2 Kik hal-hal sai dilakukoni nyebabko 
Allah nerima ia sebagai jelma sai 
nyenangko hati-Ni Allah, maka wat juga 
alasan bagini untuk ngerasa bangga. 
Kidang ia mak dapok ngerasa bangga di 
hadapan-Ni Allah. 

3 Delom Alkitab tetulis, "Abraham 
percaya jama Allah, rik ulih 
kepercayaanni inji ia diterima ulih- 

Ni Allah sebagai jelma sai nyenangko 
hati-Ni Allah." 

4Jelma sai beguai, nerima gaji; rik 
gajini mak dianggap sebagai suatu 
pengenian, ulihni seno yakdo hakni. 

> Kidang wat jelma sai mak 
begantung jama usahani tenggalan; 
ia mempercayako dirini jama Allah 
sai nyatako ulun bedusa bebas jak 
kesalahan. Bedasarko percayani anodo 
Allah nerima ulun udi sebagai jelma sai 
nyenangko hati-Ni Allah. 

6 Renodo juga pendapatni Daud; udi 
sebabni ia ngucapko selamat bebahagia 
jama jelma sai ulih-Ni Allah radu diterima 
sebagai jelma sai nyenangko hati-Ni, 
tanpa Allah ngeliak perbuatan-perbuatan 
ulun udi. Daud cawa injuk reji, 

7 "Bebahagiado jelma sai kesalahan- 
kesalahanni dimaafko rik dusa-dusani 
diampuni Allah! 

8 Bebahagiado jelma sai dusa-dusani 
mak dituntut ulih-Ni Tuhan!" 

P Api kedo ucapan bebahagia inji 
ditujuko angkah jama jelma-jelma sai 

nutuk atoran sunat gaoh? Atau juga 
jama jelma-jelma sai mak nutuk atoran 
sunat? Radu sekam sebut semakkungni, 
bahwa Abraham diterima ulih-Ni Allah 
sebagai jelma sai nyenangko hati-Ni, 
mani Abraham percaya jama Allah. 

10 Nah, kapan Allah nyatako hal ano? 
Semakkung atau seraduni Abraham 
disunat? Sangun semakkung ia disunat, 
lain hak seraduni. 

11 Ia disunat kak raduni, rik sunatni udi 
angkah sebagai tanda bahwa Allah radu 
nerimani sebagai jelma sai nyenangko 
hati-Ni Allah, mani percaya jama Allah. 
Ia diterima ulih-Ni Allah pada waktu ia 
masih makkung nutuk atoran sunat. Rik 
Abraham jadi bapak secara rohani bagi 
sunyin jelma sai percaya jama Allah, 
rik sai ulihni radu diterima ulih-Ni Allah 
sebagai jelma sai nyenangko hati-Ni, 
walaupun tian mak nutuk atoran sunat. 

12 Abraham juga bapak rohani untuk 
jelma-jelma sai nutuk atoran sunat. Ia 
bapak rohani tian lain hak angkah mani 
tian nutuk atoran sunat, kidang juga 
mani tian hurik jama percaya jama Allah, 
gegoh injuk Abraham waktu ia makkung 
nutuk atoran sunat. 

13 Allah bejanji jama Abraham rik 
keturunanni bahwa dunia inji haga jadi 
kedau Abraham. Allah bejanji injuk reno 
lain hak mani Abraham taat jama hukum 
agama Yahudi, kidang mani ia percaya 
jama Allah sehingga ia diterima ulih-Ni 
Allah sebagai jelma sai nyenangko 
hati-Ni. 

14 Mani kik angkah jelma-jelma sai taat 
jama hukum-hukum agama Yahudi gaoh 
sai haga nerima api sai dijanjiko ulih-Ni 
Allah, maka percaya jama Allah mak 
beguna sama sekali, rik janji Allah pun 
kosong belaka. 

15 Hukum agama Yahudi ngeratongko 
hukuman-Ni Allah. Kidang kik hukum 
mak ngedok, maka pelanggaran pun 
mak ngedok. 

16 Jadi janji-Ni Allah ano bedasarko 
percayani jelma jama Allah. Udi jadi 
suatu jaminan jama sunyin keturunan 
Abraham bahwa janji udi dikeniko 
jama tian sebagai suatu pengenian sai 
cuma-cuma jak Allah; lain hak angkah 
jama tian sai taat jama hukum agama 
Yahudi gaoh, kidang juga jama tian sai 
percaya jama Allah gegoh injuk Abraham 

percaya jama Ia. Mani Abraham iado 
bapak ram sunyin secara rohani. 

17 Mani Allah cawa injuk reji jama 
Abraham, "Nyak radu ngejadiko niku 
bapak untuk lamon bangsa." Renodo 
Allah ngeniko janji ano jama Abraham. 
Rik Abraham percaya jama Ia. Iado Allah 
sai ngehurikko ulun mati; Iado juga 
Allah sai jama cawa gaoh nyani api sai 
mak pernah wat jadi wat. 

18 Abraham terus gaoh beharap rik 
percaya meskipun mak ngedok harapan 
lagi. Ulihni seno ia jadi bapak lamon 
bangsa. Injuk sai tetulis delom Alkitab, 
"Keturunanmu haga jadi lamon nihan." 

19 Abraham pada waktu seno pandai 
bahwa ia radu mak mungkin lagi ngedok 
keturunan, mani badanni radu tuha 
nihan rik umorni radu hamper seratus 
tahun; lagi muneh Sara, inggomni udi, 
mandul. Kidang iman Abraham mak jadi 
kurang. 

20 Ta tetap percaya rik mak ragu-ragu 
jama janji-Ni Allah. Malah imanni 
ngejadiko ia betambah kuat, sehingga ia 
memuji-muji Allah. 

21 Ia percaya nihan bahwa Allah dapok 
ngelakuko api sai radu dijanjiko-Ni. 

22 Udi sebabni Abraham diterima ulih-Ni 
Allah sebagai jelma sai nyenangko 
hati-Ni Allah. 

23 Cawani "diterima sebagai jelma sai 
nyenangko hati-Ni Allah" tetulis lain hak 
angkah untuk Abraham tenggalan gaoh, 

24 kidang juga untuk ram. Ram juga 
haga diterima sebagai jelma sai radu 
nyenangko hati-Ni Allah, mani ram 
percaya jama Allah sai ngehurikko Isa, 
Tuhan neram, jak kematian. 

25 Isa ano radu diserahko untuk dibunuh 
mani dusa-dusa ram; raduni Ia dihurikko 
luot ulih-Ni Allah untuk memungkinko 
ram muloh mebetik luot jama Allah. 

1 Tano ram radu muloh mebetik luot 
Dan Allah, mani ram percaya. Rik 
ulihni ano ram hurik delom damai jama 
Allah liwat Tuhan ram Isa Almasih. 

ZUlihni seno ram percaya jama Isa, 
maka Ia memungkinko ram ngehayati 
kasih-Ni Allah, rik jama kasih senodo 
ram hurik tano. Ulihni seno ram besuka 
hati mani ram ngeliak harapan bahwa 
ram haga ngerasako kebahagiaan sai 
dikeniko Allah. 

3Rik lebih jak seno, ram pun riang di 
delom penderitaan, mani ram pandai 

bahwa penderitaan nyani jelma jadi 
tekun, 

“rik ketekunan haga nyani jelma tahan 
uji; injido sai nimbulko pengharapan. 

> Harapan sai injuk reji mak haga 
ngecewako ram, mani hati ram radu 
diisi ulih-Ni Allah jama kasih-Ni. Allah 
ngelakuko ano liwat Ruh-Ni, sai radu 
dikeniko jama ram. 

6Waktu ram delom keadaan mak 
bedaya, Almasih mati untuk ram pada 
waktu sai tepat sai ditantuko ulih-Ni 
Allah; padahal ram jelma-jelma sai jaoh 
jak Allah. 

7 Untuk sai jelma sai adil pun payah 
jelma haga mati. Halokni untuk sai jelma 
sai betik, wat juga jelma sai bani mati. 

8 Kidang Allah nyatako kasih-Ni jama 
ram waktu Almasih mati untuk ram pada 
waktu ram masih jelma bedusa. 

Tano ram radu muloh mebetik luot 
jama Allah liwat kematian Almasih; 
ulihni seno pasti ram haga diselamatko 
juga jak butong-Ni Allah ulih Almasih. 

10 Kik pada masa ram bemusuhan jama 
Allah, ram didamaiko jama Ia liwat 
kematian Anak-Ni, apilagi tano radu jak 
hubungan ram jama Allah mebetik luot, 

tantu ram haga diselamatko juga liwat 
hurik Almasih. 

11 Rik lebih jak ano, ram pun riang juga 
atas kebetikan-Ni Allah liwat Tuhan ram 
Isa Almasih. Mani liwat Almasih, ram 
tano ngerasako hubungan ram sai betik 
udi jama Allah. 

12 Dusa kuruk mik delom dunia liwat 
sai jelma, rik jak dusa udi timbuldo 
kematian. Akibatni, kematian ratong 
jama sunyin jelma, mani sunyin jelma 
radu bedusa. 

13 Semakkung hukum agama Yahudi 
dikeniko, dusa radu wat di delom dunia. 
Kidang dusa mak dituntut, mani mak 
ngedok hukum sai dapok dilanggar. 

14 Kidang, jak zaman Adam sampai 
pada zaman Musa, kematian nguasai 
sunyin jelma. Malah jelma-jelma sai 
mak nyani pelanggaran jama cara sai 
gegoh injuk sai disani ulihni Adam, 
jelma-jelma udi pun nutuk juga dikuasai 
ulih kematian. Adam iado gambaran jak 
Ia sai haga ratong kak raduni. 

15 Kidang tian rua ano mak gegoh; 
mani pengenian-Ni Allah jaoh lebih balak 
kik dibandingko jama pelanggaran sai 
disani ulih Adam. Pelanggaran sai jelma 

nyebabko lamon jelma mati. Hara lebih 
balak lagi akibat jak rahmat-Ni Allah rik 
hadiah keselamatan sai dikeniko-Ni jama 
reno lamon jelma, liwat kebetikan hati 
sai jelma, yakdo Isa Almasih. 

16 Hadiah-Ni Allah juga jaoh lebih balak 
jak dusa jelma sai inji. Mani seradu jak 
sai jelma ngelakuko pelanggaran, luahdo 
keputusan, "Besalah". Kidang seradu 
jak lamon jelma bebuat dusa ratongdo 
hadiah jak Allah sai nyawako, "Mak 
besalah". 

17 Mani pelanggaran sai jelma, kematian 
ratong mik dipa-dipa liwat jelma sai inji. 
Hara lebih balak lagi akibat jak api sai 
dilakuko ulih sai jelma sai bareh, yakdo 
Isa Almasih. Liwat Ia, Allah ngelimpahko 
rahmat-Ni jama reno lamon jelma, rik 
jama cuma-cuma memungkinko tian 
muloh mebetik luot jama Allah; tian 
haga bekuasa di dunia inji liwat Almasih. 

18 Jadi, injuk repa pelanggaran sai 
jelma ngakibatko sunyin jelma dihukum, 
injuk reno juga perbuatan sai jelma 
sai nutuk kehaga-Ni Allah, ngakibatko 
sunyin jelma dibebasko jak kesalahan rik 
dikeni hurik. 

19 Rik injuk repa lamon jelma jadi ulun 
bedusa mani sai jelma mak taat, reno 
muneh lamon jelma dimungkinko muloh 
mebetik luot jama Allah mani sai jelma 
taat jama Allah. 

20 Sai ngeniko hukum agama Yahudi 
iado Allah tenggalan. Kidang semakin 
manusia berusaha mentaati hukum udi, 
semakin tian ngelanggarni rik bedusa 
tehadap Allah. Kidang semakin manusia 
bebuat dusa, Allah semakin muneh 
ngasihi tian. 

21 Nah, ram harus mati mani ram 
bebuat dusa. Kidang Allah ngasihi 
ram rik ngeni jalan jama ram untuk 
muloh mebetik luot jama Ia. Rik ulihni 
hubungan ram jama Allah radu betik 
luot, Ia ngeniko juga hurik sejati rik 
kekal jama ram liwat Isa Almasih, Tuhan 
ram. 

1 Kik injuk reno, api sai dapok ram 

ucakko? Haga kedo ram terus gaoh 
bebuat dusa in Allah semakin ngasihi 
ram? 

2 Tantu mawat! Dusa mak lagi bekuasa 
atas ram, jadi, dipa dapok ram 
terus-menerus hurik bebuat dusa? 

3 Pandai mak Puari-puari bahwa pada 
waktu ram dibaptis, ram dipersatuko 
jama Isa Almasih? Inji retini ram 
dipersatuko jama kematian-Ni. 

“Jama baptisan ano, ram dikubor jama 
Almasih rik nutuk mati jejama Ia, in injuk 
repa Almasih dihurikko jak kematian ulih 
kuasa Bapa sai mulia, injuk reno pun 
ram dapok ngejalani hurik sai ampai. 

“Kik ram radu jadi sai jama Almasih 
mani ram nutuk mati jejama Ia, ram 
haga jadi sai jama Ia juga mani ram 
nutuk dihurikko luot injuk Ia. 

6 Ram pandai bahwa tabiat ram sai saka 
sebagai manusia radu dimatiko jejama 
jama Almasih di kayu salib in kuasa 
tabiat ram sai bedusa ano dihancorko; 
jama injuk reno ram mak lagi dikuasai 
ulih dusa. 

7 Mani kik sai jelma mati, jelma udi 
dibebasko jak kuasa dusa. 

8 Kik ram radu mati jejama Almasih, 
ram percaya bahwa ram pun haga hurik 
jejama jama Ia. 

? Mani ram pandai bahwa Almasih 
radu dihurikko jak kematian rik Ia mak 
haga mati lagi; kematian radu mak lagi 
bekuasa atas diri-Ni. 


ROMA 6.10-15 27 


10 Kematian sai dialami Almasih iado 
kematian tehadap dusa. Udi tejadi sekali 
gaoh untuk selama-lamani. Rik hurik sai 
la jalani tano inji iado hurik untuk Allah. 

11 Keti harus juga nganggap dirimu 
mati tehadap dusa, kidang hurik delom 
hubungan sai erat jama Allah liwat Isa 
Almasih. 

12 Dang lagi naganko dusa nguasai 
hurikmu sai fana in Puari dang nutuk 
kehagani sai jahat. 

13 Dangdo juga Puari nyerahko anggota 
badanmu jama kuasa dusa untuk 
digunako bagi maksud-maksud sai 
jahat. Kidang serahkodo dirimu jama 
Allah sebagai jelma sai radu dialihko jak 
kematian mik jama hurik. Serahkodo 
dirimu sunyinni jama Allah in dipakai 
untuk ngelakuko kehaga-Ni Allah. 

14 Dusa mak ngasi nguasai keti, mani 
keti mak lagi hurik di debah hukum 
agama Yahudi kidang di debah rahmat-Ni 
Allah. 

1> Tano, api kesimpulanni? Ngasi mak 
ram bedusa, mani ram mak lagi di 
debah kekuasaan hukum agama Yahudi, 
melainko di debah kekuasaan rahmat-Ni 
Allah? Sekali-kali mawat! 

16 Pandai mak keti bahwa kik keti 
nyerahko diri jama sai jelma untuk 
ngelakuko kehagani maka keti iado jelma 
sai ngebantu jelma sai keti taati ano -- 
induh jelma sai ngebantu sai patuh dusa 
sai ngusung keti jama kematian, atau 
jelma sai ngebantu sai taat jama Allah, 
rik jama injuk reno betik luot jama Allah. 

17 Kidang syukor jama Allah! Mani 
tumbai keti jadi jelma sai bantu sai 
patuh tehadap dusa, kidang tano keti 
jama sepenuh hati mentaati pengajaran 
benor sai radu dikeniko jama niku. 

18 Keti radu dibebasko jak dusa, rik tano 
jadi jelma sai ngebantu sai patuh untuk 
kehaga-Ni Allah. 

19 Mani daya tangkapmu lemoh 
nihan, nyak makai cuntoh-cuntoh 
perumpamaan tentang jelma sai 
ngebantu in lebih mudah keti ngerti. 
Tumbai keti nyerahko dirimu sunyinni 
sebagai jelma sai ngebantu bagi 
hal-hal sai kamak rik sai jahat untuk 
maksud-maksud sai jahat. Injuk reno 
tano, hagani keti nyerahko diri seluruhni 
sebagai jelma sai ngebantu bagi kehaga- 
Ni Allah untuk maksud-maksud-Ni Allah 
sai khusus. 

20 Waktu keti dikuasai ulih dusa, keti 
mak dikuasai ulih kehaga-Ni Allah. 

21 Waktu ano untung api kedo sai 
keti terima jak hal-hal sai tano inji 
keti meliom ngeguaikoni? Perbuatan- 
perbuatan udi angkah ngakibatko 
kematian! 

22 Kidang tano keti radu dibebasko jak 
dusa, rik jadi jelma sai ngebantu sai taat 
Allah. Untungmu iado bahwa Puari hurik 
khusus untuk Allah rik hal udi ngehasilko 
hurik sejati rik kekal. 

23 Mani kematian iado upah jak dusa; 
kidang hurik sejati rik kekal jejama Isa 
Almasih Tuhan ram yakdo pengenian sai 
dikeniko ulih-Ni Allah jama cuma-cuma. 

1 Puari-puariku! Puari sunyinni radu 
7 ngenal hukum. Jadi, keti pandai 
bahwa kekuasaan hukum atas sai jelma, 
belaku angkah selama jelma udi masih 
hurik. 

2 Sai jelma bebai sai wat kajong, 
umpamani, teikok ulih hukum jama 
kajongni angkah selama kajongni masih 
hurik. Kik kajongni mati, inggom ano 
bebas jak hukum sai ngikok ia jama 
kajongni. 

3 Kik bebai udi hurik jama bakas sai 
bareh pada waktu kajongni masih hurik, 
maka bebai udi diucakko bezinah. Kidang 
kik kajongni mati, maka nutuk hukum, 
bebai udi radu bebas. Rik kik ia kawin 
lagi jama sai jelma bakas sai bareh, 
maka ia mak bezinah. 

“Injuk reno juga halni jama keti, 
Puari-puariku. Tehadap hukum agama 
Yahudi keti radu mati, mani keti radu 
dipersatuko jama badan Almasih rik 
jadi kedau-Ni sai radu dihurikko luot 
jak kematian. Ia dihurikko jak kematian 
in ram jadi beguna bagi Allah delom 
kehurikan ram. 

> Mani, tumbai ram hurik nutuk 
sifat-sifatni manusia. Waktu seno rasa 
kemirakan-kemirakan sai bedusa, sai 
timbul mani wat hukum agama, nyating 
peranan delom diri neram. Udi sebabni 
ram ngelakuko hal-hal sai ngakibatko 
kematian. 

6 Kidang tano ram mak lagi teikok jama 
hukum agama Yahudi. Ram radu mati 
tehadap hukum sai tumbai nguasai ram. 
Ram mak lagi ngabdi jama cara sai 
saka, nutuk hukum sai tetulis. Tano ram 

ngabdi nutuk cara ampai sai ditunjukko 
ulih Ruh Allah jama ram. 

7 Kik injuk reno, api sai dapok ram 
ucakko? Bahwa hukum agama Yahudi 
jahat? Tantu mawat! Kidang hukum 
udido sai ngajar nyak tentang dusa. 
Nyak mak haga pandai serakah udi 
api, kik hukum agama mak ngucakko, 
"Dangdo serakah." 

S$Liwat hukum agama, dusa mansa 
kesempatan untuk nimbulko sunyin 
macam kemirakan sai serakah di delom 
hatiku; mani kik hukum agama mak 
ngedok, maka dusa pun mati. 

3 Nyak tumbai hurik tanpa hukum 
agama. Kidang ketika hukum agama 
muncul, dusa mulai hurik 

10 rik nyak mati. Maka hukum agama 
udi, sai mulani dimaksudko untuk ngeni 
hurik, malah ngeratongko kematian 
jama nyak. 

1! Mani liwat hukum agama udi, dusa 
ngakuk kesempatan nipu rik ngebunuh 
nyak. 

12 Hukum agama asalni jak Allah, 
rik unggal perintah delom hukum udi 
ratongni jak Allah, jadi adil rik betik. 

13 Nah, api inji retini bahwa sai betik 
udi ngeratongko kematian bagiku? 
Tantu mawat! Dusado sai ngeratongko 
kematian ano. Jama memakai sai betik, 
dusa ngeratongko kematian jama nyak, 
in sifat-sifat dusa keliakan jelas. Liwat 
perintah-perintah-Ni Allah, tebuktido 
hara jahatni dusa. 

14 Ram pandai bahwa hukum agama 
Yahudi asalni jak Ruh-Ni Allah; kidang 
nyak inji manusia lemoh. Nyak radu 
dijual untuk jadi jelma sai ngebantu sai 
patuh dusa. 

15 Mani nyak tenggalan mak ngerti 
perbuatanku. Hal-hal sai nyak mirak 
lakuko, udi mak kulakuko; kidang hal-hal 
sai kunyuoh, udi malah sai kulakuko. 

16 Nah, kik nyak ngelakuko hal-hal sai 
betentangan jama kemirakanku, udi 
retini nyak ngakui bahwa hukum agama 
Yahudi udi betik. 

17 Jadi, lain lagi nyak sebenorni sai 
ngelakuko udi, melainko dusa sai 
nguasai diriku. 

18 Nyak pandai bahwa mak ngedok sai 
pun sai betik di delom diriku; yakdo 
di delom tabiatku sebagai manusia. 
Mani wat kemirakan jama nyak untuk 

ngelakuko sai betik, kidang nyak mak 
sanggup ngejalankoni. 

19 Nyak mak ngelakuko sai betik sai 
nyak mirak lakuko; sebalikni nyak 
ngelakuko hal-hal sai jahat, sai nyak 
mak haga lakuko. 

20 Kik nyak ngelakuko hal-hal sai nyak 
mak haga lakuko, udi retini laindo nyak 
sai lakuko hal-hal udi, melainko dusa sai 
nguasai diriku. 

21 Jadi, nyak ngakuk kesimpulan bahwa 
hukum injido sai nyating peranan: yakdo 
bahwa kik nyak haga ngelakuko sai 
betik, maka angkah sai jahat gaoh sai 
timbul jama nyak. 

22 Batinku senang jama hukum-Ni Allah, 

23 kidang nyak sadar bahwa delom 
diriku wat muneh hukum lain sai nyating 
peranan -- yakdo hukum sai belawanan 
jama hukum sai diakui ulih akal budiku. 
Udi sebabni nyak teikok jama hukum 
dusa sai nyating peranan di delom diriku. 

24 Nah, injuk rejido keadaanku: nyak 
mentaati hukum Allah jama akal budiku, 
kidang jama tabiat manusiaku, nyak 
takluk jama dusa. Hara celakani nyak 
inji! Sapa sai haga nyelamatko nyak 
jak badan inji sai ngusung nyak jama 

kematian? Syukor jama Allah! Ia haga 
nyelamatko nyak liwat Isa Almasih. 

25 (7:24) 

8 1 Tano mak ngedok lagi penghukuman 
tehadap tian sai hurik besatu jama 
Isa Almasih. 

2 Mani hukum Ruh-Ni Allah sai nyani 
ram hurik jadi sai jama Isa Almasih 
radu ngebebasko nyak jak hukum sai 
nyebabko dusa rik kematian. 

3 Api sai mak dapok dilakuko ulih 
hukum agama, mani ram manusia 
lemoh, udi radu dilakuko ulih-Ni Allah. 
Allah ngalahko kuasa dusa delom 
tabiat manusia jama ngirimko Anak-Ni 
tenggalan, sai ratong delom keadaan 
gegoh jama manusia sai bedusa, untuk 
ngehapusko dusa. 

“Allah ngelakuko ano in kehaga-Ni sai 
dinyatako delom hukum agama Yahudi 
udi dapok dijalanko delom diri neram sai 
hurik nutuk Ruh-Ni Allah rik lain nutuk 
tabiat manusia. 

>Jelma-jelma sai hurik nutuk tabiatni 
manusia, terus mikerko api sai dimirakko 
ulih tabiat manusia. Kidang jelma-jelma 
sai hurik nutuk Ruh-Ni Allah, terus 

mikerko api sai dimirakko ulih Ruh-Ni 
Allah. 

6 Kik pikeranmu dikuasai ulih tabiat 
manusia, maka akibatni kematian. 
Kidang kik pikeranmu dikuasai ulih 
Ruh-Ni Allah, maka akibatni yakdo hurik 
rik damai jama Allah. 

7 Jelma sai pikeranni dikuasai ulih tabiat 
manusia, jelma udi bemusuhan jama 
Allah; mani jelma udi mak patuh jama 
hukum-Ni Allah; rik sangun ia mak 
dapok patuh jama hukum-Ni Allah. 

S$Jelma-jelma sai hurik nutuk tabiat 
manusia, mak dapok nyenangko Allah. 

3 Kidang keti mak hurik nutuk tabiat 
manusia. Keti hurik nutuk Ruh Allah -- 
kik, tantuni, Ruh-Ni Allah temon-temon 
nyating peranan di delom dirimu. Jelma 
sai mak ngedok Ruh-Ni Almasih, jelma 
udi lain hak kedauni Almasih. 

10 Kidang kik Almasih hurik di delom 
dirimu, maka walaupun badanmu 
haga mati ulihni dusa, kidang Ruh-Ni 
Allah ngeniko hurik jama niku, mani 
hubunganmu jama Allah radu betik. 

11 Kik Ruh-Ni Allah, sai ngehurikko 
Almasih jak kematian, hurik delom 
dirimu, maka Ia sai ngehurikko Almasih 

jak kematian ano, haga ngehurikko 
juga badanmu sai dapok mati udi. Ia 
ngelakuko ano jama Ruh-Ni sai hurik di 
delommu. 

12 Udido sebabni, Puari-puari, ram 
ngedok tanggung jawab; kidang lain 
tanggung jawab jama tabiat manusia; 
ram mak perlu hurik nutuk kemirakanni. 

13 Mani kik keti hurik nutuk tabiatni 
manusia, maka keti haga mati; kidang 
kik jama kuasa Ruh-Ni Allah, keti terus 
gaoh mematiko perbuatan-perbuatanmu 
sai bedusa, maka keti haga hurik. 

14 Jelma-jelma sai dibimbing Ruh-Ni 
Allah, iado anak-anak-Ni Allah. 

15 Mani Ruh, sai dikeniko ulih-Ni Allah 
jama keti, mak nyani keti jadi jelma sai 
ngebantu sehingga keti hurik di delom 
kerabaian. Sebalikni Ruh-Ni Allah udi 
ngejadiko keti anak-anak-Ni Allah. Rik 
jama kuasa Ruh Allah udi ram ngurau 
Allah udi, "Bapa, ya Bapaku!" 

16 Ruh-Ni Allah jejama jama ruh neram 
nyatako bahwa ram iado anak-anak-Ni 
Allah. 

17 Nah, kik ram iado anak-anak-Ni, 
maka ram pun iado ahli waris-Ni sai 
haga nerima berkat-berkat sai disediako 

Allah untuk anak-anak-Ni. Ram haga 
nerima jejama jama Almasih api sai 
radu disediako Allah bagi Ia; mani kik 
ram menderita jama-jama Almasih, ram 
haga dimuliako juga jama-jama Ia. 

18 Sunyinni penderitaan sai ram alami 
tano, nutuk pendapatku, mak dapok 
dibandingko sama sekali jama kemuliaan 
sai haga dinyatako jama ram. 

19 Sunyin dunia tiram nihan nunggu 
waktuni Allah nyatako anak-anak-Ni. 

20 Mani alam radu ditaganko untuk jadi 
rapuh, lain ulihni kehaga tenggalan, 
kidang mani Allah naganko injuk reno. 
Walaupun injuk reno wat juga harapan 
inji: 

21 bahwa pada suatu waktu alam haga 
dibebasko jak kuasa sai ngehancorkoni 
rik haga nutuk dimerdekako rik 
diagungko jejama jama anak-anak-Ni 
Allah. 

22 Ram pandai bahwa sampai saat inji 
sunyin alam mengeluh mani menderita 
injuk sai emak menderita waktu 
ngelaherko upi. 

23 Rik lain hak sunyin alam gaoh sai 
mengeluh; ram tenggalan pun mengeluh 
di delom hati ram. Ram radu nerima 

Ruh-Ni Allah sebagai pengenian-Ni 
Allah sai mula-mula, kidang ram masih 
juga nunggu Allah ngebebasko diri ram 
sunyinni rik ngejadiko ram anak-anak-Ni. 

24 Mani jama ngeharap, maka ram 
diselamatko. Kidang kik api sai ram 
harapko ano radu ram liak, maka ano 
lain lagi harapan. Mani sapa sai masih 
ngeharapko sai hal sai radu diliakni? 

25 Kidang kik ram ngeharapko sai hal sai 
makkung ram liak, maka ram nungguni 
jama sabar. 

26 Injuk reno juga Ruh-Ni Allah ratong 
nulung ram kik ram lemoh. Mani ram 
mak pandai injuk repa seharusni ram 
bedua; Ruh udi tenggalan ngehadap 
Allah untuk ngilu bagi ram jama mirak 
rik tiram nihan sehingga mak dapok 
diucakko. 

27 Maka Allah, sai pandai isi hati 
manusia, ngerti kehaga Ruh udi; mani 
Ruh udi ngilu jama Allah untuk umat-Ni 
Allah, rik nutuk kehaga-Ni Allah. 

28 Ram pandai bahwa Allah ngator 
sunyin hal, sehingga ngehasilko sai betik 
untuk jelma-jelma sai mengasihi Ia rik 
sai diurau-Ni nutuk rencana-Ni. 

29 Tian sai radu dipilih ulih-Ni Allah, 
radu juga ditantuko jak mula-mula untuk 
gegoh jama anak-Ni, yakdo Isa Almasih. 
Ulih injuk reno Sanak seno jadi sai 
mula-mula di hantara lamon puari-puari. 

30 Injuk renodo Allah ngurau tian sai 
radu ditantuko-Ni lebih mena; rik tian 
sai diurau-Ni ano, dimungkinko-Ni 
muloh betik luot jama Ia. Rik tian sai 
dimungkinko-Ni betik luot jama Allah, 
ngakuk bagian delom hurik-Ni Allah 
tenggalan. 

31 Api sai dapok dicawako tano tentang 
sunyinni ano? Kik Allah memihak jama 
ram, sapado dapok ngelawan ram? 

32 Anak-Ni tenggalan mak disayangko- 
Ni, melainko diserahko-Ni untuk 
kepentingan ram sunyinni; masa Ia mak 
haga ngeniko jama ram sunyin hal sai 
barehni? 

33 Sapa sai dapok ngegugat ram 
umat sai dipilih ulih-Ni Allah, kik Allah 
tenggalan nyatako bahwa ram mak 
besalah? 

34 Api wat sai haga nyalahko ram? Isa 
Almasih kanah sai ngebela ram! Iado 
sai radu mati, atau malah Iado sai radu 

dihurikko luot jak kematian rik wat jama 
Allah di rang sai bekuasa. 

35 Api wat sai dapok ngelarang Almasih 
mengasihi ram? Dapok kedo kesusahan 
ngelarangni, atau kepayahan, atau 
penganiayaan, atau kebetohan, atau 
kejerihan, atau bahaya, ataupun 
kematian? 

36 Delom Alkitab tetulis injuk reji, 
"Sepanjang rani sekam hurik di delom 
bahaya maut mani Niku. Sekam 
diperlakuko injuk biri-biri sai haga 
ditikol." 

37 Mawat! Malah di delom sunyinni udi 
ram mansa kemenangan sai sempurna 
ulih-Ni Ia sai ngasihi ram! 

38 Mani nyak percaya nihan bahwa 
di seluruh dunia, baik kematian 
maupun kehurikan, baik malaikat 
maupun jelma sai bekuasa, baik 
ancaman-ancaman tano inji maupun 
ancaman-ancaman di masa sai haga 
ratong atau kekuatan-kekuatan barehni; 

39 baik hal-hal sai di langit, maupun 
hal-hal sai di delom bumi atau api gaoh 
sai bareh, sunyinni mak dapok nyegah 
Allah mengasihi ram, injuk sai radu 

ditunjukko-Ni liwat Isa Almasih, Tuhan 
ram. 
1 Api sai kucawako inji iado benor 
mani nyak kedauni Almasih. Nyak 
mak bebuhung. Hati nuraniku sai 
dibimbing ulih-Ni Ruh Allah, ngeyakinko 
nyak juga cawaku inji benor. 

2 Nyak sedih nihan rik hatiku menderita 

3 mani puari-puariku sai sebangsa jama 
nyak. Mani untuk tian, nyak tenggalan 
rila dikutuk ulih-Ni Allah rik diceraiko jak 
Almasih. 

4Tiando umat sai dipilih rik Allah 
ngejadiko tian anak-anak-Ni tenggalan, 
rik nyatako kuasa-Ni jama tian. Ia 
ngadako perjanjian jama tian rik ngeniko 
jama tian hukum agama. Allah ngeni 
pandai jama tian injuk repa tian harus 
beibadah rik tian radu nerima juga 
janji-janji-Ni. 

“Tian iado keturunan jak nenek 
muyang ram. Almasih secara manusia 
asalni jak bangsa tian. Ia lebih langgar 
jak sunyinni. Terpujido Allah untuk 
selama-lamani! Amin. 

6 Nyak mak bemaksud ngucakko bahwa 
janji-Ni Allah radu mak belaku lagi; 

kidang lain hak sunyin ulun Israel iado 
umat sai dipilih ulih-Ni Allah. 

7 Mak sunyinni keturunan Abraham iado 
anak-anak-Ni Allah. Mani Allah cawa 
jama Abraham, "Angkah keturunan Ishak 
gaoh sai haga disebut keturunanmu." 

8 Udi retini bahwa keturunan Abraham 
sai jadi anak-anak-Ni Allah, angkah iado 
keturunanni sai laher mani janji-Ni Allah; 
rik lain sunyin keturunanni. 

ə Mani janji-Ni Allah iado injuk berikut, 
"Pada waktu sai ditantuko, Nyak haga 
muloh, rik Sara haga ngedok sai anak 
bakas." 

10 Rik inji juga: Ribka ngelaherko rua 
anak bakas jak sai bak, yakdo Ishak 
nenek muyang ram. 

1! Semakkung kerua sanak seno laher, 
Allah radu nantuko pilihan-Ni untuk 
selanjutni. Pilihan-Ni Allah udi mak 
begantung jama api sai dapok dilakuko 
ulih jelma, kidang begantung jama 
panggilan-Ni Allah tenggalan. Mani pada 
waktu kerua anak bakas Ribka ano 
makkung dapok ngelakuko sai hal sai 
betik atau sai jahat, 

12 Allah radu ngucakko jama Ribka, "Sai 
tuha haga ngelayani sai ngura." 

13 Delom Alkitab tetulis bahwa Allah 
cawa injuk reji, "Yakub Kukasihi, kidang 
Esau Kunyuoh." 

14 Api kesimpulan ram tano? Bahwa 
Allah udi mak adil kedo? Radu tantu 
Allah adil! 

15 Mani Allah cawa jama Musa, "Nyak 
haga nunjukko rahmat jama jelma sai 
Nyak haga nunjukko rahmat, rik Nyak 
haga nunjukko rasa kesian jama jelma 
sai Nyak haga nunjukko rasa kesian." 

16 Jadi, keputusan Allah udi mak 
begantung jama kerilaan manusia atau 
jama usaha manusia, melainko jama 
kebetikan hati-Ni Allah gaoh tehadap 
jelma sai dipilih-Ni udi. 

17 Mani delom Alkitab tetulis, "Allah 
cawa jama raja Mesir, 'Nyak ngejadiko 
niku raja untuk sai maksud inji gaoh, 
yakdo in jama niku, Nyak nunjukko 
kekuasaan-Ku rik nyani gelar-Ku 
temasyhur di seluruh dunia.'" 

18 Jadi, Allah ngedok rasa kesian jama 
sai jelma, kik Allah ngehagako injuk 
reno. Rik Allah nyani sai jelma jadi keras 
ulu, kik Allah ngehagako injuk reno juga. 

19 Nah, Puari haga cawa jama nyak, "Kik 
injuk reno mengapi Allah masih haga 

nyalahko manusia? Bukankah mak sai 
jelma pun dapok mencegah kehaga-Ni 
Allah?" 

20 Kidang, Puari! Puari angkah manusia 
gaoh. Rik Puari mak ngasi bani ngejawab 
jama Allah! Ngasi mak pot kumbang 
betanya jama jelma sai nyanini, 
"Mengapi niku nyani nyak injuk reji?" 

21 Bukankah jelma sai nyani pot 
kumbang udi berhak ngeguaiko tanoh 
litak udi sekehaga hatini? Jak segumpal 
tanoh litak, jelma udi berhak nyani rua 
macam pot kumbang: sai sai helau, rik 
sai barehni sai kurang helau. 

22 Injuk reno jugado jama api sai disani 
Allah. Ia beniat ngelampiasko butong-Ni 
rik ngeliakko kekuasaan-Ni. Kidang Ia 
sabar tehadap tian sai harus dihukum 
mani nyani Ia butong. 

23 Allah juga beniat untuk nunjukko 
jama ram kebahagiaan belimpah-limpah 
sai dicurahko-Ni jama ram sai dikasihani 
Ia. Ram radu disiapko-Ni untuk nerima 
kebahagiaan udi. 

24 Ramdo sai radu diurau-Ni, lain 
angkah jak bangsa Yahudi, kidang juga 
jak bangsa-bangsa bareh. 

25 Mani delom buku Nabi Hosea, Allah 
cawa, "Jelma-jelma sai lain umat-Ku, 
haga Kusebut 'umat-Ku'. Bangsa sai mak 
Kukasihi, haga Kusebut 'Kekasih-Ku'. 

26 Rik di rang di dipa dicawako jama 
jelma, 'Niku lain umat-Ku,' di dudi jelma- 
jelma udi haga disebut anak-anak-Ni 
Allah sai hurik." 

27 Nabi Yesaya cawa tegas mengenai 
bangsa Israel, "Temondo jumlah bangsa 
Israel selamon heni di laok, angkah cutik 
gaoh sai haga selamat; 

28 mani Tuhan geluk ngejatuhko 
hukuman tehadap seisi dunia." 

29 Yesaya cawa injuk reji juga, 
"Seandaini Allah Sai Mahakuasa mak 
ninggalko jama ram keturunan, pasti 
ram sunyin radu jadi injuk Sodom rik 
Gomora." 

30 Jadi, kesimpulanni iado inji: Bangsa- 
bangsa bareh sai lain Yahudi mak 
berusaha in hubungan tian jama Allah 
jadi betik luot. Kidang mani tian percaya, 
maka Allah nyani hubungan tian jama Ia 
jadi betik luot. 

31 Sebalikni, jelma-jelma Yahudi selalu 
berusaha mentaati hukum in hubungan 

tian jama Allah jadi betik luot. Kidang 
tian justru mak behasil. 

32 Mengapi tian mak behasil? Mani 
tian ngelakuko ano mak liwat percaya 
jama Allah, melainko liwat usaha tian 
tenggalan. Maka tian tumbak tehantuk 
jama "Batu Sandungan". 

33 Mengenai batu udi di delom Alkitab 
tetulis injuk reji, "Perhatikodo inji: Di 
Sion radu Kupikko sai batu sai haga 
ngakibatko ulun tehantuk; yakdo sai 
batu balak sai haga ngakibatko ulun 
tumbak. Kidang jelma sai percaya jama 
Ia mak haga kecewa." 

1 0 1 Puari-puari! Nyak tiram nihan in 

bangsaku diselamatko. Rik nyak 
temon-temon bedua jama Allah untuk 
tian. 

2 Nyak bani ngucakko bahwa tian 
besemangat nihan ngabdi jama 
Allah. Kidang semangat tian ano mak 
bedasarko pengetahuan sai jak Allah. 

3Tian mak pandai carani Allah nyani 
hubungan manusia jama Ia jadi betik 
luot. Rik mani tian haga nutuk cara tian 
tenggalan, maka tian mak tunduk jama 
cara sai ditunjuk Allah. 

“Hukum agama radu dipenuhi ulih 
Almasih. Jadi unggal jelma sai percaya 
jama Almasih, hubunganni jama Allah 
jadi betik luot. 

> Musa nulis bahwa jelma sai muloh 
mebetik jama Allah bedasarko hukum 
agama, ulun udi haga hurik mani taat 
jama hukum agama udi. 

eKidang tentang cara ulun muloh 
mebetik jama Allah bedasarko percaya 
jama Allah, Alkitab ngucakko injuk reji, 
"Dangdo niku cawa di delom hatimu, 
'Sapa sai haga cakak mik surga?" (retini 
ngusung Almasih regah), 

7 atau, 'Sapa sai haga regah mik dunia 
ulun mati?' (retini ngiwakko Almasih 
cakak jak kematian). " 

#Maksudni iado injuk reji, "Kabar jak 
Allah udi redik nihan jama niku; delom 
bangukmu rik delom hatimu." Udido 
kabar sai sekam siarko; kabar bahwa 
jelma harus percaya. 

? Mani kik Puari ngaku jama bangukmu 
bahwa "Isa ano Tuhan”, rik Puari 
percaya delom hatimu bahwa Allah radu 
ngehurikko Isa jak kematian, maka Puari 
haga selamat. 

10 Mani jama hatini jelma percaya, 
sehingga Allah nerima ia sebagai jelma 
sai muloh mebetik jama Allah. Rik jama 
bangukni jelma ngaku, sehingga ia 
diselamatko. 

11 Di delom Alkitab tetulis, "Ulun sai 
percaya mak haga dikecewako." 

12 Udi belaku tehadap sunyin jelma, 
mani mak ngedok bidani hantara jelma 
Yahudi jama jelma-jelma bangsa bareh. 
Allah sai sai udi iado Tuhan untuk 
sunyin jelma. Ia ngeniko berkat sai 
belimpah-limpah jama sunyin jelma sai 
ngilu tulung jama Ia. 

13 Delom Alkitab tetulis, "Sunyin jelma 
sai beseru jama Tuhan, haga selamat." 

14 Kidang injuk repa jelma dapok 
beseru jama Tuhan kik tian makkung 
percaya? Rik injuk repa tian dapok 
percaya jama Tuhan kik tian makkung 
ngedengi tentang Ia? Rik injuk repa tian 
dapok ngedengi tentang Tuhan, kik mak 
ngedok sai ngabarko? 

15 Rik injuk repa ulun dapok ngusung 
kabar udi kik tian mak diutus? Di delom 
Alkitab tetulis injuk reji, "Hara betikni 
ratongni jelma-jelma sai ngusung Kabar 
Betik jak Allah!" 

16 Kidang mak sunyin jelma nerima 
Kabar Betik ano. Mani Yesaya cawa, 
"Tuhan, sapa sai percaya jama kabar 
sekam?" 

17 Udi sebabni jelma-jelma jadi percaya 
mani tian ngedengi kabar, rik kabar 
didengi mani wat jelma sai ngabarko 
tentang Almasih. 

18 Kidang nyak betanya: Api sangun 
tian makkung ngedengi kabar udi? Pasti 
radu! Mani delom Alkitab tetulis injuk 
reji, "Suara tian radu bekumandang 
di seluruh dunia, cawa-cawa tian radu 
sampai ke uncuk bumi." 

19 Nyak betanya luot: Api bangsa Israel 
makkung pandai? Tagando pertanyaan 
ano mula-mula dijawab ulihni Musa. 
Musa cawa, "Injuk rejido cawa-Ni Allah, 
'Nyak haga nyani niku sesera tehadap 
suatu bangsa sai lain umat rik Nyak haga 
nyani niku butong tehadap suatu bangsa 
sai bugu.'" 

20 Yesaya lebih bani lagi. Ia cawa, "Injuk 
reji cawa-Ni Allah, 'Jelma-jelma sai mak 
nyepok Nyak, radu nungga Nyak; rik 
Nyak ngeliakko diri-Ku jama tian sai mak 
nanyako tentang Nyak.'" 

21 Kidang mengenai bangsa Israel 
Yesaya cawa, "Injuk reji cawa-Ni Allah, 
'Sepanjang rani Nyak ngulorko culuk-Ku 
jama suatu bangsa sai keras ulu rik mak 
taat.'" 

1 1 1 Nyak betanya: Api Allah radu 

ngetokko umat-Ni tenggalan? 
Tantu mawat! Nyak tenggalan ulun 
Israel keturunan Abraham, rik jak suku 
Benyamin. 

2 Mawat! Allah mak ngetokko umat-Ni 
sai radu dipilih-Ni jak mula-mula. 
Puari-puari pandai api sai tetulis delom 
Alkitab tentang Elia, waktu ia ngaduko 
soal Israel jama Allah. Elia cawa, 

3"Tuhan, ulun-ulun radu ngebunuh 
nabi-nabi-Mu rik ngehancorko rang-rang 
mempersembahko kurban untuk Niku. 
Tinggal nyak tenggalan rik tian haga 
ngebunuh nyak." 

4 Api jawab Allah jama Elia? Allah 
ngejawab, "Nyak radu ninggalko pitu 
ribu jelma untuk diri-Ku tenggalan. Tian 
makkung nyumbah Diwa Baal." 

>Injuk reno juga tano inji: Wat 
sejumlah lunik jelma-jelma sai radu 
dipilih ulih-Ni Allah ulihni rahmat-Ni. 

9Ia milih tian bedasarko rahmat-Ni 
rik lain hak bedasarko perbuatan tian. 
Mani kik pilihan-Ni Allah udi bedasarko 
perbuatan manusia, maka rahmat-Ni 
Allah udi lain lagi rahmat sai sejati. 

7 Jadi, injuk repa? Umat Israel mak 
mansa api sai tian sepok. Sai mansa 
angkah segolongan lunik jelma-jelma 
sai radu dipilih ulih-Ni Allah. Sai 
bareh sunyinni jadi keras ulu tehadap 
panggilan-Ni Allah. 

8 Mani di delom Alkitab tetulis injuk reji, 
"Allah nyani hati rik pikeran tian jadi 
bebal; rik sampai saat inji mata tian mak 
dapok ngeliak rik cuping tian mak dapok 
ngedengi." 

? Daud cawa juga, "Tagando pesta-pesta 
tian jadi perangkap bagi tian tenggalan, 
rik jadi lubang, rang tian tumbak rik 
hancor! 

10 Tagando pandangan tian jadi kelam 
in tian mak dapok ngeliak; rik taganko 
tian jadi bungkuk selama-lamani." 

11 Nyak betanya lagi: Waktu jelma 
Yahudi tumbak, api ano tejadi in tian 
hancor? Sekali-kali mawat! Kidang mani 
tian bedusa, maka bangsa bareh malah 

diselamatko, sehingga nyebabko ulun 
Yahudi sesera tehadap bangsa bareh udi. 

12 Mani bangsa Yahudi besalah rik 
mak nutuk kehaga-Ni Allah, maka 
bangsa-bangsa bareh diberkati ulih-Ni 
Allah. Apilagi kik hubungan bangsa 
Yahudi jama Allah jadi betik luot; tantu 
lebih balak lagi berkat sai haga dikeniko 
ulih-Ni Allah! 

13 Kidang tano helaudo nyak cawa jama 
Puari-puari sai lain Yahudi! Selama inji, 
sebagai rasul untuk bangsa-bangsa sai 
lain Yahudi, nyak menjunjung langgar 
untuk tugasku. 

14 Nyak ngeharap nyak dapok nimbulko 
sesera jama bangsaku tenggalan, in 
jama jalan reno nyak dapok nyelamatko 
sebagian jak tian. 

15 Mani tian ditulak ulih-Ni Allah, maka 
hubungan dunia jama Allah jadi betik 
luot; apilagi kik tian diterima ulih-Ni 
Allah! Tantu udi gegoh gaoh injuk ulun 
mati hurik luot! 

16 Kik sepotong ruti sai mula-mula radu 
dikeniko jama Allah, udi retini sunyin 
rutini dikeni jama Allah juga. Rik kik 
bakak batang iado kedau-Ni Allah, udi 

retini cabang-cabangni iado kedau-Ni 
juga. 

17 Sebagian jak cabang-cabang batang 
zaitun -- yakdo ulun-ulun Yahudi -- radu 
dipelok lunik-lunik. Rik di bekas pelokan 
udi dicangkukko cabang batang zaitun 
liar, yakdo Puari-puari sai lain Yahudi. 
Puari dicangkukko di dudi in Puari 
ngerasako sunyin sai betik jak kehurikan 
rohani jelma-jelma Yahudi. 

18 Ulihni udi dangdo keti nganggap 
enteng tian sai radu dipelok injuk cabang 
udi. Keti harus ingok bahwa keti angkah 
cabang gaoh. Rik lain hak cabang sai 
ngeni kanikan jama bakak, melainko 
bakak sai ngeni kanikan jama cabang. 

19 Kidang Puari haga cawa, "Ya, kidang 
cabang-cabang udi dipelok in nyak dapok 
dicangkukko jama batangni!" 

20 Udi, sangun temon. Kidang tian 
ditokko mani tian mak percaya, sedang 
Puari diterima mani Puari percaya. 

Jadi dangdo Puari jadi pungah ulihni; 
sebalikni Puari harus ngerasa rabai. 

21 Mani kik Allah mak ngerasa sayang 
untuk ngetokko ulun Yahudi sai injuk 
cabang-cabang asli udi, dang sangko Ia 

haga ngerasa sayang untuk ngetokko 
Puari! 

22 Jadi di dija ram ngeliak hara betikni 
Allah rik hara kerasni juga Ia. Ia betindak 
keras tehadap tian sai bedusa, kidang 
Ia betik hati tehadap Puari -- asal Puari 
tetap hurik jak kebetikan-Ni. Kik mawat, 
maka Puari juga haga ditokko. 

23 Rik tentang jelma-jelma Yahudi udi, 
kik tian radu besikap mak percaya, 
maka tian haga diterima luot; mani Allah 
bekuasa untuk nerima tian luot. 

24 Puari sai lain asalni jak bangsa Yahudi 
yakdo injuk cabang jak batang zaitun sai 
liar. Nah, kik Puari, betentangan jama 
sifat Puari, dapok dicangkukko jama 
batang zaitun asli, apilagi ulun-ulun 
Yahudi sai diumpamako jama cabang- 
cabang zaitun asli udi. Tantu lebih mudah 
lagi bagi Allah untuk mulohko tian jama 
batang Zaitun tian tenggalan. 

2> Puari-puari! Kuharap keti dang 
ngerasa radu pandai sunyinni. Mani wat 
sai hal sai dikehagako ulih-Ni Allah, 
kidang sai makkung dipandai ulun. Rik 
nyak haga keti ngemandaini; yakdo reji: 
Sebagian jak ulun Yahudi keras ulu, 
kidang sikap tian udi haga belangsung 

angkah sampai jumlah jelma-jelma 
lain Yahudi sai ratong jama Allah radu 
lengkap. 

26 Injuk renodo sunyin ulun Yahudi haga 
selamat. Mani di delom Alkitab tetulis 
injuk reji, "Raja Penyelamat haga ratong 
jak Sion; Ia haga ngehapusko sunyin 
kejahatan jak keturunan Yakub. 

27 Nyak haga ngikok perjanjian inji 
jama tian pada waktu Nyak ngampuni 
dusa-dusa tian." 

28 Mani ulun Yahudi mak haga nerima 
Kabar Betik jak Allah, maka tian jadi 
musuh-Ni Allah; rik ano justru jadi 
untung bagi Puari-puari sai lain Yahudi. 
Kidang mani pilihan-Ni Allah, maka 
ulun-ulun Yahudi udi tetap dikasihi 
ulih-Ni Allah demi nenek muyang tian. 

29 Mani kik Allah memilih jelma rik 
ngeberkati ulun udi, Allah mak pernah 
narik luot api sai radu disani-Ni. 

30 Tumbai keti mak taat jama Allah. 
Kidang tano Allah radu nyatako bahwa 
keti bebas jak kesalahan, mani ulun-ulun 
Yahudi mak taat. 

31 Injuk reno juga jama ulun-ulun 
Yahudi ano. Tano inji tian mak taat 
jama Allah, in keti dinyatako bebas jak 

kesalahan. Kidang kanah tian juga haga 
dinyatako bebas jak kesalahan. 

32 Mani Allah radu naganko sunyin umat 
manusia dikuasai kemaktaatan; in Ia 
dapok nunjukko rasa kesian-Ni jama tian 
sunyinni. 

33 Hibat temon kebatinan-Ni Allah! 
Balak temon kebijaksanaan rik 
pengetahuan-Ni! Sapa sai dapok 
nyelidiki keputusan-keputusan-Ni? Sapa 
sai dapok ngerti cara-cara-Ni Ia beguai? 

34 Delom Alkitab tetulis injuk reji, "Sapa 
sai pandai pikeran Tuhan? Sapa dapok 
ngeni nasihat jama Ia? 

35 Sapa pernah ngeni sai hal jama Tuhan 
sehingga dapok nuntut balosan-Ni?" 

36 Allah sai menciptako sunyin sai 
hal. Sunyinni asalni jak Allah rik wat 
untuk Allah. Tepujido Allah untuk 
selama-lamani! Amin. 

1 2 1 Puari-puari! Allah betik nihan 

jama ram. Udi sebabni nyak ngilu 
nihan in keti mempersembahko dirimu 
sebagai suatu kurban hurik sai khusus 
untuk Allah rik sai nyenangko hati-Ni. 
Ibadahmu jama Allah seharusni injuk 
reno. 

2 Dang nutuk atoran-atoran dunia inji. 
Tagando Allah nyani pribadimu jadi 
ampai, in keti berubah. Jama injuk reno 
keti sanggup ngemandai kehaga-Ni Allah 
-- yakdo api sai betik rik sai nyenangko 
hati-Ni rik sai sempurna. 

3 Allah radu ngeni anugerah jama 
nyak. Udi sebabni nyak ngeni petuah 
Puari-puari sunyinni: Dang ngerasa diri 
lebih langgar jak sai sebenorni. Hagani 
keti nilai keadaan dirimu jama rendah 
hati; masing-masing menilai dirini nutuk 
kemampuan sai dikeniko Allah jama ia 
mani ia percaya jama Isa. 

“Badan ram ngedok lamon anggota. 
Unggal anggota wat tugasni tenggalan- 
tenggalan. 

>Injuk reno juga jama ram. Meskipun 
ram sunyinni lamon, kidang ram 
merupako sai badan mani besatu 
jama Almasih. Rik ram masing-masing 
behubungan sai jama sai lain sebagai 
anggota-anggota jak sai badan. 

6Ram masing-masing ngedok 
karunia-karunia pelayanan sai bebida. 
Karunia-karunia udi dikeniko ulih-Ni 
Allah jama ram nutuk rahmat-Ni. Ulihni 
seno ram harus makai karunia-karunia 

ano. Jelma sai ngedok karunia untuk 
ngabarko kabar jak Allah, harus 
ngabarko kabar jak Allah udi nutuk 
kemampuan sai wat jama ia. 

7 Jelma sai ngedok karunia untuk nulung 
ulun bareh, harus temon-temon nulung 
ulun bareh. Jelma sai ngedok karunia 
untuk ngajar, harus temon-temon ngajar. 

8Jelma sai ngedok karunia untuk 
ngeni semangat jama ulun bareh, harus 
temon-temon ngeni semangat jama ulun 
bareh. Jelma sai ngedok karunia untuk 
ngeni jama ulun bareh api sai dimilikini, 
harus ngelakuko ano jama murah hati 
secara wajar. Jelma sai ngedok karunia 
untuk mimpin, harus temon-temon 
mimpin. Jelma sai ngedok karunia untuk 
nunjukko rasa kesian jama ulun bareh, 
harus ngelakuko jama senang hati. 

? Kasihido jama ikhlas. Nyuohko sai 
jahat, rik catingdo jama api sai betik. 

10 Hagani Puari-puari saling mesra 
mengasihi peperda keti injuk ulun-ulun 
sai muari delom sai keluarga, rik hagani 
keti saling ngehena ngeni hormat. 

11 Beguaido rajin. Dang malas. 
Beguaido untuk Tuhan jama semangat 
jak Ruh-Ni Allah. 

12 Hagani Puari beharap gembira jama 
Tuhan, sabardo di delom kesusahan, rik 
tekundo bedua. 

13 Tulungdo ngecukupi kebutuhan 
ulun-ulun Kristen bareh rik sambutdo 
Puari-puari seiman sai mak Puari kenal, 
jama senang hati di delom lambanmu. 

14 Kiludo jama Allah in Ia ngeberkati 
ulun-ulun sai kejam tehadapmu. Ya, 
ngilu Allah ngeberkati tian, dang 
mengutuk. 

15 Nutukdo begembira jama ulun-ulun 
sai begembira, rik miwangdo jama tian 
sai miwang. 

16 Hurikdo rukun peperda. Dang besikap 
tinggi hati, kidang sesuaiko dirimu jama 
ulun sai rendah kedudukanni. Dang 
nganggap diri lebih pandai jak sai 
sebenorni. 

17 Kik ulun ngelakuko sai jahat jama 
niku, dang ngebalosni jama kejahatan. 
Sanido api sai dianggap betik ulih sunyin 
jelma. 

18 Jak pihakmu, berusahado sedapok 
mungkin untuk hurik damai jama 
sunyinni jelma. 

19 Puari-puariku! Dang sekali-kali 
ngebalos dendam, tagando Allah sai 

ngehukum. Mani di delom Alkitab tetulis, 
"Nyakdo sai ngebalos. Nyak sai haga 
ngehukumni, ani Tuhan." 

20 Sebalikni, kik musuhmu mebetoh, 
kenido ia mengan; rik kik ia mahu, 
kenido ia nginum. Mani jama bebuat 
injuk reno, Puari haga nyani ia meliom. 

21 Dang naganko dirimu dikalahko ulih 
sai jahat, kidang hagani Puari ngalahko 
kejahatan jama kebetikan. 

1 3 t Unggal jelma harus taat jama 

pemerintah, mani mak ngedok 
pemerintah sai mak mansa kekuasaanni 
jak Allah. Rik pemerintah sai wat 
tano inji, ngejalanko kekuasaanni atas 
perintah jak Allah. 

ZUdi sebabni jelma sai nantang 
pemerintah gegoh gaoh jama nantang 
api sai radu ditantuko ulih-Ni Allah. Rik 
jelma sai beguai injuk reno haga nerima 
hukuman. 

3 Mani, jelma sai ngelakuko sai betik 
mak ikin rabai jama pemerintah. Angkah 
ulun sai beguai jahat gaoh sai harus 
rabai. Kik Puari haga in Puari mak 
ngerasa rabai tehadap pemerintah, Puari 
harus ngelakuko sai betik, maka Puari 
haga dipuji. 

“Mani pemerintah iado jelma 
sai ngebantu Allah sai beguai untuk 
kebetikanmu. Kidang kik Puari ngelakuko 
sai jahat, sangun Puari harus merabai 
jama ia, mani lainni sia-sia gaoh ia 
bekuasa untuk ngehukum jelma. Iado sai 
ngebantu Allah, sai ngejatuhko hukuman 
Allah jama ulun-ulun sai ngelakuko sai 
jahat. 

>Udi sebabni Puari harus taat jama 
pemerintah -- lain hak angkah mani 
Puari mak haga dihukum, kidang juga 
mani suara hati nuranimu. 

6 Udido juga alasanni mengapi Puari 
ngebayar pajak, mani pemerintah iado 
pegawai-Ni Allah sai ngejalanko tugas 
sai khusus inji. 

7 Jadi bayardo jama pemerintah api 
sai Puari harus bayar jama ia. Bayardo 
pajak, kik Puari harus ngebayar pajak; 
rik bayardo cukai kik Puari harus bayar 
cukai. Hargaido tian sai harus dihargai 
rik hormatido tian sai harus dihormati. 

#Dangdo behutang api gaoh jama sapa 
juga, kecuali behutang kasih tehadap 
peperda ram. Mani jelma sai mengasihi 
peperda manusia, radu memenuhi 
sunyin hukum Musa. 

? Mani hukum agama Yahudi, yakdo: 
Dang bezinah, dang ngebunuh, dang 
maling, dang mirak ngedok api sai 
ulun bareh kedau; sunyinni ano jejama 
jama hukum-hukum sai bareh, radu 
disimpulko jadi sai hukum gaoh, yakdo, 
"Kasihido jejama peperda manusia injuk 
niku mengasihi dirimu tenggalan." 

10 Jelma sai mengasihi ulun bareh, mak 
ngelakuko sai jahat jama ulun udi. Jadi 
jelma sai mengasihi peperda keti iado 
jelma sai radu memenuhi sunyin syarat 
hukum agama. 

11 Lain jak sunyinni ano keti pandai 
bahwa saat inji iado waktu bagimu untuk 
minjak jak pedom. Mani waktuni untuk 
ram diselamatko radu lebih redik tano 
inji jak waktu ram ampai mulai percaya. 

12 Bingi radu hamper liwat; rik serebok 
lagi haga dawah. Jadi, helauni ram taru 
ngelakuko perbuatan-perbuatan kelam. 
Ram harus ngelengkapi diri ram jama 
senjata terang. 

13 Ram harus ngelakuko hal-hal 
tehormat injuk sai biasani dilakuko 
ulun waktu dawah; dang bepesta pora 
melampaui batas, atau mabuk. Dang 

hajor atau bekelakuan mak sopan. Dang 
rigu, atau sesera. 

14Tagando Tuhan Isa Almasih sai 
nantuko api sai keti harus lakuko. Rik 
dang nutuk tabiat manusia sai bedusa 
untuk memuasko hawa nafsu. 

14 1 Jelma sai mak yakin jama api 

sai dipercayaini harus diterima 

jama betik di hantara Puari-puari. 
Dang betangkar jama ia mengenai 
pendirian-pendirianni. 

2 Wat jelma sai bependirian bahwa 

ia ngasi nganik api gaoh. Kidang wat 
jelma bareh sai lemoh keyakinanni; ia 
ngerasa bahwa ia angkah ngasi nganik 
sayur-sayuran gaoh. 

3Jelma sai nganik api gaoh dangdo 
nganggap rendah ulun sai nganik angkah 
kanikan sai tantu gaoh; rik jelma sai 
nganik angkah kanikan sai tantu gaoh, 
dang muneh nyalahko ulun sai nganik 
sunyinni, mani Allah radu nerima ia. 
“Sapa Puari sehingga Puari haga ngadili 
jelma sai ngebantu ulun bareh? Induh 
jelma sai ngebantu udi tumbak atau 
minjak, udi iado urusan tuanni. Rik 
sangun jelma sai ngebantu udi haga 

berdiri tegak, mani Tuhan sanggup 
nyanini berdiri tegak. 

>Wat jelma sai ngerasa suatu rani sai 
tantu lebih penting jak rani-rani sai 
bareh, sedangko ulun bareh muneh 
nganggap bahwa rani-rani udi gegoh 
gaoh. Tagando masing-masing jelma 
nantuko pendirianni tenggalan. 

6Jelma sai mementingko rani-rani 
sai tantu, jelma udi bebuat injuk reno 
untuk ngehormati Tuhan. Jelma sai 
nganik sunyinni, bebuat injuk reno untuk 
ngehormati Tuhan, mani ia besyukor 
jama Allah atas kanikan udi. Injuk reno 
juga jama jelma sai nganik angkah 
kanikan sai tantu gaoh; ulun udi juga 
ngehormati Tuhan rik besyukor jama 
Allah. 

7 Mak sai jelma pun jak ram sai hurik 
untuk diri tenggalan; rik mak sai jelma 
pun jak ram sai mati untuk dirini 
tenggalan. 

8 Kik ram hurik, ram hurik untuk Tuhan. 
Rik kik ram mati, ram pun mati untuk 
Tuhan. Jadi hurik atau mati, ram iado 
kedau-Ni Tuhan. 

3 Almasih radu mati rik hurik luot. Udi 
sebabni Ia jadi Tuhan untuk jelma-jelma 

sai hurik rik juga untuk jelma-jelma sai 
radu mati. 

10 Jadi Puari-puari! Untuk api nyalahko 
puarimu sai seiman? Rik untuk api Puari 
nganggap ia rendah? Ram sunyinni haga 
ngehadap Allah untuk diadili. 

11 Di delom Alkitab tetulis, "Setemonni," 
ani Tuhan, "unggal jelma haga nyumbah 
sujud di hadap-Ku; rik unggal jelma 
haga ngaku bahwa Nyakdo Allah." 

12 Jadi ram masing-masing harus 
mempertanggungjawabko sunyin 
perbuatan ram jama Allah. 

13 Ulihni seno dangdo ram saling 
menyalahko. Sebalikni berusahado in 
keti mak bebuat sai pun sai nyebabko 
sai puari seiman teguda rik bedusa. 

14 Mani nyak besatu jama Tuhan Isa, 
maka nyak percaya nihan bahwa mawat 
sai pun sai pada dasarni najis; kidang 
hal udi najis bagi sai jelma, kik ulun udi 
nganggapni najis. 

15 Kidang kik jama api sai Puari kanik, 
sai puari seiman disakikko hatini, maka 
Puari mak lagi betindak bedasarko kasih. 
Kik Almasih radu mati untuk sai jelma, 
dangdo naganko ulun udi dicadangko 
ulih api sai Puari kanik. 

16 Udi sebabni dang naganko api sai 
betik bagi keti, dianggap mak betik bagi 
ulun bareh. 

17 Mani kik Allah memerintah hurik 
sai jelma, api sai ia ngasi nganik atau 
nginum, mak lagi penting. Sai penting 
iado bahwa jelma udi nutuk kehaga-Ni 
Allah, mengalami ketenangan hati rik 
nerima sukacita sai dikeniko ulih Ruh-Ni 
Allah. 

18 Jelma sai ngelayani Almasih secara 
injuk reno, jelma udi nyenangko hati-Ni 
Allah, rik dihargai ulih ulun-ulun bareh. 

19 Ulihni seno tujuan ram harus selalu 
untuk hal-hal sai nyiptako kerukunan rik 
saling ngebangun. 

20 Dangdo mani soal kanikan, Puari 
nyadangko api sai radu diguaiko ulih-Ni 
Allah. Sunyin kanikan sangun halal untuk 
dikanik; kidang kik api sai Puari kanik 
nyebabko ulun bareh bedusa, maka 
Puari besalah. 

21 Lebih betik mak ikin nganik daging 
atau nginum anggor atau ngelakuko api 
gaoh kik hal udi nyebabko sai jelma 
puari seiman jadi dusa. 

22 Tagando api sai Puari percaya udi, 
Puari lakuko di hadap-Ni Allah gaoh 

untuk Puari tenggalan. Jelma sai mak 
ngedok alasan untuk ngerasa besalah 
atas api sai dianggap benor, ulun udi 
bahagia. 

23 Kidang ulun sai ngerasa ragu-ragu 
untuk nganik sai hal, kak raduni 
dikanikni juga kanikan udi, jelma udi 
disalahko ulih-Ni Allah; mani ulun udi 
mak betindak nutuk keyakinanni tentang 
api sai benor rik api sai salah. Rik api 
gaoh sai dilakuko tanpa keyakinan iado 
dusa. 

1 5 1 Ram sai temon-temon yakin 

api sai ram percayai, harusdo 
besabar tehadap keberatan-keberatan 
jelma sai lemoh keyakinanni. Dang ram 
haga nyenangko diri ram tenggalan 
gaoh. 

2 Sebalikni ram masing-masing harus 
nyenangko hati peperda puari ram untuk 
kebetikanni, in keyakinanni betambah 
kuat. 

3 Mani Almasih pun mak mikerko 
kesenangan-Ni tenggalan. Di delom 
Alkitab tetulis injuk reji, "Sunyin celaan 
sai ditujuko jama Niku radu jatuh di 
atasku." 

4Sunyin sai tesurat di delom Alkitab 
iado untuk ngajar ram. Mani pelajaran 
sai ram terima jak Alkitab ngejadiko 
ram tabah rik kuat sehingga ram dapok 
beharap jama Allah. 

“Semoga Allah, sai ngeniko ketabahan 
rik penghiburan jama manusia, nulung 
keti untuk hurik jama sehati, nutuk 
teladan-Ni Isa Almasih. 

Jama sehati Puari-puari sunyinni 
jama-jama dapok memuji Allah, Bapa 
Tuhan ram Isa Almasih. 

7 Ulihni seno hagani Puari-puari nerima 
peperda keti jama senang hati, gegoh 
injuk Almasih juga nerima keti untuk 
ngemuliako Allah. 

8 Mani, ingokdo, bahwa Almasih radu 
ngelayani ulun Yahudi untuk nunjukko 
bahwa Allah setia delom memenuhi 
janji-janji-Ni jama nenek muyang ram. 

? Isa juga nyani bangsa-bangsa bareh 
muliako Allah mani kebetikan hati-Ni 
jama tian. Di delom Alkitab tetulis injuk 
reji, "Ulihni seno nyak haga memuji Niku 
di hantara bangsa-bangsa, nyak haga 
nyanyiko pujian untuk gelar-Mu." 

10 Wat tetulis injuk reji muneh, 
"Begembirado jejama umat-Ni Allah sai 
tepilih, hai bangsa-bangsa!" 

11 Rik inji muneh, "Pujido Allah, hai 
sunyin bangsa, hagani sunyin jelma 
memuji Ia!" 

12 Rik inji muneh sai dicawako ulihni 
Yesaya, "Jak keturunan Isai haga muncul 
sai jelma sai haga merintah bangsa- 
bangsa; jama Iado bangsa-bangsa ano 
haga beharap." 

13 Allahdo rang keti beharap. Semoga 
Ia ngisi hatimu jama sunyin sukacita rik 
sejahtera mani keti percaya jama Ia, 
in jama kuasa Ruh-Ni Allah keti makin 
beharap jama Allah. 

14 Puari-puariku! Nyak yakin bahwa wat 
lamon nihan hal sai betik jama niku. Keti 
pun pandai sunyinni rik dapok ngajar 
peperda keti juga. 

15 Kidang mengenai hal-hal sai tantu, 
nyak tegas ngingokko keti delom surat 
inji, mani Allah radu nganugerahko jama 
nyak tugas ano. 

16 Ia radu ngejadiko nyak jelma sai 
ngelayani Isa Almasih untuk diutus jama 
bangsa-bangsa sai lain Yahudi. Rik nyak 
betindak sebagai imam, sai ngabarko 

Kabar Betik jak Allah, in ulun-ulun sai 
lain Yahudi jadi suatu persembahan 
jama Allah sai dapok diterima ulih-Ni. 
Semoga Ruh-Ni Allah nyani tian jadi 
suatu persembahan sai khusus untuk 
Allah. 

17 Jadi mani nyak radu besatu jama 
Isa Almasih, maka nyak ngasi ngerasa 
bangga atas guaianku bagi Allah. 

18 Nyak bani cawa injuk reno angkah 
mengenai api sai radu dilakuko Almasih 
liwat nyak untuk ngejadiko jelma-jelma 
sai lain Yahudi taat jama Allah. Nyak 
ngelakuko ano jama cawa-cawa maupun 
perbuatan, 

19 sai disertai keanehan-keanehan rik 
hal-hal luar biasa; sunyinni ano ulih 
kuasa Ruh-Ni Allah. Kabar Betik tentang 
Almasih radu nyak kabarko seluruhni 
jama ulun-ulun, mulai jak Yerusalem 
sampai di Ilirikum. 

20 Cita-citaku iado ngabarko Kabar 
Betik jak Allah di rang-rang di dipa jelma 
makkung ngedengi tentang Almasih. 
Mani nyak mak haga ngebangun guaian 
pada dasar sai dipikko ulih ulun bareh. 

21 Di delom Alkitab tetulis, "Jelma-jelma 
sai makkung pernah nerima kabar 

tentang la haga ngeliak; rik tian sai 
makkung pernah ngedengi, haga ngerti." 

22 Udi sebabni radu risok nyak tehalang 
untuk napol keti. 

23 Kidang tano guaiku di daerah-daerah 
udi radu selesai. Betahun-tahun sakani 
nyak mirak napol keti. 

24 Kanah kik nyak liu kotamu delom 
lapahku mik Spanyol, kuharap dapok 
betungga jama keti rik begembira 
serebok jama keti. Radu jak seno 
kuharap keti dapok ngebantu nyak untuk 
lapahku mik Spanyol seno. 

25 Kidang tano inji nyak haga mik di 
Yerusalem untuk ngusung bantuan bagi 
umat-Ni Allah di dudi. 

26 Mani jemaah-jemaah di Makedonia 
rik Akhaya radu menyetujui untuk 
ngeniko sumbangan jama puari-puari 
sai mejerih di hantara umat-Ni Allah di 
Yerusalem. 

27 Jama senang hati tian mutusko 
untuk bebuat udi. Sangun sebenorni 
tian patut nulung puari-puari sai mejerih 
di Yerusalem udi; mani jak ulun-ulun 
Yahudido ulun-ulun lain Yahudi ano 
radu nerima berkat-berkat-Ni Allah. 
Jadi, ulun-ulun lain Yahudi udi patut 

juga nulung ulun-ulun Yahudi jama 
berkat-berkat berupa barang. 

28 Kik nyak radu nyelesaiko tugasku inji, 
rik nyerahko jama tian sai di Yerusalem 
udi sumbangan sai radu dikumpulko udi, 
maka nyak haga berangkat mik negeri 
Spanyol ngeliu kotamu. 

29 Kik nyak ratong jama niku, pasti nyak 
ratong jama lamon berkat jak Almasih 
untuk keti. 

30 Demi Tuhan ram Isa Almasih, rik 
demi kasih sai dikeniko ulih Ruh-Ni Allah, 
nyak ngilu nihan jama niku, semoga keti 
turut bedua temon-temon jejama nyak 
jama Allah untuk nyak. 

31 Beduado in Allah ngelepasko nyak 
jak culuk ulun-ulun sai mak percaya di 
Yudea, rik in tugasku untuk ngusung 
sumbangan mik Yerusalem diterima 
jama senang hati ulih umat-Ni Allah di 
dudi. 

32 Jama injuk reno, kik Allah ngehagako, 
nyak dapok ratong jama niku jama 
hati sai senang. Rik nyak haga ngerasa 
tehibur di tengah-tengah keti. 

33 Mudah-mudahan Allah, sai ngeniko 
sejahtera jama manusia, menyertai 
Puari sunyinni. Amin. 

1 6 1 Nyak mirak memperkenalko 
puari bebai ram, Febe. Ia 
ngebantu jemaah di Kengkrea. 

2 Terimado ia sebagai salah sai jak 
umat-Ni Tuhan. Sangun injuk renodo 
ulun-ulun sai percaya jama Allah haga 
nerima peperda tian. Tulungdo ia, kik 
ia memerluko bantuan jak keti, mani ia 
tenggalan radu ngebantu lamon jelma -- 
termasuk nyak. 

3 Sampaiko salamku jama Priskila rik 
Akwila, kantik-kantikku sai jama-jama 
beguai untuk Isa Almasih. 

“Tian hamper mati mani haga 
nyelamatko nyak. Nyak beterima kasih 
jama tian -- rik lain nyak gaoh, kidang 
sunyin jemaah bangsa bareh sai lain 
Yahudi juga beterima kasih jama tian. 

> Sampaiko juga salamku jama jemaah 
sai bekumpul di lamban tian. Salam 
jama Epenetus sai kukasihi. Iado jelma 
sai mula-mula percaya jama Almasih di 
daerah Asia. 

6 Salamku juga jama Maria. Ia radu 
beguai keras untuk keti. 

7 Sampaiko juga salamku jama 
Andronikus rik Yunias. Tian sesuku 
bangsa jama nyak rik pernah kuruk 

bui jama-jama nyak. Semakkung nyak 
percaya jama Almasih, tian radu lebih 
mena percaya. Tian tekenal di hantara 
para rasul. 

8 Salam jama Ampliatus, sai kukasihi 
mani ia jama-jama nyak radu besatu 
jama Tuhan. 

? Sampaiko hormatku jama Urbanus, 
kantik ram sai beguai jejama jama ram 
untuk Almasih. Juga hormatku jama 
Stakhis sai kukasihi. 

10 Salam jama Apeles. Kesetiaanni jama 
Almasih radu tebukti. Salam juga jama 
keluarga Aristobulus, 

11 rik jama Herodion. Ia sesuku bangsa 
jama nyak. Juga salam jama puari-puari 
seiman delom keluarga Narkisus. 

12 Salamku jama Trifena rik Trifosa sai 
beguai keras ngelayani Tuhan, rik jama 
Persis sai kukasihi. Ia juga radu beguai 
keras untuk Tuhan. 

13 Salam jama Rufus rik emakni, sai 
bagiku injuk emakku tenggalan. Rufus 
iado jelma pilihan-Ni Tuhan sai tepuji. 

14 Sampaikodo salamku jama 
Asinkritus, Flegon, Hermes, Patrobas, 
Hermas, rik sunyin puari seiman sai 
jejama jama tian. 

15 Salam jama Filologus rik Yulia; jama 
Nereus rik puari bebaini; jama Olimpas 
rik jama sunyin jelma percaya sai jejama 
jama tian. 

16 Besalam-salamando secara mesra 
sebagai puari Kristen. Sunyin jemaah-Ni 
Almasih nyampaiko salam tian jama 
Puari-puari. 

17 Puari-puari! Kumohon nihan: Hati- 
hatido tehadap jelma-jelma sai nimbulko 
perpecohan rik ngacauko kepercayaan 
jelma jama Tuhan. Hal udi betentangan 
jama api sai radu diajarko jama niku. 
Jaohko jelma-jelma injuk reno. 

18 Mani jelma-jelma sai bebuat injuk 
reno lain hak beguai untuk Almasih 
Tuhan ram, melainko untuk memuasko 
kehagani hati tian tenggalan. Jama 
bujukkan rik cawa-cawa sai manis, tian 
nipu ulun-ulun sai mak pandai api-api. 

19 Sunyin jelma radu pandai bahwa keti 
setia jama ajaran tentang Kabar Betik 
sai jak Allah. Rik nyak senang atas hal 
seno tentang keti. Nyak mirak in keti 
bijaksana tentang hal-hal sai betik, rik 
bugu tentang hal-hal sai jahat. 

20 Allah sai ngeni sejahtera jama 
manusia, haga geluk ngepikko iblis 

di debah kuasamu rik ngehancorkoni. 
Semoga Puari-puari selalu diberkati 
ulih-Ni Isa Almasih Tuhan ram. 

21 Timotius, kantikku, nyampaiko 
salamni jama keti. Injuk reno muneh 
Lukius, Yason rik Sosipater, sai sesuku 
bangsa jama nyak. 

22 Sai nulis surat inji iado nyak, Tertius. 
Nyak ngucakko salam muari jama keti. 

23 Gayus ngirim salam jama niku. 
Nyak numpang di lambanni rik jemaah 
sekam juga bebakti di dudi. Erastus, 
kepala keuangan kota, ngirim salamni 
jama niku. Injuk reno juga puarini ram 
Kwartus. 

24 [Semoga Tuhan ram Isa Almasih 
ngeberkati Puari sunyinni. Amin. | 

2> Terpujido Allah! Ia bekuasa nguatko 
iman Puari sesuai jama Kabar Betik 
jak Allah sai nyak kabarko tentang Isa 
Almasih. Nyak ngabarko kabar ano 
nutuk api sai dinyatako ulih-Ni Allah; 
yakdo tentang rencana-Ni Allah sai radu 
berabad-abad sakani mak dipandai ulun. 

26 Kidang tano, atas perintah-Ni Allah 
sai abadi, rencana udi radu dinyatako 
rik dikeni pandai jama sunyin bangsa 

liwat tulisan-tulisanni nabi-nabi, in tian 
sunyinni percaya rik taat jama Allah. 

27 lado satu-satuni Allah, Ia 
mahabijaksana. Semoga Ia dilanggarko 
selama-lamani liwat Isa Almasih! Amin. 
Hormat sekam, Paulus, jelma sai 
ngebantu sai taat jama Isa Almasih 


1 Korintus 


1 Puari-puari jemaah-Ni Allah di 

Korintus! Puari radu diurau ulih-Ni 
Allah untuk jadi umat-Ni mani Puari 
kedau-Ni Isa Almasih, jejama sunyin 
jelma di dipa gaoh sai nyumbah Tuhan 
ram Isa Almasih, yakdo Tuhan tian rik 
Tuhan ram juga. Nyak, Paulus, rik puari 
ram Sostenes, ngeharap in Allah Bapa 
ram rik Tuhan Isa Almasih ngeni berkat 
rik sejahtera jama niku. Nyak nulis surat 
inji sebagai Rasul-Ni Isa Almasih, sai 
diangkat ulih-Ni Allah tenggalan rik atas 
kehaga-Ni juga. 

2(1:1) 

3(1:1) 

4 Nyak selalu beterima kasih jama Allah 
mengenai keti, mani keti radu nerima 
rahmat jak Allah liwat Isa Almasih. 

> Mani keti radu jadi kedau-Ni Almasih, 
maka hurikmu mebatin delom sunyin 
hal. Pengetahuanmu tentang sunyin 
hal relam nihan, rik keti pandai ngajar 
pengetahuan udi. 

6 Udi nunjukko bahwa kabar tentang 
Almasih radu meresap nihan delom 
hatimu, 

7 sehingga keti mak kekurangan sai 
berkat pun, sementara keti nunggu 
Tuhan ram Isa Almasih ratong rik diliak 
ulih sunyin jelma. 

8 Almasih tenggalan haga ngejamin keti 
sampai akherni; in pada waktu Ia ratong 
luot, keti dihaluni tanpa cela. 

P Allah dapok dipercaya sepenuhni. Iado 
Allah sai radu ngurau keti untuk jadi sai 
jama Anak-Ni, yakdo Isa Almasih, Tuhan 
ram. 

10 Puari-puari! Atas gelar-Ni Tuhan ram 
Isa Almasih, nyak ngilu in keti sunyin 
seia sekata; in dang wat perpecohan di 
hantara niku. Hagani keti besatu, sehati 
rik sepiker. 

ll Mani, jelma-jelma jak keluarga 
Klo"e ngelaporko jama nyak bahwa wat 
pertangkaran di hantaramu. 

12 Sai kumaksudko iado bahwa di 
hantara keti wat sai cawa, "Nyak nutuk 
Paulus," wat juga sai cawa, "Nyak nutuk 
Apolos," sai bareh cawa, "Nyak nutuk 
Petrus," sedang sai lain lagi cawa, "Nyak 
nutuk Almasih." 

13 Masakan Almasih tebagi-bagi! Paulus 
mak mati disalib untuk niku! Keti pun 
mak dibaptis untuk jadi jelma-jelma sai 
nutuk Paulus, kan? 

14 Syukordo nyak mak ngebaptis sai 
jelma pun jak hantaramu, selain Krispus 
rik Gayus. 

15 Dang sampai sai jelma pun cawa 
bahwa nyak radu ngebaptis ia untuk jadi 
jelma sai nutuk nyak. 

16 (Oh ya, Stefanas rik keluargani, 
sangun nyak ngebaptis tian. Kidang 
selain jak seno, seingokku, mak ngedok 
lagi ulun bareh sai kubaptis.) 

17 Almasih ngutus nyak lain hak 
untuk ngebaptis ulun, melainko untuk 
ngabarko Kabar Betik jak Allah; rik udi 
pun harus kulakuko tanpa memakai 
kepandaian cawa secara manusia, in 
kuasa jak kematian-Ni Almasih di salib 
mak jadi sia-sia. 

18 Mani bagi ulun-ulun sai nuju 
kebinasaan, kabar tentang kematian-Ni 
Almasih di salib merupako balak awak. 
Kidang, bagi ram sai diselamatko ulih-Ni 
Allah, kabar ano merupako carani Allah 
nunjukko kuasa-Ni. 

19 Mani delom Alkitab, Allah cawa, 
"Kebijaksanaan jelma arif haga 
Kukacauko, rik pengertian jelma-jelma 
sekula haga Kulenyapko." 

20 Nah, api gunani jelma-jelma arif udi? 
Api gunani tian sai sekula? Api gunani 
ahli-ahli piker dunia inji? Allah radu 
nunjukko bahwa kebijaksanaan dunia 
inji iado balak awak gaoh. 

21 Mani injuk repa pun pandaini 
manusia, ia mak dapok kenal jama Allah 
liwat kepandaianni tenggalan. Kidang 
justru mani Allah bijaksana, maka Ia 
bekenan nyelamatko jelma-jelma sai 
percaya jama Ia liwat kabar sai sekam 
wartako sai dianggap balak awak ulih 
dunia. 

22 Ulun Yahudi nuntut keanehan sebagai 
bukti, rik ulun Yunani mementingko 
kebijaksanaan dunia inji. 

23 Kidang ram inji angkah ngabarko 
Almasih sai mati disalib. Kabar udi 
menyinggung perasaan ulun Yahudi, rik 
dianggap balak awak ulih ulun-ulun lain 
Yahudi. 

24 Kidang bagi jelma-jelma sai radu 
diurau ulih-Ni Allah -- baik ulun Yahudi 
maupun ulun lain Yahudi -- kabar ano 

merupako carani Allah nunjukko kuasa 
rik kebijaksanaan-Ni. 

25 Mani sai keliakan bugu jama Allah, 
iado lebih bijaksana jak kebijaksanaan 
manusia; rik sai keliakan lemoh jama 
Allah, iado lebih kuat jak kekuatan 
manusia. 

26 Puari-puari! Cuba ingok injuk repa 
keadaanmu waktu Allah ngurau keti. 
Angkah cutik gaoh jak hantaramu 
sai bijaksana, atau bekuasa, 
atau bekedudukan langgar nutuk 
pandanganni manusia. 

27 Mani sangun Allah sengaja memilih 
sai dianggap bugu ulih dunia inji, in 
jelma-jelma pandai jadi meliom. Rik 
Allah memilih juga sai dianggap lemoh 
ulih dunia inji, in ulun-ulun sai gagah 
perkasa jadi meliom. 

28 Allah memilih sai dianggap rendah, 
hina, rik malah sai dianggap mak bereti 
ulih dunia inji, in Allah ngehancorko sai 
dianggap penting ulih dunia. 

29 Jama injuk reno mak sai jelma pun 
dapok mepungahko diri di hadap-Ni 
Allah. 

30 Allah tenggalan sai nyani sehingga 
Puari besatu jama Isa Almasih. Liwat 

Almasih, ram dijadiko bijaksana. Rik 
liwat la juga Allah nyani ram luot 
mebetik jama diri-Ni, ngejadiko ram 
umat-Ni sai khusus, rik ngebebasko ram. 

31 Jadi, injuk sai tetulis delom Alkitab, 
"Jelma sai ngerasa bangga, hagani 
ngerasa bangga atas api sai dilakuko 
Tuhan." 

2 1 Puari-puari! Waktu nyak ratong 

jama niku rik ngabarko jama niku 
tentang rencana-Ni Allah sai makkung 
dipandai ulih dunia, nyak mak makai 
kebijaksanaan dunia inji atau cawa jama 
cawa sai muluk-muluk. 

2 Mani nyak radu betekad bahwa selama 
nyak wat jejama keti, nyak mak haga 
ngemukako api-api, selain tentang Isa 
Almasih; khususni bahwa Ia radu mati 
disalib. 

3 Waktu nyak wat jama keti, nyak lemoh 
rik gegoran kerabaian. 

“Kabar sai kusampaiko jama niku 
mak kusampaiko jama cawa-cawa sai 
memikat nutuk kebijaksanaan manusia. 
Nyak nyampaiko ano jama cara sai 
ngebuktiko bahwa Ruh-Ni Allah bekuasa. 

“Nyak bebuat injuk reno, in 
kepercayaanmu jama Almasih mak 

bedasarko kebijaksanaan manusia, 
melainko bedasarko kuasa-Ni Allah. 

6 Walaupun injuk reno, di hantara 
jelma-jelma sai kehurikan rohanini 
radu mesak, nyak sangun cawa tentang 
kebijaksanaan. Kidang kebijaksanaan 
inji lain hak kebijaksanaan dunia, atau 
kebijaksanaan jelma-jelma sai bekuasa 
zaman inji, sai kekuasaanni haga lebon. 

7 Kebijaksanaan sai kukemukako 
inji iado kebijaksanaan jak Allah. 
Kebijaksanaan udi mak dipandai ulih 
dunia, kidang Allah radu nyediakoni 
untuk kebahagiaan ram semakkung 
dunia inji dijadiko. 

8 Mak sai jelma pun jak jelma-jelma sai 
bekuasa zaman inji sai pandai tentang 
kebijaksanaan ano. Mani, seandaini 
tian radu pandai, tantu tian mak haga 
nyalibko Tuhan sai mulia udi. 

? Sebalikni hal udi yakdo injuk sai tetulis 
delom Alkitab, "Api sai mak pernah 
diliak atau didengi ulih manusia, rik mak 
pernah muneh timbul delom pikeran 
manusia, udido sai disediako Allah untuk 
jelma-jelma sai mengasihi-Ni." 

10 Kidang Allah radu nyatakoni jama 
ram liwat Ruh-Ni. Ruh-Ni Allah udi 

nyelidiki sunyin hal, sampai jama 
rencana-rencana-Ni Allah sai paling 
tesegok sekalipun. 

1! Mani sai ngemandai isi hati sai jelma 
yakdo ruh ulun udi tenggalan, kan? 
Injuk reno juga tentang Allah. Sai pandai 
isi hati-Ni Allah angkah Ruh-Ni Allah 
tenggalan! 

12 Rik ram mak dikeni ruh dunia inji, 
melainko Ruh sai jak Allah, in ram pandai 
sunyin sai radu dianugerahko Allah jama 
ram. 

13 Ulihni seno, kik sekam ngejelasko 
hal-hal tentang Allah jama ulun-ulun 
sai ngedok Ruh-Ni Allah, sekam mak 
ngemukako nutuk kebijaksanaan 
manusia, melainko nutuk ajaran Ruh-Ni 
Allah. 

14 Jelma sai mak ngedok Ruh-Ni Allah, 
mak dapok nerima api sai dinyatako ulih 
Ruh-Ni udi. Mani bagi ulun udi hal-hal 
tersebut injuk suatu kebuguan gaoh. 
Ulun udi mak dapok ngerti, mani hal-hal 
udi angkah dapok dinilai secara rohani. 

15 Ulun sai ngedok Ruh-Ni Allah dapok 
menilai sunyin hal, kidang mak sai jelma 
pun berhak menilai ia. 

16 Delom Alkitab tetulis, "Sapa sai 
pandai pikeran-Ni Tuhan? Rik sapa sai 
dapok ngeni petuah-Ni?" Ramdo sai 
ngedok pikeran sai gegoh jama Almasih! 

1 Puari-puari, sebenorni nyak mak 

dapok cawa jama keti injuk jama 
jelma sai ngedok Ruh-Ni Allah. Nyak 
angkah dapok cawa jama niku injuk jama 
jelma sai masih hurik nutuk kehagani 
dunia; injuk jama jelma sai masih upi 
delom kepercayaanni jama Almasih. 

2 Tumbai nyak angkah dapok ngeniko 
jama niku kanikan upi, lain kanikan ulun 
dewasa; mani keti makkung cukup kuat 
untuk seno. Kidang tano pun keti masih 
makkung kuat untuk seno, 

3 mani keti masih hurik nutuk tabiatmu 
secara manusia. Mani kik keti masih 
sesera rik rigu peperda keti, bukankah 
udi nunjukko bahwa keti masih hurik 
nutuk tabiat manusia, injuk jelma-jelma 
sai mak kenal jama Allah? 

4Kik wat sai cawa, "Sekam nutuk 
Paulus," rik sai bareh cawa, "Nyak nutuk 
Apolos," bukankah ano nunjukko bahwa 
kelakuan Puari injuk jelma-jelma dunia? 

> Sebenorni sapa Apolos udi? Rik sapa 
Paulus? Sekam angkah jelma-jelma sai 

ngebantu Allah, sai radu ngebimbing keti 
untuk percaya jama Almasih. Sekam 
angkah ngejalanko guai sai ditugasko 
Tuhan jama sekam masing-masing. 

6 Nyak nanom rik Apolos nyiram, kidang 
Allah tenggalando sai nyani tanomanni 
tuoh. 

7 Jadi sai penting iado Allah, mani Iado 
sai nuohkoni. Sai nanom rik sai nyiram 
mak penting; 

8tian rua sederajat. Masing-masing 
haga nerima upah nutuk jerih payahni. 

3 Sekam iado jelma sai jejama beguai 
untuk Allah; rik keti iado injuk kebun 
Allah. Puari-puari iado injuk gedung 
Allah juga. 

10 Jama kepandaian sai dikeniko Allah, 
nyak sebagai ahli bangunan radu 
ngepikko pondasi untuk gedung ano, 
rik ulun bareh ngebangun gedung di 
atas pondasi ano. Unggal jelma harus 
memperhatiko betik-betik injuk repa ia 
ngebangun di atas pondasi ano. 

1! Mani Allah tenggalan radu ngepikko 
Isa Almasih sebagai satu-satuni pondasi 
untuk gedung ano; mak ngedok pondasi 
sai bareh. 

12 Wat sai ngebangun di atas pondasi 
ano jama memakai emas, wat sai makai 
perak, wat sai makai batu permata, wat 
muneh sai makai kayu, jukuk nyangu 
ataupun jerami. 

13 Guai unggal jelma haga keliakan 
kanah pada saat Almasih ratong luot. 
Mani waktu rani udi apui haga nyani 
keliakan guai masing-masing jelma. Apui 
haga nguji rik nantuko mutu jak guai 
udi. 

14 Kik gedung sai didiriko jelma di atas 
pondasi ano tahan disuah apui, ulun udi 
haga nerima hadiahni. 

15 Kidang kik guaini ulun tesuah, ia 
haga rugi; ia tenggalan haga selamat, 
kidang injuk jelma sai lulos nerubos 
apui. 

16 Pandai mak Puari bahwa keti anodo 
Lamban Ibadah? Rik bahwa Ruh-Ni Allah 
tinggal di delom keti? 

17 Kik wat sai nyadangko Lamban 
Ibadah, Allah pun haga nyadangko ulun 
udi. Mani Lamban Ibadah yakdo khusus 
untuk Allah gaoh, rik ketido lamban udi. 

18 Dangdo sai jelma pun nipu dirini 
tenggalan. Kik wat jelma di hantaramu 
ngerasa dirini bijaksana nutuk ukoran 

dunia inji, ulun udi harus jadi bugu, in ia 
jadi benor-benor bijaksana. 

19 Mani sai dianggap bijaksana ulih 
dunia iado bugu pada pandangan Allah. 
Delom Alkitab tetulis, "Allah ngejebak 
jelma-jelma bijaksana delom kecerdikan 
tian tenggalan." 

20 Wat tetulis injuk reji juga, "Tuhan 
pandai bahwa pikeran jelma-jelma 
bijaksana iado pikeran sai mak beguna." 

21 Ulihni seno, dang sai jelma pun 
nyanjung-nyanjung manusia, mani 
sunyinni radu dikeniko jadi kedaumu: 

22 Paulus, Apolos, Petrus, dunia inji, 
kehurikan rik kematian, zaman inji 
ataupun zaman sai haga ratong, 
sunyinni iado kedaumu. 

23 Rik keti iado kedau-Ni Almasih, rik 
Almasih kedau-Ni Allah. 

4 1 Anggapdo sekam jelma-jelma sai 
ngebantu Almasih, sai betanggung 

jawab ngabarko rencana-rencana-Ni 

Allah sai makkung dipandai dunia. 

2 Sai mula-mula dituntut jak jelma sai 
ngebantu sai injuk reno iado bahwa ia 
setia jama tuanni. 

3 Bagiku, mak jadi soal api sai keti -- 
atau sapa pun -- juga pikerko tentang 

diriku. Malah api sai nyak tenggalan 
pikerko tentang diriku tenggalan pun 
mak jadi soal. 

4Nyak mak ngerasa besalah delom hal 
api pun, juga kidang udi lain hak bukti 
bahwa nyak sangun mak besalah. Tuhan 
tenggalando sai nantuko nyak besalah 
atau mawat. 

>Ulihni seno, mani makkung waktuni, 
dang keti geluk-geluk nantuko bahwa sai 
jelma besalah atau mawat. Tunggudo 
sampai Tuhan ratong kanah. Iado sai 
haga ngebukak sunyin rahasia-rahasia 
sai tesegok delom kekelaman. lado 
sai haga ngebungkar sunyin niat sai 
tependam di delom hatini manusia. 
Waktu ano ampaido unggal jelma nerima 
jak Allah pujian sai patut diterimani. 

6 Puari-puari! Untuk kepentinganmu, 
nyak radu ngeniko sunyinni ano jama 
Apolos rik jama diriku tenggalan. 
Maksudni in jak cuntoh sekam udi 
keti dapok belajar api reti ungkapan, 
"Catingdo pada atoran sai wat." Jama 
injuk reno mak sai jelma pun jak keti 
dapok ngebangga-banggako sai jelma, 
raduni ngehina sai bareh. 

7 Sapa sai ngejadiko Puari lebih jak ulun 
bareh? Bukankah sunyin hal Puari terima 
jak Allah? Jadi, mengapi haga megahko 
diri, seolah-olah api sai wat jama Puari 
ano lain hak sai dikeni? 

8 Sangun keti mak memerluko api-api 
lagi! Keti radu mebatin! Keti radu jadi 
raja! Rik sekam mawat. Hara betikni 
kik keti temon-temon radu jadi raja, in 
sekam dapok memerintah jama-jama 
niku. 

? Mani nutuk pendapatku, sekam 
rasul-rasul, radu dijadiko ulih-Ni Allah 
sebagai tontonan di hadap manusia rik 
para malaikat. Sekam injuk jelma-jelma 
hina sai dijatuhko hukuman mati di 
hadap umum rik dihina ulih dunia. 

10 Ulihni Almasih, sekam ajo jelma sai 
bugu, rik keti jelma Kristen sai pandai! 
Sekam lemoh, keti kuat! Sekam dicela, 
rik keti disanjung-sanjung! 

ll Sampai saat sinji sekam ngalami 
kebetohan rik mahu; kawai sekam 
tinggal sai di badan gaoh; ulun nyiksa 
sekam; sekam mak ngedok rang untuk 
tinggal; 

12 sekam ngebanting tulan untuk 
nyepok nafkah. Kik sekam dikutuk, 

sekam ngebalos jama berkat; kik sekam 
dianiaya, sekam sabar, 

13kik ulun ngeburak-burakko sekam, 
sekam ngebalos jama cawa-cawa sai 
helau. Sekam mak lebih jak yuhyuh 
dunia inji; sampai saat inji sekam masih 
dianggap injuk yuhyuh bumi. 

14 Nyak nulis inji jama niku lain 
hak untuk nyani keti jadi meliom, 
kidang untuk ngeni petuah keti injuk 
anak-anakku tenggalan. 

15 Mani nyakdo sai jadi bak keti, 
walaupun mungkin sebagai jelma 
Kristen, keti radu ngedok puluh ribu 
guru. Di delom hurikmu sebagai 
jelma-jelma sai besatu jama Almasih, 
nyak sai jadi bak bagi niku, mani nyak 
sai ngusung Kabar Betik tentang Almasih 
jama niku. 

16 Ulihni seno nyak ngilu nihan in keti 
nutuk cuntoh nyak. 

17 Untuk seno nyak radu ngutus 
Timotius jama niku. Sebagai jelma sai 
nutuk Almasih, ia gegoh injuk anakku 
tenggalan sai kukasihi. Ia anak sai dapok 
dipercaya. Kanah ia haga ngingokko 
keti tentang cara hurik sai nyak tutuki 
seraduni percaya jama Almasih, yakdo 

cara hurik sai kuajarko di unggal jemaah 
di dipa gaoh. 

18 Pira-pira ulun jak hantaramu radu 
jadi mepungah, mani tian nyangko nyak 
mak haga ratong jama niku. 

19 Kidang kik Tuhan ngizinko nyak haga 
ratong juga jama niku mak mesaka 
lagi. Kanah waktu seno nyak haga 
ngeliak juga api sai dapok dilakuko ulih 
jelma-jelma sai mepungah udi; lain 
angkah cawa tian gaoh. 

20 Mani kik Allah memerintah hurik sai 
jelma, hal udi dibuktiko ulih kekuatan 
hurik jelma udi, lain ulih cawa-cawani. 

21 Jadi pilih gaoh api sai keti lebih 
gering! Api keti haga nyak ratong untuk 
ngajar keti jama kekerasan atau nyak 
ratong ngajar jama lemoh lembut rik 
kasih sayang? 

I Nyak sebenorni radu nerima 
5 laporan bahwa di hantaramu wat 
perbuatan-perbuatan hajor sai terlalu 
nihan: Wat jak hantara Puari sai bezinah 
jama emak tirini. Jelma-jelma sai mak 
kenal jama Tuhan pun mak ngelakuko 
injuk reno! 

2 Walaupun injuk reno, Puari masih 
tinggi hati. Sebalikni Puari seharusni 

sedih, rik ngeluahko jak hantara Puari 
jelma sai ngelakuko hal ano. 

3 Secara laher nyak jaoh jak keti, kidang 
secara batin nyak wat di tengah-tengah 
keti. Jadi, nyak haga betindak seolah- 
olah nyak wat di hantaramu, "Atas 
gelar-Ni Tuhan Isa Almasih, kunyatako 
bahwa jelma sai radu ngelakuko 
perbuatan sai injuk reno kamak, harus 
dihukum!" Kik keti bekumpul anggapdo 
bahwa nyak hadir di hantaramu, rik jama 
kuasa-Ni Tuhan ram Isa, 

4(5:3) 

= keti harus nyerahko ulun udi jama iblis 
in badan ulun udi binasa rik jama injuk 
reno ruhni diselamatko waktu-Ni Tuhan 
ratong luot. 

6 Mak patut keti ngerasa mepungah. 
Halokni keti radu kenal jama peribahasa 
inji, “Ragi sai cutik nyani seluruh adonan 
cakak!" 

*Tokko pai ragi saka udi, yakdo ragi 
dusa, in keti jadi injuk adonan sai ampai, 
mekecah jak ragi dusa sai saka rik nyak 
pandai bahwa keti sangun injuk reno. 
Mani, perayaan Paskah ram radu siap, 
mani Almasih sai jadi sebagai biri-biri 
Paskah ram, radu dikurbanko. 


1 KORINTUS 5.8-12 18 


S Jadi, ija ram ngerayako pesta ram 
udi jama ruti sai mak beragi, yakdo ruti 
sai melambangko kemurnian rik sunyin 
sai bekenan di hati-Ni Allah. Dang ram 
ngerayako pesta Paskah udi jama ruti sai 
ngisi ragi sai saka, yakdo ragi dusa rik 
kejahatan. 

? Di delom suratku sai radu, nyak ngeni 
pandai jama niku in dang begaul jama 
jelma hajor. 

10 Sai kumaksudko lain hak jelma hajor 
atau tamak, atau jelma sai nipu atau 
jelma sai nyumbah berhala sai sama 
sekali mak kenal jama Allah. Lain! Nyak 
mak maksudko tian; mani kik keti harus 
ngejaohi tian, maka tantuni keti perlu 
luah sama sekali jak dunia inji. 

1! Maksudku iado, bahwa keti dang 
begaul jama jelma sai ngaku dirini 
ulun Kristen, kidang ulun udi hajor, 
atau tamak, atau penyumbah berhala, 
atau gering ngeburak-burakko jelma 
bareh, atau jelma sai mabuk, ataupun 
pemaling. Mejong mengan jama ulun udi 
pun dang! 

12 Sangun ngadili jelma-jelma lain 
Kristen lain hak urusanku. Allah 
tenggalando sai haga ngadili tian. 


1 KORINTUS 5.13-6.5 19 


Kidang mengenai anggota-anggota 
jemaahmu, bukankah keti tenggalan sai 
harus ngadili tian? Delom Alkitab tetulis, 
"Userdo jelma jahat jak hantaramu." 

13 (5:12) 

1 Mengapi wat di hantara keti sai bani 

mik jama hakim sai mak kenal jama 
Allah, untuk ngaduko puari seiman, kik 
ia beselisih jama puarini udi? Mengapi 
ia mak ngilu umat-Ni Allah nyelesaiko 
perkara udi? 

2 Api keti mak pandai bahwa umat-Ni 
Allah haga ngadili dunia inji? Jadi, 
kik sangun keti haga ngadili dunia 
inji, api keti mak sanggup nyelesaiko 
perkara-perkara pengadilan sai mak 
bereti? 

3 Api keti mak pandai bahwa ram 
haga ngadili malaikat-malaikat? Lebih- 
lebih lagi perkara-perkara kehurikan 
serani-rani! 

“Maka kik timbul perkara-perkara injuk 
ano, api keti ngajukoni jama jelma-jelma 
sai mak ngedok kedudukan sama sekali 
delom jemaah? 

> Ngeliamko nihan! Tantu di hantaramu 
wat sai jelma sai cukup bijaksana 

untuk nyelesaiko perselisihan hantara 
puari-puari sai peperda Kristen! 

6 Kidang sebalikni sai jelma Kristen mik 
jama jelma lain Kristen untuk ngaduko 
perkarani tehadap puarini sai Kristen! 

’ Dang mik beperkara jama jelma lain 
Kristen; wat perselisihan-perselisihan 
di hantaramu pun radu merupako sai 
hal kekalahan bagimu. Lebih betik keti 
diperlakuko mak adil, atau dirugiko! 

8 Kidang keti tenggalan malah sai 
memperlakuko jelma bareh jama mak 
adil. Keti tenggalan juga sai ngerugiko 
ulun bareh. Rik udi keti lakuko justru 
tehadap puari-puari seiman! 

? Pandai mak keti bahwa jelma-jelma 
sai mak nutuk kehaga-Ni Allah, mak 
haga jadi anggota umat-Ni Allah? Dang 
tetipu! Jelma-jelma sai bebuat hajor, 
jelma-jelma sai nyumbah berhala, sai 
bezinah, sai ngelakuko perbuatan sai 
ngeliamko tehadap peperda jenisni, 

10 sai maling, sai serakah, sai jelma sai 
mabuk, sai gering ngeburak-burakko 
ulun bareh, rik sai memeras ulun bareh 
-- sunyin jelma injuk reno mak haga jadi 
anggota umat-Ni Allah. 

11 Pira-pira di hantaramu tumbai 
kelakuanni injuk reno. Kidang tano keti 
dinyatako mekecah jak dusa. Keti radu 
jadi kedau-Ni Allah sai khusus. Keti radu 
muloh mebetik luot jama Allah, mani 
keti percaya jama Tuhan Isa Almasih rik 
mani kuasa-Ni Ruh jak Allah ram. 

12 Wat sai cawa bahwa unggal jelma 
ngasi ngelakuko sunyin hal. Kidang 
bagiku mak sunyinni beguna. Jadi 
walaupun nyak ngasi ngelakuko api 
gaoh, kidang nyak mak haga naganko 
diriku dikuasai ulih api pun. 

13 Wat juga sai cawa bahwa kanikan 
iado untuk tenai, rik tenai disediako 
untuk kanikan. Kidang rua-ruani ano 
haga dibinasako ulih-Ni Allah. Badan 
manusia mak ngasi dipakai untuk 
mengadako hubungan sai hajor, kidang 
angkah untuk ngelayani Tuhan. Rik 
Tuhan haga memelihara badan ano. 

14 Allah radu ngehurikko Tuhan Isa jak 
kematian, injuk reno juga Allah haga 
ngehurikko ram jama kuasa-Ni. 

15 Puari-puari pandai bahwa badanmu 
iado anggota badan-Ni Almasih. Jadi api 
ngasi nyak ngakuk sai anggota badan 
Almasih raduni ngejadikoni anggota 

badan sai jelma sai ngelacorko diri? 
Sekali-kali mawat! 

16 Atau kintu keti makkung pandai 
bahwa jelma sai becampor jama jelma 
sai ngelacorko diri, jadi sai jama jelma 
sai ngelacorko diri udi! Mani delom 
Alkitab tetulis, "Keruani jadi sai." 

17 Kidang jelma sai menyatuko dirini 
jama Tuhan, Ruh Tuhan rik ruh jelma udi 
jadi sai. 

18 Jaohido perbuatan-perbuatan sai 
hajor. Mani sunyinni dusa bareh sai 
dilakuko jelma, tejadi di luah badanni 
ulun udi. Kidang jelma sai bebuat 
sai hajor, retini bebuat dusa tehadap 
badanni tenggalan. 

19 Keti harus pandai bahwa badanmu 
iado rang tinggal-Ni Ruh Allah. Ruh 
udi tinggal di delom keti. Rik Allah 
tenggalando sai ngeniko Ruh udi jama 
niku. Diri Puari lain kedaumu. Udi 
kedau-Ni Allah. 

20 Allah radu ngebeli keti rik radu 
ngebayarni lunas. Ulihni seno, pakaido 
badanmu sedemikian rupa in Allah 
dimuliako. 

1 Tano nyak haga cawa tentang 
masalah sai keti sebut delom 

suratmu. Kik sai bakas mak kawin, udi 
helau. 

2 Kidang in mak teguda untuk bebuat 
hal-hal sai mak patut, lebih betik unggal 
jelma bakas ngedok inggomni tenggalan 
rik unggal bebai ngedok kajongni 
tenggalan. 

3 Kajong harus memenuhi kewajibanni 
sebagai kajong tehadap inggomni, rik 
inggom harus memenuhi kewajibanni 
sebagai inggom tehadap kajongni; 
masing-masing memenuhi kewajibanni 
tehadap sai bareh. 

“Inggom mak bekuasa tehadap badanni 
tenggalan; sai bekuasa atas badanni iado 
kajongni. Injuk reno muneh kajong mak 
bekuasa atas badanni tenggalan; sai 
bekuasa atas badanni yakdo inggomni. 

> Dang saling ngejaohi peperda keti 
secara rua mekajong. Ngasi untuk 
sementara waktu, asal rua-ruani jejama 
radu setuju. Jama injuk reno masing- 
masing dapok bedua mak teganggu. 
Kidang kak raduni, harus keti muloh 
saling ngeredik secara rua mekajong. 
Kik mak injuk reno, kanah keti dapok 
nutuk bujukkan ruh jahat, mani keti mak 
kuat nahan nafsu. 

eNyak nyawako inji lain sebagai 
perintah, kidang sebagai petuah. 

7 Sebenorni nyak lebih gering kik 
sunyinni jelma jadi injuk nyak. Kidang 
masing-masing radu nerima karunia 
khusus jak Allah. Sai jelma ngedok 
karunia inji, sai bareh ngedok karunia 
udi. 

8 Untuk jelma-jelma sai makkung kawin 
rik untuk bebai-bebai sai radu randa, 
injido petuahku: Lebih betik Puari tetap 
hurik tenggalan injuk nyak. 

Kidang kik Puari mak dapok nahan 
nafsu, Puari hagani kawin. Mani 
lebih betik Puari kawin jak birahimu 
bekobar-kobar. 

10 Tehadap tian sai radu kawin, injido 
perintahku: (Sebenorni lain nyak sai 
ngeni perintah inji, kidang Tuhan.) 

Sai jelma bebai sai radu kawin dang 
ninggalko kajongni. 

11 Kidang kik radu ia ninggalkoni, ia 
harus tetap mak ngajong, atau muloh 
jama kajongni. Rik sai kajong mak ngasi 
nyeraiko inggomni. 

12 Untuk sai barehni, petuahku yakdo: 
-- inji petuahku tenggalan, lain jak Tuhan 
-- kik sai jelma Kristen nginggomko 

sai jelma bebai sai mak percaya jama 
Almasih, rik inggomni setuju untuk hurik 
jejama jama ia, jelma udi mak ngasi 
nyeraiko inggomni. 

13 Rik kik sai jelma bebai Kristen 
ngajongko sai jelma sai mak percaya 
jama Almasih, rik kajongni setuju untuk 
hurik jejama jama ia, maka inggom udi 
mak ngasi nyeraiko kajongni. 

14 Mani kajong sai mak percaya 
dilayakko untuk jadi umat-Ni Allah mani 
perkawinanni jama inggomni sai radu 
jadi kedau-Ni Allah. Injuk reno juga 
inggom sai mak percaya dilayakko untuk 
jadi umat-Ni Allah, mani perkawinanni 
jama kajong sai radu jadi kedau-Ni Allah. 
Kik mak injuk reno, anak-anak tian 
tantu injuk anak-anak kaper, padahal 
anak-anak udi dianggap sebagai umat-Ni 
Allah. 

15 Kidang kik jelma sai mak percaya udi 
ninggalko inggomni atau kajongni sai 
Kristen, dang nahan ia. Delom hal inji 
Puari sai bebai atau Puari sai bakas ano 
bebas, mani Allah haga in Puari hurik 
rukun. 

16 Mani Puari sebagai inggom -- sai radu 
percaya jama Tuhan -- injuk repa Puari 

pasti dapok pandai bahwa Puari mak 
dapok nyelamatko kajongmu? Injuk reno 
muneh Puari sebagai kajong Kristen, 
injuk repa Puari dapok pasti pandai 
bahwa Puari mak dapok nyelamatko 
Inggommu? 

17 Hagani masing-masing ngator 
kehurikanni nutuk bimbingan Tuhan 
injuk sai radu ditantuko ulih Allah bagi 
ia pada waktu Allah ngurauni untuk 
percaya jama Ia. Udido atoran sai 
kuajarko jama unggal jemaah. 

18 Umpamani, kik sai jelma radu 
disunat pada waktu ia nerima urauan-Ni 
Allah, maka dangdo ulun udi berusaha 
ngehapusko tanda-tanda sunat udi. 
Injuk reno juga kik sai jelma makkung 
disunat pada waktu ia nerima urauan-Ni 
Allah, dangdo ulun udi ngilu disunat. 

19 Mani nutuk atoran sunat atau 
mak nutukni, kerua-ruani jejama mak 
bereti api-api. Sai penting iado nutuk 
perintah-perintah-Ni Allah. 

20 Hagani unggal jelma tetap hurik 
delom keadaan injuk waktu ia nerima 
urauan-Ni Allah. 

21 Kik pada waktu Puari diurau, 

Puari yakdo sai hamba, dangdo Puari 

susah-susah mikerko hal ano. Kidang kik 
kanah Puari mansa kesempatan untuk 
jadi bebas, pakaido kesempatan udi. 

22 Mani jelma sai patuh sai radu percaya 
jama Tuhan, iado jelma Tuhan sai bebas. 
Rik sai jelma bebas sai radu percaya 
jama Tuhan, iado jelma sai patuh 
Almasih. 

23 Allah radu ngebeli Puari rik radu lunas 
ngebayarni. Ulihni seno dangdo Puari 
nyerahko diri untuk jadi hamba manusia. 

24 Jadi, Puari-puari injuk repa pun 
keadaanmu pada waktu diurau, hagani 
Puari tetap hurik injuk reno jejama jama 
Allah. 

25 Tano tentang jelma-jelma sai 
makkung kawin. Tentang hal ano, nyak 
mak nerima perintah api-api jak Tuhan. 
Kidang sebagai jelma sai mani rahmat-Ni 
Tuhan patut dipercayai, nyak haga 
ngeniko petuahku. 

26 Ngingok sunyin kesusahan sai 
ngancam tano inji, kurasa lebih betik 
kik jelma tetap ngejalani hurik injuk 
keadaanni sai tano. 

27 Kik Puari radu wat inggom dang 
berusaha lepas jak inggommu udi. Kik 

Puari makkung wat inggom dang nyepok 
inggom. 

28 Kidang kik Puari kawin, ano lain dusa. 
Injuk reno juga kik sai muli kawin, mak 
bereti ia dusa. Angkah, tian sai kawin 
udi haga ngehadapi lamon kesusahan. 
Rik nyak mirak Puari tehindar jak 
kesusahan-kesusahan udi. 

29 Maksudku injuk reji, Puari-puari: 
Ram mak ngedok lamon waktu lagi. 
Mulai jak tano, unggal jelma sai radu wat 
inggom hagani hurik seolah-olah ia mak 
ngedok inggom; 

30 jelma sai miwang, hurik seolah-olah 
ia mak sedih hati; jelma sai lalang, 
seolah-olah ia mak gembira; jelma sai 
radu ngebeli, seolah-olah ia mak ngedok 
api-api; 

31 rik jelma sai bekecimpung delom 
hal-hal dunia, hagani hurik seolah-olah 
ia mak disibukko ulih hal-hal seno. 
Mani mak mesaka lagi dunia inji, delom 
keadaan sai tano, haga lebon! 

32 Nyak mirak in Puari bebas jak 
kesusahan. Jelma sai mak ngedok 
inggom haga memusatko pikeran pada 
hal-hal tentang Tuhan, mani ia mirak 
nyenangko Tuhan. 

33 Kidang jelma sai wat inggom haga 
lamon mikerko hal-hal dunia inji, mani ia 
mirak nyenangko hati inggomni; 

34 akibatni perhatianni tebagi-bagi. Sai 
jelma bebai sai mak ngedok kajong, 
atau sai anak muli, haga lamon mikerko 
hal-hal tentang Tuhan, mani ia mirak in 
jiwa ragani jadi kedau-Ni Allah. Kidang 
sai jelma bebai sai radu wat kajong, 
memusatko pikeranni pada hal-hal 
dunia inji, mani ia mirak nyenangko hati 
kajongni. 

35 Nyak nulis sunyinni ano untuk 
kebetikanmu tenggalan, lain hak jama 
maksud ngelarang sinji rik ngelarang 
seno. Sai nyak mirak angkah in Puari 
ngelakuko sai benor rik patut, rik in 
Puari dapok memusatko pikeranmu jama 
Tuhan. 

36 Kik sai jelma ngerasa mak ngejalanko 
sai sepatutni tehadap tunanganni, kik ia 
mak dapok nahan nafsuni, rik ia ngerasa 
perlu kawin jama muli udi, tagando ia 
ngelakuko api sai dirasani helau. Ia mak 
bedusa, kik tian kawin. 

37 Kidang sai jelma radu nyani 
keputusan di delom hatini untuk mak 
kawin jama tunanganni rik keputusanni 

ano mak tepaksa, maka sai dilakukoni 
ano helau, asal ia kuat ngelakukoni. 

38 Tegasni, jelma sai kawin betik 
perbuatanni, rik jelma mak kawin lebih 
betik lagi perbuatanni. 

39 Sai bebai sai radu kawin teikok jama 
kajongni angkah selama kajongni hurik. 
Kik kajongni radu mati, bebai udi bebas 
kawin lagi jama jelma sai ia gering; asal 
perkawinan ano perkawinan Kristen. 

40 Kidang ia haga lebih beruntung 
kik mak kawin lagi. Udi pendapatku 
tenggalan, kidang kurasa bahwa sai 
kuucapko ano iado jama kuasa Ruh-Ni 
Allah. 

8 l Tano mengenai kanikan sai 
dikeniko sebagai persembahan jama 
berhala. Sangun temon injuk cawa ulun, 
"Ram sunyinni radu pandai." Kidang 
kepandaian nyani jelma jadi mepungah, 
sedang kasih ngebangun pribadi jelma. 

2 Jelma sai nyangko bahwa ia pandai 
lamon, sebenorni makkung pandai 
serelom-relomni. 

3 Kidang jelma sai temon-temon 
mengasihi Allah, ia dikenal ulih-Ni Allah. 
4Tentang persoalan kanikan sai radu 

dipersembahko jama berhala, ram 

pandai bahwa berhala ngegambarko sai 
sebenorni mak ngedok. Rik ram pandai 
juga bahwa Allah angkah sai rik mak 
ngedok sai bareh. 

>Sangun lamon juga api sai disebut 
diwa rik tuhan; baik sai wat di langit 
maupun sai wat di atas bumi. 

Kidang bagi ram, Allah angkah sai. Ia 
Bapa sai nyiptako sunyin hal. Untuk Iado 
ram hurik. Rik Tuhan angkah sai juga, 
yakdo Isa Almasih. Liwat Ia sunyin hal 
diciptako, rik mani Iado maka ram hurik. 

7 Meskipun injuk reno, mak sunyin 
jelma pandai hal ano. Wat sai tumbai 
biasani nyumbah berhala. Jadi, ulihni 
seno sampai tano pun tian masih ngerasa 
bahwa kanikan sai radu dipersembahko 
jama berhala, yakdo kanikan berhala. 
Maka kik tian nganik kanikan udi, tian 
ngerasa bedusa; mani keyakinan tian 
makkung kuat. 

8 Sebenorni kanikan tenggalan mak 
nyani hubungan ram jama Allah jadi 
lebih akrab. Kik ram nganik kanikan udi, 
ram pun mak mansa untung api-api. 
Sebalikni kik ram mak nganik kanikan 
ano, ram pun mak rugi api-api. 

Kidang, hati-hati! Dang sampai tejadi 
bahwa ulun bareh jadi bedusa -- mani 
keyakinanni makkung kuat -- ulih sebab 
Puari bebas ngelakuko api gaoh. 

10 Maksudku injuk reji: Seandaini Puari, 
sai ngedok keyakinan sai kuat, sedang 
mejong nganik di kuil berhala. Kak 
raduni sai jelma ngeliak Puari mejong 
nganik di dudi. Kik keyakinan ulun udi 
mak kuat, bukankah udi haga nyani ulun 
udi bani nganik kanikan sai radu dikeni 
jama berhala udi? 

11 Rik ulihni seno, maka keyakinan Puari 
nyani jelma sai keyakinanni mak kuat 
udi jadi sesek. Padahal Almasih mati 
untuk ulun udi juga. 

12 Rik kik Puari ngelakuko kesalahan 
injuk udi tehadap puari-puari Kristen -- 
yakdo Puari nyadangko keyakinan tian 
sai lemoh -- maka Puari bedusa jama 
Almasih. 

13 Udi sebabni, kik kanikan nyebabko 
puariku bedusa, maka nyak sama sekali 
mak haga nganik daging lagi. Mani 
dang-dang puariku bedusa ulihni nyak. 

1 Bukankah nyak jelma bebas? 
Bukankah nyak rasul? Api nyak 

makkung ngeliak Isa, Tuhan ram? Api 
keti lain hak hasil guaiku untuk Tuhan? 

2 Kik jelma-jelma bareh mak haga 
ngaku nyak sebagai rasul, paling cutik 
keti ngakui ano! Mani hurikmu sebagai 
ulun Kristen iado bukti bahwa nyak ajo 
rasul. 

3 Kik ulun ngeritik nyak, nyak haga 
ngejawab injuk reji: 

“Api nyak mak berhak nerima kanikan 
rik inuman ulihni guaiku? 

> Api nyak mak berhak ngusung 
sai inggom Kristen jama-jama nyak 
delom lapahku, injuk sai dilakuko ulih 
puari-puari Tuhan Isa rik ulih rasul-rasul 
barehni, termasuk Petrus? 

6 Atau angkah Barnabas rik nyak gaoh 
sai diharusko nyepok nafkah tenggalan? 
7 Mak ngedok anggota tentera sai harus 
ngebiayai dirini tenggalan di delom 
angkatan perang! Mak ngedok petani sai 
nanom anggor di kebunni raduni mak 
nganik hasil anggor jak kebun ano! Mak 
ngedok gembala sai memelihara biri-biri, 
raduni mak nginum susu jak biri-birini 
udi! 

8 Nyak ngemukako ano lain angkah 
bedasarko sai biasa-biasa delom 

pengalaman serani-rani, kidang mani 
Alkitab ngemukako hal ano juga. 

? Di delom Bukuni Musa tetulis, "Jawi 
sai sedang ngilik-ngilik gandum untuk 
ngelepasko biji gandum jak tangkai- 
tangkaini, dang disalok bangukni." Jawi 
kedo sai diperhatiko Allah? 

10 Atau seno dimaksudko untuk ram? 
Sangun ano tetulis untuk ram. Mani 
jelma sai ngeguaiko kebun rik jelma 
sai ngecahko gandumni radu selayakni 
beguai jama harapan untuk nerima 
sebagian jak hasil guaianni. 

11 Sekam radu nabor benih rohani di 
delom hurikmu. Maka kik sekam menuai 
berkat-berkat barang jak keti, api ano 
retini sekam nuntut terlalu lamon jak 
keti? 

12 Kik jelma-jelma bareh berhak 
ngeharapko inji jak keti, bukankah 
sekam lebih berhak lagi jak tian? Kidang 
nyak makkung ngegunako hak seno. 
Sebalikni nyak lebih gering nanggung 
sunyin hal jak nimbulko suatu hal sai 
ngehalangi penyebaran Kabar Betik 
tentang Almasih. 

13 Puari tantu pandai bahwa jelma 
sai beguai di delom Lamban Ibadah 

nerima kanikan tian jak Lamban 
Ibadah. Rik jelma-jelma sai ngurus rang 
persembahan kurban, mansa sebagian 
jak kurban sai dipersembahko di dudi. 

14 Injuk reno juga Tuhan radu nantuko 
bahwa jelma sai ngabarko Kabar 
Betik udi harus mansa nafkahni jak 
pemberitaan ano. 

15 Kidang makkung pernah nyak makai 
sai pun jak hak-hak ano. Rik nyak nulis 
surat inji lain juga jama maksud in 
hal-hal udi dilakuko tano tehadap nyak. 
Lebih baik nyak mati daripada kelebonan 
hal sai kubanggako ano. 

16 Mani, kik seno angkah soal 
ngeberitako Kabar Betik jak Allah, maka 
nyak mak berhak ngerasa bangga, 
mani Allah radu merintahko nyak untuk 
ngelakukoni. Celakado nyak, kik nyak 
mak ngabarko Kabar Betik udi! 

17 Seandaini nyak ngejalanko guai udi 
atas kehagaku tenggalan, maka nyak 
ngasi ngeharap untuk mansa upah. 
Kidang nyak ngabarko Kabar Betik udi 
justru mani diwajibko. Nyak ditugasko 
ulih-Ni Allah untuk ngelakuko ano. 

18 Kik injuk reno, upahku api? Inji 
upahni: bahwa nyak dapok ngabarko 

Kabar Betik udi tanpa ngebiakko sai 
jelma pun untuk ngebiayai nyak, mani 
nyak mak nuntut hak-hakku sebagai 
jelma sai ngabarko Kabar Betik udi. 

19 Nyak inji lain jelma sai ngebantu sapa 
pun; nyak bebas. Walaupun injuk reno, 
nyak radu ngejadiko diriku inji jelma sai 
ngebantu sunyin jelma. Kuguaiko ano in 
nyak dapok menangko selamon mungkin 
jelma untuk Almasih. 

20 Tehadap jelma Yahudi, kelakuanku 
sebagai jelma Yahudi in nyak dapok 
menangko jelma Yahudi untuk Almasih. 
Tehadap jelma-jelma sai hurik nutuk 
hukumni Musa, kelakuanku seolah-olah 
nyak teikok pada hukum ano, walaupun 
nyak sebenorni mak teikok jama ia. 
Kulakuko ano in nyak dapok narik tian 
jadi jelma sai nutuk Almasih. 

21 Tehadap jelma lain Yahudi, 
kelakuanku injuk jelma lain Yahudi, sai 
hurik di luah hukum Musa. Kulakuko udi 
in nyak dapok narik tian jadi jelma sai 
nutuk Almasih. Kidang ano mak bereti 
bahwa nyak mak taat jama perintah- 
perintah Allah; nyak justru dikuasai ulih 
perintah-perintah-Ni Almasih. 

22 Di tengah-tengah jelma sai 
keyakinanni mak kuat, kelakuanku pun 
injuk sai jelma sai keyakinanni mak 
kuat, in nyak dapok narik tian jadi jelma 
sai nutuk Almasih. Pendekni, nyak jadi 
sunyinni untuk sunyinni jelma in jama 
cara sai repa pun juga nyak dapok 
nyelamatko sebagian jak tian. 

23 Sunyinni ano kulakuko untuk Kabar 
Betik jak Allah udi, in nyak juga diberkati. 
24 Puari tantu pandai bahwa di delom 

perlumbaan sunyin peserta nutuk 
tegar, kidang angkah sai jelma nerima 
hadiahni. Ulih sebab ano tegardo 
sekuat-kuatni sehingga Puari nerima 
hadiahni. 

25 Unggal jelma sai sedang delom 
latihan, nahan diri delom sunyin hal. Ia 
ngelakuko ano mani ia mirak dikalungko 
jama karangan bunga kejuaraan, yakdo 
kumbang sai geluk haga layu. Kidang 
ram inji nahan diri delom geluk hal mani 
ram haga dikalungko jama karangan 
bunga sai mak haga layu. 

26 Udi sebabni nyak tegar jama tujuan 
sai tantu. Injuk delom pertandingan 
tinju, nyak mak mukul sembarangan. 

27 Nyak naganko badanku digembleng 
keras sampai nyak dapok nguasaini. 
Nyak bebuat injuk reno, mani nyak 
mak haga sampai tejadi bahwa radu 
jak nyak ngurau ulun bareh nutuk 
delom perlumbaan seno, nyak tenggalan 
ditulak. 

10 1 Puari-puari! Puari hagani 

ingok api sai tejadi jama nenek 
muyang waktu tian nutuk Musa. Tian 
sunyin dilindungi ulih awan, rik selamat 
nyeberangi Laok Suluh. 

2 Untuk jadi jelma-jelma sai nutuk 
Musa, tian sunyinni dibaptis di delom 
awan rik di delom laok ano. 

3 Tian sunyinni nganik kanikan rohani 
sai gegoh 

“rik nginum inuman rohani sai gegoh. 
Tian sunyinni nginum jak gunung batu 
rohani sai menyertai tian; gunung batu 
ano iado Almasih tenggalan. 

“Walaupun injuk reno, Allah mak 
senang tehadap kelamonan jak tian, 
rik udido sebabni mayat-mayat tian 
bergelimpangan di padang gurun. 

6 Sunyinni udi jadi cuntoh bagi ram, 
untuk ngingokko in ram dang mirak 
hal-hal sai jahat injuk tian. 

7 Juga in ram dang nyumbah berhala 
injuk sai dilakuko ulih sebagian jak tian. 
Delom Alkitab tetulis, "Maka bangsa udi 
mulai mengan nginum, rik nari untuk 
nyumbah berhala." 

8 Ram mak ngasi ngelakuko hal-hal sai 
hajor injuk sai dilakuko ulih sebagian jak 
tian. Mani, rua puluh telu ribu jelma jak 
tian mati delom sai rani mani ngelakuko 
seno. 

? Ram mak ngasi nyuba-nyuba Tuhan 
injuk sai dilakuko ulih sebagian jak tian 
tumbai, sehingga tian mati dicutok ulai 
bebisa. 

10 Ram mak ngasi juga ngomel, injuk 
sai dilakuko ulih sebagian jak tian 
tumbai, sehingga tian dibunuh ulihni 
Malaikat Kematian. 

1! Sunyin hal udi tejadi jama tian untuk 
jadi cuntoh bagi jelma-jelma bareh. 
Rik sunyinni udi tetulis juga untuk jadi 
peringatan jama ram. Mani ram tano 
hurik di masa akher zaman. 

12 Ulun sai nyangko dirini berdiri teguh, 
hagani behati-hati; dang sampai ia 
tumbak. 

13 Unggal cubaan sai Puari alami iado 
cubaan sai biasa-biasa dialami manusia. 

Kidang Allah setia jama janji-Ni. Ia mak 
haga naganko Puari dicuba ngelebihi 
kesanggupanmu. Pada waktu Puari 
ditimpa ulih cubaan, Ia haga ngeni jalan 
jama niku untuk jadi kuat in Puari dapok 
betahan. 

14 Ulihni seno, Puari-puari sai kukasihi, 
hagani keti nyuohko cara nyumbah 
berhala. 

15 Nyak cawa jama niku injuk jama 
jelma-jelma sai bijaksana. Hagani keti 
nimbang tenggalan cawaku inji. 

16 Pada waktu ram nginum anggor 
jama ngucapko terima kasih jama Allah, 
bukankah ano nunjukko bahwa ram 
besatu jama Almasih delom kematian- 
Ni? Rik pada waktu ram ngebagi-bagiko 
ruti untuk dikanik jama-jama, bukankah 
ano nunjukko bahwa ram besatu delom 
badan Almasih? 

17 Ulihni angkah wat sai ruti, rik ram 
sunyin nganik jak ruti sai sai udi juga, 
maka ram sai lamon inji merupako sai 
badan. 

18 Cuba perhatiko jelma-jelma 
Yahudi. Tian sai nganik kanikan 
sai dipersembahko di atas rang 

persembahan kurban, iado jelma-jelma 
sai besatu jama rang udi. 

19 Api maksudku jama ano? Berhala 
atau kanikan sai dipersembahko jama 
berhala ano mak ngedok reti sama 
sekali. 

20 Api sai dipersembahko di rang kurban 
untuk berhala mak dipersembahko jama 
Allah, melainko jama ruh-ruh jahat. Rik 
nyak mak haga keti besatu jama ruh 
jahat. 

21 Keti mak ngasi nginum jak piala 
anggor-Ni Tuhan, rik sekaligus jak piala 
anggor ruh jahat juga. Keti mak ngasi 
nganik di mija-Ni Tuhan, rik di mija ruh 
jahat juga. 

22 Atau ram haga nyani Tuhan sesera? 
Api ram lebih kuat jak Tuhan? 

23 Ani ulun, "Ram ngasi bebuat api 
gaoh sai ram haga." Temon! Kidang mak 
sunyin sai ram haga udi beguna. "Ram 
ngasi bebuat api gaoh sai ram haga" 

-- kidang mak sunyin sai ram haga udi 
ngebangun kehurikan ram. 

24 Dangdo sai jelma pun bejuang untuk 
kepentingan dirini tenggalan gaoh. 
Unggal jelma harus bejuang untuk 
kepentingan ulun bareh. 

25 Keti ngasi nganik api gaoh sai 
dijual di pasar daging. Dang nyelidikini 
lebih mena, meskipun wat kebiyakan- 
kebiyakan delom hatimu. 

26 Mani delom Alkitab tetulis, "Bumi inji 
jama sunyin isini iado kedau-Ni Tuhan." 

27 Kik keti diundang mengan ulih 
sai jelma sai lain Kristen, rik keti 
nerima undangan ano, kanikdo api sai 
dihidangko jama niku. Dang nyelidiki jak 
ipa ratongni kanikan udi, in mak ngedok 
keberatan-keberatan di delom hatimu. 

28 Kidang kik wat sai cawa jama niku, 
"Kanikan inji radu dipersembahko jama 
berhala," dang dikanik kanikan ano, 
mani memperhatiko kepentingan ulun 
udi rik mani suara hati. 

29 Maksudku lain suara hatimu, kidang 
suara hati jelma udi. Halokni wat sai 
betanya, "Wah mengapi kebebasanku 
harus dibatasi ulih suara hati ulun bareh? 

30 Kik nyak nganik kanikan jama 
beterima kasih jama Allah, mengapi ulun 
harus ngereneh nyak atas kanikan ano, 
sedang nyak radu beterima kasih jama 
Allah atasni?" 

31 Api pun sai Puari guaiko -- Puari kanik 
atau Puari inum -- guaikodo sunyinni 
ano untuk ngemuliako Allah. 

32 Hurikdo sedemikian rupa in Puari 
mak nyebabko ulun bareh bebuat dusa; 
api tian ulun Yahudi, atau jelma lain 
Yahudi ataupun jemaah Allah. 

33 Hurikdo injuk nyak. Nyak berusaha 
nyenangko hati sunyin jelma delom 
sunyin hal, tanpa maksud-maksud 
kepentingan diriku tenggalan. Tujuanku 
yakdo angkah in tian sunyinni dapok 
diselamatko. 

1 1 1 Tutukdo teladanku, injuk nyak 
pun nutuk teladan-Ni Almasih. 

2 Nyak muji keti mani keti selalu ingok 
nyak rik nutuk ajaran sai kukeniko jama 
niku. 

3 Kidang nyak mirak keti pandai sai hal 
lagi, yakdo bahwa sai jadi kepala atas 
unggal jelma bakas yakdo Almasih; sai 
jadi kepala atas inggom yakdo kajong, 
rik sai jadi kepala atas Almasih yakdo 
Allah. 

4Kik sai bakas pada waktu bedua atau 
pada waktu nyampaiko kabar jak Allah 
di hadap lamon jelma, makai salok ulu, 
maka ulun udi ngehina Almasih. 

P Rik kik sai bebai waktu bedua atau 
waktu nyampaiko kabar jak Allah di 
hadap lamon jelma, mak makai salok 
ulu, maka bebai udi ngehina kajongni sai 
jadi kepala atas dirini. Udi gegoh gaoh 
seolah-olah ulu bebai udi radu dicukor. 

6 Mani kik sai jelma bebai mak haga 
makai salok ulu lebih baik buokni 
digunting. Kidang kik sai jelma bebai 
dicukor uluni atau digunting buokni, 
maka udi suatu sai ngehina untuk ia. 
Ulihni seno lebih betik ia makai salok 
ulu. 

7 Bakas mak perlu makai salok ulu, 
mani ia menggambarko pribadi rik 
keagungan-Ni Allah. Kidang bebai 
menggambarko keagungan bakas, 

8 mani bakas mak dijadiko jak bebai, 
bebaido sai dijadiko jak bakas. 

? Bakas mak muneh dijadiko untuk 
kepentingan bebai, melainko bebai 
dijadiko untuk kepentingan bakas. 

10 Ulihni seno, untuk nyenangko para 
malaikat, sai jelma bebai haga makai 
salok ulu sebagai tanda bahwa ia di 
debah kekuasaan kajongni. 

11 Walaupun injuk reno delom kehurikan 
ram sebagai ulun Kristen, bebai mak 

berdiri tenggalan, lepas jak bakas, rik 
bakas pun mak berdiri tenggalan, lepas 
jak bebai. 

12 Mani walaupun bebai mula-mula 
dijadiko jak bakas, kidang radu jak seno 
bakas laher jak bebai; rik sunyin jelma 
asalni jak Allah. 

13 Cuba Puari-puari tenggalan nimbang 
hal inji: Api helau sai jelma bebai bedua 
jama Allah di hadap ulun lamon, tanpa 
makai salok ulu? 

14 Jak pengalaman umum, keti radu 
diajar bahwa kik bakas buok kejung, udi 
sai hal sai kurang patut. 

15 Kidang bagi bebai, buok dikeniko 
jama ia untuk nyalok uluni rik buok 
kejung yakdo kebanggaanni. 

16 Nah, kik wat sai haga betangkar 
tentang masalah inji, satu-satuni sai 
nyak dapok ucakko iado bahwa baik 
ram maupun jemaah-jemaah-Ni Allah 
barehni, pada umumni angkah ngedok 
sai kebiasaan ano delom jemaah; lain 
jak seno mak ngedok. 

17 Tentang sai berikut inji, nyak mak 
muji keti. Pertemuan ibadahmu lain hak 
ngehasilko sai betik, melainko sai mak 
betik. 

18 Mula-mula sai kudengi, bahwa 
di delom pertemuan-pertemuanmu 
wat kelompok-kelompok sai saling 
betentangan. Rik kukira semawat- 
mawatni kabar udi benor. 

19 Sangun radu sewajarni timbul 
perpecohan di hantaramu, in keliakan 
kanah sapa-sapa ulun Kristen sai sejati. 

20 Kidang pada waktu keti bekumpul, 
sai keti sani ano lain Perjamuan Tuhan. 

21 Mani pada waktu mengan, keti 
masing-masing berebut ngakuk kanikan 
tenggalan, sampai wat sai mak mansa 
api-api, sedangko sai barehni jadi 
mabuk. 

22 Mengapi injuk reno? Kan puari 
ngedok lamban? Puari dapok mengan rik 
nginum di dudi! Atau Puari haga ngehina 
jemaah Allah rik ngeliamko ulun-ulun 
mejerih? Api sai harus nyak cawako jama 
keti? Haga kedo nyak muji keti? Mak! 
Sekali-kali nyak mak haga muji keti. 

23 Mani sai kuajarko jama niku, 
udi kuterima jak Tuhan tenggalan: 
bahwa bingi udi waktu Isa, Tuhan ram 
dikhianati, Ia ngakuk ruti, 

24 rik radu jak Ia ngucapko terima 
kasih jama Allah atas ruti udi, Ia 

ngebelah-belah ruti udi jama culuk-Ni, 
raduni cawa, "Injido badan-Ku sai 
diserahko untuk keti. Lakukodo inji 
untuk ngingokko Nyak." 

25 Reno muneh radu jak mengan, 

Ia ngakuk piala anggor raduni cawa, 
"Anggor inji iado perjanjian-Ni Allah sai 
ampai, disahko jama rah-Ku. Unggal 
keti nginum inji, lakukodo inji untuk 
ngingokko Nyak." 

26 Sangun unggal keti nganik ruti 
rik nginum anggor inji, keti ngabarko 
kematian-Ni Tuhan, sampai Ia ratong. 

27 Ulihni seno, jelma sai nganik ruti-Ni 
Tuhan atau nginum anggor Tuhan secara 
sai mak patut, ulun udi bedusa tehadap 
Tuhan sai radu ngurbanko badan rik 
rah-Ni. 

28 Jadi, unggal jelma harus meriksa 
dirini pai, ampai ia ngasi nganik ruti rik 
nginum anggor udi. 

29 Mani kik jelma nganik ruti rik 
nginum anggor mak ngindahko bahwa 
perjamuan udi berkenaan jama badan 
Tuhan, jelma udi nganik rik nginum 
untuk nerima hukuman-Ni Allah atas 
dirini tenggalan. 

30 Udi sebabni lamon jak hantara keti 
sai meruyuh rik lemoh, rik wat juga sai 
mati. 

31 Kidang kik ram meriksa diri ram pai, 
ram mak haga dihukum Allah. 

32 Kidang kik ram dihukum Allah, Ia 
haga ngelecut ram, in ram dang kena 
penghukuman jejama dunia inji. 

33 Ulihni seno, Puari-puariku, kik keti 
bekumpul untuk nganik di perjamuan 
Tuhan, keti harus saling nunggu. 

34 Kik wat sai mebetoh, ia harus 
mengan pai di lamban. Kik keti nutuk hal 
sinji, pertemuan-pertemuan ibadahmu 
mak haga ngeratongko hukuman jak 
Allah atas dirimu tenggalan. Tentang 
masalah-masalah sai bareh, haga 
kuterangko jama niku, kik nyak ratong 
kanah. 

1 2 1 Tano tentang karunia-karunia 

sai dikeniko Ruh-Ni Allah. Tentang 
ano, nyak haga Puari-puari pandai sai 
sebenorni. 

2 Īngokdo bahwa pada waktu keti 
makkung kenal jama Tuhan, keti 
tepengaruh untuk nutuk berhala sai bisu. 

3 Keti harus pandai bahwa jelma sai 
dipimpin Ruh-Ni Allah mak dapok cawa, 

"Tekutukdo Isa!" Reno muneh mak 
sai jelma pun dapok ngucakko, "Isado 
Tuhan!" kik ulun udi mak dipimpin 
Ruh-Ni Allah. 

“Wat bemacam-macam karunia jak 
Ruh-Ni Allah, kidang sunyinni dikeni 
ulih-Ni Ruh sai sai. 

>Wat sunyin guai untuk ngelayani 
Tuhan, kidang Tuhan sai dilayani ano, 
Tuhan sai sai juga! 

6 Wat bemacam-macam cara ngeguaiko 
guaini Tuhan, kidang sai ngeniko 
kekuatan untuk ano jama unggal jelma 
iado Allah sai sai juga. 

7 Untuk kebetikan ram sunyin, Ruh-Ni 
Allah beguai jama unggal jelma secara 
tenggalan-tenggalan. 

8Jama sai jelma, Ruh udi ngeniko 
kesanggupan untuk cawa bewibawa. 
Jama sai bareh Ruh sai gegoh ano 
ngeniko kesanggupan untuk ngejelasko 
tentang Allah. 

2? Ruh sai sai udi juga ngeniko jama sai 
jelma sai, kemampuan sai luar biasa 
untuk percaya jama Almasih; sedangko 
jama sai bareh Ruh udi ngeniko kuasa 
untuk ngunyaiko jelma. 

10 Jama sai jelma dikeniko kuasa untuk 
ngadako keanehan rik jama sai bareh 
dikeniko karunia untuk ngeni pandai 
rencana-rencana-Ni Allah. Jama sai 
bareh Ruh udi ngeni kesanggupan untuk 
ngebida-bidako dipa karunia sai jak 
Ruh-Ni Allah rik dipa sai bareh. Wat 
sai dikeniko kesanggupan untuk cawa 
jama bebagai bahasa sai aneh, rik wat 
muneh sai dikeniko kesanggupan untuk 
nerangko reti bahasa-bahasa ano. 

1! Sunyinni ano diguaiko ulih Ruh sai sai 
udi juga; masing-masing jelma dikeni 
karunia sai tersendiri nutuk kehaga-Ni 
Ruh udi tenggalan. 

12 Almasih iado injuk badan manusia; 
badan ano sai, kidang terdiri jak lamon 
anggota. Sunyin anggota udi, walaupun 
lamon, merupako sai badan. 

13 Injuk reno juga ram sunyin, baik 
jelma Yahudi maupun jelma lain Yahudi, 
jelma-jelma sai ngebantu maupun 
jelma-jelma bebas; ram sunyin radu 
dibaptis ulih-Ni Ruh sai gegoh udi, in 
ram dijadiko sai di badan Almasih ano. 
Ram sunyinni juga ngalami Ruh sai sai 
ano sepenuhni. 

14 Mani badan udi tenggalan mak terdiri 
jak sai anggota gaoh kidang lamon 
anggotani. 

15 Kik cukut cawa, "Nyak lain culuk, 
ulihni seno nyak lain bagian jak badan," 
ano mak bereti bahwa cukut udi lain 
bagian jak badan. 

16 Rik kik cuping cawa, "Mani nyak lain 
mata, maka nyak lain hak bagian jak 
badan," ano juga mak bereti bahwa 
cuping ano lain hak bagian jak badan. 

17 Seandaini seluruh badan udi jadi 
mata gaoh, injuk repa badan ano dapok 
ngedengi? Atau kik seluruh badan ano 
jadi cuping gaoh, injuk repa badan ano 
nyium? 

18 Ram liak bahwa Allah sai ngepikko 
anggota-anggota ano pada badan. 
Masing-masing dipikko di rangni ulih 
Allah nutuk kehaga-Ni. 

19 Kik seluruh angkah sai anggota gaoh, 
sapa sai disebut badan? 

20 Jadi sangun wat lamon anggota, 
kidang badan angkah sai. 

21 Ulihni seno, mata mak dapok cawa 
jama culuk, "Nyak mak memerluko 
niku!" atau ulu cawa jama cukut, "Nyak 
mak memerluko niku!" 

22 Sebalikni anggota-anggota badan sai 
dianggap lemoh udi, ram perluko nihan; 

23 rik anggota-anggota sai ram anggap 
mak sepira berega, justru yakdo 
anggota-anggota sai ram keniko lebih 
lamon penghargaan. Anggota-anggota 
badan sai mak keliakan helau, malah 
lebih ram perhatiko. 

24 Anggota-anggota badan sai radu 
keliakan helau, mak memerluko 
perhatian ram. Allah radu nyusun badan 
ram injuk reno rupani in anggota- 
anggota sai kurang berega dikeniko lebih 
lamon penghargaan. 

25 Jama injuk reno badan ano mak 
tebagi-bagi; masing-masing anggota 
memperhatiko peperda tian. 

26 Kik sai anggota menderita, sunyin 
anggota barehni menderita juga; kik sai 
anggota dipuji, sunyin anggota barehni 
nutuk riang. 

27 Puari sunyinni jama-jama badan 
Almasih rik keti masing-masing anggota 
jak badan udi. 

28 Injuk reno juga di delom jemaah, 
Allah radu nantuko rang untuk bebagai- 
bagai jelma: Mula-mula rasul-rasul; 
kerua, nabi-nabi, ketelu guru-guru, 

raduni tian sai ngadako keanehan- 
keanehan, radu jak seno tian sai dikeni 
karunia untuk ngunyaiko jelma, atau 
untuk nulung jelma bareh, atau untuk 
mimpin, ataupun untuk cawa jama 
lamon macam bahasa sai aneh. 

29 Tian lain sunyinni rasul, atau nabi, 
ataupun guru. Mak sunyinni ngedok 
kuasa untuk ngadako keanehan, 

30 atau untuk ngunyaiko jelma, atau 
untuk cawa jama lamon macam bahasa 
sai aneh, atau untuk menterjemahko 
bahasa-bahasa ano. 

31 Ulihni seno, hagani keti berusaha 
temon-temon untuk mansa karunia- 
karunia sai paling utama. Kidang berikut 
inji nyak nunjukko jama niku jalan sai 
paling betik. 

1 3 1 Meskipun nyak dapok cawa jama 

lamon macam bahasa manusia, 
bahkan jama bahasa malaikat sekalipun, 
kidang nyak mak mengasihi jelma bareh, 
maka cawa-cawaku ano angkah bunyi 
sai nyaring tanpa reti. 

2 Meskipun nyak pandai nyampaiko 
kabar jak Allah, rik ngerti sunyin hal 
sai relam-relam, rik pandai sunyin hal 
percaya nihan jama Allah in dapok 

nyani gunung malih, kidang nyak mak 
mengasihi jelma bareh, maka nyak mak 
bereti api-api! 

3 Meskipun sunyin sai kukedau, 
kusedekahko jama jelma mejerih, rik 
nyak nyerahko diri untuk disuah, kidang 
nyak mak mengasihi jelma-jelma bareh, 
maka sunyinni ano mak ngedok gunani 
sama sekali. 

4Jelma sai mengasihi ulun-ulun bareh, 
sabar rik betik hati. Ia mak sesera, mak 
ngebuhung, mak mepungah. 

“Ia mak angkuh, mak kasar, ia 
mak maksa ulun bareh untuk nutuk 
kehagani tenggalan, mak muneh geluk 
tesinggung, rik mak dendam. 

6Jelma sai mengasihi ulun-ulun bareh, 
mak senang jama kejahatan, ia angkah 
senang jama kebetikan. 

7 Ia tahan ngehadapi sunyin hal rik 
haga percaya jama sai paling betik di 
unggal jelma; delom keadaan sai injuk 
repa pun juga jelma sai mengasihi udi 
mak pernah lebon harapanni rik sabar 
nunggu sunyin hal. 

8 Mak pernah haga wat waktu di dipa 
jelma mak perlu saling mengasihi. Tano 
inji wat jelma sai pandai nyampaiko 

kabar jak Allah, kidang kanah ia haga 
taru nyampaiko kabar ano. Tano wat 
sai pandai cawa delom bebagai bahasa 
sai aneh, kidang kanah ia haga taru 
cawa delom bahasa-bahasa ano. Tano 
wat jelma sai pandai lamon hal, kidang 
kanah api sai tian pandai ano haga 
dilupako. 

? Mani, pengetahuan ram rik 
kesanggupan ram untuk nyampaiko 
kabar jak Allah, masih kurang sempurna. 

10Kanah haga ratong waktuni Allah 
nyani sunyinni sempurna, rik sai mak 
sempurna udi haga lebon. 

ll Waktu nyak masih lunik, nyak cawa 
injuk sanak lunik, nyak beperasaan 
injuk sanak lunik rik nyak bepiker injuk 
sanak lunik. Tano nyak radu dewasa, 
kelakuanku sai kekanak-kanakan radu 
kutokko. 

12 Api sai ram liak tano inji iado injuk 
halinu sai kabor di kaca. Kidang kanah 
ram haga jelas ngeliak langsung. Tano 
nyak makkung pandai sunyinni, kidang 
kanah nyak haga pandai sunyinni gegoh 
injuk Allah pandai sunyinni tentang 
diriku. 

13 Jadi, untuk saat inji wat telu hal 
sai ram harus tetap lakuko: percaya, 
beharap rik saling mengasihi. Sai paling 
penting jak keteluni ano iado mengasihi 
jelma-jelma bareh. 

14 ' Hagani keti berusaha untuk 

mengasihi jelma-jelma bareh. 
Rik berusahado juga untuk menerima 
karunia-karunia sai dikeniko Ruh-Ni 
Allah, terutama sekali kesanggupan 
untuk nyampaiko rencana-rencana-Ni 
Allah jama manusia. 

2 Jelma sai cawa delom bahasa sai aneh, 
jelma udi lain hak cawa jama manusia; 
ia cawa jama Allah. Mak ngedok jelma 
sai ngerti api sai ia cawako, mani Ruh-Ni 
Allah sai nyebabko ia ngucakko hal-hal 
sai angkah dipandai Allah. 

3 Sebalikni jelma sai nyampaiko kabar 
jak Allah, nyampaikoni jama manusia; 
untuk nguatko tian, untuk ngeni 
semangat jama tian rik untuk ngehibur 
tian. 

4Jelma sai cawa delom bahasa sai aneh 
angkah nguatko dirini tenggalan gaoh, 
sedangko jelma sai nyampaiko kabar jak 
Allah nulung jemaah jadi maju. 

> Hara betikni kik Puari sunyin dapok 
cawa jama bebagai bahasa sai aneh. 
Kidang sai paling betik iado kik Puari 
dapok ngeberitako rencana-rencana-Ni 
Allah. Mani jelma sai nyampaiko kabar 
jak Allah, lebih balak jak jelma sai cawa 
jama bebagai bahasa sai aneh; lain halni 
kik jelma sai cawa delom bebagai bahasa 
sai aneh ano dapok ngejelasko api sai 
dicawakoni ano, in sunyinni jemaah 
mansa manfaatni. 

6 Kik nyak seandaini ratong jama niku 
rik nyak cawa delom bebagai bahasa sai 
aneh, api gunani ano untuk keti? Mak 
ngedok gunani cutik pun! Lain halni kik 
nyak nyatako pengungkapan jak Allah, 
atau nyak ngejelasko hal tentang Allah, 
atau nyak nyampaiko kabar jak Allah, 
atau nyak ngajar. 

7 Alat-alat musik sai mak benyawa cutik 
pun, injuk misalni suling rik kecapi, 
kik nada-nadani mak dimainko jama 
jelas, injuk repa ulun pandai lagu api sai 
dimainkoni? 

8 Suatu cuntoh sai bareh lagi: Kik 
trumpet dibunyiko sembarangan, sapa 
sai haga besiap untuk beperang? 

?Injuk reno juga jama kesanggupanmu 
untuk cawa jama bebagai bahasa sai 
aneh. Kik Puari jama kesanggupan ano 
ngucakko cawa-cawa sai mak jelas, mak 
ngedok sai jelma pun sai dapok ngerti 
api sai Puari cawako. Cawa-cawamu ano 
haga lebon mak tantu. 

10 Di dunia inji wat lamon bahasa, 
kidang mak ngedok sai pun jak 
bahasa-bahasa udi sai mak ngedok reti. 

11 Kidang kik nyak mak ngerti bahasa 
sai diucakko sai jelma, maka jelma sai 
makai bahasa udi merupako jelma asing 
tehadapku; reno muneh nyak tehadap 
ia. 

12 Tentang keti tenggalan, nyak pandai 
keti mirak nihan mansa karunia-karunia 
jak Ruh-Ni Allah. Kidang sai terutama 
nihan, harusdo keti berusaha untuk 
makai kesanggupan sai nulung jemaah 
jadi maju. 

13 Udi sebabni jelma sai cawa delom 
bahasa sai aneh, harusdo ngilu jak Allah 
in ia dikeni juga kesanggupan untuk 
nerangko api sai dicawakoni udi. 

14 Mani kik nyak bedua delom bahasa 
sai aneh, ruhku sangun bedua, kidang 
pikeranku mak beguai. 

1> Jadi, nyak harus bebuat api? Inji sai 
haga kubuat: Nyak haga bedua jama 
ruhku, kidang nyak haga bedua juga 
jama pikeranku. Nyak haga menyanyi 
jama ruhku, kidang nyak haga menyanyi 
juga jama pikeranku. 

16 Mani kik Puari ngucapko terima kasih 
jama Allah jama ruhmu gaoh, rik wat 
jelma bareh sai mak ngerti bahasa aneh 
sai jak Ruh-Ni Allah ano, maka jelma udi 
mak dapok cawa, "Nyak setuju" tehadap 
dua syukormu ano; mani ia mak pandai 
api sai Puari cawako. 

17 Meskipun dua terima kasihmu jama 
Tuhan udi betik nihan, kidang dua ano 
mak ngedok gunani sama sekali bagi 
ulun bareh. 

18 Nyak beterima kasih jama Allah mani 
nyak tenggalan dapok cawa delom lamon 
macam bahasa sai aneh lebih jak Puari 
sunyinni. 

19 Kidang, di delom pertemuan- 
pertemuan untuk nyumbah Tuhan, nyak 
lebih gering makai lima cawa sai dapok 
dimengerti ulun jak makai beribu-ribu 
cawa delom bahasa sai aneh. Nyak lebih 
gering injuk reno in nyak dapok ngajar 
ulun. 

20 Puari-puari! Dangdo bepiker injuk 
sanak-sanak. Delom hal kejahatan, 
hagani keti tetap injuk sanak lunik. 
Kidang delom pemikeran, hagani keti 
jadi jelma sai radu dewasa. 

21 Delom Alkitab tetulis injuk reji, 
"Tuhan cawa, 'Liwat jelma-jelma sai 
cawa jama bahasa sai ganjil, Nyak 
haga cawa jama umat inji. Bahkan liwat 
ulun-ulun asing, Nyak haga cawa jama 
umat-Ku, kidang injuk reno, tian mak 
haga ngedengi cawa-Ku.'" 

22 Jadi karunia untuk cawa jama 
macam-macam bahasa sai aneh iado 
sebagai tanda untuk jelma sai mak 
percaya, lain untuk jelma sai percaya. 
Rik karunia untuk ngeni pandai rencana- 
Ni Allah jama manusia iado tanda untuk 
jelma sai percaya, lain untuk jelma sai 
mak percaya. 

23 Ulihni seno, kik seandaini di delom 
pertemuan jemaah, sunyin jemaah 
cawa delom bebagai bahasa sai aneh, 
raduni ratong pepira ulun-ulun luah, 
atau ulun-ulun sai lain Kristen, tantu 
ulun-ulun udi haga nyangko keti radu 
luangan sunyinni! 

24 Kidang kik Puari sunyinni nyampaiko 
kabar jak Allah, raduni ratong sai jelma 
sai lain Kristen atau sai jelma luah, maka 
hal-hal sai diberitako ulih Puari sunyinni 
haga nunjukko dusa-dusa jelma udi rik 
nyani ia sadar jama dusa-dusani. 

25 Hal-hal sai tesegok di delom hatini 
haga dinyatako, sehingga ia haga 
ngerendahko dirini raduni nyumbah 
Allah. Ia haga ngaku bahwa Allah 
temon-temon wat di tengah-tengah keti. 

26 Jadi Puari-puari, api retini sunyinni 
ano? Kik keti bekumpul untuk nyumbah 
Tuhan, wat sai nyanyi, wat sai ngajar, 
wat sai ngeni pandai hal jak Allah, wat sai 
cawa delom bahasa sai aneh, rik wat sai 
ngejelasko api sai dicawako ano. Kidang 
sunyinni ano harus dilakuko untuk ngajar 
rik untuk kebetikan sunyinni. 

27 Kik wat sai haga cawa delom bahasa 
sai aneh, harusdo rua atau paling lamon 
telu jelma gaoh secara begiler. Rik harus 
wat sai ngejelasko api sai dicawako ulih 
jelma sai cawa udi. 

28 Kik mak ngedok sai dapok 
ngejelaskoni, maka jelma-jelma sai 
cawa delom bahasa sai aneh udi 
harus ngehema delom pertemuan ano. 

Tagando tian cawa delom hati gaoh jama 
Allah. 

29 Rua atau telu jelma sai ngedok kabar 
jak Allah harus nyampaiko kabar ano 
sementara sai bareh mempertimbangko 
api sai dicawako ano. 

30 Kidang kik seandaini kabar jak Allah 
ratong jama sai jelma bareh sai mejong 
pada pertemuan udi, maka jelma sai 
sedang cawa, mesti taru. 

31 Jama cara injuk reno, Puari-puari 
sunyinni, satu per satu dapok nyampaiko 
kabar jak Allah; in sunyinni dapok 
nerima ajaran rik jadi makin percaya. 

32 Karunia jak Ruh untuk nyampaiko 
kabar jak Allah dapok dikendaliko ulih 
jelma sai nyampaiko kabar ano. 

33 Allah iado Allah sai gering jama 
ketertiban; Ia lain Allah sai gering 
kekacauan. Injuk sai belaku di delom 
sunyin jemaah-Ni Allah, 

34 bebai harus ngehema pada waktu 
pertemuan jemaah. Tian mak diizinko 
cawa. Tian mak ngasi nyating pimpinan; 
ano nutuk hukum agama. 

39 Kik tian haga ngemandai hal, tian 
harus nanyako udi jama kajong tian di 

lamban. Meliom nihan kik sai bebai cawa 
di delom pertemuan jemaah. 

36 Api kedo cawa-Ni Allah ratong jak 
keti? Atau angkah jama niku gaoh cawa 
udi disampaiko? 

37 Kik wat jelma sai ngerasa ngedok 
karunia untuk nyampaiko kabar jak 
Allah, atau ia ngedok karunia sai barehni 
jak Ruh-Ni Allah, jelma udi harus sadar 
bahwa api sai kutulis inji iado perintah-Ni 
Tuhan. 

38 Kidang kik wat sai mak nerima inji, 
dangdo ngeperhatiko ia. 

39 Ulihni seno, Puari-puari, berusahado 
untuk nyampaiko kabar jak Allah, kidang 
dang ngelarang ulun sai haga cawa 
delom bebagai bahasa sai aneh. 

40 Kidang sunyinni harus betik dilakuko 
rik teratur. 

1 5 1 Rik tano, Puari-puari, nyak haga 

keti ingok luot jama Kabar Betik 
jak Allah sai kuberitako tumbai jama 
niku. Keti nerimani, rik percaya jama 
Almasih mani Kabar Betik ano. 

2? Kik keti nyating teguh jama api 
sai kukabarko ano, maka Kabar Betik 
ano nyelamatko keti; kecuali kik Puari 
percaya tanpa pengertian. 

3 Api sai kusampaiko jama Puari-puari 
iado sai radu kuterima juga. Sai paling 
penting, injuk sai tetulis delom Alkitab, 
kusampaiko jama niku bahwa Almasih 
mati ulih dusa-dusa ram; 

“bahwa Ia dikubor, kidang kak raduni 
dihurikko luot waktu rani ketelu. Ano 
juga tetulis delom Alkitab. 

“Nyak ngeni pandai juga jama niku 
bahwa Almasih sai dihurikko luot ano 
nunjukko juga diri-Ni jama Petrus, rik 
kak raduni jama kerua belas rasul. 

6 Radu jak seno Ia nunjukko diri muneh 
jama lebih jak lima ratus jelma sai 
nutuk-Ni sekaligus. Lamon jak ulun-ulun 
udi masih hurik tano, angkah pepira 
jelma sai radu mati. 

7 Radu jak seno Almasih nunjukko diri 
juga jama Yakobus rik kak raduni jama 
sunyin rasul. 

8 Paling akher nihan Ia nunjukko diri 
jama nyak juga -- nyak sai injuk upi sai 
laher mak waktuni! 

ə Nyak iado rasul Tuhan sai paling 
rendah. Nyak mak patut disebut rasul, 
mani nyak radu nganiaya jemaah-Ni 
Allah. 

10 Kidang mani rahmat-Ni Allah nyak 
jadi injuk keadaan nyak tano. Rik mak 
percuma Allah ngampuni nyak. Malah 
justru nyakdo sai beguai lebih keras 
jak sunyin rasul sai barehni. Kidang udi 
sebenorni lain usahaku; udi usaha-Ni 
Allah sai mengasihiku rik sai beguai 
jejama nyak. 

11 Jadi, jak sapa pun keti nerima Kabar 
Betik udi -- api ano jak nyak atau jak 
rasul-rasul sai bareh -- ano mak jadi 
soal. Sai penting iado sekam ngabarko 
Kabar betik udi rik Puari percaya. 

12 Kik sai sekam kabarko ano iado 
bahwa Almasih radu dihurikko luot jak 
kematian, mengapi wat jak hantaramu 
sai cawa bahwa ulun mati mak haga 
dihurikko luot? 

13 Kik temon ulun mati mak haga 
dihurikko luot, udi retini Almasih juga 
mak dihurikko luot jak kematian. 

14 Rik kik seandaini Almasih mak 
dihurikko luot jak kematian, maka mak 
ngedok gunani sekam ngabarko api-api 
rik mak ngedok gunani muneh keti 
percaya, mani kepercayaanmu ano mak 
ngedok dasar api-api. 

15 Lebih jak udi, ternyata bahwa sekam 
bebuhung tentang Allah, mani sekam 
ngabarko bahwa Allah radu ngehurikko 
luot Almasih jak kematian, padahal Allah 
mak ngehurikko Ia luot -- kik sangun 
benor ulun mati mak dihurikko luot! 

16 Mani kik ulun mati mak dihurikko 
luot, maka Almasih pun mak dihurikko 
luot jak kematian. 

17 Rik kik Almasih mak dihurikko luot 
maka kepercayaanmu angkah hanipi 
gaoh; udi retini keti masih delom 
keadaan bedusa rik mak ngedok harapan 
sama sekali. 

18 Udi retini muneh bahwa jelma-jelma 
Kristen sai radu mati, juga mak ngedok 
harapan. 

19 Kik pengharapan ram jama Almasih 
terbatas jama hurik ram di delom dunia 
inji gaoh, maka jak sunyin manusia 
di delom dunia inji, ramdo sai paling 
malang! 

20 Kidang nyatani Almasih radu 
dihurikko luot jak kematian. Injido 
jaminan bahwa jelma-jelma sai radu 
mati haga dihurikko luot. 

21 Mani kematian kuruk mik delom 
dunia, liwat sai jelma, injuk reno juga 

hurik luot jak kematian dikeniko jama 
manusia, liwat sai jelma muneh. 

22 Injuk repa sunyin manusia mati mani 
tegolong sai jama Adam, injuk reno juga 
sunyinni haga dihurikko, mani tegolong 
sai jama Almasih. 

23 Kidang masing-masing haga 
dihurikko nurut gileranni; mula-mula 
Almasih; kak raduni kanah pada waktu Ia 
ratong luot, nyusul gileran jelma-jelma 
sai termasuk kedau-Ni Almasih. 

24 Radu jak seno tejadido kiamat. 

Pada waktu ano Almasih haga naklukko 
sunyin pemerintahan, sunyin kekuasaan, 
rik sunyin kekuatan; raduni Ia haga 
nyerahko kekuasaan-Ni sebagai Raja, 
jama Allah, Bapa ram. 

2> Almasih haga terus memerintah 
sampai Allah nyani sunyin musuh 
Almasih takluk jama Almasih. 

26 Musuh sai paling akher sai haga 
ditaklukko iado kematian. 

27 Delom Alkitab tetulis injuk reji, 
"Allah radu nyani sunyin hal takluk jama 
Ia." Jelasdo bahwa sai dimaksud jama 
"sunyin hal" udi mak termasuk Allah 
tenggalan, sai nyani sunyin hal ano 
takluk jama Almasih. 

28 Kidang seraduni sunyinni ditaklukko 
mik debah pemerintahan Almasih, maka 
Ia tenggalan yakdo Anak-Ni Allah, haga 
naklukko diri-Ni jama Allah sai radu 
nyani sunyinni takluk jama Ia. Maka 
Allah tenggalan pun haga memerintah 
sunyinni. 

29 Kik ulun mati mak dihurikko luot, 
mengapi wat jelma sai dibaptis untuk 
ulun mati? Untuk api tian ngelakuko hal 
ano? Kik sangun jelma mati sama sekali 
mak haga dihurikko luot, untuk api tian 
ngelakuko hal ano? 

30 Rik untuk api muneh sekam haga 
ngehadapi bahaya unggal waktu? 

31 Puari-puari! Unggal rani nyak tahan 
menderita mani nyak bangga atas 
hurikmu mani keti radu percaya jama 
Isa Almasih, Tuhan ram. 

32 Kik udi angkah jak segi manusia 
gaoh, api untungni bagiku untuk bejuang 
seolah-olah ngelawan binatang-binatang 
buas di kota inji, di Efesus? Kik sangun 
ulun mati mak dihurikko luot, nah, lebih 
betik ram nutuk peribahasa inji: "Ija ram 
mengan-nginum rik besenang-senang, 
mani jemoh ram haga mati juga." 

33 Dangdo ketipu! Pergaulan sai burak 
nyadangko akhlak sai betik. 

34 Sadardo tano, rik dang lagi nyani 
dusa. Sepantasni keti haga meliom, 
bahwa di hantaramu wat sai makkung 
kenal jama Allah. 

39 Mungkin wat sai betanya, "Injuk repa 
ulun mati dihurikko luot? Badan sai injuk 
repa sai dikeni jama tian, seraduni tian 
dihurikko luot?" 

36 Bugu nihan! Kik Puari nanom benih di 
delom tanoh, benih udi mak haga tuoh, 
kik benih udi makkung mati pai. 

37 Rik benih sai Puari tanom di delom 
tanoh udi -- mungkin benih gandum 
atau benih barehni -- iado biji benih udi 
gaoh, lain sunyin tanomanni sai haga 
tuoh kanah. 

38 Allah tenggalan sai haga ngeniko 
jama benih udi bantuk sai nutuk 
pandangan-Ni betik untuk tanoman 
ano. Untuk unggal macam benih, 

Allah ngeniko bantuk tanomanni 
tenggalan-tenggalan. 

39 Badan makhluk-makhluk sai benyawa 
mak sunyinni gegoh. Manusia ngedok 
sejenis badan, binatang-binatang 
ngedok badan sai bareh; burung-burung 


1 KORINTUS 15.40-44 70 


lain muneh jenis badanni, rik iwa-iwa 
lain muneh jenis badanni. 

40 Injuk reno muneh jama benda-benda 
sai di langit rik benda-benda sai di 
bumi. Benda-benda sai di langit masing- 
masing ngedok keindahanni tenggalan, 
rik benda-benda sai di bumi pun injuk 
reno muneh. 

41 Keindahan matarani lain jak 
keindahan bulan. Bintang-bintang pun 
ngedok keindahanni tenggalan. Malah 
bintang-bintang udi masing-masing 
berlain-lainan muneh keindahanni. 

42 Injuk reno halni kanah jama ulun- 
ulun mati sai dihurikko luot. Badan sai 
dikubor udi iado badan sai dapok busuk, 
kidang badan sai dihurikko luot, yakdo 
badan sai mak dapok cadang. 

43 Pada waktu badan udi dikuborko, 
badan udi burak rik lemoh; kidang pada 
waktu ia dihurikko luot, ia iado badan sai 
helau rik kuat. 

44 Pada waktu dikuborko, badan udi 
badan jak dunia; kidang seraduni hurik 
luot, maka badan udi badan sai dikeni 
ulih Ruh-Ni Allah. Wat badan jak dunia, 
wat juga badan sai jak Allah. 

4> Delom Alkitab tetulis injuk reji, 
"Manusia sai mula-mula, yakni Adam, 
jadi makhluk sai hurik," kidang Adam sai 
terakher yakdo Ruh sai ngeni hurik. 

46 Sai ratong lebih mena iado sai 
jasmani, lain sai rohani. Sai rohani 
ratong kak raduni. 

47 Adam sai mula-mula dijadiko jak 
tanoh, kidang Adam sai kerua asalni jak 
surga. 

48 Jelma-jelma dunia inji iado injuk 
Adam sai mula-mula, sai dijadiko jak 
tanoh, kidang jelma-jelma surga iado 
injuk Ia sai ratong jak surga. 

49 Injuk repa ram tano iado injuk Adam 
sai dijadiko jak tanoh, maka kanah ram 
haga jadi injuk Ia sai jak surga udi. 

>0 Maksudku, Puari-puari, iado: badan 
sai dijadiko jak rah rik daging, mak 
dapok kuruk Dunia Ampai Allah; rik 
badan sai dapok mati mak dapok jadi 
abadi. 

>1 Perhatikodo rahasia inji: Mak sunyinni 
ram haga mati, kidang ram sunyinni 
haga berubah. 

>2 Hal seno haga tejadi tiba-tiba delom 
sekejap mata, waktu trumpet dibunyiko 
untuk paling akher kalini. Mani pada 

waktu kedengian bunyi trumpet ano, 
ulun-ulun mati haga dihurikko luot jama 
badan sai abadi, rik ram sunyinni haga 
diubah. 

“3 Badan ram sai dapok mati inji haga 
diganti jama badan sai mak dapok mati, 
rik badan sai jak dunia haga diganti 
jama badan sai jak surga. 

“4 Kik badan sai dapok mati radu 
diganti jama badan sai mak dapok 
mati, rik badan sai jak dunia haga 
diganti jama badan sai jak surga, waktu 
seno ampaido tejadi api sai tetulis 
delom Alkitab, "Kematian radu dibasmi; 
kemenangan radu dicapai!" 

>> "Hai maut, di dipa kemenanganmu? 
Hai maut, di dipa bisamu?" 

>6 Bisa maut iado dusa, rik dusa 
ngejalanko perananni liwat hukum 
agama. 

>/ Kidang syukor jama Allah; Ia ngeniko 
jama ram kemenangan liwat Isa Almasih 
Tuhan ram! 

“8 Ulihni seno, Puari-puari sai tecinta, 
hagani keti kuat rik teguh. Beguaido 
terus untuk Tuhan jama temon-temon, 
mani keti pandai bahwa sunyinni sai keti 
guaiko untuk Tuhan, mak percuma. 

1 6 1 Tano soal duit sai keti haga 
sumbangko jama peperda ulun 
Kristen, kuanjurko in keti guaiko 
sesuai petunjuk sai kukeniko jama 
jemaah-jemaah di Galatia. 

2 Di rani mula-mula unggal minggu, 
hagani Puari sunyinni nyisihko duit, 
masing-masing nutuk penghasilanni. 
Segokko duit udi sampai nyak ratong, 
in pada waktu seno mak perlu lagi 
dikumpulko. 

3Kanah kik nyak sampai, nyak haga 
ngutus jelma-jelma sai radu keti 
setujui. Nyak haga ngeniko jama tian 
surat pengantar, in tian ngusung duit 
sumbangan udi mik Yerusalem. 

4 Rik kik keliakanni betik bahwa nyak 
mik muneh jama tian, maka nyak haga 
mik jama-jama tian. 

> Nyak haga napol keti seraduni ngeliu 
Makedonia, mani nyak beniat untuk liu 
di disan. 

6 Halokni nyak haga tinggal serebok 
jama keti, halokni selama musim ngison. 
Radu jak seno keti dapok ngebantu nyak 
nerusko lapahni selanjutni. 

7 Nyak mak haga napol keti sekadar 
singgah gaoh. Kik Tuhan ngizinko, nyak 
mirak tinggal agak mesaka jama keti. 

8 Sementara ano nyak haga tinggal 
di kota inji, di Efesus, sampai rani 
Pentakosta. 

Lamon kesempatan di dija untuk 
guai-guai sai bemanfaat, meskipun 
lamon juga jelma sai nantang. 

10 Kik Timotius ratong, sambut betikdo 
ia in ia ngerasa betah di hantara keti, 
mani ia injuk nyak juga beguai untuk 
Tuhan. 

ll Dang sampai wat sai ngeremehko 
ia. Tulungdo ia in ia dapok nerusko 
lapahni muloh selamat jama nyak, mani 
nyak nunggu ratongni jejama jama 
puari-puari sai barehni. 

12 Tentang puari ram Apolos, radu 
pira kali nyak nganjurko ia in ia jejama 
puari sai barehni napol keti. Kidang ia 
makkung ngerasa yakin bahwa ia haga 
mik tano. Kidang kik wat kesempatan 
kanah, tantu ia haga ratong. 

13 Hagani keti waspada rik teguh 
delom hurikmu sebagai jelma Kristen. 
Betindakdo bani rik jadido kuat. 

14 Sunyin sai keti lakuko, lakukodo jama 
kasih. 

15 Puari tantuni kenal jama Stefanas 
rik keluargani; tian sai mula-mula jadi 
Kristen di Akhaya. Tian jama sepenuh 
hati beguai khusus untuk ngelayani umat 
Allah. 

16 Kuanjurko temon-temon in keti nutuk 
pimpinan jelma-jelma sai injuk ano, rik 
jelma-jelma bareh sai beguai jama-jama 
rik ngelayani jejama tian. 

17 Nyak senang atas ratongni Stefanas, 
Fortunatus rik Akhaikus. Tian ngerupako 
pengganti keti bagiku. 

18 Tian radu nyani hatiku jadi senang, 
injuk tian nyenangko hatimu. Jelma- 
jelma injuk seno haga dihargai. 

19 Jemaah-jemaah di Asia nyampaiko 
salam tian jama keti. Akwila rik Priskila 
rik jemaah sai bekumpul di lamban tian 
pun ngirim salam Kristen sai mesra. 

20 Sunyin puari di dija nyampaiko salam 
jama keti. Besalam-salamdo jama mesra 
sebagai puari Kristen. 

21 Kutambahko di dija salam sai kutulis 
tenggalan: Salam jak nyak, Paulus. 

22 Jelma sai mak mengasihi Tuhan, 
tagando ia tekutuk! Maranatha -- Tuhan 
sekam, ratongdol 

23 Semoga Tuhan Isa ngeberkati Puari. 

24 Teriring kasih jama Puari sunyinni 
sai besatu jama Isa Almasih. Hormat 
sekam, Paulus 


2 Korintus 


1 1 Puari-puari! Jemaah-Ni Allah di 
Korintus rik sunyin umat-Ni Allah di 
seluruh Akhaya. Nyak, Paulus, rasul Isa 
Almasih, sai diangkat atas kehaga-Ni 
Allah, jejama jama Puari ram Timotius, 

2ngeharap semoga Allah Bapa ram 
rik Tuhan Isa Almasih ngeni berkat rik 
sejahtera jama keti. 

3 Terpujido Allah, Bapa jak Tuhan ram 
Isa Almasih. Ia Bapa sai betik hati nihan, 
rik Ia Allah sai ngeniko kekuatan hati 
jama manusia. 

“Ia nguatko hati sekam delom unggal 
kepayahan sai sekam alami, in jama 
kekuatan sai sekam terima jak Allah udi, 
sekam pun dapok nguatko hati sunyinni 
jelma sai delom kesusahan. 

> Penderitaan-penderitaan sai dialami 
ulih-Ni Almasih radu lamon sekam alami 
juga. Rik liwat Almasih muneh, hati 
sekam dikuatko nihan. 

6Kik sekam ngalami kepayahan, 
udido untuk nguatko hatimu, demi 
keselamatanmu. Kik hati sekam 

dikuatko, maka keti nutuk dikuatko, 
sehingga keti jadi tabah delom 
kepayahan-kepayahan injuk sai sekam 
pun derita juga. 

7 Sekam selalu yakin rik mak pernah 
ragu-ragu tentang Puari, mani sekam 
pandai bahwa keti nutuk menderita jama 
sekam. Rik ulih sebab udi keti nutuk 
juga dikuatko jejama sekam. 

8 Puari-puari! Sekam haga keti pandai 
tentang kepayahan sai sekam alami di 
wilayah Asia. Penderitaan sai sekam 
tanggung udi terlalu biak nekan sekam 
sehingga sekam radu mak ngeharap luot 
hurik; 

“rasani injuk radu dijatuhko hukum 
mati gaoh. Kidang hal udi tejadi in 
sekam dang besandar jama kekuatan 
diri tenggalan, melainko jama Allah sai 
ngehurikko ulun mati. 

10 1ado sai radu nyelamatko sekam jak 
bahaya kematian sai balak udi. Rik Iado 
juga sai haga nyelamatko sekam kanah 
di rani sai haga ratong, mani jama Iado 
sekam beharap. 

11 Sekam yakin bahwa jama dua-duamu 
untuk sekam, Allah haga nyelamatko 
sekam luot jak bahaya. Allah bekenan 

ngeberkati sekam sebagai jawaban atas 
lamon dua untuk sekam, rik ulihni seno 
lamon jelma haga ngucapko terima kasih 
jama Allah. 

12 Sekam bangga, mani hati sekam 
ngeyakinko sekam bahwa hurik sekam 
di dunia inji -- terutama hubungan 
sekam jama Puari -- radu sekam jalanko 
jama ikhlas rik murni. Sekam ngelakuko 
ano, lain jama kebijaksanaan manusia, 
kidang jama kemampuan sai dikeniko 
Allah. 

13 Sai sekam tulis jama niku iado 
angkah mengenai hal-hal sai dapok keti 
baca rik ngerti. Tano keti mak ngerti 
sekam sepenuhni, kidang kuharap kanah 
keti haga temon-temon ngerti sekam. 
Jama injuk reno, waktu Tuhan Isa ratong 
kanak, keti haga bangga atas sekam, 
injuk repa sekam pun bangga atas keti. 

te (1713) 

15 Ulihni keyakinan senodo maka nyak 
pada mulani ngerencanako untuk napol 
keti in keti dapok berkat rua kali lipat. 

16 Nyak bemaksud napol keti delom 
lapahku mik Makedonia rik singgah luot 
jama niku delom lapahni lagi, in keti 

dapok ngebantu nyak nerusko lapah mik 
Yudea. 

17 Kidang nyak radu ngubah niatku 
ano; nah, api kedo ano nunjukko bahwa 
pendirianku mak kuat? Waktu nyani 
rencana, api kedo nyak nyani rencana 
nutuk kehagaku tenggalan, serebok 
cawa, "Ya", rik serebok "Mawat"? 

18 Demi Allah sai dapok dipercaya, 
janjiku jama Puari lain hak "Ya" rik 
"Mawat". 

19 Mani Isa Almasih, Anak Allah, sai 
diberitako jama niku ulih Silas, Timotius, 
rik ulihku tenggalan lain hak jelma "Ya" 
rik "Mawat". Sebalikni Ia ngerupako 
jawaban "Ya" jak Allah. 

20 Mani liwat Ia Allah radu nyatako 
"Ya" tehadap sunyin janji-Ni. Bedasarko 
renodo ram ngucapko "Amin" jama Allah 
ulihni Isa Almasih. Sekam bebuat injuk 
reno in Allah dimuliako. 

21 Allah tenggalando sai nyani sekam 
rik Puari kuat besatu jama Almasih; Iado 
juga sai milih ram khusus untuk diri-Ni. 

22 Untuk seno Allah radu ngesahko 
ram jadi kedau-Ni rik ngeniko Ruh-Ni di 
delom hati ram sebagai jaminan bahwa 

Ia haga ngeniko jama ram sunyin sai 
dijanjiko-Ni. 

23 Allah saksiku -- mani Ia pandai isi 
hatiku -- bahwa nyak mak jadi mik 
Korintus, mani nyak mak haga nyani 
hatimu sedih. 

24 Nyak mak maksa keti mengenai 
api sai keti harus percaya, mani keti 
radu percaya nihan jama Almasih. Nyak 
angkah beguai jejama jama keti in keti 
makin bahagia. 

2 1 Ulihni seno nyak radu nyani 

keputusan untuk mak ratong napol 
lagi jama niku sai nyani keti sedih. 

2 Mani kik nyak nyedihko keti, sapa 
muneh sai dapok ngehibur nyak, kik lain 
ulun-ulun ano juga sai radu kusedihko 
hatini? 

3 Udi sebabni nyak nulis surat udi, jama 
niku. Nyak mak haga napol niku, raduni 
disedihko ulih keti padahal ketido sai 
seharusni nyenangko nyak. Mani nyak 
yakin bahwa kik nyak riang, maka Puari 
sunyinni riang juga. 

4 Nyak nulis jama niku jama hati 
sai sedih rik biak rik lamon miwang. 
Maksudku lain in keti jadi sedih, kidang 

in keti nyadari bahwa nyak ngasihi keti 
nihan. 

> Kik wat jelma sai nyebabko kesedihan, 
maka hal udi ia lakuko lain tehadap 
nyak, melainko tehadap Puari sunyinni 
atau paling mawat tehadap sebagian 
jak Puari. Nyak mak haga terlalu keras 
tehadap ia. 

6 Untuk jelma sai injuk reno udi, 
hukuman sai dijatuhko jama ia ulih 
kelamonan di hantara Puari, radu cukup. 

7 Tano keti harus ngampuni ia rik ngeni 
durongan lagi jama ia in ia dang sedih 
hati nihan rik sampai putus asa. 

8 Ulihni seno nyak ngilu, in keti nunjukko 
luot jama ia bahwa keti temon-temon 
ngasihini. 

3 Nyak nulis surat ano jama niku jama 
maksud untuk nguji keti, api kedo keti 
selalu haga nutuk petunjuk-petunjuk jak 
nyak. 

10 Kik keti radu ngampuni jelma sai 
bebuat salah tehadapmu maka nyak pun 
ngampuni jelma ano. Mani api sai radu 
kuampuni -- kik sangun wat sai perlu 
diampuni -- ano kuampuni di hadap 
Almasih untuk kebetikan keti. 

11 Kulakuko ano in iblis dang ngakuk 
kesempatan untuk nguasai ram, mani 
ram pandai rencana-rencanani. 

12 Pada waktu nyak sampai di Troas 
jama maksud untuk ngabarko Kabar 
Betik tentang Almasih, Tuhan radu 
ngebuka renglaya bagi nyak untuk 
beguai di rang udi. 

13 Kidang nyak mak tenang mani mak 
betungga jama puari ram Titus di disan. 
Maka nyak ngilu diri jama jelma-jelma di 
rang udi raduni mik Makedonia. 

14 Kidang syukor jama Allah! Ia selalu 
mimpin sekam untuk nutuk di delom 
barisan kemenangan Almasih mani 
sekam hurik besatu jama Ia. Allah 
makai sekam in kabar mengenai 
Almasih tesebar injuk himbau herum sai 
semerbak mik dipa-dipa. 

15 Mani sekam yakdo injuk himbau 
kemiyan sai herum; sai disuah ulih-Ni 
Almasih untuk Allah. Tehadap jelma- 
jelma sai sedang nuju kehancoran, 
sekam injuk himbau kematian sai 
ngebunuh, kidang tehadap jelma-jelma 
sai sedang diselamatko, sekam injuk 
himbau herum sai ngusung kehurikan. 

Nah, sapa sai dapok memenuhi tugas 
inji? 

16 (2:15) 

17 Sekam mawat injuk lamon jelma 
sai nyani kabar jak Allah injuk barang 
dagangan gaoh. Tujuan-tujuan sekam 
iado murni, mani sekam ditugasko 
ulih-Ni Allah. Rik Allah tenggalan ngeliak 
bahwa sekam nyampaiko kabar ano 
sebagai jelma-jelma sai ngebantu sai 
taat jama Almasih. 

3 1 Api kedo inji keliakanni seolah-olah 
sekam muji-muji diri sekam luot? 
Atau mungkin sekam memerluko surat 
pujian untuk keti, atau jak keti, injuk 
diperluko ulih jelma-jelma bareh? 

2 Puari tenggalando surat pujian sekam, 
sai tetulis di delom hati sekam rik sai 
dapok dipandai rik dibaca ulih unggal 
jelma. 

3Tian tenggalan dapok ngeliak bahwa 
Puari ngerupako surat sai ditulis Almasih, 
sai dikirim liwat sekam. Surat udi ditulis 
lain jama dawat, kidang jama Ruh-Ni 
Allah sai hurik; lain muneh di atas batu 
tulis, kidang di hatini manusia. 


2 KORINTUS 3.4-8 9 


4Sekam cawa injuk reno mani 
keyakinan sekam tehadap Allah liwat 
Almasih. 

> Sekam mak dapok sai hal alasan pun 
untuk nyatako bahwa sekam sanggup 
ngelakuko guai inji, kidang Allah sai 
ngeni kemampuan ano jama sekam. 

6Iado sai nyani sekam sanggup jadi 
jelma sai ngelayani untuk sai hal 
perjanjian sai ampai; perjanjian sai 
begantung pada Ruh-Ni Allah, lain 
dihukum sai tetulis. Mani sai tetulis udi 
berakibat kematian, sedang Ruh-Ni Allah 
udi ngeni hurik. 

“Waktu perjanjian sai ngakibatko 
kematian udi disani rik diukir di batu, 
cahaya-Ni Allah besinar cemerlang di 
pudakni Musa. Cahayani injuk reno 
gemilang sehingga bangsa Israel 
mak sanggup ngeliak pudakni Musa, 
sekalipun cahaya di pudakni udi radu 
mulai pudar waktu seno. Nah, kik cara 
nyani perjanjian sai berakibat kematian 
udi diresmiko jama kecemerlangan sai 
balak nihan, 

Stantu cara nyani perjanjian sai 
dikeniko ulih Ruh-Ni Allah, diresmiko 
jama lebih cemerlang lagi. 

? Kik perjanjian sai ngehukum manusia 
udi cemerlang, tantu lebih cemerlang lagi 
perjanjian sai memungkinko manusia 
ngelakuko sai betik jama Allah. 

10 Dapok diucakko bahwa api sai tumbai 
cemerlang, radu mak cemerlang lagi 
mani kecemerlangan tano inji. 

11 Kik sai hal sai tahan angkah 
sementara, reno cemerlang, tantu sai 
hal sai abadi lebih cemerlang lagi. 

12 Ulihni sekam ngedok harapan injuk 
reno, maka sekam bani cawa injuk reno. 
13 Sekam mak injuk Musa sai nyalok 
pudakni jama selubung in bangsa Israel 
mak ngeliak cahaya-Ni Tuhan sedang 

padam rik lebon di pudakni. 

14 Pikeran tian radu tesalok. Rik 
sampai rani inji pun pikeran tian masih 
tesalok jama selubung pada waktu tian 
ngebaca buku-buku tentang perjanjian 
sai saka udi. Selubung ano angkah 
dapok tesingkap kik jelma besatu jama 
Almasih. 

15 Tano pun, kik tian ngebaca buku- 
buku Musa, selubung ano masih nyalok 
pikeran tian. 

16 Kidang kik sai jelma ratong ngehadap 
Tuhan, selubung ano pun diiwakko jak 
pudak ulun ano. 

17 Nah, Tuhan sai dimaksud di dija iado 
Ruh. Rik di dipa Ruh-Ni Tuhan wat, di 
dudi juga wat kebebasan. 

18 Tano pudak ram sunyin mak 
disalok selubung, rik ram memantulko 
kecemerlangan-Ni Tuhan Isa. Rik ulihni 
seno ram terus-menerus diubah jadi 
injuk Ia; makin saka ram jadi makin 
cemerlang. Kecemerlangan udi jak Ruh, 
rik Ruh udi iado Tuhan. 

t Sekam ngelakuko guai inji ulihni 
kemurahan hati-Ni Allah. Udi sebabni 
sekam mak putus asa. 

2 Sekam mak makai cara-cara kelam 
sai ngeliamko. Sekam mak haga beguai 
licik atau mutar balikko cawa-Ni Allah. 
Sekam ngelayani Allah jama hati sai 
murni untuk kehaga-Ni. Ulihni seno, 
sekam harapko sunyin jelma nilai sekam 
betik di delom hatini. 

3 Kik Kabar Betik sai sekam kabarko ano 
masih juga makkung dipahami, maka 
angkah jelma-jelma sai sedang nuju 
kehancoran gaoh sai mak memahamini. 

4 Diwa jahat sai nguasai dunia inji 
nyalok pikeran jelma-jelma sai mak 
percaya udi. Iado sai ngehalang-halangi 
tian in tian mak ngeliak terang jak Kabar 
Betik udi tentang kemuliaan-Ni Almasih, 
sai ngerupako gambaran-Ni Allah. 

> Kabar sai sekam sampaiko ano lain 
hak kabar tentang sekam tenggalan. 
Kabar ano iado kabar tentang Isa 
Almasih; bahwa Iado Tuhan; rik 
sekamdo jelma-jelma sai ngebantu niku 
mani Ia. 

6 Allah sai cawa, "Hagani jak delom 
kelam terbit terang," Allah udido juga sai 
nerbitko terang udi di delom hati ram, 
in pikeran jadi terang untuk memahami 
kecemerlangan-Ni Allah sai besinar di 
pudak Almasih. 

“Kidang harta rohani sai helau udi 
sekam usung pada diri sekam sai mak 
berega inji sai disani jak tanoh. Jama 
injuk reno nyatado bahwa keagungan 
kuasa udi terletak pada Allah rik lain hak 
jama sekam. 

8 Sekam diserang jak sunyin pihak, 
kidang sekam mak kejepit. Sekam 
kebingungan, kidang mak sampai putus 
asa. 

? Lamon sai memusuhi sekam, kidang 
mak pernah sekam tinggal tenggalan. 
Rik meskipun risok sekam dipukul 
sampai tumbak, kidang sekam mak 
mati. 

10 Risok nihan sekam ngerasa kematian 
Isa di badan sekam, in hurik-Ni pun jadi 
nyata di badan sekam. 

11 Selama sekam hurik, sekam risok 
nihan diancam ulih kematian ulih-Ni 
Isa, in jama injuk reno hurik-Ni Isa pun 
dapok dinyatako di badan sekam sai 
sementara inji. 

l21nji retini bahwa di delom diri 
sekam kematian sedang giat ngejalanko 
perananni, kidang sekam riang bahwa 
hurikdo sai sedang giat di delom dirimu. 

13 Di delom Alkitab wat cawa inji, "Nyak 
percaya, udi sebabni nyak cawa." Nah, 
jama semangat percaya sai injuk reno 
juga, sekam cawa mani sekam percaya. 

14 Sekam yakin bahwa Allah sai 
radu ngehurikko luot Tuhan Isa, haga 
ngehurikko sekam juga jama Isa, rik 
ngusung keti rik sekam mik hadap-Ni. 

15 Sunyinni anodo untuk 
kepentinganmu. Mani semakin 
lamon jelma ngalami kasih-Ni Allah, 

semakin lamon muneh dua syukor sai 
disampaiko jama Allah; jama injuk reno 
Allah dimuliako. 

16 Udido sebabni sekam mak putus asa. 
Sekalipun sekam secara laher semakin 
betambah cadang, kidang secara delom 
hati sekam dijadiko ampai unggal rani. 

17 Rik kesusahan sai mak sepira inji, 
sai sekam alami untuk sementara, 
haga ngehasilko untuk sekam suatu 
kebahagiaan sai luar biasa rik abadi. 
Kebahagiaan udi jaoh lebih balak kik 
dibandingko jama kesusahan ano 
tenggalan. 

18 Mani sekam mak ngeperhatiko 
hal-hal sai keliakan melainko sai mak 
keliakan. Sai keliakan angkah tahan 
sementara, kidang sai mak keliakan udi 
kekal sampai selama-lamani. 

t Mani sekam pandai bahwa kik 

lamban -- yakdo badan -- sai ram 
tinggal di dunia inji dibungkar, Allah 
haga nyediako untuk ram sai lamban di 
surga, sai disani ulih-Ni Allah tenggalan 
rik sai tahan selama-lamani. 

2 Di delom lamban sai tano inji, neram 
mengeluh mani ram mirak nihan tinggal 
delom lamban ram sai di surga udi. 

3 Lamban udido badan ram sai ampai. 

“Selama ram tinggal di delom lamban 
sai jak dunia inji, ram mengeluh mani 
baban ram biak. Lain hak mani ram 
mirak lepas jak badan ram sai jak dunia 
inji, kidang mani ram mirak makai badan 
jak surga udi, in badan ram sai dapok 
mati inji dikuasai ulih sai hurik. 

“Sai nyiapko ram untuk seno iado Allah 
tenggalan, rik Ia ngeni Ruh-Ni jama ram 
sebagai jaminan. 

eUlihni seno hati sekam selalu ngerasa 
kuat. Sekam pandai bahwa selama 
sekam masih tinggal di delom badan 
sekam inji, sekam jaoh jak lamban sai 
haga sekam tinggal jejama Tuhan. 

"Mani sekam hurik bedasarko percaya 
jama Almasih, lain bedasarko api sai 
dapok diliak, 

8 udi sebabni hati sekam tabah. Sekam 
lebih gering lepas jak badan sekam inji, 
in dapok tinggal jama-jama Tuhan. 

2 Ulihni seno sekam berusaha temon- 
temon untuk nyenangko hati-Ni, baik 
sewaktu sekam masih wat di lamban 
sekam dija, ataupun di dudi. 

10 Mani pasti ram sunyin haga diajuko 
di hadap pengadilan-Ni Almasih, rik 

masing-masing haga dapok balosan 
setimpal jama perbuatanni di dunia inji 
-- perbuatan helau ataupun jahat. 

1! Sekam pandai api reti merabai jama 
Tuhan; udi sebabni sekam berusaha 
ngeyakinko jelma mengenai diri sekam. 
Allah kenal sekam nihan, rik kuharap 
keti pun kenal sekam di delom hatimu. 

12 Jama inji sekam mak ngilu in keti 
muji diri sekam. Sekam angkah haga 
ngeniko suatu alasan sai betik jama 
niku untuk jadi bangga tehadap sekam, 
in keti pandai injuk repa keti harus 
ngejawab jelma-jelma sai mementingko 
bantuk jelma rik lain hak sifatni. 

13 Kik sekam sangun keliakanni radu 
luangan, udi demi kepentingan-Ni Allah. 
Rik kik sekam keliakan waras, udi demi 
kepentinganmu. 

14 Kasih-Ni Almasihdo sai nguasai 
sekam; rik sekam sadar bahwa kik sai 
jelma radu mati untuk sunyin ulun, maka 
udi retini bahwa sunyin jelma radu mati. 

15 Almasih mati untuk sunyin jelma, in 
ulun-ulun sai hurik, mak lagi hurik untuk 
diri tenggalan, melainko untuk Almasih 
sai radu mati rik dihurikko luot demi 
kepentingan tian. 

16 Ulihni seno, sekam mak lagi menilai 
manusia nutuk ukoran manusia. Sangun 
sekam pernah menilai Almasih jak segi 
manusia, kidang tano mak lagi. 

17 Jelma sai radu besatu jama Almasih, 
radu jadi manusia ampai. Sai tumbai 
mak ngedok lagi -- sunyinni radu jadi 
ampai. 

18 Sunyinni udi diguaiko ulih-Ni Allah. 
Liwat Almasih Allah nyani ram mebetik 
luot jama Ia, raduni nugasko ram in 
jelma-jelma bareh dimungkinko mebetik 
juga jama Allah. 

19 Sekam ngabarko bahwa liwat 
Almasih, Allah nyani manusia mebetik 
luot jama diri-Ni. Allah ngelakuko ano 
tanpa nuntut kesalahan-kesalahan sai 
radu dilakuko manusia tehadap diri-Ni. 
Rik sekam radu ditugasko Allah untuk 
ngabarko kabar ano. 

20 Jadi sekamdo utusan-utusan-Ni 
Almasih. Liwat sekam Allah tenggalan 
sai nyampaiko luhot-Ni. Atas gelar-Ni 
Almasih, sekam ngilu nihan, terimado 
uluran culuk-Ni Allah sai ngemungkinko 
keti mebetik jama Ia. 

21 Almasih mak bedusa, kidang Allah 
nyani Ia nanggung dusa ram, in ram 

mebetik luot jama Allah mani besatu 
jama Almasih. 

6 1 Mani sekam beguai jejama jama 
Allah, maka sekam ngilu nihan 
dangdo keti nyia-nyiako kebetikan hati 

Allah udi. 

2 Delom Alkitab, Allah cawa, "Waktu sai 
diperkenanko, Nyak radu ngedengi niku, 
rik waktu rani keselamatan, Nyak radu 
nulung niku." Ingokdo betik-betik, tano 
injido waktu sai diperkenanko ano. Tano 
injido rani untuk diselamatko! 

3 Sekam mak haga pelayanan sekam 
disalahko. Ulihni sekam berusaha mak 
ngeni alasan jama sai jelma pun untuk 
ngelakuko hal ano. 

4Sebalikni, delom sunyin hal, sekam 
nunjukko bahwa sekamdo jelma-jelma 
sai ngebantu Allah. Mani, sunyin macam 
kepayahan radu sabar sekam derita: 

“sekam disiksa, kuruk bui, dikeruyok; 
sekam beguai keras, risok mak pedom 
rik risok muneh mak ngedok kanikan. 

6Jama belaku tulus, bijaksana, sabar 
rik betik hati, sekam nunjukko bahwa 
sekam yakdo jelma sai ngebantu Allah. 
Juga jama begantung tulungan jak Ruh 
Allah, rik jama kasih sai ikhlas, 

?rik jama ngabarko kabar sai jak 
Allah rik jama kuasa Allah, sekam 
nunjukko bahwa sekamdo jelma-jelma 
sai ngebantu Allah. Sekam begantung 
jama kehaga-Ni Allah sebagai senjata 
sekam untuk nyerang ataupun untuk 
ngebela diri. 

8 Sekam dihormati, kidang dihina juga; 
dipuji, rik difitnah muneh. Meskipun 
sekam jujor, sekam dituduh pembuhung. 

? Sekam dianggap mak tekenal, kidang 
sekam dikenal ulih sunyin jelma. Sekam 
disangko mati, kidang nyatani sekam 
masih hurik. Meskipun sekam dianiaya, 
sekam mak mati. 

10 Walaupun hati sekam sedih, kidang 
sekam selalu riang juga. Sekam 
keliakanni mejerih, kidang sekam 
radu nyani lamon jelma jadi mebatin. 
Keliakanni sekam mak ngedok api-api, 
kidang sebenorni sekam ngedok 
sunyinni. 

11 Puari-puari sai tecinta di Korintus! 
Sekam radu beterus terang jama niku. 
Sunyin isi hati sekam radu sekam 
utarako. 

12 Sekam mak nyalok hati untuk keti, 
angkah ketido sai nyalok hati tehadap 
sekam. 

13 Tano, tagando nyak cawa injuk jama 
anak-anakku tenggalan. Bukakdo juga 
hatimu tehadap sekam. 

14 Dang hak haga jadi sekutu jelma- 
jelma sai mak percaya jama Isa; udi 
mak cucok. Dipa mungkin kebetikan 
becampor jama kejahatan! Mak mungkin 
terang begabung jama kelam. 

15 Mak mungkin Almasih sepakat jama 
iblis. Api persamaanni hantara jelma 
Kristen jama jelma lain Kristen? 

16 Api hubunganni hantara Lamban 
Ibadah jama lamban berhala? Ram 
inji Lamban Ibadah, yakdo Allah sai 
hurik. Allah tenggalan cawa, "Nyak haga 
tinggal di tengah-tengah tian, rik hurik 
jejama tian. Nyak haga jadi Allah tian, 
rik tian haga jadi umat-Ku. 

17 Ulihni seno, tinggalkodo jelma-jelma 
sai mak kenal jama Allah udi, rik pisahko 
dirimu jak tian. Dang behubungan sama 
sekali jama sai najis, maka Nyak haga 
nerima niku. 

18 Nyak haga jadi Bapamu, rik niku 
haga jadi anak-anak-Ku, injuk renodo 
cawa Tuhan Sai Mahakuasa." 

7 1 Puari-puari sai tecinta! Sunyinni 
janji ano ditujuko jama ram. Ulihni 
seno hagani ram ngecahko diri jak 
sunyin sai ngamakko jiwa raga ram. 
Hagani ram rabai jama Allah, in ram 
dapok hurik sempurna khusus untuk Ia. 

2 Sambutdo sekam di delom hatimu. 
Sekam mak besalah jama sai jelma pun, 
rik mak pernah wat jelma sai sekam 
rugiko. Sekam sama sekali mak ngakuk 
untung jak sapa pun juga. 

3 Nyak ngucakko injuk reno, lain hak 
untuk nyalahko keti. Mani, injuk sai radu 
kucawako tumbai, sekam ngasihi keti 
nihan, rik ramdo kantik-kantik sehurik 
semati. 

4 Nyak ngepikko kepercayaan penuh 
jama niku. Malah nyak bangga nihan 
jama niku! Sekalipun nyak ngalami 
lamon kesulitan, hatiku tehibur nihan 
ulihni keti. Hatiku temon riang! 

“Waktu sekam sampai di Makedonia 
pun, sekam sama sekali mak sempat 
istirahat. Jak sunyin segi sekam mansa 

kesulitan: jak pihak bareh pertangkaran, 

jak delom hati tenggalan kerabaian. 
6Kidang, syukordo, Allah selalu 
ngeriangko hati jelma sai putus asa; 

Ia nyegarko hati sekam jama ratongni 

Titus. 

7 Hati sekam tehibur lain gaoh mani 
Titus radu ratong, kidang juga mani ia 
ngelaporko injuk repa hatini tehibur ulih 
keti. Ia ngeni pandai jama sekam bahwa 
keti tiram nihan betungga jama nyak; 
bahwa keti nyesol atas perbuatanmu 
tumbai rik tano rila ngebela nyak. Hal 
udi nyani nyak lebih riang lagi. 

8 Meskipun suratku nyani hatimu jadi 
sedih, nyak mak nyesol nulis surat 
seno. Sangun waktu nyak ngeliak bahwa 
suratku ano ngejadiko keti sedih -- 
meskipun kesedihanmu ano angkah 
sementara -- nyak agak nyesol juga. 

Kidang nyak senang tano -- lain 
mani hatimu jadi sedih, melainko 
mani kesedihanmu nyani kelakuanmu 
berubah. Sangun kesedihanmu ano 
sejalan jama kehaga-Ni Allah. Jadi, 
sekam mak ngerugiko keti. 

10 Mani kesedihan injuk reno ngehasilko 
perubahan hati sai ngeratongko 

keselamatan. Rik jelma mak haga nyesol 
atas seno. Sebalikni, kesedihan sai 
angkah sejalan jama kehagani manusia 
ngehasilko kematian. 

1! Cuba keti perhatiko api hasilni 
jama niku ulih kesedihan sai sejalan 
jama kehaga-Ni Allah! Hasilni iado 
keti temon-temon berusaha untuk 
ngejernihko kekeruhan! Keti jadi nyuoh 
tehadap dusa, keti rabai, keti tiram, keti 
jadi besemangat, keti rila ngehukum sai 
besalah! Delom sunyin persoalan inji keti 
radu nunjukko bahwa keti mak besalah. 

12 Jadi, meskipun nyak radu nulis surat 
seno, nyak nulis mani lain ulih jelma 
sai besalah ano. Lain muneh ulih jelma 
sai menderita ulih mani kesalahan ano. 
Nyak nulis surat ano in di hadap-Ni Allah, 
keti nyadari tenggalan hara balakni 
perhatianmu tehadap sekam. 

13 Udi sebabni hati sekam tehibur. 
Selain tehibur, sekam lebih-lebih lagi 
diriangko mani ngeliak keriangan hati 
Titus; hatini tehibur ulih Puari sunyinni. 

14 Nyak sangun radu ngebangga- 
banggako keti jama ia. Syukordo, 
keti mak ngeliamko nyak. Sunyin 
sai pernah sekam ucakko jama niku 

temon. Injuk reno juga api sai sekam 
bangga-banggako tentang keti jama 
Titus ternyata temon muneh. 

15 Tano ia semakin mengasihi keti, mani 
ia ingok injuk repa Puari sunyinni haga 
nutuk pimpinanni rik injuk repa keti 
hormat rik patuh nerima ia. 

16 Nyak senang nihan, mani keti dapok 
dipercaya delom sunyin hal. 

1 Puari-puari, sekam mirak keti 
pandai juga tentang injuk repa 
betik-Ni Allah jama jemaah-jemaah di 

Makedonia. 

2 Tian radu diuji jama kesulitan- 
kesulitan sai biak. Kidang di tengah 
kesulitan-kesulitan udi, tian riang rik 
murah hati nihan ngeniko sumbangan 
untuk nulung jelma bareh, meskipun 
tian mejerih nihan. 

3 Nyak dapok mastiko bahwa tian ngeni 
semampu tian, bahkan lebih. Tanpa wat 
sai ngayun, 

“tian ngilu nihan jama sekam kik ngasi 
tian nutuk ngebantu ngeni sumbangan 
jama umat-Ni Allah di Yudea. 

“Tian ngeni jaoh lebih jak sai sekam 
harapko. Tian mula-mula nyerahko diri 

jama Tuhan, kak raduni jama sekam 
juga, nutuk kehaga-Ni Allah. 

6 Udi sebabni sekam nganjurko nihan 
Titus -- sai ngemulai usaha inji -- in 
ia ngelanjutko usaha sai betik inji di 
hantara keti juga. 

7 Keti unggul delom sunyinni: Keti 
unggul delom hal percaya, delom 
hal nyatako pendapat, delom hal 
pengetahuan, delom sunyin macam 
usaha, rik delom kasihmu jama sekam. 
Ulihni seno, betikdo keti juga unggul 
delom usaha sai helau inji. 

8 Nyak mak nganjurko ano sebagai 
perintah. Kidang jama nunjukko hara 
giatni ulun bareh nulung peperda tian, 
nyak juga mirak pandai sampai di dipa 
kasihmu. 

? Mani keti pandai nihan bahwa ram 
dikasihi nihan ulih-Ni Isa Almasih Tuhan 
ram. Ia mebatin, kidang 1a nyani diri-Ni 
jadi mejerih untuk kepentinganmu, in 
jama kejerihan-Ni ano, keti jadi mebatin. 

10 Nutuk pendapatku, di rangnido keti 
nyelesaiko api sai radu keti mulai tahun 
sai tumbai. Mani ketido sai mula-mula 
mikerko rik mulai usaha inji. 

11 Nah, tano hagani keti ngelanjutkoni 
nutuk kemampuanmu. Hagani keti 
besemangat untuk nyelesaiko usaha udi, 
injuk repa keti tumbai pun besemangat 
ngerencanakoni. 

12 Kik keti rila ngeni, maka Allah haga 
nerima pengenianmu ano bedasarko api 
sai wat jama niku, lain bedasarko api sai 
mak ngedok jama niku. 

13 Nyak sama sekali mak bemaksud 
untuk ngebebasko ulun bareh jak 
tanggung jawab, rik ngebiakko keti. 
Kidang mani keti tano inji delom keadaan 
serba cukup, maka radu sepatutnido keti 
nyukupi kekurangan tian. Kanah kik keti 
kekurangan rik tian delom keadaan serba 
cukup, maka tian haga ngebantu keti. 
Jama injuk reno kerua-ruani jama-jama 
dilayani. 

14 (8:13) 

15 Delom Alkitab tetulis, "Jelma sai 
bepenghasilan lamon, mak berlebihan, 
rik jelma sai bepenghasilan cutik, mak 
kekurangan." 

16 Hara syukorni sekam jama Allah mani 
Ia radu nyani Titus segiat sekam untuk 
nulung keti! 

17 Mani Titus lain gaoh rila memenuhi 
kiluan sekam, kidang ia juga injuk reno 
giatni haga nulung keti sampai atas 
kehagani tenggalan ia mutusko untuk 
mik jama niku. 

18 Jejama jama ia sekam ngirim juga 
puari sai dihormati nihan di sunyin 
jemaah mani guaini ngabarko Kabar 
Betik jak Allah. 

19 Di samping ano, jelma tersebut 
radu dipilih juga rik ditantuko ulih 
jemaah-jemaah untuk ngerik sekam 
delom lapahni sekam. Mani sekam 
haga ngadako lapahni untuk nyampaiko 
sumbangan ano, in Tuhan dimuliako rik 
in keti ngeliak bahwa sekam rila nulung. 

20 Sekam behati-hati nihan in dang wat 
jelma sai nyalahko sekam delom hal 
nyampaiko sumbangan sai balak inji. 

21 Sekam haga betindak jujor lain 
angkah di hadap-Ni Allah, kidang di 
hadap manusia juga. 

22 Jejama jama Titus rik puari tersebut, 
sekam juga ngirim sai puari sai bareh. 
Sekam radu nguji ia bekali-kali rik 
ternyata ia risok gering nulung. Rik tano, 
ia lebih-lebih haga nulung keti mani ia 
ngeharap sai balak jama niku. 

23 Tentang Titus, iado kantikku, sai 
beguai jama nyak nutuk nulung keti. Rik 
tentang kerua puari ano, sai mik jejama 
ia, tiando jelma-jelma sai diutus ulihni 
jemaah-jemaah rik jadi kebanggaan bagi 
Almasih. 

24 Sekam harap keti nunjukko kasihmu 
jama tian, in sunyin jemaah pandai 
bahwa keti mengasihi tian rik bahwa api 
sai sekam banggako tentang keti ano 
benor. 

9 ! Setemonni mak perlu lagi nyak 
nulis jama keti tentang bantuan sai 
lagi dikirim jama umat-Ni Allah di Yudea. 

2 Nyak pandai keti gering nulung, rik 
nyak radu ngebanggako keti jama jelma- 
jelma di Makedonia. Nyak ngucakko 
jama tian, bahwa radu jak tahun sai radu 
puari-puari di Akhaya radu siap untuk 
ngeniko sumbangan. Rik semangatmu 
radu ngobarko juga semangat lamon 
jelma jak tian. 

3Tano nyak ngutus Titus rik kerua 
puari udi jama niku in api sai sekam 
bangga-banggako tentang keti dang 
merupako balak awak. Jadi, keti hagani 
radu siap, mani nyak ngucakko jama tian 
bahwa keti radu siap untuk seno. 

4 Nyak khuater kintu-kintu wat jelma- 
jelma Makedonia sai nutuk jama-jama 
nyak kanah waktu nyak ratong jama 
niku. Rik kik tian ngehalu bahwa keti 
makkung siap, wah, hara liamni sekam 
kanak, mani radu ngucakko bahwa 
sekam percaya nihan jama niku! Rik keti 
tenggalan pun haga meliam juga. 

>Udido sebabni nyak ngerasa perlu 
ngutus tian udi jama niku mena pai 
untuk ngurus sumbangan sai keti 
janjiko ano. Kulakuko ano in kanah kik 
nyak ratong, pengenian keti ano radu 
siap. Jama injuk reno, nyatado bahwa 
pengenianmu ano dikeniko jama senang 
hati, rik lain ulihni tepaksa. 

6Ingokdo! Jelma sai nabor benih 
cutik-cutik haga nguyut hasil sai cutik 
muneh. Kidang jelma sai nabor benih 
sai lamon-lamon haga nguyut hasil sai 
lamon muneh. 

7 Unggal jelma harus ngeni nutuk 
kerilaan hatini. Dang ia segan-segan 
ngeni atau ulihni tepaksa, mani Allah 
mengasihi jelma sai ngeni jama senang 
hati. 

8 Allah bekuasa ngeni jama keti berkat 
sai melimpah-limpah, in keti selalu 

ngedok api sai keti butuhko; bahkan keti 
haga berlebihan untuk ngelakuko sai 
betik rik beramal. 

? Delom Alkitab tetulis injuk reji tentang 
Allah, "Ia ngehambor-hamborko jama 
jelma mejerih; kebetikan hati-Ni kekal 
selama-lamani." 

10 Allah sai nyediako benih untuk si 
penabor rik kanikan untuk ram. Ia juga 
haga nyediako rik nyani lamon api sai 
keti tabor, in hasil kemurahan hatimu 
betambah muneh. 

11 Jama injuk reno keti haga serba 
cukup delom sunyin hal sehingga keti 
selalu dapok ngeni jama murah hati. 
Rik pengenian-pengenianmu sai sekam 
bagi-bagiko, nyebabko lamon jelma 
ngucapko terima kasih jama Allah. 

12 Mani perbuatan betik sai keti 
lakuko inji lain angkah haga nyukupi 
kekurangan umat-Ni Allah gaoh, kidang 
juga haga nyebabko lamon jelma 
ngucapko terima kasih jama Allah. 

13 Rik jak kebetikan sai keti tunjukko 
ano, lamon jelma Kristen di Yudea 
haga memuji Allah mani tian ngeliak 
kesetiaanmu tehadap Kabar Betik 
tentang Almasih sai keti tutuk ano. Juga, 

tian memuji Allah, mani keti murah hati 
nihan untuk ngebagi-bagiko jama tian 
rik jama sunyin jelma bareh api sai wat 
jama niku. 

14 Maka tian haga ngeduako keti jama 
perasaan kasih sayang mani Allah betik 
hati nihan jama niku. 

15 Hagani ram besyukor jama Allah atas 
pengenian-Ni sai luar biasa udi! 

1 0 1 Tano nyak, Paulus, haga ngajuko 

sai hal jama niku. Nyak inji, nutuk 
cawa ulun, rabai kik behadapan jama 
keti, kidang bani kik bejaohan. Nah, 
mani kelembutan rik kebetikan hati-Ni 
Almasih, 

2 nyak kilu nihan dangdo nyani nyak 
tepaksa betindak keras jama keti 
kapan nyak ratong kanah. Mani nyak 
beniat untuk betindak tegas tehadap 
jelma-jelma sai ngucakko bahwa sekam 
beguai jama tujuan-tujuan dunia. 

3 Sekam sangun masih hurik di delom 
dunia, kidang sekam mak bejuang 
bedasarko tujuan dunia. 

4Senjata-senjata sai sekam gunako 
di delom perjuangan sekam lain hak 
senjata dunia inji, kidang senjata- 
senjata Allah sai bekuasa. Jama 

senjata-senjata udi sekam ngehancorko 
pertahanan-pertahanan; sekam nangkis 
perdebatan-perdebatan 

“rik ngedobrak benteng-benteng 
kepungahan sai dibangun untuk nantang 
pengetahuan tentang Allah. Sekam 
menawan pikeran jelma-jelma rik nyani 
tian takluk jama Almasih. 

6 Rik kik keti radu taat jama sepenuhni, 
sekam siap untuk ngehukum sunyin 
jelma sai mak taat. 

7 Hagani keti sadar keadaan sai 
setemoni. Kik sai jelma yakin bahwa ia 
kedau-Ni Almasih, hagani ia ngingokko 
dirini tenggalan rik sadar bahwa sekam 
juga kedau-Ni Almasih injuk ia. 

8 Nyak mak meliam kik nyak harus 
lebih lamon ngerasa bangga atas 
kekuasaan sai radu dikeniko Tuhan jama 
sekam, mani kekuasaan udi dikeniko 
untuk ngebangun keti, lain hak untuk 
ngeruntuhko. 

2Nyak mak haga keti ngerasa 
bahwa nyak ngerabai-rabai keti jama 
surat-suratku. 

10 Ulun cawa, "Surat-surat Paulus 
udi tegas rik bewibawa, kidang kik ia 
tenggalan wat di tengah-tengah ram, 

pribadini lemoh rik cawa-cawani mak 
bereti api-api!" 

1! Hagani jelma sai injuk reno sadar 
bahwa kik sekam wat di tengah-tengah 
keti, tindakan sekam tepat injuk api sai 
sekam tulis delom surat-surat sekam. 

12 Tantu gaoh sekam mak bani 
ngebandingko atau ngepikko diri sekam 
sederajat jama ulun-ulun sai nganggap 
dirini langgar. Hara buguni tian! Tian 
nyani ukoran tenggalan rik menilai diri 
tenggalan jama ukoran ano. 

13 Sekam mak injuk reno. Kik sekam 
ngerasa bangga, sekam mak ngelampaui 
batas. Sekam tinggal di delom batas- 
batas daerah guaini sekam sai radu 
ditantuko ulih Allah untuk sekam. Rik 
keti kuruk di delom daerah ano. 

14 Jadi, waktu sekam napol keti rik 
ngusung Kabar Betik tentang Almasih 
jama niku, sekam sebenorni mak luah 
jak batas-batas daerah guai sekam. 

15 Sekam mak muji diri atas guaini ulun 
bareh sai wat di luah batas sai ditantuko 
Allah untuk sekam. Sebalikni sekam 
tetap di delom batas-batas sai ditantuko 
Allah untuk sekam rik beharap bahwa 
keti semakin percaya jama Almasih, in 

sekam dapok ngelakuko quai sai lebih 
balak di hantara keti. 

16 Jama injuk reno sekam dapok 
ngabarko juga Kabar Betik udi di 
negeri-negeri bareh tanpa harus 
ngebalak-balakko diri atas guai sai radu 
dilakuko di wilayah pelayanan ulun 
bareh. 

17 Di delom Alkitab tetulis, "Jelma 
sai haga ngebanggako sai hal, hagani 
ngebanggako api sai radu disani ulih 
Tuhan." 

18 Mani jelma sai tepuji iado jelma sai 
dipuji ulih Tuhan, lain jelma sai muji 
dirini tenggalan. 

1 1 1 Izinkodo nyak bekelakuan agak 

bugu cutik. Ngasi, kan? 

2 Nyak tiram jama niku, injuk Allah 
tenggalan pun tiram jama niku. Keti 
yakdo injuk sai muli sai masih suci sai 
radu kujanjiko untuk dinikahko jama sai 
kajong, yakdo Almasih. 

3 Kidang nyak khuater pikeranmu 
haga teguda untuk mak setia lagi jama 
Almasih, gegoh injuk Hawa tumbai juga 
teguda ulih kelicikan si ulai. 

4 Mani rupani keti senang gaoh nerima 
jelma sai ratong jama niku rik ngajar 

tentang Isa sai bareh -- lain Isa sai 
sekam kenalko jama niku. Rik keti haga 
juga nyambut ruh rik "kabar betik" sai 
sama sekali belainan jama Ruh-Ni Allah 
rik Kabar Betik sai pernah keti terima jak 
sekam. 

> Nyak sama sekali mak ngerasa lebih 
rendah jak "rasul-rasul" sai luar biasa 
udi! 

6 Halokni nyak kurang pandai cawa, 
kidang tentang pengetahuan, nyak lain 
jelma sai bugu. Ano radu sekam buktiko 
jama niku delom sunyin hal. 

"Waktu nyak ngabarko Kabar Betik 
jak Allah jama niku, nyak mak ngilu 
keti ngebiayai nyak cutik pun; rik jama 
injuk reno nyak nyani diriku jadi rendah. 
Kulakuko ano untuk ngelanggarko keti. 
Api ano suatu kesalahanku tehadap 
niku? 

8Waktu nyak ngelayani keti, nyak 
dibiayai ulih jemaah-jemaah bareh. 
Dapok diucakko nyak ngerugiko 
jemaah-jemaah udi in dapok nulung keti. 

Kik waktu seno nyak kekurangan, 
nyak mak pernah nyusahko sai jelma 
pun jak keti. Sunyin sai kuperluko 
disediako ulih puari-puari sai ratong jak 

Makedonia. Nyak ngejaga betik-betik in 
nyak mak nyusahko keti delom hal api 
pun, rik nyak haga terus ngejaga in ano 
tetap injuk reno. 

10 Kebanggaanku inji mak dapok 
dihapusko di dipa pun juga di sunyin 
negeri Akhaya, mani ajaran Almasih sai 
benor wat jama nyak. 

1! Mengapi nyak cawa injuk reno? Api 
ulih sebab nyak mak mengasihi keti? 
Allah pandai nyak mengasihi! 

12 Api sai nyak lakuko tano haga 
terus nyak lakuko in "rasul-rasul" sai 
bareh udi mak ngedok alasan untuk 
ngebalak-balakko diri rik cawa bahwa 
tian beguai injuk sekam. 

13 Jelma-jelma injuk seno iado 
rasul-rasul palsu. Tian jelma-jelma 
sai ngebuhungi ulun jama menyamar 
sebagai rasul-rasul-Ni Almasih. 

14 Mak hiran tian nyani injuk reno, mani 
iblis tenggalan pun menyamar sebagai 
malaikat terang! 

1> Jadi mak aneh juga kik jelma-jelma 
sai ngebantu iblis menyamar sebagai 
jelma-jelma sai ngebantu sai ngelakuko 
kehaga-Ni Allah. Akherni tian juga 

haga nerima balosan sai nutuk sunyin 
perbuatan tian. 

16 Kuulangi sekali lagi: Dang sampai wat 
sai nganggap nyak mebudoh. Kidang kik 
keti nganggap nyak injuk reno, izinkodo 
nyak sai bugu inji ngerasa bangga juga 
cutik. 

17 Selanjutni hagani nyak nyebutko rasa 
banggaku, kidang lain Tuhan sai ngayun 
nyak ngucakko ano. Delom hal sinji nyak 
temon-temon cawa injuk jelma bugu. 

18 Sangun wat lamon jelma sai ngerasa 
bangga atas hal-hal dunia, jadi nyak 
haga ngerasa bangga juga. 

19 Keti jama senang hati sabar tehadap 
jelma sai bugu, mani keti ngerasa diri 
pintar nihan! 

20 Keti nagando gaoh kik ulun 
ngebudakko keti, atau memeras rik 
ngakuk untung jak keti, atau ngerasa 
diri lebih langgar jak keti rik bani nampar 
keti. 

21 Nyak meliam ngakui bahwa sekam 
lemoh nihan untuk bebuat injuk 
reno. Kidang api sai jelma bareh bani 
ngebanggako, nyak bani juga! (Nyak 
cawa injuk jelma bugu.) 


2 KORINTUS 11.22-26 38 


22 Ulun Ibrani kedo tian? Nyak juga ulun 
Ibrani. Ulun Israel kedo tian? Nyak juga 
ulun Israel. Keturunan Abraham kedo 
tian? Nyak pun injuk reno! 

23 Jelma-jelma sai ngebantu Almasih 
kedo tian? Kedengianni injuk nyak radu 
lebon akal, kidang nyak sangun jelma 
sai ngebantu sai lebih betik jak tian 
sunyinni! Nyak beguai lebih keras, nyak 
lebih risok dikurukko mik delom bui, 
nyak lebih lamon disiksa rik risok hamper 
mati. 

24 Radu lima kali nyak disiksa ulih ulun 
Yahudi jama pukulan lecut telu puluh 
siwa kali. 

25 Telu kali nyak dilecut ulih ulun-ulun 
Roma; pernah muneh nyak ditayar jama 
batu. Telu kali nyak ngalami karam kapal 
di laok, rik sekali nyak terapung selama 
rua puluh epak jam. 

26 Lamon nihan nyak ngadako lapah 
sai bebahaya: diancam bahaya banjer 
bahaya perampuk, bahaya jak pihak 
Yahudi maupun jak pihak lain Yahudi, 
bahaya di delom kota, bahaya di luah 
kota, bahaya di laok, rik bahaya jak 
jelma-jelma sai ngemukako diri sebagai 
puari Kristen padahal lain. 

27 Nyak ngebanting tulan rik bejuang 
setengah mati: risok mak pedom, mak 
mengan, mak nginum, lamon nihan 
telantar delom keadaan kebetohan, 
kengisonan mani kurang kawai rik mak 
ngedok rang tinggal. 

28 Di samping sunyinni ano, unggal rani 
nyak cemas juga jama keadaan sunyin 
jemaah. 

2? Kapan wat sai lemoh nyak pun nutuk 
ngerasa lemoh juga. Kapan wat sai jatuh 
mik delom dusa, hatiku nutuk hancor. 

30 Nah, kik nyak harus ngerasa bangga 
atas sai hal, maka nyak ngerasa bangga 
atas hal-hal sai nunjukko kelemohanku. 

31 Allah, Bapak jak Tuhan Isa pandai 
bahwa nyak mak bebuhung. Tepujido 
gelar-Ni selama-lamani. 

32 Waktu nyak wat di Damsyik, 
gubernur sai bekuasa di dudi di debah 
pemerintahan Raja Aretas, ngayun 
tentera ngejaga rangok kota udi untuk 
nangkok nyak. 

33 Kidang jama sai keranjang nyak 
diulurko mik debah liwat sai lubang di 
sesai. Injuk renodo nyak lulos jak culuk 
gubernur udi. 

1 2 1t Sangun mak ngedok untungni 

untuk ngerasa bangga. Kidang 
nyak haga juga ngerasa bangga atas 
hal-hal sai Allah liakko jama nyak delom 
wahyu atau delom pengliakan. 

2 Nyak kenal sai jelma Kristen sai 
epak belas tahun sai radu diiwakko 
mik rang sai paling langgar di surga. 
(Nyak mak pandai api badanni temon- 
temon diiwakko atau udi angkah suatu 
pengliakan -- Allah gaohdo sai pandai.) 

3 Nyak ulangi sekali lagi: Nyak pandai 
bahwa jelma inji diiwakko kuruk mik 
surga. (Nyak mak pandai api badanni 
temon-temon teiwak atau ano angkah 
sai pengliakan -- Allah gaohdo sai 
pandai.) Di dudi jelma udi ngedengiko 
hal-hal sai mak dapok diucakko ulihni 
manusia rik mak juga diizinko jama 
manusia untuk diucakko. 

4(12:3) 

> Tentang jelma senodo sai haga 
kubanggako, lain tentang diriku 
tenggalan. Tentang diriku angkah hal-hal 
sai nunjukko kelemohanku anodo, sai 
haga kubanggako. 

6 Seandaini nyak mirak juga ngerasa 
bangga atas sai hal, nyak mak haga 


2 KORINTUS 12.7-10 41 


jadi jelma sai balak awak; nyak haga 
ngucakko sai benor. Kidang nyak nahan 
diri, in mak ngedok jelma sai nganggap 
nyak lebih jak api sai radu ia liak 
kulakuko atau sai radu ia dengi sai 
kucawako. 

7 Kidang in nyak dang mepungah 
nihan mani pengliakan-pengliakan sai 
luar biasa ano, nyak dikeni injuk reno 
penyakik di badanku sai merupako alat 
iblis. Penyakik udi dikeniko untuk mukul 
nyak in nyak mak jadi mepungah. 

8 Telu kali nyak bedua jama Tuhan in 
penyakik udi diiwakko jak nyak. 

Kidang Tuhan ngejawab, "Nyak 
mengasihi niku rik ano radu cukup untuk 
niku; mani kuasa-Ku justru paling kuat 
kik niku delom keadaan lemoh." Udi 
sebabni nyak lebih senang ngerasa 
bangga atas kelemohan-kelemohanku, 
mani kapan nyak lemoh, maka justru 
waktu senodo nyak ngerasa Almasih 
ngelindungi nyak jama kekuatan-Ni. 

10 Jadi nyak riang jama kelemohan- 
kelemohanku. Nyak juga riang kik 
ulih-Ni Almasih nyak difitnah, nyak 
ngalami kesulitan, dibedak-bedak rik 
nyak ngalami kesukaran. Mani kik nyak 

lemoh, maka pada waktu senodo justru 
nyak kuat. 

11 Temon nyak radu besikap injuk jelma 
bugu -- kidang ketido sai nyani jadi injuk 
reno. Setemonni ketido sai harus memuji 
nyak. Mani meskipun nyak mak bereti 
api-api, nyak sama sekali mak kalah 
tehadap "rasul-rasul" sai luar biasa udi! 

12 Keanehan-keanehan rik hal-hal luar 
biasa rik guai sai balak-balak radu sabar 
diliakko jama niku untuk ngebuktiko 
bahwa nyak ano rasul. 

13 Delom hal api keti kurang diperhatiko 
dibanding jama jemaah-jemaah sai 
bareh? Paling-paling angkah delom hal 
inji: bahwa nyak mak nyusahko keti 
untuk ngebiayai nyak. Maafko nyak atas 
kesalahan ano. 

14Tano inji radu untuk ketelu kalini 
nyak siap untuk napol keti. Rik nyak mak 
haga nyusahko keti, mani sai nyak mirak 
lain hak api sai keti kedau, melainko 
dirimu. Mani lain hak anak-anak sai 
harus nyepok nafkah untuk ulun tuhani, 
kidang ulun tuhado sai harus nyepok 
nafkah untuk anak-anakni. 

15 Ulihni seno jama senang hati nyak 
rila ngurbanko sunyinni untuk niku, 


2 KORINTUS 12.16-20 43 


bahkan diriku tenggalan pun. Kik nyak 
injuk reno mengasihi keti, api patut keti 
kurang mengasihi nyak? 

16 Nah, keti setuju bahwa nyak mak 
pernah nyusahko keti. Kidang wat sai 
cawa bahwa nyak inji licik; bahwa nyak 
mansa untung jak keti ulihni tipu dayaku. 

17 Dipa mungkin! Api liwat jelma-jelma 
sai kuutus jama niku ano nyak ngakuk 
untung jak keti? 

18 Nyak radu ngayun Titus mik napol 
keti, rik nyak ngayun puari Kristen sai 
bareh udi mik jejama jama ia. Api Titus 
ngakuk untung jak keti? Kidang sekam 
rua beguai jama tujuan sai gegoh rik 
betindak jama cara-cara sai gegoh! 

19 Ngasido keti nyangko sekam selama 
inji sedang berusaha ngebela diri 
tehadap keti? Keti keliru nihan! Allah 
pandai bahwa sunyin sai sekam cawako 
ano iado nutuk kehaga-Ni Almasih. Rik 
sunyin sai sekam lakuko iado untuk 
ngebangun kehurikan rohanimu. 

20 Nyak khuater bahwa pada waktu 
nyak napol keti kanah, nyak ngehalu 
keti mak injuk api sai nyak harapko, rik 
keti pun haga ngehalu nyak mak injuk 
keti harapko. Dang-dang kanah wat 


2 KORINTUS 12.21-13.3 44 


Sai rigu, sesera, panas hati, mentingko 
diri tenggalan, fitnah-memfitnah, 
hasut-ngehasut, mepungah, rik ngacau. 

21 Nyak rabai kintu-kintu waktu nyak 
ratong kanah Allah haga ngerendahko 
nyak di hadap keti rik nyak haga miwang 
mani lamon hantara keti sai bedusa 
tumbai, mak berubah rik mak taru-taru 
ngelakuko perbuatan-perbuatan tian sai 
hajor, kamak rik mak pantas. 

1 Injido untuk ketelu kalini nyak 

1 3 ratong napol niku. Delom Alkitab 
tetulis, "Unggal perkara harus didukung 
ulih kesaksian rua atau telu ulun saksi, 
ampai perkara ano sah." 

2 Jelma-jelma sai di waktu tumbai radu 
bebuat dusa rik sunyin jelma barehni, 
radu kuperingatko lebih mena waktu 
nyak napol keti pada kerua kalini. Tano, 
sementara nyak bejaohan jama niku, 
nyak ngingokko luot bahwa kik nyak 
ratong lagi, mak sai jelma pun jak tian 
sai haga lepas jak hukuman. 

3 Maka keti haga ngedapokko sunyin 
bukti sai keti mirak bahwa Almasih 
temon-temon cawa liwat nyak. Kik 
Almasih betindak tehadap keti, Ia mak 

betindak lemoh-lemoh, sebalikni Ia 
nunjukko kuasa-Ni di hantaramu. 

4Sangun waktu Ia disalibko, Ia lemoh, 
kidang tano Ia hurik ulihni kuasa-Ni 
Allah. Sekam juga lemoh delom hurik 
sekam sai besatu jama Almasih, kidang 
waktu ngehadapi keti, sekam pun kuat 
jejama Almasih mani kuasa Allah. 

> Cuba keti nguji diri tenggalan api keti 
temon-temon hurik bedasarko percaya 
jama Almasih! Pasti keti sadar bahwa 


Isa Almasih wat di delom keti! -- lain 
halni kik sangun keti mak temon-temon 
percaya. 


6 Nyak ngeharap keti sadar bahwa 
sekam lain hak jelma sai mak tahan uji. 
7 Sekam bedua jama Allah semoga Ia 
haga nulung keti untuk mak bebuat 
salah. Lain hak untuk nunjukko bahwa 
sekam inji sangun pandai nunaiko tugas, 
kidang in keti ngelakuko api sai Allah 
kehagako -- tagan keliakanni sekam 
gagal, mak api-api! 

8 Mani sekam mak dapok bebuat sai 
pun sai betentangan jama sai benor, 
sekam harus nutuk sai benor. 

? Sekam senang rik sekam lemoh, rik 
keti kuat. Sekam bedua juga in keti jadi 
sempurna. 

10 Udido sebabni nyak nulis inji waktu 
nyak makkung wat di tengah-tengah 
keti. Jama injuk reno, kik nyak ratong 
kanah, mak ikin nyak betindak keras 
tehadapmu jama ngegunako kekuasaan 
sai dikeniko Tuhan jama nyak. Kekuasaan 
ano dikeniko untuk ngebangun keti, lain 
untuk ngehancorko. 

11 Akherni, Puari-puari, hagani keti 
riang, rik berusahado jadi sempurna. 
Terimado sunyin petuahku. Hagani 
keti sehati rik hurik rukun. Allah Sai 
Mahakasih rik pendamai udi haga 
menyertai keti. 

12 Besalam-salamando mesra peperda 
keti sebagai puari Kristen. 

13 (13-12b) Sunyin umat-Ni Allah ngirim 
salam jama niku. 

14 (13-13) Tuhan Isa Almasih ngeberkati 
keti, Allah mengasihi keti, rik Ruh-Ni 
Allah menyertai keti sunyinni! Hormat 
sekam, Paulus 


Galatia 


1 1 Puari-puari jemaah-jemaah di 
wilayah Galatia, Nyak, Paulus, rik 
sunyinni puari Kristen sai jama-jama 
nyak, ngeharap semoga Allah Bapa ram 
rik Tuhan Isa Almasih ngeni berkat rik 
sejahtera jama niku. Nyak jadi rasul 
lain hak jama liwat manusia atau mani 
diangkat ulih manusia, melainko ulih-Ni 
Isa Almasih rik Allah Bapa ram sai radu 
ngehurikko Ia luot jak kematian. 

2(1:1) 

3(1:1) 

4 Mentaati kehaga-Ni Allah Bapa 

ram, Almasih nyerahko diri-Ni jadi 
kurban untuk dusa-dusa ram, in ram 
diselamatko jak zaman sai jahat inji. 

> Terpujido Allah selama-lamani! Amin. 

6 Nyak hiran tentang Puari-puari! 

Keti diurau Allah ulih sebab rahmat-Ni 
Almasih, kidang tano keti geluk nihan 
ngeduriko Allah rik nutuk "kabar betik" 
sai bareh jak Kabar Betik sai jak Allah. 

7 Setemonni mak ngedok "kabar betik 
sai bareh". Angkah wat jelma-jelma 

sai ngabarko jama keti "kabar betik" 
tentang Almasih sai tian putar balikko 
sehingga ngacauko keti. 

Sulun sai ngabarko "kabar betik" sai 
bareh jak Kabar Betik sai radu ram 
kabarko, tagando ia dihukum Allah -- 
sekalipun ulun udi sekam tenggalan atau 
malaikat jak surga! 

? Sekam radu ngucakko tumbai, tano 
nyak ngucakko sekali lagi: Jelma sai 
ngabarko jama niku "kabar betik" sai 
bareh jak Kabar Betik sai radu keti 
terima jak sekam, jelma udi hagani 
dihukum Allah! 

10 Api jama seno keliakanni nyak 
seolah-olah ngeharap diakui ulihni 
manusia? Sama sekali mawat! Nyak 
angkah ngeharapko pengakuan jak 
Allah. Api nyak sedang berusaha ngakuk 
hati manusia in disenangi ulun? Kik nyak 
masih bebuat injuk reno, nyak lain hak 
jelma sai ngebantu Almasih. 

11 Puari-puari harus pandai bahwa 
Kabar Betik sai kukabarko ano mak 
asalni jak manusia. 

12 Nyak mak nerima kabar udi jak 
manusia, rik mak sai jelma pun sai 
ngajarkoni jama nyak. Isa Almasih 

tenggalando sai ngungkapko isi Kabar 
Betik udi jama nyak. 

13 Tantu keti radu ngedengi tentang 
hurikku tumbai sebagai jelma sai nutuk 
agama Yahudi. Keti pandai injuk repa 
kejamni nyak memperlakuko jemaah-Ni 
Allah rik injuk repa kerasni nyak 
berusaha ngehancorkoni. 

14 Delom hal ngejalanko agama Yahudi, 
nyak ngelebihi kelamonan ulun Yahudi 
sai seumor jama nyak. Nyak besemangat 
nihan delom hal-hal tentang adat istiadat 
nenek muyang sekam. 

15 Kidang ulihni betik-Ni hati Allah, Ia 
milih nyak semakkung nyak laher rik 
ngurau nyak untuk ngelayani Ia. 

16 Allah nyatako Anak-Ni jama nyak 
in Kabar Betik tentang Anak-Ni dapok 
kukabarko jama ulun-ulun lain Yahudi. 
Waktu seno nyak mak mik jama sai 
jelma pun untuk ngilu petuah. 

17 Nyak mak juga mik jama jelma-jelma 
di Yerusalem sai radu lebih mena jak 
nyak jadi rasul. Kidang nyak mik di 
negeri Arab, raduni jak udi muloh mik 
Damsyik luot. 

18 Telu tahun jak seno, nyak mik di 
Yerusalem untuk bekenalan jama Petrus. 

Nyak tinggal jama ia angkah lima belas 
rani sakani. 

19 Nyak mak betungga jama rasul-rasul 
sai bareh, kecuali Yakobus, puari-Ni 
Tuhan. 

20 Api sai kutulis inji temon. Allah 
pandai bahwa nyak mak bebuhung! 

21 Radu jak seno nyak mik di daerah- 
daerah di Siria rik Kilikia. 

22 Sampai saat seno jemaah-jemaah 
Kristen di Yudea masih makkung 
langsung kenal jama nyak. 

23 Tian angkah ngedengi ulun cawa, 
"Jelma sai tumbai nganiaya sekam, tano 
ngabarko kepercayaan sai tumbai haga 
dimusnahko." 

24 Maka tian memuji Allah mani nyak. 
2 1 Epak belas tahun jak seno, nyak 

muloh mik Yerusalem jama-jama 
Barnabas, rik ngusung Titus juga. 

2 Nyak mik di Yerusalem mani Allah 
radu nyatako jama nyak bahwa nyak 
harus mik. Rik delom suatu pertemuan 
sai khusus jama jelma-jelma sai mimpin 
di dudi, nyak ngejelasko Kabar Betik 
sai kukabarko jama jelma-jelma lain 
Yahudi. Mani nyak mak haga usahaku 

sai tumbai, ataupun sai tano, angkah 
sia-sia. 

3Titus, sai ngerik nyak, iado sai jelma 
Yunani, kidang ia mak dipaksa nutuk 
atoran sunat, 

“meskipun wat jelma-jelma sai 
ngedesak hal seno. Tiando jelma-jelma 
sai nyelundup mik delom golongan ram 
rik menyamar sebagai puari. Tian kuruk 
hema-hema untuk nyelidiki kebebasan 
sai wat jama ram mani ram besatu jama 
Isa Almasih. Tian haga ngulohko ram 
jama keadaan mula-mula sebagai jelma 
sai ngebantu, 

> kidang sekam mak nyerah cutik pun 
jama tian, mani sekam haga ngejaga in 
Kabar Betik ano tetap murni untuk keti. 

6 Walaupun injuk reno, mak ngedok 
hal-hal ampai sai dituntut jak nyak ulih 
jelma-jelma sai dianggap tepandang 
-- bagiku mak ngedok bidani kik tian 
tepandang atau mawat, mani Allah mak 
ngeliak pudak. 

7 Sebalikni, jelma-jelma sai dianggap 
tepandang udi ngakui bahwa Allah radu 
nugasko nyak untuk ngabarko Kabar 
Betik jama jelma lain Yahudi, gegoh 
injuk Ia radu nugasko Petrus untuk 

ngabarko Kabar Betik ano jama jelma 
Yahudi. 

8 Mani Allah sai ngeniko jama Petrus 
kemampuan untuk jadi rasul untuk 
jelma Yahudi, ngeni juga jama nyak 
kemampuan untuk jadi rasul jelma lain 
Yahudi. 

9Yakobus, Petrus, rik Yohanes, sai 
keliakanni jadi jelma-jelma sai mimpin 
jemaah, ngakui bahwa Allah radu 
ngeniko jama nyak tugas khusus inji. 
Maka tian besalaman jama Barnabas 
rik nyak sebagai tanda persahabatan. 
Raduni tian rik sekam setuju bahwa 
sekam haga beguai di hantara bangsa- 
bangsa sai lain Yahudi, rik tian di hantara 
jelma Yahudi. 

10 Satu-satuni kiluan tian iado in sekam 
ngeperhatiko jelma mejerih. Rik nyak 
justru senang ngelakuko hal seno. 

11 Waktu Petrus ratong mik Antiokhia, 
nyak nantang ia terang-terangan, mani 
tindakanni salah. 

12 Mula-mula ia mejong mengan 
jejama jama puari-puari sai lain Yahudi. 
Kidang radu jak ulun-ulun utusanni 
Yakobus sampai, ia ngejaohko diri jak 
puari-puari lain Yahudi rik mak haga lagi 

mengan jama tian, mani rabai tehadap 
jelma-jelma sai haga in sunyinni jelma 
disunat. 

13 Puari-puari Yahudi sai bareh juga 
nutuk besikap munafik injuk Petrus, 
sehingga Barnabas tepengaruh untuk 
besikap injuk tian. 

14 Reno nyak ngeliak bahwa tian mak 
besikap nutuk kebenoran Kabar Betik 
ano, nyak cawa jama Petrus di hadap 
sunyin sai hadir di dudi, "Kik Puari 
sebagai ulun Yahudi radu hurik injuk 
jelma lain Yahudi, mengapi Puari tano 
haga maksa ulun-ulun bareh hurik injuk 
ulun-ulun Yahudi?" 

15 Sangun nutuk kelaheran, sekam 
jelma Yahudi rik lain "jelma lain Yahudi 
sai bedusa". 

16 Walaupun injuk reno sekam pandai 
bahwa jelma muloh mebetik jama Allah 
angkah ulihni percaya jama Isa Almasih, 
rik lain ulihni ngejalanko hukum agama. 
Sekam tenggalan pun percaya jama Isa 
Almasih, in sekam muloh mebetik jama 
Allah liwat iman sekam ano, lain ulihni 
sekam ngejalanko hukum agama. Mani 
jama ngejalanko hukum agama, mak sai 
jelma pun dapok muloh betik jama Allah. 

17 Sekam berusaha muloh mebetik jama 
Allah liwat hurik besatu jama Almasih. 
Kidang kik radu jak ngelakuko injuk 
reno, ternyata sekam masih "ulun-ulun 
bedusa" juga injuk ulun-ulun lain Yahudi, 
api inji retini bahwa Almasihdo sai 
nyebabko sekam bedusa? Tantu gaoh 
mawat! 

18 Kik nyak mulai ngediriko luot pola 
hukum agama sai radu kuruntuhko, 
maka nyak nunjukko bahwa nyak radu 
jadi jelma sai ngelanggar hukum. 

19 Kidang nyak radu mati tehadap 
hukum agama -- dimatiko ulihni hukum 
udi tenggalan -- in nyak dapok hurik 
untuk Allah. Nyak radu disalibko jejama 
Almasih. 

20 Tano lain lagi nyak sai hurik, kidang 
Almasih sai hurik delom diriku. Hurik inji 
sai kuhayati tano yakdo hurik ulihni iman 
jama Anak Allah sai ngasihi nyak rik sai 
radu ngurbanko diri-Ni untuk nyak. 

21 Nyak mak ngeremehko rahmat-Ni 
Allah. Kik hubungan jelma jama Allah 
jadi betik luot mani ngejalanko hukum 
agama, udi retini kematian Almasih mak 
ngedok gunani! 

3 1 Puari-puari ulun Galatia! Keti 
bugu nihan! Induh keti radu kena 
pengaruh sapa? Kematian Almasih 
disalib radu kuterangko sejelas-jelasni 
jama niku! 

2? Cuba keni pandai jama nyak sai hal 
inji: Api keti radu nerima Ruh-Ni Allah 
mani ngejalanko hukum agama, atau 
mani keti ngedengi Kabar Betik jak Allah 
rik percaya jama Almasih? 

3 Mengapi keti bugu nihan! Keti radu 
mulai hurik ampai jama Ruh-Ni Allah, 
masakan tano keti haga mencapai 
kesempurnaan jama kekuatanmu 
tenggalan? 

4 Percuma kedo sunyin sai radu keti 
alami ano! Masakan percuma! 

> Allah ngeniko Ruh-Ni jama niku rik 
ngadako keajaiban-keajaiban di hantara 
keti. Api kedo Allah ngelakuko ano mani 
keti jalanko hukum agama atau mani 
keti ngedengi Kabar Betik udi rik percaya 
jama Almasih? 

6 Udi gegoh injuk sai tetulis delom 
Alkitab tentang Abraham -- injuk reji, 
"Abraham percaya jama Allah, rik ulih 
kepercayaanni ano ia diterima ulih-Ni 

Allah sebagai jelma sai nyenangko 
hati-Ni Allah." 

7 Jadi hagani keti sadar bahwa jelma sai 
temon-temon keturunan Abraham iado 
jelma sai percaya jama Allah. 

8 Alkitab radu ngeliak lebih mena 
bahwa Allah ngeyakinko ulun-ulun lain 
Yahudi muloh betik luot jama Allah, kik 
tian percaya jama Ia. Kabar Betik ano 
dikeni pandai lebih mena jama Abraham 
delom janji inji, "Liwat niku, Allah haga 
ngeberkati sunyin manusia di atas 
bumi." 

9 Abraham percaya, maka ia dikeni 
berkat. Injuk reno juga sunyin jelma 
sai percaya, haga dikeni berkat jejama 
Abraham. 

10 Ulun-ulun sai begantung jama hukum 
agama, sunyinni hurik di debah kutukan. 
Mani delom Alkitab tetulis, "Jelma sai 
mak setia ngejalanko sunyin sai tetulis 
delom Buku Hukum Agama, dikutuk 
Allah!" 

11 Mak sai jelma pun sai muloh betik 
jama Allah ulihni ngejalanko hukum 
agama. Hal ano radu dinyatako delom 
Alkitab, "Angkah jelma sai percaya jama 

Allah sehingga hubunganni jama Allah 
jadi betik luot, haga hurik!" 

12 Kidang hukum agama mak didasarko 
atas iman. Delom Alkitab tetulis bahwa 
ulun sai ngejalanko hukum agama, haga 
hurik ulihni hukum udi. 

13 Kidang Almasih ngebebasko ram jak 
kutukan hukum agama. Ia ngelakuko 
ano jama naganko diri-Ni tekutuk 
mani ram. Mani delom Alkitab tetulis, 
"Tekutukdo jelma sai mati digantung di 
tihang kayu." 

14 Almasih ngelakuko injuk reno in 
berkat sai dijanjiko Allah jama Abraham 
dikeniko juga jama jelma-jelma lain 
Yahudi. Jama injuk reno ram pun sai 
percaya jama Allah, dapok nerima Ruh 
sai dijanjiko ulih-Ni Allah udi. 

15 Puari-puari! Helauni nyak makai 
cuntoh jak pengalaman serani-rani. Kik 
jelma nyani suatu ikatan janji rik janji 
ano radu disahko, maka mak sai jelma 
pun dapok ngebatalko perjanjian udi, 
atau nambah sai hal pun jama ia. 

16 Janji-janji-Ni Allah disani ulih-Ni 
Allah untuk Abraham rik untuk jelma 
keturunan Abraham. Delom Alkitab mak 
tetulis, "rik untuk ulun-ulun keturunanni 

Abraham", sai retini lamon ulun. Sai 
tetulis di dudi iado, "rik untuk jelma 
keturunanmu," retini sai jelma gaoh, 
yakdo Almasih. 

17 Sai haga kukemukako di dija iado inji: 
janji-Ni Allah radu disani rik disahko lebih 
mena. Hukum agama sai dikeniko 430 
tahun jak seno mak dapok ngebatalko 
pengesahanni rik ngehapusko janji-Ni 
Allah udi. 

18 Mani kik pengenian-Ni Allah 
tegantung jama hukum agama, maka 
udi lain lagi pengenian sai dijanjiko. 
Justru mani Allah radu ngejanjikoni jama 
Abraham, maka Allah ngeniko ano jama 
ia. 

19 Kik injuk reno, untuk api hukum 
agama dikeniko? Jawabni iado bahwa 
hukum udi ditambahko untuk nyatako 
pelanggaran manusia. Hukum agama udi 
belaku angkah sai sampai ratongni sai 
jelma keturunan Abraham, sai disebut 
di delom janji-Ni Allah jama Abraham. 
Hukum agama udi disampaiko ulih 
malaikat-malaikat rik perantaraan sai 
manusia. 

20 Nah, harus wat rua pihak, ampai 
perlu sai jelma perantara. Kidang Allah 

mak memerluko perantara, mani Ia 
tenggalan betindak. 

21 Api udi retini bahwa hukum agama 
belawanan jama janji-Ni Allah? Tantu 
gaoh mawat! Mani kik hukum dikeniko 
untuk nganugerahko hurik jama 
manusia, maka manusia dapok muloh 
betik jama Allah liwat hukum agama. 

22 Kidang di delom Alkitab tetulis bahwa 
sunyin manusia wat di debah kekuasaan 
dusa. Ulihni seno, pengenian sai dijanjiko 
bedasarko percaya jama Isa Almasih 
dikeniko jama tian sai percaya. 

23 Semakkung ratong waktuni untuk 
percaya jama Almasih, ram dijaga ketat 
ulih hukum agama; ram injuk dikurung 
sampai iman ano dinyatako. 

24 Jama injuk reno, hukum agama jadi 
sebagai pengawas ram sampai Almasih 
ratong untuk nyani ram muloh betik 
lagi jama Allah mani ram percaya jama 
Almasih. 

25 Tano, mani radu waktuni manusia 
dapok percaya jama Almasih, maka ram 
mak lagi diawasi ulih hukum agama. 

26 Mani keti percaya jama Isa Almasih, 
maka keti besatu jama Ia; rik ulihni udi 
keti jadi anak-anak-Ni Allah. 

27 Keti sunyinni radu dibaptis atas 
gelar-Ni Almasih, jadi keti radu nerima 
pada diri keti sifat-sifat-Ni Almasih 
tenggalan. 

28 Delom hal inji mak lagi diadako 
perbidaan hantara jelma Yahudi rik jelma 
lain Yahudi, hantara jelma sai ngebantu 
rik ulun bebas, hantara bakas rik bebai. 
Puari sunyinni besatu mani Isa Almasih. 

29 Kik keti kedau-Ni Almasih, maka 
ketido keturunanni Abraham. Rik keti 
haga nerima api sai dijanjiko Allah. 

4 1 Kidang perlu kutegasko: selama 

sai jelma ahli waris masih di debah 

umor, wat jelma sai ngawasi ia rik ngurus 
kepentingan-kepentinganni sampai ia 
mencapai umor sai ditantuko ulih bakni. 
Ia diperlakuko gegoh injuk sai jelma 
ngebantu, walaupun setemonni ia sai 
kedau jak sunyinni harta udi. 

2 (4:1) 

3Injuk reno muneh jama ram: Selama 
ram masih makkung dewasa, ram 
diperhamba ulihni ruh-ruh sai nguasai 
dunia inji. 

“Kidang waktu sai tepat, Allah ngutus 
Anak-Ni mik dunia. Anak-Ni udi dilaherko 

ulih sai bebai rik hurik di debah 
kekuasaan hukum agama. 

“Jama injuk reno Ia ngebebasko jelma- 
jelma sai hurik di debah kekuasaan 
hukum agama; in neram pun dapok jadi 
anak-anak-Ni Allah. 

6 Mani ketido anak-anak-Ni Allah, Allah 
ngayun Ruh Anak-Ni kuruk mik delom 
hati Puari rik di hatiku, yakdo Ruh sai 
beseru, "Bapa, ya Bapaku." 

7 Jadi, keti lain jelma sai ngebantu, 
kidang anak. Rik ulihni keti anak-Ni 
Allah, maka Allah haga ngeniko jama 
niku sunyin hal sai disediako-Ni untuk 
anak-anak-Ni. 

8 Tumbai keti mak kenal jama Allah, udi 
sebabni keti jadi jelma sai ngebantu jak 
kuasa-kuasa sai dianggap sebagai diwa 
kidang setemonni lain Allah sama sekali. 

“Kidang tano keti kenal jama Allah, 
atau lebih tepat lagi, Allah kenal jama 
keti. Nah, mengapi keti haga muloh luot 
jama ruh-ruhni dunia inji, sai lemoh rik 
mejerih? Mengapi keti haga diperhamba 
luot ulihni ruh-ruh udi? 

10 Keti ngerayako rani-rani sai tantu, 
bulan-bulan sai tantu rik tahun-tahun sai 
tantu. 

11 Nyak khuater, dang-dang jerih 
payahku untuk keti sia-sia gaoh. 

12 Puari-puari! Kumohon nihan in keti 
jadi injuk nyak. Mani nyak juga radu jadi 
injuk keti. Keti mak ngelakuko sai hal 
pun sai salah tehadap nyak. 

13 Keti tantu masih ingok api sai 
nyebabko nyak pada mulani ngeniko 
Kabar Betik udi jama niku. Sebabni iado 
mani nyak meruyuh. 

14 Waktu seno keti mak ngerasa jijik 
tehadap nyak, walaupun keadaan 
badanku merupako cubaan sai balak 
jama keti. Keti malah nerima nyak injuk 
nerima malaikat-Ni Allah atau nerima 
Isa Almasih tenggalan. 

15 Keti bahagia nihan waktu seno. 
Kidang tano, di dipa kebahagiaan udi? 
Nyak pandai bahwa waktu seno keti 
rila nyungkil matamu tenggalan untuk 
ngeniko jama nyak, kik seno dapok 
dilakuko. 

16 Api keti tano radu nganggap nyak 
sebagai musuh, mani nyak nyatako sai 
benor jama niku? 

17 Jelma-jelma sai bareh udi jama 
semangat nihan nyepok keti, kidang 
maksud-maksud tian mak mebetik. Tian 

angkah mirak mutusko hubunganmu 
jama sekam, in keti nutuk tian jama 
semangat nihan. 

18 Sangun helau untuk besemangat 
delom hal-hal sai betik, asal selalu injuk 
reno rik dang angkah kik nyak wat 
jejama jama keti. 

19 Anak-anakku sai tecinta! Nyak tano 
inji menderita luot ulihni keti. Nyak 
menderita injuk sai bebai menderita 
waktu ngelaherko anak. Nyak haga terus 
menderita, kik sifat-sifat-Ni Almasih 
makkung tetanom di dirimu. 

20 Nyak tiram nihan wat di tengah- 
tengah keti tano, in nyak dapok cawa 
jama niku jama suara sai bareh, mani 
nyak radu mak pandai haga bebuat 
apilagi jama keti. 

21 Puari-puari sai haga hurik di debah 
kekuasaan hukum-hukum agama, cuba 
dengiko nyak! Nyak haga ngeni pandai 
jama niku api sai setemonni tetulis 
delom Kitab Hukum Musa. 

22 Di dudi tetulis bahwa Abraham 
ngedok rua anak: Emak jak sanak sai 
mula-mula yakdo sai jelma ngebantu, rik 
emak sanak sai barehni ano yakdo sai 
jelma bebas. 

23 Sanak jak bebai sai jadi jelma sai 
ngebantu laher biasa mani kemauan 
manusia. Kidang sanak jak bebai sai 
bebas, laher mani dijanjiko Allah. 

24 Inji dapok dipakai sebagai kiasan. 
Rua jelma bebai udi yakdo ibarat rua 
perjanjian: sai asalni sai jak Gunung 
Sinai -- udido Hagar; anak-anakni 
dilaherko sebagai jelma sai ngebantu. 

2> Jadi, Hagar udido Gunung Sinai, 

di negeri Arab. Ia ngelambangko kota 
Yerusalem jama sunyinni pendudukni sai 
tano inji radu jadi jelma sai ngebantu. 

26 Kidang Yerusalem sai di surga udi 
iado Yerusalem sai bebas, rik iado emak 
ram. 

2? Mani di delom Alkitab tetulis, 
"Begembirado niku hai bebai mandul, 
sai mak pernah nganak! Besukariado rik 
besurak-surakdo hai niku sai mak pernah 
ngerasa sakik nganak! Mani bebai sai 
ditinggalko kajongni haga mansa lebih 
lamon anak jak bebai sai hurik jama 
kajongni." 

28 Puari-puari! Keti tenggalan iado 
anak-anak-Ni Allah sai dilaherko ulihni 
janji Allah; keti gegoh injuk Ishak. 

2? Waktu seno anak sai laher nutuk 
kehagani manusia, nganiaya anak sai 
dilaherko mani kehaga Ruh-Ni Allah. 
Injuk reno juga tano. 

30 Kidang api sai tetulis delom Alkitab? 
Di dudi tetulis injuk reji: "Userdo jelma 
sai ngebantu bebai udi jama-jama 
anakni, mani anak jak jelma sai 
ngebantu bebai udi mak haga jadi ahli 
waris jama-jama anak jak bebai bebas 
udi." 

31 Jadi, Puari-puari, ram inji lain hak 
anak-anak jak jelma sai ngebantu bebai; 
ramdo anak-anak jak bebai bebas. 

1 Ram tano bebas, mani Almasih 
5 radu ngebebasko ram! Ulihni seno 
pertahankodo kebebasanmu, rik dang 
haga diperhamba lagi. 

2 Īngok, kik keti ngilu disunat, udi retini 
Almasih mak ngedok gunani bagi keti. 
Sai ngucakko inji iado nyak tenggalan, 
Paulus. 

3 Sekali lagi nyak ngeni peringatan jama 
jelma sai ngilu disunat, bahwa ia wajib 
ngejalanko sunyinni hukum agama! 

4Kik keti berusaha muloh betik jama 
Allah liwat hukum agama, ano retini 
hubunganmu jama Almasih radu putus. 

Jama injuk reno keti hurik di luah 
lingkungan rahmat-Ni Allah. 

“Kidang bagi sekam, sekam ngeharap 
bahwa jama tulungan Ruh-Ni Allah rik 
bedasarko percaya sekam jama Almasih, 
Allah memungkinko sekam muloh betik 
jama la. 

6 Mani kik ram radu besatu jama Isa 
Almasih, hal nutuk atau mak nutuk 
atoran sunat mak jadi soal lagi. Sai 
penting angkah percaya jama Almasih, 
rik udi nyata delom kasih ram jama ulun 
bareh. 

7 Tumbai keti betik bejuang! Tano 
mengapi keti mak taat lagi jama kehaga 
Allah? Sapa radu ngebujuk keti? 

8 Pasti sai ngelakuko ano lain hak Allah 
sai radu ngurau keti! 

?"Ragi sai cutik haga nyakakko sunyin 
adonan," ani ulun. 

10 Walaupun injuk reno nyak masih 
percaya bahwa keti mak haga nutuk 
pendirian bareh, mani ram besatu jama 
Almasih. Rik nyak yakin bahwa sapa pun 
sai ngacau pikeranmu, haga dihukum 
Allah. 

11 Tentang nyak, Puari-puari, mengapi 
nyak terus gaoh dimusuhi kik nyak 

masih ngabarko bahwa atoran sunat ano 
perlu? Kik nyak sangun ngabarko injuk 
reno, maka pemberitaanku tentang salib 
Almasih mak nimbulko persoalan. 

12 Lebih betik jelma-jelma sai ngacauko 
pikeranmu langsung gaoh luah sekaligus 
jak jemaah! 

13 Puari radu diurau untuk jadi jelma 
sai bebas. Kidang dangdo makai 
kebebasanmu ano untuk terus-menerus 
ngelakuko api gaoh sai keti mirak lakuko. 
Sebalikni, keti harus saling mengasihi rik 
saling ngelayani. 

14 Sunyinni hukum agama tesimpul 
delom perintah sai sinji, "Hagani niku 
ngasihi peperda manusia injuk niku 
mengasihi dirimu tenggalan." 

15 Kidang kik keti rigu terus, awas, 
kanah keti jama-jama hancor. 

16 Maksudku injuk reji: Tagando Ruh-Ni 
Allah ngebimbing keti rik dangdo hurik 
nutuk kehagani tabiat manusia. 

17 Mani kehagani manusia betentangan 
jama kehagani Ruh Allah, rik kehaga-Ni 
Ruh Allah betentangan jama kehagani 
manusia. Kerua-ruani saling belawanan, 
sehingga keti mak dapok ngelakuko api 
sai keti mirak. 

18 Kidang kik Ruh-Ni Allah mimpin keti, 
maka keti mak dikuasai ulih hukum 
agama. 

19 Kehagani tabiat manusia nyata delom 
perbuatan-perbuatan sai hajor, kamak, 
rik mak patut; 

20 delom cara nyumbah berhala 
rik guna-guna; delom bemusuh- 
musuhan, betinju, sesera, geluk butong, 
rik mementingko diri tenggalan; 
perpecohan rik bepihak-pihak, 

21 rik sesera, bemabuk-mabukan, 
bepesta-pesta rik sai barehni. Tehadap 
sunyinni ano kuperingatko keti tano injuk 
repa kuperingatko keti juga tumbai, 
bahwa jelma-jelma sai ngelakuko hal-hal 
injuk seno mak haga jadi anggota 
umat-Ni Allah. 

22 Sebalikni, kik jelma-jelma dipimpin 
Ruh-Ni Allah, hasilni yakdo: Tian saling 
mengasihi, tian riang, tian ngedok 
ketenangan hati, tian sabar rik betik 
budi, tian mebetik tehadap ulun bareh, 
tian setia, 

23 tian rendah hati, rik selalu sanggup 
nguasai diri. Mak ngedok hukum agama 
sai ngelarang hal-hal injuk reno. 

24 Jelma-jelma sai radu jadi kedau-Ni 
Isa Almasih, jelma-jelma udi radu 
mematiko tabiat manusiani jama sunyin 
nafsu rik kehagani. 

25 Ruh-Ni Allah radu ngeniko jama ram 
hurik sai ampai; ulihni seno Ia jugado 
harus nguasai hurik ram. 

26 Ram mak ngasi jadi mepungah, rik 
saling nyakikko hati, rik sesera peperda 
sai bareh. 

1 Puari-puari! Kik sai jelma dihalu 
ngelakuko suatu dusa, hagani keti 
sai hurik nutuk Ruh-Ni Allah, ngebimbing 

jelma udi muloh di renglaya sai benor. 
Kidang keti harus ngelakuko ano jama 
lembut, rik jagado dang sampai keti 
tenggalan teguda juga. 

2 Hagani keti saling ngebantu 
menanggung baban ulun, in jama injuk 
reno keti mentaati perintah Almasih. 

3 Kik sai jelma nyangko dirini penting, 
padahal mawat, ulun udi ngebuhungi 
dirini tenggalan. 

4Unggal jelma harus memeriksa 
tenggalan api kelakuanni betik atau 
mawat. Kik betik, ia ngasi ngerasa 
bangga atas hal seno. Kidang dang ia 

ngebandingko jama api sai dilakuko ulun 
bareh. 

“Mani masing-masing jelma harus 
memikul tanggung jawabni tenggalan. 

6Jelma sai nerima ajaran Almasih, 
hagani ngebagi jama guruni sunyin sai 
betik sai wat jama ia. 

’ Dangdo ketipu. Allah mak dapok 
dipermainko! Api sai ditanom, udido sai 
digetas. 

8 Kik jelma nanom nutuk tabiatni 
manusia, ia haga nerima kematian jak 
tabiat ano. Kidang kik ia nanomi nutuk 
pimpinan Ruh-Ni Allah, ia haga menuai 
hurik sejati rik kekal jak Ruh-Ni Allah. 

2 Ulihni seno, dangdo ram jadi bosan 
ngelakuko hal sai betik; mani kik 
ram mak taru ngelakuko hal-hal seno 
sewaktu-waktu kanah ram haga menuai 
hasilni. 

10 Jadi, selama wat kesempatan bagi 
ram, hagani ram ngelakuko sai betik 
jama sunyin jelma, terutama sekali jama 
puari-puari ram sai seiman. 

11 Perhatiko betik-betik bagian inji 
sai kutulis tenggalan jama huruf sai 
balak-balak. 

12 Jelma-jelma sai haga nunjolko diri 
jama hal-hal laher, tiando sai berusaha 
memaksa keti nutuk atoran sunat. 
Kidang tian ngelakuko ano angkah in 
tian mak dianiaya jelma Yahudi ulihni 
salib Almasih. 

13 Jelma-jelma sai nutuk atoran sunat 
pun mak ngejalanko hukum agama. 
Kidang tian haga keti disunat, in tian 
dapok ngerasa bangga bahwa keti 
mentaati atoran ano. 

14 Kidang nyak sama sekali mak haga 
ngerasa bangga api pun, selain Tuhan 
ram Isa Almasih sai radu mati disalib. 
Mani justru Ia radu mati disalib, maka 
dunia mak lagi bereti api-api bagiku. Rik 
tehadap dunia inji, nyak pun seolah-olah 
radu mati. 

15 Disunat atau mak disunat, ano mak 
penting. Sai penting iado jadi manusia 
ampai. 

16 Bagi ulun-ulun sai hurik jama 
pendirian ano, rik reno juga bagi sunyin 
umat-Ni Allah, nyak ngeharap Allah haga 
ngeniko sejahtera rik rahmat-Ni. 

17 Selanjutni, dangdo sai jelma 
nyusahko nyak lagi, mani di badanku 

wat bukti-bukti bahwa nyak sai nutuk 
Isa. 

18 Semoga Tuhan ram Isa Almasih 
selalu ngeni berkat jama Puari-puari. 
Amin. Hormat sekam, Paulus 


Efesus 


1 1 Umat-Ni Allah di Efesus, sai setia 
jama Isa Almasih! 

2 Nyak, Paulus, rasul-Ni Isa Almasih 
atas kehaga-Ni Allah, ngeharap semoga 
Allah Bapa ram rik Tuhan Isa Almasih 
ngeni berkat rik sejahtera jama keti. 

3 Terpujido Allah, Bapa Tuhan ram Isa 
Almasih! Ia ngeberkati ram jama sunyin 
berkat rohani di delom surga, mani ram 
besatu jama Almasih. 

4Semakkung dunia inji diciptako, Allah 
radu memilih ram liwat Almasih jama 
maksud in ram jadi kedau-Ni sai khusus 
rik mak becacat di hadap-Ni. Mani 
kasih-Ni Allah, 

maka Ia radu nantuko lebih mena 
bahwa liwat Isa Almasih, Ia haga 
ngangkat ram jadi anak-anak-Ni 
tenggalan. Rik sangun senodo sai mirak 
dilakuko-Ni. 

*Terpujido Allah sai agung, mani liwat 
Anak-Ni sai tecinta Ia ngasihi ram. 

7 Mani, ulih kematian Almasih, ram 
dibebasko ulih Allah, retini Ia radu 
ngampuni ram jak dusa-dusa ram. 

8Ia ngelakuko ano mani Ia ngasihi 
nihan ram, rik kasih ano dilimpahko-Ni 
jama ram jama penuh bijaksana rik 
pengertian. 

9 Nutuk kehaga-Ni tenggalan, Allah 
ngeni pandai jama ram rahasia rencana- 
Ni; Ia radu mutusko bahwa rencana-Ni 
ano haga diselesaiko liwat Almasih. 

10 Rencana ano iado in sunyinni hal, 
baik sai di surga maupun di bumi, jadi 
sai jama Almasih sebagai kepala. Rik 
hal udi haga diselesaiko ulih-Ni Allah kik 
radu sampai waktuni. 

11 Allah ngeguaiko sunyin hal nutuk 
kehaga-Ni rik keputusan-Ni tenggalan. 
Radu jak mula-mula Ia radu milih ram 
mani Ia mirak in ram jadi umat-Ni mani 
besatu jama Almasih. 

12 Tagando ram, sai mula-mula beharap 
jama Almasih memuji Allah ulih 
keagunganni! 

13 Keti pun radu jadi umat-Ni Allah 
sewaktu keti ngedengiko luhot-Ni Allah, 
yakdo Kabar Betik sai ngeni keselamatan 
jama niku. Keti percaya jama Isa 

Almasih, ulih seno Allah ngeni tanda 
kedau-Ni jama niku, yakdo Ruh-Ni sai 
dijanjiko-Ni. 

14 Ruh udido jaminan bahwa ram haga 
nerima api sai radu dijanjiko Allah jama 
umat-Ni. Inji ngeni keyakinan jama ram 
bahwa Allah haga ngebebasko umat-Ni. 
Terpujido Allah ulihni keagungan-Ni. 

15 Ulihni seno, radu jak nyak ngedengi 
bahwa keti percaya jama Tuhan Isa, rik 
keti mengasihi sunyin umat Allah; 

16 nyak mak putus-putusni beterima 
kasih jama Allah tentang keti. Selalu 
nyak nyebut gelarmu waktu nyak bedua. 

17 Nyak ngilu in Allah Tuhan ram Isa 
Almasih, Bapa sai mulia, ngeni Ruh-Ni 
jama niku. Ruh udi haga ngejadiko keti 
bijaksana, rik haga nyatako Allah jama 
niku sehingga keti kenal jama Ia. 

18 Nyak ngilu nihan in Allah ngebuka 
pikeranmu hingga jadi terang; in keti 
ngerti api sai keti dapok harapko jak 
Allah sai ngurau keti. Juga in keti pandai 
hara melimpah berkat-berkat sai helau 
sai disediako Allah jama umat-Ni; 

19 rik hara hibat-Ni Allah beguai jama 
penuh kuasa di delom ram sai percaya. 

Kuasa-Ni Allah udi gegoh injuk kuasa 
luar biasa 

20 sai dipakai-Ni waktu ngehurikko luot 
Almasih jak kematian rik ngeniko jama 
Ia kedudukan paling langgar jama-jama 
Allah di surga. 

21 Kedudukan-Ni Almasih ano jaoh lebih 
langgar jak kedudukan pemerintah, 
sunyin jelma sai nguasai, sunyin jelma 
sai mimpin, sunyin tuan-tuan rik sapa 
pun juga sai radu dikeniko kedudukan 
langgar; baik sai hurik di zaman inji 
maupun sai haga hurik di zaman sai 
haga ratong. 

22 Allah menaklukko sunyinni di debah 
kekuasaan Almasih, rik ngeni Almasih 
jama jemaah sebagai kepala jak sunyin 
hal. 

23 Jemaah iado badan-Ni 
Almasih, disempurnako ulih-Ni sai 
menyempurnako sunyin hal di dipa pun 
juga. 

1 Tumbai keti mati secara rohani 
mani keti bedusa rik ngelanggar 
perintah-perintah-Ni Allah. 

2 Waktu seno keti nutuk kebiasaan- 
kebiasaan dunia inji; retini keti taat jama 
jelma sai nguasai angkasa raya, yakdo 

ruh sai tano nguasai hati jelma-jelma sai 
mak taat jama Allah. 

3 Tumbai ram sunyin gegoh juga jama 
tian; ram hurik nutuk tabiat manusia 
ram, rik ngelakuko api sai nyenangko 
badan rik pikeran ram. Waktu seno 
ramdo jelma-jelma sai kena butong-Ni 
Allah juga, gegoh injuk jelma-jelma 
bareh. 

4Kidang hara balakni kemurahan hati 
Allah! Ia reno ngasihi ram, 

“sehingga pada waktu ram masih 
mati secara rohani mani pelanggaran- 
pelanggaran ram, la ngehurikko ram luot 
jejama jama Almasih. Jadi angkah mani 
kebetikan hati-Ni Allah, keti diselamatko 
ulih-Ni. 

6 Mani ram besatu jama Isa Almasih, 
Allah ngehurikko ram luot jejama Ia, 
in ram memerintah juga jejama Iado 
delom surga. 

7 Allah ngelakuko ano in pada zaman 
sai haga ratong, manusia dapok ngeliak 
hara balakni kasih-Ni Allah. Kasih ano 
dinyatako Allah liwat kebetikan hati-Ni 
jama ram liwat Isa Almasih. 

8 Allah ngasihi keti, ulihni seno Ia 
nyelamatko keti mani keti percaya jama 


EFESUS 2.9-14 6 


Isa. Keselamatan keti udi lain hak hasil 
usahamu tenggalan. Udi anugerah-Ni 
Allah. Jadi, mak ngedok sai jelma pun 
sai dapok mungahko dirini tentang hal 
seno. 

2(2:8) 

10 Ram ciptaan-Ni Allah, rik liwat 
Isa Almasih, Allah ngebantuk ram 
in ngelakuko hal-hal betik sai radu 
disiapko-Ni untuk ram. 

11 Puari-puari sai lain jelma Yahudi! 
Ingokdo keadaanmu waktu tumbai: Keti 
disebut "jelma mak besunat", ulih jelma 
Yahudi sai ngaku diri disunat (maksudni 
sai radu dapok tanda sai disani manusia 
di badan tian). 

12 Waktu seno keti mak besatu jama 
Almasih, keti ulun asing sai mak kuruk 
umat pilihan-Ni Allah. Keti mak kuruk 
delom ikatan perjanjian sai disani Allah 
jama umat-Ni. Keti hurik delom dunia 
inji tanpa harapan rik tanpa Allah. 

13 Kidang tano, mani keti radu besatu 
jama Isa Almasih, keti sai tumbai jaoh, 
radu diredikko ulih kematian-Ni Almasih. 

14 Mani Almasih tenggalan, sai 
ngedamaiko ram. Ia nyatuko jelma- 
jelma Yahudi rik jelma-jelma lain 

Yahudi jadi sai bangsa. Batas pemisah 
hantara tian, yakdo permusuhan, radu 
dihancorko ulih Almasih jama ngurbanko 
diri-Ni tenggalan. 

15 Hukum agama Yahudi jama 
perintah-perintah rik atoran-atoran radu 
dihapusko ulih-Ni Almasih in rua bangsa 
udi jadi sai bangsa manusia ampai, 
sai besatu jama Ia. Jama cara anodo 
Almasih ngadako perdamaian. 

16 Ulih kematian-Ni disalib, Almasih 
nyatuko rua bangsa udi, rik ngedamaiko 
tian jama Allah, sehingga lebondo 
permusuhan udi. 

17 Ulihni seno Almasih ratong 
untuk ngabarko Kabar Betik tentang 
perdamaian ano jama niku, baik jama 
keti jelma lain Yahudi sai tumbai jaoh 
jak Allah, maupun jama jelma Yahudi sai 
redik jama Allah. 

18 Liwat Almasih, ram sunyin -- baik 
jelma Yahudi maupun jelma lain Yahudi 
-- ulih Ruh-Ni Allah sai sai, dapok 
ngeredik Bapa. 

19 Ulihni seno, keti lain lagi kuruk ulun 
asing atau ulun luah. Keti tano iado 
jama-jama warga umat-Ni Allah. Ketido 
anggota-anggota keluarga-Ni Allah. 


EFESUS 2.20-3.5 8 


20 Keti pun dibangun di atas dasar sai 
dipikko ulih rasul-rasul rik nabi-nabi, 
jama Isa Almasih sebagai batu sai 
terutama. 

21 1ado sai nyusun sunyin bangunan udi 
jadi Lamban Ibadah sai khusus untuk 
Tuhan. 

22 Ulih hurik besatu jama Almasih, keti 
juga sedang dibangun jejama ulun bareh 
jadi sai lamban untuk Allah; di dudi Allah 
tinggal jama Ruh-Ni. 

1 Udi sebabni nyak, Paulus, kuruk bui 
mani Isa Almasih untuk kepentingan 
keti sai lain Yahudi. 

2 Tantu keti radu ngedengi bahwa Allah, 
mani betik hati-Ni, radu ngeniko jama 
nyak tugas inji demi kepentinganmu. 

3 Allah ngungkapko rahasia rencana-Ni 
rik ngeni pandai jama nyak. (Tentang hal 
inji radu kutulis singkat di atas, 

“rik kik keti ngebacani, keti haga 
memahami rahasia tentang Almasih 
injuk nyak memahamini.) 

> Tumbai rahasia udi mak pernah 
dikeni pandai jama manusia, kidang 
tano Ruh-Ni Allah radu nyatakoni jama 
rasul-rasul rik nabi-nabi-Ni. 

6 Rahasia udi iado inji: Liwat Kabar 
Betik udi, jelma lain Yahudi nutuk 
ngerasako berkat-berkat-Ni Allah sai 
tumbai disediako angkah untuk jelma 
Yahudi. Jelma-jelma lain Yahudi radu jadi 
anggota jak badan sai gegoh, rik nutuk 
nerima api sai dijanjiko Allah liwat Isa 
Almasih. 

"Allah ngeniko jama nyak anugerah -- 
yakdo tugas -- untuk nyebarko Kabar 
Betik udi. Nyak nerima anugerah ano 
liwat kuasa-Ni Allah sai beguai di delom 
diriku. 

#Di hantara sunyin umat-Ni Allah, 
nyakdo sai paling hina. Kidang Allah 
ngeniko jama nyak karunia inji: tugas 
untuk ngabarko jama ulun-ulun lain 
Yahudi Kabar Betik tentang kebatinan-Ni 
Almasih sai mak ngedok belani; 

?rik juga in liwat nyak sunyin 
ulun pandai injuk repa Allah, Jelma 
Sai Nyiptako semesta alam inji, 
ngelaksanako rencana-Ni sai radu jak 
tumbai dirahasiako jama dunia. 

10 Maksud Allah yakdo tano, liwat 
jemaah, sunyin sai nyating kekuasaan di 
angkasa pandai kebijaksanaan-Ni Allah 
delom sunyin macam bantukni. 

11 Allah ngelakuko ano sesuai rencana- 
Ni sai kekal, sai dilaksanako-Ni liwat Isa 
Almasih Tuhan ram. 

12 Jama percaya jama Almasih rik mani 
besatu jama Ia, ram dikeni kebebasan 
untuk ngeredik Allah jama percaya 
nihan. 

13 Ulihni seno, pekiluanku yakdo: 
dang khuater tentang api sai kuderita 
ulihni keti, mani sunyinni ano untuk 
kebetikanmu. 

14 Ulihni senodo nyak sujud di hadap 
Bapa. 

15 Jak Iado unggal keluarga di surga rik 
di bumi nerima sifat-sifat-Ni sai khusus. 

16 Nyak bedua semoga Allah sai 
mahamulia bekenan untuk nguatko 
hatimu jama Ruh-Ni. 

17 Semoga ulihni keti percaya jama 
Almasih, Almasih tinggal di delom 
hatimu, rik hurikmu didasarko rik 
dikuasai ulih kasih. 

18 Nyak bedua semoga jejama jama 
sunyin umat-Ni Allah, keti dapok nyelami 
hara luasni rik kejungni rik langgarni rik 
relamni kasih-Ni Almasih, 

19 sai jama akal manusia mak dapok 
dipahami serelam-relamni. Semoga keti 

kenal jama kasih-Ni Almasih udi, in 
keti penuh jama kepribadian Allah sai 
sempurna. 

20 Jama kuasa-Ni Allah sai rajin beguai 
di delom diri ram, Allah dapok ngelakuko 
jaoh lebih lamon jak api sai dapok ram 
kilu atau pikerko. 

21 Hagani Allah dimuliako turun- 
temurun di delom jemaah, liwat Isa 
Almasih. Terpujido Allah selama-lamani! 
Amin. 

4 1 Udi sebabni nyak -- sai jelma 

tahanan, sai ditahan ulihni ngelayani 
Tuhan -- ngilu nihan jama niku: hurikdo 
nutuk kedudukanmu sebagai ulun sai 
radu diurau ulih-Ni Allah. 

2 Hagani keti selalu rendah hati, lemoh 
lembut rik sabar. Tunjukkodo kasihmu 
jama nulung peperda keti. 

3 Berusahado temon-temon untuk hurik 
damai in kesatuan sai diciptako ulih 
Ruh-Ni Allah tetap tepelihara. 

4 Angkah wat sai badan rik sai Ruh. 
Reno juga keti diurau untuk sai harapan 
sai gegoh. 

> Angkah wat sai Tuhan, sai iman, sai 
baptisan, 

rik sai Allah sai jadi Bapa sunyin 
jelma. Iado Tuhan semesta alam, sai 
beguai liwat sunyinni, rik bekuasa di 
delom sunyinni. 

"Ram masing-masing nerima suatu 
pengenian nutuk api sai dikeniko ulih-Ni 
Almasih. 

8 Delom Alkitab tetulis, "Waktu Ia 
cakak mik rang sai paling langgar, Ia 
ngusung lamon tawanan; rik Ia ngeni 
pengenian-pengenian jama manusia." 

9 Nah, kik diucakko "Ia cakak" retini Ia 
mula-mula radu regah sampai mik rang 
sai serebah-rebahni di bumi inji. 

10 Rik Ia sai radu regah udi, Iado juga 
sai cakak sampai mik rang sai jaoh lebih 
langgar jak sunyin langit sehingga sunyin 
alam semesta diisi jama kehadiran-Ni. 

11 lado sai "ngeni pengenian-pengenian 
jama manusia", sebagian diangkat-Ni 
jadi rasul, sai bareh jadi nabi, sai bareh 
lagi jadi pengeni kabar Kabar Betik udi, 
rik sai bareh muneh diangkat-Ni jadi 
guru-guru rik jelma sai memelihara 
jemaah. 

12 Inji diguaiko-Ni in umat-Ni Allah 
dilengkapi sepenuhni in dapok ngelayani 
Tuhan rik ngebangun badan Almasih. 

13 Renodo ram sunyin jadi sai ulih 
iman sai gegoh rik pengertian sai 
gegoh tentang Anak-Ni Allah. Rik ram 
jadi jelma-jelma sai dewasa sai makin 
saka makin betambah sempurna injuk 
Almasih. 

14 Maka ram mak jadi sanak-sanak lagi 
sai mak tantu rik teusung mik dija mik 
dudi ulih arus bemacam-macam ajaran 
jak jelma-jelma sai licik. Tian nyesekko 
jelma jama tipu muslihat tian. 

15 Mawat! Sebalikni ram harus nyatako 
hal-hal sai benor jama hati penuh kasih, 
in delom sunyin hal ram makin saka 
makin jadi sempurna injuk Almasih, sai 
jadi kepala ram. 

16 Di debah pimpinan-Ni, sunyin 
anggota badan udi tesusun rapi, rik 
saling dihubungko ulih sendini masing- 
masing. Rik kik unggal anggota udi 
beguai injuk sai seharusni, maka sunyin 
badan udi haga betumbuh jadi dewasa 
rik kuat liwat kasih. 

17 Ulihni seno demi gelar-Ni Tuhan, 
injido sai haga kucawako rik kutegasko: 
dang lagi hurik injuk jelma-jelma sai 
mak kenal jama Allah, rik mikerko sai 
mawat-mawat. 

18 Pikeran tian radu kelam. Tian mak 
kenal jama hurik sai dikeni ulih-Ni Allah, 
mani tian sama sekali mak ngedok 
pengetahuan api-api tentang Allah. Tian 
injuk reno, mani keras ulu. 

19Tian radu mak ngedok perasaan 
meliom lagi, sehingga tian nutuk sunyin 
nafsu, rik hurik hajor sesuka hati. 

20 Kidang Isa Almasih sai keti kenal lain 
injuk reno! 

21 Keti radu ngedengi tentang Ia! Rik 
sebagai jelma-jelma sai nutuk Ia, keti 
radu diajar juga tentang sifat-sifat-Ni 
Allah sai wat jama Ia. 

22 Ulihni seno lepasko manusia saka 
jama cara kehurikan saka sai lagi 
dicadangko ulih kehagaan-kehagaanni 
sai nyesekko. 

23 Hagani hati rik pikeranmu dibaharui 
sunyinni. 

24 Hagani keti hurik sebagai manusia 
ampai sai diciptako nutuk rencana-Ni 
Allah; yakdo jama tabiat sai benor, lurus 
rik suci. 

25 Ulihni seno Puari-puari sunyinni, dang 
lagi bebuhung. Belakudo jujor peperda 
keti, mani ram sunyin, jama-jama 
anggota badan-Ni Almasih. 

26 Kik keti butong, dangdo naganko 
kebutonganmu ano nyebabko keti 
bedusa. Dangdo butong sepanjang rani, 

27 in iblis mak mansa kesempatan. 

28 Jelma sai biasa maling harus taru 
maling. Sebalikni ia harus beguai in 
mansa nafkahni jama jujor rik dapok 
nulung jelma sai kekurangan. 

29 Kik keti cawa, dang makai cawa-cawa 
sai kamak. Pakai gaoh cawa-cawa sai 
ngebangun rik ngeni tulung jama ulun 
bareh. Cawa-cawa injuk reno haga 
ngeratongko kebetikan jama ulun-ulun 
sai ngedengini. 

30 Dang nyedihko hati Ruh-Ni Allah. 
Keti radu dimeteraiko jama Ruh, jadi 
kedau-Ni Allah. Ruh udi juga merupako 
jaminan bahwa Rani Pembebasan haga 
ratong bagimu. 

31 Lebonkodo sunyin perasaan sakik 
hati, dendam rik butong. Dang lagi 
mekik-mekik rik maki-maki. Dang lagi 
wat perasaan nyuoh atau perasaan 
bareh injuk reno udi. 

32 Sebalikni, hagani keti betik hati 
rik wat belas kesian peperda keti, rik 
saling ngampuni gegoh injuk Allah pun 
ngampuni keti liwat Almasih. 

1 Ketido anak-anak Allah sai dikasihi- 
Ni, ulihni seno keti harus berusaha 
nutuk teladan-Ni Allah. 

2 Hagani hurikmu temon-temon 
mengasihi injuk Almasih pun mengasihi 
ram. Ia ngurbanko diri-Ni untuk ram, 
sebagai persembahan sai merum rik 
nyenangko hati-Ni Allah. 

3 Ketido umat-Ni Allah. Ulihni seno, 
perbuatan-perbuatan sai hajor rik sai 
mak keruan, ataupun keserakahan mak 
patut wat di tengah-tengah keti. Dang 
sampai jelma bareh ngedok alasan untuk 
ngucakko bahwa keti bebuat hal-hal 
injuk reno. 

“Mak juga patut jama keti ngucakko 
cawa-cawa sai kamak, sai hajor rik 
sai mak pantas. Sebalikni hagani keti 
ngucapko syukor jama Allah. 

> Perhatiko betik-betik: jelma sai 
bekelakuan hajor, atau mak keruan, 
atau serakah (kelakuan injuk reno gegoh 
gaoh jama nyumbah berhala), jelma 
udi mak dapok jadi anggota umat sai 
diperintah ulih-Ni Almasih rik Allah. 

6 Dang keti tetipu ulih kicik-kicikan 
sai bangkang. Mani hal-hal injido 

sai nimbulko Allah butong tehadap 
jelma-jelma sai mak taat jama Ia. 

7 Jadi, dangdo behubungan sama sekali 
jama jelma-jelma injuk reno udi. 

8 Keti tenggalan tumbai wat di delom 
kekelaman. Tano keti radu jadi umat-Ni 
Tuhan, jadi keti wat delom terang. Ulihni 
seno keti harus hurik di delom terang. 

? Mani jak terang udido terbit sunyin 
macam perbuatan sai betik, adil rik tulus 
di pengliakan Allah. 

10 Berusahado kenal jama api sai 
nyenangko hati-Ni Tuhan. 

ll Dang ngelakuko perbuatan- 
perbuatan sai mak beguna sai dilakuko 
ulih jelma-jelma sai hurik delom 
kekelaman. Sebalikni, hagani keti 
ngebukak hal-hal injuk reno udi. 

12 (Mani hal-hal sai tian lakuko segok- 
segok ano, untuk dikicikko pun radu 
ngeliamko.) 

13 Sunyin hal sai disoroti di delom 
terang haga jelas keliakan. 

14 Mani sunyin sai dapok jelas diliak, 
yakdo terang. Udido sebabni diucakko, 
"Minjakdo, hai niku sai pedom, rik 
bangkitdo jak kematian! Almasih haga 
besinar atasmu." 


EFESUS 5.15-23 18 


15 Ulihni seno, perhatiko betik-betik cara 
hurikmu. Dang hurik injuk jelma-jelma 
bugu; hurikdo injuk jelma-jelma pintar. 

16 Gunakodo sebetik-betikni unggal 
kesempatan sai wat jama niku, mani 
waktu inji iado waktu sai jahat. 

17 Dang bugu, kidang selidikido api sai 
dikehagai Tuhan. 

18 Dang keti mabuk ulih anggor, mani 
seno haga nyadangko keti. Sebalikni 
hagani keti dikuasai ulih Ruh-Ni Allah. 

19 Pakaido cawa-cawa jak mazmur, 
nyanyian puji-pujian rik lagu rohani, 
delom kicik-kicikmu. Hagani keti jama 
hati sai riang ngenyanyiko puji-pujian 
jama Tuhan. 

20 Selalu rik tentang api pun juga, 
hagani keti ngucapko terima kasih jama 
Allah Bapa, atas gelar-Ni Isa Almasih 
Tuhan ram. 

21 Untuk ngehormati Almasih, hagani 
keti tunduk peperda keti. 

22 Inggom, tundukdo jama kajongmu, 
injuk jama Tuhan. 

23 Mani kajong iado kepala atas 
inggomni, gegoh injuk Almasih pun jadi 
kepala atas jemaah rik Ia tenggalan pun 

juga Raja Penyelamat bagi jemaah sai 
jadi badan-Ni. 

24 Gegoh injuk jemaah juga tunduk 
jama Almasih, injuk reno pun delom 
sunyin hal inggom harus tunduk jama 
kajong. 

2> Kajong, kasihido inggommu, gegoh 
injuk Almasih mengasihi jemaah rik 
ngurbanko diri-Ni untuk jemaah udi. 

26 Almasih ngelakuko ano in Ia dapok 
ngecahko jemaah udi jama ajaran-Ni rik 
liwat way baptisan, in radu jak seno Ia 
dapok nyerahko jama Allah. 

27 Renodo Almasih nyani jemaah udi 
cecok agung rik murni di hadap-Ni tanpa 
wat cacat atau cela api pun. 

28 Renodo juga kajong harus mengasihi 
inggomni injuk ia mengasihi badanni 
tenggalan. Jelma sai mengasihi inggomni 
retini ia mengasihi dirini tenggalan. 

29 (Mak pernah wat jelma sai nyuohko 
badanni tenggalan. Sebalikni, ia 
memelihara rik ngejagani injuk Almasih 
juga memelihara jemaah-Ni. 

30 Ram pandai ano, mani ramdo 
anggota-anggota badan-Ni Almasih.) 

31 Delom Alkitab tetulis, "Ulihni seno sai 
jelma bakas haga ninggalko bak-emakni 

untuk besatu jama inggomni, rik tian rua 
haga jadi sai." 

32 Ayat udi ngisi reti sai relam. Rik 
kukaitko ano jama hubungan hantara 
Almasih rik jemaah. 

33 Kidang ayat tersebut wat hubunganni 
jama keti: Hagani unggal kajong 
mengasihi inggom injuk ia mengasihi 
dirini tenggalan rik hagani unggal 
inggom berusaha untuk ngehormati 
kajongni. 

1 Sanak-sanak! Sebagai jelma sai 
nutuk Almasih, taatido ulun tuhamu 
mani udido sai patut dilakuko. 

2 "Hormatido bakmu rik emakmu" iado 
perintah mula-mula jak Allah rik bejanji, 

3yakdo: "In niku bebahagia rik kejung 
umormu di bumi". 

4 Puari-puari sai jadi bak! Dangdo 
memperlakuko anak-anakmu injuk reno 
sehingga tian jadi butong. Sebalikni, 
balakkodo tian jama tata tertib rik ajaran 
Tuhan. 

> Puari-puari sai jadi jelma sai ngebantu! 
Tutukdo perintah majikanmu di dunia 
inji. Lakukodo ano jama perasaan 
hormat rik patuh rik jama temon-temon 


EFESUS 6.6-10 21 


seolah-olah keti lakuko jama Almasih 
tenggalan. 

6 Dang belaku injuk reno angkah waktu 
keti diawasi, angkah untuk mansa pujian 
manusia. Kidang hagani keti ngelakukoni 
sebagai jelma sai ngebantu Almasih sai 
sedang nutuk kehaga-Ni Allah sepenuh 
hati. 

7 Guai sai keti lakuko sebagai jelma sai 
ngebantu udi, hagani keti guaiko jama 
riang hati seolah-olah Tuhando sai keti 
layani, rik lain angkah manusia. 

8Ingokdo bahwa unggal jelma, baik 
jelma sai ngebantu atau pun jelma sai 
bebas, haga nerima balosan jak Tuhan 
untuk hal-hal betik sai dilakukoni. 

? Puari-puari sai jadi majikan! Hagani 
keti besikap injuk reno tehadap jelma- 
jelma sai ngebantu niku. Dang lagi 
makai ancaman-ancaman. Ingok bahwa 
keti rik jelma-jelma sai ngebantu ano, 
jama-jama ngedok sai majikan, yakdo 
Tuhan sai di surga. Ia mak ngeliak 
pudak. 

10 Akherni, hagani keti jadi kuat, jama 
kekuatan sai keti mansa jak kuasa-Ni 
Tuhan, mani keti besatu jama Ia. 

11 Pakaido sunyinni perlengkapan 
perang sai dikeniko Allah jama niku, 
in keti dapok betahan ngelawan 
siasat-siasat sai licik jak iblis. 

12 Mani ram bejuang lain ngelawan 
manusia, melainko ngelawan kekuatan 
sunyin sitan-sitan sai nguasai Zaman 
sai jahat inji. Ram ngelawan kekuatan 
ruh-ruh jahat sai nguasai ruang angkasa. 

13 Ulihni seno, tano, pakaido sunyin 
perlengkapan perang-Ni Allah, in waktu 
rani sai jahat keti sanggup ngelawan 
serangan-serangan musuh. Rik in 
seraduni keti bejuang sampai akher, keti 
masih gagah perkasa. 

14 Hagani keti siap siaga. Pakaido 
kesetiaan jama Allah sebagai ikok 
tengah, rik ketulusan sebagai kawai 
besimu. 

1> Hagani kerilaan untuk ngabarko 
Kabar Betik sai ngusung sejahtera jadi 
sepatumu. 

16 Unggal waktu pakaido percayamu 
jama Tuhan sebagai senjata penangkis; 
jama iman udi keti dapok madamko 
sunyin anak panah sai wat apui jak si 
jahat. 

17 Akukdo keselamatan sebagai tupi 
baja, rik cawa-Ni Allah sebagai pedang 
jak Ruh-Ni Allah. 

18 Lakukodo sunyinni udi sambil bedua 
untuk ngilu tulung jak Allah. Di unggal 
kesempatan, beduado injuk repa Ruh-Ni 
Allah mimpin keti. Hagani keti selalu siap 
rik dang nyerah. Beduado selalu untuk 
sunyin umat-Ni Allah. 

19 Rik beduado untuk nyak juga, in 
waktu nyak cawa, Allah ngeniko jama 
nyak cawa-cawa sai tepat. Rik in nyak 
bani dapok ngeni pandai rahasia Kabar 
Betik udi. 

20 Mani Kabar Betik udido, nyak jadi 
utusan, rik tano wat di delom bui. 
Beduado in nyak bani cawa tentang 
Kabar Betik udi, injuk repa nyak haga 
cawa. 

21 Tikhikus, puari ram rik jelma sai 
ngebantu sai setia delom guai-Ni Tuhan, 
haga ngeni pandai jama niku sunyin hal 
tentang nyak, in keti pandai keadaanku 
rik guaiku. 

22 Udi sebabni nyak ngutus ia jama niku 
untuk ngeni pandai keadaan sekam jama 
niku sunyinni, in ngebalakko hatimu. 

23 Semoga Allah Bapa, rik Tuhan Isa 
Almasih memungkinko sunyin jemaah 
untuk besatu rik saling mengasihi rik 
tetap percaya jama Almasih. 

24 Semoga Allah ngeberkati Puari sunyin 
sai mengasihi Tuhan ram Isa Almasih 
jama kasih sai mak dapok padam. 
Hormat sekam, Paulus 


Filipi 


1 Puari-puari umat-Ni Allah sunyinni 

1 sai tinggal di Filipi, rik sai radu besatu 
jama Isa Almasih. Juga Puari-puari sai 
mimpin rik sai ngebantu jemaah! Nyak, 
Paulus, jejama Timotius, jelma-jelma sai 
ngebantu Isa Almasih, 

2 ngeharap in Allah Bapa ram rik Tuhan 
Isa Almasih ngeni berkat rik sejahtera 
jama keti. 

3 Unggal nyak ingok jama keti, nyak 
ngucapko terima kasih jama Allah. 

4Rik unggal nyak ngeduako Puari 
sunyinni, nyak senang hati bedua. 

> Nyak beterima kasih jama Allah mani 
radu jak mula-mula sampai tano, keti 
radu ngebantu nyak nyebarko Kabar 
Betik jak Allah. 

6 Allah tenggalan sai mulai guaini sai 
betik udi jama niku, rik nyak yakin Ia 
haga nerusko guaini udi sampai selesai 
di Rani Isa Almasih ratong luot. 

7 Sangun tepat di rangni nyak ngedok 
perasaan injuk reno tehadap keti, mani 
Puari sunyinni redik nihan di hatiku. Juga 

mani keti nutuk nerima jejama nyak, 
anugerah sai Allah keniko jama nyak; 
baik tano inji sementara nyak di delom 
bui ataupun waktu nyak wat di luah 
untuk ngebela rik mempertahanko Kabar 
Betik udi. 

8 Allah pandai bahwa nyak temon tiram 
nihan jama niku jama perasaan kasih 
mesra jak Isa Almasih tenggalan. 

3 Injido duaku untuk keti: semoga keti 
makin mengasihi Allah rik peperda keti 
rik terus betambah delom pengetahuan 
sai benor rik pandangan sai bijaksana. 

10 Jama injuk reno keti pandai milih 
api sai paling betik, rik hurikmu haga 
mekecah jak cela atau tuduhan api pun 
juga pada rani Almasih ratong luot. 

11 Hurikmu haga melimpah jama 
perbuatan sai temon-temon betik sai 
angkah dapok dihasilko ulih-Ni Isa 
Almasih tenggalan; maka Allah haga 
dimuliako rik dipuji-puji. 

12 Nyak haga keti pandai, bahwa 
hal-hal sai radu tejadi jama nyak justru 
nyebabko lebih lamon jelma ngedengi 
rik percaya jama Kabar Betik udi. 

13 Akibatni, sunyin pengawal istana 
rik jelma-jelma barehni di kota inji 

pandai bahwa nyak kuruk bui mani nyak 
ngelayani Almasih. 

14 Rik pengurunganku di bui radu 
nyebabko kelamonan ulun-ulun Kristen 
di kota inji jadi lebih yakin jama Tuhan, 
sehingga tian makin bani ngabarko 
luhot-Ni Allah jama mak rabai-rabai. 

15 Sangun wat pira-pira di hantara 
tian sai ngabarko Almasih mani sesera 
rik haga betangkar, kidang sai barehni 
ngabarko Almasih mani ngedok maksud 
sai murni. 

16 Jelma-jelma inji ngelakukoni mani 
tian ngasihi Allah rik nyak, mani tian 
pandai bahwa Allah radu nugasko nyak 
untuk nunjukko bahwa Kabar Betik udi 
benor. 

17 Kidang ulun bareh ngabarko Almasih 
jama maksud sai mak betik; tian 
ngabarko untuk kepentingan pribadi. 
Jama ano tian beharap dapok nyani nyak 
lebih susah di delom bui. 

18 Kidang mak mengapi! Mani injuk 
repa pun juga, baik udi dilakuko jama 
maksud sai murni ataupun jama maksud 
sai salah, kan Almasih dikabarko juga; 
jadi nyak senang. Rik nyak haga tetap 
ngerasa injuk reno, 

19 mani nyak pandai bahwa jama 
dua-duamu rik jama bantuan Ruh-Ni Isa 
Almasih, nyak haga dibebasko. 

20 Sai nyak mirak nihan rik harapko 
iado in dang sekali-kali nyak gagal 
delom tugasku. Sebalikni nyak beharap 
in unggal waktu terutama nihan tano, 
nyak dapok besikap bani sehingga jama 
segenap jiwa ragaku -- baik nyak hurik 
atau nyak mati -- Almasih dimuliako. 

21 Mani bagiku, tujuan hurikku angkah 
Almasih! Rik mati retini untung. 

22 Kidang kik jama hurik di dunia inji, 
nyak dapok ngelakuko guai sai lebih 
beguna, maka nyak mak pandai dipa sai 
harus kupilih. 

23 Nyak ditarik jak rua pihak. Nyak 
mirak nihan ninggalko dunia inji untuk 
mik tinggal jama Almasih, ulihni senodo 
sai paling betik; 

24 kidang, untuk kepentinganmu, iado 
lebih betik kik nyak tetap tinggal di 
dunia. 

25 Nyak yakin jama hal seno. Udi 
sebabni nyak pandai nyak haga tetap 
tinggal jama Puari sunyinni, in dapok 
nulung keti jadi makin kuat rik makin 
senang delom percaya jama Tuhan. 

26 Ulihni seno, kik nyak kanah muloh 
jama niku, keti sai radu besatu jama 
Isa Almasih haga ngedok lebih lamon 
lagi alasan untuk ngerasa bangga atas 
diriku. 

27 Nah, sai penting tano iado bahwa keti 
hurik nutuk api sai dituntut ulih Kabar 
Betik tentang Almasih udi. Jama injuk 
reno, induh nyak dapok betungga jama 
niku atau mawat, nyak haga ngedengi 
bahwa keti teguh besatu rik bejuang 
jama-jama untuk angkah sai maksud rik 
sai kehaga; yakdo untuk kepercayaan 
sai nutuk Kabar Betik jak Allah udi. 

28 Hagani keti selalu bani; dang rabai 
tehadap lawan-lawanmu. Jama injuk 
reno keti nunjukko bahwa tian pasti 
haga kalah, rik keti haga menang, mani 
Allah tenggalan sai ngeniko kemenangan 
jama niku. 

29 Mani Allah radu ngeni anugerah jama 
niku lain angkah untuk percaya jama 
Almasih, kidang juga untuk menderita 
bagi Almasih. 

30 Tano keti juga nutuk nyak delom 
perjuangan sai gegoh, yakdo sai keti 
pernah liak nyak perjuangko tumbai, rik 

sai nyak masih tetap perjuangko sampai 
tano, injuk sai keti tano radu dengi. 
1 Keti kuat, mani keti besatu jama 
Almasih. Rik keti tehibur mani 
Almasih mengasihimu! Keti dibimbing 
Ruh-Ni Allah, rik keti juga saling 
mengasihi rik kesian peperda keti. 

2 Nah, cubado keti benor-benor 
nyenangko hatiku jama hal-hal inji: 
Hurikdo sehati jama kasih sai gegoh, 
jama pikeran sai gegoh rik tujuan sai 
gegoh. 

3 Dangdo ngelakuko sai hal mani 
didurong kepentingan diri tenggalan, 
atau untuk ngepungahko diri. Sebalikni 
hagani keti masing-masing jama rendah 
hati nganggap ulun bareh lebih baik jak 
diri tenggalan. 

4 Perhatikodo kepentingan jelma bareh; 
dang angkah kepentingan diri tenggalan. 
> Hagani keti bejiwa injuk Isa Almasih: 

6 Pada dasarni Ia gegoh jama Allah, 
kidang Ia mak ngerasa bahwa keadaan- 
Ni sai ilahi udi harus dipertahanko-Ni. 

7 Sebalikni, Ia ngelepasko sunyinni, 
raduni jadi gegoh injuk sai jelma sai 
ngebantu. Ia jadi injuk manusia, keliakan 
hurik injuk manusia. 

8Ia ngerendahko diri, rik hurik taat 
jama Allah sampai mati -- yakdo mati 
disalib. 

2 Ulihni senodo Allah ngangkat Ia 
selanggar-langgarni, rik ngeniko jama Ia 
kekuasaan sai lebih balak jak sunyinni 
kekuasaan sai bareh. 

10 Maka untuk ngehormati Isa, sunyin 
makhluk sai di surga, rik sai di bumi rik 
sai di debah bumi, haga nyumbah la. 

11 Tian sunyinni haga ngaku bahwa Isa 
Almasihdo Tuhan; jama injuk reno Allah 
Bapa dimuliako. 

12 Ulihni seno, Puari-puari sai tecinta, 
injuk repa keti selalu taat jama nyak 
waktu nyak wat di tengah-tengah keti, 
maka lebih-lebih tano waktu bejaohan, 
hagani keti tetap taat jama nyak. Keti 
radu diselamatko ulih-Ni Allah, jadi 
berusahado terus in kesejahteraanmu 
jadi sempurna. Lakukodo ano jama 
hormat rik patuh jama Allah, 

13 mani Allah tenggalan sai beguai di 
delom dirimu untuk nyani keti rila rik 
sanggup ngeriangko hati-Ni Allah. 

14 Guaikodo sunyin hal jama mak 
besungut-sungut dang betangkar. 

15 Jama injuk reno keti nunjukko 
bahwa ketido anak-anak-Ni Allah sai 
mak becela, sai hurik tulus rik benor di 
tengah-tengah ulun jahat rik bedusa. Rik 
waktu keti nyampaiko jama tian kabar 
sai ngeni hurik, hagani keti jadi injuk 
cahaya sai besinar nerangi dunia bagi 
tian. Kik keti hurik injuk reno, kanah wat 
alasan bagiku untuk ngerasa bangga 
tentang keti waktu Isa Almasih ratong 
luot. Udi buktini bahwa perjuanganku 
mak sia-sia rik usahaku wat hasilni. 

16 (2:15) 

17 Halokni nyak haga dibunuh rik rahku 
jadi injuk kurban curahan di atas apui 
sai keti persembahko jama Allah sebagai 
tanda bahwa keti percaya jama la. 

Kik sangun ano harus injuk reno, nyak 
besyukor atas hal ano rik nutuk riang 
jama keti. 

18 Reno juga hagani keti pun ngerasa 
senang rik nutuk riang jama nyak. 

19 Nyak percaya bahwa jama tulungan- 
Ni Tuhan Isa, nyak geluk dapok ngutus 
Timotius jama niku, in nyak dapok 
tehibur ulih kabar tentang keti. 

20 Angkah Timotiusdo satu-satuni jelma 
sai sejiwa jama nyak, rik temon-temon 
mikerko kebahagiaanmu. 

21 Sunyin sai barehni angkah ngurus 
kepentingan diri tenggalan gaoh, lain 
kepentingan Isa Almasih. 

22 Keti tenggalan radu ngeliak buktini 
bahwa Timotius beguna. Ia radu beguai 
keras jama-jama nyak untuk ngabarko 
Kabar Betik jak Allah. Sekam rua injuk 
anak jama bak gaoh. 

23 Ulihni seno, seraduni nyak pandai 
injuk repa perkaraku selesai kanah, nyak 
haga ngutus ia jama niku. 

24 Nyak percaya bahwa tulungan-Ni 
Tuhan, nyak tenggalan pun mak mesaka 
lagi haga napol keti muneh. 

25 Tentang puari ram Epafroditus sai 
keti utus untuk ngebantu nyak, nyak 
ngerasa perlu untuk ngayun ia muloh 
jama niku. Ia radu ngedampingi nyak 
delom guai rik perjuanganku. 

26 Ia tiram nihan jama Puari sunyinni, 
rik ia gelisah mani keti radu mansa kabar 
bahwa ia meruyuh. 

27 Sangun temon ia meruyuh sampai 
hamper mati. Kidang Allah kesian jama 
ia; rik lain angkah jama ia gaoh, kidang 

jama nyak juga, in nyak dang jadi lebih 
sedih lagi. 

28 Udi sebabni makin balak juga 
kehagaku untuk ngayun ia muloh jama 
niku, in keti riang lagi kik keti betungga 
jama ia, rik hatiku pun jadi tenang. 

29 Jadi, sambutdo ia jama sunyin 
senang hati sebagai puari seiman. 
Hargaido sunyin jelma sai injuk ia. 

30 Untuk kepentingan guai-Ni Almasih, 
ia hamper gaoh mati; ia mempertaruhko 
nyawani untuk ngeni tulungan jama 
nyak atas gelarmu. 

3 1 Akherni, Puari-puariku, hagani keti 

riang mani keti radu besatu jama 
Tuhan. Nyak mak ngerasa biak untuk 
ngulangi api sai radu kutulis jama niku 
semakkungni, mani hal ano betik untuk 
keselamatanmu. 

2 Hati-hatido tehadap jelma-jelma sai 
ngelakuko hal-hal sai jahat, jelma-jelma 
sai pantas diucakko 'kaci'. Tian ngedesak 
in jelma-jelma disunat. 

3 Padahal ramdo jelma-jelma sai radu 
nerima sunat sai sejati, lain tian. Ram 
nyumbah jama Allah jama bimbingan 
Ruh-Ni Allah tenggalan, rik ram besyukor 
mani ram hurik besatu jama Isa 

Almasih. Ram mak begantung jama 
upacara-upacara sai besifat laher. 

4 Sebenorni nyak gaoh dapok begantung 
jama upacara-upacara udi. Mani kik 
wat sai jelma sai ngerasa ia ngedok 
alasan untuk begantung jama upacara 
sai besifat laher, nyak lebih lagi. 

> Nyak disunat waktu beumor walu rani. 
Nyak laher sebagai ulun Israel, jak suku 
bangsa Benyamin; nyak ulun Ibrani asli. 
Delom ketaatan jama hukum-hukumni 
Yahudi, nyakdo anggota golongan Farisi. 

6 Nyak malah besemangat nihan 
sehingga nyak nganiaya jemaah. Kik 
dinilai jak segi hukumni agama Yahudi, 
nyak jelma betik sai mak becela. 

7 Kidang ulih-Ni Almasih, maka sunyinni 
sai tumbai kuanggap sebagai suatu sai 
nguntungko, tano jadi hal sai ngerugiko. 

8 Lain gaoh hal-hal injuk reno; kidang 
malah sunyin hal kuanggap sebagai 
hal-hal sai angkah ngerugiko gaoh. 

Sai kukedau tano inji iado lebih 
berega: yakdo kenal jama Isa Almasih, 
Tuhanku. Mani Almasih, maka nyak radu 
ngelepasko sunyinni. Kuanggap sunyinni 
ano sebagai yuhyuh gaoh, in nyak dapok 
mansa Almasih, 

?rik temon-temon besatu jama Ia. 
Hubungan sai betik jama Allah mak lagi 
nyak ngusahako tenggalan jama cara 
taat jama hukum agama. Tano nyak 
wat hubungan sai betik jama Allah, 
mani nyak percaya jama Almasih. Jadi, 
hubungan sai betik udi ratong jak Allah, 
rik bedasarko percaya jama Isa Almasih. 

10 Satu-satuni sai nyak mirak iado in 
nyak kenal jama Almasih, rik ngalami 
kuasa sai ngehurikko Ia jak kematian. 
Nyak mirak untuk menderita jama Ia 
rik jadi gegoh jama injuk Ia delom hal 
kematian-Ni. 

11 Rik nyak beharap bahwa nyak 
tenggalan haga dihurikko luot jak 
kematian. 

12 Nyak mak cawa bahwa nyak radu 
behasil, atau radu jadi sempurna. Kidang 
nyak terus gaoh berusaha ngerebut 
hadiah sai disediako ulih-Ni Isa Almasih. 
Untuk anodo Ia radu ngerebut nyak rik 
ngejadiko nyak kedau-Ni. 

13 Tantuni, Puari-puari, nyak setemonni 
mak ngerasa bahwa nyak radu behasil 
ngerebut hadiah udi. Kidang wat sai hal 
sai kusani, yakdo nyak ngelupako api 

sai wat di kudanku rik berusaha keras 
mencapai api sai wat di hadap. 

14 Udi sebabni nyak tegar terus nuju 
tujuan akher untuk mansa kemenangan, 
yakdo hurik di surga; untuk senodo Allah 
ngurau ram liwat Isa Almasih. 

15 Ram sunyin sai radu dewasa secara 
rohani, harus besikap injuk reno. Kidang 
kik di hantaramu wat sai bependapat 
bareh, maka Allah haga ngejelaskoni 
juga jama niku. 

16 Kidang hal inji hagani diperhatiko: 
Ram harus tetap hurik nutuk atoran sai 
radu ram tutuk sampai saat inji. 

17 Puari-puari sunyinni! Tutukdo 
teladanku. Sekam radu ngeniko teladan 
sai benor, ulihni seno perhatikodo betik- 
betik jelma-jelma sai nutuk teladanni 
sekam udi. 

18 Nyak radu risok nihan ngeni pandai 
jama niku, rik tano nyak miwang 
ngulangini, bahwa wat lamon jelma sai 
hurikni nyadangko retini kematian-Ni 
Almasih disalib. 

19 Hurik jelma-jelma injuk reno haga 
berakher jama kehancoran, mani 
diwa tian yakdo kehagani badan tian 
tenggalan. Hal-hal sai ngeliamko, justru 

senodo sai tian banggako; mani tian 
mikerko angkah hal-hal sai bekenan 
jama dunia inji gaoh. 

20 Kidang ramdo warga negara surga. 
Jak udido juga Raja Penyelamat ram, 
Tuhan Isa Almasih haga ratong. Iado sai 
ram tiram nunggu-nungguni. 

21 Badan ram sai lemoh rik dapok 
hancor inji, haga diubah ulih-Ni Almasih 
jadi injuk badan-Ni tenggalan sai mulia. 
Ia dapok ngelakuko ano mani Ia wat 
kuasa untuk naklukko sunyinni. 

1 Ulihni seno, Puari-puariku sai 

tecinta, injuk renodo hagani keti 
hurik rik temon-temon percaya jama 
Tuhan. Hatiku tiram jama niku! Ketido 
kebanggaanku sai nyani nyak riang. 

2 Puari sai bebai Euodia rik Puari sai 
bebai Sintike! Nyak ngilu nihan in Puari 
sehati sebagai ulun-ulun sai seiman. 

3Untuk kantikku sai setia, nyak ngilu 
juga in Puari ngebantu kerua bebai 
udi. Tian radu beguai keras jejama 
nyak untuk ngabarko Kabar Betik jak 
Allah; gegoh injuk Klemen rik sunyin 
jelma bareh sai beguai jejama nyak. 
Gelar-gelar tian wat delom Buku Ulun 
Hurik. 

4Semoga keti selalu riang mani keti 
radu hurik besatu jama Tuhan. Sekali 
lagi nyak cawa: riangdo! 

> Hagani sunyinni jelma dapok ngeliak 
sikapmu sai betik hati. Mani mak mesaka 
lagi Tuhan haga ratong. 

6 Dang khuater tentang api pun. Delom 
sunyin hal, beduado rik ajuko kiluanmu 
jama Allah. Api sai keti perluko, keni 
pandai ano selalu jama Allah jama 
ngucapko terima kasih. 

7 Maka sejahtera jak Allah sai mak 
halokni dapok dimengerti manusia, haga 
ngejaga hati rik pikeranmu sai radu 
besatu jama Isa Almasih. 

8 Akherni Puari-puari, isido pikeranmu 
jama hal-hal sai benilai, sai patut dipuji, 
yakdo hal-hal sai benor, sai tehormat, 
sai adil, murni, manis, rik betik. 

? Jalankodo api sai keti pelajari rik 
terima jak nyak; baik jak cawa-cawa 
ataupun jak perbuatan-perbuatanku. 
Allah sumber sejahtera, haga menyertai 
keti. 

10 Delom hurikku sai besatu jama Tuhan, 
nyak ngerasa bahagia nihan, mani radu 
injuk reno saka, tano keti sempat lagi 
mikerko keadaanku. Maksudku lain hal 

bahwa keti radu ngelupako nyak, keti 
sangun memperhatiko nyak, kidang 
keti mak mansa kesempatan untuk 
nunjukkoni. 

11 Nyak ngemukako inji lain mani nyak 
kekurangan, mani nyak radu belajar 
ngerasa puas jama api sai wat. 

12 Nyak radu ngalami hurik serba 
kekurangan, rik juga hurik berlebihan. 
Nyak radu kenal jama rahasiani untuk 
ngehadapi keadaan sai injuk repa pun 
juga; baik keadaan makmur ataupun 
keadaan mejerih, baik keadaan mewah 
maupun keadaan kekurangan. 

13 Jama kuasa sai dikeniko Almasih 
jama nyak, nyak ngedok kekuatan untuk 
ngehadapi sunyin rupa keadaan. 

14 Kidang keti radu nulung nyak di 
delom kesusahanku; rik api sai keti 
lakuko udi sangun betik. 

1> Puari-puari jelma Filipi! Keti 
tenggalan pandai nihan bahwa waktu 
nyak ninggalko Makedonia tumbai, 
waktu Kabar Betik udi kusebarko untuk 
mula-mulani, ketido satu-satuni jemaah 
sai ngebantu nyak; keti satu-satuni sai 
nutuk ngerasako untung rugi jejama 
nyak. 

16 Waktu nyak di Tesalonika rik 
memerluko bantuan, radu lebih jak 
sekali keti ngirim bantuan jama nyak. 

17 Udi lain retini nyak angkah mirak 
nerima pengenian. Sai nyak mirak iado 
in nyak dapok ngeliak hasil-hasil sai 
nambah untungmu. 

18 Nyak radu nerima sunyinni -- malah 
lebih jak cukup! Sunyin pengenian sai 
keti kirim jama nyak, radu kuterima jak 
Epafroditus. Tano nyak ngedok sunyin 
sai kuperluko. Pengenian-pengenian jak 
keti ano yakdo injuk himbau sai merum 
jak kurban sai dipersembahko jama 
Allah rik sai diterima ulih-Ni Allah jama 
senang hati. 

19 Allah sai kusumbah, sai melimpah 
jama kebatinan delom Isa Almasih, haga 
memenuhi sunyin keperluanmu. 

20 Terpujido Allah Bapa ram selama- 
lamani! Amin. 

21 Sampaikodo salamku jama sunyinni 
umat-Ni Allah sai besatu jama Isa 
Almasih. Rik terimado juga salam jak 
puari-puari sai wat jejama nyak di dija. 

22 Sunyin umat-Ni Allah di kota inji, 
terutama tian sai jak istana Kaisar, 
ngirim salam jama keti. 


FILIPI 4.23 


23 Semoga Tuhan Isa Almasih 
ngeberkati Puari sunyinni. Hormat 
sekam, Paulus rik Timotius 


18 


Kolose 


1 1 Puari-puari umat-Ni Allah di Kolose 
sai setia besatu jama Almasih! 
Sebagai rasul-Ni Isa Almasih, -- atas 
pengangkatan Allah -- nyak, Paulus, 
jejama jama puari ram Timotius, 
ngeharap semoga Allah Bapa ram ngeni 
berkat rik sejahtera jama keti. 

2(1:1) 

3 Sekam radu ngedengi bahwa keti 
percaya jama Isa Almasih rik keti 
mengasihi sunyin umat-Ni Allah. Udi 
sebabni waktu sekam bedua untuk niku, 
sekam selalu ngucapko terima kasih 
jama Allah, Bapa Tuhan ram Isa Almasih. 

2153) 

> Keti percaya rik keti mengasihi, mani 
keti ngeharap haga api sai disediako di 
surga ulih-Ni Allah jama keti. Keti radu 
ngedengi tentang hal seno, waktu Kabar 
Betik sai benor disampaiko jama niku. 

6 Kabar jak Allah udi tesebar mik sunyin 
dunia, rik hurik jelma terus diberkati 
ulih kabar udi, gegoh injuk hurikmu 
diberkati jak waktu keti ngedengi 

tentang rahmat-Ni Allah rik benor-benor 
ngehayatini. 

7 Hal ano disampaiko jama Puari ulih 
Epafras, kantik sai sekam kasihi. Ia sai 
ngebantu Almasih sai setia beguai untuk 
kepentingan ram. 

8Jak iado sekam ngedengi bahwa jama 
kuasa jak Ruh-Ni Allah keti dapok saling 
mengasihi. 

2 Udido sebabni sekam selalu bedua 
untuk keti radu jak sekam ngedengi 
tentang keti. Sekam ngilu jama Allah 
in Ruh-Ni Allah ngeniko jama niku 
kebijaksanaan rik pengertian sehingga 
keti sempurna ngemandai api kehaga-Ni 
Allah. 

10 Jama injuk reno keti dapok hurik 
nutuk kehaga-Ni Allah, rik selalu 
nyenangko hati-Ni, sehingga delom 
sunyin hal keti dapok ngehasilko hal-hal 
sai betik. Rik pengetahuan keti tentang 
Allah pun haga betambah juga. 

11 Semoga jama kuasa jak Allah sai 
agung, keti dikuatko sehingga keti 
sanggup menderita sunyin hal rik sabar 
rik senang hati, 

12 rik jama ngucapko terima kasih jama 
Bapa. Mani Bapa udido sai nyani keti 

layak nerima api sai disediako Allah bagi 
umat-Ni di delom kerajaan-Ni sai terang. 
131a radu ngelepasko ram jak kuasa 
kekelaman rik ngalihko ram mik delom 
kerajaan Anak-Ni sai dikasihi-Ni. 

14Ulih Anak-Ni udi ram dibebasko; 
retini dusa-dusa ram radu diampuni. 

15 Almasih yakdo gambar sai nyata jak 
diri-Ni Allah sai mak keliakan; Almasih 
yakdo anak sai tuha, lebih utama jak 
sunyin sai diciptako. 

16 Mani liwat Iado Allah nyiptako sunyin 
hal di surga rik di atas bumi, sunyin 
hal sai keliakan rik sai mak keliakan, 
kuruk juga sunyin ruh sai bekuasa rik sai 
memerintah. Sunyin alam inji diciptako 
liwat Almasih rik untuk Almasih. 

17 Semakkung sunyin hal wat, Almasih 
radu lebih mena wat. Rik mani Iado 
juga maka sunyin hal wat di rangni 
masing-masing. 

18 Tado ulu jak badan-Ni, yakdo jemaah, 
mani Iado sumber hurik jemaah udi. Iado 
Anak sai tuha, sai mula-mula dihurikko 
luot jak kematian, in Ia tenggalan gaoh 
sai jadi terpenting jak sunyin hal. 

19 Allah tenggalando sai ngehagako in 
sunyin hal sai wat di diri-Ni Allah, wat 
juga lengkap di diri Anak-Ni. 

20 Rik liwat Anak udi muneh Allah 
memutusko untuk nyani sunyin hal 
muloh betik lagi jama Ia -- baik sunyin 
hal sai di bumi, maupun sai di surga. 
Allah ngelakuko ano liwat kematian 
Anak-Ni di kayu salib. 

21 Tumbai keti jaoh jak Allah. Keti 
memusuhi-Ni mani kelakuan rik 
pikeranmu jahat. 

22 Kidang tano, jama kematian Anak-Ni, 
Allah nyani hubungan keti jama Ia jadi 
betik luot. Jama cara ano keti dapok 
diusung ngehadap Allah delom keadaan 
sai suci, murni rik tanpa cela. 

23 Kidang tantu keti harus tetap 
setia percaya rik berdiri teguh jama 
kepercayaanmu. Dang sampai keti 
ngelepasko harapan sai radu dikeniko 
jama niku waktu keti nerima Kabar Betik 
jak Allah. Kabar udi radu dikabarko jama 
unggal jelma di sunyin dunia. Rik nutuk 
senodo juga nyak; Paulus, radu jadi 
jelma sai ngelayani. 

24Tano nyak senang menderita untuk 
kesenanganmu. Mani jama penderitaan 

badanku, kulengkapi api sai masih 
harus diderita ulih-Ni Almasih untuk 
jemaah-Ni, yakdo badan-Ni. 

25 Allah ngayun nyak jadi jelma 
sai ngebantu jemaah-Ni untuk 
kepentinganmu. Nyak harus nyampaiko 
kabar jak Allah, sunyinni; 

26 yakdo kabar sai selama beratus-ratus 
tahun sai radu dirahasiako ulih-Ni 
Allah jama sunyin jelma, kidang tano 
dinyatako jama umat-Ni. 

27 Jama umat-Ni ano Allah haga nyatako 
hara betikni rik agungni rahasia-Ni ano 
untuk sunyin manusia. Rahasia ano iado: 
Almasih wat delom dirimu, sai retini keti 
haga nutuk ngerasako keagungan-Ni 
Allah. 

28 Almasih anodo sai sekam kabarko 
jama unggal jelma. Sekam ngingokko 
rik ngajar tian sunyinni jama sunyin 
kebijaksanaan. Tujuan sekam iado in 
unggal jelma dapok diusung jama Allah, 
sebagai jelma sai dewasa delom hal-hal 
rohani, mani radu besatu jama Almasih. 

29 Untuk mencapai hal udi nyak beguai 
keras. Nyak bejuang jama sunyin tenaga 
sai dikeniko Almasih jama nyak rik sai 
beguai penuh kuasa delom diriku. 

2 1 Nyak mirak keti pandai injuk repa 
hibatni nyak bejuang untuk niku rik 
untuk tian sai di Laodikia rik sunyin sai 
mak kenal jama nyak secara pribadi. 

2 Sunyinni inji kulakuko in hati tian jadi 
kuat rik tian saling mengasihi sehingga 
tian kuat besatu. Jama injuk reno tian 
temon-temon mengerti rik yakin rik 
kenal jama rahasia-Ni Allah, yakdo 
Almasih tenggalan. 

3 Almasihdo sai nyingkapko sunyin 
kebijaksanaan rik pengetahuan-Ni Allah 
sai tumbai tesegok. 

4 Nyak ngeni pandai inji in keti dang 
ditipu ulih sapa pun juga sai banguk 
manis jama niku. 

> Mani walaupun nyak bejaohan jak 
keti, anggapdo bahwa nyak hadir di 
hantara keti. Rik nyak riang ngeliak keti 
sehati rik kuat percaya jama Almasih. 

6 Puari-puari radu nerima Isa Almasih 
sebagai Tuhan. Ulihni seno hagani hurik 
besatu jama Ia 

7 rik bebakak di delom Ia. Hagani 
keti ngebangun hurikmu jama Almasih 
sebagai dasar. Hagani keti makin 
percaya jama Almasih, nutuk api sai 
radu diajarko jama niku. Rik hagani 

hatimu meluap-luap jama ngucapko 
terima kasih. 

8 Hagani keti behati-hati, dang sampai 
wat sai narik keti jama pikeran-pikeran 
manusia sai mak beguna, melainko 
angkah nyesekko. Pikeran-pikeran ano 
lain jak Almasih, melainko jak pendapat 
manusia gaoh rik jak ruh-ruh jelma sai 
nguasai dunia. 

? Mani sunyin kepribadian Allah 
tinggal jama Almasih, yakdo jama 
kemanusiaan-Ni. 

10 Rik mani hurik besatu jama Almasih, 
keti pun dikeni hurik sepenuhni. Mani 
Almasihdo kepala atas unggal ruh sai 
bekuasa rik sai memerintah. 

1! Mani besatu jama Almasih, keti radu 
disunat, lain jama sunat sai disani ulihni 
manusia, melainko jama sunat sai disani 
ulih-Ni Almasih, sai ngebebasko keti jak 
kuasa tabiat sai bedusa. 

12 Mani waktu keti dibaptis, keti dikubor 
jama-jama Almasih; rik jama baptisan 
udi juga, keti nutuk dihurikko luot jejama 
Almasih mani keti percaya jama kuasa 
Allah sai radu ngehurikko Almasih jak 
kematian. 

13 Tumbai, keti radu mati secara rohani 
mani keti bedusa, rik mani keti mak 
disunat secara laher. Kidang tano Allah 
ngehurikko keti jejama jama Almasih. 
Allah radu ngampuni sunyin dusa ram, 

14 rik ngebatalko surat hutang tehadap 
ram, sai ngancam ram jama syarat- 
syarat sai mebiak. Jama nyalibko surat 
udi di kayu salib, Allah ngehapusko 
sunyin dakwaan tehadap ram. 

15 Di salib udi Almasih nyani sunyin 
ruh-ruh sai memerintah rik bekuasa 
jadi mak bedaya lagi. Tian dijadiko 
tuntonan umum waktu Almasih ngegiring 
tian sebagai tawanan delom barisan 
kemenangan-Ni. 

16 Ulihni seno dang naganko jelma 
nyalahko keti tentang kanikan rik 
inuman, atau tentang rani-rani suci 
keagamaan, atau perayaan-perayaan 
bulan ampai, ataupun tentang rani 
Sabat. 

17 Sunyinni ano angkah halinu gaoh 
jak hal-hal sai haga ratong, kidang 
kenyataan jak hal-hal udi iado Almasih! 

18 Dang keti naganko diri dirugiko ulih 
ulun sai icak-icak ngerendahko diri rik 
sai nyumbah malaikat-malaikat. Jelma 

udi mepungah jama pikeran-pikeranni 
sai dunia rik ngerasa bangga atas 
pengliakanni sai khusus, 

19 sehingga mak lagi begantung jama 
Almasih sai jadi kepala. Di debah 
pimpinan-Ni Almasih, sunyin badan 
dipelihara rik disatuko ulih sendi-sendini, 
rik betumbuh untuk kehaga-Ni Allah. 

20 Keti radu mati jejama Almasih, rik 
radu dibebasko jak ruh-ruh sai nguasai 
alam inji. Nah, mengapi keti hurik injuk 
jelma sai masih dikuasai ulih dunia inji? 
Mengapi keti tunduk jama atoran-atoran 
injuk inji, 

21 "Dang nyadak inji", "Dang ngerasako 
udi", "Dang nilut inji"? 

22 Sunyin atoran ano iado tentang 
hal-hal sai reno dipakai mak beguna 
lagi. Udi angkah atoran-atoran rik 
ajaran-ajaran sai disani ulihni manusia. 

23 Sangun keliakanni hal udi bijaksana, 
jama anjuranni in jelma nyumbah 
malaikat, ngerendahko diri rik nyiksa 
diri; kidang sunyinni ano mak beguna 
untuk ngendaliko nafsu manusia. 

1 Keti radu dihurikko luot jejama 
Almasih. Ulihni seno harusdo keti 
berusaha untuk mansa hal-hal sai di 

surga, di dipa Almasih memerintah 
jejama jama Allah. 

2 Arahko pikeranmu jama hal-hal sai di 
dudi, dang jama hal-hal sai di dunia. 

3 Mani keti radu mati, rik hurikmu 
tesegok jama-jama Almasih di delom 
Allah. 

“Nah, sumber hurikmu sai sejati iado 
Almasih rik kik Ia keliakan kanah keti 
juga haga tampil jejama jama Ia delom 
keagungan-Ni! 

>Ulihni seno, matiko rasa kemirakanni 
dunia sai ngerongrong dirimu, injuk 
guai hajor, hal-hal sai mak keruan, 
hawa nafsu, rasa mirak sai jahat, rik 
keserakahan (mani keserakahan yakdo 
gegoh jama nyumbah berhala). 

6 Hal-hal injuk reno senodo sai 
ngebangkitko butong-Ni Allah tehadap 
jelma-jelma sai mak taat jama Ia. 

7 Tumbai keti tenggalan pun nutuk 
kemirakan-kemirakan udi, waktu keti 
dikuasai ulihni. 

8 Kidang tano hagani keti ngetokko 
hal-hal sai jahat jak dirimu: dang lagi 
butong, atau ngamuk atau ngedok 
perasaan menyuoh tehadap ulun bareh. 

Dang sekali-kali luah jak bangukmu 
cawa-cawa caci maki atau cawa kamak. 
? Dang bebuhung peperda keti, mani 
hurik sai saka jama sunyin sifatni radu 

keti lepasko. 

10 Keti tano radu dikeni hurik sai 
ampai. Ketido manusia ampai sai sedang 
dibantuk terus-menerus ulih Jelma 
sai nyiptakoni, yakdo Allah, nutuk 
rupa-Ni tenggalan. Maksudni iado in keti 
sempurna kenal jama Allah. 

1! Sebagai akibat jak seno, lebondo 
sunyin perbidaan-perbidaan hantara 
jelma Yahudi rik lain Yahudi, jelma 
besunat rik jelma mak besunat, mak 
ngedok lagi perbidaan hantara jelma 
asing rik jelma biadab, hantara jelma sai 
ngebantu rik jelma bebas, mani Almasih 
ano sunyinni rik Ia besatu jama tian 
sunyin! 

12 Puari anodo umat-Ni Allah. Allah 
mengasihi keti rik milih keti untuk jadi 
kedau-Ni sai khusus. Udido sebabni keti 
harus nunjukko rasa kesian, keti harus 
betik hati, rendah hati, lemoh lembut, 
rik tahan menderita. 

13 Keti harus sabar peperda keti, rik 
saling ngampuni kik wat sai ngerasa 

dendam tehadap sai bareh. Tuhan jama 
senang hati ngampuni keti, jadi keti pun 
harus haga ngampuni peperda keti. 

14 Rik sai terpenting iado: Keti harus 
saling mengasihi mani kasih udido sai 
menyatupaduko Puari-puari sunyinni 
sehingga jadi sempurna. 

15 Hagani keputusan-keputusanmu 
ditantuko ulih kedamaian sai dikeniko 
ulih Almasih di delom hatimu. Mani 
Allah ngurau keti untuk jadi anggota sai 
badan, in keti hurik delom kedamaian 
jak Almasih udi. Hagani keti beterima 
kasih. 

16 Hagani ajaran-ajaran-Ni Almasih 
sai lamon berkat ngeresap mik delom 
hatimu. Hagani keti saling ngajar rik 
saling ngeni petuah sai bijaksana nihan. 
Nyanyikodo mazmur rik puji-pujian rik 
lagu rohani; benyanyido untuk Allah 
jama rasa syukor di delom hati. 

17 Sunyinni api sai keti lakuko atau 
cawako, harusdo ano dilakuko atau 
cawako atas gelar-Ni Tuhan Isa. 
Besyukordo jama Allah Bapa untuk api 
sai dilakuko Isa jama niku. 

18 Puari-puari sai jadi inggom! Taatdo 
jama kajongmu, mani renodo seharusni 
kelakuanmu sebagai jelma Kristen. 

19 Puari-puari sai jadi kajong! Kasihi 
inggommu. Dang kasar tehadap tian. 

20 Sanak-sanak! Kewajiban keti sebagai 
jelma Kristen untuk selalu taat jama 
bak-emak, mani senodo sai nyenangko 
hati-Ni Allah. 

21 Puari-puari sai jadi bak! Dang nyani 
sakik hati anak-anakmu sehingga tian 
jadi putus asa. 

22 Puari-puari sai jadi jelma sai 
ngebantu! Delom sunyin hal, hagani keti 
taat jama majikanmu sai di dunia inji. 
Dang taat jama tian angkah waktu tian 
sedang ngawasi keti, mani keti mirak 
dipuji. Taatdo jama tian jama hati sai 
ikhlas, mani keti ngehormati Tuhan. 

23 Guai api gaoh sai dikeniko jama niku, 
hagani keti ngeguaikoni jama sepenuh 
hati, seolah-olah Tuhando sai keti layani, 
rik lain angkah manusia. 

24Ingokdo bahwa keti haga nerima 
upah jak Tuhan. Api sai disediako Tuhan 
untuk umat-Ni, udido sai haga dikeniko 
jama niku. Mani majikan sai sebenorni 

sedang dilayani ulih keti iado Almasih 
tenggalan. 

25 Rik sapa pun sai bebuat salah, haga 
nanggung kesalahan-kesalahan ano; 
mani Tuhan mak ngeliak pudak. 

4 1 Puari-puari sai jadi majikan! Hagani 

keti memperlakuko jelma-jelma sai 
ngebantu niku benor rik adil. Ingokdo 
bahwa keti pun ngedok sai majikan di 
surga. 

2 Hagani keti bedua tekun rik siap siaga, 
sambil ngucapko syukor jama Allah. 

3 Bedua juga untuk sekam in Allah 
ngeniko jama sekam kesempatan sai 
helau untuk nyebarko kabar tentang 
rahasia-Ni Almasih. Mani hal udido maka 
nyak tano inji wat di delom bui. 

4 Beduado in nyak dapok ngejelasko 
rahasia-rahasia udi sejelas-jelasni injuk 
semestini. 

> Di delom hubungan keti jama jelma- 
jelma sai mak percaya, hagani keti hurik 
bijaksana rik makai unggal kesempatan 
sebetik-betikni. 

6 Hagani hal-hal sai keti ucakko 
selalu nyenangko rik menarik. Hagani 
keti pandai injuk repa seharusni keti 
ngejawab pertanyaan-pertanyaan ulun. 


KOLOSE 4.7-12 15 


7 Tikhikus, puari ram sai kekasih, 
haga ngeni pandai jama keti sunyin hal 
tentang nyak. Ia setia beguai jejama 
sekam untuk Tuhan. 

#Nyak ngutus ia jama niku alasanni 
in keti pandai keadaan sekam rik keti 
tehibur. 

? Onesimus haga mik jejama jama 
Tikhikus; ia jak kalanganmu. Ia setia 
rik sekam mengasihini. Ia rik Tikhikus 
haga ngeni pandai jama niku sunyinni 
sai tejadi di rangku inji. 

10 Aristarkhus, sai wat delom bui jejama 
nyak, ngirim salam jama keti. Reno juga 
Markus, puari sepupu Barnabas. (Keti 
radu dikirimi kabar untuk nyambut ia kik 
ia ratong jama niku.) 

1! Salam muneh jak Isa sai gelarni 
Yustus juga. Jak jelma-jelma Yahudi sai 
radu percaya jama Tuhan Isa, angkah 
tian telu gaoh sai tano beguai jejama 
jama nyak untuk ngejalanko tugas jak 
Allah. Tian temon-temon nulung nyak. 

12 Salam jak Epafras. Ia juga jak 
kalanganmu. Ia jelma sai ngebantu 
Isa Almasih, sai selalu bedua tekun 
untuk keti. Ia ngilu nihan jama Allah in 
keyakinanmu jadi kuat rik temon-temon 


KOLOSE 4.13-18 16 


dewasa, in keti sempurna taat jama 
kehaga-Ni Allah. 

13 Nyak nyaksiko tenggalan bahwa ia 
radu beguai keras untuk keti rik untuk 
jelma-jelma sai di Laodikia rik Hierapolis. 

14 Dokter Lukas, sai ram kasihi, rik 
Demas ngirim salam jama niku. 

15 Sampaikodo salam sekam jama 
puari-puari jelma Kristen di Laodikia; 
juga jama Nimfa, rik jama jemaah sai 
beibadah di lambanni. 

16 Radu jak surat inji dibacako jama 
niku, usahako in ano dibacako juga jama 
jemaah sai di Laodikia. Reno muneh keti 
tenggalan harus ngebaca surat sai haga 
dikirim jak Laodikia jama niku. 

17 Rik keni pandai Arkhipus, 
"Selesaikodo tugas sai dikeniko 
jama niku untuk ngelayani Tuhan." 

18 Salam jak nyak, Paulus. Nyak 
tenggalan sai nulis bagian inji. Dang lupa 
bahwa nyak masih di delom bui! Semoga 
Tuhan ngeberkati keti. Hormat sekam, 
Paulus 


1 Tesalonika 


1 Puari-puari jemaah di Tesalonika, 

1 sai jadi umat-Ni Allah Bapa rik Tuhan 
Isa Almasih: Sekam, yakdo Paulus, Silas 
rik Timotius ngeharap semoga Allah 
ngeni berkat rik sejahtera jama keti. 

2 Sekam selalu besyukor jama Allah 
mani Puari sunyinni. Unggal sekam 
bedua jama Allah rik Bapa ram, sekam 
selalu ingok keti. Sekam selalu ngeduako 
keti. Sekam ingok injuk repa keti 
nunjukko delom perbuatan bahwa 
keti percaya jama Almasih, injuk repa 
keti mengasihi jelma bareh sehingga 
ngelayani tian, rik injuk repa keti kuat 
ngeharap jama Tuhan ram Isa Almasih. 

3(1:2) 

4Sekam pandai, Puari-puari, bahwa 
Allah mengasihi keti rik radu milih keti 
jadi kedau-Ni sai khusus. 

> Mani sekam nyampaiko Kabar Betik 
jama niku lain jama cawa-cawa gaoh, 
kidang jama kuasa rik Ruh-Ni Allah. Rik 
sekam yakin nihan tentang kebenoran 
jak Kabar Betik udi. Keti pandai injuk 


1 TESALONIKA 1.6-10 2 


repa sekam hurik untuk kepentinganmu 
waktu sekam wat di tengah-tengah keti. 

6 Keti nutuk teladanni sekam rik 
teladan-Ni Tuhan. Meskipun keti 
menderita nihan, keti nyambut riang 
kabar sai sekam kabarko jama niku. 
Keriangan ano dikeni ulih Ruh-Ni Allah. 

7 Renodo keti jadi cuntoh untuk sunyin 
jelma Kristen sai di Makedonia rik 
Akhaya. 

8 Mani mulai jak keti, kabar tentang 
Tuhan radu tesebar sampai di Makedonia 
rik Akhaya. Rik lain angkah udi gaoh; 
bahkan kabar tentang injuk repa keti 
percaya jama Allah radu sampai mik 
dipa-dipa sehingga sekam mak perlu lagi 
ngucakko api-api. 

? Sunyin ulun udi cawa tentang injuk 
repa keti nerima sekam waktu sekam 
tumbai ratong jama niku. Tian cawa 
tentang injuk repa keti ninggalko 
berhala-berhala rik ratong jama satu- 
satuni Allah sai hurik untuk ngabdi jama 
Ia. 

10 Tian cawa juga tentang injuk repa 
keti ngeharapko ratong-Ni Anak Allah 
jak surga, yakdo Isa, sai radu dihurikko 
ulih-Ni Allah jak kematian. Isa udido 

juga sai nyelamatko ram jak butong-Ni 

Allah sai haga ratong. 

2 1 Puari-puari! Keti tenggalan pandai 
bahwa tapol sekam jama niku mak 

percuma. 

2 Keti pandai bahwa semakkung sekam 
ratong jama niku di Tesalonika, sekam 
radu dianiaya rik dihina di Filipi. Kidang 
walaupun lamon jelma ngelawan sekam, 
Allah ram radu ngeniko kebanian jama 
sekam untuk ngabarko jama niku Kabar 
Betik sai asalni jak Ia. 

3 Urauan sekam jama niku lain hak sai 
hal sai keliru; juga lain hak jama maksud 
sai mak murni atau untuk nipu. 

4Mawat! Sekam mak cawa untuk 
nyenangko hati jelma, melainko untuk 
nyenangko hati-Ni Allah, sai nguji hati 
sekam. Mani sekam dianggap layak 
ulih-Ni Allah untuk nyebarko Kabar Betik 
udi. 

> Keti tenggalan pandai bahwa mak 
pernah sekam manis banguk atau 
ngebuhungi keti untuk nyegokko 
maksud-maksud serakah. Allah saksini! 

6 Sekam mak berusaha juga untuk 
mansa pujian jak jelma -- baik jak 
keti maupun jak ulun bareh. Sebenorni 

sebagai rasul-Ni Almasih, sekam ngasi 
gaoh nuntut sai hal jak keti. 

7 Kidang sekam besikap lemoh lembut 
sewaktu di tengah-tengah keti, injuk sai 
emak ngerawat anak-anakni. 

8Ulih kasih sayang sekam, sekam 
besedia ngeniko jama niku lain gaoh 
Kabar Betik sai jak Allah udi, kidang 
hurik sekam pun juga. Mani sekam 
mengasihi keti nihan. 

?Tantu keti masih ingok injuk repa 
kerasni sekam berusaha rik bejuang. 

Di rani di bingi sekam beguai in sekam 
mak nyusahko sai jelma pun jak keti 
sewaktu sekam nyebarko Kabar Betik sai 
jak Allah udi jama niku. 

10 Sekam hurik suci, benor rik tanpa 
cela tehadap keti sai radu percaya jama 
Almasih. Ketido saksi-saksi sekam, reno 
juga Allah. 

1! Keti pandai bahwa sekam 
memperlakuko keti masing-masing 
injuk sai bak memperlakuko anak- 
anakni. 

12 Sekam ngeni petuah jama keti, 
sekam ngeni durongan jama niku rik 
sekam ngedesak in keti hurik injuk reno 
rupa sehingga nyenangko hati-Ni Allah. 

Mani Allah radu ngurau keti untuk jadi 
warga Dunia Ampai Allah rik ngerasako 
keagungan-Ni. 

13 Wat lagi sai hal bareh sai nyani 
sekam selalu ngucapko terima kasih 
jama Allah. Hal udi iado, bahwa waktu 
sekam nyampaiko kabar jak Allah jama 
niku, keti ngedengi rik nerima kabar udi 
lain sebagai kabar jak manusia kidang 
sebagai kabar sai benor-benor jak Allah. 
Iado sai sedang beguai delom dirimu sai 
percaya jama Almasih. 

14 Puari-puari, hal sai keti alami radu 
dialami juga ulih jemaah-jemaah-Ni 
Allah di Yudea sai jadi kedau-Ni Isa 
Almasih. Keti ngalami penderitaan jak 
bangsamu tenggalan, gegoh injuk sai 
dialami ulih jemaah-jemaah-Ni Allah di 
Yudea udi jak pihak-pihak jelma-jelma 
Yahudi. 

15 Jelma-jelma udi sai ngebunuh Tuhan 
Isa rik nabi-nabi, juga nganiaya sekam. 
Tian ngemusuhi sunyin jelma rik Allah 
sama sekali mak senang jama sekam. 

16 Bahkan tian ngehalang-halangi 
sekam untuk ngabarko jama bangsa- 
bangsa lain Yahudi kabar sai dapok 
nyelamatko bangsa-bangsa udi. Jama 

injuk reno jelma-jelma Yahudi ano 
nambah terus dusa-dusa tian sampai 
jumlahni lengkap. Rik tano tian akherni 
kena butong-Ni Allah. 

17 Kidang Puari-puari, radu jak sekam 
tepisah sementara waktu jak keti -- 
tepisah di mata kidang mak di hati -- 
sekam semakin tiram jama niku rik 
berusaha temon-temon untuk betungga 
lagi jama keti! 

18 Sekam beniat mik napol keti, rik 
nyak, radu nyubani sai rua kali, kidang 
iblis ngehalangi sekam. 

19 Temon ketido harapan rik keriangan 
rik mahkota kebanggaan sekam. Mani 
kanah kik Tuhan Isa ratong, rik ram 
ngehadap-Ni, maka ketido sai haga jadi 
kebanggaan sekam! 

20 Sangun ketido kebanggaan rik 
keriangan sekam. 

3 1 Akherni rasa tiram sekam mak 
tetahan lagi. Ulihni seno sekam 
bepiker lebih helau sekam ditinggalko 

tenggalan di Atena, 

2 sementara sekam ngutus puari ram 
Timotius. Ia jelma sai ngebantu Allah sai 
beguai jejama sekam untuk ngabarko 
Kabar Betik tentang Almasih. Sekam 

ngutus Timotius jama niku in ia nguatko 
keti rik ngedurong keti untuk lebih 
percaya lagi jama Almasih. 

3Jama injuk reno mak sai jelma pun 
jak keti sai mundor mani penderitaan- 
penderitaan ram inji. Keti tenggalan 
pandai bahwa penderitaan-penderitaan 
udi kuruk delom rencana-Ni Allah untuk 
ram. 

4Waktu sekam masih jejama keti, 
sekam radu ngeni pandai jama niku lebih 
mena bahwa ram haga menderita. Rik 
sangun udi benor-benor radu tejadi, keti 
tenggalan ngemandaini. 

>Udido sebabni nyak ngutus Timotius, 
mani nyak mirak nihan pandai injuk 
repa kemajuanmu delom hal percaya 
jama Almasih. Nyak khuater iblis behasil 
ngeguda keti sehingga sunyin jerih 
payah sekam jadi sia-sia. 

6 Tano Timotius radu muloh rik radu 
nyampaiko jama sekam kabar riang 
tentang injuk repa keti percaya jama 
Almasih rik saling mengasihi. Ia ngeni 
pandai jama sekam bahwa keti selalu 
ngepikko kenang-kenangan sai betik 
tentang sekam di hatimu. Rik keti mirak 

betungga jama sekam, gegoh injuk 
sekam pun mirak betungga jama keti. 

7 Udido sebabni, Puari-puari, di delom 
sunyinni kesusahan rik penderitaan 
sekam, sekam tehibur ulih kabar 
tentang keti. Percayamu jama Almasih 
ngeriangko hati sekam, 

8 sehingga tano sekam ngerasa temon- 
temon hurik, asal keti tetap berdiri 
tegak, besatu jama Tuhan. 

? Hara balakni rasa terima kasih sekam 
jama Allah atas sunyin keriangan sai 
sekam alami di hadapan-Ni mani keti. 

10 Di rani di bingi sekam ngilu sepenuh 
hati jama Ia, in sekam dapok betungga 
tenggalan jama keti untuk ngelengkapi 
api sai keti perluko untuk percaya jama 
Almasih injuk repa mestini. 

1! Semoga Allah Bapa ram tenggalan, 
rik Tuhan ram Isa ngeratako renglaya 
bagi sekam untuk betungga jama keti! 

12 Semoga Tuhan nyani keti semakin 
mengasihi peperda keti rik semakin 
mengasihi sunyin jelma, sehingga 
kasihmu ano betambah-tambah, gegoh 
injuk kasih sekam jama niku. 

13 Jama injuk reno Tuhan haga nguatko 
hatimu, sehingga keti suci rik mak becela 

di hadap-Ni Allah Bapa ram, waktu Tuhan 
ram Isa ratong jejama sunyin jelma sai 
jadi kedau-Ni. 
4 1 Akherni Puari-puari, sekam radu 
ngeniko teladan jama niku tentang 
injuk repa keti harus hurik untuk 
nyenangko hati-Ni Allah. Sangun keti 
radu hurik injuk reno. Kidang tano atas 
kuasa-Ni Tuhan Isa, sekam ngilu nihan 
jama niku rik ngedesak in keti lebih 
berusaha lagi delom hal seno! 

2 Mani keti radu pandai petunjuk- 
petunjuk sai radu sekam keniko jama 
niku atas kuasa-Ni Tuhan Isa. 

3Injido kehaga-Ni Allah: In keti hurik 
khusus untuk Ia, suci, ngejaohko sunyin 
perbuatan sai hajor. 

4Unggal bakas di hantara keti harus 
pandai injuk repa hurik jejama inggomni 
jama cara sai nyenangko hati-Ni Allah 
rik manusia. 

> Dang hurik untuk kemirakan hawa 
nafsu tehadap inggommu, injuk sai 
dilakuko ulih jelma-jelma sai mak kenal 
jama Allah. 

6 Delom hal injuk reno, dang sai jelma 
pun nyani salah jama puarini ataupun 
nipuni. Tumbai sekam radu ngeni 

peringatan keras jama niku, bahwa 
Tuhan haga ngehukum jelma-jelma sai 
ngelakuko kesalahan-kesalahan injuk 
reno. 

"Allah ngurau ram lain in ram hurik 
hajor, melainko in ram hurik jama cara 
sai nyenangko hati-Ni. 

8Jelma sai nulak ajaran inji, lain hak 
nulak manusia, melainko nulak Allah sai 
ngeniko Ruh-Ni sai suci jama niku. 

? Mak perlu lagi sekam nulis jama niku 
tentang injuk repa keti harus mengasihi 
puari-puari sai seiman. Keti tenggalan 
radu diajarko ulih-Ni Allah untuk saling 
mengasihi. 

10 Rik hal sinji radu keti tunjukko 
tehadap sunyin puari seiman di sunyin 
Makedonia. Kidang, Puari-puari, sekam 
ngilu nihan, in hurikmu jadi lebih betik 
lagi. 

11 Berusahado hurik tenang rik mak 
nyampori persoalan jelma barih. Hagani 
keti beguai nyepok nafkah tenggalan, 
injuk repa sekam tumbai radu perintahko 
jama niku. 

12 Kik keti hurik injuk reno; keti mak 
begantung jama sapa pun juga, rik 

jelma-jelma sai mak percaya jama 
Almasih, haga ngehormati keti. 

13 Puari-puari sekam mirak in keti 
pandai sai sebenorni tentang jelma- 
jelma sai radu mati; in keti mak besedih 
hati injuk jelma bareh mak ngedok 
pengharapan. 

14 Ram percaya bahwa Isa radu mati rik 
hurik luot. Udi sebabni ram percaya juga 
bahwa Allah haga ngehurikko luot sunyin 
jelma sai percaya jama Isa rik radu mati, 
in tian hurik jejama la. 

1> Tentang hal seno, injido ajaran 
Tuhan sai sekam haga sampaiko jama 
niku: Waktu Tuhan Isa ratong, ram sai 
masih hurik mak haga lebih mena jak 
jelma-jelma sai radu mati lebih mena. 

16 Kanah malaikat agung haga beseru 
jama suara kerasni rik trumpet-Ni Allah 
dibunyiko sebagai tanda aba-aba. Raduni 
Tuhan Isa tenggalan haga regah jak 
surga, rik jelma-jelma Kristen sai radu 
mati haga dihurikko lebih mena. 

17 Radu jak seno, ram sai masih hurik 
waktu seno haga jejama diiwak jama tian 
mik delom awan-awan untuk betungga 
jama Tuhan di udara. Raduni ram haga 
tinggal jama Tuhan selama-lamani. 

18 Ulihni seno hagani keti saling nguatko 
hati jama memakai cawa-cawa inji. 

1 Puari-puari, mak perlu sekam nulis 

5 jama niku kapan waktuni sai tepat 
hal-hal seno haga tejadi. 

2 Mani keti tenggalan jelas pandai 
bahwa Rani ratong-Ni Tuhan udi haga 
sampai injuk maling ratong waktu di 
bingi. 

3 Kik ulun cawa, "Sunyinni aman rik 
tenteram," maka waktu udido tiba-tiba 
tian haga ditimpa kebinasaan, rik mak 
sai jelma pun haga lulos. Hal ano haga 
tejadi tiba-tiba, injuk perasaan sakik 
nganak sai menimpa bebai sai haga 
nganak. 

4 Kidang keti lain hak jelma sai hurik 
di delom kekelaman, sehingga rani inji 
ngejutko keti injuk ratongni maling. 

> Puari sunyinni iado jelma sai hurik 
delom terang; keti tegolong waktu di 
rani sai terang. Ram lain jelma sai hurik 
delom kekelaman, atau sai tegolong 
waktu di bingi sai kelam. 

6 Ulihni seno ram mak ngasi pedom- 
pedom gaoh injuk ulun bareh. Ram 
harus waspada rik pikeran ram harus 
terang. 

7 Waktu di bingi jelma pedom, rik waktu 
di bingi jelma jadi mabuk. 

8 Kidang ram inji jelma-jelma sai 
tegolong waktu di rani sai terang, ulihni 
seno pikeran ram harus terang. Ram 
harus tetap percaya jama Tuhan rik 
mengasihi ulun-ulun bareh rik ngeharap 
yakin bahwa Allah haga nyelamatko ram. 
Udido senjata sai ngelindungi ram delom 
perjuangan ngelawan kekelaman. 

P Allah milih ram lain untuk dihukum, 
kidang untuk diselamatko liwat Tuhan 
ram Isa Almasih. 

101a mati untuk ram in waktu Ia ratong 
kanah -- induh ram masih hurik, induh 
ram radu mati -- ram dapok hurik jejama 
Ia. 

11 Ulihni seno, hagani keti tetap saling 
ngedurong rik saling nguatko, gegoh 
injuk sai keti sedang lakuko tano inji. 

12 Puari-puari, sekam ngilu nihan in 
keti ngehargai jelma-jelma sai beguai di 
tengah-tengahmu; yakdo tian sai radu 
dipilih ulih-Ni Tuhan untuk memimpin rik 
ngeni petuah keti. 

13 Perlakukodo tian sehormat-hormatni 
rik jama cinta kasih mani ngingokko api 
sai tian lakuko. Hurikdo rukun selalu. 

14 Sekam ngilu juga, Puari-puari, 
ingokdo betik-betik jelma sai mak haga 
beguai; tabahko hati jelma sai rabai; 
tulungdo jelma sai perlu ditulung rik 
sabardo tehadap sunyin jelma. 

15 Jagado in dang wat sai ngebalos 
kejahatan jama kejahatan. Berusahado 
selalu untuk ngelakuko sai betik, 
peperda keti rik jama sunyin jelma. 

16 Hagani keti selalu riang, 

17 rik beduado senantiasa. 

18 Delom sunyin keadaan hagani keti 
besyukor, mani udido sai Allah mirak jak 
keti sebagai jelma sai hurik besatu jama 
Isa Almasih. 

19 Dang mengekang Ruh-Ni Allah. 

20 Dang nganggap enteng kabar-kabar 
sai dikeni ulih Ruh-Ni Allah. 

21 Sunyin hal harus diuji, rik sai betik 
harus ditutuk. 

22 Jaohko macam-macam kejahatan. 

23 Semoga Allah tenggalan sai ngeniko 
ram sejahtera, ngejadiko keti jelma sai 
temon-temon hurik khusus untuk Allah. 
Semoga Allah ngejaga dirimu sunyinni, 
baik ruh, jiwa ataupun badanmu, 
sehingga mak ngedok cacatni waktu 
Tuhan ram Isa Almasih. 

24 Allah, sai radu ngurau keti, haga 
ngelakuko hal seno mani Ia setia. 

25 Duako sekam, Puari-puari. 

26 Besalam-salamdo sunyin secara 
mesra sebagai puari Kristen. 

27 Atas kuasa Tuhan, nyak ngilu nihan 
in keti ngebacako surat inji jama sunyin 
puari sai seiman. 

28 Semoga Tuhan ram Isa Almasih 
ngeberkati keti. Hormat sekam, Paulus 


2 Tesalonika 


1 1 Puari-puari jemaah di Tesalonika, 
sai jadi umat-Ni Allah Bapa ram 
rik Tuhan Isa Almasih! Sekam, yakdo 
Paulus, Silas rik Timotius 

2 ngeharap semoga Allah Bapa rik Tuhan 
Isa Almasih ngeni berkat rik sejahtera 
jama keti. 

3 Puari-puari, sekam selalu wajib 
ngucapko terima kasih jama Allah mani 
keti. Rik sangun sepatutni sekam bebuat 
injuk reno, mani keti makin percaya 
jama Almasih, rik keti makin mengasihi 
peperda keti. 

4Udido sebabni mengapi sekam 
cawa tentang keti unggal sekam 
napol jemaah-jemaah-Ni Allah. Sekam 
bangga nyeritako injuk repa keti tetap 
kuat percaya jama Almasih di delom 
penganiayaan rik penderitaan sai keti 
alami. 

P Rik di dijado keliakan hara adilni 
penghakiman-Ni Allah: Keti radu 
menderita ulihni Dunia Ampai Allah, rik 

ulihni seno keti haga dianggap layak 
untuk kuruk mik delomni. 

ela haga ngelakuko api sai adil, rik 
haga ngebalosko penderitaan jama 
jelma sai nyani keti menderita. 

7 Rik jama niku sai tano inji menderita 
-- injuk reno juga jama sekam -- Allah 
haga ngeniko kelegaan waktu rani Tuhan 
Isa regah jak surga rik ngeliakko diri-Ni 
jama malaikat-malaikat sai perkasa, 

8rik jama apui sai menyala-nyala. Ia 
regah untuk ngehukum jelma-jelma sai 
mak mempeduliko Allah rik sai mak haga 
hurik nutuk Kabar Betik tentang Isa 
Tuhan ram. 

?Jelma-jelma ano haga nerima 
hukuman kebinasaan selama-lamani, 
ditokko mik luah lingkungan Tuhan rik 
jak kuasa-Ni sai agung; 

10 sunyinni ano haga tejadi waktu rani 
Ia ratong kanah untuk diagungko ulih 
umat-Ni rik untuk dihormati ulih sunyin 
jelma sai percaya. Keti pun haga wat 
di hantara umat-Ni Allah udi, mani keti 
radu percaya jama kabar sai sekam 
sampaiko jama niku. 

11 Udi sebabni sekam selalu ngeduako 
keti. Sekam bedua in Allah ngejadiko 

keti layak untuk hurik nutuk kehaga-Ni; 
untuk udido Ia ngurau keti. Semoga 
Allah, jama kuasa-Ni, memenuhi 
kemirakanmu untuk ngelakuko sai betik, 
rik nyempurnako sunyinni guai sai keti 
lakuko mani percaya jama Almasih. 

12 Jama injuk reno Tuhan ram Isa 
diagungko ulih keti, rik keti pun 
diagungko ulih Isa mani betik-Ni hati 
Allah ram rik Tuhan Isa Almasih. 

2 1 Tentang ratong-Ni Tuhan ram 

Isa Almasih, rik mengenai haga 
dikumpulko ram untuk tinggal jejama Ia, 
injido sai kukilu nihan jak keti: 

2 Dang geluk-geluk bingung atau 
gelisah ulihni wat kabar bahwa radu 
sampai ranini Tuhan Isa ratong luot. 
Halokni kabar ano asalni jak sai nubuat, 
atau jak suatu ajaran; atau halokni juga 
wat sai cawa bahwa sekam pernah nulis 
sai injuk reno di delom salah sai surat 
sekam. 

3Injuk repa pun juga, dang naganko 
jelma nipu keti. Mani semakkung sampai 
Rani seno, harus tejadi hal inji lebih 
mena: Lamon jelma haga murtad, 
ngingkari Almasih; rik Manusia sai Jahat 

ditakdirko untuk kuruk mik neraka, haga 
ngeliakko diri. 

“Ia haga mepungah ngelawan rik 
ngelanggarko diri di atas sunyin sai 
disumbah ulihni manusia, atau sunyin 
diwa sai dianggap Allah ulihni manusia. 
Bahkan ia haga mejong di delom Lamban 
Ibadah rik ngumumko bahwa iado Allah. 

>Ingokdo bahwa nyak pernah ngeni 
pandai sunyinni ano waktu nyak masih 
jejama keti. 

6 Rik keti pandai api sai tano masih 
ngelarang tejadini sunyinni ano. Kanah 
waktu sai radu ditantuko ulih-Ni Allah, 
Manusia sai Jahat udi haga muncul. 

7 Kekuatan sai ngeguaiko kejahatan 
ano radu mulai beguai secara rahasia 
kidang masih ditahan-tahan. Kanah kik 
sai nahanni ano radu disingkerko, 

Sampai keliakan Manusia sai Jahat udi. 
Maka kapan Tuhan Isa ratong, Ia haga 
ngebunuh Manusia sai Jahat udi jama 
napas jak banguk-Ni, rik ngebinasakoni 
jama kecemerlangan kehadiran-Ni. 

3 Manusia sai Jahat udi haga muncul 
jama suatu kuasa sai balak jak iblis. Ia 
haga nyani sunyin macam keanehan rik 
hal-hal luar biasa sai lamon tipuan. 

101a haga sunyin tipu muslihat sai jahat 
untuk nyesekko jelma-jelma sai haga 
binasa. Tian haga binasa mani nulak rik 
mak gering kabar sai benor jak Allah sai 
dapok nyelamatko tian. 

11 Udido sebabni Allah ngeratongko 
jama tian suatu kuasa sai nyesekko, 
sehingga tian percaya api sai mak benor. 

12 Akibatni, sunyin jelma sai gering 
jama dusa rik mak percaya jama sai 
benor udi, haga dihukum. 

13 Puari-puari sai dikasihi Tuhan! Sekam 
selalu harus ngucapko terima kasih jama 
Allah tentang keti, mani jak mulani Allah 
radu memilih keti untuk diselamatko. 
Hal udi tejadi ulih api sai diguaiko Ruh-Ni 
Allah jama niku untuk ngejadiko keti 
umat-Ni Allah sai suci rik ulih mani keti 
percaya jama kabar sai benor jak Allah. 

14 Untuk senodo Allah ngurau keti liwat 
Kabar Betik sai sekam beritako jama 
niku. Allah ngurau keti, mani Ia haga in 
keti nutuk ngerasako keagungan Tuhan 
ram Isa Almasih. 

15 Ulihni seno, Puari-puari, cecokdo 
teguh rik cating terus ajaran-ajaran sai 
radu sekam keniko jama niku, baik sai 
lisan maupun sai tetulis. 

16 Semoga Tuhan ram Isa Almasih 
tenggalan, rik Allah Bapa ram ngehibur 
rik nguatko hatimu, in keti dapok 
ngeguaiko rik ngabarko api sai betik. 
Mani Allah mengasihi ram, rik ulihni 
kebetikan hati-Ni Ia nyani ram tetap 
tabah, rik ngeharapko sai betik. 

17 (2:16) 

3 1 Akherni, Puari-puari, beduado 

untuk sekam. Beduado in kabar jak 
Tuhan dapok terus tesebar geluk rik 
betik diterima, gegoh injuk sai radu 
tejadi jama niku tumbai. 

2 Beduado juga in Allah nyelamatko 
sekam jak jelma-jelma sai bejat rik 
jahat. Mani mak sunyinni jelma percaya 
jama kabar jak Tuhan udi. 

3 Kidang Tuhan setia. Ia haga nguatko 
keti rik ngelindungi keti jak Si Jahat. 

4Rik sekam percaya nihan jama 
Tuhan tentang keti; bahwa keti sedang 
ngelakuko rik haga terus ngelakuko api 
sai sekam anjurko jama niku. 

> Semoga Tuhan ngebimbing keti untuk 
lebih ngerti bahwa Allah mengasihi keti 
rik bahwa Almasih ngeni ketabahan jama 
niku. 

6 Puari-puari, atas kuasa Tuhan Isa 
Almasih, sekam perintahko in keti 
ngejaohi sunyin puari, sai hurik bemalas- 
malasan, rik mak nutuk ajaran-ajaran 
sai sekam keniko jama tian. 

7 Keti tenggalan pandai bahwa keti 
harus niru cuntoh sekam. Sekam mak 
bemalas-malasan waktu sekam wat di 
tengah-tengah keti. 

8 Sekam mak nganik kanikan jelma 
jama mak ngebayarni. Sebalikni di rani 
di bingi sekam beguai ngebanting tulan 
in sekam mak nyusahko sapa pun juga 
jak hantaramu. 

39 Sekam ngelakuko ano lain mani 
sekam mak berhak nuntut in keti nulung 
sekam, kidang mani sekam haga jadi 
teladan jama keti. 

10 Waktu sekam masih wat di tengah- 
tengah keti, sekam ngeni atoran inji, 
"Jelma sai mak haga beguai, mak ngasi 
mengan." 

11 Sekam ngucakko sinji mani sekam 
ngedengi bahwa wat jelma-jelma di 
hantaramu sai hurik bemalas-malasan. 
Tian mak ngelakuko sai hal pun, kecuali 
sibuk nyampori urusan jelma bareh. 

12 Atas kuasa Tuhan Isa Almasih sekam 
perintahko jelma-jelma udi rik ngeni 
peringatan, in tian beguai tenteram rik 
nyepok nafkah tian tenggalan. 

13 Kidang keti dang bosan ngelakuko sai 
betik. 

14 Halokni kanah wat jelma sai mak 
haga nutuk api sai sekam cawako delom 
surat inji. Waspadado tehadap jelma 
injuk seno rik dang begaul jama ia in ia 
meliom. 

1> Kidang dang memperlakuko ia 
sebagai musuh, angkah keni petuah ia 
sebagai puari. 

16 Tuhan yakdo sumber kesejahteraan 
ram. Semoga Ia selalu ngeni jama niku 
sejahtera delom sunyin hal. Semoga 
Tuhan menyertai Puari sunyinni. 

17 Salam jak nyak, Paulus. Nyak 
tenggalan sai nulis bagian inji. Injido 
tanda sai kutulis di sunyin suratku. 

18 Semoga Tuhan ram Isa Almasih 
ngeberkati Puari sunyinni. Hormat 
sekam, Paulus 


1 Timotius 


1 1 Timotius, anakku sai sejati di delom 
Tuhan! Surat inji jak nyak, Paulus, 
rasul-Ni Isa Almasih atas perintah Allah, 
Penyelamat ram rik atas perintah Isa 
Almasih, harapan ram. Semoga Allah 
Bapa rik Isa Almasih Tuhan ram ngeni 
berkat, rahmat rik sejahtera jama niku. 

2(1:1) 

3 Nyak mirak in niku tetap tinggal di 
Efesus injuk radu nyak tekanko jama 
niku waktu nyak mik di Makedonia. 
Mani, di Efesus wat pira-pira jelma sai 
nyebarko ajaran sai mak benor, rik niku 
harus naruko tian. 

4Ucakko jama tian in dang lagi ngeni 
perhatian pada dongeng-dongeng 
rik cerita-cerita asal-usul sai mak 
putus-putusni. Sunyinni ano angkah 
nimbulko pertangkaran gaoh, rik mak 
memajuko rencana-Ni Allah sai angkah 
dapok dikenal liwat percaya jama Ia. 

> Tujuan petuahku ano yakdo in ulun 
dapok wat hati sai murni rik hati sai suci, 
rik temon-temon percaya jama Tuhan, 

rik jama injuk reno tian dapok mengasihi 
peperda tian. 

6Wat sebagian jelma sai radu mak 
hurik injuk reno lagi, rik tesesek delom 
perdebatan-perdebatan sai mak ngedok 
gunani. 

"Tian haga jadi guru-guru agama, 
padahal tian tenggalan mak memahami 
cawa-cawa sai tian pakai atau hal-hal sai 
yakin tian kemukako. 

$Ram pandai bahwa hukum agama 
yakdo betik, kik digunako injuk 
semestini. 

Tantuni harus diingok bahwa hukum 
harus disani lain tehadap jelma betik, 
melainko tehadap jelma-jelma sai 
ngelanggar hukum, jelma-jelma sai 
jahat, jelma bejat, tehadap jelma 
bedusa, jelma mak beguna, jelma dunia, 
tehadap jelma sai ngebunuh bak atau 
emakni, jelma-jelma sai ngebunuh pada 
umumni, 

10 tehadap jelma-jelma hajor, 
homoseks, penculik, pembuhung; 
saksi-saksi buhung, rik sapa gaoh sai 
nyani hal-hal sai betentangan jama 
ajaran sai benor. 

11 Ajaran udi wat di delom Kabar Betik 
sai penyebaranni dipercayako jama 
nyak, yakdo Kabar Betik jak Allah sai 
agung rik patut dipuji. 

12 Nyak ngucapko terima kasih jama 
Isa Almasih Tuhan ram. Ia radu ngeniko 
kekuatan jama nyak untuk ngelayani Ia, 
rik Ia nganggap nyak layak untuk tugas 
ano, 

13 walaupun tumbai nyak ngefitnah rik 
nganiaya rik ngehina Ia. Kidang Allah 
mengasihani nyak, mani waktu seno 
nyak makkung percaya, jadi nyak mak 
pandai api sai kulakuko. 

14 Rik nyak malah dilimpahi rahmat-Ni 
Tuhan ram. Ia ngeniko jama nyak 
kemampuan untuk percaya jama 
Ia rik mengasihi peperda manusia. 
Kemampuan ano dikeniko jama ram 
sunyin sai radu besatu jama Isa Almasih. 

15 Sangun temon cawa inji -- ulihni seno 
patutdo diterima rik dipercaya sepenuhni 
--: "Isa Almasih ratong mik dunia inji 
untuk nyelamatko jelma bedusa." Rik 
nyakdo jelma bedusa sai paling jahat. 

16 Kidang justru ulihni seno Allah 
mengasihi nyak, in Isa Almasih dapok 
nunjukko sunyinni kesabaran-Ni tehadap 

nyak, jelma sai paling bedusa inji. Rik 
inji jadi sai cuntoh untuk sunyin jelma 
sai kanah haga percaya jama Ia rik 
mansa hurik sejati rik kekal. 

17 Allah, Raja sunyin zaman, patut 
dihormati rik dipuji selalu, mani Iado sai 
kekal, sai mak keliakan rik esa! Amin. 

18 Timotius, anakku! Tugas inji 
kupercayako jama niku, ngingok luhot-Ni 
Allah sai disampaiko ulih nabi-nabi delom 
jemaah tentang dirimu. Hagani luhot udi 
jadi bekal jama niku delom perjuangan 
sai betik. 

19 Bejuangdo jama nyating kepercayaan 
sai benor rik jama hati sai suci. Wat 
jelma-jelma sai mak peduli jama suara 
hatini, sehingga hancordo kepercayaan 
tian. 

20 Di hantarani iado Himeneus rik 
Aleksander. Kerua jelma udi radu 
kuhukum jama nyerahkoni jama iblis, in 
tian belajar untuk taru ngehina Allah. 
2 t Mula-mula, nyak ngilu nihan in 

permohonan, sembahyang, rik 
dua syafaat rik ngucapko terima kasih 
disampaiko jama Allah untuk sunyin 
jelma; 

2 untuk raja-raja rik untuk sunyin jelma 
sai nyating kekuasaan. Kiludo in ram 
dapok hurik tenang rik tenteram untuk 
Allah jama kelakuan sai patut. 

3 Udido sai betik rik nyenangko hati-Ni 
Allah, Penyelamat ram. 

“Ia haga in sunyinni jelma diselamatko 
rik pandai sai benor. 

“Mani, angkah wat sai Allah, rik 
angkah sai penengah hantara Allah jama 
manusia, yakdo Isa Almasih. 

ela manusia sai radu nyerahko diri-Ni 
untuk ngebebasko sunyin jelma jak 
dusa-dusa tian. Injuk reno Allah 
nunjukko waktu sai tepat, bahwa Ia 
mirak in sunyin jelma diselamatko. 

7 Rik udido sebabni nyak dikayun mik 
jama jelma-jelma lain Yahudi untuk 
ngabarko jama tian kabar tentang 
kepercayaan sai benor. Sai kukemukako 
inji benor, nyak mak buhung. 

8 Nyak haga in di dipa pun juga kaum 
jelma bakas bedua jama hati sai suci, 
tanpa butong atau perselisihan. 

? Hagani kaum bebai ngehias dirini 
sederhana rik makai kawai sai sopan. 
Dang makai potongan/model buok 
sai nyulok atau perhiasan-perhiasan 

emas atau mutiara, atau kawai sai 
mahal-mahal. 

10 Sebalikni, hagani bebai ngehiasi 
dirini jama perbuatan-perbuatan sai 
betik injuk repa sai patut bagi bebai sai 
beibadah jama Allah. 

11 Bebai harus belajar ngehema rik 
patuh. 

12 Nyak mak ngebenorko bebai ngajar 
ataupun merintah bakas; tian harus 
ngehema. 

13 Mani sai mula-mula diciptako iado 
Adam rik kak raduni ampai Hawa. 

14 Rik lain hak Adam, melainko 
bebaido sai ketipu, sehingga ngelanggar 
perintah-Ni Allah. 

15 Meskipun injuk reno, bebai haga 
selamat jama ngelaherko anak, asal ia 
jama kerendahan hati tetap percaya 
jama Almasih rik tetap mengasihi ulun 
bareh rik hurik khusus untuk Allah. 

1t Temon nihan cawa inji, "Jelma 
sai mirak jadi sai ngurus jemaah, 
ngehagako suatu guai sai berega nihan." 

2 Jelma sai ngurus jemaah harusdo 
jelma tanpa cela, angkah sai inggomni, 
pandai nahan diri, bijaksana, rik tertib; 

ia gering nerima jelma di lambanni, rik 
dapok ngajar jelma, 

3 dang jelma sai pemabuk, atau sai 
gering rigu. Sebalikni, ia harus lemoh 
lembut rik gering damai. Ia mak ngasi 
mata duitan. 

“Ia harus pandai ngator rumah 
tanggani betik-betik, rik ngedidik 
anak-anakni untuk taat rik hormat jama 
ia. 

> Mani kik jelma sai mak pandai ngator 
rumah tanggani tenggalan, injuk repa ia 
dapok ngator jemaah-Ni Allah? 

6 Sai ngurus jemaah mak ngasi jelma 
sai ampai gaoh jadi Kristen, mani kanah 
ia jadi mepungah raduni tekutuk injuk 
iblis tumbai. 

"Ia harusdo jelma sai ngedok gelar 
betik delom masyarakat, mani kik mak 
injuk reno maka ia haga dihina jelma 
sehingga tumbak mik delom perangkap 
iblis. 

8Jelma sai ngebantu jemaah harus 
juga jelma sai betik rik tulus; mak mata 
duitan rik mak gering nginum lamon 
nihan anggor. 

Tian harus nyating kuat jama hati sai 
murni ajaran kepercayaan Kristen sai 
radu dinyatako ulih-Ni Allah. 

10 Hagani tian diuji pai, rik kik nyata tian 
mak becela, ampai tian ngasi ngebantu 
di delom jemaah. 

11 Inggom tian pun harus juga jelma 
sai betik, lain jelma sai gering nyebarko 
desas-desus. Tian harus pandai nahan 
diri rik jujor delom sunyin hal. 

12 Sai ngebantu jemaah harus ngedok 
angkah sai kajong. Ia harus pandai 
ngator anak-anakni rik rumah tanggani 
betik-betik. 

13 Jelma-jelma sai betik ngebantu di 
delom jemaah haga dihormati rik jadi 
semakin bani cawa tentang kepercayaan 
tian jama Almasih. 

14 Nyak ngeharap mak mesaka lagi 
nyak haga napol niku. Meskipun injuk 
reno, nyak nulis juga surat inji jama 
niku, 

15in kik nyak telat, niku radu pandai 
injuk repa ram harus hurik sebagai 
keluarga-Ni Allah, yakdo jemaah-Ni Allah 
sai hurik. Jemaah injido sai ngerupako 
tihang penyecok rik pendukung ajaran 
sai benor jak Allah. 

16 Mak sai jelma pun dapok menyangkal, 
hara balakni rahasiani agama ram: la 
ngeliakko diri delom bantuk manusia, rik 
dinyatako benor ulih Ruh-Ni Allah, rik 
diliak ulih malaikat-malaikat. Kabar-Ni 
dikumandangko di hantara bangsa- 
bangsa, rik Ia dipercaya di seluruh dunia 
rik diiwakko mik surga. 

4 t Ruh-Ni Allah tegas ngucakko bahwa 

di waktu sai haga ratong, sebagian 
jelma haga murtad, ngingkari Almasih. 
Tian haga patuh jama ruh-ruh sai 
nyesekko rik nutuk ajaran-ajaran ruh 
jahat, 

2 sai disampaiko liwat jelma-jelma 
munafik sai ngebuhung. Hati jelma- 
jelma ano radu kelam. 

3 Tian ngajar jelma untuk mak kawin rik 
mak nganik kanikan sai tantu. Padahal 
kanikan udi diciptako Allah untuk dikanik 
jama ngucapko terima kasih jama Ia 
ulih jelma-jelma sai radu percaya jama 
Almasih rik radu kenal jama ajaran sai 
benor jak Allah. 

4Sunyin hal sai diciptako ulih-Ni Allah 
udi betik, rik mak ngedok sai pun sai 
harus dianggap haram kik radu diterima 
jama ngucapko terima kasih jama Allah. 

> Mani berkat jak Allah rik dua nyani 
kanikan udi jadi halal. 

6 Kik niku ngajarko sunyinni ano jama 
puari-puari seiman niku haga jadi jelma 
sai ngebantu Isa Almasih sai betik 
beguai. Rik niku haga terus mupuk 
hatimu jama cawa-Ni Allah sai ram 
percaya, rik jama ajaran-ajaran sai 
benor sai radu niku tutuk selama inji. 

7 Jaohnido cerita-cerita tahayul sai mak 
beguna. Hagani niku ngelatih dirimu 
untuk hurik beibadah. 

8 Latihan jasmani cutik gaoh gunani, 
kidang latihan rohani beguna delom 
sunyin hal, mani ngisi janji untuk hurik 
waktu inji rik waktu sai haga ratong. 

9 Hal ano benor rik patut diterima rik 
dipercaya sepenuhni. 

10 Udi sebabni ram bejuang rik beguai 
keras mani ram beharap nihan jama 
Allah sai hurik; Ia yakdo Penyelamat 
sunyin jelma, terutama jelma-jelma sai 
percaya. 

11 Ajarko di sunyinni ano rik kayundo 
jelma nutukni. 

12 Dang naganko sai jelma pun 
nganggap niku rendah mani niku masih 
ngura. Sebalikni, hagani niku jadi 

teladan bagi jelma-jelma percaya delom 
kicikanmu rik kelakuanmu, delom cara 
niku mengasihi peperda keti rik percaya 
jama Isa Almasih, rik jama hurikmu sai 
murni. 

13 Sementara ano, sampai nyak 
ratong kanah, niku harus temon-temon 
ngebacako Alkitab jama jelma-jelma rik 
ngedurong rik ngajar tian. 

14 Dang niku lalai makai karunia jak 
Ruh-Ni Allah sai dikeniko jama niku 
waktu jelma-jelma sai mimpin jemaah 
ngepikko culuk tian di atas ulumu, rik 
nabi-nabi nyampaiko luhot-Ni Allah 
tentang dirimu. 

15 Guaikodo sunyin ano jama temon- 
temon in kemajuanmu diliak ulih sunyin 
jelma. 

16 Awasido dirimu rik awasido juga 
ajaranmu. Hagani niku setia ngelakuko 
sunyinni ano, mani jama injuk reno niku 
haga nyelamatko baik dirimu tenggalan 
maupun jelma-jelma sai ngedengimu. 
5 1 Dang niku keras ngebutong jelma 

sai lebih tuha jak niku melainko 
uraudo ia ngedengi cawa-cawamu 
seolah-olah ia bakmu. Perlakukodo 
jelma-jelma ngura sebagai puari, 

2rik bebai-bebai tuha sebagai emak. 
Bebai-bebai ngura hagani niku perlakuko 
sebagai adik, jama sikap sai murni. 

3 Hormati randa-randa sai benor-benor 
hurik tenggalan. 

“Kidang kik sai randa ngedok anak- 
anak rik umpu-umpu, tian anodo sai 
mula-mula harus dikeni pengertian 
bahwa tian wajib memperhatiko kaum 
keluarga tian, rik ngebalos budi ulun 
tuha rik nenek tian. Mani hal senodo 
nyenangko hati-Ni Allah. 

> Randa sai temon-temon tenggalan 
rik mak ngedok sapa-sapa sai dapok 
meliharani, angkah beharap jama Allah. 
Di rani di bingi ia terus bedua jama Allah 
untuk ngilu tulungan-Ni. 

“Kidang randa sai gering hurik 
besenang-senang, radu mati meskipun 
ia masih hurik. 

7 Sampaikodo petunjuk-petunjuk inji 
jama tian, in tian hurik tanpa cela. 

8 Kidang kik wat jelma sai mak melihara 
sanak puarini, lebih-lebih keluargani 
tenggalan, ulun udi menyangkal 
kepercayaanni; ia lebih burak jak jelma 
sai mak percaya. 


1 TIMOTIUS 5.9-14 13 


P Angkah randa sai memenuhi syarat- 
syarat injuk reji ngasi dikurukko mik 
delom daptar randa-randa: umorni harus 
mak kurang jak enam puluh tahun, 
tumbai angkah sekali kawin, 

10 tekenal sebagai bebai sai ngelakuko 
hal-hal sai betik injuk misalni: radu 
betik-betik ngebalakko anak-anakni, 
senang nerima kuari-kuari minok 
di lambanni, ngelayani jelma-jelma 
percaya, ngebantu jelma sai susah rik 
temon-temon ngelakuko sunyin guai sai 
betik. 

11 Dang dikurukko mik delom daptar 
udi randa-randa sai masih ngura. Mani 
kik rasa birahi tian jadi kuat nihan, tian 
haga kawin luot; rik ninggalko Almasih. 

12 Maka tian besalah mani mungker 
janji sai dikeniko jama la. 

13 Lagi muneh tian ngetok-ngetokko 
waktu jama luah kuruk lamban ulun. 
Rik sai lebih burak lagi, iado bahwa tian 
belajar ngefitnah gelar ulun bareh rik 
nyampori urusan jelma rik nyawako 
hal-hal sai mak patut dicawako. 

14 Udido sebabni nyak haga in randa- 
randa ngura kawin luot, mansa anak rik 
ngurus rumah tangga, in musuh-musuh 

ram mak mansa kesempatan untuk 
ngeburak-burakko gelarni ram. 

15 Mani wat randa-randa sai radu sesek 
nutuk ruh jahat. 

16 Kidang kik sai bebai Kristen ngedok 
anggota keluarga sai radu jadi randa, ia 
harus ngebantu randa-randa udi; dang 
naganko jemaah sai nanggung tian. 
Jama injuk reno jemaah dapok ngebantu 
randa-randa sai mak ngedok sama sekali 
sanak puari. 

17 Sai jelma mimpin jemaah sai 
ngelakuko tugas, patut dikeni 
penghargaan rua kali lipat, terutama 
nihan tian sai rajin bekhotbah rik ngajar. 

18 Mani delom Alkitab tetulis, "Jawi 
sai sedang ngilik-ilikko gandum untuk 
ngelepasko biji gandum jak bulirni dang 
disalok bangukni", juga, "Jelma sai 
beguai, berhak nerima upahni". 

19 Dang nerima tuduhan tehadap sai 
mimpin jemaah, kecuali kik diperkuat 
ulih rua jelma saksi atau lebih. 

20 Jelma sai bebuat dusa, harus 
diingokko di hadap sunyin jemaah, in sai 
bareh jadi rabai. 

21 Di hadap-Ni Allah, Isa Almasih, rik 
malaikat-malaikat sai tepilih, nyak ngilu 

nihan in niku nutuk petunjuk-petunjuk 
inji tanpa sakwa sangka tehadap sapa 
pun, rik tanpa memihak-mihak. 

22 Dang geluk nihan ngepikko culuk 
atas sai jelma guna ngeresmiko 
pengangkatanni sebagai jelma sai 
ngebantu Tuhan. Kik ulun sai bedusa, 
dang nutuk terlibat delom dusa udi. 
Jagado dirimu in tetap murni. 

23 Dang lagi nginum way gaoh; 
nginumdo juga cutik anggor untuk 
nulung pencernaanmu, mani niku risok 
meruyuh. 

24 Dusa sebagian jelma semakkung 
diadili, radu jelas keliakan. Kidang dusa 
sai bareh ampai kepandaian radu jak 
seno. 

25 Reno juga perbuatan-perbuatan betik 
langsung keliakan. Rik sai mak mudah 
keliakan sekalipun mak dapok tesegok. 
6 1t Jelma-jelma Kristen sai jelma sai 

ngebantu, harus nganggap bahwa 
tuan tian patut dihormati, in ulun mak 
dapok ngeburakko gelar-Ni Allah atau 
ajaran ram. 

2 Jelma-jelma sai ngebantu tuanni jelma 
Kristen, mak ngasi ngeremehko tuanni 
mani tian jejama ulun Kristen. Malah tian 

seharusni lebih betik lagi ngelayani tuan 
tian ano, mani tuan sai betik dilayani ano 
iado jejama jelma percaya sai dikasihi. 
Sunyinni inji harusdo niku ajarko rik keni 
petuah. 

3 Sapa gaoh sai ngajarko ajaran sai 
bareh jak seno rik mak setuju jama 
ajaran sai mak benor jak Tuhan ram Isa 
Almasih, rik jama ajaran agama ram, 

4tiado jelma sai mepungah rik mak 
pandai api-api! Penyakikni iado gering 
bedebat rik betangkar tentang istilah- 
istilah sehingga nimbulko sesera, 
perpecohan, fitnahan, curiga sai mak 
betik, 

rik perselisihan sai mak bela-belani. 
Pikeran jelma-jelma ano radu buntu rik 
mak lagi benor. Tian nyangko dapok jadi 
mebatin jak agama. 

eSangun agama ngeniko untung 
sai balak, kik ulun puas jama api sai 
dikedauni. 

7 Mani mak ngedok sai hal pun sai ram 
usung mik delom dunia inji, rik mak 
ngedok sai hal pun juga sai dapok ram 
usung mik luah. 

$ Jadi, kik wat kanikan rik kawai, udi 
radu cukup. 

Kidang jelma sai haga jadi mebatin, 
teguda rik terjerat ulih sunyin macam 
sai bugu rik sai nyadang. Kemirakan- 
kemirakan udi yakni jelma jadi hancor 
rik celaka. 

10 Mani jak cinta jama duit, timbul 
sunyin kejahatan. Wat sebagian jelma sai 
ngebedak duit sehingga radu mak nutuk 
lagi ajaran Kristen, raduni tian ngalami 
lamon penderitaan sai ngehancorko hati 
tian. 

11 Kidang nikudo jelma kedau-Ni Allah, 
jadi niku harus ngejaohi sunyinni ano. 
Berusahado jadi jelma sai benor di 
mata-Ni Allah, sai ngabdi jama Allah, 
percaya jama Almasih, mengasihi 
peperda tian, tabah delom penderitaan 
rik besikap lemoh lembut. 

12 Bejuangdo temon-temon untuk hurik 
sebagai jelma Kristen in niku ngerebut 
hadiah hurik sejati rik kekal. Mani untuk 
senodo Allah ngurau niku waktu niku 
ngakui di hadap lamon jelma bahwa niku 
percaya jama Almasih. 

13 Rik tano, di hadap-Ni Allah sai 
ngeniko nyawa jama sunyin hal, rik di 
hadap-Ni Isa Almasih sai ngeni kesaksian 

sai benor jama Pontius Pilatus, nyak 
ngilu inji jama niku: 

14 Taatido sunyin perintah ano secara 
murni rik tanpa cela sampai pada rani 
Tuhan ram Isa Almasih ratong luot. 

15 Ratong-Ni haga ditantuko waktu sai 
tepat ulih-Ni Allah tenggalan. Iado Jelma 
Sai Nguasai satu-satuni; Ia agung, 
Raja sunyinni raja, rik Tuhan sunyinni 
majikan. 

16 Iado gaoh sai mak dapok dikuasai 
ulihni kematian; Ia hurik di delom 
cahaya sai mak dapok diredik ulihni sapa 
pun juga. Mak sai jelma pun pernah 
ngeliak-Ni, atau dapok ngeliak-Ni. 
Bagi Iado hormat rik kuasa untuk 
selama-lamani! Amin. 

17 Jama jelma-jelma sai mebatin di 
dunia inji hagani niku ngilu in tian 
dang mepungah rik dang ngeharap 
jama barang-barang sai mak tetap -- 
injuk halni jama kebatinan. Tian harus 
beharap jama Allah sai ngeniko sunyin 
sai hal belimpah jama ram in ram 
ngerasakoni. 

18 Ngiludo jama tian untuk nunjukko 
kebetikan, untuk lamon ngelakuko 

hal-hal sai betik, murah hati, rik risok 
ngeni. 

19 Jama injuk reno tian ngumpulko 
harta sai jadi modal sai betik untuk 
waktu sai haga ratong. Rik renodo tian 
haga mansa hurik kekal, yakdo hurik sai 
sejati. 

20 Api sai radu dipercayako jama 
niku, jagado ano betik-betik, Timotius! 
Jaohko kicik-kicikan sai mak beguna rik 
perdebatan-perdebatan tentang hal-hal 
sai secara keliru disebut "Pengetahuan". 

21 Mani wat jelma-jelma sai ngucakko 
bahwa tian ngedok pengetahuan ano, 
sehingga nyeleweng jak ajaran Kristen 
sai percaya tumbai. Semoga Tuhan 
ngeberkati Puari-puari. Hormat sekam, 
Paulus 


2 Timotius 


1 1 Timotius, anakku sai tecinta! Nyak, 
Paulus, nulis surat inji jama niku, rik 
ngeharap semoga Allah Bapa rik Tuhan 
ram Isa Almasih ngeni berkat, rahmat 
rik sejahtera jama niku. Atas kehaga-Ni 
Allah, nyak diangkat jadi rasul-Ni Isa 
Almasih rik diutus untuk ngabarko 
tentang hurik sai dijanjiko Allah. Hurik 
ano ram terima mani besatu jama Isa 
Almasih. 

2(1:1) 

3 Nyak ngucapko syukor jama Allah sai 
kulayani jama hati sai murni injuk sai 
dilakuko ulih nenek muyangku tumbai. 
Nyak selalu ngucapko terima kasih jama 
Allah unggal nyak ingok jama niku delom 
dua, baik di rani maupun di bingi. 

“Nyak ingok jama kesedihan hatimu. 
Udido sebabni nyak mirak nihan 
betungga jama niku in nyak benor-benor 
jadi riang. 

> Nyak teingok jama kepercayaanmu 
sai temon-temon jama Almasih, gegoh 
kepercayaan nenekmu Lois rik emakmu 

Eunike. Rik nyak yakin niku pun percaya 
injuk reno. 

6 Ulihni seno nyak ngingokko niku untuk 
ngehurikko karunia sai dikeniko Allah 
jama niku waktu nyak ngepikko culukku 
di atasmu. 

7 Mani Ruh sai Allah ngeniko jama ram, 
lain hak Ruh sai nyani ram jadi rabai. 
Sebalikni Ruh-Ni Allah udi nyani ram jadi 
kuat, latap jama kasih rik dapok nahan 
diri. 

8 Ulihni seno dang liam ngeniko 
kesaksian tentang Tuhan ram, rik 
dangdo juga liam tentang nyak, sai 
kuruk bui mani Ia. Sebalikni, hagani 
niku jama kekuatan jak Allah, nutuk 
menderita untuk Kabar Betik udi. 

? Allah nyelamatko ram rik ngurau ram 
in jadi umat-Ni tenggalan. Ia ngelakuko 
ano lain bedasarko api sai ram radu 
guaiko, melainko bedasarko rencana-Ni 
tenggalan rik rahmat-Ni. Ia ngeniko ram 
rahmat-Ni liwat Isa Almasih semakkung 
dunia inji diciptako. 

10 Rik tano, Allah nunjukko rahmat-Ni 
udi jama ram jama ratong-Ni Raja 
Penyelamat ram Isa Almasih. Isa 

ngalahko kuasa kematian rik ngusung 
hurik sai abadi liwat Kabar Betik udi. 

11 Untuk ngabarko Kabar Betik udido 
Allah ngangkat nyak jadi rasul rik guru. 

12 Udido sebabni nyak menderita 
sunyinni inji, kidang nyak tetap yakin, 
mani nyak pandai nihan sapa sai 
kupercaya. Nyak yakin bahwa api 
sai radu Ia percayako jama nyak, Ia 
sanggup juga ngejagani sampai Rani 
Kiamat. 

13 Tutukdo temon-temon ajaran benor 
sai radu kukeniko jama niku. Rik hagani 
niku tetap nyating iman rik kasih sai 
jadi kedau ram mani besatu jama Isa 
Almasih. 

14 Jama bantuan jak Ruh-Ni Allah 
sai hurik di delom ram, hagani niku 
ngejagani betik-betik hal-hal berega sai 
radu dipercayako jama niku. 

15 Niku pandai bahwa sunyin jelma 
di wilayah Asia radu ninggalko nyak, 
termasuk juga Figelus rik Hermogenes. 

16 Kidang keluarga Onesiforus radu 
pira kali ngeriangko hatiku. Semoga 
Tuhan bekenan nunjukko belas kesian 
jama tian. Meskipun nyak delom bui, 

Onesiforus mak meliom jama keadaanku 
ano. 

17 Reno sampai di Roma, ia terus 
berusaha nyepok nyak sampai ia 
betungga jama nyak. 

18 Rik niku pandai bahwa di Efesus 
ia lamon nihan nulung nyak. Semoga 
Tuhan nunjukko rasa kesian jama ia pada 
rani-Ni Tuhan ngadili sunyin manusia. 
2 1 Timotius, anakku! Hagani niku jadi 

kuat ulih rahmat sai dikeniko jama 
ram, mani ram besatu jama Isa Almasih. 

2 Ajaran sai tumbai radu niku dengi 
jak nyak di hadap lamon jelma, hagani 
niku percayako jama jelma-jelma sai 
dapok dipercaya rik sai pintar ngajar 
ulun bareh. 

3 Niku harus nutuk menderita sebagai 
prajurit-Ni Isa Almasih sai setia. 

“Sai prajurit sai sedang tugas, mak 
haga nyibukko dirini jama urusan- 
urusanni tenggalan, mani ia mirak 
nyenangko hati penglimani. 

> Sai olahragawan mak haga jadi juara 
di delom suatu pertandingan kik ia mak 
naati atoran-atoran. 

6 Petani sai radu beguai keras, iado sai 
mula-mula berhak mansa hasil tanoman. 

7 Renungkodo api sai nyak kemukako 
ano, mani Tuhan haga ngeniko jama 
niku kesanggupan untuk ngerti sunyinni. 

8Ingokdo inji: Kabar Betik sai 
kukabarko udi iado kabar tentang Isa 
Almasih, keturunan Daud; Iado Almasih 
sai radu hurik luot jak kematian. 

? Mani ngabarko Kabar Betik udido, 
nyak menderita; malah sampai dirantai 
injuk sai jelma penjahat. Kidang cawa-Ni 
Allah mak dapok dirantai. 

10 Udido sebabni nyak tabah nanggung 
sunyinni ano demi kepentingan jelma 
sai radu dipilih ulih-Ni Allah, in tian pun 
mansa keselamatan sai dikeniko liwat 
Isa Almasih, rik disertai keagungan sai 
abadi. 

11 Temon nihan cawa inji, "Kik ram radu 
mati jama-jama Ia, ram haga hurik juga 
jama-jama Ia. 

12 Kik ram tetap tabah, ram haga 
memerintah juga jama-jama Ia. Kik ram 
ngingkari Ia, Ia juga haga ngingkari ram. 

13 Kik ram mak setia, Ia tetap setia, 
mani mak dapok Ia betentangan jama 
diri-Ni tenggalan." 

14 Hagani niku ngingokko jelma-jelma 
tentang sunyinni inji. Di hadap Allah, 

petuahkodo tian in dang betangkar 
tentang istilah-istilah. Udi mak ngedok 
gunani, malahan angkah ngacauko 
jelma-jelma sai ngedengini. 

15 Hagani niku berusaha temon-temon 
in diakui ulih-Ni Allah sebagai jelma sai 
layak beguai bagi-Ni. Berusahado in niku 
mak meliom tentang guaimu, melainko 
ngajarko tepat ajaran-ajaran benor jak 
Allah. 

16 Jaohido kicik-kicikan sai mak ngedok 
gunani rik sai ngehina Allah. Kicik-kicikan 
injuk seno angkah nyani ulun semakin 
jahat. 

17 Ajaran-ajaran jelma udi ngejalar 
injuk penyakik kanker sai ganas. Di 
hantara tian termasuk Himeneus rik 
Filetus. 

18Tian radu nyeleweng jak ajaran 
sai benor, rik ngacauko kepercayaan 
sebagian jelma. Tian cawa bahwa 
kebangkitan jak kematian radu tejadi. 

19 Kidang dasar kuat sai disani ulih-Ni 
Allah mak dapok diguncangko. Di 
atasni tetulis inji, "Tuhan kenal jama 
jelma-jelma kedau-Ni", rik "Jelma sai 
cawa bahwa ia kedau-Ni Tuhan, jelma 

udi harus taru ngelakuko perbuatan sai 
salah". 

20 Di delom lamban sai balak wat 
macam-macam pekakas. Wat sai disani 
jak perak atau emas, kidang wat juga 
sai jak kayu atau tanoh. Wat sai dipakai 
untuk keperluan istimewa, rik wat juga 
sai dipakai untuk keperluan biasa. 

21 Jelma sai ngecahko dirini jak sunyin 
sai jahat, jelma udi haga dipakai untuk 
keperluan sai istimewa. Ia jadi kedau 
sai khusus rik beguna bagi tuanni. Ia 
disediako untuk dipakai bagi unggal guai 
sai betik. 

22 Jaohido kesenangan-kesenangan 
jelma ngura. Berusahado untuk hurik 
nutuk kehaga-Ni Allah, setia jama 
ajaran-Ni rik peperda mengasihi rik 
ngedok ketenteraman hati. Hurikdo 
injuk reno jejama tian sai beseru ngilu 
tulungan jama Tuhan jama hati sai 
murni. 

23 Dangdo nutuk delom perdebatan 
jelma-jelma bugu sai mak pandai 
api-api. Niku pandai bahwa sunyin ano 
angkah nimbulko pertangkaran. 

24 Jelma sai beguai untuk Tuhan mak 
patut betangkar; ia harus ramah tehadap 

sunyin jelma, rik dapok ngajar betik rik 
sabar jama jelma. 

25 Ia harus lemoh lembut ngajari jelma- 
jelma sai gering ngelawan; mudah- 
mudahan Allah ngeni kesempatan 
jama jelma-jelma udi untuk betubat 
jak dusa-dusa tian rik kenal jama 
ajaran-ajaran sai benor. 

26 Jama injuk reno tian jadi sadar 
luot, rik telepas jak perangkap iblis sai 
radu nawan tian rik maksa tian nutuk 
kehagani. 

3 1t Ingokdo inji: Waktu rani-rani 
terakher haga wat lamon kesusahan. 

2 Manusia haga mementingko dirini 
tenggalan, besifat mata duitan, 
mepungah rik gering balak awak. Tian 
gering ngehina ulun, berontak tehadap 
ulun tuha, mak pandai beterima kasih 
rik nyuohkodo hal-hal rohani. 

3 Peperda tian mak mengasihi, mak 
gering ngeni ampun, tian gering 
ngeburak-burakko gelar ulun bareh, 
gering makai kekerasan, tian kejam, rik 
mak gering mebetik. 

4Tian gering ngekhianati, mepungah 
rik mak bepiker kejung. Tian lebih gering 
jama kesenangan dunia jak nutuk Allah. 

“Walaupun secara laher, tian taat 
ngejalanko kewajiban agama, kidang 
nulak inti jak agama udi tenggalan. 
Jaohido jelma-jelma sai injuk reno. 

6 Wat di hantara tian sai radu kuruk 
mik lamban-lamban, raduni ngeguda 
bebai-bebai lemoh sai ngedok lamon 
nihan dusa rik dikuasai ulih lamon 
kemirakan. 

7 Bebai-bebai udi terus-menerus ngilu 
diajar, kidang mak pernah dapok kenal 
jama ajaran sai benor jak Allah. 

8Injuk repa Yanes rik Yambres 
ngelawan Musa tumbai, injuk reno juga 
jelma-jelma udi ngelawan ajaran jak 
Allah. Pikeran tian radu cadang, rik iman 
tian radu kandas. 

“Kidang tian mak haga mencapai 
api-api mani kebuguan tian haga 
dipandai ulih sunyin jelma, injuk sai 
dialami ulihni Yanes rik Yambres juga. 

10 Kidang niku radu nutuk ajaran- 
ajaranku, kelakuanku, rik tujuan 
hurikku. Niku radu ngeliak tenggalan 
injuk repa nyak temon-temon percaya 
jama Isa Almasih rik mengasihi peperda 
manusia. Niku juga pandai kesabaran rik 
ketabahanku. 

11 Niku radu ngeliak nyak dianiaya rik 
nyak menderita. Niku pandai sunyin 
sai tejadi tehadapku di Antiokhia, di 
Ikonium, rik di Listra; rik niku pandai 
sunyin sai kuderita! Kidang Tuhan 
nyelamatko nyak jak sunyinni ano. 

12 Sangun sunyin jelma sai haga hurik 
beibadah rik hurik besatu jama Isa 
Almasih haga dianiaya, 

13 sedangko jelma-jelma sai jahat rik 
jelma-jelma sai nipu semakin jahat. Tian 
nipu ulun bareh padahal tian tenggalan 
pun tetipu juga. 

14 Kidang tentang niku, Timotius, 
hagani niku tetap nyating ajaran-ajaran 
sai benor sai radu diajarko jama niku rik 
sai niku percaya sepenuhni; mani niku 
pandai sapa guru-gurumu! 

15 Niku harus ingok bahwa jak lunik 
niku radu kenal jama Alkitab. Alkitab 
udi dapok ngeniko jama niku pengertian 
untuk mansa keselamatan liwat iman 
jama Isa Almasih. 

16 Sunyin sai tetulis delom Alkitab, 
diilhami ulih-Ni Allah rik beguna untuk 
ngajarko sai benor, untuk ngingokko rik 
ngebetikko sai salah, rik untuk ngajar 
manusia in hurik nutuk kehaga-Ni Allah. 

17 Jama Alkitab udi jelma sai ngelayani 
Allah dapok dilengkapi sempurna untuk 
sunyinni guai sai betik. 

4 ! Isa Almasih haga ratong luot mik 
dunia inji untuk ngadili jelma-jelma 
sai hurik rik sai mati; rik Ia haga ratong 
untuk memerintah sebagai Raja. Ulihni 
seno nyak ngilu nihan jama niku di 
hadap-Ni Allah rik Isa Almasih: 

2 Hagani niku ngabarko kabar jak 
Allah udi, rik terus ngedesak in jelma 
ngedengini, api tian haga atau mawat. 
Hagani niku ngeyakinko jelma, nunjukko 
kesalahan, rik ngeni durongan jama tian. 
Ajardo jelma sesabar mungkin. 

3 Mani haga sampai waktuni jelma 
mak haga lagi nerima ajaran sai benor. 
Sebalikni, tian haga nutuk kehagani tian 
tenggalan rik ngumpulko lamon guru 
untuk diajarko hal-hal sai bangik didengi 
di cuping tian. 

4Tian haga nyalok cuping tehadap 
sai benor, kidang haga masang cuping 
tehadap cerita-cerita dongeng. 

> Meskipun injuk reno, niku harus 
nguasai dirimu delom keadaan injuk 
repa pun juga. Tabah delom penderitaan, 
laksanako sebagai jelma sai ngeni 

kabar Kabar Betik udi rik jalanko 
sebetik-betikni kewajibanmu sebagai 
jelma sai ngebantu Allah. 

Tentang diriku, radu sampai waktuni 
nyak haga mati sebagai kurban jama 
Allah. Serebok lagi nyak haga ninggalko 
dunia inji. 

7 Nyak radu nutuk perlumbaan sebetik- 
betikni, rik radu mencapai garis akher. 
Nyak tetap setia jama Almasih sampai 
akher. 

8 Rik tano hadiah kemenangan nunggu 
nyak. Pada Rani Kiamat, Tuhan, Hakim 
sai adil udi haga nyerahko hadiah udi 
jama nyak, mani nyak hurik mebetik 
jama Allah. Rik lain nyak gaoh sai haga 
nerima hadiah udi, kidang juga sunyin 
jelma tiram nihan nunggu ratong-Ni 
Tuhan. 

? Berusahado ratong jama nyak 
segeluk-gelukni, 

10 mani Demas radu ninggalko nyak 
mani mencintai dunia inji. Ia radu mik di 
Tesalonika, Kreskes radu mik di Galatia, 
rik Titus mik Dalmatia. 

11 Angkah Lukas sai tinggal jama nyak. 
Sunsungdo Markus rik usungdo ia jejama 

niku, mani ia dapok ngebantu delom 
guaiku. 

12 Nyak radu ngayun Tikhikus mik di 
Efesus. 

13 Kik niku ratong, usungdo mantol sai 
kutinggalko di Troas, di lambanni Karpus. 
Usungdo juga buku-bukuku, terutama 
buku-buku sai disani jak kertas bawak. 

14 Aleksander, tukang tembaga udi 
radu ngelakuko hal-hal sai jahat nihan 
tehadap nyak. Tuhan haga ngebalos ia 
nutuk perbuatanni. 

15 Niku tenggalan harus hati-hati 
tehadap ia, mani ia menantang nihan 
kabar ram. 

16 Waktu nyak mula-mula ngajuko 
pembelaan diriku, mak ngedok sai 
jelma pun sai ngedampingi nyak; sunyin 
ninggalko nyak. Mudah-mudahan Allah 
mak nyalahko tian delom hal inji! 

17 Kidang Tuhan ngedampingi nyak. 

Ia ngeniko kekuatan sehingga nyak 
sanggup ngabarko sunyin Kabar Betik 
udi, in didengi ulih sunyin jelma lain 
Yahudi. Rik nyak telepas jak bahaya 
kematian. 

18 Sangun Tuhan haga ngelepasko nyak 
jak unggal usaha sai jahat tehadap 

nyak. Ia haga selamat ngusung nyak 
mik delom Kerajaan-Ni di surga. Hagani 
Ia diagungko selama-lamani! Amin. 

19 Salamku untuk Priskila rik Akwila rik 
untuk keluarga Onesiforus. 

20 Erastus tinggal di Korintus, rik 
Trofimus radu kutinggalko delom 
keadaan meruyuh di Miletus. 

21 Berusahado sedapok-dapokni untuk 
ratong semakkung musim ngison. 
Ebulus, Pudes, Linus, rik Klaudia ngirim 
salam tian jama niku; injuk reno juga 
sunyin puari seiman barehni. 

22 Semoga Tuhan ngedamping niku. 
Semoga Tuhan ngeberkati Puari-puari! 
Hormat sekam, Paulus 


Titus 


1 1 Anakku Titus! Nyak, Paulus, 

nulis surat inji sebagai jelma sai 
ngebantu Allah rik rasul-Ni Isa Almasih. 
Nyak dipilih rik diutus untuk nulung 
jelma-jelma pilihan-Ni Allah in jadi 

kuat delom iman tian. Nyak juga harus 
ngebimbing tian in kenal jama ajaran sai 
benor sai diajarko ulih agama ram. 

2 Ajaran udi bedasarko harapan bahwa 
ram haga nerima hurik sejati rik 
kekal. Allah radu ngejanjiko hurik ano 
semakkung permulaan zaman -- rik 
Allah mak mungkin bebuhung. 

3Waktu sai tepat, Allah nyatako 
janji-Ni ano delom luhot-Ni. Luhot 
udi radu dipercayako jama nyak, rik 
nyak ngabarkoni atas perintah-Ni Allah 
Penyelamat ram. 

4Titus, niku temon-temon anakku, 
mani niku rik nyak jama-jama radu 
percaya jama Almasih. Nyak ngeharap 
semoga Allah Bapa rik Isa Almasih 
Raja Penyelamat ram, ngeni berkat rik 
sejahtera jama niku. 


TITUS 1.5-10 2 


> Nyak ninggalko niku di Kreta in niku 
dapok ngurus hal-hal sai masih perlu 
diator. Juga, in niku ngangkat jelma- 
jelma sai mimpin jemaah di unggal kota. 
Rik ingokdo jama petunjuk-petunjuk 
nyak inji: 

6Jelma sai mimpin jemaah hagani 
jelma sai tanpa cela; ia harus ngedok 
angkah sai inggom; anak-anakni harus 
radu percaya jama Almasih rik lain sai 
dikenal sebagai sanak berandal rik sai 
mak dapok diator. 

7 Jelma sai ngurus jemaah iado jelma 
sai ngurus guai-Ni Allah, ia mak ngasi 
becela. Ia mak ngasi mepungah atau 
pembutong, atau pemabuk, atau gering 
rigu, atau mata duitan. 

8Ia harus senang nerima jelma di 
lambanni, gering hal-hal sai betik, dapok 
nahan diri, jujor, suci, rik tertib. 

?Ia harus nyating kuat ajaran sai 
dapok dipercaya, injuk sai radu diajarko 
jama ia. Jama injuk reno ia sanggup 
ngeni petuah jama jelma bedasarko 
ajaran sai benor, rik nunjukko kesalahan 
jelma-jelma sai nantangni. 

10 Mani lamon jelma sai gering 
berontak, terutama jelma-jelma sai 

jenoni beragama Yahudi; tian nipu ulun 
bareh jama balak awak tian. 

11 Jelma-jelma injuk reno harus disalok 
bangukni, mani tian ngacauko lamon 
keluarga jama ajaran-ajaran sai mawat- 
mawat. Tian ngelakuko ano angkah mani 
haga nyepok untung sai mak pantas! 

12 Pernah sai nabi tian tenggalan, sai 
asalni jak Kreta juga, cawa "Jelma-jelma 
Kreta risok bebuhung, rik injuk binatang 
buas sai rakus rik pemalas." 

13 Api sai dicawako ulih nabi udi sangun 
temon. Udi sebabni niku harus tegas 
ngingokko tian; in tian tetap nyating 
ajaran sai benor 

l4rik mak lagi nyating cerita-cerita 
Yahudi atau atoran-atoran sai disani ulih 
jelma-jelma sai nulak ajaran sai benor 
udi. 

1> Sunyin hal iado suci bagi jelma-jelma 
sai suci. Kidang bagi jelma-jelma sai 
pikeranni kamak rik sai mak beriman, 
mak ngedok sai pun sai suci, mani 
pikeran rik hati tian radu kamak! 

le Tian cawa bahwa tian kenal jama 
Allah, padahal perbuatan tian nyangkal- 
Ni. Tian menjijikko, rik tian mak haga 

taat; tiando jelma-jelma sai mak mampu 
ngelakuko sai hal sai betik. 

2 ! Kidang niku, Titus, hagani niku 

ngajarko ajaran sai tepat. 

2 Keni petuah jelma bakas sai tuha, 
in tian nahan diri, bijaksana rik hurik 
sebagai jelma sai patut dihormati. Tian 
harus juga nyating ajaran sai benor jak 
Allah, sempurna mengasihi rik tabah 
menderita. 

3Injuk reno juga hagani niku ngeni 
petuah bebai-bebai sai tuha in kelakuan 
tian nutuk api sai patut bagi jelma sai 
hurik khusus bagi Allah. Tian mak ngasi 
ngefitnah jelma bareh, rik mak ngasi 
ketagihan inuman keras. Tian harus 
ngajarko hal-hal sai betik, 

“in injuk reno tian dapok ngedidik 
bebai-bebai ngura untuk mengasihi 
kajong rik anak-anak, 

“jadi bijaksana, hurik suci rik jadi ibu 
rumah tangga sai betik sai tunduk jama 
kajongni. Jama injuk reno mak ngedok 
jelma sai dapok ngereneh kabar jak 
Allah. 

9Injuk reno juga, ingokko jelma-jelma 
ngura in tian jadi bijaksana. 

7 Delom sunyin hal, hagani niku jadi 
teladan kelakuan sai betik. Kik niku 
ngajar, niku harus jujor rik temon-temon. 

8 Pakaido cawa-cawa sai bijaksana, 
sai mak dapok dicela ulun, rik lawan- 
lawanmu jadi liom mani mak ngedok 
hal-hal burak sai dapok tian cawako 
tentang ram. 

3 Jelma-jelma sai ngebantu harus 
tunduk jama tuanni, rik nyenangko 
hatini delom sunyin hal. Tian mak ngasi 
ngebantah, 

10 atau maling. Hagani tian nunjukko 
bahwa tian selalu besikap betik rik setia, 
in jama sikap tian ano ulun memuji 
ajaran tentang Allah, Penyelamat ram. 

1! Mani Allah radu nunjukko rahmat-Ni 
guna nyelamatko sunyin manusia. 

12 Rahmat-Ni Allah udi ngedidik ram in 
mak lagi hurik belawanan jama kehaga- 
Ni Allah rik mak nutuk kemirakan dunia. 
Ram dididik untuk hurik nahan diri delom 
dunia inji, tulus rik setia jama Allah. 

13 Tano ram lagi nunggu Rani sai ram 
harap-harapko udi; waktu Rani udi 
dunia haga ngeliak keagungan-Ni Isa 
Almasih, yakdo Allah Mahabesar rik Raja 
Penyelamat ram. 

141a radu ngurbanko diri-Ni bagi ram 
untuk ngebebasko ram jak sunyin 
kejahatan, rik ngejadiko ram suatu umat 
sai bebas jak dusa rik sai jadi kedau-Ni 
gaoh, rik sai rajin ngelakuko sai betik. 

15 Ajarkodo sunyinni ano, rik ngeni 
petuahdo rik tegurdo para pendengimu 
jama bewibawa. Dangdo naganko sai 
jelma pun ngeliak niku rendah. 

1 Ingokkodo anggota jemaah- 
jemaahmu in tian tunduk jama 
jelma-jelma sai mimpin rik jelma-jelma 
sai nguasai negara, rik taat rik besedia 

ngelakuko unggal hal sai betik. 

2? Ucakko jama tian in dang ngefitnah 
atau betangkar jama sapa pun juga, 
melainko in besikap ramah. Hagani tian 
selalu besikap lemoh lembut tehadap 
sunyin jelma. 

3 Mani tumbai ram tenggalan juga bugu, 
sesek rik mak taat. Ram diperbudak ulih 
lamon macam nafsu rik kemirakan; ram 
hurik jama niat-niat jahat rik sesera, rik 
saling menyuoh. 

4Kidang Allah, Penyelamat ram 
nunjukko kasih rik kebetikan hati-Ni 
jama ram. 

“Ia nyelamatko ram, lain mani ram radu 
ngelakuko sai hal sai betik, melainko 
mani Ia tenggalan mengasihani ram. Ia 
nyelamatko ram liwat Ruh-Ni Allah, sai 
ngeniko ram kelaheran ampai rik hurik 
ampai jama cara ngebasuh ram. 

6 Allah nyurahko Ruh-Ni jama ram liwat 
Isa Almasih, Raja Penyelamat ram, 

"in ulih rahmat-Ni Isa, ram mebetik 
luot jama Allah rik ram mansa hurik 
sejati rik kekal sai ram harap-harapko. 

8 Cawa inji benor temon. Nyak haga 
niku nekanko hal-hal inji, in jelma-jelma 
sai percaya jama Allah temon-temon 
berusaha untuk ngelakuko guai-guai sai 
betik rik beguna untuk sunyinni jelma. 

? Jaohido perdebatan-perdebatan sai 
mak beguna, cerita-cerita asal-usul, 
pertangkaran rik rigu tentang hukum 
agama. Sunyinni ano mak ngedok 
gunani rik mak ngedok untungni. 

10 Jelma sai nyebabko perpecohan 
delom jemaah, hagani niku ingokko sai 
atau rua kali; radu jak seno dang lagi 
bekantik jama ia. 

11 Niku pandai bahwa jelma injuk reno 
ano bejat rik dusa-dusani ngebuktiko 
bahwa ia besalah. 

12 Radu jak nyak ngutus Artemas 
atau Tikhikus jama niku, berusahado 
geluk-geluk untuk ratong jama nyak di 
Nikopolis, mani nyak beniat tinggal di 
disan selama musim ngison. 

13 Berusahado temon-temon untuk 
ngebantu Zenas, ahli hukum udi, rik 
Apolos, in tian dapok berangkat rik mak 
kekurangan api-api. 

14 Jelma-jelma ram harus belajar 
ngelakuko hal-hal sai betik in dapok 
memenuhi kebutuhan-kebutuhan sai 
diperluko nihan; dang sampai tian hurik 
mak beguna. 

15 Sunyin puari sai wat jejama nyak, 
ngirim salam jama niku. Sampaiko 
salam sekam jama kantik-kantik ram sai 
seiman. Semoga Tuhan ngeberkati Puari 
sunyin. Hormat sekam, Paulus 


Filemon 


1 1 Puari Filemon, kantik sekam! Nyak, 
Paulus, sai jelma tahanan mani 

Isa Almasih, jejama jama puari ram 
Timotius, nulis surat inji jama niku 

2rik jama jemaah sai bekumpul di 
lambanmu; juga jama puari bebai ram, 
Apfia rik kantik seperjuangan ram, 
Arkhipus. 

3 Sekam ngeharap semoga Allah Bapa 
ram rik Tuhan Isa Almasih ngeni berkat 
rik sejahtera jama niku. 

“Unggal nyak bedua, nyak nyebut gelar 
Puari rik ngucapko terima kasih jama 
Allah. 

“Mani nyak ngedengi bahwa Puari 
temon-temon percaya jama Tuhan Isa 
rik mengasihi sunyin umat-Ni Allah. 

6 Nyak bedua semoga hubungan puari 
ram sebagai jelma-jelma percaya haga 
ngehasilko pengertian sai lebih balak 
atas sunyin berkat sai ram kedau mani 
besatu jama Almasih. 

7 Puari Filemon, kasihmu tehadap 
sunyin umat-Ni Allah, ngeriangko nyak 

rik ngeni durongan jama nyak! Sunyin 
umat-Ni Allah radu jadi riang mani Puari. 

8 Ulihni seno, sebagai puari sai seiman, 
nyak dapok gaoh merintahko Puari untuk 
ngelakuko api sai harus Puari lakuko. 

Kidang mani nyak mengasihi Puari, 
nyak angkah ngilu gaoh. Nyak inji sai 
jelma tuha rik tano sedang ditahan di 
delom bui mani Isa Almasih. 

10 Nyak, Paulus, ngajuko suatu kiluan 
jama niku tentang Onesimus, anakku di 
delom Almasih. Mani di delom bui inji 
nyak radu jadi bak rohanini. 

11 Tumbai ia mak beguna untuk niku, 
kidang tano ia beguna, lain gaoh untuk 
niku, kidang untuk nyak juga. 

12 Tano jelma sai kukasihi udi kukirim 
muloh jama niku. 

13 Sebenorni nyak mirak nahan 
ia jejama nyak sebagai jelma sai 
ngegantiko niku, in ia dapok ngebantu 
nyak, selama nyak ditahan delom bui inji 
mani ngabarko Kabar Betik jak Allah. 

14 Kidang nyak mak haga ngelakuko 
api-api kik Puari makkung ngeni 
persetujuan. Nyak lebih gering kik Puari 
tenggalan rila hati ngelakukoni; nyak 
mak haga maksamu. 

1> Halokni Onesimus bepisah jak Puari 
untuk sementara waktu in Puari dapok 
ngedapokko ia luot untuk selama-lamani. 

l6Tano ia lain angkah sai jelma sai 
ngebantu Puari; ia lebih jak seno. lado 
peperda ulun Kristen sai tecinta. Ia 
beguna nihan untuk nyak, apilagi untuk 
niku! Tantu ia beguna nihan baik sebagai 
jelma sai ngebantu maupun sebagai 
puari di delom Tuhan! 

17 Ulihni seno, mani Puari nganggap 
nyak kantik peperda Kristen, terimado 
luot Onesimus gegoh injuk Puari nerima 
nyak. 

18 Kik ia besalah atau behutang jama 
niku, tagando nyak nanggung sunyinni 
ano. 

19 Nah, helauni nyak nulisni tenggalan 
di dija: Nyak, Paulus, haga ngebayarni 
sunyinni. (Tantu mak perlu nyak ingokko 
bahwa Puari tenggalan ngedok hutang 
jama nyak, yakdo hurikmu sai ampai 
sebagai ulun Kristen.) 

20 Ulihni seno, demi Tuhan cuba tulung 
nyak, riangko hatiku sebagai puari di 
delom Almasih. 

21 Nyak nulis surat inji mani yakin 
bahwa Puari haga ngelakuko api sai 

kukilu. Bahkan nyak pandai Puari haga 
ngelakuko lebih jak seno. 

22 Sementara ano, tulung sediako 
kamar untuk nyak di lambanmu, mani 
nyak beharap Allah ngabulko dua 
Puari-puari sunyinni rik ngusung nyak 
muloh jama keti. 

23 Epafras, sai wat jejama nyak delom 
bui mani Isa Almasih, ngirim salam jama 
niku. 

24Terimado juga salam kantik-kantikku: 
Markus, Aristarkhus, Demas rik Lukas. 

25 Semoga Tuhan Isa Almasih 
ngeberkati keti. Hormat sekam, Paulus 


Ibrani 


'Pada zaman tumbai lamon nihan 

1 Allah cawa jama nenek muyang ram 
liwat nabi-nabi, makai lamon macam 
cara. 

2 Kidang waktu zaman akher inji Ia cawa 
jama ram liwat perantaraan Anak-Ni. 
Liwat Anak-Ni injido Allah nyiptako alam 
semesta. Rik Allah radu nantuko bahwa 
Anak-Ni injido juga sai berhak ngedok 
sunyin hal. 

3Iado sai mancarko keagungan-Ni Allah 
sai gilang-gemilang; Iado gambar sai 
nyata jak diri Allah tenggalan. Iado juga 
sai memelihara keutuhan alam semesta 
inji jama sabda-Ni sai bekuasa nihan. 
Radu jak Ia memungkinko manusia 
untuk dibebasko jak dusa-dusa tian, 

Ia mejong di takhta pemerintahan di 
surga jejama jama Allah, Sai Bekuasa 
sai paling langgar. 

4 Sanak udi mansa kedudukan sai jaoh 
lebih langgar jak malaikat, rik gelar sai 
dikeniko Allah jama Ia juga jaoh lebih 

tehormat jak gelar sai dikeniko jama 
malaikat. 

> Mak pernah Allah cawa injuk reji jama 
sai malaikat pun, "Niku Anak-Ku; waktu 
rani inji Nyak jadi Bak-Mu." Mak pernah 
Allah cawa injuk reji tentang malaikat sai 
sapa pun juga, "Nyak haga jadi Bak-Ni, 
rik Ia haga jadi Anak-Ku." 

6 Kidang waktu Allah ngutus Anak-Ni 
sai tuha mik dunia inji, Allah cawa injuk 
reji, "Sunyin malaikat-Ni Allah wajib 
nyumbah Sanak seno." 

7 Tentang malaikat-malaikat, Allah 
cawa injuk reji, "Allah nyani malaikat- 
malaikat-Ni jadi angin, rik jelma-jelma 
sai ngebantu Ia jadi nyala apui." 

8 Kidang jama Sanak seno, Allah 
cawa, "Takhta-Mu, ya Allah, haga kekal 
selama-lamani! Pemerintahan-Mu iado 
pemerintahan sai adil. 

3 Niku gering keadilan, rik nyuohko 
kecurangan; udido sebab-Ni Allah, 
Allah-Mu, milih Niku rik ngeni jama Niku 
kehormatan sai ngeratongko sukacita, 
ngelebihi kantik-kantik-Mu." 

10 Allah cawa juga, "Niku, Tuhan, pada 
mulani nyiptako bumi, rik Niku tenggalan 
nyani langit. 

11 Sunyinni ano haga lebon, rik jadi 
tuha injuk kawai; kidang Niku mak haga 
berubah. 

12 Alam semesta inji haga Niku lipat 
injuk kawai, rik haga Niku ganti jama 
sai bareh. Kidang Niku mak pernah 
haga berubah, rik hurik-Mu mak haga 
berakher." 

13 Allah mak pernah cawa injuk reji jama 
sai malaikat pun, "Mejongdo di kebelah 
kanan-Ku, sampai musuh-musuhmu 
Kutaklukko jama Niku." 

14 Kik injuk reno, malaikat-malaikat udi 
api sebenorni? Tian anodo ruh-ruh sai 
ngelayani Allah, rik sai dikayun Allah 
untuk nulung jelma-jelma sai haga 
nerima keselamatan. 

t Udido sebabni ram harus lebih 
temon-temon nyating ajaran sai 
radu ram dengi, in ram dang ninggalko 

kepercayaan ram. 

2 Luhot-luhot sai disampaiko ulihni 
malaikat-malaikat jama nenek muyang 
ram ternyata benor, rik jelma sai mak 
nutuk atau taat nerima hukuman sai 
setimpal. 

3 Apilagi jama keselamatan sai lebih 
hibat jak luhot-luhot udi! Kik ram mak 

ngeni perhatian tehadap keselamatan 
udi, ram tantu mak haga telepas jak 
hukuman. Mani Tuhan tenggalando sai 
mula-mula ngumumko keselamatan 
udi, rik jelma-jelma sai mula-mula 
ngedengini radu ngebuktiko kebenoranni 
jama ram. 

“Di samping seno, Allah nutuk 
nguatko kesaksian jelma-jelma udi jama 
ngadako sunyin macam keanehan rik 
hal-hal luar biasa rik ngebagi-bagiko 
pengenian-pengenian jak Ruh-Ni Allah 
nutuk kehaga-Ni tenggalan. 

> Malaikat-malaikat mak mansa kuasa 
jak Allah untuk memerintah dunia ampai 
sai haga ratong, yakdo dunia sai sedang 
ram cawako inji. 

6 Sebalikni, di suatu bagian di delom 
Alkitab tetulis injuk reji, "Manusia 
udi api, ya Allah, sehingga Niku haga 
ngingokni? Manusia angkah manusia 
gaoh, kidang Niku ngeperhatikoni! 

7 Untuk waktu sai singkat Niku 
ngejadiko ia cutik lebih rendah jak 
malaikat. Niku ngeniko jama ia pangkat 
sai mulia rik tehormat, 

Srik ngejadiko ia jelma sai bekuasa 
atas sunyin hal." Nah, kik dicawako 

bahwa Allah ngejadiko manusia "jelma 
sai bekuasa atas sunyin hal", udi retini 
bahwa mak ngedok sai hal pun sai 
mak di debah kekuasaan manusia. 
Meskipun injuk reno, ram mak ngeliak 
tano manusia bekuasa atas sunyin hal. 

? Kidang ram radu ngeliak Isa bekuasa! 
Ia dijadiko cutik lebih rendah jak 
malaikat untuk waktu sai singkat, in 
atas kebetikan hati-Ni Allah la dapok 
mati untuk sunyin manusia. Ram ngeliak 
Ia tano dikeniko pangkat sai mulia rik 
tehormat mani Ia radu menderita sampai 
mati. 

10 Sangun radu sepatutni Allah -- sai 
nyiptako sunyin hal untuk maksud-Ni 
tenggalan -- nyani Isa penyelamat sai 
sempurna liwat penderitaan. Jama seno 
Allah dapok ngurau lamon jelma untuk 
nutuk diagungko jejama Isa. Mani iado 
sai ngebukak jalan bagi tian untuk dapok 
diselamatko. 

11 Īsa ngecahko manusia jak dusa-dusa 
tian; rik Ia sai ngecahko, rik tian sai 
dikecahko udi, jejama ngedok sai Bak. 
Udi sebabni Isa mak meliom ngaku tian 
ano sebagai puari-puari-Ni. 

12 Isa cawa jama Allah, "Nyak haga 
ngabarko jama puari-puari-Ku tentang 
Niku. Nyak haga memuji Niku di delom 
pertemuan tian." 

13 Isa cawa juga, "Nyak haga nyerahko 
harapan-Ku jama Allah." Rik Ia cawa 
juga, "Injido Nyak, jejama sanak-sanak 
sai radu dikeniko Allah jama Nyak." 

14Ulih sebab jelma-jelma sai Ia sebut 
anak udi, iado makhluk manusia sai 
dapok mati, maka Isa tenggalan jadi 
gegoh jama tian rik hurik sebagai 
manusia. Ia nyani injuk reno, in jama 
kematian-Ni Ia dapok ngehancorko iblis 
sai nguasai kematian. 

15 Jama cara injuk reno Ia ngebebasko 
jelma-jelma sai seumor hurik dibudakko 
mani rabai jama kematian. 

16 Nyatado bahwa lain malaikat 
sai ditulung-Ni, melainko keturunan 
Abraham. 

17 Inji retini bahwa Ia harus jadi gegoh 
jama puari-puari-Ni delom sunyin hal. 
Rik renodo Ia dapok jadi Imam Agung 
sai setia rik ngedok rasa kesian. Jama 
pelayanan-Ni ano dusa manusia dapok 
diampuni. 

18 Rik mani Ia tenggalan pernah 
menderita rik dicubai, Ia dapok nulung 
jelma-jelma sai tekena cubaan, mani Ia 
tenggalan pernah dicubai rik menderita. 
3 1 Puari-puari peperda Kristen sai 

radu diurau juga ulih-Ni Allah! Cuba 
pikerko relam-relam tentang Isa inji! 
Allah ngutus Ia khusus untuk jadi Imam 
Agung delom agama sai ram anut. 

2 Ia setia jama Allah sai radu milih Ia 
untuk guai seno, injuk juga Musa tumbai 
setia nunaiko tugasni di Lamban Ibadah. 

3 Kidang Isa patut mansa kehormatan 
sai lebih langgar jak Musa. Mani jelma 
sai ngebangun lamban harus mansa 
kehormatan lebih langgar jak lamban 
udi tenggalan. 

4Sangun unggal lamban wat sai 
ngebangunni, kidang sai ngebangun 
sunyin hal iado Allah tenggalan. 

> Musa setia sebagai jelma sai ngebantu 
di delom Lamban Ibadah rik nyampaiko 
hal-hal sai haga dikeni pandai ulih-Ni 
Allah pada masa sai haga ratong. 

6 Kidang Almasih setia sebagai Anak sai 
betanggung jawab atas Lamban Ibadah. 
Rik ram iado Lamban Ibadah, kik ram 

tetap besemangat rik tetap yakin untuk 
mansa api sai ram harapko. 

7 Ulihni seno, injuk ani Ruh-Ni Allah, 
"Kik rani inji niku ngedengi suara-Ni 
Allah, 

8 dangdo niku keras ulu, injuk nenek 
muyangmu, waktu tian berontak tehadap 
Allah, rik nguji Allah di padang heni. 

?'Di dudi nenek muyangmu nyubai 
Nyak, rik nguji Nyak,' ani Allah, 'padahal 
tian radu ngeliak perbuatan-Ku epak 
puluh tahun sakani.' 

10 Udido sebabni Nyak butong tehadap 
tian rik Nyak cawa, 'Tian selalu mak setia, 
rik malas naati perintah-perintah-Ku.' 

11 Nyak butong rik besumpah, 'Tian 
mak haga kuruk mik negeri ano untuk 
mansa istirahat jama Nyak." 

12 Puari-puari, hati-hatido dang sampai 
wat di hantaramu jelma sai hatini jahat 
nihan rik mak beriman, sehingga ia 
murtad rik ngejaohi Allah sai hurik! 

13 Jadi, in mak ngedok sai jelma pun jak 
hantaramu sai ketipu, ulih dusa sehingga 
nantang Allah, hagani keti saling ngeni 
petuah unggal rani selama ram masih 
hurik delom zaman sai disebut "Rani 
Inji" delom Alkitab. 

14 Ram sunyin iado kantik seperjuangan 
jama Almasih, asal ram sampai akher 
nyating teguh keyakinan sai ram miliki 
pada mulani. 

15 Injido sai tetulis delom Alkitab, "Kik 
waktu rani inji niku ngedengi suara-Ni 
Allah, dangdo niku keras ulu, injuk nenek 
muyangmu, waktu tian ngeberuntak 
tehadap Allah." 

16 Nah, sapa jelma-jelma sai ngedengi 
suara-Ni Allah raduni ngeberuntak 
tehadap-Ni? Udido sunyin jelma sai 
dipimpin ulihni Musa luah jak Mesir kan? 

17 Rik tehadap sapa Allah butong epak 
puluh tahun sakani? Tehadap tian sai 
bedusa, sai tumbak mati di padang 
gurun, kan? 

18 Waktu Allah besumpah injuk reji, 
"Tian mak haga kuruk mik negeri ano 
untuk mansa istirahat jejama Nyak" 

-- sapa muneh sai dimaksud ulih-Ni 
Allah? Sai dimaksud iado jelma-jelma sai 
ngeberuntak tehadap Allah, kan? 

19 Tano ram ngerti bahwa tian mak 
dapok kuruk, mani tian mak percaya 
jama Allah. 

4 1 Nah, janji Allah masih belaku, 
rik ram haga dikeni istirahat sai 

dijanjiko-Ni. Jadi, hagani ram ngejaga 
dang wat sai jelma pun jak hantara keti 
sai ternyata mak ngerasako istirahat sai 
dijanjiko udi. 

2Mani Kabar Betik udi radu dikabarko 
jama ram gegoh injuk jama tian. Kidang 
jama tian, kabar udi mak ngedok gunani. 
Mani waktu tian ngedengini, tian mak 
percaya. 

3 Kidang ram sai percaya nerima 
istirahat sai dijanjiko Allah udi. Udi cucok 
jama api sai dicawako Allah, injuk reji, 
"Nyak butong rik besumpah, 'Tian mak 
haga kuruk untuk mansa istirahat jejama 
Nyak.'" Allah cawa injuk reno meskipun 
guai-Ni radu selesai radu jak Ia nyiptako 
dunia inji. 

“Mani tentang rani kepitu, wat tetulis 
delom Alkitab injuk reji, "Di rani kepitu 
Allah beristirahat jak sunyin guai-Ni." 

> Tentang hal ano ditulis lagi injuk reji, 
"Tian mak haga kuruk mik negeri udi 
untuk mansa istirahat jejama Nyak." 

6Jadi tian sai mula-mula ngedengi 
kabar tentang Kabar Betik udi, mak 
nerima istirahat udi mani tian mak 
percaya. Kik injuk reno radu jelas bahwa 

wat jelma-jelma bareh sai ngasi nerima 
istirahat udi. 

7 Mani Allah radu nantuko suatu rani 
sai lain lagi, sai disebut "Rani Inji". 
Betahun-tahun jak seno Allah cawa 
tentang hal ano liwat Daud, delom ayat 
sai dikutip jeno, "Kik di rani inji niku 
ngedengi suara-Ni Allah, dangdo niku 
keras ulu." 

8 Kik seandaini Yosua radu ngeni 
jelma-jelma udi istirahat sai dijanjiko 
Allah, maka Allah mak haga cawa lagi 
tentang suatu rani sai bareh. 

? Jadi bagi umat-Ni Allah masih wat janji 
untuk istirahat injuk Allah beristirahat 
pada rani sai kepitu udi. 

10 Mani jelma sai nerima istirahat 
sai dijanjiko Allah jama ia udi, haga 
beristirahat juga jak sunyin guaini, 
gegoh injuk Allah. 

11 Ulihni seno, ijado ram berusaha 
temon-temon untuk nerima istirahat 
sai dijanjiko Allah udi. Dang sampai 
sai jelma pun jak ram gagal injuk tian 
tumbai, mani mak percaya jama Allah. 

12 Cawa-Ni Allah anodo cawa sai hurik 
rik kuat; lebih tajam jak pedang bemata 
rua. Cawa udi nusuk sampai mik batas 

hantara jiwa rik ruh; sampai mik batas 
hantara sendi-sendi rik tulan sumsum, 
sehingga ngemandai serelam-relamni 
pikeran rik niat hatini manusia. 

13 Mak ngedok sai makhluk pun sai 
tesegok jak pengliakan-Ni Allah. Sunyin 
hal jelas tebukak di hadap-Ni. Rik ram 
harus ngeni pertanggung jawab jama Ia. 

14 Udido sebabni ram harus nyating 
teguh pada pengakuan kepercayaan 
ram. Mani ram ngedok Imam Agung sai 
langgar, sai radu kuruk sampai di hadap 
Allah -- lado Isa Anak-Ni Allah. 

15 Imam Agung ram udi lain hak 
imam sai mak dapok nutuk ngerasako 
kelemohan-kelemohan ram. Sebalikni, 
Ia radu dicubai delom sunyin hal, gegoh 
injuk ram tenggalan; angkah Ia mak 
bebuat dusa! 

16 Ulihni seno, ijado ram ngebaniko diri 
ngehadap Allah sai memerintah jama 
betik hati. Allah haga mengasihi ram rik 
ngeberkati ram in ram mansa tulungan 
tepat waktuni. 

5 1 Unggal imam agung dipilih 

jak hantara umat, rik diangkat 
untuk ngelayani Allah sebagai wakil 
tian. Tugasni iado mempersembahko 

jama Allah pengenian-pengenian rik 
kurban-kurban untuk pengampunan 
dusa. 

2 Imam agung udi tenggalan lemoh 
delom lamon hal, rik ulihni seno ia 
dapok belaku lemoh lembut tehadap 
jelma-jelma sai mak pandai api-api rik 
sai sesek jalanni. 

3 Rik mani ia tenggalan lemoh, maka 
ia harus mempersembahko kurban, lain 
gaoh mani dusa-dusa umat, kidang juga 
mani dusa-dusani tenggalan. 

4Mak ngedok sai jelma pun sai 
ngangkat dirini tenggalan jadi imam 
agung. Jelma jadi imam agung, kik Allah 
ngurau ia untuk seno -- gegoh injuk 
Harun. 

>Injuk reno juga Almasih. Ia mak 
ngangkat diri tenggalan jadi Imam 
Agung. Allah tenggalando sai ngangkat 
Ia. Allah cawa jama Ia, "Nikudo Anak-Ku; 
waktu rani inji Nyak jadi Bapa-Mu." 

6 Di rang lain Allah cawa juga, "Niku 
anodo Imam selama-lamani, injuk Imam 
Melkisedek." 

7’ Di Masa Isa hurik di dunia inji, 

Ia bedua rik ngilu jama pekikan rik 
hiwangan jama Allah, sai sanggup 

nyelamatkoni jak kematian. Rik mani Ia 
tunduk hormat nihan jama Allah, maka 
Ia didengiko. 

8Isa anodo Anak-Ni Allah, kidang 
walaupun injuk reno, la belajar jadi taat 
liwat penderitaan-Ni. 

? Maka radu jak Ia dijadiko Penyelamat 
sai sempurna, Ia jadi sumber 
keselamatan sai kekal bagi sunyin jelma 
sai taat jama Ia, 

10 rik Allah pun, nyatako Ia sebagai 
Imam Agung, injuk Imam Melkisedek! 

11 Tentang kedudukan-Ni Isa sebagai 
Imam Agung, wat lamon sai perlu sekam 
ngeni pandai jama niku, kidang payah 
untuk nerangkoni mani keti lali nihan 
ngerti. 

12 Sebenorni radu waktuni bagimu 
untuk jadi guru, kidang nyatani keti 
masih perlu belajar jak jelma lain tentang 
dasar-dasar mula-mula ajaran-Ni Allah. 
Keti makkung dapok nerima kanikan sai 
keras; keti masih harus nginum susu 
gaoh. 

13 Jelma sai masih nginum susu, retini 
ia masih upi; ia makkung ngedok 
pengalaman tentang api sai benor rik api 
sai salah. 

14 Kanikan sai keras iado untuk ulun 
dewasa sai sebab pengalaman, radu 
dapok ngebida-bidako dipa sai betik rik 
dipa sai jahat. 

6 t Ulihni seno, ijado ram maju mik 
ajaran-ajaran sai lebih lanjut tentang 
hurik Kristen sai dewasa, rik dang 
angkah ngeperhatiko dasar-dasar 
mula-mula ajaran agama ram. Dang ram 
ngulangi lagi ajaran dasar bahwa jelma 
harus taru ngelakuko hal-hal sai mak 
beguna rik harus percaya jama Allah, 

2? atau ajaran dasar tentang 
pembaptisan atau tentang ngepikko 
culuk di atas jelma, atau tentang hurik 
luot radu jak mati atau hukuman sai 
kekal. 

3Ijado ram, kik Allah mengizinko, maju 
mik ajaran-ajaran sai lebih lanjut! 

“Mani, jelma-jelma sai radu murtad, 
mak mungkin dibimbing luot. Tian 
tumbai radu wat di delom terang jak 
Allah, rik radu ngerasako pengenian-Ni. 
Tian radu juga nutuk dikuasai ulih Ruh-Ni 
Allah. 

“Tian pandai jak pengalaman tian 
bahwa cawa-Ni Allah udi betik rik tian 

radu ngerasa karunia-karunia sai lamon 
kuasa jak zaman sai haga ratong. 
eKidang radu jak seno tian murtad! 
Dipa mungkin ngebimbing tian muloh 
untuk betubat lagi jak dusa-dusa tian. 
Mani tian sedang nyalibko luot Anak-Ni 
Allah rik nyani Ia dihina di hadap umum. 

7 Tanoh sai ngehisap way labung sai 
risok gugor di atasni, raduni ngehasilko 
tanoman-tanoman sai beguna untuk 
jelma sai nanomni, tanoh udi diberkati 
ulih-Ni Allah. 

8 Kidang kik tanoh udi ngehasilko lioh 
rik tanoman keruwi, maka tanoh udi mak 
ngedok gunani rik kanah haga dikutuk 
ulih-Ni Allah rik akherni disuah bela. 

Kidang Puari-puari sai tecinta, 
sekalipun sekam cawa injuk reno, kidang 
sekam yakin tentang keti. Sekam yakin 
bahwa keti radu nerima hal-hal sai 
lebih betik, yakdo berkat-berkat sai 
ngerupako bagian jak keselamatanmu. 

10 Allah lain hak Allah sai mak adil. Ia 
mak ngelupako api sai keti guaiko bagi 
Ia, rik kasih sai keti tunjukko jama Ia 
sewaktu nulung puari-puari seiman, 
tumbai rik tano. 

1! Sekam mirak nihan in keti masing- 
masing terus besemangat sampai 
akher, sehingga keti nerima api sai keti 
harap-harapko udi. 

12 Sekam mak haga keti jadi malas. 
Kidang sekam mirak in keti hurik injuk 
jelma-jelma sai nerima dijanjiko Allah, 
mani percaya jama Ia rik mani sabar 
nunggu. 

13 Waktu Allah bejanji jama Abraham, 
Ia besumpah bahwa Ia haga ngelakuko 
api sai radu dijanjiko-Ni. Rik mani mak 
ngedok sai lebih langgar jak Allah, maka 
Ia besumpah atas gelar-Ni tenggalan. 

141a cawa, "Nyak bejanji haga 
ngeberkati niku rik nyani keturunanmu 
jadi lamon." 

15 Abraham sabar nunggu, maka ia 
nerima api sai dijanjiko Allah jama ia. 

16 Kik ulun besumpah, ia besumpah 
atas gelar ulun bareh sai lebih langgar 
jak ia, maka sumpah udi ngeakheri 
sunyin bantahan. 

17 Allah haga negasko jama jelma-jelma 
sai nerima janji-Ni, bahwa Ia mak haga 
ngerubah rencana-Ni. Udi sebabni Ia 
nambah sumpah jama janji-Ni udi. 

18 Rua hal ano mak dapok berubah: 
Allah mak mungkin bebuhung tentang 
janji rik sumpah-Ni. Ulihni seno, ram 
sai radu belindung jama Allah, dikeni 
durongan kuat untuk nyating teguh jama 
harapan sai tebentang di hadap ram. 

19 Harapan ram ano injuk jangkar sai 
tetanom relam nihan rik ngerupako 
catingan sai kuat rik aman bagi hurik 
ram. Harapan udi nembus hordeng 
Ruang Mahasuci di Lamban Ibadah di 
surga. 

20 Isa radu ngerintis ranglaya mik 
rang udi untuk ram, rik radu kuruk 
mik disan jadi Imam Agung ram untuk 
selama-lamani, injuk Imam Melkisedek. 
7 1 Melkisedek inji iado raja jak Salem 

rik imam Allah Sai Mahatinggi. 
Waktu Abraham muloh jak peperangan 
ngalahko raja-raja, Melkisedek ratong 
nyambut ia rik ngeberkati ia. 

2? Maka Abraham ngeniko jama 
Melkisedek sepersepuluh jak sunyin api 
sai direbutni. (Gelar Melkisedek retini, 
mula-mula, "Raja Keadilan"; rik mani ia 
raja jak Salem, maka gelarni retini juga 
"Raja Sejahtera".) 

3 Tentang Melkisedek inji mak ngedok 
keterangan di dipa pun bahwa ia ngedok 
bak atau emak atau nenek muyang; 
mak ngedok juga keterangan tentang 
kelaheranni, ataupun kematianni. Ia 
gegoh injuk Anak Allah; iado imam sai 
abadi. 

4Jadi, ram liak di dija hara balakni 
Melkisedek inji; reno balak ia sehingga 
Abraham, bak nenek muyang bangsa 
ram, ngeniko jama ia sepersepuluh jak 
sunyin hal sai didapokni jak pertempuran 
udi. 

“Di delom hukum agama Yahudi 
ditantuko bahwa imam-imam keturunan 
Lewi harus memungut sepersepuluh 
jak penghasilan umat Israel, yakdo 
puari-puari tian tenggalan, walaupun 
tian jama-jama keturunan Abraham. 

6 Melkisedek lain keturunan Lewi, 
kidang ia nerima juga sepersepuluh 
jak sunyin sai direbut Abraham, rik 
ngeberkati muneh Abraham sai justru 
radu nerima janji-janji jak Allah. 

7 Sangun mak dapok dibantah bahwa 
jelma sai diberkati yakdo lebih rendah 
jak jelma sai ngeberkati ia. 

$Imam-imam sai nerima pungutan 
sepersepuluh bagian ano iado jelma 
sai dapok mati. Kidang nutuk Alkitab, 
Melkisedek sai nerima pengenian 
sepersepuluh bagian ano iado jelma sai 
tetap hurik. 

9 Ngasi diucakko, bahwa Lewi -- sai 
keturunanni memungut sepersepuluh 
bagian jak umat Israel -- ngebayar 
juga bagian udi liwat Abraham, waktu 
Abraham ngebayarni jama Melkisedek. 

10 Walaupun Lewi makkung laher, 
kidang ngasi diucakko ia radu wat delom 
badan Abraham nenek muyangni, waktu 
Melkisedek betungga jama Abraham. 

11 Di debah pimpinan imam-imam Lewi, 
hukum agama Yahudi dikeniko jama 
umat Israel. Mani imam-imam Lewi 
tumbai udi mak dapok ngelakuko jama 
sempurna api sai harus diguaiko, maka 
harus wat imam bareh, yakdo sai injuk 
Imam Melkisedek, rik lain jak golongan 
Imam Harun lagi! 

12 Nah, kik kedudukan imam-imam 
berubah, hukum agama Yahudi pun 
harus berubah muneh. 

13 Sai dimaksud di dija iado Tuhan ram: 
Ia jak suku bareh rik makkung pernah 

sai jelma pun jak suku-Ni betugas 
sebagai imam. 

14 Sunyinni jelma pandai bahwa Tuhan 
ram asalni jak suku Yehuda; rik Musa 
mak pernah nyebut udi sewaktu ia cawa 
tentang imam-imam. 

15 Hal sai dikicikko inji jadi lebih jelas 
lagi, jama munculni sai imam bareh 
injuk Melkisedek. 

16 Ia diangkat jadi imam, mawat 
bedasarko atoran-atoran manusia, 
melainko bedasarko hurik-Ni sai bekuasa 
rik sai mak ngedok akherni. 

17 Mani di delom Alkitab diucakko, 
"Nikudo imam selama-lamani, injuk 
Imam Melkisedek." 

18 Jadi, tano atoran sai saka radu 
disingkerko, mani mak kuat rik mak 
beguna. 

19 Hukum agama Yahudi mak dapok 
nyani sai hal pun jadi sempurna. Udi 
sebabni ram tano dikeni suatu harapan 
sai lebih betik; cara injuk reno ram 
dapok ngeredik Allah. 

20 Lagi muneh, sunyinni ano ditutuk 
jama sumpah jak Allah. Mak ngedok 
sumpah injuk seno waktu imam-imam 
sai bareh udi diangkat. 

21 Kidang Isa diangkat jadi imam pakai 
sumpah, waktu Allah cawa jama Ia, 
"Tuhan radu besumpah, rik Ia mak haga 
ngerubah pendirian-Ni, 'Nikudo imam 
selama-lamani.'" 

22 Jama inji juga Isa jadi jaminan untuk 
suatu perjanjian sai lebih betik. 

23 Wat lagi sai hal: imam-imam 
sai bareh udi wat lamon, mani tian 
masing-masing mati sehingga mak 
dapok nerusko jabatanni. 

24 Kidang Isa hurik selama-lamani, jadi 
jabatan-Ni sebagai imam mak malih 
jama jelma bareh. 

25 Ulihni seno untuk selama-lamani 
Isa dapok nyelamatko jelma-jelma sai 
ratong jama Allah liwat Ia, mani Ia 
hurik selama-lamani untuk ngajuko 
permohonan jama Allah bagi jelma-jelma 
udi. 

26 Jadi, Isa udido Imam Agung sai 
ram perluko. Ia suci; jama Ia mak 
didapok kesalahan atau dusa api pun. 
Ia dipisahko jak ulun-ulun bedusa, rik 
dicakakko sampai mik rang sai lebih 
langgar jak sunyin langit. 

27 Ia mak injuk imam-imam agung 
sai bareh, sai unggal rani harus 

mempersembahko kurban mani 
dusa-dusani tenggalan tumbai, 

ampai mani dusa-dusa umat. Isa 
mempersembahko kurban angkah sekali 
gaoh untuk selama-lamani, waktu Ia 
mempersembahko diri-Ni tenggalan 
sebagai kurban. 

28 Hukum agama Yahudi ngangkat 
jelma sai mak sempurna jadi imam 
agung. Kidang kak raduni jak hukum udi, 
Allah nyani janji jama sumpah bahwa Ia 
ngangkat sebagai Imam Agung, Anak sai 
radu dijadiko Penyelamat sai sempurna 
untuk selama-lamani. 

1 Pokok sunyin jak kicikan inji iado: 

Ram ngedok Imam Agung sai injuk 
seno, sai mejong memerintah jejama 
Allah Mahabesar di surga. 

-Ia ngeguaiko tugas sebagai Imam 
Agung di Ruang Mahasuci, yakdo 
di delom Kemah Tuhan sai sejati, 
sai didiriko ulih-Ni Tuhan, lain ulihni 
manusia. 

3Unggal imam agung diangkat 
untuk mempersembahko kurban atas 
persembahan jama Allah. Reno jugado 
Imam Agung ram; Ia harus ngedok sai 
hal untuk dipersembahko. 

4Kik Ia wat di dunia inji, Ia mak haga 
jadi imam, mani radu wat imam sai 
mempersembahko kurban sai dituntut 
delom hukum agama Yahudi. 

> Guai sai tian lakuko sebagai imam 
ano sebenorni angkah suatu gambaran 
rik bayangan jak api sai wat di surga. 
Udi radu dikeni pandai ulih-Ni Allah 
jama Musa tumbai, waktu Musa haga 
ngediriko Kemah Tuhan. Allah cawa injuk 
reji jama Musa, "Ingok! Sunyinni ano 
niku sani nutuk api sai ditunjukko jama 
niku di atas gunung." 

6 Kidang tano Isa mansa tugas imam 
sai jaoh lebih mulia jak sai diguaiko 
ulih imam-imam udi. Mani perjanjian 
sai harus diadako-Ni hantara Allah rik 
manusia, iado perjanjian sai lebih betik 
mani bedasarko janji untuk hal-hal sai 
lebih betik. 

7 Kik mak ngedok kekurangan jama 
perjanjian sai mula-mula, maka mak 
perlu diadako perjanjian sai kerua. 

8 Kidang Allah radu ngehalu kesalahan 
jama umat-Ni, sehingga Allah cawa, 
"Ingok, haga ratong waktuni, Nyak haga 
ngadako perjanjian sai ampai jama 
bangsa Israel, rik jama bangsa Yehuda. 

? Lain injuk perjanjian sai Kusani jama 
nenek muyang tian waktu Nyak nuntun 
tian mik luah jak negeri Mesir. Tian 
mak setia jama perjanjian sai Kusani 
jama tian; udido sebabni Nyak mak 
mempeduliko tian. 

10 Kidang tano, injido perjanjian sai 
haga Kusani jama umat Israel di rani-rani 
sai haga ratong, ani Tuhan: Nyak haga 
ngepikko hukum-Ku mik delom pikeran 
tian, rik nulisni pada hati tian. Nyak 
haga jadi Allah tian, rik tian haga jadi 
umat-Ku. 

11 Tian mak perlu ngajar peperda 
wargani, atau ngeni pandai jama puarini, 
'Kenaldo Tuhan.' Mani tian sunyin, balak 
lunik, haga kenal jama Nyak. 

12 Nyak haga ngampuni kesalahan- 
kesalahan tian, rik mak ngingokko lagi 
dusa-dusa tian." 

13 Jama ngemukako perjanjian sai 
ampai, Allah nyani perjanjian sai 
mula-mula udi jadi tuha nihan, rik api 
sai radu tuha, haga geluk muneh lebon. 

1 Perjanjian sai mula-mula ngedok 
atoran-atoran ibadah, rik ngedok 
juga rang ibadah sanini manusia. 

2 Sai kemah dibangun sai bagian 
hadapni digelarko Ruang Suci. Di dudi 
wat cukut untuk lampu, rik wat juga mija 
jama ruti sai dipersembahko jama Allah. 

3 Di bagian delomni, yakdo di kudan 
hordeng sai kerua, wat ruangan sai 
digelarko Ruang Mahasuci. 

“Di delom ruangan udi wat mezbah 
sai disani jak emas untuk nyuah dupa, 
rik wat juga Peti Perjanjian sai sunyinni 
dilapis emas. Di delom Peti udi wat 
belanga emas ngisi manna, tungkok 
Harun sai radu betunas, rik rua lempeng 
batu tulis sai di atasni tetulis puluh 
perintah jak Allah. 

Di atas Peti udi wat rua Kerub, yakdo 
makhluk bekepi sai melambangko 
kehadiran-Ni Allah. Kepi jak kerua 
makhluk udi terkembang di atas 
salok Peti, yakdo rang pengampunan 
dusa. Kidang sunyinni udi mak dapok 
diterangko tano secara terurai. 

6Injuk renodo sunyinni diator. Unggal 
rani imam-imam kuruk mik delom bagian 
hadap kemah udi untuk ngejalanko 
tugasni. 

7 Sai kuruk mik bagian paling relam 
jak kemah udi angkah imam agung 

gaoh. Ia ngelakuko udi angkah sekali 
setahun. Udi dilakukoni jama ngusung 
rah untuk dipersembahko jama Allah 
mani dirini tenggalan rik mani dusa-dusa 
sai dilakuko tanpa sadar ulih umat-Ni. 

8Jama atoran tersebut, Ruh-Ni Allah 
jelas nunjukko bahwa selama kemah 
bagian hadap udi masih cecok, renglaya 
kuruk mik delom Ruang Mahasuci udi 
makkung tebukak. 

2Inji ngelambangko zaman tano; retini 
bahwa persembahan-persembahan 
rik kurban-kurban binatang sai 
dipersembahko jama Allah, mak dapok 
nyempurnako hati jelma sai ngusung 
persembahan. 

10 Mani upacara-upacara udi angkah 
bekenan jama kanikan, inuman, rik 
lamon macam upacara penyucian. 
Sunyinni angkah atoran-atoran laher sai 
belaku angkah sampai waktu Allah nyani 
atoran sai ampai. 

11 Kidang Almasih radu ratong sebagai 
Imam Agung jak hal-hal sai betik sai 
radu wat. Kemah Tuhan di dipa Ia 
ngeguaiko tugas-Ni sebagai Imam 
Agung iado kemah sai lebih agung rik 
lebih sempurna. Udi mak disani ulihni 

manusia; retini lain asalni jak dunia sai 
diciptako inji. 

12 Almasih kuruk Ruang Mahasuci di 
delom kemah udi angkah sekali gaoh 
untuk selama-lamani. Waktu seno Ia 
mak ngusung rah kambing bakas atau 
rah anak jawi untuk dipersembahko; 
ia ngusung rah-Ni tenggalan, rik 
injuk reno Ia ngebebasko ram untuk 
selama-lamani. 

13 Rah jak kambing rik jawi bakas rik 
hambua jak kurban anak jawi, dipakai 
untuk ngerecak ulun-ulun sai najis nutuk 
atoran agama in tian jadi mekecah. 

14 Nah, kik rah rik hambua udi dapok 
ngecahko kenajisan jelma-jelma udi, 
apilagi rah-Ni Almasih! Liwat Ruh sai 
abadi, Almasih mempersembahko diri-Ni 
tenggalan jama Allah sebagai kurban sai 
sempurna. Rah-Ni ngecahko hati ram jak 
upacara agama sai mak beguna, in ram 
dapok ngelayani Allah sai hurik. 

15 Udido sebabni Almasih jadi Sai 
Ngantakko suatu perjanjian sai ampai, 
in jelma sai radu diurau ulih-Ni Allah 
dapok nerima berkat-berkat abadi sai 
radu dijanjiko ulih-Ni Allah. Sunyinni 
ano dapok tejadi mani radu wat sai 

mati, yakdo Almasih; rik kematian-Ni 
udi ngebebasko jelma jak kesalahan- 
kesalahan sai tian lakuko waktu 
perjanjian sai mula-mula masih belaku. 

16 Kik wat surat warisan, harus juga wat 
buktini bahwa jelma sai nyani surat udi 
radu mati. 

17 Mani surat warisan mak belaku 
selama jelma sai nyanini masih hurik. 
Surat udi belaku angkah seraduni ulun 
udi mati. 

18 Ulihni seno perjanjian sai mula-mula 
pun harus disahko jama rah. 

19 Mula-mula Musa nyampaiko sunyin 
perintah hukum Allah jama bangsa 
Israel. Radu jak seno Musa ngakuk 
rah anak jawi rik rah kambing bakas, 
raduni nyamporko jama way, kak raduni 
ngerecakkoni jama Kitab Hukum-hukum 
jak Allah rik jama sunyin bangsa Israel 
jama makai jukuk hisop rik bulu biri-biri 
warna suluh tuha. 

20 Sambil ngelakuko ano Musa cawa, 
"Injido rah sai ngesahko perjanjian jak 
Allah sai harus keti taati." 

21 Kak raduni jama cara sai gegoh, Musa 
ngerecakko rah udi juga di Kemah Tuhan 
rik di sunyin alat-alat untuk ibadah. 

22 Sangun nutuk hukum agama Yahudi, 
hamper sunyin hal disuciko jama rah; 
rik dusa angkah diampuni kik wat 
pertumpahan rah. 

23 Jama cara injuk renodo barang- 
barang sai ngelambangko hal-hal sai 
di surga, perlu disuciko. Kidang untuk 
hal-hal sai di surga udi tenggalan 
diperluko kurban sai jaoh lebih betik. 

24 Mani Almasih mak kuruk mik 
Ruang Suci sanini manusia, sai angkah 
ngelambangko Ruang Suci sai sebenorni. 
Almasih kuruk mik surga tenggalan; 

di disan Ia tano ngehadap Allah untuk 
kepentingan ram. 

2 Imam agung Yahudi unggal tahun 
kuruk mik Ruang Mahasuci di delom 
Lamban Ibadah jama ngusung rah 
sai binatang. Kidang Almasih mak 
kuruk untuk mempersembahko diri-Ni 
berulang-ulang. 

26 Mani kik injuk reno, udi retini Ia 
radu berulang-ulang menderita radu 
jak dunia inji diciptako. Kidang nyatani, 
tano waktu zaman akher inji, Ia ratong 
sekali gaoh untuk ngehapus dusa jama 
ngurbanko diri-Ni tenggalan. 


IBRANI 9.27-10.3 31 


27 Allah radu netapko bahwa manusia 
mati sekali gaoh rik radu jak seno diadili 
ulih Allah. 

28 Injuk reno juga Almasih sekali gaoh 
dipersembahko sebagai kurban untuk 
ngehapus dusa lamon jelma. Ia haga 
ratong lagi waktu kerua kalini, lain untuk 
nyelesaiko persoalan dusa, kidang untuk 
nyelamatko jelma-jelma sai nunggu 
ratong-Ni. 

1 0 ' Hukum agama Yahudi angkah 

ngeniko gambaran sai samar- 
samar tentang hal-hal sai betik sai 
haga ratong, rik lain gambaran sai 
sebenorni jak hal-hal udi. Mak mungkin 
hukum udi dapok nyempurnako jelma 
sai ratong nyumbah Allah jama ngusung 
persembahan, walaupun unggal tahun 
terus dipersembahko kurban-kurban sai 
gegoh. 

2Kik jelma-jelma sai nyumbah Allah udi 
benor-benor radu dikecahko jak dusa, 
tian mak lagi ngedok perasaan bedusa, 
rik kurban mak haga dipersembahko 
lagi. 

3 Kidang nyatani kurban-kurban sai 
dipersembahko unggal tahun udi justru 

ngingokko jelma-jelma jama dusa-dusa 
tian, 

“mani sangun rah jawi rik rah kambing 
bakas mak dapok ngehapusko dusa. 

> Udido sebabni pada waktu Almasih 
kuruk mik dunia, Ia cawa jama Allah, 
"Niku mak ngehagako kurban rik 
persembahan; sebalikni Niku radu 
nyediako badan bagi-Ku. 

6 Niku mak bekenan jama kurban 
bakaran atau kurban untuk 
pengampunan dusa. 

7 Raduni Nyak cawa, 'Injido Nyak, ya 
Allah! Nyak ratong untuk ngelakuko 
kehaga-Mu, injuk sai tesurat tentang 
diri-Ku di delom Alkitab.'" 

8 Mula-mula Almasih cawa, "Niku mak 
ngeharapko kurban rik persembahan; 
Niku mak bekenan jama kurban binatang 
sai disuah sebagai persembahan rik 
jama kurban untuk pengampunan dusa." 
Almasih cawa injuk reno, sekalipun 
sunyin kurban udi dipersembahko nutuk 
hukum agama Yahudi. 

? Radu jak seno Almasih cawa, "Injido 
Nyak, ya Allah! Nyak ratong untuk 
ngelakuko kehaga-Mu." Jadi Allah 


IBRANI 10.10-14 33 


ngehapusko sunyin kurban sai saka udi, 
rik ngegantikoni jama kurban Almasih. 

101sa Almasih radu ngelakuko api sai 
kehaga-Ni Allah rik mempersembahko 
diri-Ni sebagai kurban. Jama 
persembahan udi, sai dilakuko-Ni 
angkah sekali gaoh untuk selama- 
lamani, ram sunyin dikecahko jak 
dusa. 

11 Unggal imam Yahudi ngejalanko 
tugasni sebagai imam unggal rani, 
rik berulang kali ia mempersembahko 
kurban-kurban sai gegoh. Kidang 
kurban-kurban udi sama sekali mak 
dapok ngehapusko dusa. 

12 Sebalikni, Almasih mempersembahko 
angkah sai kurban untuk pengampunan 
dusa, rik kurban udi belaku 
untuk selama-lamani. Radu jak 
mempersembahko kurban udi, Almasih 
mejong di kebelah kanan-Ni Allah rik 
memerintah jejama jama la. 

13 Rik tano Almasih nunggu sampai 
Allah nyani musuh-musuh-Ni takluk 
jama la. 

14 Jadi, jama sai kurban, Almasih 
nyempurnako jelma-jelma sai radu 
dikecahko jak dusa. 

1> Tentang hal seno Ruh-Ni Allah ngeni 
juga kesaksian-Ni jama ram. Ruh-Ni 
Allah cawa, 

16 ™Injido perjanjian sai haga Kusani 
jama tian di rani-rani sai haga ratong,' 
ani Tuhan, 'Nyak haga ngepikko hukum- 
hukum-Ku mik delom hatini tian, rik 
nulisni mik delom pikeran tian.'" 

17 Allah juga cawa, "Nyak haga 
ngelupako dusa-dusa rik kejahatan- 
kejahatan tian." 

18 Jadi, dusa-dusa rik kejahatan- 
kejahatan udi radu diampuni, maka mak 
perlu lagi dipersembahko kurban untuk 
pengampunan dusa. 

19 Nah, Puari-puari, ulih kematian-Ni 
Isa udi ram tano bani kuruk Ruang 
Mahasuci. 

20 Īsa radu ngebukak suatu jalan sai 
ampai untuk ram, yakdo jalan sai ngeni 
hurik. Jalan ano liwat hordeng, yakdo 
badan-Ni Isa tenggalan. 

21 Rik ram tano ngedok sai imam sai 
agung, sai betanggung jawab atas 
Lamban Ibadah. 

22 Ulihni seno, ijado ram ngeredik 
Allah jama hati sai tulus rik iman sai 
kuat; jama hati sai radu disuciko jak 

perasaan besalah, rik jama badan sai 
radu dikecahko jama way sai murni. 

23 Hagani ram kuat nyating harapan sai 
ram akui, mani Allah dapok dipercaya rik 
Ia haga nepati janji-Ni. 

24 Rik hagani ram saling memperhatiko, 
in ram dapok saling ngeni durongan 
untuk peperda mengasihi rik ngelakuko 
hal-hal sai betik. 

25 Hagani ram tetap bekumpul jejama, 
rik dang hak lalai injuk jelma bareh. Ram 
justru harus lebih setia saling nguatko, 
mani ram pandai bahwa mak mesaka 
lagi Tuhan haga ratong. 

26 Mani kik kabar sai betik jak Allah 
radu disampaiko jama ram, kidang ram 
terus gaoh sengaja nyani dusa, maka 
mak ngedok lagi kurban untuk ngehapus 
dusa ram. 

27 Satu-satuni sai wat untuk ram iado 
ngehadapi pengadilan-Ni Allah rik apui 
kebutongan-Ni sai haga nyuah bela 
jelma-jelma sai haga ngelawan lal 

28 Jelma sai mak taat hukum sai 
dikeniko ulihni Musa, dihukum mati 
tanpa ampun, kik atas kesaksian rua 
telu jelma, ia tebukti besalah. 

29 Hara lebih biak hukuman sai harus 
dijatuhko atas jelma sai ngilik-ilik 
Anak-Ni Allah. Ulun udi nganggap 
hina rah perjanjian-Ni Allah, yakdo 
kematian-Ni Almasih sai ngecahkoni jak 
dusa. Ia ngehina Ruh pengeni rahmat. 

30 Ram pandai sapa Ia sai cawa, "Nyak 
haga ngebalos! Nyak haga ngehukum!" 
rik sai cawa, "Tuhan haga ngehakimi 
umat-Ni." 

31 Hara ngerini kik tumbak mik culuk-Ni 
Allah Sai Hurik! 

32 Ingokdo injuk repa keadaan Puari- 
puari waktu sai radu. Waktu seno, radu 
jak cahaya-Ni Allah nyinari niku, keti 
lamon menderita; kidang keti tetap gigih 
bejuang. 

33 Wat masani keti dihina rik diperlakuko 
mak betik di hadapni umum. Wat masani 
juga keti nutuk menderita jama tian sai 
diperlakuko injuk reno, 

34 rik keti nutuk ngerasa kesedihan 
jelma sai kuruk bui. Rik waktu sunyin 
sai keti kedau dirampas, keti nerima 
ano jama senang hati, mani keti pandai 
bahwa keti masih ngedok sai hal sai lebih 
betik, sai haga tahan selama-lamani. 

39 Ulihni seno, dang putus asa, mani kik 
keti tetap percaya, maka wat upah sai 
balak untuk seno! 

36 Keti perlu besabar, in keti dapok 
ngelakuko kehaga-Ni Allah rik jama injuk 
reno nerima api sai dijanjiko-Ni. 

37 Mani delom Alkitab tetulis, "Angkah 
serebok gaoh lagi, maka Ia sai haga 
ratong udi, haga geluk ratong; Ia mak 
haga nunda-nunda ratong-Ni. 

38 Rik umat-Ku sai benor haga percaya 
rik hurik; kidang kik wat di hantara 
tian sai mundor, maka Nyak mak haga 
senang jama ia." 

39 Ram inji lain umat sai mundor 
rik sesek. Sebalikni, ramdo umat sai 
percaya jama Allah rik sai diselamatko. 
1 1 ' Beriman retini yakin temon- 

temon jama hal-hal sai diharapko, 
retini ngedok kepastian jama hal-hal sai 
mak diliak. 

2 Mani beriman, maka ulun-ulun zaman 
tumbai disenangi ulih-Ni Allah. 

3Ulihni beriman, maka ram ngerti 
bahwa alam inji diciptako ulih sabda-Ni 
Allah; jadi, api sai dapok diliak, tejadi 
jak api sai mak dapok diliak. 

4Ulihni beriman, maka Habel 
mempersembahko jama Allah kurban- 
kurban sai lebih betik jak kurban 
Kain. Ulihni imanni udi, Habel diterima 
ulih-Ni Allah sebagai jelma sai betik, 
mani nyatado bahwa Allah nerima 
persembahanni. Habel radu mati, kidang 
ulihni imanni udi, maka ia masih cawa 
sampai tano. 

>Ulihni beriman, maka Henokh mak 
mati, melainko diangkat rik diusung 
jama Allah. Mak sai jelma pun dapok 
ngehalu ia, mani ia radu diangkat 
ulih-Ni Allah. Delom Alkitab tetulis 
bahwa semakkung Henokh diangkat, ia 
nyenangko hati-Ni Allah. 

6 Tanpa beriman, mak sai jelma pun 
dapok nyenangko hati-Ni Allah. Mani 
jelma sai ratong jama Allah harus 
percaya bahwa Allah wat, rik bahwa 
Allah ngeni balosan jama jelma sai 
nyepok Ia. 

7Ulihni beriman, maka Nuh dikeni 
pandai ulih-Ni Allah tentang hal-hal 
haga tejadi sai haga ratong, sai mak 
dapok diliak ulihni. Nuh taat jama Allah 
sehingga ia nyani sai kapal sai kak 
raduni ternyata nyelamatko dirini jejama 

keluargani. Jama injuk reno dunia 
dihukum, sedang Nuh tenggalan ulihni 
imanni dinyatako ulih-Ni Allah sebagai 
jelma sai betik. 

8Ulihni beriman, maka Abraham taat 
jama Allah waktu Allah ngurauni rik 
ngayunni mik di negeri sai Allah janjiko 
jama ia. Raduni Abraham berangkat rik 
mak pandai mik dipa ia mik. 

? Jama beriman, Abraham tinggal 
sebagai jelma asing di negeri sai 
dijanjiko Allah jama ia udi. Abraham 
tinggal di dudi di delom kemah. Reno 
muneh Ishak rik Yakub, sai nerima janji 
sai gegoh jak Allah. 

10 Mani Abraham sedang nunggu- 
nunggu kota sai direncanako rik 
dibangun ulih-Ni Allah jama pondasi sai 
kuat. 

11 Ulihni beriman, maka Abraham 
mansa keturunan jak Sara, sekalipun 
Abraham radu tuha nihan, rik Sara 
tenggalan mandul. Abraham yakin 
bahwa Allah haga nepati janji-Ni. 

12 Walaupun Abraham waktu seno injuk 
jelma sai radu mati badanni, kidang ia 
mansa lamon keturunan, sai lamonni 

mak kehitung -- injuk lamonni bintang di 
langit rik heni di pingger pantai. 

13 Sunyin jelma udi tetap beriman 
sampai mati. Tian mak nerima hal-hal 
sai dijanjiko ulih-Ni Allah, kidang angkah 
ngeliak rik nyambutni jak jaoh. Rik jama 
seno tian nyatako bahwa tian angkah 
jelma asing rik perantau di bumi inji. 

14 Jelma sai ngucakko injuk reno jelas 
nunjukko bahwa tian sedang nyepok 
negeri sai haga jadi tanoh air tian. 

15 Lain negeri sai radu tian tinggalko 
ano sai tian piker-pikerko. Mani kik injuk 
reno, maka radu lamon kesempatan bagi 
tian untuk muloh mik negeri udi. 

t6 Kidang nyatani, tian tiram sai negeri 
sai lebih betik, yakdo negeri sai di surga. 
Udi sebabni Allah mak meliom kik tian 
nyebut Ia Allah tian, mani Allah radu 
nyediako sai kota untuk tian. 

17 Ulihni beriman juga, maka Abraham 
mempersembahko Ishak sebagai kurban 
waktu ia diuji Allah. Jama Abrahamdo 
Allah ngeni janji-Ni, kidang Abraham rila 
nyerahko anakni sai hehana udi. 

18 Allah radu cawa jama Abraham, 
"Liwat Ishak injido niku haga mansa 
keturunan sai Kujanjiko jama niku." 

19 Abraham yakin bahwa Allah sanggup 
ngehurikko luot Ishak jak kematian -- 
jadi, ngasi diucakko, Abraham radu 
nerima luot Ishak jak kematian. 

20 Ulihni beriman, maka Ishak 
ngejanjiko berkat-berkat jama Yakub rik 
Esau untuk masa depan. 

21 Ulihni beriman, maka semakkung 
Yakub mati, ia ngeni berkat jama 
anak-anak Yusuf -- besandar jama ulu 
tungkokni rik nyumbah Allah. 

22 Ulihni beriman, maka Yusuf -- waktu 
hamper mati -- cawa tentang luahni 
umat Israel jak Mesir, rik ninggalko luhot 
tentang api sai harus dilakuko tehadap 
mayatni. 

23 Ulihni beriman, maka ulun tuha Musa 
nyegokkoni telu bulan sakani radu jak 
laherni. Tian ngeliak bahwa ia sanak sai 
helau, rik tian mak merabai ngelawan 
perintahni raja. 

24 Ulihni beriman, maka Musa radu 
balak, mak haga disebut anak jak putri 
raja Mesir. 

2> Ta lebih gering menderita jejama 
jama umat-Ni Allah jak untuk sementara 
waktu ngerasako kesenangan jak hurik 
sai bedusa. 

26 Musa ngerasa bahwa jaoh lebih 
berega untuk mansa penghinaan demi 
Raja Penyelamat sai dijanjiko Allah udi 
jak mansa sunyin harta negeri Mesir, 
mani Musa ngeharap upah di rani sai 
haga ratong. 

27 Ulihni beriman, maka Musa ninggalko 
Mesir tanpa ngerasa merabai tehadap 
kebutonganni raja. Musa maju nuju 
tujuanni seolah-olah ia radu ngeliak 
Allah sai mak keliakan udi. 

28 Ulihni beriman, maka Musa ngadako 
Paskah rik merintahko in direcakko rah 
di rangok lamban ulun Israel in Malaikat 
Kematian dang ngebunuh anak-anak 
tuha tian. 

29 Ulihni beriman, maka ulun-ulun 
Israel dapok nyeberang Laok Suluh, 
seolah-olah tian lapah di atas tanoh 
sai nyangu, sedang ulun-ulun Mesir 
dibelot ulih lawok udi, waktu tian nyuba 
nyeberang juga. 

30 Ulihni beriman, ulun-ulun Israel nyani 
sesai-sesai Yerikho runtuh radu jak tian 
ngelilingi pitu rani sakani. 

31 Ulihni beriman juga, maka Rahab, 
bebai lacor udi, mak nutuk tebunuh 
jejama jama jelma-jelma sai ngelawan 

Allah; mani ia ramah nerima mata-mata 
Israel. 

32 Nah, nyak dapok gaoh terus-menerus 
cawa, kidang waktu mak cukup untukku. 
Mani nyak makkung lagi nyebut Gideon, 
Barak, Simson, Yefta, Daud, Samuel, rik 
nabi-nabi. 

33 Ulihni beriman tian radu ngalahko 
kerajaan-kerajaan. Tian ngelakuko 
api sai benor, sehingga nerima 
api sai dijanjiko Allah. Tian nyalok 
banguk-banguk singa; 

34 madamko apui sai hibat, tehindar jak 
tikaman pedang. Tian lemoh, kidang jadi 
kuat; tian perkasa delom peperangan 
sehingga ngalahko pasukan-pasukan 
bangsa asing. 

35 Ulihni beriman, maka bebai-bebai 
mansa luot jelma-jelma sai radu mati, 
mani tian dihurikko luot. Wat muneh sai 
rila disiksa sampai mati, rik nulak untuk 
dibebasko, mani haga dihurikko luot bagi 
suatu kehurikan sai lebih betik. 

36 Wat sai diulok-ulok, dilecut, diikok 
jama rantai rik dikurukko mik delom bui. 
37 Tian ditayar batu sampai mati, wat 
sai dipelok jama gergaji, rik sai dibunuh 

jama pedang. Tian mengembara jama 

kawai jak bawak biri-biri atau bawak 
kambing; tian mejerih, dianiaya rik 
disiksa. 

38 Dunia inji lain rang sai layak untuk 
tian. Tian mengembara di padang gurun 
rik di bukit-bukit, rik tinggal di delom 
guha-guha rik delom lubang-lubang 
tanoh. 

39 Hara balakni kemenangan sai dicapai 
ulih sunyin jelma udi ulihni iman tian! 
Kidang tian mak nerima api sai dijanjiko 
ulih-Ni Allah, 

40 mani Allah ngedok rencana sai lebih 
betik untuk ram. Rencana-Ni iado bahwa 
angkah jejama jama ram, tian haga jadi 
sempurna. 

1 2 1 Nah, tentang ram tenggalan, 

sekeliling ram wat lamon nihan 
saksi! Ulihni seno, ijado ram ngetokko 
sunyin sai ngebiakko ram rik dusa sai 
terus ngelekok jama ram. Rik ijado ram 
tekun menempuh perlumbaan sai wat di 
hadap ram. 

2 Hagani pandangan ram tertuju jama 
Isa, mani Iado sai ngebangkitko iman 
ram rik melihara jak permulaan sampai 
akher. Isa tahan menderita di kayu salib! 
Ia mak peduli bahwa mati di kayu salib 

udi iado suatu hal sai ngeliamko. Ia 
angkah ingok jama keriangan sai haga 
dirasako-Ni kak raduni. Tano Ia mejong 
di kebelah kanan takhta-Ni Allah rik 
memerintah jejama jama la. 

3 Cuba pikerko injuk repa sengsara-Ni 
Isa ngehadapi jelma-jelma bedusa sai 
gigih nihan ngelawan Ia! Ulihni seno 
dangdo lunik hati rik putus asa. 

“Mani delom perjuanganmu ngelawan 
dusa, keti makkung pernah bejuang 
sampai harus ngeluahko rah. 

> Rik dangdo ngelupako petuah-Ni Allah 
inji, sai dikeniko jama niku sebagai 
anak-anak-Ni: "Anak-Ku, perhatikodo 
betik-betik ajaran-Ni Tuhan, rik dangdo 
lunik hati kik Ia butong jama niku. 

6 Mani Tuhan ngehajar unggal jelma sai 
dikasihi-Ni, rik Ia ngelecut unggal jelma 
sai diakui-Ni sebagai anak-Ni." 

7 Hagani keti nerima lecutan jak Allah 
sebagai suatu hajaran jak bak. Mani 
api pernah sai anak mak dihukum ulih 
bakni? 

8 Kik keti mak nutuk dihukum injuk 
sunyin anakni sai lain inji retini keti lain 
anak sah, melainko anak sai mak sah. 

2Ram ngedok bak di dunia. Ia ngajar 
ram, rik ram ngehormati ia. Nah, apilagi 
tehadap Bapa rohani ram sai di surga, 
tantu ram harus lebih lagi patuh jama Ia 
in ram hurik. 

10 Ulun tuha ram sai di dunia ngajar 
ram angkah delom waktu sai terbatas, 
nutuk api sai tian rasa betik. Kidang 
Allah ngajar ram untuk kebetikan ram 
tenggalan, in ram dapok jadi suci jejama 
jama la. 

1! Sangun waktu ram diajar, hukuman 
udi mak nyenangko hati ram, melainko 
angkah nyedihko gaoh. Kidang kak 
raduni jak seno, bagi ram sai radu diajar, 
hukuman udi nyebabko ram hurik nutuk 
kehaga-Ni Allah, rik ngehasilko rasa 
sejahtera jama ram. 

12 Ulihni seno, kuatkodo culukmu sai 
lemoh rik tuotmu sai gegoran ano! 

13 Lapahdo selalu di renglaya sai rata, 
in cukutmu sai timpang udi mak silat, 
kidang malah munyai. 

14 Berusahado untuk hurik rukun jama 
sunyin jelma. Berusahado juga untuk 
hurik suci, khusus untuk Tuhan. Mani 
mak sai jelma pun dapok ngeliak Tuhan 
kik ia mak hurik injuk reno. 

15 Jagado dang sampai wat sai jelma 
pun sai luah jak lingkungan kebetikan 
hati-Ni Allah, in dang wat sai jadi injuk 
tanoman beracun di tengah-tengah 
keti sehingga nimbulko kepayahan rik 
nyadangko lamon jelma jama racuni. 

16 Jagado in dang wat sai hurik hajor 
atau mak ngehargai hal-hal rohani, 
injuk sai dilakuko ulih Esau. Ia ngejual 
hakni sebagai anak tuha, angkah untuk 
sepiring kanikan. 

17 Keti pandai bahwa kak raduni Esau 
mirak mansa berkat udi jak bakni, 
kidang ia ditulak. Mani sekalipun ia 
miwang nyepok jalan untuk nguyunko 
kesalahanni, kesempatan untuk seno 
mak ngedok lagi. 

18 Puari-puari mak ratong ngehadapi 
sai hal injuk sai dihadapi ulih bangsa 
Israel tumbai. Tian ngehadapi sai hal sai 
dapok diraba, yakdo Gunung Sinai jama 
apuini sai menyala-nyala; tian ngehadapi 
kekelaman, rik angin ribut; 

19 tian ngehadapi bunyi trumpet, rik 
bunyi suara sai hibat. Waktu jelma-jelma 
Israel ngedengi suara udi, tian ngilu 
nihan in suara udi mak cawa lagi jama 
tian. 

20 Mani tian mak tahan ngedengi 
perintah sai disampaiko ulih suara udi. 
Mani suara udi cawa, "Sunyin sai nilut 
gunung inji, mak peduli api ano binatang 
atau sapa pun juga, harus ditayar jama 
batu sampai mati." 

21 Api sai diliak ulihni jelma-jelma Israel 
udi reno hibat sampai Musa cawa, "Nyak 
merabai rik gegoran!" 

22 Sebalikni, keti radu ratong mik Bukit 
Sion rik kota-Ni Allah sai hurik, yakdo 
Yerusalem sai di surga jama beribu-ribu 
malaikatni. 

23 Keti nutuk suatu pertemuan sai 
meriah -- pertemuan anak-anak tuha-Ni 
Allah, sai gelar-gelarni terdaptar di 
delom surga. Keti ratong ngehadap 
Allah, Hakim sunyin manusia. Keti 
ngehadapi ruh-ruh jelma-jelma betik, 
sai radu dijadiko sempurna. 

24 Keti ratong ngehadap Isa, Sai 
Ngantak perjanjian sai ampai udi; keti 
ngehadapi rah recakan sai ngejamin 
hal-hal sai jaoh lebih betik jak sai dijamin 
ulih rahni Habel. 

25 Ulihni seno, hati-hatido dang sampai 
keti mak haga ngedengiko Ia sai cawa 
udi. Tian sai mak haga ngedengiko Ia sai 

ratong mik bumi rik nyampaiko kabar 
jak Allah, mak dapok lijung. Apilagi ram 
inji sai ngedengiko Ia sai cawa jak surga! 
Kik ram mak haga ngedengiko Ia, dipa 
mungkin ram dapok luput! 

26 Waktu seno suara-Ni ngegemparko 
bumi. Kidang tano Ia bejanji, "Sekali 
lagi, Nyak haga ngegemparko lain bumi 
gaoh kidang langit juga." 

27 Cawa "sekali lagi" nunjukko bahwa 
seluruh dunia sai radu diciptako haga 
diguncangko rik disingkerko, in sai 
tetinggal angkah sai mak dapok 
beguncang. 

28 Ulihni seno, hagani ram ngucapko 
terima kasih jama Allah, mani ram 
nerima jak Ia suatu kerajaan sai mak 
dapok beguncang. Hagani ram beterima 
kasih rik hormat beibadah jama Allah rik 
rabai, nutuk cara sai dimirakko ulih-Ni 
tenggalan. 

2? Mani Allah ram injuk apui sai 
ngemutungko. 

1 3 ' Hagani keti tetap mengasihi 

peperda keti sebagai jelma-jelma 
Kristen sai bemuari. 

2 Dang segan nerima di lambanmu 

jelma-jelma sai makkung keti kenal. 

Mani jama ngelakuko injuk reno, pernah 
jelma, tanpa sadar, radu nerima malaikat 
di lambanni. 

3Ingokdo jelma-jelma sai delom bui, 
seolah-olah keti juga wat delom bui 
jejama jama tian. Rik jelma-jelma sai 
diperlakuko sewenang-wenang, hagani 
keti ingok jama tian seolah-olah keti 
juga diperlakuko injuk reno. 

4Sunyin jelma harus nunjukko sikap 
hormat tehadap perkawinan, udi sebabni 
hagani rua mekajong setia peperda tian 
rua. Jelma sai hajor rik jelma sai bezinah 
haga diadili ulih Allah. 

> Dangdo hurikmu dikuasai ulih cinta 
jama duit, kidang hagani keti puas jama 
api sai wat jama niku. Mani Allah radu 
cawa, "Nyak mak haga naganko atau 
haga ninggalko niku." 

6 Ulihni seno ram bani cawa, "Tuhan iado 
Sai Nulungku, nyak mak merabai. Api sai 
dapok manusia lakuko tehadapku?" 

7’ Dang lupa jama jelma-jelma sai 
mimpin niku sai nyampaiko luhot Allah 
jama niku. Perhatikodo injuk repa 
tian hurik rik injuk repa tian mati, rik 
cuntohdo iman tian. 

8Isa Almasih tetap gegoh jak tumbai, 
tano, rik sampai selama-lamani. 

? Dang naganko sunyin macam ajaran 
sai aneh-aneh nyesekko keti. Hati ram 
harus dikuatko ulih kebetikan hati Allah, 
udido sai betik; dang ulih atoran-atoran 
tentang kanikan. Jelma-jelma sai tumbai 
naati atoran-atoran ano mak mansa 
faedahni. 

10 Ram ngedok sai mezbah untuk 
mempersembahko kurban jama Allah. 
Rik imam-imam sai ngelayani di delom 
Kemah Tuhan, mak berhak nganik 
kurban sai wat di atas mezbah udi. 

11 Rah binatang sai dipersembahko 
sebagai kurban untuk pengampunan 
dusa, diusung ulih imam agung mik 
Ruang Mahasuci, kidang bangkai 
binatang udi tenggalan disuah di luah 
perkemahan. 

12 Udido sebabni Isa juga mati di luah 
rangok gerbang kota untuk ngecahko 
umat-Ni jak dusa jama rah-Ni tenggalan. 

13 Ulihni seno, ijado ram mik jama Ia 
di luah perkemahan rik nutuk dihina 
jejama Ia. 

14 Mani di bumi mak ngedok rang 
tinggal sai kekal untuk ram; ram nyepok 
rang tinggal sai haga ratong. 

15 Ulihni seno, liwat Isa, hagani ram 
selalu memuji-muji Allah; ano merupako 
kurban syukor ram jama Ia, sai ram 
persembahko liwat cawa dibeber untuk 
ngemuliako gelar-Ni. 

16 Dang lupa ngelakuko sai betik 
rik saling setulungan, mani injido 
kurban-kurban sai nyenangko hati Allah. 

17 Tutukdo perintah jelma-jelma sai 
mimpin niku, rik tundukdo jama tian. 
Mani tian selalu merhatiko jiwamu, rik 
tian harus betanggung jawab jama Allah. 
Kik keti taat jama tian, tian dapok beguai 
jama senang hati; kik mawat, maka tian 
haga beguai jama sedih hati, rik udi mak 
nguntungko keti. 

18 Terusdo bedua untuk sekam. Sekam 
yakin hati sekam murni, mani delom 
sunyin hal sekam haga ngelakuko api sai 
benor. 

19 Khususni kumohon nihan, in keti 
ngeduako nyak in Allah geluk ngusung 
nyak muloh jama niku. 

20 Allah radu ngehurikko Tuhan ram 
Isa jak kematian. Mani kematian-Ni ano 

Ia tano jadi Gembala Agung bagi ram, 
yakdo biri-biri-Ni. Kematian-Ni ano juga 
ngesahko perjanjian kekal sai disani 
Allah jama ram. 

21 Semoga Allah sumber sejahtera 
udi ngelengkapi keti jama sunyin sai 
betik sai keti perluko untuk ngelakuko 
kehaga-Ni. Semoga liwat perantaraan 
Isa Almasih, Allah ngeguaiko di delom 
ram, api sai dimirakko-Ni. Hagani 
Almasih dipuji selama-lamani! Amin. 

22 Nyak ngilu in keti sabar ngeperhatiko 
petuah-petuahku inji, mani suratku inji 
mak terlalu kejung. 

23 Hagani keti pandai bahwa puari 
ram Timotius radu dibebasko jak bui. 
Kik ia radu mik rangku inji, nyak haga 
ngusungni waktu nyak napol keti kanah. 

24 Sampaikodo salam sekam jama 
sunyin jelma sai mimpin niku rik jama 
sunyin umat-Ni Allah. Terima juga salam 
jak puari-puari di Italia. 

25 Semoga Tuhan ngeberkati Puari 
sunyinni. 


Yakobus 


1 Puari-puari umat-Ni Allah sunyinni 

sai tesebar di seluruh dunia! Salam 
jak nyak, Yakobus, jelma sai ngelayani 
Allah rik jelma sai ngebantu Tuhan Isa 
Almasih. 

2 Puari-puari! Kik keti ngalami lamon 
macam cubaan, hagani keti ngerasa 
untung. 

3 Mani keti pandai, bahwa kik keti tetap 
percaya jama Tuhan waktu ngalami 
cubaan, akibatni iado: keti jadi tabah. 

4Jagado in ketabahan hatimu ano terus 
bekembang sampai keti jadi temon- 
temon sempurna rik mak kekurangan 
delom hal api pun. 

“Kik wat sai jelma di hantaramu 
sai kurang bijaksana, hagani ia ngilu 
jak Allah, maka Allah haga ngeniko 
kebijaksanaan jama ia; mani jama 
unggal jelma, Allah ngeni jama murah 
hati rik perasaan belas kesian. 

6 Kidang jelma sai ngilu, harus percaya; 
ia mak ngasi ragu-ragu. Mani jelma sai 

ragu-ragu iado injuk umbak di laok sai 
ditiup angin mik dija mik dudi. 

7 Jelma sai injuk reno mak tetap 
pikeranni; ia mak dapok ngakuk 
keputusan api-api delom sunyin hal 
sai disanini. Ulihni seno, dang juga ia 
ngeharapko untuk mansa api-api jak 
Tuhan. 

8 (1:7) 

Jelma Kristen sai mejerih hagani 
ngerasa riang kik Allah ngelanggarkoni. 

10 Rik jelma Kristen sai mebatin 
hagani ngerasa riang juga, kik Allah 
ngerendahkoni. Mani jelma mebatin 
haga lebon injuk kumbang jukuk. 

1! Waktu matarani terbit jama panas 
sai terik, maka jukuk udi haga jadi layu 
akibatni gugordo kumbangni rik lebondo 
muneh helauni. Injuk reno muneh jama 
jelma sai mebatin; ia haga hancor waktu 
ia sedang ngejalanko usahani. 

12 Bebahagiado jelma sai tabah waktu 
ia ngalami cubaan. Mani radu jak ia 
behasil betahan delom cubaan udi, ia 
haga nerima upahni, yakdo hurik sai 
radu dijanjiko Allah jama jelma-jelma sai 
mengasihi Allah. 

13 Kik sai jelma teguda ulih cubaan sai 
injuk reno seno, dang ia cawa, "Gudaan 
inji ratongni jak Allah," mani Allah mak 
dapok teguda ulih kejahatan, rik mak 
juga ngeguda sai jelma pun. 

14 Kidang jelma teguda kik ia ditarik rik 
dipikat ulih kemirakanni tenggalan sai 
jahat. 

15 Kak raduni, kik kemirakan sai jahat 
seno ditutukni, maka laherdo dusa; rik 
kik dusa radu mesak, maka akibatni iado 
kematian. 

16 Dang keti tetipu, Puari-puariku sai 
tecinta! 

17 Unggal pengenian sai betik rik 
hadiah sai sempurna ratongni jak surga, 
dikeniko ulih-Ni Allah, Jelma Sai Nyiptako 
sunyin terang di langit. Iado Allah sai 
mak berubah, rik mak muneh nyebabko 
kekelaman api pun. 

18 Atas kehaga-Ni tenggalan Ia 
ngejadiko ram anak-anak-Ni liwat 
sabda-Ni sai benor. Ia ngelakuko ano in 
ram mansa rang sai utama di hantara 
sunyinni makhluk ciptaan-Ni. 

19 Perhatikodo inji betik-betik, Puari- 
puariku sai tecinta! Unggal jelma harus 

geluk untuk ngedengi, kidang melali 
untuk cawa rik melali untuk butong. 

20 Jelma sai butong mak dapok 
ngelakuko sai betik, sai nyenangko 
hati-Ni Allah. 

21 Ulihni seno, tokko unggal kebiasaan 
sai kamak rik jahat. Terimado jama 
rendah hati cawa sai ditanom ulih-Ni 
Allah di delom hatimu, mani cawa udi 
ngedok kekuatan untuk nyelamatko keti. 

22 Hagani keti ngelakuko api sai 
dicawako ulih-Ni Allah, dang angkah 
ngedengiko gaoh, sehingga jama injuk 
reno keti nipu diri tenggalan. 

23 Jelma sai ngedengi cawa-Ni Allah, 
kidang mak ngelakuko iado injuk 
jelma sai sedang ngeliakko pudakni sai 
sebenorni di hadap kaca. 

24Radu jak ia merhatiko betik-betik ia 
pun mik rik langsung ngelupako injuk 
repa rupa pudakni udi. 

2> Hukum Allah sempurna rik ngedok 
kekuatan untuk memerdekako manusia. 
Rik jelma sai nyelidiki rik ngeperhatiko 
betik-betik, rik ngelakuko hukum-hukum 
udi, rik lain hak ngedengi gaoh raduni 
ngelupakoni, jelma udi haga diberkati 
Allah delom unggal hal sai dilakukoni. 

26 Kik wat sai jelma sai ngerasa dirini 
sai jelma sai patuh beragama, kidang ia 
mak ngejaga emani, maka ia nipu dirini 
tenggalan; ibadahni mak ngedok gunani. 

27 Ketaatan beragama sai murni rik 
sejati nutuk pandangan-Ni Allah Bapa 
iado: nulung sanak-sanak yatim piatu rik 
randa-randa sai menderita, rik ngejaga 
diri tenggalan in dang dicadangko ulih 
dunia inji. 

2 1 Puari-puariku! Sebagai jelma sai 

percaya jama Tuhan Isa Almasih, 
Tuhan Sai Mahamulia, dang keti 
ngebida-bidako jelma bedasarko hal-hal 
laher. 

2? Mani kik wat sai jelma batin makai 
ali-ali emas rik kawai helau ratong mik 
pertemuanmu, raduni ratong muneh sai 
jelma jerih makai kawai cabik-cabik, 

3 maka keti lebih ngehormati jelma 
sai bekawai helau udi. Keti cawa jama 
ia, "Silakan Bapak mejong di kursi sai 
paling helau inji." Kidang jama jelma sai 
mejerih keti cawa, "Cecokdo di dudi," 
atau "Mejongdo di lantai di dija." 

“Jama bebuat injuk reno, keti nyani 
perbidaan di hantara peperda keti rik 

menilai jelma bedasarko pikeran sai 
jahat. 

>Ingok, Puari-puari sai tecinta! Jelma 
sai mejerih di dunia inji, dipilih Allah 
untuk jadi jelma sai batin delom iman. 
Jelma-jelma udi haga jadi anggota 
umat-Ni Allah injuk sai dijanjiko Allah 
jama jelma sai ngasihi Ia. 

6 Kidang keti malah ngehina jelma 
mejerih, padahal jelma-jelma batindo sai 
nindas keti rik nyiret keti mik pengadilan. 

7 Tiando sai ngehina gelar sai tehormat 
sai keti terima jak Allah! 

8 Keti ngelakuko sai benor, kik keti 
ngelaksanako hukum Kerajaan sai 
wat delom ayat Alkitab inji, "Cintaido 
peperda keti injuk niku mencintai dirimu 
tenggalan." 

3 Kidang kik keti ngebida-bidako jelma 
bedasarko hal-hal laher, keti bedusa, 
rik hukum Allah nyatako bahwa ketido 
pelanggar hukum. 

10 Jelma sai ngelanggar salah sai 
jak hukum-hukum-Ni Allah, retini 
ngelanggar sunyinni. 

11 Mani sai cawa, "Dang bezinah," iado 
juga sai cawa "Dang ngebunuh." Jadi, 

kik keti mak bezinah, kidang ngebunuh, 
maka ketido pelanggar hukum juga. 

12 Cawado rik betindakdo sebagai jelma 
sai haga diadili nutuk hukum-Ni Allah sai 
memerdekako manusia. 

13 Mani Allah mak haga nunjukko rasa 
kesian jama jelma sai mak kenal jama 
rasa kesian. Kidang rasa kesian lebih 
kuat jak hukuman! 

14 Puari-puari! Api gunani ulun-ulun 
cawa, "Nyak jelma sai percaya", kik ia 
mak nunjukko perbuatanni? Dapok kedo 
iman injuk reno udi nyelamatkoni? 

15 Seandaini sai puari bakas atau puari 
bebai memerluko kawai rik mak ngedok 
cukup kanikan untuk serani-rani. 

16 Api gunani keti cawa jama ia, 
"Selamat makai kawai sai handop rik 
selamat mengan!" -- kik keti mak 
ngeniko jama ia api sai diperlukoni untuk 
hurik? 

17 Injuk reno juga jama iman, kik mak 
dinyatako jama perbuatan, maka iman 
udi mak ngedok gunani. 

18 Halokni wat sai cawa, "Wat jelma sai 
besandar jama imanni rik wat muneh sai 
besandar jama perbuatanni." Nyak haga 
ngejawab, "Tunjukkodo jama nyak injuk 

repa jelma dapok ngedok iman tanpa 
perbuatan rik nyak haga nunjukko jama 
perbuatan bahwa nyak ngedok iman." 

19 Keti percaya bahwa Allah angkah sai, 
kan? Nah, ruh-ruh jahat pun percaya rik 
tian gegoran kerabaian! 

20 Keti bugu nihan! Api perlu dibuktiko 
jama niku bahwa mak ngedok gunani 
ngedok iman tanpa perbuatan? 

21 jak gaoh Abraham nenek muyang 
ram. Ia diterima betik ulih-Ni Allah 
mani perbuatanni, yakdo waktu ia 
mempersembahko Ishak, anakni, jama 
Allah di atas mezbah. 

22 Di dija jelasdo bahwa iman harus 
ditunjukko jama perbuatan in jadi 
sempurna. 

23 Udi nutuk ayat Alkitab inji, "Abraham 
percaya jama Allah, rik ulih imanni 
udi Allah nerimani sebagai jelma sai 
ngelakuko kehaga-Ni Allah." Udi sebabni 
Abraham disebut, "Kantik-Ni Allah." 

24 Jelasdo tano, bahwa jelma diterima 
betik ulih-Ni Allah mani api sai dilakuko 
ulih jelma udi, rik lain angkah mani 
imanni gaoh. 

25 Liak juga Rahab, bebai lacor udi. 

Ia diterima betik ulih-Ni Allah mani 

perbuatanni, yakdo waktu ia nerima 

di delom lambanni mata-mata bangsa 
Israel rik nulung tian lijung liwat renglaya 
bareh. 

26 Nah, injuk repa badan tanpa ruh iado 
badan sai mati, injuk reno juga iman 
tanpa perbuatan iado iman sai mati. 

3 1 Puari-puari! Dang lamon-lamon jak 

hantaramu sai haga jadi guru. Keti 
pandai bahwa ram sai jadi guru haga 
lebih keras diadili jak ulun bareh. 

2 Ram sunyin risok nyani kesalahan. 
Kidang jelma sai mak pernah nyani 
kesalahan jama cawa-cawani, ia jelma 
sai sempurna, sai dapok nguasai seluruh 
dirini. 

3 Kik ram masang kekang di banguk 
kuda in ia nutuk kehaga ram, maka ram 
dapok ngendaliko sunyin badan kuda 
udi. 

4 Akuk juga kapal sebagai cuntoh. 
Walaupun kapal sai hal sai balak nihan 
rik diusung ulih angin sai keras, kidang ia 
dikendaliko ulih kemudi sai lunik nihan, 
nutuk kehagani juru mudi. 

>Injuk reno muneh jama ema ram; 
walaupun ema ram ano lunik, kidang ia 
dapok ngemungahko diri tentang hal-hal 

sai balak-balak. Bayangko hara balakni 
pulan sai dapok disuah ulih apui sai lunik 
nihan! 

6 Ema gegoh jama apui. Di badan ram, 
ia ngerupako sumber kejahatan sai 
nyebarko kejahatan mik sunyinni diri 
ram. Jama apui sai asalni jak neraka, ia 
ngemutungko sunyinni hurik ram. 

7 Sunyin macam binatang buas, burung, 
binatang melata rik iwa dapok dijinakko, 
rik radu muneh dijinakko ulih manusia. 

8 Kidang emani manusia mak dapok 
dijinakko ulih sai jelma pun. Ema ano 
jahat rik mak dapok dikuasai; latap 
racun sai mematiko. 

2? Ram ngegunakoni untuk ngucapko 
terima kasih jama Tuhan rik Bapa ram, 
kidang juga untuk ngutuk peperda 
manusia, sai radu diciptako nutuk 
rupa-Ni Allah. 

10 Jak banguk sai gegoh luah cawa- 
cawa terima kasih rik juga cawa-cawa 
kutukan. Seharusni mak injuk reno! 

11 Api wat mata way sai ngemancarko 
way tawar rik way pahik jak sumber sai 
gegoh? 

12 Batang ara, Puari-puariku, mak 
dapok ngehasilko uah zaitun, rik batang 

anggor mak dapok ngehasilko uah ara. 
Mata way sai asin mak dapok juga 
ngeluahko way tawar. 

13 Kik di hantaramu wat jelma 
sai bijaksana rik berbudi, hagani 
ia nunjukkoni jama hurik betik rik 
ngelakuko hal-hal sai betik, sai ditutuk 
kerendahan hati rik bijaksana. 

14 Kidang kik keti sesera, sakik hati, 
rik mementingko diri tenggalan, dang 
ngebanggako kebijaksanaan seno, mani 
injuk reno keti mutar balikko kabar sai 
benor jak Allah. 

15 Kebijaksanaan injuk reno mak asalni 
jak surga. Ia asalni jak dunia, jak nafsuni 
manusia, rik jak sitan! 

16 Di dipa wat sesera rik sifat 
mementingko diri tenggalan, di dudi 
juga wat kerusuhan rik sunyin macam 
perbuatan sai jahat. 

17 Kidang jelma sai ngedok 
kebijaksanaan sai asalni jak atas, 
ia mula-mula nihan murni, kak raduni 
gering bedamai, peramah, rik penutuk. 
Ia risok ngeni rasa kesian rik ngehasilko 
perbuatan-perbuatan sai betik. Ia mak 
memihak rik mak bepura-pura. 

18 Sangun kebetikan iado hasil jak bibit 
damai sai ditabor ulih jelma sai cinta 
damai. 

4 1 Jak ipa asalni jelma betinju rik 
betangkar di hantaramu? Kan ano 
asalni jak kemirakan-kemirakanmu sai 
terus gaoh beperang di delom dirimu 
untuk mansa kesenangan dunia! 

2 Keti mirak, kidang mak mansa, maka 
keti haga ngebunuh! Keti besemangat, 
kidang mak mencapai api sai keti sepok, 
maka keti betangkar rik betinju. Keti 
mak mansa api-api, mani keti mak ngilu 
jama Allah. 

3 Rik kik keti radu ngiluni, keti 
mak ngedapokni, mani tujuan kiluanmu 
salah; api sai keti kilu, untuk kesenangan 
diri tenggalan. 

“Keti jelma sai mak setia! Pandai mak 
keti bahwa kik keti bekantik jama dunia, 
maka keti jadi musuh-Ni Allah. Jadi sapa 
gaoh haga jadi kantikni dunia inji, ia 
ngejadiko dirini musuh-Ni Allah. 

> Dang dikira bahwa Alkitab tanpa 
alasan cawa, "Di delom diri ram Allah 
ngepikko Ruh sai keras kemirakanni." 

6 Walaupun injuk reno, rahmat-Ni Allah 
sai dikeniko jama ram lebih kuat jak 

kemirakan ruh ram udi. Udido sebabni di 
delom Alkitab tetulis juga, "Allah nantang 
jelma mepungah, kidang sebalikni Ia 
mengasihi jelma sai rendah hati." 

7 Ulihni seno, tundukdo jama Allah rik 
lawando iblis, maka iblis haga lijung jak 
keti. 

8 Redikdo Allah, rik Allah pun haga 
ngeredik keti. Kecahko culukmu, keti sai 
bedusa! Rik jernihko hatimu, keti sai 
becabang hati! 

3 Hagani keti temon-temon nyesol rik 
miwang rik bebatui; hagani lalangmu 
jadi hiwangan rik kerianganmu jadi 
kesedihan! 

10 Hagani keti ngerendahko diri di hadap 
Tuhan, maka Tuhan haga ngelanggarko 
keti. 

11 Puari-puari, dang saling ngereneh 
atau saling nyalahko. Jelma sai ngereneh 
atau nyalahko puarini peperda jelma 
Kristen, ia ngereneh rik nyalahko 
hukum-Ni Allah. Rik kik keti nyalahko 
hukum-Ni Allah, udi retini keti mak 
nutuk hukum-hukum udi, melainko jadi 
hakimni. 

12 Padahal angkah sai sai berhak 
ngeni hukum jama manusia rik ngadili 

manusia, Iado Allah sai bekuasa 
nyelamatko rik ngebinasako. Jadi, 
sapa keti, sehingga keti haga nyalahko 
peperda keti. 

13 Puari-puari sai cawa, "Rani inji atau 
jemoh sekam haga berangkat mik kota 
ano rik tinggal di dudi setahun sakani 
untuk bedagang rik nyepok duit," -- 
dengiko petuahku inji. 

14 Api sai haga tejadi jama kehurikanmu 
jemoh, keti tenggalan pun mak pandai! 
Keti angkah injuk hasok sai serebok 
gaoh keliakan, raduni lebon. 

1> Seharusni keti cawa injuk reji, "Kik 
Tuhan ngizinko, sekam haga hurik rik 
ngelakuko reji atau reno." 

16 Kidang tano keti mepungah rik balak 
awakmu. Sunyin balak awakmu injuk 
reno salah. 

17 Ulihni seno, jelma sai pandai api sai 
betik sai harus dilakukoni kidang mak 
ngelakukoni, jelma udi bedusa. 

5 1 Puari-puari, jelma-jelma mebatin! 

Dengiko petuahku. Hagani keti 
miwang rik bebatui mani keti haga 
menderita sengsara! 

2 Kebatinanmu radu busuk. Kawaimu 
radu dikanik anai-anai. 

3 Emas rik perakmu radu disalok karat; 
karatni haga jadi saksi ngelawan keti 
rik haga nganik bela badanmu injuk 
apui. Keti radu nimbun harta pada waktu 
ngeredik akher zaman. 

“Keti mak ngebayar upah jelma-jelma 
sai beguai di kebunmu. Tano dengiko 
keluhan tian! Jelma-jelma sai ngumpulko 
hasil kebunni, mekik ngilu tulung rik 
pekik tian radu sampai di cuping-Ni 
Allah, Tuhan Sai Mahakuasa. 

> Keti radu hurik mewah rik ngerasako 
kesenangan di dunia inji. Keti seolah- 
olah sedang ngegemukko diri untuk rani 
penikolan. 

6 Keti ngehukum rik ngebunuh jelma- 
jelma sai mak besalah, rik tian mak 
ngelawan keti. 

7Ulihni seno, sabardo Puari-puariku, 
sampai Tuhan ratong. Liakdo injuk repa 
sabarni sai jelma petani nunggu sampai 
tanohni ngeniko hasil sai berega jama 
ia. Ia sabar nunggu labung musim gugor 
rik labung musim kumbang. 

8 Hagani keti juga besabar rik berbesar 
hati, mani rani ratongni Tuhan radu 
redik. 

? Dang ngomel rik saling nyalahko, in 
keti mak dihukum ulih-Ni Allah. Ingok! 
Hakim radu redik, siap untuk ratong. 

10 Puari-puari ingokdo para nabi sai 
cawa atas gelar-Ni Tuhan. Tian sabar 
rik tabah menderita. Jadi, akukdo tian 
sebagai cuntoh. 

11 Tian disebut bebahagia mani tian 
tabah. Keti radu ngedengi tentang 
kesabaranni Ayub, rik keti pandai injuk 
repa Tuhan pada akherni ngeberkati ia. 
Mani Tuhan mudah kesian nihan rik betik 
hati. 

12 Sai mula-mula nihan, iado: Dang 
besumpah, baik demi langit, maupun 
demi bumi atau demi api pun gaoh. 
Ucakko gaoh "Ya" kik maksudmu ya, rik 
"Mawat" kik maksudmu mawat; in keti 
dang dikeni hukuman ulih-Ni Allah. 

13 Kik di hantaramu wat sai lagi susah, 
hagani ia bedua. Kik wat sai riang, 
hagani ia nyanyi memuji Allah. 

14 Kik wat sai meruyuh, hagani ia 
ngurau jelma-jelma sai mimpin jemaah. 
Rik hagani jelma-jelma sai mimpin udi 
ngeduako jelma sai meruyuh udi rik 
ngolesko jama minyak atas gelar-Ni 
Tuhan. 

15 Kik dua tian disampaiko jama 
yakin, Tuhan haga ngunyaiko jelma sai 
meruyuh udi, rik ngampuni dusa-dusa 
sai radu disanini. 

16 Ulihni seno, hagani keti saling ngakui 
kesalahan rik saling ngeduako, in 
keti dimunyaiko. Dua jelma sai nutuk 
kehaga-Ni Allah, ngedok kuasa sai balak. 

17 Elia jama-jama manusia injuk ram. 
Ia temon-temon bedua in labung mak 
ratong, maka labung pun mak ratong 
selama telu setengah tahun. 

18 Kak raduni ia bedua lagi, raduni langit 
ngeratongko labung sehingga tanoh 
ngeniko hasilni muneh. 

19 Puari-puariku! Kik di hantaramu wat 
sai jelma sai mak nutuk lagi ajaran jak 
Allah, raduni sai jelma bareh nyani jelma 
udi muloh jama Allah, 

20 ingokdo ayat inji: Jelma sai nyani 
ulun bedusa muloh jak jalan sai salah, 
jelma udi nyelamatko jiwa ulun bedusa 
udi jak kematian rik nyebabko lamon 
dusa diampuni. Hormat sekam, Yakobus 


1 Petrus 


1 1 Puari-puari umat pilihan-Ni Allah, 
sai tesebar di perantauan di daerah 
Pontus, Galatia, Kapadokia, Asia rik 
Bitinia! Nyak, Petrus rasul-Ni Isa 
Almasih, ngeharap in Allah ngeni berkat 
rik sejahtera jama niku belimpah-limpah. 
Keti dipilih jadi umat-Ni Allah nutuk 
rencana-Ni Allah Bapa. Rik Ruh-Ni Allah 
radu ngejadiko keti umat sai kudus, 
khusus untuk Allah, in keti taat jama Isa 
Almasih rik disuciko ulih rah-Ni. 

2(1:1) 

3Ijado ram besyukor jama Allah, Bapa 
Tuhan ram Isa Almasih! Ia mengasihi 
ram nihan, udi sebabni Ia ngeniko jama 
ram hurik sai ampai, jama ngehurikko 
luot Isa Almasih jak kematian. Inji 
ngeniko ram harapan sai kuat. 

“Ram ngeharap ngedok berkat-berkat 
sai disediako Allah bagi umat-Ni, yakdo 
berkat-berkat sai disegokko-Ni di surga, 
sehingga mak dapok cadang, atau jadi 
busuk ataupun mesuh. 

> Sunyinni anodo untuk niku, mani keti 
percaya jama Allah. Maka keti dijaga 
jama kuasa-Ni Allah in keti nerima 
keselamatan sai siap dinyatako di akher 
zaman kanah. 

6 Ulihni seno hagani keti besenang hati, 
walaupun tano untuk sementara waktu 
keti harus jadi sedih mani keti ngalami 
lamon macam cubaan. 

7 Tujuanni iado untuk ngebuktiko api 
keti temon-temon percaya jama Tuhan 
atau mawat. Emas sai dapok cadang 
pun, diuji jama apui. Nah, iman keti 
lebih berega jak emas, jadi harus diuji in 
jadi kuat. Rik jama injuk reno keti haga 
dipuji rik dihormati rik dilanggarko di 
rani Isa Almasih ratong luot. 

8 Keti mengasihi Ia, walaupun tumbai 
keti mak ngeliak Ia. Rik percaya jama 
Ia walaupun tano keti mak ngeliak Ia. 
Udi sebabni keti riang, rik ngerasako 
sukacita sai agung rik mak dapok 
dicawako. 

? Mani tujuan imanmu tecapai, yakdo 
keselamatan jiwamu. 

10 Keselamatan injido sai diteliti 
rik diselidiki ulih nabi-nabi, rik tian 

ngeramalko tentang berkat sai dikeniko 
Allah jama niku. 

11 Tian nyelidiki injuk repa rik kapan 
hal ano haga tejadi; sai dimaksudko ulih 
Ruh-Ni Almasih sai wat di delom diri tian. 
Waktu seno Ruh-Ni menubuatko jama 
tian tentang penderitaan-penderitaan sai 
harus dialami ulih-Ni Almasih rik tentang 
keagungan-Ni sai haga nyusul radu jak 
seno. 

12 Untuk nabi-nabi ano Allah ngeni 
pandai bahwa api sai tian lakuko lain 
untuk kepentingan tian, melainko untuk 
niku; yakdo hal-hal sai tano inji keti 
dengi jelas jak jelma sai ngabarko 
Kabar Betik tentang Isa Almasih. Tian 
nyampaiko hal-hal ano jama niku jama 
kuasa Ruh-Ni Allah sai dikirim-Ni jak 
surga. Bahkan malaikat-malaikat pun 
mirak juga pandai kabar sai tian kabarko 
ano. 

13 Ulihni seno, hagani keti siap siaga. 
Waspadado rik ngeharapdo temon- 
temon jama berkat sai haga dikeniko 
jama niku waktu Isa Almasih ratong 
kanah. 

14 Taatdo jama Allah, rik dang hurik 
nutuk kemirakanmu tumbai, waktu keti 
masih makkung kenal jama Allah. 

15 Sebalikni, hagani keti suci delom 
sunyin hal sai keti lakuko, gegoh injuk 
Allah sai ngurau keti ano suci. 

16 Delom Alkitab tetulis, "Hagani niku 
suci, mani Nyak suci." 

17 Keti nyebut Allah udi Bapa waktu 
keti bedua jama Ia. Nah, Allah udido 
sai ngehakimi manusia nutuk perbuatan 
masing-masing untuk sapa gaoh. Ulihni 
seno selama keti masih wat di dunia 
inji, hagani keti ngagungko Allah delom 
hurikmu. 

18 Keti pandai api sai radu dibayarko 
untuk ngebebasko keti jak kehurikan 
sai sia-sia sai diwarisko ulih nenek 
muyangmu. Bayaranni lain hak sai hal 
sai dapok cadang injuk perak atau emas, 

19 melainko sai hal sai berega nihan; 
yakdo diri Almasih tenggalan, sai jadi 
sebagai biri-biri sai dikurbanko jama 
Allah tanpa cacat atau cela. 

20 Almasih dipilih ulih-Ni Allah 
semakkung dunia diciptako. Rik waktu 
rani-rani redik akher zaman inji, Ia 
ratong mik dunia in keti diselamatko. 

21 Liwat Iado keti percaya jama Allah 
sai radu ngehurikko Ia luot jak kematian 
rik ngagungko Ia. Jadi, Allahdo sai keti 
percayai rik jama Allahdo juga keti 
ngepikko harapan. 

22 Mani keti taat jama ajaran jak 
Allah, maka keti ngecahko diri rik keti 
mengasihi jelma-jelma seiman secara 
ikhlas. Ulihni seno, hagani keti mengasihi 
peperda sai bareh jama sepenuh hati. 

23 Mani liwat sabda-Ni Allah sai hurik rik 
sai abadi udi, keti radu dijadiko manusia 
ampai sai lain hak laher jak manusia, 
melainko jak Bapa sai abadi. 

24 Delom Alkitab tetulis injuk reji, 
"Sunyin manusia injuk jukuk, rik sunyin 
kebalakanni injuk kumbang jukuk. Jukuk 
layu, kumbang pun gugor; 

2> kidang sabda-Ni Tuhan tetap untuk 
selama-lamani." Sabda ano Kabar Betik 
sai radu dikabarko jama niku. 

2 t Ulihni seno, tokko jak dirimu sunyin 

sai jahat; dang lagi bebuhung, dang 
icak-icak. Dang sesera, rik dang ngehina 
ulun bareh. 

2 Hagani keti jadi injuk upi sai ampai 
laher, risok mahu jama susu rohani sai 

murni. Jama injuk reno keti haga tuoh 
rik diselamatko. 

3 Di delom Alkitab tetulis injuk reji, 
"Niku radu ngerasako tenggalan hara 
betikni Tuhan." 

4Ulihni seno, ratongdo jama Tuhan. 

Ia bagaiko batu sai hurik, batu sai 
ditokko ulih manusia mani dianggap mak 
beguna; kidang sai dipilih ulih-Ni Allah 
sebagai batu sai berega. 

> Keti injuk batu-batu sai hurik. Ulihni 
seno hagani keti haga dipakai untuk 
ngebangun Lamban Ibadah sai rohani. 
Jama injuk reno keti jadi imam-imam, 
sai hurik khusus untuk Allah, rik sai 
liwat Isa Almasih mempersembahko 
jama Allah, kurban rohani sai bekenan di 
hati-Ni Allah. 

6 Mani di delom Alkitab tetulis injuk 
reji, "Nyak radu milih batu berega, 
sai Kupikko di Sion sebagai batu sai 
mula-mula; rik jelma sai percaya jama 
Ia mak haga dikecewako." 

7 Batu ano berega nihan untuk keti 
sai percaya. Kidang bagi jelma-jelma 
sai mak percaya, belakukodo ayat-ayat 
Alkitab untuk reji, "Batu sai mak dipakai 

ulih tukang-tukang bangunan udi 
ternyata jadi batu sai mula-mula," 

8rik "Udido batu sai nyani jelma 
tehantuk, batu sai nyani tian tumbak." 
Tian tehantuk mani tian mak percaya 
jama cawa-Ni Allah. Injuk renodo radu 
ditantuko Allah tentang tian. 

Kidang keti yakdo bangsa sai tepilih, 
imam-imam sai ngelayani raja, bangsa 
sai kudus, khusus untuk Allah, umat-Ni 
Allah tenggalan. Allah milih keti rik 
ngurau keti luah jak kekelaman untuk 
kuruk mik delom terang-Ni sai gemilang, 
jama maksud in keti nyebarko kabar 
tentang perbuatan-perbuatan-Ni sai luar 
biasa. 

10 Tumbai keti lain umat-Ni Allah, 
kidang tano keti umat-Ni Allah. Tumbai 
keti mak dikasihani Allah, kidang tano 
keti nerima rasa kesian-Ni. 

11 Puari-puari sai tecinta! Keti yakdo 
ulun asing rik perantau di dunia inji. 
Ulihni seno nyak ngilu nihan in keti dang 
nutuk hawa nafsu manusia sai selalu 
beperang ngelawan jiwa. 

12 Kelakuanmu di hantara jelma sai 
mak kenal jama Tuhan harus betik 
nihan, sehingga kik tian ngefitnah keti 

sebagai ulun jahat, tian harus ngakui 
perbuatanmu sai betik, sehingga tian 
haga memuji Allah di rani la ratong. 

13 Demi Tuhan, hagani keti tunduk jama 
unggal jelma sai nguasai manusia: baik 
jama Kaisar sai jadi jelma sai bekuasa 
sai mula-mula, 

14 maupun jama gubernur sai ditunjuk 
ulihni Kaisar untuk ngehukum jelma sai 
ngelakuko sai jahat rik untuk ngehormati 
jelma sai ngelakuko sai betik. 

15 Mani Allah haga in jama perbuatan- 
perbuatanmu sai betik keti nyalok 
banguk jelma sai cawa bugu. 

16 Hagani keti hurik sebagai jelma 
merdeka, kidang dangdo memakai 
kemerdekaanmu ano untuk nyalok 
kejahatan, melainko hurikdo sebagai 
jelma sai ngebantu Allah. 

17 Hargaido sunyin jelma, kasihido 
puari-puarimu peperda jelma Kristen. 
Rabaido jama Allah, rik hormatido Kaisar. 

18 Puari-puari sai jadi jelma sai 
ngelayani, tundukdo jama majikanmu 
sehormat-hormatni; lain angkah jama 
tian sai betik hati rik peramah, kidang 
juga jama tian sai kejam. 

19 Allah haga ngeberkati keti, kik keti 
ulihni sadar jama kehaga-Ni Allah, sabar 
menderita perlakuanni sai mak adil. 

20 Sebab api istimewani kik keti sabar 
menderita hukuman sai seharusni keti 
tanggung mani besalah? Kidang kik 
keti sabar nanggung penderitaan sai 
ditanggungmu mani bebuat sai benor, 
maka Allah haga ngeberkatimu. 

21 Untuk senodo Allah nguraumu. Mani 
Almasih tenggalan radu menderita untuk 
niku, rik injuk reno Ia ngeniko jama niku 
suatu teladan, in keti nutuk jejak-Ni. 

221a mak pernah nyani dusa, rik mak 
pernah sai jelma pun ngedengi Ia 
bebuhung. 

23 Waktu Ia dicaci maki, Ia mak 
ngebalos jama caci maki. Sewaktu Ia 
menderita, Ia mak ngancam; Ia angkah 
nyerahko perkara-Ni jama Allah, Hakim 
sai adil udi. 

24 Almasih tenggalan mikul dusa-dusa 
ram pada diri-Ni di atas kayu salib, in 
ram bebas jak kekuasaan dusa, rik hurik 
nutuk kehaga-Ni Allah. Katan-katan-Ni 
Almasihdo sai ngunyaiko keti. 

25 Tumbai keti injuk biri-biri sai sesek, 
kidang tano keti radu diusung muloh 

untuk nutuk Gembala rik Jelma Sai 
Melihara jiwamu. 
' Reno juga keti, inggom-inggom, 
harus tunduk jama kajong in kik 
di hantara tian wat sai mak percaya 
jama kabar jak Allah, kelakuanmu dapok 
nyani tian jadi percaya. Rik mak perlu 
keti ngucakko api-api jama tian, 

2 mani tian ngeliak kelakuanmu sai 
murni rik saleh. 

3 Dangdo kecantikanmu angkah 
kecantikan jak luah, injuk misalni 
ngehias buok atau makai perhiasan, 
atau makai kawai sai mahal-mahal. 

4Sebalikni, hagani kecantikanmu 
timbul jak delom hati, budi pekerti 
sai lemoh lembut rik tenang; senodo 
kecantikan abadi sai berega nihan nutuk 
pandangan-Ni Allah. 

>Jama cara injido pada zaman tumbai 
bebai-bebai beragama sai beharap jama 
Allah mempercantik diri tunduk jama 
kajong tian. 

6 Sara pun reno juga, ia taat jama 
Abraham rik nyebut ia majikanni. Puari 
tano iado anak-anak Sara, kik keti 
ngelakuko hal-hal sai betik rik mak 
merabai jama api pun. 

7 Rik keti juga, kajong-kajong, hagani 
hurik penuh pengertian tehadap 
inggommu rik jama kesadaran bahwa 
tian anodo kaum sai lemoh. Perlakukodo 
hormat jama tian, mani tian jejama 
jama keti, haga nerima anugerah hurik 
sai sejati jak Allah. Lakukodo inji, in mak 
ngedok sai ngehalangi duamu. 

8 Kesimpulan iado: hagani Puari-puari 
seia sekata rik seperasaan. Hagani 
keti saling sayang-menyayangi injuk 
jelma-jelma sai muari. Rik hagani keti 
saling ngerasa kesian rik besikap rendah 
hati. 

? Dang ngebalos kejahatan jama 
kejahatan, atau caci maki jama caci 
maki; sebalikni balosdo jama ngilu nihan 
berkat jak Allah. Mani Allah ngurau keti 
justru in keti nerima berkat jak Ia. 

10 Di delom Alkitab tetulis injuk reji, 
"Jelma sai haga ngerasako hurik rik 
haga ngalami rani-rani sai helau, harus 
ngejaga bangukni in mak ngicikko 
hal-hal sai jahat rik mak ngucakko 
hal-hal sai buhung. 

111a harus ngejaohi sai jahat rik 
ngelakuko sai betik; hagani ia bejuang 

temon-temon untuk ngedapokko 
perdamaian. 

12 Mani Tuhan selalu ngeperhatiko 
jelma-jelma sai nutuk kehaga-Ni, rik 
Tuhan selalu ngedengi dua-dua tian; 
kidang Tuhan ngelawan jelma-jelma sai 
ngelakuko kejahatan." 

13 Sapa sai haga ngelakuko sai jahat 
jama niku, kik keti senang bebuat betik? 

14 Kidang sekalipun keti harus 
menderita mani ngelakuko hal-hal sai 
betik, keti beruntung! Dang rabai jama 
sapa pun rik dang khuater. 

15 Kidang di delom hatimu, hagani keti 
ngeniko jama Almasih penghormatan sai 
khusus sai nutuk kedudukan-Ni sebagai 
Tuhan. Rik hagani keti selalu siap untuk 
ngeni jawaban jama unggal jelma sai 
betanya tentang harapan sai keti kedau. 

16 Kidang lakukodo ano jama lemoh 
lembut rik hormat. Rik hagani hatimu 
murni, in kik keti difitnah mani keti hurik 
betik sebagai jelma sai nutuk Almasih, 
maka jelma sai ngefitnah udi haga jadi 
meliom tenggalan. 

17 Lebih helau menderita mani 
ngelakuko sai betik -- kik ano kehaga-Ni 

Allah -- jak menderita mani ngelakuko 
sai jahat. 

18 Mani Almasih tenggalan mati mani 
angkah sekali gaoh, untuk selama- 
lamani mani dusa manusia -- sai jelma 
mak besalah, mati untuk jelma sai 
besalah. Almasih ngelakuko ano in Ia 
dapok ngebimbing keti jama Allah. 

Ia dibunuh secara jasmani, kidang 
dihurikko luot secara rohani. 

19 Delom keadaan ruh Ia mik ngabarko 
kabar jak Allah jama ruh-ruh sai 
dikurukko di bui: 

20 yakdo ruh jelma-jelma sai mak taat 
jama Allah pada zaman Nuh. Waktu ano 
Allah sabar nunggu selama Nuh nyani 
kapalni. Angkah jelma-jelma sai wat di 
kapal gaoh -- sunyinni walu jelma -- sai 
diselamatko liwat banjer balak udi. 

21 Nah, kejadian udi ngerupako kiasan 
jak baptisan sai tano inji nyelamatko 
keti. Baptisan udi lain hak suatu 
upacara ngecahko badan jak sunyin 
sai kamak-kamak, melainko ngerupako 
janjimu jama Allah jak hati sai betik. 
Baptisan udi nyelamatko keti mani Isa 
Almasih radu hurik luot jak kematian, 

22 rik radu cakak mik surga. Tano 
Ia bekuasa jejama jama Allah rik 
memerintah sunyin malaikat, sunyin 
jelma sai bekuasa rik sunyin kekuatan. 

! Mani Almasih radu menderita 
secara jasmani, keti juga harus 
memperkuat diri jama sikap sai injuk 
reno. Mani jelma sai menderita secara 

badanni, mak lagi bebuat dusa. 

2? Ulihni seno, hagani keti hurik 
selanjutni di dunia inji nutuk kehaga-Ni 
Allah, rik lain nutuk kehagani manusia. 

3 Waktu tumbai, keti radu cukup saka 
ngelakuko api sai gering dilakuko ulih 
jelma-jelma sai mak kenal jama Tuhan. 
Keti hurik mak mebetik. Keti nutuk hawa 
nafsu, mabuk-mabuk, bepesta pora, 
nginum-nginum rik nyumbah berhala 
secara ngejijikko. 

“Tano jelma sai mak kenal jama Tuhan, 
hiran bahwa keti mak nutuk hurik injuk 
tian, ngerasako dusa tanpa batas. Udido 
sebabni tian ngehina keti. 

> Kidang tian kanah harus ngeni 
tanggung jawab jama Allah sai radu siap 
untuk ngadili jelma sai hurik rik sai mati. 

6 Udido sebabni Kabar Betik radu 
dikabarko juga jama ulun-ulun mati. 


1 PETRUS 4.7-11 15 


Maksudni in tian, sai radu diadili delom 
keadilan jasmani -- injuk halni sunyin 
jelma haga diadili -- dapok hurik secara 
rohani nutuk kehaga-Ni Allah. 

7 Sunyin hal radu meredik akherni, 
ulihni seno hagani keti nguasai diri rik 
waspada in keti dapok bedua. 

8 Lebih jak sunyinni, hagani keti 
temon-temon mengasihi peperda keti, 
mani jama saling mengasihi keti haga 
besedia juga untuk saling ngampuni. 

? Hagani keti menerima peperda 
keti di lamban masing-masing, tanpa 
mengeluh. 

10 Keti masing-masing radu nerima 
pengenian-pengenian sai bebida-bida 
jak Allah. Ulihni seno sebagai jelma 
sai ngurus sai betik jak pengenian- 
pengenian-Ni Allah, hagani keti 
ngegunako kemampuan udi untuk 
kepentingan jejama. 

11 Jelma sai nyampaiko kabar, harusdo 
menyampaiko kabar jak Allah; jelma sai 
ngelayani ulun bareh harusdo ngelayani 
jama kekuatan sai jak Allah, in delom 
sunyin hal, Allah dapok diagungko liwat 
Isa Almasih. Iado sai bekuasa rik patut 
diagungko untuk selama-lamani. Amin. 

12 Puari-puari sai tecinta! Keti tano 
menderita nihan mani sedang diuji. 
Kidang dangdo ngerasa hiran, seolah- 
olah wat sai hal sai luar biasa tejadi jama 
niku. 

13 Malah, hagani keti ngerasa senang 
mani nutuk menderita jejama jama 
Almasih. Kanah kik keagungan-Ni 
Almasih diliakko, keti haga besukacita. 

14 Keti beruntung kik keti dihina mani 
keti jelma sai nutuk Almasih. Ano retini 
Ruh sai mulia, yakdo Ruh-Ni Allah, wat 
jama niku. 

15 Dangdo sai jelma pun jak hantara keti 
menderita mani ia jelma sai ngebunuh, 
atau pemaling, atau penjahat atau mani 
ia nutuk campor urusan ulun bareh. 

16 Kidang kik keti menderita mani keti 
jelma Kristen, dang meliom mani hal 
udi. Beterima kasihdo jama Allah, bahwa 
keti ngusung gelar-Ni Almasih. 

17 Radu sampai waktuni Allah ngadili 
dunia. Rik umat-Ni Allah tenggalando sai 
haga diadili lebih mena. Nah, kik Allah 
haga mulai jama ram, repa jadini kanah 
jama jelma-jelma sai mak percaya jama 
Kabar Betik jak Allah udi? 

18 Di delom Alkitab tetulis reji, "Kik 
jelma-jelma sai betik pun radu payah 
untuk diselamatko, api juga sai haga 
tejadi jama jelma-jelma bedusa sai mak 
kenal jama Tuhan!" 

19 Ulihni seno kik wat jelma-jelma sai 
menderita mani Allah ngehagako injuk 
reno, hagani jelma-jelma udi hurik benor 
rik mempercayako diri jama Jelma Sai 
Nyiptako tian. Ia haga selalu nepati 
janji-Ni. 

1 Nyak ngilu perhatian jelma-jelma 
5 sai mimpin jemaahmu. Nyak nulis 
inji sebagai kantik jelma sai mimpin 
rik sebagai jelma sai radu nyaksiko 
tenggalan penderitaan Almasih, rik 
sai haga nutuk juga diagungko, kik 
keagungan-Ni Almasih diliakko jama 
manusia. Nyak ngilu nihan 

Zin keti ngegembalako kumpulan 
biri-biri sai diserahko Allah jama niku. 
Gembalakodo tian jama senang hati 
injuk repa sai dimirakko ulih-Ni Allah, 
rik dangdo jama biak hati. Dang muneh 
ngelakuko guaimu guna dapok untung, 
melainko mani keti temon-temon mirak 
ngelayani. 

3 Dang betindak sebagai jelma sai 
bekuasa tehadap tian sai dipercayako 
jama niku, melainko jadido teladan 
untuk tian. 

4Rik waktu Gembala Agung udi ratong 
kanah, keti haga nerima mahkota 
sai gemilang, sai mak haga mesuh 
gemilangni. 

> Reno muneh Puari, jelma-jelma ngura. 
Tundukdo jama jelma-jelma sai tuha. 
Puari sunyinni harus ngerendahko diri rik 
saling ngelayani jama rendah hati. Mani 
delom Alkitab tetulis injuk reji, "Allah 
nantang jelma sai mepungah, kidang 
mengasihi jelma sai rendah hati." 

6Ulihni seno, rendahko dirimu di 
debah culuk-Ni Allah sai kuat, in Ia 
ngelanggarko keti kik radu waktuni. 

7 Serahkodo sunyin khuatermu jama 
Allah, mani Ia mempeduliko niku. 

8 Hagani keti waspada rik siap siaga! 
Mani iblis anodo musuhmu. Ia injuk 
singa lapah mik dija mik dudi sambil 
mengaum nyepok mangsani. 

? Lawando ia jama iman sai kuat, mani 
keti pandai bahwa puari-puari peperda 
jelma Kristen barehni di seluruh dunia 
juga menderita injuk keti. 

10 Kidang radu jak keti menderita 
serebok, Allah tenggalan haga nyani keti 
jadi sempurna. Ia haga nyecokko rik 
nguatko keti rik ngukuhko keti. Mani 
Iado Allah sai betik hati nihan, sai radu 
ngurau niku untuk nutuk ngerasako 
keagungan-Ni sai abadi liwat Almasih. 

!!11ado sai bekuasa sampai selama- 
lamani! Amin. 

12 Surat sai singkat inji kutulisko jama 
niku jama bantuan Silas, sai kuanggap 
sai puari Kristen sai setia. Nyak mirak 
ngeni durongan jama niku rik ngeyakinko 
keti bahwa api sai kutulis inji kabar sai 
benor tentang rahmat-Ni Allah. Hagani 
keti nyating teguh pada rahmat udi. 

13 Kantik-kantik sai jemaah di Babilon, 
sai juga tepilih ulih-Ni Allah, ngirim 
salam jama niku; reno juga anakku 
Markus sai tecinta. 

14 Besalam-salamdo peperda keti jama 
penuh kasih sebagai puari Kristen. 
Semoga Tuhan ngeni sejahtera jama 
Puari sai jadi kedau-Ni Almasih. Hormat 
sekam, Petrus 


2 Petrus 


1 1 Puari-puari sai temon-temon 
percaya injuk sekam! Isa Almasih, 
yakdo Allah rik Raja Penyelamat ram, 
memungkinko ram percaya jama la, 
mani Ia ngelakuko sai benor. Surat inji 
jak Simon Petrus, sai jelma sai ngebantu 
rik rasul-Ni Isa Almasih. 

2 Semoga Allah ngeni berkat belimpah- 
limpah rik sejahtera jama niku, mani 
keti kenal jama Allah rik Isa, Tuhan ram. 

3 Allah radu makai kuasa ilahi-Ni 
untuk ngeniko jama ram sunyin hal 
sai diperluko untuk hurik beibadah. Ia 
ngelakuko inji liwat api sai ram pandai 
tentang Isa Almasih, sai radu ngurau 
ram untuk ngerasako keagungan rik 
kebetikan-Ni. 

4Jama cara senodo Allah nganugerahko 
jama ram berkat-berkat sai luar biasa 
rik berega sai radu dijanjiko-Ni. Jama 
berkat-berkat udi keti dapok telepas jak 
kehaga-kehaga jahat sai nyadangko di 
dunia inji, rik keti nerima sifat ilahi. 

>Ulihni seno, berusahado temon-temon 
in keti tetap percaya jama Almasih rik 
percayamu udi ditunjang ulih hurik sai 
betik. Di samping hurik sai betik, keti 
perlu jadi jelma sai bepengetahuan, 

rik di samping pengetahuan, keti 
harus juga dapok nguasai diri. Rik selain 
dapok nguasai diri hagani keti juga 
memupuk diri untuk tabah ngehadapi 
sunyin hal. Di samping tabah ngehadapi 
sunyin hal, keti harus juga hurik nutuk 
kehaga-Ni Allah. 

7 Rik hurik nutuk kehaga-Ni Allah harus 
juga dilengkapi jama kasih sayang 
jama puari-puari seiman. Selanjutni 
hagani kasih sayangmu jama puari-puari 
seiman ditambah jama kasih tehadap 
sunyin jelma. 

#Sunyinni ano iado sifat-sifat sai keti 
perluko. Kik sifat-sifat ano wat jama 
niku belimpah-limpah, keti haga jadi giat 
rik behasil, rik kenal jama Isa Almasih 
Tuhan ram jama lebih betik lagi. 

Kidang jelma sai mak ngedok 
sifat-sifat ano, pandanganni picik; ia 
mak dapok ngeliak rik ia lupa bahwa 
dusa-dusani sai tumbai radu dikecahko. 


2 PETRUS 1.10-16 3 


10 Ulihni seno Puari-puari, berusahado 
lebih keras in urauan-Ni Allah rik 
pilihan-Ni atas dirimu ano semakin kuat. 
Kik keti ngelakuko ano, keti mak murtad. 

11 Jama injuk reno keti haga dikeni hak 
penuh untuk kuruk Kerajaan sai kekal 
jak Tuhan rik Raja Penyelamat ram Isa 
Almasih. 

12 Ulihni seno, nyak selalu ngingokko 
keti tentang hal seno, meskipun keti 
radu pandai rik percaya nihan jama 
ajaran jak Allah sai radu keti terima udi. 

13 Selama nyak masih hurik, nyak 
ngerasa wajib ngingokko keti tentang 
hal-hal seno. 

14 Mani nyak pandai bahwa mak mesaka 
lagi nyak haga ninggalko dunia inji, mani 
Tuhan ram Isa Almasih radu jelas ngeni 
pandai jama nyak. 

15 Maka nyak haga berusaha in seradu 
jak nyak mati pun, keti selalu ngingok 
luot hal-hal inji. 

16 Waktu sekam ngeni pandai jama niku 
hara agungni ratong-Ni Tuhan ram Isa 
Almasih, sekam mawat begantung jama 
cerita-cerita isapan jempol manusia. 
Keagungan-Ni Almasih ano radu sekam 
liak jama mata sekam tenggalan. 

17 Sekam wat di disan waktu Ia 
dihormati rik diagungko ulih Allah Bapa. 
Waktu seno kedengian suara jak Sai 
Mahamulia, sai cawa jama Ia, "Injido 
Anak-Ku sai Kukasihi. Ia nyenangko 
hati-Ku!" 

18 Sekam tenggalan ngedengi suara 
ano ratong jak surga waktu sekam wat 
jejama Ia di atas gunung sai suci udi. 

19 Udi sebabni sekam lebih yakin 
lagi luhot-Ni Allah sai dikabarko ulih 
nabi-nabi. Helauni keti ngeperhatiko 
luhot ano, mani luhot udi injuk lampu 
sai besinar di rang kelam sampai fajar 
menyingsing, rik cahaya bintang timur di 
delom hatimu. 

20 Terutama nihan hagani keti ingok inji: 
Luhot-Ni Allah sai disampaiko ulihni nabi 
mak ngasi ditafsirko nutuk pendapat 
tenggalan. 

21 Mani, mak pernah luhot jak Allah 
dikabarko angkah atas kehaga manusia. 
Kidang Ruh-Ni Allah nguasai jelma untuk 
nyampaiko luhot jak Allah tenggalan. 

2 'Pada masa tumbai di hantara 
umat-Ni Allah radu muncul nabi-nabi 

palsu. Reno juga di hantaramu haga 

muncul guru-guru palsu. Tian haga 

ngurukko ajaran-ajaran sai mak benor 
sai ngebinasako jelma. Rik tian haga 
menyangkal Jelma Sai Bekuasa sai 
radu ngebebasko tian. Jama injuk reno 
tian ngeratongko kebinasaan atas dirini 
tenggalan, sai haga geluk nimpa tian. 

2 Walaupun injuk reno lamon jelma 
haga nutuk cara hurik guru-guru palsu 
udi sai dikuasai ulih hawa nafsu tian. 
Rik perbuatan guru-guru udi haga nyani 
lamon jelma ngehina Jalan Benor sai 
nuju jama Allah. 

3 Mani tian serakah, maka guru-guru 
palsu udi haga nyeritako jama niku 
cerita-cerita sai dikarang tenggalan 
untuk dapok untung jak keti. Kidang 
pengadilan untuk ngejatuhko hukuman 
mik atas tian radu saka disiapko, rik 
kebinasaan sai radu ditantuko untuk tian 
sedang nunggu tian. 

4 Malaikat-malaikat sai bedusa pun 
mak Allah taganko lepas jak hukuman, 
melainko ditokko mik delom neraka. Tian 
dikurukko mik delom rulah sai kelam 
untuk ditahan di disan sampai Rani 
Pengadilan. 

>Injuk reno muneh jama dunia di 
zaman tumbai, Allah mak naganko lepas 

jak hukuman. Allah ngirim banjer balak 
mik dunia jelma-jelma sai jahat pada 
waktu seno. Angkah Nuh jejama jama 
pitu jelma barehni gaoh sai diselamatko, 
mani Nuh nyiarko kabar tentang hurik 
sai bekenan di hati-Ni Allah. 

6 Gegoh juga halni jama kota Sodom rik 
Gomora: Allah memusnahko kota-kota 
ano jama apui in jadi cuntoh tentang 
api sai haga tejadi jama jelma-jelma sai 
jahat. 

7 Kidang Lot diselamatko, mani ia 
nutuk kehaga-Ni Allah; ia menderita 
nihan mani kelakuan sai mak benor jak 
jelma-jelma bejat. 

8 Di tengah-tengah jelma-jelma injuk 
reno udi Lot sai betik udi hurik jama hati 
tesiksa, mani unggal rani ia ngeliak rik 
ngedengi perbuatan-perbuatan tian sai 
jahat. 

? Jadi, Tuhan pandai injuk repa 
nyelamatko jelma-jelma sai nutuk 
kehaga-Ni kik tian ngehadapi cubaan- 
cubaan. Rik Tuhan pandai injuk repa 
nyegokko jelma-jelma sai jahat untuk 
disiksa pada Rani Pengadilan, 

10 khususni jelma-jelma sai nutuk 
kemirakan-kemirakan hawa nafsu tian 

sai kamak rik sai ngehina kekuasaan-Ni 
Allah. Reno bani rik pungahni guru-guru 
palsu udi sehingga tian mak segan-segan 
ngehina makhluk sai mulia di surga pun! 

1! Sedang malaikat-malaikat sai jaoh 
lebih kuat rik bekuasa jak guru-guru 
palsu udi, mak nuduh para makhluk sai 
mulia udi jama cawa-cawa sai ngehina di 
hadap Tuhan. 

12 Kidang guru-guru udi, bukan main! 
Tian injuk binatang sai laher untuk 
ditangkok rik dibunuh gaoh. Tian mak 
bepiker, kidang angkah betindak nutuk 
naluri gaoh, sehingga tian nyerang 
hal-hal sai mak ia ngerti jama ucapan- 
ucapan sai ngehina. Ulihni seno ulih 
perbuatan-perbuatan tian tenggalan, 
tian haga binasa injuk binatang-binatang 
buas. 

13 Sebagai ganjaran atas penderitaan 
sai radu tian sebabko, tian haga 
menderita sengsara. Bagi tian, hal sai 
nyenangko hati iado ngelakuko api gaoh 
di rani dawah guna ngemuasko kehagani 
badan tian. Kik tian mejong jejama 
keti delom pesta mengan, sikap tian 
nyani muak mani tian mabuk jama hawa 
nafsu. 

14Tian mak meleju-leju bebuat dusa, 
rik kegeringan tian iado ngeliak bebai 
hajor. Rik jelma sai ampai percaya rik 
masih kurang yakin tian pikat. Hati 
tian radu biasa jama keserakahan. Tian 
anodo jelma-jelma sai tekutuk. 

15 Mani tian mak haga nutuk jalan sai 
lurus, maka tian sesek. Tian ngakuk 
renglaya sai ditutuk ulih Bileam anak 
Beor tumbai. Bileam inji mirak nihan 
mansa duit jak perbuatan sai jahat. 

16 Kidang ia mansa peringatan sai keras 
tehadap kejahatan udi, waktu keledaini 
cawa jama suarani manusia. Maka nabi 
udi dipaksa untuk naruko perbuatanni 
sai luangan udi. 

17 Guru-guru palsu udi iado injuk mata 
way sai nyangu rik injuk kabut sai 
diserbu ulih angin topan. Allah radu 
nyediako bagi tian suatu rang sai kelam 
nihan. 

18 Tian nyani pernyataan-pernyataan 
sai muluk-muluk rik bangkang; nafsu 
sai hajor dipakai ulih tian guna 
ngejerumusko jelma-jelma sai ampai 
gaoh mulai telepas jak lingkungan sai 
hurik sesek. 

19 Guru-guru palsu udi ngejanjiko 
kemerdekaan jama jelma-jelma udi, 
sedang tian tenggalan dibuguko ulih 
kebiasaan-kebiasaan sai nyadangko 
manusia. Mani kik jelma dikalahko ulih 
sai hal, maka ia jadi jelma sai ngebantu 
jak sai ngalahko ia ano. 

20 Jelma sai kenal Tuhan rik Penyelamat 
ram Isa Almasih radu telepas jak 
kuasa-kuasa dunia sai ngecemarko 
manusia. Kidang kik kak raduni ia tejerat 
lagi hingga dikalahko ulih kuasa-kuasa 
ano, maka keadaan jelma udi pada 
akherni lebih burak jak semakkungni. 

21 Lebih betik jelma-jelma injuk reno 
udi mak pernah kenal jama jalan 
benor jak Allah, jak tian kenal jama 
ia, kidang kak raduni mak haga nutuk 
perintah-perintah sai dikeniko Allah jama 
tian. 

22 Api sai tian lakuko ngebuktiko 
benorni peribahasa inji, "Kaci haga 
nganik luot api sai radu ia mutahko," rik 
"Babui sai radu dimandiko haga muloh 
beguling-guling di delom litak." 

1 Puari-puariku sai tecinta! Injido 
suratku sai kerua untuk niku. Di 
delom kerua surat inji, nyak berusaha 

ngebangkitko pikeran-pikeran sai murni 
jama niku. 

2 Nyak nganjurko in keti ingok jama 
cawa-cawa sai tumbai diucakko ulih-ulih 
nabi-Ni Allah, rik perintah jak Tuhan, 
Raja Penyelamat, sai disampaiko jama 
niku liwat rasul-rasul. 

3 Mula-mula, keti harus pandai bahwa 
pada rani-rani akher, haga muncul 
jelma-jelma sai hurikni dikuasai ulih 
hawa nafsu tian tenggalan. Tian haga 
ngehina keti 

“jama cawa injuk reji, "Cawani Tuhan 
bejanji haga ratong! Tano di dipa Ia? 
Bapak-bapak leluhur ram radu mati, 
kidang sunyinni masih gegoh gaoh injuk 
semenjak terciptani alam!" 

“Tian sengaja mak haga ngaku bahwa 
tumbai Allah nyiptako langit rik bumi 
atas sabda-Ni. Bumi Ia jadiko jak way, 
rik jama way, 

Serik jama way juga -- yakdo way jak 
banjer balak -- dunia purbakala udi 
dibinasako. 

7 Kidang langit rik bumi sai wat tano inji, 
dipelihara ulih-Ni sabda Allah udi juga 
untuk dimusnahko jama apui kanah. 
Tano langit rik bumi masih dipelihara 

sampai pada rani jelma-jelma sai jahat 
dihukum rik dibinasako. 

#Kidang puari-puariku, sai hal inji 
dang keti lupako: bahwa delom 
pemandangan-Ni Tuhan, sai rani mak 
ngedok bidani jama seribu tahun -- 
kerua-ruani gegoh gaoh bagi Ia. 

Tuhan mak melali ngeniko api sai radu 
Ia janjiko walaupun wat sai nyangko 
injuk reno. Sebalikni, Ia sabar tehadap 
niku, mani Ia mak haga sai jelma pun 
binasa. Ia mirak in sunyinni jelma 
betubat jak dusa-dusani. 

10 Kidang Rani ratong-Ni Tuhan haga 
sampai injuk pemaling. Pada Rani seno 
langit haga lebon jama bunyi gemuruh, 
rik benda-benda di langit haga musnah 
tesuah, rik bumi jama sunyin sai wat di 
delomni haga lebon. 

1! Mani sunyinni ano haga dihancorko 
jama cara injuk reno, injuk repa 
seharusni keti hurik? Keti harus hurik 
suci rik khusus untuk Allah, 

12 selama keti nunggu rik niramko 
ratong-Ni Rani Allah. Pada Rani seno 
langit bela tesuah, rik ulihni panasni, 
maka benda-benda di langit haga jadi 
cair. 

13 Kidang ram nunggu api sai radu 
dijanjiko Allah, yakdo langit sai ampai 
rik bumi sai ampai, di dipa wat keadilan. 

14 Ulihni seno, Puari-puari sai tecinta, 
sementara keti nunggu Rani seno, 
berusahado temon-temon untuk hurik 
suci rik tanpa cela di hadap-Ni Allah. 
Rik peliharado hubungan sai betik jama 
Allah. 

15 Anggapdo kesabaran-Ni Tuhan ram 
sebagai kesempatan sai Ia keniko jama 
niku in dapok selamat. Paulus, puari 
ram sai tecinta, radu nulis sai injuk 
reno juga jama niku. Ia nulis ano jama 
kebijaksanaan sai dikeniko Allah jama ia. 

16 Delom sunyinni suratni, Paulus 
selalu nulis tentang hal seno. Sangun 
wat pira-pira hal sai payah dipahami 
delom surat-suratni ano. Rik bagian 
seno diputarbalikko ulih jelma-jelma 
sai mak pandai api-api rik sai mak 
kuat imanni. Hal ano mak ngehiranko, 
mani bagian-bagian lain jak Alkitab 
diperlakuko reno juga ulih tian. Api 
sai tian lakuko ano angkah ngakibatko 
kehancoran tian tenggalan. 

17 Kidang keti, Puari-puari sai tecinta, 
radu pandai tentang hal seno. Ulihni seno 

waspadado, dang sampai keti teusung 
mik delom kesesekan jelma-jelma bejat 
sehingga keti tumbak jak rang cecokmu 
sai kuat. 

18 Hagani keti makin ngerasako 
rahmat-Ni Isa Almasih, Tuhan rik Raja 
Penyelamat ram, rik hagani keti juga 
makin kenal jama Ia. Terpujido Ia, tano 
rik sampai selama-lamani! Amin. Hormat 
sekam, Petrus 


1 Yohanes 


1 1 Isi surat inji tentang Sabda sai 
ngeni hurik, yakdo Sabda sai radu 
wat radu jak mula-mula. Sekam radu 
ngedengini, rik radu ngeliakni jama mata 
sekam tenggalan. Sekam radu ngeliakni, 
rik radu nyatingni jama culuk sekam. 

2 Waktu hurik udi dinyatako, sekam 
ngeliakni. Udi sebabni sekam ngeni 
kesaksian tentang ia. Sekam ngabarko 
jama keti tentang hurik sejati rik kekal, 
sai wat jejama Bapa, rik sai radu 
dinyatako jama sekam. 

3 Api sai radu sekam liak rik dengi, 
udido juga sai radu sekam kabarko 
jama keti, in keti jejama sekam nutuk 
ngehayati hurik besatu jama Bapa, rik 
jama Anak-Ni Isa Almasih. 

4Sekam nulis inji in hati ram 
temon-temon riang. 

>Injido kabar sai radu sekam dengi jak 
Anak-Ni rik sai sekam sampaiko jama 
keti: Allah anodo terang, rik jama Ia 
mak ngedok kekelaman sama sekali. 

6Kik ram cawa bahwa ram hurik 
besatu jama Ia, padahal ram hurik 
delom kekelaman, maka ram bebuhung 
baik jama cawa-cawa maupun jama 
perbuatan. 

7 Kidang kik ram hurik di delom terang 
injuk repa Allah wat di delom terang, 
maka ram hurik akrab, rukun peperda 
tian, rik rah-Ni Isa, Anak-Ni, ngecahko 
ram jak sunyin dusa. 

8 Kik ram cawa bahwa ram mak bedusa, 
ram nipu diri tenggalan; rik Allah mak 
tinggal di delom hati ram. 

Kidang kik ram ngakui dusa-dusa ram 
jama Allah, Ia haga nepati janji-Ni rik 
ngelakuko api sai adil. Ia haga ngampuni 
dusa-dusa ram rik ngecahko jak sunyin 
perbuatan ram sai salah. 

10 Kidang kik ram cawa bahwa ram 
mak bedusa, ram nyangko seolah-olah 
Allah pembuhung rik ram mak nyegokko 
cawa-Ni Allah di hati ram. 

2 1 Anak-anakku! Nyak nulis sinji jama 

keti in keti dang nyani dusa. Kidang 
kik wat sai nyani dusa, maka ram ngedok 
jelma sai ngebela, yakdo Isa Almasih sai 
adil ano, Ia haga ngilu nihan untuk ram 
di hadap Bapa. 

2Liwat perantaraan Isa Almasih udido 
dusa-dusa ram diampuni. Rik lain hak 
dusa-dusa ram gaoh, melainko dusa 
sunyin manusia juga. 

3 Kik ram taat jama perintah-perintah- 
Ni Allah, udi tandani bahwa ram kenal 
jama Allah. 

4Jelma sai cawa, "Nyak kenal jama 
Allah", kidang mak taat jama perintah- 
perintah-Ni, jelma udi pembuhung, rik 
Allah mak tinggal di delom hatini. 

“Kidang jelma sai taat jama cawa-Ni 
Allah, jelma udi sempurna mengasihi 
Allah. Udi tandani bahwa hurik besatu 
jama Allah. 

6 Sapa gaoh sai cawa bahwa ia hurik 
besatu jama Allah, ia harus hurik nutuk 
jejak Almasih. 

7 Puari-puari sai tecinta! Sai kutulis inji 
lain hak suatu perintah sai ampai. Inji 
perintah saka sai radu disampaiko jama 
niku radu jak keti mulai percaya jama 
Almasih; yakdo kabar jak Allah sai radu 
keti dengi semakkungni. 

8 Walaupun injuk reno, perintah sai 
kutulis inji ampai juga; mani kebenoranni 
dapok diliak pada diri-Ni Almasih rik 
pada diri keti. Mani kekelaman semakin 

lebon rik terang sai benor radu mulai 
besinar. 

2Jelma sai cawa bahwa ia tinggal di 
delom terang kidang jelma udi masih 
nyuohko puarini, jelma udi masih tinggal 
delom kekelaman sampai tano. 

10 Jelma sai mengasihi puarini, hurik 
delom terang sehingga mak ngedok sai 
pun jama ia sai haga nyebabko jelma 
bareh kuruk delom dusa. 

11 Kidang jelma sai nyuohko puarini, 
wat delom kekelaman. Ia lapah delom 
kekelaman, rik mak pandai dipa ia mik, 
mani kekelaman udi nyani ia mak dapok 
ngeliak. 

12 Nyak nulis jama niku, Anak-anak, 
mani dusamu radu diampuni mani 
Almasih. 

13 Nyak nulis jama niku, Bapak-bapak, 
mani keti kenal jama Ia sai radu wat 
radu jak mula-mula. Nyak nulis jama 
niku, Jelma-jelma ngura, mani keti radu 
ngalahko Si Jahat. 

14 Nyak nulis jama niku, Anak-anak, 
mani keti kenal jama Allah Bapa. Nyak 
nulis jama niku, Bapak-bapak, mani 
keti kenal jama Sabda sai radu wat 
radu jak mula-mula. Nyak nulis jama 

niku, Jelma-jelma ngura, mani keti kuat. 
Cawa-Ni Allah wat di delom hatimu, rik 
keti radu ngalahko Si Jahat. 

15 Dang mencintai dunia inji atau api 
gaoh sai wat di delom dunia inji. Kik 
keti mencintai dunia, keti mak mencintai 
Bapa. 

16 Sunyin hal sai wat di delom dunia inji 
-- sai dimirakko ulih tabiatni manusia 
sai bedusa, sai diliak raduni dimirakko 
rik sai dibangga-banggako -- sunyinni 
anodo hal-hal sai mak asalni jak Bapa, 
melainko jak dunia. 

17 Dunia rik sunyin hal di delomni sai 
dimirakko ulihni manusia, lagi lebon. 
Kidang jelma sai nutuk kehaga-Ni Allah 
tetap hurik sampai selama-lamani. 

18 Anak-anakku, akher zaman radu 
redik! Radu dikeni pandai jama niku 
semakkungni bahwa Musuh-Ni Almasih 
haga ratong; rik tano radu muncul 
lamon jelma sai memusuhi Almasih. Udi 
tandani bahwa akher zaman radu redik. 

19 Musuh-musuh-Ni Almasih udi iado 
jelma-jelma sai radu ninggalko ram, 
mani tian sebenorni sangun lain jelma- 
jelma ram. Kik tian jelma-jelma ram, 
tantu tian tetap jejama ram. Kidang tian 

ninggalko ram, in jelas bahwa mak sai 
jelma pun jak tian sai benor-benor kuruk 
golongan ram. 

20 Kidang keti radu nerima Ruh-Ni Allah 
sai dicurahko ulih-Ni Isa Almasih rik udi 
sebabni niku sunyinni kenal jama ajaran 
sai benor. 

21 Jadi nyak nulis inji jama niku lain 
hak mani keti mak kenal jama ajaran 
sai benor, kidang malah mani keti radu 
kenal jama ia, rik keti juga pandai bahwa 
mak ngedok buhung delom ajaran sai 
benor udi. 

22 Sai bebuhung iado jelma sai cawa 
bahwa Isa laindo Raja Penyelamat sai 
dijanjiko Allah. Jelma udi Musuh-Ni 
Almasih; ia mak ngakui Bapa maupun 
Anak. 

23 Jelma sai mak ngakui Anak retini 
mak nerima Bapa juga. Rik jelma sai 
ngakui Anak, retini nerima Bapa juga. 

24 Ulihni seno, kabar sai radu keti dengi 
radu jak keti mula-mula percaya harus 
keti jaga betik-betik di delom hati. Kik 
kabar udi keti perhatiko betik-betik, keti 
haga selalu hurik besatu jama Anak rik 
jama Bapa. 

25 Rik injido sai dijanjiko Almasih 
tenggalan jama ram: hurik sejati rik 
kekal. 

26 Nyak nulis inji jama niku tentang 
jelma sai sedang berusaha nipu keti. 

27 Kidang tentang keti tenggalan, 
Almasih radu mencurahko Ruh-Ni jama 
niku. Rik selama Ruh-Ni wat jama niku, 
mak perlu wat jelma bareh untuk ngajar 
keti. Mani Ruh-Ni ngajar keti tentang 
sunyin hal; rik api sai diajarko-Ni udi 
benor, lain buhung. Ulihni seno, hagani 
keti taat jama api sai diajarko ulih-Ni 
Ruh udi, rik hagani keti tetap hurik 
besatu jama Almasih. 

28 Jadi, anak-anakku, tetapdo hurik 
besatu jama Almasih, in kanah waktu 
Ia ratong, ram ngehadap Ia jama bani 
nihan, rik mak segok mani meliom. 

29 Keti radu pandai bahwa Almasih 
hurik nutuk kehaga-Ni Allah. Ulihni seno 
keti harus pandai muneh bahwa unggal 
jelma sai hurik nutuk kehaga-Ni Allah 
iado anak-Ni Allah. 

' Liakdo hara Allah mengasihi ram, 

sehingga ram diakui sebagai anak- 
anak-Ni. Rik sangun ramdo anak-anak-Ni 
Allah. Udido sebabni dunia sai jahat inji 

mak kenal jama ram, mani dunia mak 
kenal jama Allah. 

2 Puari-puari sai tecinta! Ram tano iado 
anak-anak-Ni Allah, kidang keadaan ram 
kanah makkung jelas. Kidang ram pandai 
bahwa kik Almasih ratong, ram haga 
jadi injuk Ia, mani ram haga ngeliak Ia 
delom keadaan-Ni sai sebenorni. 

3 Sunyinni jelma sai ngedok harapan 
inji tehadap Almasih, ngejaga dirini in 
temon-temon suci, mekecah jak dusa 
injuk repa Almasih sai suci. 

4Jelma sai nyani dusa, ngelanggar 
hukum-Ni Allah, mani dusa yakdo 
pelanggaran tehadap hukum-Ni Allah. 

> Keti pandai bahwa Almasih ratong 
untuk ngehapusko dusa-dusa manusia, 
rik bahwa mak ngedok dusa delom 
diri-Ni. 

6 Sunyin jelma sai hurik besatu jama 
Almasih, mak terus-menerus nyani 
dusa. Jelma sai terus-menerus nyani 
dusa, mak pernah ngeliak Almasih atau 
tentang Ia. 

7 Anak-anakku, dang naganko sapa pun 
juga nyesekko keti. Jelma sai ngelakuko 
kehaga-Ni Allah iado anak-Ni Allah injuk 
repa Almasih iado Anak-Ni Allah. 


1 YOHANES 3.8-14 9 


8 Kidang jelma sai terus-menerus nyani 
dusa iado anakni iblis, mani sifatni iblis 
bedusa radu jak mula-mula. Untuk 
injido Anak-Ni Allah ratong, yakdo untuk 
ngehancorko guaini iblis. 

? Jelma sai radu jadi Anak-Ni Allah, mak 
terus-menerus nyani dusa, mani sifat-Ni 
Allah tenggalan wat jama ia. Rik mani 
Allah udi Bapani, maka ia mak dapok 
terus-menerus nyani dusa. 

10 Injido bidani hantara anak-anak-Ni 
Allah jama anak-anakni iblis: sapa sai 
mak ngelakuko kehaga-Ni Allah, atau 
mak mengasihi puarini, ia lain anak-Ni 
Allah. 

1i Jak mula-mula radu disampaiko 
kabar inji jama niku: Ram harus 
mengasihi peperda ram. 

12 Dangdo ram injuk Kain, sai jadi 
anakni iblis rik ngebunuh puarini 
tenggalan. Api sebab Kain ngebunuh 
puarini? Mani hal-hal sai dilakukoni 
salah, kidang hal-hal sai dilakuko puarini 
ano benor. 

13 Ulihni seno, Puari-puariku, dang hiran 
kik jelma-jelma dunia inji nyuohko keti. 

14Ram pandai bahwa ram radu luah 
jak kematian, rik malih mik hurik. 

Ram pandai ano, mani ram mengasihi 
peperda puari ram. Jelma sai mak 
mengasihi, retini masih dikuasai ulih 
kematian. 

15 Jelma sai menyuohko puari iado 
jelma sai ngebunuh, rik keti pandai 
bahwa sai jelma ngebunuh mak ngedok 
hurik sejati rik kekal. 

16 Jama jalan injido ram pandai cara 
mengasihi peperda ram: Almasih radu 
nyerahko hurik-Ni untuk ram. Ulihni 
seno, ram juga harus nyerahko hurik 
ram untuk puari-puari ram! 

17 Kik sai jelma sai batin ngeliak puarini 
mejerih, kidang mak haga nulung puarini 
udi, injuk repa jelma udi dapok ngucakko 
bahwa ia mengasihi Allah? 

18 Anak-anakku! Dang ram mengasihi 
angkah di banguk atau angkah jama 
cawa gaoh. Hagani ram mengasihi jama 
kasih sai sejati, sai dibuktiko jama 
perbuatan ram. 

19 Renodo carani ram pandai bahwa ram 
tegolong anak-anak-Ni Allah sai benor, 
rik hati ram dapok tenang di hadap-Ni 
Allah. 

20 Ram pandai, bahwa kik ram disalahko 
ulih hati ram, pengetahuan-Ni Allah lebih 

balak jak pengetahuan hati ram, rik 
bahwa Ia pandai sunyinni. 

21 Jadi Puari-puariku sai tecinta, kik 
hati ram mak nyalahko ram, ram dapok 
ngehadap Allah jama kebanian. 

22 Rik api sai ram kilu jak Ia, ram 
mansa ia, mani ram taat jama perintah- 
perintah-Ni rik ngelakuko api sai 
nyenangko hati-Ni. 

23 Sai Ia perintah jama ram iado: Ram 
harus percaya jama Anak-Ni, yakdo Isa 
Almasih, rik ram harus saling mengasihi, 
injuk sai radu diperintahko Almasih jama 
ram. 

24 Sunyin jelma sai taat jama perintah- 
perintah-Ni Allah, hurik besatu jama 
Allah rik Allah besatu jama tian. Rik ram 
pandai bahwa Allah hurik besatu jama 
ram, mani Ia radu ngeniko Ruh-Ni jama 
ram. 

4 1 Puari-puariku sai tecinta! Dangdo 

percaya jama sunyin jelma sai ngaku 
ngedok Ruh-Ni Allah, kidang ujido pai 
untuk ngemandai api ruh sai wat jama 
tian udi asalni jak Allah atau lain. Mani 
lamon nabi palsu radu bekeliaran mik 
dipa-dipa. 

2Injuk rejido carani keti pandai api udi 
Ruh-Ni Allah atau lain: Jelma sai ngakui 
bahwa Isa Almasih ratong mik dunia 
sebagai manusia, jelma udi ngedok Ruh 
sai ratong jak Allah. 

3 Kidang jelma sai mak ngakui hal inji 
tentang Isa, mak ngedok Ruh-Ni Allah. 
Jelma udi ngedok ruh jak Musuh-Ni 
Almasih. Puari radu ngedengi bahwa ruh 
udi haga ratong, rik tano ia radu wat 
delom dunia inji. 

“Kidang anak-anakku, keti kedau-Ni 
Allah. Keti radu ngalahko nabi-nabi 
palsu, mani Ruh sai wat jama niku 
lebih bekuasa jak ruh sai wat jama 
jelma-jelma kedauni dunia inji. 

> Nabi-nabi palsu udi cawa tentang 
hal-hal dunia, rik dunia ngedengi cawa 
tian, mani tian kedauni dunia. 

9Kidang ram iado anak-anak-Ni Allah; 
rik jelma sai kenal jama Allah, ngedengi 
cawa ram. Jelma sai kedau Allah, mak 
ngedengi cawa ram. Renodo carani 
ngemandai perbidaan hantara Ruh 
sai ngeni ajaran sai benor, rik ruh sai 
nyesekko. 

7 Puari-puari sai tecinta! Ijado ram 
mengasihi peperda ram, mani kasih 

asalni jak Allah. Jelma sai mengasihi, 
lado anak-Ni Allah rik ia kenal jama 
Allah. 

8Jelma sai mak mengasihi, mak kenal 
jama Allah; mani Allah iado kasih. 

P Allah nyatako bahwa Ia mengasihi ram 
jama mengutus Anak-Ni sai tunggal mik 
delom dunia in ram dapok hurik liwat 
Anak-Ni udi. 

10 Injido kasih: Lain ram sai radu 
mengasihi Allah, kidang Allah sai 
mengasihi ram rik ngutus Anak-Ni in 
liwat Ia ram mansa pengampunan 
dusa-dusa. 

11 Puari-puari sai tecinta, kik Allah 
reno mengasihi ram, ram pun harus 
mengasihi peperda ram. 

12 Mak sai jelma pun sai pernah ngeliak 
Allah, kidang kik ram saling mengasihi, 
Allah besatu jama ram rik kasih-Ni jadi 
sempurna delom diri ram. 

13 Ulih-Ni Allah radu ngeniko jama ram 
Ruh-Ni, maka ram pandai bahwa ram 
radu hurik besatu jama Allah, rik Allah 
hurik besatu jama ram. 

14 Sekam tenggalan radu ngeliak 
Anak-Ni Allah, rik sekam ngabarko 

bahwa la diutus ulih-Ni Bapa untuk jadi 
Raja Penyelamat dunia inji. 

15 Sapa gaoh sai ngakui bahwa Isa ano 
Anak-Ni Allah, Allah hurik besatu jama 
jelma udi, rik jelma udi pun hurik besatu 
jama Allah. 

16 Ram tenggalan pandai rik percaya 
jama kasih-Ni Allah jama ram. Allah udi 
kasih. Jelma sai hurikni dikuasai ulih 
kasih, ulun udi besatu jama Allah, rik 
Allah besatu jama ia. 

17 Kasih dijadiko sempurna delom diri 
ram, in ram ngedok kebanian pada Rani 
Pengadilan. Ram haga ngedok kebanian, 
mani hurik ram di dunia inji gegoh injuk 
hurik-Ni Almasih. 

18 Jelma sai ngerasako kasih-Ni Allah, 
mak kenal jama sunyin rasa rabai; 
mani kasih sai sempurna ngelebonko 
sunyin rasa rabai. Jadi nyatado bahwa 
jelma makkung ngerasako kasih-Ni Allah 
jama sempurna kik jelma udi merabai 
ngehadapi Rani Pengadilan. 

19 Ram mengasihi, mani Allah lebih 
mena mengasihi ram. 

20 Kik sai jelma cawa, "Nyak mengasihi 
Allah", kidang ia mak mengasihi puarini, 
jelma udi buhung. Mani jelma sai mak 

kenal jama puarini sai diliakni, mak 
mungkin dapok mengasihi Allah sai mak 
diliakni. 

21 Ulihni seno inji perintah sai dikeni 
Almasih jama ram: Sapa gaoh sai 
mengasihi Allah harus mengasihi puarini 
juga. 

5 1 Jelma sai percaya bahwa Isa iado 
Penyelamat sai dijanjiko Allah, 
jelma udi iado anak-Ni Allah. Jelma sai 

mengasihi bapak, mengasihi anakni 
juga. 

-Jama cara injido ram pandai bahwa 
ram mengasihi anak-anak-Ni Allah: 
Ram mengasihi Allah rik taat jama 
perintah-perintah-Ni. 

3 Mani, mengasihi Allah retini taat 
jama perintah-perintah-Ni. Rik perintah- 
perintah-Ni mak mebiak untuk ram, 

“mani unggal anak-Ni Allah sanggup 
ngalahko dunia sai jahat inji. Rik ram 
ngalahko dunia jama iman ram. 

“Sapa sai dapok ngalahko dunia? 
Angkah jelma sai percaya Isa iado 
Anak-Ni Allah. 

9 Isa Almasihdo sai ratong mik dunia 
jama way baptisan-Ni rik jama rah 
kematian-Ni. Ia ratong lain angkah jama 

way gaoh, kidang jama way rik rah. Rik 
Ruh-Ni Allah tenggalan ngeni kesaksian 
bahwa ano benor, mani Ruh mak pernah 
bebuhung. 

7 Wat telu saksi: 

8 Ruh-Ni Allah, way rik rah -- ketelu- 
teluni ngeniko kesaksian sai gegoh. 

2 Ram percaya jama kesaksianni 
manusia, kidang kesaksian-Ni Allah lebih 
kuat lagi. Rik udido kesaksian sai radu 
dikeniko ulih-Ni Allah tentang Anak-Ni. 

10 Ulihni seno, jelma sai percaya jama 
Anak-Ni Allah, radu nerima kesaksian 
udi di delom hatini; kidang jelma sai 
mak percaya jama Allah, radu nyangko 
seolah-olah Allah pembuhung, mani 
ia mak percaya api sai dicawako Allah 
tentang Anak-Ni. 

11 Injido kesaksian udi: Allah radu 
ngeniko jama ram hurik sejati rik kekal, 
rik Anak-Ni iado sumber hurik udi. 

12 Jelma sai ngakui Anak-Ni Allah, 
nerima hurik seno; rik jelma sai mak 
ngakui Ia, mak nerima hurik udi. 

13 Nyak nulis jama keti sai percaya jama 
Anak-Ni Allah, in keti pandai bahwa keti 
radu ngedok hurik sejati rik kekal. 

14 Rik ram bani ngehadap Allah, mani 
ram yakin Ia ngabulko dua ram, kik ram 
ngilu api gaoh sai nutuk kehaga-Ni. 

15 Mani ram pandai bahwa Ia 
ngedengiko ram kik ram ngilu nihan 
jama Ia, maka ram pandai muneh bahwa 
Ia ngeniko ram api sai ram kilu jak Ia. 

16 Kik keti ngeliak salah sai jelma 
peperda Kristen ngelakuko dusa sai 
mak ngakibatko jelma udi kelebonan 
hurik sejati rik kekal, hagani keti bedua 
jama Allah; rik Allah haga ngeniko 
hurik udi jama ia. Inji berkenaan jama 
tian sai dusani mak ngakibatko tian 
kelebonan hurik udi. Kidang wat dusa sai 
ngakibatko jelma kelebonan hurik udi. 
Tentang hal seno nyak mak cawa bahwa 
keti harus bedua jama Allah. 

17 Sunyin perbuatan sai salah yakdo 
dusa, kidang wat dusa sai mak 
ngakibatko jelma kelebonan hurik sejati 
rik kekal udi. 

18 Ram pandai bahwa sunyinni jelma 
sai radu jadi anak-anak-Ni Allah, mak 
terus-menerus nyani dusa, mani Anak-Ni 
Allah ngelindungi ia rik Si Jahat mak 
dapok nyani api-api tehadap ia. 

19 Ram pandai bahwa ram kedau-Ni 
Allah, walaupun seluruh dunia inji di 
debah kekuasaan Si Jahat. 

20 Ram pandai bahwa Anak-Ni Allah 
radu ratong rik radu ngeniko pengertian 
jama ram, in ram kenal jama Allah sai 
benor. Ram hurik besatu jama Allah sai 
benor rik hurik besatu jama Anak-Ni Isa 
Almasih. Injido Allah sai benor, rik injido 
hurik sejati rik kekal. 

21 Anak-anakku, jaohkodo dirimu jak 
berhala-berhala! 


2 Yohanes 


1 Untuk Emak sai dipilih ulih-Ni Allah, 

rik untuk anak-anakni Emak. Surat 
inji jak nyak, jelma sai mimpin jemaah 
sai temon-temon mencintai keti. Lain 
angkah nyak, kidang sunyin jelma sai 
kenal jama Allah sai benor, mencintai 
keti juga. 

2 Mani Allah tinggal delom hati 
ram, rik haga selalu wat jama ram 
selama-lamani. 

3 Semoga ram dikeni berkat, rahmat 
rik sejahtera ulih-Ni Allah Bapa, rik Isa 
Almasih Anak-Ni Bapa udi. Semoga 
sunyinni ano ram ngedok hati sai tulus 
rik kasih. 

“Nyak riang nihan ngemandai bahwa 
wat anak-anakni Emak sai hurik 
nutuk ajaran-Ni Allah, injuk sai radu 
diperintahko Allah Bapa jama ram. 

>Ulihni seno, Emak, nyak ngilu nihan 
in ram sunyinni saling mengasihi. Sai 
kukemukako inji lain hak suatu perintah 
sai ampai; perintah inji radu dikeniko 
jama ram radu jak mula-mula percaya. 

6 Mengasihi retini hurik nutuk perintah- 
perintah-Ni Allah. Rik perintah sai keti 
radu dengi radu jak mula-mula iado 
bahwa keti haga hurik jama mengasihi 
peperda sai bareh. 

“Lamon jelma sai nipu radu menyebar 
mik seluruh dunia. Tian anodo jelma- 
jelma sai mak ngakui bahwa Isa Almasih 
ratong mik dunia sebagai sai manusia. 
Jelma injuk reno iado jelma sai nipu, rik 
Musuh-Ni Almasih. 

8 Ulihni seno, jagado dang sampai keti 
kelebonan api sai radu sekam usahako 
untuk keti. Berusahado in keti nerima 
jak Allah upahmu seluruhni. 

? Jelma sai mak nyating jama ajaran-Ni 
Almasih, melainko menyimpang jak api 
sai diajarko ulih-Ni Almasih, jelma udi 
mak ngedok Allah. Jelma sai tetap di 
delom ajaran Almasih, retini ngedok baik 
Allah Bapa maupun Anak. 

10 Ulihni seno, kik wat jelma ratong 
rik ngabarko jama niku ajaran sai mak 
diajarko Almasih, dang nerima jelma udi 
di delom lambanmu atau ngeni salam 
jama ia. 

11 Mani jelma sai ngeni salam jama 
jelma sai injuk reno nutuk juga jejama 
jelma ano delom ngelakuko sai jahat. 

12 Lamon nihan sai perlu kukeni pandai 
jama niku, kidang rasani lebih betik dang 
liwat surat. Nyak ngeharap dapok napol 
rik cawa tenggalan jama keti, in hati ram 
temon-temon riang. 

13 Anak-anak jak puari bebai jak Emak 
sai juga dipilih Allah, ngirim salam jama 
Emak. 


3 Yohanes 


1 1 Puari Gayus sai tecinta! Nyak, jelma 
sai mimpin jemaah, sai temon-temon 
mengasihimu, 

2 bedua semoga Puari sihat-sihat rik 
sunyinni betik-betik jama niku, gegoh 
injuk jiwamu betik-betik gaoh. 

3 Nyak riang nihan waktu pepira puari 
Kristen sampai rik ngeni pandai jama 
nyak hara setiani Puari tehadap Allah sai 
benor, mani sangun Puari selalu hurik 
nutuk ajaran-Ni Allah. 

4Mak ngedok sai dapok ngejadiko 
nyak lebih riang, jak ngedengi bahwa 
anak-anakku hurik nutuk ajaran-Ni Allah. 

> Puariku! Puari reno setia delom guai 
sai Puari lakuko untuk kantik-kantik 
peperda Kristen; bahkan jelma Kristen 
sai makkung Puari kenal pun, Puari 
layani juga. 

6Tian radu ngeni pandai jama jemaah di 
rang sekam tentang kasihmu. Tulungdo 
tian in dapok nerusko lapahni tian rik 
jama injuk reno nyenangko hati-Ni Allah, 

7 mani delom lapahni untuk ngelayani 
Almasih, tian mak nerima bantuan api 
pun jak jelma-jelma sai mak kenal jama 
Allah. 

8 Ulihni seno, ram jelma-jelma Kristen 
haga nulung kantik-kantik peperda 
Kristen sai injuk reno, in ram dapok 
nutuk delom usaha tian untuk nyebarko 
ajaran sai benor jak Allah. 

3 Nyak radu nulis surat sai buntak jama 
jemaah, kidang Diotrefes sai mirak jadi 
jelma sai mimpin di delom jemaah, mak 
haga nutuk nyak. 

10 Kanah kik nyak ratong, nyak 
haga ngebungkar sunyin hal sai radu 
dilakukoni, yakdo tentang hal-hal jahat 
rik buhung sai ia ucakko tentang sekam! 
Kidang sunyinni ano makkung cukup 
untuk ia. Waktu kantik-kantik peperda 
Kristen udi ratong, ia mak haga nerima 
tian. Malah ia ngelarang jelma-jelma 
sai haga nerima puari-puari udi, rik ia 
ngayun jelma-jelma udi luah jak jemaah! 

11 Puari sai tecinta, dangdo niru api 
sai burak. Tirudo api sai betik. Jelma 
sai ngelakuko sai betik yakdo kedau-Ni 
Allah. Rik jelma sai ngelakuko sai jahat 
makkung kenal jama Allah. 

12 Sunyin jelma memuji Demetrius. 
Bahkan Allah pun memuji ia. Sekam juga 
memuji ia, rik Puari pandai bahwa api 
sai sekam sampaiko dapok dipercaya. 

13 Lamon nihan sai perlu kucawako 
jama niku, kidang kurasa lebih betik 
dang liwat surat. 

14 Nyak ngeharap mak mesaka lagi 
haga betungga niku, rik ram haga 
cawa langsung. (1-15) Semoga Tuhan 
ngeberkati Puari. Kantik-kantikmu 
di rangku inji ngirim salam jama 
niku. Sampaiko salamku jama sunyin 
kantik-kantik ram satu-persatu. 


Yudas 


1 1 Puari-puari sai radu diurau rik sai 
dikasihi nihan ulih-Ni Allah Bapa rik 
dijaga untuk Isa Almasih. Sebagai jelma 
sai ngebantu Isa Almasih, nyak -- Yudas 
-- puari Yakobus, 

2 ngeharap: Semoga Allah ngeni berkat, 
rahmat rik sejahtera sai belimpah-limpah 
jama niku. 

3 Puari-puari sai tecinta! Nyak temon- 
temon bemaksud nulis surat jama niku 
tentang keselamatan sai ram jejama 
radu alami. Kidang tano nyak ngerasa 
tedurong ngeni petuah keti jama surat 
inji in keti terus bejuang untuk iman 
sai radu sekali dikeniko Allah untuk 
selama-lamani jama umat-Ni. 

4 Mani tanpa ram sadar, wat kelompok- 
kelompok sai tantu kuruk mik 
tengah-tengah ram. Tian jelma-jelma 
bejat sai memutarbalikko kabar tentang 
rahmat-Ni Allah ram, untuk masa 
kesempatan ngelampiasko hawa nafsu 
tian. Rik tian nulak Isa Almasih, 
satu-satuni Sai Bekuasa rik Tuhan ram. 

Radu jak tumbai hukuman untuk tian 
radu dinubuatko delom Alkitab. 

> Sunyinni ano keti radu pandai. Kidang 
nyak mirak ngingokko keti tentang 
injuk repa Tuhan nyelamatko umat 
Israel jak negeri Mesir, kidang radu jak 
seno ngebinasako jelma-jelma sai mak 
percaya di hantara tian. 

6Ingokdo juga para malaikat sai 
ngelampaui batas-batas kekuasaan tian, 
sehingga mak ninggalko rang tinggal 
tian. Allah ngikok malaikat-malaikat 
udi jama rantai abadi, di delom rang 
sai kelam di debah bumi. Di dudi tian 
ditahan terus sampai hukuman dijatuhko 
mik atas tian pada Rani sai hibat udi 
kanah. 

7 Ingokdo juga kota Sodom rik Gomora 
rik kota-kota di sekitarni, sai pendudukni 
ngelakuko hal-hal injuk sai dilakuko 
ulihni malaikat-malaikat ano. Tian 
ngelakuko hal-hal sai hajor rik bejat, 
sehingga tian disiksa jama hukuman 
apui sai kekal, untuk dijadiko peringatan 
bagi sunyin jelma. 

8 Renodo juga kelompok-kelompok 
udi ngekhayal nyani dusa tehadap 
badan tian tenggalan. Tian memandang 

rendah kekuasaan-Ni Allah rik ngehina 
makhluk-makhluk sai mulia di surga. 

? Mikhael tenggalan jadi kepala 
malaikat-malaikat, mak pernah injuk 
reno. Waktu ia betangkar jama iblis 
delom perselisihan tentang sapa sai 
haga mansa mayat Musa, Mikhael mak 
bani ngehakimi iblis jama cawa-cawa 
penghinaan. Mikhael angkah cawa, 
"Tuhan haga ngebentak niku!" 

10 Kidang jama cawa-cawa sai ngehina, 
jelma-jelma udi nyerang sunyin hal 
sai tian mak ngerti. Tian gegoh injuk 
binatang-binatang sai mak ngedok akal, 
sai pandai hal-hal delom hati lunikni. 
Kidang justru hal-hal udido sai nyebabko 
kehancoran tian. 

11 Celakado tian! Tian radu nutuk jalan 
sai ditempuh ulihni Kain. Ia mansa 
duit, tian ngejerumusko diri delom 
kesesekan, gegoh injuk Bileam. Rik tian 
pun dihancorko mani ngeberuntak injuk 
Korah. 

12 Waktu keti ngadako pesta mengan, 
sikap jelma-jelma udi memuakko 
di hantara niku. Mani tian rakus 
mengan tanpa liom-liom, rik angkah 
mementingko diri tenggalan. Tian juga 

injuk awan sai ditiup ulih angin, kidang 
mak ngeratongko labung. Tian juga injuk 
batang sai mak ngehasilko uah walaupun 
musim uah-uahan, batang-batang sai 
radu dicabut bakakni rik radu mati sama 
sekali. 

13 Gegoh injuk umbak sai ganas di 
laok nimbulko buroh, reno juga tian 
ngeburohko perbuatan-perbuatan sai 
ngeliamko. Tian injuk binatang-binatang 
sai mengembara rik sai radu disediako 
rangni ulih-Ni Allah di delom kekelaman 
sai dasyat nihan untuk selama-lamani. 

14 Henokh, keturunan kepitu jak Adam, 
tumbai pernah menubuatko tentang 
jelma-jelma udi. Henokh cawa, "Liak, 
Tuhan haga ratong jama beribu-ribu 
malaikat-Ni sai suci 

15 untuk ngehakimi sunyin jelma. Tuhan 
haga ngehukum jelma-jelma jahat mani 
perbuatan-perbuatan tian sai bejat. Rik 
Ia haga ngehukum jelma bedusa rik 
durhaka mani sunyin cawa sai ngehina 
diucakkoni." 

16 Jelma-jelma udi selalu gaoh ngomel 
rik nyalahko jelma bareh. Tian hurik 
nutuk kemirakan-kemirakan tian sai 
bedusa. Tian balak awak tentang diri 

tenggalan, rik ngebelek jelma in mansa 
untung. 

17 Kidang Puari-puariku sai tecinta, 
ingokdo api sai tumbai diucakko ulih 
rasul-rasul-Ni Tuhan Isa Almasih. 

1S Tian ngeni pandai lebih mena jama 
niku bahwa redik akher zaman haga 
muncul jelma-jelma sai haga ngereneh 
keti, yakdo jelma-jelma sai hurik nutuk 
kemirakan-kemirakan tian sai bedusa. 

19 Tian injido jelma-jelma sai nimbulko 
perpecohan. Tian mak dikuasai ulih 
Ruh-Ni Allah, melainko ulih kemirakan- 
kemirakan tabiat dunia. 

20 Kidang keti, Puari-puariku, 
usahakodo terus hurikmu bedasarko 
percayamu jama Isa Almasih. Imanmu 
ano suci nihan. Sementara ano beduado 
jama kuasa Ruh-Ni Allah, 

21 rik hurikdo selalu di delom naungan 
kasih-Ni Allah selama keti nunggu 
rahmat-Ni Isa Almasih Tuhan ram, sai 
haga ngeniko jama niku hurik sejati rik 
kekal. 

22 Tehadap jelma-jelma sai bimbang 
hatini, hagani keti nunjukko rasa kesian. 

23 Tarikdo jelma mik luah jak delom apui 
untuk nyelamatko tian. Tehadap jelma- 

jelma barehni hagani keti nunjukko rasa 
kesian disertai perasaan rabai, kidang 
nyuohko bahwa kawai tian pun sai radu 
dikamakko jama kemirakan tian sai 
bedusa. 

24 Allah, sai sanggup ngejaga in keti 
mak tumbak, rik sai sanggup ngusung 
niku mik hadirat-Ni sai mulia jama 
sukacita rik tanpa cela, 

25 Iado satu-satuni Allah, Penyelamat 
ram liwat Isa Almasih Tuhan ram. Iado 
Allah sai mulia, agung, bekuasa rik 
bewibawa radu jak tumbai sampai tano 
rik untuk selama-lamani! Amin. 


Wahyu 


1 Isi buku inji tentang api sai 

1 dinyatako ulih-Ni Isa Almasih tentang 
peristiwa-peristiwa sai haga tejadi. 
Allah ngeni pandai jama Almasih in Ia 
nunjukko jama jelma-jelma sai ngebantu 
Allah api sai geluk haga tejadi. Almasih 
ngutus malaikat-Ni jama Yohanes, jelma 
sai ngebantu-Ni, untuk ngeni pandai 
peristiwa-peristiwa udi jama ia. 

2Maka Yohanes pun nyeritako sunyin 
sai diliakni udi; rik inji laporanni tentang 
luhot jak Allah sai dikuatko ulih-Ni Isa 
Almasih liwat kesaksian-Ni. 

3 Bebahagiado jelma sai ngebacako rik 
jelma sai ngedengiko tentang nubuat 
buku inji rik taat api sai tetulis di 
delomni. Mani mak mesaka lagi sunyinni 
inji haga tejadi. 

4 Puari-puari sai wat di kepitu jemaah di 
daerah Asia! Nyak, Yohanes, ngeharap 
keti dianugerahko berkat rik sejahtera 
jak Allah -- yakdo Ia sai wat, sai radu 
wat, rik sai wat seterusni -- rik juga jak 

kepitu ruh sai wat di hadap takhta-Ni 
Allah, 

rik jak Isa Almasih, saksi sai setia. 
Iado sai mula-mula dihurikko luot jak 
kematian rik Iado sai bekuasa atas 
raja-raja dunia. Isa mengasihi ram, rik 
jama kematian-Ni Ia ngebebasko ram 
jak dusa-dusa ram, 

rik ngejadiko ram sai bangsa khusus 
imam-imam, sai ngelayani Allah, 
Bapa-Ni. Isa Almasih udido sai agung rik 
bekuasa untuk selama-lamani. Amin! 

7 Liak, Ia ratong disalok awan! Sunyin 
jelma haga ngeliak Ia, termasuk juga 
tian sai radu nikam-Ni. Sunyin bangsa 
di bumi haga bebatui mani Ia. Ya, pasti! 
Amin! 

8"Nyakdo sai mula-mula rik sai paling 
akher," ani Tuhan Allah, sai wat, sai 
radu wat, rik sai wat seterusni, Sai 
Mahakuasa. 

3? Nyak, Yohanes, puarimu sai gegoh 
nasib jama keti delom penderitaan 
sai dialami unggal jelma sai nutuk 
Almasih. Ram tabah menderita sebagai 
umat kedau-Ni. Nyak ditokko mik Pulau 
Patmos mani nyak nyebarko luhot jak 

Allah, sai dikuatko ulih-Ni Isa liwat 
kesaksian-Ni. 

10 Pada rani Tuhan, nyak dikuasai ulih 
Ruh-Ni Allah, raduni nyak ngedengi 
suara sai keras -- injuk bunyi trumpet -- 
cawa di kudanku. 

1! Suara udi cawa, "Tulisdo api sai niku 
liak, rik kirimkodo buku udi jama pitu 
jemaah sai berikut: Efesus, Smirna, 
Pergamus, Tiatira, Sardis, Filadelpia rik 
Laodikia." 

12 Nyak ngerilong mik kudan untuk 
ngeliak sapa udi sai cawa jama nyak. 
Raduni nyak ngeliak pitu biji cukut lampu 
sai disani jak emas. 

13 Di tengah-tengah cukut-cukut lampu 
udi cecok sai jelma sai keliakan injuk 
manusia. Ia makai jubah sai kejungni 
sampai di cukut. Di dada-Ni Ia makai 
salok dada emas. 

14 Buok-Ni handak injuk bulu biri- 
biri, gegoh handakni kapas. Mata-Ni 
benyala-nyala injuk apui; 

15 cukut-Ni mancarko sinar injuk 
tembaga sai disuah. Suara-Ni injuk bunyi 
way terjun sai balak. 

16 Culuk kanan-Ni nyating pitu bintang, 
rik jak banguk-Ni luah sebilah pedang 

tajam sai bemata rua. Pudak-Ni besinar 
injuk matarani di rani dawah. 

17 Waktu nyak ngeliak-Ni, nyak sujud 
di hadap-Ni injuk jelma mati. Kidang 
Ia ngepikko culuk kanan-Ni jama nyak 
raduni cawa, "Dang rabai! Nyakdo sai 
mula-mula rik paling akher. 

18 Nyakdo Ia sai hurik! Nyak radu 
mati, kidang liakdo, Nyak hurik untuk 
selama-lamani. Nyak bekuasa atas 
kematian, rik atas dunia ulun mati. 

19 Ulihni seno, tulisdo hal-hal sai niku 
liak, yakdo hal-hal sai wat tano inji, rik 
hal-hal sai haga tejadi kanah. 

20 Injido rahasia jak pitu bintang sai 
niku liak di culuk kanan-Ku, rik jak pitu 
cukut lampu emas udi: Pitu bintang 
udi iado para malaikat kepitu jemaah, 
rik pitu cukut lampu udi iado kepitu 
jemaah." 

2 1 "Untuk malaikat jemaah di Efesus, 

tulisdo injuk reji: Injido luhot jak 
Ia sai nyating kepitu bintang di culuk 
kanan-Ni, rik lapah di hantara kepitu 
cukut lampu emas udi. 

2 Nyak pandai api sai keti sani: Keti 
beguai keras rik keti tabah nihan. Nyak 
pandai bahwa keti mak ngeni hati jama 

jelma jahat. Rik jelma-jelma sai ngaku 
dirini rasul padahal lain, radu keti uji, rik 
ternyata tian pembuhung. 

3 Keti sabar rik keti menderita ulihni 
Nyak, rik keti mak putus asa. 

4 Kidang inji keberatan-Ku tehadap 
niku: Keti mak lagi mengasihi Nyak injuk 
mula-mula. 

>Ulihni seno, ingokdo hara jaoh keti 
radu tumbak! Betubatdo jak dusa- 
dusamu, rik lakukodo api sai keti lakuko 
mula-mula. Kik mawat, maka Nyak 
haga ratong jama niku rik nyabut cukut 
lampumu udi jak rangni. 

6 Kidang wat sai betik jama niku, yakdo: 
Keti nyuoh perbuatan jelma-jelma sai 
nutuk Nikolaus, sai Nyak nyuoh juga. 

7 Sapa gaoh sai dapok ngedengi, hagani 
ngeperhatiko api sai dicawako ulih 
Ruh-Ni Allah jama jemaah-jemaah! 
Tian sai menang, haga Kuizinko nganik 
uah jak batang kehurikan sai tuoh di 
Taman-Ni Allah." 

8 "Untuk malaikat jemaah di Smirna, 
tulisko injuk reji: Injido luhot jak Ia sai 
mula-mula rik sai paling akher -- sai 
radu mati rik hurik luot. 

2Nyak pandai kesusahan-kesusahan 
keti; Nyak pandai keti mejerih -- 
kidang sebenorni keti mebatin! Nyak 
pandai fitnahan-fitnahan sai ditujuko 
tehadapmu ulih jelma-jelma sai ngaku 
dirini Yahudi, padahal lain; tiando umatni 
iblis! 

10 Dang rabai ulih penderitaan sai mak 
mesaka lagi keti haga alami. Ingok, iblis 
haga ngurukko sebagian jak keti mik 
delom bui untuk nyubai keti. Keti haga 
menderita puluh rani sakani. Hagani 
keti setia jama Nyak sampai mati, maka 
Nyak haga ngeniko jama niku hurik sejati 
rik kekal sebagai hadiah kemenangan. 

1! Sapa gaoh sai dapok ngedengi, 
hagani ngeperhatiko api sai dicawako 
ulih Ruh-Ni Allah jama jemaah-jemaah! 
Tian sai menang, sama sekali mak haga 
menderita api-api ulih kematian sai 
kerua." 

12 "Untuk malaikat jemaah di Pergamus, 
tulisdo injuk reji: Injido luhot jak Ia sai 
nyating pedang tajam sai bemata rua. 

13 Nyak pandai di dipa keti tinggal, 
yakdo di rang iblis bertakhta. Keti setia 
jama Nyak. Malah waktu Antipas, saksi- 
Ku sai setia udi dibunuh di hadapmu di 

markasni iblis, keti mak menyangkal 
bahwa keti percaya jama Nyak. 

14 Kidang injuk reno wat pira hal sai 
Nyak mak gering jak keti: Wat sebagian 
jelma di hantara keti sai nutuk api sai 
diajarko ulih Bileam. Bileam ngajar Balak 
injuk repa ngejerumusko umatni Israel 
mik delom dusa; jama ngebujuk tian 
nganik kanikan sai radu dipersembahko 
jama berhala rik ngelakuko hal-hal sai 
hajor. 

15 Reno juga wat di hantara keti jelma- 
jelma sai nyating ajaran jelma-jelma sai 
nutuk Nikolaus. 

16 Ulihni seno, betubatdo jak dusa- 
dusamu! Kik mawat, serebok lagi Nyak 
haga ratong jama niku rik memerangi 
jelma-jelma udi jama pedang sai wat di 
banguk-Ku. 

17 Sapa gaoh sai dapok ngedengi, 
hagani ngeperhatiko api sai dicawako 
ulih Ruh-Ni Allah jama jemaah-jemaah! 
Tian sai menang, haga Kuizinko nganik 
manna sai tesegok, rik masing-masing 
haga nerima jak Nyak sai batu handak. 
Di batu tetulis suatu gelar sai ampai, sai 
mak dipandai ulih sapa pun juga, selain 
ulih jelma sai menerimani." 

18 "Untuk malaikat jemaah di Tiatira, 
tulisdo injuk reji: Injido luhot jak Anak-Ni 
Allah, sai mata-Ni benyala-nyala injuk 
apui, rik cukut-Ni mancarko sinar injuk 
tembaga disuah. 

19 Nyak pandai sunyin sai keti lakuko 
-- Nyak pandai keti mengasihi peperda 
keti, keti setia, keti beguai, rik keti tabah 
menderita. Nyak pandai keti tano beguai 
lebih lamon jak tumbai. 

20 Kidang inji keberatan-Ku tehadap 
niku: Keti ngeni hati jama Izebel, bebai 
sai ngaku diri sai dikayun Allah udi. Radu 
lamon jelma-jelma sai ngebantu-Ku sai 
ditipuni rik diajarni untuk ngelakuko sai 
hajor rik untuk nganik kanikan sai radu 
dipersembahko untuk berhala. 

21 Radu Kukeniko jama ia kesempatan 
untuk betubat jak dusa-dusani, kidang 
ia mak mirak taru ngelakuko hal-hal sai 
hajor udi. 

22 Ingokdo! Nyak haga ngebanting ia 
sampai meruyuh di rang pedom. Di dudi 
ia rik jelma-jelma sai bezinah jama ia 
haga menderita nihan. Sunyinni seno 
haga Kulakuko tano -- kecuali kik tian 
taru ngelakuko hal-hal sai jahat jejama 
jama ia. 

23 Jelma-jelma sai nutuk Kubunuh juga 
in sunyin jemaah sadar bahwa Nyakdo 
la sai nyelami pikeran-pikeran rik hati 
manusia. Keti haga Kubalos untuk 
perbuatan keti masing-masing. 

24 Kidang keti sai bareh-barehni di 
Tiatira mak nutuk ajaran sai jahat udi, rik 
mak mempelajari ilmu-ilmuni iblis. Nyak 
cawa bahwa Nyak mak haga nambahko 
jama niku baban sai ngebiakko. 

25 Kidang sampai waktu Nyak ratong 
kanah, hagani keti tetap nutuk api sai 
radu keti kedau. 

26 Tian sai menang, rik sai sampai akher 
terus ngelakuko api sai Kukehagako, 
haga Kukeni kuasa sai gegoh injuk sai 
Kuterima jak Bapa-Ku. Tian haga nerima 
kekuasaan jak Nyak untuk memerintah 
bangsa-bangsa jama tungkok besi, rik 
untuk ngehancorko bangsa-bangsa udi 
injuk belanga tanoh. 

27 (2:26) 

28 Tian haga nerima bintang timur jak 
Nyak. 

29 Sapa gaoh sai dapok ngedengi, 
hagani ngeperhatiko api sai dicawako 
ulih Ruh-Ni Allah untuk jemaah-jemaah." 

3 1 "Untuk malaikat jemaah di Sardis, 
tulisdo injuk reji: Injido luhot jak Ia 
sai ngedok kepitu ruh jak Allah rik kepitu 
bintang udi. Nyak pandai api sai keti 
lakuko. Cawani keti hurik, padahal keti 
mati! 

2 Ulihni seno minjakdo, rik lakukodo api 
sai masih wat jama keti semakkung udi 
mati sama sekali. Mani Nyak ngehalu 
bahwa api sai keti lakuko, makkung sai 
pun sai sempurna di hadap-Ni Allah. 

3 Jadi, ingokdo luot api sai radu diajarko 
jama niku tumbai rik sai radu keti 
dengi. Jalankodo udi rik betubatdo jak 
dusa-dusamu. Kik keti mak minjak, Nyak 
haga ratong jama niku injuk pemaling; 
rik keti mak haga pandai kapan waktuni 
Nyak ratong. 

4 Kidang di tengah-tengah keti di Sardis 
masih wat jelma sai menjaga in kawaini 
tetap mekecah. Tian udi haga lapah 
jejama Nyak jama bekawai handak, 
mani tian layak untuk seno. 

> Untuk tian sai menang haga dipakaiko 
jubah handak. Gelar tian mak haga 
Kuhapusko jak Buku Jelma Hurik. Rik di 
hadap Bapa-Ku rik malaikat-malaikat-Ni. 

Nyak haga ngaku bahwa tian anodo 
kedau-Ku. 

6 Sapa gaoh sai dapok ngedengi, hagani 
ngeperhatiko api sai dicawako ulih 
Ruh-Ni Allah untuk jemaah-jemaah!" 

7 "Untuk malaikat jemaah di Filadelpia, 
tulisdo injuk reji: Injido luhot jak Ia sai 
suci rik sejati. Iado sai nyating kunci sai 
dikedau ulihni Daud; kik Ia ngebukak, 
mak sai jelma pun dapok nyalokni, rik 
kik Ia nyalok, mak sai jelma pun dapok 
ngebukakni. 

8 Nyak pandai api sai keti lakuko. Nyak 
pandai bahwa keti mak sepira kuat; keti 
radu nutuk ajaran-Ku rik setia jama 
Nyak. Bagi keti radu Kubukakko sai 
rangok, sai mak dapok disalok ulih sapa 
pun juga. 

?Ingokdo inji: Jelma-jelma sai jadi 
umatni iblis udi, jelma-jelma sai 
ngebuhung sai ngaku dirini Yahudi 
padahal lain, haga Kusani sehingga tian 
ratong sujud di hadapmu. Rik tian haga 
pandai bahwa Nyak mengasihimu. 

10 Ulih sebab keti radu nutuk perintah- 
Ku in betekun, Nyak pun haga 
ngelindungimu jak masa kesusahan sai 
haga menimpa seluruh dunia. Hal udi 

haga tejadi untuk nyubai sunyin jelma di 
bumi. 

11 Nyak geluk ratong! Jagado betik-betik 
api sai keti kedau, in mak sai jelma pun 
ngerampas hadiah kemenanganmu. 

12 Jelma sai menang, haga Kujadiko 
sebagai tihang delom Lamban Suci 
Allah-Ku, rik ia haga tinggal di rang udi 
selama-lamani. Gelar-Ni Allah-Ku rik 
gelar kota Allah-Ku -- yakdo Yerusalem 
ampai sai haga regah jak surga, jak 
Allah-Ku -- haga Kutulis jama diri ulun 
udi. Juga gelar-Ku sai ampai haga Kutulis 
jama dirini. 

13 Sapa gaoh sai dapok ngedengi, 
hagani ngeperhatiko api sai dicawako 
ulih Ruh-Ni Allah untuk jemaah-jemaah!" 

14 "Untuk malaikat jemaah di Laodikia, 
tulisdo injuk reji: Injido luhot jak Sang 
Amin, Saksi sai setia rik benor, sumber 
sunyin hal sai diciptako ulih-Ni Allah. 

15 Nyak pandai api sai keti lakuko; Nyak 
pandai keti mak mengingi rik mak juga 
panas. Seharusni keti salah saini! 

16 Kidang keti panas-panas kuku; 
panas mawat, mengingi pun mawat. Udi 
sebabni keti haga Kumutahko luah jak 
delom banguk-Ku. 


WAHYU 3.17-21 13 


17 Keti cawa, 'Sekam mebatin rik serba 
cukup; sekam mak kekurangan api-api.' 
Kidang keti mak pandai hara melarat 
rik hara menyedihko keadaanmu! Keti 
mejerih, riluk, rik buta. 

18 Ulihni seno Nyak ngeni petuah jama 
keti in keti ngebeli jak Nyak emas, yakdo 
emas sai murni, in keti jadi mebatin. 
Belido juga kawai handak jak Nyak in 
keti bekawai rik nyalok keadaan keti sai 
riluk rik ngeliamko. Rik belido muneh 
ubat untuk dioles di matamu in keti 
dapok ngeliak. 

19 Jelma-jelma sai Kukasihi, tiando sai 
Kutegor rik Kulecut. Ulihni seno hagani 
keti besemangat, rik betubatdo jak 
dusa-dusamu. 

20 Liak! Nyak cecok di hadap rangok 
rik ngetuk. Kik wat jelma sai ngedengi 
suara-Ku, rik ngebukak rangok, Nyak 
haga kuruk nungga ia; Nyak haga 
mengan jejama ia rik ia mengan jejama 
Nyak. 

21 Tian sai menang, haga Kuizinko 
mejong di takhta-Ku jejama Nyak, gegoh 
injuk Nyak tenggalan pun radu menang 
rik tano mejong jejama Bapa-Ku di 
takhta-Ni. 

22 Sapa gaoh sai dapok ngedengi, 
hagani ngeperhatiko api sai dicawako 
ulih Ruh-Ni Allah jama jemaah-jemaah!" 
4 1 Radu jak udi nyak mansa pengliakan 

luot. Nyak ngeliak sai rangok tebukak 
di surga. Raduni kedengian luot suara 
sai pada mulani radu cawa jama nyak 
injuk bunyi trumpet. Suara udi cawa, 
"Ija cakak mik dija. Nyak haga nunjukko 
jama niku api sai haga tejadi kanah." 

2 Langsung gaoh nyak dikuasai Ruh-Ni 
Allah. Raduni nyak ngeliak di surga wat 
sai takhta, rik wat sai jelma mejong di 
takhta udi. 

3 Pudak jelma udi besinar injuk permata 
baiduri pandan rik permata delima. 
Suatu rani warna zamrud ngelingkor di 
takhta udi. 

4 Delom bantuk lingkaran sekeliling 
takhta udi wat rua puluh epak takhta sai 
bareh. Di dudi mejong rua puluh epak 
jelma sai mimpin sai bekawai handak, 
rik makai mahkota emas. 

“Jak takhta udi terpancar cahaya kilat 
rik luah bunyi guntor sai menggelegar. 
Rik di hadap takhta udi wat pitu suluh 
sai menyala; udido kepitu Ruh-Ni Allah. 

eWat juga di hadap takhta udi sai hal 
sai keliakan injuk laok kaca, bening injuk 
kristal. Di keliling takhta, di unggal sisini, 
wat epak makhluk, sai bagian hadap rik 
bagian kudanni latap jama mata. 

7 Makhluk sai mula-mula keliakan injuk 
singa. Sai kerua, injuk jawi bakas. 

Sai ketelu ngedok pudak injuk pudak 
manusia. Sai keepak, keliakan injuk 
burung rajawali sai sedang hambor. 

8 Keepak makhluk udi, masing-masing 
ngedok enam kepi, rik sekelilingni rik 
di kebelah delomni latap jama mata. 

Di rani di bingi makhluk-makhluk udi 
mak taru-taru benyanyi, "Kudus, kudus, 
kudusdo Tuhan, Allah Mahakuasa; sai 
wat, sai radu wat, rik sai wat seterusni." 

9? Keepak makhluk udi ngenyanyiko 
lagu-lagu pujian, hormat rik syukor jama 
Ia sai mejong di takhta udi, yakdo Ia sai 
hurik untuk selama-lamani. Rik waktu 
makhluk-makhluk udi benyanyi, 

10 kerua puluh epak jelma sai mimpin 
udi tesungkor di hadap jelma sai mejong 
di takhta udi, raduni nyumbah Ia 
sai hurik selama-lamani. Raduni tian 
nayarko mahkota-mahkota tian mik 
hadap takhta udi rik cawa, 

11"Ya Tuhan, ya Allah sekam! Niku 
gaohdo sai layak nerima pujian, hormat 
rik kuasa. Mani Nikudo jelma sai nyiptako 
sunyin hal, rik atas kehaga-Mu juga 
sunyin hal udi radu tejadi rik hurik." 

1 Kak raduni nyak ngeliak sai 
5 gulungan buku diculuk-Ni sai mejong 
di takhta udi. Buku udi latap jama tulisan 
di kebelah-kebelahni rik dimeteraiko 
jama pitu segel. 

2 Raduni nyak ngeliak sai malaikat sai 
perkasa beseru-seru jama suara sai 
keras, "Sapa layak mecohko segel-segel 
inji rik ngebukak buku inji?" 

3 Kidang baik di surga, maupun di 
bumi, atau di debah bumi sekalipun 
mak ngedok sai jelma juga sai sanggup 
ngebukak buku udi, rik ngeliak mik 
delomni. 

“Maka nyak miwang tesedu-sedu mani 
mawat sai jelma pun sai layak ngebukak 
buku udi, rik ngeliak mik delomni. 

> Raduni salah sai jelma jak hantara 
jelma-jelma sai mimpin udi cawa jama 
nyak, "Dang miwang! Liak! Singa jak 
suku bangsa Yehuda, keturunan Daud 
sai balak, radu menang. Ia sanggup 

mecohko pitu segel rik ngebukak buku 
udi." 

6Kak raduni nyak ngeliak sai Anak 
Biri-biri cecok di tengah-tengah takhta 
udi, dikelilingi ulih keepak makhluk 
rik sunyin jelma sai mimpin udi. Anak 
Biri-biri udi keliakanni injuk radu ditikol. 
Ia ngedok pitu tungkah rik pitu mata: 
yakdo pitu ruh jak Allah sai radu diutus 
mik seluruh dunia. 

7 Kak raduni Anak Biri-biri udi maju 
rik ngakuk gulungan buku udi jak culuk 
kanan jelma sai mejong di atas takhta. 

8 Sementara Anak Biri-biri udi bebuat 
injuk reno, tersungkordo keepak 
makhluk rik kerua puluh epak jelma sai 
mimpin udi di hadap-Ni. Tian masing- 
masing nyating kecapi rik cumbung 
emas sai ngisi kemiyan, yakdo dua-dua 
umat-Ni Allah. 

3Tian nyanyiko sai lagu sai ampai: 
"Niku layak ngakuk buku udi rik mecohko 
segel-segelni. Mani Niku radu dibunuh, 
rik jama kematian-Mu, manusia jak 
sunyin hal, bahasa, negara rik bangsa 
radu dibeli ulihmu untuk Allah. 

10 Niku radu ngejadiko tian suatu 
bangsa khusus imam-imam, in tian 

ngelayani Allah ram, rik memerintah di 
atas bumi." 

11 Radu nyak ngeliak luot. Nyak 
ngedengi suara malaikat sai beribu-ribu 
rik bejuta-juta lamonni. Tian cecok 
ngelilingi takhta rik keepak makhluk rik 
para jelma sai mimpin udi. 

12 Rik tian nyanyi jama suara sai kuat, 
"Anak Biri-biri sai radu ditikol udi, 
layak untuk nerima kuasa, kebatinan, 
kebijaksanaan rik kekuatan; Ia layak 
dihormati, diagungko rik dipuji-puji!" 

13 Raduni nyak ngedengi sunyin 
makhluk di langit, di bumi, di debah 
bumi rik di delom laok -- singkatni 
sunyin makhluk di semesta alam inji -- 
menyanyi, "Ia sai mejong di atas takhta, 
rik Sang Anak Biri-biri udi, yakdo terpuji 
rik tehormat rik agung rik bekuasa untuk 
selama-lamani!" 

14 Maka keepak makhluk udi ngejawab, 
"Amin!" Rik jelma-jelma sai mimpin udi 
pun tesungkor rik nyumbah. 

6 1 Radu jak seno nyak ngeliak 
Anak Biri-biri udi mecohko segel 
mula-mula di hantara kepitu segel udi. 
Raduni nyak ngedengi sai jak keepak 

makhluk udi cawa, "Ija!" Bunyi suarani 
udi injuk bunyi guntor. 

2 Maka nyak ngeliak, raduni keliakan 
sai kuda handak. Jelma sai nunggangni 
nyating sai busur, rik jama ia dikeni sai 
mahkota. Ia maju sebagai jelma sai 
menang sai mik ngerebut kemenangan. 

3 Kak raduni Anak Biri-biri udi mecohko 
segel sai kerua, rik nyak ngedengi 
makhluk sai kerua cawa, "Ija!" 

4 Raduni sai kuda sai bareh luah luot. 
Kuda udi suluh warnani. Jelma sai 
nunggangni dikeni kuasa ngelenyapko 
keadaan damai jak muka bumi, in 
manusia saling ngebunuh. Maka ia dikeni 
sai pedang sai kejung. 

> Raduni Anak Biri-biri udi mecohko 
segel sai ketelu. Rik nyak ngedengi 
makhluk ketelu cawa, "Ija!" Nyak 
ngeliak, maka keliakan sai kuda halom. 
Jelma sai nunggangni nyating sepasang 
timbangan di culukni. 

6Rik nyak ngedengi sai hal sai 
kedengian injuk suara sai beseru jak 
tengah-tengah keepak makhluk udi. 
Suara udi cawa, "Seliter gandum sai 
betik gegoh rega upah serani, rik 
telu liter gandum jenis bareh gegoh 


WAHYU 6.7-11 20 


upah rega serani juga. Kidang dang 
nyadangko batang-batang zaitun rik 
kebun anggor!" 

7 Kak raduni Anak Biri-biri mecohko 
segel sai keepak. Rik nyak ngedengi 
makhluk sai keepak cawa, "Ija!" 

8 Nyak ngeliak, raduni keliakan sai 
kuda pucek. Jelma sai nunggangni 
gelarni Maut. Jak kudan, ia ditutuki 
redik-redik ulih Alam Maut. Kekuasaan 
atas seperepak bumi inji diserahko 
jama tian, in tian dapok ngebunuh liwat 
peperangan, liwat masa kebetohan, 
liwat wabah penyakik rik liwat binatang- 
binatang buas. 

ə? Radu jak seno Anak Biri-biri udi 
mecohko segel sai kelima. Maka nyak 
ngeliyak di debah mezbah wat jiwa-jiwa 
jelma sai mati tebunuh mani tian 
nguatko luhot jak Allah liwat kesaksian 
tian. 

10 Tian mekik jama suara sai keras, "Ya 
Tuhan Mahakuasa, sai suci rik benor! Pira 
saka lagi ampai Niku ngadili penduduk 
bumi rik ngehukum tian mani ngebunuh 
sekam?" 

11 Tian masing-masing dikeni jubah sai 
handak. Raduni tian dikayun istirahat 

serebok lagi, sampai radu lengkap 
jumlah kantik-kantik seperjuangan rik 
puari-puari tian sai haga dibunuh injuk 
tian. 

12 Raduni nyak ngeliyak Anak Biri-biri 
udi mecohko segel keenam. Tejadido 
kukuk sai hibat. Matarani jadi halom 
injuk kain halom sai kasar, rik bulan jadi 
suluh injuk rah. 

13 Bintang-bintang begugoran jak 
langit mik atas bumi injuk uah ara sai 
makkung mesak gugor jak batangni 
waktu diguncang angin keras. 

14 Langit lebon injuk kertas digulung, 
rik sunyin gunung rik pulau digiserko jak 
rangni. 

15 Raduni raja-raja dunia, jelma- 
jelma pembesar, penglima-penglima, 
jelma-jelma batin rik jelma-jelma 
bekuasa, rik jelma-jelma barehni, baik 
jelma sai ngebantu maupun jelma 
sai bebas, sunyinni nyegokko diri di 
delom guha-guha rik di celah-celah batu 
gunung. 

16 Jama gunung-gunung rik batu-batu 
udi, tian mekik, "Timpado sekam! 
Segokko sekam jak pengliakan Ia sai 

mejong di atas takhta, rik jak butong-Ni 
Anak Biri-biri udi. 

17 Rani dasyat radu ratong, tano tian 
ngeluahko butongni tian, rik mak sai 
jelma pun sanggup betahan di hadap 
tian!" 

7 1 Radu jak seno, nyak ngeliak epak 
malaikat cecok di keepak penjuru 
bumi. Tian nahan keepak angin rik di 
bumi dang wat angin sai betiup di darak 
atau di laok, atau di batang-batang. 

2 Raduni nyak ngeliak sai malaikat sai 
bareh muncul jak kebelah timur. Ia 
ngusung segel jak Allah sai hurik. Jama 
suara keras malaikat udi ngurau keepak 
malaikat sai radu mansa kuasa jak Allah 
untuk nyadangko darak rik laok. 

3 Malaikat udi cawa, "Dang pai 
nyadangko darak atau laok, atau 
batang-batang kik sekam makkung 
ngeni tanda segel di tagak jelma-jelma 
sai ngebantu-Ni Allah ram." 

4 Raduni nyak dikeni pandai bahwa wat 
selamon 144.000 jelma sai dikeni tanda 
segel jak Allah ditagak tian. Jelma-jelma 
udi diakuk jak kerua belas suku bangsa 
Israel; 

“jak unggal suku 12.000 jelma. Yakdo 
jak suku: Yehuda, Ruben, Gad, 

6 Asyer, Naftali, Manasye, 

7 Simeon, Lewi, Isakhar, 

8 Zebulon, Yusuf, rik Benyamin. 

ə? Radu jak seno nyak ngeliak luot, 
raduni keliakan laok manusia sai luar 
biasa lamonni -- mak ngedok sai jelma 
pun sai dapok ngehitung lamonni. Tian 
anodo jelma-jelma jak unggal bangsa, 
suku, negara, rik bahasa. Jama bekawai 
jubah handak-handak rik nyating 
ranting-ranting batang palem di culuk, 
jelma-jelma lamon udi cecok ngehadap 
takhta rik ngehadap Anak Biri-biri udi. 

10 Raduni jama suara sai kuat tian 
beseru, "Keselamatan ram ratongni jak 
Allah ram, sai mejong di atas takhta, rik 
jak Anak Biri-biri udi!" 

11 Sunyin malaikat cecok keliling takhta 
rik para jelma sai mimpin rik keepak 
makhluk udi. Malaikat-malaikat udi 
tesungkor dihadap takhta. Kak raduni 
nyumbah Allah. 

12 Tian beseru, "Amin! Terpujido Allah 
ram sai agung rik bijaksana. Ia patut 
dilimpahi ucapan-ucapan syukor rik 

penghormatan. Ia bekuasa rik kuat 
untuk selama-lamani! Amin." 

13 Salah sai jak jelma-jelma sai mimpin 
udi betanya jama nyak, "Jelma-jelma sai 
bejubah handak inji, sapa tian rik jak ipa 
tian ratong?" 

14"Nyak mak pandai, Tuan. Tuan 
tenggalan sai pandai," nyak ngejawab. 
Maka ia cawa jama nyak, "Injido 
jelma-jelma sai radu selamat liwat masa 
penganiayaan sai hibat. Tian radu mepoh 
jubah tian rik nyanini jadi handak jama 
rah Anak Biri-biri udi. 

15 Udido sebabni tian cecok di hadap 
takhta-Ni Allah, rik beibadah jama Ia di 
rani di bingi di delom Lamban Ibadah. 
Rik Ia sai mejong di atas takhta udi haga 
hadir jama tian untuk ngelindungi tian. 

16 Tian mak haga lagi ngerasa mebetoh 
atau mahu; matarani ataupun panas 
terik mak haga lagi nyuah tian, 

17 mani Anak Biri-biri sai mejong di 
tengah-tengah takhta haga jadi gembala 
tian. Ia haga nuntun tian mik sumber 
way sai ngeni kehurikan. Rik Allah haga 
ngehapus sunyin way mata jak mata 
tian." 


WAHYU 8.1-7 25 


1 Waktu Anak Biri-biri udi mecohko 
segel sai kepitu, surga jadi mangi 
sakani kira-kira setengah jam. 

2 Raduni nyak ngeliak kepitu malaikat 
sai cecok di hadap Allah, rik tian dikeni 
pitu biji trumpet. 

3 Sai malaikat bareh, sai ngusung sai 
pedupaan emas, ratong rik cecok di 
hadap mezbah. Jama ia dikeni lamon 
nihan kemiyan untuk ditaborko pada 
dua-dua sunyin umat-Ni Allah rik untuk 
dipersembahko di mezbah emas sai wat 
di hadap takhta. 

4Jejama jama dua-dua para umat-Ni 
Allah, hasok dupa sai sedang menyala 
udi mengepul cakak jak culuk malaikat 
sai cecok di hadap-Ni Allah udi. 

“Kak raduni malaikat udi ngakuk 
pedupaan udi, rik ngisini jama apui 
jak mezbah, raduni nayarkoni mik atas 
bumi. Maka guntor pun bebunyi rik kilat 
sabung-menyabung, rik tejadi kukuk. 

6 Radu jak seno, pitu malaikat sai 
nyating pitu trumpet udi besiap-siap 
untuk nyebu. 

7 Malaikat mula-mula nyebu trumpetni, 
maka labung es rik apui becampor rah 
gugor jama kedokni mik atas bumi. 

Sepertelu bumi bela tesuah; injuk reno 
juga sepertelu jak batang-batang, rik 
unggal jukuk sai hujau. 

#Raduni malaikat kerua nyebu 
trumpetni, maka sai hal sai balak 
nihan sai keliakan injuk gunung sai 
menyala-nyala ditayarko mik delom 
laok. Sepertelu laok berubah jadi rah, 

?rik matido sepertelu sunyin makhluk 
di laok; injuk reno muneh musnahdo 
juga sepertelu jak kapal-kapal. 

10 Kak raduni malaikat ketelu nyebu 
trumpetni, maka sai bintang sai balak, 
sai menyala-nyala injuk suluh, gugor 
jak langit, raduni nimpa sepertelu jak 
way-way rik mata-mata way. 

11 (Gelar bintang udi "Pahik".) Maka 
sepertelu jak way jadi pahik, rik matido 
lamon jelma mani nginum way sai radu 
jadi pahik udi. 

12 Raduni malaikat keepak nyebu 
trumpetni. Maka tetampardo sepertelu 
jak matarani, sepertelu jak bulan, rik 
sepertelu jak bintang-bintang sehingga 
lebondo sepertelu jak kekuatan cahaya 
tian. Juga sepertelu jak dawah mak 
terang rik reno juga sepertelu jak di 
bingi. 

13 Raduni nyak ngeliak, maka nyak 
ngedengi sai burung rajawali sai sedang 
hambor langgar di udara, beseru, 
"Celaka! Celaka! Celakado sunyin jelma 
di bumi kik kedengian ketelu malaikat 
barehni nyebu trumpetni kanah!" 

1 Raduni malaikat kelima nyebu 
trumpetni, rik nyak ngeliak sai 
bintang gugor jak langit mik atas bumi. 

Bintang udi dikeni kunci rulah maut. 

2 Maka bintang udi ngebukak rulah maut 
udi, raduni hasok luah jak delomni injuk 
hasok jak tungku sai balak. Matarani rik 
angkasa jadi kelam ulih hasok jak rulah 
udi. 

3 Raduni jak delom hasok udi luahdo 
belalang-belalang sai regah mik bumi. 
Belalang-belalang udi dikeni kuasa sai 
gegoh injuk sai dikeni jama kala. 

4Tian dilarang nyadangko jukuk, atau 
batang-batang, atau tanoman-tanoman 
barehni. Tian angkah ngasi nyerang 
jelma-jelma sai ditagakni mak ngedok 
tanda segel jak Allah. 

> Belalang-belalang udi mak diizinko 
ngebunuh jelma-jelma udi, melainko 
angkah nyiksa tian selama lima bulan. 
Sakik sai diakibatko ulih siksaan 

belalang-belalang udi gegoh injuk sakik 
sai diakibatko ulih santit kala. 

6 Selama lima bulan udi, jelma-jelma 
udi berusaha in mati, kidang tian mak 
dapok mati; tian mirak mati, kidang 
maut jaoh jak tian. 

7 Rupa belalang udi injuk kuda sai siap 
untuk beperang. Di ulu tian wat sai hal 
sai keliakan injuk mahkota emas. Pudak 
tian injuk pudak manusia. 

8 Buok tian injuk buok bebai, rik ipon 
tian injuk ipon singa. 

? Dada tian disalok jama sai hal sai mirip 
kawai besi. Suara kepi tian injuk suara 
sekumpulan lamon kereta-kereta kuda 
sai sedang nyerbu delom peperangan. 

10 Tian ngedok gundang rik santit injuk 
kala. Rik di delom gundang tian udido 
wat kekuatan tian untuk nyiksa manusia 
selama lima bulan. 

11 Tian ngedok raja sai memerintah 
tian, rik raja udi iado malaikat sai 
betanggung jawab atas rulah maut. 
Gelarni di delom bahasa Ibrani iado 
Abadon; rik di delom bahasa Yunani 
Apolion (sai retini "Penyadang"). 

12 Celaka sai mula-mula radu liwat. 
Radu jak seno wat rua celaka lagi sai 
haga ratong. 

13 Kak raduni malaikat sai keenam 
nyebu trumpetni. Maka nyak ngedengi 
suara ratong jak keepak uncuk mezbah 
emas sai wat di hadap-Ni Allah. 

14 Suara udi cawa jama malaikat 
keenam udi, "Lepaskodo keepak 
malaikat sai teikok di Way Efrat udi!" 

15 Keepak malaikat udi pun dilepasko. 
Tian radu disiapko khusus bagi jam, 
rani, bulan rik tahun udi untuk ngebunuh 
sepertelu jak sunyin manusia. 

16 Nyak dikeni pandai bahwa jumlah 
pasukan-pasukan bekuda udi yakdo 
selamon rua ratus juta. 

17 Rik delom pengliakan, nyak ngeliak 
kuda-kuda udi rik jelma-jelma sai 
nunggangni. Jelma-jelma sai nunggangni 
makai kawai besi sai bewarna suluh 
terang, biru injuk batu nilam, rik kuning 
belerang. Ulu kuda-kuda udi injuk ulu 
singa, rik jak bangukni luah apui, hasok, 
rik belerang. 

18 Sepertelu jak manusia tebunuh ulih 
telu bencana udi; yakdo apui, hasok, rik 


WAHYU 9.19-10.2 30 


belerang sai luah jak banguk kuda-kuda 
udi. 

19 Kekuatan kuda-kuda udi wat 
dibangukni rik juga di gundangni. 
Gundang-gundangni injuk ulai wat ulu. 
Jama gundangni udi, kuda-kuda udi 
nyiksa manusia. 

20 Kidang sisa jak manusia sai mak 
tebunuh ulih bencana-bencana udi pun, 
mak muneh ninggalko perbuatan culuk 
tian tenggalan. Tian mak taru nyumbah 
ruh-ruh jahat rik berhala-berhala emas, 
perak, tembaga, batu rik kayu sai mak 
dapok ngeliak atau ngedengi, ataupun 
lapah. 

21 Tian mak muneh ninggalko 
perbuatan-perbuatan tian sai jahat, 
yakdo pembunuhan, ilmu-ilmu gaib, 
perbuatan hajor rik maling. 

1 O t Raduni nyak ngeliak sai malaikat 

perkasa sai bareh regah jak 
surga. Ia disalok awan, rik sai runih 
ngelingkor di uluni. Pudakni besinar injuk 
matarani, rik cukutni injuk tihang apui. 

2 Di culukni wat sai gulungan buku lunik 
sai tebukak. Cukut kananni ngejepak di 
laok, rik cukut kirini ngejepak di darak. 

3 Raduni ia beseru jama suara sai 
keras injuk suarani singa-singa. Radu 
jak malaikat udi beseru, kepitu guntor 
ngejawab jama suara gemuruh. 

“Reno kepitu guntor udi besuara, nyak 
haga nyatatni, kidang nyak ngedengi 
suara jak surga cawa, "Rahasiakodo api 
sai dicawako ulih kepitu guntor udi; dang 
nyatatni!" 

> Raduni malaikat sai nyak liak ngejepak 
di laok rik di darak udi ngiwakko culuk 
kananni mik langit. 

ela besumpah demi gelar-Ni Allah sai 
hurik selama-lamani, sai nyiptako langit, 
bumi rik laok rik sunyin hal sai wat di 
delomni. Malaikat udi cawa, "Waktuni 
mak haga ditunda lagi! 

“Kidang kik malaikat kepitu nyebu 
trumpetni, Allah haga ngelaksanako 
rencana rahasia-Ni, injuk radu Ia kabarko 
jama jelma-jelma sai ngebantu-Ni yakdo 
para nabi." 

8 Kak raduni suara sai kudengi jak 
surga udi, cawa lagi jama nyak. Ia 
cawa, "Mikdo ngakuk gulungan buku sai 
tebukak di culuk malaikat sai ngejepak 
di laok rik di darak udi." 

? Maka nyak pun mik jama malaikat udi 
rik ngilu in ngeniko gulungan lunik udi 
jama nyak. Ia cawa, "Akukdo rik kanikdo 
inji. Di delom tenaimu ia haga jadi pahik, 
kidang di delom bangukmu ia metor 
injuk madu." 

10 Nyak ngakuk gulungan lunik seno 
jak culukni raduni nganikni. Di banguk 
rasani injuk madu, kidang radu jak nyak 
ngebelotni, di delom tenai ia jadi pahik. 

ll Raduni nyak diperintahko, 
"Sebarkodo sekali lagi kabar-Ni Allah 
tentang bangsa-bangsa, negara-negara, 
bahasa-bahasa, rik raja-raja." 

1 1 1 Radu jak seno nyak dikeni 

sepotong kayu sai mirip sebatang 
tungkok pengukor, raduni diperintahko, 
"Mikdo ngukor Lamban Ibadah rik 
mezbah. Hitungdo pira lamon jelma sai 
beibadah di delomni. 

2 Kidang dangdo ngukor tengebah sai 
di kebelah luah Lamban Ibadah udi, 
mani bagian udi radu diserahko jama 
jelma-jelma sai mak kenal jama Tuhan. 
Tian haga ngilik-ilikko kota sai suci udi 
selama epak puluh rua bulan. 

3 Nyak haga ngutus rua jelma saksi-Ku 
sai makai kawai bekabung, rik tian haga 

ngumumko kabar-Ni Allah selama 1.260 
rani." 

“Rua saksi udi iado rua batang zaitun 
rik rua cukut lampu sai wat di hadap-Ni 
Tuhan semesta alam. 

> Kik jelma nyuba ngelakuko sai hal sai 
mak mebetik tehadap tian, maka jak 
banguk tian luahdo apui sai ngebinasako 
musuh-musuhni. Jama cara injuk reno, 
sunyinni jelma sai haga nyakikko tian 
haga tebunuh. 

6Tian ngedok kuasa untuk nyalok 
langit in dang ratong labung selama tian 
ngumumko kabar jak Allah. Tian ngedok 
juga kuasa atas sunyin mata way, untuk 
ngubah way jadi rah. Rik tian ngedok 
muneh kuasa untuk mukul bumi jama 
sunyin macam bencana, kapan gaoh tian 
haga ngelakukoni. 

7 Radu jak tian selesai ngabarko kabar 
tian, binatang sai luah jak rulah maut 
haga ngelawan tian. Ia haga ngalahko 
rik ngebunuh tian. 

8 Rik mayat tian haga tehamper di 
renglaya kota balak, di dipa Tuhan tian 
disalibko. Gelar kiasan kota udi iado 
Sodom atau Mesir. 

?Jelma-jelma jak sunyin negara, suku, 
bahasa, rik bangsa haga ngeliak mayat 
tian selama telu setengah rani, rik mak 
ngizinko mayat-mayat udi dikubor. 

10 Penduduk bumi haga riang atas 
kematian kerua saksi udi. Tian haga 
ngerayakoni rik saling ngirim hadiah, 
mani kerua nabi udi radu ngeratongko 
lamon siksaan jama sunyin jelma di 
bumi. 

11 Radu jak telu setengah rani, ratongdo 
napas hurik jak Allah rik kuruk lagi mik 
delom kerua nabi udi. Tian pun minjak 
cecok, sehingga sunyin jelma sai ngeliak 
tian jadi rabai nihan. 

12 Kak raduni kerua nabi udi ngedengi 
suara keras sai ngurau tian jak surga, 
"Ijado cakak mik dija!" Raduni di hadap 
mata musuh-musuh tian, tian pun cakak 
mik surga, disalok ulih awan. 

13 Maka waktu udi tejadido kukuk 
sai dasyat. Sepersepuluh bagian kota 
udi hancor, rik pitu ribu jelma tiwas 
ulihni kukuk udi. Jelma-jelma barehni 
jadi rabai nihan, raduni tian memuji 
keagungan-Ni Allah di surga. 

14 Celaka sai kerua radu liu. Kidang 
liakdo! Celaka sai ketelu serebok lagi 
nyusul. 

15 Raduni malaikat kepitu nyebu 
trumpetni, maka di surga kedengian 
suara-suara kuat nihan sai cawa, 
"Kekuasaan untuk memerintah dunia 
wat tano delom culuk-Ni Tuhan ram rik 
Raja Penyelamat sai dijanjiko-Ni. Ia haga 
memerintah untuk selama-lamani!" 

16 Maka kerua puluh epak jelma sai 
mimpin sai mejong di takhta tian di 
hadap-Ni Allah, tesungkor rik nyumbah 
Allah. 

17 Tian cawa, "Tuhan, Allah Mahakuasa, 
sai wat rik sai radu wat! Sekam beterima 
kasih jama Niku mani Niku radu makai 
kuasa-Mu sai balak, rik radu mulai 
memerintah! 

18 Jelma-jelma sai mak kenal jama 
Tuhan, ngamuk mani radu waktuni Niku 
ngelampiasko kebutongan-Mu, rik radu 
muneh saatni Niku ngadili jelma-jelma 
mati. Injido waktuni untuk ngeni upah 
jama jelma-jelma sai ngebantu-Mu, para 
nabi, rik jama sunyin umat-Mu, yakdo 
sunyin jelma sai beibadah jama Niku, 
balak ataupun lunik. Injido waktuni 

untuk ngehancorko jelma-jelma sai 
ngehancorko bumi!" 

19 Maka tebukakdo Lamban Ibadah di 
surga, rik keliakando Peti Perjanjian di 
delomni. Raduni tejadido kilat sabung- 
menyabung rik suara guntor bebunyi rik 
bergelegar, rik kukuk rik labung es sai 
kedok. 

1 2 t Raduni keliakan di langit sai hal 

sai aneh rik luar biasa. Sai bebai 
sai memakai matarani sebagai kawaini, 
lagi cecok di atas bulan. Di uluni wat sai 
mahkota sai terdiri jak rua belas bintang. 
2Bebai udi sedang ngandung, rik mani 
radu waktuni untuk nganak, maka ia 
mekik kesakikan. 

3 Raduni keliakan muneh di langit sai 
hal sai aneh. Wat sai ulai naga suluh 
sai balak nihan sai ngedok pitu ulu rik 
puluh tungkah. Unggal uluni makai sai 
mahkota. 

“Jama gundangni ia nyiret sepertelu jak 
bintang-bintang di langit rik nayarkoni 
mik bumi. Naga udi cecok di hadap 
bebai sai haga nganak udi jama maksud 
ngebelot anakni, reno ia laher. 

> Raduni bebai udi nganakko sai anak 
bakas sai haga memerintah sunyin 

bangsa jama tungkok besi. Kidang 
sanak udi dirampas jak bebai udi, 
raduni diusung jama Allah rik mik hadap 
takhta-Ni. 

6 Maka bebai udi tegar mik padang 
gurun, mik rang sai radu disediako 
ulih-Ni Allah bagi ia. Di rang udi ia haga 
dipelihara 1.260 rani sakani. 

7 Raduni di surga tejadi peperangan. 
Mikhael jejama malaikat-malaikatni 
beperang ngelawan naga udi. Rik 
ulai naga udi pun, sai dibantu ulih 
malaikat-malaikatni, ngelawan Mikhael. 

8 Kidang ulai naga udi dikalahko. Ia rik 
malaikat-malaikatni mak diizinko tinggal 
lagi di surga. 

2 Ulai naga sai balak udi ditokko di 
luah! Iado ulai tuha udi sai gelarni iblis 
atau Ruh Jahat, sai nipu seluruh dunia. 
Ia ditokko mik bumi jama sunyinni 
malaikatni. 

10 Raduni nyak ngedengi suara sai 
keras di surga cawa, "Tanodo waktu-Ni 
Allah nyelamatko umat-Ni! Tano Allah 
nunjukko kuasa-Ni sebagai Raja! Tano 
Raja Penyelamat sai dijanjiko udi juga 
nunjukko kekuasaan-Ni! Mani sai nuduh 

puari-puari ram di hadap-Ni Allah di rani 
rik di bingi, radu di luahko jak surga. 

11 Puari-puari ram radu ngalahko ia 
jama rah Anak Biri-biri udi, rik jama 
kabar benor jak Allah sai tian kabarko. 
Tian rila ngurbanko nyawa tian sampai 
mati. 

12 Ulihni seno, hagani surga rik sunyin 
sai tinggal di delomni, beriang-riang! 
Kidang celakado bumi rik laok, mani iblis 
radu regah jama niku jama butong balak 
nihan, mani ia pandai bahwa waktuni 
tinggal cutik lagi." 

13 Waktu ulai naga udi sadar bahwa 
ia radu ditokko mik bumi, ia mulai 
ngebedak bebai sai nganakko sanak 
bakas udi. 

14 Kidang bebai udi dikeni rua kepi 
burung rajawali sai balak, in ia hambor 
mik rangni di padang gurun, di dipa ia 
haga dipelihara selama telu setengah 
tahun, tehindar jak serangan naga. 

15 Maka ulai naga udi nyemborko jak 
bangukni lamon nihan way mik arah 
bebai udi, untuk ngehanyutkoni. 

16 Kidang bumi ngebantu bebai udi; 
bumi ngebukak bangukni rik ngebelot 
way sai luah jak banguk ulai naga udi. 

17 Ulai naga udi jadi butong nihan 
jama bebai udi, sehingga ia mik 
nyerbu keturunan sai bareh jak bebai 
udi, yakdo sunyin jelma sai mentaati 
perintah-perintah-Ni Allah, rik sai ngeni 
kesaksian tentang Isa rik kuasa-Ni. 

1 (12-18) Raduni ulai naga udi 

1 3 cecok di pantai. (13-1) Kak raduni 
nyak ngeliak sai binatang muncul jak 
delom laok. Ia ngedok puluh tungkah 
rik pitu ulu. Di unggal tungkahni wat sai 
mahkota, rik di unggal uluni tetulis sai 
gelar sai hina tehadap Allah. 

2 Binatang sai kuliak udi rupani injuk 
macan tutul, rik culukni injuk cukut 
beruang, rik muncungni injuk muncung 
singa. Raduni binatang udi dikeni ulih 
ulai naga udi kekuatanni tenggalan, rik 
takhtani, rik kekuasaan sai balak. 

3 Sai di hantara kepitu ulu jak binatang 
udi keliakanni injuk katan parah nihan, 
kidang katan udi radu munyai. Seluruh 
bumi nutuk binatang udi jama rasa 
takjub. 

4 Rik tian memuja ulai naga udi mani 
ia radu ngeniko kuasani jama binatang 
udi. Rik tian memuja binatang udi juga. 
Tian cawa, "Mak ngedok sai gegoh 

jama binatang inji! Mak wat sai dapok 
beperang melawan ia!" 

> Binatang udi diperkenanko ngucakko 
hal-hal sai pungah nihan rik ngehina 
Allah. Ia ngasi memerintah epak puluh 
rua bulan sakani. 

6 Raduni ia mulai ngehina Allah, rik 
gelar Allah. Reno muneh rang tinggal 
Allah, rik sunyin sai tinggal di surga pun 
dihinani. 

"Ia ngasi juga ngelawan umat-Ni 
Allah rik ngalahko tian. Rik kuasa atas 
sunyin suku, negara, bahasa, rik bangsa 
dikeniko jama ia. 

8 Binatang udi haga disumbah ulih 
sunyin jelma sai hurik di atas bumi, 
kecuali jelma-jelma sai gelarni radu 
terdaptar semakkung dunia diciptako, 
di delom buku jelma hurik kedau Anak 
Biri-biri sai radu ditikol. 

2 Ulihni seno, kik keti sanggup ngedengi, 
dengiko kabar inji: 

10 "Jelma sai haga ditawan, pasti haga 
ditawan. Rik jelma sai haga dibunuh 
jama pedang, pasti harus dibunuh jama 
pedang. Udido sebabni umat-Ni Allah 
harus tabah rik setia." 

1! Raduni nyak ngeliak sai binatang 
bareh muncul jak delom bumi. Ia ngedok 
rua tungkah injuk tungkah anak biri-biri. 
Suarani injuk suara ulai naga. 

12 Di hadap binatang sai mula-mula udi 
ia makai kuasa sai balak sai didapokni 
jak binatang udi juga. Seluruh bumi rik 
sunyin sai tinggal di atasni, dipaksani 
nyumbah binatang sai mula-mula udi, 
sai katan parahni radu munyai. 

13 Binatang sai kerua udi nyani 
keanehan-keanehan sai balak. Di hadap 
sunyin jelma ia nyani apui regah jak 
langit mik bumi. 

14 Rik sunyin jelma sai hurik di bumi 
ditipuni jama keanehan-keanehan 
sai ngasi disanini di hadap binatang 
sai mula-mula udi. Rik tian sunyinni 
dikayunni ngediriko sai patung jak 
binatang sai radu dikatanko ulih pedang, 
kidang tetap hurik. 

1> Binatang sai kerua udi ngasi ngeni 
nyawa jama patung udi, sehingga patung 
udi dapok cawa rik ngebunuh sunyin 
jelma sai mak haga nyumbahni. 

16 Sunyinni jelma, balak rik lunik, 
mebatin rik mejerih, budak rik jelma 
bebas, dipaksa ulih binatang udi untuk 

nerima tanda di culuk kanan tian atau di 
tagak tian. 

17 Mak sai jelma pun dapok ngebeli atau 
ngejual sai hal, kik ia mak ngedok tanda 
udi, yakdo gelar binatang udi tenggalan, 
atau angka sai nyatako gelar udi. 

18 Di dija perlu wat hikmat. Jelma sai 
bijaksana dapok ngitung reti jak angka 
binatang udi, mani angka udi iado gelar 
sai manusia. Angkani iado 666. 

14 'Radu jak seno nyak ngeliak, 

raduni keliakan Anak Biri-biri 
udi cecok di atas Bukit Sion. Jejama 
Ia wat 144.000 jelma sai ditagak 
masing-masing tetulis gelar-Ni gelar 
Bapa-Ni. 

2Raduni nyak ngedengi suara jak langit 
menderu injuk bunyi way terjun sai 
balak rik injuk bunyi guntor sai hibat. 
Suara udi kedengian injuk suara musik 
jak jelma-jelma sai main kecapi sai lagi 
bemain kecapi. 

3 Di hadap takhta rik keepak makhluk 
rik jelma-jelma sai mimpin di sekeliling 
takhta udi, 144.000 jelma udi nyanyiko 
suatu nyanyian sai ampai. Nyanyian udi 
mak dapok dipelajari ulih sai jelma pun 

selain ulih 144.000 jelma udi sai radu 
dibebasko jak bumi. 

“Tian udi jelma-jelma sai tetap murni 
injuk muli, mani mak ngadako hubungan 
jama bebai. Tian nutuk anak Biri-biri udi 
mik dipa gaoh ia mik. Jak hantara sunyin 
manusia, tiando sai radu dibebasko 
sebagai persembahan mula-mula jama 
Allah rik jama Anak Biri-biri. 

> Mak pernah tian bebuhung; rik mak 
ngedok cela cutik pun jama tian. 

6 Raduni nyak ngeliak sai malaikat 
bareh sai hambor langgar di langit. 
Malaikat udi ngusung kabar tentang 
Kabar Betik sai abadi untuk disampaiko 
jama manusia di bumi yakdo jama 
sunyin bangsa, suku, bahasa rik negara. 

7 Malaikat udi beseru jama suara sai 
keras, "Rabaido jama Allah, rik pujido 
keagungan-Ni! Mani radu waktuni Allah 
ngehakimi manusia. Sumbahdo Ia sai 
ngejadiko langit, bumi, laok rik sunyin 
mata way!" 

8 Malaikat kerua nyusul malaikat sai 
mula-mula rik beseru, "Radu hancor! 
Kota Babel sai balak radu hancor! Ia radu 
nyani sunyin bangsa jadi mabuk anggor 
-- yakdo anggor jak nafsu hajorni!" 

? Sai malaikat ketelu nyusul rua 
malaikat udi, sambil beseru jama suara 
keras, "Jelma sai memuja binatang 
udi jama patungni, rik ngedok tanda 
binatang udi di tagak atau culukni, 

10 jelma udi haga nginum anggor-Ni 
Allah, yakdo anggor kebutongan-Ni sai 
radu dipikko-Ni mik delom rangni, tanpa 
dikurang cutik pun! Sunyin jelma udi 
haga disiksa di delom apui rik belerang 
di hadap malaikat-malaikat suci rik di 
hadap Anak Biri-biri udi. 

11 Hasok apui sai nyiksa jelma-jelma 
udi haga mengepul terus-menerus 
untuk selama-lamani. Di rani di bingi 
mak ngedok taru-taruni tian tesiksa, 
yakdo tian sai nyumbah binatang udi rik 
patungni, sunyin jelma sai ngedok tanda 
gelar binatang udi." 

12 Delom hal inji umat-Ni Allah sai taat 
jama perintah-perintah-Ni Allah rik setia 
jama Isa, perlu jadi tabah. 

13 Raduni nyak ngedengi suara jak 
surga cawa, "Tulisdo inji: Mulai tano, 
bebahagiado jelma-jelma sai mati waktu 
ngelayani Tuhan!" "Benor!" jawab Ruh-Ni 
Allah. "Tian haga taru beguai keras, 

mani hasil pelayanan tian selalu haga 
jejama tian." 

14 Kak raduni nyak ngeliak, maka 
keliakan suatu awan sai handak. Di atas 
awan udi mejong sai jelma sai keliakanni 
injuk manusia. Di ulu-Ni wat sai mahkota 
emas, rik diculuk-Ni wat sai arit sai 
tajam. 

15 Kak raduni sai malaikat bareh luah 
jak Lamban Ibadah. Jama suara sai 
keras, ia beseru jama Ia sai mejong di 
atas awan udi, "Ayunkodo arit-Mu udi rik 
getasdo tano, mani radu waktuni untuk 
panen; bumi radu mesak untuk digetas." 

16 Kak raduni Ia sai mejong di atas 
awan udi ngayunko arit-Ni mik bumi 
maka bumi pun digetas. 

17 Kak raduni nyak ngeliak sai malaikat 
sai bareh lagi luah jak Lamban Ibadah di 
surga. Ia pun nyating sai arit sai tajam. 

18 Radu jak seno, sai malaikat bareh, 
sai bekuasa atas apui, ratong jak 
mezbah. Jama suara sai kuat ia beseru 
jama malaikat sai nyating arit sai tajam 
udi, "Ayunkodo aritmu udi rik pelokdo 
uah-uah batang anggor di bumi, mani 
uah-uahni radu mesak!" 

19 Maka malaikat udi ngayunko aritni 
mik bumi rik ngarit uah-uah anggor jak 
batangni, raduni nayarkoni mik delom 
alat pemeras anggor kebutongan-Ni 
Allah sai meluap-luap. 

20 Uah-uah anggor udi diperas di luah 
kota, rik jak alat-alat pemeras anggor 
udi ngalerdo rah injuk way, sejaoh telu 
ratus kilometer, rik serelom hamper rua 
meter. 

1 5 1t Kak raduni nyak ngeliak di langit 

sai hal sai aneh rik luar biasa 
hibatni. Wat pitu malaikat jama pitu 
bencana sai paling akher. Injido sai 
paling akher Allah ngeluahko butong-Ni. 

2 Radu jak seno nyak ngeliak sai hal 
sai keliakanni injuk laok kaca becampor 
apui. Nyak ngeliak juga jelma-jelma sai 
radu menang atas binatang rik patungni, 
rik menang atas jelma sai gelarni 
jama angka. Jelma-jelma sai menang 
udi cecok di pingger laok kaca sambil 
nyating kecapi sai dikeniko ulih-Ni Allah 
jama tian. 

3 Rik tian nyanyiko nyanyian Musa, 
jelma sai ngebantu Allah, rik nyanyian 
Anak Biri-biri. Injuk reji bunyini, 
"Tuhan, Allah Mahakuasa, hara balak 

rik anehni perbuatan-perbuatan-Mul 
Raja sunyin bangsa, hara adil rik benor 
tindakan-tindakan-Mul 

“Sapa sai mak merabai jama Niku, 
Tuhan? Sapa sai mak haga ngabarko 
keagungan-Mu. Niku gaohdo sai suci. 
Sunyin bangsa haga ratong nyumbah 
Niku mani tindakan-tindakan-Mu sai adil 
radu diliak ulih sunyin jelma." 

> Radu jak seno nyak ngeliak Lamban 
Ibadah di surga tebukak, rik Kemah 
Tuhan wat di delomni. 

6 Raduni kepitu malaikat jama kepitu 
bencana udi luah jak Lamban Ibadah. 
Kawai tian jak kain linen sai mekecah rik 
bekilauan. Rik tian makai salok dada sai 
disani jak emas. 

7 Raduni jak salah sai jak keepak 
makhluk udi ngeni jama kepitu malaikat 
udi pitu cumbung emas sai latap jama 
butong-Ni Allah, -- Allah sai hurik 
selama-lamani. 

8 Maka Lamban Ibadah udi latap jama 
hasok jak keagungan rik kuasa-Ni Allah. 
Rik selama kepitu bencana sai diusung 
ulih kepitu malaikat udi makkung 
berakher, mak ngedok sai jelma pun sai 
dapok kuruk mik delom Lamban Ibadah. 

1 6 1 Raduni nyak ngedengi suara 
keras jak delom Lamban Ibadah 
cawa jama kepitu malaikat udi, "Mikdo 
rik nuangko isi kepitu cumbung 
butong-Ni Allah udi mik atas bumi!" 

2 Malaikat mula-mula mik rik nuangko 
isi cumbungni mik bumi. Maka timbuldo 
mesunuk-mesunuk sai hibat rik perih 
nihan jama sunyinni jelma sai ngedok 
tanda binatang udi, rik di jelma-jelma 
sai nyumbah patungni. 

3 Radu jak seno malaikat kerua nuangko 
isi cumbungni mik laok. Maka way laok 
pun injuk rah jelma mati, rik matido 
sunyin makhluk sai hurik di laok. 

4Kak raduni malaikat sai ketelu 
nuangko isi cumbungni mik way-way 
rik mik mata-mata way, maka sunyinni 
wayni jadi rah. 

> Nyak ngedengi malaikat sai bekuasa 
atas way cawa, "Hukuman sai Niku 
keniko adil, ya Mahasuci, Allah sai wat, 
rik sai radu wat. 

6Tian radu nuangko rah umat-Ni Allah 
rik rah nabi-nabi; tano Niku nyani tian 
nginum rah. Sangun wajardo udi untuk 
tian!" 

7 Raduni nyak ngedengi suara jak 
mezbah cawa, "Tuhan, Allah Mahakuasa, 
benor rik adildo hukuman-hukuman sai 
Niku keniko!" 

8 Radu jak seno malaikat keepak 
nuangko isi cumbung mik matarani, 
maka matarani pun ngasi ngemutungko 
manusia jama panasni sai hibat nihan. 

? Manusia dimutungko ulih panas 
terikni, rik tian ngutuk gelar Allah, sai 
bekuasa atas bencana-bencana seno. 
Walaupun injuk reno, tian mak haga 
betubat jak dusa-dusa tian rik mak haga 
memuji kemuliaan Allah. 

10 Raduni malaikat kelima nuangko isi 
cumbungni mik takhta binatang udi. 
Maka sunyin kerajaan binatang udi jadi 
kelam, rik manusia ngegigik ema mani 
kesakikan. 

11 Raduni tian ngutuk Allah di surga 
mani tian kesakikan rik mani mesunuk- 
mesunuk tian. Kidang tian mak juga 
betubat jak perbuatan-perbuatan tian 
sai jahat. 

12 Radu jak seno malaikat keenam 
nuangko isi cumbungni mik Way Efrat 
sai balak udi. Maka way udi menyangu 

sehingga raja-raja jak timur dapok 
ngeliwatini. 

13 Radu jak nyak ngeliak telu ruh jahat 
sai rupani injuk kemincak. Masing- 
masing kemincak udi luah jak banguk 
ulai naga, jak banguk binatang, rik jak 
banguk nabi palsu. 

14Tian iado ruh-ruh jahat sai nyani 
keanehan-keanehan. Ketelu ruh udi 
mik jama sunyin raja di seluruh dunia 
rik ngumpulko tian untuk betempur di 
Rani sai balak, yakdo Rani jak Allah 
Mahakuasa. 

1> "Dengiko! Nyak ratong injuk maling! 
Bebahagiado jelma sai tetap waspada rik 
ngejaga kawaini, sehingga ia mak lapah 
riluk rik jadi meliom di hadap umum!" 

16 Kak raduni ruh-ruh udi ngumpulko 
raja-raja udi di rang sai delom bahasa 
Ibrani digelarko Harmagedon. 

17 Radu jak seno malaikat kepitu 
nuangko isi cumbungni mik udara. Maka 
kedengian suara sai keras jak takhta 
di Lamban Ibadah, sai cawa, "Radu 
selesai!" 

18 Raduni tejadido kilat sabung- 
menyabung rik suara guntor bebunyi rik 
bergelegar, rik kukuk sai dasyat. Mak 

pernah tejadi kukuk gegoh seno radu 
jak manusia diciptako. Injido kukuk sai 
paling dasyat! 

19 Kota sai balak udi pecoh jadi telu 
bagian, rik hancor juga kota-kota sunyin 
negara di dunia. Raduni Allah ingok jama 
Babel sai balak udi. Maka Allah nyani 
ia nginum anggor jak rang anggor-Ni 
Allah -- yakdo anggor butong-Ni sai 
meluap-luap. 

20 Sunyin pulau lebon, rik sunyin 
gunung pun lebon. 

21 Labung es balak, sai masing-masing 
biakni lima puluh kilogram, gugor jak 
langit nimpa jelma-jelma. Maka tian 
ngutuk Allah mani bencana labung es sai 
dasyat udi. 

1 7 'Radu jak seno sai jak kepitu 

malaikat sai nyating pitu cumbung 
udi ratong jama nyak rik cawa, "Ija, nyak 
haga nunjukko jama niku injuk repa 
jelma sai ngelacorko diri sai paling hibat 
udi haga dihukum, yakdo kota balak udi 
sai dibangun di redik way-way. 

2 Raja-raja dunia bebuat hajor jama 
ia, rik penghuni bumi jadi mabuk ulih 
nginum anggor kehajoranni." 

3 Raduni Ruh-Ni Allah nguasai nyak, 
rik malaikat udi ngusung nyak mik 
padang gurun. Di dudi nyak ngeliak 
sai bebai mejong di atas binatang 
sai warnani suluh tuha, rik sai latap 
tulisan gelar-gelar hinaan tehadap Allah. 
Binatang udi ngedok pitu ulu rik puluh 
tungkah. 

4 Bebai udi makai kawai sai warnani 
ungu rik suluh tuha, rik dihiasi jama 
perhiasan-perhiasan emas, permata- 
permata, rik mutiara. Di culukni ia 
nyating sai cumbung emas sai latap 
jama hal-hal keji rik kamak, hasil jak 
guai hajorni. 

> Di tagakni tetulis sai gelar sai ngedok 
reti rahasia. Gelar udi iado "Babel Sai 
Balak, emak sunyin jelma sai ngelacorko 
diri rik jelma bejat di dunia." 

6 Raduni nyak ngeliak bahwa bebai 
udi mabuk rah umat-Ni Allah rik rah 
jelma-jelma sai dibunuh mani setia jama 
Isa. Waktu nyak ngeliak bebai udi, nyak 
jadi hiran. 

7 Raduni malaikat udi cawa jama nyak, 
"Api sebab niku hiran? Betikni nyak ngeni 
pandai jama niku rahasia bebai udi rik 


WAHYU 17.8-12 53 


binatang sai dihejongni, yakdo binatang 
sai ngedok pitu ulu rik puluh tungkah. 

8 Binatang udi tumbai pernah hurik, 
kidang tano mak hurik lagi. Ia serebok 
lagi haga luah jak rulah maut rik nuju 
mik kebinasaan. Jelma-jelma sai hurik 
di bumi, sai gelarni mak tedaptar delom 
Buku Jelma Hurik semakkung dunia 
diciptako haga hiran kik ngeliak binatang 
udi. Mani binatang udi tumbai pernah 
hurik. Tano ia mak hurik lagi, kidang ia 
haga muncul luot. 

? Delom hal inji perlu wat hikmat rik 
pengertian. Pitu ulu udi iado pitu bukit; 
yakdo bukit-bukit rang bebai udi mejong. 
Rik pitu ulu udi juga iado pitu raja: 

10 lima jak tian radu teguling, sai 
masih memerintah, rik sai lagi makkung 
ratong. Kik ia ratong kanah, ia harus 
memerintah serebok gaoh. 

11 Rik binatang sai tumbai pernah hurik, 
kidang tano mak hurik lagi, iado raja sai 
kewalu. Ia iado salah sai jak kepitu raja 
udi juga, sai tano lagi nuju binasa. 

12 Puluh tungkah sai niku liak udi 
iado puluh raja sai makkung mulai 
memerintah. Kidang tian haga dikeni 

kuasa untuk memerintah sebagai raja 
jejama jama binatang udi selama sejam. 

13 Kepuluh raja udi sunyinni ngedok 
tujuan sai gegoh; tian sunyinni nyerahko 
kekuatan rik kuasa tian jama binatang 
udi. 

14Tian haga beperang ngelawan Anak 
Biri-biri udi. Kidang Anak Biri-biri udi 
jama jelma-jelma sai nutuk-Ni sai setia 
sai radu diurau rik dipilih-Ni udi haga 
ngalahko raja-raja udi, mani Iado Tuhan 
sunyin tuan, rik Raja sunyin raja-raja." 

15 Malaikat udi cawa juga, "Way sai 
niku liak udi, rang jelma sai ngelacorko 
diri udi mejong, iado bangsa-bangsa, 
rakyat-rakyat, negara-negara rik 
bahasa-bahasa. 

16 Puluh tungkah sai niku liak rik 
binatang udi haga nyuohko jelma sai 
ngelacorko diri udi. Tian haga ngerampas 
sunyin hal sai dikedauni, rik nyani ia 
jadi riluk. Tian haga nganik dagingni rik 
ngebinasakoni jama apui. 

17 Mani Allah radu ngegerakko hati tian 
untuk ngejalanko rencana-Ni Allah. Allah 
nyani tian sepakat untuk nyerahko kuasa 
tian jama binatang udi, in binatang 

udi memerintah sampai tejadi api sai 
diucakko ulih-Ni Allah. 

18 Bebai sai niku liak udi iado kota 
balak, sai memerintah raja-raja di bumi." 
1 8g 1 Radu jak seno nyak ngeliak sai 

malaikat bareh regah jak surga. 
Ia ngedok kuasa sai balak, rik semarakni 
nyani seluruh bumi jadi terang. 

2 Jama suara sai keras, ia beseru, "Radu 
runtuh! Babel balak radu runtuh! Tano ia 
jadi rangni sitan-sitan rik ruh jahat. Di 
delomni hurik sunyin macam burung sai 
ngejijikko rik sai dinyuohko jelma. 

3 Mani sunyin bangsa radu nginum 
anggor nafsu perbuatan hajor. Raja-raja 
dunia bebuat hajor jama ia, rik jelma- 
jelma sai bedagang di bumi jadi mebatin 
ulih nafsuni sai mak dapok dikendaliko 
udi." 

4 Raduni nyak ngedengi suara bareh 
jak surga cawa, "Luahdo, umat-Ku! 
Luahdo jak delomni! Dangdo keti 
nutuk dusa-dusani, rik nutuk nanggung 
hukumanni! 

> Mani dusani betumpuk-tumpuk sampai 
di langit, rik Allah ingok kejahatanni. 

6 Perlakukodo ia injuk ia radu 
memperlakuko keti; balosdo ia rua kali 

lipat untuk sunyin sai radu dilakukoni. 
Isido cumbungni jama inuman sai 
rua kali lebih keras jak inuman sai 
disediakoni untuk keti. 

7 Keniko jama ia penderitaan rik duka 
cita sai gegoh lamonni jama kebesaran 
rik kemewahan sai dikenikoni jama 
dirini tenggalan. Mani ia selalu gaoh 
cawa jama dirini, 'Nyak inji ratu sai 
memerintah! Nyak lain randa; nyak mak 
haga ngalami kesedihan!" 

8Ulihni hal udido, maka delom sai 
rani gaoh ia haga ditimpa bencana -- 
penyakik, kesedihan, rik kebetohan. Rik 
ia haga dimutungko jama apui, mani 
bekuasado Tuhan Allah sai ngehakimi ia 
udi." 

? Raja-raja dunia sai nutuk delom 
perbuatan-perbuatan hajorni rik nafsu 
bebai udi haga ngehiwangi rik ngebatui 
kota udi kik tian ngeliak hasok mengepul 
jak apui sai ngemutungkoni. 

10 Tian haga cecok jak jaoh mani tian 
tekena penderitaanni. Tian cawa, "Adui, 
bukan main celakani kota sai temasyhur 
inji -- kota Babel sai kuat! Delom sejam 
gaoh hukumanmu radu dilaksanako!" 

11 Jelma-jelma sai bedagang di bumi 
pun miwang rik bekabung mani bebai 
udi, mani mak ngedok sai jelma pun 
lagi sai ngebeli barang-barang dagangan 
tian. 

12 Mak ngedok sai ngebeli emas, perak, 
permata, rik mutiara tian; juga kain 
linen, kain ungu, sutra, rik kain suluh 
tuha; sunyin macam kayu sai jarang 
didapok, barang-barang jak gading rik 
kayu sai mahal-mahal, jak tembaga, 
besi, rik pualam; 

13 bawak kayu manis, rempah-rempah, 
setanggi, mur, rik kemiyan; anggor rik 
minyak, tepung rik gandum, jawi rik 
biri-biri, kuda rik kereta, jelma-jelma sai 
ngebantu, bahkan nyawa manusia pun. 

14 Jelma-jelma sai bedagang cawa 
jama bebai udi, "Sunyin sai niku mirak 
kedau radu mak ngedok lagi, rik sunyin 
kemewahan rik kementerenganmu radu 
lebon. Niku mak haga ngehaluni lagi!" 

15 Jelma-jelma sai bedagang sai radu 
jadi mebatin mani jelma sai bedagang di 
kota udi haga cecok jak jaoh, mani tian 
rabai tekena penderitaanni. Tian haga 
miwang rik bekabung, 

16 raduni cawa, "Adui, bukan main 
celakani kota sai temasyhur injil Biasani 
ia makai kain linen, kain ungu rik 
kain suluh tuha; biasani ia latap jama 
perhiasan emas, permata, rik mutiara! 

17 Kidang delom sejam gaoh, ia radu 
kelebonan sunyin kebatinanni udi!" 
Sunyin nakhoda, penumpang, rik 
awak kapal, rik sunyin jelma sai mata 
pencaharianni di laok, cecok jak jaoh. 

18 Rik mekik waktu tian ngeliak hasok 
mengepul jak apui sai nyuah kota udi. 
Tian beseru, "Mak pernah wat kota bareh 
injuk kota sai balak inji!" 

19 Maka tian ngehamborko hambua di 
ulu tian sebagai tanda tian bekabung, 
raduni miwang rik mekik-mekik, "Adui, 
bukan main celakani kota balak inji! 
Kebatinanni radu nyani sunyin jelma 
sai ngedok kapal-kapal di laok jadi 
mebatin! Kidang delom sejam gaoh, ia 
radu kelebonan sunyinni!" 

20 Hai surga, besukariado atas 
kehancoran kota udi! Hai umat-Ni Allah, 
rasul-rasul, rik nabi-nabi, besukariado! 
Mani Allah radu ngehukum ia sebagai 
pembalosan tehadap api sai dilakukoni 
jama keti! 

21 Radu jak seno sai malaikat sai 
perkasa ngiwakko sai batu -- sebalak 
batu gilingan sai balak -- raduni nayarko 
mik delom laok rik cawa, "Injuk rejido 
carani kota Babel sai temasyhur udi 
haga keras ditayarko sehingga mak haga 
ditunggai lagi. 

22 Bunyi musik jak jelma sai main 
kecapi, jak jelma sai nyanyi, jak jelma 
sai main suling rik jelma sai nyebu 
trumpet, mak haga kedengian lagi di 
delom niku! Mak haga betungga juga 
sai jelma buruh ahli pun di dudi, rik 
suara batu penggilingan pun mak haga 
kedengian lagi. 

23 Jelma mak haga ngeliak cahaya 
lampu di delommu; rik mak haga 
kedengian muneh keramikan pesta 
perkawinan di dudi. Jelma-jelma sai 
bedagang jak niku iado jelma-jelma 
sai paling terkemuka di bumi, rik jama 
ilmu-ilmu gaibmu niku tipu sunyin 
bangsa di dunia!" 

24 Babel dihukum mani di delom kota 
udi radu kedapokan rah nabi-nabi, rah 
umat-Ni Allah -- singkatni rah sunyin 
jelma sai radu dibunuh di atas bumi! 

1 Radu jak seno ngedengi sai hal 

1 9 injuk suara jelma lamon jak surga 
sai beseru-seru, "Pujido Allah! Allah ram 
iado Allah sai nyelamatko; Ia Allah sai 
agung rik bekuasa! 

2 Penghakiman -Ni adil rik bijaksana! 

Ia radu ngeniko hukuman mik atas 
jelma sai ngelacorko diri sai paling hibat, 
sai nyadangko dunia jama perbuatan 
hajorni. Allah radu ngehukum jelma sai 
ngelacorko diri udi, mani ia ngebunuh 
jelma-jelma sai ngebantu Allah." 

3 Raduni suara jelma lamon udi beseru 
lagi, "Pujido Allah! Hasok jak apui sai 
ngemutungko kota balak udi haga 
ngepul mak taru-taruni!" 

4Maka kerua puluh epak jelma sai 
mimpin rik keepak makhluk sai dikelilingi 
takhta udi tesungkor rik nyumbah Allah 
sai mejong di atas takhta. Tian cawa, 
"Amin! Pujido Allah!" 

> Raduni kedengian jak takhta udi bunyi 
suara sai cawa, "Pujido Allah, hai sunyin 
jelma sai ngebantu Allah, rik sunyin 
jelma -- balak lunik -- sai nyumbah 
Allah!" 

6 Radu jak seno nyak ngedengi sai 
hal injuk suara sekumpulan jelma sai 

lamon nihan; bunyini injuk gelumbang 
sai begelora rik guntor bebunyi. Nyak 
ngedengi tian cawa, "Pujido Allah! Mani 
Tuhan, Allah ram Sai Mahakuasa udi 
tano memerintah! 

*Ijado ram besukaria rik riang, ijado 
ram memuji kemuliaan-Ni! Mani radu 
sampai rani pernikahan sai nyating gelar- 
Ni Anak Biri-biri udi, rik pengantin-Ni 
radu siap untuk pernikahan-Ni. 

8 Kawai linen sai bekilauan radu dikeniko 
jama ia untuk dipakai." (Kawai linen 
udi iado perbuatan-perbuatan betik sai 
dilakuko ulih umat-Ni Allah.) 

Raduni malaikat udi cawa jama nyak, 
"Tulisdo inji: 'Bebahagiado jelma sai 
diundang mik pesta nikahan-Ni Anak 
Biri-biri udi.'" Kak raduni malaikat udi 
nambahko muneh, "Injido kabar benor 
jak Allah." 

10 Nyak tesungkor di hadap malaikat 
udi haga nyumbahni, kidang ia cawa 
jama nyak, "Dang! Dang nyumbah nyak, 
sumbahdo Allah! Mani nyak pun jelma 
sai ngebantu injuk niku rik injuk sunyin 
puari-puarimu sai nyating kuat jama 
kesaksian Isa!" Mani kesaksian Isa udido 
sai ngeilhami jelma-jelma sai benubuat. 

11 Kak raduni nyak ngeliak surga 
tebukak, radu keliakan sai kuda 
handak. Jelma sai nunggang-Ni gelarni 
Sang Setia rik Sang Benor. Ia adil 
delom memutusko hukuman rik delom 
peperangan sai dilakuko-Ni. 

12 Mata-Ni injuk nyala apui rik di 
ulu-Ni ia makai lamon mahkota. Di 
diri-Ni tetulis suatu gelar; rik angkah ia 
tenggalan sai pandai gelar udi. 

13 Jubah sai dipakai-Ni radu dicelup 
delom rah. Rik Ia disebut "Sabda-Ni 
Allah". 

14 Angkatan perang surga nutuk Ia 
jama nunggang kuda-kuda handak, rik 
bekawai linen sai handak kecah. 

15 Jak banguk-Ni luah sebilah pedang 
sai tajam rik jama pedang udi Ia haga 
ngalahko bangsa-bangsa, rik Ia haga 
memerintah tian jama tungkok besi. 
Ia haga memeras anggor di delom alat 
pemeras anggor butong-Ni Allah Sai 
Mahakuasa. 

16 Di jubah-Ni rik di paha-Ni ditulis gelar 
inji, "Raja sunyin raja, rik Tuhan sunyin 
tuan." 

17 Raduni nyak ngeliak sai malaikat 
cecok di atas matarani. Jama suara 

keras ia beseru jama sunyin burung sai 
hambor di udara, "Ijado bekumpul untuk 
menghadiri pesta balak sai dirayako 
ulih-Ni Allah! 

18 Ijado nganik daging raja-raja, 
daging penglima-penglima, rik daging 
pahlawan-pahlawan; ijado nganik daging 
jelma-jelma sai nunggang kuda jama 
daging kuda-kudani rik daging sunyin 
manusia balak rik lunik, jelma sai 
ngebantu rik jelma bebas!" 

19 Kak raduni nyak ngeliak binatang 
udi, rik raja-raja bumi jama angkatan 
perang tian, bekumpul untuk betempur 
ngelawan Ia sai nunggang kuda handak 
udi rik angkatan perang-Ni. 

20 Maka binatang udi tetangkok 
jejama jama nabi palsu sai radu nyani 
keanehan-keanehan di hadap binatang 
udi. (Jama keanehan-keanehan udido 
binatang udi nipu jelma-jelma sai ngedok 
tanda binatang udi, rik jelma-jelma sai 
nyumbah patung binatang udi.) Raduni 
binatang udi rik nabi palsu udi ditokko 
hurik-hurik mik delom laok apui sai 
menyala-nyala jama belerang. 

21 Rik angkatan perang tian dibunuh 
jama pedang sai luah jak banguk jelma 

sai nunggang kuda handak udi. Maka 
burung-burung pun ratong rik nganik 
jama rakusni daging tian sai dibunuh 
udi. 
20 'Radu jak seno nyak ngeliak 
sai malaikat regah jak surga. Di 
culukni ia nyating kunci rulah maut rik 
sai pengikok sai balak. 

2 Raduni ia nangkok ulai naga udi, si 
ulai tuha, -- yakdo iblis atau Ruh Jahat 
udi -- rik ngikok untuk seribu tahun 
sakani. 

3 Kak raduni malaikat udi ngetokko ulai 
naga udi mik delom rulah maut, raduni 
ngunci rulah udi rik nyegelni, in ulai naga 
udi mak lagi dapok nipu bangsa-bangsa 
semakkung waktu seribu tahun udi bela. 
Radu jak seno ia dilepasko untuk waktu 
sai singkat. 

“Raduni nyak ngeliak takhta-takhta, 
rik jelma-jelma sai mejong di takhta- 
takhta udi dikeni kuasa untuk mutusko 
hukuman. Nyak ngeliak juga jiwa-jiwa 
jelma-jelma sai radu dipelok uluni 
mani tian ngeni kesaksian tentang 
Isa, rik nyebarko luhot jak Allah. 
Jelma-jelma udi mak nyumbah binatang, 
ataupun patungni. Tian pun mak pernah 

menerima tanda binatang udi di tagak 
atau culuk tian. Maka tian hurik luot rik 
memerintah sebagai raja jejama Almasih 
selama seribu tahun. 

>Injido tahap mula-mula jelma-jelma 
mati dibangkitko luot. (Kidang jelma- 
jelma mati barehni mak dihurikko luot 
selama waktu seribu tahun udi.) 

6 Bebahagiado jelma-jelma sai nutuk 
dibangkitko luot pada tahap mula-mula 
udi. Tian layak jadi kedau-Ni Allah. 
Kematian tahap kerua mak bekuasa 
atas tian. Tian haga jadi imam-imam-Ni 
Allah rik imam-imam-Ni Almasih; rik tian 
haga memerintah jejama Ia seribu tahun 
sakani. 

7 Radu bela waktu seribu tahun udi, iblis 
haga dilepasko jak penjarani, 

8rik ia haga mik nipu bangsa-bangsa 
sai tesebar di seluruh dunia, yakdo Gog 
rik Magog. Iblis ngumpulko tian untuk 
beperang, suatu jumlah sai balak nihan, 
selamon heni di laok. 

? Maka tian pun bepencar mik seluruh 
dunia, raduni ngepung perkemahan 
umat-Ni Allah rik kota sai dikasihi 
Allah. Kidang apui gugor jak langit rik 
memusnahko tian. 

10 Kak raduni iblis sai nipu tian udi, 
ditayarko mik delom laok apui rik 
belerang. Di dudido rangni binatang 
rik nabi palsu udi ditokko lebih mena. 
Tian haga disiksa di rani di bingi untuk 
selama-lamani. 

11 Radu jak seno nyak ngeliak sai takhta 
handak sai balak rik Ia sai mejong 
di atasni. Langit rik bumi lebon jak 
hadap-Ni, sehingga mak keliakan lagi. 

12 Rik nyak ngeliak jelma-jelma mati, 
balak lunik, cecok di hadap takhta udi. 
Maka buku-buku pun dibukakko. Raduni 
sai buku sai bareh dibukak, yakdo 
Buku Jelma Hurik. Kak raduni hukuman 
dikeniko mik atas ulun mati, setimpal 
jama perbuatan tian nutuk sai tecatat di 
delom buku-buku udi. 

13 Raduni laok nyerahko jelma-jelma 
mati sai wat di delomni. Maut rik Alam 
Maut pun nyerahko ulun-ulun mati sai 
wat jama ia. Rik ulun-ulun mati udi 
sunyinni dikeni hukuman setimpal jama 
perbuatan tian. 

14 Kak raduni Maut rik Alam Maut 
ditayarko mik delom laok apui. (Laok 
apui inji iado kematian tahap kerua.) 

1> Jelma-jelma sai mak tetulis gelarni 
di delom Buku Jelma Hurik, ditokko mik 
delom laok apui. 

2 1 1 Raduni nyak ngeliak langit sai 

ampai rik bumi sai ampai. Langit 
mula-mula rik bumi mula-mula pun 
lebon, rik laok lebon. 

2 Maka nyak ngeliak kota suci udi, yakdo 
Yerusalem sai ampai, regah jak surga 
jak Allah. Kota udi radu disiapko injuk 
sai kebayan didandani untuk nunggui 
kemantin. 

3 Raduni nyak ngedengi suara jak takhta 
udi beseru keras, "Tano rang tinggal-Ni 
Allah yakdo jejama jama manusia! Ia 
haga hurik jama tian, rik tian haga jadi 
umat-Ni. Allah tenggalan haga wat jama 
tian rik jadi Allah tian. 

“Ia haga ngehapus sunyin way mata 
jak mata tian. Kematian haga mak 
ngedok lagi; kesedihan, hiwangan, atau 
kesakikan pun haga mawat muneh. 
Hal-hal sai saka radu lebon." 

> Raduni Ia sai mejong di atas takhta 
udi cawa, "Tano Nyak nyani sunyinni 
ampai!" Ia cawa juga jama nyak, "Tulisdo 
inji, mani cawa-cawa inji benor rik dapok 
dipercaya." 

6 Radu Ia cawa, "Radu selesai! Nyakdo 
sai mula-mula rik sai paling akher; 
Nyakdo Tuhan jak Mula-mula sampai 
Akher. Unggal jelma sai mahu, haga 
Kukeni nginum cuma-cuma jak sumber 
way sai ngeni hurik. 

7 Jelma-jelma sai menang haga 
menerima hal-hal udi jak Nyak. Nyak 
haga jadi Allahni, rik ia jadi anak-Ku. 

8 Kidang jelma perabai, pengkhianat, 
jelma bejat, jelma sai ngebunuh, jelma 
hajor, jelma sai memakai ilmu-ilmu 
gaib, penyumbah berhala, rik sunyin 
pembuhung, haga ditokko mik delom 
laok apui rik belerang sai menyala-nyala, 
yakdo kematian tahap kerua." 

? Sai jak hantara kepitu malaikat sai 
radu nyating cumbung-cumbung sai 
latap jama kepitu bencana paling akher 
udi ratong jama nyak rik cawa, "Ija! Nyak 
haga nunjukko jama niku Pengantin, 
yakdo inggom Anak Biri-biri." 

10 Maka Ruh-Ni Allah nguasai nyak, rik 
malaikat udi ngusung nyak mik puncak 
gunung sai langgar nihan. Ia nunjukko 
jama nyak Yerusalem, kota suci udi, kota 
udi regah jak surga, jak Allah; 

ll jama semarak rik keagungan-Ni 
Allah. Kota udi bekilauan injuk batu 
permata, injuk batu baiduri pandan sai 
bening injuk kristal. 

12 Sesai sekelilingni balak langgar, jama 
rua belas rangok gerbang, rik dijaga ulih 
rua belas malaikat. Di rangok-rangok 
gerbangni tetulis gelar-gelar kerua belas 
suku bangsa Israel. 

13 Wat telu rangok gerbang sai 
ngehadap mik unggal arah: telu di 
kebelah timur, telu di kebelah selatan, 
telu di kebelah utara, rik telu di kebelah 
barat. 

14 Sesai kota udi dibangun di atas rua 
belas batu pondasi. Pada batu-batu 
pondasi udi tetulis gelar-gelar kerua 
belas rasul-Ni Anak Biri-biri udi. 

15 Malaikat sai cawa jama nyak udi 
ngedok tungkok pengukor jak emas, 
untuk ngukor kota udi, rangok-rangok 
gerbangni rik sesaini. 

16 Kota udi bebantuk persegi epak 
-- kejung gegoh jama berakni. Maka 
malaikat udi ngukor kota udi jama 
tungkok pengukorni; ternyata kejungni 
2.400 kilometer; berak rik langgarni 
gegoh injuk kejungni. 

17 Waktu malaikat udi ngukor sesaini, 
ternyata langgar sesai udi 60 meter. 
Ukoran sai dipakai ulih malaikat udi iado 
ukoran sai dipakai ulihni manusia. 

18 Sesai kota udi disani jak batu baiduri 
pandan, sedangko kotani tenggalan jak 
emas murni, bening injuk kaca. 

19 Batu-batu pondasi kota udi dihias 
jama sunyin macam batu permata. Batu 
pondasi sai mula-mula disani jak batu 
baiduri pandan, sai kerua jak batu nilam, 
ketelu jak batu yakut, keepak jak batu 
zamrud, 

20 kelima jak batu baiduri sepah, 
keenam jak batu delima, kepitu jak batu 
ratna cempaka, kewalu jak batu pirus, 
kesiwa jak batu topas, kepuluh jak batu 
krisopras, kesebelas jak batu lazuardi, 
rik sai kerua belas jak batu kecubung. 

21 Kerua belas rangok gerbangni jak 
kerua belas mutiara, masing-masing 
rangok disani jak sai mutiara. Renglaya 
di kota udi disani jak emas murni, bening 
injuk kaca sai mengkilap. 

22 Nyak mak ngeliak Lamban Ibadah 
di delom kota udi, mani Lamban 
Ibadahni iado Tuhan tenggalan, Allah Sai 
Mahakuasa, rik Anak Biri-biri udi. 

23 Kota udi mak perlu disinari matarani 
atau bulan, mani keagungan-Ni Allah 
nyinarini, rik Anak Biri-biri udi yakdo 
lampuni. 

24 Bangsa-bangsa di dunia haga lapah 
di delom cahayani, rik raja-raja pun haga 
ngusung kebatinan tian mik delom kota 
udi. 

25 Rangok-rangok gerbang kota udi 
haga tebukak sepanjang rani; mak haga 
disalok, mani mak ngedok bingi di dudi. 

26 Kebesaran rik kebatinan bangsa- 
bangsa haga diusung mik delom kota 
udi. 

27 Kidang jelma-jelma sai ngelakuko 
hal-hal sai ngejijikko, atau jelma-jelma 
sai bebuhung -- singkatni api pun sai 
ngejijikko, sekali-kali mak haga kuruk 
delomni. Sai haga kuruk angkah jelma 
sai gelarni tetulis delom Buku Jelma 
Hurik, buku Anak Biri-biri udi. 

22 1t Malaikat udi juga nunjukko jama 

nyak way sai wayni ngeni hurik. 
Way udi gemerlapan injuk kristal rik 
ngaler jak takhtani Allah rik Anak Biri-biri 
udi, 

2 di tengah-tengah renglaya di kota 
udi. Di pingger way udi, di sebelah- 

menyebelahni wat batang sumber hurik, 
sai bebuah rua belas kali setahun, yakdo 
sekali sebulan. Bulungni dipakai untuk 
ngunyaiko bangsa-bangsa. 

3 Di delom kota udi mak didapok sai hal 
pun sai kena kutuk-Ni Allah. Takhtani 
Allah rik Anak Biri-biri udi haga wat di 
delom kota. Jelma-jelma sai ngebantu-Ni 
haga bebakti jama Ia, 

trik ngeliak pudak-Ni. Gelar-Ni haga 
ditulis di tagak tian. 

“Tian mak haga memerluko lampu atau 
cahaya matarani, mani bingi mak ngedok 
lagi, rik Tuhan Allah tenggalan haga 
nerangi tian. Maka tian haga memerintah 
sebagai raja untuk selama-lamani. 

6 Raduni malaikat udi cawa jama 
nyak, "Cawa-cawa inji benor rik dapok 
dipercaya. Tuhan Allah sai ngeniko 
Ruh-Ni jama nabi-nabi, radu ngutus 
malaikat-Ni untuk nunjukko jama 
jelma-jelma sai ngebantu-Ni api sai 
geluk haga tejadi." 

7 "Perhatikodo inji!" Cawa Isa, "Nyak 
haga geluk ratong. Bebahagiado jelma 
sai mentaati cawa-cawa nubuat delom 
buku inji." 


WAHYU 22.8-12 73 


8 Nyak, Yohanes, radu ngedengi rik 
ngeliak sunyinni inji. Radu jak nyak 
selesai ngedengi rik ngeliakni nyak 
tesungkor di hadap malaikat sai radu 
nunjukko sunyinni ano jama nyak, rik 
nyak haga nyumbah ia, 

kidang ia cawa jama nyak, "Dang! 
Dang nyumbah nyak! Sumbahdo Allah! 
Mani nyak pun jelma sai ngebantu injuk 
niku, rik injuk puari-puarimu para nabi 
rik sunyin jelma sai mentaati luhot-luhot 
delom buku inji!" 

10 Raduni ia cawa lagi, "Dangdo 
ngerahasiako cawa-cawa nubuat delom 
buku inji, mani radu redik waktuni 
sunyinni inji haga tejadi. 

ll Jelma sai jahat, tagando terus 
ngelakuko sai jahat, jelma sai ngejijikko, 
tagando ngejijikko dirini; jelma sai nutuk 
kehaga-Ni Allah, tagando terus nutuk 
kehaga-Ni Allah, rik jelma sai hurik 
khusus untuk Allah, tagando terus hurik 
untuk Allah." 

12 "Perhatikodo inji!" ani Isa, "Mak 
mesaka lagi Nyak haga ratong jama 
ngusung upah untuk ngebalos unggal 
jelma nutuk api sai radu dilakukoni. 


WAHYU 22.13-17 74 


13 Nyakdo sai mula-mula rik sai paling 
akher; Nyakdo Tuhan jak Mula-mula 
sampai Akher." 

14 Bebahagiado jelma sai mepoh 
jubahni sampai mekecah sehingga tian 
berhak nganik uah jak batang kehurikan 
rik kuruk rik mik delom kota udi liwat 
gerbangni. 

15 Kidang jelma-jelma sai ngelakuko 
hal-hal sai keji, sai memakai ilmu- 
ilmu gaib, jelma-jelma sai ngelakuko 
perbuatan-perbuatan sai hajor, sai 
ngebunuh, sai nyumbah berhala rik 
jelma-jelma sai bebuhung, baik jama 
cawa-cawa ataupun jama perbuatan, 
sunyin jelma udi rangni di luah kota udi. 

16 "Nyak, Isa, radu ngirim malaikat-Ku 
jama keti in ia ngeni pandai hal-hal inji 
untuk kepentingan jemaah-jemaah. 
Nyak inji keturunan Daud; Nyakdo 
bintang timur sai terang udi." 

17 Ruh-Ni Allah rik Kebayan cawa, 
"Ijado!" Unggal jelma sai ngedengi 
inji harus juga cawa, "Ijado!" Sapa sai 
mahu, hagani ia ratong! Rik sapa sai 
ngemirakko, hagani ia ngakuk way sai 
ngeni kehurikan udi jama cuma-cuma. 


WAHYU 22.18-21 75 


18 Untuk unggal jelma sai ngedengi 
cawa-cawa nubuat delom buku inji, 
nyak, Yohanes, ngeni peringatan 
inji: kik jelma nambahko sai hal di 
cawa-cawa nubuat inji, maka Allah haga 
nambahko hukuman jelma udi jama 
bencana-bencana sai dilukisko delom 
buku inji. 

19 Rik kik jelma ngurangi sai hal jak 
cawa-cawa nubuat inji, maka Allah juga 
haga ngurangi bagianni sai dilukisko 
delom buku inji -- yakdo bagian jak 
batang kehurikan rik jak kota suci udi. 

201a sai nyampaiko sunyin kabar inji 
cawa, "Benor, Nyak haga geluk ratong!" 
Amin! Ratongdo, ya Tuhan Isa! 

21 Semoga Tuhan Isa ngeni berkat-Ni 
jama sunyin umat-Ni Allah! 

